Matius 


1:1 Iti daftar datu nini Yesus Kristus, utus Dawid, utus Abraham. Teka hi 
Abraham hampe hi Dawid, tasatat kawan ngaran kalayiti: 1:2-6a 
Abraham, Ishak, Yakub, Yehuda anri kawan pulaksanaini, Peres anri 
Zerah (meh here hi Tamar), Hezron, Ram, Aminadab, Nahason, Salmon; 
Boas (inehni hi Rahab), Obed (inehni hi Rut), Isai, anri Raja Dawid. 
1:6b-11 Teka hi Dawid hampe jaman bangsa Israel nabuang ma Babel 
nasatat kawan ngaran kalayiti: Salomo (inehni hi Betseba bakas darangan 
Uria), Rehabeam, Abia, Asa, Yosafat, Yoram, Uzia, Yotam, Ahas, Hiskia, 
Manasye, Amon, Yosia, Yekhonya anri kawan pulaksanaini. 1:12-16 Teka 
jaman bangsa Israel nabuang ma Babel hampe Yesus Kristus nakayaan 
nasatat kawan ngaran kalayiti, Yekhonya, Sealtiel, Zerubabel, Abihud, 
Elyakim, Azur, Zadok, Akhim, Eliud, Eleazar, Matan, Yakub, Yosef 
darangan Maria. Hi Maria yiru ngayaan Yesus sa naantuh Kristus. 1:17 
Jari teka hi Abraham hampe hi Dawid, katuluhni naan ampatbalas turun. 
Teka hi Dawid hampe jaman bangsa Israel nabuang ma Babel naan 
ampatbalas turun pada. Teka jaman bangsa Israel nabuang ma Babel 
hampe Kristus nakayaan, naan lagi ampatbalas turun. 1:18 Kalayiti saritani 
neu Yesus Kristus nakayaan. Inehni hanyeyiru hi Maria, batunangan anri hi 
Yosef. Kude kapihuan here idarangan, bawilah tuu hi Maria haut 
mihawuntung. Hanye mihawuntung daya kuasa Roh Alatalla. 1:19 Hi 
Yosef, tunanganni yiru, erang kaulun sa mawitu bujur. Hanye ngunu 
nyamitus partunangan here, kude anri suni-suni, nampan hi Maria puang 
umangan hang penah rama. 1:20 Tawuk hi Yosef rahat mamikir- 
manimbang hal yiru, hanye nganupi. Hawuang upini yiru, hanye kadinung 
erang kaulun malekat Tuhan sa kaeau ma hanye, "Yosef, utus Dawid, ada 
hanyu takut narangan hi Maria; daya iya sa naan hawuang wuntungni yiru 
jari daya kuasa Roh Alatalla. 1:21 Hi Maria sagar ngayaan erang kaulun 
iya upu. Hanyu harus ngampungaran iya yiru Yesus, daya hanye sagar 
nyalamat ulun pidianni teka dosa here." 1:22 Katuluhni jari kalayiru 
nampan tulus inun sa nawara Tuhan itetei nabini, kalayiti, 1:23 "Erang 


kaulun wawei bujang paruna sagar mihawuntung balalu ngayaan erang 
kaulun iya upu. Iya yiru sagar naampungaran Immanuel." (Immanuel 
hawuang basa Ibrani aratini, "Alatalla naan baya takam".) 1:24 Dami hi 
Yosef kaelan, hanye nampalus mun sa nawara malekat Tuhan yiru ma 
hanye. Hanye idarangan anri hi Maria. 1:25 Kude salawah hi Maria huan 
ngayaan iyani yiru, hi Yosef puang mira anre anri hi Maria. Dami iya yiru 
nakayaan, hi Yosef ngampungaranni Yesus. 


2:1 Yesus nakayaan hang tumpuk Betlehem hang tane Yudea; sa jari raja 
hang jaman yiru hanyeyiru hi Herodes. Hang tawuk yiru papire ahli ilmu 
bintang teka timur hawi ma Yerusalem. 2:2 Here nunti, "Hang awe iya 
yiru, sa nakayaan umak jari raja ulun Yahudi? Kami haut kadinung 
bintangni hulet hang tiba timur, kami hawi neu nyambah hanye." 2:3 Dami 
Raja Herodes karengei kabar yiru, hanye embah tatuu, kalayiru pada 
katuluh ulun hang Yerusalem. 2:4 Hanye nunyu katuluh imam kapala anri 
kawan guru agama bangsa Yahudi hawi bakumpul. Balalu hanye nunti ma 
here, "Hang awe Raja sa najanji yiru sagar nakayaan?" 2:5 Here nuing, 
"Hang tumpuk Betlehem hang tane Yudea. Daya kalayiti lengan sa nasurat 
daya nabi, 2:6 'Hanyu Betlehem, hang tane Yudea, hanyu budas puang sa 
pangarumis tumpuk teka kawan tumpuk hang Yudea. Daya teka hanyu 
sagar hawi erang kaulun pamimpin sa sagar mamimpin ulun pidianku 
Israel.' " 2:7 Dami kaiyuh katarangan kalayiru, hi Herodes nerau kawan 
ahli bintang teka timur yiru suni-suni. Balalu hanye nunti ma here 
hantamian here mulai kadinung bintang yiru. 2:8 Udi yiru hanye nunyu 
here hampi Betlehem nelang i1pesen kalayiti, "Hulu tulak, antara iya yiru 
hampe haba. Amun haut haba, wara ma aku, nampan aku pada tulak lepuh 
nyambah hanye." 2:9 Balalu here tulak. Here kadinung lagi bintang sa 
suah dinung here hang tiba timur. Bintang yiru badahulu teka here, balalu 
tarie pas pintangan umbung unengan iya yiru. 2:10) Tuu leha arai here 
kadinung bintang yiru! 2:11 Here masuk mawuang lewu yiru palus 
kadinung iya yiru baya inehni hi Maria. Here ileku nyambah iya yiru, udi 
yiru here nguka unengan harata here, palus nyarah amas, kamanyan anri 
mur. 2:12 Alatalla ngampi itung here hawuang upi nampan here ada 


miulek nunung hi Herodes. Jari here balalu mudi mitah lalan lain. 2:13 Udi 
kawan ahli bintang yiru tulak, malekat Tuhan nantarang tenga ma hi Yosef 
hawuang upi. Malekat yiru kaeau, "Hi Herodes ngunu ngantilau iya yiru 
nampan munu hanye. Daya yiru ambuan, insing iya yiru baya inehni rari 
basingkir ma Mesir. Uneng hang yaru hampe aku bapaner lagi anri hanyu." 
2:14 Hi Yosef ambuan, palus hang malem yiru jua tulak nginsing iya yiru 
baya inehni rari basingkir ma Mesir. 2:15 Here muneng hang yaru hampe 
hi Herodes matei. Kalayiru tulus tuu mun sa nawara Tuhan itetei nabini, 
kalayiti, "Aku nerau Anakku teka Mesir." 2:16 Dami hi Herodes karasa 
kawan ahli bintang teka timur yiru nipu hanye, hanye sangit tatuu. Balalu 
hanye marentah nampan munu katuluh kawan iya upu sa baumur rueh taun 
maimbe hang Betlehem nelang sakitarni. Yiru sasuai anri katarangan sa 
1yuhni teka kawan ahli bintang yiru neu wayah bintang yiru mulai dinung. 
2:17 Jadi anri kalayiru tulus inun sa suah nawara daya nabi Yeremia, 
kalayiti, 2:18 "Hang Rama naan rengei lengan tangis tungkau. Hi Rahel 
nangis kawan anakni; hanye puang hamen narariu, daya here puang uweng 
lagi." 2:19 Dami hi Herodes haut matei, tawuk hi Yosef magun hang 
Mesir erang kaulun malekat Tuhan nantarang tengani lagi ma hi Yosef 
hawuang upi. 2:20 Malekat yiru kacau, "Kawan ulun sa ngunu munu iya 
yiru haut matei. Daya yiru ambuan, alap iya yiru baya inehni palus insing 
here mudi ma Israel." 2:21 Maka hi Yosef ambuan, balalu nginsing iya 
yiru baya hi Maria mudi ma Israel. 2:22 Kude dami hi Yosef karengei hi 
Arkelaus, anak Herodes nganti ambahni jari raja hang tane Yudea. Hi 
Yosef takut mudi ma yaru. Udi hanye haut kaiyuh patitah teka Tuhan 
hawuang upi, hanye tulak ma daerah Galilea. 2:23 Hang yaru hanye 
muneng hang tumpuk sa bangaran Nazaret. Anri kalayiru balalu tulus inun 
sa nawara daya kawan nabi neu iya yiru: "Hanye sagar naantuh ulun 
Nazaret." 


3:1 Hang tawuk yiru hi Yohanes Pambaptis hawi ma padang gurun hang 
Yudea balalu mulai bakhotbah. 3:2 "Ware naun batobat teka kawan dosa 
naun," eauni, "daya puang lawah lagi Alatalla sagar marentah kala Raja!" 
3:3 Hi Yohanes yiti ulun sa namaksud daya Nabi Yesaya hawuang 


lenganni kalayiti, "Naan ulun nanterau anri lengan sa mehet hang padang 
gurun, 'Sadia lalan ma Tuhan; sanrata lalan ma hanye.' " 3:4 Pakaian 
Yohanes naulah teka wulu unta. Ikat pinggangni teka kulit, kutaenni 
angkalap anri riu wani jumpun. 3:5 Rama ulun hawi teka Yerusalem, teka 
litar tane Yudea pada teka kawan daerah hang kalilingan Hungei Yordan 
hawi nunung hi Yohanes. 3:6 Here mangaku kawan dosa here, balalu hi 
Yohanes mambaptis here hang Hungei Yordan. 3:7 Rama pada ulun Parisi 
anri Saduki hawi nunung hi Yohanes nampan nabaptis. Kude tawuk hanye 
kadinung here hawi, hanye kaeau nengkan here, "Naun ulun jahat! Hie sa 
iwara naun kaiyuh bakilah teka hukum Alatalla hanrian anrau? 3:8 
Tantarang anri pagawian naun sa naun tuu haut batobat teka dosa naun. 3:9 
Ada naun minda naun kaiyuh kaluar teka hukuman daya naun kaeau hi 
Abraham yiru datu nini naun. Ingat, teka kawan watu yiti, Alatalla sanggup 
ngulah turunan ma hi Abraham! 3:10 Kapak haut tasadia umak neweng 
kakau namput kawan wakatni. Satiap kakau sa puang mua wua sa maeh 
sagar nateweng palus naumpe ma apui. 3:11 Aku mambaptis naun makai 
ranu nampan nantarang bukti sa naun haut batobat teka kawan dosa naun, 
kude sa sagar hawi hanrian udi aku, sagar mambaptis naun makai Roh 
Alatalla anri apui. Hanye labis hante teka aku. Pakai nginsing sarumpahni 
likan aku sika puang patut. 3:12 Hang tanganni naan dahuru pakai ngitap 
katuluh parei hampe barasis. Parei sagar nakumpul mawuang wirang, 
kude katuluh ape sagar natutungni mawuang apui sa puang tau pare." 3:13 
Hang tawuk yiru Yesus tulak teka Galilea ma Hungei Yordan. Hang yaru 
hanye hawi nunung hi Yohanes palus laku nabaptis. 3:14 Kude hi Yohanes 
ngunu nampik pilakuanni yiru. Hi Yohanes kaeau, "Aku sa saharusni 
nabaptis dayanu. Itati likan hanyu sa hawi nunung aku." 3:15 Kude Yesus 
nuing, 'Tampalusleh hang tawuk yiti. Daya anri kalayiru takam nampalus 
katuluh sa nakabahumen daya Alatalla.' Balalu hi Yohanes mambaptis 
Yesus. 3:16 Dami udi nabaptis, Yesus palus mambai teka wuang ranu 
hang hungei yiru. Salenga udi yiru langit pauka balalu Yesus kadinung 
Roh Alatalla kala wurung dara minau ma ambau Yesus. 3:17 Kamulek 
naan rengei lengan Alatalla sa kaeau, "Hanye yiti Anakku sa nasintaku. 
Hanye ngampi sanang atetku." 


4:1 Udi yiru Yesus namsing daya Roh Alatalla ma padang gurun nampan 
napurija daya Iblis. 4:2 Epat pulu anrau epat pulu malem Yesus puang 
uweng ikuta. Balalu hanye kaingkam kajuju. 4:3 Iblis hawi palus kaeau, 
"Angneh hanyu Anak Alatalla? Huyu kawan watu yiti jari rute." 4:4 Yesus 
nuing, "Hawuang Surat Barasis naan nasurat; Murunsia puang tau welum 
ekat daya rute, kude pada daya satiap lengan sa naantuh daya Alatalla." 
4:5 Udi yiru Iblis nginsing Yesus ma Yerusalem, tumpuk sa barasis palus 
ngelah hanye hang ambau punsak Lewu Tuhan. 4:6 Balalu Iblis kaeau 
nengkan hanye, "Angneh hanyu Anak Alatalla? Itun ma imbe; daya 
hawuang Surat Barasis naan nasurat kalayiti, 'Alatalla sagar nunyu kawan 
malekatni nyaga nyalindung hanyu, here sagar nyambut hanyu makai 
tangan here, nampan peenu puang pahantuk ma watu.' " 4:7 Yesus nuing, 
"Kude hawuang Surat Barasis nasurat pada, ada hanyu murija Tuhan 
Alatallanu." 4:8 Udi yiru Iblis nginsing Yesus lagi ma gunung sa ambau 
tatuu palus nutu ma hanye katantuluh karajaan hang dunia anri kawan 
katatauenni. 4:9 Balalu Iblis kaeau nengkan Yesus, "Katantuluh yiti sagar 
amiku ma hanyu, amun hanyu ijuku nyambah aku." 4:10 Yesus nuing, 
"Hulu hanyu, Iblis! Hawuang Surat Barasis nasurat, Sambah Tuhan, 
Alatallanu, nelang ekat layanni hanye!" 4:11 Akhirni iblis nanan Yesus, 
balalu kawan malekat hawi malayamni hanye. 4:12 Tawuk karengei hi 
Yohanes haut natamasuk mawuang panjara, Yesus balalu basingkir teka 
Galilea. 4:13 Hanye nanan Nazaret, balalu muneng hang Kapernaum hang 
pinggir Danau Galilea hang daerah Zebulon anri Naftali. 4:14 Daya gana 
Yesus nampalus hal yiru, balalu tulus inun sa nawara daya Nabi Yesaya. 
Kalayiti eauni, 4:15 "Tane Zebulon anri tane Naftali, hang lalan ma danau 
hang sabarang Hungei Yordan, Galilea tane ulun sa puang Yahudi! 4:16 
Bangsa sa welum hawuang piieng haut kadinung piraai sa matalak! Ma 
ulun sa muneng hang tane piieng pampatei haut hulet sahaya piraat!" 4:17 
Nuku hengka tawuk yiru Yesus kaeau, "Ware batobat teka kawan dosa 
naun, daya puang lawah lagi Alatalla marentah kala Raja!" 4:18 Tawuk 
Yesus ganjah takia hang iring Danau Galilea, hanye kadinung rueh kaulun 
pangenah, hanyeyiru hi Simon (sa naantuh pada hi Petrus) anri andini, hi 
Andreas. Here rahat malunta ngaiyuh kenah hang danau yiru. 4:19 Yesus 


kaeau nengkan here, "Hayu umba aku. Aku sagar ngajar naun malunta 
murunsia." 4:20 Balalu sitaitu here nanan lunta here palus umba Yesus. 
4:21 Yesus magun takia, balalu kadinung kamulek rueh kaulun ipulaksanai 
sa lain, hanyeyiru hi Yakobus anri hi Yohanes, kawan anak Zebedeus. 
Here baya anri ambah here rahat naragu lunta hawuang jukung. Yesus 
nerau here pada, 4:22 Balalu here tulak nanan jukung anri ambah here 
palus umba Yesus. 4:23 Hang Galilea Yesus bakaliling hang katuluh 
daerah. Hanye ngajar hang kawan lewu sumbayang nelang iwara Kabar 
Mach neu Alatalla sagar marentah. Nelang hanye pada nyamare kawan 
ulun sa sakit nelang cacat. 4:24 Kabar neu Yesus yiru tasiar hang litar tane 
Siria, rama ulun hawi nunung hanye. Here nginsing kawan ulun sa ngaret 
wahai masam panyakit, anri wahai masam kasusahen; kawan ulun sa 
naasuk roh jahat, sa iweken, nelang sa lumpuh katuluhni nasamare daya 
Yesus. 4:25 Tawuk yiru rama ulun umba Yesus -- naan sa hawi teka 
Galilea, naan sa teka sapuluh tumpuk, naan sa teka Yerusalem, teka 
Yudea, nelang naan pada sa teka daerah hang sabarang Yordan. 


5:1 Tawuk Yesus kadinung ulun rama yiru, hanye mambai ma ambau 
bukit. Udi hanye maharung, kawan ulun sa umba hanye hawi nyanrite 
hanye, 5:2 balalu hanye mulai ngajar here: 5:3 "Tuu sanang marauh ulun 
sa kaingkam angaan badaya nelang ekat itegei harap witu Tuhan; here jari 
ulun pidian Alatalla! 5:4 Tuu sanang marauh ulun sa mahanang atei; 
Alatalla sagar ngarariu here! 5:5 Tuu sanang marauh ulun sa randah atei; 
Alatalla sagar nampalus janjini ma here! 5:6 Tuu sanang marauh ulun sa 
hamen tuu nampalus kabahumen Alatalla; Alatalla sagar ngampi puas 
here! 5:7 Tuu sanang marauh ulun sa miahi ulun lain; Alatalla sagar miahi 
here pada! 5:8 Tuu sanang marauh ulun sa barasis atemi; here sagar kataru 
Alatalla! 5:9 Tuu sanang marauh ulun sa nginsing damai hang penah 
murunsia; Alatalla sagar ngaku here jari kawan anakni! 5:10 Tuu sanang 
marauh ulun sa wuah kahanangen daya nampalus kabahumen Alatalla; 
here jari ulun pidian Alatalla! 5:11 Tuu sanang marauh naun amun 
naampihala, nakahanangen, nelang napuntaka daya gana aku. 5:12 Kawan 
nabi sa welum dahulu kapihuan naun haut nakahanangen kala yiru. Ware 


naun arai mihewu, daya hante upa sa nasadia Tuhan ma naun." 5:13 "Naun 
yiti rangi dunia. Amun rangi yiru mapahe, mun tau naampierang kamulek? 
Puang uweng gunani lagi, malengkan sagar naumpe nelang nararah ulun. 
5:14 Naun yiti piraai dunia. Tumpuk sa naan hang ambau bukit puang iyuh 
nadina. 5:15 Puang uweng ulun sa nuntun palita, balalu nutup palita yiru 
makai gantang. Hanye likan ngelah palita yiru hang unengan palita, 
nampan nyanraai satiap ulun sa hawuang lewu. 5:16 Kalayiru pada raai 
naun harus nyahaya hang hadapan murunsia, nampan here kadinung kawan 
pagawian naun sa maeh, balalu nawat nante Ambah naun hang surga." 
5:17 "Ada minda aku yiti hawi nampan nyamawai hukum Moses anri 
ajaran kawan nabi. Aku hawi puang nampan nyamawaini, kude nampan 
nutui 1wara arati sa kapinuuni. 5:18 Ingat! Salawah langit anri tane magun 
naan, isa huruf atawa titik sa pangarumisni hawuang hukum yiru, puang 
sagar nasamawai, amun huan tulus katantuluhni! 5:19 Daya sabab yiru, 
hie-hie malangar isa teka kawan hukum yiru, biar sa pangarumisni, palus 
ngajar ulun lain ngulah kala yiru pada, sagar jari sa pangarumis teka kawan 
ulun pidian Alatalla. Kabalikanni, hie-hie sa nampalus kawan parentah yiru 
nelang ngajar ulun lain ngulah kala yiru pada, sagar jari hante hang penah 
kawan ulun pidian Alatalla. 5:20 Jari, ingat: Naun puang tau pada jari ulun 
pidian Alatalla, amun naun puang labis teka kawan guru agama nelang 
kawan ulun Parisi hawuang hal nampalus kabahumen Alatalla!" 5:21 
"Naun karasa naan hang datu nini takam lengan ajar kalayiti: Ada munu 
ulun; hie-hie munu ulun, harus naadili. 5:22 Kude itati aku kacau ma naun, 
hie-hie sa sangit anri ulun lain, hanye sagar naadili; kamulek hie-hie sa 
ngutuk ulun lain, harus naadili hang hadapan Pangadilan Agama. Nelang 
hie-hie sa kaeau ma ulun lain, 'Bungul,' sagar naumpe mawuang apui 
naraka. 5:23 Daya sabab yiru, amun isa teka teka naun rahat nyarah 
pangamianni ma Alatalla, balalu hanye kaitung naan ulun sa mahanang atei 
dayani, 5:24 ware hanye nanan pangamianni yiru duluni hang hadapan 
mezbah, balalu tulak lepuh ikaeh badamai anri ulun yiru. Udi yiru, wau 
hanye mulek palus nyarah pangamianni ma Alatalla. 5:25 Amun naan ulun 
mangadu naun ma pangadilan, ware naun badamai anri hanye katimpulu 
magun naan waktu kapihuan hampe ma pangadilan. Jaka puang, ulun yiru 


sagar nyarah naun ma hakim, palus hakim yiru die sagar nyarah naun ma 
polisi. Balalu polisi sagar namasuk naun mawuang panjara. 5:26 Ingat: 
Himat naun puang sagar kaiyuh kaluar teka panjara yiru, kapihuan katuluh 
utang naun huan punah nabayar." 5:27 "Naun karasa naan lengan ajar 
kalayiti: Ada idapa. 5:28 Kude itati aku kaeau ma naun: hie-hie sa ninung 
erang kaulun wawel anri kunuan idapa, ulun yiru haut idapa anri wawei 
yiru hawuang ateini. 5:29 Amun matemu tuhi kawan ngulah hanyu badosa, 
garuit palus umpe matei yiru! Labis maeh hanyu kawawaldan isa teka 
anggota tenganu, teka katuluh tenganu naumpe mawuang apui naraka. 
5:30 Amun tangannu tuhi kawan ngulah hanyu badosa, tetek palus umpe 
tangan yiru! Labis maeh hanyu kawawaian tuhi tangannu, teka katuluh 
tenganu masuk ma naraka." 5:31 "Naan pada lengan ajar kalayiti: satiap 
ulun sa nyansarak matueh waweini, harus ngami surat cerai ma hanye. 
5:32 Kude itati aku kaeau anri naun: hie-hie sa nyansarak matueh waweini 
padahal wawei yiru puang idapa, ngulah matueh waweini yiru idapa, amun 
matueh waweinl yiru narangan lagi. Nelang hie-hie sa narangan wawel sa 
haut sarak yiru, hanye idapa pada." 5:33 "Naun haut karasa hang datu nini 
takam naan lengan ajar kalayiti: ada ngubah janji. Inun sa haut najanjinu 
makai sumpah hang hadapan Alatalla, harus hanyu nampalusni. 5:34 Kude 
itati aku kaeau anri naun: ada budas basumpah, hau demi langit, daya 
langit yiru padadusan Alatalla, 5:35 atawa demi bumi, daya bumi yiru 
pirarahan peeni, atawa demi Yerusalem, daya yiru tumpuk Raja hante. 
5:36 Ada pada basumpah demi ulunu, daya hanyu puang tau ngulah 
wulunu jari mahilak atawa maintem, biar sunah erang kawila. 5:37 Fauleh 
'Hiat' atawa 'Puang' -- diwi teka yiru hawini teka hi Iblis." 5:38 "Naun 
karasa samula naan pada lengan ajar kalayiti: matei ganti matei, dipen 
ganti dipen. 5:39 Kude itati aku kaeau ma naun: ada iwaleh ma ulun sa 
ngulah jahat ma naun. Kabalikanni amun ulun nampar pahunu tuhi kawan, 
aret pada hanye nampar pahunu tuhi kawi. 5:40 Amun ulun mangadu naun 
ma hakim nelang hamen ngalap bajunu, ami pada ma hanye jubahnu. 5:41 
Amun erang kaulun panguasa maksa naun mikul barangni erang kilometer 
lawitni, pikul hampe rueh kilometer lawitni. 5:42 Amun ulun laku 
inun-inun hengka hanyu, amileh ma hanye. Nelang ada pada nampik ulun 


sa hamen ngihau mun-mun teka hanyu." 5:43 "Naun karasa naan pada 
lengan ajar kalayiti: sinta ma kawan hengaunu nelang muar ma kawan 
musuhnu. 5:44 Kude itati aku kaeau ma hanyu: wuah hanyu sinta ma 
kawan musuhnu nelang badoa ma kawan ulun sa manyiksa hanyu, 5:45 
nampan naun jari kawan anak Ambahnu sa hang surga. Daya Alatalla 
ngampi hulet mate anrauni ma ulun sa maeh nelang pada ma ulun sa jahat. 
Hanye nyanawu uran ma ulun sa ngulah maeh nelang pada ma ulun sa 
ngulah jahat. 5:46 Daya amun naun ekat sinta ulun sa sinta naun, ma inun 
Alatalla harus iwaleh ulah gawi naun yiru? Angneh kawan tukang tagis 
pajak pada ngulah kala yiru? 5:47 Amun naun ekat ngami salam ma 
hengau naun, mun kalabihan naun? Kawan ulun sa puang kataru Alatalla 
pada ngulah kala yiru! 5:48 Ambahnu sa hang surga sinta ma katantuluh 
ulun anri tinduh paruna. Naun harus kala yiru pada." 


6:1 "Ingat, ada naun nampalus kawajiban agama hang penah rama nampan 
nadinung ulun. Amun naun ngulah kala yiru, naun puang naami upa daya 
Ambah naun hang surga. 6:2 Jari, amun naun ngami sadakah ma ulun 
paua, ada iwawara hal yiru kala sa naulah daya kawan ulun sa 
bapura-pura. Here sindi nampalus yiru hawuang lewu sumbayang atawa 
hang lalan rami, nampan natawat ulun. Ingat, here haut narime upani. 6:3 
Kude naun, amun naun ngami sadakah, amileh anri suni-suni, hampe puang 
uweng ulun sa karasa. 6:4 Flahni pagawiannu yiru puang sunah erang 
kaulun sakarasa, kasuali Ambahnu hang surga. Hanye kadinung 
pagawiamnu sa suni-suni yiru balalu hanye sagar ngami upa ma hanyu." 6:5 
"Amun naun badoa, ada kala kawan ulun sa bapura-pura. Here sindi badoa 
nelang minri hang lewu sumbayang atawa hang tumpa lalan nampan 
nadinung ulun. Ingat, yiru upa sa natarime daya here. 6:6 Kude amun naun 
badoa, asuk ma kamar palus tutup wanawang, balalu badoa ma Ambahnu 
sa puang dinung yiru. Maka Ambahnu sa kadinung pagawiamu sa 
suni-suni yiru sagar ngami upa ma hanyu. 6:7 Amun naun badoa ada 
menye-menye kakulek kala wangun kawan ulun sa puang kataru Tuhan. 
Here minda pilakuan here nasanrenge1 daya doa here sa ambau yiru. 6:8 
Ada kala here. Ambahnu haut karasa inun sa nalaku naun, kapihuan naun 


ilaku. 6:9 Jari badoaleh kalayiti, 'Ambah kami sa hang surga: Hanyu 
Alatalla sa tungkan. Hanyu sa nasambah nelang nahormat. 6:10 Hanyu 
Raja kami. Wuah hanyu marentah hang ambau tane, nelang kabahumennu 
ngalut nuu kala hang surga. 6:11 Ami ma kami hang anrau yiti kutaen sa 
na parlu daya kami. 6:12 Ampun kami teka kahalaen kami, kala kami haut 
ngampun ulun sukat bakahalaen anri kami. 6:13 Ada maladar kami 
kawawaian kaparisayaan tawuk kami napurija, kude sanepah kami teka 
kuasa sa jahat. |Hanyu Raja sa bakuasa nelang mulia hampe kalalawahni. 
Amin. |! 6:14 Amun naun ngampun ulun sukat bakahalaen ma naun, 
Ambahnu sa hang surga pada sagar ngampun naun sa bakahalaen. 6:15 
Kude amun naun puang ngampun ulun lain sukat bakahalaen, Ambahnu sa 
hang surga pada puang sagar ngampun naun sa bakahalaen." 6:16 "Amun 
naun puasa, ada wangun uruwawa naun raruuk kala kawan ulun sa 
bapura-pura. Here ngubah wangun sari sahaya uruwawani nampan katuluh 
ulun kataru here puasa. Ingat, here haut narime upani. 6:17 Kude amun 
naun puasa, saawul uruwawa naun nelang hurut wulu naun, 6:18 nampan 
puang uweng sa kataru naun puasa, kasuali Ambahnu sa puang dinung 
yiru. Hanye kadinung pagawian naun sa suni-suni yiru nelang sagar ngami 
upa ma naun." 6:19 "Ada ngumpul harata ma diri naun hang dunia, hang 
unengan kametei anri tagar tau nanrusakni kamulek maling tau hawi 
ngalatni. 6:20 Kabalikanni, kumpulleh harata hang surga, hang unengan 
kametei anri tagar puang tau nanrusakni, kamulek maling puang tau hawi 
ngalatni. 6:21 Daya hang awe unengan harata naun, hang yiru pada atei 
naun!" 6:22 "Matei yiru palita ma tenga. Amun mateinu jaranis, katuluh 
tenganu nyiar-maraai. 6:23 Kude amun mateinu kabus, katuluh tenganu 
maieng-maituk. Jari amun palita hawuang tenga dirinu yiru maieng, maka 
tuu tamam piiengni yiru!" 6:24 "Puang uweng sunah erang kaulun tau 
bagawi ma rueh majikan. Daya hanye sagar labis sinta sa isa, teka sa lain. 
Atawa hanye sagar labis satia ma majikan sa isa, teka ma sa lain. Kala yiru 
pada naun. Naun puang tau bagawi ma Alatalla nelang ma harata banda 
pada. 6:25 Daya yiru ingat; ada gaer neu pamelum naun, hanyeyiru inun sa 
sagar nakuta nelang nauut naun, atawa mun sa sagar napakai naun? Angneh 
pamelum yiru diwi teka kutaen, nelang tenga diwi teka pakaian? 6:26 


Dinung naun kawan wurung. Here angaan miamulean, puang masi, nelang 
puang pada ngumpul hasil amuleanni mawuang wirang. Biar kala yiru 
Ambahnu sa hang surga malihara here! Angneh naun diwi baharaga teka 
kawan wurung? 6:27 Hiekah teka naun sa makai kagaeranm tau 
ngampambau umurni sunah hena butit? 6:28 Wuah mun naun gaer neu 
pakaiannu? Dinung kawan wunge bakung sa welum hang lasi. Kawan 
wunge yiru puang bagawi nelang puang nawai; 6:29 kude Raja Salomo sa 
kala yiru tatauni, puang makai pakaian kala kaeh kawan wunge yiru! 6:30 
Rikut hang lasi tumbu anrau yiti kude kaiyat uni galis natutung. Kude 
Alatalla malihara mahias rikut yiru kalayiru kaehni, duanni naun! Kude 
naun kurang parisaya! 6:31 Ada gaer nelang kaeau, 'Inun sa sagar nakuta 
takam,' atawa 'inun sa sagar nauut takam,' atawa 'inun sa sagar napakai 
takam'? 6:32 Kawan yiru saratang naantara nasasah daya kawan ulun sa 
puang kataru Alatalla. Padahal Ambahmu sa hang surga karasa naun parlu 
katuluhni yiru. 6:33 Jari, ngakali dahulu nampan Alatalla marentah 
pamelum naun nelang naun nampalus kabahumenni. Balalu katantuluh sa 
lain pada sagar naami Alatalla ma naun. 6:34 Daya gana yiru, ada gaer neu 
anrau kauni. Anrau yiti haut sukup kasusahenni, puang usah natambah 
lagi." 


7:1 "Ada mahakimi ulun lain, nampan naun pada ada nahakimi daya 
Alatalla. 7:2 Daya sameh kala wangun naun mahakimi ulun lain, kalayiru 
pada Alatalla sagar mahakimi naun. Nelang ukuran sa napakai naun ma 
ulun lain, pada sagar napakai daya Alatalla ma naun. 7:3 Wuah mun naun 
kadinung huai hang matei pulaksanainu, kude baluk hang matemu puang 
naun kadinung? 7:4 Kalaawe naun tau kaeau ma pulaksanainu, 'Hayu elah 
aku ngaluar huai yiru teka mateinu,' kude hang matemu raerai naan baluk? 
7:5 U ulun sa bapura-pura! umpe dahulu baluk teka matemu, wau hanyu 
tau tarang kadinung balalu tau ngaluar huai teka matei pulaksanainu. 7:6 
Ada ngami barang sa barasis ma antahu, nampan antahu yiru puang 
iwaleng nyasah palus nyambar hanyu. Kamulek ada ngami mutiara ma 
wek, nampan iwek yiru ada ngakijak narah mutiara yiru." 7:7 "Laku, 
maka naun sagar narime. Antara, maka naun sagar kahaba. Talitik, maka 


wanawang sagar nauka ma naun. 7:8 Daya ulun sa ilaku, sagar narime; 
ulun sa ngantara sagar kahaba, nelang ulun sa nalitik, wanawang sagar 
nauka ma hanye. 7:9 Teka naun, inun naan ambah sa ngami watu ma 
anakni, amun hanye ilaku rute? 7:10 Atawa ngami kadiawet, amun hanye 
ilaku kenah? 7:11 Biar kalaawe jahatni naun, naun kataru pada ngami sa 
maeh ma kawan anak naun. Duanni Ambahnu hang surga! Hanye himat 
tatuu ngami sa maeh ma ulun sa ilaku teka hanye. 7:12 Tampalus ma ulun 
lain kala sa nakabahumen naun natampalus here ma naun. Yiru inti hukum 
Moses anri ajaran kawan nabi." 7:13 "Ware masuk mitah wanawang sa 
hipit, daya wanawang nelang lalan sa nuju naraka laga nelang buka, rama 
ulun sa malupui lalan yiru. 7:14 Kude wanawang hipit nelang mahadin 
naasuk yiru lalan sa nginsing ulun ma pamelum. Nelang duhu ulun sa 
kahaba lalan yiru." 7:15 "Hati-hati nadap kawan nabi palasu. Here hawi 
nunung naun kala wangun babiri, kude satuuni here kala sarigala sa buas. 
7:16 Naun sagar kataru here hengka hasil pagawianni. Jumpun sa barunrui 
puang tau pada mua wua anggur, nelang lasi sa penu rikut puang tau mua 
wua ara. 7:17 Teka kakau sa subur katyuh wua sa maeh, nelang teka 
kakau sa puang subur mua wua sa bureng. 7:18 Kakau sa subur puang tau 
mua wua sa bureng, kakau sa puang subur puang tau mua wua sa maeh. 
7:19 Satiap kakau sa puang mua wua maeh, nateweng palus natutung 7:20 
Kalayiru pada anri kawan nabi palasu. Naun sagar kataru here teka hasil 
pagawiamni." 7:21 "Puang katuluh ulun sa nerau aku, 'Tuhan, Tuhan,' sagar 
Jari ulun pidian Alatalla, kude ekat kawan ulun sa nampalus kabahumen 
Ambahku sa hang surga. 7:22 Hang Anrau Kiamat rama ulun sagar kaeau 
nengkan aku, 'Tuhan, Tuhan, angneh anri ngaran Tuhan kami haut nampe 
pesen Alatalla? Angneh makai ngaran Tuhan pada kami haut ngusir kawan 
roh jahat nelang ngulah wahai tanda kawauhen?' 7:23 Kude aku sagar 
nuing, 'Aku puang suah kataru naun! Hulu teka yiti, naun sa ngulah 
kajahaten!'" 7:24 "Nah, ulun sa nyanrengei lenganku yiti, nelang makaini 
sameh kala ulun pintar sa ngambuan lewuni hang ambau watu. 7:25 
Tawuk anrau uran mehet, nelang ranu baah hawi nasinrah anri riwut barat 
mehet nampuh lewu yiru, lewu yiru puang tumbang daya naambuan hang 
ambau watu. 7:26 Kamulek ulun sa nyanrengei1 lenganku yiti, kude puang 


makaini, hanye sameh kala ulun budu sa ngambuan lewu hang ambau 
karasik. 7:27 Tawuk anrau uran mehet nelang ranu baah hawi nasinrah 
anri riwut barat mehet nampuh lewu yiru, lewu yiru tumbang. Nelang 
panrusakni tamam tatuu!" 7:28 Dami Yesus luput ngajar, kawan ulun sa 
naan hang yiru uras mandam karengei ajaranni. 7:29 Daya hanye ngajar 
anri bapangaruh puang kala kawan guru agama here. 


8:1 Yesus minau teka bukit, nelang rama ulun naharak hanye. 8:2 Tawuk 
yiru hawi erang kaulun kadanen. Hanye ileku hang hadapan Yesus, palus 
kaeau, "Amun hanyu ngaheng, hanyu tau nyamare aku." 8:3 Yesus 
manjamah ulun yiru, nelang kaeau, "Aku ngaheng. Hanyu ware!" Tawuk 
yiru jua panyakitni wawa. 8:4 Balalu eau Yesus nengkan hanye, "Ingat! 
Ada hanyu nyaritani ma hie-hie. Kude hulu hanyu nunung imam, laku 
hanye mariksa hanyu. Udi yiru sarah parapah sa naparentah Moses, umak 
mambukti ma ulun rama hanyu tuu-tuu haut ware!" 8:5 Tawuk Yesus 
masuk ma Kapernaum, erang kaulun parwira Roma hawi manalu hanye, 
nelang laku karawah teka hanye. 8:6 "Guru," eau parwira yiru, "palayanku 
sakit hang lewu. Hanye lumpuh, mangkading hang paanreamni nelang 
hanye tuu uyuh ngaret kahanangen." 8:7 Eau Yesus, "Aku sagar tulak 
nyamare hanye." 8:8 "Puang usah Guru," tuing parwira yiru, "Aku puang 
patut narime hanyu hang lewuku. Hanyu ekat marentahleh. Die palayanku 
yiru Ware. 8:9 Daya aku pada harus tunduk ma parentah atasanku. Nelang 
hang imbe aku naan pada kawan parajurit sa harus tunduk ma parentahku. 
Amun aku nunyu erang kaulun parajurit, 'Hulu tulak!' hanye balalu tulak. 
Aku kaeau anri sa lain, 'Ma yati!' hanye balalu hawi, nelang amun aku 
marentah palayanku, 'Ulah yiti!' hanye balalu ngulahni." 8:10 Tawuk 
Yesus karenge1 mun sa naeau daya parwira yiru, hanye mandam. Balalu 
hanye kaeau nengkan kawan ulun sa naharak hanye, "Tuu tamam ulun yiti. 
Hang penah ulun Israel huan suah aku kahaba kaparisayaan sa kalayiti 
hanteni! 8:11 Kapinuu-nuuni! Rama ulun sagar hawi teka timur nelang 
barat umba arai -- mihewu baya hi Abraham, Ishak, anri hi Yakub 
hawuang Dunia Wau wat Alatalla. 8:12 Kude kawan ulun sa saharusni jari 
ulun pidian Alatalla sagar naumpe ma piieng hang luar. Hang yiru here 


sagar nungkau ngaret kahanangen." 8:13 Balalu Yesus kaeau nengkan 
parwira yiru, "Hulu hanyu mudi, inun sa naparisayanu yiru sagar jari." 
Balalu tawuk yiru jua palayanni yiru ware. 8:14 Yesus tulak ma lewu 
Petrus. Hang yaru hanye kadinung kasian Petrus ganjah mekum hang 
paanreanni. 8:15 Yesus manjamah tanganni, balalu ekumni wawai. Hanye 
ambuan palus malayanni Yesus. 8:16 Dami anrau nuku kariwe, ulun 
nginsing nunung Yesus rama ulun sa naasuk roh jahat. Makai erang kawusi 
lengan, Yesus ngusir kawan roh jahat yiru nelang nyamare katuluh ulun sa 
sakit. 8:17 Yesus nampalus katantuluh yiru, nampan tulus inun sa naeau 
daya nabi Yesaya, kalayiti, "Hanye nanggung kahanangen takam nelang 
nyamare panyakit takam." 8:18 Rama tatuu ulun ngawariung Yesus. 
Tawuk Yesus kadinung here katuluh yiru, hanye nunyu kawan ulun sa 
umba hanye nyabarang danau. 8:19 Balalu erang kaulun guru agama hawi 
nunung hanye nelang kaeau, "Guru, aku hamen umba hanyu maaweleh!" 
8:20 Yesus nuing, "Sarigala uweng liang, wurung uweng hanai, kude Anak 
Murunsia puang uweng paunenganni mangkading." 8:21 Balalu erang 
kaulun sa umba hanye sa lain kaeau, "Guru, ijin aku mudi duluni lepuh 
masar ambahku" 8:22 Kude Yesus nuing, "Umba aku, elahni ulun matei 
masar ulun matei wat here raerai." 8:23 Yesus sungkat mawuang jukung 
nelang kawan ulun sa umba hanye, pada umba sinrah baya hanye. 8:24 
Salenga hawi riwut barat mehet tatuu nampuh danau hampe jukung here 
pipi galumbang. Tawuk yiru Yesus ganjah manre. 8:25 Balalu kawan ulun 
sa umba hanye tulak nunung hanye palus ngele hanye. "Guru! Karawah! 
Takam silaka!" eau here. 8:26 "Wuah inun naun takut?" eau Yesus. "Naun 
kurang parisaya ma aku!" Udi yiru Yesus minri palus misuh riwut barat 
anri danau yiru. Balalu danau taduh bagalumbang. 8:27 Kawan ulun sa 
umba Yesus wauh. Here kaeau, "Ulun inun hanye yiti, hampe riwut barat 
anri galumbang nuu parentahni!" 8:28 Yesus hampe sabarang danau hang 
daerah Gadara. Hang yiru rueh kaulun sa naasuk roh jahat hawi nunung 
hanye. Kararueh ulun yiru maraat tatuu, hampe puang sunah erang kaulun 
heei mitah hang yiru. 8:29 Here kaluar teka kawan luwang pasaran nelang 
nantiak, "Anak Alatalla, sagar nainunnu kami? Inun hanyu haut ngunu 
nyiksa kami biar huan hampe wayahni?" 8:30 Puang lawit teka yiru, naan 


sawayan iwek rahat ngantilau kutaen. 8:31 Kawan roh jahat yiru ilaku 
hengka Yesus, "Amun hanyu sagar nunyu kami kaluar, huyu kami masuk 
mawuang kawan iwek yiru." 8:32 "Hulu!" eau Yesus. Kawan roh jahat 
yiru kaluar hengka kararueh ulun yiru, balalu masuk mawuang kawan 1wek 
yiru. Balalu kawan 1wek yiru nempat palus mitun teka iring pampang 
mawuang danau, palus leteng. 8:33 Kawan ulun sa jaga iwek yiru nempat 
ma tumpuk, palus nyarita katuluh kajadian yiru, pada neu inun sa haut jari 
anri rueh kaulun sa naasuk roh jahat yiru. 8:34 Maka katuluh ulun hang 
tumpuk yiru balalu tulak manalu Yesus. Dami here kadinung Yesus, here 
ilaku tatuu nampan Yesus tulak nanan daerah here. 


9:1 Yesus sungkat mawuang jukung, balalu nyabarang danau, mudi ma 
tumpuk natatni. 9:2 Hang yaru ulun nginsing nunung hanye erang kaulun 
lumpuh sa mangkading hang patah. Dami Yesus kadinung tuu leha hante 
kaparisayaan kawan ulun yiru, hanye kaeau nengkan ulun lumpuh yiru, 
"Tabahleh anakku! Hanyu haut naampun teka kawan dosanu." 9:3 Papire 
kaulun guru agama sa naan hang yiru kaeau hawuang atei here, "Ulun yiti 
mahina Alatalla!" 9:4 Yesus karasa pikiran here, balalu hanye kaeau, 
"Wuah mun pikirannu jahat kalayiru? 9:5 Saawe sa labis murah: ngantuh, 
'Hanyu haut naampun teka dosanu', atawa ngantuh, 'Ambuan hulu takia'? 
9:6 Kude itati aku sagar mambuktini ma naun sa Anak Murunsia bakuasa 
hang ambau tane yiti neu ngampun ulun badosa" Balalu Yesus kaeau 
nengkan ulun lumpuh yiru, "Ambuan, enat patahnu hulu mudi!" 9:7 Ulun 
lumpuh yiru balalu ambuan palus mudi ma lewunt. 9:8 Tawuk ulun rama 
kadinung kajadian yiru, here bangat takut palus nawat nante Alatalla, daya 
Alatalla haut ngami kuasa kala yiru hanteni ma murunsia. 9:9 Udi yiru 
Yesus tulak nanan unengan yiru. Tawuk takia, hanye kadinung erang 
kaulun tukang tagis pajak, ngaranni hi Matius, rahat maharung hang kantor 
pajak. Yesus kaeau nengkan hanye, "Hayu umba aku!" Balalu hi Matius 
minri palus umba Yesus. 9:10 Tawuk Yesus ganjah kuman hang lewu 
Matius, rama kawan tukang tagis pajak anri kawan ulun sa naanggap 
puang maeh daya masyarakat, umba kuman baya Yesus anri kawan ulun 
sa umba hanye. 9:11 Naan kawan ulun Parisi sa kadinung hal yiru. Balalu 


here nunti teka kawan ulun sa umba Yesus, "Daya mun guru naun kuman 
baya anri tukang tagis pajak nelang baya kawan ulun sa puang maeh?" 
9:12 Yesus karengei lengan tuntian here balalu nuing, "Ulun sehat puang 
parlu dokter, ekat ulun sa sakit. 9:13 Pantaru inun aratini ayat Surat 
Barasis sa kaeau kalayiti, 'Ahi lelo sa nakabahumenku, puang parapah 
eha'. Daya aku hawi puang lepuh nerau kawan ulun sa nganggap dirini 
mawitu bujur, malengkan kawan ulun sa badosa." 9:14 Udi yiru kawan 
ulun sa umba Yohanes Pambaptis hawi nunung Yesus. Balalu here nunti, 
"Wuah mun kami anri kawan ulun Parisi puasa kude ulun sa umba hanyu 
puang puasa?" 9:15 Yesus nuing, "Kala awe hang naun? Inun tau kawan 
tamu hang pesta kawin mahanang atei amun pangantin upu magun naan 
baya anri here? Batantu puang! Kude naan wayahni pangantin upu yiru 
naalap teka here. Tawuk yiru wau here puasa. 9:16 Puang uweng ulun 
numpang baju uhang makai riris kain wau. Daya kain sa pakai numpang 
yiru sagar pakarusut balalu nyansitat baju yiru, balalu ngulah sitatni 
batambah hante. 9:17 Kala yiru pada puang uweng ulun nuwe anggur sa 
wau mawuang kantung kulit sa uhang. Daya kantung yiru sagar bingkas 
palus rusak, balalu anggurni manyahanyang. Anggur wau harus nahuwe 
ma kantung sa wau pada, nampan kararuehni tatap maeh." 9:18 Rahat 
Yesus bapaner anri kawan ulun sa umba Yohanes Pambaptis, hawi erang 
kaulun pamimpin lewu sumbayang. Hanye ileku hang hadapan Yesus palus 
kaeau, "Anakku wawel wau tuu matei. Kude, mun hanyu hamen hawi 
lepuh hanrapak tangannu hang hanye nampan hanye welum kamulek." 
9:19 Yesus ambuan balalu tulak anri kawan ulun sa umba hanye sinrah anri 
ulun yiru. 9:20-21 Hang penah lalan naan erang kaulun wawei sa haut dua 
walas taun lawahni wuah panyakit wawei sahubungan anri haidni, hawi 
naripi Yesus teka wading punggung Yesus. Hanye bapikir, "Asal aku 
sunah ngawir jubahni, aku sagar ware." Balalu hanye ngawir hujung jubah 
Yesus. 9:22 Hang tawuk yiru Yesus iwaleng palus kadinung wawei yiru 
balalu kaeau nengkan hanye, "Tabahleh, anakku! Daya hanyu parisaya, 
hanyu ware!" Hang tawuk yiru jua wawei yiru balalu ware. 9:23 Dami udi 
yiru Yesus hampe hang lewu pamimpin lewu sumbayang yiru. Hanye 
kadinung kawan ulun tukang ipalu, malu papaluan ulun matei nelang ulun 


rama rawek rukah, 9:24 hanye kaeau ma here, "Kaluar naun katuluh! 
Anak yiti puang matei; hanye manre." Here katuluh kakihi karengei Yesus 
kaeau kalayiru. 9:25 Udi ulun rama yiru kaluar, Yesus masuk mawuang 
kamar iya yiru palus negei tanganni. Balalu iya wawel yiru ambuan. 9:26 
Kabar yiru tasiar litar ma katuluh daerah yiru. 9:27 Yesus tulak teka yiru, 
hang penah lalan naan rueh kaulun pehe naharak hanye. Anri mehet lengan 
here nanterau, "Anak Dawid, palelo kami!" 9:28 Dami Yesus masuk 
mawuang lewu, kararueh ulun pehe yiru hawi nunung hanye. Yesus nunti 
ma here, "Inun naun parisaya aku tau nyamare naun?" "Parisaya!" tuing 
here. 9:29 Balalu Yesus muhut matei here nelang kaeau, "Daya naun 
parisaya, maka jari mun sa naharap daya naun." 9:30 Balalu here tau 
kadinung. Yesus bahimat ngampi itung here, nampan ada iwawara ma 
hie-hie neu hal yiru. 9:31 Kude here tulak nelang iwara kabar neu Yesus 
litar ma katuluh daerah. 9:32 Tawuk rueh kaulun yiru tulak, erang kaulun 
muna sa nakuasai daya roh jahat nainsing nunung Yesus. 9:33 Yesus 
ngusir roh jahat yiru palus hang tawuk yiru jua ulun yiru tau pantane lagi. 
Ulun rama yiru wauh nelang kaeau, "Huan suah kami kadinung kajadian 
kala yiti hang Israel!" 9:34 Kude kawan ulun Parisi kaeau, "Kapala kawan 
roh jahat sa ngami kuasa ma hanye umak ngusir kawan roh jahat yiru." 
9:35 Yesus tulak bakaliling teka tumpuk isa ma tumpuk sa lain nelang teka 
desa isa ma desa sa lam. Hanye ngajar hang kawan lewu sumbayang, 
nelang iwara Kabar Maeh neu kewangun Alatalla haut marentah kala Raja. 
Hanye nyamare kawan ulun sa ngaret wahai masam panyakit nelang cacat 
tenga. 9:36 Tawuk Yesus kadmung ulun rama yiru, hanye tuu palelo ma 
here, daya here bingung nelang puang badaya, kala babiri sa puang uweng 
pakatik. 9:37 Balalu Yesus kaeau nengkan kawan ulun sa umba hanye, 
"Wasian wahai, kude ulun tukang wasi puang rama. 9:38 Daya yiru laku 
teka sa ampun kabun yiru nampan hanye ngirim ulun pakai masi." 


10:1 Hang hinra anrau Yesus nerau dua walas kaulun ulun sa umba hanye 
bakumpul. Balalu hanye ngami ma here kuasa pakai ngusir kawan roh 
jahat nelang nyamare wahai masam panyakit anri wahai wangun cacat 
tenga. 10:2 Ngaran kadua walas rasul yiru hanyeyiru: palanungkai, Simon 


(isa naantuh pada hi Petrus) anri pulaksanaini hi Andreas, balalu hi 
Yakobus anri pulaksanaini hi Yohanes, hanyeyiru kawan anak Zebedeus. 
10:3 Udi hie hi Filipus anri hi Bartolomeus, anri hi Tomas, anri hi Matius, 
tukang tagis pajak yiru kamulek hi Yakobus anak Alfeus, anri hi Tadeus; 
10:4 balalu pangalisanni hi Simon, hi Patriot anri Yudas Iskariot sa 
makhianat Yesus. 10:5 Udi yiru kadua walas rasul yiru nahuyu Yesus jari 
saruhan nelang kaiyuh kawan patitah kalayiti, "Ada tulak ma daerah 
kawan ulun sa puang Yehudi. Ada pada ma tumpuk ulun Samaria. 10:6 
Kude hulu tulak nunung kawan ulun Israel, sa mambatang nunung here sa 
tawang 10:7 Wara ma here Alatalla haut mulai marentah kala Raja. 10:8 
Samare kawan ulun sa sakit, samelum ulun sa matei; samare pada kawan 
ulun sa kadanen, nelang usir kawan roh jahat. Naun haut narime katuluhni 
yiru anri naami tuu eleh. Jari, naun pada ngami anri tuu eleh. 10:9 Ada 
nginsing duit amas, duit perak, atawa duit tambaga pada. 10:10 Ada pada 
nginsing kambut unengan sadakah, atawa rueh kalamar pakaian neu 
napakai hang pakiaannu, atawa sapatu, atawa tungkeh. Daya ulun sa 
bagawi, samula saharusni najamin kawan kaparluanni. 10:11 Amun naun 
hampe hang tumpuk atawa desa, antara erang kaulun sa hamen narime 
naun. Uneng baya anri hanye hampe naun tulak lagi. 10:12 Tawuk naun 
masuk ma lewu, eau, 'Mudahan Tuhan mamberkat naun.' 10:13 Amun 
kawan ulun hang lewu yiru narime naun, elahni lengan salam naun yiru 
tatap ireket hang here. Kude amun here puang narime naun, ampulek lagi 
lengan salam naun yiru. 10:14 Amun naan lewu atawa tumpuk sa puang 
hamen narime naun atawa puang hamen nyanrengei lengan naun, tanan 
unengan yiru palus kebas habu teka pee naun. 10:15 Ingat! Hang Anrau 
Kiamat, kawan ulun tumpuk Sodom anri Gomora die labis murah naampun 
daya Alatalla, teka kawan ulun hang tumpuk yiru!" 10:16 Dinung: Aku 
ngutus naun kala babiri sa puang badaya, ma penah kawan sarigala. Naun 
harus hati-hati kala anipe nelang bujur atei kala wurung dara. 10:17 Ware 
naun bajaga-jaga, daya naun die najamba palus nainsing nadap Pangadilan 
Agama. Naun sagar nakahanangen hang kawan lewu sumbayang. 10:18 
Naun sagar nainsing ma hadapan kawan panguasa anri kawan raja daya 
naun umba aku. Hang yiru naan kasampatan ma naun nampan ngami 


kasaksian neu aku ma here anri ma kawan ulun sa puang kataru Alatalla. 
10:19 Kude amun naun nainsing neu naadili, ada gaer neu mun sa harus 
napantane naun, atawa kala awe naun harus bapaner. Daya mun sa harus 
napantane naun yiru, die sagar nawara ma naun hang tawuk yiru. 10:20 
Daya sa pantane hang tawuk yiru puang naun, malengkan Roh Ambah sa 
hang surga, itetei naun. 10:21 Sagar naan kajadian ulun sagar nyarah 
pulaksanaini raerai nampan nawunu. Kalayiru pada sagar jari ma ambah 
anri anakni. Kawan anak sagar nawan ineh ambahni, nelang nyarah here 
nampan nawunu. 10:22 Naun katuluh sagar jari kakuaren ulun, daya naun 
umba aku. Kude ulun sa batahan hampe pijumpuhanni sagar nasalamat. 
10:23 Amun naun nasiksa hang isa tumpuk, lempat ma tumpuk sa lain. 
Aku iwara ma naun: Kapihuan naun litar ngaliling katuluh tumpuk Israel, 
Anak Murunsia haut hawi. 10:24 Ulun sa umba puang labis tamam teka 
guruni, nelang palayan puang labis tamam teka tuanni. 10:25 Haut sukup 
amun ulun sa umba jari kala guru, nelang palayan kala tuan. Amun kapala 
kaluarga haut nagalar Beelzebul, duanni kaluarga hang lewuni. Here sagar 
nagalar labis murun lagi. 10:26 "Ada takut ma murunsia. Puang uweng isa 
pasadina, sa puang sagar dinung, nelang puang uweng rasia sa puang sagar 
tabungkar. 10:27 Inun sa naeauku hang maieng harus nasangkulek naun 
tawuk anrau maraai. Inun sa nakeneh hang silu naun, wara yiru litar lalar 
ma maaru-maati! 10:28 Ada takut ma here sa munu tenga, kude puang 
bakuasa munu amirue. Ware takut ma Alatalla sa bakuasa ngabinasa hau 
tenga atawa amirue hang naraka. 10:29 Rueh kaukui angkarei tau nawidi 
makai duit sapeser. Kude biar kala yiru puang sunah erang kaukui lawu 
ma tane amun puang nakabahumen Ambahnu hang surga. 10:30 Jumalah 
wila wulu hang ulunu sika haut naiap katuluhni. 10:31 Daya yiru, ada 
takut! Naun labis baharaga teka kawan angkarei!" 10:32 "Hie-hie sa 
mangaku hanye ulun sa umba aku, hang hadapan umum, aku pada sagar 
ngaku hanye hang hadapan Ambahku hang surga. 10:33 Kude hie-hie sa 
ngidim hanye ulun sa umba aku, hang hadapan umum, aku pada sagar 
ngidim hanye hang hadapan Ambahku hang surga." 10:34 "Ada minda 
aku nginsing pidamai ma dunia yiti. Aku puang nginsing pidamai, kude 
pibaburan. 10:35 Aku hawi ngulah anak upu nawan ambahni, anak wawei 


nawan inehni, nelang nantu wawei nawan kasianni wawei. 10:36 Jari 
musuh sa pangatamamni, hanyeyiru kawan kulawaraga raerai. 10:37 Ulun 
sa sinta ambahni atawa inehni diwi teka hanye sinta aku, puang patut jari 
ulun sa umba aku. Kala yiru pada ulun sa sinta anakni upu atawa anakni 
wawei diwi teka hanye sinta aku. 10:38 Ulun sa puang hakun ngantung 
balasangarni palus umba aku, puang patut jari ulun sa umba aku. 10:39 
Ulun sa malihara pamelumni, die sagar kawawaian pamelumni, kude ulun 
sa kawawaian pamelumni daya hanye satia ma aku, die sagar kaiyuh 
pamelumni." 10:40 "Ulun sa narime naun, hanye narime aku. Nelang ulun 
sa narime aku, narime hanye sa ngutus aku. 10:41 Ulun sa narime nabi 
daya hanye nabi, die sagar narime kala upa erang kaulun nabi. Kamulek 
hie sa narime erang kaulun sa maeh daya hanye maeh, die sagar narime 
kala upa erang kaulun sa maeh. 10:42 Hie-hie sa ngami uuten, biar ekat 
ranu marisak ma erang kaulun teka kawan ulun hina yiti, daya hanye jari 
ulun sa umbaku, parisayaleh hanye himat die sagar narime upani!" 


11:1 Udi Yesus ngami patitah ma kadua walas ulun sa umba hanye, hanye 
nanan paunengan yiru. Hanye tulak ngajar nelang iwara pesen teka Alatalla 
hang kawan tumpuk sa rite hang yiru. 11:2 Hi Yohanes Pambaptis sa 
rahat napanjara karengei neu pagawian Kristus. Balalu hanye nunyu papire 
kaulun ulun sa umba hanye tulak nunung Yesus lepuh nunti, 11:3 "Inun 
hanyu yiti ulun sa sagar hawi manyu janji Alatalla, atawa kami harus 
nganrei ulun lain?" 11:4 Yesus nuing, "Hulu mulek nunung hi Yohanes 
nelang wara inun sa rengei nelang dinung naun: 11:5 ulun pehe kadinung, 
ulun lumpuh takia, ulun kadanen ware, ulun marengen karengei, ulun matei 
welum kamulek, nelang Kabar Maeh teka Alatalla nawara ma kawan ulun 
paua. 11:6 Tuu sanang marauh ulun sa puang uweng tujuan nampik aku!" 
11:7 Udi kawan utusan Yohanes yiru tulak, Yesus nuku pantane ma ulun 
rama neu hi Yohanes, eauni, "Naun tulak ma padang gurun lepuh ninung 
inun? Erang kaputut rikut sa natampuh riwut? 11:8 Naun tulak lepuh 
ninung inun? Erang kaulun sa bapakaian maeh? Kawan ulun sa bapakaian 
kala yiru muneng hang istana! 11:9 Jari wuah inun naun tulak ma padang 
gurun? Lepuh ninung erang kaulun nabi? Tuu, diwi likan teka erang kaulun 


nabi. 11:10 Daya hi Yohanes yiru sa nabahum hawuang ayat Surat Barasis 
kalayiti, 'Hanye yiti utusanku, eau Alatalla, aku ngutus hanye dahulu teka 
hanyu nampan hanye nawah lalan ma hanyu.' 11:11 Ingat! Hang dunia yiti 
puang suah uweng ulun sa diwi hante teka hi Yohanes Pambaptis. Kude 
biar kala yiru, ulun sa panga rumis hengka ulun pidian Alatalla diwi hante 
teka hi Yohanes Pambaptis. 11:12 Nuku teka hi Yohanes iwara kabarni 
hampe hang tawuk yiti, ulun pidian Alatalla nalawan daya kawan ulun sa 
ngakali hamen bakuasa hang ambau here anri kakarasen. 11:13 Hampe 
pihawian Yohanes, katuluh hukum Moses anri ajaran kawan nabi nujum 
neu kawan hal sa harus kajadian. 11:14 Amun naun hamen parisaya, hi 
Yohanes yiru hi Elia, sa pihawianni haut natujum. 11:15 Amun uweng silu, 
ware sanrengei! 11:16 Makai mun aku harus ngintur kawan ulun jaman 
yiti? Here kala kawan iya sa maharung hang pasar. Erang kalumpuk 
nanterau ma sa lain, 11:17 'Kami ngampeau lagu kaaraien ma naun, kude 
naun puang hakun nanrik! Kami manyanyi lagu hanang atei, kude naun 
puang hakun nungkau!' 11:18 Hi Yohanes hawi -- hanye puasa nelang 
puang nguut anggur; balalu kawan ulun kaeau, 'Hanye karasukan setan!' 
11:19 Itati Anak Murunsia, hawi -- hanye kuman welum; balalu kawan 
ulun kaeau, 'Dinung ulun yiru! Mauruh, ulun pamahamui, hengau tukang 
tagis pajak nelang hengau ulun badosa.' Biar kala yiru, kabijaksanaan 
Alatalla nabukti anri kawan hasil pagawianni." 11:20 Balalu Yesus mulai 
mada ngahalaen kawan tumpuk, hang awe hanye panga gaha ngulah tanda 
kawauhen. Daya kawan ulun hang kawan tumpuk yiru puang hamen 
batobat teka kawan dosa here. 11:21 "Silaka naun, Korazim! Silaka pada 
naun, Betsaida! Atikalani kawan tanda kawauhen sa naulah hang 
penah-penah naun haut naulah hang Tirus anri Sidon, himat kawan ulun 
hang yiru haut lawah batobat teka kawan dosa here nelang ipakaian kala 
ulun mahanang atai sinrah ngelah walenun hang ambau ulu here. 11:22 
Itung hang Anrau Kiamat, kawan ulun Tirus anri Sidon sagar labis murah 
naampun daya Alatalla teka naun! 11:23 Nelang hanyu Kapernaum! Inun 
hanyu sagar nainrik hampe ma surga? Puang! Likan hanyu sagar naumpe 
ma naraka! Atikalani kawan tanda kawauhen sa naulah hang penah-penah 
naun yiru haut naulah hang Sodom, himat Sodom yiru magun naan hampe 


wayah itati! 11:24 Ingat, hang Anrau Kiamat, ulun Sodom sagar labis 
murah naampun daya Alatalla teka naun!" 11:25 Hang tawuk yiru Yesus 
badoa, "Ambah, Tuhan sa nguasa langit anri tane! Aku ngantuh tarima 
kasih ma hanyu daya katuluhni yiru naidimnu teka kawan ulun pandai 
nelang bailmu, kude hanyu nantarangni ma kawan ulun sa puang tapalajar. 
11:26 Yiru sa ngampi sanang atei Ambah." 11:27 Balalu Yesus kaeau, 
"Ala katantuluh haut nasarah Ambah ma aku. Puang sunah erang kaulun 
kataru Anak, diluar Ambah. Puang uweng pada kataru Ambah diluar 
Anak, nelang kawan ulun sa ma hanye Anak yiru memperkenal Ambah. 
11:28 Hawi tunung aku naun katuluh sa uyuh nelang kaingkam weatni 
umbean; aku sagar ngampi sigar naun. 11:29 Tampalus parentahku nelang 
paajar teka aku. Daya aku yiti maeh matau nelang randah atei, balalu naun 
sagar kaingkam sigar. 11:30 Daya kawan parentahku ngampi sanang, 
nelang umbean sa natupangku ma naun madinei." 


12:1 Hang hinra anrau Sabat, tawuk Yesus mitah ume gandum, kawan 
ulun sa umba hanye nguteh gandum, balalu ngutani daya here kajuju. 12:2 
Dami ulun Parisi kadinung yiru, here kaeau nengkan Yesus, "Dinung! 
kawan ulun sa umba hanyu malangar hukum agama takam nelang ngulah 
ala sa nauring ngulahni hang anrau Sabat." 12:3 Yesus nuing, "Huan suah 
naun mambasa neu inun sa naulah daya Dawid tawuk hanye anri kawan 
ulun watni kajuju? 12:4 Hanye masuk mawuang Lewu Alatalla; balalu 
nguta rote sa haut nasarah ma Alatalla. Padahal manyu hukum agama 
takam, hanye atawa kawan ulun watni puang iyuh nguta rote yiru -- ekat 
kawan imam sa iyuh. 12:5 Atawa huan suah naun mambasa hawuang 
hukum Moses tiap anrau Sabat kawan imam sa batugas hang Lewu Tuhan, 
malangar aturan anrau Sabat, kude puang naampihala? 12:6 Pantaru tatuu 
inun sa naeauku yiti: hang yiti naan sa diwi hante hengka Lewu Tuhan. 
12:7 Hawuang Surat Barasis nasurat: Ahi lelo sa nakabahumen, puang 
parapah eha. Amun naun tuu-tuu kataru lengan yiru, himat naun puang 
sagar ngampi hala kawan ulun sa puang bakahalaen. 12:8 Daya Anak 
Murunsia bakuasa hang ambau anrau Sabat." 12:9 Yesus nanan paunengan 
yiru balalu tulak ma isa lewu sumbayang. 12:10 Hang yiru naan ulun sa 


lumpuh tuhi tanganni. Papire kaulun sa hamen ngantara-tara kahalaen 
Yesus, nunti nengkan hanye, "Inun iyuh nyamare ulun hang anrau Sabat?" 
12:11 Yesus nuing, "Atikalani naan erang kaulun teka naun sa malihara 
erang kaukui babiri, maka hang anrau Sabat babiri yiru lawu mawuang 
luwang sa lalem; inun ulun ampun babiri yiru puang sagar ngakali ngaluar 
babiri yiru teka luwang yiru? 12:12 Nah, murunsia diwi baharaga teka 
babiri! Jari, amun kala yiru, iyuh ngarawah ulun hang anrau Sabat." 12:13 
Udi yiru Yesus kaeau ma ulun sa lumpuh tuhi tanganni yiru, "Jurung 
tangannu." Ulun yiru nyurung tanganni, balalu tanganni yiru ware sameh 
kala tanganni sa tuhi. 12:14 Kude kawan ulun Parisi nanan lewu 
sumbayang yiru, balalu mapakat neu munu Yesus. 12:15 Yesus karasa 
kawan ulun Parisi yiru naan aheng jahat nuju hanye. Jari hanye tulak teka 
paunengan yiru nelang rama ulun naharak hanye. Balalu hanye nyamare 
katuluh ulun sa sakit. 12:16 Kude hanye nguring here iwara neu hanye ma 
ulun lain. 12:17 Anri kala yiru balalu tulus inun sa nawara Alatalla itetei 
Nabi Yesaya, 12:18 "Hanye yiti utusanku sa napidiku, ulun sa nasintaku 
nelang nakatujuen ateiku. Rohku sagar naamiku ma hanye, kaadilanku 
sagar nawarani ma kawan bangsa. 12:19 Hanye puang sagar basual atawa 
wawerei lengan, atawa bapidato hang lalan rami. 12:20 Paring sa paetuk 
puang sagar napepetni palita sa papinit puang sagar natampareni. Hanye 
sagar ngakali bahimat hampe kaiyuh kaadilan; 12:21 kawan bangsa sagar 
ngimpeh kaharapen witu hanye." 12:22 Puang lawah udi yiru naan 
nainsing nunung Yesus erang kaulun pehe nelang muna sa nakuasa daya 
roh jahat. Yesus nyamare ulun yiru hampe hanye tau bapaner nelang 
kadinung. 12:23 Katuluh ulun wauh balalu kaeau, "Gere hanye yiti anak 
Dawid sa najanji yiru?" 12:24 Dami kawan ulun Parisi karengei yiru, here 
nuing, "Ulun yiti ekat tau ngusir roh jahat, daya Beelzebul, kapala kawan 
roh jahat, haut ngami kuasa yiru ma hanye." 12:25 Yesus karasa pikiran 
kawan ulun Parisi yiru. Jari hanye kaeau nengkan here, "Amun isa negara 
tapisah hawuang papire kalumpuk sa bamusuhan, negara yiru puang sagar 
kukuh batahan. Kamulek isa tumpuk atawa kaluarga sa tapisah-pisah 
nelang bamusuhan isa anri sa lain die sagar hansur. 12:26 Kalayiru pada 
hawuang karajaan Iblis; amun isa kalumpuk ngusir kalumpuk sa lain, maka 


karajaan Iblis yiru haut tapisah-pisah nelang sagar runtun. 12:27 Naun 
kaeau aku ngusir roh jahat makai kuasa Beelzebul. Amun kalayiru makai 
kuasa hie kawan ulun sa umba naun ngusir roh jahat. Kawan ulun sa umba 
naun yiru mambuktini sa naun samula hala! 12:28 Kude aku ngusir roh 
jahat makai kuasa Roh Alatalla. Anri kalayiru baarati Alatalla haut nuku 
marentah hang penah naun. 12:29 Kalaawe ulun tau masuk mawuang lewu 
erang kaulun sa tingkas gansang umak hanrampas haratani, amun hanye 
puang labis dahulu nuruk ulun sa tingkas gansang yiru? Udi yiru, wau 
hanye kaiyuh hanrampas haratani. 12:30 Ulun sa puang umba aku 
kapinuuni nawan aku. Nelang ulun sa puang ngarawah aku kapinuuni 
hanye nanrusak pagawianku! 12:31 Daya sabab yiru, wuah naun karasa, 
amun ulun ngulah dosa nelang ngantuh lengan nangkurun Alatalla; atawa 
ngantuh lengan ngawawarah ngampahe Alatalla, hanye tau naampun! 
Kude amun hanye nangkurun Roh Alatalla, hanye puang tau naampun! 
12:32 Amun ulun ngantuh ala inun-inun neu nawan Anak Murunsia, hanye 
tau naampun, kude amun hanye nangkurun Roh Alatalla, hanye puang tau 
naampun, hau itati hau hang akhirat!" 12:33 "Nampan kaiyuh wua sa 
maeh, kakauni harus nenak. Amun kakauni puang nenak, wuani pada 
puang maeh. Nenak atawa puang nenak kakau yiru taru teka wangun 
wuani. 12:34 Naun ulun jahat, puang maka naun tau ngantuh kawan hal sa 
maeh amun naun jahat? Inun sa naantuh daya mulut yiru limpar teka atei! 
12:35 Ulun sa maeh ngantuh kawan hal sa maeh daya hanye penu anri 
pikaeh. Kabalikanni, ulun sa jahat ngantuh kawan hal sa jahat daya hanye 
penu anri kajahaten. 12:36 Jari, ingat: hang Anrau Kiamat, satiap ulun 
harus batanggung jawab neu tiap lengan pantaneni sa puang bariran. 12:37 
Daya eau lengan pantanenu raerai die sagar napakai neu mamutus inun 
hanyu bakahalaen atawa puang." 12:38 Udi yiru papire guru agama anri 
kawan ulun Parisi kaeau, "Guru, kami hamen kadinung hanyu ngulah 
kawauhen." 12:39 "Tuu leha jahat nelang durhakani kawan ulun jaman 
yiti!" tuing Yesus. "Naun laku aku ngulah kawauhen? Ma naun puang 
sagar naami sunah isa masam kawauhen, kasuali kawauhen wat Nabi 
Yunus. 12:40 Hi Yunus muneng telu anrau telu malem hawuang wuntung 
kenah hante. Kalayiru pada Anak Murunsia sagar muneng telu anrau telu 


malem hawuang tane. 12:41 Hang Anrau Kiamat, panduduk Niniwe sagar 
ambuan sinrah kawan ulun jaman yiti palus ngahalaen here. Daya kawan 
ulun Nmiwe yiru haut batobat teka kawan dosa here, tawuk hi Yunus 
bakhotbah ma here. Kude hang yiti itati naan sa diwi hante teka hi Yunus! 
12:42 Hang Anrau Kiamat, ratu teka daerah selatan sagar ambuan sinrah 
kawan ulun jaman yiti palus ngahalaen here. Daya umak nyanrengei 
pangajaran Salomo sa pintar, ratu yiru haut nampalus pakaian lawit tatuu 
teka hujung dunia. Kude hang yiti itati naan sa diwi hante teka hi Salomo!" 
12:43 "Amun roh jahat yiru nanan erang kaulun, roh yiru ngaliling kawan 
unengan sa karing umak ngantara paunengan tarie, kude hanye puang 
kahaba. 12:44 Daya sabab yiru hanye kaeau, 'Aku sagar mulek lagi ma 
lewu sa haut natanan.' Tawuk hanye hampe hang yaru, lewu yiru lawang, 
barasis nelang taatur maeh. 12:45 Balalu hanye tulak nelang nginsing pitu 
roh lain sa diwi jahat teka hanye. Udi yiru here masuk mawuang ulun yiru, 
balalu muneng hang yiru. Balalu panampukni wangun ulun yiru diwi jahat 
teka asalni. Kalayiru pada sagar jari anri kawan ulun jahat jaman yiti." 
12:46 Rahat Yesus magun bapaner anri ulun rama yiru, hawi ineh anri 
kawan pulaksanaini. Here minri hang luar nelang ngakali nampan kaiyuh 
bapaner anri hanye. 12:47 Erang kaulun teka ulun rama yiru kaeau ma 
Yesus, "Guru, ineh anri kawan pulaksanainu naan hang luar. Here hamen 
bapaner anri hanyu." 12:48 Balalu Yesus nuing, "Hie inehku? Hie kawan 
pulaksanaiku?" 12:49 Balalu hanye nutui ma kawan ulun sa umba hanye 
palus kaeau, "Iti meh anri kawan pulaksanaiku! 12:50 Ulun sa nampalus 
kabahumen Ambahku hang surga, hanyeyiru pulaksanaiku upu, 
pulaksanaiku wawei, nelang inehku!" 


13:1 Hang anrau yiru pada Yesus nanan lewu yiru balalu tulak ma iring 
danau palus maharung hang yaru. 13:2 Rama tatuu ulun bakumpul 
ngawariung Yesus, daya yiru hanye tulak miidar maharung mawuang 
jukung, kawan ulun rama yiru minri hang iring pampang. 13:3 Balalu 
Yesus ngajar here neu wahai masam makai rarapisan. "Erang kaulun 
pangume tulak lepuh muau wini," kalayiru Yesus nuku saritani. 13:4 
"Tawuk ganjah muau, naan wini sa lawu hang penah lalan. Balalu wurung 


hawi matuk wini yiru hampe galis. 13:5 Naan pada sa tapuau hang padang 
batu ampar, sa butit taneni. Kawan wini yiru hinang welum daya taneni 
kurang makapan. 13:6 Kude tawuk mate anrau haut mambai, kawan 
palatik yiru nuku layu, udi yiru karing palus patei daya wakatni puang 
lalem masuk mawuang tane. 13:7 Naan pada wini yiru sa tapuau hang 
pulau rikut padang. Rikut padang yiru tumbu janrah nawenan kawan 
palatik yiru hampe patei. 13:8 Kude naan pada wini sa tapuau hang tane sa 
subur, balalu bawua; naan telumpulu kali lipat, naan enempulu, nelang naan 
pada jatuh kali lipat." 13:9 Udi nyarita rarapisan yiru Yesus kaeau, "Amun 
uweng silu, sanrengei!". 13:10 Udi yiru kawan ulun sa umba Yesus hawi 
palus nunti ma hanye, "Wuah inun hanyu makai rarapisan amun bapaner 
anri ulun rama yiru." 13:11 Yesus nuing, "Daya ma naun haut naami lelo 
ahi nampan karasa rasia neu kalaawe Alatalla marentah, kude ma here 
puang naami. 13:12 Daya ma ulun sa watni haut uweng, sagar naami diwi 
wahai lagi, nelang hanye sagar balabihan. Kude ulun sa watni puang 
uweng inun-inun, maka ala butit sa uweng hang hanye likan sagar naalap. 
13:13 Daya sabab yiru aku makai rarapisan amun bapaner anri ulun rama, 
daya here kadinung, kude kala ulun sa puang kadinung; here karengei kude 
kala ulun sa puang karengei nelang puang kataru. 13:14 Anri kalayiru 
balalu tulus sa natujum daya Nabi Yesaya, 'Alatalla kacau: Here saratang 
nyanrengei kude puang kataru; here saratang naniuh mantaru kude puang 
karasa inun sa jari 13:15 Daya pikiran kawan ulun yiti haut tumpul tatuu, 
silu here haut marengen nelang matei here haut naampikirum. Kajadian yiti 
nampan matei here ada kadmung, silu here ada karengei, pikiran here ada 
kataru nelang ada mulek nunung aku, balalu aku nyamare here.'" 13:16 
"Kude tuu leha untungni naun," eau Yesus nengkan kawan ulun sa umba 
hanye, "daya naun tuu kadinung nelang karengei. 13:17 Ingat, rama nabi 
anri ulun sa ngalut nuu ma Alatalla hamen kadinung inun sa dinung naun 
itati, kude here puang kadinung yiru. Here hamen karengei inun sa rengei 
naun itati, kude here puang karengei yiru." 13:18 "Rengel inun arati 
rarapisan neu erang kaulun pangume yiru. 13:19 Wini sa lawu hang lalan 
ngintur kawan ulun sa karengei kabar neu kalaawe Alatalla marentah, kude 
here puang kataru. Sa jahat yiru hawi palus hanrampas mun sa haut 


napuau hawuang atei here. 13:20 Wini sa napuau hang tane batu ampar, 
yiru ngintur kawan ulun sa karengei kabar yiru, palus narimeni anri sanang 
atei. 13:21 Kude kabar yiru puang iwakat hawuang atei here, balalu puang 
tahan lawah. Dami here wuah kasusahen atawa wuah kahanangen daya 
gana kabar yiru, here balalu murtad. 13:22 Wini sa napuau hang jubut 
barunrui padang yiru ngintur kawan ulun sa karengei kabar yiru, kude gaer 
neu pamelum here nelang hamen welum dirak-dirai. Daya yiru kabar teka 
Alatalla hawenan hawuang atei here hampe puang mua. 13:23 Wini sa 
napuau hang tane sa subur, yiru ngintur kawan ulun sa karengei kabar yiru 
palus mantaruni. Here mua wahai, naan sa telumpulu, naan sa enempulu, 
nelang naan pada sa jatuh kali lipet hasilni." 13:24 Yesus nyarita isa lagi 
rarapisan ma ulun rama, eauni, "Amun Alatalla marentah, kaadaanni kala 
rarapisan yiti: Erang kaulun pangume muau wini sa maeh hang umeni. 
13:25 Hang hinra malem, tawuk katuluh ulun ganjah manre, musuh ulun 
pangume yiru hawi lepuh namur wini rikut padang hang pulau gandum 
yiru, balalu tulak. 13:26 Dami amulean yiru tumbu nelang kawan palatikni 
nuku hulet, kawan rikut padang yiru dinung pada. 13:27 Balalu kawan 
ulun upaan wat ulun pangume yiru hawi nunung ulun pangume yiru nelang 
kaeau, "Tuan, angneh Tuan muau wini sa maeh hang ume Tuan? Kalaawe 
salenga naan rikut padang hang yaru?' 13:28 Ulun pangume yiru nuing, 
'Yiru pagawian musuh.' Balalu kawan ulun upaan wat ulun pangume yiru 
nunti lagi, 'Inun Tuan hamen nunyu kami tulak lepuh munat rikut padang 
yiru?' 13:29 'Puang,' tuingni, 'daya amun rikut padang yiru nabunat, die 
gandum yiru pada tamput tabunat. 13:30 Elahni rikut padang yiru 
sameh-sameh tumbu hampe wayah masi. Die aku sagar kaeau anri kawan 
ulun sa masi: Kumpul dahulu kawan rikut padang yiru, babat, balalu 
tutung. Udi yiru kumpul gandum, balalu tamasuk impeh mawuang wirang.' 
" 13:31 Yesus nyarita isa lagi rarapisan ma ulun rama, eauni, "Amun 
Alatalla marentah, kaadaani sameh kala rarapisan yiti: Erang kadiki sasawi 
naalap daya erang kaulun, balalu naamule hang umeni. 13:32 Diki sasawi 
hanyeyiru pangkan sa pangarumisni. Kude amun haut tumbu, hanye jari sa 
pangahanteni teka kawan tanaman. Hanye ngakau janrah, hampe kawan 
wurung hawi mihanai hang kawan raanni." 13:33 Naan isa rarapisan lain 


sa nasarita Yesus ma ulun rama. "Amun Alatalla marentah, kaadaanni 
sameh kala ragi sa naalap daya erang kaulun wawei, balalu nakalut anri 
epat pulu liter tepung gandum hampe kamer katuluhni!" 13:34 Katuluhni 
naajar Yesus ma ulun rama makai rarapisan. 13:35 Anri kalayiru balalu 
tulus sa nawara daya nabi, "Aku makai rarapisan amun bapaner anri here: 
aku sagar iwara kawan hal sa tasadina nuku teka kajadian dunia yiti." 
13:36 Udi yiru Yesus nanan ulun rama yiru, balalu masuk mawuang lewu. 
Kawan ulun sa umba hanye hawi palus kaeau, "Suba hanyu manarang ma 
kami arati rarapisan neu rikut padang hang pulau gandum yiru." 13:37 
Yesus nuing, "Ulun sa muau wini maeh yiru hanyeyiru Anak Murunsia. 
13:38 Ume hanyeyiru dunia yiti. Wini sa maeh hanyeyiru kawan ulun sa 
haut jari ulun wat Alatalla. Rikut padang hanyeyiru kawan ulun sa umba 
Iblis. 13:39 Musuh sa ngamule rikut padang yiru hanyeyiru Iblis. Wayah 
masi hanyeyiru Anrau Kiamat. Kawan ulun sa masi hanyeyiru kawan 
malekat. 13:40 Sameh kala rikut padang nakumpul palus natutung ma 
apui, kalayiru pada hang Anrau Kiamat hanrian. 13:41 Anak Murunsia 
sagar nunyu kawan malekatni ngumpul hengka kawan ulun watni katuluh 
sa ngulah sabab ulun badosa, baya katuluh ulun lain sa ngulah kajahaten. 
13:42 Here katuluh sagar naumpe mawuang dapur apui sa malelap 
gagandak: hang yiru here sagar ngiak nungkau nelang ngaret kahanangen. 
13:43 Kude kawan ulun sa nampalus kabahumen Alatalla sagar nyahaya 
kala mate anrau hawuang Dunia Wau Wat Alatalla, Ambah here. Jari, 
amun uweng silu, sanrenge1!" 13:44 "Amun Alatalla marentah, kaadaanni 
sameh kala rarapisan yiti: Naan harata sa tapasar hawuang tane balalu 
erang kaulun, kahaba harata yiru kude napasarni lagi mawuang tane. Udi 
yiru daya hanye arai, ulun yiru tulak lepuh ngari katuluh kawan milik 
hartani, balalu mulek palus midi tane yiru." 13:45 "Amun Alatalla 
marentah, kaadaanni sameh kala rarapisan yiti: Erang kaulun padagang 
ngantilau kawan mutiara sa baharaga. 13:46 Dami hanye kahaba erang 
kadiki mutiara sa luar biasa bungasni, hanye irarereu tulak ngari katuluh 
milik hartani, balalu midi mutiara bungas yiru." 13:47 "Amun Alatalla 
marentah, kaadaanni naintur kala lunta sa natimbai mawuang danau, balalu 
kaiyuh rama masam kenah. 13:48 Dami lunta yiru penu kawan ulun 


pangenah yiru narik lunta yiru ma pampang. Balalu here maharung midi 
namparing kawan kenah yiru: sa maeh naimpeh hawuang balanai sa puang 
maeh naumpe. 13:49 Kala yiru pada halni hang Anrau Kiamat, kawan 
malekat sagar tulak midi namparing kawan ulun jahat hengka kawan ulun 
sa nampalus kabahumen Alatalla. 13:50 Udi yiru kawan ulun jahat yiru 
naumpe mawuang dapur apui. Hang yaru here sagar ngiak nungkau nelang 
ngaret kahanangen." 13:51 "Inun naun kataru katuluhni yiru?" tunti Yesus. 
"Taru kami" tuing here. 13:52 Balalu Yesus kaeau, "Yiru sababni tiap 
guru agama sa haut jari ulun wat Alatalla, sameh kala erang kaulun ampun 
lewu sa ngaluar kawan banda wau anri sa uhang teka unengan kawan 
haratani." 13:53 Dami Yesus luput nyarita kawan rarapisan yiru, hanye 
nanan paunengan yiru, 13:54 balalu mudi ma tumpuk natatni. Hang yaru 
hanye tulak ngajar hang lewu sumbayang, kawan ulun sa karengei hanye 
hang yiru, tuu wauh. Here kaeau, "Teka awe ulun yiti kaiyuh kapintaren 
kala yiru? Nelang hengka awe hanye kaiyuh kuasa pakai ngulah 
kawauhen? 13:55 Angneh hanye yiti anak tukang kayu? Angneh hi Maria 
yiru inehni, nelang kawan pulaksanaini hanyeyiru hi Yakobus, hi Yosef, hi 
Simon, anri hi Yudas? 13:56 Angneh kawan pulaksanaini wawei muneng 
hang yiti pada? Teka awe hanye kaiyuh kapintaren yiru?" 13:57 Daya yiru 
here puang hamen narime Yesus. Yesus balalu kaeau nengkan here, 
"Erang kaulun nabi nahormat hang awe-awe, kasuali hang tumpuk natatni 
nelang hang lewuni raerai." 13:58 Daya yiru Yesus puang wahai ngulah 
tanda kawauhen hang yiru daya here puang parisaya. 


14:1 Hang jaman yiru hi Herodes, panguasa daerah Galilea, karenge1 neu 
Yesus. 14:2 Hi Herodes kaeau ma kawan pagawaini, "Himat yiti Yohanes 
Pambaptis haut welum kamulek! Daya yiru hanye uweng kuasa ngulah 
kawauhen." 14:3 Daya dahulu teka yiru hi Herodes nunyu nyamba hi 
Yohanes nelang nuruk hanye palus namasuk hanye mawuang panjara. Hi 
Herodes ngulah kalayiru daya gana sual Herodias, matueh wawei 
pulaksanaini, hanyeyiru hi Filipus. 14:4 Daya suah hi Yohanes kaeau kala 
yiti ma hi Herodes, "Hanyu puang iyuh narangan hi Herodias!" 14:5 
Sabujurni hi Herodes hamen munu hi Yohanes, kude hanye takut anri ulun 


rama, daya here nganggap hi Yohanes yiru nabi. 14:6 Tawuk hi Herodes 
pesta anrau ulang tahunni, anak Herodias wawei nanrik hang hadapan ulun 
rama. Tanrikni yiru tuu maeh ngampi sanang atei Herodes, 14:7 hampe hi 
Herodes bajanji ma hanye makai sumpah, inun sa nalakuni, himat napulur. 
14:8 Gana narujung daya inehni, iya wawei yiru kaeau, "Aku laku ulu 
Yohanes Pambaptis naami ma aku itati jua naelah hang ambau baki!" 14:9 
Karengei pilakuan yiru, hi Herodes balalu bangat mahanang atei. Kude 
daya hanye haut basumpah hang hadapan ulun rama hanye marentah 
nampan pilakuan iya wawel yiru napulur. 14:10 Hanye nunyu ulun tulak 
ma panjara nampan mumpung ulu Yohanes. 14:11 Udi yiru balalu ulu 
Yohanes yiru nainsing hang ambau baki palus naami ma iya wawel yiru. 
Balalu iya wawei yiru palus nginsing ma inehni. 14:12 Udi yiru kawan 
ulun sa umba Yohanes hawi ngalap bangkai Yohanes nelang masarni. 
Balalu here tulak iwara hal yiru ma Yesus. 14:13 Dami Yesus karenge1 
kabar yiru, hanye sungkat mawuang jukung palus nanan kawan ulun sa 
umba hanye hang unengan yiru, hanye tulak ma unengan sa suni. Kude 
tawuk ulun rama karengei neu hal yiru, here nanan tumpuk here palus 
tulak ngapung Yesus mitah lalan entu. 14:14 Tawuk Yesus minau teka 
jukung hanye kadinung ulun rama yiru, hanye palelo anri here. Balalu 
hanye nyamare kawan ulun sakit hengka here rama yiru. 14:15 Kariwe 
anrauni, kawan ulun sa umba Yesus hawi nelang kaeau ma hanye, "Anrau 
haut kariwe nelang hang unengan yiti suni lawit teka ulun. Labis maeh 
hanyu nunyu ulun rama yiru tulak, nampan kaiyuh midi kutaen hang 
tumpuk." 14:16 "Puang usah here tulak," eau Yesus, "Naunleh ngami here 
kutaen." 14:17 "Kami ekat uweng dime katipak rote anri rueh kaukui 
kenah!" tuing kawan ulun sa umba Yesus yiru. 14:18 "Insing yiru ma yati," 
eau Yesus. 14:19 Udi yiru hanye nunyu ulun rama yiru maharung hang 
ambau rikut. Balalu hanye ngalap dime katipak rote baya anri rueh kaukui 
kenah yiru, balalu mihangut ma langit palus ngantuh tarima kasih ma 
Alatalla. Udi yiru hanye miah rote yiru makai tanganni palus ngami ma 
kawan ulun sa umba hanye nampan here mambagini ma kawan ulun rama 
yiru. 14:20 Here katuluh ikuta hampe wising. Udi yiru kawan ulun sa 
umba Yesus ngumpul kalabihan kutaen yiru, wahaini uweng dua walas 


tampawan penu. 14:21 Ulun sa ikuta tawuk yiru ramani leu dime ribu 
kaulun, huan tamasuk nareken kawan wawei anri kawan iya. 14:22 Udi 
yiru Yesus nunyu kawan ulun sa umba hanye sungkat ma jukung tulak 
dahulu nyabarang danau, tawuk yiru pada hanye nunyu ulun rama yiru 
mudi. 14:23 Dami ulun rama yiru tulak, Yesus mambai ma isa bukit 
raeraini lepuh badoa. Hampe kamalem, Yesus magun muneng hang yiru 
raeraini. 14:24 Tawuk yiru jukung sa ngising kawan ulun sa umba Yesus, 
haut lawit hang penah danau. Jukung yiru kai leteng natampuh galumbang, 
daya here nawan riwut sa hawi hengka tiba haluan. 14:25 Alur helang 
pukul telu anri pukul enem kaiyat, Yesus hawi nunung here takia hang 
ambau ranu. 14:26 Tawuk kawan ulun sa umba hanye kadinung hanye 
takia hang ambau ranu, here bangat embah. "Alah!" wk here takut. 14:27 
Kude Yesus palus nuing, "Suni! Aku Yesus. Ada takut!" 14:28 Balalu hi 
Petrus kaeau, "Amun hanyu tuu Yesus, huyu aku mayari takia hang ambau 
ranu." 14:29 "Tunung ma yati" tuing Yesus. Balalu hi Petrus minau teka 
jukung, takia hang ambau ranu nunung Yesus. 14:30 Kude tawuk hi Petrus 
kaingkam riwut mehet tuu hang danau yiru, hanye takut palus kai leteng. 
"Tuhan, karawah!" tantiakni. 14:31 Yesus hinang nyurung tanganni palus 
nyamba hanye, nelang kaeau, "Petrus, Petrus, hanyu yiti kurang parisaya. 
Wuah inun hanyu ragu-ragu anri aku?" 14:32 Balalu here rueh sungkat ma 
jukung yiru, tawuk yiru jua riwut balalu ranai. 14:33 Balalu kawan ulun sa 
umba Yesus 1leku ulu elep nyambah hanye. Here kaeau, "Tuu kapinuu 
Tuhan yiru Anak Alatalla!" 14:34 Dami here hampe hang sabarang danau, 
here tarie hang Genesaret. 14:35 Maka dami kawan ulun hang yiru 
kadinung sa hawi yiru Yesus, here iwara kabar yiru ma katuluh daerah 
hang sakitar tumpuk yiru. Balalu katuluh ulun sa sakit nainsing nunung 
Yesus. 14:36 Here ilaku teka hanye nampan iyuh ngawir jubahni, biar ekat 
sunah hujung jubahni. Balalu katuluh ulun sa ngawir jubahni yiru palus 
ware. 


15:1 Erang kalumpuk ulun Parisi anri papire guru agama hengka 
Yerusalem hawi nunung Yesus. Here nunti ma hanye, 15:2 "Wuah inun 
kawan ulun sa umba hanyu malangar adat istiadat datu nini takam? Tawuk 


kai kuman, here puang dahulu mui tangan manyu hadat!" 15:3 Yesus 
nuing, "Wuah mun pada naun malangar parentah Alatalla, ekat daya hamen 
ngalut adat istiadat datu nini naun? 15:4 Daya Alatalla kaeau, 'Hormat 
ambah nelang inehnu,' kamulek 'Hie-hie sa ngeau nangkurun ineh-ambahni, 
harus nahukum mati." 15:5 Kude naun ngajar: amun ulun kaeau anri ulun 
matuehni, 'Inun sa sagar naamiku ma hi ambah anri hi meh, haut nasarahku 
ma Alatalla,' 15:6 maka ulun yiru puang lagi nawajib neu mahormat ulun 
matuehni. Jari, daya adat istiadat datu nini naun, naun ngampahe lengan 
Alatalla. 15:7 Naun ulun sa bapura-pura! Tanggar tuu inun sa natujum 
daya Yesaya neu naun, kalayiti, 15:8 'Kalayiti eau Alatalla: Kawan ulun 
yiru ekat nyambah aku makai wiwi-mulut, kude atei here lawit teka aku. 
15:9 Mamus here nyambah aku, daya aturan murunsia sa naajar here, 
kakala yiru aturan teka aku.'" 15:10 Udi yiru Yesus nerau papire kaulun 
palus kaeau ma here, "Rengel nampan naun kataru!" 15:11 Sa masuk 
mawuang wawa puang maka ngulah ulun yiru najis, ekat sa kaluar teka 
wawani, sa yiru ngulah hanye najis." 15:12 Balalu kawan ulun sa umba 
Yesus hawi palus kaeau anri hanye, "Inun hanyu karasa kawan ulun Parisi 
yiru tasinggung tawuk karengei hanyu kaeau kalayiru?" 15:13 Yesus 
nuing, "Kawan amulean sa puang naamule daya Ambahku hang surga 
sagar nabunat. 15:14 Puang usah nakarasa kawan ulun Parisi yiru. Here 
yiru kawan pamimpin sa pehe: nelang amun ulun pehe mamimpin ulun 
pehe, kararuehni sagar lawu mawuang parit." 15:15 Hi Petrus kaeau, 
"Guru awat manarang arati rarapisan yiru ma kami!" 15:16 Yesus nuing, 
"Inun naun pada huan kataru? 15:17 Inun naun puang kataru sa masuk ma 
wawa palus ma wuang wuntung, udi yiru kaluar kamulek? 15:18 Kude sa 
kaluar teka wawa, sa asalni teka atei maka yiru sa ngulah ulun najis. 15:19 
Daya teka wuang atei hulet kawan pikiran jahat, sa ngulah ulun tau munu 
ulun, ibela, ngulah ala murun, ngalat, ngami kasaksian palasu nelang 
muntaka. 15:20 Kawan hal yiru sa ngulah ulun najis, puang daya kuman 
pakai tangan sa puang nawui. 15:21 Udi yiru Yesus nanan paunengan yiru 
palus tulak ma daerah rite tumpuk Tirus anri Sidon. 15:22 Frang kaulun 
wawel Kanaan teka daerah yiru, hawi nunung Yesus nelang nanterau 
kakune, "Anak Dawid, palelo aku! Anakku wawei naasuk roh jahat. 


Kaadaani maham tatuu." 15:23 Yesus budas puang nuing lengan wawel 
yiru. Balalu kawan ulun sa umba Yesus hawi nunung hanye nelang ilaku, 
"Guru, huyu wawei yiru tulak. Hanye ekat ngulah ridu hang wuku takam!" 
15:24 Yesus nuing, "Aku nahuyu lepuh nunung bangsa Israel, sa 
mambatang nunung here sa tawang." 15:25 Wawei yiru hawi balalu ileku 
ulu alep hang hadapan Yesus nelang kaeau, "Karawah aku, Tuan." 15:26 
Yesus nuing, "Puang patut ngalap kutaen kawan iya palus nawutni ma 
kawan antahu." 15:27 "Tuu, tuan," tuing wawei yiru, "Kude antahu sika 
tau nguta kawan purak anakuta sa lawu teka meja tuani." 15:28 Balalu 
Yesus kaeau ma hanye, "Ibu, tuu hante imannu! Ware jari manyu sa 
nakabahumennu!" Tawuk yiru pada anak wawei yiru balalu ware. 15:29 
Yesus nanan paunengan yiru, balalu takia hang iring Danau Galilea. Udi 
yiru hanye mambai ma isa bukit balalu maharung hang yaru. 15:30 Rama 
ulun hawi nunung hanye nginsing kawan ulun kepa, ulun pehe, ulun 
lumpuh, ulun muna, nelang rama lagi ulun sakit sa lain. Here ngelah kawan 
ulun yiru hang hadapan Yesus, palus hanye nyamare kawan ulun yiru. 
15:31 Ulun rama sa naan hang yiru bangat wauh dami here kadinung ulun 
muna tau bapaner, ulun kepa ware, ulun lumpuh takia, nelang ulun pehe 
kadinung. Balalu here nawat nante Alatalla bangsa Israel. 15:32 Udi yiru 
Yesus nerau kawan ulun sa umba hanye balalu kaeau, "Aku bangat palelo 
anri ulun rama yiti. Haut telu anrau lawahni here baya aku, nelang itati 
here puang uweng anakuta. Aku puang hamen maladar here mudi nelang 
wuntung kajuju, die here hinut hang lalan." 15:33 Balalu kawan ulun sa 
umba Yesus nunti ma hanye, "Hang awe takam tau kahaba anakuta hang 
daerah suni yiti ma ulun sa kala yiti ramani?" 15:34 "Pire naan rote hang 
naun?" tunti Yesus ma here. "Pitu," tuing here, "anri kenah rumis papire 
kaukui." 15:35 Balalu Yesus nunyu ulun rama yiru maharung hang tane. 
15:36 Udi yiru hanye ngalap pitu katipak rote yiru anri kenahni, udi hie 
hanye ngantuh tarima kasih ma Alatalla. Balalu hanye miah rote anri 
kenah yiru makai tanganni, palus ngami ma kawan ulun sa umba hanye. 
Balalu here mambagini ma ulun rama yiru. 15:37 Katuluh ulun yiru ikuta 
hampe wising. Udi yiru kawan ulun sa umba Yesus ngumpul kawan 
kalabihan anakuta yiru. Katuluhni naan pitu tampawan penu. 15:38 


Jumalah kawan ulun upu sa ikuta tawuk yiru naan epat ribu kaulun, huan 
tamasuk nareken kawan wawei baya kawan iya. 15:39 Udi yiru Yesus 
nunyu ulun rama yiru mudi. Hanye raerai sungkat ma jukung palus tulak 
ma daerah Magadan. 


16:1 Naan papire ulun Parisi anri ulun Saduki nunung Yesus ngunu 
hanjabak hanye. Here ilaku hanye ngulah tanda kawauhen nampan jari 
bukti sa hanye hawi teka Alatalla. 16:2 Yesus nuing, [ "Amun mate anrau 
leteng, naun kaeau, anrau maeh daya langitni mariang. 16:3 Kamulek hang 
kaayat anrau, naun kaeau, 'Anrau yiti die sagar uran, daya langit mariang 
nelang weweanrau dudup.' Nah, naun tau maramal kaadaan anrau anri 
ninung kaadaan langit, padahal kawan tanda jaman puang naun tau 
maramalni!" | 16:4 "Tuu leha jahat nelang durhakani kawan ulun jaman 
yiti. Naun laku aku ngulah tanda kawauhen. Ma naun puang sagar naami 
sunah isa tanda kawauhen kasuwali tanda kawauhen nabi Yunus." Udi 
kaeau kala yiru Yesus tulak nanan here. 16:5 Tawuk kawan ulun sa umba 
Yesus hampe hang sabarang danau, aruai here kaitung here lalui nginsing 
rote. 16:6 Yesus kaeau ma here, "Hati-hati anri ragi kawan ulun Parisi anri 
ulun Saduki." 16:7 Karengei lengan Yesus yiru, kawan ulun sa umba 
hanye balalu bapaner sameh here, "Hanye kaeau kala yiru daya takam 
puang uweng nginsing rote." 16:8 Yesus karasa inun sa napaner here. 
Balalu hanye kaeau, "Wuah mun naun rawek daya gana puang uweng 
rote? Naun kurang parisaya! 16:9 Inun naun magun huan kataru?Inun naun 
puang kaitung neu dime rote sa napiah-piahku ma ulun dime ribu? Pire 
tampawan kalabihan rote sa nakumpul daya naun? 16:10 Nelang kamulek 
kala awe anri pitu rote ma ulun epat ribu yiru? Pire tampawan kalabihan 
anakuta sa nakumpul naun? 16:11 Wuah inun naun hampe puang kataru sa 
aku puang bapaner ma naun neu rote? Hati-hati anri ragi kawan ulun Parisi 
anri Saduki!" 16:12 Akhirni kawan ulun sa umba Yesus yiru kataru sa 
Yesus nunyu here hati-hati puang neu ragi sa neu pakai ngulah rote, kude 
neu kawan ajaran ulun Parisi anri ulun Saduki. 16:13 Yesus tulak ma 
daerah rite tumpuk Kaisarea Pilipi. Hang yiru hanye nunti ma kawan ulun 
sa umba hanye, "Manyu eau ulun, Anak Murunsia yiru hie?" 16:14 Kawan 


ulun sa umba hanye nuing, "Naan sa kaeau hi Yohanes Pambaptis. Naan 
pada sa kaeau hi Elia. Sa lam lagi kaeau hi Yeremia, atawa erang kaulun 
teka kawan nabi." 16:15 "Kude manyu naun, aku yiti hie?" 16:16 Hi 
Simon Petrus nuing, "Bapak hanyeyiru Raja Panyalamat, Anak Alatalla sa 
welum." 16:17 "Bauntung tuu hanyu, Simon anak Yona!" eau Yesus, 
"Daya puang jaka murunsia sa iwara hal yiru ma hanyu, malengkan 
Ambahku hang surga. 16:18 Daya yiru wuah hanyu karasa, hanyu yiti 
Petrus, watu sa segah. Hang ambau watu yiti aku sagar ngambuan 
gereJjaku sa puang tau nasantalau, biar daya pampateit sika puang! 16:19 
Aku sagar ngami ma hanyu kunsi teka dunia Wau Wat Alatalla. Inun sa 
nauringnu hang ambau tane, pada nauring hang surga. Kamulek inun sa 
naeaunu iyuh hang ambau tane, pada iyuh hang surga." 16:20 Udi yiru 
Yesus ngampi itung kawan ulun sa umba hanye nampan here puang iwara 
ma hie-hie sa hanye Raja Panyalamat. 16:21 Nuku teka tawuk yiru, Yesus 
kaeau tarus tarang ma kawan ulun sa umba hanye, hanye harus tulak ma 
Yerusalem palus kaingkam wahai kahanangen daya kawan pamimpin, 
kawan imam kapala nelang kawan guru agama. Hanye sagar nawunu, kude 
hang anrau katelu hanye sagar naele kaelan welum mulek. 16:22 Balalu hi 
Petrus nginsing Yesus ma pinggir palus nagur hanye, eauni, "Ada bahara 
Alatalla nyanawit hal yiru, Tuhan! Ada budas hal yiru hampe wuah 
Tuhan!" 16:23 Yesus ikulik balalu kaeau ma hi Petrus, "Hulu teka yiti, 
tukang purija! Hanyu nahalang aku. Pikirannu yiru pikiran murunsia, puang 
pikiran Alatalla!" 16:24 Udi yiru Yesus kaeau ma kawan ulun sa umba 
hanye, "Ulun sa hamen umba aku, harus puang ngitung kapantinganni 
raerai, mikul balasangarni, nelang palus umba aku. 16:25 Daya ulun sa 
hamen malihara pamelumni sagar kawawaian pamelum. Kude ulun sa 
nyarah pamelumni gana aku sagar kaiyuh pamelum. 16:26 Inun untungni 
ma ulun yiru, amun katuluh dunia yiti jari milikni, kude hanye kawawaitan 
pamelumni? Inun tau pamelum yiru nahurup makai ala lain? 16:27 Puang 
lawah lagi Anak Murunsia, baya anri kawan malekatni sagar hawi makai 
kuasa Ambahni. Tawuk yiru hanye sagar iwaleh ma katantuluh ulun manyu 
pagawiamn. 16:28 Patut naun karasa! Teka naun hang yiti naan sa puang 
sagar matei, amun huan kadinung Anak Murunsia hawi kala Raja." 


17:1 Enem anrau udi yiru Yesus nginsing hi Petrus anri hi Yakobus baya 
pulaksanami hi Yohanes, here raerai tulak ma isa gunung sa ambau. 17:2 
Hang hadapan here, wangun Yesus baubah: Uruwawani basahaya nyiar 
maraai kala mate anrau nelang pakaianni mahilak mamilau. 17:3 Udi yiru 
katelu kaulun ulun sa umba hanye yiru kadinung hi Moses anri hi Elia 
bapaner anri Yesus. 17:4 Balalu hi Petrus kaeau nengkan Yesus, "Tuhan, 
marauh tuu takam hang yiti. Amun Tuhan hamen, aku ngunu ngulah telu 
punduk hang yiti isa ma Tuhan, isa ma hi Moses, nelang isa lagi ma hi 
Elia." 17:5 Tawuk hi Petrus rahat bapaner, rukun sa maraai tatuu 
nyalumbu here balalu teka rukun yiru naan rengei lengan sa kaeau, "Hanye 
yiti Anakku sa nasintaku. Hanye ngampi sanang ateiku. Rengei hanye!" 
17:6 Tawuk kawan ulun sa umba Yesus karengei lengan yiru, here takut 
tatuu hampe tumbang tasaleep ma tane. 17:7 Kude Yesus hawi palus 
nigung here. "Ambuan," eauni, "Ada takut!" 17:8 Dami here naniuh, here 
puang uweng kadinung hie-hie lagi, ekat Yesus raerai. 17:9 Tawuk here 
minau teka gunung yiru, Yesus ngampi itung here, "Ada iwara ma hie-hie 
inun sa haut dinung naun hunien, kapihuan Anak murunsia naele kaealan 
teka pampatei." 17:10 Kawan ulun sa umba Yesus nunti ma hanye, "Wuah 
mun kawan guru agama kaeau hi Elia musti hawi labis dahulu?" 17:11 
Yesus nuing, "Samula hi Elia hawi nelang hanye sagar ngampi beres ala 
katantuluh. 17:12 Kude aku kaeau ma naun, hi Elia haut hawi, kude 
kawan ulun rama puang kataru hanye; here nampalus ma hanye manyu 
kala kabahumen here nelang kalayiru pada here nampalus ma Anak 
Murunsia." 17:13 Balau kawan ulun sa umba yiru kataru Yesus maner neu 
hi Yohanes Pambaptis. 17:14 Tawuk Yesus anri katelu ulun sa umba 
hanye mulek nunung ulun rama yiru, naan erang kaulun upu hawi, ileku 
hang hadapan Yesus, 17:15 nelang kaeau, "Guru, palelo anakku. Hanye 
iweken. Panyakit yiru maham tuu gaha ngahanangen hanye hampe hanye 
gaha tatuu tumbang ma apui nelang gaha lawu mawuang ranu. 17:16 Aku 
haut nginsing hanye nunung kawan ulun sa umba hanyu kude here puang 
katyuh nyamare hanye." 17:17 Yesus nuing, "Tuu leha naun yiti! Naun 
tuu-tuu kawan ulun sa tawang nelang puang parisaya. Hampe awe aku 
harus muneng baya naun nelang basabar anri naun? Insing iya yiru ma 


yati!" 17:18 Balalu Yesus marentah roh jahat sa hawuang iya yiru kaluar. 
Balalu roh jahat yiru kaluar, palus iya yiru ware tawuk yiru jua. 17:19 Udi 
yiru kawan ulun sa umba Yesus hawi suni-suni nunung hanye palus nunti 
ma hanye, "Guru, inun ngulah kami puang kaiyuh ngundur roh jahat yiru?" 
17:20 Yesus nuing, "Daya naun kurang parisaya. Ingat! Amun naun naan 
man sunah hena diki sasawi, naun tau kaeau anri bukit yiti, 'Miidar ma 
yaru!' himat bukit yiti miidar. Puang uweng sa puang tau naulah daya naun! 
17:21 Kude roh jahat sa kalayiti, ekat 1yuh naundur daya Badoa nelang 
puasa." 17:22 Tawuk kawan ulun sa umba Yesus bakumpul hang Galilea, 
Yesus kaeau ma here, "Puang lawah lagi, Anak Murunsia sagar nasarah 
ma kuasa murunsia. 17:23 Hanye sagar nawunu, kude hang anrau katelu 
hanye sagar naele welum kamulek." Daya yiru kawan ulun sa umba hanye 
balalu bangat mahanang atei. 17:24 Tawuk Yesus anri kawan ulun sa 
umba hanye hampe hang Kapernaum, kawan tukang tagis pajak Lewu 
Tuhan hawi nunung hi Petrus palus nunti, "Gurunu bayar pajak Lewu 
Tuhan atawa puang?" 17:25 Hi Petrus nuing, "Bayar!" Tawuk hi Petrus 
mudi, Yesus badahulu mantane hanye, "Simon, kalaawe pandapatnu? Hie 
sa harus bayar bea atawa pajak ma kawan raja dunia yiti? Rakyat atawa 
ulun luar?" 17:26 "Ulun luar," tuing Petrus. "Amun kala yiru," eau Yesus, 
"rakyat puang parlu bayar. 17:27 Kude ada budas takam manyinggung 
pangingkaman kawan ulun yiru. Ware hulu tulak ma danau lepuh mintan. 
Alap kenah sa pangadahulu iyuhnu. Hawuang wawa kenah yiru hanyu 
sagar kahaba duit sa sukup pakai bayar pajak wat tarueh. Alap duit yiru 
palus bayar ma here pajak takam ma Lewu Tuhan." 


18:1 Tawuk yiru kawan ulun sa umba Yesus hawi nunung hanye palus 
nunti, "Hie sa naanggap panga hante teka kawan ulun Wat Alatalla?" 18:2 
Yesus nerau erang kaulun iya rumis, palus ngapinri hanye hang hadapan 
here. 18:3 Balalu yesus kaeau, "Parisayaleh! Ekat amun naun miubah 
nelang jari kala iya rumis, naun sagar jari ulun wat Alatalla. 18:4 Ulun sa 
nyanrandah dirini nelang jari kala iya yiti, hanye sa pangahante teka kawan 
ulun wat Alatalla. 18:5 Kamulek ulun sa narime tiya kala yiti daya gana 
aku, baarati hanye narime aku." 18:6 "Hie sa ngulah sabab isa teka kawan 


ulun sa rumis yiti puang parisaya lagi ma aku, labis maeh amun watu 
gilingan naawet hang diungni palus hanye nasaneteng hang laut sa lalem. 
18:7 Tuu silaka dunia yiti daya gana kawan hal sa ngulah sabab ulun 
badosa. Samula hal sa kalayiru sagar saratang naan, kude silaka ma ulun 
sa ngulah sabab ulun badosa. 18:8 Amun tangannu atawa peenu ngulah 
hanyu badosa, tetek palus umpe. Daya diwi maeh hanyu welum baya 
Alatalla puang uweng tangan tuhi atawa pee tuhi, teka hanyu naumpe ma 
apui naraka baya kararueh tangan atawa kararueh peenu. 18:9 Kamulek 
amun matemu ngulah sabab hanyu badosa, garuit palus umpe. Labis maeh 
hanyu welum baya Alatalla anri isa matei teka hanyu naumpe ma apui 
naraka baya kararueh matemu." 18:10 "Ingat! Ada mahina sunah isa teka 
kawan ulun sa rumis yiti. Daya itung naun, kawan malekat here saratang 
naan hang hadapan Ambah hang surga. 18:11 [Daya Anak Murunsia hawi 
nampan nyalamat ulun sa tawang!] 18:12 Kalaawe pandapat naun? 
Umpamani naan erang kaulun uweng jatuh kaukui babiri, balalu erang 
kaukui teka kawan babiri yiru tawang, inun sa sagar naulah daya ulun yiru? 
Himat hanye nanan babiri suei pulu suei kaukui yiru hang padang rikut 
palus tulak ngantilau sa tawang yiru. 18:13 Maka amun babiri yiru habani 
-- parisaya ma aku -- hanye sagar labis arai gana babiri erang kaukui yiru 
hengka gana suei pulu suei kaukui sa puang tawang yiru. 18:14 Kalayiru 
pada Ambahnu sa hang surga puang hamen sunah isa teka kawan-ulun sa 
wau parisaya ma aku yiti tawang." 18:15 "Amun pulaksanainu badosa anri 
hanyu, kia tunung hanye palus wara kahalaenni. Tampalus kala yiru anri 
suni-suni hang naun rueh raerai. Amun hanye nuu ngalut kawan lengannu, 
maka hanyu bahasil kaiyuh pulaksanainu yiru mulek. 18:16 Kude amun 
puang, insing isa atawa rueh kaulun lagi. Daya hawuang Surat Barasis 
nasurat, 'Sakurang-kurangni rueh atawa telu saksi sa naparlu neu iwara 
erang kaulun sa nadawa yiru hala.' 18:17 Amun hanye puang narime 
nasehat kawan ulun yiru, wara hal yiru ma ungkup. Kude amun hanye 
puang hamen narime nasehat ungkup, anggap hanye sameh kala tukang 
tagis pajak atawa erang kaulun sa puang kataru Alatalla." 18:18 "Patut 
naun karasa: Inun sa nauring naun hang dunia, yiru pada nauring hang 
surga. Kamulek inun sa naeau naun iyuh hang dunia, yiru pada iyuh hang 


surga. 18:19 Kamulek patut naun karasa pada: Amun hang sasameh naun 
hang dunia yiti rueh kaulun mira pakat neu mun heneng nelang badoa neu 
yiru, doa yiru sagar napulur daya Ambahku hang surga. 18:20 Daya hang 
awe naan rueh atawa telu kaulun bakumpul daya gana aku, aku naan hang 
penah-penah here." 18:21 Udi yiru hi Petrus hawi nunung Yesus palus 
nunti, "Tuhan, amun pulaksanaiku badosa ma aku, hampe hampire kali aku 
harus ngampun hanye? Inun cukup hampe hampitu kali?" 18:22 Yesus 
nuing, "Puang, puang ekat hampe hampitukali, kude hampitumpulu kali 
pitu kali! 18:23 Daya amun Alatalla marentah, kaadaanni sameh kala 
hawuang rarapisan yiti: Erang kaulun raja hamen ngampi beres utang 
kawan walahni. 18:24 Tawuk hanye nuku nampalus pamariksaan, hawi 
ma hadapan hanye erang kaulun walah sa utangni bajuta-juta, 18:25 walah 
yiru puang kaiyuh bayar punah utangni. Jari, raja yiru marentah nampan 
walah yiru naari namput baya kawan daranganni, anri kawan harata milikni 
pakai bayar utangni. 18:26 Walah yiru ileku ulu alep ijuku hang hadapan 
raja yiru, nelang ilaku, 'Tuan, anrei dulu. Aku sika sagar bayar punah 
katuluh utangku.' 18:27 Raja yiru palelo ma hanye, balalu hanye ngempas 
katuluh utangni. 18:28 Tawuk walah yiru kaluar, hanye panalu anri 
hengauni, erang kaulun walah pada, sa naan utang ma hanye papire ribu. 
Hanye nyamba hengauni yiru, ngeat hanye, nelang kaeau, 'Bayar katuluh 
utangnu!' 18:29 Balalu hengauni yiru ileku ulu alep 1juku hang hadapamni 
nelang ilaku, 'Anrei duluni sobat, katuluh utangku sagar aku bayar!" 18:30 
Kude walah yiru puang hakun. Likan hanye namasuk hengauni yiru ma 
wuang panjara hampe hanye bayar kawan utangni. 18:31 Dami kawan 
walah lain kadinung mun sa haut jari, here mahanang atei nelang malapor 
hal yiru ma raja. 18:32 Balalu raja yiru nerau walah sa jahat yiru palus 
kaeau ma hanye, 'Walah sa jahat! Katuluh utangnu haut naempasku daya 
gana hanyu ilaku teka aku. 18:33 Angneh hanyu pada harus uweng lelo 
ahi anri hengaunu sameh kala aku pada haut uweng lelo ahi anri hanyu?' 
18:34 Raja yiru tuu sangit. Walah sa jahat yiru natamasukni mawuang 
panjara hampe hanye bayar punah kawan utangni." 18:35 Yesus nyanuput 
saritani makai lengan yiti, "Kalayiru pada Ambahku hang surga sagar 
nampalus ma naun katuluh, amun naun puang rela ngampun pulaksanainu 


anri ikhlas." 


19:1 Dami haut luput Yesus iwara katuluhni yiru, hanye nanan Galilea 
balalu tulak ma daerah Yudea hang sabarang Hungei Yordan. 19:2 Rama 
ulun naharak hanye, nelang hanye nyamare here hang yaru. 19:3 Balalu 
kawan ulun Parisi hawi ngunu hanjabak hanye. Here nunti, "Manyu hukum 
agama takam, inun iyuh ulun sarak anri daranganni daya babaran tujuan?" 
19:4 Yesus nuing, "Inun naun huan uweng mambasa hawuang Surat 
Barasis neu Alatalla sa ngulah murunsia, asalni hanye ngulah upu anri 
wawei? 19:5 Balalu udi yiru hanye kaeau, 'Daya sabab yiru ulun upu nanan 
ineh-ambahni palus baya anri matueh waweini, balalu here rueh jari isa.' 
19:6 Jari here puang lagi rueh kaulun, malengkan isa. Daya yiru sababni 
inun sa haut natamaya daya Alatalla puang iyuh lagi natampisah daya 
murunsia." 19:7 Balalu kawan ulun Parisi nunti ma hanye, "Amun kala yiru 
wuah inun hi Moses nunyu ulun ngami surat pisarakan ma daranganni sa 
naumpeni?" 19:8 Yesus nuing, "Hi Moses ngami izin ma naun sarak-tuar 
anri darangan naun daya naun bangat mahadin naajar. Kude sabujurni 
puang kala yiru teka mula asalni. 19:9 Jari, rengei lengan yiti: Hie sa sarak 
anri matueh waweini padahal wawei yiru puang ibela balalu kawin lagi 
anri sa lain, ulun yiru ibela." 19:10 Balalu kawan ulun sa umba Yesus 
kaeau ma hanye, "Amun sual hubungan ilaki-wawei samula kala yiru, labis 
maeh puang usah kawin." 19:11 Yesus nuing, "Puang katuluh ulun sa tau 
narime kawan lengan yiru, ekat kawan ulun sa haut natukas daya Alatalla. 
19:12 Daya samula naan ulun sa puang tau kawin, basa here samula 
nakayaan kala yiru. Naan pada sa puang tau kawin daya hanye naulah kala 
yiru daya ulun lain. Nelang naan kamulek sa hanye raerai nukas neu puang 
kawin, nampan tau malayanni Alatalla. Ulun sa sanggup narime pangajaran 
yiti, ware hanye narimeni." 19:13 Naan papire kaulun nginsing kawan iya 
nunung Yesus nampan hanye hanrapak tanganni hang ambau ulu here palus 
badoa ma here. Kude kawan ulun sa umba Yesus nyangit kawan ulun yiru. 
19:14 Balalu Yesus kaeau ma kawan ulun sa umba hanye, "Elahni kawan 
iya yiru hawi nunung aku! Ada nguring here, daya kawan ulun sa kalayiti 
sa jari ulun wat Alatalla." 19:15 Balalu Yesus hanrapak tanganni hang 


ambau ulu kawan iya yiru palus mamberkat here. Udi yiru hanye tulak 
teka paunengan yiru. 19:16 Hang hinra anrau erang kaulun upu hawi 
nunung Yesus. "Guru," eauni, "Inun pagawian maeh sa harus 
natampalusku nampan aku kaiyuh narime pamelum sajati palus ma 
kalalawah?" 19:17 Yesus nuing, "Wuah inun hanyu nunti teka aku neu inun 
sa maeh? Ekat naan isa, sa maeh. Amun hanyu hamen welum, hanyu harus 
ngalut nuu kawan parentah Alatalla." 19:18 "Parentah saawe yiru?" tunti 
ulun yiru. Yesus nuing, "Ada munu ulun, ada ibela, ada ngalat, ada ipusu, 
19:19 hormat ambah anri inehnu; nelang sinta anri sasamehnu murunsia 
sameh kala hanyu sinta tenga dirinu raerai." 19:20 "Katantuluh parentah 
yiru haut natampalusku," tuing pamuda yiru. "Inun lagi saperlu 
natampalusku?" 19:21 Yesus kaeau ma hanye, "Amun hanyu hamen jari 
paruna, hulu ari katuluh milik hartanu. Balalu duitni ami ma ulun paua, 
maka hanyu sagar kaiyuh harata hang surga. Udi yiru hanyu umba aku!" 
19:22 Karengei lengan yiru, pamuda yiru tulak anri mahanang atei daya 
hanye tatau tatuu. 19:23 Balalu Yesus kaeau ma kawan ulun sa umba 
hanye, "Aku kaeau ma naun, tuu mahadin ma ulun tatau jari ulun wat 
Alatalla. 19:24 Kamulek ma lagi sa hamen nawaraku ma naun, labis murah 
erang kaukui unta masuk luang pilus, teka erang kaulun tatau masuk Dunia 
Wau wat Alatalla." 19:25 Dami kawan ulun sa umba hanye karengei 
lengan Yesus yiru, here mandam. "Amun kala yiru," eau here, "hie sa tau 
salamat?" 19:26 Yesus maneneng here balalu kaeau, "Ma murunsia yiru 
mustahil! Kude ma Alatalla, puang uweng sa mustahil." 19:27 Balalu hi 
Petrus kaeau, "Dinung, kami haut nanan ala katantuluh gana umba hanyu 
kude mun sa sagar natarime kami?" 19:28 Yesus kaeau ma here, 
"Parisayaleh: Hang Dunia sa Wau, Anak Murunsia sagar maharung hang 
ambau padudusanni sa mulia. Tawuk yiru naun kawan ulun sa umba aku 
sagar maharung hang ambau dua walas padudusan palus mahakimi kadua 
walas suku bangsa Israel! 19:29 Kamulek katantuluh ulun sa haut nanan 
lewu, atawa pulaksanaini upu atawa wawel, atawa ineh-ambahni, atawa 
kawan anakni, atawa ume taunni daya gana aku, ulun yiru sagar narime 
kamulek jatuh kali lipat. Nelang hanye sagar narime pada pamelum sajati 
palus ma kalalawah. 19:30 Kude rama ulun itati sa pangadahuluni sagar 


jari sa pangahanrianni nelang itati sa pangahanrianni jari sa pangadahulu" 


20:1 "Amun Alatalla marentah, kaadaanni sameh kala rarapisan yiti: Erang 
kaulun uweng kabun anggur hanye tulak kaiyat lepuh ngantara ulun pakai 
bagawi hang kabun anggurni. 20:2 Udi hanye haut satuju bayar ma here 
erang kadiki duit perak upa erang anrau, hanye nunyu here bagawi hang 
kabun anggurni. 20:3 Pukul suei kaiyat, ampun kabun yiru tulak kamulek, 
palus kadinung papire kaulun rahat nganggur hang pasar, 20:4 balalu 
hanye kaeau ma here, 'Hulu naun bagawi hang kabun anggurku. Aku sagar 
bayar ma naun anri upa sa patut.' 20:5 Here balalu tulak. Pukul dua walas 
penah anrau nelang pada pukul telu kariwe, ampun kabun yiru kaluar lagi 
nelang nampalus hal sameh kala sa dahulu. 20:6 Dami leu pukul dime 
kariwe, hanye kaluar lagi nelang kadinung magun naan ulun sa nganggur. 
Balalu hanye nunti ma here, 'Wuah inun naun hampe erang anrau tatap 
minri hang yiti nelang puang uweng ulahan?' 20:7 Kawan ulun yiru nuing, 
'Puang uweng ulun sa nunyu kami bagawi.' 'Amun kala yiru,' eau ampun 
kabun yiru, 'hulu naun bagawi hang kabun anggurku.' 20:8 Dami anrau 
haut kariwe ampun kabun anggur yiru kaeau ma mandurni, 'Herau kawan 
ulun bagawi yiru bayar upa here maisasaan, nuku teka ulun sa 
pangahanrianni hampe sa pangadahuluni masuk bagawi.' 20:9 Balalu hawi 
kawan ulun bagawi sa nuku bagawi hengka pukul dime kariwe. Here tiap 
tenga narime upa ereng kadiki duit perak. 20:10 Udi yiru hawi pada 
kawan ulun upaan sa bagawi nuku teka kaiyat. Here bapikir here sagar 
narime upa diwi teka kawan hengau here. Kude here pada ekat naami 
erang kadiki duit perak. 20:11 Tawuk narime duit yiru, here mangomel 
anri ampun kabun, 20:12 'Kawan ulun bagawi sa hawi pangahanrianni yiru 
ekat bagawi erang jam. Sadang kami bagawi tungkas erang anrau 
ngumbung laing mate anrau, Tuan bayar ma here sameh kala ma kami! 
20:13 Ampun kabun yiru nuing ma erang kaulun teka here yiru, 'Sobat, aku 
puang uweng kahalaen anri hanyu. Angneh hanyu haut satuju narime upa 
erang kadiki duit perak upa bagawi erang anrau? 20:14 Nah, alap upanu, 
nelang hulu tulak. Aku samula hamen ngami ma ulun sa pangahanrianni 
masuk bagawi yiru upa sa sameh anri sa naamiku ma hanyu. 20:15 Inun 


aku puang iyuh ngulah mun sa nakabahumenku anri ala sa watku? Atawa 
hanyu muar, daya aku matau maeh ate1?'" 20:16 Balalu Yesus kaeau 
kamulek, "kala yiru pada kawan ulun sa pangahanrianni sagar jari 
pangadahuluni, nelang kawan ulun sa pangadahuluni sagar jari sa 
pangahanrianni." 20:17 Tawuk Yesus nuju ma Yerusalem, hang penah 
lalan hanye nerau kadua walas kaulun ulun sa umba hanye bakumpul 
ngaraerai. Balalu hanye kaeau nengkan here. 20:18 "Rengei mamaeh! 
takam itati nuju Yerusalem Hang yaru Anak Murunsia sagar nasarah ma 
kawan imam kapala anri kawan guru agama. Balalu hanye sagar nahukum 
mati, 20:19 udi yiru nasarah ma kawan ulun luar sa puang Yahudi. Here 
sagar ngasese hanye, nyiksa hanye palus nyalib hanye. Kude hang anrau 
katelu hanye sagar naele welum kamulek." 20:20 Udi yiru matueh wawel 
Zebedeus hawi anri kawan anakni nunung Yesus. Hang hadapan Yesus 
hanye ileku ulu alep 1juku ilaku inun-inun. 20:21 "Hanyu hamen mun?" 
tunti Yesus. Ineh Yakobus yiru nuing, "Aku hamen kararueh anakku yiti 
maharung hang tiba kawi nelang tiba kawannu amun hanyu jari Raja 
hanrian anrau." 20:22 "Naun puang kataru inun sa nalaku naun," eau Yesus 
ma here. "Inun naun sanggup nguut teka sangkir kahanangen sa harus 
nauutku?" "Sanggup," tuing here. 20:23 Yesus kaeau, "Samula tuu naun 
sagar nguut pada teka sangkirku. Kude neu hie sa sagar maharung hang 
tiba kawi nelang tiba kawanku, yiru puang aku sa nukasni. Kawan 
paunengan yiru samula ma kawan ulun sa haut natukas daya Ambahku." 
20:24 Tawuk sapuluh kaulun ulun sa umba hanye sa lain karengei neu hal 
yiru, here sangit anri rueh kaulun ipulaksanai yiru. 20:25 Daya yiru Yesus 
nerau here katuluh balalu kaeau, "Naun karasa samula kawan pamimpin 
bangsa sa puang kataru Alatalla nehek nyere rakyatni. Nelang kawan 
pambesar ngirep here. 20:26 Kude naun puang iyuh kalayiru. Kabalikanni, 
ulun sa hamen jari hante hang penah naun, harus jari palayan naun. 20:27 
Kamulek ulun sa hamen jari sa pertama hang penah naun, harus jari walah 
naun. 20:28 Sameh kala Anak Murunsia yiru pada; hanye hawi puang neu 
nalayanni, kude neu malayanni, nelang nyarah hewukni nampan mambebas 
ulun rama." 20:29 Tawuk here tulak nanan Yerikho, rama ulun naharak 
Yesus. 20:30 Naan rueh kaulun pehe rahat maharung hang pinggir lalan. 


Tawuk here karengei Yesus mitah, here nanterau, "Anak Dawid, palelo 
kami!" 20:31 Ulun rama sanaan hang yiru nyangit here nelang nunyu hanye 
suni. Kude here nanterau magin mehet lagi, "Tuan, Anak Dawid, palelo 
kami!" 20:32 Balalu Yesus tarie palus nerau here. "Inun sa naaheng naun 
naulahku manaun?" tunti Yesus. 20:33 Here nuing, "Tuan, kami hamen 
kadinung!" 20:34 Yesus palelo anri here, balalu muhut matei here makai 
kingkingni. Tawuk yiru jua here tau kadinung. Balalu here umba Yesus. 


21:1 Dami haut rite Yerusalem, here hampe Betfage hang Bukit Zaitun. 
Hang yiru Yesus nunyu rueh kaulun ulun sa umba hanye tulak dahulu. 21:2 
"Hulu kia ma desa sa naan hang hadapan yaru," eau Yesus ma here. 
"Maka naun sagar kadinung erang kaukui keledai bahuruk baya anri 
anakni. Uka kararuehni palus insing ma yati. 21:3 Amun naan ulun nunti, 
wara ma hanye, 'Tuhan parlu makaini,' balalu ulun yiru anri hinang nunyu 
nginsing keledai yiru." 21:4 Kalayiru nampan tulus inun sahaut nawara 
daya nabi kalayiti, 21:5 "Wara ma tumpuk Sion, Rajanu hawi nunung 
hanyu. Hanye randah atei nelang nunggang erang kaukui keledai, erang 
kaukui anak keledai sa lagi iya," 21:6 Udiyiru karueh ulun sa umba yiru 
tulak nelang nampalus kala sa napesen Yesus ma here. 21:7 Here nginsing 
keledai yiru baya anri anakni. Balalu here napik punggung kawan keledai 
yiru makai jubah here. Udiyiru Yesus sungkat ma punggung keledai. 21:8 
Rama ulun hang yaru merang kawan jubah here hang lalan, nelang kawan 
ulun lain netek kawan raan-jangkeng kayu palus nataini hang penah lalan. 
21:9 Ulun rama sa takia hang hadapan nelang hang wuku Yesus anri 
lengan mehet kaeau, "Welum Anak Dawid! Naberkat hanye sa hawi 
hawuang ngaran Tuhan! Tawat ma Alatalla hang unengan sa 
pangaambau!" 21:10 Balalu, tawuk Yesus masuk ma Yerusalem katuluh 
tumpuk yiru ridu rareh. "Hie hanye yiti?" tunti kawan ulun hang tumpuk 
yiru. 21:11 "Hanye Nabi Yesus, teka Nasaret hang Galilea," tuing ulun 
rama sa ngarairing Yesus. 21:12 Kamulek Yesus masuk ma Lewu Tuhan, 
palus ngundur katuluh ulun sa badagang hang yiru. Hanye maleng kawan 
meja ulun panurup duit, kawan bangku ulun pangari wurung dara. 21:13 
Balalu hanye kaeau ma kawan ulun yiru, "Hawuang Surat Barasis naan 


nasurat Alatalla kaeau, 'Lewuku sagar naantuh lewu unengan badoa.' Kude 
naun ngulahni jari hanai parampok!" 21:14 Kawan ulun pehe anri ulun 
lumpuh hawi nunung Yesus hang Lewu Tuhan, palus hanye nyamare here. 
21:15 Kude kawan imam kapala anri kawan guru agama sangit kadinung 
tanda kawauhen sa naulah Yesus. Balalu here pada sangit karengei kawan 
1ya basurak hang Lewu Tuhan, "Welum Anak Dawid!" 21:16 Here kaeau 
nengkan Yesus, "Hanyu karengei mun sa naeau daya here?" "Hiai, aku 
karengei," tuing Yesus. "Inun naun huan suah mambasa ayat Surat Barasis 
kalayiti: 'Kawan iya anri genda haut naajarku nampan ngantuh tawat 
hormat sa paruna'?" 21:17 Udi yiru Yesus nanan here balalu kaluar tulak 
teka tumpuk yiru ma Betania palus amalem hang yaru. 21:18 Dami anrau 
kaiyat hang anrau kauni, hawuang pakiaan mulek ma tumpuk, Yesus 
kajuju. 21:19 Hanye kadinung erang kakau ara hang iring lalan. Hanye 
ikule ma kakau ara yiru, kude hanye puang kahaba sunah erang kawua, 
ekat kawan rawemni. Balalu Yesus kaeau ma kakau ara yiru, "Hanyu 
puang sagar mua lagi!" Palus sitaitu kakau ara yiru layu. 21:20 Tawuk 
kawan ulun sa umba Yesus kadinung kajadian yiru, here wauh tatuu. 
"Kalaawe wangun kakau ara yiru salenga sitaitu patei?" tunti here. 21:21 
"Kapinuuni," tuing Yesus, "Amun naun parisaya nelang puang bembang, 
naun tau ngulah kala sa haut naulahku ma kakau ara yiti. Nelang puang 
ekat yiru, likan naun tau kaeau anri bukit yiti, Mara paenat nelang lawu 
mawuang laut; himat yiru sagar jari. 21:22 Inun sa nalaku daya naun 
hawuang doa naun, naun sagar narimeni, asal naun parisaya." 21:23 Udi 
yiru Yesus mulek lagi ma Lewu Tuhan, balalu masuk palus ngajar hang 
yiru. Tawuk hanye rahat ngajar, kawan imam kapala anri kawan pamimpin 
Yahudi hawi nunung hanye palus nunti, "Atas dasar mun hanyu nampalus 
ala katantuluh yiti? Hie sa ngami hak yiru ma hanyu?" 21:24 Yesus nuing, 
"Aku pada hamen nunti ma naun. Amun naun nuingni, aku sagar iwara ma 
naun makai hak hie aku nampalus ala katuluh yiti. 21:25 Hi Yohanes 
mambaptis makai hak hie? Alatalla atawa murunsia?" Balalu kawan imam 
kapala anri kawan pamimpin Yehudi yiru mulai barunding sasameh here, 
"Amun takam kaeau, 'Makai hak Alatalla', hanye sagar kaeau, 'Amun 
kalayiru wuah inun naun puang parisaya ma hanye?' 21:26 Kude amun 


takam kaeau, 'Makai hak murunsia', takam takut anri ulun rama, daya here 
katuluh nganggap hi Yohanes erang kaulun nabi." 21:27 Here nuing, 
"Kami puang karasa." Balalu Yesus kaeau ma here, "Amun kalayiru aku 
pada puang sagar iwara ma naun makai hak hie aku nampalus katuluhni 
yiti." 21:28 "Itati kalaawe pandapat naun neu hal yiti?" eau Yesus 
kamulek. "Naan erang kaulun ambah sa uweng rueh kaulun anak upu. Ulun 
yiru tulak nunung anakni sa taraulu palus kaeau, 'Nak, hulu bagawi ma 
kabun anggur anrau yiti.' 21:29 'Aku puang hakun,' tuing anak yiru. Kude 
udi yiru hanye baubah pikiran balalu tulak ma kabun anggur yiru. 21:30 
Udi yiru ambah yiru tulak nunung anakni sa karueh, palus kaeau neu hal sa 
sameh. 'Hayuleh, ambah,' tuing anak sa karueh yiru. Kude hanye puang 
tulak. 21:31 Nah, hengka rueh kaulun anak yiru, saawe sa nampalus 
kabahumen ambahni?" "Sa taraulu," tuing kawan imam kapala anri kawan 
pamimpin Yehudi yiru. Yesus balalu kaeau ma here, "Parisayaleh: Kawan 
tukang tagis pajak anri kawan wawel sundal die sagar labis dahulu teka 
naun jari ulun wat Alatalla. 21:32 Basa hi Yohanes Pambaptis hawi nelang 
iwara ma naun sara welum sa nakabahumen daya Tuhan, kude naun puang 
hamen parisaya ma ajaranni, kude kawan tukang tagis pajak anri kawan 
wawel sundal parisaya ma hanye. Kude naun biar haut kadinung katuluhni 
yiru, naun sika puang ngubah pikiran naun nelang puang parisaya ma 
Tuhan." 21:33 "Rengei rarapisan saisa yiti lagi," eau Yesus. "Erang kaulun 
tuan tane ngamule anggur hang erang kabidang kabun. Hanye ngulah pagar 
hang kalilingni, nelang ngadi luwang neu pakai unengan ngameh anggur, 
kamulek ngapinri manara unengan jaga. Udi yiru hanye ngampi sewa 
kabun anggur yiru ma ulun sa hakun ngarajani balalu hanye tulak ma 
daerah lain. 21:34 Dami haut hampe wayah mutik wua anggur, tuan tane 
yiru ngirim kawan palayanni nunung ulun sa ngaraja kabun yiru nampan 
narime bagianni. 21:35 Kude kawan ulun sa ngaraja kabun yiru nyamba 
kawan palayan tuan tane yiru: Meheni nahambat, sa lain nawunu, nelang sa 
lain lagi napedak makai watu. 21:36 Tuan tane yiru ngirim lagi kawan 
palayan lain, batambah rama hengka sa dahulu. Kude here pada naatu 
sameh kala kawan palayan sa dahulu yiru. 21:37 Akhirni tuan tane yiru 
ngirim ma here anakni raerai. 'Himat anakku sagar na hormat,' pikirni. 


21:38 Kude dami kawan ulun sa ngaraja kabun yiru kadmung anak tuan 
tane yiru, here kaeau, 'Nah, ina hanye, ahli warisni. Hayu takam munu 
hanye, nampan takam kaiyuh warisanni!' 21:39 Balalu anak yiru najamba, 
nainsing ma luar, balalu nawunu." 21:40 Yesus nunti, "Nah, amun sa 
ampun kabun anggur yiru hawi kamulek, inun sa sagar naulahni anri kawan 
ulun sa ngaraja kabun yiru?" 21:41 Here nuing, "Himat hanye sagar munu 
kawan ulun jahat yiru, balalu ngampi sewa kabun anggur yiru ma ulun lain 
sa hang wayahni hakun ngami bagian hasil tane yiru ma hanye." 21:42 
Balalu Yesus kaeau ma here, "Inun huan suah naun mambasa sa nasaurat 
hawuang Surat Barasis? 'Watu sa puang napakai daya tukang bangunan 
haut jari watu sa mambatang tuu. Yiru pagawian Tuhan, tuu leha 
bungasni!' " 21:43 "Jari ingat," eau Yesus, "Katuluh hak kala ulun wat 
Alatalla die sagar naalap teka naun palus naami ma bangsa lain sa sagar 
nampalus kawan parentah Alatalla. 21:44 [Ulun sa lawu ma ambau watu 
yiru, sagar hansur, nelang ulun sa katekan watu yiru, sagar lenuh jari 
habu. |" 21:45 Tawuk kawan imam kapala anri kawan ulun Parisi karengei 
rarapisan Yesus yiru, here kataru Yesus bapaner neu here. 21:46 Balalu 
here ngakali nyamba hanye. Kude here takut anri ulun rama yiru, daya ulun 
rama yiru nganggap Yesus erang kaulun nabi. 


22:1 Yesus bapaner kamulek anri ulun rama makai rarapisan, 22:2 eauni, 
"Amun Alatalla marentah, kaadaanni sameh kala rarapisan yiti: Erang 
kaulun raja ngulah pesta kawin ma anakni upu. 22:3 Raja yiru nunyu 
kawan palayanni lepuh ngalap kawan ulun sa haut naundang ma pesta yiru. 
Kude kawan undangan yiru puang hamen hawi. 22:4 Udi yiru raja nunyu 
kawan palayamn sa lain lagi. Fauni nengkan here: 'Wara ma kawan 
undangan yiru: Kutaen pesta haut sadia. Sapi anri kawan anak sapiku sa 
pangasigarni haut nasamalis. Katuluhni haut sadia. Hayu hawi ma pesta 
kawin!' 22:5 Kude kawan ulun sa naundang yiru puang ngarasa. Here tulak 
ma unengan pagawian here maisasaan -- mehe ma ume, sa lain ma 
unenganni ngakali; 22:6 kamulek meheni nyamba kawan palayan raja yiru, 
balalu ngakasah nelang munu here. 22:7 Dami raja karengei hal yiru, 
hanye sangit tatuu. Balalu hanye ngirim tantarani munu kawan tukang 


wunu palayanni yiru palus nutung tumpuk here. 22:8 Udi yiru hanye nerau 
kawan palayanm, balalu kaeau, 'pesta kawin haut sadia, kude kawan 
undangan puang uweng sa patut umba kuman. 22:9 Itati hulu kia ma 
kawan lalan rami, palus undang ulun rama-rama ma pesta kawin yiti.' 
22:10 Balalu kawan palayan yiru tulak. Here tulak ma kawan lalan rami 
palus ngumpul katuluh ulun sa panalu anri here, hau sa maeh hau sa jahat. 
Maka lewu unengan pesta kawin yiru penu anri kawan tamu. 22:11 Dami 
raja yiru masuk lepuh ninung kawan tamu. Hanye kadinung naan erang 
kaulun hang pesta yiru sa puang makai pakaian pesta. 22:12 Balalu hanye 
nunti ma ulun yiru, 'Sobat, kala awe salenga hanyu tau masuk ma yiti 
puang makai pakaian pesta?' Ulun yiru budas puang uweng maharek. 
22:13 Balalu raja yiru kaeau ma kawan palayanni, 'huruk pee, tangan ulun 
yiti, palus umpe hanye maluar ma unengan sa maieng. Hang yaru die 
uweng kiak-tungkau nelang kahanangen.' " 22:14 Balalu Yesus nyanuput 
rarapisan yiru kala yiti, "Rama sa naherau, kude butit sa napidi." 22:15 
Udi yiru kawan ulun Parisi tulak bagurayang ngantara akal nampan here 
tau hanjabak Yesus makai kawan tuntian. 22:16 Maka here nunyu kawan 
ulun umba here baya anri papire kaulun teka kalompok Herodes nunung 
Yesus. Kawan ulun yiru kaeau nengkan Yesus, "Guru, kami karasa hanyu 
jujur. Hanyu ngajar anri bawilah tuu neu kabahumen Alatalla ma murunsia, 
nelang puang ngarasa lengan pandapat hie-hie. Daya hanyu puang ninung 
wangun ulun. 22:17 Daya yiru, suba hanyu iwara ma kami: manyu hadat 
agama takam, iyuh bayar pajak ma Kaisar atawa puang?" 22:18 Yesus 
karasa bahum here sa jahat yiru, balalu hanye kaeau, "U, kawan ulun sa 
bapura-pura Wuah inun naun hamen hanjabak aku? 22:19 Suba tantarang 
ma aku duit sa napakai naun neu bayar pajak!" Balalu here ngami ma 
hanye erang kadiki duit perak. 22:20 Yesus nunti ma here, "Gambar 
nelang ngaran hie yiti?" 22:21 "Kaisar," tuing here. Balalu Yesus kaeau 
ma here, "Amun kala yiru, ami ma kaisar inun sa milik kaisar, nelang ma 
Alatalla inun sa milik Alatalla." 22:22 Dami here karengei lengan yiru, 
here balalu mandam. Here palus tulak nanan Yesus. 22:23 Hang anrau yiru 
jua papire kaulun-ulun Saduki hawi nunung Yesus. Here hanyeyiru teka 
kalompok sa bapandapat ulun matei puang sagar kaelan welum mulek. 


22:24 "Guru," eau here, "Hi Moses ngajar kala yiti: Amun erang kaulun 
upu matei, nelang hanye puang uweng anak, pulaksanami harus nganti 
waluni nampan kaiyuh katurunan ma ulun sa haut matei yiru. 22:25 Suah 
uweng pitu kaulun ipulaksanai sa muneng hang yiti. Sa pangatuehm kawin 
balalu matai puang uweng anak. Maka waluni natanan ma pulaksanaini. 
22:26 Pulaksainaini yiru kamulek matei pada puang uweng nanan anak. 
Hal sa sameh pada wuah pulaksanaini sa katelu palus hampe sa kapitu. 
22:27 Pijumpuhanni wawei yiru pada matei. 22:28 Nah, tawuk ulun matei 
naele welum kamulek, darangan hie wawei yiru? Daya kapapituni haut 
kawin anri hanye." 22:29 Yesus nuing, "Naun hala tuu, daya naun puang 
kataru lengan Surat Barasis, atawa kuasa Alatalla. 22:30 Daya amun ulun 
matei die kaelan welum mulek, here puang sagar kawin lagi, malengkan 
here sagar welum kala malekat hang surga. 22:31 Huan suah naun 
mambasa mun sa nawara Alatalla neu ulun matei naele welum kamulek? 
Alatalla kaeau, 22:32 'Aku Alatalla Abraham, Alatalla Ishak nelang 
Alatalla Yakub.' Alatalla yiru puang Alatalla ulun matei. Hanye Alatalla 
ulun welum!" 22:33 Tawuk ulun rama yiru karengei lengan Yesus yiru, 
here suni mandam neu lengan ajaramni. 22:34 Dami kawan ulun Parisi 
karenge1 Yesus haut ngulah kawan ulun Saduki puang kahaba harek lagi, 
here bakumpul. 22:35 Erang kaulun teka here, hanyeyiru erang kaulun 
guru agama ngakali hanjabak Yesus makai isa tuntian. 22:36 "Guru," 
eauni, "parentah sa awe sa nambatang hawuang hukum agama?" 22:37 
Yesus nuing, "Sinta ma Tuhan Alatallanu anri sagalis atemu, anri sagalis 
amiruenu, nelang anri katuluh akal budinu. 22:38 Yiru parentah sa 
mambatang nelang panga penting! 22:39 Parentah sa karueh sameh anri sa 
palanungka1i yiru: Sinta ma sasamehnu kala hanyu sinta tenga dirinu raeral. 
22:40 Katuluh hukum agama sa naami daya Moses nelang ajaran kawan 
nabi asalni uras teka kararueh parentah yiru." 22:41 Tawuk kawan ulun 
Parisi rahat bakumpul hang yiru, Yesus nunti nengkan here, 22:42 
"Kalaawe pandapat naun neu Raja Panyalamat? Katurunan hie hanye?" 
"Katurunan Dawid," tuing here. 22:43 "Amun kalayiru," tunti Yesus, "inun 
sabab Roh Alatalla ngami ilham ma hi Dawid nampan ngantuh Raja 
Panyalamat 'Tuhan'? Daya hi Dawid kaeau, 22:44 'Tuhan kaeau nengkan 


Tuhanku: maharung hang tiba kawanku, hampe aku ngulah kawan 
musuhnu manyarah talau ma hanyu.' 22:45 Jari amun hi Dawid ngantuh 
Raja Panyalamat yiru Tuhan, kalaawe hanye tau katurunan Dawid?" 
22:46 Puang sunah erang kaulun kaiyuh nuing nyual Yesus. Maka mulai 
teka anrau yiru, puang uweng lagi heei nunti mun-mun teka hanye. 


23:1 Balalu Yesus kaeau ma ulun rama anri kawan ulun sa umba hanye, 
23:2 "Kawan guru agama anri kawan ulun Parisi kaiyuh kakuasaan neu 
manafsir hukum Moses. 23:3 Daya yiru itati alut katuluh sa naparentah 
daya here. Kude ada ngulah inun sa naulah daya here, daya here puang 
nampalus inun sa naajar here. 23:4 Here laku kawan hal sa mahadin 
nelang ngami kawan paraturan sa maweat, kude sunah butit here puang 
ngarawah ulun nampalusni. 23:5 Katuluh sa naulah daya here ekat nampan 
nadinung daya ulun. Here anri sangaja makai kain sumbayang sa hante 
nelang ngampambau rumbai jubah here! 23:6 Here sindi unengan sa 
pangakaehni hang unengan pesta, nelang karusi sa istimewa hang lewu 
sumbayang. 23:7 Here sanang nahormat daya ulun hang pasar nelang 
naantuh Bapa 'Guru'. 23:8 Kude naun ada budas sindi naantuh Bapa 'Guru', 
daya Gurunu ekat naan isa nelang naun katuluh uras ipulaksanai. 23:9 
Nelang ada naun ngantuh sunah erang kaulun hang dunia yiti 'Ambah', daya 
Ambahnu ekat isa, hanyeyiru Ambah sa hang surga. 23:10 Nelang ada 
naun hamen naantuh 'Pamimpin', daya Pamimpinnu ekat isa hanyeyiru Raja 
Panyalamat sa najanji daya Alatalla. 23:11 Ulun sa panga tamam hang 
penah naun harus jari palayannu. 23:12 Ulun sa ngampambau dirini sagar 
nasanrandah, nelang sa nyanrandah dirini sagar naampambau." 23:13 
"Silaka naun kawan guru agama anri kawan ulun Parisi! Naun sa tukang 
bapura-pura. Naun nahalang ulun sa hamen jari ulun wat Alatalla. Naun 
raerai puang hamen jari ulun wat Alatalla, sukat ulun lain sa hamen, here 
natahalang naun. 23:14 [Silaka naun kawan guru agama anri kawan ulun 
Parisi: Naun ulun sa tukang bapura-pura. Naun nipu ngakal kawan wawel 
walu nelang hanrampas lewuni nelang pakai nutup kajahaten yiru naun 
badoa ambau tatuu. Daya sabab yiru hukuman naun die maweat!] 23:15 
Silaka naun kawan guru agama anri kawan ulun Parisi! Naun ulun sa 


tukang bapura-pura! Naun lawit tulak nyabarang laut, nelang nandang litar 
tane ekat pakai ngulah erang kaulun masuk agamanu. Kude dami ulun yiru 
masuk agamanu, naun ngulah hanye sagaran ma naraka sa rueh lipet diwi 
jahat teka naun raerai! 23:16 Silaka naun kawan pamimpin sa pehe! Naun 
ngajar kalayiti, 'Amun ulun basumpah anri ngantuh Lewu Tuhan, ulun yiru 
puang taikat hang sumpahni; kude amun hanye basumpah anri ngantuh 
amas hang Lewu Tuhan, hanye taikat hang sumpahni yiru.' 23:17 Naun 
kawan ulun budu sa pehe! Saawe sa labis mambatang amasni, atawa Lewu 
Tuhan sa ngulah amas yiru barasis? 23:18 Naun pada ngajar kalayiti, 
'Amun erang kaulun basumpah anri ngantuh mezbah, ulun yiru puang taikat 
anri sumpahni; kude amun hanye basumpah anri ngantuh parapah hang 
ambau mezbah yiru, hanye taikat anri sumpahni yiru.' 23:19 Tuu leha 
peheni naun! Saawe sa labis mambatang? Parapahni atawa Mezbah sa 
ngulah parapah yiru barasis? 23:20 Daya gana yiru, amun erang kaulun 
basumpah anri ngantuh mezbah, yiru baarati hanye basumpah anri ngantuh 
mezbah, nelang katuluh parapah sa uweng hang ambauni. 23:21 Kamulek 
amun erang kaulun basumpah anri ngantuh Lewu Tuhan yiru baarati hanye 
basumpah anri ngantuh Lewu Tuhan yiru nelang ngantuh Alatalla sa 
muneng hang yiru. 23:22 Amun erang kaulun basumpah anri ngantuh 
surga, yiru baarati hanye basumpah ngantuh padudusan Tuhan, anri 
ngantuh Alatalla sa maharung hang ambau padudusan yiru. 23:23 Silaka 
naun kawan guru agama anri kawan ulun Parisi! Naun ulun sa tukang 
bapura-pura. Kawan rarampah kala salasih, adas manis, anri jintan- 
katumbar pada, ami naun sepersapuluhni ma Tuhan. Kude kawan hal sa 
mambatang hawuang kawan hukum agama, umpamani: Kaadilan, lelo ahi, 
nelang kasatiaan, naun puang maradulini. Padahal sa yiru sa pipatutni 
natampalus naun, anri puang nangkurang sa lainni pada. 23:24 Naun 
kawan pamimpin sa pehe! Lalet hang ranu uutennu natapis naun, kude unta 
natelen naun! 23:25 Silaka naun kawan guru agama anri kawan ulun Parisi! 
Naun ulun sa tukang bapura-pura! Kawan piring mangkok nawui naun 
barasis hang luarni, kude hawuangni tuu-tuu bere daya kawan hal sa iyuh 
naun makai kakarasen nelang kasarakahen. 23:26 Parisi sa pehe! Wui 
dahulu hampe barasis hawuang kawan piring mangkoknu, nampan hang 


luarni pada barasis! 23:27 Silaka naun kawan guru agama anri kawan ulun 
Parisi! Naun ulun sa tukang bapura-pura! Naun kala pasaran sabasapu 
mahilak; hang luarni nadmung bungas, kude hawuangni penu anri taulang 
nelang katuluhni uras buruk. 23:28 Kalayiru pada naun. Hang luar naun 
nadinung daya ulun maeh; kude hawuangni, naun penu anri kapalasuan 
nelang kawan palangaran." 23:29 "Silaka naun kawan guru agama anri 
kawan ulun Parisi! Naun ulun sa tukang bapura-pura! Naun ngulah kawan 
pasaran sa bungas ma kawan nabi, nelang mahias kawan tugu paringatan 
ulun sa pamelumni maeh. 23:30 Naun kaeau, 'Atikala kami welum hang 
jaman datu nini kami sadi, kami puang sagar umba here munu kawan nabi.' 
23:31 Jari naun raerai mangaku sa naun samula katurunan kawan ulun sa 
munu kawan nabi! 23:32 Amun kalayiru, tampalus nelang sanyumpuh 
kawan dosa sa haut natuku daya datu nini naun yiru! 23:33 Naun jahat 
nelang katurunan ulun jahat! Puang maka naun kaiyuh nyalamat tenga diri 
naun teka hukuman hang naraka? 23:34 Rengei maeh-maeh: Aku sagar 
ngirim ma naun kawan nabi, kawan ulun pintar maharati, anri kawan guru; 
mehe teka here yiru sagar nawunu daya naun, meheni lagi sagar 
nabalasangar daya naun. Naan pada sa sagar nakahanangen daya naun 
hawuang kawan lewu sumbayang, nelang nasasah daya naun teka isa 
tumpuk ma tumpuk sa lain. 23:35 Daya gana yiru, naun sagar nahukum 
daya gana katuluh ulun sa haut nawunu naun uras puang uweng kahalaen -- 
nuku hengka munu hi Habel sa puang uweng kahalaen, hampe munu hi 
Zakaria anak Berekia, sa nawunu naun hang helang lewu Tuhan anri 
Mezbah. 23:36 Parisayaleh: ala katuluhni yiru sagar natanggung daya 
kawan ulun jaman yiti!" 23:37 "Yerusalem, Yerusalem! Kawan nabi 
nawununu. Kawan saruhan Alatalla napedaknu makai watu hampe matei. 
Haut pire kali aku hamen maluk katuluh panduduknu kala manu paunan 
nyalindung kawan anakni hang kapit elatni, kude hanyu puang hamen! 
23:38 Daya gana yiru Alatalla puang lagi nyinrah hanyu. 23:39 Wuah 
hanyu karasa: Mulai teka itati hanyu puang sagar kadinung aku lagi hampe 
hanyu kaeau, 'Naberkat hanye sa hawi hawuang ngaran Tuhan'' " 


24:1 Dami Yesus kaluar nanan Lewu Tuhan, kawan ulun sa umba hanye 


hawi nunung hanye palus nutu hampi kawan bangunan Lewu Tuhan yiru. 
24:2 Yesus kaeau ma here, "Inun naun kadinung katuluhni yiru? Patut naun 
karasa, puang uweng sunah erang kawuding watu teka kawan bangunan 
yiru sagar balee ipasusun hang unenganni. Katuluhni sagar tumbang 
ramuk-rakai." 24:3 Udi yiru Yesus tulak hampi Bukit Zaitun; rahat hanye 
maharung, kawan ulun sa umba hanye hawi neu bapaner anri hanye sara 
pribadi. "Wara ma kami hantamian katuluhni yiru sagar kajadian," eau 
here nengkan hanye. "Inun tanda-tanda sa iwara pihawiannu nelang 
pijumpuhan alam?" 24:4 Yesus nuing, "Hati-hati bajaga, ada hampe naun 
tatipu. 24:5 Daya wahai ulun hawi makai ngaranku nelang kaeau, 'Aku 
Raja Panyalamat!' Here sagar nipu rama ulun. 24:6 Naun sagar karengei 
kawan lengan pertempuran nelang kawan kabar paparangan, kude ada 
takut. Daya kawan hal yiru harus bakajadian, kude puang baarati haut 
hampe wayahni kiamat. 24:7 Bangsa sa isa sagar baparang nawan bangsa 
sa lain, nelang nagara sa isa sagar manyarang nagara sa lain. Hang 
awe-awe sagar naan kajadian bahaya juju lau nelang gempa bumi. 24:8 
Katuluhni yiru wau panukuan, kala nanam hanang sa naingkam daya erang 
kaulun wawei hang tawuk kai kayaan. 24:9 Udi yiru naun sagar najamba 
palus nasarah nampan nasiksa nelang nawunu. Katuluh dunia sagar 
marikang naun daya naun ulun sa umba aku. 24:10 Hang tawuk yiru wahai 
ulun sagar murtad, nelang sulas duruhaka palus muar marikang isa anri sa 
lain. 24:11 Rama kawan nabi palasu sagar hawi, palus nipu ulun rama. 
24:12 Kajahaten sagar malayap kalayiru tamamni hampe rama ulun puang 
lagi tau ipasinta. 24:13 Kude ulun sa utul batahan hampe pijumpuhanni, 
sagar nasalamat. 24:14 Kamulek Kabar Maeh neu kalaawe Alatalla 
marentah sagar nabarita hampi erang litar alam, nampan katuluh ulun 
nyanrengeini. Udi yiru wau anrau Kiamat." 24:15 "Naun sagar kadinung 
'Kajahaten sa ngampi hansur', kala sa nawara daya Nabi Daniel, minri hang 
unengan barasis. (Catatan ma pambasa: Pantaru inun aratini!) 24:16 Hang 
tawuk yiru, ulun sa naan hang Yudea harus nempat hampi pagunungan. 
24:17 Ulun sa muneng hang ambau hapau ada minau neu ngalap ala 
inun-inun hengka wuang lewu. 24:18 Ulun sa hang ume ada mudi lepuh 
ngalap jubahni. 24:19 Tuu leha sanringinenni anrau yiru ma ulun wawei sa 


mihawuntung, nelang ma meh sa magun ngampumu gendani! 24:20 
Badoaleh nampan naun ada hampe nempat tawuk musim uran atawa hang 
anrau Sabat! 24:21 Hang kawan anrau sa maka sanringinen yiru kasusahen 
kahanangen tamam tatuu, huan suah kajadian teka panukuan dunia hampe 
anrau yiti, nelang angaan pada sagar kajadian lagi. 24:22 Atikala Alatalla 
puang ngampi mbe wayahni; maka puang sunah erang kaulun sa salamat. 
Kude daya gana ulun watni, Alatalla ngampi mbe wayah yiru. 24:23 Hang 
tawuk yiru amun naan ulun kaeau ma naun, 'Dinung, Raja Panyalamat yiru 
naan hang yiti!' atawa 'Hanye naan hang yiru!' ada eleh parisaya ma ulun 
yiru. 24:24 Daya sagar hawi kawan panyalamat palasu anri kawan nabi 
palasu. Here sagar ngulah kawan ulahan sa luar biasa, makai kawan 
kaburiat neu nipu ngakal, amun kaiyuh ulun wat Alatalla pada. 24:25 Jari, 
ingat! Aku haut iwara yiru ma naun labis dahulu kapihuan hal yiru 
kajadian. 24:26 Amun ulun kaeau ma naun, 'Dinung, hanye naan hang yaru 
hang juwung!!' -- ada naun hampi yiru. Atawa amun here kaeau, 'Dinung, 
hanye sanina hawuang kamar yiti!' -- ada parisaya. 24:27 Daya pihawian 
Anak Murunsia kala sahaya kelat wawereu hengka timur, palus nyahaya 
hampe ma barat. 24:28 Hang awe unengan bangkai, hang yiru naan 
wurung tukang kuta bangkai." 24:29 "Puang lawah udi wayah kasusahen 
yiru, mate anrau balalu kudap, nelang wulan angaan lagi basahaya. Kawan 
wawahiang sagar lawu teka langit, nelang kawan panguasa hang udara die 
sagar rawek-rukah. 24:30) Udi yiru tanda Anak Murunsia sagar dinung 
lalea hang langit. Hang tawuk yiru katuluh bangsa hang ambau tane sagar 
ngiak nungkau. Here sagar kadinung Anak Murunsia hawi hang rakun anri 
kuasa nelang pihante muliani. 24:31 Tarompet hante sagar naampeau, 
nelang Anak Murunsia sagar nunyu kawan malekatni ngumpul ulun watni 
teka kaepat pusing dunia, teka hujung langit sa isa hampe hujung langit sa 
lain." 24:32 "Wuah paajar teka kakau ara. Amun kawan jangkengni 
kakuring nelang maleme, nelang nuku ngalungkung naruk muda, naun 
karasa himat musim kamarau haut rupak. 24:33 Kala yiru pada amun naun 
kadinung kawan hal yiru bakajadian, naun himat karasa wayahni haut 
rupak tatuu. 24:34 Wuah naun karasa! Kawan hal yiru sagar kajadian 
kapihuan kawan ulun sa welum itati galis matei katuluhni. 24:35 Langit 


anri tane sagar wawal mahinam, kude lenganku tatap hampe kalalawahni." 
24:36 "Angaan uweng sa karasa hantamian anrauni anri jamni, kawan 
malekat hang surga sika puang, Anak Alatalla pada puang, ekat Ambah sa 
karasa. 24:37 Amun Anak Murunsia udi ati hawi, kaadaanni sameh kala 
hang jaman Nuah sadi. 24:38 Hang kawan anrau kapihuan baah hante 
yiru, ulun katuluh kuman nguut, narangan itamelum kala yiru tarus-tarusan 
hampe hang anrau Nuah masuk mawuang kapal. 24:39 Hang tawuk baah 
yiru nebu here katuluh, wau here kaingkam mun sa rahat kajadian. Kala 
yiru pada kaadaanni die amun Anak Murunsia hawi. 24:40 Hang tawuk 
yiru, rueh kaulun rahat bagawi hang ume: Erang kaulun nainsing, erang 
kaulun natanan. 24:41 Rueh kaulun wawei rahat ngulah wadai: Erang 
kaulun nainsing, erang kaulun natanan. 24:42 Jari, hati-hati bajaga, daya 
naun puang karasa hantamian Tuhannu sagar hawi. 24:43 Ingat yiti! 
Umpamani ulun ampun lewu karasa jam pire hang kamalem anrau maling 
sagar hawi, hanye puang sagar manre, nampan maling puang masuk 
mawuang lewuni. 24:44 Daya sabab yiru, naun pada harus bajaga-jaga. 
Daya Anak Murunsia sagar hawi hang tawuk sa puang napinda-pinda daya 
naun." 24:45 Yesus kaeau kamulek, "Amun kala yiru, palayan sa awe sa 
satia nelang pintar maharati? Hanye sa naangkat daya tuanni neu jari 
kapala hang ambau kawan palayan lain, nampan hanye ngami here kuman 
hang tawukni. 24:46 Tuu leha sanang marauh palayan yiru amun tuanni 
hawi, palus sangkum hanye rahat nampalus tugasni. 24:47 Parisayaleh, 
tuan yiru sagar parisaya anri palayan yiru neu nyaga ngaduh kawan 
haratani. 24:48 Kude amun palayan yiru jahat, hanye sagar kaeau 
hawuang ateini, 24:49 "Tuanku magun lawah maka mudi,' balalu hanye 
nuku melep kawan palayan sa lain, palus kuman nguut baya kawan ulun 
gaha mahamui. 24:50 Balalu tuanni sagar hawi hang anrau anri jam sa 
puang napinda-pinda. 24:51 Maka palayan yiru nakahanangen bahimat 
daya tuanni, palus naumpe hampi unengan kawan ulun sa bapura-pura. 
Hang yiru here sagar ngiak-nungkau ngaret kahanangen." 


25:1 "Amun Anak Murunsia hawi yalah Tuhan, kaadaanni sameh kala 
hawuang rarapisan yiti: Sapuluh bujang wawei ngarairing pangantin, tiap 


tenga ngalap palita, balalu tulak nahalu pangantin upu. 25:2 Dime kaulun 
teka here yiru lunga, kude dime sa lainni pintar maharati. 25:3 Kadadime 
bujang wawei sa lunga yiru nginsing palita, kude puang uweng nginsing 
minyak ma wasi. 25:4 Kadadime bujang wawei sa pintar maharati 
nginsing palita baya anri wasi minyak. 25:5 Pangantin upu yiru unte hawi, 
jari kawan bujang wawei yiru nuku siruru palus saanre. 25:6 Penah malem, 
wau naan karengei lengan surak layau ulun, 'Pangantin upu hawi! Hayu 
tahalu hanye! 25:7 Sapuluh bujang wawei yiru ambuan, palus ngalap 
palita here. 25:8 Kawan bujang wawei sa budu bapikir yiru kaeau nengkan 
sa pintar maharati, 'Ami minyaknu butit ma kami, daya palita kami haut 
kai pare.' 25:9 'Angaan kaiyuh ngami!' tuing kawan bujang wawei sa pintar 
maharati yiru, 'daya die katuluh takam angaan sukup minyak. Kia lepuh 
midi ma warung.' 25:10 Balalu kawan bujang wawei sa budu bapikir yiru 
tulak midi minyak. Kurung here tulak, pangantin upu hawi. Kadadime 
bujang wawel sa haut sadia yiru masuk sinrah anri pangantin upu ma 
unengan pesta, palus wawa anawang natutup! 25:11 Puang lawah udi yiru 
kawan bujang wawel sa lainni yiru hawi. Here nanterau, 'Tuan, Tuan, uka 
wawa anawang ma kami.' 25:12 Kude pangantin upu yiru nuing, 'Aku 
puang kataru anri naun!' " 25:13 Balalu Yesus nyanyumpuh rarapisamni 
yiru kala yiti, "Daya sabab yiru wuah bajaga-jaga, daya naun puang karasa 
anrauni atawa jamni." 25:14 "Amun Anak Murunsia hawi yalah Tuhan 
kaadaanni pada sameh kala hawuang rarapisan yiti. Erang kaulun upu 
hamen tulak hampi unengan lawit. Hanye nerau kawan palayamni, balalu 
nyarah haratani ma here. 25:15 Ma tiap palayan yiru hanye ngami manyu 
kasanggupen here maisasaan. Ma sa isa hanye ngami dime ribu duit amas. 
Ma sa lainni hanye ngami rueh ribu duit amas. Kamulek ma erang kaulun 
sa lain lagi hanye ngami saribu duit amas. Balalu hanye tulak. 25:16 
Palayan sa narime dime ribu duit amas yiru balalu hinang tulak badagang, 
nelang kaiyuh kauntungan dime ribu duit amas lagi. 25:17 Kala yiru pada 
palayan sa narime rueh ribu duit amas yiru kaiyuh kauntungan rueh ribu 
duit amas lagi. 25:18 Kude palayan sa narime saribu duit amas yiru tulak 
ngadi luwang hang tane, balalu nina duit tuanni hang yiru. 25:19 Lawah 
udi yiru, tuan kawan palayan yiru mudi, palus nuku ngulah parekenan anri 


here. 25:20 Palayan sa narime dime ribu duit amas yiru hawi, palus nyarah 
sapuluh ribu. 'Tuan,' cauni, 'Tuan manyarah dime ribu duit amas ma aku. 
Dinung, aku bahasil kaiyuh kauntungan dime ribu lagi.' 25:21 'Maeh,' cau 
tuan yiru, 'hanyu samula palayan sa maeh nelang satia. Daya hanyu iyuh 
naparisaya anri sa butit, maka aku sagar ngami kaparisayaan sa diwi wahal 
ma hanyu. Masuk nelang hayu umba basanang-sanang baya aku!' 25:22 
Balalu palayan sa narime rueh ribu duit amas yiru hawi, palus kaeau, 
'Tuan, Tuan haut nyarah rueh ribu duit amas ma aku. Dinung, aku bahasil 
kaiyuh kauntungan rueh ribu lagi.' 25:23 'Maeh,' eau tuan yiru, 'Hanyu 
palayan sa maeh nelang satia. Daya hanyu iyuh naparisaya anri sa butit, 
maka aku ngami kaparisayaan sa wahai lagi ma hanyu. Masuk nelang hayu 
umba basanang-sanang baya aku!' 25:24 Udi yiru palayan sa narime saribu 
duit amas yiru hawi, palus kaeau, 'Tuan, aku karasa tuan erang kaulun sa 
karas. Tuan mutik wua hang unengan Tuan puang ngamule, nelang ngalap 
hasil hang unengan Tuan puang namur wini. 25:25 Aku takut, jari aku 
tulak nina duit Tuan hawuang tane. Iti duit Tuan.' 25:26 'Hanyu palayan sa 
jahat nelang mawule!' eau tuan yiru. 'Angneh hanyu haut karasa aku yiti 
mutik wua hang unengan aku puang ngamule, nelang ngalap hasil hang 
unengan sa puang aku namur wini? 25:27 Amun kala yiru, saharusni hanyu 
ngimpeh duitku yiru hang bank, nampan hang tawuk aku mudi, aku tau 
narime kamulek duitku yiru baya anri bungani. 25:28 Daya yiru, alap duit 
yiru teka hanye, palus ami ma ulun sa naan sapuluh ribu duit amas yiru. 
25:29 Daya ulun sa watni haut naan, sagar naami labis wahai lagi, nelang 
hanye sagar balabihan. Kude ulun sa watni puang uweng, sa butit naan 
hang hanye sagar naalap pada. 25:30 Kamulek palayan sa puang bariran 
yiru, umpe hanye ma piieng hang luar. Hang yiru hanye sagar ngiak- 
nungkau nelang ngaret kahanangen!' " 25:31 "Amun Anak Murunsia hawi 
yalah raja narairing daya katuluh malekatni, hanye sagar maharung hang 
ambau padudusamni sa mulia. 25:32 Katuluh bangsa sagar nakumpul hang 
hadapan hanye. Balalu hanye sagar misah here jari rueh kapaju kala 
pakatik misah babiri teka kambing. 25:33 Kawan ulun sa nampalus 
kabahumen Alatalla sagar nakumpul hang tiba kawamni, nelang sa lain 
hang tiba kawini. 25:34 Kamulek raja yiru sagar kaeau nengkan kawan 


ulun hang tiba kawanni, 'Hayu ma yati naun sa naberkat daya Ambahku. 
Masuk mawuang Karajaan sa nasadia ma naun teka panukuan dunia. 25:35 
Daya hang tawuk aku kajuju, naun nyarungan aku kuman, nelang hang 
tawuk aku malah, naun ngami aku nguut. Aku erang kaulun ruing, naun 
narime aku hang lewu naun. 25:36 Aku angaan bapakaian, naun ngami aku 
pakaian. Aku sakit, naun haut marawat aku. Aku napanjara, naun 
ngarawah aku.' 25:37 Balalu kawan ulun yiru sagar kaeau, "Tuhan, 
hantamian kami suah kadinung Tuhan kajuju balalu kami nyarungan Tuhan 
kuman, atawa malah balalu ngami Tuhan nguut? 25:38 Hantamian kami 
suah kadinung Tuhan kala ulun ruing, balalu kami narime Tuhan hang lewu 
kami? Hantamian Tuhan suah angaan bapakaian, balalu kami ngami Tuhan 
pakaian? 25:39 Hantamian kami suah kadinung Tuhan sakit atawa 
napanjara, balalu kami ngarawah Tuhan?' 25:40 Raja yiru sagar nuing, 
'Wuah naun karasa: tawuk naun nampalus hal yiru biar ma erang kaulun 
teka kawan pulaksanaiku sa panga hina, baarati naun nampalusni ma aku!' 
25:41 Balalu raja yiru sagar kaeau ma kawan ulun hang tiba kawini, 'Hulu 
teka yiti, jahanam! Masuk mawuang apui sa puang tau pare, sa haut 
nasadia ma Iblis anri kawan malekatni! 25:42 Daya tawuk aku kajuyu, 
naun puang ngami aku kuman, tawuk aku malah, naun puang ngami aku 
nguut. 25:43 Aku erang kaulun ruing, naun puang narime aku hang lewu 
naun. Aku angaan bapakaian, naun puang ngami aku pakaian. Aku sakit 
nelang napanjara, naun puang marawat aku.' 25:44 Balalu here sagar 
kaeau nengkan hanye, "Tuhan, hantamian kami kadinung Tuhan kajuju, 
atawa malah, atawa kala erang kaulun ruing, atawa angaan bapakaian, 
atawa sakit, atawa napanjara, nelang kami puang ngarawah Tuhan?" 25:45 
Raja yiru sagar nuing, 'Wuah naun karasa: hang tawuk naun puang hamen 
ngarawah sunah isa teka ulun sa hina yiti, baarati naun puang hamen 
ngarawah aku.' 25:46 Balalu kawan ulun yiru sagar nahukum kalalawahni, 
kude kawan ulun sa nampalus kabahumen Alatalla sagar kaingkam 
pamelum sa sajati nelang palus ma kalalawah." 


26:1 Dami Yesus luput ngajar ala katuluh yiru, hanye kaeau ma kawan 
ulun sa umba hanye, 26:2 "Naun karasa rueh anrau lagi Hari Raya Paskah, 


nelang Anak Murunsia sagar nasarah nampan nabalasangar!" 26:3 Tawuk 
yiru kawan imam kapala anri kawan pamimpin Yahudi bakumpul hang 
istana Imam Hante Kayafas. 26:4 Here mapakat neu nyamba Yesus anri 
suni-suni, palus munu hanye. 26:5 "Kude," eau here, "ada hal yiru 
natampalus hang tawuk parayaan, daya die timbul karusuhan hang penah 
rakyat." 26:6 Tawuk Yesus hang Betania, hang lewu Simon sa suah 
kadanen, 26:7 erang kaulun waweit hawi nyanrite Yesus. Hanye nginsing 
isa bakam maeh tatuu, mahuang minyak marauh enguh sa rarang haragani. 
Hang tawuk Yesus rahat maharung kuman, wawel yiru nalui minyak 
marauh enguh yiru ma ulu Yesus. 26:8 Kawan ulun sa umba Yesus 
kadinung kajadian yiru balalu sangit. Eau here, "Inun riranni katuluhni yiti 
natahayang?" 26:9 "Minyak marauh enguh yiru tau naari anri haraga sa 
rarang, nelang duitni naami ma ulun paua!" 26:10 Yesus karasa pikiran 
here, balalu hanye kaeau, "Wuah mun naun ngahalaen wawei yiti? Hanye 
nampalus ala maeh ma aku, nelang patut natawat. 26:11 Ulun paua 
saratang naan hang padang naun, kude aku puang kalalawahni naan baya 
naun. 26:12 Anri nalui minyak marauh enguhni yiru ma ambau tengaku, 
hanye nyadia aku neu napasar. 26:13 Parisayaleh! Hang litar dunia, hang 
awe-awe Kabar Maeh teka Alatalla nawara, pagawian wawel yiti sagar 
nasarita pada neu pangitungen ma hanye." 26:14 Balalu erang kaulun 
hengka dua walas kaulun ulun sa umba Yesus, sa bangaran Yudas Iskariot, 
tulak nunung kawan imam kapala. 26:15 Hanye kaeau ma here, "Inun sa 
sagar naami naun ma aku amun aku nyarah Yesus ma naun?" Maka here 
hanreken telumpulu duit perak, balalu ngami duit yiru ma hanye. 26:16 
Mulai teka tawuk yiru hi Yudas ngantara kasampatan sa maeh nampan 
mahianat Yesus. 26:17 Hang anrau palanungkai hawuang Parayaan Rote 
Puang Baragi, kawan ulun sa umba Yesus hawi nunung hanye. Here nunti, 
"Hang awe hanyu hamen kami nyadia kutaen Paskah ma hanyu?" 26:18 
Yesus nuing, "Hulu tunung erang kaulun hang tumpuk nelang wara 
mahanye, 'Eau Guru, wayahni ma aku haut hampe; aku hamen maraya 
Paskah hang lewunu baya anri kawan ulun sa umba aku.' " 26:19 Kawan 
ulun sa umba Yesus nampalus mun sa nahuyu Yesus ma here. Here tulak 
nyadia kutaen Paskah yiru. 26:20 Dami haut kamalem, Yesus anri 


kaduawalas ulun sa umba hanye maharung kuman. 26:21 Rahat here 
kuman, Yesus kaeau, "Rengel: erang kaulun teka naun sagar mahianat 
aku." 26:22 Karengei yiru, kawan ulun sa umba Yesus tuu mahanang atei. 
Balalu here, tiap tenga baganti nunti ma Yesus, "Batantu puang aku sa 
namaksud daya Bapak?" 26:23 Yesus nuing, "Ulun sa nyusup rote 
mawuang mangkok sinrah anri aku, hanye sa sagar mahianat aku. 26:24 
Samula Anak Murunsia sagar matei kala sa nasurat hawuang Surat 
Barasis. Kude silaka ulun sa mahianat Anak Murunsia! Labis maeh ma 
ulun yiru atikala hanye sama sakali puang suah nakayaan!" 26:25 Balalu hi 
Yudas panghianat yiru kaeau, "Batantu puang aku sa namaksud daya 
Guru?" Yesus nuing, "Kala yiru eaunu!" 26:26 Tawuk here kuman, Yesus 
ngalap rote, balalu badoa ngantuh tarima kasih. Udi hie hanye miah rote 
yiru makai tanganni balalu ngamini ma kawan ulun sa umba hanye nelang 
kaeau, "Alap, kuta; yiti tengaku!" 26:27 Udi yiru hanye ngalap isa sangkir 
anggur, balalu ngantuh tarima kasih ma Alatalla. Udi hie hanye ngami 
sangkir yiru ma kawan ulun sa umba hanye nelang kaeau, "Uut, naun 
katuluh. 26:28 Daya yiti iraku sa nyantuhun janji Alatalla -- ira sa nahalui 
ma ulun rama neu pangampunan dosa here. 26:29 Parisayaleh: Aku puang 
sagar nguut anggur yiti lagi hampe hang wayahni aku nguut anggur sa wau 
sinrah anri naun hang Dunia Wau Wat Ambahku." 26:30 Udi hie here 
manyanyi isa nyanyian nawat mahormat. Balalu udi yiru here tulak hampi 
Bukit Zaitun. 26:31 Balalu Yesus kaeau ma kawan ulun sa umba hanye, 
"Hang malem yiti jua naun katuluh sagar nempat nanan aku; daya hawuang 
Surat Barasis nasurat: Alatalla kaeau, 'Aku sagar munu pakatik yiru, balalu 
sawayan babirini sagar pasai-pau.' 26:32 Kude udi aku naele welum 
kamulek, aku sagar tulak nahuluan naun ma Galilea." 26:33 Hi Petrus 
kaeau ma Yesus, "Biar katuluh here lain nanan hanyu, aku puang budas 
sagar nanan!" 26:34 "Ingat," eau Yesus mahanye, "Malem yiti jua, 
kapihuan manu nanru, hanyu hantelu puang mangaku aku." 26:35 Hi 
Petrus nuing, "Biar aku harus matei sinrah hanyu, aku puang sagar kaeau 
sa aku puang kataru hanyu!" Nelang katuluh kawan ulun sa umba Yesus sa 
lain kaeau kalayiru pada. 26:36 Udi yiru Yesus tulak anri kawan ulun sa 
umba hanye hampi isa unengan sa bangaran Getsemani. Hang yaru hanye 


kaeau ma here, "Maharung hang yiti padingian aku tulak badoa." 26:37 
Balalu hanye makat hi Petrus anri kararueh anak Zebedeus tulak baya anri 
hanye. Hanye mulai kaingkam mahanang atei nelang balisah. 26:38 Hanye 
kaeau ma kawan ulun sa umba hanye, "Ateiku mahanang tuu nanamni kala 
sagar kai matei. Muneng naun hang yiti, nelang umba bajaga-jaga anri 
aku." 26:39 Udi hie Yesus tulak magin lawit lagi, balalu hanye ijuku ma 
tane palus badoa. "Ambah," eauni, "Amun iyuh, sanawitleh teka aku 
kahanangen sa harus wuah aku yiti. Kude ada manyu kabahumenku, 
malengkan manyu kabahumen Ambah sa jari." 26:40 Udi yiru Yesus 
miulek nunung katelu kaulun ulun sa umba hanye nelang kadinung here 
rahat manre. Hanye kaeau ma hi Petrus, "Ekat erang jam naun telu puang 
kaule bajaga baya aku? 26:41 Bajaga-jagaleh, nelang badoa nampan naun 
ada wuah purija. Samula rohnu hamen nampalus sa benar kude naun puang 
sanggup, daya tabiat murunsia yiru maleme." 26:42 Hinra lagi Yesus tulak 
badoa eauni, "Ambah, amun kahanangen yiti harus wuah aku, nelang 
puang iyuh nasanawit lagi, elahni kabahumen Ambah sa jari." 26:43 Udi 
yiru Yesus miulek lagi, nelang kadinung kawan ulun sa umba hanye magun 
manre jua, daya here siruru tuu. 26:44 Hinra lagi Yesus nanan here nelang 
ma katelu kalini badoa anri ngantuh kawan lengan sa sameh. 26:45 Udi 
yiru hanye miulek lagi nunung kawan ulun sa umba hanye palus kaeau, 
"Magun naun manre nelang istirahat? Dinung, haut hampe wayahni Anak 
Murunsia nasarah ma kuasa kawan ulun badosa. 26:46 Ambuan, hayu 
takam tulak. Dinung! Ulun sa mahianat aku haut hawi!" 26:47 Tawuk 
Yesus magun rahat bapaner, hi Yudas, erang kaulun teka dua walas ulun 
sa umba hanye yiru hawi. Sinrah anri hanye, hawi pada ulun rama sa 
nginsing padang anri gagada. Here nahuyu daya kawan imam kapala anri 
kawan pamimpin Yahudi. 26:48 Hi panghianat haut iwara ma here tanda 
kalayiti, "Ulun sa nasiukku, hanyeyiru ulunni. Jamba hanye!" 26:49 Dami 
hampe hang uneng yiru, hi Yudas palus tulak nyanrite Yesus kaeau, "Tabe, 
Guru!" Balalu hanye nyiuk Yesus. 26:50 Yesus nuing, "Pulaksanai, lepuh 
inun hanyu hawi ma yiti?" Udi yiru ulun rama yiru naripi, palus nyamba 
Yesus. 26:51 Erang kaulun teka kawan ulun sa umba hanye sa naan hang 
yiru baya Yesus, nyintak padangni palus nampek walah imam hante hampe 


witus siluni. 26:52 Yesus kaeau ma ulun sa umba hanye yiru, "Tamasuk 
padangnu mawuang lundanni, daya katuluh ulun sa mangguna padangni 
sagar matei daya padang. 26:53 Hanyu minda aku puang tau laku karawah 
ma Ambahku, palus hanye anri hinang sagar ngirim labis hengka dua 
walas pasukan tantara malekat? 26:54 Kude amun kalayiru, puang maka 
tau tulus kala sa haut natujum hawuang Surat Barasis samula harus jari 
kala sa jari kalayiti itati?" 26:55 Balalu Yesus kaeau ma ulun rama yiru, 
"Inun aku yiti panjahat, hampe naun hawi nginsing padang anri gagada neu 
nyamba aku? Tiap anrau aku ngajar hang Lewu Alatalla, kude naun puang 
nyamba aku! 26:56 Kude samula haut saharusni kala yiru nampan tulus 
mun sa nasurat daya kawan nabi hawuang Surat Barasis." Udi yiru, 
katuluh ulun sa umba hanye nempat nanan Yesus. 26:57 Kawan ulun sa 
nyamba Yesus nginsing hanye ma lewu Imam Hante Kayafas. Hang yaru 
kawan guru agama anri kawan pamimpin Yahudi haut bakumpul. 26:58 Hi 
Petrus ngapung Yesus hengka lawit ma natat lewu imam hante. Balalu hi 
Petrus masuk ma natat yiru, palus maharung baya kawan pangawal. Hanye 
hamen karasa kalaawe wangun panyarianni ala katuluh yiru die jumpuh. 
26:59 Kawan imam kapala anri katuluh Pangadilan Agama ngakali 
ngaiyuh kasaksian palasu nampan tau nyanawu hukuman mati ma ambau 
Yesus. 26:60 Kude here puang kahaba sunah isa bukti, biar wahai sa maju 
jari saksi sa ipusu. Akhirni naan rueh kaulun sa maju ma hadapan. 26:61 
Here kaeau, "Ulun yiti kaeau, 'Aku sanggup nyantumbang Lewu Alatalla, 
palus hawuang telu anrau sanggup ngambuanni kamulek.' " 26:62 Balalu 
imam hante minri, palus kaeau ma Yesus, "Inun hanyu puang nuing lengan 
dawaan sa natuju ma hanyu yiru?" 26:63 Kude Yesus suni. Hinra lagi 
imam hante kaeau ma hanye, "Hawuang ngaran Alatalla sa welum, wara 
ma kami inun hanyu Raja Panyalamat, Anak Alatalla?" 26:64 Yesus nuing, 
"Kalayiru eaunu. Kude parisayaleh: mulai saat yiti, naun sagar kadinung 
Anak Murunsia maharung hang tiba kawan Alatalla sa angaan uweng tikas 
kuasa, nelang hawi hang ambau rakun hang langit!" 26:65 Balalu imam 
hante yiru ngirah pakaianni, palus kaeau, "Hanye nangkurun Alatalla! 
Puang parlu lagi saksi. Naun katuluh haut karengei raerai kawan lengan sa 
nangkurun Alatalla. 26:66 Itati kalaawe pandapat naun?" Here nuing, 


"Hanye bakahalaen, nelang harus matei." 26:67 Balalu here nura uruwawa 
Yesus, nelang melep hanye. Naan pada ulun nampar hanye 26:68 nelang 
kaeau, "Suba tangguh palus wara ma kami, u Raja Panyalamat! Hie sa 
nampar hanyu?" 26:69 Hi Petrus rahat maharung hang luar, hang natat. 
Erang kaulun palayan wawei hawi, palus kaeau ma hi Petrus, "Angneh 
hanyu pada baya Yesus ulun Galilea yiru?" 26:70 Kude hi Petrus ngidim 
hang hadapan here katuluh. "Aku puang karasa inun maksudnu," tuing 
Petrus, 26:71 balalu hanye tulak hampi wawa anawang pagar natat. Erang 
kaulun palayan wawei sa lam kadinung hi Petrus, palus kacau ma kawan 
ulun hang yiru, "Ulun yiti huni pada baya anri Yesus teka Nazaret yiru." 
26:72 Balalu hi Petrus ngidim lagi, nelang isapa tenga. "Kapinuu-nuuni 
aku puang kataru ulun yiru!" eau Petrus. 26:73 Puang lawah udi yiru, 
kawan ulun sa minri hang yiru hawi nyanrite hi Petrus, palus kaeau, 
"Himat hanyu erang kaulun teka here. Yiru lentah tuu hengka suaranu." 
26:74 Balalu hi Petrus mulai basumpah-sumpah nelang kaeau, "Aku 
puang kataru ulun yiru!" Tawuk yiru pada manu nanru. 26:75 Balalu hi 
Petrus kaitung sa Yesus haut kaeau ma hanye, "Kapihuan manu nanru, 
hanyu hantelu puang mangaku aku." Balalu hi Petrus kaluar, palus 
nungkau anri hanang ateini. 


27:1 Kayat hinang, katuluh imam kapala anri pamimpin Yahudi ngalap 
kaputusan nampan munu Yesus. 27:2 Here nuruk tanganni, palus nginsing 
hanye, balalu nyarah hanye ma hi Pilatus, gubernur pamarentahan Roma. 
27:3 Tawuk hi Yudas panghianat yiru kadinung Yesus haut naputus 
hukumanni, hanye manyasal. Balalu hanye ngampudi telumpulu kadiki duit 
perak yiru ma kawan imam kapala anri kawan pamimpin Yahudi. 27:4 
Hanye kaeau, "Aku haut badosa mahianat ulun sa puang uweng 
bakahalaen, hampe hanye nahukum mati!" Kude here nuing, "Kami puang 
paraduli! Yiru urusannu!" 27:5 Hi Yudas numbuk duit yiru hampi wuang 
Lewu Tuhan, balalu tulak mitu ngagueng tengani. 27:6 Kawan imam 
kapala ngalap duit yiru nelang kaeau, "Duit yiti duit ira. Manyu hukum 
agama, duit yiti puang iyuh natamasuk mawuang unengan parapah hang 
Lewu Tuhan." 27:7 Balalu udi here mapakat, makai duit yiru here midi 


tane sa naantuh tane tukang kabali. Tane yiru napakai umak pasaran kawan 
ulun ruing. 27:8 Daya gana yiru hampe anrau yiti tane yiru naantuh "Tane 
Ira". 27:9 Anri kalayiru, maka tulus mun sa naeau daya nabi Yeremia, 
kalayiti, "Here narime telumpulu kadiki duit perak, hanyeyiru haraga sa 
napakat daya bangsa Israel umak nabayar ma hanye. 27:10) Balalu duit 
yiru neu pakai midi tane tukang balanai, kala sa naparentah Tuhan ma 
aku." 27:11 Tawuk Yesus nadap hi Pilatus, gubernur daerah yiru, hi 
Pilatus nunti, "Inun hanyu raja ulun Yahudi?" "Kalayiru eaunu," tuing 
Yesus. 27:12 Kude tawuk kawan imam kapala anri kawan pamimpin 
Yahudi nampe wahai dawaan nadap Yesus, hanye budas puang nuing. 
27:13 Daya yiru hi Pilatus kaeau ma hanye, "Inun hanyu puang karenge1 
katuluh dawaan here ma hanyu yiru?" 27:14 Kude Yesus puang nuing 
sunah butit hampe gubernur yiru wauh tatuu. 27:15 Hang tiap Parayaan 
Paskah, gubernur biasani napas erang kaulun tahanan manurut pidian ulun 
rama. 27:16 Hang tawuk yiru naan erang kaulun hukuman sa tawantar. 
Ngaramni Yesus Barabas. 27:17 Jari, tawuk ulun rama haut bakumpul, hi 
Pilatus nunti ma here, "Hie kahamenen naun nalapasku ma naun? Yesus 
Barabas atawa Yesus sa naantuh Kristus?" 27:18 Hi Pilatus kaeau kala 
yiru daya hanye karasa, kawan panguasa Yahudi manyarah Yesus ma 
hanye daya here muar. 27:19 Tawuk hi Pilatus rahat maharung hang balai 
pangadilan, daranganni ipesen kalayiti ma hanye, "Ada hanyu sampur 
pakara ulun sa puang bakahalaen yiru, daya gana hanye, aku nganupi sa 
maka tatakut anrau yiti." 27:20 Kude kawan imam kapala anri kawan 
pamimpin Yahudi tarus ngajahujak nantiring ulun rama yiru neu ilaku ma 
hi Pilatus nampan hi Barabas nabebas kude Yesus nahukum mati. 27:21 
Balalu gubernur yiru nunti lagi ma here, "Hengka rueh kaulun yiru, hie sa 
kahamenen naun nabebasku ma naun?" "Hi Barabas," tuing here. 27:22 
"Amun kalayiru, mun sa harus naulahku anri Yesus sa naantuh Kristus?" 
tunti Pilatus ma here. "Balasangar hanye!" tuing here katuluh. 27:23 
"Kude mun kajahatenni?" tunti Pilatus. Balalu here nantiak magin mehet 
lagi, "Balasangar hanye!" 27:24 Ahirni hi Pilatus kataru sa hanye puang 
tau ngulah inun-inun lagi daya kawan ulun yiru tau sagar mambarontak. 
Palus hanye ngalap ranu, balalu hang hadapan ulun rama yiru hanye mui 


tanganni nelang kacau, "Aku puang batanggung jawab hang ambau 
pampatei ulun yiti! Yiru urusan naun!" 27:25 Katuluh ulun rama yiru 
nuing, "Hiai, elahni kami anri kawan anak tukui kami mananggung 
hukuman hang ambau pampateini!" 27:26 Balalu hi Pilatus napas hi 
Barabas ma here, nelang nunyu ulun malawas Yesus; palus manyarah 
hanye nampan nabalasangar. 27:27 Udi yiru kawan parajurit Pilatus 
nginsing Yesus masuk ma istana gubernur, nelang katuluh pasukan 
bakumpul hang kalilingan Yesus. 27:28 Here nguka pakaian Yesus, palus 
namu ma hanye jubah kalabu. 27:29 Here ngulah isa mahkota teka kawan 
lawei, palus namuni hang ulu Yesus. Udi hie here ngami isa tungkeh ma 
tanganni tuhi kawan, balalu ileku hang hadapanni nelang ngakiek hanye. 
"Tabe Raja Ulun Yahudi!" eau here. 27:30 Here nura hanye, nelang 
ngalap tungkeh yiru, balalu meweh hanye hang uluni. 27:31 Udi haut 
ngakiek hanye, here nguka jubah kalabu yiru balalu namu kamulek 
pakaiamni raerai. Udi yiru hanye nainsing ma luar tumpuk umak 
nabalasangar. 27:32 Hang penah lalan, here panalu anri erang kaulun teka 
kirene bangaran hi Simon. Here maksa ulun yiru ngantung balasangar 
Yesus. 27:33 Udi yiru here hampe hang isa unengan sa bangaran Golgota, 
sa aratini "Unengan Kuruwangah". 27:34 Hang yiru here ngami Yesus 
nguut anggur sa basampur anri aperu. Kude dami Yesus ngingkam anggur 
yiru, hanye puang hamen nguutni. 27:35 Udi yiru here nyalib hanye, palus 
mambagi pakatanni makai undian. 27:36 Udi yiru here maharung nyaga 
hanye hang yiru. 27:37 Hang umbung uluni here namu tulisan neu dawaan 
nadap hanye, hanyeyiru: "Iti Yesus, Raja Ulun Yahudi". 27:38 Sinrah anri 
hanye here nyalib pada rueh kaulun parampok, erang kaulun hang tiba 
kawan, erang kaulun lagi hang tiba kawini. 27:39 Kawan ulun sa mitah 
hang yiru igutik ulu, nelang mahina Yesus. 27:40) Here kaeau, "Hanyu sa 
hamen nyantumbang Lewu Alatalla, palus ngambuanni hawuang telu 
anrau! Amun hanyu tuu Anak Alatalla, mau teka balasangar yiru, salamat 
dirinu!" 27:41 Kala yiru pada kawan imam kapala anri kawan guru agama 
baya kawan pamimpin Yahudi ngakiek Yesus. Here kaeau, 27:42 "Hanye 
nyalamat ulun lain, kude dirini raerai hanye puang kaiyuh nyalamat! Amun 
hanye raja Israel, ware hanye itati minau teka balasangar yiru, wau kami 


hamen parisaya ma hanye. 27:43 Hanye parisaya ma Alatalla, nelang 
kaeau hanye Anak Alatalla. Nah, mara takam ninung inun Alatalla hamen 
nyalamat hanye itati." 27:44 Kawan parampok sa nabalasangar sinrah 
hanyeyiru likan mahina hanye kalayiru pada. 27:45 Hang penah anrau, 
salawah telu jam, katuluh daerah yiru jari maieng. 27:46 Pukul telu 
kariwe, Yesus nantiak anri lengan mehet, "Eli, Eli, lama sabakhtani?" sa 
aratini, "U, Alatallaku, U, Alatallaku, wuah inun hanyu nanan aku?" 27:47 
Papire kaulun hang yiru karengei lengan tantiak yiru, balalu kaeau, "Hanye 
nerau hi Elia!" 27:48 Erang kaulun teka here iwawansit tulak ngalap 
kambang karang, palus nyusupni mawuang anggur maasem. Udi hie hanye 
nateanni makai erang kawila kayu, palus nyurungni ma wiwi Yesus. 27:49 
Kude kawan ulun lain kaeau, "Anrei, mara takam ninung inun hi Elia hawi 
nyalamat hanye!" 27:50 Udi yiru Yesus nantiak lagi anri lengan mehet, 
balalu nepus hewukni sa pangalisan. 27:51 Tenda sa basinsi hawuang 
Lewu Tuhan sitat patuhi rueh hengka ambau hampe ma imbe. Tane 
gaguyuh nelang kawan gunung watu patuhi. 27:52 Kawan pasaran 
pawawanga, palus rama ulun wat Alatalla sa haut matei nasamelum 
kamulek. 27:53 Here kaluar teka kawan pasaran udi Yesus haut welum 
teka pampatei, nelang here masuk ma Yerusalem. Hang yaru rama ulun 
kadinung here. 27:54 Kapala pasukan baya anri kawan parajurit sa rahat 
nyaga Yesus takut tatuu tawuk kadinung tane bagarak, anri katuluh kawan 
kajadian yiru. Here kaeau, "Kapinuuni, hanye yiti Anak Alatalla!" 27:55 
Hang yiru naan pada rama ulun wawei sa rahat ninung hengka lawit. Here 
yiti sa haut umba Yesus neu ngarawah hanye nuku teka Galilea. 27:56 
Teka here yiru hanyeyiru hi Maria Magdalena, Maria ineh Yakobus anri hi 
Yosef, anri ineh kawan anak Zebedeus. 27:57 Malem yiru hawi erang 
kaulun tatau teka Arimatea, sa bangaran hi Yosef. Hanye pada ulun sa 
umba Yesus. 27:58 Hanye tulak nunung hi Pilatus neu laku bangkai Yesus. 
Balalu hi Pilatus marentah nampan bangkai Yesus naami ma hanye. 27:59 
Balalu hi Yosef ngalap bangkai yiru, palus mungkusni makai kain kapan 
teka lena wau. 27:60 Balalu hanye ngelah bangkai Yesus hawuang 
pasaran watni raerai sa naulah hawuang isa bukit watu. Udi yiru hanye 
ngulagaling isa watu hante umak nutup wawa pasaran yiru, balalu tulak. 


27:61 Hi Maria Magdalena anri Maria sa lam muneng maharung hang yiru 
nadap pasaran yiru. 27:62 Kayat anraum, hang anrau Sabat, kawan imam 
kapala anri kawan ulun Parisi tulak sasinrah mangadap hi Pilatus 27:63 
here kaeau, "Tuan, kami kaitung tawuk panipu yiru magun welum, hanye 
suah kaeau, 'Udi telu anrau aku sagar welum.' 27:64 Daya yiru, huyu ulun 
nyaga pasaran yiru maeh-maeh hampe anrau sa katelu, nampan kawan 
ulun sa umba hanye puang kaiyuh ngalat bangkaini balalu kaeau ma ulun 
rama hanye haut nasamelum teka pampate1. Nelang panipuan sa hanrian 
yiti sagar labis tamam hengka sa dahulu." 27:65 "Naun naan tantara 
pangawal," eau Pilatus ma here, "kia nyaga pasaran yiru anri bahimat." 
27:66 Balalu here tulak hampi pasaran, nyegel watu panutupni palus 
nunyu ulun jaga ngawariungni, nampan ada naan isa nganggu pasaran yiru. 


28:1 Dami anrau Sabat haut paitah, hang anrau Minggu kaiyat hinang, hi 
Maria Magdalena anri hi Maria sa lain yiru tulak naua pasaran yiru. 28:2 
Salenga gempa bumi tamam tatuu. Erang kaulun malekat Tuhan minau 
teka surga balalu nyuun watu panutup pasaran yiru, palus maharung hang 
ambauni. 28:3 Uruwawa malekat yiru nyahaya kala kelat, nelang 
pakaianni mahilak hengai tatuu. 28:4 Tantara pangawal sa jaga hang yiru 
takut tatuu hampe neter, nelang wangun here sameh kala ulun matei. 28:5 
Malekat yiru kaeau ma kawan wawei yiru, "Ada takut! Aku karasa naun 
ngantara Yesus sa haut nabalasangar yiru. 28:6 Hanye angaan uweng hang 
yiti. Hanye haut ambuan welum mulek kala sa haut nawarani dahulu hie. 
Mara dinung bakas unenganni naangkading. 28:7 Itati, hulu hinang, wara 
ma kawan ulun sa umba hanye, 'Hanye haut kaelan welum mulek, itati 
hanye tulak dahulu teka naun ma Galilea. Hang yaru naun sagar kadinung 
hanye!' Itung mun sa haut nawarani ma naun." 28:8 Kawan wawel yiru 
balalu hinang nanan pasaran yiru. Anri takut nelang arai, here nempat 
lepuh iwara hal yiru ma kawan ulun sa umba Yesus. 28:9 Salenga Yesus 
hawi manalu kawan wawei yiru, palus kacau, "Tabe!" Balalu here nyanrite 
hanye, palus maluk peeni nyambah hanye. 28:10 "Ada takut," eau Yesus 
ma here, "kia wara ma kawan pulaksanaiku nampan here tulak ma Galilea: 
hang yaru here sagar kadinung aku." 28:11 Dami kawan wawei yiru tulak, 


papire kaulun teka tantara pangawal sa nyaga pasaran yiru miulek ma 
tumpuk, palus malapor ma kawan imam kapala katuluh sa haut jari. 28:12 
Kawan imam kapala yiru mapakat anri kawan pamimpin Yahudi, balalu 
ngami wahai duit ma tantara pangawal yiru, 28:13 nelang kaeau, "Naun 
harus iwara kawan ulun sa umba Yesus hawi tawuk kamalem, palus ngalat 
bangkaini tawuk naun rahat manre. 28:14 Maka amun gubernur karengei 
hal yiru, kami sagar ngararimuk hanye nampan naun puang wuah kasulitan 
inun-inun." 28:15 Balalu tantara pangawal yiru ngalap duit yiru, nelang 
nampalus kala sa napesen ma here. Daya sabab yiru sarita yiru magun 
tasiar hang padang ulun Yahudi hampe anrau yiti. 28:16 Kasawalas kaulun 
ulun sa umba Yesus yiru tulak hampi bukit hang Galilea kala manyu sa 
naparentah Yesus ma here. 28:17 Dami here kadinung Yesus hang yiru, 
here ileku nyambah hanye. Kude naan teka here sa ragu-ragu. 28:18 
Yesus nyanrite here, palus kaeau, "Katantuluh kuasa hang surga nelang 
hang ambau tane haut naami ma aku. 28:19 Daya yiru kia tunung 
katantuluh bangsa hang erang litar alam, ulah here jari ulun sa umba aku. 
Baptis here makai ngaran Ambah, Anak, nelang Roh Alatalla. 28:20 Ajar 
here ngalut nuu katuluh sa haut naparentahku manaun. Nelang ingat aku 
saratang nyinrah naun hampe pijumpuhan alam." 


Markus 


1:1 Iti Kabar Maeh neu Yesus Kristus, Anak Alatalla. 1:2 Kabar Maeh 
yiru nuku kala sa nasurat daya Nabi Yesaya, kala yiti, " 'Iti utusanku,' eau 
Alatalla; 'Aku ngutus hanye dahulu teka hanyu, nampan hanye nawah lalan 
ma hanyu.' 1:3 Naan ulun nanterau hang padang gurun, 'Sadia lalan ma 
Tuhan; sanrata kawan lalan sa sagar naitah dayani.'" 1:4 Kala sa nasurat 
yiru, kalayiru pada hawi hi Yohanes hang padang gurun. Hanye 
mambaptis ulun nelang nampe Kabar teka Alatalla. "Naun harus batobat 
teka kawan dosa naun nelang harus nabaptis, nampan Alatalla ngampun 
naun," kalayiru eau Yohanes. 1:5 Katuluh ulun teka tane Yudea anri teka 
tumpuk Yerusalem tulak lepuh nyanrengei hi Yohanes. Here mangaku 
kawan dosa here, balalu hi Yohanes mambaptis here hang Hungei Yordan. 


1:6 Hi Yohanes makai pakaian teka wulu unta. Ikat pinggangni teka kulit, 
nelang kutaenni angkalap baya riu wani jumpun. 1:7 Hanye iwara kabar 
yiti, "Die udi aku sagar hawi ulun sa labis tamam hengka aku. Neu ijuku 
nguka tadi sapatuni, aku sika puang patut. 1:8 Aku mambaptis naun makai 
ranu, kude hanye sagar mambaptis naun makai Roh Alatalla." 1:9 Hang 
tawuk yiru Yesus hawi teka Nazaret hang daerah Galilea, balalu hi 
Yohanes mambaptis hanye hang Hungei Yordan. 1:10 Dami Yesus hulet 
teka wuang ranu hang hungei yiru, hanye kadinung langit pauka nelang 
Roh Alatalla minau yalah wurung dara ma ambau hanye. 1:11 Udi yiru 
naan rengei lengan Alatalla sa kaeau, "Hanyu Anakku sa nasintaku. Hanyu 
ngampi sanang ateiku." 1:12 Palus udiyiru Roh Alatalla ngannyak Yesus 
tulak hampi padang gurun. 1:13 Epat pulu anrau hanye muneng hang yaru, 
napurija daya Iblis. Kawan eha liar naan pada baya anri hanye hang yaru, 
kamulek kawan malekat malayanni hanye. 1:14 Dami hi Yohanes 
napanjara. Yesus tulak hampi Galilea, palus iwara Kabar Maeh teka 
Alatalla hang yaru. 1:15 Fauni, "Alatalla puang lawah lagi sagar nuku 
marentah. Ware batobat teka kawan dosa naun, nelang parisaya ma Kabar 
Maeh sa teka Alatalla!" 1:16 Tawuk Yesus takia hang iring pantai Danau 
Galilea, hanye kadinung rueh kaulun pangenah, hanyeyiru hi Simon anri 
andini hi Andreas. Here rahat malunta hang danau yiru. 1:17 Yesus kaeau 
ma here, "Ware umba aku. Aku sagar ngajar naun malunta murunsia." 
1:18 Here balalu nanan lunta here palus umba Yesus. 1:19 Yesus tarus 
takia, balalu kadinung kamulek rueh kaulun ipulaksanai sa lain, hanyeyiru 
hi Yakobus anri hi Yohanes, kawan anak Zebedeus. Here muneng 
hawuang jukung, rahat nangkaeh lunta here. 1:20 Yesus nerau here. 
Balalu here nanan ambah here hang jukung baya anri kawan ulun upaanni. 
Balalu here tulak umba Yesus. 1:21 Yesus anri kawan ulun sa umba hanye 
hampe hang tumpuk Kapernaum. Hang hinra anrau Sabat, Yesus masuk 
mawuang lewu sumbayang balalu nuku ngajar. 1:22 Kawan ulun sa 
nyanrenge1 wauh neu sara hanye ngajar. Daya hanye ngajar anri 
bapangaruh, puang kala kawan guru agama. 1:23 Tawuk yiru erang kaulun 
sa karasukan roh jahat masuk mawuang lewu sumbayang, nelang nantiak 
kaeau, 1:24 "U Yesus, ulun Nazaret, mun sa kai naulahnu anri kami? 


Hanyu hawi nampan ngabinasa kami? Aku karasa hie hanyu: Hanyu utusan 
sa barasis teka Alatalla!" 1:25 "Suni!" pisuh Yesus ma roh yiru, "Kaluar 
teka ulun yiti!" 1:26 Roh jahat yiru balalu bahimat ngagunsang ulun yiru, 
udi yiru hanye kaluar teka ulun yiru nelang nantiak. 1:27 Katuluh ulun 
wauh tatuu, hampe here kaeau anri sameh here, "Heheh, inun yiti? Isa 
pangajaran sa wau! Anri bapangaruh nelang kuasa hanye marentah kawan 
roh jahat kaluar, nelang here ngalut nuu parentahni!" 1:28 Maka kabar neu 
Yesus hinang tasiar ma katuluh daerah Galilea. 1:29 Yesus anri kawan 
ulun sa umba hanye nanan lewu sumbayang yiru, balalu tulak hampi lewu 
Simon anri hi Andreas. Hi Yakobus anri hi Yohanes tulak pada sinrah 
baya here. 1:30 Kasian Simon ganjah mekum hang pangkadinganni. Jari 
tawuk Yesus anri kawan ulun sa umba hanye masuk ma lewu yiru, ma 
Yesus nawara neu hal yiru. 1:31 Balalu Yesus tulak nyanrite kasian 
Simon, palus negei tanganni, balalu ngarawah hanye ambuan. Ekumni 
sitaitu wawai, nelang hanye balalu nuku malayanni here. 1:32 Kariwe 
anrauni, udi mate anrau leteng, ulun rama hawi nginsing nunung Yesus 
kawan ulun sa sakit anri sa narasuk daya roh jahat. 1:33 Katuluh 
panduduk tumpuk yiru bakajal hang hadapan lewu yiru. 1:34 Balalu Yesus 
nyamare rama ulun sa ngaret wahai masam panyakit, nelang pada ngusir 
wahai roh jahat. Hanye nguring kawan roh jahat yiru bapaner, daya here 
karasa hie hanye. 1:35 Kaiyat anrauni, lagi maieng-ieng, Yesus ambuan 
balalu tulak nanan lewu. Hanye tulak hampi unengan suni hang luar 
tumpuk, balalu badoa hang yaru. 1:36 Kude hi Simon anri kawan hengauni 
tulak ngantilau hanye. 1:37 Dami here panalu hanye, here kaeau, "Katuluh 
ulun ganjah ngantilau hanyu." 1:38 Kude Yesus nuing, "Hayu takam 
nampalus pakiaan takam hampi kawan tumpuk lain hang kalilingan yiti. 
Aku harus bakhotbah hang yaru pada, daya neu yiru aku hawi ma yiti." 
1:39 Daya yiru maka Yesus tulak hampi maaru-maati litar Galilea, nelang 
bakhotbah hang kawan lewu sumbayang nelang ngusir kawan roh jahat. 
1:40 Erang kaulun kadanen, hawi nunung Yesus. Ulun yiru ileku, palus 
kaeau, "Amun hanyu hamen, hanyu tau nyamare aku." 1:41 Yesus malelu 
ulun yiru. Jari, hanye balalu nyambe ulun yiru nelang kaeau, "Aku hamen, 
hanyu ware!" 1:42 Tawuk yiru jua panyakitni wawai palus hanye ware. 


1:43 Balalu Yesus nunyu hanye tulak nelang ngakatang kalayiti, 1:44 
"Awas, ada hanyu nyarita ma hie-hie, kude hulu tunung imam, laku hanye 
mariksa hanyu mambukti hanyu tuu haut ware. Balalu neu hanyu haut 
ware yiru, sarah parapah manyu sa naparentah daya Moses, yalah bukti 
ma ulun rama hanyu tuu-tuu haut ware." 1:45 Kude ulun yiru tulak, nelang 
puang taduh haut nyarita kajadian yiru hang awe-awe hampe Yesus puang 
tau masuk ma tumpuk anri tarang-tarangan. Hanye ekat muneng hang luar 
tumpuk hang unengan suni. Kude ulun santar hawi nunung hanye teka 
maaru-maati. 


2:1 Papire anrau udiyiru Yesus mulek ma Kapernaum. Maka tasiar kabar 
neu hanye rahat naan hang lewu. 2:2 Balalu rama ulun hawi. Here bakajal 
hang yaru hampe puang uweng unengan lagi. Hang wawa anawang magin 
sika penu pangah ulun rama. Balalu Yesus nampe kabar teka Alatalla ma 
here. 2:3 Rahat hanye bapaner, epat kaulun ngantung erang kaulun lumpuh 
nginsingni nunung Yesus. 2:4 Kude daya ulun bangat rama, here puang 
kaiyuh nyanrite hanye. Balalu here ngungkar hapau pas hang pintangan 
unengan Yesus. Udi hie here ngului ulun lumpuh yiru baya anri patahni. 
2:5 Tawuk Yesus kadinung tamam tuu kaparisayaan here, hanye kaeau ma 
ulun lumpuh yiru, "Anakku, kawan dosanu haut naampun." 2:6 Papire 
kaulun guru agama sa rahat maharung hang yiru itunti hawuang atei here, 
2:7 "Heei tuu ulun yiti pantane kala yiru! Hanye mahina Alatalla. Hie sa 
tau ngampun dosa, amun lain teka Alatalla?" 2:8 Tawuk yiru pada Yesus 
karasa pikiran here. Balalu hanye kaeau, "Wuah mun naun itunti kala yiru 
hawuang atei naun? 2:9 Saawe murah: ngantuh, 'Dosanu haut naampun', 
atawa ngantuh, 'Ambuan, enat patahnu hulu takia'? 2:10 Kude itati aku 
sagar mambuktini ma naun hawuang dunia yiti Anak Murunsia bakuasa 
ngampun dosa." Balalu Yesus kaeau ma ulun lumpuh yiru, 2:11 "Ambuan, 
hinang alap patahnu kia mudi!" 2:12 Hanye ambuan, balalu badadas 
ngalap patahni palus kaluar nadinung daya here katuluh. Kawan ulun rama 
yiru wauh balalu nawat Alatalla. Eau here, "Huan suah takam kadinung 
kajadian kalayiti!" 2:13 Yesus mulek lagi hampi iring Danau Galilea. 
Rama ulun hawi nunung hanye, balalu hanye ngajar here. 2:14 Tawuk 


Yesus takia hang yiru, hanye kadinung erang kaulun panagis pajak 
bangaran hi Lewi, anak Alfeus, rahat maharung hang kantor pajak. "Hayu 
umba aku," eau Yesus nengkan hanye. Maka hi Lewi minri palus naharak 
Yesus. 2:15 Tawuk Yesus rahat kuman hang lewu Lewi, rama hawi 
kawan panagis pajak anri kawan ulun sa naanggap puang maeh daya 
masyarakat umba kuman baya Yesus anri kawan ulun sa umba hanye. 
Daya rama hengka here sa umba Yesus. 2:16 Papire guru agama teka 
babuhan Parisi kadinung Yesus kuman baya anri kawan panagis pajak anri 
kawan ulun sa naanggap puang maeh yiru. Balalu here nunti ma kawan 
ulun sa umba Yesus, "Wuah inun guru naun kuman baya anri kawan 
panagis pajak anri kawan ulun sa puang maeh yiru?" 2:17 Yesus karengei 
tuntian here yiru, balalu nuing, "Ulun sa sehat puang parlu dokter; ekat 
ulun sa sakit. Aku hawi puang lepuh nerau ulun sa nganggap dirini haut 
maeh, malengkan ulun sa naanggap hina." 2:18 Hang hinra tawuk kawan 
ulun sa umba Yohanes Pambaptis anri kawan ulun Parisi rahat puasa. 
Balalu naan ulun hawi nunung Yesus palus nunti, "Wuah inun ulun sa umba 
Yohanes Pambaptis anri kawan babuhan ulun Farisi puasa, kude kawan 
ulun sa umba hanyu puang puasa?" 2:19 Yesus nuing, "Hang pesta kawin, 
mun kawan tamu puang kuman? Amun pangantin upu magun naan baya 
here, batantu here kuman. 2:20 Kude sagar naan wayahni pangantin upu 
yiru naalap teka here. Tawuk yiru wau here puang kuman. 2:21 Puang 
uweng ulun nambal baju buruk makai riris kain wau. Daya kain panambal 
yiru sagar pakarusut palus nyansitat baju yiru, hampe sitatni batambah 
hante. 2:22 Kala yiru pada puang uweng ulun sa nuwe anggur wau ma 
wuang kantung kulit sa uhang. Karana anggur wau yiru sagar ngulah sabab 
kantung yiru leah. Balalu die kararuehni taumpe. Anggur wau harus 
nahuwe mawuang kantung kulit sa wau pada!" 2:23 Hang hinra anrau 
Sabat, tawuk Yesus mitah erang kalamar ume gandum, kawan ulun sa 
umba hanye ngawing mepet gandum. 2:24 Balalu kawan ulun Parisi kaeau 
ma Yesus, "Wuah inun kawan ulun sa umba hanyu malangar hukum 
agama takam, anri ngulah sa puang iyuh naulah hang anrau Sabat?" 
2:25-26 Yesus nuing, "Inun naun huan suah mambasa neu sa naulah daya 
Dawid, tawuk hi Abyatar rahat batugas jari mam hante? Tawuk hi Dawid 


anri kawan ulun sa umba hanye kajuju, nelang puang uweng anakuta, 
hanye masuk ma Lewu Tuhan, palus nguta rote sa haut nasarah ma 
Alatalla. Kamulek rote yiru naamini pada ma kawan ulun sa umba hanye. 
Padahal manurut agama takam, ekat kawan imam sa iyuh nguta rute yiru." 
2:27 Balalu Yesus kaeau lagi, "Anrau Sabat naulah ma murunsia; puang 
murunsia ma anrau Sabat. 2:28 Jari, Anak Murunsia bakuasa, likan hang 
ambau anrau Sabat." 


3:1 Yesus mulek lagi ma lewu sumbayang. Hang yiru naan ulun sa tuhi 
tangani lumpuh. 3:2 Hang yiru naan kawan ulun sa hamen ngantara 
kahalaen Yesus, nampan tau mangadu hanye. Jari here saratang mambidik 
hanye mun hanye sagar nyamare ulun hang anrau Sabat? 3:3 Yesus kaeau 
ma ulun sa tuhi tanganni lumpuh yiru, "Hayu minri hang muka, yiti." 3:4 
Balalu hanye nunti ma kawan ulun sa naan hang yiru, "Manyu agama, inun 
sa 1yuh naulah takam hang anrau Sabat? Ngulah sa maeh atawa ngulah sa 
jahat? Nyalamat ulun atawa munu ulun?" Here katuluh uras suni. 3:5 
Nelang sangit Yesus nmung ulun rama ngawariung hanye, kude atemi 
mahanang pada, daya kadinung here bangat mape silu. Balalu hanye kaeau 
ma ulun yiru, "Surung tangannu." Ulun yiru nyurung tanganni, palus 
tanganni balalu ware. 3:6 Balalu kawan ulun Parisi tulak nanan lewu 
sumbayang yiru, here rereu mapakat anri papire kaulun sa umba teka hi 
Herodes, nampan munu Yesus. 3:7 Yesus baya kawan ulun sa umba hanye 
tulak basingkir ma Danau Galilea. Kude rama tuu ulun teka Galilea tulak 
naharak Yesus. Rama pada sa hawi teka Yudea, 3:8 teka Yerusalem, teka 
daerah Idumea, anri teka daerah tiba timur Yordan, nelang teka kalilingan 
kawan tumpuk Tirus anri Sidon. Here katuluh hawi nunung Yesus, daya 
here karengei neu kawan hal sa haut naulahni. 3:9 Daya kala yiru ramani 
kawan ulun yiru, balalu Yesus nunyu kawan ulun sa umba hanye nyadia 
jukung ma hanye, wule hanye die hipit daya kawan ulun rama yiru. 3:10 
Rama tuu ulun nasamare dayani, hampe katuluh ulun sa sakit bakajal 
ikalihik ngakali nyanrite hanye nampan kaiyuh ngawir hanye. 3:11 
Kamulek kawan ulun sa karasukan roh jahat, dami kadinung hanye, 1juku 
hang hadapan hanye nelang anri lengan sa mehet kaeau, "Hanyu Anak 


Alatalla!" 3:12 Kude Yesus bahimat nguring kawan roh jahat yiru iwara 
hie hanye. 3:13 Udiyiru Yesus mambai isa bukit, balalu nerau kawan ulun 
sa nakabahumenni. Kawan ulun yiru hawi, 3:14 balalu hanye midi hengka 
here yiru dua walas kaulun. Eauni, "Aku midi naun, nampan naun umba 
aku, nampan aku ngutus naun neu iwara Kabar Maeh teka Alatalla, 3:15 
kamulek naun sagar kaiyuh kuasa pakai ngusir kawan roh jahat." 3:16 Iti 
ngaran kadua walas kaulun yiru: Hi Simon (sa naantuh pada hi Petrus), 
3:17 Hi Yakobus anri hi Yohanes pulaksanaini, hanyeyiru kawan anak 
Zebedeus (here yiti nagalar Boanerges aratini "anak nanyu"), 3:18 Hi 
Andreas, Filipus, Bartolomeus, Matius, Tomas, Yakobus anak Alfeus, 
Tadeus, Simon hi Patriot, 3:19 anri hi Yudas Iskariot sa makhianat Yesus. 
3:20 Udi yiru Yesus mudi ma lewu. Kude ulun rama hawi lagi bakumpul, 
hampe Yesus anri kawan ulun sa umba hanye puang sampat kuman. 3:21 
Kawan ulun rama kaeau, "Hanye haut rapui!" Tawuk kaluargani karengei 
hal yiru, here tulak lepuh ngalap hanye. 3:22 Kawan guru agama sa hawi 
teka Yerusalem kaeau, "Hanye karasukan Beelzebul! Kapala kawan roh 
jahat yiru sa ngami kuasa ma hanye umak ngusir roh jahat." 3:23 Balalu 
Yesus nerau ulun rama yiru, palus nyarita ma here papire rarapisan. 
"Puang maka tau roh jahat ngusir roh jahat," eau Yesus. 3:24 "Amun isa 
nagara tapisah hawuang papire golongan sa bamusuhan, nagara yiru puang 
sagar kukuh. 3:25 Kamulek amun hawuang isa kaluarga puang uweng 
pipakatan nelang kawan anggotani paut bantah, kaluarga yiru sagar hansur. 
3:26 Amun hawuang karajaan Iblis tapisah nelang bamusuhan, karajaan 
yiru puang tahan lawah nelang himat sagar wawai. 3:27 Puang sunah 
erang kaulun kaiyuh masuk mawuang lewu erang kaulun sa tingkas 
gansang palus hanrampas haratani amun hanye puang dahulu ngawet ulun 
tingkas gansang yiru. Udiyiru, wau hanye kaiyuh hanrampas haratani. 3:28 
Patut naun karasa! Amun ulun ngulah dosa nelang ngeau nangkurun, hanye 
tau naampun. 3:29 Kude amun hanye nangkurun Roh Alatalla, hanye 
puang tau naampun! Daya nangkurun yiru samula dosa sa kalalawah." 
3:30 (Yesus kaeau kalayiru daya naan ulun sa kaeau Yesuskarasukan roh 
jahat.) 3:31 Udi yiru ineh anri kawan pulaksanai Yesus hawi. Here nganrei 
hang luar padingian nunyu ulun nerau Yesus. 3:32 Tawuk yiru ulun rama 


rahat maharung ngawuriung Yesus. Here kaeau mahanye, "Guru, meh anri 
kawan pulaksanai nu naan hang luar. Here ngantara hanyu." 3:33 Yesus 
nuing, "Hie inehku? Hie kawan pulaksanaiku?" 3:34 Udiyiru hanye ninung 
ma kawan ulun sa maharung ngawariung hanye balalu kaeau, "Iti meh anri 
kawan pulaksanaiku! 3:35 Ulun sa nampalus kabahumen Alatalla, hanye 
pulaksanaiku upu, pulaksanaiku wawei, nelang inehku." 


4:1 Yesus ngajar lagi hang pingir pantai Danau Galilea. Rama tuu ulun 
ngawurunnung hanye. Daya yiru hanye tulak maharung hang wuang 
jukung hang danau, ulun rama yiru minri hang pingir danau. 4:2 Balalu 
Yesus ngajar neu wahai hal ma here anri makai rarapisan. Kalayiti hanye 
ngajar here. 4:3 "Rengei! Naan erang kaulun pangume tulak muau winini. 
4:4 Tawuk hanye muau, naan wini lawu manyahanyang hang penah lalan. 
Balalu wurung hawi matuk wini jari hampe galis. 4:5 Naan pada lawu 
hang tane batu ampar sa duhu taneni. Wini yiru hinang tumbu daya duhu 
taneni, 4:6 kude tawuk mate anrau mambai, kawan palatikni yiru layu 
balalu karing palus patei daya wakatni puang lalem masuk mawuang tane. 
4:7 Naan pada wini lawu hang padang rikut barunrui. Rikut barunrui yiru 
tumbu palus nawenan kawan palatikni yiru hampe puang tau mua. 4:8 
Kude naan pada wini lawu hang tane subur. Wim yiru tumbu, magin hante 
balalu mua, naan telumpulu, naan enempulu, nelang naan pada jatuh kali 
lipat." 4:9 Udi nyarita rarapisan yiru, Yesus kaeau, "Naun sa naan silu, 
sanrenge1!" 4:10 Tawuk Yesus ngaraerai, kawan ulun sa haut karengei 
pangajaranni hawi nunung hanye sinrah anri kadua walas ulun sa umba 
hanye. Here laku hanye manarang arati rarapisan yiru. 4:11 Yesus balalu 
kaeau ma here, "Ma naun haut naami lelu nampan karasa rasia neu kala 
awe Alatalla marentah. Kude kawan ulun luar naajar makai rarapisan, 4:12 
nampan 'Here sagar saratang mantaru kude puang karasa inun sa jari, here 
sagar saratang nyanrengei, kude budas puang kataru, yiti jari nampan here 
ada kadinung ada kataru nelang ada hawi nunung Alatalla palus Alatalla 
ngampun here.'" 4:13 Udi yiru Yesus kaeau ma here, "Amun naun puang 
kataru rarapisan yiru, kala awe naun tau kataru kawan rarapisan sa lain? 
4:14 Ulun sa muau yiru hanyeyiru ulun sa iwara kabar teka Alatalla. 4:15 


Wini sa lawu hang penah lalan ngintur kawan ulun sa karengei kabar neu 
kala awe Alatalla marentah. Kalayiru here karengei, Iblis hawi palus 
ngalap inun sa haut napuau hawuang atei here. 4:16 Wini sa napuau hang 
tane batu ampar ngintur kawan ulun sa karengei kabar yiru, palus narimeni 
anri sanang atei. 4:17 Kude kabar yiru puang iwakat hawuang atei here, 
daya yiru puang tahan lawah. Kala yiru here wuah kasusahen atawa 
nakahanangen daya gana kabar yiru, palus here murtad. 4:18 Wini sa lawu 
hang padang rikut barunrui yiru ngintur kawan ulun sa karengei kabar yiru, 
4:19 kude here gaer neu pamelum here nelang hamen welum 
baegah-egah. Wahai masam kabahirien masuk mawuang atei here. Daya 
yiru kabar teka Alatalla hawenan hawuang atei here, hampe puang mua. 
4:20 Kamulek wini sa lawu hang tane sa subur yiru ngintur kawan ulun sa 
karengei kabar yiru balalu narimeni, here mua wahai, naan telumpulu, naan 
enempulu, nelang naan pada jatuh kali lipat hasilni." 4:21 Kamulek Yesus 
kaeau lagi, "Inun suah ulun nutung palita balalu nutupni makai gantang, 
atawa ngelahni hang kapit unengan manre? Inun hanye puang ngelah palita 
yiru hang paharungan palita? 4:22 Puang uweng sa pasadina sa puang 
sagar dinung; nelang puang uweng rasia sa puang sagar tabungkar. 4:23 
Daya yiru, amun naan silu, ware sanrengei!" 4:24 Balalu Yesus kaeau lagi, 
"Pantaru inun sa rengei naun yiti! Ukuran sa napakai naun ma ulun lain 
sagar napakai pada daya Alatalla ma naun -- likan batambah wahai lagi. 
4:25 Daya ma ulun sa haut uweng hang hanye, ma hanye sagar naami labis 
wahai lagi; kude ulun sa puang uweng inun-inun, butit sa magun naan hang 
hanye sagar naalap pada." 4:26 Yesus nyambung lengan panerni lagi, 
"Amun Alatalla marentah kala raja, kaadaanni 1yuh naintur kala erang 
kaulun sa muau wini hang umeni. 4:27 Kamalem hanye manre; kaanrau 
hanye kaelan. Hang tawuk yiru kawan wini jari tumbu nyurung tenak palus 
tari hante. Kude kala awe sarani kawan wini yiru tumbu hampe hante, ulun 
yiru puang karasa. 4:28 Tane yiru anri raeraini sa ngaluar hasil: mulani 
tangkaini, udi hie bakal wuani, balalu wuani. 4:29 Kamelek amun gandum 
yiru haut mihak, ulun yiru mulai masi daya haut hampe wayah masi." 4:30 
"Amun Alatalla marentah, makai mun takam tau nginturni?" tunti Yesus 
kamulek. "Inun sa tau umak suntu pakai takam manarangni? 4:31 Amun 


Alatalla marentah, kaadaanni sameh kala rarapisan yiti: Erang kadiki 
sasawi naalap daya erang kaulun balalu naamule hang tane. Diki sasawi 
hanyeyiru pangarumis pangkan hang dunia. 4:32 Kude amun haut tumbu, 
hanye jari sa pangahante hengka kawan tanaman. Kawan raamni janrah 
hampe kawan wurung tau hawi, palus ngulah hanai hang kapit salindungan 
rawenni." 4:33 Kala yiru Yesus ngajar ulun makai wahai rarapisan yiru, 
manyu kataruen here. 4:34 Yesus saratang makai rarapisan amun hanye 
ngajar kawan ulun yiru. Kude amun hanye erai anri kawan ulun sa umba 
hanye, hanye manarang katuluhni ma here. 4:35 Tawuk kariwe hang anrau 
yiru jua, Yesus kaeau ma kawan ulun sa umba hanye, "Hayu takam 
balayar ma sabarang danau." 4:36 Yesus balalu sungkat ma jukung, baya 
kawan ulun sa umba hanye nanan ulun rama hang pingir danau. Kawan 
jukung salain naan pada hang yiru. Balalu Yesus anri kawan ulun sa umba 
hanye mulai balayar. 4:37 Puang lawah udi yiru hawi riwut barat mehet. 
Galumbang mulai nampuh jukung nelang ranu masuk mawuang jukung 
hampe jukung yiru kakai penu ranu. 4:38 Hang kamudi jukung yiru, Yesus 
rahat manre mangkading hang ambau undan. Kawan ulun sa umba hanye 
ngele hanye. Here kaeau, "Guru, mun hanyu puang paraduli, takam 
slaka?" 4:39 Yesus ambuan, balalu misuh riwut barat yiru, nelang pantane 
ma danau, "Taduh, baranai!" Riwut barat balalu taduh. Danau pada balalu 
ranai tatuu. 4:40 Balalu Yesus kaeau ma kawan ulun sa umba hanye, 
"Wuah mun naun takut? Wuah mun naun puang parisaya ma aku?" 4:41 
Here balalu takut nelang kaeau ma sameh tenga here, "Hie satuuni ulun 
yiti, hampe riwut barat anri galumbang sika ngalut nuu ma hanye?" 


5:1 Udi yiru Yesus anri kawan ulun sa umba hanye hampe hang sabarang 
Danau Galilea, hang daerah Gerasa. 5:2 Dami Yesus minau teka jukung, 
hanye natunung daya erang kaulun upu sa kaluar teka kawan luwang 
pasaran. 5:3 Ulun yiru nakuasai daya roh jahat nelang muneng hang kawan 
pasaran. Hanye haut puang tau nahuruk lagi; biar makai rantai. 5:4 Haut 
gaha pee tanganni narantai, kude kawan rantai yiru eter nasamitus dayani, 
pada jatang hang peeni napepetni. Hanye tingkas tatuu hampe puang 
uweng sunah erang kaulun kaule nawan nyamba hanye. 5:5 Kaanrau 


kamalem hanye bakaliaran hang pasaran hang kawan bukit, nelang 
nantiak-tiak hanye nguris tengani makai watu hampe batan. 5:6 Teka lawit 
dami hanye katantau Yesus hawi, hanye nempat balalu ijuku hang hadapan 
Yesus. 5:7 Anri lengan mehet hanye kaeau, "Yesus, Anak Alatalla sa 
Pangaambau! Sagar nainun dayanu aku yiti? Demi Alatalla, aku laku, ada 
hanyu ngahanangen aku!" 5:8 (Ulun yiru kaeau kalayiru daya Yesus kaeau 
ma hanye, "Rohjahat, kaluar teka ulun yiti!") 5:9 Balalu Yesus nunti ma 
hanye, "Hie ngarannu?" Ulun yiru nuing, "Ngaranku Legiun -- daya kami 
yiti rama tatuu!" 5:10 Hanye kakune bahimat ilaku nampan Yesus ada 
nunyu kawan roh jahat yiru kaluar teka daerah yiru. 5:11 Rite unengan 
yiru naan rama tuu iwek rahat ngantilau anakuta hang leba bukit. 5:12 
Kawan roh jahat yiru ilaku ma Yesus, "Huyu kami masuk mawuang 
kawan 1wek yiru." 5:13 Yesus satuju. Balalu kawan roh jahat yiru kaluar 
teka ulun yiru balalu masuk mawuang kawan iwek yiru. Sawayan iwek 
yiru nempat palus mitun teka iring pampang mawuang danau balalu leteng 
-- katuluhni naan kira-kira rueh ribu kaukui iwek. 5:14 Kawan ulun sa jaga 
iwek yiru nempat, palus iwara kabar yiru hang tumpuk anri hang desa 
sakitarni. Balalu ulun rama kaluar neu ninung inun sa haut bakajadian. 5:15 
Here hawi nunung Yesus, balalu kadinung ulun sa udi karasukan roh jahat 
yiru, rahat maharung hang yiru. Hanye haut bapakaian, nelang pikiranni 
pada haut waras. Here katuluh balalu takut. 5:16 Kawan ulun sa haut 
kadinung raerai kajadian neu ulun yiru anri kawan iwek yiru nyarita mun sa 
haut bakajadian. 5:17 Balalu panduduk daerah yiru ilaku nampan Yesus 
nanan daerah yiru. 5:18 Tawuk Yesus sungkat mawuang jukung, ulun sa 
haut udi nakuasai roh jahat yiru ilaku ma Yesus, nampan hanye iyuh umba 
Yesus. 5:19 Kude Yesus puang satuju, eauni, "Hulu mudi wara ma kawan 
kulawarganu inun sa haut natampalus Tuhan ma hanyu nelang kala awe 
kaehni hanye anri hanyu!" 5:20 Ulun yiru pada balalu tulak, palus mulai 
nyarita hang daerah Sapuluh Tumpuk inun sa haut naulah Yesus ma hanye. 
Katuluh ulun wauh karengei saritani. 5:21 Yesus mulek lagi ma sabarang 
danau. Hang pinggir danau yiru, rama ulun hawi ngawariung Yesus. 5:22 
Naan hawi erang kaulun sa bangaran hi Yairus. Hanye erang kaulun 
pamimpin lewu sumbayang hang tumpuk yiru. Tawuk hanye kadinung 


Yesus, hanye ijuku hang hadapan Yesus, 5:23 palus ilaku tatuu, "Pak, 
anakku wawei sakit bangat tatuu. Hakun hanyu hawi neu hanrapak 
tangannu hang hanye, nampan hanye ware nelang puang matei!" 5:24 
Yesus balalu tulak sinrah hi Yairus. Rama ulun umba naharak hanye 
nelang mipi hanye teka kawi-kawan. 5:25 Teka ulun rama yiru naan pada 
erang kaulun wawei sa haut dua walas taun sakit kaluar ira sa bahubungan 
anri haidni. 5:26 Katuluh panatauni haut galis napakai neu bayar ma 
kawan dokter, kude angaan uweng isa kaiyuh nyamare hanye, likan 
panyakitni magin batambah maham. 5:27 Wawei yiru haut wahai karengei 
neu Yesus. Daya yiru hang penah ulun rama yiru, hanye nyanrite Yesus 
teka wading wuku, 5:28 daya hanye bapikir, "Asal aku ngawir jubahni, 
aku sagar ware!" 5:29 Hanye ngawir jubah Yesus, palus tawuk yiru pada 
irani taduh kaluar. Hanye kaingkam hanye haut ware. 5:30 Hang tawuk 
yiru pada Yesus kaingkam naan kakuaten sa kaluar teka dirini. Balalu 
hanye ikulik ma ulun rama yiru palus nunti, "Hie ngawir jubahku?" 5:31 
Kawan ulun sa umba hanye kaeau, "Hanyu raerai kadmung kala yiru rama 
ulun sa bakajal ipamipi. Kude hanyu magun nunti, hie ngawir jubahnu?" 
5:32 Kude Yesus tatap ninung ngawariung hanye ngantara hie ulun sa haut 
ngawir jubahni. 5:33 Wawei yiru karasa inun sa haut jari anri hanye, anri 
neter nelang takut hanye ijuku hang hadapan Yesus palus mangaku 
katuluhni. 5:34 Balalu Yesus kaeau ma wawei yiru, "Anakku, daya hanyu 
parisaya ma aku, hanyu ware! Hulu tulak anri salamat. Hanyu haut tuu-tuu 
ware!" 5:35 Tawuk Yesus magun bapaner, papire kaulun saruhan hawi 
teka lewu Yairus. "Anak wawei Tuan haut matei," eau here ma hi Yairus. 
"Puang usah Tuan nyansara Guru lagi." 5:36 Anri puang nyanrengei inun 
sa naeau kawan ulun yiru, Yesus kaeau ma hi Yairus, "Ada takut, 
parisayaleh!" 5:37 Balalu Yesus palus takia, kude hanye puang hamen 
nginsing sunah erang kaulun umba hanye, ekat hi Petrus anri hi Yakobus 
baya hi Yohanes here ipulaksanai yiru. 5:38 Tawuk here hampe hang 
lewu Yairus, Yesus kadinung ulun rawek-rukah, nelang karengei lengan 
tangis tungkau sa mehet. 5:39 Balalu Yesus masuk palus kaeau ma here, 
"Wuah mun naun rawek-rukah nelang ngiak-nungkau? Anak yiru puang 
mate1, hanye ekat manre!" 5:40 Here kakihi Yesus. Kude hanye balalu 


nunyu here katuluh kaluar. Hanye nginsing meh ambah iya yiru anri katelu 
kawan ulun sa umba hanye masuk mawuang kamar iya yiru. 5:41 Yesus 
negei tangan iya yiru balalu kaeau ma hanye, "Talita kum," sa baarati, 
"Anak wawei, aku kaeau ma hanyu: ambuan!" 5:42 Iya wawei yiru balalu 
ambuan, palus takia. (Umurni haut dua walas taun.) Katuluh sa kadinung 
kajadian yiru tuu-tuu mandam! Wauh! 5:43 Kude Yesus anri bahimat 
nguring here iwara hal yiru ma hie-hie. Balalu eauni, "Ami anak yiru 
kuman." 


6:1 Teka unengan yiru, baya anri kawan ulun sa umba hanye Yesus mudi 
ma tumpuk natatni. 6:2 Hang anrau Sabat hanye ngajar hang lewu 
sumbayang. Ulun rama naan hang yiru. Tawuk ulun rama yiru karengel 
lengan ajar Yesus, here wauh tatuu. Here kaeau, "Teka awe ulun yiti 
kaiyuh katuluhni yiru? Kapintaren model inun sa naan hang hanye? 
Kewangun hanye tau ngulah kaajaiban? 6:3 Angneh hanye yiti tukang 
kayu, anak Maria, pulaksanai here Yakobus, Yoses, Yudas anri hi Simon? 
Hiai, kawan pulaksanaini wawei pada naan hang yiti." Daya yiru here 
puang narime hanye. 6:4 Balalu Yesus kaeau ma here, "Erang kaulun nabi 
nahormat hang awe-awe, kasuali hang tumpuk natatni, hang penah ungkup 
bemeh nelang kulawargani." 6:5 Hang unengan yiru Yesus puang kaiyuh 
ngulah sunah isa kaajaiban kasuali nyamare papire kaulun sakit anri 
hanrapak tanganni hang ambau here. 6:6 Hanye wauh salenga here puang 
parisaya. Udi yiru Yesus tulak ma kawan tumpuk hang sakitar yiru, ngajar 
ulun. 6:7 Hanye nerau kadua walas kaulun ulun sa umba hanye, balalu 
ngutus here barueh-barueh nelang ngami kuasa ma here umak ngusir 
kawan roh jahat. 6:8 Hanye ngami patitah yiti ma here, "Ada nginsing inun 
heneng umak wasi hang pakiaan, kasuali tungkeh. Ada nginsing anakuta 
atawa kambut sadakah, atawa duit. 6:9 Pakaileh sapatu, kude ada nginsing 
rueh kalamar baju." 6:10 Hanye pada kaeau, "Amun naun masuk ma isa 
lewu, uneng hang yiru hampe naun tulak nanan tumpuk yiru. 6:11 Kude 
amun naun hampe hang isa unengan, kawan ulun hang yiru puang hamen 
narime nelang nyanrengei naun, tanan unengan yiru. Kebas habu teka pee 
naun yalah paringatan ma here!" 6:12 Balalu kadua walas ulun sa umba 


Yesus yiru tulak. Here lepuh iwara kabar neu murunsia harus batobat teka 
kawan dosa here. 6:13 Kawan ulun sa umba Yesus yiru ngusir wahai roh 
jahat, ngusuk minyak zaitun hang ulun sakit nelang nyamare here. 6:14 
Kawan kabar neu katuluh kajadian yiru hampe pada ma Raja Herodes, 
daya ngaran Yesus haut tawantar hang awe-awe. Naan ulun kaeau, "Hi 
Yohanes Pambaptis haut welum kamulek! Daya yiru hanye uweng kuasa 
ngulah kaajaiban yiru." 6:15 Kude kawan ulun lain kaeau, "Hanye hi Elia." 
Naan pada kaeau, "Hanye nabi, ialah isa teka panan nabi jaman sadi." 6:16 
Tawuk hi Herodes karengei neu yiru, hanye kaeau, "Himat yiti hi Yohanes 
Pambaptis sa dahulu hie haut huyuku mumpung uluni. Itati hanye haut 
welum kamulek!" 6:17 Daya kapihuan yiru hi Herodes haut nunyu ulun 
nyamba hi Yohanes, palus namasuk hanye mawuang panjara. Hi Herodes 
ngulah kala yiru daya gana hi Herodias, darangan pulaksanaini, hanyeyiru 
hi Filipus. Daya hi Herodes haut narangan hi Herodias, 6:18 neu hal yiru 
hi Yohanes haut kakune nagur hi Herodes kalayiti, "Puang iyuh hanyu 
narangan darangan pulaksanaimu yiru!" 6:19 Daya yiru hi Herodias muar 
anri hi Yohanes nelang ngaheng munu hi Yohanes, kude hanye puang 
kaiyuh nampalus hal yiru, gana natahalang daya Herodes. 6:20 Daya hi 
Herodes haut nunyu ulun nyaga mamaeh kasalamatan Yohanes hang 
panjara, daya hanye takut anri hi Yohanes. Hanye karasa hi Yohanes 
erang kaulun sa maeh isa nautus daya Alatalla. Daya amun hi Yohanes 
bapaner, hi Herodes katuju pada nyanrengeini, walaupun hanye balalu 
balisah tuu daya lengamn yiru. 6:21 Akhirni hi Herodias kaiyuh 
kasampatan hang anrau ulang tahun Herodes. Tawuk yiru hi Herodes 
ngulah pesta ma katuluh kawan pajabat ambau hang karajaan, kawan 
parwira anri kawan tokoh masyarakat Galilea. 6:22 Hang pesta yiru iya 
wawel Herodias nanrik nelang tanrikni, yiru bangat ngampi arai atei 
Herodes baya kawan tamu-tamuni. Maka hi Herodes kaeau nengkan iya 
wawel yiru, "Inun kahamenennu, lakuleh. Aku sagar ngamini ma hanyu!" 
6:23 Balalu hi Herodes bajanji anri iya wawel yiru makai sumpah. Hi 
Herodes kaeau, "Inunleh sa nalakunu aku sagar ngamini, biar hampe 
saparu hengka karajaanku!" 6:24 Balalu iya wawei yiru kaluar lepuh nunti 
ma inehni, "Ineh, mun sa maeh nalakuku?" Inehni nuing, "Laku ulu 


Yohanes Pambaptis." 6:25 Iya wawel yiru hinang mulek ma hi Herodes 
palus kaeau, "Aku laku ulu Yohanes Pambaptis naami ma aku itati jua 
hang ambau baki!" 6:26 Karengei pilakuan yiru hi Herodes bangat 
mahanang atei. Kude hanye puang tau nampik pilakuan yiru daya hanye 
haut basumpah hang hadapan kawan tamuni. 6:27 Jari hanye palus 
marentah erang kaulun pangawalni ngalap ulu Yohanes Pambaptis. Balalu 
parajurit yiru tulak ma panjara, palus mumpung ulu Yohanes. 6:28 Udi 
yiru hanye nginsing ulu yiru hang ambau baki palus nyarahni ma iya wawei 
yiru. Balalu iya wawei yiru ngamini ma inehni. 6:29 Tawuk kawan ulun sa 
umba Yohanes karengeit hal yiru, here tulak lepuh ngalap bukang 
Yohanes, balalu masarni. 6:30 Kawan rasul sa nautus daya Yesus yiru 
hawi teka pakiaan here, palus bakumpul kamulek baya Yesus. Here 
malapor ma hanye katuluh sa haut naulah nelang naajar here. 6:31 Rama 
tuu ulun baganti-bagilir hawi nunung Yesus, hampe Yesus anri kawan ulun 
sa umba hanye puang kasampat kuman. Daya yiru Yesus kaeau ma kawan 
ulun sa umba hanye, "Hayu takam tulak hampi unengan suni, nampan 
takam tau ngaraerai nelang naun kaiyuh baranai sunah erang pitus." 6:32 
Maka here balalu tulak makai jukung nuju unengan suni. 6:33 Kude ulun 
rama haut kadinung here tulak nanan unengan yiru, nelang kataru hie here. 
Jari, teka katuluh tumpuk hang wilayah yiru, kawan ulun rama nempat 
mitah lalan entu nahuluan hengka Yesus anri kawan ulun sa umba hanye. 
6:34 Tawuk Yesus minau teka jukung, hanye kadinung ulun rama. Hanye 
malelu ma here, daya here kala babiri puang uweng pakatik. Hanye balalu 
mulai ngajar here neu wahai hal. 6:35 Tawuk anrau haut kariwe, kawan 
ulun sa umba Yesus kaeau ma hanye, "Anrau haut kai kamalem hang 
unengan yiti suni. 6:36 Labis maeh hanyu nunyu ulun rama yiti tulak, 
nampan here tau midi kutaen hang kawan tumpuk hang sakitar yiti." 6:37 
Kude Yesus nuing, "Naunleh ngami kutaen ma here." "Haha, mun kami 
harus tulak lepuh midi rote isa haragani rueh jatuh kadiki duit perak umak 
nyarungan ulun rama yiti?" kala yiru eau kawan ulun sa umba Yesus yiru. 
6:38 Balalu Yesus nunti, "Pire rote sanaan hang naun? Suba hulu ninung." 
Udi here tulak ninung, here kaeau, "Naan dime rote anri naan pada rueh 
kaukui kenah." 6:39 Balalu Yesus nunyu ulun rama yiru maharung hang 


ambau rikut bakalompok. 6:40 Ulun rama yiru balalu maharung anri 
taatur, bakalompok. Naan jatuh kaulun erang kalompok, nelang naan pada 
dimempulu kaulun erang kalompok. 6:41 Udi yiru Yesus ngalap dime rote 
baya rueh kaukui kenah yiru, balalu mihangut ma langit palus ngantuh 
tarima kasih ma Alatalla. Udi yiru, hanye miah rote yiru makai tanganni 
palus ngamini ma kawan ulun sa umba hanye nampan nabagi-bagi ma ulun 
rama yiru. Kamulek rueh kaukui kenah yiru nabagi-bagi pada ma here 
katuluh. 6:42 Here ikuta hampe wising. 6:43 Udi yiru kalabihan anakuta 
yiru nakumpul daya kawan ulun sa umba Yesus -- katuluhni naan dua 
walas tampawan penu. 6:44 Kawan ulun upu sa nguta rote yiru naan 
kira-kira dime ribu kaulun. 6:45 Udi yiru Yesus hinang nunyu kawan ulun 
sa umba hanye tulak dahulu teka hanye makai jukung hampi Betsaida 
hang sabarang danau, tawuk yiru hanye nunyu ulun rama yiru mudi. 6:46 
Dami udi nantulakan ulun rama yiru, Yesus tulak mambai hampi bukit 
lepuh badoa. 6:47 Tawuk haut kamalem, jukung kawan ulun sa umba 
Yesus ganjah naan hang penah danau, kude Yesus magun hang ambau 
pampang. 6:48 Hanye kadinung here uyuh mehei jukung yiru bahimat 
nawam riwut sa hawi teka haluan. Daya yiru, leu helang pukul telu anri 
pukul enem kaiyat, hanye nunung here, takia hang ambau ranu. Hanye 
takia palus yalah sagar mitah nahuluan here. 6:49 Tawuk here kadinung 
hanye takia hang ambau ranu, here minda hanye alah, 6:50 hampe here 
miuik ngiak daya takut. Daya here katuluh kadinung hanye balalu here 
bangat embah. Kude Yesus palus kaeau anri here, "Suni! Aku Yesus. Ada 
takut!" 6:51 Dami hanye sungkat ma jukung here, palus riwut barat pada 
taduh. Kawan ulun sa umba Yesus wauh tatuu. 6:52 Kaajaiban makai 
dime katipak rote yiru here sika huan kataru. Mahadin tuu here tau kataru. 
6:53 Tawuk hampe hang sabarang danau, here tarie hang pampang Danau 
Genesaret. 6:54 Tawuk here kaluar teka jukung, kawan ulun hang yiru 
kadinung sa hawi yiru Yesus. 6:55 Balalu here nempat hampi awe-awe 
hang katuluh wilayah yiru, balalu here nginsing kawan ulun sakit hang 
ambau patah nunung Yesus. Amun here karengei Yesus naan hang isa 
unengan, here nginsing kawan ulun sakit hampi yaru. 6:56 Hang awe-awe 
Yesus hawi -- hau hang kampung, hang tumpuk atawa hang desa -- hang 


yiru ulun saratang hawi nelang ngandak kawan waraga here sa sakit hang 
unengan ulun rama bakumpul. Balalu here ilaku tatuu nampan kawan ulun 
sakit yiru naami izin ngawir jubah Yesus, biar ekat hujungni. Katuluh ulun 
sa ngawir jubah yiru balalu palus ware. 


7:1 Erang kalompok ulun Farisi anri papire guru agama teka Yerusalem, 
hawi nunung Yesus. 7:2 Here kadinung papire kaulun ulun sa umba Yesus 
kuman makai tangan puang barasis manyu agama, hanyeyiru puang dahulu 
mui tangan manyu aturan agama. 7:3 Kawan ulun Farisi, kalayiru pada 
katuluh ulun Yahudi, satia tuu nampalus adat istiadat datu-nini here. Here 
puang sagar kuman, kapihuan mui tangan manyu hadat. 7:4 Inun sa nawidi 
hang pasar puang sagar nakuta, amun huan nabarasis dahulu nelang wahai 
aturan lain teka datu-nini here nategei mansing daya here, paribasani kala 
aturan mui galas, mangkok, anri kawan parakakas teka tambaga. 7:5 Daya 
yiru kawan ulun Farisi anri kawan guru agama yiru nunti ma Yesus, "Wuah 
mun kawan ulun sa umba hanyu yiru kuman makai tangan puang nawui? 
Inun sababni here puang makai adat istiadat datu-nini takam?" 7:6 Yesus 
nuing, "Naun kawan ulun sa pura-pura! Bujur kala mun sa natujum daya 
Yesaya neu naun, hanyeyiru, 'Kalayiti lengan Alatalla, Kawan ulun yiru 
ekat nyambah aku makai wawa, kude atei here lawit teka aku. 7:7 Puang 
bariran here nyambah aku, daya aturan murunsia sa naajar here yalah yiru 
aturan teka aku!' 7:8 Kawan parentah Alatalla puang naun ngatawani, kude 
kawan aturan murunsia sa nategei naun mamansing." 7:9 Balalu Yesus 
kaeau kamulek, "Naun apik bangat nampik parentah Alatalla nampan tau 
nampalus ajaran naun raerai. 7:10 Hi Moses haut ngami parentah kalayiti, 
'Hormat ambah anri meh naun', 'Hie-hie sa ngeau nangkurun ambah inehni, 
harus nahukum mati.' 7:11 Kude naun ngajar: Amun ulun kaeau ma ulun 
matuehni, Tnun sa harus naamiku ma hi ambah anri hi ineh, haut nasarahku 
umak parapah ma Alatalla,' 7:12 balalu naun ngampi bebas ulun yiru 
hengka kawajibanni, ngarawah ambah inehni. 7:13 Jari makai lengan ajar 
naun raerai sa naami naun ma ulun lain, naun nyamawal lengan Alatalla. 
Magun wahai hal sa kalayiti natampalus naun." 7:14 Balalu Yesus nerau 
ulun rama yiru hinra lagi nelang kaeau ma here, "Rengel nampan naun 


kataru! 7:15 Puang uweng sunah isa teka luar sa masuk mawuang ulun tau 
ngulah ulun yiru najis. Kabalikanni, sa kaluar teka ulun, yiru ngulah ulun 
najis. 7:16 | Jari, amun uweng silu, ware sanrengei. |" 7:17 Tawuk Yesus 
nanan ulun rama yiru palus masuk ma lewu, kawan ulun sa umba hanye 
nunti ma hanye neu maksud rarapisan yiru. 7:18 Balalu Yesus kaeau ma 
here, "Inun naun pada huan kataru? Inun naun puang tau kataru sa masuk 
mawuang ulun puang tau ngulah ulun yiru najis? 7:19 Daya sa masuk yiru 
puang mitah atei, kude mitah wuntung, udi yiru kaluar lagi." Makai lengan 
yiru Yesus iwara ala katuluh makuta uras halal. 7:20 Balalu Yesus kaeau 
kamulek, "Sa kaluar teka ulun, sayiru ngulah hanye najis. 7:21 Daya teka 
wuang, hanyeyiru teka wuang atei, hulet kawan pikiran jahat sa ngulah 
ulun nampalus puang sanunuh, ngalat, munu ulun, 7:22 ibela, nipu-ngakal, 
muntaka, sinrah nampalus katuluh sa jahat, jari mauring, puang kataru 
umangan, pibahiri, sakah nelang puang masuk naajar. 7:23 Katuluh sa 
jahat yiru hulet teka wuang, atei nelang yiruleh sa ngulah ulun balalu 
najis." 7:24 Udi yiru Yesus nanan unengan yiru, palus tulak hampi daerah 
rite tumpuk Tirus. Hanye masuk mawuang isa lewu nelang puang hamen 
rasa ulun hanye naan hang yiru. Kude hanye puang kaiyuh nyadina tengani. 
7:25 Erang kaulun wawei naan anakni wawei pada naasuk roh jahat, 
karengei neu Yesus. Hanye hawi nunung Yesus balalu ijuku hang hadapan 
hanye, 7:26 nelang ilaku nampan Yesus ngusir roh jahat teka anakni yiru. 
Wawei yiru puang ulun Yahudi, hanye nakayaan hang daerah Fenisia hang 
Siria. 7:27 Yesus kaeau ma hanye, "Kawan iya harus naami kuman labis 
dahulu. Puang maeh ngalap anakuta kawan iya neu natawut ma antahu." 
7:28 "Tuan," tuing wawei yiru, "Kawan antahu hang kapit meja sika nguta 
kawan lee sa nasanawu kawan iya!" 7:29 Balalu Yesus kaeau ma hanye, 
"Daya lengan tuingnu yiru, hulu hanyu mudi, roh jahat haut kaluar teka 
anaknu!" 7:30 Wawei yiru mudi. Hang lewu, hanye kadinung anakni rahat 
mangkading hang paanrean, nelang roh jahat tuu-tuu haut kaluar teka anak 
yiru. 7:31 Udi yiru Yesus nanan daerah Tirus, nampalus pakiaanni mitah 
Sidon nuju Danau Galilea. Hanye ngalap lalan mitah daerah Sapuluh 
Tumpuk. 7:32 Hang yaru ulun nginsing ma hanye erang kaulun muna 
nelang marengen. Here laku Yesus hanrapak tanganni hang ambau ulun 


yiru. 7:33 Yesus nginsing ulun yiru ngaraerai pisah teka ulun rama, balalu 
ngajuk kingkingni mawuang kararueh silu ulun yiru. Balalu Yesus irura, 
palus ninjek lela ulun yiru. 7:34 Udi yiru Yesus mihangut ma langit, balalu 
nyipa hewuk palus kaeau ma ulun yiru, "Efata," sa baarati, "Tauka!" 7:35 
Silu ulun yiru tauka nelang lelani balalu maleme kamulek, palus hanye 
nuku marauh bapaner. 7:36 Balalu Yesus nguring here katuluh neu nyarita 
hal yiru ma hie-hie. Kude magin Yesus nguring, maginhie here iwara 
kabar yiru. 7:37 Katuluh ulun sa karengei yiru wauh tatuu. Here kaeau, 
"Katuluh yiru naulahni anri maeh! Likan hanye ngulah ulun marengen 
karengei, ulun muna tau bapaner!" 


8:1 Puang hampe lawah udi yiru, naan lagi erang kalompok ulun rama 
hawi bakumpul. Daya gana here puang uweng nakuta, Yesus nerau kawan 
ulun sa umba hanye palus kaeau, 8:2 "Aku malelu ulun rama yiti. Haut telu 
anrau lawahni here naan baya aku, nelang itati here puang uweng anakuta. 
8:3 Amun aku nunyu here mudi anri wuntung lawang, here sagar tariah 
hang lalan. Maginni hengka here yiru naan sa hawi teka lawit." 8:4 Kawan 
ulun sa umba Yesus nuing, "Hang unengan suni yiti, hang awe ulun tau 
kahaba anakuta sukup umak katuluh ulun yiti?" 8:5 "Pire wahai rote sa 
naan hang naun?" tunti Yesus. "Pitu," tuing here. 8:6 Balalu Yesus nunyu 
ulun rama yiru maharung hang tane, balalu hanye ngalap kapitu rote yiru 
sinrah ngantuh tarima kasih ma Alatalla. Udi yiru hanye miah rote yiru 
makai tanganni palus ngamini ma kawan ulun sa umba hanye neu 
nabagi-bagi ma ulun rama. Balalu kawan ulun sa umba hanye magi rote 
yiru. 8:7 Naan pada wat here papire kaukui kenah rumis. Yesus ngantuh 
tarima kasih ma Alatalla daya kawan kenah yiru, balalu nunyu kawan ulun 
sa umba hanye mambagi-bagi kenah yiru pada. 8:8-9 Here ikuta hampe 
wising -- naan leu epat ribu kaulun sa ikuta. Udiyiru kawan ulun sa umba 
Yesus ngumpul kalabihan anakuta -- pitu tampawan penu. Balalu Yesus 
nunyu ulun rama yiru mudi, 8:10 hanye anri kawan ulun sa umba hanye 
palus sungkat ma jukung balalu tulak hampi daerah Dalmanuta. 8:11 
Papire kaulun ulun Farisi hawi nunung Yesus, balalu mulai basual anri 
hanye umak hanjabak hanye. Here laku Yesus ngulah kaajaiban yalah 


tanda sa hanye hawi teka Alatalla. 8:12 Yesus miumeh balalu nuing, 
"Daya inun kawan ulun hang jaman yiti ilaku aku ngulah kaajaiban? Puang! 
Aku puang sagar nantarang tanda kalayiru ma here!" 8:13 Balalu Yesus 
nanan here, palus sungkat mawuang jukung; balalu tulak hampi sabarang 
danau yiru. 8:14 Kawan ulun sa umba Yesus puang kaitung nginsing sukup 
rote. Here ekat naan erang katipak rote hang jukung. 8:15 "Hati-hati anri 
ragi kawan ulun Farisi anri ragi Herodes," eau Yesus ma here. 8:16 
Kawan ulun sa umba Yesus yiru balalu bapaner neu hal yiru. Here kaeau, 
"Hanye kaeau kalayiru, daya takam puang uweng rote." 8:17 Yesus 
karasa mun sa jari papaneran here. Daya yiru hanye nunti ma here, "Wuah 
mun naun maner neu puang uweng rote? Inun naun puang karasa nelang 
pagun huan kataru? Kala yiru tumpulni pikiran naun? 8:18 Naun naan 
matei -- wuah mun naun puang kadinung? Naun naan silu -- wuah mun naun 
puang karengei? Angneh naun kaitung 8:19 neu dime rote sa napiahku ma 
dime ribu kaulun? Pire tampawan kalabihan anakuta sa nakumpul daya 
naun?" "Dua walas tampawan," tuing here. 8:20 "Kamulek tawuk aku 
miah pitu rote ma epat ribu kaulun," tunti Yesus lagi, "pire tampawan 
kalabihan anakuta yiru sa nakumpul naun?" "Pitu tampawan," tuing here. 
8:21 "Nah, magun huan naun kataru?" eau Yesus kamulek. 8:22 Here 
hampe hang Betsaida. Hang yiru ulun nginsing erang kaulun pehe nunung 
Yesus, here laku hanye manjamah ulun pehe yiru nampan nyamare hanye. 
8:23 Yesus balalu negei tangan ulun pehe yiru nganyak hanye hampi luar 
tumpuk yiru. Udi hie Yesus nura matei ulun yiru. Hanye hanrapak tanganni 
hang matei ulun yiru, balalu nunti ma hanye, "Inun hanyu itati tau kadinung 
mun-mun?" 8:24 Ulun yiru ninung ma hadapan, balalu kaeau, "Hiai, aku 
kadinung ulun takia; kude here dinungku wangunni kala kakau kayu." 8:25 
Yesus hanrapak tanganni lagi hang matei ulun yiru. Hinra yiti ulun yiru 
bahimat ngakali ninung. Mateini ware, palus hanye kadinung katuluhni 
lentah tatuu. 8:26 Balalu Yesus kaeau ma hanye, "Hulu mudi, nelang ada 
hanyu mulek lagi ma tumpuk yiru." 8:27 Yesus baya kawan ulun sa umba 
hanye tulak hampi kawan desa hang tiba Kaisarea Pilipi. Hang penah lalan 
Yesus nunti ma here, "Manurut eau ulun, hie aku yiti?" 8:28 Here nuing, 
"Naan kaeau: Hi Yohanes Pambaptis; naan pada kaeau hi Elia, nelang sa 


lain lagi kaeau: hanyu isa teka teka kawan nabi." 8:29 "Kude manurut 
naun, aku yiti hie?" tunti Yesus. Hi Petrus nuing, "Hanyu yiti Raja 
Panyalamat!" 8:30 Balalu Yesus ngampi itung here, nampan puang iwara 
ma hie-hie neu dirini. 8:31 Udi yiru, Yesus mulai ngajar kawan ulun sa 
umba hanye neu Anak Murunsia musti wahai wuah kahanangen, nelang 
sagar nalawan daya kawan pamimpin, kawan imam kapala, anri kawan 
guru agama. Hanye sagar nawunu, kude hang anrau katelu hanye sagar 
naambuan welum kamulek. 8:32 Anri bawilah tuu Yesus iwara hal yiru ma 
kawan ulun sa umba hanye. Balalu hi Petrus nyujut Yesus ma iring, palus 
nagur hanye. 8:33 Kude Yesus ikulik ninung kawan ulun sa umba hanye, 
balalu nagur hi Petrus, "Hulu teka yiti, panggoda! Pikirannu yiru pikiran 
murunsia; puang pikiran Alatalla!" 8:34 Udi yiru Yesus nerau ulun rama sa 
naan hang yiru baya anri kawan ulun sa umba hanye. Balalu hanye kaeau 
ma here, "Ulun sa hamen umba aku, harus puang ngitung kapantinganni 
raerai, kamulek hanye ngantung balasangarni, palus umba aku. 8:35 Daya 
ulun sa hamen malihara pamelumni, hanye sagar kawawaian pamelumni. 
Kude ulun sa manyarah pamelumni daya gana aku nelang daya gana Kabar 
Maeh teka Alatalla, hanye sagar nyalamatni. 8:36 Inun untungni ma ulun, 
amun katuluh dunia yiti jari milikni, kude hanye kawawaian pamelumni? 
8:37 Inun tau pamelum yiru nasilis makai mun heneng? 8:38 Amun ulun 
amangan mangaku aku anri kawan ajaranku hang jaman durhaka nelang 
jahat yiti, Anak Murunsia pada sagar amangan mangaku ulun yiru, hang 
tawuk hanye hawi hanrian anrau makai kuasa Ambahni, nasinrah kawan 
malekat sa barasis." 


9:1 "Wuah naun karasa!" eau Yesus. "Hengka padang naun hang yiti naan 
sa puang sagar matei, kapihuan kadinung Alatalla marentah anri kuasa!" 
9:2 Enem anrau udi yiru Yesus nginsing hi Petrus anri hi Yakobus baya 
pulaksanaini hi Yohanes, ngaraerai hampi isa gunung sa ambau. Hang 
hadapan matei here Yesus baubah wangun. 9:3 Pakaianni jari mahilak 
mamilau. Puang uweng sunah erang kaulun tukang panatau hang dunia yiti 
sa tau ituhun hampe mahilak hengai kala yiru. 9:4 Udi yiru katelu kaulun 
ulun sa umba Yesus yiru kadinung Yesus bapaner anri hi Elia here rueh hi 


Moses. 9:5 Balalu hi Petrus kaeau ma Yesus, "Guru, marauh tuu takam 
hang yiti. Maeh amun kami ngapinri telu punduk: isa ma hanyu, isa ma hi 
Moses, nelang isa lagi ma hi Elia." 9:6 Sabujurni hi Petrus puang karasa 
mun sa harus napantaneni, daya hanye anri kararueh hengauni rahat takut 
tatuu. 9:7 Udi yiru rakun nyalehup here balalu teka wuang rakun yiru naan 
rengei lengan kaeau, "Iti Anakku sa nasintaku. Rengel hanye!" 9:8 Here 
balalu hinang ninung ma kalilingan here, kude puang kadinung hie-hie lagi 
hang yiru baya anri here, kasuali Yesus. 9:9 Tawuk here minau teka 
gunung yiru, Yesus ngampi itung here, "Ada iwara ma hie-hie inun sa 
dinung naun hunien kapihuan Anak Murunsia naele welum teka 
pampateini." 9:10 Here ngalut nuu ma pesenan yiru, kude hang sameh 
here raerai here mulai mander neu inun maksud Yesus anri naele welum 
mulek teka pampateini. 9:11 Here nunti ma Yesus, "Wuah inun kawan 
guru agama kaeau hi Elia musti hawi labis dahulu?" 9:12 Yesus nuing, "Hi 
Elia samula hawi labis dahulu nampan ngampi beres ala katantuluh. Kude 
kala awe halni anri Anak Murunsia? Inun sababni hawuang Surat Barasis 
nasurat hanye sagar wahai wuah kahanangen nelang nahina daya ulun? 
9:13 Kude aku kaeau ma naun: Hi Elia haut hawi, kude kawan ulun rama 
nampalus ma hanye manyu bahum here. Yiru tuu susuk anri sa haut 
nasurat hawuang Surat Barasis neu dirini." 9:14 Tawuk Yesus anri katelu 
kaulun ulun sa umba hanye haut bakumpul mulek baya kawan ulun sa 
umba hanye sa lain, here kadinung rama ulun hang yiru. Papire guru 
agama rahat basual anri kawan ulun sa umba Yesus yiru. 9:15 Dami 
kawan ulun yiru kadinung Yesus, here wauh, balalu nempat nahalu hanye. 
9:16 "Inun sa nasual naun anri kawan guru agama yiru?" tunti Yesus ma 
kawan ulun sa umba hanye. 9:17 Erang kaulun teka ulun rama yiru nuing, 
"Guru, aku nginsing anakku nunung hanyu. Hanye muna daya karasukan 
roh jahat. 9:18 Amun roh yiru manyarang hanye, hanye mihampas tenga 
ma tane, mulutni iwure, dipenni gagiret palus katuluh tengani balalu kait. 
Aku laku kawan ulun sa umba hanyu ngusir roh jahat yiru, kude here 
puang tau nampalusni." 9:19 Balalu Yesus kaeau ma here, "Tuu leha naun 
yiti! Naun tuu-tuu ulun sa puang parisaya. Hampe awe aku harus muneng 
baya naun nelang basabar anri naun? Insing iya yiru ma yati!" 9:20 Here 


balalu nginsing iya yiru nunung Yesus. Dami roh jahat yiru kadinung 
Yesus, hanye ngampi kait tenga iya yiru hampe iya yiru tumbang 
pagulang-galing ma tane. Mulutni iwure. 9:21 Balalu Yesus nunti ma 
ambahni, "Haut kalaawe lawahni hanye kala yiti?" "Hengka kalemah 
hanye lagi rumis!" tuing ambahni. 9:22 "Haut gaha roh jahat yiru ngunu 
munu hanye anri nyantumbang hanye ma matei apui atawa mawuang ranu. 
Kude amun hanyu tau ngarawah, hamen hanyu malelo kami nelang 
ngarawah kami!" 9:23 "Inun eaunu? Amun aku tau?" tuing Yesus. "Ala 
katantuluhni uras tau, asal ulun parisaya!" 9:24 Palus ambah iya yiru anri 
lengan mehet kaeau, "Tuhan, aku parisaya, kude imanku kurang. Karawah 
nampan aku labis parisaya lagi!" 9:25 Tawuk Yesus kadinung ulun rama 
mulai hawi nguruwundung, hanye marentah roh jahat yiru anri kaeau, 
"Roh marengen nelang muna, aku marentah hanyu kaluar teka iya yiti 
nelang ada budas hanyu masuk lagi mawuang hanye!" 9:26 Roh jahat yiru 
nantiak, balalu ngulah tenga iya yiru kait-kejang, udi hie hanye kaluar teka 
iya yiru. Iya yiru nadinung wangunni kala bangkai hampe katuluh ulun 
kaeau, "Hanye haut matei!" 9:27 Kude Yesus negei tanganni nelang 
ngarawah hanye ambuan. Iya yiru balalu ambuan. 9:28 Dami Yesus haut 
hang lewu, kawan ulun sa umba hanye hawi suni-suni nunung hanye palus 
nunti, "Daya inun kami puang tau ngusir roh jahat yiru?" 9:29 Yesus 
nuing, "Roh jahat samasam yiru puang tau nausir makai sara lain, amun 
puang makai badoa." 9:30 Yesus anri kawan ulun sa umba hanye nanan 
unengan yiru nampalus pakiaan here mitah Galilea. Yesus puang hamen 
rasa ulun hang awe hanye muneng, 9:31 daya hanye rahat ngajar kawan 
ulun sa umba hanye. "Anak Murunsia sagar nasarah ma kakuasaan 
murunsia," kala yiru Yesus kaeau, "nelang hanye sagar nawunu, kude hang 
anrau katelu hanye sagar naele welum kamulek!" 9:32 Kawan ulun sa 
umba hanye puang kataru kawan sa naajar Yesus, kude here takut nunti 
ma hanye. 9:33 Here hampe hang Kapernaum. Dami haut hang lewu, 
Yesus nunti ma kawan ulun sa umba hanye, "Inun sa nasual naun tawuk 
takia hang lalan hunien?" 9:34 Here puang nuing, daya tawuk takia hang 
lalan here basual neu hie sa panga tamam. 9:35 Yesus maharung, balalu 
nerau kadua walas kaulun ulun sa umba hanye yiru. Hanye kaeau ma here, 


"Ulun sa hamen jari nomor satu, hanye harus jari panga akhir nelang harus 
jari palayan ulun katuluh." 9:36 Udi yiru Yesus ngalap erang kaulun iya 
rumis, palus ngapinri iya yiru hang hadapan here katuluh. Yesus maluk iya 
yiru nelang kaeau ma kawan ulun sa umba hanye, 9:37 "Ulun sa narime 
erang kaulun iya kala yiti daya gana aku, baarati hanye narime aku. 
Kamulek ulun sa narime aku, hanye puang ekat narime aku, kude pada 
narime hanye sa ngutus aku." 9:38 Balalu hi Yohanes kaeau ma Yesus, 
"Guru, kami naan kadinung ulun ngusir setan makai ngarannu. Kami 
nguring hanye daya hanye puang teka ulun umba takam." 9:39 Kude 
Yesus kaeau, "Ada nguring hanye, daya puang sunah erang kaulun sa 
ngulah kaajaiban makai ngaranku, palus kaiyuh nangkurun aku. 9:40 Daya 
ulun sa puang nawan takam, baarati umba hengka takam. 9:41 Itung! Ulun 
sa ngami ranu uut ma naun daya naun ulun sa umba Raja Panyalamat, 
hanye himat sagar narime upani." 9:42 "Hie sa ngulah hal hampe isa teka 
kawan ulun sa rumis yiti puang parisaya lagi ma aku, labis maeh amun 
watu panggilingan naawet hang diungni, balalu hanye naumpe mawuang 
laut. 9:43 Amun tangannu ngulah hanyu badosa, tetek tangan yiru! Labis 
maeh hanyu welum baya Alatalla anri puang batangan tuhi teka hanyu anri 
kararueh tangannu masuk ma naraka, hanyeyiru apui sa kalalawah. 9:44 
[Hang yaru apui puang tau pare, nelang ulet puang tau matei.] 9:45 
Kamulek amun peenu ngulah hanyu badosa, tetek pee yiru. Labis maeh 
hanyu welum baya Alatalla anri angaan bapee tuhi, teka hanyu anri 
kararueh peenu naumpe mawuang naraka. 9:46 [Hang yaru apui puang tau 
pare nelang ulet puang tau matei.] 9:47 Amun matemu ngulah hanyu 
badosa, garuit matei yiru! Labis maeh hanyu masuk Dunia Wau wat 
Alatalla anri puang uweng matei tuhi, teka hanyu anri kararueh mateinu 
naumpe mawuang naraka. 9:48 Hang yaru apui puang tau pare nelang ulet 
puang tau matei. 9:49 Tatiap ulun sagar nabarasis makai apui, sameh kala 
parapah nabarasis makai rangi. 9:50 Rangi yiru maeh, kude amun jari 
mapahe, mun tau naampierang kamulek? Jari, wuah naun jari kala rangi -- 
welum baya mira anri maeh pakat." 


10:1 Udi yiru Yesus nanan unengan yiru, tulak hampi daerah Yudea anri 


daerah hang sabarang Hungei Yordan. Ulun rama hawi lagi nguruwundung 
ngaliling Yesus. Balalu kala biasa Yesus ngajar here. 10:2 Papire kaulun 
ulun Farisi hawi pada neu hanjabak Yesus. Here nunti, "Manyu hukum 
agama takam, inun 1yuh ulun sarak anri daranganni?" 10:3 Yesus nuing, 
"Inun parentah sa naami Moses ma naun?" 10:4 "Hi Moses puang nguring 
ulun sarak anri daranganni, asal dahulu ngulah surat pisarakan," tuing here. 
10:5 "Hi Moses nyurat parentah yiru daya naun tuu mahadin naajar," eau 
Yesus ma here. 10:6 "Kude teka asalni, hang tawuk Alatalla ngulah 
murunsia, nawara 'Alatalla nanyari here upu anri wawei. 10:7 Daya yiru 
ulun upu sagar nanan ineh-ambahni balalu mira baya anri daranganni, 
balalu kararuehni jari isa.' 10:8 Jari, here puang lagi rueh kaulun, 
malengkan isa. 10:9 Daya yiru, inun sa haut natamaya daya Alatalla, 
puang iyuh natampisah daya murunsia!" 10:10 Dami haut here masuk 
malewu, kawan ulun sa umba hanye nunti ma Yesus neu hal yiru. 10:11 
Yesus kaeau ma here, "Hie sa ngumpe daranganni balalu narangan wawel 
lain, ulun yiru ibela anri daranganni sa palanungkai yiru. 10:12 Kala yiru 
pada wawel sa naumpe daya daranganni balalu narangan upu lain, hanye 
pada ibela." 10:13 Naan papire kaulun nginsing kawan iya nunung Yesus 
nampan hanye hanrapak tanganni mamberkat here. Kude kawan ulun sa 
umba Yesus nyangit kawan ulun yiru. 10:14 Kadinung hal yiru, Yesus 
sangit balalu hanye kaeau nengkan kawan ulun sa umba hanye, "Elahni 
kawan iya yiru hawi nunung aku! Ada nguring here, daya kawan ulun 
kalayiti sa jari ulun wat Alatalla. 10:15 Itung yiti! Hie sa puang nadap 
Alatalla kala erang kaulun iya, rumis hanye puang sagar jari ulun wat 
Alatalla." 10:16 Udi kaeau kalayiru, Yesus maluk kawan iya yiru, udi hie 
hanye hanrapak tanganni hang ambau here katuluh palus mamberkat here. 
10:17 Tawuk Yesus nampalus pakiaamni lagi, naan erang kaulun nempat 
hawi nunung Yesus. Ulun yiru ileku hang hadapan Yesus palus nunti, 
"Guru sa maeh, inun sa harus naulahku nampan aku tau kaiyuh pamelum 
sajati palus kalalawah?" 10:18 "Wuah inun hanyu kaeau aku maeh?" tunti 
Yesus. "Puang uweng sa maeh, kasuali Alatalla. 10:19 Hanyu haut karasa 
kawan parentah Alatalla, 'Ada munu ulun, ada ibela, ada ngalat, ada ipusu, 
ada nipu, hormat ambah anri inehnu.' " 10:20 "Guru," eau ulun yiru, 


"katuluh kawan parentah yiru haut natampalusku hengka kalemah aku 
1ya." 10:21 Yesus maneneng ulun yiru anri palelu balalu kaeau, "Ekat isa 
hal lagi sa naparlu dayanu. Hulu ari katuluh miliknu; ami duitni ma ulun 
paua, balalu hanyu sagar kaiyuh harata hang surga. Udi yiru hawi palus 
umba aku." 10:22 Karengei Yesus kaeau kalayiru, ulun yiru kacewa, 
balalu tulak nanan unengan yiru anri mahanang atei daya hanye tatau tatuu. 
10:23 Balalu Yesus ninung kawan ulun sa umba hanye palus kaeau ma 
here, "Mahadin tatuu ma ulun tatau jari ulun wat Alatalla!" 10:24 Kawan 
ulun sa umba hanye wauh karengei lengan Yesus yiru. Kude Yesus kacau 
kamulek, "Anak-anakku, samula mahadin neu jari ulun wat Alatalla! 10:25 
Labis murah erang kaukui unta masuk luwang jarum teka erang kaulun 
tatau masuk Dunia Wau Wat Alatalla." 10:26 Kawan lengan Yesus yiru 
ngulah kawan ulun sa umba hanye wauh, hampe here ipanunti sameh here, 
"Amun kalayiru, hie sa tau salamat?" 10:27 Yesus maneneng here palus 
nuing, "Ma murunsia yiru mustahil, kude puang mustahil ma Alatalla; 
katantuluhni uras tau ma Alatalla." 10:28 Balalu hi Petrus kaeau, "Dinung, 
kami haut nanan ala katantuluh daya umba hanyu." 10:29 Eau Yesus, 
"Parisayaleh: ulun sa haut nanan lewu reanni, atawa pulaksanaini upu 
atawa wawel, atawa inehni, atawa ambahni, atawa kawan anakni, atawa 
ume taunni gana aku pada gana Kabar Maeh teka Alatalla, 10:30 Hang 
wayah itati ulun yiru sagar narime labis wahai lagi. Hanye jatuh kali lipet 
sagar kaiyuh labis wahai lewu, pulaksanai upu, pulaksanai wawei, meh, 
kawan anak, ume taun, -- nelang pada kahanangen. Nelang yati hang 
hanrian anrau, ulun yiru sagar narime pamelum sajati palus kalalawah. 
10:31 Kude rama ulun sa itati panga dahulu sagar jari panga hanrian 
nelang rama ulun itati panga hanrian sagar jari panga dahulu." 10:32 
Yesus anri kawan ulun sa umba hanye rahat hawuang pakiaan ma 
Yerusalem. Yesus takia dahulu hang hadapan, kawan ulun sa umba hanye 
katuluhni gupuh. Kala yiru pada ulun rama sa naharak here hang wuku 
here uras kaingkam takut. Kamulek Yesus nerau lagi kawan ulun sa umba 
hanye, raerai here palus iwara ma here mun sa sagar jari wuah dirini. 
10:33 "Rengei," eauni, "takam itati rahat nuju Yerusalem. Hang yaru 
Anak Murunsia sagar nasarah ma kawan imam kapala anri kawan guru 


agama. Nasarah ma kawan ulun puang Yahudi, udi hie hanye sagar 
nahukum mati. 10:34 Here sagar ngakiek hanye, nura hanye, ngahanangen 
hanye, palus nyalib hanye. Kude hang anrau katelu hanye sagar ambuan 
welum mulek." 10:35 Balalu hi Yakobus anri hi Yohanes, hanyeyiru 
kawan anak Zebedeus, hawi nunung Yesus. "Guru," eau here, "naan isa 
hal sa kami hamen hanyu ngulahni ma kami." 10:36 "Inun kahamenen 
naun naulahku ma naun?" tunti Yesus. 10:37 Here nuing, "Kami hamen 
maharung hang tuhi kawi nelang hang tuhi kawannu, amun hanyu 
maharung hang ambau padudusannu anri pihante mulia." 10:38 "Naun 
puang karasa inun sa nalaku naun," eau Yesus ma here, "Inun naun 
sanggup nguut teka sangkir kahanangen sa sagar nauutku nelang masuk 
mawuang luwang kahanangen sa sagar naasukku?" 10:39 "Sanggup," 
tuing here. Balalu Yesus kaeau kamulek ma here, "Tuu bujur naun sagar 
nguut teka sangkir kahanangen sa sagar nauutku, nelang masuk mawuang 
luwang kahanangen sa sagar naasukku. 10:40 Kude neu hie sa sagar 
maharung hang tuhi kawan atawa hang tuhi kawiku, yiru puang aku sa 
bakuasa nukasni. Alatalla sa nukas hie-hie sa sagar maharung hang kawan 
unengan yiru." 10:41 Tawuk sapuluh kaulun ulun sa umba Yesus sa lainni 
yiru karengei hal yiru, here sangit anri hi Yakobus here rueh hi Yohanes. 
10:42 Balalu Yesus nerau here katuluh, nelang kaeau, "Naun karasa 
kawan pamimpin bangsa sa puang kataru Alatalla nehek rakyatni. Nelang 
kawan pambasar here nyere here. 10:43 Kude naun puang iyuh kalayiru! 
Kabalikanni, ulun sa hamen jari tamam hang penah naun, hanye harus jari 
palayan naun. 10:44 Kamulek ulun sa hamen jari palanungkai hang penah 
naun, harus jari walah ma katuluhan. 10:45 Daya Anak Murunsia pada 
puang hawi nampan nalayanni. Hanye hawi nampan malayanni nelang neu 
nyarah hewukni pakai newuh ulun rama." 10:46 Here hampe hang 
Yerikho. Tawuk Yesus anri kawan ulun sa umba hanye baya ulun rama 
nanan tumpuk yiru, naan erang kaulun pehe rahat maharung laku sadakah 
hang iring lalan. Ngaranni hi Bartimeus, anak wat Timeus. 10:47 Tawuk 
hanye karengei ulun sa mitah yiru Yesus ulun Nazaret, hanye nerau anri 
mehet, "Yesus, Anak Dawid! Palelu aku!" 10:48 Hanye nasangit daya 
ulun rama nelang nahuyu suni. Kude hanye magin mehet lagi nerau, "Anak 


Dawid, palelu aku!" 10:49 Yesus tarie balalu kaeau, "Herau hanye." 
Balalu here nerau ulun pehe yiru. Here kaeau ma hanye, "Suni! Hanyu 
naherau daya Yesus, ambuan!" 10:50 Ulun pehe yiru nawut jubahni, balalu 
badadas minri palus tulak nunung Yesus. 10:51 "Inun bahumnu naulahku 
ma hanyu?" tunti Yesus ma hanye. Ulun pehe yiru nuing, "Guru, aku 
hamen kadinung." 10:52 "Hulu tulak," eau Yesus, "daya hanyu parisaya 
ma aku, hanyu ware." Hang tawuk yiru pada ulun yiru tau kadinung. 
Balalu hanye umba naharak Yesus hang lalan. 


11:1 Tawuk haut rite Yerusalem, here hampe hang tumpuk Betfage anri 
Betania, hang leba Bukit Zaitun. Hang yiru Yesus ngutus rueh kaulun ulun 
sa umba hanye badahulu. 11:2 "Hulu ma tumpuk sa naan hang hadapan 
yiru," eau Yesus ma here. "Dami naun masuk ma tumpuk yiru, naun sagar 
kadinung erang kaukui anak keledai nahuruk, sa huan suah natunggang 
daya ulun. Uka hurukan keledai yiru palus insing ma yati. 11:3 Amun naan 
ulun nunti ma naun wuah mun naun napas keledai yiru, eau, Tuhan parlu 
makai, nelang hanye sagar hinang ngampudini.' " 11:4 Karueh kaulun ulun 
sa umba Yesus yiru tulak, balalu kahaba erang kaukui anak kaledai rahat 
nahuruk hang hadapan wawanawang lewu hang iring lalan. Balalu here 
napas kaledai yiru. 11:5 Kawan ulun sa minri hang yiru nunti ma here, 
"Hau, inun ulah naun? Wuah inun naun napas anak kaledai yiru?" 11:6 
Here nuing kala sa haut naeau daya Yesus ma here. Balalu kawan ulun 
yiru ekat ninung here nginsing kaledai yiru. 11:7 Tawuk hampe ma Yesus, 
here napik punggung kaledai yiru makai jubah here, balalu Yesus sungkat 
ma ambau kaledai yiru. 11:8 Rama ulun ngampar jubah here hang lalan, 
naan pada sa natai kawan wila hang penah lalan sa naalap here teka ume. 
11:9 Kawan ulun sa takia hang hadapan anri kawan ulun sa naharak teka 
wuku, katuluhni kaeau anri lengan mehet, 11:10 "Tawat ma Alatalla! 
Naberkat hanye sa hawi hawuang ngaran Tuhan! Naberkat 
pamarentahanni sa sagar hawi -- pamarentahan Dawid datu-nini takam! 
Tawat Alatalla Isa Pangaambau!" 11:11 Akhirni Yesus hampe hang 
Yerusalem, balalu masuk ma Lewu Tuhan. Hang yiru hanye ninung hang 
kalilingan hanye. Kude daya haut kai maleng, hanye balalu tulak ma 


Betania baya anri kadua walas kaulun, ulun sa umba hanye. 11:12 Hang 
kayat uni, tawuk here ganjah takia kaluar teka Betania, Yesus kajuju. 
11:13 Teka lawit hanye kadinung erang kakakau ara sa rawenni janrah. 
Balalu hanye tulak ma putut ara yiru neu ninung inun naan wuani. Kude 
tawuk hanye hampe hang putut ara yiru, hanye puang kahaba inun-inun, 
ekat kawan rawemni, daya tawuk yiru huan musim wua ara. 11:14 Balalu 
Yesus kaeau ma kakau ara yiru, "Nuku teka itati puang uweng sunah 
erang kaulun sa sagar nguta wua teka hanyu lagi!" Kawan ulun sa umba 
Yesus karengei lengan yiru. 11:15 Udi yiru here hampe hang Yerusalem, 
balalu Yesus tulak lagi ma Lewu Tuhan. Hang yiru hanye mulai ngusir 
katuluh ulun sa miarian iwidian hang unengan yiru. Hanye maleng kawan 
meja kawan ulun panurup duit, baya kawan bangku ulun pangari wurung 
dara. 11:16 Nelang puang sunah erang kaulun naijinni nginsing inun 
heneng mitah natat Lewu Tuhan yiru. 11:17 Udi yiru Yesus ngajar kawan 
ulun hang yiru. Hanye kaeau, "Hawuang Surat Barasis naan nasurat 
kalayiti: Alatalla kacau, 'Lewuku sagar naantuh lewu unengan badoa ma 
katantuluh bangsa.' Kude naun ngulahni jari unengan hanai parampok!" 
11:18 Kawan imam kapala anri kawan guru agama karengei lengan yiru. 
Maka here balalu mulai ngantilau lalan neu munu Yesus. Here takut anri 
hanye, daya katuluh ulun mandam karengei lengan ajaranni. 11:19 Dami 
kai kamalem, Yesus anri kawan ulun sa umba hanye nanan tumpuk yiru. 
11:20 Subuh hang anrau kaiyat uni, tawuk here mitah kakau ara yiru, here 
kadinung kakau ara yiru haut patei hampe kawan wakatni. 11:21 Balalu hi 
Petrus kaitung neu kajadian erang anrau dahulu (hangkariwe). Balalu hi 
Petrus kaeau ma Yesus, "Guru, suba dinung! Kakau ara sa nakutuknu yiru 
haut patei!" 11:22 Yesus nuing, "Parisayaleh ma Alatalla. 11:23 
Kapinuuni naun tau kaeau ma bukit yiti, 'Paenat nelang patawut mawuang 
laut!' Balalu hal yiru sagar natampalus ma naun, asal naun puang bembang, 
nelang naun parisaya sa naeau naun yiru sagar tuu-tuu jari. 11:24 Daya 
yiru itung yiti: Amun naun badoa nelang laku mun heneng, parisayaleh 
himat Alatalla haut ngami ma naun inun sa nalaku naun, balalu naun sagar 
narimeni. | 1:25 Kamulek amun naun badoa, kude atei naun puang sanang 
anri hie-hie, ampun ulun yiru dahulu, nampan Ambah naun hang surga 


pada ngampun naun sa badosa. 11:26 |Amun naun puang ngampun ulun 
lain, Ambah naun sa hang surga pada puang sagar ngampun naun sa 
badosa.]" 11:27 Here mulek lagi ma Yerusalem. Tawuk Yesus takia 
bakaliling hawuang Lewu Tuhan, kawan imam kapala, kawan guru agama 
anri kawan pamimpin Yahudi hawi nunung hanye. 11:28 Here nunti, "Anri 
dasar inun hanyu ngulah katuluhni yiti? Hie sa ngami hak yiru ma hanyu?" 
11:29 Yesus nuing, "Aku pada hamen nunti ma naun. Tuing, die aku sagar 
iwara ma naun makai hak hie aku ngulah kawan hal yiti. 11:30 Hi 
Yohanes mambaptis makai hak hie, Alatalla atawa murunsia?" 11:31 
Balalu kawan imam kapala anri kawan pamimpin Yahudi mulai 
bagurayang sameh here. Here kaeau, "Amun takam kaeau, 'Makai hak 
Alatalla,' hanye sagar kaeau, 'Wuah inun naun puang parisaya ma hi 
Yohanes?' 11:32 Kude mahadin pada neu kaeau, 'Makai hak murunsia.' " 
Daya here takut anri ulun rama, daya katuluh ulun nganggap hi Yohanes 
erang kaulun nabi. 11:33 Jari, here nuing, "Kami puang karasa." Balalu 
Yesus kaeau ma here, "Amun kalayiru, aku pada puang hamen iwara ma 
naun makai hak hie aku ngulah katuluhni yiti." 


12:1 Kamulek Yesus mulai bapaner makai rarapisan ma kawam imam 
kapala, kawan guru agama anri kawan pamimpin Yahudi yiru. Yesus 
kaeau, "Naan erang kaulun ngamule anggur hang erang kalamar kabun, 
balalu ngulah pagar kalilingni. Udi yiru hanye ngadi luwang uneng ngameh 
anggur, balalu hanye ngapinri isa sani unengan panganrean. Udi yiru hanye 
ngakarun kabun anggur yiru ma papire kaulun sa ngarajani balalu hanye 
tulak hampi daerah lain. 12:2 Dami haut hampe wayahni mutik wua 
anggur, ulun yiru ngirim erang kaulun palayanni nunung kawam ulun sa 
ngaraja kabun yiru, neu narime bagiamni. 12:3 Kude kawan ulun sa ngaraja 
kabun yiru nyamba palayan yiru. Udi hie here meweh hanye, balalu nunyu 
hanye mudi wawelang. 12:4 Balalu sa ampun kabun yiru ngirim lagi erang 
kaulun palayamni sa lain. Kude kawan ulun sa ngaraja kabun yiru 
mangkung ulu palayan yiru, balalu ngusir hanye nelang ngeau nangkurun 
hanye. 12:5 Ampun kabun yiru ngirim lagi erang kaulun palayami sa lain. 
Kude here munu palayan yiru. Kala yiru here santar naya rama palayan sa 


lam pada: naan sa naweweh nelang naan pada sa nawunu. 12:6 Itati hie 
lagi sa tau nakirim daya ampun kabun yiru? Ekat malee erang kaulun, 
hanyeyiru anakni raerai sa nasintani. Jari panampukenni hanye ngirim 
anakni yiru nunung kawan ulun sa ngaraja kabun yiru. 'Himat anakku sagar 
nahormat,' pikirni. 12:7 Kude kawan ulun sa ngaraja kabun yiru kaeau anri 
sameh here, 'Iti hanye ahli warisni. Hayu takam munu hanye, nampan 
takam kaiyuh warisni!' 12:8 Balalu anakni yiru najamba, palus nawunu. 
Bangkaini naumpe here ma luar kabun yiru." 12:9 Balalu Yesus nunti, 
"Inun sa sagar naulah daya ampun kabun yiru? Himat hanye sagar hawi 
palus munu kawan ulun sa ngaraja kabun yiru, balalu nyarah kabun yiru ma 
kawan ulun lain sa ngaraja kabun yiru. 12:10 Naun batantu haut mambasa 
ayat yiti hawuang Surat Barasis, 'Watu sa puang tapakai daya kawan 
tukang bangunan haut jari watu sa panga mambatang. 12:11 Iti pagawian 
Tuhan; tuu leha kaehni!' " 12:12 Maka kawan pamuka bangsa Yahudi sa 
karengei rarapisan yiru, ngunu nyamba Yesus, daya here kataru rarapisan 
yiru natuju Yesus ma here. Kude here takut anri ulun rama. Balalu, here 
tulak nanan Yesus. 12:13 Papire kaulun Farisi anri papire kaulun wat 
Herodes nahuyu hanjabak Yesus makai kawan tuntian. 12:14 Here hawi 
nunung Yesus palus kaeau, "Guru, kami karasa hanyu jujur nelang puang 
nyanrengei pandapat hie-hie. Hanyu ngajar anri tarang tarus neu 
kabahumen Alatalla ma murunsia, daya hanyu puang ninung wangun ulun. 
Nah, suba hanyu iwara ma kami, 'Manurut aturan agama takam, inun iyuh 
bayar pajak ma Kaisar atawa puang? Inun takam harus bayar pajak yiru, 
atawa puang?'" 12:15 Yesus karasa here yiru pura-pura. Hanye nuing, 
"Daya inun naun hamen hanjabak aku? Suba tantarang ma aku erang 
kadiki duit perak." 12:16 Maka here ngami ma hanye erang kadiki duit 
perak. Balalu Yesus nunti, "Gambar nelang ngaran hie yiti?" "Kaisar," 
tuing here. 12:17 "Nah, amun kalayiru," eau Yesus, "ami ma Kaisar inun 
sa wat Kaisar, nelang ma Alatalla inun sa wat Alatalla." Here wauh 
karengei eauni. 12:18 Papire kaulun teka golongan Saduki hawi nunung 
Yesus. (Here yiru golongan sa bapandapat ulun matei puang sagar welum 
kamulek.) 12:19 "Guru," eau here ma Yesus, "Hi Moses nyurat hukum 
yiti ma takam: 'Amun erang kaulun upu matei nelang hanye puang uweng 


anak, maka pulaksanami harus narangan walu pulaksanaini yiru nampan 
ngami katurunan ma ulun sa haut matei yiru.' 12:20 Suah naan pitu kaulun 
ipulaksanai. Sa taraulu narangan, balalu matei puang uweng baanak. 12:21 
Udi hie sa karueh narangan waluni, kude hanye pada matei puang uweng 
baanak. Kalayiru pada anri pulaksanai sa katelu, 12:22 nelang pada hampe 
ma sa kapitu. Lawu lawini wawel yiru pada matei. 12:23 Hang anrau ulun 
matei kaelan welum mulek, darangan hie wawel yiru? Daya kapapitu here 
haut narangan hanye!" 12:24 Yesus nuing, "Naun tuu hala. Daya naun 
puang kataru lengan Surat Barasis atawa kuasa Alatalla. 12:25 Daya amun 
kawan ulun matei kaelan welum mulek, here puang sagar narangan lagi, 
malengkan here sagar welum kala malekat hang surga. 12:26 Nelang neu 
ulun matei naele welum mulek, inun huan suah naun mambasa hawuang 
kitab Moses neu jubut sa malelap yiru? Hang wuang kawan ayat yiru 
nasurat Alatalla kaeau ma hi Moses, 'Aku Alatalla Abraham, Alatalla 
Ishak nelang Alatalla Yakub.' 12:27 Alatalla yiru puang Alatalla ulun 
matei. Hanye Alatalla ulun welum. Naun tuu hala!" 12:28 Balalu hawi 
erang kaulun guru agama nyanrengei papaneran Yesus anri kawan ulun 
teka golongan Saduki yiru. Guru agama yiru karenge1 Yesus haut nuing 
lengan kawan ulun yiru anri maeh. Balalu hanye nunti ma Yesus, "Parentah 
awe sa panga mambatang teka katuluh parentah?" 12:29 Yesus nuing, 
"Parentah sa mambatang, hanyeyiru: 'Rengei, u bangsa Israel! Tuhan 
Alatalla takam, Tuhan yiru tungkan. 12:30 Sinta Tuhan Alatallanu anri 
sagalis ateinu, anri sagalis amiruenu, anri sagalis kapintaren, nelang anri 
sagalis kakuatennu.' 12:31 Parentah sa karueh hanyeyiru: 'Ware hanyu 
sinta sasamehnu murunsia, kala hanyu sinta tenga dirinu raerai.' Puang 
uweng lagi parentah lain sa labis mambatang hengka karueh parentah 
yiru." 12:32 Balalu guru agama yiru kaeau ma Yesus, "Tangar tuu, Guru! 
Samula tuu inun sa naeaunu: Ekat Tuhan Alatalla sa tungkan, nelang puang 
uweng lagi Alatalla sa lain. 12:33 Nelang murunsia harus sinta ma Alatalla 
anri sagalis ateini, kamulek anri sagalis kapintarenni nelang anri sagalis 
kakuatenni. Kamulek hanye pada harus sinta ma sasamehni murunsia kala 
hanye sinta dirini raerai. Yiru labis maeh teka katuluh masam parapah." 
12:34 Yesus karenge1 guru agama yiru haut nuing anri maeh tatuu. Balalu 


Yesus kaeau ma hanye, "Hanyu haut ane jari ulun wat Alatalla." Udi yiru 
puang sunah erang kaulun sa heei itunti lagi ma Yesus. 12:35 Tawuk 
ngajar hang Lewu Tuhan, Yesus nunti, "Kala awe kawan guru agama tau 
kaeau Raja Panyalamat yiru katurunan Dawid? 12:36 Padahal hi Dawid 
raerai -- daya gana nailham daya Roh Alatalla -- kaeau, 'Tuhan kaeau ma 
Tuhanku: maharung hang tiba kawanku hampe aku ngulah kawan 
musuhnu takluk ma hanyu.' 12:37 Jari amun hi Dawid ngantuh Raja 
Panyalamat yiru 'Tuhan', puang maka tau pada hanye katurunan Dawid?" 
Ulun rama sa naan hang Lewu Tuhan yiru sanang nyanrengei Yesus ngajar. 
12:38 Hanye kaeau ma here, "Hati-hati anri kawan guru agama. Here 
sindi takia makai jubah sa ambau nelang sindi nahormat hang pasar. 12:39 
Here sindi kawan unengan sa tahormat hawuang lewu sumbayang anri 
hang kawan pesta. 12:40 Here nipu kawan walu nelang hanrampas lewuni. 
Kamulek pakai nutup kajahaten here yiru, here badoa ambau. Hukuman 
ma here yati maweat!" 12:41 Tawuk maharung hang pintangan pati 
pangamian hang Lewu Tuhan, Yesus nantuh kawan ulun sa namasuk duit 
here mawuang pati yiru. Rama ulun tatau namasuk wahai duit; 12:42 
balalu erang kaulun wawei walu paua hawi pada. Hanye namasuk rueh 
kadiki duit tamaga, hanyeyiru duit receh sa pangarumis haragani. 12:43 
Balalu Yesus nerau kawan ulun sa umba hanye balalu kaeau ma here, 
"Taniuh yiti: Wawei walu paua yiru namasuk mawuang pati yiru labis 
wahai teka sa natamasuk daya katuluh kawan ulun lain. 12:44 Daya here 
katuluh ngami teka kalabihan haratani. Kude wawei walu yiru biar paua 
tuu hanye ngami katuluh sa naan hang hanye -- likan sa naparlu tatuu 
dayani pakai welum." 


13:1 Tawuk Yesus nanan Lewu Tuhan, erang kaulun hengka kawan ulun 
sa umba hanye kaeau, "Guru, suba dinung kawan bangunan yiru. Taniuh 
kawan watuni. Tuu leha kaehni!" 13:2 Yesus nuing, "Angneh, hanyu 
kadinung kawan bangunan sa hante yiru? Puang sunah erang kawuding 
watu teka kawan bangunan yiru sagar magun ipasusun hang paunenganni. 
Katantuluhni sagar rusak ramuk rakai." 13:3 Udi yiru Yesus tulak hampi 
Bukit Zaitun, palus maharung hang unengan sa bahadapan anri Lewu 


Tuhan. Balalu hi Petrus, hi Yakobus, hi Yohanes anri hi Andreas hawi 
nunung hanye neu bapaner anri hanye sara pribadi. 13:4 "Suba hanyu 
iwara ma kami," eau here ma hanye, "Hantamian katuluhni yiru sagar jari? 
Nelang mun kawan tanda sa 1wara neu wayahni haut hampe?" 13:5 "Hati- 
hati," tuing Yesus, "ada hampe naun tatipu. 13:6 Rama ulun sagar hawi 
makai ngaranku nelang kaeau, 'Aku yiti Yesus!' balalu nipu rama ulun. 
13:7 Amun naun karengei kawan lengan ulun babur nelang kawan kabar 
paparangan, ada takut. Katantuluh yiru harus jari, kude yiru puang baarati 
wayahni kiamat haut hampe. 13:8 Bangsa saisa sagar babur nawan bangsa 
sa lain. Nagara saisa sagar manyarang nagara sa lain. Hang awe-awe sagar 
naan gempa bumi, naan juju-lau. Katuluhni yiru wau panukuanni, kala 
hanang sa naingkam daya erang kaulun wawei tawuk kai bagenda. 13:9 
Naun harus hati-hati, daya naun sagar najamba palus nainsing ma kawan 
pangadilan. Naun sagar naweweh hang kawan lewu sumbayang. Naun 
sagar nainsing mangadap kawan panguasa anri kawan raja daya gana naun 
ulun sa umba aku. Kude yiru kasampatan ma naun umak ngami kasaksian 
neu aku ma here. 13:10 Kabar Maeh teka Alatalla yiru musti nawara 
dahulu ma katuluh bangsa. 13:11 Nelang amun naun najamba palus 
nainsing ma pangadilan, ada gaer neu inun sa harus napantane naun. Amun 
haut hampe wayahni neu bapaner, antuh mun sa nawara ma naun hang 
tawukni naun bapaner. Daya kawan lengan sa naantuh naun yiru puang 
lengan naun raerai, malengkan hawi teka Roh Alatalla. 13:12 Ulun sagar 
mahianat pulaksanaini nampan nawunu. Yiru pada sa sagar jari ma ambah 
anri anakni. Kawan anak sagar nawan ineh-ambahni, palus nyarah here 
nampan nawunu. 13:13 Naun sagar nakuar daya ulun katuluh daya gana 
naun ulun sa umba aku. Kude ulun sa batahan hampe pijumpuhanni, sagar 
nasalamat." 13:14 "Naun sagar kadinung 'Kajahaten sa ngampi hansur' 
minri hang unengan sa nauring ma hanye. (Catatan ma pambasa: Pantaru 
inun aratini!) Tawuk yiru ulun sa naan hang Yudea harus nempat ma 
pagunungan. 13:15 Ulun sa naan hang ambau hapau lewu ada minau 
nelang masuk mawuang lewu neu ngalap inun heneng. 13:16 Ulun sa naan 
hang ume ada mudi lepuh ngalap jubahni. 13:17 Tuu leha sanringinenni 
kawan anrau yiru ma kawan wawei sa mihuwuntung nelang meh sa magun 


ngampumu anakni! 13:18 Ware badoa nampan katantuluh yiru ada jari 
hang wayah panguran. 13:19 Hang kawan anrau sa maka sanringinen yiru 
sagar naan isa kasusahen sa huan suah naingkam, nuku hengka Alatalla 
ngulah dunia hampe itati, nelang pada puang sagar jari lagi. 13:20 Atikala 
Alatalla puang ngapimbe wayah yiru, himat puang uweng sunah erang 
kaulun sa nasalamat. Kude gana ulun watni Alatalla ngapimbe wayah yiru. 
13:21 Tawuk yiru amun erang kaulun kaeau ma naun, 'Dinung, Raja 
Panyalamat yiru naan hang yiti!' atawa 'Dinung, hanye naan hang yaru!' -- 
ada parisaya ma ulun yiru. 13:22 Daya kawan panyalamat palasu anri 
kawan nabi palasu sagar hawi. Here sagar ngulah kawan pagawian luar 
biasa anri kawan kaajaiban umak nipu amun tau nipu, ulun wat Alatalla 
pada. 13:23 Jari, hati-hati! Katantuluhni yiru haut nawaraku ma naun 
kapihuan hal yiru jari." 13:24 "Udi wayah kasusahen yiru, mate anrau 
sagar jari maleng, nelang wulan puang lagi basahaya. 13:25 Kawan 
wawahiang sagar lawu teka langit, nelang kawan panguasa hang langit 
sagar jari kacau-balau. 13:26 Tawuk yiru Anak Murunsia sagar dinung 
hawi hang awan makai kuasa sa hante nasinrah anri pihante mulia. 13:27 
Hanye sagar ngutus kawan malekat neu ngumpul ulun pidianni teka kaepat 
pusing dunia, teka kawan hujung tang ma kawan hujung langit." 13:28 
"Alap palajaran teka kakau ara. Amun kawan jangkengni kakuring nelang 
maleme, anri nuku naruk muda, naun karasa himat musim kamarau haut 
rupak. 13:29 Kala yiru pada amun naun kadinung katantuluh yiru jari, naun 
karasa himat wayahni haut rupak tatuu. 13:30 Wuah naun karasa! 
Katantuluh yiti sagar jari kapihuan kawan ulun welum itati matei katuluhni. 
13:31 Langit anri tane sagar wawal mahinam, kude lenganku tatap hampe 
kalalawahni." 13:32 "Biar kala yiru, puang sunah erang kaulun karasa 
hantamian anrauni atawa hantamian jamni. Kawan malekat hang surga 
pada puang karasa kala yiru pada Anak, ekat Ambah sa karasa. 13:33 Jari 
naun harus bajaga nelang hati-hati, daya naun puang karasa hantamian 
wayahni. 13:34 Kaadaanni sameh kala erang kaulun sa nanan lewuni 
balalu tulak hampi unengan sa lawit. Hanye nunyu kawan palayanni ngurus 
lewuni, nelang ngami tugas ma here maisasaan. Ma panyaga 
wawanawang, hanye ipesen nampan bajaga maeh-maeh. 13:35 Daya yiru 


naun harus bajaga, daya naun puang karasa hantamian ampun lewu yiru 
sagar hawi-tau kariwe anrau, tau pada penah malem, tau pada tawuk 
subuh, atawa tau pada hang tawuk matei anrau hulet. 13:36 Amun hanye 
hawi nyalenga, ada hampe hanye kasasat naun ganjah manre. 13:37 Inun 
sa naeauku yiti ma naun, naeauku pada ma katuluh ulun: ware naun 
bajaga!" 


14:1 Rueh anrau lagi Anrau Paskah nelang Parayaan Rote Puang Baragi. 
Kawan imam kapala anri kawan guru agama rahat ngantara lalan neu 
nyamba Yesus anri suni-suni, nampan munu hanye. 14:2 "Kude ada takam 
nampalus yiru hang tawuk parayaan," eau here, "daya die timbul 
pirawekan." 14:3 Tawuk Yesus naan hang Betania, hang lewu Simon sa 
dahulu hie bapanyakit kadan, erang kaulun wawei hawi nunung hanye. 
Hanye nginsing minyak marauh enguh sa rarang hawuang isa bakam teka 
pualam, minyak yiru naulah teka wakat kayu. Tawuk Yesus rahat 
maharung kuman, wawel yiru nyaneah bakam yiru palus nalui minyak 
marauh enguh yiru ma ulu Yesus. 14:4 Papire kaulun sa naan hang yiru 
balalu sangit nelang kaeau anri sasameh here, "Inun riranni minyak marauh 
enguh yiru natahayang? 14:5 Minyak yiru tau naari anri haraga labis teka 
telu jatuh duit perak, nelang duitni naami ma ulun paua!" balalu here sangit 
anri wawei yiru. 14:6 Kude Yesus kaeau, "Elahni hanye! Wuah mun naun 
mada hanye? Hanye nampalus ala sa maeh nelang na tawat ma aku. 14:7 
Ulun paua saratang naan hang penah naun. Tiap tawuk amun naun hamen, 
naun tau ngarawah here. Kude aku puang kalalawahni naan baya anri naun. 
14:8 Wawei yiti haut nampalus inun sa iyuhni nampalus. Hanye haut natap 
nyadia aku makai minyak marauh enguh neu ma anrau aku napasar 
badahulu teka wayahni. 14:9 Parisayaleh! Hang litar dunia, hang awe 
Kabar Maeh teka Alatalla nawara, pagawian wawei yiti sagar nasarita 
pada nampan pakai ngitung hanye." 14:10 Balalu hi Yudas Iskariot, erang 
kaulun teka kadua walas ulun sa umba Yesus, tulak nunung kawan imam 
kapala ngaheng makhianat Yesus ma here. 14:11 Here sanang tuu 
karengei tawaran yiru, palus bajanji sagar ngami duit ma hi Yudas. Balalu 
hi Yudas mulai ngantara kasampatan neu makhianat Yesus. 14:12 Hang 


anrau palanungkai Parayaan Rote Puang Baragi -- tawuk ulun nyamalis 
babiri Paskah -- kawan ulun sa umba Yesus nunti ma hanye, "Hang awe 
hanyu hamen kami nyadia kutaen Paskah ma hanyu?" 14:13 Balalu Yesus 
nunyu rueh kaulun hengka here, "Kia hampi tumpuk, hang yaru naan erang 
kaulun upu ganjah ngantung isa kandi mahuang ranu, sagar panalu anri 
naun. Taharak hanye 14:14 ma lewu sa naasukni palus eau ma ampun 
lewu yiru, 'Guru nunti, hang awe unengni baya kawan ulun sa umba hanye 
sagar nguta kutaen Paskah.' 14:15 Ulun yiru sagar nutui ma naun isa 
ruangan hante hang ambau. Ruangan yiru haut nasadia, sukup anri kawan 
parabotni. Sadia katuluhni hang yaru ma takam." 14:16 Balalu karueh ulun 
sa umba Yesus yiru tulak hampi tumpuk. Hang yaru here panalu katuluhni 
tuu kala sa naeau daya Yesus. Balalu here pada nyadia kutaen Paskah. 
14:17 Malem yiru Yesus hawi baya kadua walas kaulun ulun sa umba 
hanye. 14:18 Rahat here maharung kuman, Yesus kaeau, "Rengel: erang 
kaulun teka naun, sa itati kuman sinrah baya aku sagar makhianat aku." 
14:19 Karengei yiru, kawan ulun sa umba Yesus balalu mahanang atei 
tatuu. Balalu tiap tenga here baganti nunti ma Yesus, "Batantu puang aku 
sa naeau dayanu?" 14:20 Yesus nuing, "Hanye erang kaulun teka naun dua 
walas yiti, sa kuman mira lumbah baya aku. 14:21 Samula Anak Murunsia 
sagar matei kala sa nasurat hawuang Surat Barasis. Kude leha silakani 
ulun sa makhianat Anak Murunsia yiru! Labis maeh ma ulun yiru jaka 
hanye budas puang nakayaan!" 14:22 Tawuk here rahat kuman, Yesus 
ngalap rote palus badoa ngantuh tarima kasih ma Alatalla. Udi yiru hanye 
miah nyanara1 rote yiru makai tangamni, balalu ngami ma kawan ulun sa 
umba hanye nelang kaeau, "Alap kuta, yiti tengaku." 14:23 Udi yiru hanye 
ngalap 1sa sangkir anggur. Hanye badoa ngantuh tarima kasih ma Alatalla, 
balalu ngami sangkir yiru ma kawan ulun sa umba hanye. Udi yiru here 
katuluh nguut anggur yiru. 14:24 Udi yiru Yesus kaeau, "Iti iraku sa 
nyantuhun janji Alatalla, ira sa nahalui ma ulun rama. 14:25 Parisayaleh: 
Aku puang sagar nguut anggur yiti lagi, hampe hang wayah aku nguut 
anggur isa wau sinrah naun hang Dunia Wau wat Ambahku." 14:26 Udi 
yiru here manyanyi isa nyanyian pakai nawat mahormat. Balalu udi hie 
here tulak ma Bukit Zaitun. 14:27 Udi yiru Yesus kaeau ma here, "Naun 


katuluh sagar nempat nanan aku. Daya hawuang Surat Barasis naan 
nasurat, 'Alatalla sagar munu pakatikni, balalu sawayan babirini sagar 
pasai pau.' 14:28 Kude udi aku naele welum mulek, aku sagar tulak 
nahuluan naun ma Galilea." 14:29 "Puang" tuing Petrus, "biar here katuluh 
uras nanan hanyu, aku budas puang nanan." 14:30 "Itung," eau Yesus, 
"malem yiti pada, kapihuan manu nanru sa karueh kali, hantelu kali hanyu 
ngidim aku." 14:31 Anri tegas hi Petrus nuing, "Biar aku harus matei 
sinrah baya hanyu, aku himat puang sagar kaeau aku puang kataru hanyu!" 
Balalu kawan ulun sa umba Yesus sa lain kaeau kalayiru pada. 14:32 Here 
hampe hang isa unengan bangaran Getsemani, balalu Yesus kaeau ma 
kawan ulun sa umba hanye, "Maharung hang yiti padingian aku lepuh 
badoa." 14:33 Balalu Yesus nuntut hi Petrus, hi Yakobus anri hi Yohanes 
tulak baya anri hanye. Hanye nuku kaingkam mahanang atei nelang 
balisah. 14:34 "Ateiku mahanang tuu," eau Yesus ma here, "ingkamku 
yalah kai matei. Uneng hang yiti nelang bajaga!" 14:35 Yesus tulak lawit 
butit balalu ileku hang tane palus badoa. Hawuang doani hanye laku amun 
1yuh hanye puang usah kaingkam wayah kahanangen yiru. 14:36 "Ambah, 
U Ambah," eauni, "puang uweng sunah isa, sa mustahil ma hanyu. Idar 
kahanangen yiti teka aku. Ekatni ada eleh manyu kabahumenku malengkan 
kabahumen Ambah." 14:37 Udi yiru Yesus miulek palus kasasat kawan 
ulun sa umba hanye rahat manre. Hanye kaeau ma hi Petrus, "Simon, inun 
hanyu manre? Ekat erang jam, hanyu puang kaule bajaga?" 14:38 Balalu 
Yesus kaeau ma here, "Ware naun bajaga, nelang badoa nampan naun 
puang kaingkam wuah purija. Samula roh naun hamen nampalus sa patut, 
kude naun puang sanggup daya tabiat murunsia yiru maleme." 14:39 Hinra 
lagi Yesus tulak badoa anri ngantuh kawan lengan sa sameh. 14:40 Udi 
yiru hanye mulek lagi nunung kawan ulun sa umba hanye palus kasasat 
here lagi rahat manre, daya here siruru tatuu. Hampe here puang karasa 
mun sa harus naeau here ma Yesus. 14:41 Tawuk Yesus sa katelu kalini 
mulek nunung here, hanye kaeau, "Inun naun manre lagi nelang barana1? 
Sukup! Haut hampe wayahni Anak Murunsia nasarah ma tangan kawan 
ulun badosa. 14:42 Ambuan, hayu takam tulak. Dinung! Ulun sa 
makhianat aku haut hawi!" 14:43 Parahatan Yesus bapaner, hawi hi 


Yudas, erang kaulun teka kadua walas ulun sa umba hanye yiru. Sinrah 
anri hanye, hawi pada ulun rama sa nginsing taruh padang anri gagada. 
Here nautus daya kawan mam kapala, kawan guru agama anri kawan 
pamimpin Yahudi. 14:44 Hi Yudas haut nukas isa tanda ma here. "Ulun sa 
nasiukku," eauni ma here, "hanyeyiru ulunni. Jamba hanye palus msing 
hanye nelang jaga bahimat." 14:45 Tawuk hi Yudas hawi, hanye palus 
nunung Yesus nelang kaeau, "Guru!" udi hie hanye balalu nyiuk Yesus. 
14:46 Balalu kawan ulun sa hawi sinrah baya hi Yudas yiru nyamba Yesus 
palus hanrantai hanye. 14:47 Kude isa teka here sa naan hang yiru nyintak 
taruh padangni palus nampek walah imam hante hampe siluni witus. 14:48 
Balalu Yesus kaeau ma here, "Inun aku yiti panjahat, hampe naun hawi 
makai taruh padang anri gagada neu nyamba aku? 14:49 Tiap anrau aku 
ngajar hang Lewu Tuhan hang hadapan naun, kude naun puang nyamba 
aku. Kude samula haut pipatutni kala yiru, nampan tulus mun sa nasurat 
hawuang Surat Barasis." 14:50 Katuluh ulun sa umba hanye nempat nanan 
Yesus. 14:51 Erang kaulun iya muda, sa ekat makai erang kalamar kain 
umak nutup tengani, umba Yesus. Kawan ulun rama hamen nyamba hanye 
pada, 14:52 kude hanye napas kaimni yiru, balalu nempat nelang tabentur. 
14:53 Yesus nainsing ma lewu imam hante. Hang yaru katuluh imam 
kapala, pamimpin Yahudi, anri guru agama rahat bakumpul. 14:54 Hi 
Petrus naharak Yesus hengka lawit hampe masuk ma natat lewu imam 
hante. Hang yaru hanye maharung minrus rite apui baya anri kawan 
pangawal. 14:55 Kawan imam kapala anri katuluh Pangadilan Agama 
ngakali nampan kaiyuh bukti sa ngampi hala Yesus nampan tau nyanawu 
hukuman mati ma hanye. Kude here puang kaiyuh bukti sunah isa. 14:56 
Rama saksi sa naherau neu ngami kasaksian palasu nadap Yesus, kude 
kasaksian here puang sameh isa anri sa lain. 14:57 Balalu papire kaulun 
saksi minri palus ngami kasaksian palasu neu Yesus kalayiti, 14:58 "Kami 
karengei ulun yiti kaeau, 'Aku sagar mungkar Lewu Alatalla yiti sa naulah 
daya murunsia, kamulek udi telu anrau, aku sagar ngamuan sa lain sa 
puang ulahan murunsia.' " 14:59 Kude kasaksian kawan ulun yiru sika 
puang sameh isa anri sa lain. 14:60 Maka imam hante minri hang hadapan 
here katuluh palus nunti ma Yesus, "Inun hanyu puang nuing kawan 


dawaan sa natuju ma hanyu?" 14:61 Kude Yesus suni. Hanye budas puang 
nuing. Balalu imam hante yiru nunti hinra lagi ma hanye, "Inun hanyu Raja 
Panyalamat, Anak Alatalla Panga Barasis?" 14:62 "Aku Raja 
Panyalamat," tuing Yesus, "kude naun katuluh sagar kadinung Anak 
Murunsia maharung hang tiba kawan Alatalla Isa Panga Barasis nelang 
hawi hang awan teka langit!" 14:63 Balalu imam hante ngirah pakaianni 
palus kaeau, "Puang parlu lagi saksi! 14:64 Naun haut karengei raerai 
kawan lenganni sa nangkurun Alatalla. Itati inun kaputusan naun?" Here 
katuluhni mamutus Yesus yiru hala, nelang patut nahukum mati. 14:65 
Balalu papire kaulun nura Yesus, balalu here nutup mateini balalu nampar 
hanye, balalu kacau, "Suba tangguh, hie sa nampar hanyu?" Kawan 
pangawal pada umba nampar Yesus. 14:66 Parahatan hi Petrus muneng 
hang natat, erang kaulun palayan wawei wat imam hante hawi ma yaru. 
14:67 Tawuk hanye kadinung hi Petrus minrus rite apui, hanye bahimat 
naniuh uruwawa Petrus balalu kaeau, "Angneh hanyu pada baya Yesus 
ulun Nazaret yiru?" 14:68 Kude hi Petrus puang mangaku. "Aku puang 
karasa nelang puang kataru inun bahumnu," eauni ma palayan yiru. Balalu 
hi Petrus tulak ma pintu gerbang lewu imam hante yiru. [Hang tawuk yiru 
manu nanru. | 14:69 Palayan wawei yiru ninung hi Petrus lagi, balalu kaeau 
pada ma ulun hang yiru, "Hanye samula erang kaulun hengka here!" 14:70 
Kude hi Petrus puang mangaku lagi. Puang lawah udi yiru, kawan ulun 
hang yiru kaeau lagi ma hi Petrus, "Puang tau naidim lagi himat hanyu 
erang kaulun hengka here, daya hanyu teka Galilea!" 14:71 Balalu hi 
Petrus mulai nyapa tenga nelang kaeau, "Aku puang kataru ulun sa 
nabahum daya naun yiru!" 14:72 Hang tawuk yiru pada manu nanru ma 
karueh kalini. Balalu hi Petrus kaitung neu Yesus haut kaeau ma hanye, 
"Kapihuan manu nanru karueh kali, hanyu hantelu ngidim aku." Hi Petrus 
balalu nungkau. 


15:1 Dami anrau maraai, katuluh Pangadilan Agama tamasuk kawan 
imam kapala, kawan pamimpin Yahudi anri kawan guru agama badadas 
barunding. Here hanrantai Yesus, udi yiru nginsing hanye balalu nyarah 
hanye ma hi Pilatus. 15:2 Hi Pilatus nunti ma Yesus, "Inun tuu hanyu raja 


ulun Yahudi?" "Kala yiru eaunu" tuing Yesus. 15:3 Kawan imam kapala 
iwara wahai dawaan nadap Yesus. 15:4 Balalu hi Pilatus nunti lagi ma 
Yesus, "Inun hanyu puang hamen nuing? Suba dinung pire wahai dawaan 
sa nawara here neu hanyu!" 15:5 Kude Yesus budas puang nuing lagi, 
hampe hi Pilatus wauh. 15:6 Hang tiap Pesta Paskah, biasani hi Pilatus 
napas erang kaulun tahanan manyu pidian ulun rama. 15:7 Hawuang 
panjara, hengka kawan pambaruntak sa munu ulun tawuk huru hara, naan 
erang kaulun bangaran hi Barabas. 15:8 Ulun rama bakumpul nelang ilaku 
anri hi Pilatus nampan hanye napas erang kaulun tahanan kala biasa. 15:9 
Hi Pilatus nunti ma here, "Inun naun hamen, aku napas raja ulun Yahudi 
yiru ma naun?" 15:10 Daya hi Pilatus kataru kawan imam kapala 
manyarah Yesus ma hanye daya here muar. 15:11 Kude kawan imam 
kapala makat ulun rama nampan laku hi Pilatus napas hi Barabas ma here. 
15:12 Balalu hi Pilatus kaeau lagi ma ulun rama yiru, "Amun kala yiru, 
mun sa harus naulahku ma ulun sa naantuh naun raja ulun Yahudi yiru?" 
15:13 Anri lengan mehet here kaeau, "Balasangar hanye!" 15:14 "Kude 
mun kajahatenni?" tunti Pilatus. Balalu here kaeau lagi labis mehet, 
"Balasangar hanye!" 15:15 Hi Pilatus hamen ngampi sanang atei ulun 
rama yiru, balalu hanye napas hi Barabas ma here. Udi yiru hanye nunyu 
ulun ngawalawas Yesus, balalu nyarah hanye nampan nabalasangar. 15:16 
Yesus nainsing daya kawan parajurit ma balai pangadilan hang istana 
gubernur. Udi yiru katuluh pasukan naherau bakumpul. 15:17 Balalu here 
namu jubah warna ungu hang Yesus, here ngulah mahkota teka kawan 
lawei jangkeng barunrui, udi hie namuni ma ulu Yesus. 15:18 Udi yiru 
here nabe hanye. "Tabe Raja ulun Yahudi!" eau here. 15:19 Here nyatuk 
ulu Yesus makai tungkeh, balalu here nura hanye palus nyambah ijuku 
hang hadapan hanye. 15:20 Udi ngakiek Yesus, here nguka jubah ungu 
yiru balalu namu kamulek pakaianni. Udi hie hanye nainsing hampi luar 
tumpuk nampan nabalasangar. 15:21 Hang penah lalan here mamaksa 
erang kaulun ngantung balasangar Yesus. Ulun yiru kabulujuran wau hawi 
teka desa ngunu masuk ma tumpuk. (Ngaranni hi Simon, -- baasal teka 
Kirene -- ambah wat Aleksander anri hi Rufus.) 15:22 Yesus nainsing 
hampi isa unengan sa bangaran Golgota, aratini "Uneng Kuruwangah". 


15:23 Hang yiru here ngami ma hanye anggur basampur anri mur, kude 
Yesus puang hamen nguut anggur yiru. 15:24 Udi yiru here nyalib hanye, 
balalu mambagi pakaianni makai undian umak nantu bagian maisasaan, 
15:25 tawuk yiru pukul suei kaayat. 15:26 Hang ambau balasangarni 
napasang tulisan neu dawaan nadap hanye, kalayiti: "Raja Ulun Yahudi". 
15:27 Sinrah anri Yesus here pada nyalib rueh kaulun parampok; erang 
kaulun hang tuhi kawan, erang kaulun lagi hang tuhi kawini. 15:28 [Anri 
kala yiru tulus sa nasurat hawuang Surat Barasis; hanye yiru: "Hanye 
naanggap tamasuk kawan ulun jahat." | 15:29 Kawan ulun sa mitah hang 
yiru igutik ulu nelang mahina Yesus. Here kaeau, "U, hanyu sa ngaheng 
mungkar Lewu Alatalla nelang ngambuanni hawuang telu anrau. 15:30 
Suba inau teka balasangar yiru, salamat tenganu!" 15:31 Kala yiru pada 
kawan imam kapala anri kawan guru agama ngakiek Yesus. Here kaeau 
anri sameh here, "Hanye nyalamat ulun lain, kude tengani raerai puang 
hanye kaiyuh nyalamat! 15:32 Amun hanye raja Israel, Raja Panyalamat, 
ware hanye itati minau teka balasangar yiru, nampan kami kadinung palus 
parisaya ma hanye!" Kawan ulun sa nabalasangar sinrah Yesus yiru pada 
mahina Yesus. 15:33 Hang penah anrau, salawah telu jam katuluh 
unengan yiru jari maieng-maituk. 15:34 Hang pukul telu kariwe, Yesus 
kaeau anri lengan mehet, "Eloi, eloi, lama sabakhtani?" sa baarati, "U 
Alatallaku, u Alatallaku, wuah inun hanyu nanan aku?" 15:35 Papire 
kaulun hang yiru karengei lengan yiru, balalu kaeau, "Rengei, hanye nerau 
hi Elia!" 15:36 Erang kaulun teka here hinang tulak ngalap kambang 
karang, balalu nyusupni mawuang anggur maasem. Udi hie kambang 
karang yiru nasusuk hang hujung wila kayu, balalu surungni ma wiwi 
Yesus, nelang kaeau, "Anrei, mara takam ninung mun hi Elia hawi 
ngampinau hanye teka balasangar yiru." 15:37 Balalu Yesus nantiak palus 
matei. 15:38 Tenda sa nasinsi hawuang Lewu Tuhan sitat patuhi rueh teka 
ambau hampe mbe. 15:39 Parwira sa minri hang hadapan balasangar yiru, 
kadinung kala awe wangun Yesus matei. Parwira yiru kaeau, "Samula tuu 
ulun yiti Anak Alatalla!" 15:40 Hang yiru naan pada papire kaulun wawel 
sa nantau teka lawit katuluh yiru. Hengka here yiru naan hi Salome, hi 
Maria Magdalena, anri hi Maria meh Yakobus sa iya anri hi Yoses. 15:41 


Here yiru kawan wawel sa umba nelang ngarawah Yesus tawuk hanye 
naan hang Galilea. Kamulek rama lagi kawan wawei lain hang yiru sa haut 
hawi teka Yerusalem sinrah Yesus. 15:42-43 Anrau haut nuku maleng 
tawuk hi Yosef teka Arimatea hawi. Hanye anggota Pangadilan Agama sa 
tahormat. Hanye pada ganjah nganrei wayahni Alatalla mulai marentah 
yalah Raja. Anrau yiru anrau ulun Basadia (hanyeyiru anrau kapihuan 
anrau Sabat.) Daya yiru hi Yosef puang takut mangadap hi Pilatus neu 
laku bangkai Yesus. 15:44 Hi Pilatus wauh karenge1 Yesus haut matei. 
Balalu hanye nunyu ulun nerau kapala pasukan palus nunti ma hanye inun 
Yesus haut lawah matei? 15:45 Dami karengei laporan parwira yiru, hi 
Pilatus satuju hi Yosef ngalap bangkai Yesus. 15:46 Balalu hi Yosef midi 
kain kapan teka kain lena, udi ngampinau bangkai Yesus, hanye mungkusni 
makai kain yiru. Udi hie hanye ngelah bangkai yiru hawuang isa pasaran 
sa naulah hawuang bukit watu. Udi yiru hanye nyasar isa watu hante nutup 
wawa pasaran yiru. 15:47 Tawuk yiru hi Maria Magdalena anri Maria 
meh Yoses ninung hang awe Yesus naelah. 


16:1 Tawuk anrau Sabat haut paitah, hi Maria Magdalena, hi Maria meh 
Yakobus, anri hi Salome tulak lepuh midi kasai pakai ngasai bangkai 
Yesus. 16:2 Kaayat subuh tawuk mate anrau hulet, hang anrau 
palanungkai minggu yiru, here tulak ma pasaran. 16:3-4 Hang penah lalan 
here kaeau anri sameh here, "Hie sa tau ngarawah takam nyasar watu 
panutup wawa pasaran?" Daya watu yiru hante tatuu. Kude dami here 
hampe hang yiru here kadinung watu yiru haut pasasar. 16:5 Balalu here 
masuk mawuang pasaran yiru. Hawuangni hang tiba tuhi kawan, here 
kadinung erang kaulun muda makai jubah mahilak rahat maharung, balalu 
here embah tatuu. 16:6 Ulun muda yiru kaeau, "Ada takut! Aku karasa 
naun ngantara Yesus ulun Nazaret sa haut nabalasangar. Hanye puang 
uweng hang yiti. Hanye haut kaelan welum mulek! Mara naun ninung, iti 
bakas uneng here ngangkading hanye. 16:7 Itati hulu tulak, wara kabar yiti 
ma kawan ulun sa umba hanye, wara pada ma hi Petrus. Wara, 'Hanye 
tulak dahulu teka naun hampi Galilea. Hang yaru naun sagar kadinung 
hanye, kala sa haut nawarani ma naun.' " 16:8 Balalu here kaluar teka 


pasaran yiru palus nempat daya embah nelang takut. Here puang iwara 
inun-inun ma hie-hie, daya takut. 16:9 [Kawan wawei yiru tulak nunung hi 
Petrus anri kawan hengauni, balalu nyarita anri imbe katuluh sa haut 
nawara ma here daya ulun muda yiru. Udi yiru, Yesus raerai itetei kawan 
ulun sa umba hanye iwara kabar teka timur ma barat kabar sa maeh nelang 
kalalawah neu salamat sa kalalawah. | [Udi Yesus kaelan welum mulek 
teka pampatei, kaayat subuh hang anrau Minggu, hanye palanungkai 
nantarang tenga ma hi Maria Magdalena. (Teka hi Maria Magdalena yiru 
suah Yesus ngaluar pitu roh jahat.) 16:10 Maka hi Maria Magdalena 
balalu tulak iwara kajadian yiru ma kawan hengau Yesus, sa ganjah 
mahanang atei nelang nungkau. 16:11 Kude tawuk here karengei Yesus 
welum, nelang hi Maria haut kadinung hanye here puang parisaya. 16:12 
Udi yiru Yesus nantarang tenga ma rueh kaulun ulun sa umba hanye anri 
sara lain. Yiru jari tawuk rueh kaulun yiru rahat takia ma isa tumpuk. 
16:13 Balalu here miulek palus iwara hal yiru ma here lainni. Kude here 
puang parisaya. 16:14 Akhirni, Yesus nantarang tengani ma kasawalas 
kaulun ulun sa umba hanye, tawuk here rahat kuman. Hanye nagur here 
daya here kurang kaparisayaan nelang kajut karas atei hampe puang 
parisaya ma kawan ulun sa here raerai haut kadinung Yesus haut welum. 
16:15 Balalu Yesus kaeau ma here, "Hulu kia ma katuluh dunia nelang 
wara Kabar Maeh teka Alatalla yiru ma katantuluh ulun murunsia. 16:16 
Ulun sa puang parisaya sagar nahukum. Kude ulun sa parisaya nelang 
nabaptis, sagar salamat. 16:17 Jari bukti neu here parisaya, kawan ulun 
yiru sagar ngusir roh jahat makai ngaranku; here sagar bapaner makai 
kawan basa sa puang here kataru. 16:18 Amun here negei anipe atawa 
nguut rasun, here puang sagar silaka. Amun here hanrapak tangan hang 
ambau kawan ulun sakit, kawan ulun yiru sagar ware." 16:19 Udi Tuhan 
Yesus bapaner anri here, hanye mihemuk ma surga. Hang yaru hanye 
marentah baya anri Alatalla. 16:20 Maka kawan ulun sa umba hanye tulak 
palus iwara Kabar teka Alatalla ma awe-awe. Kamulek Tuhan pada umba 
bagawi baya anri here nelang mambuktini itetei kawan kaajaiban inun sa 
nawara here yiru tuu. | 


Lukas 


1:1 Teofilus sa maeh budi, Rama ulun haut ngakali nyurat anri taatur neu 
kawan kajadian sa haut jari hang penah takam. 1:2 Here nyurat sameh 
kala sa nasarita ma takam daya kawan ulun sa kadinung raerai kawan 
kajadian yiru teka pamulaamni, balalu iwara kabar yiru. 1:3 Udi aku anri 
bahimat nyalidik katuluhni yiru teka pamulaanni, aku nganggap patut 
nampan nyurat isa laporan sa tasusun maeh ma hanyu. 1:4 Aku ngulah 
yiru, nampan hanyu karasa batantu inun sa haut naajar ma hanyu samula 
kapinuu. 1:5 Tawuk hi Herodes jari raja daerah Yudea, naan erang kaulun 
imam bangaran hi Zakaria. Hanye tamasuk babuhan kawan imam Abia. 
Daranganni bangaran hi Elizabet, pada katurunan imam. 1:6 Pamelum here 
rueh pana darangan yiru ngampi sanang atei Alatalla. Kararuehni nampalus 
katuluh parentah nelang hukum Tuhan anri sagalis-galisni. 1:7 Here puang 
uweng anak daya hi Elizabet tamanang nelang here kararuehni haut 
matueh. 1:8 Hang hinra anrau, tawuk babuhan Abia kaiyuh giliran, hi 
Zakaria nampalus tugas kala imam hang hadapan Alatalla. 1:9 Makai 
undian, kala biasa naulah daya kawan imam, hi Zakaria natutui neu masuk 
mawuang Lewu Tuhan balalu nutung kamanyan. 1:10 Parahatan upasara 
nutung kamanyan natampalus, ulun rama badoa hang luar. 1:11 Hang 
tawuk yiru malekat Tuhan nantarang tengani ma hi Zakaria. Malekat yiru 
minri hang tiba tuhi kawan meja unengan nutung kamanyan. 1:12 Tawuk 
hi Zakaria kadinung malekat yiru, hanye embah nelang takut. 1:13 Kude 
malekat yiru kaeau, "Ada takut, Zakaria! Alatalla haut nyanrengei doanu. 
Darangannu hi Elizabet sagar ngayaan erang kaulun iya upu. Hanyu harus 
ngampungaran hanye hi Yohanes. 1:14 Hanyu sagar arai tatuu nelang 
rama ulun sagar mihewu-miharui amun iya yiru yati nakayaan! 1:15 Hanye 
sagar jari ulun hante manyu paninungan Tuhan, nelang hanye puang sagar 
nguut anggur atawa minuman keras. Nuku hengka nakayaan hanye sagar 
mahuang Roh Alatalla. 1:16 Rama ulun Israel sagar naayakni mulek 
nunung Alatalla, Tuhan here. 1:17 Hanye sagar jari saruhan Tuhan sa 
mansing nelang bakuasa kala hi Elia. Hanye sagar ngampi damai nangkaeh 
ambah anri anak, nelang ulun sa puang ngalut nuu sagar napimpin dayani 


mulek ma lalan pikiran sa mawitu bujur. Anri kala yiru hanye nyadia isa 
umat sa patut ma Tuhan." 1:18 "Kala awe aku tau karasa hal yiru sagar 
jari?" tunti Zakaria ma malekat yiru. "Aku haut matueh, nelang 
daranganku pada haut matueh." 1:19 Malekat yiru nuing, "Aku yiti hi 
Gabriel. Aku malayamni Alatalla nelang hanye sa nunyu aku nampe kabar 
yiti ma hanyu. 1:20 Inun sa naeauku, sagar jari hang tawukni. Kude daya 
hanyu puang parisaya, hanyu die puang tau pantane, hanyu sagar muna 
hampe mun sa naeauku yiti tulus." 1:21 Hang tawuk yiru ulun rama magun 
nganre1 hi Zakaria. Here wauh wuah inun hanye kala yiru lawahni 
hawuang Lewu Tuhan. 1:22 Tawuk hanye kaluar, hanye puang tau 
pantane lagi anri here. Hanye santar ngami isyarat makai tanganni, nelang 
tatap muna. Balalu ulun rama kataru himat hanye haut kadinung isa 
paninungan hawuang Lewu Tuhan. 1:23 Dami haut galis tawuk tugasni 
hang Lewu Tuhan, hi Zakaria balalu mudi ma lewuni. 1:24 Puang hampe 
lawah udi yiru, hi Elizabet daranganni mihawuntung, balalu bakurung hang 
lewu dime wulan lawahni. 1:25 Hanye kaeau, "Akhirni Tuhan ngarawah 
aku nelang muhut pihinaku." 1:26 Tawuk hi Elizabet haut mihawuntung 
enem wulan, Alatalla nunyu malekat Gabriel tulak ma Nazaret, isa tumpuk 
hang daerah Galilea. 1:27 Gabriel nautus nunung erang kaulun wawei 
bujang paruna, bangaran hi Maria. Wawei bujang paruna yiru haut 
batunangan anri kaulun bangaran hi Yosef, turunan Raja Dawid. 1:28 
Malekat yiru hawi nunung hi Maria palus kaeau, "Tabe, hanyu sa naberkat 
Tuhan anri sara sa istimewa! Tuhan baya anri hanyu!" 1:29 Karengei 
lengan malekat yiru hi Maria embah, hampe hanye itunti hawuang ateini 
mun maksud lengan tabe yiru. 1:30 Maka malekat yiru kaeau ma hanye, 
"Ada takut, Maria, daya hanyu nakatuyuen atei Alatalla. 1:31 Hanyu sagar 
mihawuntung nelang ngayaan erang kaulun iya, sa harus hanyu 
ngampungaranni Yesus. 1:32 Hanye sagar jari hante mulia nelang sagar 
naantuh Anak Alatalla sa Panga Ambau. Tuhan Alatalla sagar ngulah 
hanye jari raja kala Raja Dawid, datu-ninini. 1:33 Hanye sagar marentah 
kala raja hang ambau katurunan Yakub hampe kalalawahni. Karajaanni 
puang sagar jumpuh." 1:34 "Kude aku magun bujang paruna," eau Maria 
ma malekat yiru, "kala awe hal yiru tau jari?" 1:35 Malekat yiru nuing, 


"Roh Alatalla sagar hawi ma hanyu, nelang kuasa Alatalla sagar nyalehup 
hanyu. Yiru sababni 1ya sa sagar nakayaan yiru sagar naantuh barasis, 
Anak Alatalla. 1:36 Ingat: hi Flizabet, kula waraganu yiru haut 
mihuwuntung enem wulan, biar hanye haut matueh nelang ulun kacau 
hanye tamanang. 1:37 Daya ma Alatalla puang uweng sa mustahil." 1:38 
Balalu hi Maria kaeau, "Aku yiti walah Tuhan; mara jari hang aku kala sa 
naeau dayanu." Balalu malekat yiru tulak nanan hi Maria. 1:39 Puang 
lawah udi yiru, hi Maria tulak ma isa tumpuk hang Yudea hang daerah 
pagunungan. 1:40 Hanye tulak ma lewu Zakaria, tawuk hanye masuk, 
hanye nampe tabe ma hi Elizabet. 1:41 Dami hi Elizabet karengei lengan 
tabe Maria, iya hawuang wuntung Elizabet yiru bagarak. Balalu hi 
Elizabet nakuasai daya Roh Alatalla, 1:42 balalu nerau, "Hanyu sa panga 
naberkat hengka katuluh kawan wawei! Naberkat iya sa sagar nakayaan 
dayanu yiru! 1:43 Hie aku yiti hampe ineh Tuhan hawi nunung aku? 1:44 
Kala yiru aku karengei lengan tabenu, iya hawuang wuntungku bagarak 
arai mihewu. 1:45 Sanang marauh hanyu, daya parisaya inun sa naeau 
Tuhan ma hanyu yiru sagar tulus!" 1:46 Hi Maria kaeau, "Ateiku nawat 
Tuhan, 1:47 nelang amirueku mihewu-miharui daya Alatalla 
Panyalamatku. 1:48 Hanye kaitung aku walahni sa hina! Mulai teka itati 
katuluh bangsa ngantuh aku sanang marauh. 1:49 Daya Alatalla sa ang 
Uweng Tikas Kuasa nampalus kawan hal sa hante ma aku. Barasis 
ngaranni. 1:50 Turun-tamurun Tuhan saratang malelo miahi ma ulun sa 
takut anri hanye. 1:51 Makai tanganni sa mansing hanye ngampi pasai ulun 
sakah sumbung, nelang ngampi sabak ransana here. 1:52 Kawan raja 
naampinauni teka takhta nelang ulun hina naenat naampambau. 1:53 Ulun 
kajuju naampiwisingni makai kawan pikaeh, sa tatau nausir anri tangan 
lawang. 1:54 Hanye ngarawah Israel walahni, manyu janji sa naulahni anri 
datu nini takam. 1:55 Tuhan puang ngubah janjini, hanye maeh atei anri hi 
Abraham nelang anri katurunanni hampe kalalawahni." 1:56 Leu telu 
wulan lawahni hi Maria muneng baya hi Elizabet, wau hanye mudi ma 
lewuni. 1:57 Dami hampe wayahni ma hi Elizabet kayaan. Hanye ngayaan 
erang kaulun iya upu. 1:58 Kawan tatangga anri kula waragani karengei 
tuu leha kaehni Tuhan anri hi Elizabet, balalu here pada umba arai baya 


hanye. 1:59 Tawuk iya yiru baumur walu anrau, here hawi neu nyunat 
hanye. Here hamen ngampi ngaran iya yiru hi Zakaria ngalut kala ngaran 
Ambahni, 1:60 kude inehni kaeau, "Puang! Hanye harus naampingaran hi 
Yohanes." 1:61 "Puang sunah erang kaulun teka kula waraganu bangaran 
kala yiru," eau here ma hanye. 1:62 Balalu makai isyarat, here nunti ma hi 
Zakaria manyu bahumni, hie ngaran anakni yiru. 1:63 Hi Zakaria laku isa 
batu tulis balalu nyurat, "Ngaranni hi Yohanes." Here katuluh mandam. 
1:64 Hang tawuk yiru jua hi Zakaria tau pantane lagi palus nawat Alatalla. 
1:65 Kawan tatanggani uras takut, nelang kabar yiru tasiar ma katuluh 
daerah pagunungan Yudea. 1:66 Katuluh ulun sa karengei hal yiru itunti 
hawuang ateini, "Jari mun iya yiru yati?" Daya Tuhan nyinrah hanye. 1:67 
Hi Zakaria, ambah iya yiru, nakuasai daya Roh Alatalla hampe hanye 
nampe pesen teka Tuhan. Hanye kaeau, 1:68 "Mara takam nawat Tuhan, 
Alatalla bangsa Israel! Hanye haut hawi ngarawah umatni nelang nyanepah 
here. 1:69 Hanye ngami ma takam panyalamat sa mansing, turunan 
Dawid, walahni. 1:70 Sadi hurap itetei kawan nabi pidianni, Tuhan haut 
ngami janjini 1:71 neu nyalamat takam teka musuh takam nelang teka 
kuasa kawan ulun sa muar takam. 1:72 Pakai nantarang pikaeh ateini ma 
laluhur takam, janjini sa barasis yiru sagar natampalusni. 1:73-74 Hanye 
basumpah anri hi Abraham ambah takam, nelang bajanji neu nyalamat 
takam teka musuh takam, nampan takam anri puang takut malayanni hanye 
1:75 saratang ngampu hanye nelang ngampi sanang ateini salawah umur 
takam welum. 1:76 Hanyu, u anakku, sagar naantuh nabi Alatalla sa Panga 
Ambau. Hanyu nautus nahuluan Tuhan pakai nawah lalan ma hanye, 1:77 
pakai iwara ma umatni here sagar nasalamat, amun Alatalla haut ngampun 
kawan dosa here. 1:78 Tuhan takam maeh atei nelang pamiahi, pakai 
nyalamat takam hanye hawi. Kala mate anrau hulet hang kaiyat anrau, 
1:79 kala yiru hanye ngami piraaini ma katuluh ulun sa welum hang pileng 
nelang katakuten. Hanye nganyak takam hang lalan sa nuju kadamaian." 
1:80 Anak Zakaria yiru batambah hante nelang batambah kuat rohni. 
Hanye muneng hang padang gurun, hampe wayahni hanye nantarang 
tengani ma bangsa Israel. 


2:1 Hang tawuk yiru Kaisar Agustus marentah nampan katuluh waraga 
nagara Karajaan Roma mandaftar diri neu sensus. 2:2 Sensus sa 
palanungkai yiti natampalus tawuk hi Kirenius jari gubernur daerah Siria. 
2:3 Katuluh ulun hang tawuk yiru tulak hampi tumpukni maisasaan, 
nampan nadaftar. 2:4 Hi Yosef pada tulak teka Nazaret hang Galilea, ma 
Betlehem hang Yudea, unengan Raja Dawid nakayaan; daya hi Yosef teka 
turunan Dawid. 2:5 Hi Yosef mandaftar diri smrah hi Maria tunanganni, sa 
rahat mihawuntung. 2:6 Tawuk here hang Betlehem hampe wayahni ma hi 
Maria kayaan. 2:7 Hanye ngayaan erang kaulun iya upu, anakni sa taraulu. 
Anak yiru nabungkusni makai kain, balalu naelahni hawuang dulang sa 
mahuang riumi; daya here puang kahaba unengan manginap. 2:8 Hang 
malem yiru naan kawan pakatik rahat nyaga kawan babirini hang padang 
rikut hang daerah yiru. 2:9 Salenga malekat Tuhan nantarang tenga ma 
here, nelang sahaya maraai teka Tuhan nyiar ngampi raai here, balalu here 
takut tatuu. 2:10 Kude malekat yiru kaeau, "Ada takut! Daya aku hawi 
nginsing kabar maeh ma naun -- kabar sa tuu-tuu ngampi raai katuluh ulun. 
2:11 Anrau yiti hang tumpuk Dawid haut nakayaan Raja Panyalamat naun 
hanyeyiru Kristus, Tuhan. 2:12 Iti tandani: Naun sagar panalu erang kaulun 
genda nabungkus makai kain, nelang mangkading hawuang dulang." 2:13 
Salenga malekat yiru nasinrah rama malekat lain, sa nawat Alatalla. Here 
kaeau, 2:14 "Tawat Alatalla hang langit sapanga ambau! Nelang 
kasanangen ma murunsia hang ambau tane sa ngampi sanang atei Tuhan!" 
2:15 Dami udi kawan malekat nanan here nelang mulek ma surga, kawan 
pakatik yiru kaeau anri sameh here, "Mara takam hampi Betlehem lepuh 
ninung kajadian sa jari yiru, sa nawara Tuhan ma takam." 2:16 Here 
hinang tulak, balalu panalu hi Maria anri hi Yosef, baya genda yiru sa 
rahat mangkading hawuang dulang. 2:17 Tawuk kawan pakatik kadinung 
genda yiru, here nyarita inun sa nawara kawan malekat neu genda yiru. 
2:18 Katuluh ulun mandam karengei sarita kawan pakatik yiru. 2:19 Kude 
hi Maria nyimuh katuluh yiru hawuang ateini nelang ngunuamni. 2:20 
Kawan pakatik yiru mulek hampi padang rikut nelang nawat nante 
Alatalla, daya katuluh sa haut rengei nelang dinung here, pas kala sa 
nawara daya malekat. 2:21 Dami haut baumur walu anrau, iya yiru 


nasunat. Palus here ngampi ngaran hanye Yesus, ngaran sa naami malekat 
ma hanye dahulu teka hanye naihuwuntung daya inehni. 2:22 Hampe 
wayahni hi Yosef anri hi Maria nampalus hadat ibarasis manyu hukum 
Moses. Jari here nginsing iya yiru ma Yerusalem neu nasarah ma Tuhan. 
2:23 Daya hawuang hukum Tuhan nasurat kala yiti, "Tatiap iya upu sa 
taraulu harus nasarah ma Tuhan." 2:24 Here pada bamaksud nyarah 
parapah, hanyeyiru erang pasang burung kuku atawa rueh kaukui wurung 
dara sa muda, kala sa haut natukas hawuang Hukum Tuhan. 2:25 Hang 
tawuk yiru hang Yerusalem naan erang kaulun bangaran hi Simeon. Hanye 
ulun maeh, sa takut ma Alatalla nelang ganjah nganrei wayahni Alatalla 
nyalamat Israel. Roh Alatalla nyinrah hanye, 2:26 nelang Roh Alatalla 
haut iwara ma hanye himat hanye puang sagar matei amun huan kadinung 
Raja Panyalamat sa najanji daya Tuhan. 2:27 Hi Simeon naayak daya Roh 
Alatalla, masuk ma Lewu Tuhan. Hang tawuk yiru hi Yosef anri hi Maria 
nginsing Yesus sa lagi rumis yiru masuk neu nampalus upasara sa 
naparentah daya hukum agama. 2:28 Maka hi Simeon ngalap iya yiru 
palus ngantung hanye, balalu nawat Alatalla, 2:29 "Itati, Tuhan, hanyu 
haut nampalus janjinu. Elahni walahnu yiti matei anri ranai. 2:30 Daya 
makai mateiku raerai aku haut kadinung Panyalamat sa teka hanyu. 2:31 
Panyalamat yiru haut nasadianu ma katantuluh bangsa: 2:32 kala piraai sa 
ngampi raai lalan ma kawan bangsa sa lain, nampan hawi nunung hanyu; 
hanyeyiru piraai sa nginsing kahormatan ma ulun Israel." 2:33 Ambah anri 
meh iya yiru mandam karengei mun sa naeau daya Simeon neu iya here. 
2:34 Hi Simeon mamberkat here nelang kaeau ma hi Maria, ineh iya yiru, 
"Iya yiti haut napidi daya Alatalla pakai ngabinasa anri pakai nyalamat 
rama ulun Israel. Hanye sagar jari tanda teka Alatalla, sa sagar nalawan 
daya ulun rama, 2:35 maka daya kala yiru uras tabungkar inun sa hawuang 
atei here. Kahanangen atei sagar namatan atemu kala nasuduk makai 
padang." 2:36 Naan pada erang kaulun nabi wawei sa haut matueh tatuu. 
Ngaranni hi Hana, anak Fanuel, teka bubuhan Asyer. Udi narangan pitu 
taun, 2:37 hi Hana walo, nelang itati hanye baumur walumpulu epat taun. 
Hanye puang suah nanan Lewu Tuhan. Kaanrau kamalem hanye 
sumbayang hang yiru ma Alatalla anri badoa nelang puasa. 2:38 Pas hang 


tawuk yiru pada hanye hawi, balalu nawat Alatalla nelang pantane kaeau 
neu iya yiru ma katantuluh ulun sa nganrei wayahni Alatalla mambebas 
Yerusalem. 2:39 Udi hi Yosef anri hi Maria nampalus katuluh sa nawajib 
daya Hukum Tuhan, here mudi ma Nazaret hang Galilea. 2:40 Iya yiru 
magin batambah hante nelang tingkas. Nelang hanye pintar maharati 
nelang tuu-tuu nasinta daya Alatalla. 2:41 Tiap taun ulun matueh Yesus 
tulak ma Yerusalem lepuh umba Pesta Paskah. 2:42 Tawuk Yesus baumur 
dua walas taun, here tulak ma pesta yiru kala biasa. 2:43 Dami pesta yiru 
luput here mudi, kude Yesus, iya yiru, magun muneng hang Yerusalem, 
ineh ambahni puang karasa. 2:44 Here minda hanye haut umba baya anri 
rombongan. Haut erang anrau here takia, dami kariwe wau here ngantilau 
hanye hang padang kula waraga nelang kawan ulun kapatuhen here. 2:45 
Kude here puang kahaba hanye, balalu here mulek ma Yerusalem 
ngantilau hanye. 2:46 Udi telu anrau ngantilau, here kahaba hanye 
hawuang Lewu Tuhan. Hanye rahat maharung nyanrengei kawan guru 
agama nelang nuing wahai tuntian. 2:47 Katuluh ulun sa karengei hanye 
wauh daya kapintarenni nuing. 2:48 Ulun matuehni pada wauh kadinung 
hanye. Inehni kaeau ma hanye, "U anak, wuah inun hanyu ngulah kala yiti 
anri kami? Ambahnu anri inehnu gupuh ngantilau hanyu!" 2:49 Yesus 
nuing, "Wuah inun hi ambah anri hi ineh ngantilau aku? Inun hi ambah anri 
hi meh puang karasa sa aku harus naan hawuang Lewu Ambahku?" 2:50 
Kude here puang kataru lengan tuing Yesus yiru. 2:51 Udi yiru Yesus 
mudi sinrah here ma Nazaret, nelang ngalut nuu ma here. Katuluh hal yiru 
nasangkeleh daya inehni hawuang ateini. 2:52 Yesus magin batambah 
hante nelang batambah pintar maharati, nelang nasinta daya Alatalla pada 
nakasinnien daya murunsia. 


3:1 Hang taun kalima walas teka pamarentahan Kaisar Tiberius, Pontius 
Pilatus jari gubernur hang Yudea, nelang hi Herodes marentah hang 
Galilea. Hi Filipus, pulaksanai wat Herodes marentah hang wilayah Iturea 
anri Trakhonitis, nelang hi Lisanias marentah hang Abilene. 3:2 Sa 
manjabat jari imam hante hanyeyiru hi Hanas anri hi Kayafas. Hang taun 
yiru Alatalla bapaner anri hi Yohanes, anak Zakaria hang padang gurun. 


3:3 Balalu hi Yohanes tulak maawe-awe hang litar daerah Hungei Yordan 
nelang nampe kabar teka Alatalla. Hi Yohanes nanterau, "Ware batobat 
teka kawan dosa naun nelang naun harus nabaptis, nampan Alatalla 
ngampun naun." 3:4 Yiru manyu kala sa nasurat hawuang buku Nabi 
Yesaya: "Naan ulun naterau-terau hang padang gurun, 'Sadia lalan ma 
Tuhan, sanrata lalan ma hanye. 3:5 Tatiap leba patut natimbuk, tatiap 
gunung anri wungkur nasanrata. Lalan sa eluk-ekul patut nakawitu, nelang 
lalan sa geung-munggu nasanrata. 3:6 Kawan ulun hang litar dunia sagar 
kadinung Alatalla nyalamat murunsia!' " 3:7 Rama ulun hawi nunung hi 
Yohanes nampan nabaptis. Hi Yohanes kaeau ma here, "Naun ulun jahat! 
Hie sa kaeau naun tau lapas teka hukuman Alatalla udi ati? 3:8 Tantarang 
makai pagawian naun sa naun tuu haut batobat teka kawan dosa naun! Ada 
naun ngunu kaeau hi Abraham hanyeyiru datu nini naun. Itung: Teka kawan 
watu yiti Alatalla sika sanggup ngulah katurunan ma hi Abraham! 3:9 
Kapak haut nasadia pakai neweng kakau wua hampe ma kawan wakatni. 
Tatiap kakau sa puang bahasil mua maeh sagar nateweng palus naumpe 
mawuang matei apui." 3:10 "Jari, mun sa harus naulah kami?" tunti kawan 
ulun yiru ma hi Yohanes. 3:11 Hi Yohanes nuing, "Ulun sa uweng rueh 
kalamar baju, harus ngami erang kalamar ma sa puang uweng baju nelang 
sukat ulun sa uweng anakuta, harus mambagini." 3:12 Kawan tukang tagis 
pajak pada hawi nunung hi Yohanes nampan nabaptis. Here nunti, "Guru, 
mun sa harus naulah kami?" Hi Yohanes nuing, 3:13 "Ada nagis labis 
wahai teka ala sa haut natukas." 3:14 Naan pada parajurit nunti, "Kala 
awe anri kami? Inun sa harus naulah kami?" Hi Yohanes nuing, "Ada nipu 
ngakal hie-hie nelang ada hanrampas duit anri ngulah dawaan palasu. 
Sukupleh anri gajehnu!" 3:15 Hang tawuk yiru ulun rama mulai itunti, mun 
hi Yohanes Raja Panyalamat sa naanrei here? 3:16 Daya yiru hi Yohanes 
kaeau ma here katuluh, "Aku mambaptis naun makai ranu, kude die sagar 
hawi sa labis hante teka aku. Pakai nguka tadi sapatuni aku sika puang 
patut. Hanye sagar mambaptis naun makai Roh Alatalla nelang apui. 3:17 
Hang tanganni naan daharu pakai ngitap katuluh pareini hampe barasis. 
Parei sagar nakumpulni hawuang wirang, kude katuluh ape sagar 
natutungni hawuang apui sa puang tau pare!" 3:18 Kala yiru hi Yohanes 


ngami nasehat ma ulun rama makai wahai masam sara, tawuk hanye iwara 
Kabar Maeh. 3:19 Kude hi Herodes, panguasa hang Galilea, natagur daya 
Yohanes neu parkawinanni anri hi Herodias, darangan pulaksanami, nelang 
neu katuluh kajahaten lam sa haut naulahni. 3:20 Kude hi Herodes likan 
nambah kawan kajahatenni anri namasuk hi Yohanes mawuang panjara. 
3:21 Dami udi katuluh ulun yiru nabaptis, Yesus pada nabaptis. Tawuk 
hanye rahat badoa, langit pauka, 3:22 nelang Roh Alatalla minau ma 
ambau hanye sarupa kala wurung dara. Balalu naan rengei lengan Alatalla 
kaeau, "Hanyu anakku sa nasintaku. Hanyu ngampi sanang ateiku." 3:23 
Hang tawuk Yesus nuku pagawianni, hanye baumur leu telumpulu taun. 
Manyu eau ulun, hanye anak Yosef, anak Eli, 3:24 anak Matat, anak Lewi, 
anak Malkhi, anak Yanai, anak Yosef, 3:25 anak Matica, anak Amos, 
anak Nahum, anak Hesli, anak Nagai, 3:26 anak Maat, anak Matica, anak 
Simei, anak Yosekh, anak Yoda, 3:27 anak Yohanan, anak Resa, anak 
Zerubabel, anak Sealtiel, anak Neri, 3:28 anak Malkhi, anak Adi, anak 
Kosam, anak Elmadam, anak Er, 3:29 anak Yesua, anak Eliezer, anak 
Yorim, anak Matat, anak Lewi, 3:30 anak Simeon, anak Yehuda, anak 
Yosef, anak Yonam, anak Elyakim, 3:31 anak Melea, anak Mina, anak 
Matata, anak Natan, anak Dawid, 3:32 anak Isai, anak Obed, anak Boas, 
anak Salmon, anak Nahason, 3:33 anak Aminadab, anak Admin, anak 
Arni, anak Hezron, anak Peres, anak Yehuda, 3:34 anak Yakub, anak 
Ishak, anak Abraham, anak Terah, anak Nahor, 3:35 anak Serug, anak 
Rehu, anak Peleg, anak Eber, anak Salmon, 3:36 anak Kenan, anak 
Arpakhsad, anak Sem, anak Nuah, anak Lamekh, 3:37 anak Metusalah, 
anak Henokh, anak Yared, anak Mahalaleel, anak Kenan, 3:38 anak Enos, 
anak Set, anak Adam, anak Alatalla. 


4:1 Yesus mahuang Roh Alatalla hang tawuk hanye nanan Hungei 
Yordan. Roh Alatalla nganyak hanye ma padang gurun. 4:2 Hang yiru 
hanye napurija daya Iblis epat pulu anrau lawahni. Salawah yiru, hanye 
puang uweng nguta inun-inun. Balalu hang akhirni hanye kaingkam kajuju. 
4:3 Iblis kaeau ma hanye, "Angneh, hanyu Anak Alatalla? Hayu, huyu 
watu yiti jari rote." 4:4 Yesus nuing, "Hawuang Surat Barasis nasurat, 


'Murunsia puang tau welum ekat teka rote.' " 4:5 Balalu Iblis nginsing 
Yesus ma unengan sa ambau, balalu erang kapangitup matei, Iblis nutui ma 
hanye katuluh karajaan hang dunia. 4:6 "Katuluh kakuasaan anri 
katatauen, yiti sagar nasarahku ma hanyu," eau Iblis ma Yesus, "Daya 
katuluhni haut naami ma aku nelang aku tau ngamini ma hieleh sa aku 
hamen ngami. 4:7 Katuluh yiru sagar jari miliknu, amun hanyu 1juku 
nyambah aku." 4:8 Yesus nuing, "Hawuang Surat Barasis nasurat, 'sambah 
Tuhan Alatallanu nelang layanni hanye.' " 4:9 Balalu Iblis nginsing Yesus 
ma Yerusalem palus ngandak hanye hang ambau punsak Lewu Tuhan 
balalu kaeau ma hanye, "Angneh, hanyu Anak Alatalla? Hayu, itun teka 
yiti! 4:10 Daya hawuang Surat Barasis nasurat, 'Alatalla sagar nunyu 
kawan malekatni nyaga hanyu mamaeh.' 4:11 Nelang pada, 'Kawan 
malekat sagar nyambut hanyu makai tangan here, nampan peenu sika 
puang pahantuk watu.' " 4:12 Yesus nuing, "Hawuang Surat Barasis 
nasurat, 'Ada murija Tuhan Alatallanu.' " 4:13 Dami udi Iblis taduh murija 
Yesus makai kawan masam sara, hanye nanan Yesus nelang nganrei tawuk 
sa maeh. 4:14 Udi yiru Yesus miulek ma Galilea, balalu hanye nakuasai 
daya Roh Alatalla. Kabar neu dirini tasiar ma katuluh daerah yiru. 4:15 
Hanye ngajar hang kawan lewu sumbayang, balalu katuluh ulun nawat 
hanye. 4:16 Yesus tulak kamulek ma Nazaret, unengan nante-ngambau 
hanye. Hang anrau Sabat, manyu kabiasaanni hanye tulak ma lewu 
sumbayang. Hanye minri neu mambasa Surat Barasis, 4:17 balalu naami 
ma hanye buku Nabi Yesaya. Hanye nguka walunan buku yiru, balalu 
habani ayat yiti, 4:18 "Roh Tuhan naan hang aku, daya hanye haut 
mentahbis aku pakai mambarita Kabar Maeh ma ulun paua. Hanye ngutus 
aku pakai iwara kabebasan ma ulun tawanan nelang iwara ma ulun pehe 
here sagar ware, nampan mambebas ulun tatindas 4:19 nelang iwara haut 
hampe wayahni Tuhan nyalamat umatni." 4:20 Yesus malun buku yiru 
kamulek, palus ngampudini ma patugas, balalu maharung. Katuluh ulun 
hawuang lewu ibadat yiru ninung hanye. 4:21 Balalu Yesus mulai pantane 
ma here, kala yiti, "Kawan ayat Surat Barasis yiti hang anrau yiti haut 
tulus hang tawuk naun nyanrengeini." 4:22 Kawan lengan sa naeauni maeh 
tatuu, hampe here mandam palus ngaruuh hanye. Here kaeau, "Angneh 


hanye yiti anak Yosef?" 4:23 Balalu Yesus kaeau ma here, "Himat naun 
sagar makai paribasa yiti nadap aku, 'Dokter, samare tenga dirinu raerai. 
Kaajaiban sa rengei kami naulahnu hang Kapernaum, ulah pada hang 
tumpuk natatnu raerai.' " 4:24 Yesus kaeau kamulek, "Itung, puang uweng 
nabi sa nahormat hang tumpuk natatni raerai. 4:25 Kude rengeileh: hang 
jaman Elia, tawuk puang uweng uran salawah telu satengah taun, balalu 
Juju-lau tamam tuu hang litar daerah. Hang tawuk yiru rama kawan walu 
hang Israel. 4:26 Biar kala yiru, Alatalla puang nunyu hi Flia tulak nunung 
sunah erang kaulun teka kawan walu yiru malengkan ekat nunung erang 
kaulun walu hang Sarfat hang daerah Sidon. 4:27 Kala yiru pada hang 
jaman Nabi Elisa naan rama ulun hang Israel sa bakadan, kude puang 
sunah erang kaulun teka here sa nasamare, ekat hi Naaman ulun Siria 
yiru." 4:28 Katuluh ulun hang lewu sumbayang yiru sangit tuu tawuk 
karengeit hal yiru. 4:29 Here minri balalu ngusir Yesus ma luar tumpuk, 
palus nginsing hanye ma riring gunung, hang unengan tumpuk here 
nabangun. Here ngunu nyuun hanye mawuang geung. 4:30 Kude Yesus 
ikalihik hang penah ulun rama yiru balalu tulak. 4:31 Udi yiru Yesus tulak 
ma tumpuk Kapernaum hang Galilea. Hang yaru hanye ngajar kawan ulun 
hang anrau Sabat. 4:32 Here mandam kadinung sarani ngajar, daya hanye 
bapaner anri bapangaruh. 4:33 Hang yiru hang lewu sumbayang naan 
erang kaulun sa nakuasai daya roh jahat. Ulun yiru ikakehet nerau, 4:34 
"U Yesus, ulun Nazaret, inun sa hamen naulahnu ma kami? Hanyu hawi 
lepuh ngabinasa kami? Aku karasa hie hanyu: hanyu utusan sa barasis teka 
Alatalla!" 4:35 "Suni!" pisuh Yesus ma roh jahat yiru, "Kaluar teka ulun 
yiti!" balalu roh jahat yiru manting ulun yiru hang hadapan here katuluh, 
udi yiru hanye kaluar teka ulun yiru anri puang ngahanangen hanye. 4:36 
Katuluh ulun wauh, palus kaeau anri sameh here, "Tuu tamam kawan 
lenganni. Daya makai pangaruh anri kuasa, hanye marentah kawan roh 
jahat kaluar, balalu here pada kaluar!" 4:37 Balalu kabar neu Yesus tasiar 
litar hang wilayah yiru. 4:38 Yesus nanan lewu sumbayang yiru, balalu 
tulak ma lewu Simon. Kasian Simon sa wawel ganjah mekum, balalu 
kawan ulun yiru iwara hal yiru ma Yesus. 4:39 Yesus tulak ma unengan 
paanrean ulun yiru, balalu ngusir ekumni yiru. Ekum yiru wawal, balalu 


kasian Simon sa wawei yiru palus ambuan balalu malayanni here. 4:40 
Tawuk mate anrau haut leteng, katuluh ulun hawi nunung Yesus nginsing 
kawan pulaksanami sa ngaret kawan masam panyakit. Yesus hanrapak 
tanganni hang ambau here tiap tenga here palus nyamare here. 4:41 
Kawan roh jahat pada kaluar teka rama ulun, nelang anri lengan mehet 
kaeau, "Hanyu Anak Alatalla!" Kude Yesus misuh here nelang puang 
kalewa here bapaner, daya here karasa samula hanye Raja Panyalamat. 
4:42 Hang tawuk mate anrau mulai hulet Yesus nanan tumpuk yiru balalu 
tulak ma isa unengan suni. Ulun rama mulai ngantara hanye, balalu here 
panalu hanye, here ngulah akal nampan hanye puang nanan here. 4:43 
Kude Yesus kaeau, "Kabar Maeh neu kala awe Alatalla marentah harus 
aku iwara pada hang kawan tumpuk lain, daya neu yiru Alatalla ngutus aku 
ma dunia." 4:44 Daya sabab yiru Yesus bakhotbah hawuang kawan lewu 
sumbayang hang litar tane Yudea. 


5:1 Hang hinra tawuk, Yesus minri hang iring Danau Genesaret. Ulun 
rama bakajal neu nyanrengei Kabar teka Alatalla. 5:2 Yesus kadinung naan 
rueh jukung hang iring danau yiru, kawan ulun pangenah haut minau teka 
jukung yiru nelang rahat mui lunta here. 5:3 Yesus sungkat ma isa jukung, 
hanyeyiru jukung wat Simon, balalu nunyu hi Simon nyuun jukungni yiru 
lawit butit teka pampang. Yesus maharung hawuang jukung yiru balalu 
ngajar ulun rama. 5:4 Dami luput ngajar, hanye kaeau ma hi Simon, 
"Wehei ma unengan sa lalem, timbai luntanu ngaiyuh kenah." 5:5 "Guru," 
tuing Simon, "erang malem tungkas kami bahimat bagawi, kude puang 
katyuh inun-inun! Kude daya hanyu nunyu, maraleh, aku nimbai lunta lagi." 
5:6 Udi here nimbai lunta, here kaiyuh kenah wahai tatuu hampe lunta 
here mulai sitat. 5:7 Daya yiru here laku karawah anri kawan hengau here 
hang jukung lain. Kawan hengau here yiru hawi balalu here sameh-sameh 
ngisi rueh jukung yiru penu anri kenah hampe kawan jukung yiru sarat. 5:8 
Tawuk hi Simon kadinung yiru, hanye 1juku hang hadapan Yesus, balalu 
kaeau, "Tanan aku, Tuhan! Daya aku ulun badosa!" 5:9 Hi Simon anri 
katuluh ulun sa baya hanye wauh kadinung wahai kenah iyuh here. 5:10 
Kala yiru pada anri kawan hengau Simon, hanyeyiru hi Yakobus anri 


Yohanes, kawan anak Zebedeus. Yesus kaeau ma hi Simon, "Ada takut! 
Hengka itati hanyu sagar jari tukang malunta murunsia." 5:11 Hi Simon 
anri kawan hengauni narik kawan jukung yiru ma iring pampang, balalu 
here nanan katuluhni, palus umba Yesus. 5:12 Hang hinra anrau, Yesus 
naan hang isa tumpuk. Hang yaru naan erang kaulun upu sa hang tengani 
penu anri kadan. Tawuk hanye kadinung Yesus, hanye ijuku hang 
hadapamni nelang ilaku, "Guru, amun hanyu hamen, hanyu tau nyamare 
aku!" 5:13 Yesus nyambe ulun yiru nelang kaeau, "Aku hamen, hayu 
ware!" Tawuk yiru pada panyakitni wawai. 5:14 Balalu Yesus nguring 
ulun yiru nyarita hal yiru ma hie-hie, eauni, "Hulu nunung imam, laku 
hanye nampan ngabawilah sa hanyu himat haut ware. Balalu hulu nyarah 
kurban kala sa naparentah daya Moses, yalah bukti ma ulun katuluh sa 
hanyu tuu-tuu haut ware." 5:15 Kude kabar neu Yesus magin tasiar 
maawe-awe, balalu rama ulun hawi neu nyanrengei hanye nampan 
nasamare teka panyakit here. 5:16 Udi yiru Yesus tulak badoa ma unengan 
sa suni. 5:17 Hang hinra anrau tawuk Yesus rahat ngajar, naan papire 
kaulun Farisi baya kawan guru agama maharung hang yiru. Here hawi 
teka Yerusalem, nelang teka kawan tumpuk hang Galilea anri Yudea. 
Kuasa Tuhan naan hang Y esus neu nyamare kawan ulun sakit. 5:18 Hang 
tawuk yiru papire kaulun hawi nginsing erang kaulun lumpuh sa 
mangkading hang ambau patah. Here ngunu nginsing ulun yiru mawuang 
lewu nampan tau ngandak hanye hang hadapan Yesus. 5:19 Kude daya 
ulun rama tuu hang yaru, here puang kaiyuh nginsing hanye masuk. Daya 
sabab yiru here nginrik hanye ma ambau hapau lewu. Balalu here 
ngungkar hapau palus ngului hanye baya anri patahni hang hadapan Y esus 
ma penah-penah ulun rama yiru. 5:20 Dami Yesus kadinung tuu hante 
kaparisayaan here, hanye kaeau ma ulun yiru, "Pulaksanai, dosanu haut 
naampun." 5:21 Kawan guru agama anri kawan ulun Farisi mulai bapaner 
sameh here, "Hie ulun yiti sa heei mahina Alatalla? Hie sa tau ngampun 
dosa, amun lain teka Alatalla?" 5:22 Yesus karasa tuntian here. Balalu 
hanye kaeau, "Wuah inun naun itunti kala yiru hawuang atei naun? 5:23 
Saawe sa labis murah, kaeau, 'Dosanu haut naampun', atawa kaeau, 
'Ambuan palus takia!'? 5:24 Kude itati aku sagar ngabawilahni ma naun 


hang ambau tane yiti Anak Murunsia bakuasa neu ngampun dosa." Balalu 
Yesus kaeau ma ulun lumpuh yiru, "Ambuan, enat undan patahnu, hulu 
mudi!" 5:25 Anri hinang ulun yiru ambuan hang hadapan here katuluh, 
balalu ngenat undan patahni, palus mudi nelang nawat Alatalla. 5:26 Here 
katuluhni mandam tatuu balalu nawat Alatalla. Nelang anri takut, here 
kaeau, "Ajaib tuu kajadian sa nadinung daya takam anrau yiti!" 5:27 Udi 
yiru Yesus kaluar balalu kadinung erang kaulun tukang tagis pajak, 
bangaran hi Lewi, rahat maharung hang kantorni. Yesus kaeau ma hanye, 
"Umba aku." 5:28 Hi Lewi minri palus nanan ala katuluhni, balalu umba 
Yesus. 5:29 Udi yiru hi Lewi ngulah pesta hang lewuni ma Yesus. Rama 
kawan tukang tagis pajak anri ulun lain umba kuman baya anri here. 5:30 
Papire kaulun Farisi anri kawan guru agama kaingkam puang sanang, 
balalu kaeau ma kawan ulun sa umba Yesus, "Wuah mun naun katuluh 
kuman nguut baya anri tukang tagis pajak baya kawan ulun puang maeh?" 
5:31 Yesus nuing, "Ulun sa sehat puang parlu dokter; ekat ulun sa sakit. 
5:32 Aku hawi puang lepuh nerau kawan ulun sa nganggap dirini haut 
maeh, malengkan kawan ulun sa badosa nampan here batobat teka kawan 
dosa here." 5:33 Papire kaulun kaeau ma Yesus, "Kawan ulun sa umba hi 
Yohanes anri isa umba ulun Farisi gaha puasa nelang badoa. Kude kawan 
ulun sa umba hanyu kuman nguut." 5:34 Yesus nuing, "Inun naun tau 
nunyu kawan tamu puasa hang pesta kawin, salawah pangantin upu magun 
naan baya here? Batantu puang! 5:35 Kude sagar hampe wayahni 
pangantin upu yiru naalap teka here. Hang tawuk yiru here sagar puasa." 
5:36 Balalu Yesus nyarita ma here rarapisan yiti, "Puang uweng ulun sa 
nambal baju buruk makai riris kain teka baju wau. Daya hanye nyansitat 
baju sa buruk yiru. Kamulek kain panambal sa wau yiru puang susuk anri 
baju sa uhang. 5:37 Kala yiru pada angaan uweng ulun sa nuwe anggur 
wau mawuang kantung kulit sa uhang, daya anggur wau yiru sagar ngulah 
sabab kantung yiru puhi. Balalu anggurni manyahanyang, nelang kantungni 
rusak. 5:38 Anggur sa wau harus nahuwe mawuang kantung sa wau pada. 
5:39 Kala yiru pada puang uweng ulun sa hamen nguut anggur wau udi 
nguut anggur lawah. 'Anggur lawah yiru labis marauh,' eaum." 


6:1 Hang hinra anrau Sabat, tawuk Yesus mitah isa umme gandum, kawan 
ulun sa umba hanye nguteh gandum. Here ngurukusuk gandum yiru makai 
tangan, balalu ngutani. 6:2 Papire ulun Farisi kacau, "Wuah mun naun 
malangar kawan hukum agama takam anri ngulah sa nauring hang anrau 
Sabat?" 6:3 Yesus nuing, "Huan suah naun mambasa neu sa naulah daya 
Dawid, tawuk hanye anri kawan ulun watni kajuju? 6:4 Hanye masuk 
mawuang Lewu Tuhan balalu ngalap rote sa haut nasarah ma Alatalla, 
balalu ngutani. Kamulek naamini pada rote yiru ma kawan ulun watni. 
Padahal manyu hukum agama takam, ekat kawan imam sa iyuh nguta rote 
yiru." 6:5 Balalu Yesus kaeau, "Anak Murunsia bakuasa hang ambau 
anrau Sabat!" 6:6 Hang hinra anrau Sabat sa lain, Yesus tulak ngajar hang 
lewu sumbayang. Hang yiru naan ulun sa tuhi tanganni lumpuh. 6:7 Papire 
guru agama anri ulun Farisi hamen ngantilau kahalaen Yesus nampan tau 
mangadu hanye. Balalu here bahimat mambidik inun hanye sagar nyamare 
ulun hang anrau Sabat. 6:8 Kude Yesus karasa pikiran here. Balalu hanye 
kaeau ma ulun sa tanganni lumpuh yiru, "Hayu minri hang penah yiti!" 
Ulun yiru ambuan, balalu minri hang yiru. 6:9 Udi yiru Yesus nunti ma 
kawan ulun sa naan hang yiru, "Manurut agama, mun sa iyuh naulah takam 
hang anrau Sabat? Ngulah sa maeh atawa ngulah sa jahat? Nyalamat ulun 
atawa nyilaka hanye?" 6:10 Yesus ikulik ninung kaliling ma here katuluh, 
balalu kaeau ma ulun yiru, "Surung tangamnu." Ulun yiru nyurung tangamni, 
palus tangami balalu ware. 6:11 Kude kawan guru agama anri kawan ulun 
Farisi yiru sangit tuu, balalu mulai bagurayang neu mun sa tau naulah here 
nadap Yesus. 6:12 Hang tawuk yiru Yesus mambai ma isa bukit lepuh 
badoa. Hang yiru hanye badoa ma Alatalla tungkas erang malem. 6:13 
Tawuk anrau haut maraai, hanye nerau kawan ulun sa umba hanye, balalu 
midi dua walas kaulun teka here. Hanye ngampungaran kadua walas 
kaulun yiru kawan rasul. Here hanyeyiru: 6:14 Hi Simon (sa naantuh pada 
Petrus), anri hi Andreas pulaksanai Simon, hi Yakobus anri hi Yohanes, hi 
Filipus anri hi Bartolomeus, 6:15 hi Matius anri hi Tomas, hi Yakobus 
anak Alfeus, anri hi Simon (sa naantuh Patriot), 6:16 hi Yudas anak 
Yakobus anri hi Yudas Iskariot sa hanrian jari panghianat. 6:17 Udi yiru 
Yesus minau teka bukit yiru sinrah baya kawan rasul yiru, balalu tarie 


minri hang isa unengan sa datar. Hang yiru naan pada rama kawan ulun sa 
umba hanye sa lain nelang rama pada ulun sa hawi teka maaru-maati hang 
litar Yudea, Yerusalem, pada kawan tumpuk Tirus anri Sidon sa hang 
pingir laut. 6:18 Here hawi neu nyanrengei Yesus, nelang nampan 
nasamare teka kawan panyakit here. Here sa karasukan roh jahat hawi 
pada palus nasamare. 6:19 Katuluh ulun ngakali ngawir Yesus, daya naan 
kuasa sa kaluar teka dirini neu nyamare here katuluh. 6:20 Yesus nantau 
kawan ulun sa umba hanye balalu kaeau, "Tuu sanang naun kawan ulun 
paua, daya naun ulun wat Alatalla! 6:21 Tuu sanang naun sa itati kajuju; 
naun sagar natamising! Tuu sanang naun sa itati nungkau; naun sagar 
kakihi! 6:22 Tuu sanang naun amun nakuar, natampik, nahina nelang 
napuntaka daya gana Anak Murunsia! 6:23 Kawan nabi hang jaman sadi 
naulah kala yiru pada. Amun hal yiru naulah pada manaun, wuah naun 
sanang atei nelang nanrik anri arai, daya hante upa sa nasadia ma naun 
hang surga. 6:24 Kude silaka naun sa tatau wayah itati, daya naun haut 
kaingkam kasanangen! 6:25 Silaka naun sa itati wising; daya naun sagar 
kajuju! Silaka naun sa itati kakihi, daya naun sagar mahanang atei nelang 
nungkau! 6:26 Silaka naun, amun katuluh ulun nawat naun, daya kala yiru 
pada datu nini here nawat kawan nabi palasu jaman sadi." 6:27 "Kude ma 
naun sa nyanrengei aku itati, aku ipesen kala yiti: sinta kawan musuh naun, 
nelang ulah sa maeh ma ulun sa marikang naun. 6:28 Berkat ulun sa nyapa 
naun nelang badoa ma ulun sa jahat anri naun. 6:29 Amun ulun nampar 
pahunu saisa, elahni hanye nampar pahunu sa tuhi pada. Amun jubahnu 
narampas, ami pada bajunu. 6:30 Amun ulun laku ala inun-inun teka hanyu, 
ami yiru ma hanye; nelang amun miliknu narampas, ada laku naampudi. 
6:31 Ulah ma ulun lain kala inun sa sanabahum naun naulah daya here ma 
naun. 6:32 Amun naun ekat sinta kawan ulun sa sinta naun, mun jasa naun? 
Ulun badosa pada sinta kawan ulun sa sinta anri here! 6:33 Kamulek amun 
naun ngulah ala maeh ekat ma kawan ulun sa ngulah maeh anri naun, mun 
jasa naun? Ulun badosa ngulah kala yiru pada! 6:34 Nelang amun naun 
piihau duit ekat ma kawan ulun sa tau ngampudini, inun jasa naun? Ulun 
badosa pada piihau duit ma ulun badosa, balalu laku kamulek naampudi! 
6:35 Saharusni puang kala yiru! Kabalikni naun harus sinta musuh naun 


nelang ngulah sa maeh ma here. Naun harus piihau, nelang ada harap tau 
naampudi. Amun kala yiru, upa naun sagar hante nelang naun sagar jari 
anak Alatalla Sa Panga Ambau. Daya Alatalla maeh atei anri ulun sa 
puang karasa batarima kasih, nelang anri ulun sa jahat pada. 6:36 Wuah 
naun uweng ahi lelu kala Ambah naun pada paahi palelu!" 6:37 "Ada 
mahakimi ulun lain, nampan naun pada ada nahakimi daya Alatalla. Ada 
nukum ulun lain, nampan naun pada ada nahukum daya Alatalla. Ampun 
ulun lam, nampan Alatalla pada ngampun naun. 6:38 Ami ma ulun lain, 
nampan Alatalla pada ngami ma naun; naun sagar narime pangamian 
jubung sa haut natakar nagunsang pisit ma naun. Daya takaran sa napakai 
naun ma ulun lain sagar napakai daya Alatalla ma naun." 6:39 Udi yiru 
Yesus nyarita ma here rarapisan kala yiti, "Amun ulun pehe nganyak ulun 
pehe sa lain, himat kararuehni sagar lawu mawuang parit. 6:40) Puang 
uweng ulun sa umba sa labis hante teka guruni. Kude ulun sa umba sa haut 
tamat paajar, sagar jari sameh kala guruni. 6:41 Wuah inun naun kadinung 
huai hang matei pulaksanainu, kude balok sa hang matemu raerai puang 
naun ngarasa? 6:42 Kalaawe naun tau kaeau ma pulaksanai naun, 'Hayu, 
pulaksanai, aku ngaluar huai yiru teka mateinu yiru,' kude hang mateinu 
raerai naan balok sa puang naun kadinung? O ulun sa pura-pura! Kaluar 
duluni balok sa naan hang matemu raerai. Wau naun tau kadinung anri 
tarang balalu tau ngaluar huai teka matei pulaksanainu." 6:43 "Kakau sa 
nenak puang mua wua sa buruk. Kala yiru pada kakau sa puang nenak 
puang mua wua sa mach. 6:44 Tatiap kakau taru teka wuani. Jumpun sa 
barunrui puang sagar mua wua ara, nelang jubut sa barunrui puang sagar 
mua wua anggur. 6:45 Ulun sa maeh ngaluar kawan hal sa maeh daya 
ateini jubung anri pikaeh. Ulun sa jahat ngaluar kawan hal sa jahat daya 
ateini penu kajahaten. Karana inun sa naantuh daya wawa yiru sa limpar 
teka atei." 6:46 "Wuah inun naun nerau aku, 'Tuhan, Tuhan,' kude naun 
puang nampalus inun sa naeauku ma naun? 6:47 Anri hie tau takam ngintur 
ulun sa hawi nunung aku, nelang nyanrengei lenganku, nelang nampalusni? 
-- Hayu aku nutuini ma naun --. 6:48 Hanye kala ulun sa tawuk ngambuan 
lewu ngadi tane lalem-lalem, balalu ngulah pondasini teka watu. Hang 
tawuk naan baah nelang ranu hungei mipi lewu yiru, lewu yiru puang tau 


gaguyuh, daya haut naambuan hang ambau pondasi sa maeh. 6:49 Kude 
ulun sa nyanrengei lenganku nelang puang nampalusni, hanye kala erang 
kaulun sa ngambuan lewu anri puang bapondasi. amun hebu baah, lewu 

yiru hinang tumbang; nelang rusakni tamam tatuu!" 


7:1 Dami udi iwara kawan hal yiru ma ulun rama, Yesus tulak ma 
Kapernaum. 7:2 Hang yaru naan parwira Roma sa uweng walah sa 
sanasintani tatuu. Walah yiru sakit kai matei. 7:3 Hang tawuk parwira yiru 
karengei neu Yesus, hanye nunyu papire pamimpin ulun Yahudi tulak 
nunung hanye lepuh ilaku nampan hanye hawi nyamare walahni. 7:4 
Tawuk here hampe Yesus, kawan ulun yiru ilaku tatuu nampan hanye 
ngarawah parwira yiru. "Parwira yiti patut nakarawah dayanu," eau here 
ma Yesus, 7:5 "daya hanye sinta bangsa takam nelang haut ngambuan 
lewu sumbayang ma kami." 7:6 Balalu Yesus tulak sinrah baya here. 
Tawuk Yesus haut riet hampe hang lewu parwira yiru, parwira yiru ngutus 
kawan hengauni nunung hanye lepuh iwara, "Puang usah hanyu uyuh-uyuh 
ma lewuku. Aku puang patut narime hanyu hang lewuku. 7:7 Yiru sababni 
aku raerai puang heei manalu hanyu. Amileh parentah nampan palayanku 
ware. 7:8 Daya aku pada tunduk ma parentah atasan nelang hang imbe 
aku naan pada kawan parajurit sa harus tunduk ma parentahku. Amun aku 
nunyu erang kaulun parajurit, 'Hulu!' hanye balalu tulak; nelang amun aku 
kaeau ma sa lain, 'Hayu ma yati!' hanye balalu hawi. Nelang amun aku 
marentah walahku, 'Ulah yiti!' hanye balalu ngulahni." 7:9 Yesus wauh 
karengei kalayiru. Hanye ikulik palus kaeau ma ulun rama sa ganjah umba 
hanye, "Bukan main ulun yiti. Hang padang ulun Israel sika huan suah aku 
kahaba hanteni kaparisayaan kala yiti!" 7:10 Tawuk kawan ulun sa nahuyu 
yiru mulek malewu parwira yiru, walah yiru haut ware. 7:11 Puang lawah 
udi yiru, Yesus tulak ma tumpuk Nain. Kawan ulun sa umba hanye anri 
ulun rama tulak pada nyinrah hanye. 7:12 Tawuk Yesus hampe hang riet 
pintu gerbang tumpuk, ulun rama ganjah ngatet bangkai ma luar tumpuk. 
Sa matei yiru hanyeyiru iya upu, anak tungkan erang kaulun wawei walo. 
Rama ulun tumpuk nyinrah inehni yiru. 7:13 Tawuk Yesus kadinung 
wawei yiru, hanye palelu anri hanye balalu kaeau, "Ada hanyu nungkau!" 


7:14 Udi yiru Yesus nyanrite gantungan bangkai yiru palus nyambeni. 
Balalu kawan ulun sa ngantung bangkai yiru tarie. Yesus kaeau, "O 
pamuda, aku nunyu hanyu ambuan!" 7:15 Pamuda sa haut matei yiru 
ambuan maharung balalu mulai bapaner. Balalu Yesus manyarah hanye ma 
inehni. 7:16 Katuluh ulun takut nelang mulai nawat Alatalla. Here kaeau, 
"Erang kaulun nabi sa hante haut hawi hang penah takam! Alatalla haut 
hawi neu nyalamat umatni!" 7:17 Kabar neu Yesus yiti tasiar hang litar 
tane Yudea anri hang daerah sakitarni. 7:18 Kawan ulun sa umba Yohanes 
iwara ma hi Yohanes katuluh kajadian yiru. Balalu hi Yohanes nerau rueh 
kaulun ulun sa umba hanye 7:19 balalu nunyu here tulak nunung Tuhan 
Yesus lepuh nunti, "Inun hanyu ulun sa sagar hawi manyu janji Alatalla, 
atawa inun kami harus nganrei ulun sa lain?" 7:20 Kararueh ulun sa umba 
Yohanes yiru tulak nunung Yesus balalu kaeau, "Hi Yohanes pambaptis 
nunyu kami nunti ma hanyu, inun hanyu ulun sa sagar hawi manyu janji 
Alatalla, atawa kami harus nganrei ulun lain?" 7:21 Tawuk yiru Yesus 
nyamare rama ulun, nelang ngusir wahai roh jahat nelang ngulah rama ulun 
pehe tau kadinung. 7:22 Yesus nuing, "Hulu mulek nunung hi Yohanes 
nelang wara inun sa rengei nelang dinung naun: ulun pehe kadinung, ulun 
lumpuh takia, ulun kadanen ware, ulun marengen karengei, ulun matei 
welum kamulek, nelang Kabar Maeh teka Alatalla nawara ma kawan ulun 
paua. 7:23 Tuu sanang marauh ulun sa puang uweng tujuan pakai manulak 
aku." 7:24 Dami udi kawan ulun sa umba Yohanes yiru tulak, Yesus mulai 
pantane ma ulun rama neu hi Yohanes, eauni, "Naun tulak ma padang 
gurun lepuh ninung inun? Erang kakau rikut sa natampuh riwut? 7:25 Naun 
tulak lepuh ninung inun? Erang kaulun sa bapakaian maeh? Kawan ulun sa 
bapakaian kala yiru nelang sa marauh welum naan hang istana! 7:26 Jari, 
naun kaluar neu ninung inun? Neu ninung erang kaulun nabi? Kapinuu, likan 
labis teka erang kaulun nabi. 7:27 Daya hi Yohanes yiru sa nabahum 
hawuang ayat Surat Barasis yiti, Iti utusanku,' eau Alatalla, 'Aku sagar 
ngutus hanye labis dahulu teka hanyu, nampan hanye nawah lalan ma 
hanyu!'" 7:28 "Itung," eau Yesus kamulek, "hang dunia yiti puang suah 
naan ulun sa labis hante teka hi Yohanes Pambaptis. Kude ulun sa 
pangarumisni hang penah umat Alatalla, labis hante teka hi Yohanes 


Pambaptis." 7:29 Katuluh ulun pada-tamput kawan tukang tagis pajak- 
nyanrenge1 Yesus iwara hal yiru; here yiru kawan ulun sa haut nampalus 
kawan kabahumen Alatalla nelang hamen nabaptis daya Yohanes. 7:30 
Kude kawan ulun Farisi anri kawan guru agama puang hamen narime 
ransana Alatalla ma diri here. Here puang hamen nabaptis daya Yohanes. 
7:31 Balalu Yesus pantane lagi, eauni, "Makai inun aku harus ngintur 
kawan ulun jaman yiti? Kala inun here? 7:32 Here kala kawan iya sa 
maharung hang pasar; erang kalompok nerau kalompok sa lain, 'Kami 
ngampeau lagu kaaraien ma naun, kude naun puang hamen nanrik! Kami 
manyanyi lagu hanang atei, kude naun puang nungkau!' 7:33 Hi Yohanes 
Pambaptis hawi-hanye puasa nelang puang nguut anggur -- kude naun 
kaeau, 'Hanye karasukan setan! 7:34 Anak Murunsia hawi-hanye kuman 
nelang nguut-balalu naun kaeau, 'Dinung ulun yiru! Mauruh, ekat ulah 
tukang mahamui, hengau ulun tukang tagis pajak nelang hengau ulun 
badosa.' 7:35 Biar kala yiru, kaharatien kapintaren Alatalla babukti teka 
katuluh ulun sa narimeni." 7:36 Erang kaulun Farisi, bangaran hi Simon, 
nerau Yesus kuman. Yesus tulak ma lewuni balalu maharung kuman. 7:37 
Hang tumpuk yiru naan pada erang kaulun wawel sa welum hawuang 
dosa. Tawuk hanye karengei Yesus rahat kuman hang lewu ulun Farisi 
yiru, hanye hawi nelang nginsing isa bakam pualam mahuang minyak 
marauh enguh. 7:38 Hanye minri hang wading punggung Yesus rite peeni 
nelang nungkau palus nyamehu pee Yesus makai riu mateini. Udi yiru 
hanye muhut pee Yesus makai wuluni balalu hanye nytuk nelang nalui 
minyak marauh enguh. 7:39 Tawuk ulun Farisi sa nerau Yesus kadinung 
hal yiru, hanye kaeau hawuang ateini, "Amun ulun yiti nabi, batantu hanye 
karasa hie wawel yiru sa pahangku hanye, nelang wawei yiru welum 
hawuang dosa!" 7:40) Balalu Yesus kaeau ma hi Simon, "Simon, naan sa 
hamen naeauku ma hanyu." "Hiai, Guru," tuing Simon, "wara eleh." 7:41 
Yesus kaeau, "Naan rueh kaulun sa bautang ma ulun sa puhau duit. Erang 
kaulun bautang dime jatuh duit perak, nelang erang kaulun lagi dimem 
pulu duit perak. 7:42 Kararuehni puang kaiyuh bayar utang yiru, balalu 
utang here naempas dayani. Nah, hie teka rueh kaulun yiru sa sagar labis 
sinta anri ulun sa pithau duit yiru?" 7:43 "Aku minda ulun sa panga wahai 


utang naempas dayani!" tuing Simon. "Bujur eaunu," tuing Yesus. 7:44 
Balalu Yesus ninung ma wawei yiru nelang kaeau ma hi Simon, "Hanyu 
kadinung wawei yiti? Aku hawi ma lewunu, hanyu puang nyadia ranu 
pakai mui peeku, kude wawei yiti haut ngabarasis peeku makai riu 
mateini, nelang hanye muhutni makai wuluni. 7:45 Hanyu puang nyambut 
aku makai siuk, kude wawei yiti puang taduh haut nyiuk peeku teka dami 
aku hawi ma yiti. 7:46 Hanyu puang nalui minyak ma uluku, kude wawei 
yiti haut nalui minyak marauh enguh hang peeku. 7:47 Tuu kapinuu: 
sintani sa hante yiru nantarang himat dosani sa wahai yiru haut naampun! 
Amun ulun naampun butit, hanye sagar butit sinta pada." 7:48 Balalu 
Yesus kaeau ma wawei yiru, "Kawan dosanu haut naampun." 7:49 Kawan 
ulun lain sa maharung kuman baya Yesus balalu kaeau ma sameh here, 
"Hie ulun yiti hampe tau ngampun dosa?" 7:50 Kude Yesus kaeau ma 
wawel yiru, "Daya hanyu parisaya ma aku, hanyu nasalamat. Hulu tulak 
anri damai!" 


8:1 Puang lawah udi yiru, Yesus tulak ma kawan tumpuk anri kawan desa 
lepuh iwara Kabar Maeh sa Alatalla nuku marentah yalah Raja. Dua walas 
kawan ulun sa umba hanye pada tulak sinrah hanye. 8:2 Kala yiru pada 
papire kaulun wawei sa haut nasamare teka roh jahat nelang panyakit. 
Here yiru hi Maria sa naantuh Magdalena (pitu roh jahat isa haut kaluar 
teka hanye); 8:3 pada hi Yohana, darangan Khuza, pagawai istana 
Herodes; hi Susana, nelang rama lagi wawei lain. Makai biaya raerai, here 
mambantu Yesus anri kawan ulun sa umba hanye. 8:4 Kawan ulun teka 
papire tumpuk magun hawi nunung Yesus. Tawuk haut rama ulun 
bakumpul, Yesus nyarita ma here rarapisan kala yiti: 8:5 "Erang kaulun 
pangume tulak lepuh namur wini. Tawuk hanye rahat mihamur, naan wini 
sa lawu hang lalan. Meheni nararah ulun nelang kawan lainni patuk 
wurung. 8:6 Naan pada sa lawu hang tane batu ampar. Hang tawuk 
palatikni kaluar amulean yiru layu daya taneni karing. 8:7 Naan pada wini 
sa lawu hang padang rikut barunrui. Rikut barunrui yiru tumbu sinrah anri 
wini yiru, balalu nawenanni hampe patei. 8:8 Kude naan pada wini sa lawu 
hang tane sa maeh, balalu tumbu palus mua, wuani jatuh kali lipet." Dami 


udi nyarita rarapisan yiru, Yesus kaeau, "Amun naan silu, ware sanrengei!" 
8:9 Kawan ulun sa umba Yesus nunti ma hanye arati teka rarapisan yiru. 
8:10 Yesus nuing, "Naun haut kaiyuh pangamian nampan karasa rasia neu 
kala awe Alatalla marentah yalah Raja. Kude kawan ulun lain naajar makai 
rarapisan, nampan here mantaru, kude puang karasa mun sa jari; here 
nyanrengei, kude puang kataru." 8:11 "Arati rarapisan yiru kalayiti: Wini 
hanyeyiru lengan Alatalla. 8:12 Wini sa lawu hang lalan ngintur kawan 
ulun sa nyanrengei lengan yiru. Kude Iblis hawi palus hanrampas kabar 
yiru teka atei here, nampan here ada parisaya balalu nasalamat. 8:13 Wini 
sa lawu hang tane batu ampar ngintur ulun sa hang tawuk karengei kabar 
yiru, narimeni anri sanang atei. Kude kabar yiru puang iwakat hawuang 
atei here. Here parisaya ekat erang pitus, kude hang tawuk purija hawi, 
here murtad. 8:14 Wini sa lawu hang jubut barunrui ngintur ulun sa 
nyanrenge1 kabar yiru, kude khawatir neu pamelum here nelang hamen 
welum mewah nelang sanang hang dunia yiti. Katuluhni yiru nawenan here 
hampe puang uweng wua sa mihak. 8:15 Wini sa lawu hang tane sa maeh 
ngintur ulun sa nyanrengei kabar yiru, balalu nyimuhni hawuang atei sa 
maeh nelang jujur. Here tatap batahan hampe kaiyuh wua." 8:16 "Puang 
uweng ulun sa nuntun palita balalu nutupni makai gantang, atawa 
ngandakni hang kapit unengan manre. Hanye sagar ngandak palita yiru 
hang unengan sa ambau, nampan ulun sa masuk tau kadinung raaini. 8:17 
Puang uweng sa padina sa puang sagar dinung; nelang puang uweng sa 
narasia sa puang sagar tabungkar palus lalea rasa. 8:18 Daya yiru pantaru 
mamaeh inun sa rengei naun. Daya ulun sa watni haut naan, sagar naami 
labis wahai lagi; kude ulun sa watni puang uweng, butit sa magun naan 
hang hanye sagar naalap pada." 8:19 Ineh anri kawan pulaksanai Yesus 
hawi nunung hanye, kude puang kaiyuh manalu hanye daya ulun rama 
tatuu. 8:20 Balalu naan erang kaulun kacau ma Yesus, "Guru, ineh baya 
kawan pulaksanainu naan hang luar. Here hamen panalu anri hanyu." 8:21 
Kude Yesus kaeau ma here, "Kawan ulun sa nyanrengei lengan Alatalla 
nelang nampalusni, here yiru ineh anri kawan pulaksanaiku." 8:22 Hang 
hinra anrau Yesus baya kawan ulun sa umba hanye sungkat jukung. "Hayu 
takam tulak ma sabarang danau," eau Yesus ma here. Balalu here palus 


tulak. 8:23 Tawuk here ganjah balayar, Yesus saanre. Salenga hawi barat 
mehet nampuh danau yiru. Ranu mulai masuk mawuang jukung, hampe 
mambahaya here katuluh. 8:24 Kawan ulun sa umba Yesus tulak nunung 
hanye balalu ngele hanye. Here kaeau, "Guru, Guru, takam silaka!" Yesus 
ambuan balalu misuh barat anri galumbang sa ganjah igangulun yiru. Barat 
anri galumbang yiru taduh balalu danau ranai tuu. 8:25 Balalu Yesus kaeau 
ma kawan ulun sa umba hanye, "Wuah inun naun puang parisaya ma aku?" 
Here balalu wauh nelang takut. Balalu here kaeau anri sameh tenga here, 
"Hie satuuni ulun yiti hampe ngami parentah ma barat anri galumbang, 
nelang riwut barat anri galumbang nuu lenganni!" 8:26 Yesus anri kawan 
ulun sa umba hanye palus balayar hampe ma daerah Gerasa hang sabarang 
Danau Galilea. 8:27 Tawuk Yesus mambai ma pampang, erang kaulun 
upu sa asuk roh jahat hawi nunung hanye. Ulun yiru teka tumpuk. Hanye 
haut lawah puang hakun bapakaian nelang puang hakun muneng hang 
lewu. Hanye hamen muneng hang kawan liang watu unengan pasaran. 8:28 
Tawuk kadinung Yesus, hanye nantiak balalu ileku hang hadapan Yesus 
nelang anri lengan mehet kaeau, "Yesus, Anak Alatalla Sa Pangaambau! 
Inun sa sagar naulahnu ma aku yiti? Aku laku ada hanyu nyiksa aku!" 8:29 
Ulun yiru kaeau kala yiru daya Yesus marentah roh jahat yiru kaluar teka 
hanye. Haut gaha hanye nakuasai daya roh jahat yiru biar hampe 
kewangun tangan anri peeni haut nahuruk makai rantai nelang hanye 
najaga bahimat, rantai yiru sika 1yuhni nyamitus nelang roh jahat yiru 
nginsing hanye ma padang pasir. 8:30 Yesus nunti ma ulun yiru, "Hie 
ngarannu?" "Ngaranku hi 'Legiun,' " tuing ulun yiru-daya rama roh jahat sa 
haut masuk mawuang tengani. 8:31 Roh jahat yiru ilaku bahimat nampan 
Yesus ada ngumpe here mawuang Labak Pampatei. 8:32 Rite unengan 
yiru naan rama tuu iwek rahat ngantilau anakuta hang leba bukit. Kawan 
roh jahat yiru ilaku tatuu ma Yesus nampan nuyu here masuk mawuang 
kawan iwek yiru. Yesus balalu satuju. 8:33 Balalu kawan roh jahat yiru 
kaluar teka ulun yiru palus masuk mawuang kawan iwek yiru. Balalu 
kawan iwek yiru nempat palus mitun teka iring pampang ambau mawuang 
danau, udi yiru balalu leteng. 8:34 Dami kawan panyaga iwek yiru 
kadinung mun sa haut jari. Here nempat balalu iwara kabar yiru hang 


tumpuk nelang hang desa anri hang sakitarni. 8:35 Balalu kawan ulun 
rama kaluar neu ninung inun sa jari. Here hawi nunung Yesus, balalu hang 
yiru here panalu anri ulun sa haut lapas teka kawan roh jahat yiru rahat 
maharung rite pee Yesus. Hanye haut bapakaian nelang pikiranni haut 
waras. Here balalu takut. 8:36 Here sa kadinung kajadian yiru nyarita ma 
ulun rama kala awe sarani ulun yiru nasamare. 8:37 Balalu katuluh 
panduduk daerah Gerasa yiru ilaku tatuu nampan Yesus nanan unengan 
yiru, daya here katuluh takut tatuu. Balalu Yesus sungkat majukung ngunu 
mudi. 8:38 Ulun sa haut lapas teka kawan roh jahat yiru ilaku ma Yesus 
nampan hanye iyuh umba hanye. Kude Yesus nunyu hanye tulak mudi, 
8:39 eauni, "Hulu hanyu mudi palus wara mun sa haut naulah Alatalla ma 
hanyu." Balalu ulun yiru tulak ma litar tumpuk lepuh iwara, mun sa haut 
naulah Yesus ma hanye. 8:40 Tawuk Yesus hampe mulek hang sabarang 
danau, hanye natahalu anri kaaraien daya kawan ulun daya here rahat 
nganre1 pihawiamni. 8:41 Balalu hawi erang kaulun kapala lewu 
sumbayang ma unengan yiru. Ngaranni hi Yairus. Hanye ileku hang 
hadapan Yesus nelang ilaku tatuu nampan Yesus hawi ma lewuni, 8:42 
daya anakni ekat isa wawel sa baumur dua walas taun kai matei. Parahatan 
Yesus takia ma lewu Yairus, ulun rama mipi hanye teka awe-awe 
ngawariung hanye. 8:43 Hang penah here yiru naan pada erang kaulun 
wawel haut dua walas taun sakit kaluar ira sa naan hubungan anri haidni. 
Hanye haut nangalis kawan milikni pakai baobat anri dokter, kude puang 
uweng isa tau nyamare hanye. 8:44 Wawel yiru nyanrite Yesus teka tiba 
wukuni, balalu ngawir hujung jubahni. Hang tawuk yiru pada wawel yiru 
taduh kaluar ira. 8:45 Yesus nunti, "Hie ngawir aku?" Katuluh ulun puang 
mangaku. Balalu hi Petrus kaeau, "Guru, ulun rama tuu ngaliling hanyu; 
here mipi hanyu!" 8:46 Yesus kaeau, "Kude naan ulun ngawir aku. Aku 
karasa yiru, daya naan kakuaten sa kaluar teka aku." 8:47 Wawei yiru 
karasa pagawianni haut rasa ulun. Balalu hanye hawi anri neter balalu 
ileku hang hadapan Yesus. Palus hanye nyarita hang hadapan ulun katuluh, 
wuah inun hanye ngawir Yesus, balalu panyakitni ware hang tawuk yiru 
jua. 8:48 Yesus kaeau ma hanye, "Anakku, daya hanyu parisaya ma aku 
hanyu ware. Hulu tulak anri salamat." 8:49 Tawuk Yesus rahat magun 


bapaner, hawi erang kaulun pasuruh teka lewu Yairus. Hanye kaeau ma hi 
Yairus, "Anak wawei Tuan haut matei. Puang usah Tuan ngampi rara Guru 
lagi." 8:50 Tawuk Yesus karengei yiru, hanye kaeau ma hi Yairus, "Ada 
takut. Parisayaleh anaknu sagar ware." 8:51 Dami hampe hang lewu 
Yairus, Yesus nguring puang sunah erang kaulun masuk baya hanye 
kasuali hi Petrus, hi Yohanes, hi Yakobus anri ineh ambah iya yiru. 8:52 
Katuluh ulun rahat nangis nungkau daya iya yiru matei. Kude Yesus kaeau, 
"Ada nungkau. Iya yiru puang matei, hanye ekat manre!" 8:53 Here kakihi 
Yesus, daya here karasa iya wawei yiru haut matei. 8:54 Udi yiru Yesus 
negei tangan iya yiru nelang kaeau, "Ambuan, Nak!" 8:55 Hewuk iya yiru 
miulek ma iya yiru, palus hang tawuk yiru pada hanye balalu ambuan. Udi 
yiru Yesus nunyu here ngami iya yiru kuman. 8:56 Ulun matueh iya yiru 
wauh tatuu. Kude Yesus nguring here iwara kajadian yiru mahie-hie. 


9:1 Yesus nerau kadua walas kaulun ulun sa umba hanye, balalu ngami ma 
here kuasa neu ngusir roh jahat nelang nyamare kawan panyakit. 9:2 Udi 
yiru hanye nunyu here tulak nyamare ulun sakit nelang iwara kabar neu 
kala awe Alatalla marentah yalah Raja. 9:3 Eau Yesus ma here, "Ada 
nginsing inun heneng hang pakiaannu." "Ada nginsing tungkeh, atawa 
kambut sadakah, atawa anakuta, atawa duit, atawa rueh kalamar pakaian. 
9:4 Hang awe naun natarime, uneng hang yiru hampe naun nanan tumpuk 
yiru. 9:5 Nelang hang awe naun puang natarime, tawuk naun nanan 
tumpuk yiru, kebas habu teka palat pee naun, yalah paringatan ma here." 
9:6 Kawan ulun sa umba Yesus tulak, balalu takia ma kawan desa neu 
iwara Kabar Mach yiru nelang nyamare ulun sakit hang awe-awe. 9:7 
Tawuk hi Herodes, sa marentah hang Galilea, karengei neu katuluh 
kajadian yiru, hanye bingung. Daya naan sa kaeau himat hi Yohanes 
Pambaptis haut welum kamulek. 9:8 Naan pada sa kaeau himat hi Elia 
haut hawi lagi. Ulun lain pada kaeau himat erang kaulun nabi teka kawan 
nabi sadi hurap haut welum kamulek. 9:9 Hi Herodes kaeau, "Aku haut 
nunyu ulun mumpung ulu Yohanes. Kude ulun yiti, hie satuuni hanye? 
Naan wahai masam sa haut rengeiku neu hanye." Balalu hi Herodes 
ngakali nampan tau ninung Yesus. 9:10 Kawan rasul Yesus hawi mulek 


palus nyarita ma Yesus katuluh sa haut naulah daya here. Yesus balalu 
nginsing here, balalu here sinrah tulak ngaraerai ma tumpuk Betsaida. 
9:11 Kude tawuk kawan ulun karasa neu hal yiru, here naharak Yesus. 
Hanye narime here, balalu bapaner ma here neu kala awe Alatalla 
marentah yalah Raja. Nelang hanye pada nyamare kawan ulun sakit sa 
naan hang penah here. 9:12 Tawuk mate anrau mulai leteng, kadua walas 
ulun sa umba Yesus hawi nunung hanye balalu kaeau, "Guru, unengan yiti 
suni. Labis maeh amun hanyu nunyu kawan ulun yiti tulak, nampan here 
tau ngantilau anakuta nelang unengan amalem hang kawan tumpuk anri 
kawan desa hang sakitar yiti." 9:13 Kude Yesus nuing, "Naun sa ngami 
ma here kutaen." Kawan ulun sa umba Yesus kaeau, "Kami ekat naan 
dime katipak rote anri rueh kaukui kenah. Inun kami harus tulak lepuh 
midi anakuta umak katuluh ulun yiti?" 9:14 (Naan leu dime ribu kaulun 
upu hang yiru.) Yesus kaeau ma kawan ulun sa umba hanye, "Huyu kawan 
ulun yiti maharung bakalompok, leu dimempulu kaulun erang kalompok." 
9:15 Kawan ulun sa umba Yesus yiru nampalus mun sa naeau Yesus ma 
here. 9:16 Balalu Yesus ngalap dime katipak rote anri rueh kaukui kenah 
yiru, udi yiru hanye mihangut ma langit ngantuh tarima kasih ma Alatalla. 
Udi yiru hanye miah rote anri kenah yiru makai tanganni balalu ngamini 
ma kawan ulun sa umba hanye nampan mambagini ma ulun rama yiru. 
9:17 Here katuluhni ikuta hampe wising. Balalu kawan ulun sa umba 
Yesus ngumpul kalabihan kutaen yiru wahaini naan dua walas tampawan. 
9:18 Hang hinra anrau, tawuk Yesus rahat badoa ngaraerai, kawan ulun sa 
umba hanye hawi nunung hanye. Yesus nunti ma here, "Manurut eau ulun, 
aku yiti hie?" 9:19 Here nuing, "Naan sa kaeau hi Yohanes Pambaptis. 
Naan pada sa kaeau hi Elia, sa lain lagi kaeau erang kaulun teka kawan 
nabi jaman sadi sa haut welum kamulek." 9:20 "Kude manurut naun, aku 
yiti hie?" tunti Yesus. Hi Petrus nuing, "Guru hanyeyiru Raja Panyalamat 
sa najanji Alatalla." 9:21 Balalu Yesus kaeau ma kawan ulun sa umba 
hanye, "Ada budas iwara hal yiru ma hie-hie." 9:22 Yesus kaeau pada, 
"Anak Murunsia samula harus wahai nanggung kahanangen nelang 
nalawan daya kawan pamimpin anri kawan imam kapala, nelang kawan 
guru agama. Hanye sagar nawunu, kude hang anrau katelu sagar naele 


welum kamulek." 9:23 Udi yiru Yesus kaeau ma ulun katuluh sa naan 
hang yiru, "Ulun sa hamen umba aku, hanye harus puang ngitung 
kapantinganni raerai, ngantung balasangarm ungkan anrau, nelang saratang 
umba aku. 9:24 Daya ulun sa hamen mempertahan pamelumni, sagar 
kawawaian pamelumni. Kude ulun sa nyarah pamelumni neu 
kapantinganku, sagar nyalamatni. 9:25 Inun untungni ma hie-hie ulun amun 
katuluh dunia yiti jari milikni, kude hanye nanrusak nelang kawawaian 
pamelumni? 9:26 Amun ulun umangan mangaku aku anri pangajaranku, 
Anak Murunsia pada sagar umangan mangaku ulun yiru hang tawuk hanye 
hawi hanrian anrau anri kuasani nelang anri kuasa Ambah nelang kuasa 
kawan malekat sa barasis! 9:27 Wuah naun karasa: teka penah naun hang 
yiti naan sa puang sagar matei kapihuan hanye kadinung Alatalla 
marentah." 9:28 Leu erang Minggu udi Yesus ngajar kawan hal yiru, 
hanye nginsing hi Petrus, hi Yohanes, anri hi Yakobus ma ambau isa 
gunung nampan badoa. 9:29 Parahatan Yesus badoa hang yiru, uruwawani 
baubah nelang pakaianni jari mahilak mamilau. 9:30-31 Salenga rueh 
kaulun, hanyeyiru hi Moses anri hi Flia nantarang tenga anri sahaya teka 
surga. Here paner anri Yesus neu pampatei sa puang lawah lagi sagar 
najalanini hang Yerusalem. 9:32 Hang tawuk yiru hi Petrus anri kawan 
hengauni saanre, kude salenga kaelan, balalu kadinung Yesus nyahaya 
nelang rueh kaulun yiru minri baya hanye. 9:33 Hang tawuk karueh kaulun 
yiru hamen nanan Yesus, hi Petrus kaeau ma Yesus, "Guru, marauh tuu 
takam hang yiti. Ware kami ngapinri telu pondok: isa ma Tuan, isa ma hi 
Moses, isa lagi ma hi Elia." (Hi Petrus kaeau kala yiru anri puang kataru 
mun sa naeauni.) 9:34 Parahatan hi Petrus magun bapaner, hawi isa awan, 
palus nyalehup here, hampe here takut. 9:35 Udi yiru teka awan yiru naan 
rengei lengan sa kaeau, "Iti Anakku sa napidiku ware naun nyanrengei 
hanye!" 9:36 Udi lengan yiru haut sum, here kadinung Yesus ngaraeral 
hang yiru. Kawan ulun sa umba Yesus puang maharek neu katuluhni yiru, 
nelang puang iwara mahie-hie mun sa haut dinung here. 9:37 Hang anrau 
kauni, Yesus baya katelu kaulun ulun sa umba hanye minau teka gunung 
yiru, balalu ulun rama hawi nunung Yesus. 9:38 Erang kaulun upu teka 
penah ulun rama yiru kaeau anri lengan mehet, "Guru, karawah ninung 


anakku -- ekat hanye erang kaulun anakku! 9:39 Amun roh jahat nyarang 
hanye, hanye nyalenga nantiak palus tengani gajir-gajar hampe mulutni 
1wure. Roh yiru palus manyiksa hanye nelang puang hamen kaluar teka 
hanye! 9:40 Aku haut laku kawan ulun sa umba hanyu ngusir roh yiru, 
kude here puang tau." 9:41 Yesus nuing, "Tuu leha naun yiti! Naun tuu-tuu 
kawan ulun sa nyaleweng nelang puang parisaya! Hampe awe aku harus 
muneng baya naun nelang basabar anri naun? Insing iyanu yiru ma yati!" 
9:42 Parahatan iya yiru takia nuju Yesus, roh jahat yiru manting hanye 
palus ngulah tengani gajir-gajar. Kude Yesus marentah roh jahat yiru 
kaluar palus iya yiru balalu ware. Balalu iya yiru nasarah mulek ma 
ambahni. 9:43 Katuluh ulun wauh kadinung kuasa Alatalla kala yiru hante. 
Hang tawuk ulun rama magun sangang wauh kadinung katuluh sa 
naulahni, Yesus kaeau ma kawan ulun sa umba hanye, 9:44 "Pantaru 
mamaeh nelang ada puang kaitung kawan lenganku yiti: Anak Murunsia 
sagar nasarah ma kuasa murunsia." 9:45 Kude kawan ulun sa umba Yesus 
yiru puang kataru sa naeauni yiru. Hal yiru narasia ma here nampan here 
puang kataru. Kude here takut nunti hal yiru ma hanye. 9:46 Maka kawan 
ulun sa umba Yesus rawek basual neu hie teka here sa panga tamam. 9:47 
Yesus karasa pikiran here, daya yiru hanye ngalap erang kaulun iya rumis 
palus ngandak iya yiru minri hang higa hanye. 9:48 Balalu hanye kaeau 
ma kawan ulun sa umba hanye, "Ulun sa narime iya yiti daya gana aku, 
baarati narime aku. Nelang ulun sa narime aku, narime hanye sa ngutus 
aku. Daya ulun sa panga rumis hang penah naun, hanyeyiru sa panga 
tamam!" 9:49 Hi Yohanes kaeau, "Tuan, kami kadinung ulun ngusir setan 
makai ngaran Tuan, kude kami nguring hanye, daya hanye puang teka 
takam." 9:50 "Ada nguring hanye," eau Yesus ma hi Yohanes anri kawan 
ulun sa umba Yesus sa lainni, "daya ulun sa puang nawan naun, baarati 
umba teka naun." 9:51 Tawuk haut rite wayahni Yesus naenat ma surga, 
hanye nukas nampan tulak ma Yerusalem. 9:52 Balalu hanye nunyu ulun 
tulak badahulu teka hanye. Kawan ulun sa nahuyuni yiru tulak, balalu 
masuk ma isa tumpuk hang Samaria nampan nyadia ala katuluh ma Yesus. 
9:53 Kude kawan ulun hang tumpuk yiru puang hamen narime Yesus, 
daya tujuan pakiaanni ma Yerusalem. 9:54 Balalu tawuk kawan ulun sa 


umba Yesus, hanyeyiru hi Yakobus anri hi Yohanes karasa neu hal yiru, 
here kaeau, "Tuhan, mun Tuhan hamen, kami laku apui minau teka langit 
pakai ngabinasa kawan ulun yiti?" 9:55 Yesus ikulik, balalu nyangit here. 
9:56 Udi yiru here tulak ma tumpuk sa lain. 9:57 Parahatan Yesus anri 
kawan ulun sa umba hanye nampalus pakiaan here, naan ulun kaeau ma 
Yesus, "Guru, aku hamen umba hanyu ma awe hanyu tulak!" 9:58 Yesus 
nuing, "Sarigala naan liang, nelang wurung naan hanai, kude Anak 
Murunsia puang uweng unenganni mangkading." 9:59 Balalu Yesus kaeau 
ma ulun lain, "Hayu umba aku." Kude ulun yiru kaeau, "Guru, aku laku 
mudi duluni lepuh masar ambahku." 9:60 Yesus nuing, "Elahni ulun matei 
masar ulun mateini raerai. Kude hanyu, hulu tulak nelang wara kabar neu 
Alatalla haut marentah." 9:61 Naan pada erang kaulun sa lain kaeau, 
"Guru, aku hamen umba hanyu, kude aku laku mudi duluni lepuh iwara ma 
kaluargaku." 9:62 Yesus kaeau ma ulun yiru, "Ulun sa haut nuku maluku, 
balalu ikulik ma wading punggung, puang patut jari ulun pidian wat 
Alatalla." 


10:1 Udi yiru Yesus midi pitumpulu kaulun ulun sa umba hanye lagi, 
balalu ngutus here barueh-barueh dahulu teka hanye ma tiap tumpuk anri 
kawan unengan sa hamen natunungni. 10:2 "Wasian sa sagar nawasi 
wahai," eauni ma here, "kude ulun tukang masini puang rama. Daya yiru, 
laku ma sa ampun ume nampan hanye ngirim ulun pakai masi hasil 
tanamanni. 10:3 Nah, hulu tulak! Aku ngutus naun kala babiri ma 
penah-penah sarigala. 10:4 Ada nginsing dompet atawa kambut sadakah, 
atawa sapatu. Ada tarie hang helang lalan neu nabe hie-hie. 10:5 Amun 
naun masuk ma isa lewu, eau dahulu, 'Mudah-mudahan damai hawuang 
lewu yiti.' 10:6 Amun hang yiru naan ulun sa sindi damai, tabe damai naun 
yiru sagar muneng hang hanye; amun puang, tarik kamulek tabe damainu 
yiru. 10:7 Uneng leh hang isa lewu. Tarime mun sa nasarungan hang yiru 
ma naun, daya ulun sa bagawi naan hak narime upani. Ada bapindah teka 
isa lewu ma lewu sa lain. 10:8 Amun naun hawi ma isa tumpuk nelang 
hang yaru naun natarime anri maeh, kutaleh inun sa nasarunganni hang yiru 
ma naun. 10:9 Samare kawan ulun sa sakit hang tumpuk yiru, nelang wara 


ma kawan ulun hang yiru, 'Alatalla puang lawah lagi sagar mulai marentah 
yalah Raja hang penah-penah naun.' 10:10 Kude amun naun hawi ma isa 
tumpuk kude hang yiru naun puang natarime, kaluar ma lalan palus eau, 
10:11 'Kawan habu tumpuk naun sa ireket hang pee kami, nakebas kami 
neu paringatan ma naun. Kude patut naun karasa himat haut rite wayahni 
Alatalla mulai marentah yalah Raja hang penah naun!' 10:12 Itung, hang 
anrau kiamat, ulun Sodom sagar labis murah naampun daya Alatalla teka 
ulun tumpuk yiru!" 10:13 "Silaka naun, Korazim! Nelang silaka naun, 
Betsaida! Atikala kawan kaajaiban sa naulah hang penah-penah naun yiru 
haut naulah hang tumpuk Tirus anri Sidon, himat kawan ulun hang yaru 
haut lawah miubah teka kawan dosa here, balalu makai pakaian mahanang 
atei nelang ngimpeh habu hang ambau ulu here. 10:14 Hang anrau kiamat, 
kawan ulun Tirus anri Sidon sagar labis murah naampun daya Alatalla teka 
naun. 10:15 Nelang naun, Kapernaum! Naun minda, naun sagar nainrik 
hampe ma surga? Puang! Likan naun sagar naumpe ma naraka!" 10:16 
Balalu Yesus kaeau ma kawan ulun sa umba hanye, "Ulun sa nyanrenge1 
naun, nyanrenge1 aku. Ulun sa puang narime naun, puang narime aku. 
Nelang ulun sa puang narime aku, pada puang narime hanye sa nunyu 
aku." 10:17 Kapitumpulu kaulun ulun sa umba hanye yiru hawi kamulek 
anri arai tatuu. "Tuhan," eau here, "kawan roh jahat sika ngalut nuu ma 
kami amun kami marentah here makai ngaran Tuhan!" 10:18 Yesus nuing, 
"Aku kadinung Iblis lawu teka langit yalah kelat. 10:19 Wuah naun 
karasa! Aku haut ngami kuasa ma naun nampan naun tau narah anipe anri 
alimangu nelang nyantepu kawan kakuaten musuh, hampe puang uweng 
isa tau nyilaka naun. 10:20 Kude biar kala yiru ada arai daya kawan roh 
jahat ngalut nuu ma naun. Labis maeh naun arai daya ngaran naun nasatat 
hang surga." 10:21 Hang tawuk yiru pada, Yesus arai gana nakuasai daya 
Roh Alatalla. Yesus kaeau, "Ambah, Tuhan sa nguasa langit anri tane! 
Aku batarima kasih ma hanyu daya katuluhni yiru narasianu teka kawan 
ulun sa pandai nelang bailmu, kude natantarangnu ma kawan ulun sa puang 
tapalajar. Yirulah sa ngampi sanang atei Ambah. 10:22 Ala katantuluh 
haut na sarah Ambah ma aku. Puang sunah erang kaulun kataru Anak 
salain teka Ambah. Puang uweng pada sakataru Ambah salain teka Anak: 


anri kawan ulun sa ma hanye Anak yiru hamen iwara Ambah." 10:23 
Balalu Yesus ikulik ma kawan ulun sa umba hanye, udi hie kaeau ma here 
raerai, "Bauntung naun daya haut kadinung sa dinung naun itati. 10:24 
Itung naun: Rama nabi anri raja sindi ninung sa dinung naun itati kude here 
puang kadinung yiru. Here sindi karengei sa rengei naun itati kude here 
puang karengei yiru." 10:25 Udi yiru erang kaulun guru agama hawi lepuh 
hanjabak Yesus. Hanye nunti, "Guru, inun sa harus naulahku nampan aku 
tau narime pamelum sajati palus ma kalalawah?" 10:26 Yesus nuing, "Inun 
sa nasurat hawuang Surat Barasis? Kala awe manurut hanyu neu hal yiru?" 
10:27 Ulun yiru nuing, " 'Sinta Tuhan Alatallanu anri sagalis atemu, anri 
sagalis amiruenu, anri katuluh kakuatennu, nelang anri katuluh akalnu,' 
nelang 'Sinta sasamehnu kala hanyu sinta tenga dirimu raerai.' " 10:28 
"Tuingnu yiru bujur," eau Yesus. "Ulah yiru, himat hanyu sagar welum." 
10:29 Kude guru agama yiru hamen ngampi bujur dirini. Hanye nunti, "Hie 
sasamehku yiru?" 10:30 Yesus nuing, "Naan erang kaulun upu minau teka 
Yerusalem ma Yerikho. Hang helang lalan hanye nasarang parampok, 
katuluh milikni narampas, hanye nakahanangen bilang matei, balalu 
natanan ripu hang lalan anri tunrung tamam. 10:31 Kabalujuran erang 
kaulun imam takia pada hang lalan yiru. Tawuk hanye kadinung ulun yiru, 
hanye basingkir ma sabarang lalan, balalu palus takia. 10:32 Kala yiru 
pada anri erang kaulun Lewi sa takia hang yiru: tawuk hanye kadinung 
ulun yiru, hanye nyanriteni neu mantaruni. Kude hanye pada basingkir 
masabarang lalan balalu palus takia. 10:33 Kude udi yiru erang kaulun 
Samaria sa rahat hang pakiaan, mitah pada hang yiru. Tawuk hanye 
kadinung ulun yiru, ateini lenuh daya paahi. 10:34 Balalu hanye nyanrite 
ulun yiru balalu ngabarasis kawan batanni makai anggur palus naobatni 
makai minyak, udi yiru kawan batan yiru nababatni. Udi yiru hanye ngenat 
ulun yiru maambau kaledaini, balalu nginsing hanye ma isa losmen palus 
marawat hanye. 10:35 Kaiyat anrauni hanye ngalap rueh kadiki duit perak 
palus ngamini ma pamilik panginapan yiru nelang kaeau, 'Rawat hanye, 
nelang amun naan kawan ongkos lain, yati sagar aku bayar amun aku haut 
mulek ma yati.'" 10:36 Udi yiru Yesus nyanuput saritani yiru makai 
tuntian kala yiti, "Teka katelu ulun yiru sa awe, manurut hanyu sa batindak 


jari sasameh murunsia teka ulun sa wuah rampuk yiru?" 10:37 Guru 
agama sa natunti yiru nuing, "Ulun sa haut ngarawah ulun yiru." "Nah, 
hulu tulak nelang ulah kala yiru pada!" eau Yesus. 10:38 Udi yiru Yesus 
baya kawan ulun sa umba hanye nampalus pakiaan, balalu hampe isa desa. 
Hang yiru erang kaulun wawei, bangaran hi Marta, manerau hanye ma 
lewuni. 10:39 Hi Marta uweng pulaksanai wawei bangaran hi Maria. Hi 
Maria yiti maharung rite Tuhan Yesus nyanrengei kawan ajaranni. 10:40 
Kude hi Marta sibuk tuu anri pagawian lewu reanni. Hanye tulak naripi 
Yesus balalu kaeau, "Tuhan, inun Tuhan puang paraduli hi Maria maladar 
aku bagawi raerai? Huyu hanye ngarawah aku!" 10:41 "Marta, Marta!" 
tuing Tuhan. "Hanyu khawatir nelang sibuk mamikir iru inai; 10:42 
padahal sa penting ekat isa. Nelang hi Maria haut midi sa maeh, sa puang 
sagar naalap teka hanye." 


11:1 Hang hinra anrau Yesus badoa hang isa unengan. Dami galis badoa, 
erang kaulun teka kawan ulun sa umba hanye kaeau, "Tuhan, awat ajar 
kami badoa kala hi Yohanes ngajar kawan ulun sa umba hanye badoa." 
11:2 Balalu Yesus kaeau ma here, "Amun naun badoa, eau kala yiti, 
'Ambah, hanyu Alatalla sa tungkan, Wuah hanyu nasambah nelang 
nahormat, 11:3 Ami tiap anrau anakuta sa naparlu daya kami. 11:4 Ampun 
kami, sa bakahalaen daya kami pada ngampun tatiap ulun sa hala anri 
kami. Nelang ada maladar kami kawawaian kaparisayaan hang tawuk 
kami napurija.' " 11:5 Yesus kaeau ma kawan ulun sa umba hanye, 
"Umpamani erang kaulun teka naun tulak ma lewu hengauni tawuk penah 
malem, nelang kaeau, 'Sobat, piihau aku rote telu katipak, 11:6 daya 
hengauku sa rahat hang pakiaan, wau tarie hang lewuku nelang aku puang 
uweng anakuta ma hanye!' 11:7 Umpamani hengau sa natunungnu yiru 
nuing teka wuang lewuni, kala yiti, 'Ada ngampi aur aku! Wanawang haut 
bakunsi nelang aku baya kawan anakku haut manre. Aku puang tau 
ambuan palus ngami mun heneng ma hanyu.' " 11:8 "Balalu kala awe?" 
eau Yesus kamulek. "Aku kaeau hiai! Biar hanyu hengauni, hanye puang 
sagar hakun ambuan palus ngami inun heneng ma hanyu. Kude samula 
daya hanyu puang kaingkam umangan magun ilaku ma hanye, balalu hanye 


sagar ambuan jua nelang ngami ma hanyu mun sa naparlu dayanu. 11:9 
Itung aku kaeau ma naun: Laku, himat sagar naami ma naun; antara, himat 
naun sagar kahaba, talitik, humat wawanawang sagar nauka ma naun. 
11:10 Daya ulun sa laku sagar narime, ulun sa ngantara sagar kahaba, 
nelang ulun sa nalitik, wawanawang sagar nauka. 11:11 Hang penah naun 
mun naan ambah sa ngami kadiawet ma anakni, amun hanye laku kenah? 
11:12 Atawa ngami alimangu, amun hanye laku antelu? 11:13 Biar naun 
jahat, naun tau pada ngami sa maeh ma anak naun. Duan likan Ambah sa 
hang surga! Hanye sagar ngami Rohni ma here sa ilaku ma hanye." 11:14 
Hang hinra anrau Yesus ngusir setan kaluar teka erang kaulun muna. Udi 
setan yiru kaluar, ulun yiru mulai bapaner. Ulun rama wauh, 11:15 kude 
naan sa kaeau, "Hanye tau ngusir setan, daya kuasa Beelzebul, kapala 
kawan setan." 11:16 Naan pada kawan ulun lain sa hamen hanjabak 
Yesus, here laku hanye ngulah isa kaajaiban umak siri sa hanye hawi teka 
Alatalla. 11:17 Kude Yesus karasa bahum here. Balalu hanye kaeau ma 
here, "Amun isa negara tabagi hawuang papire golongan sa bamusuhan, 
negara yiru puang sagar tahan lawah. Nelang isa kaluarga sa tabagi-bagi 
nelang bamusuh isa anri sa lain, kaluarga yiru sagar hansur. 11:18 Kala 
yiru pada hawuang karajaan setan, amun isa kalompok babur anri 
kalompok sa lain, karajaan yiru sagar runtun. Naun kaeau aku ngusir setan 
makai kuasa Beelzebul. 11:19 Amun kala yiru, makai kuasa hie kawan 
ulun sa umba naun ngusir kawan setan yiru? Kawan ulun sa umba naun yiru 
raerai sa mambukti naun tuu hala! 11:20 Kude aku ngusir setan makai 
kuasa Alatalla, yiru baarati himat Alatalla haut mulai marentah hang penah 
naun. 11:21 Amun erang kaulun sa tingkas, makai sukup sanjata, nyaga 
lewuni, katuluh milikni sagar salamat. 11:22 Kude amun erang kaulun sa 
labis tingkas manyarang palus nyantalau hanye, ulun sa labis tingkas yiru 
sagar hanrampas katuluh sanjata sa nakaharapen daya ampun lewu yiru, 
balalu mambagi-katuluh kawan barangni. 11:23 Ulun sa puang umba aku, 
kapinuuni nawan aku, nelang ulun sa puang ngarawah aku, kapinuuni 
nanrusak pagawianku!" 11:24 "Amun roh jahat nanan ulun, roh yiru 
bakaliling ma kawan unengan sa karing neu ngantara unengan istirahat, 
kude hanye puang kahaba. Daya yiru, hanye kaeau, 'Aku sagar mulek ma 


lewu sa haut natananku!' 11:25 Tawuk hanye hampe hang yaru, hanye 
kadinung lewu yiru barasis nelang taatur. 11:26 Balalu hanye tulak palus 
nginsing pitu roh lain sa labis jahat teka hanye. Udi yiru here masuk 
mawuang ulun yiru balalu muneng hang yiru. Akhirni kaadaan ulun yiru 
balalu labis murun teka asalni." 11:27 Udi Yesus kaeau kala yiru, erang 
kaulun wawei teka penah ulun rama yiru kaeau ma Yesus, "Tuu sanang 
marauh wawei sa ngayaan nelang ngampumu hanyu!" 11:28 Kude Yesus 
nuing, "Labis sanang marauh lagi ulun sa nyanrengei lengan Alatalla nelang 
nampalusni!" 11:29 Tawuk yiru kawan ulun ngawurundung Yesus, hanye 
nampalus papaneranni, eauni, "Tuu-tuu jahat kawan ulun jaman yiti. Here 
laku 1sa kaajaiban nampan here parisaya ma aku, kude here puang sagar 
naami sunah isa kaajaiban, kasuali kaajaiban Nabi Yunus. 11:30 Kala Nabi 
Yunus jari isa kaajaiban ma kawan ulun hang tumpuk Niniwe, kala yiru 
pada Anak Murunsia sagar jari isa kaajaiban ma kawan ulun jaman yiti. 
11:31 Hang anrau kiamat, Ratu negeri selatan sagar ambuan sinrah kawan 
ulun jaman yiti, palus mandawa here. Daya, neu nyanrengei pangajaran 
Salomo sa pintar, Ratu yiru nampalus pakiaan sa lawit tatuu teka hujung 
dunia. Kude hang yiti itati naan sa labis hante teka hi Salomo! 11:32 Hang 
anrau kiamat, panduduk tumpuk Niniwe sagar ambuan sinrah kawan ulun 
jaman yiti, palus mandawa here, daya ulun Niniwe yiru batobat teka kawan 
dosa here tawuk hi Yunus bakhotbah ma here. Kude hang yiti itati naan sa 
labis hante teka hi Yunus." 11:33 "Puang uweng ulun sa nutung palita 
balalu ninani atawa nutup palita yiru makai gantang. Hanye sagar ngandak 
palita yiru hang paharungan palita, nampan ulun sa masuk tau kadinung 
raaini. 11:34 Matei hanyeyiru palita ma tenga. Amun matemu barasis, 
katuluh tenganu maraai matalak. Kude amun mateinu kabus, katuluh 
tenganu jari maieng-maituk. 11:35 Daya sabab yiru ware hati-hati, ada 
hampe piraai sa naan hang hanyu yiru jari maieng. 11:36 Amun katuluh 
tenganu maraai, nelang puang sunah meheni sa maleng, himat katuluh 
tenganu yiru maraai-matalak yalah nasiai daya sahaya palita." 11:37 Udi 
Yesus luput bapaner, erang kaulun ulun Farisi nerau hanye kuman hang 
lewuni. Balalu Yesus tulak kuman hang yiru. 11:38 Ulun Farisi yiru wauh 
kadinung Yesus kuman puang lagi mui tanganni manurut aturan agama. 


11:39 Daya yiru Tuhan kaeau ma hanye, "Samula naun kawan ulun Farisi 
biasani marasis piring anri mangkok bagian luarni, kude hawuang diri naun 
raerai penu anri kakarasen nelang kajahaten. 11:40 Naun puang kataru! 
Angneh Alatalla sa ngulah bagian luar yiru, haut ngulah hawuangni pada? 
11:41 Sa naan hawuang piring anri mangkok yiru, yiru sa harus naami 
naun ma kawan ulun paua. Makai sara yiru, katuluhni sagar jari barasis ma 
naun. 11:42 Silaka naun, kawan ulun Farisi! Hasil amulean naun umpamani 
kala salasih anri inggu anri kawan rarampah lainni, naun ngami 
sapersapuluhni ma Alatalla, kude kaadilan anri sinta ma Alatalla puang 
naun ngarasa. Padahal yiru sa saharusni naulah naun, anri puang wewung 
sa lainni pada. 11:43 Silaka naun, kawan ulun Farisi! Naun sindi kawan 
unengan sa terhormat hawuang lewu sumbayang, nelang sindi nahormat 
hang kawan pasar. 11:44 Silaka naun! Naun kala pasaran sa puang 
nabatur, sa nararah ulun anri puang nasingaja." 11:45 Erang kaulun teka 
guru agama kaeau ma Yesus, "Guru, makai kawan lengan yiru, hanyu 
mahina kami pada!" 11:46 Yesus nuing, "Silaka naun pada, kawan guru 
agama! Naun ilaku kawan hal sa mahadin nelang ngami kawan aturan sa 
maweat, kude naun raerai puang sunah butit hamen ngarawah ulun 
nampalusni. 11:47 Silaka naun! Naun ngulah pasaran ma kawan nabi, sa 
sabujurni nawunu daya datu nini naun raerai. 11:48 Jari naun raerai 
mangaku sa naun satuju inun sa haut naulah daya datu nini naun, daya 
samula here sa munu kawan nabi yiru nelang naun sa ngulah pasarami. 
11:49 Yiru sababni Kapintaren Alatalla kaeau, 'Aku sagar ngirim ma here 
kawan nabi anri kawan utusanku; meheni sagar nawunu nelang meheni 
sagar nakahanangen!' 11:50 Alatalla nampalus yiru nampan kawan ulun 
jaman yiti nahukum daya here munu kawan nabi nuku teka dunia natanyari, 
11:51 mulai teka munu hi Habel hampe waktu munu hi Zakaria, sa jari 
hang helang mezbah anri Lewu Tuhan. Parisayaleh: Kawan ulun jaman yiti 
himat sagar nahukum daya gana katuluh yiru. 11:52 Silaka naun, kawan 
guru agama! Kunsi pakai nguka wawanawang kaharatien nasimuh hang 
naun, kude naun raerai puang hamen masuk mawuang neu ngantara 
kaharatien yiru. Kabalikanni naun nahalang kawan ulun sa ngakali masuk 
ma wuangni!" 11:53 Tawuk Yesus nanan unengan yiru, kawan guru agama 


anri kawan ulun Farisi bahimat mada Yesus. Here mulai hanjabak hanye 
nampan hanye hamen bapaner neu papire hal. 11:54 Nelang hang tawuk 
yiru here nyanrengei mamaeh neu ngantilau kawan sa hala sa naeau 
dayani. 


12:1 Baribu-ribu kaulun bakajal hampe naan sa tararah peeni. Hang tawuk 
kawan ulun yiru ikuruwundung, Yesus kaeau ma kawan ulun sa umba 
hanye, "Hati-hati anri ragi ulun Farisi, maksudku, pipura-pura here. 12:2 
Puang uweng sa badina sa puang sagar dinung, nelang puang uweng sa 
narasia sa puang sagar tabungkar. 12:3 Sa napuntane naun tawuk 
kamalem, sagar rengei hang tawuk kaanrau; nelang sa nakeneh naun ma 
silu ulun hawuang kamar sa natutup, sagar nawara ma maaru-maati." 12:4 
"Aku kaeau ma naun kawan hengauku! Ada takut ma here sa munu tenga 
naun kude puang tau ngulah labis teka yiru. 12:5 Wuah aku nutui ma naun 
hie sa harus natakut daya naun. Takut ma Alatalla! Daya udi munu, hanye 
bakuasa pada ngumpe mawuang naraka! Parisayaleh, ekat hanye sa harus 
natakut daya naun. 12:6 Dime kaukui angkarei naari anri haraga rueh 
kadiki duit sa pangarumis. Biar kala yiru puang sunah erang kaukui sa 
puang naitung daya Alatalla. 12:7 Wila wulu hang ulunu sika haut nareken 
katuluhni, daya yiru ada takut; naun labis baharaga teka kawan angkarei!" 
12:8 "Itung mamaeh: Ulun sa mangaku hang hadapan umum sa hanye 
umba aku, hanye sagar nakaku pada daya Anak Murunsia hang hadapan 
kawan malekat Alatalla. 12:9 Kude ulun sa ngidim hang hadapan umum sa 
hanye umba aku, hanye sagar naidim pada daya Anak Murunsia hang 
hadapan kawan malekat Alatalla. 12:10 Amun ulun puntane kaeau neu 
nawan Anak Murunsia, hanye tau naampun; kude amun hanye mahina Roh 
Alatalla, hanye puang tau naampun. 12:11 Amun naun nainsing ma kawan 
lewu sumbayang neu naadili hang hadapan pamarentah atawa panguasa, 
ada khawatir neu kala awe naun harus mambela diri atawa neu inun sa 
harus puntane naun. 12:12 Daya inun sa harus puntane naun yiru sagar 
naajar daya Roh Alatalla ma naun hang tawukni." 12:13 Erang kaulun teka 
penah ulun rama yiru kaeau ma Yesus, "Guru, awat hanyu nunyu 
pulaksanaiku ngami ma aku erang bagian teka harata panananan ambah 


kami." 12:14 Yesus nuing, "Pulaksanai, hie ngangkat aku jari hakim atawa 
tukang bagi warisan naun rueh?" 12:15 Udi yiru ma katuluh ulun sa naan 
hang yiru Yesus kaeau, "Mamaeh nelang bajaga-jaga, ada hampe naun 
sarakah. Daya murunsia welum puang bagantung teka panatauni. 
Walaupun panatauni balabihan." 12:16 Balalu Yesus nyarita rarapisan yiti, 
"Naan erang kaulun tatau. Hanye uweng tane sa ngami wahai hasil. 12:17 
Ulun tatau yiru mulai bapikir hawuang ateini, 'Haut puang uweng lagi 
unengan nyimuh hasil taneku. Inun akalku itati?' 12:18 Udi hie hanye 
bapikir lagi palus kaeau ma dirini raerai, 'Nah, aku naan akal; kawan 
gudangku sagar aku nunyu hanrumbakni balalu aku ngapinri sa labis hante 
lagi. Hang yiru aku sagar nyimuh katuluh pareiku baya kawan barangku sa 
lain. 12:19 Udi yiru aku sagar kaeau ma diriku raerai, 'Hanyu bauntung! 
Katuluh sa maeh haut namilikinu nelang puang sagar galis salawah 
bataun-taun. Istirahat itati! Kuman nguut, hanyu welum sanang marauh!' 
12:20 Kude Alatalla kaeau ma hanye, 'O ulun lunga! Malem yiti jua hanyu 
sagar matei, balalu hie sa sagar kaiyuh katuluh panatau sa haut 
nakumpulnu ma dirinu yiru?' 12:21 Kala yiru panyarianni ma tatiap ulun sa 
ngakali nampan tatau ma dirini raerai, kude puang ngakali nampan tatau 
hang matei Alatalla." 12:22 Balalu Yesus kaeau ma kawan ulun sa umba 
hanye, "Yiru sababni aku kaeau, 'Ada khawatir neu pamelumnu, hanyeyiru 
mun sa sagar nakuta naun, atawa mun sa sagar napakai naun.' 12:23 
Pamelum yiru diwi teka anakuta, nelang tenga diwi teka pakaian. 12:24 
Taniuh kawan ekak! Here puang miamule, puang masi, puang pada uweng 
gudang atawa wirang. Kude Alatalla malihara here! Naun diwi baharaga 
teka kawan wurung! 12:25 Hie teka naun sa daya khawatirni tau ngampi 
ambau umurni sunah butit?' 12:26 Amun hal sa rumis yiru naun haut puang 
tau ngulahni, wuah inun khawatir neu kawan hal sa lain? 12:27 Taniuh 
kewangun kawan wunge bakung yiru hulet, kawan wunge yiru puang 
bagawi, puang pada nawai. Kude Raja Salomo sa kalayiru tatau sika 
puang makai pakaian sa kala kaeh kawan wunge yiru! 12:28 Rikut hang 
lasi welum anrau yiti kude keatuni galis natutung. Kude Alatalla mahias 
rikut yiru kalayiru kaehni. Diwi likan naun! Kude naun kurang parisaya! 
12:29 Jari, ada khawatir nelang ada bingung neu mun sa sagar nakuta 


atawa nauut naun. 12:30 Kawan hal sa kalayiru naantilau daya ulun sa 
puang kataru Alatalla. Padahal Ambah naun karasa himat naun parlu 
katuluhni yiru. 12:31 Kude naun harus ngakali nampan Alatalla marentah 
hang pamelum naun, balalu sa lain yiru sagar naami Alatalla pada ma 
naun." 12:32 "Naun sa butit jumalahni, ada takut! Daya Ambah naun 
sanang ngami ma naun berkat teka Pamarentahanni. 12:33 Ari milik 
haratanu nelang duitni ami ma ulun paua. Ulah ma dirinu dompet sa puang 
tau rusak, hanyeyiru harata sa nasimuh hawuang surga. Harata yiru puang 
tau wawal daya maling puang tau ngalapni nelang kametei puang tau 
nanrusakni. 12:34 Daya hang awe haratanu, hang yiru pada ateinu!" 12:35 
"Ware naun bajaga-jaga nadap katuluh hal. Naun harus saratang sadia 
bapakaian nelang palita naun tatap malelap, 12:36 sameh kala kawan 
palayan sa rahat nganrei tuanni hawi teka pesta kawin. Amun tuan yiru 
hawi balalu nalitik wanawang, here sagar hinang nguka wanawang. 12:37 
Tuu leha untungni kawan palayan sa magun nganrei hampe tuamni hawi. 
Parisayaleh: tuan yiru sagar basadia palus nunyu kawan palayan yiru 
maharung, balalu hanye malayanni here. 12:38 Tuu leha untungni kawan 
palayan yiru amun tuan here yiru hawi here rahat nganrei, walaupun hanye 
hawi tawuk penah malem atawa labis unte teka yiru! 12:39 Itung yiti! 
Paribasani ampun lewu karasa pukul pire maling sagar hawi, hanye himat 
bajaga nampan maling puang masuk mawuang lewuni. 12:40) Daya yiru 
naun pada harus bajaga, daya Anak Murunsia sagar hawi hang wayah sa 
puang napinda-pinda." 12:41 "Tuhan, mun lengan ajar yiru natuju Tuhan 
ma kami atawa ma katuluh ulun?" tunti Petrus. 12:42 Tuhan nuing, "Hie 
palayan sa satia nelang maharati hampe hanye naangkat daya tuami jari 
kapala kawan palayan lain nampan hanye ngami here kutaen hang 
tawukni? 12:43 Palayan yiru sanang tatuu amun tuamni hawi nelang 
sangkum hanye rahat nampalus tugasni! 12:44 Parisayaleh: Tuan yiru 
sagar parisaya ma palayan yiru pakai nyaga katuluh haratani. 12:45 Kude 
amun palayan yiru kaeau hawuang ateini, 'Tuanku sika lawah lagi maka 
hawi,' balalu hanye meweh katuluh palayan nelang kuman nguut hampe 
mahamui, 12:46 balalu tuanni sagar hawi hang anrau nelang jam sa puang 
napinda-pinda. Balalu palayan yiru sagar nakahanangen bahimat daya 


tuanm nelang naulah sameh nasibni anri kawan ulun sa puang ngalut nuu 
ma Alatalla. 12:47 Palayan sa karasa kabahumen tuanni, kude puang 
bajaga nelang puang nampalus kabahumen tuamni yiru, sagar nakakasah 
anri bahimat. 12:48 Kude palayan sa puang karasa kabahumen tuamni, udi 
yiru ngulah kahalaen hampe hanye harus nakakasah, hanye sagar 
nakakasah puang hampe bahimat. Daya ma ulun sa haut naami wahai, teka 
hanye sagar nalaku wahai pada. Nelang ma ulun sa haut naparisaya wahai, 
teka hanye sagar nalaku wahai pada." 12:49 "Aku hawi lepuh nyanrakit 
hang ambau tane yiti. Tuu leha kaehni amun apuini haut malelap! 12:50 
Magun naan kahanangen tamam sa harus wuah aku. Nelang ateiku balisah 
tatuu amun yiru huan natampalus. 12:51 Inun naun minda aku hawi lepuh 
nginsing pikaehan ma dunia? Puang, puang pikaehan, malengkan 
pibaburan. 12:52 Nuku teka itati, isa kaluarga ramani dime kaulun sagar 
ipanawan, telu nawan rueh, atawa rueh nawan telu. 12:53 Ambah sagar 
nawan anakni sa upu nelang anak upu sagar nawan ambahni. Ineh nawan 
anakni sa wawei nelang anak wawei nawan inehni. Kasian wawei sagar 
nawan nantuni sa wawei nelang nantu wawei sagar nawan kasianni 
wawei." 12:54 Yesus kaeau pada ma ulun rama, "Amun naun kadinung 
weweanrau mambai hang tiba barat, palus naun kaeau, 'Anrau sagar uran.' 
Nelang tuu-tuu uran. 12:55 Amun naun kaingkam riwut hawi teka salatan, 
naun kaeau, 'Anrau sagar kai.' Nelang tuu-tuu kai. 12:56 Naun ulun sa 
katuju bapura-pura! Naun tau mantaru kaadaan anrau anri ninung kaadaan 
langit anri tane. Wuah inun kawan tanda jaman yiti naun puang tau 
mantaruni?" 12:57 "Wuah inun naun raerai puang mamutus inun sa bujur? 
12:58 Amun naan ulun mangadu naun ma pangadilan, puang iyuh ang naun 
ngakali ngampi beres pakara yiru anri hanye hang tawuk naun magun hang 
penah lalan. Amun puang, hanye die mait naun ma hadapan hakim balalu 
hakim yiru sagar nyarah naun ma polisi, nelang polisi namasuk naun 
mawuang panjara. 12:59 Parisayaleh! Naun puang sagar kaluar teka 
panjara kapihuan utang naun nabayar punah." 


13:1 Hang tawuk yiru ulun nyarita ma Yesus neu papire ulun Galilea sa 
nawunu daya Pilatus, tawuk here rahat nyarah parapah ma Alatalla. 13:2 


Karengei sarita yiru, Yesus kaeau, "Daya kawan ulun Galilea yiru nawunu 
kalayiru, naun minda yiru buktini here diwi badosa teka katuluh ulun 
Galilea sa lain? 13:3 Budas puang! Kude itungleh: amun naun puang 
batobat teka kawan dosa naun, naun katuluh pada sagar matei, kala here. 
13:4 Pada kalaawe anri walu walas kaulun sa matei hang Siloam, tawuk 
manara yiru meat here? Naun minda yiru manunjuk here diwi badosa teka 
katuluh kawan ulun lain sa muneng hang Yerusalem? 13:5 Budas puang! 
Hinra lagi aku kaeau: Amun naun puang batobat teka kawan dosa naun, 
katuluh naun pada sagar matei kala here." 13:6 Udi yiru Yesus nyarita 
pada rarapisan yiti, "Naan erang kaulun uweng kakau ara hang kabun 
anggurni. Hang hinra anrau hanye tulak ngantara wua ara yiru, kude puang 
kahaba sunah erang kawua. 13:7 Balalu, hanye kaeau ma tukang kabumn, 
'Dinung, haut telu taun aku hawi ngantara wua ara hang kakau ara yiti, 
kude aku puang kahaba sunah erang kawua. Teweng kakau ara yiru! 
Mamus hanye welum hang ambau tane yiti ekat nangalis tenak teka tane!' 
13:8 Kude tukang kabun yiru nuing, 'Elahni hanye welum erang taun lagi, 
Tuan. Aku sagar nyangkul tane hang kalilingni nelang namur pupuk. 13:9 
Gere taun hadap hanye mua. Kude amun puang, iyuh Tuan nunyu 
newengni.' " 13:10) Hang hinra anrau Sabat, Yesus ngajar hang isa lewu 
sumbayang. 13:11 Hang yiru naan erang kaulun wawei haut walu walas 
taun sakit, daya naan roh jahat hawuang tengani. Wawei yiru bungkuk 
nelang budas puang tau minri mawitu. 13:12 Tawuk Yesus kadinung 
wawel yiru, Yesus nerau hanye, "Ineh, panyakitnu haut ware!" 13:13 
Balalu Yesus hanrapak tanganni hang ambau wawei yiru, palus hang 
tawuk yiru pada hanye minri mawitu balalu nawat Alatalla. 13:14 
Pamimpin lewu sumbayang yiru sangit, daya Yesus nyamare ulun hang 
anrau Sabat, daya yiru hanye kaeau ma kawan ulun, "Naan enem anrau 
pakai bagawi, hawileh hang kawan anrau yiru nampan nasamare, ada hang 
anrau Sabat!" 13:15 Tuhan nuing, "Naun yiti pura-pura! Hang anrau Sabat 
katuluh ulun nyanepah sapi atawa kaledai teka kandang palus nginsing 
kaluar nampan nguut ranu. 13:16 Nah, hang yiti itati naan erang kaulun 
wawel turunan Abraham, sa haut walu walas taun lawahni tahuruk daya 
Iblis. Inun hanye puang iyuh nalapas teka hurukan yiru hang anrau Sabat?" 


13:17 Lengan tuing Yesus yiru ngulah kawan ulun sa nawan Yesus 
umangan tatuu; kude katuluh kawan ulun sa lam sanang kadinung kawan 
katuluh kaajaiban sa naulah Yesus. 13:18 Yesus nunti, "Amun Alatalla 
marentah, kalaawe kaadaanni? Anri mun aku tau mambandingni? 13:19 
Kaadaanni kala rarapisan yiti. Erang kadiki sasawi naalap daya erang 
kaulun balalu naamule hang kabunni. Diki yiru welum palus jari kakau, 
balalu kawan wurung ngulah hanaini hang kawan raan kakau yiru." 13:20 
Hinra lagi Yesus nunti, "Amun Alatalla marentah, anri inun aku tau 
mambanding kaadaanni? 13:21 Kaadaanni kala ragi sa naalap daya erang 
kaulun wawei balalu nakalut anri epat pulu liter tepung, hampe kamer 
katuluhni." 13:22 Hawuang pakiaan ma Yerusalem, Yesus mitah kawan 
tumpuk anri desa nelang ngajar. 13:23 Balalu naan ulun itunti ma hanye, 
"Guru, inun ekat butit ulun sa sagar nasalamat?" Yesus nuing, 13:24 
"Ware naun ngakali masuk mitah wanawang hipit. Daya, itung! Rama ulun 
ngakali masuk kude puang kaiyuh. 13:25 Hang tawuk ampun lewu 
ambuan palus nutup wanawangni, naun minri hang luar balalu mulai nalitik 
nelang kaeau, 'Tuan, uka wanawang ma kami!' Tuan yiru sagar nuing, 'Aku 
puang karasa teka awe naun!' 13:26 Naun sagar nuing, 'Kami haut ikuta 
baya tuan, nelang tuan haut ngajar pada hang kawan lalan hang tumpuk 
kami!' 13:27 Kude tuan yiru sagar kaeau lagi, 'Aku puang karasa teka awe 
naun. Hulu tulak teka yiti, naun sa ngulah kajahaten!' 13:28 Hang tawuk 
naun kadinung hi Abraham, hi Ishak anri hi Yakub anri katuluh nabi arai 
mihewu hawuang Dunia Wau Wat Alatalla, naun sagar nungkau nelang 
ngaret kahanangen daya naun raerai nausir ma luar! 13:29 Ulun rama sagar 
hawi teka timur nelang teka barat, teka utara nelang teka selatan, palus 
sagar arai mihewu hawuang Dunia Wau Wat Alatalla. 13:30 Kapinuuni, 
naan ulun sa pangahanrianni sa sagar jari ulun sa pangadahuluni, nelang 
naan ulun sa pangadahuluni sagar jari ulun sa pangahanrianni." 13:31 Hang 
tawuk yiru pada, naan papire ulun Farisi hawi nunung Yesus balalu kaeau, 
"Ada muneng hang yiti! Hulu ma unengan lain, daya hi Herodes ngaheng 
munu hanyu." 13:32 Yesus nuing, "Hulu wara ma ulun sa puang bariran 
yiru, 'Anrau yiti nelang kaiyat uni aku ngusir roh jahat palus nyamare ulun 
sakit, kude hang anrau katelu, aku sagar nyanyumpuh pagawianku.' 13:33 


Biar kalayiru aku harus nampalus pada pakiaanku anrau yiti, kaiyat uni 
anri karuan, daya puang maeh erang kaulun nabi nawunu hang luar 
Yerusalem. 13:34 Yerusalem, Yerusalem! Kawan nabi nawununu! Kawan 
utusan Alatalla pedaknu makai watu hampe matei! Haut pire kali aku 
ngaheng ngaeh maluk katuluh panduduknu kala manu paunan nyalindung 
kawan anakni hang kapit elatni, kude hanyu puang hamen! 13:35 Daya 
yiru Alatalla puang lagi nyinrah hanyu. Patut hanyu karasa, mulai teka itati 
hanyu puang sagar kadinung aku lagi, hampe hanyu kaeau, 'Naberkat 
hanye sa hawi hawuang ngaran Tuhan.' " 


14:1 Hang hinra anrau Sabat Yesus tulak lepuh kuman hang lewu erang 
kaulun tokoh Farisi. Hang yiru kawan ulun naniuh Yesus anri bahimat. 
14:2 Naan hawi nunung Yesus erang kaulun sa babadus nelang pee anri 
tanganni bakah. 14:3 Balalu Yesus nunti ma kawan guru agama anri 
kawan ulun Farisi sa naan hang yiru, "Manurut hukum agama takam, mun 
1yuh takam nyamare ulun sakit hang anrau Sabat atawa puang?" 14:4 
Kawan guru agama anri kawan ulun Farisi yiru suni. Balalu Yesus nerau 
ulun yiru palus nyamare hanye, udi yiru nunyu hanye tulak. 14:5 Udi yiru 
Yesus kaeau ma ulun rama, "Paribasani erang kaulun teka naun uweng 
erang kaulun iya atawa erang kaukui sapi sa lawu mawuang sumur hang 
anrau Sabat, mun hanye puang sagar iwawansit nyujut iya yiru atawa sapi 
yiru ma luar anrau yiru pada?" 14:6 Kude puang sunah erang kaulun tau 
nuing lengan Yesus neu hal yiru. 14:7 Yesus kadinung naan kawan tamu sa 
midi kawan unengan sa panga maeh. Daya yiru hanye ngami pangajaran 
yiti ma here katuluh. 14:8 "Amun naun naundang ma pesta kawin, ada 
maharung hang karusi kahormatan. Daya tau naan erang kaulun lain sa 
labis tamam teka hanyu haut naundang pada, 14:9 hampe ampun lewu yiru 
sa haut nerau naun rueh yiru, tapaksa hawi ma hanyu palus kaeau, Maaf, 
unengan yiti haut nasadia ma tamu yiru.' Balalu anri umangan tatuu hanyu 
tapaksa maharung hang unengan sa pangahawading hang balakang. 14:10 
Daya yiru, amun naun naundang, pidi unengan sa pangahawading, nampan 
ampun lewu sagar hawi palus kaeau ma hanyu, 'Tangke, hayu maharung 
hang unengan sa labis maeh.' Anri kalayiru naun nahormat hang hadapan 


katuluh tamu sa lain. 14:11 Daya tatiap ulun sa ngampambau diri sagar 
naampirandah, kude sa nyanrandah diri sagar naampambau." 14:12 Balalu 
Yesus kaeau ma ampun lewu, "Amun hanyu nerau ulun ma pesta kuman 
kaanrau atawa kuman kamalem, ada nerau hengau atawa pulaksanai, 
atawa kulawaraga, atawa tatangganu sa tatau. Daya die here sagar nerau 
hanyu pada, balalu anri kalayiru hanyu narime walehan pagawiannu. 14:13 
Jari, amun hanyu ngulah pesta, undangleh kawan ulun paua, ulun cacat, 
ulun lumpuh, anri ulun pehe. 14:14 Hanyu sagar naberkat, daya kawan 
ulun yiru puang sagar kaiyuh iwaleh pikaehnu. Pikaehnu sagar nawaleh 
daya Alatalla hang tawuk kawan ulun sa maeh naele kamulek teka 
pampatei." 14:15 Hang tawuk erang kaulun teka sa umba kuman baya 
hang yiru karengei lengan Yesus, hanye kaeau, "Untung tuu ulun sa sagar 
kuman baya anri Alatalla amun hanye hawi yalah Raja!" 14:16 Kude 
Yesus kaeau ma ulun yiru, "Hang hinra tawuk naan erang kaulun ngulah 
pesta sa hante nelang nerau ulun rama. 14:17 Tawuk hampe wayahni 
mulai pesta, ulun yiru nunyu palayamni tulak nunung kawan undangan 
nelang kaeau, 'Hayu hawi, katuluhni haut sadia!' 14:18 Kude here katuluh 
isa mangisa mulai laku maaf. Sa palanungkai kaeau ma palayan yiru, 'Aku 
wau tuu midi erang kalamar tane, parlu tulak mariksani. Aku laku maaf.' 
14:19 Sa lain kaeau, 'Aku wau udi midi dime pasang sapi, nelang ngunu 
mansuba kawan sapi yiru. Aku laku maaf.' 14:20 Sa lain lagi kacau, 'Aku 
wau udi kawin, daya yiru aku puang tau hawi.' 14:21 Palayan yiru mudi 
balalu iwara hal yiru ma tuanni. Tuan yiru sangit tuu, balalu kaeau ma 
palayanni, 'Wansit kia ma kawan lalan anri kawan gang hang tumpuk. 
Insing ma yiti ulun paua, ulun cacat, ulun pehe anri ulun lumpuh.' 14:22 
Udi hie palayan yiru kaeau, 'Tuan, parentah tuan haut natampalusku, kude 
unengan magun wahal.' 14:23 Balalu tuan yiru kaeau, 'Hulu ma kawan 
lalan hante anri lalan rumis hang luar tumpuk, nelang dasak kawan ulun 
nampan hawi, nampan lewuku penu. 14:24 Itung! Puang sunah erang 
kaulun teka penah kawan tamu sa haut naundang yiru kaingkam kutaen 
pestaku yiti!! " 14:25 Rama ulun umba takia sinrah Yesus. Yesus ikulik 
palus kaeau ma here, 14:26 "Amun ulun hawi nunung aku, kude hanye 
diwi sinta inehni, ambahni, daranganni, kawan anakni, kawan pulaksanaini, 


likan dirini raerai, hanye puang tau jari ulun sa umba aku. 14:27 Ulun sa 
puang hakun ngantung balasangarni palus umba aku, puang tau jari ulun sa 
umba aku. 14:28 Amun erang kaulun teka naun ngunu ngapinri isa manara, 
batantu hanye sagar maharung hanreken biayani dahulu nampan hanye 
karasa inun duitni sukup pakai nyanyari manara yiru atawa puang. 14:29 
Daya amun bawilah hanye puang kaiyuh nyanyarini, padahal pondasini 
haut naulah, himat katuluh ulun sa kadinung pagawian yiru sagar kakihi 
hanye. 14:30 Here sagar kaeau, 'Heh, ulun yiti ngulah bangunan, kude 
puang kaiyuh nyanyarini!' 14:31 Amun erang kaulun raja sa naan sapuluh 
ribu tantara ngunu baparang anri raja lain sa naan ruampulu ribu tantara, 
batantu raja yiru sagar maharung duluni ngakira mun hanye kaule nawan 
musuhni yiru. 14:32 Amun hanye karasa hanye puang kaule, batantu 
tawuk musuhni yiru lagi lawit, hanye sagar ngirim utusanni nampan ilaku 
badamai." 14:33 Akhirni Yesus kaeau, "Kalayiru pada anri naun. Puang 
sunah erang kaulun teka naun tau jari ulun sa umba aku, amun hanye puang 
ngurban ala katantuluhni." 14:34 "Rangi yiru maeh, kude amun jari 
mapahe, mun tau naampierang lagi? 14:35 Puang uweng riramni lagi, hau 
ma ume atawa ma pupuk. Ekat neu naumpe. Amun naan silu ware 
sanrenge1!" 


15:1 Hang hinra anrau, rama panagis pajak anri kawan ulun sa naanggap 
puang maeh daya masyarakat, hawi nyanrengei Yesus. 15:2 Kawan ulun 
Farisi anri kawan guru agama mulai mangomel. Here kaeau, "Seh, ulun 
yiti narime kawan ulun sa puang maeh likan kuman baya anri here!" 15:3 
Daya sabab yiru Yesus nyarita ma here rarapisan yiti, 15:4 "Umpamani 
erang kaulun teka naun naan jatuh kaukui babiri, balalu hanye kawawaian 
erang kaukui-inun sa sagar naulahni? Himat hanye sagar nanan babiri sa 
suei pulu suei kaukui yiru hang padang rikut balalu tulak ngantilau sa 
wawal yiru hampe haba. 15:5 Dami babirini yiru habani, hanye arai tatuu 
balalu nagantungni babiri yiru hang papaleni, 15:6 balalu nginsingni mudi. 
Udi hie hanye nerau kawan hengau anri kawan tatanggani, nelang kaeau, 
'Hayu takam arai mihewu. Babiriku sa wawai haut habaku!' 15:7 Nah, 
kalayiru pada hang surga naan kaaraten sa labis hante daya erang kaulun 


badosa sa batobat, hengka daya suei pulu suei kaulun sa haut maeh nelang 
puang parlu batobat." 15:8 "Atawa umpamani erang kaulun wawei naan 
sapuluh kadiki duit perak, balalu kawawaian erang kadiki-inun sa sagar 
naulahni? Hanye sagar nutung palita balalu mapas lewuni nelang ngantilau 
hang awe-awe hampe hanye kahaba duit yiru. 15:9 Hang tawuk hanye 
kahaba duit yiru, hanye nerau kawan hengau nelang kawan tatanggani, 
balalu kaeau, 'Aku sanang tatuu haut kahaba kamulek duitku sa wawal. 
Hayu takam arai mihewu!' 15:10 Kalayiru pada malekat Alatalla arai 
mihewu amun naan erang kaulun jahat batobat teka kawan dosani. 
Parisayaleh!" 15:11 Yesus kaeau lagi, "Naan erang kaulun ambah sa 
uweng rueh kaulun anak upu. 15:12 Sa bunsu kaeau ma hanye, 'Ambah, 
ami ma aku itati bagianku teka panatau takam.' Balalu ammahni mambagi 
panatauni yiru ma kararueh anakni. 15:13 Papire anrau udi yiru anak bunsu 
yiru ngari warisan bagianni yiru balalu tulak ma negeri sa lawit. Hang yaru 
hanye ngawilanja duitni anri welum egah-embung. 15:14 Tawuk katuluh 
duitni haut galis, salenga hang negeri yiru timbul juju lau sa tamam, hampe 
hanye mulai welum susah. 15:15 Balalu hanye tulak bagawi baya erang 
kaulun panduduk hang yiru, sa nunyu hanye ma ume nyaga iwekni. 15:16 
Hanye ngunu ngisi wuntungni makai kutaen kawan iwek yiru. Biar hanye 
kajuju tatuu, kude puang sunah erang kaulun ngami anakuta ma hanye. 
15:17 Akhirni hanye sadar balalu kaeau, 'Kawan ulun sa bagawi baya hi 
ambah kutaen here balabihan, kude aku hang yiti kai matei kalauan! 15:18 
Aku sagar tulak lepuh nunung ambahku, balalu kaeau ma hanye, Ambah, 
aku haut badosa ma Alatalla nelang ma hi Ambah. 15:19 Aku puang patut 
lagi naantuh anak Ambah. Anggapleh aku erang kaulun upaan Ambah.' 
15:20 Balalu hanye tulak nunung ambahni. Lagi lawit teka lewu, ambahni 
haut katantau hanye. Anri kasungu ambahni nempat nahalu hanye, balalu 
maluk nelang nyiuk hanye. 15:21 'Ambah', eau anak yiru, 'aku haut badosa 
ma Alatalla nelang ma hi Ambah. Aku puang patut lagi naantuh anak 
Ambah.' 15:22 Kude ambahni nerau kawan palayanni palus kaeau, 
'Hinang! Alap pakaian sa panga maeh, palus huwe ma hanye. Tamu utas 
hang kingkingni, nelang sapatu hang peeni. 15:23 Udi yiru alap anak sapi 
sa munuk palus samalis. Takam sagar kuman nelang arai mihewu. 15:24 


Daya anakku yiti haut matei, itati welum mulek; hanye haut wawal, itati 
haba lagi.' Here balalu mulai bapesta. 15:25 Parahatan yiru, anak sa 
taraulu naan hang ume. Tawuk hanye mudi dami hampe rite lewu, hanye 
karengei lengan papaluan nelang tanrik-tampak. 15:26 Hanye nerau erang 
kaulun teka kawan palayanni, balalu nunti, 'Inun ulah hang lewu yiti”' 
15:27 Palayan yiru nuing, 'Andi Tuan hawi mulek! Nelang ambah Tuan 
haut nunyu nyamalis anak sapi sa munuk, daya hanye haut panalu mulek 
anakni hawuang kaadaan salamat!' 15:28 Anak sa taraulu yiru sangit tuu 
hampe hanye puang hamen mambai ma lewu. Balalu ambahni minau 
ngatau hanye nampan mambai. 15:29 Kude hanye kaeau, 'Bataun-taun 
lawahni aku bagawi bahimat ma hi ambah. Puang suah aku nawan 
parentah ambah. Kude inun sa naami ambah ma aku? Huan suah sunah 
erang kaukui kambing hi ambah ngami ma aku nampan aku bapesta anri 
kawan hengauku! 15:30 Anak Ambah yiru haut nangalis panatau ambah 
baya wawei pandayangan, kude kalayiru hanye hawi, hi Ambah nyamalis 
anak sapi sa munuk ma hanye!' 15:31 'Anakku,' tuing ambahni, 'hanyu 
saratang naan hang yiti baya aku. Katuluh sa milikku yiru pada miliknu. 
15:32 Kude takam patut bapesta anri arai mihewu, daya andinu yiru haut 
matei, kude itati welum mulek; hanye haut wawai, kude itati haut haba 
lagi.'" 


16:1 Yesus kaeau ma kawan ulun sa umba hanye, "Naan erang kaulun 
tatau. Hanye uweng erang kaulun pagawai kauangan sa ngurus panatauni. 
Ulun tatau yiru kaiyuh laporan neu pagawai kauanganni ngawilanja duitni. 
16:2 Balalu hanye nerau pagawai kauangan yiru palus kaeau, 'Inun yiti sa 
rengeiku neu hanyu? Itati, sarah ma aku laporan lengkap neu pagawianu 
ngurus panatauku. Hanyu puang iyuh lagi jari pagawai kauanganku.' 16:3 
Balalu pagawai kauangan yiru bapikir, 'Inun sa harus naulahku itati? 
Tuanku ngunu nyantaduh aku. Manyangkul, aku puang kaule, laku sadakan 
aku umangan. 16:4 Aku naan akal, amun aku haut nasantaduh, aku harus 
uweng rama hengau sa hamen nampung aku hang lewu here!" 16:5 Balalu 
pagawai kauangan yiru nerau katuluh ulun sa naan utang anri tuanni. Ma sa 
palanungkai, hanye kaeau, 'Pire utangnu ma tuanku?' 16:6 Ulun yiru nuing, 


Jatuh balanai minyak zaitun.' Pagawai yiru kaeau ma hanye, Tti surat 
utangnu. Maharung hinang surat; dimempulu.' 16:7 Udi yiru hanye kaeau 
ma ulun sa karueh, 'Pulaksanai, pire utang pulaksanai?' Ulun yiru nuing, 
'Sakuyan karung gandum.' Pagawai kauangan yiru kaeau ma hanye, 'Iti 
surat utangnu. Surat walu jatuh.' 16:8 Balalu majikan teka pagawai 
kauangan sa puang jujur yiru nawat pagawaini yiru daya tindakanni sa 
pintar yiru; daya kawan ulun dunia yiti diwi pintar ngatur urusan here teka 
kawan ulun sa welum hawuang piraai." 16:9 Balalu Yesus pantane lagi, 
eauni, "Rengei! Pakaileh panatau dunia yiti pakai ngaiyuh hengau, nampan 
amun panatau dunia yiti haut puang baharaga lagi, naun sagar natarime 
hang unengan muneng sa kalalawah. 16:10 Ulun sa tau naparisaya 
hawuang kawan hal rumis, tau naparisaya pada hawuang kawan hal hante. 
Kude ulun sa puang tau naparisaya hawuang kawan hal rumis, puang tau 
naparisaya pada hawuang kawan hal hante. 16:11 Jari, amun neu panatau 
dunia yiti naun haut puang tau naparisaya, hie hamen ngami kaparisayaan 
ma naun panatau rohani? 16:12 Nelang amun neu barang sa namiliki ulun 
lain, naun bawilah tuu puang tau naparisaya, hie hamen ngami ma naun 
mun sa jari haratanu? 16:13 Puang sunah erang kaulun tau bagawi ma rueh 
kaulun majikan; daya hanye sagar diwi sinta saisa teka sa lain, atawa 
hanye sagar diwi satia ma majikan saisa teka sa lain. Kalayiru pada anri 
naun. Naun puang tau bagawi ma Alatalla nelang ma harata banda pada." 
16:14 Kawan ulun Farisi karengei katuluh sa naeau daya Yesus. Balalu 
here kakihi hanye, daya here sindi duit. 16:15 Kude Yesus kaeau ma here, 
"Naun ulun sa hang hadapan ulun lain nadinung bujur, kude Alatalla karasa 
hawuang atei naun. Daya inun sa naanggap ambau daya murunsia, 
nadinung imbe daya Alatalla. 16:16 Hukum sa naami daya Moses nelang 
ajaran kawan nabi, magun napakai hampe hang tawuk hi Yohanes 
Pambaptis. Hengka tawuk yiru Kabar Maeh neu kala awe Alatalla 
marentah yalah Raja santar nawara. Nelang ulun maksa dirini nampan jari 
ulun pidian wat Alatalla. 16:17 Kude diwi murah langit anri tane wawei, 
teka isa huruf hawuang Hukum Alatalla nasamawai. 16:18 Hie sa sarak 
anri daranganni balalu kawin anri wawei lam, ulun yiru ibela. Nelang ulun 
sa kawin anri wawei sa haut nasansarak, pada ibela." 16:19 "Naan erang 


kaulun tatau. Pakaianni uras rarang haragani, tiap anrau hanye welum 
dirak dirai. 16:20 Hang hadapan wanawang lewuni naandak erang kaulun 
paua bangaran hi Lazarus. Tengani penu purat. 16:21 Hanye ngunu ngisi 
wuntungni makai tawurehan rote sa lawu teka meja ulun tatau yiru. Antahu 
likan hawi nilap puratni. 16:22 Udi hie ulun paua yiru matei balalu nainsing 
malekat ma unengan tahormat hang tuhi hi Abraham hang surga. Ulun 
tatau yiru pada matei balalu napasar. 16:23 Hang dunia ulun matei hanye 
bahimat ngaret kahanangen. hang tawuk hanye mihangut nantau teka yiru 
ma ambau, hanye kadinung hi Abraham hang unengan sa lawit baya hi 
Lazarus naan hang tuhi hi Abraham. 16:24 'Bapak Abraham!' herau ulun 
tatau yiru. 'Palelo aku. Huyu hi Lazarus nyusup kingkingni mawuang ranu 
balalu hawi nyamehu lelaku. Aku sangsara tuu hawuang apui yiti!' 16:25 
Kude hi Abraham nuing, 'Itung anakku: salawah hanyu welum hanyu haut 
kaiyuh kawan sa maeh, kude hi Lazarus kaiyuh kawan sa puang maeh. 
Itati hanye sanang hang yiti, kude hanyu sangsara. 16:26 Kamulek, hang 
helang hanyu anri kami haut naulah isa labak sa lalem nelang laga, nampan 
ulun teka yiti puang tau mayaru nelang ulun teka yaru puang tau ma yiti!' 
16:27 'Amun kalayiru, Bapak,' eau ulun tatau yiru, 'aku ilaku tatuu hanyu 
ngutus hi Lazarus ma lewu ambahku. 16:28 Naan dime pulaksanaiku hang 
yaru. Huyu hi Lazarus ngampi itung here, nampan ada hampe here pada 
lawu ma unengan siksaan yiti.' 16:29 Hi Abraham nuing, 'Hang here haut 
uweng kawan buku Moses anri buku kawan nabi! Elahni here nampalus 
mun sa nasurat hawuang kawan buku yiru!' 16:30 Kude ulun tatau yiru 
nuing, 'Yiru puang sukup, Bapak Abraham. Kude amun naan ulun matel 
welum mulek nelang hawi nunung here, here sagar batobat teka kawan 
dosa here.' 16:31 Kude hi Abraham kaeau, 'Amun here puang paraduli 
parentah Moses anri kawan nabi, himat here puang sagar parisaya jua, 
walaupun naan ulun matei welum mulek.' " 


17:1 Yesus kaeau ma kawan ulun sa umba hanye, "Kawan hal sa ngulah 
sabab ulun badosa himat sagar naan. Kude silaka ulun sa ngulah sababni! 
17:2 Labis maeh amun watu gilingan nagagueng hang diungni, balalu 
hanye naumpe mawuang laut, teka hanye ngulah sabab erang kaulun 


hengka kawan ulun rumis yiti badosa. 17:3 Daya yiru ware naun waspada! 
Amun pulaksanamu badosa, tagur hanye. Amun hanye manyasal, ampun 
hanye. 17:4 Amun hanye badosa ma hanyu pitu kali erang anrau nelang 
tiap kali hawi nunung hanyu palus kaeau, 'Aku laku maaf,' ampun hanye." 
17:5 Kawan rasul kaeau ma Tuhan Yesus, "Tuhan, ampikansing iman 
kami." 17:6 Tuhan nuing, "Amun naun uweng iman kala hante diki sasawi, 
naun tau kaeau ma kakau murbei yiti, 'Pabunat hanyu palus pataria hang 
laut,' himat kakau yiti sagar nuu parentahnu." 17:7 "Umpamani erang 
kaulun teka naun uweng palayan sa bagawi hang ume atawa makatik 
babiri. Amun palayan yiru mudi, mun hanye kaeau ma palayanni, 'Hayu 
hinang kuman'? 17:8 Batantu puang! Kabalikanni hanye sagar kaeau ma 
palayan yiru, 'Sadia anakuta ma aku. Pakai pakaian sa barasis nelang saga 
aku padingian aku kuman nguut, udi yiru hanyu iyuh kuman.' 17:9 
Angneh? Palayan yiru puang parlu natawat daya haut nuu parentah tuamni. 
17:10 Kala yiru pada naun. Amun naun haut nampalus katuluh sa 
naparentah ma naun, eauleh, 'Kami ekat palayan biasa; kami ekat nampalus 
kawajiban kami.' " 17:11 Hawuang pakiaan ma Yerusalem, Yesus mitah 
daerah perbatasan Samaria anri Galilea. 17:12 Tawuk masuk isa tumpuk, 
hanye natunung daya sapuluh kaulun bakadan. Here minri teka lawit 17:13 
nelang nanterau, "Yesus! Tuan! Palelu kami!" 17:14 Tawuk Yesus 
kadinung here, hanye kaeau, "Hulu tunung kawan imam, laku here mariksa 
tenga naun." Ganjah here takia, panyakit here wawal. 17:15 Tawuk erang 
kaulun teka here kaingkam hanye haut ware, hanye miulek nelang basurak 
nawat Alatalla. 17:16 Balalu hanye 1juku hang hadapan Yesus, ngantuh 
tarima kasih ma hanye. Ulun yiru erang kaulun Samaria. 17:17 Balalu 
Yesus kaeau, "Angneh naan sapuluh kaulun sa nasamare? Hang awe sa 
suei kaulun lagi? 17:18 Wuah mun ekat ulun asing yiti sa miulek ngantuh 
tarima kasih ma Alatalla?" 17:19 Balalu Yesus kaeau ma ulun yiru, 
"Ambuan, hulu tulak. Daya hanyu parisaya ma aku hanyu ware." 17:20 
Papire ulun Farisi nunti ma Yesus hantamian Alatalla hawi nampan 
marentah. Yesus nuing, "Pamarentahan Alatalla puang mulai anri kawan 
tanda sa tau nadinung ulun, 17:21 hampe ulun tau kaeau, 'hayu dinung, iti 
hanye!' atawa 'Hang yaru hanye!' Daya Alatalla haut mulai marentah hang 


penah-penah naun." 17:22 Udi yiru Yesus kaeau ma kawan ulun sa umba 
hanye, "Sagar hawi wayahni naun sindi kadinung isa anrau teka kawan 
anrau Anak Murunsia, kude naun puang kaiyuh ninungni. 17:23 Yati ulun 
sagar kaeau ma naun, 'Dinung, hang yiru!' atawa 'Dinung, hang yiti!' Kude 
ada naun kaluar ngantilau hanye. 17:24 Kala wangun kelat wawereu hang 
langit, nelang basahaya teka langit tuhi ma tuhi langit, kala yiru pada die 
kaadaan Anak Murunsia hang anrau watni. 17:25 Kude pamulaanni hanye 
harus wahai kaingkam kahanangen nelang puang natarime daya kawan 
ulun jaman yiti. 17:26 Hang anrau Anak Murunsia nalalea yati, kaadaanni 
kala hang jaman Nuah sadi. 17:27 Ulun kuman nguut, kawin, tarus 
kalayiru hampe hi Nuah masuk mawuang kapal balalu baah hawi nelang 
nampatei kawan ulun katuluh yiru. 17:28 Pada kala hang jaman Lot. Ulun 
kuman nguut, miarian, miamulean nelang ngambuan lewu. 17:29 Kude 
tawuk hi Lot kaluar teka Sodom, hang anrau yiru apui anri balirang minau 
teka langit palus ngabinasa here katuluh. 17:30 Kala yiru kaadaami yati 
hang anrau Anak Murunsia nalalea. 17:31 Hang anrau yiru ulun sa rahat 
naan hang ambau hapau lewuni ada minau neu ngalap kawan barangni sa 
naan hawuang lewu. Kala yiru pada ulun sa rahat hang ume ada mudi ma 
lewunt. 17:32 Itung mun inun sa haut wuah darangan Lot! 17:33 Ulun sa 
ngakali nyalamat pamelumni, sagar kawawaian pamelumni. Kude ulun sa 
kawawaian pamelumni sagar nyalamat pamelumni. 17:34 Parisayaleh: 
Hang malem yiru, rueh kaulun rahat manre hang isa ranjang, erang kaulun 
sagar nainsing, erang kaulun natanan. 17:35 Rueh kaulun wawei rahat 
manggiling gandum, erang kaulun sagar nainsing, erang kaulun sagar 
natanan. 17:36 [Rueh kaulun rahat bagawi hang ume, erang kaulun sagar 
nainsing, erang kaulun natanan.]" 17:37 Kawan ulun sa umba Yesus nunti, 
"Hang awe hal yiru sagar jari Tuhan?" Yesus nuing, "Hang awe naan 
bangkai, hang yiru naan wurung panguta bangkai." 


18:1 Udi yiru Yesus nyarita isa rarapisan pakai ngajar kawan ulun sa umba 
hanye nampan here saratang badoa nelang ada putus asa. 18:2 Yesus 
kaeau, "Hang isa tumpuk naan erang kaulun hakim sa puang takut ma 
Alatalla, nelang puang paraduli anri hie-hie. 18:3 Hang tumpuk yiru naan 


pada erang kaulun wawei walu sa kakete mangadap hakim yiru ilaku 
pakarani nakarawah. 'Karawah aku nadap musuhku,' eau wawei walu yiru. 
18:4 Papire tawuk lawahni hakim yiru puang hamen ngarawah wawel 
walu yiru. Kude akhirni hakim yiru bapikir, 'Biar aku puang takut Alatalla 
nelang puang paraduli ma hie-hie, 18:5 kude daya wawei walu yiti eter 
nganggu aku, labis maeh aku ngarawah pakarani. Amun puang, hanye 
himat eter hawi nelang ngampi deruh aku.' " 18:6 Balalu Tuhan kaeau, 
"Pantaru inun sa naeau daya hakim sa puang adil yiru! 18:7 Nah, inun 
Alatalla puang sagar ngarawah pakara ulun pidianni raerai sa nanterau 
hanye kaanrau kamalem? Inun hanye sagar ngampambau waktu neu 
ngarawah here? 18:8 Parisayaleh: Hanye sagar hinang ngarawah pakara 
here! Kude amun Anak Murunsia hawi, inun magun naan kahaba ulun sa 
parisaya ma hanye hang dunia yiti?" 18:9 Yesus nyarita pada rarapisan yiti 
sa natuju ma ulun sa nganggap ulun lain randah, kude ngingkam dirini 
raeral sa maeh. 18:10 Eau Yesus, "Naan rueh kaulun tulak ma Lewu 
Tuhan lepuh badoa. Saisa ulun Farisi, sa lainni erang kaulun panagis pajak. 
18:11 Ulun Farisi yiru minri ngaraerai palus badoa, 'U Alatalla, aku 
ngantuh tarima kasih ma hanyu, daya aku puang kala ulun lain, sa sarakah, 
sulas atawa ibela. Aku ngantuh syukur daya aku puang kala panagis pajak 
yiru. 18:12 Aku puasa rueh kali erang minggu, nelang aku manyarah ma 
hanyu sapersapuluh teka katuluh iyuh-juatku.' 18:13 Kude panagis pajak 
yiru minri lawit-lawit, likan puang heei mihangut ma langit. Nelang ngurut 
dada hanye kaeau, 'U Alatalla, palelu aku, ulun badosa yiti!!'" 18:14 
"Parisayaleh," eau Yesus, "tawuk here mudi ma lewu, panagis pajak yiru 
sa natarime daya Alatalla puang ulun Farisi yiru. Daya tatiap ulun sa 
ngampambau dirini sagar nasanrandah, nelang tatiap ulun sa nyanrandah 
dirini sagar naampambau." 18:15 Naan kawan ulun nginsing kawan iya 
rumis nunung Yesus nampan hanye manjamah palus mamberkat here. 
Tawuk kawan ulun sa umba Yesus kadinung yiru, here nyangit kawan ulun 
yiru. 18:16 Kude Yesus nerau kawan iya yiru balalu kaeau ma kawan ulun 
sa umba hanye, "Elahni kawan iya hawi nunung aku! Ada nguring here, 
daya ulun samasam yiti sa jari ulun pidian wat Alatalla. 18:17 Itung! Ulun 
sa puang nadap Alatalla kala erang kaulun iya rumis, puang sagar jari ulun 


pidian wat Alatalla." 18:18 Erang kaulun pamimpin Yahudi nunti ma 
Yesus, "Guru sa maeh, inun saharus naulahku nampan aku kaiyuh narime 
pamelum sajati palus ma kalalawah?" 18:19 "Wuah inun hanyu kaeau aku 
maeh?" tunti Yesus ma hanye. "Puang uweng sa maeh, sa lain teka 
Alatalla raerai. 18:20 Hanyu haut karasa kawan parentah Alatalla: 'Ada 
ibela, ada munu ulun, ada ngalat, ada ipusu, nelang hormat ambah anri 
inehnu.'" 18:21 "Katuluh parentah yiru haut natampalusku kalemah aku 
lagi iya," tuing ulun yiru. 18:22 Karengei kalayiru Yesus kaeau, "Magun 
naan isa hal sa harus naulahnu: Ari katuluh miliknu, ami duitni ma ulun 
paua, balalu hanyu sagar kaiyuh harata hang surga. Udiyiru hawileh umba 
aku." 18:23 Kude tawuk ulun yiru karengei yiru, hanye mahanang atei 
daya hanye tatau tatuu. 18:24 Yesus karasa ulun yiru mahanang atei, daya 
yiru hanye kaeau, "Mahadin tatuu ma ulun tatau jari ulun pidian wat 
Alatalla! 18:25 Labis murah erang kaukui unta masuk luwang pilus, teka 
erang kaulun tatau masuk Dunia Wau Wat Alatalla!" 18:26 Kawan ulun sa 
karengei Yesus kaeau kalayiru nunti, "Amun kalayiru, hie sa tau salamat?" 
18:27 Yesus nuing, "Sa puang tau pada ma murunsia, tau pada ma 
Alatalla!" 18:28 Balalu hi Petrus kaeau, "Dinung! Kami haut nanan lewu 
rean nampan umba hanyu." 18:29 "Parisayaleh!" eau Yesus. "Ulun sa haut 
nanan lewuni, atawa daranganni, atawa pulaksanaini atawa ambah inehni 
atawa kawan anakni daya malayanni Alatalla, 18:30 ulun yiru sagar 
nawaleh papire kali lipat hang wayah itati, nelang hang jaman udi ati 
hanye sagar naami pamelum sajati palus kalalawah." 18:31 Yesus 
ngumpul kadua walas kawan ulun sa umba hanye ngaraerai, balalu kaeau, 
"Rengei! Takam itati nuju Yerusalem. Hang yaru, katuluh sa nasurat 
kawan nabi neu Anak Murunsia, sagar tulus. 18:32 Hanye sagar nasarah 
ma kawan ulun puang Yahudi, sa sagar ngakiek, mahina, nelang nura 
hanye. 18:33 Here sagar nyiksa palus munu hanye, kude hang anrau 
katelu, hanye sagar welum kamulek." 18:34 Katuluh yiru puang budas 
kawan ulun sa umba Yesus kataru. Arati teka kawan lenganni yiru narasia 
teka here. Here puang kataru neu inun sa napanerni yiru. 18:35 Tawuk 
Yesus kai hampe hang Yerikho, erang kaulun pehe rahat maharung laku 
sadakah hang iring lalan. 18:36 Tawuk hanye karengei ulun rama yiru 


mutah, hanye nunti, "Naan inun?" 18:37 "Yesus, ulun Nazaret yiru, mitah," 
eau here ma hanye. 18:38 Balalu ulun pehe yiru nerau, "Yesus, anak 
Dawid! Palelu aku!" 18:39 Kawan ulun sa takia dahulu, nyangit hanye 
nelang nunyu hanye suni. Kude hanye nanterau magin mehet lagi, "Anak 
Dawid! Palelu aku!" 18:40 Yesus tarie balalu nunyu ulun nginsing ulun 
pehe yiru nunung hanye. Tawuk hanye hampe, Yesus nunti, 18:41 "Inun sa 
nakabahumennu naulahku anri hanyu?" "Tuan," tuing ulun pehe yiru, "Aku 
sindi kadinung." 18:42 Balalu Yesus kaeau, "Amun kalayiru, dinungleh! 
Daya hanyu parisaya ma aku, hanyu ware." 18:43 Balalu sitaitu hanye tau 
kadinung, palus hanye umba Yesus nelang ngantuh tarima kasih ma 
Alatalla. Tawuk ulun rama yiru kadinung hal yiru, here katuluh nawat 
Alatalla. 


19:1 Tawuk Yesus hampe hang Yerikho, hanye palus takia mitah tumpuk 
yiru. 19:2 Hang tumpuk yiru naan erang kaulun kapala panagis pajak sa 
tatau. Ngaranni hi Zakheus. 19:3 Hanye sindi kadinung hie Yesus yiru, 
kude daya ulun rama tatuu nelang tengani imbe, balalu hanye puang kaiyuh 
kadinung Yesus. 19:4 Balalu, hanye nempat nahuluan ulun rama, mambai 
kakau kayu, nampan kaiyuh ninung Yesus sa puang lawah lagi sagar mitah 
hang yiru. 19:5 Tawuk Yesus hampe hang kakau kayu yiru, hanye 
mihangut ma ambau balalu kaeau, "Zakheus, hinang minau! Daya aku 
harus ganta ma lewunu anrau yiti." 19:6 Hi Zakheus iwawansit minau 
palus nahalu Yesus anri arai atei. 19:7 Katuluh ulun sa kadinung hal yiru 
mulai mangomel. Here kaeau, "Seh! Hanye ganta hang lewu ulun sa puang 
maeh!" 19:8 Dami haut hang lewuni, hi Zakheus minri palus kaeau ma 
Yesus, "Tuhan, saparu teka harataku sagar na sadakahku ma ulun paua; 
nelang hie sa suah wuah tipuku, aku sagar bayar kamulek ma hanye epat 
kali lipat!" 19:9 Balalu eau Yesus, "Hang anrau yiti hanyu anri katuluh 
kulawaraganu nasalamat daya Alatalla nelang naami pamelum sa wau, 
daya hanyu pada katurunan Abraham. 19:10 Anak Murunsia hawi lepuh 
ngantara nelang nyalamat ulun sa tawang." 19:11 Ganjah ulun nyanrengei 
Yesus bapaner, hanye nyarita isa rarapisan. Daya, tawuk yiru hanye haut 
rupak Yerusalem, nelang ulun minda himat Alatalla puang lawah lagi 


sagar marentah yalah Raja hang dunia. 19:12 Yesus kaeau, "Naan erang 
kaulun bangsawan sa tulak ma negeri lawit neu nadudus jari raja, udi yiru 
hanye mudi lagi. 19:13 Kapihuan tulak, hanye nerau sapuluh kaulun 
palayanni, balalu ngami ma here tiap tenga erang kadiki duit amas. 
'Badagang makai duit yiti padingian aku tulak,' eauni ma here. 19:14 Kude 
panduduk negerini yiru marikang anri hanye. Dami hanye haut tulak, here 
ngirim utusan nampan iwara, 'Kami puang hamen ulun yiti jari raja kami.' 
19:15 Kude bangsawan yiru nadudus jari raja, udi yiru hanye mulek lagi 
ma negerini. Balalu hanye nerau kawan palayanni mangadap, nampan 
ngarasa pire kauntungan sa haut iyuh here. 19:16 Palayan palanungkai 
hawi palus kaeau, 'Tuan, isa duit amas sa naami tuan ma aku yiru, haut aku 
kaiyuh jari sapuluh.' 19:17 'Maeh,' eau tuan yiru, 'hanyu palayan sa maeh! 
Daya hawuang kawan hal sa rumis hanyu tau naparisaya, aku sagar ngulah 
hanyu jari panguasa sapuluh tumpuk.' 19:18 Palayan sa karueh hawi palus 
kaeau, 'Tuan, isa duit amas sa naami Tuan ma aku yiru, haut aku kaiyuh 
jari dime.' 19:19 Ma palayan yiru raja yiru kaeau, 'Hanyu sagar jari 
panguasa dime tumpuk.' 19:20 Palayan isa lain hawi palus kaeau, "Tuan, iti 
duit Tuan; simuhku hang sapu tangan. 19:21 Aku takut anri Tuan, daya 
Tuan ulun karas. Tuan ngalap inun sa puang wat Tuan, nelang Tuan ngutik 
hasil hang unengan sa puang naamule daya Tuan.' 19:22 Raja yiru kaeau 
ma hanye, 'Hanyu palayan sa jahat! Sarurui anri kawan lengannu raerai aku 
sagar nukum hanyu. Hanyu karasa aku ulun karas; Aku ngalap inun sa 
puang watku nelang ngutik hasil hang unengan sa puang aku ngamule. 
19:23 Amun kalayiru wuah inun hanyu puang namasuk duit yiru ma bank 
nampan amun aku mudi aku tau narime duit yiru baya bungani”' 19:24 
Kamulek raja yiru kaeau ma kawan ulun sa minri hang yiru, 'Alap duit yiru 
teka hanye palus ami ma palayan sa uweng sapuluh duit amas yiru.' 19:25 
Kude kawan ulun yiru kaeau, "Tuan, hanye haut uweng sapuluh.' 19:26 

Raja yiru nuing, "Itung: ulun sa haut uweng, ma hanye sagar naami labis 
wahai lagi. Kude ulun sa angaan uweng inun-inun, mun sa naan hang hanye 
sagar naalap pada teka hanye. 19:27 Itati insing ma yiti kawan musuhku 
yiru sa puang hamen aku jari rajani. Wunu here katuluh hang hadapan 
aku!'" 19:28 Udi Yesus iwara katuluhni yiru hanye takia dahulu hang 


hadapan here nuju Yerusalem. 19:29 Tawuk hampe rupak Betfage anri 
Betania hang Bukit Zaitun, hanye nunyu rueh kaulun kawan ulun sa umba 
hanye tulak badahulu. 19:30 "Hulu ma tumpuk sa hang hadapan yiru," eau 
Yesus ma here, "amun naun masuk hang yaru, naun sagar kadinung erang 
kaukui anak kaledai nahuruk. Kaledai yiru huan suah natunggang daya 
ulun. Uka hurukan kaledai yiru balalu insing ma yiti. 19:31 Amun ulun 
nunti naun, 'Wuah mun naun nguka hurukan kaledai yiru?' wara, Tuhan 
parlu makaini.' " 19:32 Karueh kaulun ulun sa umba Yesus yiru tulak, 
balalu panalu katuluhni kala sa naeauni. 19:33 Rahat here nguka hurukan 
anak kaledai yiru, ampun kaledai yiru kaeau ma here, "Wuah inun naun 
nguka hurukan kaledai yiru?" 19:34 Here nuing, "Tuhan parlu makaini." 
19:35 Balalu here nginsing anak kaledai yiru ma Yesus. Udi hie here 
nambik jubah here hang ambau kaledai yiru palus ngarawah Yesus 
sungkat ma ambauni. 19:36 Tawuk hanye mitah makai kaledai yiru, 
kawan ulun merang jubah here hang lalan. 19:37 Tawuk Yesus kai hampe 
hang Yerusalem, hang lalan sa minau hang Bukit Zaitun, katuluh kawan 
ulun rama umba hanyeyiru mulai nawat Alatalla nelang ngantuh tarima 
kasih ma hanye daya katuluh kaajaiban sa haut nasaksi here. 19:38 Here 
nanterau, "Naberkat Raja sa hawi hawuang ngaran Tuhan! Sanang marauh 
hang surga, nelang tawat ma Alatalla!" 19:39 Papire ulun Farisi teka 
penah ulun rama yiru kaeau ma Yesus, "Guru, huyu kawan ulun sa umba 
hanyu suni." 19:40 Yesus nuing, "Parisayaleh! Amun here suni, kawan 
watu yiti sagar nantiak." 19:41 Tawuk Yesus magin rupak Yerusalem, 
nelang kadinung tumpuk yiru, hanye nangis tumpuk yiru. 19:42 Eauni, "U 
Ahinu, leha kaehni jaka anrau yiti hanyu karasa inun sa tau nginsing 
pidamai! Kude itati hanyu puang tau kadinung hanye. 19:43 Hanyu sagar 
kaingkam hinra tawuk, kawan musuhnu ngulah punte-walewe hang 
kaliling hanyu; here sagar ngawariung hanyu nelang mukah hanyu teka 
katuluh unengan. 19:44 Here sagar ngampi hansur hanyu baya katuluh 
panduduknu; nelang puang sunah erang kawuding watu sagar napaladar 
here ipasusun hang unenganni, daya gana hanyu puang mantaru tawuk 
Alatalla hawi neu nyalamat hanyu!" 19:45 Yesus masuk ma Lewu Tuhan 
balalu palus ngunur kawan padagang hang yiru. 19:46 "Hawuang Surat 


Barasis," eauni ma here, nasurat kalayiti, "Alatalla kaeau, 'Lewuku sagar 
jari lewu unengan badoa.' Kude naun ngulahni jari hanai parampok!" 19:47 
Tiap anrau Yesus ngajar hang Lewu Tuhan. Kawan imam kapala anri 
kawan guru agama, baya kawan pamimpin Yahudi ngaheng munu hanye. 
19:48 Kude puang kahaba lalan neu nampalus hal yiru, daya katuluh ulun 
tatap nyanrenge1 hanye, nelang tapikat ma kawan lengamni. 


20:1 Hang hinra anrau, tawuk Yesus ganjah ngajar nelang iwara Kabar 
Mach teka Alatalla ma kawan ulun hawuang Lewu Tuhan. Kawan imam 
kapala, kawan guru agama, baya kawan pamimpin Yahudi, hawi 20:2 
palus kaeau ma Yesus, "Suba wara ma kami makai dasar mun hanyu 
ngulah katuluhni yiti? Hie sa ngami hak yiru ma hanyu?" 20:3 Yesus 
nuing, "Aku hamen nunti. Wara ma aku, 20:4 Hi Yohanes mambaptis 
makai hak hie? Alatalla atawa murunsia?" 20:5 Here balalu bagurayang, 
"Amun takam kaeau, 'Makai hak Alatalla,' hanye sagar kaeau, 'Amun 
kalayiru, wuah mun naun puang parisaya ma hanye?" 20:6 Kude amun 
takam kaeau, 'Makai hak murunsia,' katuluh ulun sagar medak takam 
makai watu, daya here parisaya hi Yohanes erang kaulun nabi," 20:7 
Balalu here nuing, "Kami puang karasa." 20:8 Balalu Yesus kaeau ma 
here, "Amun kalayiru aku pada puang sagar iwara ma naun makai hak hie 
aku ngulah katuluhni yiti." 20:9 Yesus nyarita ma kawan ulun yiru, 
rarapisan kalayiti, "Naan erang kaulun ngamule anggur hang erang 
kalamar kabun. Hanye pisewa kabun yiru ma papire kaulun ngakarun 
balalu tulak ma negeri lain nelang lawah muneng hang yaru. 20:10 Tawuk 
haut wayah mutik wua anggur, ampun kabun yiru ngirim palayanni ma 
kawan ulun ngakarun yiru nampan narime bagianni. Kude kawan ulun 
ngakarun yiru ngahanangen palayan yiru palus nunyu hanye mudi anri 
wawelang. 20:11 Balalu ampun kabun yiru ngirim lagi erang kaulun 
palayan sa lain, kude palayan yiru pada nakahanangen nelang nahina daya 
kawan ulun ngakarun yiru, balalu nahuyu mudi anri wawelang. 20:12 Udi 
yiru ampun kabun yiru ngirim palayan sa katelu. Kude palayan yiru pada 
nakahanangen daya kawan ulun ngakarun yiru palus naumpe maluar kabun 
yiru. 20:13 Akhirni ampun kabun yiru kaeau, 'Tnun lagi sa harus naulahku? 


Aku sagar ngirim anakku raerai sa nasintaku. Himat hanye sagar 
nahormat!' 20:14 Kude tawuk kawan ulun ngakarun kabun yiru kadinung 
anak ampun kabun yiru, here kaeau sameh here, 'Iti hanye ahli warisni. 
Hayu takam munu hanye, nampan takam kaiyuh warisanni.' 20:15 Balalu 
here nyujut hanye ma luar kabun yiru palus munu hanye." Balalu Yesus 
nunti, "Nah, amun ampun kabun yiru mudi, mun sa sagar naulahni anri 
kawan ulun ngakarun yiru? 20:16 Himat hanye sagar hawi palus munu 
kawan ulun ngakarun yiru, balalu nyarah kabun yiru ma kawan ulun 
ngakarun sa lain." Karengei yiru, kawan ulun yiru kaeau ma Yesus, "Himat 
puang!" 20:17 Yesus maneneng here balalu kaeau, "Amun kalayiru, mun 
aratini ayat Surat Barasis yiti? 'Watu sa puang tapakai daya tukang 
bangunan, haut jari watu sa mambatang.' 20:18 Katuluh ulun sa lawu ma 
watu yiru sagar hansur; nelang hie sa katekan watu yiru sagar tapipis jari 
habu." 20:19 Kawan guru agama anri kawan imam kapala kataru himat 
rarapisan yiru natuju Yesus ma here. Daya yiru here ngunu nyamba hanye 
tawuk yiru jua, kude here takut ma ulun rama. 20:20 Balalu here ngantara 
kasampatan sa maeh. Here nyuruk ulun nampan kala wangun ulun sa bujur 
atei, palus nunyu kawan ulun yiru hanjabak Yesus makai kawan tuntian, 
nampan here kaiyuh nyarah hanye ma kawajiban nelang kakuasaan 
gubernur. 20:21 Balalu kawan ulun sa haut nasuruk yiru kaeau ma Yesus, 
"Guru, kami karasa kawan sa naeau nelang naajar dayanu yiru bujur. Kami 
karasa pada hanyu ngajar anri tarus tarang neu kabahumen Alatalla ma 
murunsia, daya hanyu puang ninung wangun ulun. 20:22 Daya yiru suba 
hanyu iwara ma kami, manurut aturan agama takam, inun iyuh bayar pajak 
ma Kaisar atawa puang?" 20:23 Kude Yesus karasa akal here. Daya yiru 
hanye kaeau, 20:24 "Suba tantarang ma aku erang kadiki duit perak. 
Gambar nelang ngaran hie yiti?" "Kaisar!" tuing here. 20:25 "Amun 
kalayiru," eau Yesus ma here, "ami ma Kaisar, mun sa wat Kaisar nelang 
ma Alatalla, inun sa wat Alatalla." 20:26 Batantu tuu hang hadapan ulun 
rama yiru here puang tau kahaba sunah isa kahalaen hang Yesus. Here 
balalu suni nelang mandam daya lengan tuingni yiru. 20:27 Papire kaulun 
teka golongan Saduki hawi nunung Yesus. (Here hanyeyiru golongan sa 
kaeau himat ulun matei puang sagar welum mulek.) Here nunti ma Yesus, 


20:28 "Guru, hi Moses nyurat hukum yiti ma takam: Amun erang kaulun 
upu matei nelang hanye puang uweng anak, balalu pulaksanaini harus 
narangan waluni nampan kaiyuh katurunan ma ulun sa haut matei yiru. 
20:29 Suah naan pitu kaulun ipulaksanai. Sa taraulu narangan, balalu matei 
anri puang uweng anak. 20:30 Udi hie sa karueh narangan waluni, kude 
hanye pada matei anri puang uweng anak. 20:31 Hal sa sameh kalayiru 
pada anri pulaksanaini sa katelu nelang palus pada hampe sa kapitu. 20:32 
Akhirni wawei yiru matei pada. 20:33 Hang anrau ulun matei naele 
kamulek, darangan hie wawei yiru? Daya kapapituni haut narangan 
hanye." 20:34 Yesus nuing, "Kawan ulun sa welum itati narangan, 20:35 
kude kawan ulun sa patut neu naele nasamelum kamulek teka pampatei 
nelang welum hang jaman udi ati, here puang narangan. 20:36 Kaadaan 
here kala malekat, nelang puang tau matei. Here hanyeyiru kawan anak 
Alatalla, daya here haut naele welum kamulek teka pampatei. 20:37 Hi 
Moses raeral tarang tuu iwara neu ulun matei sagar naele welum mulek. 
Hawuang suratni neu jubut sa malelap yiru hanye ngeau Tuhan yalah 
'Alatalla Abraham, Alatalla Ishak nelang Alatalla Yakub'. 20:38 Nah, 
Alatalla yiru puang Alatalla ulun matei! Hanye Alatalla kawan ulun sa 
welum! Daya ma Alatalla, ulun katuluh welum." 20:39 Papire guru agama 
kaeau, "Lengan tuing Guru maeh tatuu." 20:40 Daya yiru here puang heei 
lagi nunti mun heneng ma Yesus. 20:41 Yesus nunti ma here, "Inun tau 
naantuh Raja Panyalamat yiru katurunan Dawid? 20:42 Padahal hi Dawid 
raerai kaeau hawuang buku Mazmur, Tuhan kaeau ma Tuhanku: Harung 
hang tiba kawanku, 20:43 hampe aku ngulah kawan musuhnu manyarah 
talau ma hanyu.' 20:44 Jadi amun hi Dawid ngeau Raja Panyalamat yiru 
'Tuhan', kewangun hanye katurunan Dawid?" 20:45 Ganjah kawan ulun 
rama nyanrengei Yesus bapaner, hanye kaeau ma kawan ulun sa umba 
hanye, 20:46 "Mamaeh nadap kawan guru agama. Here katuju pasiar 
makai jubah sa ambau, nelang katuju nahormat hang kawan pasar. Here 
katuju kawan unengan tahormat hawuang lewu sumbayang anri hang 
kawan pesta. 20:47 Here nipu ngakal kawan walu-randa nelang hanrampas 
lewuni. Nelang pakai nutup kajahaten here yiru, here badoa ambau-ambau! 
Hukuman here hanrian maweat!" 


21:1 Hang Lewu Tuhan, Yesus kadmung kawan ulun tatau namasuk duit 
mawuang pati parapah tarima kasih. 21:2 Hanye kadinung naan erang 
kaulun wawei walu sa paua tatuu, namasuk rueh kadiki duit tambaga. 21:3 
Balalu Yesus kaeau, "Renge1: wawel walu yiti namasuk diwi wahai teka 
katuluh ulun lain. 21:4 Daya here katuluh ngami teka kalabihan haratani. 
Kude wawel walu yiti, biar hanye paua tatuu, haut ngami katuluh sa naan 
hang hanye sa naparlu dayani pakaini welum." 21:5 Naan kawan ulun sa 
maner neu kalaawe kaehni Lewu Tuhan sa naampi bungas makai kawan 
watu sa maeh-maeh pada makai kawan barang sa nasarah ma Alatalla. 
Balalu Yesus kaeau ma here, 21:6 "Yati naan wayahni, katuluh sa dinung 
naun yiti sagar nasantumbang; puang uweng sunah isa watu hang yiti sa 
sagar muneng ipasusun hang unenganni!" 21:7 Here nunti ma Yesus, 
"Guru, hantamian hal yiru die tulus? Kamulek inun tandani amun haut 
hampe wayahni hal yiru die tulus?" 21:8 Yesus kaeau, "Hati-hati, ada 
hampe naun wuah tipu. Rama ulun sagar hawi makai ngaranku, nelang 
kaeau, 'Aku yiti Tuhan!' nelang 'Wayahni haut hampe.' Kude ada naun 
umba here. 21:9 Ada pada takut amun naun karengei kabar neu 
paparangan anri pambaruntakan. Katuluhni yiru harus jari dahulu. Kude 
yiru puang baarati haut hampe wayahni kiamat." 21:10 Balalu Yesus 
nampalus papaneranni, eauni, "Bangsa saisa sagar baparang nawan bangsa 
sa lain. Nagara saisa sagar manyarang negara sa lain. 21:11 Hang 
awe-awe sagar naan gempa bumi sa tamam, juju lau nelang panyakit 
sampar. Sagar naan kajadian sa maka sanringinen nelang maka tatakut 
hang langit. 21:12 Kude dahulu teka kawan kajadian yiru, naun sagar 
najamba nelang nasiksa. Naun sagar naadili hang kawan lewu sumbayang 
nelang natamasuk mawuang panjara. Kamulek naun sagar nainsing ma 
hadapan kawan raja anri kawan panguasa daya gana naun umba aku. 
21:13 Yiru kasampatan ma naun nampan iwara Kabar Maeh teka Alatalla. 
21:14 Ampikansing atei naun, naun puang sagar khawatir neu inun sa 
harus naantuh naun pakai mambela diri. 21:15 Aku raerai sagar ngami ma 
naun kawan lengan anri kapintaren yiru, hampe puang sunah erang kaulun 
teka kawan musuh naun kaiyuh nawan atawa nyual inun sa naeau daya 
naun. 21:16 Naun sagar nasarah daya ineh ambah naun, daya kawan 


pulaksanai naun, daya kulawaraga naun nelang daya kawan hengau naun. 
Mehe teka naun sagar nawunu daya here. 21:17 Katuluh ulun 
muar-marikang anri naun daya gana naun ulun sa umba aku. 21:18 Kude 
puang sunah erang kawila wulu teka ulu naun sagar wawai. 21:19 Amun 
naun batahan anri sabar, naun sagar nasalamat." 21:20 "Amun naun 
kadinung Yerusalem nawariung daya tantara, naun sagar karasa himat 
tumpuk yiru puang lawah lagi sagar nasamawal. 21:21 Hang tawuk yiru 
kawan ulun sa naan hang Yudea harus nempat hampi gunung. Here sa 
naan hawuang tumpuk harus nanan tumpuk, nelang here sa naan hang luar 
tumpuk ada masuk mawuang tumpuk. 21:22 Daya kawan anrau yiru 
hanyeyiru 'Kawan anrau Hukuman Natampalus', nampan anri kalayiru tulus 
mun sa haut nasurat hawuang Surat Barasis. 21:23 Tuu leha maka 
sanringinenni kawan anrau yiru ma kawan wawei sa mihawuntung, nelang 
ma meh sa magun ngampumu genda! Negeri yiti sagar kaingkam 
kasusahen sa tamam, nelang Tuhan sagar nukum bangsa yiti. 21:24 Naan 
sa sagar nawunu makai padang, naan pada sa sagar nainsing jari tawanan 
ma kawan negeri lain, balalu kawan ulun sa puang kataru Alatalla sagar 
ngiik narah Yerusalem hampe jumpuh wayah sa haut natukas Tuhan ma 
here." 21:25 "Yati hang mate anrau, wulan, nelang kawan wawahiang 
sagar dinung kawan tanda. Hang ambau tane, kawan bangsa sagar takut 
nelang bingung nadap guhup galumbang laut. 21:26 Murunsia sagar takut 
tatuu satengah mati nadap mun sa sagar jari hang litar dunia yiti, daya 
kawan panguasa hang awan sagar jari pasai-pau. 21:27 Hang tawuk yiru 
Anak Murunsia sagar hawi hawuang rakun makai kuasa anri pihante 
muliani. 21:28 Amun kawan hal yiru jari, ambuan palus mihangut, daya 
puang lawah lagi naun sagar nasalamat." 21:29 Balalu Yesus nyarita ma 
here rarapisan kalayiti, eauni, "Dinung kakau ara anri katuluh kawan 
kakau kayu sa lain. 21:30 Amun kawan jangkengni mulai naruk muda, 
naun karasa himat haut rupak wayah kamarau. 21:31 Kalayiru pada amun 
naun kadinung kawan hal yiru jari, naun sagar karasa himat Alatalla puang 
lawah lagi sagar marentah yalah Raja. 21:32 Wuah naun karasa! Kawan 
hal yiru sagar jari kapihuan kawan ulun sa welum itati matei katuluhni. 
21:33 Langit anri tane sagar wawal mahinam, kude lenganku tatap hampe 


palus ma kalalawah." 21:34 "Jaga tenganu, ada hampe naun kajut aur 
ngulah kawan pesta nelang nguut minuman keras, atawa kajut mamikir 
kawan sual pamelum naun, hampe naun puang sadia tawuk anrau yiru 
hawi anri nyalenga. 21:35 Daya anrau yiru sagar hawi kala parangkap ma 
katuluh ulun hang ambau tane yiti. 21:36 Ware naun bajaga, nelang 
saratang badoa nampan naun tingkas mangatasi katuluh hal sa sagar jari 
nelang naun kayuh nadap Anak Murunsia." 21:37 Amun kaanrau Yesus 
ngajar hang Lewu Tuhan, dami kamalem hanye tulak ma Bukit Zaitun 
balalu muneng hang yaru. 21:38 Tiap kaiyat katuluh ulun hawi ma Lewu 
Tuhan neu nyanrengei Yesus ngajar. 


22:1 Parayaan Rote Puang Baragi sa naantuh Paskah haut rite. 22:2 
Kawan imam kapala anri kawan guru agama rahat ngantara lalan nampan 
munu Yesus anri suni-suni, daya here takut ma ulun rama. 22:3 Udiyiru 
Iblis masuk ma hi Yudas sa naantuh pada hi Iskariot, hanyeyiru erang 
kaulun teka kadua walas ulun sa umba Yesus. 22:4 Daya yiru hi Yudas 
tulak lepuh bagurayang anri kawan imam kapala anri kawan kapala 
panjaga Lewu Tuhan neu kala awe hanye kaiyuh nyarah Yesus ma here. 
22:5 Here sanang tatuu nelang bajanji sagar ngami duit ma hanye. 22:6 Hi 
Yudas pada satuju balalu mulai ngantara kasampatan nampan nyarah 
Yesus ma here anri puang rasa ulun. 22:7 Hampe anrau Parayaan Rote 
Puang Baragi hang anrau yiru ulun munu babiri neu kutaen Paskah. 22:8 
Balalu Yesus nunyu hi Petrus anri hi Yohanes, "Hulu sadia kutaen Paskah 
ma takam." 22:9 "Hang awe hanyu hamen kami nyadiani?" tunti here. 
22:10 Yesus nuing, "Tawuk naun masuk ma tumpuk, naun sagar panalu 
erang kaulun upu rahat nginsing isa kandi mahuang ranu. Apung hanye ma 
lewu sa naambaini, 22:11 balalu eau ma ampun lewu yiru: Guru nunti, 
'Hang awe unenganku baya kawan ulun sa umba aku nguta kutaen Paskah?' 
22:12 Ampun lewu yiru sagar nutui ma naun isa kamar loteng hante, sukup 
anri kawan parabotni. Sadia katuluhni hang yaru." 22:13 Hi Petrus anri hi 
Yohanes tulak, balalu kahaba katuluhni sameh kala sa naeau daya Yesus. 
Here balalu nyadia kutaen Paskah yiru. 22:14 Dami haut hampe tawukni 
neu nguta kutaen Paskah yiru, Yesus maharung baya kawan ulun sa umba 


hanye hang unengan parjamuan. 22:15 Balalu hanye kaeau ma here, "Aku 
sindi tatuu nguta kutaen Paskah yiti baya anri naun kapihuan aku wuah 
kahanangen! 22:16 Daya, parisayaleh: Aku puang sagar nguta kutaen yiti 
lagi hampe arati teka kutaen yiti nalalea hang Dunia Wau Wat Alatalla." 
22:17 Udiyiru Yesus ngenat sangkir anggur, balalu badoa ngantuh tarima 
kasih ma Alatalla, udiyiru kaeau, "Alap yiti, nelang bagi; 22:18 daya wuah 
naun karasa: mulai teka itati aku puang sagar nguut anggur yiti lagi hampe 
Alatalla haut bakuasa penu hang ambau ala katantuluh." 22:19 Udiyiru 
Yesus ngalap rote. Nelang udi badoa ngantuh tarima kasih, hanye miah 
rote yiru makai tanganni balalu ngami ma here, nelang kaeau, "Iti tengaku 
Isa nasarah ma naun. Ulah yiti pakai ngitung aku." 22:20 Kalayiru pada 
udi ikuta, hanye ngami sangkir anggur yiru ma here nelang kaeau, 
"Sangkir yiti hanyeyiru janji Alatalla sa wau, sa na santuhun makai 
iraku-ira sa nahalui ma naun]." 22:21 "Kude dinung! Ulun sa makhianat 
aku naan hang yiti baya anri aku! 22:22 Anak Murunsia samula sagar 
matei kala sa haut natukas daya Alatalla, kude silaka ulun sa makhianat 
hanye!" 22:23 Balalu here mulai ipanunti sameh here, hie teka here sa 
sagar ngulah hal yiru. 22:24 Hang penah kawan ulun sa umba Yesus hulet 
pirawekan, here basual neu hie teka here sa harus naanggap panga tamam. 
22:25 Yesus kaeau ma here, "Raja-raja kawan bangsa sa puang kataru 
Alatalla nindas rakyatni, nelang kawan panguasani naantuh 'Panyalindung 
Rakyat'. 22:26 Kude naun puang iyuh kalayiru. Kabalikanni, ulun sa panga 
tamam hang penah naun harus jari kala sa panga hina, nelang pamimpin 
harus jari kala palayan. 22:27 Hie sa diwi tamam: ulun sa maharung 
kuman nadap meja, atawa ulun sa malayanni hanye? Batantu ulun sa 
maharung yiru. Kude aku naan hang penah naun kala palayan. 22:28 
Hawuang kawan kasusahenku, naun saratang baya anri aku. 22:29 Kala 
Ambah haut ngami ma aku kuasa neu marentah, kala yiru pada aku sagar 
ngami ma naun kuasa yiru. 22:30 Anri kalayiru naun iyuh umba baya anri 
aku hang tawuk aku jari Raja, nelang naun sagar maharung hang kadua 
walas takhta nampan marentah kadua walas suku bangsa Israel." 22:31 
"Simon, Simon, rengei! Iblis haut naami ijin neu nguji naun, kala parei 
naik natampisah balalu sa maeh tapisah teka ape. 22:32 Kude aku haut 


badoa ma hanyu, Simon, nampan imannu ada mawah. Nelang amun hanyu 
haut mulek nunung aku, hanyu harus ngampi kansing kawan 
pulaksanainu." 22:33 Hi Petrus nuing, "Tuhan, aku basadia masuk panjara 
nelang matei sinrah Tuhan!" 22:34 "Parisaya, Petrus," eau Yesus, 
"kapihuan manu nanru anrau yiti, hanyu hantelu kali ngidim aku." 22:35 
Udiyiru Yesus kaeau ma here, "Dahulu hie tawuk aku ngutus naun aku 
puang nunyu naun nginsing dompet, kambut atawa sapatu, mun naun 
kakurangen ala tnun-inun?" "Puang!" tuing here. 22:36 "Kude itati," eau 
Yesus, "hie sa uweng dompet atawa kambut, harus nginsingni, nelang hie 
sa puang uweng pedang, harus ngari jubahni pakai midi pedang. 22:37 
Daya, parisayaleh, ayat Surat Barasis sa kaeau kala yiti, 'Hanye naanggap 
kala erang kaulun panjahat,' harus jari hang ambau diriku. Daya mun sa 
nasurat hawuang Surat Barasis neu aku rahat tulus itati." 22:38 "Tuhan," 
eau kawan ulun sa umba Yesus, "dinung, hang yiti naan rueh pedang." 
"Sukup!" tuing Yesus. 22:39 Yesus nanan tumpuk balalu tulak kala biasani 
hampi Bukit Zaitun, nelang ulun sa umba hanye pada tulak umba hanye. 
22:40 Tawuk hampe hang yiru, hanye kaeau ma here, "Ware naun badoa 
nampan naun ada badosa amun naun napunija." 22:41 Udiyiru hanye tulak 
lawit butit teka here, leu tumbang wangkalung, 22:42 balalu ileku palus 
badoa. "Ambah," eauni, "amun iyuh, sanawit teka aku kahanangen sa 
harus naingkamku yiti. Kude ada kabahumenku, malengkan kabahumen 
Ambah." 22:43 [Erang kaulun malekat hawi nunung hanye palus ngampi 
kansing hanye. 22:44 Yesus nanggung kahanangen atei magin tamam, 
hampe hanye bahimat tatuu badoa. Lahikni kala ira metak ma tane.] 22:45 
Taduh badoa, Yesus mulek lagi ma kawan ulun sa umba hanye. Hanye 
kasasat here rahat manre daya bangat mahanang atei. 22:46 Balalu hanye 
kaeau ma here, "Wuah inun naun manre? Ambuan balalu badoa nampan 
naun puang wuah purija." 22:47 Ganjah Yesus magun bapaner, hawi erang 
karombongan ulun. Here napimpin daya Yudas, erang kaulun teka ulun sa 
umba Yesus. Udiyiru hi Yudas tulak naripi Yesus balalu nyiuk hanye. 
22:48 Kude Yesus kaeau ma hanye, "Yudas, mun makai siuk yiru hanyu 
hamen makhianat Anak Murunsia?" 22:49 Tawuk kawan ulun sa umba 
Yesus sa naan hang yiru kadinung ala sa sagar jari, here kaeau, "Tuhan, 


kami nyarang makai pedang!" 22:50 Balalu erang kaulun teka here 
nampek walah imam hante makai pedang hampe siluni tuhi kawan witus. 
22:51 Kude Yesus kaeau, "Mayu!" Balalu hanye manjamah silu ulun yiru 
palus nyamareni. 22:52 Udiyiru Yesus kaeau ma kawan imam kapala anri 
kawan parwira panjaga Lewu Tuhan, nelang kawan pamimpin Yahudi sa 
hawi ma yiru lepuh nyamba hanye, "Inun aku yiti panjahat, hampe naun 
hawi makai pedang anri gagada neu nyamba aku? 22:53 Tiap anrau aku 
naan baya naun hang Lewu Tuhan, naun puang nyamba aku. Kude iti 
wayahni naun batindak, hang tawuk kuasa piieng negei kakuasaan." 22:54 
Here nyamba Yesus palus nginsing hanye ma lewu imam hante. Hi Petrus 
ngapung teka lawit. 22:55 Hang penah natat yiru apui simpuk pakai 
minrus haut naampilelap balalu hi Petrus tulak maharung baya kawan ulun 
sa maharung ngaliling apui yiru. 22:56 Erang kaulun palayan wawei 
kadinung hi Petrus maharung hang rite apui unengan minrus yiru; balalu 
palayan wawei yiru mansinung hi Petrus, udiyiru kaeau, "Ulun yiti huni 
pada naan baya anri Yesus!" 22:57 Kude hi Petrus puang mangaku. Hanye 
kaeau, "Aku budas puang kataru ulun yiru!" 22:58 Puang lawah udiyiru, 
erang kaulun salain kadinung hi Petrus balalu kacau, "Hanyu pada erang 
kaulun teka here!" Kude hi Petrus nuing, "Puang, lain aku!" 22:59 Leu 
erang jam udiyiru, erang kaulun salain lagi kaeau anri lengan mehet, 
"Samula tuu ulun yiti ulun sa umba Yesus, daya hanye pada ulun Galilea!" 
22:60 Kude hi Petrus nuing, "Inun maksudnu, aku puang karasa!" Tawuk 
yiru pada, tawuk hi Petrus magun bapaner, manu nanru. 22:61 Yesus 
balalu ikulik palus nantau hi Petrus. Balalu hi Petrus kaitung Tuhan haut 
kaeau ma hanye, "Kapihuan manu nanru anrau yiti, hanyu hantelu kali 
ngidim aku." 22:62 Balalu hi Petrus kaluar teka yiru nelang sirut-sirut 
nungkau. 22:63 Kawan ulun sa rahat nyaga Yesus, ngasese nelang meweh 
hanye. 22:64 Here nutup mateini balalu nunti ma hanye, "Suba tangguh hie 
sa meweh hanyu?" 22:65 Wahai lagi kawan lengan hinaan sa natuju here 
ma hanye. 22:66 Kayat anrauni, kawan pamimpin Yahudi, kawan imam 
kapala anri kawan guru agama bakumpul, balalu Yesus nainsing ma 
hadapan Pangadilan Agama here. 22:67 "Wara ma kami," eau here ma 
hanye, "inun hanyu yiti Raja Panyalamat?" Yesus nuing, "Amun aku iwara 


ma naun, naun sika puang sagar parisaya. 22:68 Nelang amun aku nunti 
ma naun, naun sika puang sagar nuing. 22:69 Kude mulai itati Anak 
Murunsia sagar maharung hang tiba kawan Alatalla sa Ang Uweng Tikas 
Kuasa." 22:70 Here katuluh kaeau, "Amun kalayiru, hanyu yiti Anak 
Alatalla?" Yesus nuing, "Kalayiru eau naun." 22:71 Balalu here kaeau, 
"Puang parlu lagi saksi! Takam haut karengei teka mulutni raerai!" 


23:1 Katuluh anggota sidang yiru minri, balalu nginsing Yesus ma hadapan 
hi Pilatus. 23:2 Hang yiru here mulai nawa hanye. Here kaeau, "Kami 
kasasat ulun yiti nyantawang rakyat. Hanye nantiring ulun nampan ada 
bayar pajak ma Kaisar, daya eauni hanye Kristus, erang kaulun raja." 23:3 
Balalu hi Pilatus nunti ma Yesus, "Inun tuu hanyu raja ulun Yahudi?" 
Yesus nuing, "Kala yiru eaunu." 23:4 Balalu eau Pilatus ma kawan imam 
kapala anri ulun rama yiru, "Aku puang kahaba sunah isa kahalaen hang 
ulun yiti nampan nukum hanye." 23:5 Kude here magin mandasak lagi, 
"Makai ajaranni, hanye nantiring ulun hang litar Yudea; asalni hang 
Galilea, nelang itati haut hampe hang yiti." 23:6 Tawuk hi Pilatus karengei 
yiru hanye nunti, "Inun ulun yiti ulun Galilea?" 23:7 Dami nawara, Yesus 
baasal teka daerah sa naan hang kapit kuasa Herodes, hi Pilatus ngirim 
Yesus nunung hi Herodes, sa tawuk yiru naan pada hang Yerusalem. 23:8 
Hi Herodes arai tuu tawuk kadinung Yesus, daya haut lawah hanye 
karengei neu hanye nelang sindi kadinung hanye. Hanye harap tau kaiyuh 
kadinung Yesus ngulah kaajaiban. 23:9 Daya yiru hi Herodes nyurung 
wahai tuntian ma hanye, kude Yesus budas puang nuing. 23:10 Kawan 
imam kapala anri kawan guru agama mangadap pada hang yiru nelang anri 
bahimat here nawa Yesus. 23:11 Hi Herodes anri kawan anggota tantarani 
ngasese nelang mahina Yesus, balalu namu ma hanye pakaian kabesaran, 
udi yiru ngirim hanye mulek ma hi Pilatus. 23:12 Hang anrau yiru pada hi 
Herodes anri hi Pilatus, sa dahuluni bapaut, balalu maeh pakat kamulek. 
23:13 Hi Pilatus ngumpul kawan imam kapala, kawan pamimpin, anri 
rakyat, 23:14 balalu kaeau ma here, "Naun nginsing ulun yiti nunung aku 
nelang kaeau hanye nyantawang ulun rama. Itati hang hadapan naun aku 
haut mariksa hanye, kude aku budas puang kahaba sunah isa kejahatan sa 


manyu dawaan naun ma hanye. 23:15 Kala yiru pada pandapat Herodes, 
daya hanye pada haut ngirim Yesus yiru kamulek ma kami. Ulun yiti 
puang uweng sunah isa ulahanni sa patut nahukum anri hukuman mati. 
23:16 Daya yiru aku sagar ngakasah hanye udi hie napas hanye." 23:17 
[Hang tiap parayaan Paskah, hi Pilatus harus napas erang kaulun tahanan 
ma rakyat. | 23:18 Katuluh ulun sa bakumpul hang yiru anri lengan mehet 
kaeau, "Wunu hanye! Lapas hi Barabas ma kami!" 23:19 (Hi Barabas 
napanjara daya gana pambaruntakan hang tumpuknelang daya munu ulun.) 
23:20 Hi Pilatus hamen napas Yesus, daya yiru hanye bapaner hinra lagi 
ma ulun rama yiru. 23:21 Kude here anri lengan mehet kaeau, "Balasangar 
hanye! Balasangar hanye!" 23:22 Balalu ma katelu kalini hi Pilatus 
ikakehet pantane ma here, "Kude mun kahalaenni? Aku puang kahaba 
sunah isa kahalaen hang hanye sa patut nahukum anri hukuman mati! Aku 
sagar ngakasah hanye, balalu napas hanye." 23:23 Kude here magun 
bahimat ikakehet kaeau Yesus harus nabalasangar. Balalu akhirni lengan 
here bahasil. 23:24 Balalu hi Pilatus nyanawu hukuman mati ma ambau 
Yesus manyu kabahumen ulun rama yiru, 23:25 nelang napas ulun sa 
nalaku here, hanyeyiru ulun sa napanjara daya gana pambaruntakan nelang 
munu ulun. Udi yiru Yesus nasarahni ma here nampan here nampalus inun 
bahum here. 23:26 Yesus balalu nainsing here. Hang penah lalan, here 
panalu erang kaulun bangaran hi Simon, baasal teka Kirene, rahat masuk 
ma tumpuk. Here nyamba hanye, balalu maksa hanye ngatung kayu 
balasangar yiru hang wading wuku Yesus. 23:27 Rama ulun umba takia 
hang wading wuku Yesus-teka here yiru naan pada papire kaulun wawei. 
Kawan wawei yiru nungkau nangis Yesus. 23:28 Kude Yesus ikulik ma 
here palus kaeau, "Kawan wawei Yerusalem! Ada naun nangis aku. 
Tangisleh dirinu raerai anri kawan anak naun. 23:29 Daya sagar naan 
wayahnl ulun sagar kaeau, 'Tuu leha untungni kawan wawel sa puang suah 
mihawuntung, sa puang suah bagenda nelang sa puang suah ngampumu 
genda!' 23:30 Hang tawuk yiru ulun sagar kaeau ma kawan gunung, 'Weat 
kami!' Kamulek ma kawan bukit, 'Salugup kami!' 23:31 Daya amun anri 
kayu sa welum, ulun haut ngulah kala yiti, diwi likan sa sagar naulah here 
anri kayu patei!" 23:32 Naan pada rueh kaulun panjahat sa nainsing here 


nampan nahukum mati sinrah anri Yesus. 23:33 Tawuk hampe hang 
unengan sa naantuh "Kuruwangah", here nyalib Yesus baya karueh 
panjahat yiru-erang kaulun hang tiba tuhi kawan. Erang kaulun lagi hang 
tuhi kawi Yesus. 23:34 Balalu Yesus badoa, "Ambah, ampun here! Here 
puang karasa mun sa naulah here." 23:35 Hang yiru here babagi pakaian 
Yesus makai undian. Kawan ulun minri hang yiru manonton, tawuk kawan 
pamimpin Yahudi ngasese Yesus anri kaeau, "Hanye haut nyalamat ulun 
lain, suba itati hanye nyalamat dirini raerai, amun hanye tuu Raja 
Panyalamat sa napidi Alatalla!" 23:36 Kawan tantara pada ngasese hanye. 
Here hawi balalu ngami anggur maasem ma hanye 23:37 nelang kaeau, 
"Amun hanyu Raja ulun Yahudi, salamat dirinu!" 23:38 Hang ambau 
balasangar Yesus, nasurat kawan lengan yiti: "Iti Raja Ulun Yahudi." 
23:39 Frang kaulun panjahat sa nabalasangar hang yiru mahina Yesus. 
Hanye kaeau, "Angneh, hanyu Raja Panyalamat? Nah, salamat dirinu baya 
kami pada!" 23:40 Kude panjahat saisa nagur hengauni yiru, eauni, "Inun 
hanyu puang takut ma Alatalla? Hanyu sameh nahukum mati kala hanye. 
23:41 Kude hukuman tarueh samula satimpal manyu pagawian tareh. 
Kude hanye budas puang uweng kahalaen!" 23:42 Balalu hanye kaeau, 
"Yesus, itung aku, amun hanyu hawi yalah Raja!" 23:43 "Parisayaleh," 
eau Yesus ma hanye, "Anrau yiti hanyu sagar baya aku hang Firdaus." 
23:44 Leu pukul dua walas penah anrau, mate anrau puang basahaya, 
nelang katuluh negeri yiru jari maieng tatuu hampe pukul telu kariwe. 
23:45 Tenda sa nasinsi hawuang Lewu Tuhan, sitat patuhi rueh. 23:46 
Balalu Yesus kaeau anri mehet, "Ambah! Mawuang tangannu aku nyarah 
diriku!" Udi kaeau kalayiru, hanye balalu matei. 23:47 Tawuk komandan 
pasukan kadinung mun sa haut jari, hanye nawat Alatalla. Balalu hanye 
kaeau, "Kapinuuni hanye puang uweng kahalaen!" 23:48 Ulun rama sa 
hawi ma yiru umba manonton, kadinung mun sa haut jari. Here katantuluh 
mudi anri atei sa tuu-tuu manyasal. 23:49 Kamulek katantuluh kenalan 
Yesus, baya kawan wawel sa umba hanye teka Galilea, minri teka lawit 
ninung katuluhni yiru. 23:50-51 Naan erang kaulun bangaran hi Yosef, 
baasal teka tumpuk Arimatea hang negeri Yudea. Hanye erang kaulun 
mach sa nahormat daya ulun, nelang hanye rahat nganrei wayahni Alatalla 


mulai marentah yalah Raja. Biar hanye anggota Pangadilan Agama, kude 
hanye puang satuju anri kaputusan nelang anri tindakan pangadilan yiru. 
23:52 Hi Yosef yiti tulak mangadap Pilatus palus ilaku nampan bangkai 
Yesus naami ma hanye. 23:53 Udi yiru hanye ngului bangkai Yesus teka 
kayu balasangar balalu mungkusni makai kain kafan teka lena. Udi yiru 
hanye masar Yesus hawuang pasaran sa naulah hang bukit watu -- pasaran 
yiru huan suah napakai. 23:54 Anrau yiru anrau Jumahat; nelang anrau 
Sabat kai hampe. 23:55 Kawan wawei sa hawi sinrah Yesus teka Galilea 
umba hi Yosef nelang kadinung pasaran yiru. Here kadinung pada 
kewangun bangkai Yesus napasar hawuang pasaran yiru. 23:56 Udiyiru 
here mudi balalu natap kawan wunge baya minyak marauh enguh pakai 
nahalui ma bangkai Yesus. Hang anrau Sabat, here tarie bagawi nampan 
nampalus hukum agama. 


24:1 Hang anrau Minggu, kaiyat subuh tatuu, kawan wawei yiru tulak ma 
pasaran nginsing kawan wunge sa haut nasadia here. 24:2 Hang pasaran, 
here kadinung watu panutup pasaran haut pasasar. 24:3 Balalu here masuk 
mawuang pasaran yiru, kude puang kahaba bangkai Tuhan Yesus hang 
yiru. 24:4 Ganjah here minri hang yiru nelang bingung mamikir hal yiru, 
salenga rueh kaulun makai pakaian mamilau minri rite here. 24:5 Here 
takut tatuu, balalu ileku hampe tane, tawuk yiru rueh kaulun yiru kaeau ma 
here, "Wuah inun naun ngantara ulun welum hang padang ulun matei? 24:6 
Hanye puang uweng hang yiti. Hanye haut welum mulek! Itung inun sa 
haut naeauni ma naun tawuk hanye magun hang Galilea, 24:7 samula 
'Anak Murunsia harus nasarah ma ulun badosa, balalu nabalasangar, kude 
hang anrau sa katelu hanye sagar welum mulek.' " 24:8 Balalu kawan 
wawel yiru kaitung neu kawan lengan Yesus. 24:9 Udi here mudi teka 
pasaran yiru, here nyarita katuluh kajadian yiru ma kasawalas rasul anri 
katuluh kawan ulun sa umba Yesus sa lainni. 24:10 Kawan wawel sa 
iwara katuluhni yiru ma kawan ulun sa umba Yesus, hanyeyiru: Hi Maria 
Magdalena, hi Yohana anri hi Maria meh Yakobus, anri kawan wawei 
lainni sa sinrah anri here. 24:11 Kude kawan rasul yiru minda kawan 
wawel yiru ekat nyarita hal sa ang mangkaranah. Here puang parisaya 


sarita kawan wawel yiru. 24:12 Kude hi Petrus ambuan palus nempat ma 
pasaran. Nelang ijuku hanye naniuh mawuang, balalu kadinung ekat naan 
kain kafan hang yiru. Hi Petrus wauh tuu, balalu mudi anri wahai tuntian 
hawuang ateini neu inun sa haut jari. 24:13 Hang anrau yiru pada, rueh 
kaulun ulun sa umba Yesus rahat takia ma isa tumpuk sa bangaran Emaus, 
leu sawalas kilometer lawitni teka Yerusalem. 24:14 Nelang takia here 
bapaner neu kawan kajadian sa haut jari yiru. 24:15 Rahat here bapaner 
nelang bagurayang, Yesus salenga hawi palus takia sinrah here. 24:16 
Here kadinung Yesus, kude naan sa ngulah here puang kataru hanye. 
24:17 Balalu Yesus kaeau, "Inun napaner naun hang penah lalan yiti?" 
Here suni anri wangun uruwawa kala ulun mahanang atei. 24:18 Balalu 
erang kaulun teka here, bangaran hi Kleopas, nunti ma Yesus, "Inun ekat 
hanyu raerai ulun pandatang hang Yerusalem sa puang karasa kajadian sa 
jari hang yaru wau-wau yiti?" 24:19 "Kajadian mun?" tunti Yesus. 
"Kajadian sa neu Yesus, ulun teka Nazaret yiru," tuing here. "Hanye nabi. 
Kawan lenganni anri kawan ulahanni bakuasa tatuu-hau manurut 
pandangan Alatalla hau manurut pandangan ulun katuluh. 24:20 Kawan 
imam kapala anri kawan pamimpin bangsa takam manyarah hanye nampan 
nahukum mati, balalu here nyalib hanye! 24:21 Sabujurni kami samula 
baharap tatuu hanye sa sagar mambebas Israel! Anrau yiti anrau katelu udi 
kajadian yiru. 24:22 Kamulek, papire kaulun wawei kawan hengau kami 
haut ngulah kami embah. Kaiyat subuh tatuu here hampi pasaran, 24:23 
kude puang kahaba bangkaini hang yaru. Balalu here mulek palus kaeau 
himat Yesus yiru welum. 24:24 Papire kaulun teka kami balalu tulak ma 
pasaran balalu nmung mun sa naeau daya kawan wawei yiru uras kapinuu, 
ekat here puang kadinung Yesus." 24:25 Balalu Yesus kaeau ma here, 
"Naun tuu puang kataru! Kajut unte naun parisaya katuluh sa haut naeau 
daya kawan nabi! 24:26 Angneh Raja Panyalamat harus kaingkam 
kahanangen yiru dahulu, aruai kaiyuh kamuliaanni?" 24:27 Udiyiru Yesus 
manarang ma here inun sa nasurat hawuang katuluh Surat Barasis neu 
dirini, nuku teka kawan buku Moses anri buku kawan nabi. 24:28 Tawuk 
yiru here haut rite tumpuk natuju here. Yesus ngulah kala wangun hamen 
palus, 24:29 kude here nangke hanye. "Amalem hang unengan kami," eau 


here ma hanye, "itati haut kai kamalem nelang haut nuku maieng." Balalu 
Yesus masuk neu amalem hang unengan here. 24:30 Hang tawuk 
maharung kuman baya here, Yesus ngalap rote, ngantuh tarima kasih ma 
Alatalla, miah nuhi rote yiru makai tanganni balalu ngamini ma here. 24:31 
Udiyiru wau here kataru hanyeyiru Yesus. Kude hanye wawai teka 
paninungan here. 24:32 Eau here anri sameh here, "Angneh nanam atei 
takam kala newe, tawuk hanye bapaner anri takam hang penah lalan, 
nelang manarang isi Surat Barasis ma takam?" 24:33 Tawuk yiru pada 
here minri balalu mulek ma Yerusalem. Hang yaru here panalu anri 
kasawalas kaulun ulun sa umba Yesus rahat bakumpul baya here sa lain. 
24:34 Here yiru kaeau, "Samula tuu Tuhan haut welum kamulek! Hanye 
haut nantarang tengani ma hi Simon!" 24:35 Karueh kaulun ulun sa umba 
Yesus sa wau hawi yiru balalu nyarita pangalaman here hentek hang 
pakiaan, nelang kala awe here kataru Tuhan hang tawuk hanye miah nuhi 
rote. 24:36 Ganjah here magun basarita, salenga Yesus minri hang penah 
here palus kaeau, "Salamat naun!" 24:37 Here embah nelang takut, daya 
minda here kadinung alah. 24:38 Kude Yesus kaeau, "Wuah inun naun 
takut? Wuah mun hulet kabembangen hawuang atei naun? 24:39 Dinung 
tanganku nelang dinung peeku. Patut naun karasa, kapinuuni aku yiti 
Yesus! Kama nelang taniuh, daya alah puang uweng daging atawa taulang, 
kala sa dinung naun hang aku." 24:40 Yesus kaeau kalayiru nelang 
nantarang ma here tangan anri peeni. 24:41 Tawuk here magun huan tau 
parisaya, daya here arai tatuu nelang wauh, Yesus nunti ma here, "Inun 
naun naan anakuta hang yiti?" 24:42 Here ngami ma hanye erang kasayat 
kenah bagoreng. 24:43 Yesus ngalap kenah yiru, balalu ngutani hang 
hadapan here. 24:44 Udiyiru hanye kaeau ma here, "Iti kawan hal sa haut 
nawaraku ma naun tawuk aku magun baya anri naun: himat tiap hal sa 
nasurat neu aku hawuang kawan Buku Moses, Buku Kawan Nabi, anri 
Mazmur, harus tulus." 24:45 Udi hie Yesus nguka pikiran here nampan 
kataru maksud Surat Barasis. 24:46 Balalu hanye kaeau ma here, 
"Hawuang Surat Barasis nasurat neu Raja Panyalamat harus wuah 
kahanangen, nelang harus kaelan welum mulek teka pampatei hang anrau 
sa katelu. 24:47 Pada bawilah hawuang ngaran Raja Panyalamat yiru 


harus nawara ma katuluh bangsa, murunsia harus batobat, nelang himat 
Alatalla ngampun dosa. Nelang kabar yiru harus nawara mulai teka 
Yerusalem. 24:48 Naun kawan saksi teka katuluhm yiru. 24:49 Nelang 
aku raerai sagar ngirim ma naun mun sa haut najanji daya Ambah. Kude 
naun harus tatap nganrei hang tumpuk yiti hampe kuasa teka Alatalla penu 
hang naun." 24:50 Udiyiru Yesus nginsing here ma luar tumpuk hampe ma 
Betania. Hang yaru hanye ngenat tanganni, balalu mamberkat here. 24:51 
Rahat hanye ngulah yiru, hanye paenat ma surga balalu tapisah teka here. 
24:52 Here ileku nyambah hanye, udiyiru mudi ma Yerusalem anri atei sa 
arai tatuu, 24:53 nelang saratang nawat nante Alatalla hang Lewu Tuhan. 


Yohanes 


1:1 Mulani, kapihuan dunia nasanyari, Firman haut naan. Firman naan baya 
Alatalla Firman sameh anri Alatalla. 1:2 Teka asalni hanye baya Alatalla. 
1:3 Ala katantuluh nasanyari mitah hanye, nelang teka ala katantuluh sa 
naan, pauweng sunah isa nasanyari puang mitah hanye. 1:4 Firman yiru 
putut pamelum, nelang pamelum yiru ngami piraai ma murunsia. 1:5 Piraai 
yiru nyahaya hawuang piieng, nelang piieng puang kaiyuh nampareni. 1:6 
Hawi erang kaulun sa nautus Alatalla, ngaranni hi Yohanes. 1:7 Hanye 
hawi iwara neu piraai yiru, nampan katuluh ulun parisaya. 1:8 Hanye 
puang piraai yiru, hanye ekat iwara. 1:9 Piraai sa sajati, sa ngampi raai 
katuluh murunsia, hawi ma dunia. 1:10 Firman yiru naan hang dunia, 
Dunia nasanyari mitah hanye, kude dunia puang kataru hanye. 1:11 Hanye 
hawi ma tane ranuni raerai kude bangsani puang narime hanye. 1:12 Kude 
naan ulun sa narime hanye nelang parisaya ma hanye; here naami hak jari 
anak Alatalla, 1:13 sa nakayaan puang teka murunsia, daya pamelum sa 
wau yiru teka Alatalla asalni. 1:14 Firman yiru haut jari murunsia, hanye 
muneng hang penah takam, nelang takam haut kadinung pihante muliani. 
Pihante mulia yiru natarimeni yalah anak tungkan Ambah. Mitah hanye 
takam kadinung Alatalla nelang ahi leloni ma takam. 1:15 Hi Yohanes 
hawi neu jari saksini, hanye iwara: "Hanye yiti sa naeauku: Hanye sagar 
hawi hanrian teka aku, kude labis hante teka aku, daya kapihuan aku naan, 


hanye haut naan." 1:16 Hanye penu ahi lelo; puang taduh haut, hanye 
mamberkat takam. 1:17 Hukum Tuhan natarime takam mitah hi Moses, 
kude ahi lelo nelang kasatiaan Alatalla natantarang mitah Yesus Kristus. 
1:18 Pauweng sa suah kadinung Alatalla ekat anak tungkan Ambah, sa 
saratang baya hanye. Hanye sa nantarang Ambah yiru ma takam. 1:19 
Kawan panguasa Yahudi hang Yerusalem nunyu kawan imam anri kawan 
ulun Lewi tulak nunung hi Yohanes, nunti hanye, "Hanyu yiti hie?" 1:20 Hi 
Yohanes mangaku anri tarang tarus, "Aku puang Raja Panyalamat." 1:21 
"Amun kala yiru, hie hanyu?" tunti here, "Inun hanyu hi Elia?" "Lain," 
tuing Yohanes. "Inun hanyu nabi?" tunti here lagi. "Lain," eaum. 1:22 
"Amun kalayiru, wara ma kami hie hanyu yiti," eau here, "nampan kami 
tau iwara ma kawan ulun sa nunyu kami. Inun eaunu neu dirinu?" 1:23 Hi 
Yohanes nuing, "Aku yiti sa naeau Nabi Yesaya: 'Ulun sa anri lengan 
mehet nanterau hang padang gurun: Sanrata lalan ma Tuhan.' " 1:24 
Kawan ulun sa nautus daya ulun Farisi 1:25 nunti, "Amun hanyu puang 
Raja Panyalamat, puang hi Elia, puang pada nabi, wuah mun hanyu 
mambaptis?" 1:26 Hi Yohanes nuing, "Aku mambaptis makai ranu. Kude 
hang penah-penah naun naan ulun sa puang naun kataru. 1:27 Hanye hawi 
hanrian teka aku, kude umak nguka tadi sapatuni aku sika puang patut." 
1:28 Katantuluh kajadian yiru hang Betania, hang tiba timur Hungei 
Yordan, hang unengan Yohanes mambaptis. 1:29 Hang anrau kaunini, hi 
Yohanes kadinung Yesus hawi nunung hanye. Balalu hi Yohanes kaeau, 
"Dinung, iru Anak Babiri wat Alatalla sa muhut dosa dunia. 1:30 
Hanyeyiru sa naeauku sagar hawi hanrian teka aku, kude labis hante teka 
aku, daya kapihuan aku nakayaan, hanye haut naan. 1:31 Tawuk hie, aku 
puang karasa hie hanyeyiru. Aku ekat hawi mambaptis makai ranu nampan 
ulun Israel kataru hanye." 1:32 Hi Yohanes pada ngami kasaksian, "Aku 
kadinung Roh Alatalla minau kala wangun wurung dara minau teka langit 
balalu muneng hang ambau hanye. 1:33 Tawuk yiru aku huan karasa hie 
hanye. Kude Alatalla sa nunyu aku mambaptis makai ranu haut kaeau ma 
aku, 'Amun hanyu kadinung Roh Alatalla minau, balalu muneng hang 
ambau erang kaulun, hanyeyiru sa sagar mambaptis makai Roh Alatalla.' 
1:34 Aku raerai haut kadinung," eau Yohanes, "nelang aku ngami 


kasaksian himat hanyeyiru Anak Alatalla." 1:35 Hang anrau kaunini hi 
Yohanes naan lagi hang unengan yiru baya rueh kaulun ulun sa umba 
hanye. 1:36 Tawuk yiru hanye kadinung Yesus mitah, balalu kaeau, 
"Dinung, iru Anak Babiri wat Alatalla." 1:37 Kararueh ulun sa umba 
Yohanes sa karengei eau Yohanes yiru, balalu tulak naharak Yesus. 1:38 
Yesus ikulik balalu kadinung here naharak hanye. Hanye nunti, "Naun 
ngantara mun?" Here nuing, "Rabi, hang awe rabi muneng?" (Rabi aratini 
Guru) 1:39 "Dinung raerai," eau Yesus. Here tulak sinrah hanye balalu 
kadinung hang awe hanye muneng. Tawuk yiru pukul epat kariwe. Anrau 
yiru here muneng baya hanye. 1:40 Isa teka here rueh sa haut karenge1 
inun sa naeau Yohanes balalu palus umba Yesus, hanyeyiru hi Andreas, 
pulaksanai Simon Petrus, 1:41 Hi Andreas balalu iwawansit ngantara hi 
Simon pulaksanaini balalu kaeau ma hanye, "Kami haut panalu anri 
Mesias!" (Mesias sameh anri Kristus, hanyeyiru: Raja Panyalamat.) 1:42 
Hi Andreas balalu ngatet hi Simon nunung Yesus. Yesus maneneng hi 
Simon, balalu kaeau, "Hanyu Simon, anak Yona. Hanyu sagar naantuh 
Kefas." (Kefas sameh anri Petrus aratini gunung watu.) 1:43 Hang anrau 
kaunini, Yesus ngalap kaputusan tulak ma Galilea. Hanye panalu hi 
Filipus, balalu kaeau ma hanye, "Ma yati umba aku!" 1:44 Hi Filipus 
asalni teka Betsaida, hanyeyiru unengan wat Andreas anri hi Petrus 1:45 
Hi Filipus panalu hi Natanael, balalu kaeau ma hanye, "Kami haut panalu 
ulun sa naantuh daya Moses hang Buku Hukum Alatalla nelang sa nawara 
daya kawan nabi. Hanyeyiru Yesus teka Nazaret, anak Yosef." 1:46 Kude 
hi Natanael nuing: "Puang tau pada ala maeh hawi teka Nazaret?" "Hayu 
hanyu raerai ninung" tuing Filipus. 1:47 Tawuk Yesus kadinung hi 
Natanael hawi, balalu kaeau ma hanye, "Dinung, iru ulun Israel sa sajati, 
puang uweng sa palasu hang hanye." 1:48 "Kewangun hanyu salenga 
kataru aku?" tunti Natanael ma Yesus. Yesus nuing, "Kapihuan hi Filipus 
nerau hanyu, aku haut kadinung hanyu hang kapit kakau ara yiru." 1:49 
"Guru," eau Natanael, "Hanyu tuu Anak Alatalla! Hanyu Raja bangsa 
Israel!" 1:50 Yesus kaeau, "Hanyu parisaya daya aku kaeau aku haut 
kadinung hanyu hang kapit kakau ara yiru? Kawan hal sa labis hante teka 
yiru sagar dinungnu!" 1:51 Eau Yesus kamulek, "Kapinuuni, parisayaleh, 


hanyu sagar kadinung langit tauka, nelang kawan malekat Alatalla minau 
mambai hang Anak Murunsia." 


2:1 Rueh anrau udi yiru, naan pesta kawin hang tumpuk Kana, hang 
Galilea, nelang ineh Yesus naan hang yaru. 2:2 Yesus anri kawan ulun sa 
umba hanye, naundang pada ma pesta yiru. 2:3 Tawuk anggur haut galis, 
ineh Yesus kaeau ma Yesus, "Here kagalisan anggur." 2:4 Yesus nuing, 
"Ineh ada nunyu aku. Huan hampe wayahni aku nantarang tengaku." 2:5 
Kude ineh Yesus kaeau ma kawan palayan, "Ulah inun sa naeauni ma 
naun." 2:6 Hang yiru naan enem balanai sa nasadia pakal 1wui ibarasis 
manurut adat Yahudi. Tiap balanai, isini leu jatuh liter. 2:7 Yesus kaeau 
ma kawan palayan yiru, "Isi ranu ma kawan balanai yiru." Here balalu 
ngisi balanai yiru hampe penu. 2:8 Balalu Yesus kaeau ma here, "Itati 
sabuk babutit ranu yiru, palus ami ma pamimpin pesta." Here balalu 
nginsing ranu yiru ma pamimpin pesta, 2:9 palus hanye ngingkam ranu sa 
haut baubah jari anggur. (Hanye puang karasa teka awe anggur yiru, ekat 
kawan palayan sa nalui ranu yiru sa karasa.) Balalu Pamimpin pesta yiru 
nyanrite pangantin upu, 2:10 balalu kaeau ma hanye, "Biasani ulun 
nyarungan anggur sa pangamaeh dahulu. Amun kawan tamu haut puas 
nguut, wau anggur sa biasa. Kude hanyu nyimuh anggur sa pangamaeh 
hampe itati!" 2:11 Yiru kaajaiban sa palanungkai naulah Yesus witu Kana, 
hang Galilea. Makai tanda yiru hanye nantarang pihante muliani, nampan 
kawan ulun sa umba hanye parisaya ma hanye. 2:12 Udiyiru Yesus tulak 
ma Kapernaum baya inehni, pulaksanaini anri kawan ulun sa umba hanye. 
Here muneng hang yaru papire anrau lawahni. 2:13 Tawuk Hari Raya 
Paskah ulun Yahudi haut riet, Yesus tulak ma Yerusalem. 2:14 Hang 
Lewu Tuhan hang Yerusalem, hanye kasasat kawan padagang sapi, babiri, 
wurung dara, kawan tukang hurup duit maharung hang yiru. 2:15 Yesus 
balalu ngulah piweweh teka tadi, balalu ngusir kawan satua yiru, sapi 
atawa babiri teka wuang Lewu Tuhan. Kawan meja wat kawan tukang 
hurup duit, walengni hampe kawan duit here pahambur maaru-maati. 2:16 
Balalu hanye kaeau mapangari wurung dara, "Enat katuluhni teka yiti. Ada 
ngulah Lewu Ambahku jari unengan badagang!" 2:17 Kawan ulun sa umba 


Yesus kaitung ma ayat Surat Barasis, sa kaeau, "Sintaku ma Lewunu, U 
Alatalla, nampanas ateiku." 2:18 Kawan panguasa Yahudi manantang 
Yesus, here kaeau, "Suba ulah kaajaiban pakai tanda ma kami sa hanyu 
naan hak bartindak kalayiru." 2:19 Yesus nuing, "Sanruntun Lewu yiti, aku 
ngambuanni lagi hawuang waktu telu anrau." 2:20) Balalu here kaeau, 
"Epat pulu enem taun lawahni ngulah Lewu Tuhan yiti, salenga hanyu 
sagar ngambuanni lagi ekat hang wuang waktu telu anrau?" 2:21 Kude 
Lewu Tuhan sa namaksud daya Yesus, hanyeyiru tengani raerai. 2:22 
Hanrian, udi Yesus kaelan teka pampateini, kawan ulun sa umba hanye 
balalu kaitung mun sa suah naeauni. Here parisaya ma mun sa haut nasurat 
hawuang Surat Barasis nelang pada ma inun sa haut naeau daya Yesus. 
2:23 Tawuk Yesus naan hang Yerusalem hang pesta Paskah, rama ulun 
parisaya ma hanye daya kawan kaajaiban sa haut naulahni. 2:24 Kude 
Yesus raerai puang parisaya anri here, daya hanye kataru katuluh ulun. 
2:25 Puang parlu ulun ngami katarangan ma hanye neu hie-hie, daya hanye 
karasa mun sa naan hawuang atei murunsia. 


3:1 Naan erang kaulun tokoh agama teka babuhan ulun Farisi ngaranni hi 
Nikodemus. 3:2 Hang hinra malem hanye hawi nunung Yesus balalu 
kaeau, "Guru, kami karasa Guru nautus daya Alatalla. Daya puang uweng 
sunah erang kaulun sa kaiyuh ngulah kaajaiban kala sa haut naulah guru, 
amun Alatalla puang nyinrah hanye." 3:3 Yesus nuing, "Parisayaleh puang 
uweng sunah erang kaulun sa kaiyuh jari ulun pidian wat Alatalla, amun 
hanye puang nakayaan kamulek." 3:4 "Kewangun ulun matueh tau 
nakayaan kamulek," eau Nikodemus ma Yesus, "Inun tau hanye masuk 
mulek mawuang wuntung inehni balalu nakayaan kamulek?" 3:5 Yesus 
nuing, "Kapinuuni eauku yiti: amun ulun puang nakayaan daya ranu nelang 
daya Roh Alatalla ulun yiru puang kaiyuh jari ulun pidian wat Alatalla. 3:6 
Murunsia manyu daging nakayaan daya ulun matuehni, kude manyu rohani 
nakayaan daya Roh Alatalla. 3:7 Ada wauh amun aku kaeau: naun katuluh 
harus nakayaan kamulek. 3:8 Riwut bagarak maawe bahumni: takam 
karenge1 lenganni, kude puang karasa teka awe hawini nelang hampi awe 
tulakni. Kalayiru pada ulun sa nakayaan daya Roh Alatalla." 3:9 


"Kewangun yiru tau jari?" tunti Nikodemus. 3:10 Yesus nuing, "Hanyu 
guru hang Israel; puang mudai hanyu puang karasa? 3:11 Parisayaleh: 
kami iwara ekat neu mun sa rasa kami nelang kami ngami kasaksian ekat 
neu inun sa haut dinung kami, kude naun puang hamen narime kasaksian 
kami. 3:12 Naun puang parisaya amun aku nyarita ma naun neu kawan hal 
teka dunia yena; kewangun naun tau parisaya, amun aku nyarita ma naun 
kawan hal neu surga? 3:13 Puang sunah erang kaulun suah mambai ma 
surga, ekat hanye sa haut minau ma dunia, hanyeyiru Anak Murunsia. 3:14 
Sameh kala hi Moses ngagueng anipe tambaga hang padang gurun witu 
erang kawila kayu, kalayiru pada Anak Murunsia harus nagagueng, 3:15 
nampan katuluh ulun sa parisaya mahanye kaiyuh pamelum sajati palus ma 
kalalawah." 3:16 Daya kalayiru Alatalla sinta ma murunsia hang dunia 
yena, hampe hanye ngami anakni sa tungkan, nampan katuluh ulun sa 
parisaya ma hanye puang binasa, malengkan kaiyuh pamelum sa sajati 
palus ma kalalawah. 3:17 Daya Alatalla ngutus Anakni puang nampan 
manghakimi dunia yiti, kude nampan nyalamat dunia yiti. 3:18 Ulun sa 
parisaya ma hanye puang nahukum. Kude ulun sa puang parisaya haut na 
hukum daya Alatalla, daya gana hanye puang parisaya ma Anak Alatalla 
sa tungkan. 3:19 Hanye nahukum daya gana hal yiti: Piraai yiru haut hawi 
ma dunia, kude murunsia labis sindi piieng teka piraai, daya pagawian here 
jahat. 3:20 Katuluh ulun sa ngulah jahat, rigat ma piraa1, hanye puang 
hamen hawi nunung piraai, nampan pagawiamni sa jahat puang dinung. 
3:21 Kude ulun sa nampalus kabahumen Alatalla, hawi ma piraai nampan 
bawilah inun sa naulahni yiru manyu kala kabahumen Alatalla. 3:22 Udi 
yiru Yesus baya kawan ulun sa umba hanye tulak ma Yudea. Hanye 
muneng hang yaru papire tawuk lawahni baya here nelang mambaptis. 
3:23-24 Tawuk yiru hi Yohanes huan masuk panjara. Hanye mambaptis 
ulun hang Amon, puang lawit teka Salem, daya hang yaru wahai ranu. 
Rama ulun hawi nunung hanye balalu hanye mambaptis here. 3:25 Papire 
kaulun ulun sa umba Yohanes mulai basual anri ulun Yahudi neu hadat 
ibarasis. 3:26 Here tulak nunung hi Yohanes balalu kaeau, "Guru, inun 
hanyu pagun kaitung ulun sa baya hanyu hang sabarang Hungei Yordan 
yiru, sa tutuinu ma kami tawuk hie? Hanye itati mambaptis pada nelang 


rama ulun hawi nunung hanye!" 3:27 Hi Yohanes nuing, "Murunsia puang 
tau uweng ala mun-mun amun puang Alatalla ngami ma hanye. 3:28 Naun 
haut karengei aku kaeau, 'Aku puang Raja Panyalamat. Aku nautus 
nahuluan hanye.' 3:29 Pangantin wawei samula wat pangantin upu. 
Panggapit pangantin upu yiru ekat minri nengau nelang nyanrengei balalu 
hanye sanang amun karengei lengan pangantin upu. Kala yiru pada aku. 
Itati aku arai tatuu. 3:30 Hanyeyiru sa harus magin penting kude aku 
magin puang penting." 3:31 Sa hawi teka ambau diwi teka ala katantuluh. 
Sa hawi teka dunia tamasuk ulun dunia nelang bapaner neu kawan hal 
dunia. Hanye sa hawi teka ambau diwi teka alakatantuluh. 3:32 Hanye 
bapaner neu mun sa haut nadinungni nelang sa rengeini, kude puang uweng 
sunah erang kaulun sa parisaya ma kasaksiamni. 3:33 Ulun sa parisaya ma 
kasaksianni mangaku himat Alatalla benar. 3:34 Daya ulun sa nautus neu 
nampe kawan lengan Alatalla, Roh Alatalla haut penu naami ma hanye. 
3:35 Ambah sinta ma Anakni nelang haut ngami katuluh kuasa ma hanye. 
3:36 Ulun sa parisaya ma Anak yiru sagar kaiyuh pamelum sajati palus 
makalalawah. Kude ulun sa puang ngalut nuu ma Anak yiru puang kaiyuh 
pamelum. Hanye nahukum Alatalla palus makalalawah. 


4:1 Kawan ulun Parisi karengei Yesus kaiyuh nelang mambaptis ulun labis 
rama teka hi Yohanes. 4:2 (Sabujurni, Yesus raerai puang mambaptis, 
kude kawanulun sa umba hanye.) 4:3 Tawuk Yesus karasa kawan ulun 
Farisi haut karengei neu hal yiru, hanye tulak teka Yudea mulek ma 
Galilea. 4:4 Hang pakiaamni yiru hanye harus mitah Samaria. 4:5 Yesus 
hampe hang isa tumpuk hang Samaria bangaran Sikhar, puang lawit teka 
tane sa sadi naami Yakub ma hi Yosef anakni. 4:6 Hang yiru naan sumur 
wat Yakub. Daya kauyuhen takia, Yesus balalu tarie maharung hang 
pingir sumur. Tawuk yiru leu pukul dua walas penah anrau, 4:7-8 kawan 
ulun sa umba Yesus haut tulak ma tumpuk lepuh ngantara kutaen. Tawuk 
yiru hawi erang kaulun wawel1 Samaria lepuh nyauk ranu. Yesus kaeau ma 
hanye, "Bu, mun iyuh aku laku ranu neu nauut?" 4:9 Wawet Samaria yiru 
nuing, "Tuan ulun Yahudi, aku ulun Samaria. Wuah mun Tuan laku ranu 
uut teka aku?" (Daya ulun Yahudi puang uweng hubungan anri ulun 


Samaria.) 4:10 Yesus kaeau, "Atikala hanyu karasa pangamian Alatalla 
nelang hie sa laku ranu uut teka hanyu, himat hanyu raerai laku ranu uut 
teka hanye nelang hanye sagar ngami ma hanyu ranu welum." 4:11 Fau 
wawel yiru, "Tuan puang uweng pisabuk nelang sumur yena tuu lalem. 
Teka awe Tuan kaiyuh ranu welum yiru? 4:12 Hi Yakub, datu nini kami, 
ngami ma kami sumur yiti. Hanye raera1 nyauk ranu nauutni teka yiti; 
kalayiru pada kawan anak tukuini baya kawan eha samelumanni. Inun 
ingkam Tuan, Tuan labis hante teka hi Yakub?" 4:13 "Ulun sa nguut ranu 
teka yiti sagar malah lagi," tuing Yesus, 4:14 "kude ulun sa nguut ranu sa 
sagar naamiku, puang tau malah lagi hampe ma kalalawah. Daya ranu sa 
sagar naamiku yiti sagar jari matei ranu hawuang dirini sa mareh ma luar 
nelang ngami ma hanye pamelum sajati palus ma kalalawah." 4:15 Eau 
wawel yiru, "Tuan, ami ma aku ranu yiru, nampan aku puang tau malah 
lagi, nelang puang parlu lagi mulek ma yiti nyauk ranu." 4:16 "Hulu mudi, 
herau matueh upunu, balalu ulek ma yiti," eau Yesus. 4:17 "Aku puang 
uweng matueh upu," tuing wawel yiru. "Samula tuu eaunu," eau Yesus. 
4:18 "Daya hanyu haut suah hanime narangan, nelang itati upu sa naan 
mira baya anri hanyu puang matueh upumu." 4:19 "Itati aku karasa himat 
Tuan erang kaulun Nabi," eau wawel yiru. 4:20 "Datu nini kami nyambah 
Alatalla hang bukit yiti, kude bangsa Tuan kaeau ekat hang Yerusalem 
unengan ulun nyambah Alatalla." 4:21 "Parisayaleh," eau Yesus ma hanye, 
"hang hinra tawuk ulun sagar nyambah Alatalla, puang lagi hang bukit yiti 
nelang puang pada hang Yerusalem. 4:22 Naun ulun Samaria nyambah sa 
puang naun kataru, kude kami ulun Yahudi nyambah hanye sa taru kami, 
daya salamat hawi teka ulun Yahudi. 4:23 Kude sagar naan wayahni, likan 
wayahni haut hampe sa anri kuasa Roh Alatalla kawan ulun sagar 
nyambah Ambah yalah Alatalla sajati kala sa nabahum Ambah. 4:24 Daya 
Alatalla yiru Roh, nelang ekat anri kuasa Roh Alatalla kawan ulun kaiyuh 
nyambah Alatalla kala hanye naan." 4:25 Wawel yiru kaeau ma Yesus, 
"Aku karasa Raja Panyalamat (sa naantuh Kristus) sagar hawi. Amun 
hanye hawi, hanye sagar iwara alakatantuluhni ma takam." 4:26 "Aku yiti 
hanye," eau Yesus, "aku sa rahat bapaner anri hanyu itati." 4:27 Tawuk 
yiru kawan ulun sa umba Yesus hawi mulek, here wauh kadinung Yesus 


bapaner anri erang kaulun wawei. Kude puang uweng sunah erang kaulun 
sa nunti wawel yiru, "Hanyu parlu mun?" atawa sa itunti ma Yesus, "Wuah 
mun hanyu bapaner anri wawel yiru?" 4:28 Balalu wawei yiru nanan 
kandini hang yiru, balalu nempat ma tumpuk palus kaeau ma kawan ulun 
hang yaru, 4:29 "Dinung ma yati ulun sa iwara maaku katuluh mun sa haut 
naulahku. Gere hanyeyiru Raja Panyalamat?" 4:30) Balalu kawan ulun yiru 
kaluar nanan tumpuk tulak nunung Yesus. 4:31 Tawuk yiru kawan ulun sa 
umba hanye nuntut Yesus kuman, "Guru," eau here, "hayu kuman." 4:32 
Kude Yesus nuing, "Naan kutaen hang aku sa puang naun karasa." 4:33 
Balalu kawan ulun sa umba hanye ipanunti, "Inun haut naan ulun nginsing 
kutaen ma hanye." 4:34 Balalu Yesus kaeau, "Kutaenku hanyeyiru ngalut 
nuu ma kabahumenmni sa ngutus aku, nelang nyanuput pagawian sa 
nasarahni ma aku. 4:35 Naun kaeau, 'Fpat wulan lagi wayah masi.' Kude 
aku kaeau ma naun: Dinung kawan ume haut madintang, nganrei nawasi! 
4:36 Ulun sa masi haut sadia narime upani nelang ngumpul hasil ma 
pamelum sajati palus ma kalalawah. Balalu ulun sa muau anri ulun sa masi 
tau sameh-sameh sanang-arai. 4:37 Rarapisan yiti tuu pada, 'Isa ngamule, 
sa lain masi.' 4:38 Aku nunyu naun tulak maume sa puang naulah daya 
naun, ulun lain haut bagawi hang yaru kude naun narime kauntungan teka 
pagawian here." 4:39 Rama ulun Samaria panduduk tumpuk yiru parisaya 
ma Yesus, daya wawel yiru kaeau, 'Hanye sa iwara ma aku katuluh mun sa 
haut naulahku.' 4:40 Tawuk ulun Samaria yiru panalu anri Yesus here 
ilaku tatuu nampan Yesus muneng baya here. Balalu yesus muneng baya 
here rueh anrau lawahni. 4:41 Udiyiru batambah rama ulun parisaya ma 
Yesus daya kawan mun sa haut naajarni ma here. 4:42 Here kaeau ma 
wawel yiru, "Itati kami parisaya, puang lagi daya inun sa haut naeaunu ma 
kami, kude daya kami raerai haut karenge1 hanye, nelang karasa sa hanye 
tuu Panyalamat dunia." 4:43 Udi rueh anrau hanye muneng hang Sikhar, 
Yesus tulak ma Galilea. 4:44 Yesus raerai haut kaeau, "Erang kaulun Nabi 
puang nahormat hang tumpuk asalni." 4:45 Kude tawuk hanye hampe 
hang Galilea, kawan ulun hang yaru nyambut hanye anri arai atei, daya 
here naan hang Yerusalem tawuk Paskah nelang kadinung mun sa haut 
naulah Yesus. 4:46 Udiyiru Yesus mulek ma Kana hang Galilea, hang 


unengan hanye suah ngubah ranu jari anggur. Hang tumpuk yiru naan 
erang kaulun pagawai pamarentah, anakm ganjah sakit hang Kapernaum. 
4:47 Tawuk hanye karengei Yesus hawi ma Galilea teka Yudea, hanye 
tulak nunung Yesus balalu ilaku Yesus hawi ma Kapernaum nampan 
nyamare anakni sa haut kai matei. 4:48 Kude Yesus kaeau ma pagawal 
pamarentah yiru, "Amun naun puang kadinung kawan kaajaiban, naun 
puang parisaya." 4:49 "Tuan," tuing pagawai pamarentah yiru, "wansit 
hawi kapihuan anakku matei." 4:50 Eau Yesus ma hanye, "Hulu mudi, 
anaknu ware." Ulun yiru parisaya mun sa naeau Yesus, balalu hanye tulak. 
4:51 Hang penah lalan kawan palayanni hawi nunung hanye balalu iwara, 
"Anak Tuan haut ware." 4:52 Balalu hanye nunti ma here pukul pire 
anakni yiru ware. Here nuing, "Hangkariwe pukul isa penah anrau ekumni 
wawal." 4:53 Balalu ambah anak yiru kaitung hang tawuk yiru Yesus 
kaeau mahanye, "Anaknu ware." Daya yiru hanye baya katuluh kaluargani 
parisaya ma Yesus. 4:54 Yiru kaajaiban sa karueh naulah Yesus hang 
Galilea udi hanye hawi teka Yudea. 


5:1 Udi yiru naan parayaan ulun Yahudi, balalu Yesus tulak ma 
Yerusalem. 5:2 Hang Yerusalem rite "Wanawang Babiri" naan isa danau, 
hang basa Ibrani naantuh Betesda. Hang yiru naan dime betang. 5:3 Hang 
kawan betang yiru naan rama kawan ulun sakit mangkading; naan ulun 
pehe, naan ulun kepa naan pada ulun lumpuh. [Katuluh here nganrei ranu 
hang danau bagalumbang. 5:4 Daya naan wayahni amun malekat Tuhan 
minau mawuang danau yiru balalu ranuni bagalumbang. Nelang ulun sakit 
sa palanungkai mitun mawuang danau yiru tawuk ranuni bagalumbang 
sagar ware teka panyakit sa naaretni. | 5:5 Hang yiru naan erang kaulun 
upu sa sakit haut telumpulu walu taun lawahni. 5:6 Yesus kadinung hanye 
mangkading hang yiru, nelang karasa hanye haut lawah tuu sakit; balalu 
Yesus nunti ma hanye, "Hamen hanyu ware?" 5:7 Ulun sakit yiru nuing, 
"Tuan, hang yiti puang uweng ulun sa ngampitun aku mawuang danau 
tawuk ranu bagalumbang. Padingian aku nuju ma danau, ulun lain haut 
mitun nahuluan aku." 5:8 Eau Yesus ma hanye, "Inri, enat patahnu hulu 
takia." 5:9 Tawuk yiru pada ulun yiru balalu ware. Hanye ngenat patahni 


palus takia. Kajadian yiru hang anrau Sabat. 5:10 Daya yiru kawan 
panguasa Yahudi kaeau ma ulun sa haut ware yiru, "Anrau yiti anrau 
Sabat. Hanyu puang iyuh ngenat patahnu." 5:11 Kude ulun yiru nuing, 
"Ulun sa nyamare aku yiru huni sa nunyu aku ngenat patah palus takia." 
5:12 "Hie hanye sa nunyu hanyu ngenat patahnu palus takia?" tunti here. 
5:13 Kude ulun sa haut ware yiru puang karasa hie ulunni, daya Yesus 
balalu isamawai hang helang ulun rama yiru. 5:14 Udiyiru Yesus panalu 
ulun yiru hawuang Lewu Tuhan balalu kaeau ma hanye, "Itati hanyu haut 
ware, ada badosa lagi nampan puang wuah hal sa labis maweat lagi." 5:15 
Ulun yiru tulak balalu iwara ma kawan panguasa Yahudi himat Yesus sa 
haut nyamare hanye. 5:16 Daya gana yiru here balalu nuku ngampi hadin 
Yesus daya hanye nyamare ulun hang anrau Sabat. 5:17 Kude Yesus 
kaeau ma here, "Ambahku tarus bagawi hampe itati nelang aku kala yiru 
pada." 5:18 Lengan Yesus yiru ngulah kawan panguasa Yahudi magin 
bahimat ngakali ngunu munu hanye. Here ngulah kalayiru, puang daya 
ekat hanye malangar hadat agama neu anrau Sabat, kude pada daya hanye 
kaeau Alatalla yiru Ambahni; baarati hanye nyansameh tengani anri 
Alatalla. 5:19 Yesus nuing ma kawan ulun yiru, "Parisayaleh, Anak puang 
kaiyuh ngulah inun-inun makai kuasani raerai. Hanye ekat ngulah inun sa 
dinungni naulah daya Ambahni. Daya mun sa naulah daya Ambah, yiru 
pada sa naulah daya Anak. 5:20 Daya Ambah sinta Anak nelang nutui ma 
hanye inun sa haut naulahni raerai. Likan Ambah sagar nutui ma hanye 
kawan pagawian sa labis hante lagi hampe naun wauh. 5:21 Ambah yiru 
nyamelum ulun matei nelang ngami ma here pamelum sajati palus 
kalalawah, kala yiru pada Anak ngami pamelum sajati palus ma kalalawah 
ma ulun sa hamen naamini pamelum. 5:22 Ambah raerai puang mahakimi 
hie-hie. Daya katuluh kuasa pakai manghakimi haut sarahni ma Anakni. 
5:23 Ambah ngulah yiru nampan katuluh ulun hormat ma Anak kala here 
hormat ma Ambah. Ulun sa puang mahormat Anak puang pada mahormat 
Ambah sa ngutus hanye. 5:24 Kapinuuni lenganku yena: Kawan ulun sa 
mantaru eauku yiti nelang parisaya ma hanye sa ngutus aku, hanye puang 
nahukum, kude hang hanye naan pamelum sajati palus makalalawah. 
Hanye puang sagar nahukum; hanye haut lapas teka pampatei palus kaiyuh 


pamelum. 5:25 Parisayaleh: Wayahni sagar hawi -- likan wayahni haut 
hampe. Ulun matei sagar karenge1 lengan Anak Alatalla, balalu ulun sa 
karengei lengan yiru sagar welum. 5:26 Kala Alatalla raerai putut 
pamelum, hanye nukas Anakni pada putut pamelum. 5:27 Hanye haut 
ngami kuasa ma Anakni, daya hanye Anak Murunsia. 5:28 Ada naun wauh 
karengeit hal yiti, daya sagar naan wayahni die katuluh ulun sa haut matei 
karengeit lenganni, 5:29 balalu kaluar teka pasaran. Ulun sa ngulah pikaeh 
sagar ambuan welum kamulek. Kude ulun sa ngulah kajahaten sagar 
naambuan nampan nahukum." 5:30 "Aku puang tau ngulah inun-inun 
makai kabahumenku raerai. Aku ekat mangadili manyu kala sa haut 
naparentah Alatalla ma aku. Nelang kaputusanku adil daya aku puang 
ngalut kabahumenku raerai, malengkan kabahumen Ambah sa ngutus aku. 
5:31 Atikala aku ngami kasaksian neu tengaku raerai, kasaksian yiru 
puang iyuh naparisaya. 5:32 Kude naan ulun lain sa ngami kasaksian neu 
aku nelang aku karasa himat kasaksiamni yiru bujur. 5:33 Naun haut ngirim 
utusan ma hi Yohanes, nelang hanye haut ngami kasaksian sa bujur neu 
aku. 5:34 Aku ngeau yiti, puang daya aku parlu kasaksian teka murunsia, 
kude nampan naun nasalamat. 5:35 Hi Yohanes yiru kala palita sa maraai 
nelang sahayani matalak. Kude ekat erang pitus naun sanang narime 
sahaya yiru. 5:36 Kude kasaksianku labis hante teka kasaksian Yohanes. 
Inun sa naulahku itati hanyeyiru gawian sa natugas Ambah ma aku nampan 
jari bukti samula Ambah yiru haut ngutus aku. 5:37 Nelang Ambah sa 
ngutus aku ngami kasaksian neu aku. Naun puang suah karengei lenganni 
atawa kadinung wangumni. 5:38 Kawan lenganni puang muneng hawuang 
atei naun daya naun puang parisaya ma aku sa nautusni. 5:39 Naun paajar 
Surat Barasis daya minda anri sara yiru naun tau kaiyuh pamelum sajati 
palus makalalawah. Nelang Surat Barasis yiru raerai iwara kasaksian neu 
aku. 5:40 Kude naun puang hakun hawi nunung aku nampan kaiyuh 
pamelum sajati palus makalalawah. 5:41 Aku puang ngantara natawat 
daya murunsia. 5:42 Aku kataru naun. Aku karasa naun puang sinta 
Alatalla hang wuang atei naun. 5:43 Aku hawi makai kuasa Ambahku, 
kude naun puang narime aku. Kude amun ulun lain hawi makai kuasani 
raerai naun narime hanye. 5:44 Kewangun naun tau parisaya amun naun 


ngantara natawat daya sasameh naun, nelang puang ngakali ngantara 
natawat daya Alatalla sa tungkan? 5:45 Ada minda aku ngahalaen naun 
hang hadapan Alatalla, sa sagar ngahalaen naun hanyeyiru hi Moses, 
hanye sa naharap naun. 5:46 Atikalani naun parisaya ma hi Moses, naun 
sagar parisaya maaku, daya mun sa nasurat Moses hanyeyiru neu aku. 
5:47 Kude amun naun puang parisaya ma inun sa nasurat Moses, 
kewangun naun tau parisaya ma inun sa naeauku?" 


6:1 Papire lawah udi yiru Yesus tulak ma sabarang Danau Galilea, sa 
naantuh pada Danau Tiberias. 6:2 Dami hanye hampe yaru, rama ulun 
umba hanye daya here haut kadinung kawan kaajaiban sa naulahni anri 
nyamare kawan ulun sakit. 6:3 Yesus mambai ma ambau bukit, balalu 
maharung hang yiru baya kawan ulun sa umba hanye. 6:4 Tawuk yiru haut 
rite anrau Parayaan Paskah Yahudi. 6:5 Tawuk Yesus ninung hang kaliling 
hanye, hanye kadinung ulun rama hawi nunung hanye. Hanye balalu kaeau 
ma hi Filipus "Hang awe takam tau kaiyuh midi kutaen, nampan katuluh 
ulun yiti tau ikuta?" 6:6 (Yesus karasa mun sa sagar naulahni, kude hanye 
kaeaukalayiru daya hanye hamen nguji hi Filipus.) 6:7 Hi Filipus nuing, 
"Midi rote makai rueh jatuh duit perak sika puang maka sukup ma kuta 
kawan ulun yiti, biar tiap kaulun ekat kaiyuh babutit." 6:8 Erang kaulun 
ulun sa umba Yesus salain, hanyeyiru hi Andreas pulaksanai Simon Petrus, 
kaeau, 6:9 "Hang yiti naan erang kaulun iya upu sa nginsing dime rote anri 
rueh kaukui kenah. Kude inun aratini yiru ma kawan ulun rama yiti?" 6:10 
"Huyu kawan ulun yiru maharung," eau Yesus. Hang unengan yiru naan 
padang rikut, balalu kawan ulun yiru maharung hang ambau rikut -- 
katuluhni naan leu dime ribu kaulun upu. 6:11 Udi hie Yesus ngalap rote 
yiru, balalu hanye ngantuh tarima kasih ma Alatalla. Udi yiru hanye magi 
rote yiru ma ulun rama. Udi hie magi kenah, katuluh ulun ikuta hampe 
wising tatuu. 6:12 Udi katuluhni ikuta hampe wising, Yesus kaeau ma 
kawan ulun sa umba hanye, "Kumpul kalabihan kutaen yiru, ada hampe 
naan sa taumpe." 6:13 Balalu here ngumpul dua walas karanjang penu, 
kalabihan kutaen teka dime rote sa nakuta daya ulun rama yiru. 6:14 
Tawuk ulun rama yiru kadinung kaajaiban sa naulah daya Yesus, here 


kaeau, "Tuu, hanye yiti Nabi sa naharap hawi ma dunia!" 6:15 Yesus 
karasa here hawi mamaksa hanye ngunu nampan jari raja here. Daya yiru 
hanye balalu tulak basingkir ma tiba bukit. 6:16 Dami anrau nuku 
kamalem, kawan ulun sa umba Yesus minau ma danau. 6:17 Balalu here 
sungkat jukung nyabarang danau nuju Kapernaum. Anrau haut maieng 
kude Yesus huan eleh hawi nunung here. 6:18 Tawuk yiru ranu hang 
danau nuku bagalumbang daya tampuh riwut mehet. 6:19 Haut balayar leu 
dime atawa enem kilo meter, here kadinung Yesus hawi nuju jukung takia 
hang ambau ranu. Here takut tatuu. 6:20 Kude Yesus kaeau ma here, 
"Ada takut, iti aku!" 6:21 Balalu anri sanang atei here narime hanye 
masuk mawuang jukung, tawuk yiru pada jukung here hampe unengan sa 
natuju. 6:22 Ma anrau kaunini ulun rama sa pagun muneng hang sabarang 
danau, kaitung tuu hunien ekat naan isa jukung hang yaru. Here karasa 
himat kawan ulun sa umba Yesus haut tulak makai jukung yiru, kude 
Yesus puang umba. 6:23 Kamulek papire kawua jukung teka tumpuk 
Tiberias hawi balalu tarie rite unengan ulun rama nguta rote udi Tuhan 
ngantuh tarima kasih. 6:24 Tawuk ulun rama yiru kadinung Yesus atawa 
kawan ulun sa umba hanye puang uweng hang yiru, here pada sungkat ma 
jukung yiru balalu tulak ma Kapernaum ngantara Yesus. 6:25 Tawuk 
kawan ulun rama yiru panalu Yesus hang sabarang danau, here nunti ma 
hanye, "Guru, hantamian hanyu hampe yiti?" 6:26 Yesus nuing, 
"Kapinuuni, naun ngantara aku puang daya naun kataru maksud kawan 
kaajaiban sa naulahku, kude daya naun haut ikuta hampe wising. 6:27 Ada 
bagawi neu ngantara anakuta sa tau galis nelang tau buruk. Ware naun 
bagawi neu ngantara anakuta sa puang tau buruk nelang sa ngami pamelum 
sajati palus makalalawah. Anakuta yiru sagar naami Anak Murunsia ma 
naun, daya hanye haut nadudus daya Alatalla Ambah." 6:28 Balalu here 
nunti ma hanye, "Inun sa harus naulah kami nampan nampalus kabahumen 
Alatalla?" 6:29 Yesus nuing, "Iti sa nakabahumen Alatalla teka naun; 
Parisayaleh ma hanye sa nautus Alatalla." 6:30 "Amun kalayiru," eau 
here, "inun bukti sa tau naaminu ma kami nampan kami kadinung nelang 
parisaya ma Ambah? Inun sa sagar naulah daya Ambah? 6:31 Datu nini 
kami nguta manna hang padang gurun, kala nasurat hang Surat Barasis, 


'Hanye ngami ma here anakuta rote teka surga.' " 6:32 Balalu Yesus kaeau 
ma here, "Perisayaleh puang hi Moses, malengkan Ambahku sa ngami ma 
naun rote sa kapinuuni teka surga. 6:33 Daya rote isa naami Alatalla 
hanyeyiru hanye sa minau teka surga nelang ngami pamelum ma murunsia 
hang dunia." 6:34 "Tuan," eau here, "Ami ma kami kete-kete rote yiru." 
6:35 "Aku yiti rote sa ngami pamelum," eau Yesus ma here. "Ulun sa 
hawi nunung aku puang sagar kajuju lagi ma kalalawahni. Neleng ulun sa 
parisaya ma aku puang sagar malah lagi palus ma kalalawahni." 6:36 
"Kude kala sa haut naeauku ma naun, biar naun haut kadinung aku, naun 
puang parisaya. 6:37 Katuluh ulun sa naami Ambah ma aku sagar hawi 
nunung aku. Aku puang nampik hie-hie sa hawi nunung aku. 6:38 Daya 
aku minau teka surga, puang neu nampalus kabahumenku raerai, 
malengkan kabahumemni sa ngutus aku. 6:39 Nelang iti kabahumemni sa 
ngutus aku: nampan teka katuluh ulun sa naami ma aku, puang sunah erang 
kaulun wawal; kude nampan aku ngele here hang anrau kiamat. 6:40 
Samula yiti kabahumen Ambahku, Nampan katuluh sa kadinung nelang 
parisaya ma hanye kaiyuh pamelum sajati palus ma kalalawah nelang aku 
nyamelum kamulek hang anrau Kiamat." 6:41 Kawan ulun Yahudi mulai 
mangomel nadap Yesus, daya hanye kaeau: "Aku rote sa minau teka 
surga." 6:42 Here kaeau, "Angneh hanye yiti Yesus anak Yosef? Kami 
kataru meh ambahni! Kewangun hanye tau kaeau hanye minau teka 
surga?" 6:43 Balalu Yesus kaeau ma here, "Ada mangomel. 6:44 Puang 
uweng sunah erang kaulun kaiyuh hawi nunung aku, amun Ambahku sa 
ngutus aku, puang nginsing hanye nunung aku, nelang hie sa hawi sagar 
naele hang anrau Kiamat. 6:45 Hawuang buku kawan nabi nasurat kala 
yiti, 'Katuluh ulun sagar naajar daya Alatalla.' Balalu katuluh ulun sa 
nyanrenge1 Alatalla nelang paajar teka hanye, hawi nunung aku. 6:46 Yiru 
puang baarati naan ulun sa haut kadinung Ambah. Ekat hanye sa hawi teka 
Alatalla, haut kadinung Ambah. 6:47 Rasa naun, Ulun sa parisaya, kaiyuh 
pamelum sajati palus ma kalalawah. 6:48 Aku yiti rote sa ngami pamelum. 
6:49 Datu nini naun nguta manna hang padang gurun nelang. Here matei 
pada. 6:50 Kude puang kala yiru anri rote sa minau teka surga, ulun sa 
nguta rote yiru puang sagar matei. 6:51 Aku yiti rote sa minau teka surga 


-- rote sa ngami pamelum. Ulun sa nguta rote yiti sagar welum ma 
kalalawah. Rote sa sagar naamiku neu pamelum murunsia hang dunia 
hanyeyiru dagingku." 6:52 Karengei yiru, kawan ulun Yahudi basual 
sameh here. "Kewangun ulun yiti kaiyuh ngami dagingni ma takam neu 
nakuta?" eau here. 6:53 Balalu Yesus kaeau ma here, "Parisayaleh: Amun 
naun puang nguta daging Anak Murunsia nelang nguut irani, naun puang 
sagar tuu-tuu welum. 6:54 Ulun sa nguta dagingku nelang nguut iraku 
katyuh pamelum sajati palus ma kalalawah nelang aku sagar ngele hanye 
hang Anrau Kiamat. 6:55 Daya dagingku tuu-tuu anakuta nelang iraku 
tuu-tuu uuten, 6:56 ulun sa nguta dagingku nelang nguut iraku, tatap mira 
anri aku nelang aku mira anri hanye. 6:57 Ambah sa welum yiru ngutus 
aku nelang aku pada welum teka hanye. Kala yiru pada ulun sa nguta 
dagingku sagar welum teka aku. 6:58 Iti rote sa minau teka surga, puang 
rote kala sa nakuta datu nini naun. Daya udi nguta rote yiru, here sika 
matei. Kude ulun sa nguta rote yiti sagar welum palus ma kalalawah." 
6:59 Katuluh yiru naeau Yesus tawuk hanye ngajar hang lewu sumbayang 
hang Kapernaum. 6:60 Udi karengei eau Yesus yiru, rama teka kawan 
ulun sa umba hanye kaeau, "Pangajaranni yiru tuuni maweat. Hie sa kaiyuh 
narimeni!" 6:61 Yesus karasa kawan ulun sa umba hanye mangomel neu 
hal yiru. Daya yiru hanye kaeau, "Inun naun tasinggung daya eauku yiru 
huni? 6:62 Kewangun jarmi yati amun naun kadinung Anak Murunsia 
mambai mulek ma unenganni asal? 6:63 Sa nyamelum murunsia hanyeyiru 
Roh Alatalla. Kakuaten murunsia puang uweng gunani. Kawan lengan sa 
haut naeauku ma naun yiti hanyeyiru lengan Roh Alatalla nelang kawan 
lengan yiru ngami pamelum. 6:64 Kude naan pada teka naun yiti sa puang 
parisaya." (Teka asalni Yesus haut karasa hie-hie sa puang hamen 
parisaya, nelang hie sa sagar makhianat hanye.) 6:65 Balalu Yesus kaeau 
lagi, "Yiru sababni aku iwara ma naun himat puang uweng sunah erang 
kaulun sa kaiyuh hawi nunung aku, amun Ambah puang ngabahumen." 
6:66 Nuku teka tawuk yiru rama kawan ulun sa umba hanye nanan hanye, 
palus puang hakun umba hanye lagi. 6:67 Balalu Yesus nunti ma kadua 
walas ulun sa umba hanye, "Inun naun pada ngunu nanan aku?" 6:68 
"Tuhan," eau Simon Petrus ma hanye, "nunung hie kami sagar tulak? 


Lengan Tuhan ngami pamelum sajati palus ma kalalawah. 6:69 Kami haut 
parisaya nelang yakin himat Tuhan utusan sa barasis teka Alatalla." 6:70 
Yesus nuing, "Angneh aku sa midi naun dua walas kaulun yiti? Kude isa 
teka naun yiti hanyeyiru roh sa jahat!" 6:71 Sa namaksud Yesus hanyeyiru 
hi Yudas anak Simon Iskariot. Daya biar hanye erang kaulun teka kadua 
walas ulun sa umba Yesus, hanye sa sagar makhianat Yesus. 


7:1 Udi yiru Yesus tulak maaru-maati hang Galilea. Hanye puang hakun 
ma daerah Yudea daya kawan panguasa Yahudi hang yaru ngaheng munu 
hanye. 7:2 Tawuk yiru pada haut riet Hari Raya Pahapau Rawen. 7:3 
Daya yiru kawan pulaksanai Yesus kaeau ma hanye, "Tanan unengan yiti 
hulu tulak ma Yudea, nampan kawan ulun sa umba hanyu tau kadinung 
pada panan pagawiannu. 7:4 Puang uweng ulun sa nina ngidim sa naulahni 
amun hanye hamen tawantar. Amun hanyu ngulah kawan hal kala yiru, 
katuluh dunia musti karasa!" 7:5 (Daya kawan pulaksanaini raerai pada 
puang parisaya mahanye.) 7:6 "Huan wayahni aku ngulah kalayiru," eau 
Yesus ma here, "kude ma naun, tiap tawuk tau. 7:7 Dunia yiti puang tau 
pada muar naun. Kude aku samula nakuar daya dunia, daya aku saratang 
kaeau ma dunia kawan ulah gawini jahat. 7:8 Hulu naun raerai tulak ma 
parayaan yiru. Aku puang tulak daya huan wayahni ma aku." 7:9 Kala yiru 
eau Yesus ma kawan pulaksanaini, hanye balalu muneng hang Galilea. 
7:10 Udi kawan pulaksanaini tulak ma parayaan yiru, Yesus tulak raerai 
anri suni-suni puang ulun karasa. 7:11 Salawah parayaan, kawan panguasa 
Yahudi ngantara hanye nelang nunti, "Hang awe hanye?" 7:12 Rama ulun 
mulai pakakeneh neu hanye. Naan sa kaeau, "Hanye ulun maeh." Naan 
pada kaeau, "Puang! Hanye nyantawang ulun rama." 7:13 Kude puang 
uweng sunah erang kaulun sa heei bapaner tarang-tarangan neu hanye daya 
here takut ma kawan panguasa Yahudi. 7:14 Tawuk ganjah parayaan, 
Yesus masuk mawuang Lewu Tuhan, balalu mulai ngajar. 7:15 Kawan 
panguasa Yahudi wauh tuu balalu kaeau, "Kewangun ulun yiti tau wahai 
pangarasaen, padahal hanye puang suah sakolah?" 7:16 Yesus nuing, "Sa 
naajarku yiti puang ajaranku, kude ajaranni sa ngutus aku. 7:17 Ulun sa 
hamen ngalut kabahumen Alatalla, sagar karasa inun ajaranku hawini teka 


Alatalla atawa teka aku raerai. 7:18 Ulun sa ngami ajaranni raerai ngantara 
hormat ma dirini raerai. Kude ulun sa ngantara hormat ma ulun sa ngutus 
hanye, ulun yiru jujur, puang uweng kunuan nipu hang hanye. 7:19 Angneh 
hi Moses haut ngami kawan parentah Alatalla ma naun, kude teka naun 
puang uweng sa makai kawan parentah yiru. Wuah inun naun ngunu munu 
aku?" 7:20 Ulun rama yiru nuing, "Hanyu rapui! Hie sa ngunu munu 
hanyu?" 7:21 Yesus nuing, "Ekat isa pagawian sa naulahku hang anrau 
Sabat, balalu naun wauh. 7:22 Hi Moses ngami aturan ma naun nampan 
basunat -- biar sunat yiru satuuni puang baasal teka hi Moses, kude teka 
kawan datu nini kapihuan hi Moses. Daya yiru, hang anrau Sabat sika naun 
ngunu nyunat ulun. 7:23 Amun naun nampalus yiru nampan ada malangar 
aturan Moses neu sunat, wuah inun naun sangit ma aku daya nyamare ulun 
hang anrau Sabat? 7:24 Ada mangadili ulun makai mun sa dinung, kude 
makai kaadilan." 7:25 Kamulek naan papire kaulun Yerusalem kaeau, 
"Angneh hanye yiti ulunni sa rahat naantara nampan nawunu? 7:26 Dinung 
hanye bapaner anri bebas hang penah rama, nelang puang uweng sa kaeau 
inun-inun ma hanye! Inun kawan panguasa takam tau pada haut kataru tuu 
hanye yiti Raja Panyalamat? 7:27 Kude amun Raja Panyalamat yiru hawi 
puang uweng sunah erang kaulun sa karasa asalni! Kude takam karasa 
teka awe asalni ulun yiti." 7:28 Kamulek, rahat Yesus ngajar hang Lewu 
Tuhan, anri lengan sa mehet hanye kaeau, "Jari naun karasa hie aku yiti, 
nelang teka awe asalku? Aku puang hawi manyu kabahumenku raerai. 
Aku nautus dayani sa bakuasa ngutus aku, nelang hanye tau naparisaya. 
Kude naun puang kataru hanye. 7:29 Aku kataru hanye, daya aku baasal 
teka hanye, nelang hanye sa ngutus aku." 7:30 Hang tawuk yiru here 
hamen nyamba Yesus, kude puang uweng sa heei nigung hanye, daya huan 
hampe wayahni. 7:31 Rama teka kawan ulun yiru mulai parisaya ma 
hanye nelang kaeau, "Amun Raja Panyalamat yiru hawi, inun hanye tau 
ngulah labis wahai kaajaiban teka ulun yiti?" 7:32 Kawan ulun Parisi 
karengei kewangun ulun rama yiru pakakeneh neu Yesus. Daya yiru, baya 
kawan imam kapala, here nunyu papire pangawal Lewu Tuhan tulak 
nyamba Yesus. 7:33 Yesus kaeau ma ulun rama hawuang Lewu Tuhan, 
"Ekat erang pitus lagi aku kaiyuh baya naun. Udi yiru aku sagar mulek 


nunung sa ngutus aku. 7:34 Naun sagar ngantara aku, kude puang kaiyuh 
panalu aku; daya naun puang kaiyuh nunung ma unengan hang awe aku 
muneng." 7:35 Balalu kawan panguasa Yahudi bapaner sasameh here, 
"Ulun yiti ngunu tulak maawe hampe takam puang kaiyuh manalu hanye? 
Inun hanye ngunu tulak nunung kawan ulun Yahudi hang luar negeri hang 
padang ulun Yunani, balalu ngajar ulun Yunani? 7:36 Inun maksudni anri 
kaeau takam sagar ngantara hanye kude puang kaiyuh kahaba hanye 
nelang takam puang kaiyuh hawi ma unengan hang awe hanye muneng?" 
7:37 Hang anrau pijumpuhan parayaan yiru, hanyeyiru hang anrau sa 
panga penting, Yesus minri hang Lewu Tuhan balalu kaeau anri lengan 
mehet, "Ulun sa malah, ware hanye hawi nunung aku nguut ranu. 7:38 
Neu ulun sa parisaya ma aku, nasurat hang Surat Barasis, 'Teka wuang 
ateini mareh ranu sa ngami pamelum. '" 7:39 (Yesus bapaner neu Roh 
Alatalla, sa sagar natarime dayakawan ulun sa parisaya ma hanye. Daya 
tawuk yiru Roh Alatalla huan naami, daya Yesus huan namulia mitah 
pampateini.) 7:40 Rama ulun karengei mun sa naeau Yesus, balalu teka 
here naan sa kaeau, "Ulun yiti himat Nabi yiru!" 7:41 Sa lain kaeau, 
"Hanye yiti Raja Panyalamat!" Kude naan pada sa kaeau, "Lain, Raja 
Panyalamat puang hawi teka Galilea. 7:42 Hang Surat Barasis nasurat neu 
Raja Panyalamat hanyeyiru katurunan Dawid nelang sagar hawi teka 
Betlehem, hanyeyiru tumpuk natat Dawid." 7:43 Akhirni ulun rama mulai 
basual neu Yesus. 7:44 Naan sa ngunu nyamba hanye, kude puang uweng 
sunah erang kaulun sa heei nigung hanye. 7:45 Tawuk kawan pangawal 
Lewu Tuhan sa nahuyu tulak nyamba Yesus hawi mulek, kawan imam 
kapala anri kawan ulun Parisi yiru nunti ma here, "Wuah mun naun puang 
nginsing hanye ma yati?" 7:46 Kawan pangawal yiru nuing, "Puang suah 
naan ulun bapaner sa kala hanye!" 7:47 "Inun naun haut nasantawang 
dayani?" eau kawan ulun Parisi yiru. 7:48 "Inun naan teka kawan panguasa 
takam atawa ulun Parisi sa parisaya ma hanye? 7:49 Kude ulun rama yiru 
puang kataru hukum Moses, here haut takutuk." 7:50 Erang kaulun teka 
kawan ulun Parisi yiru, hanyeyiru hi Nikodemus sa suah hawi nunung 
Yesus. Hi Nikodemus kaeau ma kawan ulun Parisi sa lain, 7:51 "Manurut 
hukum, ulun puang iyuh nahukum kapihuan pakarani nasanrengei nelang 


kahalaenni napariksa." 7:52 "Inun hanyu pada teka Galilea?" tuing here, 
"Pariksa Surat Barasis! Hanyu sagar kadinung puang uweng nabi sa baasal 
teka Galilea!" 7:53 [Udi yiru, katuluh ulun mudi ma lewu. 


8:1 Kude Yesus tulak ma Bukit Zaitun. 8:2 Hang anrau keatunini, kaiyat 
subuh Yesus tulak lagi ma Lewu Tuhan nelang rama ulun hawi nunung 
hanye. Yesus maharung, balalu mulai ngajar here. 8:3 Hang tawuk yiru, 
kawan guru agama anri kawan ulun Parisi nginsing ma hanye erang kaulun 
wawei sa kadapatan ibela. Here nunyu wawei yiru minri hang penah here, 
8:4 balalu kaeau ma Yesus, "Guru, wawei yiti kadapatan rahat ibela. 8:5 
Hawuang hukum Moses naan aturan neu wawei sa kalayiti harus napedak 
makai watu hampe matei. Itati kewangun pandapatnu?" 8:6 Here nunti 
kalayiru pakai hanjabak Yesus, nampan kaiyuh ngampi hala hanye. Kude 
Yesus ijuku ma tane balalu nyurat makai kingkingni hang tane. 8:7 Tawuk 
here mandasak hanye tarus, hanye mihangut nelang kaeau ma here, "Ulun 
sa puang badosa teka naun, elah hanye sa palanungkai medak watu ma 
wawel yiru." 8:8 Udi yiru Yesus ijuku lagi balalu nyurat lagi hang tane. 
8:9 Udi Yesus kaeau kala yiru, here balalu tulak nanan unengan yiru, isa 
mangisa mulai teka sa pangatueh here. Akhirni Yesus raerai muneng hang 
yiru baya wawei sa pagun minri hang unenganni. 8:10 Balalu Yesus 
mihangut nelang kaeau ma wawei yiru, "Hang awe here katuluhni? Puang 
uweng sunah isa nukum hanyu?" 8:11 "Puang uweng," tuingni. "Balalu," 
Yesus kaeau, "Aku pada puang nukum hanyu. Itati hulu tulak, ada ngulah 
dosa lagi."] 8:12 Yesus kaeau lagi ma ulun rama, eauni, "Aku yiti piraai 
dunia. Ulun sa umba aku puang sagar takia hang piieng, kude kaiyuh piraai 
pamelum." 8:13 "Itati hanyu ngami kasaksian neu dirinu raerai," eau 
kawan ulun Parisi ma hanye, "Kasaksiannu puang bujur." 8:14 Yesus 
nuing, "Biar aku ngami kasaksian neu diriku raerai, kasaksianku yiru bujur; 
daya aku karasa teka awe aku hawi nelang maawe aku tulak. Naun puang 
karasa teka awe aku hawi nelang maawe aku tulak. 8:15 Naun mangadili 
ulun makai sara murunsia; aku puang mangadili sunah erang kaulun. 8:16 
Kude amun aku mangadili ulun, kaputusanku yiru adil, daya aku puang 
raerai. Ambah sa ngutus aku naan baya aku. 8:17 Hawuang hukum Moses 


nasurat kalayiti: Kasaksian sa bujur hanyeyiru kasaksian teka rueh kaulun. 
8:18 Sa ngami kasaksian neu aku, naan rueh; aku anri Ambah sa ngutus 
aku." 8:19 "Ambahnu yiru hang awe?" eau here. Yesus nuing, "Naun 
puang kataru aku atawa Ambahku. Atikalani naun kataru aku, himat naun 
kataru Ambahku pada." 8:20 Katuluhni yiru naeau Yesus, tawuk hanye 
rahat ngajar hang Lewu Tuhan rite kawan kutak duit parapah. Kude puang 
uweng sunah erang kaulun sa nyamba hanye, daya wayahni huan hampe. 
8:21 Yesus kaeau lagi ma here, "Aku kai tulak, nelang naun sagar 
ngantara aku, kude naun sagar matei hawuang dosa naun. Ma unenganku 
tulak, naun puang kaiyuh hampe." 8:22 Kawan panguasa Yahudi kaeau, 
"Tau hanye yiti ngunu mitu daya hanye kaeau, 'Ma unenganku tulak, naun 
puang kaiyuh hampe.' " 8:23 Balalu Yesus kaeau ma here, "Naun hawi 
teka mbe, kude aku hawi teka ambau. Naun teka dunia, aku puang teka 
dunia. 8:24 Yiru sababni aku kaeau ma naun naun sagar matei hawuang 
kawan dosa naun. Nelang samula naun sagar matei hawuang kawan dosa 
naun, amun puang parisaya sa 'aku hanyeyiru hanye sa naantuh AKU 
NAAN "." 8:25 "Hie hanyu yiti sabujurn1?" tunti here. Yesus nuing, "Inun 
riranni bapaner anri naun lagi! 8:26 Magun wahai hal neu naun sa hamen 
naeauku nelang sa naadiliku. Kude hanye sa ngutus aku iyuh naparisaya. 
Nelang aku iwara ma dunia mun sa rengeiku teka hanye." 8:27 Here puang 
kataru sa hanye rahat mander ma here neu Ambah. 8:28 Daya yiru Yesus 
kaeau ma here, "Die amun naun haut nginrik Anak Murunsia, naun sagar 
karasa sa aku hanyeyiru hanye sa naantuh AKU NAAN, nelang naun sagar 
karasa puang uweng sunah isa, sa naulahku teka diriku raerai. Aku ekat 
kaeau inun sa naajar Ambah ma aku. 8:29 Nelang hanye sa ngutus aku 
naan baya aku. Hanye puang suah maladar aku raerai daya aku saratang 
ngulah mun sa ngampi sanang ateini." 8:30 Udi Yesus kaeau katuluh yiru, 
rama ulun parisaya ma hanye. 8:31 Kamulek Yesus kaeau ma kawan ulun 
Yahudi sa haut parisaya ma hanye, "Amun naun welum manyu kala inun sa 
naajarku, naun tuu-tuu umba aku, 8:32 daya yiru naun sagar kataru 
Alatalla sa benar nelang daya gana yiru naun sagar nabebas." 8:33 "Kami 
yiti utus wat Abraham," eau here. "Huan suah kami jari walah hie-hie! 
Inun maksudnu kaeau: 'Naun sagar nabebas"?" 8:34 "Kapinuuni eauku yiti," 


eau Yesus ma here. "Ulun sa ngulah dosa, hanyeyiru walah dosa. 8:35 
Nelang erang kaulun walah puang uweng unengan sa manatap hawuang 
kaluarga, kude anak kalalawahni naan unengan hang wuang kaluarga. 8:36 
Daya yiru, amun anak mambebas naun, naun tuu-tuu bebas. 8:37 Samula 
aku karasa naun yiti utus wat Abraham. Kude naun ngunu munu aku, daya 
naun puang hamen narime pangajaranku. 8:38 Inun sa haut dinungku hang 
hi Ambah, yiru sa nawaraku. Kude naun nampalus mun sa naajar daya 
ambah naun ma naun." 8:39 Here nuing, "Ambah kami hanyeyiru hi 
Abraham." "Atikalani naun tuu-tuu anak Abraham," eau Yesus, "himat 
naun nampalus mun sa naulah daya Abraham. 8:40) Aku nampe ma naun 
kabanaran sa rengeiku teka Alatalla, kude naun hamen munu aku. Hi 
Abraham puang ngulah kala yiru! 8:41 Naun nampalus inun sa naulah daya 
ambah naun raerai." Tuing here, "Kami puang anak ampang. Daya ambah 
kami ekat isa, hanyeyiru Alatalla raerai." 8:42 Balalu Yesus kaeau ma 
here, "Atikalani Alatalla yiru Ambah naun, naun sagar sinta ma aku, daya 
aku hawi teka Alatalla. Aku puang hawi makai kabahumenku raerai, kude 
hanye sa ngutus aku. 8:43 Inun sababni naun puang kataru inun sa 
naeauku? Daya naun puang tahan karengei ajaranku. 8:44 Iblis yiru ambah 
naun, nelang naun nuu ngalut kabahumemni. Teka asal iblis yiru samula 
pamunu. Hanye puang suah umba hang kabanaran, daya kabanaran puang 
uweng hang hanye. Amun hanye ipusu, yiru wajar, daya samula kala yiru 
sifatni. Hanye mapusu nelang asal usul katuluh pusuan. 8:45 Kude aku 
ngeau neu kabanaran, daya yiru naun puang parisaya ma aku. 8:46 Hie 
teka naun kaiyuh ngami bukti naan dosa hang aku? Amun aku ngeau neu 
kabanaran, wuah inun naun puang parisaya ma aku? 8:47 Ulun sa asalni 
teka Alatalla, nyanrengei lengan Alatalla. Kude naun puang teka Alatalla, 
yiru sababni naun puang hamen nyanrengei." 8:48 Kawan ulun Yahudi yiru 
nuing Yesus, "Angneh tuu eau kami hanyu yiti ulun Samaria sa karasukan 
setan?" 8:49 Yesus nuing, "Aku puang karasukan setan. Aku mahormat 
Ambahku, kude naun mahina aku. 8:50 Aku puang ngantara hormat ma 
diriku raerai. Naan sa ngantara hormat ma aku, nelang hanyeyiru sa 
mangadili. 8:51 Himat tuu eauku yiti, ulun sa makai lenganku yiti, 
kalalawahni hanye puang sagar matei." 8:52 Balalu kawan ulun Yahudi 


yiru kaeau ma Yesus, "Itati kami karasa hanyu tuu-tuu karasukan setan! Hi 
Abraham haut matei, kalayiru pada katuluh nabi. Kude hanyu kaeau, 'Ulun 
sa makai lenganku, kalalawahni puang sagar mateit.' 8:53 Amun hi 
Abraham haut matei nelang kawan nabi katuluhni pada haut matei, hanyu 
yiti hie? Puang mudai hanyu labis hante teka ambah kami hi Abraham!" 
8:54 Yesus nuing, "Atikalani aku ngantara hormat ma diriku raerai, 
hormat yiru puang uweng aratini. Sa mahormat aku hanye yiru Ambahku, 
sa naanggap naun Alatalla naun, 8:55 padahal naun puang kataru hanye. 
Kude aku kataru hanye. Atikalani aku kaeau aku puang kataru hanye, 
baarati aku erang kaulun mapusu, sameh kala naun. Aku kataru hanye, 
nelang nampalus mun sa naeauni. 8:56 Ambah naun hi Abraham raerai 
sanang tatuu daya hanye sagar kadinung anrau watku. Hanye haut 
kadinung nelang hanye arai!" 8:57 Balalu kawan ulun Yahudi kaeau ma 
Yesus, "Umurnu huan hampe dimempulu taun kude hanyu haut kadinung 
hi Abraham?" 8:58 Yesus nuing, "Kapinuuni aku kaeau ma naun: kapihuan 
hi Abraham nakayaan, aku haut naan." 8:59 Balalu kawan ulun Yahudi 
yiru ngutik watu ngunu medak hanye; kude Yesus ikalihik sanina, balalu 
tulak nanan Lewu Tuhan. 


9:1 Tawuk Yesus takia hanye kadinung naan erang kaulun pehe kalemah 
hanye nakayaan. 9:2 Kawan ulun sa umba Yesus nunti ma Yesus: "Guru, 
wuah inun ulun yiti pehe kalemah nakayaan? Inun hanye badosa atawa 
ineh ambahni sa badosa?" 9:3 Yesus nuing, "Hanye pehe puang daya 
dosani raerai atawa dosa ulun matuehni, kude nampan ulun tau kadinung 
kuasa Alatalla bagawi hawuang dirini. 9:4 Salawah magun kaanrau, takam 
harus ngulah pagawianni sa ngutus aku. Kamalem sagar hawi, nelang 
puang uweng sunah erang kaulun sa kaiyuh bagawi. 9:5 Salawah aku hang 
dunia yiti, aku piraai dunia." 9:6 Udi kaeau kala yiru Yesus irura ma tane, 
balalu hanye ngalut wemi yiru anri tane, udi yiru hanye muhut iwei yiru 
hang matei ulun yiru, 9:7 balalu kaeau ma hanye, "Hulu tulak saawui 
uruwawanu hang kolam Siloam." (Siloam aratini: 'Nautus'.) Ulun yiru 
balalu tulak nyaawui uruwawani. Tawuk hanye mulek, hanye haut tau 
kadinung. 9:8 Kawan tatanggani anri kawan ulun sa haut suah kadinung 


hanye basadakah, katuluhm kaeau, "Angneh hanye yiti ulun sa lanani 
maharung laku sadakah?" 9:9 Naan sa kaeau, "Bujur hanye." Kude naan 
pada sa kaeau, "Puang, ekat hanye bilang sarupa ulun yiru." Kude ulun 
yiru raerai kaeau, "Bujur, aku ulun yiru." 9:10 "Kewangun hampe hanyu 
tau kadinung?" eau here ma hanye. 9:11 Hanye nuing, "Ulun sa bangaran 
Yesus yiru ngalut tane balalu muhut tane yiru hang mateiku balalu kaeau, 
'Hulu nyaawui uruwawanu hang kolam Siloam.' Balalu aku tulak nelang 
tawuk aku nyaawui uruwawaku, aku salenga tau kadinung." 9:12 "Hang 
awe ulun yiru?" tunti here. Hanye nuing, "Aku puang karasa." 9:13-14 
Anrau yiru anrau Sabat, tawuk Yesus ngalut tane anri iweini pakai 
nyamare ulun pehe yiru. Balalu ulun sa udi pehe yiru naendei nunung ulun 
Parisi. 9:15 Here pada nunti ma hanye kewangun hanye tau kaiyuh 
kadinung. Hanye nuing, "Hanye muhut luyak hang mateiku, balalu aku 
nyaawuini, balalu aku salenga kadinung." 9:16 Papire teka ulun Parisi yiru 
kaeau, "Puang tau pada ulun sa ngulah kalayiru asalni teka Alatalla, daya 
hanye puang mahormat anrau Sabat." Kude ulun lain kaeau, "Puang tau 
pada ulun sa badosa ngulah kaajaiban kalayiru?" Balalu timbul pandapat sa 
babeda hang sameh here. 9:17 Daya yiru kawan ulun Parisi nunti lagi ma 
ulun yiru, "Inun pandapatnu neu hanye sa ngulah hanyu tau kadinung?" 
"Hanye nabi," tuing ulun yiru. 9:18 Kude kawan pamimpin Yahudi yiru 
budas puang parisaya sa ulun yiru udi pehe nelang itati kaiyuh kadinung. 
Daya yiru here nerau ulun matuehni, 9:19 here nunti, "Tuu anak naun yiru 
pehe kalemah teka hanye nakayaan? Kewangun salenga hanye itati tau 
kadinung?" 9:20 Ineh ambah ulun yiru nuing, "Bujur hanye yiti anak kami, 
nelang hanye samula pehe kalemah hanye nakayaan. 9:21 Kude kewangun 
hanye itati tau kadinung, kami puang karasa. Nelang hie sa ngulah hanye 
tau kadinung, kami pada puang karasa. Tunti ma hanye, hanye haut 
dewasa; hanye raerai tau nuingni." 9:22 Ineh ambah ulun yiru kaeau kala 
yiru daya here takut ma kawan pamimpin Yahudi; daya here haut 
mapakat, hie ulun sa mangaku Yesus Raja Panyalamat, puang iyuh lagi 
masuk lewu sumbayang. 9:23 Daya gana yiru ineh ambah ulun yiru kaeau, 
"Hanye haut dewasa; tuntileh ma hanye." 9:24 Balalu here nerau lagi ulun 
udi pehe yiru, palus kaeau ma hanye, "Ware hanyu basumpah hanyu sagar 


kaeau sa kapinuuni. Kami karasa ulun yiru ulun badosa." 9:25 "Inun hanye 
badosa atawa puang," tuing ulun yiru, "aku puang karasa, kude isa hal sa 
rasaku; dahulu hie aku pehe, itati aku kadinung." 9:26 Balalu here kaeau 
lagi ma hanye, "Inun sa naulahni ma hanyu? Kewangun hanye ngulah 
hanyu tau kadinung?" 9:27 Ulun yiru nuing, "Haut saritaku ma naun, kude 
naun puang hakun nyanrengei. Wuah inun naun hamen nyanrengeini lagi? 
Tau pada naun sindi umba hanye pada?" 9:28 Balalu here ngawawarah 
hanye balalu kaeau, "Hanyu ulun sa umba hanye; kami puang! Kami ulun 
sa umba Moses. 9:29 Kami karasa Alatalla haut pantane ma hi Moses. 
Kude neu ulun yiru, kami puang karasa teka awe asalni hanye." 9:30 Ulun 
yiru nuing, "Aneh tuu amun naun puang karasa teka awe asalni, sadang sa 
hanye haut ngulah aku tau kadinung. 9:31 Takam karasa Alatalla himat 
puang nyanrengei ulun badosa, malengkan ulun sa mahormat Alatalla, 
nelang nampalus kabahumenni. 9:32 Teka panukuan dunia huan suah naan 
karengei ulun ngulah ulun pehe kalemah nakayaan tau kadinung. 9:33 
Amun ulun yiru puang teka Alatalla, hanye puang maka tau ngulah 
inun-inun." 9:34 Tuing here, "Inun? Hanyu sa penu dosa teka kalemah 
nakayaan, hanyu hamen ngajar kami?" Balalu teka tawuk yiru hanye puang 
iyuh masuk ma lewu sumbayang. 9:35 Yesus karengei sa here haut 
ngaluar hanye teka lewu sumbayang. Hanye ngantara ulun yiru balalu 
kaeau ma hanye, "Inun hanyu parisaya ma Anak Murunsia?" 9:36 Ulun 
yiru nuing, "Hie hanye, Tuan? Awat wara, nampan aku parisaya ma 
hanye." 9:37 "Hanyu haut kadinung hanye," tuing Yesus. "Hanye sa itati 
ganjah bapaner anri hanyu." 9:38 "Aku parisaya, Tuhan," eau ulun yiru, 
balalu ileku hang hadapan Yesus. 9:39 Yesus kaeau, "Aku hawi ma dunia 
yiti lepuh mangadili, nampan ulun pehe tau kadinung kude ulun kadinung 
jari pehe." 9:40 Papire ulun Parisi sa naan hang yiru karenge1 Yesus kaeau 
kalayiru, balalu here nunti ma hanye, "Maksudnu kami yiti pada pehe?" 
9:41 Yesus nuing, "Atikalani naun pehe, naun puang badosa. Kude daya 
naun kaeau, 'Kami kadinung,' yiru baarati naun pagun badosa." 


10:1 "Himat tuu eauku yiti: Ulun sa masuk mawuang kandang babiri 
nangkah pagar, nelang puang mitah wanawang, kude mambai mitah lalan 


lam, ulun yiru pangalat nelang parampok. 10:2 Kude ulun sa masuk teka 
wanawang, hanyeyiru pakatik babiri. 10:3 Panyaga kandang nguka 
wanawang ma hanye balalu kawan babiri ngapung lenganm tawuk hanye 
nerau here anri ngantuh ngaran here isa mangisa nelang ngendei here ma 
luar. 10:4 Udi kawan babiri yiru nainsing ma luar, pakatik yiru takia hang 
hadapan nelang kawan babiri yiru naharak hanye daya here kataru 
lenganni. 10:5 Here puang hakun umba ulun lain, likan here nempat teka 
ulun yiru daya here puang kataru lenganni." 10:6 Yesus nyarita rarapisan 
yiru, kude here puang kataru mun sa nabahumni. 10:7 Hinra lagi Yesus 
kaeau, "Himat tuu eauku yiti: Aku yiti wanawang ma kawan babiri. 10:8 
Katuluh sa hawi kapihuan aku, hanyeyiru maling nelang parampok, kude 
kawan babiri puang nyanrengei lengan here. 10:9 Aku yiti wanawang. Hie 
masuk mitah aku sagar salamat; hanye kaluar masuk nelang kaiyuh 
kutaen. 10:10 Maling hawi ekat lepuh ngalat, lepuh munu nelang 
nanrusak. Kude aku hawi nampan murunsia kaiyuh pamelum-welum 
diwian. 10:11 Aku yiti pakatik sa maeh. Pakatik sa maeh nyarah hewukni 
ma kawan babirini. 10:12 Ulun upaan sa puang pakatik nelang puang pada 
ampun kawan babiri yiru, sagar nempat nanan kawan babiri amun hanye 
kadinung sarigala hawi. Balalu kawan babiri napapah nelang pasai-pau 
daya sarigala. 10:13 Ulun upaan yiru nempat, daya hanye bagawi ekat 
ngaiyuh upa. Hanye puang paduli ma kawan babiri yiru. 10:14-15 Aku yiti 
pakatik sa maeh. Sameh kala Ambah kataru aku nelang aku kataru 
Ambah, kalayiru pada aku kataru kawan babiriku nelang here pada kataru 
aku. Aku nyarah hewukku gana here. 10:16 Magun naan babiri lain sa 
pada watku, kude puang tamasuk hang sawayan babiri yiti. Here pada 
harus insingku nelang here sagar nyarengei lenganku. Here katuluh sagar 
jari isa sawayan nelang isa pakatik. 10:17 Ambah sinta aku daya aku 
nyarah hewukku, nampan narimeni kamulek. 10:18 Puang uweng sunah 
erang kaulun kaiyuh ngalapni teka aku. Aku nyarah hewukku manyu 
kabahumenku raerai. Aku bakuasa nyarahni nelang bakuasa ngalapni lagi. 
Yiru tugas sa natarimeku teka Ambahku." 10:19 Daya Yesus kaeau kala 
yiru, kawan ulun Yahudi mulai basual. 10:20 Rama sa kaeau, "Hanye 
karasukan setan! Hanye rapu! Ma inun naun nyanrengei hanye?" 10:21 


Kude naan pada sa kaeau, "Ulun sa karasukan setan puang bapaner 
kalayiru! Inun setan kaiyuh ngulah ulun pehe tau kadinung?" 10:22 Hang 
Yerusalem ulun rama rahat maraya anrau Parasmian Lewu Tuhan. Tawuk 
yiru ganjah musim dingin. 10:23 Yesus rahat takia hang sarambi Salomo 
hawuang Lewu Tuhan, 10:24 tawuk kawan ulun Yahudi hawi bakumpul 
nunung Yesus. Here kaeau, "Hampe awe hanyu maladar kami ragu-ragu? 
Wara tarang tarus, amun hanyu tuu-tuu Raja Panyalamat." 10:25 Yesus 
nuing, "Haut waraku ma naun, kude naun puang parisaya. Kawan 
pagawian sa naulahku makai ngaran Ambahku, ngami bukti neu aku. 
10:26 Naun puang parisaya daya naun puang tamasuk kawan babiriku. 
10:27 Kawan babiriku nyarengei lenganku. Aku kataru here, nelang here 
naharak aku. 10:28 Aku ngami ma here pamelum sajati palus kalalawah, 
nelang hampe kalalawahni here puang sagar binasa. Puang sunah erang 
kaulun kaiyuh hanrampas here teka tanganku. 10:29 Ambahku haut ngami 
here ma aku malabihi teka ala katantuluh. Nelang puang uweng sunah 
erang kaulun kaiyuh hanrampas here teka tangan Ambah. 10:30 Aku anri 
Ambah samula isa." 10:31 Balalu kawan ulun Yahudi ngutik watu lagi 
ngunu medak Yesus. 10:32 Kude Yesus kaeau ma here, "Naun haut 
kadinung aku nampalus wahai pagawian sa maeh sa natugas Ambah ma 
aku. Teka katuluh pagawian yiru, saawe sa ngulah naun yiti ngunu medak 
aku makai watu?" 10:33 Kawan ulun Yahudi yiru nuing, "Puang daya 
pagawiannu sa maeh yiru kami ngunu medak hanyu makai watu, kude 
daya hanyu nangkurun Alatalla. Hanyu erang kaulun murunsia, hamen 
nyanyari dirinu jari Alatalla." 10:34 Balalu Yesus kaeau, "Angneh 
hawuang Buku Hukum naun nasurat: Alatalla kaeau, 'Naun yiti alatalla?' 
10:35 Takam karasa inun sa nasurat hawuang Surat Barasis palus ma 
kalalawahni. Jari, amun Alatalla ngantuh 'alatalla' ma kawan ulun sa 
narime lengamni, 10:36 wuah mun naun kaeau aku mahina Alatalla daya 
aku kaeau aku Anak Alatalla? Padahal aku napidi daya Ambah nelang 
nautus ma dunia. 10:37 Amun aku puang nampalus pagawian sa natugas 
Ambah, ada parisaya ma aku. 10:38 Kude daya aku nampalusni, 
parisayaleh inun sa naulahku, biar naun puang hamen parisaya ma aku. 
Anri kalayiru naun karasa nelang kataru Ambah tatap mira anri aku, nelang 


aku tatap mira anri Ambah." 10:39 Here ngakali lagi nyamba Yesus, kude 
hanye bakilah teka here. 10:40 Yesus mulek ma sabarang Hungei Yordan, 
hang unengan Yohanes hantek hie mambaptis, balalu muneng hang yaru. 
10:41 Rama ulun hawi nunung hanye. Here kaeau, "Hi Yohanes puang 
ngulah kawan kaajaiban, kude katuluh mun sa naeauni neu ulun yiti bujur." 
10:42 Balalu rama ulun hang yaru parisaya ma Yesus. 


11:1 Erang kaulun bangaran hi Lazarus muneng hang Betania baya kawan 
pulaksanaini hi Maria anri hi Marta. 11:2 Hi Maria hanyeyiru wawei sa 
nalui minyak marauh enguh ma pee Tuhan, balalu muhut minyak yiru 
makai wuluni. Hang hinra tawuk hi Lazarus sakit. 11:3 Karueh 
pulaksanaini ipesen nampe Yesus, "Tuhan, pulaksanai kami sa nasinta 
Tuhan yiru sakit." 11:4 Tawuk Yesus karengei kabar yiru, hanye kaeau, 
"Panyakitni puang hampe nampatei hanye. Kajadian yiti nampan Alatalla 
natawat nahormat, nelang nampan daya hal yiru Anak Alatalla tau natawat 
nahormat pada." 11:5 Yesus sinta ma hi Marta, hi Maria anri hi Lazarus. 
11:6 Kude tawuk kaiyuh kabar hi Lazarus sakit, hanye sangaja muneng 
hang unengamni rueh anrau lagi lawahni. 11:7 Udi yiru wau hanye kaeau 
ma kawan ulun sa umba hanye, "Hayu takam tulak, miulek ma Yudea." 
11:8 Here nuing, "Guru, wau tuu kawan ulun Yahudi ngunu medak hanyu 
makai watu mun itati hanyu ngaheng mulek mayaru lagi?" 11:9 "Angneh 
hang erang anrau naan dua walas jam lawahni?" eau Yesus. "Ulun sa takia 
tawuk kaanrau, puang katapian daya hanye kadinung raai dunia yiti. 11:10 
Kude ulun sa takia tawuk kamalem, hanye katapian daya puang uweng 
piraai hang hanye." 11:11 Kalayiru eau Yesus. Udi hie hanye kaeau lagi, 
"Hengau takam hi Lazarus haut manre, kude aku sagar tulak lepuh ngele 
hanye." 11:12 Kawan ulun sa umba Yesus kaeau, "Tuhan, amun hi 
Lazarus manre die hanye sagar ware." 11:13 Maksud Yesus hanyeyiru, hi 
Lazarus haut matei, kude here minda maksud Yesus hanyeyiru hi Lazarus 
manre biasa. 11:14 Daya yiru Yesus kaeau ma here anri tarang tarus, "Hi 
Lazarus haut matei. 11:15 Kude aku sika arai, aku puang uweng hang 
yaru, daya labih maeh ma naun, nampan naun tau parisaya. Hayu takam 
tulak itati nunung hi Lazarus." 11:16 Hi Tomas sa naherau "Hi aruangan" 


kaeau ma kawan hengauni ulun sa umba Yesus, "Hayu takam umba, elah 
takam matei sinrah hanye!" 11:17 Tawuk Yesus hampe ma unengan yiru, 
hi Lazarus haut epat anrau lawahni napasar. 11:18 Betania puang lawit 
teka Yerusalem, lawitni leu telu kilometer. 11:19 Rama ulun Yahudi haut 
hawi nunung hi Maria anri hi Marta lepuh ngarariu here gana pampatei 
pulaksanai here. 11:20 Tawuk hi Marta karengei Yesus hawi, hanye 
kaluar lepuh manalu Yesus, kude hi Maria muneng hang lewu. 11:21 Eau 
Marta ma Yesus, "Tuhan, jaka Tuhan naan hang yiti tawuk yiru, himat 
pulaksanaiku yiru puang matei. 11:22 Kude biar kalayiru, aku karasa 
batantu itati jua Alatalla ngami inunleh sa nalaku Tuhan teka hanye." 11:23 
"Pulaksanainu sagar welum mulek," eau Yesus ma hi Marta. 11:24 Hi 
Marta nuing, "Aku karasa hi Lazarus sagar welum mulek amun ulun matei 
naele hang anrau Kiamat." 11:25 "Aku yiti sa ngami pamelum nelang 
ngele ulun matei," eau Yesus ma hi Marta. "Ulun sa parisaya ma aku sagar 
welum, biar hanye haut matei. | 1:26 Kamulek ulun welum sa parisaya ma 
aku, kalalawahni hanye puang sagar matei. Inun hanyu parisaya neu hal 
yiru?" 11:27 "Tuhan," tuing Marta, "aku parisaya Tuhan Anak Alatalla, 
Raja Panyalamat sa hawi ma dunia yiti." 11:28 Udi hi Marta kaeau 
kalayiru, hanye tulak nerau hi Maria, pulaksanaini balalu ikeneh ma hanye, 
"Guru naan hang yiti, hanye nunti hanyu." 11:29 Karengei yiru, hi Maria 
iwawansit minri balalu tulak manalu Yesus. 11:30 Tawuk yiru, Yesus huan 
masuk mawuang tumpuk. Hanye pagun hang unengan Marta manalu 
hanye. 11:31 Kawan ulun Yahudi sa rahat ngarariu hi Maria hang lewu, 
kadinung hi Maria minri palus iwawansit tulak kaluar, here pada balalu 
tulak naharak hi Maria, daya inda here hi Maria tulak lepuh nungkau ma 
pasaran. 11:32 Tawuk hi Maria hampe hang unengan Yesus nelang 
kadinung hanye, hi Maria balalu ileku hang hadapan Yesus palus kaeau, 
"Tuhan, jaka Tuhan naan hang yiti tawuk yiru, himat pulaksanaiku puang 
matei." 11:33 Tawuk Yesus kadinung hi Maria nungkau anri kawan ulun 
Yahudi sa hawi sinrah hi Maria pada nungkau, ateini lenuh nelang 
wangumni tuu tamuwe. 11:34 Hanye balalu nunti ma here, "Hang awe naun 
masar hanye?" "Dinung ma yati, Tuhan," tuing here. 11:35 Balalu Yesus 
nungkau. | 1:36 Balalu kawan ulun Yahudi kaeau, "Dinung, bukan main 


sintani ma hi Lazarus!" 11:37 Kude naan teka here sa kaeau, "Hanye 
ngulah ulun pehe kadinung, wuah inun hanye puang tau nyangkilah nampan 
hi Lazarus puang mate1?" 11:38 Yesus tamuwe hinra lagi, balalu tulak ma 
pasaran Lazarus. Pasaran yiru hanyeyiru isa gua natutup anri watu hante. 
11:39 "Idar watu yiru," eau Yesus. Hi Marta, pulaksanai ulun sa matei 
yiru, nuing, "Kude, Tuhan, hanye haut epat anrau napasar. Batantu haut 
maenguh!" 11:40 Yesus kaeau ma hi Marta, "Angneh aku haut kaeau 
mahanyu: Amun hanyu parisaya, hanyu sagar kadinung kewangun hante 
kuasa Alatalla!" 11:41 Here balalu ngidar watu yiru. Udi hie Yesus balalu 
mihangut ma langit balalu kaeau, "Tarima kasih, Ambah, daya hanyu haut 
nyanrenge1 aku. 11:42 Aku karasa hanyu saratang nyanrengei aku, kude 
aku kaeau yiti neu ma ulun rama sa naan hang yiti; nampan here parisaya 
sa hanyu ngutus aku." 11:43 Udi hanye kaeau kalayiru, anri lengan mehet 
Yesus kaeau; "Lazarus, kaluar!" 11:44 Balalu ulun matei yiru palus 
kaluar, pee anri tanganni pagun tabungkus makai kain kafanni, kalayiru 
pada uruwawani. "Uka kawan kain yiru nampan hanye kaiyuh bebas 
takia," eau Yesus ma kawan ulun sa naan hang yiru. 11:45 Rama teka 
kawan ulun Yahudi sa hawi nunung hi Maria, parisaya ma Yesus dami 
here kadinung kajadian yiru. 11:46 Kude papire teka here balalu tulak 
nunung ulun Parisi palus malapor inun sa haut naulah daya Yesus. 11:47 
Daya yiru kawan ulun Parisi anri kawan imam kapala ngulah rapat anri 
Pangadilan Agama. Here kaeau, "Takam harus ngulah inun? Ulun yiti 
wahai ngulah kaajaiban! 11:48 Amun takam mambiar hanye tarus kalayiti, 
katuluh ulun sagar parisaya ma hanye. Nelang akhirni panguasa teka 
Roma sagar hawi ngampi hansur Lewu Alatalla anri katuluh bangsa 
takam!" 11:49 Erang kaulun teka here bangaran hi Kayafas, Imam Hante 
hang taun yiru, kaeau, "Naun puang karasa inun-inun. 11:50 Inun puang 
tapikir daya naun neu ma rakyat, labis maeh erang kaulun matei teka 
katuluh bangsa hansur?" 11:51 Sabujurni hi Kayafas kaeau kalayiru, 
puang teka pikiranni raerai. Kude yalah Imam Hante taun yiru hanye 
nujum neu Yesus sagar matei ma ulun Yahudi. 11:52 Nelang puang ekat 
ma bangsa Yahudi, kude pada nampan ngumpul nelang namaya kawan 
anak Alatalla sa pasai-pau. 11:53 Mulai anrau yiru kawan panguasa 


Yahudi mupakat ngunu munu Yesus. 11:54 Daya yiru Yesus puang kaluar 
lagi hang hadapan umum hang kalangan ulun Yahudi. Hanye nanan Yudea 
balalu tulak ma tumpuk bangaran Efraim rite padang gurun. Hang yaru 
hanye muneng baya kawan ulun sa umba hanye. 11:55 Tawuk yiru haut 
riet Hari Raya Paskah Yahudi. Rama kawan ulun teka kawan desa haut 
tulak ma Yerusalem neu nampalus upasara ngabarasis tenga kapihuan 
parayaan yiru. 11:56 Here ngantara Yesus, nelang tawuk bakumpul hang 
Lewu Tuhan, here bapaner sameh here, "Kewangun pandapat naun? Tau 
pada hanye puang hawi hang parayaan yiti." 11:57 Here kaeau kalayiru 
daya kawan imam kapala anri kawan ulun Parisi haut ngaluar parintah hie 
ulun sa karasa hang awe Yesus naan, harus malapor nampan hanye tau 
najamba. 


12:1 Enem anrau kapihuan Hari Raya Paskah, Yesus tulak ma Betania. 
Hang unengan yiru hi Lazarus sa haut naele Yesus teka pampatei muneng. 
12:2 Hang yaru Yesus nasarungan daya here, nelang hi Marta sa 
malayamni. Hi Lazarus anri kawan tamu maharung kuman sameh-sameh 
baya Yesus. 12:3 Udi hie hi Maria hawi nginsing leu satengah liter minyak 
marauh enguh narwastu sa rarang haragani. Hanye nalui minyak yiru ma 
pee Yesus, balalu muhut makai wuluni. Katuluh ruang lewu yiru penu 
enguh marauh enguh daya minyak marauh enguh yiru. 12:4 Kude hi 
Yudas Iskariot, erang kaulun teka kawan ulun sa umba Yesus -- sa hanrian 
anrau makhianat Yesus -- kaeau, 12:5 "Wuah mun minyak marauh enguh 
yiru puang naari anri haraga telu jatuh duit perak nelang duitni naami ma 
ulun paua?" 12:6 Hi Yudas kaeau kalayiru puang daya hanye maahi ulun 
paua, kude daya hanye erang kaulun pangalat. Hanye gaha ngalat duit teka 
kas ulun rama sa nasimuh hang hanye. 12:7 Kude Yesus kaeau, "Elahnileh 
wawel yiru! Inun sa naulahni yiru, hanyeyiru neu ma anrau aku napasar. 
12:8 Ulun paua santar naan hang penah naun, kude aku puang." 12:9 
Rama ulun Yahudi karenge1 Yesus naan hang Betania, here balalu tulak 
ma yaru. Here tulak ma yaru puang ekat daya gana Yesus, kude pada daya 
here hamen ninung hi Lazarus sa nasamelum kamulek teka pampate1 daya 
Yesus. 12:10 Yiru sababni kawan imam kapala ngunu munu hi Lazarus 


pada; 12:11 daya hanye ngulah rama ulun Yahudi nanan here nelang 
parisaya ma Yesus. 12:12 Hang kaiyat uni anrauni ulun rama sa haut hawi 
lepuh maraya Paskah karengei Yesus rahat naan hang pakiaan nuju 
Yerusalem. 12:13 Balalu here ngutik kawan rawen palam balalu nahalu 
Yesus, nelang basurak mihewu, "Nawat Alatalla! Naberkat hanye sa hawi 
hawuang ngaran Tuhan. Naberkat Raja Israel!" 12:14 Yesus kaiyuh erang 
kaukui keledai muda, balalu nunggang kaledai yiru, balalu tulus mun sa 
haut nasurat hawuang Surat Barasis: 12:15 "Ada takut, putri Sion! Dinung 
Raja naun hawi, nunggang erang kaukui kaledai muda!" 12:16 Tawuk yiru 
kawan ulun sa umba Yesus huan kataru ala katantuluh yiru. Kude udi 
Yesus naampihante mitah pampateini wau here kaitung mun sa haut naulah 
ulun rama ma hanye haut nasurat hang Surat Barasis neu hanye. 12:17 
Kawan ulun sa naan hang tawuk Yesus nerau hi Lazarus kaluar teka 
wuang pasaran nelang nyamelum hanye teka pampatei, saratang ngami 
kasaksian neu hal yiru. 12:18 Gana yiru ulun rama yiru tulak nunung Yesus 
daya here karengei hanye haut ngulah kaajaiban yiru. 12:19 Balalu kawan 
ulun Parisi bapaner sameh here, "Takam puang kayuh ngulah inun-inun! 
Dinung, litar dunia tulak umba hanye!" 12:20 Teka kawan ulun sa tulak ma 
Yerusalem lepuh sumbayang hang tawuk parayaan yiru naan pada papire 
ulun Yunani. 12:21 Here hawi ma hi Pilipus nelang kaeau, "Pulaksanai, 
amun iyuh, kami hamen panalu anri Yesus." (Hi Filipus baasal teka 
Betsaida hang Galilea.) 12:22 Hi Filipus balalu tulak iwara neu hal yiru 
ma hi Andreas, balalu udi hie here rueh tulak nampeni ma Yesus. 12:23 
Yesus kaeau ma here, "Haut hampe wayahni Anak Murunsia namulia. 
12:24 Samula tuu eauku: Amun erang kadiki gandum puang naamule 
mawuang tane nelang patei, hanye tatap ekat erang kadiki. Kude amun diki 
gandum yiru patei, wau hanye sagar mahasil wahai gandum. 12:25 Ulun 
sa sinta pamelumni sagar kawawaian pamelumni. Kude ulun sa muar 
pamelumni hang dunia yena, sagar maliharani ma pamelum sajati palus ma 
kalalawah. 12:26 Ulun sa hamen malayanni aku, harus umba aku; nampan 
palayanku naan baya aku hang awe aku naan. Ulun sa malayanni aku sagar 
nahormat Ambahku." 12:27 "Ateiku balisah; inun sa harus naeauku itati? 
Inun harus aku kaeau, 'Ambah, sanawit aku teka wayah yiti'? Kude samula 


neu kaingkam wayah pandaritaan yiti aku hawi. 12:28 Ambah, ngarannu 
natawat nelang nahormat!" Balalu naan lengan teka langit sa kaeau, "Aku 
haut ngampi mulia hanye nelang aku sagar ngampi mulia hanye lagi." 
12:29 Ulun rama sa naan hang yiru karengei lengan yiru. Here kaeau, 
"Yiru nanyu!" Kude naan pada sa kaeau, "Puang! Malekat puntane ma 
hanye!" 12:30 Balalu Yesus kaeau ma here, "Lengan yiru rengei naun, 
puang neu kapantinganku, kude neu kapantingan naun. 12:31 Itati haut 
hampe wayahni dunia yiti naadili, itati panguasa dunia yena nasantumbang. 
12:32 Kude aku yiti, amun aku haut naenat naampambau hang ambau 
dunia yiti, aku sagar nginsing katuluh ulun nunung aku." 12:33 Hanye 
kaeau kalayiru pakai iwara kewangun sarani hanye sagar matei. 12:34 
Ulun rama yiru kaeau ma hanye, "Manurut Buku Hukum kami, Raja 
Panyalamat sagar welum palus ma kalalawah. Kewangun hanyu tau kaeau 
Anak Murunsia harus naenat naampambau hang ambau dunia? Hie Anak 
Murunsia yiru?" 12:35 Yesus nuing, "Ekat erang pitus piraai yiru naan 
hang penah naun. Jadi, ware naun takia nganue piraal yiru pagun naan, 
nampan naun puang iengen. Ulun sa takia hawuang piieng puang karasa 
maawe hanye tulak. 12:36 Parisayaleh ma piraai yiru, salawah piraai yiru 
magun naan baya naun, nampan naun jari kawan anak piraai." Udi Yesus 
kaeau kala yiru, hanye balalu tulak teka yiru nelang puang hamen 
nantarang tengani ma here. 12:37 Biar haut wahai kaajaiban sa naulah 
Yesus hang hadapan here, here puang parisaya ma hanye. 12:38 Balalu 
tulus, inun sa naeau daya Nabi Yesaya, "Tuhan, hie sa parisaya ma kabar 
sa nawara kami? Ma hie kuasa Tuhan natantarang?" 12:39 Gana yiru here 
puang tau parisaya, daya hi Yesaya haut kaeau pada, "Alatalla kaeau, 
12:40 'Aku nampehe matei here, ngampi kape atei here, nampan matei 
here puang tau kadinung, pikiran here ada kataru. Nampan here ada mulek 
nunung aku, balalu aku nyamare here.'" 12:41 Hi Yesaya kaeau kalayiru 
daya hanye haut kadinung pihante Yesus nelang bapaner neu hanye. 12:42 
Biar kalayiru, rama ulun, likan teka kawan panguasa Yahudi parisaya ma 
Yesus. Kude here puang heei mangaku anri tarang tarus, daya here takut 
kawan ulun Parisi nguring here masuk mawuang lewu sumbayang. 12:43 
Daya here labis sindi natawat daya murunsia teka nahargai daya Alatalla. 


12:44 Balalu Yesus kaeau anri lengan mehet, "Ulun sa parisaya ma aku, 
puang hanye ekat parisaya ma aku, kude ma hanye sa ngutus aku. 12:45 
Nelang ulun sa kadinung aku, kadinung hanye sa ngutus aku. 12:46 Aku 
hawi ma dunia yena jari piraai, nampan katuluh ulun sa parisaya ma aku 
puang muneng hawuang piieng. 12:47 Ulun sa nyanrengei ajaranku, kude 
puang makaini -- puang aku sa nukum hanye. Daya aku hawi puang lepuh 
mangadili dunia yena, kude nampan nyalamat dunia yena. 12:48 Ulun sa 
puang narime aku nelang puang nyanrengei lenganku, haut naan sa pakai 
mangadili hanye. Lengan sa natahampeku, yiru sa sagar mangadili hanye 
hang anrau Kiamat. 12:49 Daya aku puang bapaner teka kabahumenku 
raerai; Ambah sa ngutus aku, hanye sa marentah aku inun sa napanerku 
nelang sa natahampeku. 12:50 Nelang aku karasa parentahni yiru ngami 
pamelum sajati palus ma kalalawah. Jadi inun sa natahampeku sameh kala 
mun sa nafirman daya Ambah ma aku." 


13:1 Erang anrau kapihuan Hari Raya Paskah, Yesus karasa haut hampe 
wayahni hanye nanan dunia yiti, mulek nunung Ambahni. Hanye sinta 
kawan ulun sa jari milikni hang dunia yiti, nelang hanye tatap sinta ma here 
hampe pijumpuhanni. 13:2 Yesus anri kawan ulun sa umba hanye rahat 
kuman. Iblis haut namasuk niatni mawuang atei Yudas anak Simon Iskariot 
nampan makhianat Yesus. 13:3 Yesus karasa Ambahni haut nyarah 
katantuluh kakuasaan ma hanye. Hanye karasa pada sa hanye hawi teka 
Alatalla nelang sagar mulek ma Alatalla. 13:4 Daya yiru hanye minri, 
nguka jubahni palus nuruk handuk hang pinggangni. 13:5 Udi yiru hanye 
balalu nalui ranu mawuang waskum, balalu mulai ngabarasis (mui) pee 
kawan ulun sa umba hanye balalu nangkaring makai handuk sa nahuruk 
hang pinggangni. 13:6 Tawuk hampe giliran Simon Petrus, hi Simon 
kaeau, "Tuhan, puang tau Tuhan sa ngabarasis peeku?" 13:7 Yesus nuing, 
"Itati hanyu puang kataru mun sa naulahku yiti, kude yati hanyu sika sagar 
kataru." 13:8 "Ada, Tuhan," eau Petrus ma Yesus, "ada budas Tuhan 
ngabarasis peeku!" Kude Yesus kaeau, "Amun aku puang ngabarasisni, 
hanyu puang uweng hubungan anri aku." 13:9 Hi Simon Petrus kaeau, 
"Amun kalayiru Tuhan, ada ekat peeku kude tangan nelang uluku pada!" 


13:10 "Ulun sa haut manrus, hanye haut barasis katuluhni," eau Yesus ma 
hi Petrus. "Hanye puang usah nabarasis lagi; saperlu ekat peeni. Naun yiti 
haut barasis, kude puang katuluh naun." 13:11 (Yesus haut karasa hie sa 
sagar makhianat hanye. Daya yiruhanye kaeau, "Naun haut barasis, kude 
puang katuluhni.") 13:12 Udi Yesus ngabarasis pee here, hanye namu lagi 
jubahni palus maharung lagi. Balalu hanye kaeau ma here, "Kataru naun 
mun sa wau naulahku ma naun? 13:13 Naun nerau aku Guru nelang Tuhan. 
Nelang samula kalayiru. 13:14 Amun aku Guru nelang Tuhan naun 
ngabarasis pee naun, naun wajib pada ipamui pee sameh naun. 13:15 Aku 
ngami suntu yiti ma naun, nampan naun ngulah pada inun sa haut naulahku 
ma naun. 13:16 Himat tuu eauku yiti: erang kaulun walah puang labis 
hante teka tuanni nelang erang kaulun utusan puang labis hante teka sa 
ngutus hanye. 13:17 Amun naun haut karasa katuluh yiti, salamat naun 
amun nampalusni. 13:18 Inun sa naeauku yiti puang neu naun katuluh. Aku 
karasa hie-hie sa haut napidiku. Kude inun sa haut nasurat hawuang Surat 
Barasis, musti tulus, hanyeyiru, 'Ulun sa kuman baya aku, sagar nawan 
aku.' 13:19 Hal yiru natahampeku ma naun itati, kapihuan yiru tarjadi, 
nampan amun hal yiru tarjadi yati, naun sagar parisaya aku yiti hanye sa 
naantuh AKU NAAN. 13:20 Kapinuuni eauku yiti: Hie sa narime ulun sa 
nautusku, narime aku. Nelang hie sa narime aku, narime hanye sa ngutus 
aku." 13:21 Udi Yesus kaeau kalayiru, hanye tuu saneuen. Balalu Yesus 
kaeau, "Kapinuuni eauku yiti: isa teka naun sagar makhianat aku." 13:22 
Kawan ulun sa umba hanye ipaninung nelang wauh tatuu daya puang 
karasa hie sa namaksudni. 13:23 Kawan ulun sa umba hanye sa nasinta 
Yesus maharung hang tuhi Yesus. 13:24 Hi Simon Petrus ngami isarat ma 
hanye, nampan hanye nunti ma Yesus hie sa namaksudni. 13:25 Balalu 
ulun sa umba hanye yiru barupit anri Yesus palus nunti, "Hie hanye, 
Tuhan?" 13:26 Yesus nuing, "Ulun sa amiku rote sa nasulupku mawuang 
mangkok, hanye ulunni." Balalu Yesus ngalap erang katipak rote, nyulup 
mawuang mangkok, balalu ngami ma hi Yudas anak Simon Iskariot. 13:27 
Udi hi Yudas narime rote yiru, Iblis masuk mawuang ateini. Balalu Yesus 
kaeau ma hanye, "Ulah hinang inun sa hamen naulahnu." 13:28 Puang 
uweng sunah erang kaulun teka here sa maharung kuman hang yiru kataru 


wuah inun Yesus kaeau kalayiru ma hi Yudas. 13:29 Naan sa minda 
Yesus nunyu hi Yudas midi ala sa naparlu ma pesta yiru, atawa ngami duit 
babutit ma kawan ulun paua -- daya hi Yudas yiru panegei duit kas here. 
13:30 Udi hi Yudas narime rote yiru, hanye balalu palus kaluar. Anrau 
haut kamalem. 13:31 Dami udi hi Yudas tulak, Yesus kaeau, "Itati Anak 
Murunsia namulia, nelang Alatalla namulia itetei hanye. 13:32 Amun 
Alatalla namulia itetei hanye, hanye pada sagar namulia daya Alatalla itetei 
dirini raerai. Likan Alatalla sagar ngampi hante mulia hanye anri hinang. 
13:33 Anak-anakku, aku puang lawah lagi muneng baya naun. Naun sagar 
ngantara aku, kude kala sa haut naeauku ma kawan panguasa Yahudi, 
kalayiru pada neauku ma naun; ma unengan aku tulak, naun puang kaiyuh 
hampe. 13:34 Parentah sa wau naamiku ma naun: Ware naun ipasinta anri 
sameh naun, sameh kala aku sinta ma naun, kalayiru pada ware naun 
ipasinta. 13:35 Amun naun ipasinta, katuluh ulun sagar kataru naun ulun sa 
umba aku." 13:36 "Tuhan, Tuhan hamen tulak maawe?" tunti Simon 
Petrus ma Yesus. Tuing Yesus, "Maawe aku tulak, hanyu puang kaiyuh 
umba itati. Hanyu sagar umba aku hanrian." 13:37 "Tuhan, wuah inun aku 
puang kaiyuh umba Tuhan itati?" tunti Petrus lagi. "Aku rela matei ma 
Tuhan!" 13:38 Yesus nuing, "Tuu hanyu rela matei ma aku? Wuah hanyu 
karasa, kapihuan manu nanru die, hanyu haut telu kali kaeau hanyu puang 
kataru aku!" 


14:1 "Ada galisah ateinu," eau Yesus ma here. "Parisayaleh ma Alatalla 
nelang parisayaleh ma aku pada. 14:2 Hang lewu Ambahku wahai 
unengan muneng. Aku tulak ma yaru neu nyadia unengan ma naun. Aku 
puang sagar kaeau kalayiru ma naun, atikalani yiru puang kalayiru. 14:3 
Udi aku tulak nyadia unengan ma naun, aku sagar mulek palus ngalap 
naun, nampan hang awe aku naan, hang yiru pada naun naan. 14:4 Ma 
unengan aku tulak naun karasa lalanni." 14:5 Balalu hi Tomas kaeau ma 
Yesus, "Tuhan, kami puang karasa maawe Tuhan tulak, kewangun kami 
karasa lalanni?" 14:6 Yesus nuing, "Aku yiti lalan neu mantaru Alatalla 
nelang kaiyuh pamelum. Puang uweng sunah erang kaulun kaiyuh hawi 
nunung Ambah, amun puang itetei aku. 14:7 Atikalani naun kataru aku, 


himat naun sagar kataru Ambahku pada. Itati naun haut kataru hanye, 
nelang haut kadinung hanye." 14:8 Balalu hi Filipus kaeau ma Yesus, 
"Tuhan, tutui Ambah yiru ma kami, nampan kami puas." 14:9 Kude Yesus 
nuing, "Haut lawah aku baya naun magun huan jua hanyu kataru aku, 
Filipus? Ulun sa haut kadinung aku, haut kadinung Ambah. Kewangun 
hanyu tau kaeau, 'Tutui Ambah yiru ma kami? 14:10 Filipus! Angneh 
hanyu parisaya, sa aku isa anri Ambah nelang Ambah isa anri aku? Inun sa 
naeauku ma hanyu, yiru puang kaluar teka diriku raerai. Ambah sa tatap 
1sa anri aku, hanye sa ngaraja katantuluh yiru. 14:11 Parisayaleh ma aku, 
sa aku isa anri Ambah nelang Ambah isa anri aku. Atawa satida-tidani, 
parisayaleh daya kawan ala sa haut naulahku. 14:12 Kapinuuni eauku yiti: 
Ulun sa parisaya ma aku, sagar ngulah inun sa haut naulahku, -- likan 
hanye sagar ngulah sa labis hante lagi -- daya aku tulak nunung Ambah. 
14:13 Nelang inun sa nalaku naun makai ngaranku, yiru sagar ulahku ma 
naun, nampan Ambah namulia itetei Anak. 14:14 Inunleh sa nalaku naun 
makai ngaranku, yiru sagar naulahku ma naun." 14:15 "Amun naun sinta 
aku, naun sagar nampalus kawan parentahku. 14:16 Aku sagar ilaku ma 
Ambah, nelang hanye sagar ngami ma naun Pangarawah lain, sa muneng 
baya naun palus ma kalalawahni. 14:17 Hanyeyiru Roh Alatalla sa sagar 
iwara kabanaran neu Alatalla. Dunia puang kaiyuh narime hanye, daya 
puang kadinung atawa puang kataru hanye. Kude naun kataru hanye, daya 
hanye muneng baya naun nelang sagar jari isa anri naun. 14:18 Aku puang 
sagar nanan naun ngaraerai kala anule pahatu. Aku sagar mulek ma naun. 
14:19 Ekat erang pitus lagi dunia sagar puang kadinung aku lagi. Kude 
naun sagar kadinung aku. Nelang daya aku welum, naun pada sagar 
welum. 14:20 Amun anrauni yiru haut hampe, naun sagar karasa tuu aku 
jari 1sa anri Ambah, naun jari isa anri aku nelang aku jari isa anri naun. 
14:21 Ulun sa narime kawan parentahku nelang nampalusni, hanye yiru sa 
sinta aku. Ambahku sagar sinta ulun sa sinta aku. Aku pada sagar sinta 
ulun yiru nelang nantarang tengaku ma hanye." 14:22 Hi Yudas (lain hi 
Yudas Iskariot) nunti ma Yesus, "Tuhan, wuah mun Tuhan hamen 
nantarang tenga ma kami kude puang ma dunia?" 14:23 Yesus nuing, 
"Ulun sa sinta aku, sagar ngalut ajaranku, Ambahku sagar sinta hanye. 


Ambah anri aku sagar hawi ma hanye palus muneng baya hanye. 14:24 
Ulun sa puang sinta aku, puang nuu ngalut ajaranku. Ajaran sa nasanrengei 
naun yiru puang teka aku, malainkan teka Ambah sa ngutus aku. 14:25 
Katuluh yiru neauku ma naun salawah aku magun baya naun. 14:26 Kude 
Roh Alatalla, Pangarawah sa sagar nautus Ambah makai ngaranku, 
hanyeyiru sa sagar ngajar naun alakatantuluh nelang ngampi itung naun neu 
katantuluh sa haut nawara ma naun. 14:27 Kasanangen tananku ma naun. 
Kasanangenku raerai sa naamiku ma naun. Sa naamiku yiru puang kala 
mun sa naami dunia yena ma naun. Ada gelisah, ada takut. 14:28 Naun 
haut karengei aku kaeau, 'Aku sagar tulak, kude aku sagar hawi lagi 
nunung naun!' Amun naun sinta aku, naun sagar sanang daya aku tulak 
nunung Ambah, daya Ambah labis hante teka aku. 14:29 Aku iwara yiru 
ma naun itati, kapihuan katuluhni jari, nampan amun yiru die jari, naun 
sagar parisaya. 14:30 Aku puang sagar bapaner wahai lagi ma naun, daya 
haut hampe wayahni panguasa dunia yiti hawi. Kude hanye puang bakuasa 
hang ambau diriku. 14:31 Kude ala katantuluh yiru harus jari nampan 
dunia kataru sa aku sinta Ambah nelang nampalus katantuluh sa 
naparentah Ambah ma aku. Nah, hayu takam tulak teka yiti." 


15:1 Eau Yesus lagi, "Aku kakau anggur sa sajati, nelang Ambahku 
tukang kabunni. 15:2 Tiap raan hang aku sa puang mua, tetekni, kude tiap 
raan sa bawua, natangkurang rawenni nelang nabarasisni nampan wuani 
labis wahai lagi. 15:3 Naun haut barasis daya ajaran sa naamiku ma naun. 
15:4 Tatapleh ibaya anri aku nelang aku pada sagar tatap ibaya anri naun. 
Raan raeral puang kaiyuh mua, kasuali amun hanye tatap hang kakauni. 
Kalayiru pada naun, ekat tau mua amun tatap ibaya anri aku. 15:5 Aku yiti 
kakau anggur, nelang naun kawan raami. Ulun sa tatap ibaya anri aku 
nelang aku ibaya anri hanye, sagar mua wahai; daya amun puang ibaya 
aku, naun puang kaiyuh ngulah inun-inun. 15:6 Ulun sa puang tatap ibaya 
anri aku, sagar naumpe yalah raan, balalu karing. Kawan raan sa kalayiru 
sagar nakumpul palus naumpe mawuang apui, natutung. 15:7 Amun naun 
tatap ibaya anri aku nelang ajaranku muneng hawuang naun, laku ma 
Ambah munleh sa naaheng naun, pilakuan naun yiru sagar naami. 15:8 


Amun naun mua wahai, Ambahku namulia palus anri kalayiru naun tuu-tuu 
jari ulun sa umba aku. 15:9 Kala Ambah sinta aku, kalayiru pada aku sinta 
naun. Ware naun tatap welum kala ulun sa nasmtaku. 15:10 Amun naun 
nampalus kawan parentahku, naun tatap satia ma sintaku, sameh kala aku 
tatap satia ma sinta Alatalla daya nampalus kawan parentahni. 15:11 
Katantuluh yiti nawaraku ma naun, nampan kaaraienku naan hawuang atei 
naun, nelang kaaraien naun jari paruna. 15:12 Iti parentahku: ware naun 
ipasinta sameh naun, sameh kala aku sinta naun. 15:13 Ulun sa tuu-tuu 
sinta ma kawan hengauni hanyeyiru sa ngami pamelum ma here. 15:14 
Naun yiti kawan hengauku amun naun ngulah inun sa naparentahku ma 
naun. 15:15 Aku puang ngantuh naun walah lagi, daya walah puang karasa 
inun sa rahat nakaraja tuanni. Aku ngantuh naun hengau, daya katuluh mun 
sa rengeiku teka Ambah, haut nawaraku ma naun. 15:16 Puang naun sa 
midi aku. Aku sa midi naun, nelang nunyu naun tulak nampan bawua wahai 
-- kawan wua sa puang tau binasa. Balalu Ambah sagar ngami ma naun 
inunleh sa nalaku naun teka hanye makai ngaranku. 15:17 Iti parentahku 
ma naun: Ware naun ipasinta sameh naun." 15:18 "Amun dunia muar naun, 
itung aku haut labis dahulu nakuar daya dunia. 15:19 Atikalani naun milik 
dunia, naun sagar nasinta daya dunia kala milik watni. Kude aku haut midi 
naun teka dunia yiti, jari naun puang lagi milik dunia. Gana yiru dunia muar 
naun. 15:20 Itung inun sa haut naeauku ma naun, 'Walah puang labis hante 
teka tuanni.' Amun here haut manyiksa aku, here sagar manyiksa naun 
pada. Amun here nuu ngalut ajaranku, here sagar nuu ngalut ajaran naun 
pada. 15:21 Katantuluh yiru sagar ulah here ma naun, daya naun ulun sa 
umba aku, daya here puang kataru hanye sa ngutus aku. 15:22 Atikalani 
aku puang hawi nelang iwara katantuluh yiti ma here, here puang badosa. 
Kude itati here puang uweng tujuan lagi neu dosa here. 15:23 Ulun sa 
muar aku, muar pada Ambahku. 15:24 Atikalani hang penah-penah here 
aku puang ngulah kawan hal sa huan suah naulah ulun lain, here puang 
badosa. Kude itati here haut kadinung inun sa haut naulahku, here muar 
aku nelang muar Ambahku pada. 15:25 Kude samula pipatutni kalayiru, 
nampan tulus mun sa haut nasurat hawuang Buku hukum here, hanyeyiru: 
'Here muar ma aku anri puang uweng sababni.' 15:26 Aku sagar ngutus ma 


naun Pangarawah sa asalni teka Ambah. Hanye Roh sa iwara kabanaran 
neu Alatalla. Amun hanye hawi, hanye sagar ngami kasaksian neu aku. 
15:27 Nelang naun pada harus ngami kasaksian neu aku, daya naun haut 
baya aku teka asalni. 


16:1 Katuluhni yiru nawaraku ma naun nampan naun ada murtad. 16:2 
Naun sagar nakaluar teka kawan lewu sumbayang. Nelang sagar hampe 
wayahnl sa ulun munu naun minda hanye nampalus kabahumen Alatalla. 
16:3 Here ngulah kala yiru ma naun, daya here huan kataru Ambah atawa 
aku. 16:4 Kude itati aku iwara yiru ma naun, nampan amun yiru tulus yati, 
naun kaitung aku haut iwara hal yiru ma naun." "Aku puang iwara hal yiti 
ma naun hengka dahulu daya aku magun baya anri naun. 16:5 Kude itati 
aku ngunu tulak nunung hanye sa ngutus aku, nelang puang uweng sunah 
erang kaulun teka naun sa nunti maawe aku tulak. 16:6 Itati likan atei naun 
mahanang, daya aku iwara hal yiru ma naun. 16:7 Kude aku iwara hal sa 
bujur ma naun: Labis maeh ma naun, amun aku tulak, daya amun aku 
puang tulak, Pangarawah yiru puang sagar hawi ma naun. Kude amun aku 
tulak aku sagar ngutus Pangarawah yiru ma naun. 16:8 Amun hanye hawi, 
hanye sagar iwara ma dunia yiti arati dosa sa kapinuuni, neu mun sa bujur, 
nelang neu hukuman Alatalla. 16:9 Hanye sagar iwara amun puang 
parisaya ma aku hanyeyiru dosa, 16:10 nelang aku bujur, daya aku tulak 
nunung Ambah balalu naun puang sagar kadinung aku lagi, 16:11 nelang 
Alatalla haut mulai nukum, daya panguasa dunia yiti haut nahukum. 16:12 
Wahai lagi sa hamen nawaraku ma naun, kude itati naun huan sanggup 
narimeni. 16:13 Kude amun Roh yiru hawi, hanyeyiru hanye sa iwara 
kapinuu neu Alatalla, naun sagar nakarawah dayani nampan mantaru 
katuluh kapinuu. Hanye puang sagar bapaner neu dirini raerai kude iwara 
mun sa haut rengeini nelang hanye sagar iwara ma naun inun sa sagar jari 
hanrian anrau. 16:14 Hanye sagar ngampi mulia aku daya mun sa 
natahampeni ma naun, natarimeni teka aku. 16:15 Katuluh sa naan hang 
Ambah, yiru milikku. Gana yiru aku kaeau mun sa natahampe daya Roh 
ma naun, natarimeni teka aku." 16:16 "Ekat erang pitus lagi naun sagar 
puang kadinung aku lagi, nelang pada ekat erang pitus lagi naun sagar 


kadinung aku." 16:17 Papire ulun sa umba Yesus mulai ipanunti sameh 
here: "Inun maksud hanye kaeau ma takam: 'Ekat erang pitus lagi naun 
puang sagar kadinung aku nelang ekat erang pitus lagi naun sagar 
kadinung aku'? Inun pada sa namaksudni anri: 'Aku tulak nunung Ambah'?" 
16:18 Here magun nunti, "Inun aratini: 'erang pitus'? Takam puang kataru 
hanye napanerni neu mun?" 16:19 Yesus karasa here hamen nunti ma 
hanye. Balalu hanye kaeau, "Hunien aku kaeau, 'Erang pitus lagi naun 
puang sagar kadinung aku nelang erang pitus lagi naun sagar kadinung 
aku'. Yiru sa pagun napaner naun? 16:20 Parisayaleh, naun sagar nangis 
nelang nungkau, kude dunia sagar arai. Naun sagar mahanang atei, kude 
kasusahen naun yiru sagar baubah jari kaaraien. 16:21 Amun erang kaulun 
wawel kai bagenda, hanye gugup atei, daya hampe wayahni hanye ngaret 
kahanangen. Kude dami anak nakayaan, wawei yiru puang kaitung lagi 
kahanangenni daya hanye arai erang kaulun genda haut nakayaan 
mawuang dunia. 16:22 Kalayiru pada naun: Itati naun mahanang atei, kude 
aku sagar panalu lagi anri naun, balalu atei naun sagar arai; nelang puang 
uweng sunah erang kaulun sa kaiyuh ngalap kaaraien yiru teka atei naun. 
16:23 Hang anrau yiru naun puang sagar nunti inun-inun lagi ma aku. 
Parisayaleh; Inun sa nalaku naun ma Ambah makai ngaranku, yiru sagar 
napulur daya Ambah ma naun. 16:24 Hampe itati naun huan ilaku 
inun-inun makai ngaranku. Laku, maka naun sagar narime, nampan 
kaaraien naun penu." 16:25 "Katuluh yiti naeauku ma naun makai 
rarapisan. Kude sagar naan wayahni aku puang lagi makai rarapisan, kude 
bapaner tarang tarus ma naun neu Ambah. 16:26 Hang tawuk yiru naun 
sagar ilaku makai ngaranku; wuah naun karasa, aku puang sagar ilaku teka 
Ambah ma naun, 16:27 daya Ambah sinta naun. Hanye sinta naun daya 
naun sinta aku, nelang parisaya sa aku hawi teka Alatalla. 16:28 Samula 
asalku teka Ambah, nelang haut hawi mawuang dunia. Kude itati aku 
nanan dunia mulek ma Ambah." 16:29 Balalu kawan ulun sa umba Y esus 
kaeau ma hanye, "Itati Tuhan bapaner anri tarang tarus nelang puang 
makai rarapisan, 16:30 nelang kami karasa Tuhan karasa ala katantuluh. 
Puang sunah erang kaulun sa parlu nunti inun-inun ma Tuhan. Daya yiru 
kami parisaya Tuhan hawi teka Alatalla." 16:31 Yesus nuing here, "Jari 


mun itati naun parisaya? 16:32 Itung! Wayahni sagar hawi, likan haut 
hawi, naun sagar natampisah. Naun sagar mudi ma lewu maisasaan palus 
nanan aku raerai. Kude aku puang raerai daya Ambah naan baya aku. 
16:33 Katuluh yiti nawaraku nampan naun kaiyuh kasanangen daya ibaya 
anri aku. Hang dunia naun sagar ngaret kahanangen. Kude ampikansing 
atei naun! Aku haut nyantalau dunia!" 


17:1 Udi Yesus kaeau kala yiru, Yesus mihangut ma langit balalu kaeau, 
"Ambah, itati haut hampe wayahni. Ampimulia Anaknu, nampan Anaknu 
pada ngampi mulia Ambah. 17:2 Ambah haut ngami kuasa ma Anak, hang 
ambau katuluh umat murunsia, nampan hanye ngami pamelum sajati palus 
kalalawah ma katuluh ulun sa naami Ambah ma hanye. 17:3 Iti pamelum 
sajati palus ma kalalawah, nampan ulun kataru Ambah, satu-satuni Alatalla 
sa kapinuu, nelang kataru Yesus Kristus sa nautus daya Ambah. 17:4 Aku 
haut ngampi mulia Ambah hang dunia yiti anri nyanuput panan gawian sa 
natugas daya Ambah ma aku. 17:5 Ambah! Ampimulia aku itati hang 
Ambah anri pihante mulia sa namilikiku baya Ambah kapihuan dunia yiti 
nasanyari. 17:6 Aku haut mamperkenal Ambah ma kawan ulun teka dunia 
yiti sa haut naami Ambah ma aku. Here yiru wat Ambah, nelang Ambah 
haut ngami here ma aku. Here haut nuu ngalut lengan Ambah. 17:7 Itati 
here karasa ala katantuluh sa naami Ambah ma aku, asalni teka Ambah. 
17:8 Haut waraku ma here lengan sa naami Ambah ma aku; nelang here 
haut narimeni. Here karasa sa aku tuu-tuu hawi teka Ambah nelang here 
parisaya samula Ambah sa ngutus aku. 17:9 Aku badoa ma here, aku 
puang badoa ma dunia, malengkan ma kawan ulun sa haut naami Ambah 
ma aku, daya here yiru milik Ambah. 17:10 Katuluh milikku, yiru pada 
milik Ambah, nelang katuluh milik Ambah, yiru pada milikku. Aku 
namulia hang penah here. 17:11 Itati aku hawi nunung Ambah. Aku puang 
muneng hang dunia lagi; kude here naan hang dunia. Ambah sa barasis! 
Palihara here makai kuasa ngaran Ambah, hanyeyiru ngaran sa haut naami 
Ambah ma aku -- nampan here jari isa, sameh kala Ambah anri aku pada 
isa. 17:12 Tawuk aku pagun baya here, aku haut malihara here makai 
kuasa ngaran Ambah -- ngaran sa naami Ambah ma aku. Aku haut 


malihara here nelang puang uweng sunah erang kaulun teka here wawal, 
ekat hanye sa samula haut saharusni wawal; nampan anri kalayiru tulus 
mun sa haut nasurat hawuang Surat Barasis. 17:13 Itati aku hawi nunung 
Ambah. Aku kaeau katuluh yiti katimpulu aku magun naan hang dunia; 
nampan here tuu penu kaingkam kaaraienku. 17:14 Aku haut nampe ma 
here lengan Ambah, balalu dunia muar here, daya here puang milik dunia, 
sameh kala aku pada puang milik dunia. 17:15 Aku puang ilaku nampan 
Ambah ngalap here teka dunia yiti, kude aku ilaku nampan Ambah 
malihara here teka hi jahat. 17:16 Sameh halni kala aku puang milik 
dunia, here pada puang milik dunia. 17:17 Ulah here jari milik sa hulung 
wat Ambah itetei kapmuu; lengan Ambah yiru kapinuu. 17:18 Kala 
Ambah haut ngutus aku ma dunia, kalayiru pada aku ngutus here ma 
dunia. 17:19 Neu kapantingan here, aku nyarah diriku yalah milik hulung 
wat Ambah, nampan here pada jari milik hulung wat Ambah itetei 
kapinuu. 17:20 Puang ekat ma here yiti aku badoa, aku pada badoa ma 
kawan ulun sa sagar parisaya ma aku daya gana kasaksian here yiti. 17:21 
Ambah, aku ilaku nampan here katuluh jari isa, kala Ambah isa anri aku 
nelang aku isa anri Ambah. Mudahan here ibaya anri takam nampan dunia 
parisaya hi Ambah sa ngutus aku. 17:22 Aku haut ngami ma here pihante 
mulia sa naami Ambah ma aku, nampan here jari isa, sameh kala takam 
pada isa; 17:23 aku anri here nelang Ambah anri aku; nampan here tuu-tuu 
1sa. Balalu dunia sagar karasa samula Ambah sa ngutus aku, nelang 
Ambah sinta here kala Ambah sinta aku. 17:24 Ambah, aku hamen 
nampan here sa naami Ambah ma aku, naan mira baya aku hang unengan 
aku naan, nampan here kadinung pihante mulia; hanyeyiru pihante mulia sa 
naami Ambah ma aku, daya Ambah sinta aku kapihuan dunia yiti 
nasanyari. 17:25 Ambah sa adil! Dunia puang kataru Ambah; nelang 
kawan ulun yiti karasa samula Ambah sa ngutus aku. 17:26 Aku haut 
ngalalea ngaran Ambah ma here; nelang aku sagar saratang ngulah 
kalayiru, nampan sinta Ambah ma aku tatap hang wuang atei here nelang 
aku isa anri here." 


18:1 Udi Yesus badoa kalayiru, hanye baya kawan ulun sa umba hanye 


tulak ma sabarang Hungei Kidron. Hang yiru naan isa taman, balalu Yesus 
anri kawan ulun sa umba hanye masuk ma taman yiru. 18:2 Hi Yudas 
pangkhianat yiru, karasa unengan yiru; daya Yesus haut gaha bakumpul 
hang yiru anri kawan ulun sa umba hanye. 18:3 Daya yiru hi Yudas tulak 
ma unengan yiru, nginsing erang kapasukan tantara Romawi anri papire 
pangawal Lewu Tuhan sa nahuyu daya kawan imam kapala anri kawan 
ulun Parisi. Here nginsing sanjata, palita anri suluh. 18:4 Yesus karasa 
katuluh sa sagar wuah ma tenga dirini raerai. Balalu hanye nyanrite kawan 
ulun yiru palus nunti, "Naun ngantara hie?" 18:5 "Yesus, ulun Nazaret," 
tuing here. "Aku yiti hanye," eau Yesus. Hi Yudas pangkhianat yiru minri 
hang yiru baya here. 18:6 Tawuk Yesus kaeau ma here, "Aku yiti hanye," 
katuluh here balalu mundur palus tumbang ma tane. 18:7 Hinra lagi Yesus 
nunti ma here, "Naun ngantara hie?" "Yesus ulun Nazaret," tuing here. 
18:8 "Haut aku kaeau aku yiti hanye," eau Yesus. "Nelang amun samula 
aku sa naantara naun, elahni here sa lain yiti tulak." 18:9 (Anri kalayiru, 
tulus mun sa haut naeau Yesus kapihuanni:"Ambah, teka kawan ulun sa 
naami Ambah ma aku, puang uweng sunah erang kaulun sa wawai.") 
18:10 Hi Simon Petrus sa nginsing erang kawila pedang, nyintak pedang 
yiru palus nampek walah imam hante hampe silu tuhi kawanni witus. 
Ngaran walah yiru hi Malkus. 18:11 Balalu Yesus kaeau ma hi Petrus, 
"Tamasuk mulek pedangnu ma lundanni! Inun indanu aku sagar puang 
nguut piala kahanangen sa naami Ambah ma aku?" 18:12 Balalu kawan 
parajurit Romawi anri komandanni baya kawan pangawal Yahudi nyamba 
palus nuruk Yesus. 18:13 Mulani here nginsing Yesus mangadap hi 
Hanas, matueh kasian Kayafas. Hi Kayafas hanyeyiru imam hante hang 
taun yiru. 18:14 Nelang hanye sa haut ngami nasehat ma kawan panguasa 
Yahudi, labis maeh erang kaulun matei neu ma katuluh bangsa. 18:15 Hi 
Simon Petrus baya erang kaulun ulun sa umba Yesus sa lain naharak 
Yesus. Ulun sa umba Yesus sa lain yiti taru imam hante; balalu hanye 
umba masuk ma natat lewu imam hante yiru sinrah anri Yesus, 18:16 kude 
hi Petrus nganrei hang luar, hang wanawang. Udi yiru ulun yiru kaluar 
balalu bapaner anri palayan wawei sa jaga wanawang yiru, balalu nginsing 
hi Petrus masuk mawuang. 18:17 Palayan wawei sa jaga wanawang yiru 


kaeau ma hi Petrus, "Ha, angneh hanyu pada erang kaulun ulun sa umba 
ulun yiru?" "Puang," tuing Petrus. 18:18 Hang tawuk yiru malem marisak 
tatuu, jadi kawan palayan anri kawan pangawal haut nyamelum apui makai 
areng balalu here minrus hang yiru. Hi Petrus tulak mayaru balalu minri 
minrus baya here. 18:19 Imam hante nunti Yesus neu kawan ulun sa umba 
hanye nelang neu ajaranni. 18:20 Yesus nuing, "Aku saratang bapaner anri 
tarang tarus hang hadapan ulun rama. Aku saratang ngajar hang kawan 
lewu sumbayang anri hang Lewu Alatalla, unengan ulun Yahudi lanani 
bakumpul. Puang suah aku kaeau inun-inun anri suni-suni. 18:21 Jari wuah 
mun Tuan nunti aku? Tuntileh ma here sa haut karengei aku ngajar. Himat 
here karasa mun sa naeauku." 18:22 Tawuk Yesus kaeau kalayiru, erang 
kaulun pangawal hang yiru nampar hanye nelang kaeau, "Tuu heei hanyu 
kaeau kalayiru ma imam hante!" 18:23 Yesus nuing, "Amun lenganku yiru 
hala, wara hang yiti mun sa hala! Kude amun lenganku yiru samula bujur, 
wuah inun hanyu nampar aku?" 18:24 Udiyiru hi Hanas nunyu ulun 
nginsing Yesus nelang narantai nunung hi Kayafas imam hante. 18:25 Hi 
Petrus magun minri minrus hang yiru. Kawan ulun kaeau ma hanye, 
"Angneh hanyu pada ulun sa umba ulun yiru?" Kude hi Petrus ngidim, 
eauni, "Puang!" 18:26 Erang kaulun walah imam hante, hanyeyiru kula 
ulun sa siluni rawis Petrus, kaeau, "Angneh aku kadinung hanyu hang 
taman yiru baya anri hanye?" 18:27 Balalu hi Petrus ngidim lagi, "Puang," 
-- pada pas hang tawuk yiru, manu nanru. 18:28 Kaayat subuh here 
nginsing Yesus teka lewu Kayafas ma istana Gubernur. Kawan ulun 
Yahudi puang umba masuk mawuang istana, nampan here puang najis 
manyu agama, daya here ngunu umba parjamuan Paskah. 18:29 Daya yiru 
hi Pilatus tulak maluar nunung here balalu nunti, "Inun pangaduan naun neu 
ulun yiti?" 18:30 Here nuing, "Atikalani hanye puang uweng kahalaen, 
kami puang sagar nginsing hanye ma Bapak Gubernur." 18:31 Hi Pilatus 
kaeau ma here, "Alap hanye nelang adili hanye manurut hukum naun 
raerai!" Kude kawan ulun Yahudi yiru nuing, "Kami puang iyuh nyanawu 
hukuman mati ma ulun." 18:32 (Kalayiru nampan tulus inun sa haut naeau 
Yesus neu saranihanye matei.) 18:33 Hi Pilatus masuk lagi mawuang 
istana balalu nerau Yesus, palus hanye nunti, "Inun hanyu yiti raja ulun 


Yahudi?" 18:34 Yesus nuing, "Inun tuntian yiru teka hanyu raerai atawa 
naan ulun lain sa haut iwara ma hanyu neu aku?" 18:35 Hi Pilatus nuing, 
"Inun hanyu yiti ulun Yahudi? Sa nyarah hanyu maaku hanyeyiru bangsanu 
raerai anri kawan imam kapala. Inun sa haut naulahnu?" 18:36 Yesus 
kaeau, "Karajaanku puang teka dunia yiti. Atikala karajaanku teka dunia 
yiti, kawan ulun watku sagar ngakali nampan aku puang nasarah ma 
kawan panguasa Yahudi. Kude samula karajaanku puang teka dunia yiti!" 
18:37 Balalu hi Pilatus nunti ma hanye, "Amun kalayiru, hanyu raja?" 
Yesus nuing, "Hanyu sa kaeau aku yiti raja. Aku nakayaan nelang hawi ma 
dunia anri isa tujuan, hanyeyiru ngami kasaksian neu kapinuu. Ulun sa teka 
kapinuu yiru nyanrengei aku." 18:38 Hi Pilatus nunti ma hanye, "Inun 
aratini kapinuu?" Balalu hi Pilatus kaluar lagi teka istana palus kaeau ma 
kawan ulun Yahudi, "Aku puang kahaba sunah isa kahalaen hang hanye. 
18:39 Kude manyu kabiasaan naun, aku saratang napas erang kaulun 
tahanan hang Hari Raya Paskah. Inun hamen naun amun aku napas raja 
ulun Yahudi ma naun?" 18:40 Anri mehet lengan here nuing, "Puang, ada 
hanye, kude hi Barabas!" (Hi Barabas hanyeyiru erang kaulun parampok.) 


19:1 Udiyiru hi Pilatus masuk balalu nunyu ulun malawas Yesus. 19:2 
Kawan parajurit balalu ngulah isa mahkota teka kawan jangkeng barunrui, 
palus namu hang ulu Yesus. Udi hie here nuwe ma hanye jubah bawarna 
ungu, 19:3 balalu papire kali here hawi nunung hanye nelang kaeau, 
"Welum raja ulun Yahudi!" Kamulek here nampar hanye. 19:4 Udi yiru 
hinra lagi hi Pilatus kaluar balalu kaeau ma ulun rama yiru, "Dinung! Aku 
nginsing hanye kaluar nunung naun nampan naun karasa aku budas puang 
kahaba sunah isa kahalaen hang hanye." 19:5 Yesus kaluar nelang makai 
mahkota teka runrui nelang makai jubah warna ungu. Hi Pilatus kacau ma 
here, "Dinung ulun yiru." 19:6 Tawuk kawan imam kapala anri kawan 
pangawal yiru kadinung Yesus, here kaeau anri lengan mehet, "Balasangar 
hanye! Balasangar hanye!" Hi Pilatus kaeau ma here, "Alap hanye, naun 
raerai sa nyalib hanye, aku paung kahaba sunah isa kahalaen hang hanye." 
19:7 Kawan ulun Yahudi nuing, "Manyu hukum kami, hanye harus 
nahukum mati daya hanye mangaku dirini Anak Alatalla." 19:8 Tawuk hi 


Pilatus karengei here kaeau kalayiru, hanye magin takut lagi. 19:9 Balalu 
hanye masuk kamulek mawuang istana, dami udi Yesus nainsing masuk, hi 
Pilatus nunti ma hanye, "Hanyu asalni teka awe?" Kude Yesus puang 
nuing. 19:10 Jadi hi Pilatus kaeau lagi, "Hanyu puang hamen bapaner anri 
aku? Rasanu, aku naan kuasa napas hanyu nelang kuasa pada nyalib 
hanyu!" 19:11 Yesus nuing, "Amun Alatalla puang ngami kuasa yiru ma 
hanyu, hanyu budas puang bakuasa anri aku. Daya ulun sa nyarah aku ma 
hanyu, labis hante dosani teka hanyu." 19:12 Tawuk hi Pilatus karengei 
kalayiru, hanye ngakali napas Yesus. Kude kawan ulun Yahudi nantiak, 
"Amun Tuan napas hanye, Tuan puang hengau Kaisar! Ulun sa mangaku 
dirini raja, hanyeyiru musuh Kaisar!" 19:13 Tawuk hi Pilatus karengei 
kawan lengan yiru, hanye nginsing Yesus kaluar balalu maharung hang 
karusi pangadilan hang unengan sa bangaran Lantai Watu. (Hawuang basa 
Ibrani naantuh: Gabata.) 19:14 Tawuk yiru haut riet pukul dua walas 
penah anrau, anrau kapihuan Hari Raya Paskah. Hi Pilatus kaeau ma 
kawan ulun yiru, "Iti raja naun!" 19:15 Here nantiak, "Wunu hanye! Wunu 
hanye! Balasangar hanye!" Hi Pilatus nunti, "Inun harus aku nyalib raja 
naun?" Kawan imam kapala nuing, "Ekat Kaisar erang kaulun raja kami!" 
19:16 Balalu hi Pilatus nyarah Yesus ma here nampan nabalasangar. Here 
ngalap Yesus balalu nginsing hanye tulak. 19:17 Yesus kaluar nelang 
ngantung balasangarni raerai ma unengan sa bangaran "Unengan 
Kuruwangah". (Hawuang basa Ibrani naantuh: Golgota.) 19:18 Hang yaru 
hanye nabalasangar. Sinrah anri hanye naan pada rueh ulun lain pada 
nabalasangar, erang kaulun hang tuhi kawi, erang kaulun hang tuhi kawan 
nelang Yesus hang penah. 19:19 Hang kayu balasangar Yesus, hi Pilatus 
nunyu masang tulisan: "Yesus teka Nazaret, Raja ulun Yahudi", 19:20 
Rama ulun Yahudi mambasa tulisan yiru, daya unengan Yesus 
nabalasangar yiru puang lawit teka tumpuk. Tulisan yiru nasurat hang 
wuang basa Ibrani, Latin anri Yunani. 19:21 Kawan imam kapala kaeau 
ma hi Pilatus, "Ada nyurat 'Raja ulun Yahudi' kude surat, 'Ulun yiti kaeau, 
Aku Raja ulun Yahudi.'" 19:22 Kude hi Pilatus nuing, "Inun sa haut 
nasuratku, tatap tasurat." 19:23 Udi kawan parajurit yiru nyalib Yesus, 
here ngalap pakaianni. Pakaian yiru nabagi epat: maisasaan kaiyuh erang 


bagian. Here ngalap pada jubahni. Jubah yiru puang uweng jahitanni -- 
natenun teka ambau hampe ma mbe. 19:24 Kawan parajurit yiru kacau 
sameh here, "Ada takam netek jubah yiti. Ware takam ngulah undian, 
pakai nukas hie sa sagar kaiyuh." Hal kalayiru nampan tulus inun sa haut 
nasurat hang wuang Surat Barasis, hanyeyiru: "Here magi pakaianku, 
nelang ngulah undian neu jubahku." Nelang samula tuu kawan parajurit 
yiru ngulah kalayiru. 19:25 Hang riet balasangar Yesus minri ineh Yesus, 
pulaksanai inehni wawei, hi Maria darangan Klopas, anri hi Maria 
Magdalena. 19:26 Tawuk Yesus kadinung mehni anri ulun sa umba hanye 
sa nasintani minri hang yiru, hanye kaeau ma inehni, "Ineh, iru anak ineh." 
19:27 Kamulek Yesus kaeau ma kawan ulun sa umba hanye yiru, "Iru ineh 
naun." Teka tawuk yiru ulun yiru narime ineh Yesus muneng hang lewuni. 
19:28 Yesus karasa bawilah tuu itati katuluhni haut ganap, nelang nampan 
mun sa haut nasurat hawuang Surat Barasis tau tulus, hanye kaeau, "Aku 
malah." 19:29 Hang yiru naan isa mangkok sa penu anri ranu anggur 
maasem. Balalu here nyusup wunge karang yiru mawuang anggur yiru, 
balalu natatean makai wila, palus nasurung mawiwi Yesus. 19:30 Yesus 
nyesep ranu anggur yiru, balalu kaeau, "Haut ganap!" Balalu hanye ngatule 
uluni palus matei. 19:31 Kawan panguasa Yahudi puang hamen bangkai 
kawan ulun sa nabalasangar yiru tatap naan hang kayu balasangar hampe 
anrau Sabat, duan sa hinra yiti anrau Sabat yiru Hari Raya sa hulung. Daya 
anrau tawuk Yesus nabalasangar lawu hang anrau kapihuan anrau Sabat 
yiru, kawan ulun Yahudi ilaku izin teka hi Pilatus nampan nyantepu pee 
kawan ulun sa nabalasangar yiru palus ngampinau kawan bangkai yiru teka 
kayu balasangar. 19:32 Kawan parajurit yiru tulak balalu nyantepu dahulu 
pee karueh ulun sa nabalasangar sinrah Yesus. 19:33 Tawuk here hampe 
Yesus, here kadinung hanye haut matei. Here balalu puang nyantepu peeni. 
19:34 Kude erang kaulun teka kawan parajurit yiru nyuduk hang imbe 
hengkang Yesus makai tombak balalu kaluar ira anri ranu. 19:35 Ulun sa 
manyaksi raerai kajadian yiru, hanyeyiru sa iwara neu hal yiru, nampan 
naun pada parisaya. Nelang kasaksianni yiru bujur daya hanye raerai 
karasa ala yiru bujur. 19:36 Hal kalayiru nampan tulus inun sa haut nasurat 
hawuang Surat Barasis hanyeyiru, "Puang sunah isa teka taulangni 


nasantepu". 19:37 Hawuang Surat Barasis pada naan nasurat, "Here sagar 
nantau hanye sa haut nasuduk here". 19:38 Udi yiru hi Yosef teka 
Arimatea ilaku izin teka hi Pilatus nampan ngalap bangkai Yesus. (Hi 
Yosef hanyeyiru erang kaulun ulun sa umba Yesus kude anri sara 
suni-suni, daya hanye takut ma kawan panguasa Yahudi.) Hi Pilatus ngami 
izin ma hanye, daya yiru hanye balalu tulak ngalap bangkai Yesus. 19:39 
Hi Nikodemus, sa dahulu hie suah hawi nunung Yesus tawuk kamalem, 
tulak pada baya hi Yosef. Hi Nikodemus nginsing rarampah mur anri garu 
-- katuluhni leu telumpulu kilogram wahaini. 19:40 Here rueh ngalap 
bangkai Yesus balalu mundut hanye makai kain kafan baya anri kawan 
rarampah marauh enguh manurut adat masar ulun Yahudi. 19:41 Hang 
unengan Yesus nabalasangar, naan isa taman. Hawuang taman yiru naan 
isa pasaran wau, sa huan suah napakai uneng masar ulun. 19:42 Daya 
pasaran yiru rite, nelang anrau Sabat haut kai mulai, here balalu masar 
Yesus hang yiru. 


20:1 Hang anrau kaiyat Minggu, tawuk lagi maieng, hi Marta Magdalena 
tulak ma pasaran. Hanye kadinung watu panutup pasaran haut paidar teka 
wawa pasaran yiru. 20:2 Hanye balalu nempat ngantara hi Simon Petrus 
anri ulun sa umba sa nasinta Yesus, balalu kaeau mahere, "Tuhan haut 
naalap teka pasaran nelang aku puang karasa hang awe hanye naelah." 
20:3 Balalu hi Petrus anri ulun sa umba lain yiru tulak ma pasaran. 20:4 
Here rueh nempat, kude ulun sa umba isa yiru labis wansit teka hi Petrus, 
balalu hanye hampe labis dahulu hang pasaran. 20:5 Hanye ninung 
mawuang pasaran balalu kadinung naan kain kafan hang yiru, kude hanye 
puang masuk. 20:6 Hi Simon Petrus naharak teka wading, balalu palus 
masuk mawuang pasaran yiru. Hanye kadinung kain kafan naan naelah 
hang yiru, 20:7 kude kain sa nahuruk hang ulu Yesus puang uweng hang 
riet hanye, malengkan balepet raerai. 20:8 Kamulek ulun sa umba sa labis 
dahulu hampe ma pasaran yiru, masuk pada. Hanye kadinung balalu 
parisaya. 20:9 (Hampe tawuk yiru here huan kataru mun sa nasurat 
hangwuang Surat Barasis neu hanye harus kaelan mulek teka pampatei.) 
20:10 Udi yiru kawan ulun sa umba Yesus tulak mudi. 20:11 Hi Maria 


Magdalena minri hang hadapan pasaran nelang nungkau. Tawuk nungkau, 
hanye nmung mawuang pasaran, 20:12 balalu hanye kadmung rueh kaulun 
malekat bapakaian mahilak. Here yiru maharung hang bakas unengan 
bangkai Yesus, isa hang tiba ulu, isa hang tiba pee. 20:13 Kawan malekat 
yiru nunti, "U ulun wawei, wuah mun hanyu nungkau?" Hi Maria nuing, 
"Tuhanku haut naalap nelang aku puang karasa hang awe hanye naelah." 
20:14 Udi kaeau kala yiru hanye ikulik ma wading wuku balalu kadinung 
Yesus minri hang yiru. Kude hanye puang kataru yiru Yesus. 20:15 Yesus 
nunti ma hanye, "U ulun wawei, wuah mun hanyu nungkau? Hanyu 
ngantara hie?" Hi Maria minda hanyeyiru tukang kabun, balalu hanye 
kaeau, "Tuan, amun hanyu sa ngidar hanye teka yiti, awat wara ma aku 
hang awe hanyu ngelah hanye, nampan aku tau ngalap hanye." 20:16 
Yesus kaeau ma hanye, "Maria!" Hi Maria ikulik ma Yesus, balalu kaeau 
hawuang basa Ibrani, "Rabuni!" (Aratini "Guru".) 20:17 "Ada negei aku," 
eau Yesus ma hanye, "daya aku huan mambai nunung Ambah. Kude hulu 
tulak nunung kawan pulaksanaiku, balalu wara ma here itati aku mambai 
nunung Ambahku nelang pada Ambah naun, Alatallaku nelang pada 
Alatalla naun." 20:18 Hi Maria balalu tulak lepuh iwara ma kawan ulun sa 
umba Yesus sa hanye haut kadinung Tuhan nelang Tuhan haut iwara 
katantuluh yiru ma hanye. 20:19 Hang anrau Minggu yiru pada, tawuk 
anrau haut kamalem, kawan ulun sa umba Yesus bakumpul hang isa lewu 
kawan wanawangni nakunsi rapat, daya here takut ma kawan panguasa 
Yahudi. Salenga Yesus hawi palus minri hang penah here balalu kaeau, 
"Sanang salamat ma naun." 20:20 Udi kaeau kala yiru, hanye nantarang 
ma here tengani anri higani. Tawuk kadinung Tuhan, here tuu arai. 20:21 
Balalu Yesus kaeau ma here hinra lagi, "Sanang salamat ma naun. Kala 
Ambah ngutus aku, kalayiru pada aku ngutus naun." 20:22 Balalu hanye 
nyiwui hewukni ma here palus kaeau, "Tarime Roh Alatalla. 20:23 Amun 
naun ngampun dosa hie-hie ulun, Alatalla pada ngampun hanye. Amun 
naun puang ngampun dosa hie-hie ulun, Alatalla pada puang ngampun 
hanye." 20:24 Hi Tomas (sa naantuh hi "aruangan"), erang kaulun teka 
dua walas ulun sa umba Yesus puang uweng baya here lain tawuk Yesus 
hawi. 20:25 Daya yiru tawuk kawan ulun sa umba Yesus kaeau ma hi 


Tomas, "Kami haut kadinung Tuhan!" Hi Tomas nuing, "Amun aku huan 
kadinung bakas paku hang palat tanganni, huan ngelah kingkingku ma 
bakas batan daya paku yiru nelang huan ngelah tanganku ma higani, budas 
aku huan parisaya." 20:26 Erang minggu udi yiru, kawan ulun sa umba 
Yesus bakumpul lagi hang lewu yiru, nelang hi Tomas pada naan. Katuluh 
wanawang nakunsi kude Yesus hawi palus minri hang penah here, balalu 
kaeau, "Sanang salamat ma naun." 20:27 Udi yiru Yesus kaeau ma hi 
Tomas, "Dinung tanganku nelang ajuk kingkingnu hang yiti. Surung 
tangannu nelang andak hang higaku. Ada hanyu bembang lagi, kude 
parisayaleh!" 20:28 Hi Tomas kaeau ma Yesus, "Tuhanku nelang 
Alatallaku!" 20:29 Yesus kaeau ma hanye, "Hanyu parisaya daya haut 
kadinung aku, angneh? Salamat ulun sa parisaya biar hanye puang 
kadinung aku!" 20:30 Magun wahai lagi kawan kaajaiban lain sa naulah 
Yesus hang hadapan kawan ulun sa umba hanye, kude puang nasurat 
hawuang buku yiti. 20:31 Kude katuluhni yiti nasurat, nampan naun 
parisaya himat Yesus Raja Panyalamat, Anak Alatalla nelang daya 
parisaya ma hanye, naun kaiyuh pamelum. 


21:1 Udi yiru hinra lagi Yesus nantarang tengani hang danau Tiberias ma 
kawan ulun sa umba hanye. Kajadiamni kala yiti: 21:2 Hinra anrau hi 
Simon Petrus, hi Tomas sa naantuh hi aruangan, hi Natanael teka Kana 
hang Galilea, kawan anak Zebedeus, anri rueh kaulun ulun sa umba Yesus 
sa lainni, rahat bakumpul. 21:3 Eau Simon Petrus ma here lain, "Aku 
hamen tulak lepuh ngaiyuh kenah." "Kami umba," eau here ma hanye. 
Balalu here palus tulak sungkat jukung. Kude tungkas erang malem yiru 
here puang kaiyuh sunah erang kaukui kenah. 21:4 Tawuk mate anrau 
hulet, Yesus minri hang iring danau, kude here puang kataru hanyeyiru 
Yesus. 21:5 Yesus kacau mahere, "U kawan anakku, inun naun naan 
kenah?" "Puang uweng," eau here. 21:6 Yesus kaeau ma here, "Timbai 
lunta naun ma tuhi kawan jukung, die naun kaiyuh kenah." Balalu here 
nimbai lunta yiru, kude here puang kaule narik lunta yiru daya kalayiru 
rama kenah hawuangni. 21:7 Ulun sa nasinta Yesus kaeau ma hi Petrus, 
"Yiru Tuhan!" Tawuk hi Simon karenge1 hanyeyiru Tuhan, hanye nuwe 


bajuni (tawuk yiru hanye puang babaju) balalu mitun ma ranu. 21:8 Kawan 
ulun sa umba Yesus sa lam ngapung nuju pampang makai jukung, nelang 
narik lunta sa penu anri kenah. Here puang lawit teka pampang, leu jatuh 
meter lawitm. 21:9 Tawuk here minau teka jukung, here kadinung naan 
waye apui hang yaru baya kenah hang ambauni baya rote. 21:10 Yesus 
kaeau ma here, "Suba insing ma yati kenah sa wau iyuh naun." 21:11 Hi 
Simon Petrus sungkat mawuang jukung, balalu narik luntani ma pampang. 
Lunta yiru penu kawan kenah hante; katuluhni naan jatuh dimempulu telu 
kaukui. Biar kalayiru wahaini, luntani puang sitat. 21:12 Yesus kaeau 
mahere, "Hayu takam ikuta". Puang uweng sunah erang kaulun teka 
kawan ulun sa umba hanye yiru sa heei nunti, "Hanyu hie?" Daya here 
karasa, hanye Tuhan. 21:13 Yesus nyanrite here, ngalap rote yiru, balalu 
ngami ma here. Kalayiru pada hanye ngami kenah. 21:14 Iti sa katelu 
kalini Yesus nantarang tengani ma kawan ulun sa umba hanye, udi hanye 
kaelan teka pampatei. 21:15 Udi here ikuta, Yesus kaeau ma hi Simon 
Petrus, "Simon anak Y ona, mun hanyu labis sinta ma aku teka here yiti 
sinta aku?" "Tuu Tuhan," tuing Petrus, "Tuhan karasa aku sinta ma 
Tuhan." Yesus kaeau ma hanye, "Palihara kawan anak babiriku." 21:16 
Ma karueh kalini Yesus nunti ma hanye, "Simon anak Y ona, inun hanyu 
sinta maaku?" "Tuu Tuhan," tuing Petrus, "Tuhan karasa aku sinta Tuhan." 
Yesus kaeau ma hanye, "Palihara kawan anak babiriku." 21:17 Ma katelu 
kalini Yesus nunti ma hanye, "Simon anak Yona, mun hanyu sinta aku?" Hi 
Petrus mahanang atei daya Yesus nunti ma hanye hampe hantelu kali. 
Balalu hi Petrus nuing lagi, "Tuhan, Tuhan karasa ala katantuluhni. Tuhan 
karasa aku sinta Tuhan!" Balalu Yesus kaeau ma hanye, "Palihara kawan 
babiriku. 21:18 Himat tuu eauku yiti: Tawuk hanyu lagi iya, hanyu raerai 
nuruk pinggangnu balalu tulak maawe hanyu hamen. Kude amun hanyu 
haut matueh yati, hanyu nyurung tangamnu, balalu ulun lain sa nuruk hanyu 
palus nginsing hanyu maawe hanyu puang hamen tulak." 21:19 (Anri 
kaeau kalayiru, Yesus iwara kewangun hi Petrus sagar matei yati nampan 
ngampi mulia Alatalla.) Udi yiru Yesus kaeau ma hi Petrus, "Umba aku!" 
21:20 Tawuk hi Petrus ikulik, hanye kadinung hang wadingni naan ulun sa 
umba sa nasinta Yesus. (Hanye sa maharung rite Yesus tawuk ikuta balalu 


nunti ma hanye, "Tuhan, hie sa sagar makhianat Tuhan?") 21:21 Kadinung 
hanye, hi Petrus nunti ma Yesus, "Tuhan, kewangun anri hanye yiti?" 
21:22 Yesus nuing, "Atikala aku hamen hanye tatap welum hampe aku 
hawi, yiru puang urusannu. Kude hanyu, umba naharak aku!" 21:23 Balalu 
tasiar kabar hang padang kawan ulun sa umba Yesus himat ulun yiru 
puang sagar matei. Kude Yesus puang kaeau himat ulun sa umba yiru 
puang sagar matei, malengkan: "Atikala aku hamen hanye tatap welum 
hampe aku hawi, yiru puang urusannu." 21:24 Hi Yohanes sa ngami 
kasaksian neu kajadian yiti. Hanye pada sa haut nyuratni. Nelang takam 
karasa batantu mun sa naeauni yiru kapinuu. 21:25 Magun wahai hal lam 
sa naulah daya Yesus. Atikala yiru nasurat isa mangisa, indaku puang 
uweng sukup unengan hang dunia yiti neu nuwe katantuluh buku sa sagar 
nasurat yiru. 


Kisah Para Rasul 


1:1 Teofilus sa nahormat, Hawuang bukuku isa palanungkai aku haut 
1wara katuluh inun sa naulah nelang naajar daya Yesus teka hanye nuku 
pagawianni, 1:2 hampe anrau hanye naenat ma surga. Kapihuan hanye 
mihembuk ma surga, anri kuasa Roh Alatalla hanye ngami papire patunjuk 
ma kawan rasulni isa tapidi. 1:3 Udi hanye matei, salawah epat pulu anrau 
hanye gaha nantarang tengani anri tarang tatuu ma kawan rasul sa hanye 
tuu-tuu welum. Here kadinung hanye nelang here bapaner anri hanye neu 
kewangun Alatalla marentah yalah Raja. 1:4 Tawuk hanye bakumpul baya 
here, hanye kaeau ma here, "Ada naun tulak teka Yerusalem. Anrei hang 
yaru hampe Ambah ngami inun sa haut najanjini, hanyeyiru inun isa haut 
waraku dahulu yari ma naun. 1:5 Daya hi Yohanes mambaptis makai ranu, 
kude papire anrau lagi naun sagar nabaptis makai Roh Alatalla." 1:6 
Tawuk kawan rasul bakumpul baya anri Yesus, here nunti ma hanye, 
"Tuhan, inun itati Tuhan hamen ngapinri mulek Pamarentahan bangsa 
Israel?" 1:7 Yesus nuing, "Ambahku raerai sa nukas anrau anri wayahni. 
Naun puang parlu karasa daya hal yiru hak Ambah. 1:8 Kude naun sagar 
kaiyuh kuasa, amun Roh Alatalla haut hawi ma naun. Nelang naun sagar 


jari kawan saksiku hang Yerusalem, hang Yudea, hang Samaria hampe ma 
hujung dunia." 1:9 Udi Yesus kaeau kala yiru, hanye mihembuk ma surga 
hang hadapan matei here balalu awan nyalumbu hanye teka paninungan 
here. 1:10 Ganjah here mihangut ma langit, tawuk Yesus mihembuk, 
salenga naan rueh kaulun malekat bapakaian mahilak, minri hang higa 
here. 1:11 Balalu kaeau ma here, "U kawan naun ulun Galilea, wuah mun 
naun ekat minri hang yiru nelang mihangut ma langit? Yesus, sa dinung 
naun taenat ma surga hang hadapan matei naun, sagar mulek lagi anri sara 
sameh kala dinung naun hunien." 1:12 Udi hie kawan rasul balalu mulek 
ma Yerusalem teka Bukit Zaitun. Bukit yiru naan kira-kira erang kilometer 
lawitni teka Yerusalem. 1:13 Dami hampe Yerusalem here tulak ma lewu 
unengan here manginap, balalu mambai ma kamar hang ambau. Kawan 
rasul yiru, hanyeyiru hi Petrus anri hi Yohanes, hi Yakobus anri hi 
Andreas, hi Filipus anri hi Tomas, hi Bartolomeus anri hi Matius, hi 
Yakobus anak Alfeus, hi Simon Patriot anri hi Yudas anak Yakobus; 1:14 
here saratang anri isa atei bakumpul badoa. Here badoa sinrah baya kawan 
wawel tamasuk pada hi Maria meh Yesus anri kawan pulaksanai Yesus. 
1:15 Hang hinra anrau, tawuk here rahat bakumpul-naan kira-kira jatuh 
ruampulu kaulun sa hadir-hi Petrus minri balalu bapaner. Hanye kaeau, 
1:16 "Pulaksanai katantuluh! Inun sa nasurat hawuang Surat Barasis, yiru 
harus jari. Dahulu mitah hi Daud, Roh Alatalla haut nujum neu hi Yudas, 
pamimpin kawan ulun sa nyamba Yesus yiru. 1:17 Hi Yudas hanyeyiru 
erang kaulun teka takam, nelang hanye haut napidi pada nampan umba 
bagawi baya takam." 1:18 (Hi Yudas yiti haut kaiyuh tane pasaran teka 
upapanghianatanni sa jahat. Hanye lawu palus matei anri wuntungni patuhi 
hampe kawan sanaini uras kaluar. 1:19 Katuluh ulun sa muneng hang 
Yerusalem uras karasa neu hal yiru. Yiru sababni hawuang basa here, here 
ngampungaran tane yiru Akeldama, sa baarati: 'Tane Ira'.) 1:20 "Daya 
hawuang Buku Mazmur naan nasurat kalayiti, 'Elah unengni muneng jari 
suni, ada sunah erang kaulun sa muneng hawuangni.' Naan nasurat kalayiti 
pada, 'Flah kadudukanmni naalap daya ulun lain.' 1:21-22 Daya yiru, harus 
naan erang kaulun sa umba baya takam pakai jari saksi sa Tuhan Yesus 
haut welum mulek teka pampatei. Ulun yiru harus isa teka teka kawan 


ulun sa saratang baya anri takam tawuk takam sinrah Yesus maawe-awe, 
teka hi Yohanes mulai mambaptis hampe tawuk Yesus mihembuk ma 
surga teka penah takam." 1:23 Balalu kawan ulun sa naan hang yiru 
mangusul rueh kaulun isa bangaran hi Yosef sa naantuh pada hi Barsabas 
(hanye naantuh pada hi Yustus) anri hi Matias. 1:24-25 Here balalu badoa. 
Here kaeau, "Tuhan, hanyu karasa atei katantuluh ulun. Hi Yudas haut 
lawu teka jabatanni sabagai rasul nelang haut matei. Jari tutui ma kami, hie 
teka rueh kaulun yiti sa napidi daya Tuhan nampan naami tugas yiru nganti 
hi Yudas." 1:26 Udi yiru karueh ngaran yiru naundi, hasil undian lawu ma 
hi Matias. Jari hanye balalu naangkat jari Rasul nampan umba baya anri 
kasawalas rasul lainni. 


2:1 Tawuk hampe anrau Pentakosta, katuluh ulun parisaya bakumpul hang 
isa unengan. 2:2 Salenga naan rengei lengan teka langit yalah riwut barat 
mehet. Hang ruang lewu unengan ulun rama rahat maharung katuluhni 
penu anri lengan yiru. 2:3 Balalu here kadinung kawan lela yalah lelap 
apui ilansar maaru-maati balalu tudi hang tiap tenga here. 2:4 Here 
katuluh nakuasai daya Roh Alatalla, balalu here mulai bapaner makai 
masam-masam basa. Here bapaner manyu kala sa naami daya Roh 
Alatalla ma here nampan naantuh. 2:5 Tawuk yiru rama kawan ulun 
Yahudi, teka papire tumpuk hang katuluh dunia, muneng hang Yerusalem. 
Here hanyeyiru kawan ulun sa ngalut nuu ma Alatalla. 2:6 Tawuk karengei 
lengan yiru, rama tuu ulun hawi bakumpul. Here uras embah karenge1 
kawan ulun yiru bapaner makai basa here maisasaan. 2:7 Anri wauh 
nelang mandam here kaeau, "Angneh kawan ulun sa bapaner yiti katuluhni 
ulun Galilea? 2:8 Inun sa sagar jari hampe takam karengei here bapaner 
makai basa takam maisasaan? 2:9 Takam kawan ulun teka Partia, Media, 
Elam; teka Mesopotamia, Yudea anri Kapadokia; teka Pontus nelang Asia, 
2:10 teka Frigia anri Pamfilia, teka Mesir anri daerah-daerah hang Libia 
rite Kirene; naan pada teka takam sa hawi teka Roma, 2:11 naan kawan 
ulun Yahudi nelang naan pada kawan ulun bangsa lain sa haut masuk 
agama Yahudi; naan pada sa hawi teka Kreta anri teka Arab. Takam 
katuluh karengei here bapaner makai basa takam maisasaan neu kawan hal 


ajaib sa naulah daya Alatalla!" 2:12 Anri wauh nelang mandam here 
katuluh ipanunti sameh here, "Inun aratini yiti?" 2:13 Kude naan pada 
kawan ulun sa ngasese. Here kaeau, "Seh, kawan ulun yiru uras 
mahamui!" 2:14 Balalu hi Petrus minri baya kadua walas rasul sa lain 
balalu bapaner ma kawan ulun rama yiru. Anri lengan sa mehet hanye 
kaeau, "Pulaksanai katuluh, ulun-ulun Yahudi anri katuluh sa muneng hang 
Yerusalem! Rengei mamaeh, daya hal yiti parlu nawaraku ma naun. 2:15 
Kawan ulun yiti puang mahamui, kala inda naun, daya itati wau pukul suei 
kaiyat. 2:16 Hal yiti haut nawara daya Alatalla mitah Nabi Yoël: 2:17 
Alatalla kaeau, 'Hang akhir jaman aku sagar nalui Rohku ma ambau 
katuluh ulun. Kawan iyanu sa upu anri kawan iyanu sa wawel sagar iwara 
ma hanyu kawan hal sa nawaraku ma here. Kawan iya muda naun sagar 
kadinung kawan hal sa natantarangku ma here. Kawan ulun matueh naun 
sagar nganupi neu upi isa naamiku ma here. 2:18 Pada ma kawan walahku 
-- hau upu atawa wawel --, aku sagar nalui Rohku hang kawan anrau yiru. 
Here sagar iwara kawan hal sa nawaraku ma here. 2:19 Aku sagar ngulah 
kawan kaajaiban hang ambau yaru hang langit, anri kawan hal sa luar biasa 
hang mbe yiti hang ambau tane; sagar naan ira anri apui, awap anri atuk. 
2:20) Mate anrau sagar maleng, wulan jari mariang yalah ira kapihuan 
Anrau Tuhan, Anrau sa hante nelang mulia yiru hawi. 2:21 Tawuk yiru, 
ulun sa nanterau Tuhan sagar nasalamat.' 2:22 Pulaksanai katantuluh, 
kawan ulun Israel! Rengei mun sa naeauku yiti: Yesus ulun Nazaret yiru 
haut naami tugas daya Alatalla ma naun. Yiru bawilah tatuu hang kawan 
kaajaiban anri kawan hal luar biasa sa naulah daya Alatalla hang penah 
naun patanan Yesus yiru. Katantuluh yiru naun raerai haut karasa. 2:23 
Manyu ransanani raerai, Alatalla ngalap kaputusan nampan nyarah Yesus 
yiru ma naun. Tawuk hanye nasarah, naun munu hanye nelang maladar 
kawan ulun jahat nyalib hanye. 2:24 Kude Alatalla nyamelum hanye mulek 
teka penah-penah kawan ulun matei. Hanye natelen daya pampatei, kude 
Alatalla nyanepah hanye, daya puang tau pada hanye nakuasai tarus- 
tarusan daya pampatei. 2:25 Neu Yesus yiti hi Dawid suah kaeau, 'Aku 
saratang kadinung Tuhan hang hadapanku, hanye nengau aku, nampan aku 
puang gaguyuh daya mun heneng. 2:26 Yiru sababni ateiku arai mihewu, 


wiwi mulutku ngantuh tawat hormat; nelang tengaku yiti sagar nganrei anri 
sanang damai hawuang pasaran. 2:27 Daya hanyu puang maladar 
amirueku patanan hawuang dunia ulun matei. Hanyu puang maladar 
walahnu sa satia yiru hansur palus galis. 2:28 Hanyu haut nutui ma aku 
lalan sa nuju pamelum sa sajati nelang palus ma kalalawah. Kaaraienku tuu 
hante daya hanyu naan baya aku.' 2:29 Pulaksanai katantuluh, izin aku 
bapaner tarus tarang neu hi Dawid, datu nini takam yiru. Hanye haut matei 
nelang pada haut napasar, pasaran pagun naan hampe itati hang 
penah-penah takam. 2:30 Alatalla haut bajanpi ma hi Dawid, makai 
sumpah, naan isa teka katurunan Dawid sagar naangkat daya Alatalla jari 
Raja. Daya hi Dawid karasa janji yiru nelang hanye pada erang kaulun 
Nabi, 2:31 hanye pada karasa mun sa sagar naulah daya Alatalla. Balalu 
hanye haut nujum neu Raja Panyalamat sa najanji daya Alatalla, sagar 
welum mulek teka pampatei. Hi Dawid kaeau, 'Hanye puang napaladar 
itetei hawuang dunia ulun matei; tengani puang sagar hansur palus galis.' 
2:32 Yesus yiti sa nasamelum kamulek teka pampate1 daya Alatalla. Kami 
katuluh haut manyaksi raerai hal yiru. 2:33 Hanye naangkat hang 
kadudukanni sa ambau nelang naami kakuasaan daya Alatalla balalu 
narime Roh Alatalla sa haut najanji daya Ambah. Nelang inun sa 
nasanrenge1 daya naun itati nelang sa nadinung hanyeyiru Roh yiru sa 
nahalui ma kami. 2:34 Hi Dawid raerai puang mambai ma surga, kude hi 
Dawid kaeau, Tuhan kaeau ma Tuhanku; 2:35 Harung hang tiba tuhi 
kawanku, hampe aku ngulah kawan musuhnu takluk ma hanyu!' 2:36 Yiru 
sababni katuluh ulun Israel harus tuu-tuu karasa Yesus sa nabalasangar 
daya naun yiru, Yesus yiru pada sa haut nasanyari daya Alatalla jari Tuhan 
nelang Raja Panyalamat!" 2:37 Tawuk kawan ulun yiru karengei neu hal 
yiru, atei here tuu balisah. Balalu here nunti ma hi Petrus anri ma kawan 
rasul lainni, "Pulaksanai katuluh, mun sa harus naulah kami?" 2:38 Hi 
Petrus nuing, "Ware naun batobat teka kawan dosa naun. Nelang ware 
naun maisasaan nabaptis hawuang ngaran Yesus Kristus, nampan naun 
naampun teka kawan dosa. Naun sagar narime pangamian Roh Alatalla 
teka Alatalla. 2:39 Daya mun sa najanji daya Alatalla yiru hanyeyiru neu 
ma naun anri ma katurunan naun nelang ma kawan ulun sa muneng hang 


unengan sa lawit-hanyeyiru kawan ulun sa naherau daya Alatalla takam 
nampan hawi nunung hanye." 2:40 Kalayiru hi Petrus manarang ma here. 
Nelang anri wahai lengan lagi hanye ngurayang nampan here nyanepah 
tenga here teka kawan bangsa sa jahat yiti sa sagar nahukum daya 
Alatalla. 2:41 Wahai kawan ulun parisaya ma inun sa naeau daya hi 
Petrus, balalu here nabaptis. Balalu jumalah kawan ulun sa parisaya hang 
anrau yiru jari batambah anri telu ribu kaulun. 2:42 Anri utul here paajar 
tarus teka kawan rasul nelang saratang bakumpul sinrah-sinrah. Here 
kuman sasameh nelang badoa sasameh. 2:43 Tuu wahai kawan kaajaiban 
sa naulah daya kawan rasul yiru hampe katuluh ulun mandam nelang takut. 
2:44 Kawan ulun parisaya yiru katuluhni tarus mira baya nelang inun sa 
naan hang here, here makai sasameh. 2:45 Here ngari kawan barang 
harata milik here, balalu mambagi kawan duitni hang sameh here manurut 
kaparluan maisasaan. 2:46 Tiap anrau here saratang bakumpul hang Lewu 
Tuhan; nelang here kuman sasameh, anri arai nelang randah atei hang 
kawan lewu here. 2:47 Here saratang nawat mahormat Alatalla nelang 
nakatujuen daya katuluh ulun. Tiap anrau jumalah here tarus batambah 
daya Tuhan ngami ma here kawan ulun sa rahat nasalamat. 


3:1 Hang hinra anrau hi Petrus anri hi Yohanes tulak ma Lewu Tuhan 
pukul telu kariwe, hanyeyiru waktu neu badoa. 3:2 Hang yaru hang pintu 
gerbang sa naantuh "Wanawang Bungas", naan erang kaulun upu sa 
lumpuh teka kalemah lahir. Tiap anrau ulun yiru nainsing ma yiru neu laku 
sadakah teka kawan ulun sa masuk mawuang Lewu Tuhan. 3:3 Tawuk 
ulun yiru kadinung hi Petrus anri hi Yohanes rahat masuk mawuang Lewu 
Tuhan, hanye ilaku nampan here ngami ala mun-mun ma hanye. 3:4 Here 
balalu ninung hanye, udi yiru hi Petrus kaeau, "Dinung kami!" 3:5 Balalu 
ulun yiru mansinung here anri harapan sagar kaiyuh ala inun-inun teka 
here. 3:6 Kude hi Petrus kaeau ma hanye, "Aku puang uweng duit sama 
sakali. Kude mun sa naan hang aku yiru sagar naamiku ma hanyu: Makai 
kuasa Yesus ulun Nazaret yiru, hulu takia!" 3:7 Balalu hi Petrus negei 
tangan tuhi kawan ulun sa lumpuh yiru balalu ngarawah hanye ambuan. 
Sitaitu pee ulun yiru anri bakulalingni mansing. 3:8 Balalu hanye nanturak 


minri, palus mulai takia maaru-maati. Udi hie hanye masuk mawuang 
Lewu Tuhan sinrah hi Petrus anri hi Yohanes, nelang takia palus 
nanturak-turak nelang nawat mahormat Alatalla. 3:9 Katuluh ulun 
kadinung hanye takia nelang nawat mahormat Alatalla. 3:10 Balalu here 
kataru sa hanyeyiru tukang laku sadakah sa lanani maharung hang 
"Wanawang Bungas" hang Lewu Tuhan. Here wauh tatuu nelang mandam 
kadinung inun sa haut jari ma hanye. 3:11 Ulun yiru saratang umba hi 
Petrus anri hi Yohanes. Balalu tawuk here telu yiru hampe hang serambi 
sa naantuh "Serambi Salomo", katuluh ulun hawi bakumpul nunung here 
daya mandam. 3:12 Tawuk hi Petrus kadinung kawan ulun yiru, hanye 
kaeau mahere, "U kawan ulun Israel, wuah mun naun wauh neu hal yiti? 
Wuah mun naun saratang wauh neu kami? Inun inda naun ulun yiti tau 
kaiyuh takia daya naan kuasa hang kami atawa daya kami ngalut nuu ma 
Alatalla? 3:13 Alatalla sa nasambah daya Abraham Ishak, Yakub, Alatalla 
datu nini takam, Alatalla yiru haut ngampi mulia walahni, hanyeyiru 
Yesus. Yesus yiru sa nasarah daya naun ma kawan panguasa nelang sa 
nalawan daya naun hang hadapan hi Pilatus, tawuk hi Pilatus hamen napas 
hanye. 3:14 Hanye barasis nelang maeh, kude naun nawan hanye balalu 
mandasak nampan hi Pilatus napas ma naun erang kaulun pamunu ulun. 
3:15 Naun katuluh munu hanye, kude satuuni hanyeyiru putut pamelum ma 
katuluh ulun. Nelang Alatalla haut nyamelum hanye mulek teka pampatei. 
Kami haut manyaksi raerai neu hal yiru. 3:16 Naun katuluh haut kadinung 
nelang manyaksi inun sa tarjadi anri ulun lumpuh yiti. Hanye haut ware 
nelang wigas kamulek daya hanye parisaya ma Yesus anri kuasani. Daya 
parisaya ma Yesus balalu ulun yiti haut ware kamulek hang hadapan naun 
katuluh. 3:17 Pulaksanai katuluh! Itati aku tena tuu karasa inun sa naulah 
naun anri kawan pamimpin naun nadap Yesus, naun ngulah yiru daya naun 
puang karasa mun sa naulah naun. 3:18 Nelang daya yiru patampalus pada 
mun sa haut nawara daya Alatalla itetei kawan nabini sadi hurap, Raja 
Panyalamat sa najanji yiru harus nanggung kahanangen. 3:19 Daya yiru 
pulaksanai katuluh, ware naun batobat teka kawan dosa naun nelang mulek 
nunung Alatalla nampan hanye nyanepah naun teka kawan dosa naun. 3:20 
Tuhan sagar hawi nunung naun nelang naun sagar kaingkam sigar rohani. 


Nelang Tuhan sagar nunyu Yesus hawi nunung naun, daya hanye haut 
natantu daya Alatalla neu jari Raja Panyalamat naun. 3:21 Hanye harus 
muneng hang surga hampe Alatalla nanyari ala katantuluhni jari wau yalah 
sa naeau daya Alatalla itetei wiwi mulut kawan nabini sadi hurap. 3:22 Hi 
Moses suah kaeau, 'Alatalla Tuhan naun sagar ngutus ma naun erang 
kaulun nabi teka bangsa naun raerai, yalah hanye ngutus aku. Naun harus 
nyanrengei katantuluh mun sa naeau nabi yiru ma naun. 3:23 Ulun sa puang 
mantaru mun sa naeau daya nabi yiru, ulun yiru sagar naumpe teka baris 
ulun wat Alatalla palus nabinasa'. 3:24 Kawan nabi sa suah nampe kabar 
teka Alatalla, mulai teka nabi Samuel hampe kawan nabi lainni sa hawi 
hanrian udi hanye, katuluhni iwara neu jaman yiti. 3:25 Kawan janji teka 
Alatalla sa natahampe daya kawan nabi hanyeyiru ma naun. Hang 
parjanjian sa naulah daya Alatalla anri datu nini naun, Alatalla kaeau ma hi 
Abraham kalayiti, 'Teka anak tukui naun aku sagar mamberkat katuluh 
bangsa hang ambau tane.' Parjanjian yiru hanyeyiru ma naun pada. 3:26 
Gana yiru Alatalla midi Walahni, balalu nunyu hanye hawi nunung naun 
labis dahulu, nampan hanye mamberkat naun. Sarani hanye mamberkat 
hanyeyiru anri ngulah kawan pulaksanai katuluh batobat teka kawan sara 
welum naun sa jahat." 


4:1 Ganjah hi Petrus anri hi Yohanes bapaner anri kawan ulun yiru, kawan 
1mam kapala anri komandan pangawal Lewu Tuhan baya kawan ulun 
Saduki hawi nunung hi Petrus anri hi Yohanes. 4:2 Here sangit daya hi 
Petrus anri hi Yohanes kaeau ma kawan ulun yiru Yesus haut welum 
mulek teka pampatei. Nelang yiru mambukti himat ulun matei sagar 
welum mulek. 4:3 Balalu here nyamba karueh rasul yiru palus namasuk 
here ma wuang panjara. Kude daya anrau haut kamalem, balalu hi Petrus 
anri hi Yohanes natahan hang yiru hampe kaanrau keatunini. 4:4 Kude 
kawan ulun sa haut karengei ajaran kawan rasul yiru, rama sa parisaya. 
Balalu jumalah here batambah hampe jari leu dime ribu kaulun. 4:5 Hang 
kaiyat unini kawan tokoh pangadilan agama, kawan pamimpin Yahudi anri 
kawan guru agama bakumpul hang Yerusalem. 4:6 Here panalu anri Imam 
Hante Hanas, baya hi Kayafas, hi Yohanes, hi Aleksander nelang katuluh 


sa tamasuk kaluwarga Imam Hante yiru. 4:7 Hi Petrus anri hi Yohanes 
nainsing ma hadapan here, balalu here nunti, "Kewangun sarani naun 
nyamare ulun lumpuh yiru? Anri kakuaten mun nelang makai kakuasaan 
teka hie naun ngulah kalayiru?" 4:8 Hi Petrus sa nakuasa daya Roh 
Alatalla, nuing, "Tuan-tuan pamimpin bangsa anri Tuan-tuan anggota 
pangadilan! 4:9 Kami naadili anrau yiti daya ngulah pikaeh, ngarawah 
erang kaulun sa lumpuh, nelang daya Tuan-tuan katuluhni hamen karasa 
kewangun ulun yiru nasamare. 4:10 Nah, Tuan-tuan katuluh harus karasa 
nelang katuluh ulun Israel pada harus karasa itati ulun yiti minri anri sehat 
hang hadapan Tuan-tuan, daya gana kakuaten anri kakuasaan teka Yesus 
Kristus ulun Nazaret yiru. Tuan-tuan haut nyalib Yesus yiru, kude Alatalla 
haut nyamelum hanye mulek. 4:11 Yesus yiti sa namaksud daya ayat 
hawuang Surat Barasis, 'Watu sa puang napakai daya kawan tukang 
bangunan, satuuni jari watu sa mambatang.' 4:12 Ekat itetei Yesus Kristus 
ulun tau salamat. Daya hang litar dunia teka katuluh ulun murunsia puang 
uweng sunah erang kaulun sa lam kaiyuh kakuasaan teka Alatalla neu 
nyalamat takam." 4:13 Kawan anggota sidang pangadilan yiru wauh 
kadinung kaheian Petrus anri hi Yohanes, duanni here karasa sa kararueh 
rasul yiru hanyeyiru kawan ulun sa puang bapandidikan. Balalu here 
karasa kararueh rasul yiru hanyeyiru kawan ulun sa umba Yesus. 4:14 
Kude here puang tau kaeau mun-mun, daya ulun sa haut nasamare yiru 
naan minri hang yiru hang hadapan here baya hi Petrus anri hi Yohanes. 
4:15 Here balalu nunyu kararueh rasul yiru kaluar teka ruang sidang, udi 
yiru here balalu bagurayang. 4:16 Here kaeau, "Inun sa naulah takam ma 
ulun yiti? Katuluh ulun sa muneng hang Yerusalem haut karasa, kaajaiban 
sa luar biasa yiti, naulah daya here rueh. Takam puang kaiyuh ngidim neu 
hal yiru. 4:17 Kude nampan hal yiti ada tawantar lagi ma penah rama, 
mara takam ngancam here rueh nampan here puang iyuh budas bapaner 
sunah anri erang kaulun makai ngaran Yesus." 4:18 Here balalu nerau 
kararueh rasul yiru masuk kamulek, balalu iwara ma here budas puang 
iyuh ngantuh atawa ngajar makai ngaran Yesus. 4:19 Kude hi Petrus anri 
hi Yohanes nuing, "Kunu naun saawe sa bujur hang hadapan Alatalla: nuu 
parentah tuan-tuan, atawa parentah Alatalla. 4:20 Daya kami puang tau 


tarie maner mun sa haut nadmung nelang nasanrengei daya kami." 4:21 
Kawan anggota sidang yiru puang kahaba sunah isa tujuan pakai nukum hi 
Petrus anri hi Yohanes. Balalu here ngancam kararueh rasul yiru, udiyiru 
napas here, daya katuluh ulun nawat mahormat Alatalla daya gana 
kajadian yiru. 4:22 Ulun sa haut ware teka lumpuhni itetei hal sa ajaib 
yiru, umurni labis teka epat pulu taun. 4:23 Udi hi Petrus anri hi Yohanes 
nalapas, here mulek nunung kawan hengau here balalu nyarita katuluh inun 
sa haut naeau kawan imam kapala anri kawan pamimpin Yahudi ma here. 
4:24 Dami kawan hengau here yiru karengei, here balalu sameh-sameh 
badoa anri bulat ate1 ma Alatalla. Here kaeau, "Tuhan, hanyu sa ngulah 
langit anri tane, laut anri katuluh hawuangni. 4:25 Makai Rohnu hanyu 
suah bapaner anri datu nini kami, hi Dawid walahnu; hanyu kaeau. 'Wuah 
mun kawan ulun sa puang kataru Tuhan, sangit; wuah mun kawan bangsa 
ngulah ransana sa puang bariran? 4:26 Kawan raja hang dunia batatap neu 
paparangan, nelang kawan pamimpin mapakat nawan Tuhan anri Raja 
Panyalamat.' 4:27 Daya samula hi Herodes anri hi Pontius Pilatus haut 
ngulah partemuan anri kawan ulun sa puang kataru Tuhan nelang anri 
kawan ulun Israel hang tumpuk yiti. Here bakumpul nampan nawan Yesus 
walahnu sa barasis yiru sa haut naangkatnu jari Raja Panyalamat. 4:28 
Here mapakat nampan ngulah ala katantuluh, sa haut natukas dayanu labis 
dahulu ala yiru sagar tulus. Nelang hanyu nukas yiru makai kakuasaan 
nelang kabahumennu raerai. 4:29 Itati, Tuhan, dinung kewangun here 
ngancam kami. Kude huyu kami kawan walahnu yiti, nampan iwara kabar 
neu hanyu anri puang takut. 4:30 Ami pangarawahennu nampan kawan 
ulun sa sakit nasamare nelang kawan kaajaiban anri kawan hal sa luar 
biasa jari itetei kakuasaan anri kakuaten teka ngaran Yesus, walahnu sa 
barasis yiru." 4:31 Udi here jumpuh badoa, unengan here bakumpul yiru 
balalu gaguyuh. Here katuluh nakuasa daya Roh Alatalla, nelang mulai 
heei tuu bapaner neu kabar teka Alatalla. 4:32 Katuluh ulun sa parisaya 
yiru welum mira pakat bulat atei. Puang uweng sunah erang kaulun teka 
here nganggap kawan inun sa naan hang here milik here raerai. Katuluh sa 
naan hang here, napakai here sameh-sameh. 4:33 Anri kuasa sa hante, 
kawan rasul yiru ngami kasaksian neu Yesus haut welum mulek. Alatalla 


mamberkat here. 4:34 Nelang puang uweng sunah erang kaulun teka here 
sa kakurangen mun heneng. Daya here sa naan tane atawa lewu, ngari tane 
atawa lewu here; balalu kawan duit haragani insing here 4:35 palus sarah 
here ma kawan rasul. Kamulek kawan duit yiru balalu nabagi here ma tiap 
ulun manyu kaparluanni. 4:36-37 Kalayiru pada hi Yosef. Hanye pada 
ngari tane milikni, balalu duit haraga tane yiru, insingni balalu amini ma 
kawan rasul. Hi Yosef yiti hanyeyiru erang kaulun katurunan Lewi; teka 
Siprus kawan rasul nerau hanye pada hi Barnabas (aratini: Pangarariu). 


5:1 Kude naan erang kaulun upu ngaranni hi Ananias. Hanye anri matueh 
waweini bangaran hi Safira pada ngari erang lambar tane milik here. 5:2 
Duit haraga tane yiru meheni simuhni neu ma kaparluan here raerai 
meheni nasarah ma kawan rasul. Inun sa naulahni yiru uras rasa matueh 
waweini. 5:3 Hi Petrus kaeau ma hanye, "Ananias, wuah inun hanyu 
maladar iblis nguasa ateinu, hampe hanyu ipusu ma Roh Alatalla, anri 
suni-suni hanyu nyimuh ma naun mehe duit haraga tane yiru? 5:4 Tane yiru 
miliknu kapihuan hanyu ngarini. Kamulek dami tane yiru arinu, duitni sika 
magun miliknu pada. Jadi wuah inun naan kunu hawuang ateinu ngulah 
kalayiru? Puang murunsia sa napusu dayanu, kude Alatalla?" 5:5 Dami hi 
Ananias karengei lengan yiru, hanye tumbang balalu matei. Katuluh ulun sa 
karengei neu kajadian yiru balalu takut. 5:6 Balalu kawan iya muda hawi 
mungkus bangkai Ananias, babalu nginsing maluar masar hanye. 5:7 Leu 
telu jam udi hie matueh waweini masuk. Hanye puang karasa mun sa haut 
jari. 5:8 Hi Petrus kaeau ma hanye, "Hayu wara ma aku: Inun tane sa arinu 
anri mateuah upunu samula ekat yiti haragani?" "Tuu, kalayiru haragani," 
tuing matueh wawei Ananias. 5:9 Balalu hi Petrus kaeau ma hanye, 
"Wuah inun hanyu anri matueh upunu mapakat neu musu Roh Tuhan? 
Rengei! Kawan ulun sa masar matueh upunu haut mulek. Here sagar 
nginsing hanyu kaluar pada." 5:10 Hang tawuk yiru pada matueh wawei 
Ananias tumbang palus matei hang hadapan hi Petrus. Dami kawan iya 
muda yiru masuk, here kadinung hanye haut matei. Balalu here nginsing 
bangkaini ma luar palus masar hanye batatai matueh upuni. 5:11 Katuluh 
ulun sa parisaya yiru anri kawan ulun lainni sa karenge1 neu kajadian yiru, 


uras takut. 5:12 Daya palayanan kawan rasul balalu wahai kaajaiban anri 
kawan hal sa luar biasa jari hang penah masyarakat. Anri bulat atei katuluh 
ulun sa parisaya bakumpul hang Sarambi Salomo hang Lewu Tuhan. 5:13 
Nelang ulun luar puang uweng sa heei umba bakumpul baya kawan ulun sa 
parisaya yiru. Kude kawan ulun sa parisaya yiru tuu nahormat daya 
masyarakat. 5:14 Nelang magin lawah magin rama ulun sa parisaya ma 
Tuhan hau upu hau wawei. 5:15 Likan kaadaanni jari kalayiru tamam, 
hampe kawan ulun sa sakit naandak hang paanrean atawa patah, balalu 
nainsing ma lalan, nampan here sipapuangni sunah wuah amba Petrus, 
amun hi Petrus mitah hang yiru. 5:16 Tuu rama kawan ulun sa hawi teka 
kawan tumpuk hang sakitar Yerusalem. Here nginsing kawan ulun sa sakit 
anri sa karasukan kawan roh jahat. Balalu kawan ulun yiru uras nasamare. 
5:17 Akhirni imam hante anri katuluh ulun umba hanye, hanyeyiru baris 
kawan ulun Saduki, mulai ngalap tindakan, daya here kasiwa. 5:18 Kawan 
rasul yiru najamba, balalu natamasuk mawuang panjara umum. 5:19 Kude 
tawuk anrau kamalem, erang kaulun malekat Tuhan hawi nguka kawan 
wanawang panjara, balalu nginsing kawan Rasul yiru kaluar. Malekat yiru 
kaeau ma kawan rasul yiru. 5:20 "Hulu naun tulak ma Lewu Tuhan wara 
ma kawan ulun neu pamelum sa wau yiru." 5:21 Balalu kawan rasul yiru 
pada nampalus pesen malekat yiru. Hang kaiyat subuh here tulak ma 
Lewu Tuhan balalu mulai ngajar hang yiru. Tawuk yiru imam hante anri 
kawan ulun umba hanye hawi, balalu ngulah sidang pangadilan anri kawan 
pamimpin Yahudi. Udi hie here nunyu ulun tulak ngalap kawan rasul yiru 
teka panjara nampan nainsing mangadap here. 5:22 Kude tawuk kawan 
ulun sa nahuyu yiru hampe hang panjara, here puang kahaba kawan rasul 
yiru hang yaru. Here balalu mulek palus malapor hal yiru ma pangadilan. 
5:23 "Tawuk kami hampe panjara," eau here ma pangadilan, "kami 
kadinung kawan wanawang panjara takunsi anri maeh nelang kawan 
pangawal rahat jaga hang wanawang. Kude tawuk kami nguka wanawang 
yiru, kami puang kahaba sunah erang kaulun hang wuangni." 5:24 Tawuk 
parwira pangawal Lewu Tuhan anri kawan imam kapala karengei laporan 
yiru, here balalu bingung neu kawan rasul yiru nelang takut inun sa sagar 
tau bakajadian. 5:25 Kamulek hawi erang kaulun upu nginsing kabar 


kalayiti, "Rengei naun! Kawan ulun sa natahan daya naun hang panjara yiru 
itati rahat ngajar hang Lewu Tuhan nelang rama ulun sa nyanrengeini!" 
5:26 Balalu parwira pangawal Lewu Tuhan yiru baya kawan pangawalni 
tulak ngalap kawan rasul yiru mulek. Kude here puang makai kakarasen, 
daya here takut ma kawan ulun rama, hie karasa kawan ulun rama yiru die 
madak here makai watu. 5:27 Kawan rasul yiru nainsing masuk mangadap 
pangadilan, balalu imam hante mariksa here. 5:28 Hanye kaeau, "Kami 
haut bahimat nguring naun nampan ada ngajar neu ulun yiru. Kude itati 
suba dinung mun sa naulah naun! Naun haut nyiar ajaran naun ma litar 
Yerusalem nelang naun likan hamen nawa kami sa ngulah sabab ulun yiru 
matei." 5:29 Hi Petrus anri kawan rasul sa lainni nuing, "Kami harus 
makai lengan Alatalla nelang puang makai lengan murunsia. 5:30) Yesus, 
sa nabalasangar daya naun haut nasamelum mulek teka pampatei daya 
Alatalla datu nini takam. 5:31 Nelang Alatalla haut ngami ma hanye 
kadudukan anri kakuasaan sa ambau jari pamimpin nelang Juru salamat, 
nampan bangsa Israel naami kasampatan neu batobat teka kawan dosa 
here nelang kaiyuh kaampunan. 5:32 Kami yiti kawan saksi neu 
katantuluhm yiru-kami nelang pada Roh Alatalla sa naami daya Alatalla 
ma kawan ulun sa nuu parentahni". 5:33 Dami kawan anggota pangadilan 
yiru karengei, here tuu sangit balalu here bulat pakat nampan munu kawan 
rasul yiru. 5:34 Kude teka kawan anggota pangadilan yiru naan erang 
kaulun Parisi bangaran hi Gamaliel. Hanye erang kaulun guru agama sa 
nahormat tuu daya katuluh ulun. Hanye minri balalu nunyu kawan ulun 
nginsing kawan rasul yiru kaluar ma luar erang pitus. 5:35 Udi hie hanye 
kaeau ma pangadilan agama yiru, "U kawan ulun Israel! Pikir mamaeh neu 
mun sa sagar naulah naun ma kawan ulun yiru. 5:36 Daya dahulu hie suah 
naan hi Teudas, sa nganggap dirini ulun hante, hampe leu epat jatuh kaulun 
sa umba hanye. Kude hanye nawunnu nelang katuluh ulun sa umba hanye 
tapisah maaru-maati, nelang kagiatanni pada wawai. 5:37 Udi yiru tawuk 
naan sensus, hawi hi Yudas, ulun teka Galilea. Daya pangaruhni, rama 
ulun sa umba hanye. Kude hanye pada nawunu, nelang katuluh ulun sa 
umba hanye pisah maaru-maati. 5:38 Jadi itati anri kajadian yiti nasehatku 
kalayiti: ada ngulah inun-inun ma kawan ulun yiti, elahni here. Daya amun 


ajaran nelang kagiatan here yiti asalni teka murunsia, himat ajaran anri 
kagiatan here yiru sika sagar wawal. 5:39 Kude amun hal yiru hawi teka 
Alatalla, himat naun sika puang sagar tau kaiyuh nyantalau here. Likan tau 
pada magin bawilah tuu naun nawan Alatalla." Nasehat Gamaliel yiru 
natarime daya pangadilan. 5:40 Balalu kawan rasul yiru naherau, here 
nawalawas, balalu nauring lagi ngajar neu Yesus. Udi yiru, wau here 
nalapas. 5:41 Kawan rasul yiru nanan Pangadilan Agama yiru anri aral 
daya Alatalla haut nganggap here patut narime hinaan daya gana Yesus. 
5:42 Balalu tiap anrau hang Lewu Tuhan anri hang kawan lewu ulun here 
saratang ngajar nelang iwara Kabar Maeh neu Yesus sa hanye Raja 
Panyalamat sa najanji yiru. 


6:1 Kawan ulun sa umba Yesus magin lawah magin batambah rama. 
Tawuk yiru kawan ulun Yahudi sa makai basa Yunani, balalu puang 
sanang ma kawan ulun Yahudi sa asli. Here sa makai basa Yunani yiru 
kaeau, "Kawan waweian kami sa haut walu puang kaiyuh bagian biaya ma 
tiap anrau sa nabagi ma kawan ulun rama." 6:2 Daya gana yiru, kadua 
walas rasul yiru ngumpul papire kaulun umba here balalu kaeau ma here, 
"Puang maeh amun kami tarie iwara lengan Alatalla, daya harus ngurus 
kawan sual kutaen. 6:3 Jari, ware naun midi teka padang naun pitu kaulun 
sa ngaranni maeh puang uweng cacat sa nakuasa daya Roh Alatalla nelang 
bijaksana, sa iyuh kami ngami tugas pakai ngurus kawan sual yiti; 6:4 
daya kami ekat ngunu badoa nelang iwara lengan Alatalla." 6:5 Katuluh 
ulun satuju anri gurayang teka kawan rasul yiru. Here balalu midi hi 
Stefanus, erang kaulun sa tuu-tuu parisaya ma Yesus nelang nakuasa daya 
Roh Alatalla. Pada tapidi: hi Filipus, hi Prokhorus, hi Nikanor, hi Timon, 
hi Parmenas anri hi Nikolaus teka Antiokhia; hanye puang ulun Yahudi, 
kude haut masuk agama Yahudi. 6:6 Pitu kaulun yiru nausul ma kawan 
rasul, balalu kawan rasul yiru badoa nelang laku berkat Tuhan ma here. 
6:7 Daya yiru kabar teka Alatalla magin tayap nelang kawan ulun sa umba 
Yesus hang Yerusalem magin batambah rama. Nelang rama pada kawan 
imam sa parisaya ma Yesus. 6:8 Hi Stefanus tuu-tuu naberkat daya 
Alatalla, hampe hanye katyuh ngulah wahai kawan kaajaiban anri 


kawan-hal sa luar biasa hang penah masyarakat. 6:9 Kude naan pada 
kawan ulun sa nawan hanye; hanyeyiru here teka kawan anggota lewu 
sumbayang sa naantuh Lewu Sumbayang Kawan ulun Bebas. Kawan 
anggota lewu sumbayang yiru hanyeyiru kawan ulun Yahudi teka Kirene 
anri teka Aleksandria. Here anri kawan ulun Yahudi teka Kilikia anri Asia 
basual nawan hi Stefanus. 6:10 Kude here puang kaiyuh mambantah mun 
sa naeau daya Stefanus, daya Roh Alatalla ngami ma hanye kabijaksanaan 
neu bapaner. 6:11 Daya yiru here nyuruk papire kaulun pakai bapaner, 
"Kami karengei ulun yiru mahina hi Moses nelang Alatalla!" 6:12 Kalayiru 
here nantiring ulun rama anri kawan pamimpin Yahudi, baya kawan guru 
agama. Balalu here tulak nyamba hi Stefanus, udi hie nginsing hanye 
mangadap Pangadilan Agama. 6:13 Nelang here pada nginsing papire 
saksi sa ngami kawan katarangan sa puang tuu neu hi Stefanus. Kawan 
saksi yiru kaeau, "Ulun yiti saratang mahina Lewu Tuhan sa barasis nelang 
mahina kawan-parentah Alatalla itetei hi Moses. 6:14 Kami haut karengei 
hanye kaeau Yesus teka Nazaret yiru sagar nyanruntun Lewu Tuhan yiti, 
balalu ngubah katuluh adat istiadat sa naami daya Moses ma takam!" 6:15 
Katuluh ulun sa hawi hang sidang Pangadilan Agama yiru wauh ma hi 
Stefanus. Nelang tawuk yiru uruwawa Stefanus nadinung kala uruwawa 
malekat. 


7:1 Imam Hante nunti ma hi Stefanus, "Inun katuluh sa naeau daya ulun 
yiru tuu?" 7:2 Hi Stefanus nuing, "Pulaksanai anri katuluh naun sa naan 
hang yiti! Suba sanrengei eauku! Kapihuan datu nini takam hi Abraham, 
pindah ma Haran, tawuk yiru hanye pagun muneng hang Mesopotamia, 
Alatalla sa mulia hawi nunung hanye 7:3 nelang kaeau, 'Tanan tumpuk 
natatnu anri kawan kulawarganu. Hulu tulak ma unengan sa sagar 
natutuiku ma hanyu.' 7:4 Hi Abraham balalu tulak nanan tumpuk Kasdim, 
pindah ma Haran. Udi ambah Abraham matei, Alatalla nginsing hi 
Abraham pindah ma tumpuk sa nauneng daya naun katuluh itati. 7:5 Hang 
tawuk yiru puang uweng sunah butit teka tane yiti sa naami Alatalla ma hi 
Abraham jari milik Abraham; sunah erang kajamba palat sika puang 
uweng naami ma hanye. Kude Alatalla bajanji hanye sagar ngami ma hi 


Abraham neu jari milik Abraham anri anak tukuini. Tawuk yiru hi 
Abraham huan uweng anak. 7:6 Kude yiti sa naeau Alatalla ma hanye, 
'Anak tukuinu sagar muneng yalah ulun asing hang tumpuk lain. Kawan 
ulun hang tumpuk yiti sagar manjajah here nelang ngulah tindakan ma here 
anri kejam epat jatuh taun lawahni. 7:7 Kude aku sagar nukum bangsa sa 
nyamalah here nelang here sagar nakaluar teka tumpuk yiru here sagar 
nyambah aku hang unengan yiti.' 7:8 Udi kaeau kalayiru awetan janji yiru 
nasantuhun daya Alatalla makai upasara sunat. Balalu udi hi Ishak, anak 
Abraham lahir, hi Abraham nyunat hanye tawuk hanye baumur walu 
anrau. Udi yiru hi Ishak nyunat pada anakni, hanyeyiru hi Yakub. Nelang 
hi Yakub pada nyunat kaduawalas anakni, hanyeyiru sa jari laluhur bangsa 
Yahudi. 7:9 Kawan laluhur takam kasiwa anri hi Yosef, hampe here ngari 
hanye jari walah hang Mesir. Kude Alatalla nyinrah hanye, 7:10 nelang 
napas hanye teka panan kasusahenni. Alatalla ngami ma hanye akal nelang 
kabijaksanaan hang tawuk hanye mangadap hi Firaun raja Mesir, hampe hi 
Firaun ngangkat hanye jari gubernur hang Mesir nelang jari panguasa hang 
istana Firaun. 7:11 Udiyiru hawi juju lau hang katuluh negeri Mesir anri 
Kanaan hampe kawan ulun tuu-tuu wuah kekekeen. Datu nini takam puang 
kahaba anakuta. 7:12 Balalu tawuk hi Yakub karengei naan gandum hang 
Mesir hanye nunyu kawan anakm, datu nini takam tulak ma yaru 
palanungkai kalini. 7:13 Tawuk here tulak karueh kalini, hi Yosef iwara 
tengani ma kawan pulaksanaini yiru, hanye hi Yosef. Wau tawuk yiru raja 
Mesir karasa neu kulawarga Yosef. 7:14 Udiyiru hi Yosef ngirim kabar 
ma ambahni, hanyeyiru hi Yakub, laku nampan hanye anri katuluh 
kulawargani pindah ma Mesir-katuluhni naan pitumpulu dime kaulun. 7:15 
Hi Yakub balalu pindah ma Mesir nelang hang yaru hanye anri kawan datu 
nini takam matei. 7:16 Kawan bangkai here nainsing mulek ma Sikhem 
nelang napasar hang pasaran sa haut nawidi papire jumalah duit daya 
Abraham teka suku bangsa Hemor hang Sikhem. 7:17 Tawuk haut kai 
hampe wayahni Alatalla nampalus janjini ma hi Abraham, bangsa takam 
hang Mesir haut batambah rama. 7:18 Akhirni Raja lain sa puang kataru hi 
Yosef, marentah hang Mesir. 7:19 Raja yiru ngajik ngasese bangsa takam 
nelang kejam nadap datu nini takam. Hanye maksa here ngumpe kawan 


genda here sukat wau nakayaan nampan sitatayuh sitahantungni balalu 
matei. 7:20 Hang tawuk yiru hi Moses lahir; hanye erang kaulun genda sa 
maeh tatuu. Telu wulan lawahni hanye napalihara hang lewu ineh ambahni, 
7:21 Dami hanye haut naumpe, putri Firaun ngalap hanye balalu malihara 
hanye kala anakni raerai. 7:22 Katuluh ilmu bangsa Mesir naajar ma hanye 
nelang hanye jari ulun sa tamam bakuasa hawuang papaneran nelang 
pagawianni. 7:23 Tawuk hi Moses baumur epat pulu taun, hulet 
kabahumen hawuang ateini lepuh ninung kaadaan bangsani ulun Israel. 
7:24 Balalu hanye kadinung erang kaulun teka here naaniaya daya ulun 
Mesir; hanye balalu mambela ulun sa naaniaya yiru palus munu ulun Mesir 
yiru. 7:25 Hi Moses minda bangsani kataru himat Alatalla rahat makai 
hanye pakai mambebas here. Kude wangunni here puang kataru. 7:26 
Hang anrau kauni hanye kadinung lagi rueh kaulun Israel babur, balalu 
hanye ngunu nangkaeh here. Hanye kaeau, 'Naun yiti ipulaksanai, wuah 
inun naun babur?' 7:27 Kude ulun sa nampar hengauni yiru nyuun hi Moses 
ma pingir balalu kaeau, 'Hie sa ngangkat hanyu jari hakim nelang 
pamimpin kami?! 7:28 Inun hanyu ngunu munu aku pada kala hanyu munu 
ulun Mesir yiru hangkariwe? 7:29 Dami hi Moses karengei inun sa naeau 
ulun yiru, hi Moses rari teka Mesir balalu muneng hang negeri Midian. 
Hang yaru hanye kaiyuh rueh kaulun anak. 7:30 Epat pulu taun udi yiru 
erang kaulun malekat hawi nunung hi Moses hang padang gurun rite 
Gunung Sinai. Malekat yiru hawi hawuang apui hang jubut sa malelap. 
7:31 Hi Moses wauh kadinung hal yiru, hanye balalu naripi nampan karasa 
inun yiru. Balalu hanye karengei lengan Tuhan kaeau, 7:32 'Aku yiti 
Alatalla datu nini naun; aku Alatalla wat Abaraham, Alatalla Ishak nelang 
Alatalla Yakub.' Hi Moses neter daya takut hampe hanye puang heei lagi 
kadinung jubut yiru. 7:33 Udi yiru Tuhan kaeau lagi, 'Uka sandal sa 
napakainu yiru, daya tane hang unengannu minri yiru, tane sa barasis. 7:34 
Aku haut kadinung nelang naniuh kala awe paitni kahanangen umatku hang 
Mesir. Aku haut karengei lengan wada here balalu aku hawi nampan 
mambebas here. Itati, hayu! Aku sagar ngutus hanyu mulek ma Mesrr.' 
7:35 Hi Moses yiti hanyeyiru hi Moses sa puang naakui daya bangsa Israel 
nelang natampik makai lengan yiti, 'Hie sa haut ngangkat hanyu jari 


pamimpin nelang hakim kami?' Kude samula hanye ulumni sa nautus daya 
Alatalla neu jari pamimpin nelang panyalamat, anri pangarawahen teka 
malekat sa hawi nunung hanye hang jubut sa malelap yiru. 7:36 Hi Moses 
yiru sa mamimpin bangsa Israel kaluar teka tane Mesir anri ngulah wahai 
kaajaiban nelang kawan-hal sa luar biasa hang Mesir, hang Laut Merah 
anri hang padang gurun salawah epat pulu taun. 7:37 Hi Moses yiru pada 
sa kaeau ma bangsa Israel, 'Alatalla sagar ngami ma naun erang kaulun 
nabi sa napidi teka naun raerai, sameh kala hanye midi aku.' 7:38 Hi 
Moses sa hang penah-penah bangsa Israel hang padang gurun, jari ulun 
helang ma malekat sa bapaner anri hanye hang Gunung Sinai anri ma datu 
nini takam. Hanye sa narime teka Alatalla kabar sa welum nampan 
natahampe ma takam. 7:39 Biar kalayiru datu nini takam puang hamen 
ngalut nuu ma hanye. Here puang narime hanye nelang hamen mulek ma 
Mesir. 7:40 Here kaeau ma hi Harun, 'Ulah ma kami kawan dewa, 
nampan kawan dewa yiru mamimpin kami. Daya kami haut puang karasa 
lagi kala awe wangun anri hi Moses yiru sa nginsing kami kaluar teka 
Mesir!" 7:41 Balalu pada hang tawuk yiru here ngulah isa ampatung anak 
sapi, udiyiru here balalu nyarah parapah ma ampatung yiru nelang ngulah 
pesta neu nawat nante barang sa naulah here raerai. 7:42 Balalu Alatalla 
nanan here nelang maladar here nyambah kawan wawahiang hang langit. 
Yiru sasuai anri mun sa nasurat daya kawan nabi. Kalayiti, 'U kawan ulun 
Israel! Puang ma aku naun nyamalis nelang ngurban kawan eha salawah 
epat pulu taun hang padang gurun. 7:43 Kemah dewa Molokh sa nainsing 
naun baya anri ampatung wawahiang dewa naun, hanyeyiru Refan; yiru 
ampatung sa naulah naun neu nasambah. Daya sabab yiru naun sagar 
nabuangku lawit-lawit ma sabarang hang negeri Babel.' 7:44 Kemah 
unengan Alatalla hawi ma murunsia naan witu datu nini takam hang 
padang gurun. Kemah yiru naulah manyu parentah Alatalla ma hi Moses 
nelang manyu suntu sa natantarang Alatalla ma hi Moses. 7:45 Udiyiru 
Kemah yiru palus nainsing daya datu nini takam hang tawuk here anri hi 
Yosua tulak hanrabut negeri takam yiti teka kakuasaan kawan bangsa sa 
nausir daya Alatalla hang hadapan here. Kemah yiru naan hang Yiru 
hampe jaman Dawid. 7:46 Hi Dawid ngampi sanang atei Alatalla nelang 


laku teka hanye nampan hanye nunyu ngambuan isa lewu ma Alatalla sa 
nasambah daya Yakub yiru. 7:47 Kude hi Salomo sa ngampinri lewu yiru 
ma Alatalla. 7:48 Kude Alatalla panante Tuhan puang muneng hang lewu 
sa naulah daya murunsia; daya hawuang buku nabi naan nasurat kalayiti, 
7:49 'Langit samula padudusanku nelang tane lapik peeku. Lewu inun sa 
hamen naampinri naun ma aku? Hang awe unenganku istirahat? 7:50 
Angneh aku raerai sa ngulah alakatantuluh?' kalayiru eau Alatalla. 7:51 
Tuu mape silu naun yiti nelang tuu mahadin naun ngalut nuu ma Alatalla! 
Silu naun tuu marengen ma lengan Alatalla! Naun sameh anri datu nini 
naun; saratang nawan Roh Alatalla! 7:52 Inun naan nabi sa puang nasiksa 
daya datu nini naun? Here munu kawan utusan teka Alatalla sa sadi hurap 
haut iwara himat walah Alatalla sa tuu yiru sagar hawi. Nelang itati naun 
makhianat nelang munu Walah Alatalla yiru. 7:53 Kawan malekat haut 
nampe kawan parentah Alatalla ma naun kude naun puang hamen ngalut 
parentah yiru.!" 7:54 Dami kawan anggota Pangadilan Agama yiru 
karengei katuluh mun sa naeau daya Stefanus, here mahanang atei nelang 
sangit tatuu anri hanye. 7:55 Kude hi Stefanus sa nakuasa daya Roh 
Alatalla mihangut ma langit. Hanye kadinung pihante mulia Alatalla nelang 
Yesus minri hang unengan bakuasa hang tuhi kawan Alatalla. 7:56 
"Dinung," eau Stefanus, "aku kadinung surga wawanga nelang Anak 
Murunsia minri hang tiba tuhi kawan Alatalla!" 7:57 Kawan anggota 
Pangadilan yiru nutup silu here nelang nantiak, balalu sasinrah nyarang hi 
Stefanus. 7:58 Here mait hanye maluar tumpuk balalu medak hanye makai 
watu. Kawan ulun sa manyaksi kajadian yiru ngelah pakaian here hang 
erang kaulun anak muda sa bangaran hi Saulus. 7:59 Tawuk here medak 
hi Stefanus, hi Stefanus kaeau, "Tuhan Yesus, tarime rohku!" 7:60 Balalu 
hanye ileku nelang anri lengan mehet hanye kaeau, "Tuhan, ada dosa yiti 
naweat ma ambau here!" Udi kaeau kalayiru hanye balalu matei. 


8:1 Nelang hi Saulus sanang gana hi Stefanus nawunu. Teka tawuk yiru 
ungkup hang Yerusalem mulai nakahanangen nasasah, hampe katuluh 
kawan ulun parisaya, salain hengka kawan rasul, uras tulak rari bahamuran 
ma litar daerah Yudea anri Samaria. 8:2 Kawan ulun sa takut ma Alatalla 


masar hi Stefanus nelang nangis hanye anri tuu mahanang atei. 8:3 Kude hi 
Saulus puang taduh haut ngakali ngampi hansur ungkup. Hanye masuk ma 
kawan lewu nelang nyujut ma luar kawan ulun sa parisaya, balalu namasuk 
here mawuang panjara. 8:4 Kawan ulun parisaya sa haut tulak bahamuran 
yiru iwara Kabar Maeh teka Alatalla maawe-awe. 8:5 Hi Filipus tulak ma 
Samaria nelang iwara ma kawan ulun hang yaru neu Raja Panyalamat sa 
najanji Alatalla. 8:6 Dami kawan ulun karengei hi Filipus bapaner nelang 
here kadinung kawan kaajaiban sa naulahni, rama teka here sa mantaru 
inun sa naeau daya Filipus. 8:7 Daya kawan roh jahat haut kaluar nelang 
ngiak teka rama ulun sa karasukan setan. Kawan ulun lumpuh anri kepa 
pada rama sa nasamare. 8:8 Daya yiru kawan ulun hang Samaria yiru tuu 
arai. 8:9 Hang tumpuk yiru naan erang kaulun upu bangaran hi Simon, sa 
haut papire lawahni haut ngulah rama ulun hang Samaria wauh neu ilmu 
sihirni. Hanye kaeau ma here hanye ulun sa luar biasa. 8:10 Balalu katuluh 
ulun hang tumpuk yiru teka katuluh lapisan masyarakat naniuh hanye. 
"Hang ulun yiti naan kakuaten Alatalla sa taru tuu samula 'Kakuaten Hante' 
yiru," eau here. 8:11 Haut lawah tuu hanye mampangaruhi ulun rama 
makai kakuaten sihirm, hampe ulun uras naniuh hanye tatuu. 8:12 Kude hi 
Filipus iwara ma here neu Kabar Maeh neu kewangun Alatalla sagar 
marentah yalah Raja nelang neu Yesus Kristus, Raja Panyalamat yiru. 
Balalu here parisaya neu inun sa nawara daya Filipus, balalu here 
nabaptis-hau upu atawa wawei. 8:13 Hi Simon pada parisaya, nelang dami 
udi nabaptis, hanye saratang baya anri hi Filipus. Hanye mandam kadinung 
katuluh kawan kaajaiban. 8:14 Tawuk kawan rasul hang Yerusalem 
karengei kawan ulun Samaria haut narime lengan Alatalla. Here balalu 
ngutus hi Petrus anri hi Yohanes mayaru. 8:15 Tawuk hi Petrus anri hi 
Yohanes hampe, here balalu badoa ma kawan ulun Samaria yiru nampan 
here kaiyuh Roh Alatalla, 8:16 daya Roh Alatalla huan hawi nguasa sunah 
erang kaulun teka here; here ekat nabaptis hawuang ngaran Tuhan Yesus. 
8:17 Balalu hi Petrus anri hi Yohanes hanrapak tangan here ma ambau 
kawan ulun Samaria yiru; balalu here narime Roh Alatalla. 8:18 Hi Simon 
kadinung daya kawan Rasul hanrapak tangan hang ambau kawan ulun yiru, 
Roh Alatalla naami ma here. Daya yiru hi Simon ngami duit ma hi Petrus 


anri hi Yohanes, 8:19 balalu kaeau, "Ami pada maaku kuasa yiru nampan 
amun aku hanrapak tanganku hang ambau hie-hie, ulun yiru sagar narime 
Roh Alatalla." 8:20 Kude hi Petrus nuing, "Silaka hanyu sinrah kawan 
duitnu! Hanyu minda pangamian Alatalla tau nawidi makai duit? 8:21 
Hanyu puang uweng hak umba hawuang pagawian kami, daya ateinu 
puang tuu-tuu nadap Alatalla. 8:22 Daya yiru umpe kunuannu sa puang 
maeh yiru balalu laku anri Alatalla nampan hanye ngampun kunuannu sa 
puang maeh yiru. 8:23 Daya aku karasa himat ateinu penu anri kabahirien 
nelang haut nasamalah daya kajahaten." 8:24 Balalu hi Simon kaeau ma hi 
Petrus anri hi Yohanes, "Karawah ilaku ma Alatalla nampan puang uweng 
sunah isa teka mun sa naeau daya naun yiru wuah ma aku." 8:25 Udi yiru 
here ngami kasaksian nelang iwara firman Tuhan, hi Petrus anri hi 
Yohanes mulek ma Yerusalem. Balalu hang pakiaanni, here iwara Kabar 
Maeh yiru hang kawan tumpuk hang Samaria. 8:26 Erang kaulun malekat 
Tuhan kaeau ma hi Filipus, "Hulu tulak! Kia ma tiba salatan ma lalan sa 
nuju Yerusalem anri Gaza." Lalan yiru suni! 8:27-28 Hi Filipus balalu 
tulak. Hang tawuk yiru naan erang kaulun pagawai istana Etiopia rahat 
hang pakiaanni mudi ma tumpukni. Ulun yiru erang kaulun pagawai tinggi 
sa bertanggung jawab atas katuluh panatau wat Kandake, ratu negeri 
Etiopia. Ulun yiru haut tulak ma Yerusalem lepuh nyambah Alatalla nelang 
itati hanye mudi makai karetani. Padingian hanye maharung hang karetani 
yiru, hanye mambasa buku Nabi Yesaya. 8:29 Roh Alatalla kaeau ma hi 
Filipus, "Hulu tulak ma yaru palus sanrite kareta yiru!" 8:30 Balalu hi 
Filipus tulak nyanrite kereta yiru, balalu hanye karengei ulun mambasa 
Buku Yesaya. Hi Filipus nunti ma hanye, "Inun Tuan kataru ala sa nabasa 
Tuan yiru?" 8:31 Ulun yiru nuing, "Kewangun aku tau kataru, amun puang 
uweng ulun sa manarangni ma aku?" Balalu hanye nuntut hi Filipus 
sungkat ma kareta palus maharung baya hanye. 8:32 Kawan ayat sa 
nabasani yiru, kalayiti, "Hanye yalah babiri sa naayak neu nasamalis, kala 
anak babiri sa puang maeau tawuk wuluni nagunting, kalayiru hanye puang 
ngaluar sunah erang kawusi lengan. 8:33 Hanye nahina nelang naulah 
sibabahum anri puang adil. Hewukni nabunat teka ambau tane hampe 
puang uweng sunah erang kaulun sa kaiyuh nyarita neu katurunanni." 8:34 


Pagawai tinggi teka Etiopia yiru kaeau ma hi Filipus, "Karawah wara ma 
aku, hie sa namaksud daya nabi yiti? Hanye raerai atawa ulun lain?" 8:35 
Hi Filipus balalu mulai bapaner; makai kawan ayat yiru hanye mulai iwara 
Kabar Maeh neu Yesus ma pagawai tinggi yiru. 8:36 Hang tawuk pakiaan 
yiru, here hampe hang isa unengan sa naan ranu. Pagawai yiru kaeau, 
"Dinung iru naan ranu! Inun lagi sa kurang nampan mambaptis aku?" 8:37 
[Hi Filipus kaeau, "Amun Tuan parisaya anri sagalis atei, Tuan iyuh 
nabaptis." "Aku parisaya Yesus Kristus hanyeyiru Anak Alatalla," eau 
pagawai tinggi teka Etiopia yiru. | 8:38 Balalu hanye nunyu karetani tarie; 
udiyiru here rueh, hi Filipus anri pagawai yiru, minau mawuang ranu balalu 
hi Filipus mambaptis hanye. 8:39 Tawuk here kaluar teka ranu, Roh 
Alatalla ngalap hi Filipus teka yiru. Pagawai tinggi teka Etiopia yiru puang 
kadinung hanye lagi. Anri atei sa mihewu pagawai tinggi yiru nampalus 
pakiaanni. 8:40 Hi Filipus salenga naan hang Asdod. Nelang tawuk yiru 
hanye nampalus pakiaanni. Hanye iwara Kabar Maeh neu Yesus hang 
katuluh tumpuk hampe hanye hampe hang Kaisarea. 


9:1 Hang tawuk yiru hi Saulus tarus ngancam nelang munu kawan ulun sa 
parisaya ma Tuhan Yesus. Hanye tulak nunung Imam Hante, 9:2 lepuh 
laku surat kuasa pakai tulak nuju kawan pamimpin lewu sumbayang ulun 
Yahudi hang Damsyik, nampan amun hang yaru hanye kahaba kawan ulun 
sa parisaya ma Yesus Kristus, hanye tau nyamba here palus nginsing here 
ma Yerusalem. 9:3 Tawuk hanye nuju Damsyik, dami haut rite tumpuk 
yiru, salenga naan maraai teka langit sa nyahaya hang kaliling hi Saulus. 
9:4 Hanye tumbang ma tane balalu karengei naan lengan sa kaeau ma 
hanye, "Saulus, Saulus! Inun sababni hanyu nyiksa aku?" 9:5 "Hie hanyu, 
Tuan?" tunti Saulus. Lengan yiru nuing, "Aku Yesus, sa nasiksa dayanu. 
9:6 Kude itati ambuan hulu masuk ma tumpuk. Hang yaru sagar nawara 
ma hanyu mun sa harus naulahnu." 9:7 Kawan ulun sa umba sinrah hi 
Saulus embah hampe puang kaiyuh basuara; basa here karengei lengan 
yiru kude puang uweng kadinung sunah erang kaulun. 9:8 Balalu hi Saulus 
minri palus ngirat mateini, kude mateini haut puang tau kadinung inun-inun 
lagi. Jadi here balalu negei tanganni palus nganyak hanye masuk ma 


Damsyik. 9:9 Telu anrau lawahni hanye puang kadinung nelang salawah 
yiru hanye budas puang uweng kuman atawa nguut ranu. 9:10 Hang 
Damsyik naan erang kaulun sa parisaya ma Yesus bangaran hi Ananias. 
Hawuang paninunganni, Tuhan puntane ma hanye. Tuhan kaeau, 
"Ananias!" Hi Ananias nuing, "Aku, Tuhan!" 9:11 Tuhan kaeau, "Hulu 
tulak itati. Tunung ma lewu Yudas hang Jalan Lurus. Tunti hang yaru ulun 
sa bangaran hi Saulus sa baasal teka Tarsus. Ulun yiru itati rahat badoa, 
9:12 nelang hawuang paninunganni hanye kadmung erang kaulun upu, 
bangaran hi Ananias, hawi nunung hanye palus hanrapak tanganni hang 
ambau hanye nampan hanye tau kadinung lagi." 9:13 Hi Ananias nuing, 
"Tuhan, aku haut karengei rama ulun bapaner neu ulun yiti, mambatang 
neu kawan panyiksaan sa naulahni anri kawan ulun watnu nadap umatnu 
hang Yerusalem. 9:14 Nelang itati hanye haut hawi ma yiti haut nahuyu 
daya maraai kawan imam kapala nampan nyamba kawan ulun sa parisaya 
ma hanyu." 9:15 Kude Tuhan kaeau ma hi Ananias, "Hulu tulak! Daya 
Aku haut midi hanye pakai malayanni aku, nampan hanye iwara neu aku 
ma kawan bangsa lain sa puang baagama Yahudi anri ma kawan raja 
nelang ma bangsa Israel pada. 9:16 Nelang aku raerai sa sagar ngalalea 
ma hanye katuluh kahanangen sa harus naingkam dayani daya gana aku." 
9:17 Hi Ananias balalu tulak ma lewu yiru palus hanrapak tanganni hang 
ambau hi Saulus. "Saulus," eau Ananias, "Tuhan Yesus sa dinungnu hang 
lalan tawuk hanyu nuju ma yati, hanye sa nunyu aku hawi nampan hanyu 
tau kadinung lagi nelang nakuasa daya Roh Alatalla." 9:18 Tawuk yiru 
pada naan yalah sihi kenah lawu teka matei Saulus nelang hanye balalu 
kadinung lagi. Hanye balalu ambuan, balalu nabaptis. 9:19 Dami udi 
kuman, hanye balalu wigas kamulek. Hi Saulus muneng hang Damsyik 
baya kawan ulun umba Yesus papire anrau lawahni. 9:20 Hanye balalu 
tulak ma kawan lewu sumbayang nelang mulai iwara Yesus yiru Anak 
Alatalla. 9:21 Katuluh ulun wauh karengei hi Saulus. Here kaeau, 
"Angneh hanye sa hang Yerusalem haut munu katuluh ulun sa parisaya ma 
Yesus? Hanye hawi ma yiti nampan nyamba palus nginsing here ma kawan 
imam kapala!" 9:22 Kude hi Saulus magin hante pangaruhni. Kawan bukti 
sa nawarani neu Yesus yiru anri bawilah tuu Yesus yiru Raja Panyalamat, 


hampe kawan ulun Yahudi sa muneng hang Damsyik puang kaiyuh 
mambantah lagi. 9:23 Papire anrau udi yiru kawan ulun Yahudi mapakat 
neu munu hi Saulus. 9:24 Kude ransana here yiru rasa Saulus. Kaanrau 
kamalem here nganrei hanye hang pintu gerbang tumpuk ngunu munu 
hanye. 9:25 Kude hang hinra malem, kawan ulun sa umba hi Saulus ngalap 
hanye, balalu ngampinau hanye makai karanjang napitah pagar timbuk 
tumpuk. 9:26 Hi Saulus tulak ma Yerusalem, balalu hang yaru hanye 
ngaheng bakumpul baya anri kawan ulun sa umba Yesus. Kude here takut 
anri hanye, daya here puang parisaya sa hanye tuu-tuu haut jari ulun sa 
umba Yesus. 9:27 Kude hi Barnabas hawi nunung hanye, balalu nginsing 
hanye ma kawan rasul. Hi Barnabas nyarita ma here neu kewangun hi 
Saulus haut kadinung Tuhan hang penah lalan nelang kewangun Tuhan 
bapaner anri hanye. Hi Barnabas iwara pada neu kewangun kaheeien 
Saulus ngajar hang Damsyik makai ngaran Yesus. 9:28 Hi Saulus balalu 
muneng baya here nelang anri heei hanye bakhotbah hang katuluh tumpuk 
Yerusalem makai ngaran Tuhan. 9:29 Hanye bapaner nelang basual anri 
kawan ulun Yahudi sa makai basa Yunani, kude here ngunu munu hanye. 
9:30 Tawuk yiru kawan ulun sa parisaya lainni karasa neu hal yiru, here 
balalu nginsing hi Saulus ma Kaisarea, udiyiru ngirim hanye ma Tarsus. 
9:31 Anri kalayiru balalu katuluh Ungkup hang Yudea, Galilea nelang 
Samaria balalu aman. Nakarawah daya Roh Alatalla, anri takut ma Tuhan, 
kawan ungkup yiru magin mansing nelang batambah rama. 9:32 Hi Petrus 
tulak maawe-awe ganta kawan ungkup. Hang hinra anrau hanye ganta 
kawan ungkup Tuhan sa muneng hang Lida. 9:33 Hang yaru hanye panalu 
erang kaulun upu bangaran hi Eneas, sa lumpuh nelang puang kaiyuh 
ambuan teka paanreanni salawah walu taun. 9:34 Hi Petrus kaeau ma hi 
Eneas, "Eneas, Yesus Kristus nyamare hanyu. Ambuan palus paradu 
paanreannu." Tawuk yiru pada hi Eneas balalu ambuan. 9:35 Katuluh 
panduduk hang Lida kadinung hi Eneas nelang pada panduduk hang Saron 
here katuluh balalu parisaya ma Tuhan. 9:36 Hang Yope naan erang 
kaulun wawei bangaran hi Tabita. Hanye erang kaulun sa parisaya ma 
Yesus. (Ngaranni hang basa Yunani hanyeyiru hi Dorkas sa aratini 
Kawawe.) Hanye saratang ngulah kawan-hal sa maeh nelang ngarawah 


kawan ulun paua. 9:37 Hang tawuk yiru hanye sakit balalu matei. Udi 
bangkaini naampanrus, hanye naelah hang kamar hang loteng. 9:38 
Tumpuk Yope puang hampe lawit teka Lida, jadi tawuk kawan ulun sa 
umba Yesus hang Yope karengei hi Petrus naan hang Lida, here ngirim 
rueh kaulun tulak nunung hi Petrus nginsing pesen, "Hinang hawi ma yati." 
9:39 Hi Petrus balalu ambuan palus naharak here. Dami hampe yaru 
hanye nainsing ma kamar hang loteng. Katuluh kawan wawei walo hang 
yiru nguruwundung hi Petrus nelang nungkau balalu nutui ma hanye kawan 
baju anri kawan jubah sa najahit Dorkas ma here tawuk hanye lagi welum. 
9:40 Hi Petrus nunyu here katuluh kaluar, balalu hanye ileku palus badoa. 
Udiyiru hanye nadap bangkai Dorkas balalu kaeau, "Tabita, ambuan" 
Balalu hi Dorkas ngirat mateini, tawuk hanye kadinung hi Petrus, hanye 
balalu maharung. 9:41 Hi Petrus balalu negei tanganni palus ngarawah 
hanye minri. Udi yiru hi Petrus nerau kawan ulun sa parisaya hang yiru 
baya kawan wawei walo yiru, balalu nyarah hi Dorkas sa haut welum yiru 
ma here. 9:42 Kabar neu kajadian yiru tasiar ma katuluh Yope, hampe 
rama ulun sa parisaya ma Yesus jari Raja Panyalamat here. 9:43 Hi Petrus 
muneng hang yaru papire anrau lawahni hang lewu erang kaulun tukang 
kulit bangaran hi Simon. 


10:1 Hang Kaisarea naan erang kaulun upu bangaran hi Kornelius. Hanye 
erang kaulun kapten "Pasukan Italia". 10:2 Hanye erang kaulun sa takut 
ma Alatalla nelang katuluh kulawarga sumbayang ma Alatalla. Hanye 
ngarawah kawan ulun Yahudi sa paua nelang hanye saratang badoa ma 
Alatalla. 10:3 Hang hinra anrau leu pukul telu penah anrau hanye kadinung 
anri bawilah hawuang paninunganni, erang kaulun malekat Alatalla hawi 
balalu nerau hanye, "Kornelius!" 10:4 Hi Kornelius nantau malekat yiru 
nelang takut balalu kaeau, "Naan mun Tuan?" Malekat yiru kaeau, "Doanu 
nelang pikaeh ateinu haut natarime daya Alatalla balalu Alatalla ngitung 
hanyu. 10:5 Itati huyu ulun tulak ma Yope nerau hi Simon sa ngaranni 
budas hi Simon Petrus. 10:6 Hanye umba amalem hang lewu erang kaulun 
tukang kulit bangaran hi Simon, sa muneng hang pinggir pantai." 10:7 Udi 
malekat bapaner anri hi Kornelius yiru tulak, hi Kornelius nerau rueh 


kaulun palayan lewuni anri erang kaulun anggota tantara pangawalni sa 
mawitu bujur takut ma Tuhan. 10:8 Hi Kornelius nyarita ma here mun sa 
haut dinung nelang rengemi yiru, balalu hanye nunyu here tulak ma Yope. 
10:9 Hang anrau isani, tawuk here magun hang pakiaan nelang kai hampe 
Yope, hi Petrus mambai ma ambau hapau nampan badoa. 10:10 Balalu 
hanye kajuju tuu kakan ikuta. Tawuk yiru anakuta ganjah nasadia, salenga 
hanye naan paninungan. 10:11 Hanye kadinung langit wawanga balalu 
naan yalah kain hante bapusing epat gagueng, naului ma tane. 10:12 
Hawuangni naan papire masam kawan eha sa bapee epat, naan kawan eha 
sa ilansar nelang naan kawan wurung liar. 10:13 Balalu naan lengan sa 
kaeau ma hanye, "Petrus, ambuan! Samalis palus kuta!" 10:14 Hi Petrus 
nuing, "Puang, Tuhan! Huan suah aku nguta kawan sa haram nelang padi." 
10:15 Kude lengan yiru kaeau lagi ma hanye, "Inun sa haut naeau daya 
Alatalla halal, ada hanyu nganggap yiru haram." 10:16 Paninungan yiru 
kakune hampe telu kali, udiyiru kain yiru balalu paenat lagi ma surga. 
10:17 Hi Petrus bingung mamikir inun arati teka paninungan yiru. Ganjah 
hi Petrus mamikirni, kawan ulun sa nahuyu daya Kornelius kahaba lewu 
Simon nelang here haut minri hang hadapan wanawang. 10:18 Balalu here 
nerau ulun palus nunti, "Inun hang yiti naan tamu amalem, sa bangaran hi 
Simon Petrus?" 10:19 Ganjah hi Petrus magun mamikir inun arati teka 
paninunganni yiru, Roh Alatalla kacau ma hanye, "U Petrus, naan telu 
kaulun rahat ngantara hanyu. 10:20 Hayu hinang inau ma imbe nelang ada 
ragu-ragu hulu umba here, daya aku sa nunyu here." 10:21 Hi Petrus 
balalu minau ma imbe palus kaeau ma kawan ulun yiru, "Aku sa naantara 
daya naun. Naun hawi lepuh inun?" 10:22 Here nuing, "Kapten Kornelius 
nunyu kami ma yati. Hanye erang kaulun sa maeh nelang takut ma 
Alatalla, nelang tuu nahormat daya kawan ulun Yahudi. Erang kaulun 
malekat Alatalla nunyu hanye laku Tuan hawi ma lewuni, hanye nahuyu 
nyanrengei inun sa wawara Tuan ma hanye." 10:23 Hi Petrus balalu 
ngendei here amalem hang yiru. Hang kaayat unini hi Petrus ambuan 
balalu tulak sinrah anri here. Anri papire kaulun sa parisaya teka Yope 
pada umba. 10:24 Erang anrau udi yiru here hampe hang Kaisarea. Hang 
yaru here haut naanrei daya Kornelius anri kawan pulaksanaini baya kawan 


hengauni sa naundang dayani. 10:25 Dami hi Petrus hampe, hi Kornelius 
tulak nahalu hanye palus ileku hang hadapan hi Petrus. 10:26 Kude hi 
Petrus ngarawah hanye minri, balalu kaeau, "Ambuan! Aku pada 
murunsia." 10:27 Nelang hanye magun bapaner anri hi Kornelius, hi Petrus 
masuk mawuang lewu. Hang yiru hanye kadinung rama ulun haut 
bakumpul. 10:28 Hanye kaeau ma here, "Naun raerai karasa kawan ulun 
Yahudi nauring daya agamani ganta atawa bahubungan anri kawan ulun 
teka bangsa lam. Kude Alatalla haut nutui ma aku sa aku puang iyuh 
nganggap hie-hie sa najis atawa haram. 10:29 Yiru sababni tawuk Tuan 
ilaku nampan aku hawi, aku puang kabaratan hawi. Jadi itati aku hamen 
karasa wuah mun Tuan ilaku aku hawi." 10:30 Hi Kornelius nuing, "Telu 
anrau sa haut paitah, tawuk leu kalayiti, aku rahat badoa hang lewu leu 
pukul telu kariwe. Salenga naan erang kaulun upu minri hang hadapanku. 
Pakaian ulun yiru matalak nyahaya. 10:31 Hanye kaeau, 'Kornelius! 
Alatalla haut narime doanu nelang kaitung pikaeh ateinu. 10:32 Jadi huyu 
ulun ma Yope nerau ulun bangaran hi Simon Petrus. Hanye amalem hang 
lewu erang kaulun tukang kulit sa bangaran hi Simon, lewuni hang pinggir 
laut.' 10:33 Yiru sababni aku iwawansit nunyu ulun tulak nerau hanyu. 
Nelang hanyu tuu maeh atei hamen hawi ma yati. Itati kami katuluh 
bakumpul hang yiti hang hadapan Alatalla nampan nyanrengei katuluh inun 
sa nahuyu daya Alatalla sa nawara dayanu ma kami." 10:34 Balalu Hi 
Petrus kaeau, "Itati aku tuu-tuu karasa batantu Alatalla puang mambeda 
katuluh ulun. 10:35 Ulun sa takut ma Alatalla nelang ngulah sa bujur, ulun 
yiru natarime daya Alatalla puang paduli hanye bangsa awe. 10:36 
Pulaksanai katantuluh haut karasa isi kabar sa natahampe Alatalla ma 
bangsa Israel. Kabar yiru hanyeyiru Kabar Maeh neu pidamai itete1 Yesus 
Kristus, hanyeyiru Tuhan katuluh ulun. 10:37 Naun karasa kewangun 
kajadian hang litar Yudea, hanyeyiru mulai teka Galilea udi baptisan sa 
naeau daya Yohanes. 10:38 Naun karasa pada Alatalla haut midi Yesus 
Kristus ulun Nazaret yiru nelang ngami ma hanye Roh Alatalla anri kuasa. 
Naun karasa pada Yesus tulak maawe-awe lepuh ngulah ala maeh; hanye 
nyamare katuluh ulun sa nakuasa daya Iblis, daya Alatalla nymrah hanye. 
10:39 Kami yiti kawan ulun sa haut kadinung raerai katuluh mun sa haut 


naulahni hang tane ulun Yahudi nelang hang Yerusalem. Kude biar 
kalayiru here nyalib palus munu hanye. 10:40 Kude hang anrau sa katelu 
Alatalla nyamelum hanye mulek teka pampatei nelang ngalalea hanye ma 
murunsia; 10:41 puang ma katuluh ulun, malengkan ekat ma kami sa haut 
napidi daya Alatalla labis dahulu nampan jari saksini, kami kuman nguut 
baya hanye udi hanye welum mulek teka pampatei. 10:42 Nelang hanye 
nunyu kami iwara Kabar Maeh yiru ma ulun katuluh nelang ngami 
kasaksian hanye bawilah tuu haut naangkat daya Alatalla jari Hakim 
kawan ulun sa magun welum nelang ma kawan ulun sa haut matei. 10:43 
Katuluh kawan nabi iwara neu hanye. Here kaeau himat katuluh ulun sa 
parisaya ma Yesus, sagar naampun dosani makai kuasa teka Yesus 
Kristus." 10:44 Ganjah hi Petrus magun bapaner Roh Alatalla minau 
nelang nguasa kawan ulun sa nyanrengei kabar yiru. 10:45 Kawan ulun 
Yahudi sa parisaya ma Yesus nelang umba hi Petrus teka Yope, katuluhni 
wauh kadinung Alatalla pada ngami Rohni ma kawan ulun teka bangsa lain 
sa puang Yahudi. 10:46 Daya here karengei kawan ulun yiru bapaner 
hawuang wahai masam basa nelang nawat nante Alatalla. Balalu hi Petrus 
kaeau, 10:47 "Dinung, kawan ulun yiti haut kaiyuh Roh Alatalla sameh 
kala takam. Jadi inun tau ulun mahalangi here nampan nabaptis makai 
ranu?" 10:48 Balalu hi Petrus nunyu here nampan nabaptis hawuang 
ngaran Yesus Kristus. Udi yiru here ilaku nampan hi Petrus muneng baya 
here papire anrau lawahni. 


11:1 Kawan rasul anri katuluh ulun sa parisaya hang Yudea karengei neu 
kawan ulun sa puang baagama Yahudi pada haut narime lengan Alatalla. 
11:2 Kamulek tawuk hi Petrus tulak ma Yerusalem, kawan ulun Yahudi sa 
haut parisaya yiru, ngampi hala hi Petrus. Here kaeau, | 1:3 "Wuah mun 
hanyu tulak ma lewu kawan ulun sa huan basunat? Hanyu likan ikuta 

sinrah baya here!" 11:4 Daya yiru hi Petrus manarang ma here katuluh 
kawan kajadian, mulai hengka panukuamn. Hi Petrus kaeau, 11:5 "Tawuk 
aku rahat badoa hang Yope, aku salenga kadinung isa paninungan. Aku 
kadinung naan erang kalamar kain hante naampinau teka langit, gagueng 
hang kaepat pusingni, udiyiru tarie hang hadapan aku. 11:6 Tawuk aku 


naniuh mawuangni, aku kadinung kawan eha sa bapee epat, kawan satua 
liar, kawan satua sa ilansar nelang kawan wurung liar. 11:7 Balalu aku 
karengei naan lengan sa kaeau ma aku, 'Hayu ambuan, Petrus! Samalis 
kawan satua yiru palus kuta!' 11:8 Kude aku nuing, 'Puang, Tuhan! Huan 
suah aku nguta kawan kutaen sa haram nelang padi.' 11:9 Kude langan 
yiru kaeau lagi teka langit, 'Barang sa haut naeau daya Alatalla halal ada 
naantuh haram.' 11:10 Aku kadinung hal yiru hampe telu kali balalu 
akhirni katuluhni paenat mulek ma surga. 11:11 Hang tawuk yiru pada 
katelu kaulun teka Kaisarea, sa nautus nunung aku, hampe hang lewu 
unenganku amalem. 11:12 Balalu Roh Alatalla nunyu aku tulak sinrah 
baya here anri puang ragu-ragu. Kaenem ulun pulaksanai yiru pada umba 
baya aku ma Kaisarea, nelang kami katuluh masuk mawuang lewu 
Kornelius. 11:13 Udiyiru hi Kornelius nyarita ma kami kewangun hanye 
kadinung erang kaulun malekat minri hang lewuni nelang kaeau, 'Huyu 
ulun ma Yope nerau erang kaulun upu bangaran hi Simon Petrus. 11:14 
Hanye sagar nampe ma naun kabar sa sagar nyalamat hanyu anri 
kulawargani.' 11:15 Nelang tawuk aku mulai bapaner kalayiru," Hi Petrus 
nampalus lagi saritani, "Roh Alatalla hawi ma ambau here, sameh kala sa 
jari ma takam hang panukuanni tawuk hie. 11:16 Balalu aku kaitung, 
Tuhan suah kaeau, 'Hi Yohanes mambaptis makai ranu, kude naun sagar 
nabaptis makai Roh Alatalla.' 11:17 Jadi bawilah tuu Alatalla ngami pada 
ma kawan ulun sa puang baagama Yahudi yiru, pangamian sa sameh kala 
naamini ma takam hang tawuk takam parisaya ma Tuhan Yesus Kristus. 
Daya yiru, puang tau pada aku nguring Alatalla!" 11:18 Udi karengei yiru, 
here puang mambantah lagi. Balalu here nawat Alatalla. Here kaeau, 
"Amun kalayiru, kawan ulun sa puang Yahudi pada naami kasampatan 
daya Alatalla nampan batobat teka kawan dosa here nelang kaingkam 
welum sa sajati!" 11:19 Dami udi hi Stefanus nawunu, kawan ulun sa 
parisaya ma Yesus mulai nasasah, hampe here tapisah maaru-maati. Naan 
sa rari hampe ma Fenisia, nelang naan pada sa hampe ma Siprus anri 
Antiokhia. Here iwara kabar teka Alatalla ekat ma kawan ulun Yahudi. 
11:20 Kude teka here sa parisaya yiru, naan sa baasal teka Siprus anri 
Kirene, naan pada kawan ulun sa tulak ma Antiokhia nelang iwara Kabar 


Maeh neu Yesus yiru ma kawan ulun sa puang baagama Yahudi. 11:21 
Kuasa Tuhan naan hang here hampe rama ulun balalu parisaya nelang 
nyarah tenga here ma Tuhan. 11:22 Sarita neu kawan kajadian yiru hampe 
pada ma ungkup hang Yerusalem. Daya yiru here balalu ngutus hi 
Barnabas ma Antiokhia. 11:23 Nelang tawuk hi Barnabas hampe yaru, 
balalu kadinung kewangun Alatalla mamberkat kawan ulun yiru, hanye tuu 
arai. Balalu hanye ilaku nampan here tuu-tuu satia ma Tuhan anri sagalis 
atei. 11:24 Hi Barnabas yiti ulun sa maeh atei nelang nakuasa daya Roh 
Alatalla nelang tuu parisaya ma Tuhan hampe rama ulun parisaya ma 
Tuhan. 11:25 Kamulek hi Barnabas tulak ma Tarsus ngantara hi Saulus. 
11:26 Udi panalu hi Saulus, hanye nginsing hi Saulus ma Antiokhia pas 
erang taun lawahni here bakumpul baya ungkup hang yaru nelang ngajar 
rama ulun. Hang Antiokhia yiru kawan ulun sa parisaya ma Yesus Kristus 
palanungkai kalini naantuh kawan ulun Kristen. 11:27 Tawuk yiru naan 
papire nabi hawi teka Yerusalem ma Antiokhia. 11:28 Teka here yiru naan 
sa bangaran hi Agabus. Daya kabahumen Roh Alatalla hanye nujum hang 
litar dunia sagar naan juju lau sa tamam. (Nelang hal yiru bujur tulus hang 
tawuk Kaisar Klaudius marentah.) 11:29 Balalu katuluh kawan ulun sa 
umba Yesus yiru mira pakat neu ngirim bantuan ma kawan pulaksanai here 
sa muneng hang Yudea, tiap tenga ngirim manyu wangun kamampuami. 
11:30 Pipakatan yiru natampalus, balalu hi Barnabas anri hi Saulus nautus 
nampan nginsing bantuan yiru ma kawan pamimpin ungkup. 


12:1 Leu hang tawuk yiru pada Raja Herodes mulai nehek nyiksa kawan 
ulun Kristen. 12:2 Atas parentahni hi Yakobus pulaksanai Yohanes 
nawunu makai pedang. 12:3 Tawuk hi Herodes kadinung kawan mun sa 
naulahni yiru ngampi arai kawan ulun Yahudi, hanye ngulah lagi kalayiru: 
hanye nunyu ulun nyamba hi Petrus pada. Hal yiru natampalus hang tawuk 
Hari Raya Rote Puang Baragi. 12:4 Udi hi Petrus najamba, hanye balalu 
natamasuk mawuang panjara. Epat regu tantara sa natugas pakai jaga hi 
Petrus hang yiru tiap regu jumalahni naan epat kaulun tantara. Dami haut 
tapitah parayaan Paskah, aruai hi Herodes mangadili hi Petrus hang 
hadapan ulun rama. 12:5 Hi Petrus natahan hang panjara; kude kawan ulun 


Kristen saratang badoa anri sagalis atei ilaku teka Tuhan ma hi Petrus. 
12:6 Hang malem kapihuan hi Herodes sagar nginsing hi Petrus ma 
hadapan ulun rama, hi Petrus manre nelang nabalunggu hang helang rueh 
kaulun tantara pangawal. Hang wanawang panjara, kawan pangawal lain 
pada rahat jaga panjara. 12:7 Salenga malekat Tuhan minri hang yiru 
balalu naan nyiar sahaya hawuang kamar panjara yiru. Malekat yiru 
ngagunsang hi Petrus hampe hanye kaelan. Balalu malekat yiru kaeau, 
"Hayu wansit ambuan!" Tawuk yiru pada rantai jatang sa naan hang tangan 
Petrus tauka. 12:8 Udi yiru malekat yiru kaeau, "Huwe pakaiannu nelang 
huruk tadi sapatunu." Hi Petrus balalu nuwe pakaianni nuruk tadi sapatuni. 
Udiyiru malekat yiru kaeau lagi, "Pakai jubahnu hayu umba aku." 12:9 Hi 
Petrus balalu naharak malekat yiru kaluar teka panjara. Kude hi Petrus 
puang karasa inun sa rahat naulah daya malekat yiru kapinuuni kajadian. 
Hi Petrus minda yiru ekat hang paninunganni. 12:10 Tawuk yiru here haut 
mitah panjagaan sa palanungkai anri sa karueh, here hampe ma wanawang 
jatang, sa nadap ma tumpuk. Wanawang yiru tauka raeraini, balalu here 
kaluar palus takia mitah lalan rumis. Salenga malekat yiru nanan hi Petrus. 
12:11 Udi yiru ariai hi Petrus kataru inun kajadian sa haut wuah hanye, 
hanye balalu kaeau, "Itati aku karasa himat Tuhan tuu-tuu haut ngirim 
malekatni nampan napas aku teka kuasa Herodes nelang teka katantuluh 
mun sa sagar naulah daya bangsa Yahudi ma aku." 12:12 Dami kataru 
kajadian yiru, hi Petrus tulak ma lewu Maria, ineh Yohanes sa naantuh 
pada hi Markus. Hang yiru rama ulun bakumpul nelang badoa. 12:13 Hi 
Petrus nalitik wanawang luar balalu erang kaulun palayan wawei bangaran 
hi Rode, hawi lepuh nguka wanawang. 12:14 Hanye balalu kataru lengan 
Petrus. Daya kalayiru arami, hanye iwawansit mulek hampe puang kaitung 
nguka wanawang, balalu iwara ma ulun rama hang yiru hi Petrus naan 
hang luar. 12:15 "Hanyu rapui!" eau here. Kude hi Rode bajuju kaeau 
hanyeyiru tuu-tuu hi Petrus. Balalu here kaeau, "Yiru malekatni!" 12:16 
Hentek yiru hi Petrus magun nalitik wanawang. Here balalu nguka 
wanawang palus kadinung hi Petrus, here wauh tatuu. 12:17 Hi Petrus 
ngami tanda makai tanganni nampan here suni, udi yiru hanye balalu 
nyarita kewangun Tuhan haut nginsing hanye kaluar teka panjara. Hanye 


balalu kacau, "Wara ma hi Yakobus anri kawan pulaksanai sa lainni pada." 
Udiyiru hi Petrus balalu nanan unengan yiru tulak ma unengan sa lain. 
12:18 Hang kaayat uni kawan tantara pangawal geger. Here bingung neu 
kawan kajadian anri hi Petrus. 12:19 Hi Herodes balalu nunyu ulun 
ngantara hi Petrus, kude here puang tau kahaba hanye. Hi Herodes balalu 
marentah nampan kawan tantara pangawal yiru natunti balalu nawunu. Udi 
yiru hi Herodes tulak teka Yudea balalu muneng papire lawah hang 
Kaisarea. 12:20 Hi Herodes sangit tatuu ma kawan ulun Tirus anri Sidon. 
Daya yiru here sinrah-sinrah hawi mangadap hi Herodes. Mulani here 
ngatau hi Blastus, sa ngapala istana Herodes, hampe hanye umba teka 
here. Udi hie here tulak mangadap hi Herodes, here balalu ilaku badamai, 
daya wilayah here kawan anakuta numba mihanri hang wilayah Raja 
Herodes. 12:21 Hang hinra anrau sa haut natukas, hi Herodes makai 
pakaian kabesaranni maharung hang karusi karajaan balalu mulai bapidato 
hang hadapan rakyat. 12:22 Kawan rakyat sa rahat nyanrengei yiru 
basurak nelang kaeau, "Iti lengan dewa, puang lengan murunsia!" 12:23 
Hang tawuk yiru pada malekat Tuhan nampar hi Herodes, daya hanye 
puang mahormat Alatalla. Hi Herodes kuta sasing balalu matei. 12:24 
Maka firman Tuhan magin tayap nelang magin mansing. 12:25 Udi hi 
Barnabas anri hi Saulus nyanuput tugas here, here mulek teka Yerusalem 
nelang nginsing hi Yohanes Markus baya here. 


13:1 Hawuang ungkup Antiokhia naan papire nabi anri guru, hanyeyiru hi 
Barnabas, hi Simeon sa naantuh si Hitam, hi Lukius teka Kirene, hi 
Menahem sa napalihara mira anri Raja Herodes anri hi Saulus. 13:2 
Tawuk here rahat sumbayang ma Tuhan nelang puasa, Roh Alatalla kaeau 
ma here, "Pidileh hi Barnabas anri hi Saulus hulung ma aku, nampan here 
nampalus pagawian sa haut naamiku ma here." 13:3 Udi puasa nelang 
badoa here hanrapak tangan here hang ambau hi Barnabas anri hi Saulus 
balalu ngutus here rueh. 13:4 Daya nautus Roh Alatalla, hi Barnabas anri 
hi Saulus tulak ma Seleukia. Teka yaru here balayar ma pulau Siprus. 13:5 
Tawuk hampe Salamis, here iwara lengan Alatalla hang kawan lewu 
sumbayang Yahudi. Hi Yohanes Markus mambantu here hang pakiaan 


here. 13:6 Litar pulau yiru nakia here hampe ma Pafos. Hang yaru here 
panalu ulun Yahudi bangaran hi Bar Yesus. Hanye erang kaulun tukang 
sihir sa mangaku dirmi nabi. 13:7 Hi Sergius Paulus, gubernur pulau yiru 
hanye hengau akrab tukang sihir yiru. Gubernur yiru erang kaulun pintar 
nelang bijaksana. Hanye nerau hi Barnabas anri hi Saulus daya hanye 
hamen karengei lengan Alatalla. 13:8 Kude hi Barnabas anri hi Saulus 
nalawan daya hi Elimas ahli sihir yiru, daya hi Elimas (ngaranni hawuang 
basa Yunani) ngulah akal nampan gubernur yiru ada hampe parisaya ma 
Yesus. 13:9 Kude hi Saulus-sa naantuh pada hi Paulus-nakuasa daya Roh 
Alatalla, hanye maneneng ahli sihir yiru, 13:10 balalu kaeau, "U ulun 
panipu sa andal, anak jahanam! Hanyu musuh kawan pikaeh. Wuah inun 
hanyu puang hamen taduh nanrusak ransana Alatalla neu nyalamat 
murunsia? 13:11 Itati dinung Tuhan sagar nukum hanyu! Hanyu sagar 
pehe, hampe hanyu puang kaiyuh kadinung sahaya mate anrau lagi ma 
papire lawahni." Tawuk yiru pada hi Elimas kaingkam naan awan 
maintem! nutup mateini, hampe hanye takia bahahar ngantara ulun pakai 
nganyak hanye. 13:12 Dami gubernur yiru kadinung kajadian yiru, hanye 
parisaya ma Yesus; hanye mandam daya ajaran neu Tuhan. 13:13 Teka 
Pafos, hi Paulus anri kawan hengauni balayar ma Perga hang Pamfilia. 
Hang yiru hi Yohanes Markus nanan here, balalu mulek ma Yerusalem. 
13:14 Teka Perga here nampalus pakiaan ma Antiokhia hang Pisidia, dami 
hang anrau Sabat here tulak maharung hang lewu sumbayang. 13:15 Udi 
Buku Moses anri Buku Kawan-nabi nabasa, kawan pamimpin lewu 
sumbayang yiru nunyu ulun itunti ma hi Paulus anri kawan hengauni, 
"Pulaksanai katuluh, amun naan nasehat naun ma kawan ulun yiti, hayu 
tahampe nasehat yiru." 13:16 Hi Paulus balalu minri, hanye ngami tanda 
makai tanganni, udi hie balalu kaeau, "Kawan pulaksanaiku bangsa Israel 
anri katuluh pulaksanaiku bangsa sa lainni sa ngalut nuu ma Alatalla! Suba 
rengei eauku: 13:17 Alatalla bangsa Israel haut midi datu nini takam, 
balalu ngulah bangsa yiti jari bangsa sa hante tawuk here muneng hang 
Mesir kala ulun asing. Kamulek anri kuasa sa hante Alatalla nginsing here 
kaluar teka Mesir. 13:18 Hanye basabar anri kawan tingkah laku here 
hang padang gurun epat pulu taun lawahni. 13:19 Pitu bangsa haut 


nasamawaini hang tane Kanaan nampan magi tane yiru ma bangsa Israel 
nampan tane yiru jari milik here. 13:20 Katuluh yiru natampalus salawah 
epat jatuh dimempulu taun lawahni. Udi tane Kanaan yiru nabagi, Alatalla 
ngami ma here kawan hakim. Hakim sa pijumpuhanni hanyeyiru Nabi 
Samuel. 13:21 Kamulek here ilaku erang kaulun raja. Alatalla ngami ma 
here hi Saul anak Kis teka suku bangsa Benyamin neu jari raja here 
salawah epat pulu taun. 13:22 Udi Alatalla ngidar hanye teka 
kadudukanni, Alatalla ngangkat lagi hi Dawid jari Raja ma here. Nelang 
kalayiti sa naeau Alatalla neu hi Dawid, 'Aku haut kahaba hi Dawid anak 
Isai yiru erang kaulun sa ngampi sanang ateiku. Hanye ulun sa sagar 
nampalus kabahumenku.' 13:23 Teka katurunan Dawid yiru Alatalla 
nyadia ma bangsa Israel erang kaulun Raja Panyalamat, kala sa haut 
najanjini. Raja Panyalamat yiru hanyeyiru Yesus. 13:24 Kapihuan Yesus 
mulai nampalus tugasni hi Yohanes haut iwara ma kawan ulun Israel 
nampan here batobat teka kawan dosa here nelang nabaptis. 13:25 Dami 
haut tiba pijumpuhan pagawianni, hi Yohanes kaeau ma ulun rama, 'Hie 
aku yiti eau naun? Aku puang ulun sa naanrei daya naun. Itung, ulun yiru 
sagar hawi udi aku; pakai nguka tadi sapatuni aku sika puang patut.' 13:26 
Pulaksanai katuluh katurunan Abraham nelang katuluh naun sa lainni hang 
yiti sa ngalut nuu ma Alatalla! Alatalla haut ngirim ma takam kabar 
salamat yiru; 13:27 daya kawan ulun sa muneng hang Yerusalem anri 
kawan pamimpin here puang karasa sa hanye panyalamat yiru. Here puang 
kataru ajaran kawan nabi sa nabasa hang tiap anrau Sabat, hampe here 
nukum Yesus. Kude satuuni anri nampalus kalayiru, here ngulah inun sa 
haut natujum daya kawan nabi yiru tulus. 13:28 Biar here puang kahaba 
sunah butit kahalaen hang hanye hampe hanye patut nahukum makai 
hukuman mati, kude here ilaku anri hi Pilatus nampan hanye nawunu. 
13:29 Dami udi here jumpuh nampalus katuluh inun sa haut nasurat hang 
Surat Barasis neu hanye, here ngampinau bangkaini teka kayu balasangar, 
balalu ngelah hanye hawuang pasaran. 13:30 Kude Alatalla nyamelum 
hanye teka pampatei. 13:31 Kamulek baanrau-anrau lawahni hanye hawi 
nantarang tengani ma kawan ulun sa haut umba hanye teka Galilea ma 
Yerusalem. Here yiru sa itati jari kawan saksini ma bangsa Israel. 13:32 


Jadi, itati kami nampe Kabar Maeh yiru ma naun: Inun sa haut najanji 
Alatalla ma datu nini takam, 13:33 yiru haut natampalus dayani ma takam 
anri nyamelum Yesus mulek teka pampatei. Daya hang Mazmur sa karueh 
naan nasurat, 'Hanyu Anakku, hang anrau yiti aku haut jari Ambahnu.' 
13:34 Alatalla haut nyamelum hanye mulek teka pampatei. Itati hanye 
puang lagi sagar kaingkam pampatei hawuang pasaran. Neu hal yiru 
Alatalla kaeau, 'Aku sagar ngami ma hanyu janji barasis sa himat sagar 
natampalus, sa haut najanjiku anri hi Dawid.' 13:35 Kalayiru pada hang 
ayat sa lain naantuh, 'Hanyu puang sagar maladar walahnu sa satia yiru 
buruk hang pasaran.' 13:36 Hi Dawid haut matei nelang napasar pada baya 
anri datu ninini, udi hanye nampalus mun sa nahuyu daya Alatalla hanye 
nampalusni. Bangkai Dawid haut galis hansur katuluhni. 13:37 Kude 
Yesus, sa nasamelum mulek daya Alatalla teka pampatei, Yesus yiru 
puang galis hansur. 13:38-39 Daya yiru pulaksanai katuluh, harus naun 
karasa anri itetei Yesus yiti kabar neu pangampunan dosa nawara ma naun; 
naun harus karasa batantu tiap ulun sa parisaya ma hanye, naempas teka 
kawan dosa sa puang tau napuhut itetei kawan parentah Alatalla sa 
natahampe daya Moses. 13:40) Yiru sababni naun harus mantaru mamaeh, 
ada hampe wuah naun kala sa naeau daya kawan nabi yiti, 13:41 'Pantaru 
mamaeh, u naun kawan ulun sa sindi mahina! Naun sagar wauh, balalu 
matei! Daya hang jaman yiti aku rahat nampalus pagawian sa naun raerai 
puang sagar parisaya, biar naan ulun sa manarangni ma naun.'" 13:42 
Tawuk hi Paulus anri hi Barnabas nanan lewu sumbayang yiru, kawan ulun 
hang lewu sumbayang yiru ilaku nampan here mulek lagi hang anrau Sabat 
sa hanrian, nampan manarang lagi neu kawan hal yiru. 13:43 Udi kawan 
ulun kaluar teka lewu sumbayang yiru, hi Paulus anri hi Barnabas 
nataharak daya rama kawan ulun Yahudi anri ulun teka bangsa lain sa haut 
masuk agama Yahudi. Balalu kawan rasul yiru ngami nasehat ma here 
nampan here tatap welum hawuang ahi lelo Alatalla. 13:44 Hang anrau 
Sabat hanrianni, bilang katuluh ulun hang tumpuk yiru hawi nyanrenge1 
lengan Tuhan. 13:45 Tawuk kawan ulun Yahudi kadinung kawan ulun 
rama yiru, here tuu muar. Here mahina hi Paulus nelang nawan katuluh 
mun sa naeauni. 13:46 Kude hi Paulus anri hi Barnabas magin batambah 


heei lagi bapaner tarang tarus here kaeau, "Lengan Alatalla samula harus 
natahampe ma naun dahulu. Kude daya naun puang hamen narimeni, naun 
haut nukas raerai sa naun puang patut narime pamelum sajati palus 
makalalawah. Balalu itati kami nanan naun tulak ma bangsa lain. 13:47 
Daya Tuhan haut ngami parentah ma kami; Tuhan kaeau, 'Aku haut nukas 
naun jari isa piraai ma kawan bangsa lain sa puang Yahudi, nampan naun 
nginsing kesalamatan ma litar dunia.' " 13:48 Tawuk yiru kawan ulun teka 
bangsa lain sa puang Yahudi karengei hal yiru, here tuu sanang, balalu 
nawat lengan Alatalla. Nelang kawan ulun sa haut natukas daya Alatalla 
nampan kaiyuh pamelum sajati palus ma kalalawah, here yiru parisaya. 
13:49 Lengan Tuhan balalu tayap maawe-awe hang litar daerah yiru. 
13:50 Kude kawan pambesar hang tumpuk yiru anri kawan wawei teka 
golongan sa ambau sa takut ma Alatalla, natantiring daya kawan ulun 
Yahudi. Here mamusuhi hi Paulus anri hi Barnabas balalu ngusir here rueh 
kaluar teka daerah yiru. 13:51 Balalu kawan rasul yiru mapau ngebas pee 
here hang hadapan ulun rama yiru neu paringatan, balalu tulak ma 
Ikonium. 13:52 Kawan ulun sa umba Yesus hang Antiokhia arai tatuu 
nelang nakuasa daya Roh Alatalla. 


14:1 Hi Paulus anri hi Barnabas kaingkam wuah hal sa sameh hang 
Ikonium. Here pada tulak ma lewu sumbayang Yahudi balalu bapaner 
bahimat hang yaru hampe rama ulun Yahudi anri ulun sa puang Yahudi 
parisaya ma Yesus. 14:2 Kude kawan ulun Yahudi sa puang hamen 
parisaya, nantiring kawan ulun sa puang Yahudi, hampe here balalu muar 
ma kawan ulun sa parisaya ma Yesus. 14:3 Daya yiru hi Paulus anri hi 
Barnabas muneng lawah hang yiru. Nelang anri heei here bapaner neu 
Tuhan. Balalu Tuhan pada ngami bukti sa kabar nawara here neu ahi leloni 
yiru tuu; hanye ngami ma here kuasa nampan here tau ngulah kawan 
kaajaiban anri kawan hal sa luar biasa. 14:4 Kude panduduk hang tumpuk 
yiru puang sameh pandapat; naan sa umba teka kawan ulun Yahudi nelang 
naan sa umba teka kawan rasul yiru. 14:5 Balalu kawan ulun Yahudi anri 
kawan pamimpin here baya anri kawan ulun sa puang Yahudi mira pakat 
nampan nyiksa nelang medak kawan rasul yiru makai watu. 14:6 Kude 


kawan rasul yiru karasa neu galagat yiru, here balalu basingkir ma Listra 
anri Derbe, hanyeyiru kawan tumpuk hang Likaonia, anri daerah sakitarni. 
14:7 Hang yaru here iwara lagi Kabar Maeh yiru. 14:8 Hang Listra naan 
erang kaulun upu peeni lumpuh teka kalemah nakayaan, hampe hanye 
puang suah kaiyuh takia, daya peeni maleme. 14:9 Ulun yiru maharung 
hang yaru nyanrengei hi Paulus bapaner. Hi Paulus kadinung ulun yiru 
parisaya balalu daya yiru hanye tau nasamare. Hi Paulus maneneng hanye 
14:10 balalu anri lengan mehet hi Paulus kaeau, "Minri wawitu!" Ulun yiru 
nanturak balalu takia. 14:11 Tawuk kawan ulun rama kadinung mun sa 
haut naulah daya Paulus, here nantiak hawuang basa Likaonia, "Kawan 
dewa haut minau ma dunia kalawangun tenga murunsia." 14:12 Hi 
Barnabas ampungaran here Zeus, nelang hi Paulus ampungaran here 
Hermes, daya hanye sa bapaner. 14:13 Imam dewa Zeus, sa kuilni naan 
hang hadapan tumpuk, hawi nginsing kawan sapi upu anri kawan wunge 
ma pintu gerbang tumpuk. Hanye ngunu umba baya kawan ulun rama yiru 
nyarah parapah ma kawan rasul yiru. 14:14 Dami hi Barnabas anri hi 
Paulus karenge1 mun sa naulah daya ulun yiru, here ngirah pakaian here 
nelang nempat hang penah ulun rama yiru, balalu kaeau anri lengan mehet, 
14:15 "Wuah inun naun ngulah kalayiti? Kami yiti murunsia sameh kala 
naun pada! Kami naan hang yiti neu iwara Kabar Maeh ma naun nampan 
naun katuluh nanan kawan hal sa puang bariran yiti nelang hawi nunung 
Alatalla sa welum, sa haut ngulah langit anri tane anri laut nelang katuluh 
inun sa naan hawuangni. 14:16 Hang wayah sa haut paitah Alatalla 
maladar kawan bangsa welum manurut aheng here raerai. 14:17 Kude 
hanye puang wewung ngami bukti neu dirini, hanyeyiru ngulah pikaeh. 
Hanye ngami ma naun uran teka langit anri hasil tane hang musimni. Hanye 
ngami kutaen ma naun anri ngampi sanang atei naun." 14:18 Kude anri 
kawan lengan yiru, sika magun mahadin kawan rasul yiru nahalang kawan 
ulun yiru nyarah parapah ma here. 14:19 Papire kaulun Yahudi sa hawi 
ma Listra teka Antiokhia hang Pisidia nelang Ikonium nantiring kawan 
ulun rama yiru nampan umba teka here. Here medak hi Paulus makai watu 
balalu nyujut hanye maluar tumpuk. Here minda hanye haut matei, 14:20 
kude tawuk kawan ulun sa parisaya yiru minri ngaliling hanye, hanye 


ambuan balalu masuk lagi mawuang tumpuk. Keatuni anraum hanye tulak 
ma Derbe baya anri hi Barnabas. 14:21 Hang Derbe hi Paulus anri hi 
Barnabas iwara Kabar Maeh yiru nelang rama ulun balalu parisaya ma 
Yesus. Udi yiru here balalu mulek ma Listra, udiyiru ma Ikonium, balalu 
ma Antiokhia hang Pisidia. 14:22 Hang kawan tumpuk yiru here ngampi 
kansing kawan ulun sa umba Yesus nelang ngami nasehat nampan kawan 
ulun sa umba yiru rantep parisaya ma Yesus. "Takam harus wahai wuah 
kahanangen dahulu, aruai takam kaingkam kasanangen hang Dunia Wau 
Wat Alatalla," yiru sa naajar kawan rasul ma kawan ulun sa umba Y esus 
hang kawan tumpuk yiru. 14:23 Nelang hang tiap ungkup, hi Paulus anri 
hi Barnabas ngangkat kawan pamimpin pakai mamimpin kawan ungkup 
yiru. Balalu anri badoa nelang puasa here nyarah kawan pamimpin yiru ma 
Tuhan sa naparisaya here yiru. 14:24 Udi yiru hi Paulus anri hi Barnabas 
nampalus pakiaan here mitah daerah Pisidia palus hampe ma Pamfilia. 
14:25 Dami udi here iwara lengan Alatalla hang Perga, here tulak ma 
Atalia. 14:26 Teka yaru here balayar mulek ma Antiokhia. Hang tumpuk 
yiru unengan here tawuk hie nasarah ma ahi lelo Alatalla, nampan here 
ngulah pagawian sa itati rahat natampalus daya here. 14:27 Tawuk hampe 
hang Antiokhia, here ngumpul kawan ulun teka ungkup yiru, balalu here 
nyarita katantuluh inun sa haut naulah Alatalla itetei here. Here nyarita 
pada kewangun Alatalla haut nguka lalan nampan kawan ulun sa puang 
Yahudi parisaya ma Yesus. 14:28 Hang tumpuk yiru hi Paulus anri hi 
Barnabas muneng lawah baya kawan ulun parisaya. 


15:1 Papire kaulun teka Yudea hawi ma Antiokhia balalu ngajar kawan 
ulun parisaya hang Antiokhia yiru amun here puang nasunat manurut 
hukum Moses, here puang tau nasalamat. 15:2 Hi Paulus anri hi Barnabas 
puang satuju anri pandapat kawan ulun yiru. Akhirni natantu nampan hi 
Paulus anri hi Barnabas anri papire kaulun teka Antiokhia tulak ma 
Yerusalem nampan bapaner anri kawan rasul nelang anri kawan pamimpin 
hang yaru neu hal yiru. 15:3 Ungkup hang Antiokhia ngatet here hampe 
ma luar tumpuk, udiyiru here tulak mitah Fenisia anri Samaria. Hang yaru 
here nyarita kewangun kawan ulun sa puang Yahudi haut nyarah tenga 


here ma Alatalla. Kabar yiru tuu ngampi arai kawan ulun sa parisaya hang 
yiru. 15:4 Tawuk here hampe Yerusalem, here natarime anri maeh daya 
ungkup nelang daya kawan rasul anri kawan pamimpin. Balalu here nyarita 
ma kawan ulun yiru neu katantuluh inun sa haut naulah Alatalla itetei here. 
15:5 Kude papire kaulun Farisi sa haut parisaya, minri balalu kaeau, 
"Kawan ulun bangsa lain sa haut parisaya yiru harus nasunat nelang wajib 
makai hukum Moses." 15:6 Balalu kawan rasul nari kawan pamimpin yiru 
bakumpul nampan bapaner neu hal yiru. 15:7 Lawah tuu here bagurayang. 
Akhirni hi Petrus minri balalu kacau, "Pulaksanai katuluh, naun raerai haut 
karasa papire tawuk sa haut paitah Alatalla midi aku teka penah naun 
nampan iwara Kabar Maeh yiru ma kawan ulun sa puang Yahudi, nampan 
here pada karengei palus parisaya. 15:8 Nelang Alatalla sa kataru atei 
murunsia haut nantarang bawilah tuu hanye narime here; hanye nantarang 
hal yiru anri ngami ma here Roh Alatalla sameh kala sa haut naamini ma 
takam pada. 15:9 Alatalla puang ngabalain takam anri here. Hanye 
ngabarasis atei here, daya here parisaya. 15:10 Nah, inun sababni naun 
itati hamen nawan Alatalla anri ngami kawajiban sa maweat ma kawan 
ulun sa umba yiti, padahal datu nini takam anri takam raerai sika puang 
sanggup nampalusni? 15:11 Kabalikanni, takam parisaya nelang takam 
nasalamat gana ahi lelu Tuhan Yesus; kalayiru pada here." 15:12 Katuluh 
ulun sa bakumpul hang yiru balalu suni. Udiyiru here nyanrengei hi 
Barnabas anri hi Paulus nyarita kamulek katuluh kaajaiban kawan hal sa 
luar biasa sa haut naulah Alatalla itetei here hang penah kawan ulun 
bangsa lain sa puang Yahudi. 15:13 Udi here luput bapaner, hi Yakobus 
kaeau, "Pulaksanai katuluh! Suba sanrengei lenganku. 15:14 Hi Simon 
arariai udi manarang kewangun Alatalla hang panukuanni ngalalea 
kabahumenni ma kawan ulun sa puang Yahudi, anri maksud midi teka here 
kawan ulun lain jari ulun watni. 15:15 Yiru susuk anri sa haut natujum 
daya kawan nabi. Daya naan nasurat kalayiti, 15:16 'Udi yiru aku sagar 
hawi lagi,' eau Tuhan, 'aku sagar ngamuan kamulek lewu Dawid sa haut 
tumbang. nelang nangkaeh piruntunanni, balalu ngamuanni kamulek; 15:17 
nampan katuluh ulun sa leeni yiru ngantara Tuhan, baya katuluh bangsa 
lain sa paung Yahudi sa naherauku jari ulun watku.' Kalayiru eau Tuhan, 


15:18 sa haut iwara neu hal yiru teka jaman sadi hurap." 15:19 "Jadi 
manurut pandapatku," eau Yakobus, "takam puang iyuh ngampi hadin 
kawan ulun sa puang Yahudi yiru sa nyarah tenga here ma Alatalla. 15:20 
Kude takam harus nulis surat ma here nelang ngami nasehat ma here 
nampan here ada nguta kutaen sa najis sa haut nasarah ma barhala, atawa 
nguta daging eha matei nakeat, atawa nguta ira. Nelang nampan here 
nyanawit tenga teka gawian sa cabul. 15:21 Daya hukum Moses haut teka 
tawuk hie nabasa hang tiap anrau Sabat hang kawan lewu sumbayang, 
nelang nawara hang tiap tumpuk." 15:22 Kawan rasul anri kawan 
pamimpin, baya anri katuluh anak ungkup yiru ngalap kaputusan nampan 
midi papire kaulun teka here sa sagar nautus ma Antiokhia baya hi Paulus 
anri hi Barnabas. Here midi hi Silas anri hi Yudas sa naantuh pada hi 
Barsabas. Karueh ulun yiti hanyeyiru kawan ulun sa terkemuka hang 
penah kawan ulun parisaya hang Yerusalem. 15:23 Sinrah anri kawan 
utusan yiru here ngirim surat sa lenganni kalayiti, "Ma katuluh naun sa 
pihawianni teka kawan bangsa lain sa puang Yahudi, sa muneng hang 
Antiokhia, Siria, anri Kilikia. Tabe teka kami, kawan rasul anri kawan 
pamimpin, hanyeyiru kawan pulaksanai naun. 15:24 Kami karengei naan 
papire kaulun teka kami sa haut tulak nunung naun sa ngadadaur nelang 
ngampi bingung naun anri kawan ajaran here. Padahal kami puang nunyu 
here ngulah kalayiru. 15:25 Yiru sababni kami haut bagurayang nelang 
katuluhni satuju nampan midi papire kaulun balalu ngutusni nunung naun. 
Here sagar tulak sinrah baya hi Barnabas anri hi Paulus sa nasinta kami. 
15:26 Karueh ulun yiti hanyeyiru kawan ulun sa haut nyanra hewuk here 
daya gana Tuhan takam Yesus Kristus. 15:27 Jadi, kami ngirim hi Yudas 
anri hi Silas nunung naun. Here sagar nampe raerai anri bapaner ma naun 
kabar sa nasurat hang wuang surat yiti pada. 15:28 Roh Alatalla haut 
katuju-nelang kami pada katuju-nampan naun ada naami kawajiban sa labis 
maweat teka kawan kawajiban sa parlu yiti: 15:29 ada naun nguta kutaen 
sa haut naami ma barhala; ada nguta ira, ada nguta daging eha sa matei 
laba, nelang sanawit tenga teka kawan gawian sa cabul. Amun naun 
nyanawit tenga teka kawan hal yiru, naun haut nampalus sa maeh. Hampe 
yiti, salamat!" 15:30 Udi here pamit, here sa nautus yiru balalu tulak ma 


Antiokhia. Hang yaru here nerau katuluh anak ungkup bakumpul balalu 
nampe surat yiru. 15:31 Tawuk kawan anak ungkup mambasa surat yiru, 
here sanang tatuu neu lengan surat yiru sa ngarariu atei here. 15:32 Hi 
Yudas anri hi Silas sa pada nabi, lawah bapaner anri kawan pulaksanai sa 
parisaya hang Antiokhia yiru nampan ngami samangat anri kaheeien ma 
here. 15:33 Udi hi Yudas anri hi Silas muneng papire lawah hang yaru, 
kawan ulun sa parisaya hang Antiokhia yiru ngirim here mulek nelang 
nunyu here nampe tabe ma kawan ulun sa ngutus here. 15:34 [Kude hi 
Silas ngalap kaputusan nampan muneng hang Antiokhia. | 15:35 Hi Paulus 
anri hi Barnabas pada muneng papire lawah hang Antiokhia. Hang yaru 
here ngajar nelang iwara lengan Tuhan baya anri rama kawan ulun lain. 
15:36 Puang lawah udi yiru hi Paulus kaeau ma hi Barnabas, "Hayu takam 
ganta lagi kawan pulaksanai sa parisaya ma Yesus hang katuluh tumpuk 
hang awe takam suah iwara lengan Tuhan; nampan takam kadinung 
kewangun kaadaan here." 15:37 Hi Barnabas hamen nginsing hi Yohanes 
Markus, 15:38 kude hi Paulus kaingkam puang maeh nginsing hi Markus 
sa puang hamen bagawi baya anri here nelang nanan here hang Pamfilia. 
15:39 Balalu hi Paulus anri hi Barnabas basual hampe akhirni here 
bapisah: hi Barnabas ngalap hi Markus balalu balayar baya hanye ma 
Siprus. 15:40 Hi Paulus midi hi Silas balalu tulak baya hanye, udi kawan 
pulaksanai hang Antiokhia nyarah here ma lelu Tuhan. 15:41 Here balalu 
tulak ngaliling Siria anri Kilikia; hang yaru here ngampi kansing iman 
kawan ungkup. 


16:1 Hi Paulus nampalus pakiaan here ma Derbe, udiyiru ma Listra. Hang 
yaru naan erang kaulun ulun sa umba Yesus bangaran hi Timotius. Inehni 
erang kaulun Yahudi sa haut parisaya ma Yesus; kude ambahni ulun 
Yunani. 16:2 Hang penah kawan ulun parisaya sa muneng hang Listra anri 
Ikonium, hi Timotius haut taru ulun erang kaulun sa maeh. 16:3 Hi Paulus 
hamen nampan hi Timotius umba baya hanye. Daya yiru hanye nyunat hi 
Timotius. Hanye ngulah kalayiru daya kawan ulun Yahudi hang daerah 
yiru karasa sa ambah wat Timotius ulun Yunani. 16:4 Hang tiap tumpuk sa 
naganta daya here, here nampe ma kawan ulun sa parisaya kawan 


kaputusan sa haut natukas daya kawan rasul baya kawan pamimpin hang 
Yerusalem. Here ngami nasehat ma kawan pulaksanai sa haut parisaya 
yiru nampan nampalus kawan aturan yiru. 16:5 Balalu kawan ungkup yiru 
batambah mansing hawuang man here, nelang tiap anrau magin batambah 
rama jumalahni. 16:6 Roh Alatalla puang kalewa hi Paulus anri hi Silas 
wara lengan Alatalla ma propinsi hang Asia. Jadi pakiaan here natampalus 
ma daerah Prigia anri Galatia. 16:7 Tawuk hampe parbatasan Misia, here 
mansuba masuk ma propinsi Bitinia, kude Roh Yesus nguring here ma 
yaru. 16:8 Jadi here mitah Misia balalu palus ma Troas. 16:9 Malemni, 
hang Troas, hi Paulus kadinung isa paninungan. Hang wuang paninungan 
yiru hanye kadinung erang kaulun Makedonia minri hang hadapanni nelang 
ilaku tatuu nampan hanye tulak ma Makedonia nampan ngarawah here. 
16:10 Udi hi Paulus kaiyuh paninungan yiru, kami balalu batatap neu tulak 
ma Makedonia. Karana anri yakin kami ngalap kasimpulan himat Alatalla 
nunyu kami iwara Kabar Mach yiru ma kawan ulun hang yaru. 16:11 
Kami nanan Troas balalu balayar palus ma Samotrake, hang anrau 
keatunini ma Neapolis. 16:12 Teka yiru kami ma Pilipi, tumpuk hang 
wilayah palanungkai Makedonia. Pilipi jajahan karajaan Roma. Hang yaru 
kami muneng papire anrau. 16:13 Hang anrau Sabat kami tulak ma pingir 
hungei hang luar pintu gerbang tumpuk, daya kami karasa hang yaru naan 
unengan sumbayang ma ulun Yahudi. Balalu kami maharung bapaner anri 
kawan wawei sa bakumpul hang unengan yiru. 16:14 Erang kaulun teka 
here padagang kain ungu, ngaranni hi Lidia nelang asalm teka Tiatira. 
Hanye sinta ma Alatalla, balalu Tuhan manggarak atemi nampan hanye 
narime mun sa naajar daya Paulus ma hanye. 16:15 Hi Lidia anri katuluh 
ulun hang lewuni nabaptis. Udi nabaptis hanye nerau kami. Hanye kaeau, 
"Amun naun kaingkam aku ulun sa tuu-tuu haut parisaya ma Yesus, hayu 
amalem hang lewuku." Balalu hanye nganauneh nampan kami narime 
pilakuanni. 16:16 Hang hinra anrau tawuk kami rahat takia ma unengan 
badoa, kami panalu anri erang kaulun wawel; hanye erang kaulun walah. 
Wawei yiru nakuasa daya roh jahat sa tau maramal kawan kejadian sa 
sagar jari hanrian anrau. Anri maramal nasib ulun, wawai yiru kaiyuh 
kauntungan sa hante ma kawan majikamni. 16:17 Wawai yiru santar 


ngapung hi Paulus anri kami nelang kaeau, "Kawan ulun yiti walah wat 
Alatalla! Here hawi lepuh iwara manaun kewangun sarani naun kaiyuh 
salamat!" 16:18 Papire anrau lawahni wawei yiru saratang ngulah 
kalayiru. Hi Paulus wawal kasabaremni, hanye ikulik balalu kaeau ma roh 
yiru, "Hawuang ngaran Yesus Kristus aku nunyu hanyu kaluar teka wawel 
yiti!" Tawuk yiru pada roh yiru kaluar balalu nanan wawei yiru. 16:19 
Tawuk kawan majikanni karasa kawan sara here nampan kaiyuh duit haut 
wawal, here nyamba hi Paulus anri hi Silas, balalu nginsing here rueh ma 
alun-alun mangadap ulun sa bawajib. 16:20 Here ngampi hadap hi Paulus 
anri hi Silas ma kawan pejabat pemerintah Roma, balalu kacau: "Kawan 
ulun yiti ulun Yahudi. Here ngasasaur tumpuk takam. 16:21 Here nunyu 
ulun nampalus adat kabiasaan sa balawanan anri hukum takam, ulun 
Roma. Takam puang tau narime atawa umba adat kabiasaan yiru!" 16:22 
Kawan ulun rama pada umba manyarang hi Paulus anri hi Silas, balalu 
kawan pajabat pamarentah ngirah pakaian teka tenga karueh rasul yiru 
balalu nunyu ulun ngakasah kararueh here. 16:23 Udi here bahimat 
nakakasah, here natamasuk mawuang panjara. Kapala panjara nahuyu jaga 
here bahimat. 16:24 Daya parentah yiru kapala panjara nahan here 
hawuang kamar panjara sa hang penah, balalu manga pee here makai 
balunggu. 16:25 Leu penah malem hi Paulus anri hi Silas rahat badoa anri 
manyanyi kawan tawat ma Alatalla. Kawan ulun tahanan sa lain pada rahat 
nyanrenge1 here manyanyi. 16:26 Salenga hawi gempa bumi sa tamam, 
hampe panjara yiru gaguyuh. Katuluh wanawang panjara uras tauka nelang 
kawan rantai anri balunggu kawan tahanan uras talapas. 16:27 Kapala 
panjara yiru embah pulus ambuan. Dami hanye kadinung kawan 
wanawang panjara uras tauka, hanye nyintak pedangni kai mitu daya hanye 
minda kawan tahanan haut uras rari. 16:28 Kude hi Paulus anri lengan 
mehet kaeau, "Ada munu tenganu! Kami katuluh naan hang yiti!" 16:29 
Kapala panjara yiru laku palita balalu nempat masuk ma wuang, nelang 
neter hanye 1leku hang hadapan Paulus anri hi Silas. 16:30 Udi hie hanye 
nginsing here kaluar balalu kaeau, "Tuan-tuan, inun sa harus naulahku 
nampan aku nasalamat?" 16:31 Hi Paulus anri hi Silas nuing, "Parisayaleh 
ma Tuhan Yesus! Hanyu sagar nasalamat-hanyu baya katuluh ulun sa naan 


hang wuang lewunu!" 16:32 Balalu hi Paulus anri hi Silas manarang 
lengan Tuhan ma kapala panjara yiru anri ma katuluh ulun sa naan 
hawuang lewuni. 16:33 Hang penah malem yiru pada, kapala panjara yiru 
nginsing here balalu ngabarasis kawan batan here. Balalu hanye baya 
katuluh ulun sa naan hang lewuni palus nabaptis. 16:34 Udi hie hanye 
nginsing hi Paulus anri hi Silas ma lewuni balalu nyarungan makuta ma 
here; Hanye anri katuluh kaluwargani tuu arai daya here itati parisaya ma 
Alatalla. 16:35 Hang anrau kaiyat unini, kawan pajabat pamerentah Roma 
ngutus polisi ma panjara neu nampe parentah nampan hi Paulus anri hi 
Silas nalapas. 16:36 Kapala panjara iwara neu hal yiru ma hi Paulus. 
Hanye kaeau, "Tuan-tuan, pajabat pamarentah haut ngami parentah 
nampan napas naun. Itati naun 1yuh mudi. Salamat jalan!" 16:37 Kude hi 
Paulus kaeau ma kawan patugas polisi yiru, "Kami warga negara Roma. 
Puang lagi naadili kami haut nakakasah hang hadapan umum nelang 
natamasuk mawuang panjara. Kude itati here nunyu kami tulak anri 
suni-suni? Kami puang hakun! Huyu kawan pajabat pamarentah yiru hawi 
raerai ma yiti lepuh napas kami." 16:38 Kawan patugas polisi yiru balalu 
malapor hal yiru ma kawan pajabat pamarentah Roma. Tawuk kawan 
pajabat yiru karengei sa hi Paulus anri hi Silas warga nagara Roma, here 
balalu takut. 16:39 Here balalu tulak ilaku maaf teka hi Paulus anri hi 
Silas, udiyiru ngatet here rueh kaluar teka panjara, balalu ilaku nampan 
here tulak teka tumpuk yiru. 16:40) Hi Paulus anri hi Silas nanan panjara 
yiru balalu tulak ma lewu Lidia. Udi panalu kawan ulun sa parisaya hang 
yiru, nelang ngami samangat ma here, hi Paulus anri hi Silas balalu tulak. 


17:1 Hi Paulus anri hi Silas nampalus pakiaan here mitah Amfipolis anri 
Apolonia balalu hampe hang Tesalonika. Hang yaru naan lewu sumbayang 
ulun Yahudi. 17:2 Hi Paulus balalu tulak ma lewu sumbayang yiru-kala 
biasa naulahni amun naan lewu sumbayang ulun Yahudi-balalu bapaner 
anri ulun sa naan hang yaru neu kawan ayat Surat Barasis. Hanye ngulah 
kalayiru batitir hang telu anrau Sabat. 17:3 Itetei kawan ayat Surat Barasis 
hanye manarang nelang ngami kasaksian neu Raja Panyalamat sa najanji 
Alatalla parlu kaingkam kahanangen nelang welum kamulek teka 


pampatei. "Yesus sa nawaraku ma naun, hanyeyiru Raja Panyalamat sa 
haut najanji," eau Paulus. 17:4 Papire kaulun balalu parisaya palus umba hi 
Paulus anri hi Silas; kalayiru pada rama tuu kawan ulun Yunani takut ma 
Alatalla nelang rama lagi kawan wawei terkemuka. 17:5 Kude kawan ulun 
Yahudi muar. Here nerau kawan ulun galandangan hang kawan lalan neu 
jari garombolan ngulah huru hara. Balalu here ngulah deruh litar tumpuk 
palus manyarang lewu Yason lepuh ngantara hi Paulus anri hi Silas, here 
hamen nginsing hi Paulus anri hi Silas kaluar nadap kawan ulun rama. 17:6 
Kude tawuk here puang kahaba hi Paulus anri hi Silas, here nyujut hi 
Yason anri papire kaulun ulun parisaya lainni ma hadapan kawan pajabat 
sa bakuasa hang tumpuk yiru. Here anri lengan mehet kaeau, "Kawan ulun 
yiti ngulah rawek hang awe-awe! Itati tumpuk takam pada natunung daya 
here, 17:7 nelang hi Yason haut narime here hang lewuni. Here katuluh 
malangar kawan katantuan Kaisar Roma, daya here kaeau himat naan lagi 
Raja lain sa bangaran Yesus." 17:8 Anri kaeau kalayiru here ngulah rama 
ulun baya kawan panguasa hang tumpuk yiru balalu geger giruh. 17:9 
Balalu kawan panguasa yiru nunyu hi Yason anri kawan ulun sa parisaya 
lainni yiru bayar duit jaminan. Udiyiru aruai here nalapas. 17:10 Malem 
yiru kawan ulun sa parisaya hang tumpuk yiru nunyu hi Paulus anri hi Silas 
tulak ma Berea. Dami hampe yaru hi Paulus anri hi Silas tulak ma lewu 
sumbayang ulun Yahudi. 17:11 Kawan ulun hang Berea labis tauka atei 
here teka kawan ulun hang Tesalonika. Anri sanang atei here nyanrengei 
kabar neu Yesus, nelang tiap anrau here mantaru Surat Barasis nampan 
karasa inun sa naajar Paulus yiru bujur. 17:12 Rama teka here balalu 
parisaya ma Yesus nelang puang butit pada kawan ulun Yunani terkemuka, 
sa parisaya, hau upu atawa wawel. 17:13 Tawuk kawan ulun Yahudi hang 
Tesalonika karengei hi Paulus iwara lengan Alatalla hang Berea here pada 
hawi ma Berea balalu ngajahujak marebe hampe kawan ulun hang yaru 
galisah. 17:14 Hinang kawan ulun parisaya hang Berea yiru ngatet hi 
Paulus ma pantai, kude hi Silas anri hi Timotius tatap muneng hawuang 
tumpuk yiru. 17:15 Udi ngatet hi Paulus hampe ma Atena, here yiru balalu 
mulek ma Berea anri nginsing pesen teka hi Paulus nampe hi Silas anri hi 
Timotius nampan here ngapung hanye anri hinang. 17:16 Padingian hi 


Paulus ngarei hi Silas anri hi Timotius hang Atena, atemi tuu mahanang 
kadinung tumpuk yiru penu anri kawan barhala. 17:17 Daya yiru hang 
lewu sumbayang hi Paulus bapaner anri kawan ulun Yahudi baya kawan 
ulun lain sa nyambah Alatalla hang yiru. Kalayiru pada hang kawan pasar 
tiap anrau hanye bapaner anri kawan ulun sa naan hang yaru. 17:18 Kawan 
guru aliran Epikuros anri aliran Stoa pada basual anri hanye. Papire teka 
here kaeau, "Inun pangarasaen ulun yiti? Pangatahuanni butit kude hanye 
wahai wawa!" Papire sa lain kaeau, "Wangunni hanye iwara kawan dewa 
teka bangsa lain." Here kaeau kalayiru daya hi Paulus bapaner neu Yesus 
nelang neu welum mulek teka pampatei. 17:19 Balalu here nginsing hi 
Paulus ma unengan bakumpul hang Bukit Areopagus. Hang yaru here 
kaeau ma hanye, "Kami hamen karasa pangajaran wau sa nawara dayanu 
yiru. 17:20 Daya hanyu iwara neu kawan hal sa maka wawauh ma 
panrengeian silu kami. Daya yiru kami hamen karasa mun aratini." 17:21 
(Daya katuluh ulun Atena anri kawan ulun asing sa munenghang yiru 
katuju tuu nangalis anrau malem here neu pakai bapaner anri nyanrengel 
kawan hal sa wau.) 17:22 Tawuk yiru hi Paulus minri hang hadapan 
kawan ulun sa bakumpul hang Aeropagus yiru, hi Paulus kaeau, "U kawan 
ulun Atena! Aku lentah kadinung hawuang katuluh hal naun tuu baagama. 
17:23 Daya tawuk aku pasiar ngaliling tumpuk naun nelang ninung kawan 
unengan sumbayang naun, aku kadinung pada naan isa unengan nyarah 
parapah; hang unengan yiru naan nasurat, 'Ma Alatalla Sa Puang Taru.' 
Nah, Alatalla sa nasambah naun kude naun puang kataru hie hanye, 
hanyeyiru sa nawarku ma naun. 17:24 Alatalla sa ngulah dunia yiti anri 
katuluh hawuangni, hanye Tuhan langit nelang tane. Hanye puang muneng 
hawuang kawan lewu dewa sa naulah daya murunsia. 17:25 Hanye pada 
puang parlu karawahen murunsia, daya hanye sa ngami pamelum anri 
hewuk nelang kawan ala katantuluh ma murunsia. 17:26 Teka erang 
kaulun murunsia hanye ngulah katuluh bangsa nelang nunyu here muneng 
hang litar dunia. Hanye pada sa nukas teka asalni hentek awe nelang hang 
awe here iyuh welum. 17:27 Alatalla ngulah kalayiru nampan here 
ngantara hanye. Mudah-mudahan here panalu hanye tawuk here ngantara 
hanye. Kude satuuni Alatalla puang lawit teka takam katantuluh. 17:28 


Kala sa naeau eau daya ulun, 'Takam welum nelang bagarak nelang naan 
hang dunia yena daya kuasani.' Sameh pada anri sa naeau daya papire 
panyair naun. Here kaeau, 'Takam katuluh samula kawan anakni.' 17:29 
Nah, daya takam samula kawan anak Alatalla, takam puang iyuh 
nganggap Alatalla sameh anri ampatung teka amas atawa perak atawa 
watu sa naulah manyu kapandaien murunsia. 17:30 Wayah kalungaen 
takam yiru haut puang naitung lagi daya Alatalla, kude itati hanye nunyu 
katuluh ulun hang dunia yiti nampan batobat teka kawan dosa here. 17:31 
Daya hanye haut nukas die hang hinra tawuk sagar mangadili katuluh 
dunia yiti anri adil. Tugas yiru sagar natampalus daya erang kaulun sa haut 
napidi daya Alatalla neu yiru. Nelang nampan katuluh ulun yakin neu hal 
yiru, Alatalla haut nyamelum mulek ulun yiru teka pampatei!" 17:32 
Tawuk kawan ulun yiru karenge1 neu welum mulek teka pampatei, naan 
teka here sa kakihi ngasese hi Paulus. Naan pada sa kaeau, "Kami hamen 
hanyu bapaner lagi neu hal yiru." 17:33 Hi Paulus balalu nanan kumpulan 
yiru. 17:34 Kude naan teka here sa umba teka hi Paulus nelang parisaya 
ma Yesus, hanyeyiru hi Dionisius anggota Majelis Areopagus, anri erang 
kaulun wawei bangaran hi Damaris nelang papire kaulun lagi. 


18:1 Udi yiru hi Paulus nanan Atena tulak ma Korintus. 18:2 Hang yiru 
hanye panalu erang kaulun Yahudi bangaran hi Akwila asalni teka negeri 
Pontus. Hi Akwila wau tuu hawi teka Italia baya matueh waweini hi 
Priskila. Here hawi ma Korintus daya Kaisar Klaudius haut nunyu kawan 
ulun Yahudi kaluar teka Roma. Hi Paulus tulak ganta here rueh, 18:3 
balalu muneng hang yiru baya here nelang bagawi baya here, daya mata 
pancaharian here sameh anri hi Paulus, hanyeyiru tukang ngulah kemah. 
18:4 Kude hang tiap anrau Sabat, hi Paulus tulak lepuh bapaner hang lewu 
sumbayang nampan kawan ulun Yahudi atawa kawan ulun Yunani, 
parisaya ma Yesus. 18:5 Dami hi Silas anri hi Timotius hawi teka 
Makedonia, hi Paulus ngampuriran katuluh waktuni pakai iwara Kabar 
Maeh teka Alatalla ma kawan ulun Yahudi neu Yesus yiru Raja 
Panyalamat sa najanji Alatalla. 18:6 Kude daya kawan ulun santar nawan 
nelang ngahalaen hanye, hi Paulus balalu ngebas habu teka pakaianni yalah 


siri pakai ngampi itung here neu kahalaen here. Hanye kaeau, "Amun naun 
silaka, yiru hala naun raerai! Aku lapas tangan! Mulai itati aku sagar tulak 
ma kawan ulun sa puang Yahudi." 18:7 Hi Paulus balalu nanan here tulak 
muneng ma sa lewu hang tuhi lewu sumbayang yiru. Lewu yiru lewu wat 
ulun sa puang Yahudi, kude hanye nyambah Alatalla. Ulun yiru bangaran 
hi Titius Yustus. 18:8 Kude hi Krispus, kapala lewu sumbayang yiru baya 
kawan anak tukumi parisaya ma Yesus. Nelang rama pada kawan ulun 
Korintus lamni nyanrengei kabar sa natahampe daya Paulus, balalu here 
parisaya ma Yesus palus nabaptis. 18:9 Hang hinra malem hawuang 
paninungan, Tuhan kaeau ma hi Paulus, "Ada Takut! Bapaner tarus nelang 
ada suni. 18:10 Daya aku nyinrah hanyu. Puang sunah erang kaulun kaiyuh 
nampalus sa jahat ma hanyu, daya rama ulun hang tumpuk yiti samula ulun 
watku." 18:11 Daya gana yiru hi Paulus muneng hang Korintus isa 
satengah taun lawahni neu ngajar lengan Alatalla ma here. 18:12 Tawuk hi 
Galio jari gubernur Akhaya, kawan ulun Yahudi isa pakat nawan hi Paulus 
nelang ngising hanye ma pangadilan. 18:13 Here mangadu kala yiti, "Ulun 
yiti nantiring ulun rama nampan nyambah Alatalla makai sara sa puang 
susuk anri hukum Moses!" 18:14 Dami hi Paulus ngunu nuing, hi Galio 
haut kaeau ma kawan ulun Yahudi! "U naun ulun Yahudi! amun sa nakadu 
yiti hal kahalaen atawa kajahaten, samula puang hala amun aku sabar 
nyanrenge1 pangaduan yiti. 18:15 Kude yiti hanyeyiru pibantahan neu 
kawan lengan anri kawan ngaran nelang kawan hukum wat naun raerai! 
Jadi naun harus nangkaehni. Aku kabaratan mangadili kawan hal sa 
kalayiti!" 18:16 Hi Galio balalu ngusir here kaluar. 18:17 Here balalu 
nyamba hi Sostenes kapala lewu sumbayang yiru, balalu ngakasah hanye 
hang hadapan meja pangadilan. Kude hi Galio budas puang paduli neu hal 
yiru. 18:18 Udi yiru hi Paulus magun lawah muneng hang Korintus. 
Lawah udi yiru hanye ngantuh salamat muneng ma kawan ulun parisaya 
hang yiru, balalu tulak balayar baya hi Priskila anri hi Akwila ma Siria. 
Hang Kengkrea, hi Paulus nyukur wuluni sa haut lawah napaladarni ambau 
daya hajatni ma Tuhan. 18:19 Tawuk hampe Epesus hi Paulus nanan hi 
Priskila anri hi Akwila, balalu masuk ma wuang lewu sumbayang palus 
bapaner anri kawan ulun Yahudi hang yiru. 18:20) Here ilaku nampan 


hanye muneng labis lawah lagi baya here, kude hi Paulus puang hakun. 
18:21 Kude biar kalayiru tawuk kai tulak, hanye kaeau, "Amun manyu 
kabahumen Alatalla, aku sagar mulek lagi ma yiti." Udi kaeau kalayiru 
hanye balalu tulak ma Epesus. 18:22 Dami minau hang Kaisarea, hanye 
tulak ma Yerusalem lepuh nabe kawan Ungkup hang yiru, balalu palus ma 
Antiokhia. 18:23 Udi muneng hang yiru papire lawahni, hanye tulak lagi 
nunung daerah Galatia anri Firgia nampan ngampi kansing iman kawan 
ulun parisaya. 18:24 Hang tawuk yiru, hawi ma Epesus erang kaulun 
Yahudi kalahiran Aleksandria, ngaranni hi Apolos. Hanye pandai bapaner 
nelang kataru tuu neu isi Surat Barasis, 18:25 nelang haut naajar neu 
mantaru ajaran neu Yesus. Balalu anri samangat sa tamam hanye ngajar 
anri taliti neu Yesus, biar ekat baptisan Yohanes sa katuruenni. 18:26 Anri 
heei hi Apolos mulai bapaner hang lewu sumbayang nelang tawuk hi 
Priskila anri hi Akwila karengei inun sa naajarni, here nginsing hanye ma 
lewu. Hang yaru here manarang ma hanye bujur tatuu lagi neu ransana 
Alatalla nyalamat murunsia itetei Yesus. 18:27 Udiyiru hi Apolos ngaheng 
tulak ma Akhaya. Balalu kawan ulun sa parisaya ma Yesus hang Epesus 
nulis surat ma kawan ulun sa parisaya hang Akhaya nampan here hakun 
nerime hi Apolos. Nelang tawuk hi Apolos hampe hang Akhaya, 
pangarawahenni tuu bariran ma kawan ulun sa daya lelu Alatalla haut 
parisaya ma Yesus. 18:28 Daya anri bapangaruh tuu, hi Apolos nyantalau 
kawan ulun Yahudi basual hang penah rama. Nelang hanye nutui bukti anri 
kawan ayat teka Surat Barasis neu Yesus yiru Raja Panyalamat sa najanji. 


19:1 Tawuk hi Apolos naan hang Korintus, hi Paulus takia nyanitar 
padalaman hang daerah yiru balalu hampe hang Epesus. Hang yaru hanye 
panalu anri papire kaulun sa haut parisaya ma Yesus. 19:2 Hanye nunti ma 
here, "Inun haut naun narime Roh Alatalla tawuk naun parisaya ma 
Yesus?" Here nuing, "Huan. Likan kami huan suah karengei Roh Alatalla 
yiru naan." 19:3 "Amun kalayiru, makai baptisan inun naun nabaptis?" tunti 
Paulus. "Makai baptisan Yohanes," tuing here. 19:4 Balalu hi Paulus 
kaeau, "Hi Yohanes mambaptis ulun umak nantarang kawan ulun yiru haut 
batobat teka kawan dosa here. Kude tawuk yiru pada hi Yohanes iwara 


ma kawan ulun Israel here harus parisaya ma ulun sa sagar hawi hanrian 
teka hanye, hanyeyiru Yesus." 19:5 Dami here karengei hal yiru, here 
balalu nabaptis hawuang ngaran Tuhan Yesus. 19:6 Hang tawuk hi Paulus 
hanrampak tanganni hang ambau here, Roh Alatalla minau ma ambau 
here, balalu here mulai bapaner makai kawan basa sa aneh-aneh nelang 
nampe kabar teka Alatalla. 19:7 Jumalah here katuluh naan leu dua walas 
kaulun. 19:8 Salawah telu wulan anri puang takut-takut hi Paulus puang 
taduh haut bapaner ma kawan ulun hang lewu sumbayang nelang basual 
anri here nampan ngampi yakin here neu kewangun Alatalla marentah 
yalah Raja. 19:9 Kude papire teka kawan ulun yiru mape atei nelang 
puang hamen parisaya. Hang hadapan katuluh ulun sa bakumpul hang yiru 
here ngampahe ajaran neu ransana Alatalla neu nyalamat murunsia itetei 
Yesus. Daya yiru hi Paulus balalu nanan here, balalu tulak baya kawan 
ulun sa parisaya Yesus ma ruang kuliah Tiranus. Hang yiru hanye tiap 
anrau basual jawab anri kawan ulun hang yiru. 19:10 Hanye saratang 
ngulah kala yiru erang taun lawahni hampe katuluh ulun sa muneng hang 
propinsi Asia, hau ulun Yahudi atawa ulun bangsa lain, katuluhni karengei 
lengan Alatalla. 19:11 Alatalla ngulah kawan kaajaiban sa luar biasa itetei 
hi Paulus. 19:12 Amun sapu tangan atawa kain panuruk pinggang sa suah 
napakai daya Paulus nainsing ma kawan ulun sakit, panyakit here balalu 
wawal nelang roh jahat pada kaluar teka here. 19:13 Naan papire dukun 
Yahudi sa tulak maawe-awe, ngusir kawan roh jahat teka kawan ulun. 
Kawan dukun yiru mansuba pada makai ngaran Yesus neu ngusir kawan 
roh jahat yiru. Here kaeau ma kawan roh jahat yiru, "Hawuang ngaran 
Yesus sa nawara daya Paulus yiru, aku ngusir naun!" 19:14 Naan pitu 
anak upu erang kaulun imam kapala, bangaran hi Skewa, sa nampalus hal 
kala yiru. 19:15 Kude roh jahat yiru kaeau ma here, "Aku kataru Yesus, 
nelang hi Paulus taruku pada, kude naun yiti hie?" 19:16 Balalu ulun sa 
karasukan roh jahat yiru nanturak palus ngahangan here anri bahimat 
hampe here nempat teka lewu yiru ngendei batan nelang tabentur, daya 
pakaian here sitat pawelah teka tenga here. 19:17 Katuluh ulun Yahudi 
anri kawan ulun bangsa lain sa muneng hang Epesus karengei neu kajadian 
yiru, here balalu takut. Daya yiru ngaran Tuhan Yesus magin natawat. 


19:18 Rama ulun sa haut parisaya ma Yesus, hawi mangaku hang penah 
rama kawan ulahan here hang tawuk dahulu hie. 19:19 Nelang here sa 
biasa makai alimu pitua, ngumpul kawan buku here palus nutungni hang 
hadapan ulun rama. Haraga kawan buku yiru amun najumalah katuluhni 
naan leu dimem pulu ribu duit perak. 19:20 Anri sara sa luar biasa kalayiru 
lengan Tuhan magin tayap nelang magin tamam pangaruhni. 19:21 Udi 
kawan kajadian yiru, hi Paulus nukas tulak ma Makedonia anri Akhaya 
balalu palus ma Yerusalem. "Udi hengka yaru," eau Paulus, "Aku harus 
tulak ma Roma pada." 19:22 Balalu hanye ngirim rueh kaulun teka kawan 
pambantuni, hanyeyiru hi Timotius anri hi Erastus tulak ma Makedonia, 
kude hanye magun muneng papire wulan hang propinsi Asia. 19:23 
Nakakira hang tawuk yiru naan karawekan sa hante hang Epesus daya 
ajaran neu Yesus. 19:24 Daya hang tumpuk yiru naan erang kaulun tukang 
perak bangaran hi Demetrius, sa ngulah kawan lewu dewa ma Dewi 
Artemis. Ngakali ulun yiru ngami hasil sa hante ma kawan ulun tukang 
ulahni. 19:25 Daya yiru hanye ngumpul kawan buruhni baya anri kawan 
buruh tukang perak lainni, balalu kaeau, "Pulaksanai katuluh! Naun karasa 
takam kaiyuh panghasilan teka pagawian yiti. 19:26 Itati naun haut 
kadinung nelang karengei raerai inun sa naulah daya Paulus yiru. Hanye 
kaeau himat kawan dewa sa naulah daya murunsia budas puang dewa. 
Nelang hanye haut kaiyuh ngulah rama hang yiti ulun parisaya ma ajaranni, 
puang ekat hang Epesus kude bilang hang katuluh daerah Asia. 19:27 
Bahayani hanyeyiru ngakali takam yiti tau kaiyuh ngaran sa puang maeh 
nelang puang ekat yiru malengkan lewu Dewi Artemis pada sagar 
naanggap puang ingangaran nelang pihanteni sagar naampahe; padahal 
hanye dewi sa natawat daya katuluh ulun hang Asia nelang hang litar 
dunia!" 19:28 Dami kawan ulun yiru karengei neu hal yiru atei here balalu 
panas, anri lengan mehet here balalu kaeau, "Welum Artemis, dewi ulun 
Epesus!" 19:29 Balalu karawekan yiru magin tayap hampe litar tumpuk. 
Kamulek kawan gorombolan sa ngulah rawek yiru nyamba hi Gayus anri 
hi Aristarkhus, hanyeyiru kawan ulun Makedonia sa nengau hi Paulus 
hawuang pakiaanni, balalu nyujut here ma stadion tumpuk yiru. 19:30 Hi 
Paulus ngunu masuk naharak here, kude kawan ulun sa parisaya ma Yesus 


hang yaru nguring hanye. 19:31 Papire pambesar propinsi Asia yiru pada, 
sa panatangke anri hi Paulus, nunyu ulun iwara ma hi Paulus nampan hanye 
ada ngalalea tengani hang stadion yiru. 19:32 Hentek yiru kawan ulun sa 
bakumpul hang stadion yiru haut rawek rukah. Naan sa kaeau kalayiti, 
naan sa kaeau kalayiru, daya karamaan teka here puang karasa inun 
sababni here bakumpul hang yiru. 19:33 Meheni teka kawan ulun yiru 
minda hi Aleksander sa ngulah sababni, daya hanye sa natunjul daya 
kawan ulun Yahudi maju ma muka. Hi Aleksander ngami isyarat makai 
tanganni nampan ilaku naami kasampatan mambela diri hang hadapan 
kawan ulun yiru. 19:34 Kude kalayiru here kadinung sa hanye ulun 
Yahudi, anri lengan mehet here sinrah-sinrah kacau, "Welum Artemis, 
dewi ulun Epesus!" 19:35 Akhirni panitera tumpuk bahasil ngampi suni 
kawan ulun rama yiru. Hanye kaeau, "Panduduk Epesus! Ulun katuluh 
uras karasa Epesus tumpuk sa malihara lewu Dewi Artemis anri watu 
barasis sa lawu teka langit. 19:36 Puang uweng sunah erang kaulun sa 
kaiyuh mambantah hal yiru. Daya yiru ware naun suni nelang ada ngulah 
ala mun-mun anri babaran. 19:37 Kawan ulun yiti, msing naun ma yiti 
puang daya here haut marapuk lewu dewi atawa daya here haut mahina 
dewi takam. 19:38 Amun hi Demetrius anri kawan buruhni yiru naan isa 
pangaduan nuju erang kaulun, elahm here nginsing pakarani yiru ma 
pangadilan. Pangadilan nauka neu hal yiru nelang kawan pajabat 
pamarentah pada saratang naan. 19:39 Kude amun magun naan lagi hal sa 
lain sa naaheng daya naun, yiru harus nasanuput hang rapat umum sa sah. 
19:40 Daya kajadian sa jari hang anrau yiti tau mambahaya takam. Takam 
tau natuduh ngulah pambaruntakan, daya takam puang uweng sunah isa 
tujuan pakai ngawuahan pirawekan yiti." 19:41 Udi kaeau kalayiru, 
panitera tumpuk yiru balalu nunyu kawan ulun yiru mudi. 


20:1 Dami kaadaan hang Epesus haut ranai, hi Paulus ngumpul kawan 
anak ungkup balalu ngami semangat ma here. Udi hanye ngantuh salamat 
muneng balalu hanye nampalus pakiaanni ma Makedonia. 20:2 Hanye 
takia hang litar daerah Makedonia nelang ngami wahai nasehat ma kawan 
ulun sa parisaya ma Yesus hang yaru neu ngami semangat ma here. Udi 


hie hanye tulak ma Yunani. 20:3 Telu wulan lawahni hanye muneng hang 
yaru. Balalu tawuk hanye kai ngunu tulak ma Siria, naan kabar neu kawan 
ulun Yahudi rahat mapakat nampan munu hanye. Daya yiru hanye nukas 
nampan mulek mitah Makedonia. 20:4 Hi Sopater anak Pirus sa baasal 
teka Berea tulak sinrah baya hanye; kalayiru pada hi Aristarkhus anri hi 
Sekundus ulun Tesalonika, anri hi Gayus ulun Derbe. Pada hi Timotius, hi 
Tikhikus anri Trofimus, kawan ulun teka propinsi Asia. 20:5 Here dahulu 
teka kami balalu nganrei hang Troas. 20:6 Udi Parayaan Rote Puang 
Baragi, kami balayar nanan Pilipi. Dime anrau udiyiru kami bakumpul lagi 
baya here hang Troas. Hang yaru kami muneng erang minggu. 20:7 Hang 
malem minggu kami bakumpul nampan kuman sasinrah kala ulun 
ipulaksanai. Hi Paulus bapaner anri ulun katuluh, daya hang anrau kauni 
hanye ngaheng tulak. Hanye bapaner tarus hampe penah malem. 20:8 
Hawuang kamar loteng, unengan kami bakumpul yiru, wahai palita. 20:9 
Erang kaulun pamuda bangaran hi Euthikus maharung hang panawa. Daya 
hi Paulus puang taduh haut bapaner, pamuda yiru balalu siruru tatuu 
hampe hanye saanre hang panawa yiru, hanye balalu lawu ma imbe teka 
loteng tingkat sa katelu. Tawuk here ngenat hanye, hanye haut matei. 
20:10 Kude hi Paulus minau ma imbe, balalu ipapah hang ambau pemuda 
yiru nelang ngikup hanye. Hi paulus kaeau, "Ada gaer, hanye pagun 
welum!" 20:11 Udi yiru hi Paulus balalu mambai mulek ma ambau, balalu 
magi rote palus ikuta sasinrah. Udi lawah bapaner anri ulun katuluh hampe 
kaiyat, hi Paulus balalu tulak. 20:12 Ulun rama ngising pamuda yiru 
welum mudi ma lewuni. Here kaingkam sanang nelang tarariu tuu. 20:13 
Kami tulak ma kapal balalu dahulu balayar ma Asos lepuh ngalap hi 
Paulus hang yaru ma kapal. Hanye haut ngatur kala yiru daya hanye sagar 
ma yaru mitah lalan entu. 20:14 Dami panalu hang Asos, hi Paulus hinang 
mambai ma kapal balalu kami balayar ma Metilene. 20:15 Teka yaru kami 
balayar lagi, nelang makeatunini hampe hang unengan sa bahadapan anri 
Khios. Hang anrau karuanni kami hampe hang Samos, erang anrau udi yiru 
hampe Miletus. 20:16 Hi Paulus haut nukas puang tarie hang Epesus, 
nampan ada ngumpe waktu hang daerah Asia. Iyuh anri iyuh hanye hamen 
hinang hampe hang Yerusalem tawuk hari raya Pentakosta. 20:17 Teka 


Miletus hi Paulus ngirim kabar ma Epesus ilaku kawan pamimpin ungkup 
hang yaru hawi manalu hanye. 20:18 Tawuk here hampe, hi Paulus kaeau 
ma here, "Naun katuluh karasa kewangun aku welum salawah yiti hang 
penah naun teka anrau pertama aku hawi hang Asia. 20:19 Anri randah 
atei nelang anri wahai riu matei, aku bagawi ma Tuhan hang penah 
kahanangen sa wuah aku daya ransana jahat kawan ulun Yahudi. 20:20 
Naun karasa aku puang asa-asaan iwara ma naun inun sa bariran ma naun. 
Aku ngajar naun hang kawan kumpulan rama nelang hang lewu naun. 
20:21 Hau ma kawan ulun Yahudi atawa ma kawan ulun bangsa lain aku 
saratang ngami paringatan nampan here batobat teka kawan dosa here 
palus hawi ma Alatalla, nelang perisaya ma Tuhan Yesus. 20:22 Itati neu 
nampalus parentah Alatalla, aku tulak ma Yerusalem. Nelang aku puang 
karasa inun sa sagar jari ma aku hang yaru. 20:23 Aku ekat karasa tuu 
hang tiap tumpuk, Roh Alatalla haut anri tegas iwara ma aku, sa aku sagar 
masuk ma wuang panjara nelang sagar wuah kahanangen. 20:24 Kude aku 
puang paduli anri pamelumku yiti, asal aku kaiyuh nyanuput tugas sa 
naparisaya daya Yesus ma aku nelang asal aku satia hampe pijumpuhan 
pamelumku magun iwara Kabar Maeh yiru neu lelu ahi Alatalla. 20:25 
Aku haut nunung naun katuluh nelang haut iwara pada neu kewangun 
Alatalla marentah yalah Raja. Itati pangarasaku aku puang sagar panalu 
lagi anri naun katuluh. 20:26 Daya yiru anri bawilah tuu aku kaeau ma 
naun hang anrau yiti amun naan teka naun sa binasa hanrian, yiru puang 
hala aku. 20:27 Puang suah aku rari nanan tugasku nampan manarang ma 
naun katuluh ransana Alatalla. 20:28 Ware naun nyaga tenga naun nelang 
jaga pada katuluh ungkup sa haut nasarah Roh Alatalla ma naun nampan 
najaga; daya naun haut naangkat neu jari pakatik ma ungkup yiru. Ware 
naun nyaga ungkup Alatalla yiru yalah erang kaulun pakatik sa nyaga 
babirini, daya Alatalla haut ngulah ungkup yiru jari milikni raerai itetei 
pampatei anakni raerai. 20:29 Hang pitulakanku yiti, himat sagar hawi 
kawan serigala sa buas ma penah naun. Nelang kawan ulun sa najaga naun 
yiru sagar jari kutaen kawan serigala yiru. 20:30 Likan teka penah naun 
raerai sika sagar naan kawan ulun sa sagar iwara kabar sa puang bujur. 
Here ngulah kalayiru nampan kawan ulun sa haut parisaya ma Yesus 


tawang nelang umba here. 20:31 Daya yiru ware naun bajaga! Itung telu 
taun lawahni anri wahai kaanrau kamalem aku puang suah tarie ngajar tiap 
ulun teka naun riu matei. 20:32 Itati aku nyarah naun ma Alatalla nampan 
hanye malihara naun nelang nampan naun itege1 pada hang kabar lelu ahi 
Alatalla. Alatalla naan kuasa pakai ngampi kansing naun nelang ngami ma 
naun kawan berkat sa haut nasadiani ma katuluh ulun watni. 20:33 Huan 
suah aku sindi duit atawa pakaian teka sunah erang kaulun. 20:34 Naun 
raerai karasa, makai tenagaku raerai aku bagawi neu nyansukup kawan 
keperluanku baya kawan hengau sa umba baya aku. 20:35 Hawuang 
katuluh hal aku haut ngami suntu ma naun ekat anri bagawi bahimat 
kalayiti takam harus ngarawah kawan ulun sa puang mampu. Daya takam 
harus kaitung neu mun sa haut naeau daya Tuhan Yesus, 'Labis sanang 
ngami teka narime.' " 20:36 Udi hi Paulus luput bapaner, hanye baya here 
katuluh balalu ileku badoa. 20:37 Here katuluh nungkau nelang maluk hi 
Paulus sinrah ngantuh salamat jalan. 20:38 Here tuu sedih sa nambatang 
daya hi Paulus kaeau ma here sa here puang sagar kadinung hanye lagi. 
Balalu here ngatet hi Paulus hampe ma kapal. 


21:1 Kami iwara tulak ma kawan pamimpin ungkup teka Epesus yiru, udi 
hie kami nanan here. Balalu kami tulak balayar nuju pulau Kos, hang anrau 
keatunini kami hampe hang pulau Rodos. Teka yaru kami balayar palus 
ma palabuhan Patara. 21:2 Hang Patara, kami panalu kapal sa ngunu ma 
Fenesia. Kami sungkat kapal yiru balalu tulak 21:3 palus balayar hampe 
kami kadinung pulau Siprus hang tiba tuhi kawi kami, kude kami tarus 
balayar nuju Siria. Kami tarie mambai hang Tirus, daya kapal sa na 
tumpang kami yiru sagar mungkar muatamni. 21:4 Hang unengan yiru kami 
tulak nunung kawan ulun sa parisaya ma Yesus, balalu muneng baya here 
salawah erang minggu. Manyu patitah teka Roh Alatalla here ngami 
nasehat ma hi Paulus nampan ada tulak ma Yerusalem. 21:5 Kude dami 
galis waktuni kami muneng hang yiru, kami nanan here balalu nampalus 
pakiaan kami. Here katuluhni baya kawan anak darangan here ngatet kami 
hampe maluar tumpuk. Hang yaru hang pinggir pantai, kami katuluh ileku 
balalu badoa. 21:6 Udi yiru kami batabe, balalu kami sungkat ma kapal 


nelang here pada mudi ma lewu here. 21:7 Kami balayar palus teka Tirus 
hampe ma Ptolemais. Hang yaru kami tulak nunung kawan ulun sa 
parisaya, nampan nampe tabe ma here palus muneng erang anrau hang 
yaru baya here. 21:8 Hang anrau keatunini kami tulak lagi, balalu hampe 
hang Kaesarea. Hang yiru kami tulak nunung erang kaulun panginjil 
bangaran hi Filipus, balalu muneng hang lewuni. Hanye erang kaulun teka 
kapitu kaulun sa na pidi hang Yerusalem. 21:9 Epat kaulun anakni wawei 
bujang haut naami kakuaten daya Alatalla nampan iwara kabar teka 
Alatalla. 21:10 Udi papire lawahni kami hang yiru, naan hawi teka Yudea 
erang kaulun nabi bangaran hi Agabus. 21:11 Hanye hawi nunung kami 
balalu ngalap ikat pinggang Paulus. Makai ikat pinggang yiru hanye nuruk 
pee anri tanganni raerai balalu kaeau, "Iti sa nawara daya Roh Alatalla: Sa 
ampun ikat pinggang yiti sagar nahuruk kala yiti hang Yerusalem daya 
kawan ulun Yahudi balalu nasarah ma kawan ulun sa puang Yahudi." 
21:12 Tawuk kami karengei hal yiru, kami anri katuluh ulun sa perisaya sa 
muneng hang Kaesarea ilaku tatuu anri hi Paulus nampan hanye ada tulak 
ma Yerusalem. 21:13 Kude hanye nuing, "Inun gunani naun nungkau kala 
yiti hampe ngulah ateiku lenuh? Aku haut sadia puang ekat najamba hang 
yaru, kude pada hampe matei daya gana Tuhan Yesus." 21:14 Hi Paulus 
puang hakun nyanrengei lengan kami, kami balalu taduh nguring hanye. 
"Elah kabahumen Alatalla sa jari." eau kami. 21:15 Udi muneng hang yiru 
papire lawahni, kami natap kawan barang kami, balalu tulak ma 
Yerusalem. 21:16 Papire kaulun ulun parisaya teka Kaesarea tulak pada 
sinrah baya kami neu ngatet kami ma lewu Manason, daya hang yiru kami 
sagar amalem. (Hi Manason hanyeyiru ulun Siprus sa haut lawah jari ulun 
umba Yesus.) 21:17 Tawuk kami hampe hang Yerusalem, kawan ulun sa 
parisaya hang yiru narime kami anri sanang atei. 21:18 Hang anrau 
keatunini hi Paulus tulak sinrah baya kami nunung hi Yakobus, katuluh 
pamimpin ungkup naan hang yiru pada. 21:19 Udi nabe here, hi Paulus 
nyarita ma here mun sa haut naulah Alatalla itetei hanye hang penah ulun 
sa puang Yahudi. 21:20 Udi nyanrenge1 sarita Paulus yiru, here katuluh 
nawat Alatalla. Udi hie here kaeau ma hi Paulus, "Paulus! Hanyu harus 
karasa samula haut baribu-ribu ulun Yahudi sa parisaya ma Yesus. Here 


katuluh hanyeyiru kawan ulun sa satia ma hukum taurat Moses. 21:21 
Nelang itati here karengei hanyu haut ngajar katuluh ulun Yahudi sa 
muneng hang penah bangsa lam, nampan here napas hukum Moses. Hanyu 
ngami nasehat ma here nampan here puang nyunat kawan anak here atawa 
makai adat istiadat Yahudi. 21:22 Itati kawan ulun Yahudi sa parisaya 
yiru himat sagar karengei hanyu naan hang yiti. Jadi, kewangun itati? 
21:23 Pangakaehni hanyu nuu nasehat kami. Naan epat kaulun hang yiti sa 
haut bajanji ma Tuhan. 21:24 Nah, ware hanyu tulak ngulah upasara 
ngabarasis tenga baya anri here, nelang bayar kawan biaya here nampan 
here nyukur wulu here. Anri kalayiru sagar bawilah ma katuluh ulun 
kawan inun sa rengei here neu hanyu yiru puang tuu, daya hanyu raerai 
pada nampalus hukum Moses. 21:25 Kude neu kawan ulun sa puang 
Yahudi sa haut parisaya ma Yesus, kami haut ngirim surat ma here 
nampan puang iyuh nguta kutaen sa haut na sarah ma barhala, puang iyuh 
nguta ira, atawa nguta eha sa matei na keat; nelang puang iyuh ngulah 
kawan ulahan sa cabul." 21:26 Hi Paulus balalu tulak baya kaepat kaulun 
yiru nampalus upasara ngabaris tenga sinrah anri here hang anrau 
keatunini. Udi hie here masuk malewu Tuhan nampan iwara papire anrau 
lagi iriai upasara ngabarasis tenga yiru luput nelang parapah ma tiap tenga 
here nasarah. 21:27 Dami wayah sa natantu pitu anrau yiru kai galis, 
papire ulun Yahudi teka Asia kadinung hi Paulus hawuang Lewu Tuhan. 
Balalu here nantiring kawan ulun rama, udi yiru negei hi Paulus 21:28 
nelang anri lengan mahet kaeau, "U, kawan ulun Israel, karawah! Iti ulunni 
sa tulak maawe-awe ngajar ma katuluh ulun kawan ajaran sa nawan 
bangsa Israel, nawan hukum Moses nelang nawan Lewu Tuhan yiti. 
Nelang itati hanye likan nginsing kawan ulun sa puang Yahudi masuk ma 
Lewu Tuhan balalu ngampi najis unengan sa barasis yiti!" 21:29 (Here 
kaeau kala yiru daya here haut kadinung hi Trofimusulun Epesus yiru hang 
tumpuk baya hi Paulus; nelang here minda hi Paulus haut nginsing hanye 
masuk ma wuang Lewu Tuhan.) 21:30 Litar tumpuk balalu rawek rukah, 
nelang katuluh ulun nempat ikuruwundung. Here nyamba hi Paulus balalu 
nyujut hanye kaluar teka wuang Lewu Tuhan. Tawuk yiru pada wanawang 
Lewu Tuhan natutup. 21:31 Parahatan kawan ulun ngulah deruh yiru 


ngunu munu hi Paulus, ulun iwara ma komandan pasukan Roma. Hang litar 
Yerusalem rahat rawek rukah. 21:32 Komandan yiru balalu palus ngalap 
papire perwira anri prajurit tulak iwawansit baya here ma unengan 
huru-hara yiru. Tawuk ulun rama kadmung komandan yiru anri pasukanni, 
here taduh ngakasah hi Paulus. 21:33 Komandan yiru tulak nunung hi 
Paulus palus nyamba hanye, balalu nunyu ulun nuruk hanye. Udi hie 
komandan yiru nunti neu hie hi Paulus yiru nelang inun sa haut naulahni. 
21:34 Meheni teka ulun rama yiru kaeau kalayiti nelang meheni lagi kacau 
kalayiru. Hampe kaadaan tuu rawek rangkit hampe komandan yiru puang 
karasa inun sa bujurni sa haut jari. Daya yiru hanye marentah nampan hi 
Paulus nainsing ma markas. 21:35 Tawuk here nginsing hanye hampe ma 
tukat, kawan ulun ngulah deruh yiru ngamuk bahimat hampe hi Paulus 
tapaksa nagantung daya kawan parajurit. 21:36 Here nataharak teka daya 
kawan garombolan sa ngulah deruh yiru nelang anri lengan mehet here 
kaeau, "Wunu hanye!" 21:37 Dami masuk mawuang markas, hi Paulus 
kaeau ma komandan yiru, "Iyuh aku bapaner erang pitus anri Tuan?" "Inun 
hanyu makai basa Yunani?" tunti komandan yiru. 21:38 "Amun kalayiru, 
hanyu puang ulun Mesir yiru sa jari pambaruntak balalu nginsing nempat 
epat ribu kaulun pangacau basanjata masuk mawuang padang gurun?" 
21:39 Hi Paulus nuing, "Aku ulun Yahudi; aku waraga tumpuk Tarsus, 
tumpuk sa mambatang hang Kilikia. Awat lewa aku bapaner ma kawan 
ulun yiru." 21:40 Dami hi Paulus naami ijin bapaner, hi Paulus minri hang 
tukat, balalu ngami isyarat anri tanganni. Katuluh ulun balalu suni. Udiyiru 
hi Paulus bapaner ma here makai basa Ibrani. Hi Paulus kaeau, 


22:1 "Bapa-bapa anri kawan Pulaksanai katuluh! Aku hamen nampe 
pambelaanku ma naun. Suba rengei!" 22:2 Tawuk here karengei hi Paulus 
bapaner hawuang basa Ibrani, here balalu magin suni. Hi Paulus nampalus 
kataranganni. 22:3 "Aku yiti ulun Yahudi," eau Paulus, "aku nakayaan 
hang Tarsus hang Negeri Kilikia, kude aku naampihante hang yiti hang 
Yerusalem nelang nadidik anri humur-humis daya guru besar Gamaliel 
hang hukum sa na ami daya Moses ma datu nini takam. Sameh kala naun 
katuluh hang yiti anrau yena, aku pada bahimat bagawi ma Alatalla. 22:4 


Aku ngakasah hampe matei kawan ulun sa umba ajaran wau yiru. Here 
katuluh hau upu atawa wawei, jambaku balalu tamasukku mawuang 
panjara. 22:5 Imam Hante raerai anri katuluh Pangadilan Agama kaiyuh 
ngami kasaksian sa aku puang ipusu. Daya here yiru sa ngami ma aku 
surat pangantar sa natahampe ma kawan ulun Yahudi hang Damsyik. 
Makai surat yiru aku kaiyuh nyamba kawan ulun sa parisaya ma ajaran 
wau yiru hang yaru balalu nginsing here ma Yerusalem nampan nahukum." 
22:6 "Tawuk aku ganjah hawuang pakiaan nelang haut kai hampe 
Damsyik, tawuk penah anrau, salenga naan sahaya sa maraai tatuu nyiar 
teka langit ngawariung aku. 22:7 Aku tumbang ma tane balalu karengei 
naan lengan sa kaeau ma aku, 'Saulus, Saulus! Wuah inun hanyu 
ngahanangen aku?'. 22:8 Balalu aku nunti, 'Hie hanyu, Tuan?' 'Aku yiti 
Yesus ulun Nasaret sa nakahanangen dayanu,' tuingni. 22:9 Kawan ulun sa 
naan hang yiru baya aku kadinung sahaya yiru, kude here puang karengei 
lengan sa bapaner anri aku. 22:10 Balalu aku nunti lagi, 'Inun sa harus na 
ulahku, Tuhan?' Tuhan nuing, 'Ambuan hulu ma Damsyik. Hang yaru die 
ma hanyu sagar nawara neu katuluh inun sa na kabahumen Alatalla naulah 
dayanu.' 22:11 Aku balalu pehe daya sahaya sa ngampi silau yiru. Balalu 
kawan hengauku nganyak aku masuk ma Damsyik. 22:12 Hang yaru naan 
erang kaulun bangaran hi Ananias. Hanye erang kaulun mawitu bujur 
nelang ngalut nuu nampalus hukum Moses. Katuluh ulun Yahudi sa 
muneng hang Damsyik mahormat hanye. 22:13 Hanye hawi nyuwuk aku, 
balalu minri hang tuhi aku nelang kaeau, 'Saulus, hanyu kadinung lagi! 
Tawuk yiru pada aku mihangut ninung hanye. 22:14 Udi yiru hanye kaeau 
ma aku, 'Alatalla datu nini takam haut midi hanyu nampan hanyu karasa 
kabahumenni, nelang kadinung Yesus, Walah Alatalla sa nampalus 
kabahumen Alatalla nelang nyanrengei lengan Yesus raerai. 22:15 Hanyu 
sagar jari saksi pakai iwara ma katuluh ulun inun sa haut dinung nelang 
rengeinu. 22:16 Itati ada lagi lawah nganrei. Ambuan, palus sarah tenganu 
nampan nabaptis. Herau Tuhan nampan hanyu nasanepah teka kawan 
dosanu.' " 22:17 "Aku mulek ma Yerusalem, nelang tawuk aku rahat 
badoa hang Lewu Tuhan, aku nakuasa daya Roh Alatalla. 22:18 Aku 
kadinung Tuhan; hanye kaeau ma aku, 'Hinang tanan Yerusalem, daya ulun 


hang yiti puang sagar narime kasaksiannu neu aku.' 22:19 Aku kaeau, 
'Tuhan, here karasa tuu aku yiti haut masuk ma kawan lewu sumbayang 
nampan nyamba here nelang ngakasah kawan ulun sa parisaya ma hanyu. 
22:20 Kalayiru pada tawuk saksinu hi Stefanus matei nawunnu, aku naan 
hang yiru nelang satuju hal yiru. Likan aku sa nyaga kawan pakaian ulun sa 
munu hanye.' 22:21 Kude itati Tuhan kaeau kamulek ma aku, 'Hulu tulak, 
daya aku sagar nunyu hanyu tulak ma unengan lawit ma kawan ulun sa 
puang Yahudi.' " 22:22 Ulun rama tatap nyanrengei hi Paulus bapaner, 
kude tawuk lengan sa pangalisan yiru here anri lengan mehet kaeau, 
"Wunu ulun sa kalayiru. Hanye puang patut welum!" 22:23 Nelang ngiak 
here ngebas jubah here nelang namur habu ma awan. 22:24 Balalu 
komandan Pasukan Roma yiru nunyu hi Paulus masuk ma markas nampan 
hanye napariksa hang yaru makai kakarasen neu ngarasa inun sababni 
kawan ulun Yahudi ngiak kalayiru nadap hanye. 22:25 Kude tawuk hi 
Paulus haut nahuruk nampan nakakasah, hi Paulus kaeau ma perwira sa 
minri hang yiru, "Inun hanyu iyuh ngakasah erang kaulun warga kerajaan 
Roma kapihuan hanye naadili?" 22:26 Karengei yiru, perwira yiru tulak 
nunung komandan pasukan balalu kaeau, "Inun sa sagar naulah nu? Ulun 
yiti warga negara Roma!" 22:27 Balalu komandan yiru tulak nunung hi 
Paulus palus nunti, "Suba wara, mun hanyu erang kaulun warga negara 
Roma!" "Hiai," eau Paulus, "aku warga negara Roma." 22:28 Komandan 
yiru kaeau kamulek, "Aku jari warga negara Roma anri bayar wahai 
tatuu!" Hi Paulus nuing, "Kude aku nakayaan samula warga negara 
Roma." 22:29 Tawuk yiru pada kawan anggota tantara sa hamen mariksa 
hi Paulus yiru, mundur nelang komandan yiru pada balalu takut daya hanye 
haut mamborgol hi Paulus, padahal hi Paulus waraga negara Roma. 22:30 
Komandan pasukan Roma yiru hamen tuu karasa inun sa bujurni sa ngulah 
kawan ulun Yahudi ngampi hala hi Paulus. Daya yiru hang anrau keatunini 
hanye nerau kawan imam kapala anri Pangadilan Agama nampan 
bakumpul. Hi Paulus balalu nalapas teka balungguni, udi hie nainsing 
mangadap here katuluh. 


23:1 Hi Paulus maneneng kawan anggota pangadilan yiru balalu kaeau, 


"Pulaksanai katuluh! Hampe anrau yiti aku puang kaingkam naan kahalaen 
nadap Alatalla hang kunuan ateiku neu pamelumku." 23:2 Tawuk hi 
Paulus kaeau kalayiru, Imam Hante Ananias nunyu ulun sa minri hang rite 
ni Paulus nampar wawa Paulus. 23:3 Hi Paulus balalu kaeau ma Imam 
Hante yiru, "Alatalla himat nampar hanyu, ulun jahat sa pura-pura barasis! 
Hanyu maharung hang yiru mangadili aku manurut hukum Moses, kude 
hanyu raerai malangar hukum yiru anri nunyu ulun nampar aku!" 23:4 
Kawan ulun sa naan hang rite hi Paulus kaeau ma hi Paulus, "Hanyu 
mahina Imam Hante wat Alatalla!" 23:5 Hi Paulus nuing, "U pulaksanai, 
aku puang karasa, hanye imam hante. Samula hawuang Surat Barasis naan 
nasurat, 'Ada hanyu mahina pamimpin bangsanu.' " 23:6 Hi Paulus 
kadinung naan meheni teka kawan anggota pangadilan yiru teka kawan 
ulun Saduki nelang meheni lagi teka kawan ulun Farisi. Daya yiru hanye 
kaeau ma pangadilan yiru, "Pulaksanai katuluh! Aku erang kaulun Farisi, 
katurunan Farisi. Aku naadili hang yiti daya gana aku parisaya himat 
kawan ulun sa haut matei sagar welum mulek." 23:7 Dami hanye kaeau 
kalayiru, kawan ulun Farisi anri kawan ulun Saduki yiru mulai basual, 
hampe sidang yiru tabagi jari rueh golongan. 23:8 (Daya kawan ulun 
Saduki bapandapat ulun matei puang sagarwelum kamulek, nelang kawan 
malekat puang uweng, kalayiru pada roh puang uweng; kude ulun Farisi 
parisaya ma katuluh hal yiru.) 23:9 Balalu timbul karawekan sa tamam. 
Papire ulun Farisi sa jari guru agama minri palus nawan bahimat. Here 
kaeau, "Manurut kami ulun yiti puang uweng hala sunah hena butit! Tau 
pada samula naan roh atawa malekat sa bapaner ma hanye!" 23:10 Sual 
jawab yiru jari kalayiru tamamni hampe komandan yiru takut salenga hi 
Paulus sagar nakarubut daya here. Hanye balalu nunyu pasukanni tulak 
ngalap hi Paulus teka penah here yiru nginsing hanye ma markas. 23:11 
Malem yiru pada Tuhan Yesus minri hang rite hi Paulus nelang kaeau, 
"Ampikansing ateinu! Hanyu haut ngami kasaksiannu neu aku hang 
Yerusalem. Hanyu sagar ngami kasaksian kalayiru pada hang Roma." 
23:12 Kaiyat hinang hang anrau keatunini, kawan ulun Yahudi mulai 
ngulah komplotan. Here basumpah puang sagar kuman atawa nguut amun 
here huan munu hi Paulus. 23:13 Naan labis teka epat pulu kaulun sa 


ngulah komplotan yiru. 23:14 Here tulak nunung kawan mam kapala anri 
kawan pamimpin Yahudi nelang kaeau, "Kami haut sameh-sameh 
basumpah, puang sagar kuman atawa nguut mun-mun amun kami huan 
munu hi Paulus. 23:15 Nah, itati naun anri kawan anggota Pangadilan 
Agama ware ngirim surat ma komandan pasukan Roma yiru nampan ilaku 
hanye nginsing hi Paulus mulek mangadap naun, yalah naun hamen 
mariksa parkarani lagi anri humur-humis. Balalu kami sagar basadia munu 
hanye kapihuan hanye hampe yiti." 23:16 Kude anak teka pulaksanai 
Paulus karengei neu ransana komplotan yiru. Hanye balalu tulak ma 
markas lepuh iwara neu hal yiru ma hi Paulus. 23:17 Hi Paulus balalu 
nerau erang kaulun perwira balalu kacau ma hanye, "Insing iya muda yiru 
nunung komandan; hanye naan sa hamen nalaporni ma komandan." 23:18 
Perwira yiru nginsing 1ya muda yiru nunung komandan balalu kaeau, "Hi 
Paulus, tahanan yiru nerau aku nelang ilaku aku nginsing iya sa muda yiti 
nunung hanyu; hanye naan hamen nalaporni." 23:19 Komandan yiru negel 
tangan iya muda yiru, balalu nginsing hanye ngaraerai ma pinggir palus 
nunti, "Inun sa hamen nawaranu ma aku?" 23:20 Iya muda yiru nuing, 
"Kawan ulun Yahudi haut mapakat nampan ilaku tuan nginsing hi Paulus 
mangadap Pangadilan Agama keatuni, yalah here hamen mariksa lagi 
parkarani anri humur-humis. 23:21 Kude ada tuan mulur pilakuan yiru, 
daya naan labis teka epat pulu kaulun sa rahat sanina neu mungun hanye 
hang lalan. Here katuluhni haut basumpah puang sagar kuman atawa nguut 
amun here huan kaiyuh munu hi Paulus. Itati pada here haut sadia, ekat 
nganre1 jawaban teka tuan." 23:22 Komandan yiru kaeau, "Ada iwara 
mahie-hie sa hanyu haut malapor yiti ma aku." Balalu hanye nunyu iya 
muda yiru mudi. 23:23 Udi yiru komandan yiru nerau rueh kaulun perwira, 
balalu hanye kaeau ma here, "Sadia rueh jatuh prajurit baya pitumpulu 
tantara bakuda anri rueh jatuh tantara batumbak nampan tulak pukul suei 
kamalem yiti jua ma Kaisarea. 23:24 Sadia pada kuda neu napakai Paulus 
balalu insing hanye anri salamat hampe ma Gubernur Feliks." 23:25 Balalu 
komandan yiru nulis surat sa lenganni kalayiti, 23:26 "Sa nahormat 
Gubernur Feliks. Tabe teka Klaudius Lisias! 23:27 Ulun yiti haut najamba 
daya kawan ulun Yahudi nelang ane wunu here, amun aku puang hawi anri 


pasukanku balalu nyalamat hanye; daya aku karengei hanye warga nagara 
Roma. 23:28 Daya aku hamen ngarasa inun sabujurni kahalaen sa nadawa 
ma hanye, balalu aku nginsing hanye ma Pangadilan Agama here. 23:29 
Tena tuu hanye puang uweng ngulah kahalaen mun-mun hampe hanye 
patut nahukum anri hukuman mati atawa napanjara. Dawaan here ma 
hanye ekat neu sara anri kawan hukum agama here raerai. 23:30 Udi hie 
aku naan narime laporan naan ransana sa jahat teka kawan ulun Yahudi 
nadap hanye. Jadi aku langsung ngirim hanye ma Tuan Gubernur. Nelang 
aku haut nunyu kawan ulun sa nawa hanye nginsing pangaduan here nadap 
hanye ma tuan." 23:31 Kawan anggota tantara yiru balalu nampalus tugas 
here. Here ngalap hi Paulus balalu nginsing hanye malem yiru jua hampe 
ma Antipatris. 23:32 Anrau keatunini here nunyu pasukan bakuda 
nampalus pakiaan baya hi Paulus, kude here raerai mulek ma markas. 
23:33 Tawuk pasukan bakuda yiru hampe hang Kaisarea, here nampe 
surat yiru ma Gubernur, balalu nyarah hi Paulus ma hanye. 23:34 Udi 
Gubernur mambasa surat yiru, hanye nunti ma hi Paulus teka awe asalni. 
Tawuk hanye karasa hi Paulus baasal teka Kilikia, 23:35 hanye kaeau, 
"Maehleh! Aku sagar mariksa parkaranu, amun kawan ulun sa mangadu 
hanyu haut hampe yiti." Balalu hanye marentah nampan hi Paulus natahan 
hang istana Herodes. 


24:1 Dime anrau udi yiru, Imam Hante Ananias anri kawan pamimpin 
Yahudi tulak ma Kaisarea baya erang kaulun pangacara bangaran hi 
Tertulus. Here mangadap Gubernur Feliks palus nampe pangaduan here 
nadap hi Paulus. 24:2 Tawuk hi Tertulus naherau ma muka, hanye nawa hi 
Paulus kalayiti, "Tuan Gubernur sa Mulia! Hang imbe pimpinan Tuan 
negeri kami aman. Nelang daya kabijaksanaan Tuan pada haut wahai 
parbaikan sa natampalus ma bangsa kami. 24:3 Katuluh yiru kami 
saratang nyambut anri ngantuh tarima kasih nelang panghargaan satinggi- 
tinggini hang awe-awe jua. 24:4 Kude nampan ada ngumpe wahai waktu 
Tuan, aku ilaku nampan tuan hamen nyanrengei pangaduan kami sa mbe 
yiti. 24:5 Kami kasasat ulun yiti ngulaa ridu sa babahaya. Hang awe-awe 
hanye saratang ngulah karawekan hang penah ulun Yahudi nelang hanye 


jari pamimpin gerakan kawan ulun Nazaret. 24:6 Hanye likan haut 
mansuba ngampi najis Lewu Tuhan, kude kami nyamba hanye. (Bahum 
kami mangadili hanye manurut hukum agama kami raerai. 24:7 Kude 
komandan Lisias hanrabut hanye teka kami, 24:8 balalu marentah nampan 
kawan ulun sa mangadu hanye mangadap Tuan.) Amun Tuan mariksa ulun 
yiti, Tuan raerai sagar karengei teka hanye kawan pangaduan kami nadap 
hanye samula uras tuu bujur." 24:9 Kawan ulun Yahudi sa naan hang yiru 
pada umba nawa hi Paulus nelang kaeau uras tuu inun sa naeau daya 
Tertulus. 24:10 Balalu Gubernur yiru ngami isyarat ma hi Paulus sa hanye 
1yuh bapaner. Balalu hi Paulus kaeau, "Aku karasa Tuan haut jari hakim 
negeri yiti bataun-taun lawahni. Daya gana yiru aku kaingkam sanang 
iwara pambelaanku yiti hang hadapan Tuan. 24:11 Tuan iyuh mariksa 
raerai himat puang labis teka dua walas anrau sa haut paitah aku tulak ma 
Yerusalem lepuh sumbayang. 24:12 Nelang puang suah kawan ulun 
Yahudi yiru kasasat aku naan basual anri sunah erang kaulun atawa 
ngumpul ulun nampan ngulah karawekan hau hang Lewu Tuhan atawa 
hang kawan lewu sumbayang atawa hang awe-awe hawuang tumpuk. 
24:13 Here sika puang kaiyuh mambukti kawan dawaan nadap aku sa 
natahampe here ma Tuan. 24:14 Aku mangaku hang hadapan Tuan aku 
samula nyambah Alatalla datu nini kami manurut ajaran Yesus sa 
naanggap here ajaran yiru hala. Kude aku magun parisaya ma katuluh inun 
sa naan nasurat hawuang buku Moses nelang hawuang buku kawan Nabi. 
24:15 Sameh kala here pada, aku naan kaharapen ma Alatalla, himat 
katuluh ulun sagar welum mulek udi matei-kawan ulun sa mawitu bujur 
atawa kawan ulun sa jahat! 24:16 Yiru sababni aku saratang ngakali 
mamach, nampan kawan atei akalku barasis nadap Alatalla nelang pada 
barasis nadap murunsia. 24:17 Udi papire taun puang uweng hang 
Yerusalem, aku mulek ma yaru lepuh nginsing bantuan duit ma bangsaku 
nelang nampan nyarah parapah ma Alatalla. 24:18 Tawuk aku nampalus 
hal yiru, here panalu aku hang Lewu Tuhan, udi aku luput nampalus 
upasara ngabarasis tenga. Puang uweng ulun rama baya aku, nelang puang 
uweng karawekan tawuk yiru hang yiru. 24:19 Ekat naan papire kaulun 
Yahudi teka propinsi Asia hang yaru. Saharusni here yiru naan hang yiti 


neu nampe pangaduan here ma Tuan, amun here naan pangaduan nadap 
aku. 24:20 Atawa elahm kawan ulun yiti raerai iwara kajahaten mun sa 
haba here hang aku tawuk aku nainsing mangadap Pangadilan Agama. 
24:21 Here kahaba ekat isa lengan yiti sa naantuhku hang hadapan here, 
hanyeyiru lengan sa kaeau: Aku naadili anrau yiti daya gana aku parisaya 
himat kawan ulun matei sagar nasamelum kamulek." 24:22 Balalu hi 
Feliks sa haut karasa wahai neu ajaran Yesus, nutup sidang parkara yiru, 
hanye kaeau, "Aku sagar mutus pakara yiti, amun komandan Lisias haut 
hawi." 24:23 Balalu hanye marentah perwira sa batanggung jawab nari hi 
Paulus yiru nampan tatap nahan hi Paulus, kude anri ngami butit kabebasan 
ma hanye nelang ngami izin ma kawan hengauni ngami ma hanye mun sa 
naparlu dayani. 24:24 Papire anrau udi yiru hi Feliks hawi, baya matueh 
waweini bangaran hi Drusila; hanye erang kaulun Yahudi. Hi Feliks nunyu 
ulun ngalap hi Paulus, balalu hi Feliks nyanrengei hi Paulus bapaner neu 
parisaya ma Kristus Yesus. 24:25 Kude tawuk hi Paulus nampalus 
papaneranni neu kajujuren anri tahan nafsu nelang neu hukuman hang anrau 
Kiamat, hi Feliks balalu takut palus kaeau, "Hanyu itati iyuh tulak. Aku 
sagar nerau hanyu lagi amun naan kasampatan." 24:26 Padingian yiru hi 
Feliks harap sagar kaiyuh duit teka hi Paulus. Daya yiru hanye papire kali 
nunyu ulun ngalap hi Paulus nampan bapaner anri hanye. 24:27 Udi rueh 
taun dami, hi Perkius Festus nganti hi Feliks jari Gubernur. Balalu daya hi 
Feliks hamen ngalap atei kawan ulun Yahudi, hanye maladar hi Paulus 
tatap muneng hawuang panjara. 


25:1 Telu anrau udi hi Festus hampe hang daerah yiru, hanye tulak teka 
Kaisarea ma Yerusalem. 25:2 Hang yaru kawan imam kapala anri kawan 
pamimpin Yahudi nampe pangaduan here ma hanye nadap hi Paulus. Here 
saratang ngatau hi Festus 25:3 nampan daya pikaeh ateini anri here, hanye 
hakun nunyu ulun nginsing hi Paulus ma Yerusalem; daya hang yaru here 
haut mapakat nampan munu hanye hang penah lalan. 25:4 Kude hi Festus 
nuing, "Hi Paulus rahat natahan hang Kaisarea nelang aku pada sika puang 
lawah lagi sagar mulek ma yaru. 25:5 Jadi, elahni kawan pamimpin naun 
tulak sinrah anri aku ma Kaisarea nelang nguka pakarani hang yaru, amun 


samula hanye naan ngulah kahalaen." 25:6 Udi muneng hang Yerusalem 
leu walu atawa sapuluh anrau, hi Festus mulek ma Kaisarea. Hang anrau 
keatunini hanye ngulah sidang pangadilan balalu marentah nampan hi 
Paulus nainsing mangadap. 25:7 Dami hi Paulus hawi, kawan ulun Yahudi 
sa hawi teka Yerusalem minri ngawuriung hanye, balalu mulai nampe 
kawan dawaan sa maweat nadap hanye. Kude here puang kayuh 
mambukti kawan dawaan yiru. 25:8 Hawuang pambelaanni hi Paulus 
kaeau, "Aku puang uweng ngulah sunah isa kahalaen anri hukum Moses 
atawa ma Lewu Tuhan atawa ma Kaisar Roma." 25:9 Kude daya hi 
Festus hamen ngalap atei kawan ulun Yahudi, hanye balalu nunti ma hi 
Paulus, "Hakun hanyu tulak ma Yerusalem nampan naadili hang yaru hang 
hadapanku neu kawan dawaan yiru?" 25:10 Hi Paulus nuing, "Aku itati 
minri hang hadapan pangadilan Kaisar Roma, balalu hang unengan yiru 
aku harus naadili. Tuan karasa aku puang uweng kahalaen ma ulun 
Yahudi. 25:11 Amun aku haut malangar hukum nelang ngulah ulahan sa 
patut nahukum anri hukuman mati, aku rela matei. Kude amun kawan 
dawaan here yiru puang tuu, puang uweng sunah erang kaulun sa iyuh 
nyarah aku ma here. Aku laku naadili hang pangadilan Kaisar!" 25:12 Udi 
barunding anri kawan panasehatm, hi Festus kaeau, "Hanyu ilaku naadili 
hang pangadilan Kaisar, jadi hanyu harus tulak mangadap Kaisar." 25:13 
Puang hampe lawah udi yiru, Raja Agripa anri hi Bernike hawi ma 
Kaisarea neu lepuh ngantuh salamat ma hi Festus. 25:14 Udi here papire 
anrau lawahni hang yaru, hi Festus iwara pakara wat Paulus ma Raja 
Agripa. Hi Festus kaeau, "Naan hang yena erang kaulun tahanan sa 
natahan daya Feliks. 25:15 Tawuk aku naan hang Yerusalem, kawan 
imam kapala anri kawan pamimpin Yahudi nampe pangaduan here nadap 
ulun yiru nelang ilaku nampan aku nyanawu hukuman ma hanye. 25:16 
Kude aku nuing kawan ulun Roma puang tau babaran nyarah kawan ulun 
sa nadawa nampan nahukum, amun sa nadawa yiru huan bahadapan anri 
ulun sa nawa hanye nelang naami kasampatan mambela dirini. 25:17 
Balalu, tawuk here hawi ma yati, aku puang nganrei lawah. Hang anrau 
keat unini aku balalu ngulah sidang pangadilan nelang marentah nampan 
ulun yiru nainsing mangadap. 25:18 Tawuk kawan ulun sa nawa hanye 


minri nampe pangaduan here, here puang uweng nampe sunah isa masam 
kajahaten kala sanapindaku natahampe daya here. 25:19 Here ekat balain 
pikiran anri hanye neu agama here raerai nelang neu erang kaulun sa 
bangaran Yesus. Ulun yiru haut matei, kude hi Paulus bakaras himat ulun 
yiru haut welum kamelek. 25:20 Daya aku bingung neu kewangun aku tau 
kaiyuh kawan katarangan neu pakara yiru, aku nunti ma hi Paulus inun 
hanye hakun tulak ma Yerusalem balalu naadili hang yaru neu pakarani 
yiru. 25:21 Kude hi Paulus ilaku naik banding; hanye ilaku nampan hanye 
tatap muneng hang tahanan hampe pakarani naputus daya Kaisar. Daya 
gana yiru aku marentah nampan hanye tatap natahan, hampe aku kaiyuh 
kasampatan ngirim hanye ma Kaisar." 25:22 Balalu hi Agripa kaeau ma hi 
Festus, "Aku pada sindi karengei ulun yiru." "Anrau kauni Tuan kaiyuh 
nyanrengei hanye," tuing Festus. 25:23 Hang anrau keatunini hi Agripa 
anri hi Bernike hawi anri upasara kebesaran. Here masuk ruang sidang 
baya anri kawan pambesar angkatan perang anri kawan ulun takamuka 
hang tumpuk yiru. Manyu parentah Festus, hi Paulus nainsing masuk. 
25:24 Balalu hi Festus kaeau, "Baginda Agripa nelang katuluh sa naan 
hang yiti! Ulun yiti haut nakadu ma aku daya katuluh bangsa Yahudi, hau 
sa hang Yerusalem atawa sa hang yiti. Here ilaku nelang nantiak kaeau, 
hanye puang patut napaladar welum. 25:25 Kude aku puang kahaba sunah 
isa sa haut naulahni sa tau nahukum anri hukuman mati. Nelang daya gana 
hanye raerai haut ilaku nampan pakarani naadili hang pangadilan Kaisar, 
aku haut nukas nampan ngirim hanye ma Kaisar. 25:26 Kude aku huan 
uweng kaiyuh katarangan sa batantu neu hanye nampan tau nasurat 
hawuang suratku nampe Kaisar. Yiru sababni aku nginsing hanye ma 
hadapan tuan-tuan katuluhni, sa mambantang ma Yang Mulia Baginda 
Agripa! Maksudku hanyeyiru nampan udi pamariksaan yiti, naan bahan ma 
aku ngulah surat. 25:27 Daya manurut pangingkamanku, puang patut 
ngirim erang kaulun tahanan anri puang iwara kawan kahalaen sa nadawa 
nadap hanye." 


26:1 Hi Agripa kaeau ma hi Paulus, "Hanyu naami izin bapaner neu 
mambela dirinu." Hi Paulus ngenat tanganni balalu nampe pambelaanni 


kalayiti, 26:2 "Baginda Agripa Sa Mulia! Aku kaingkam tuu barajaki 
kaiyuh nampe pambelaanku hang hadapan Baginda neu katuluh pangaduan 
sa nakadu daya kawan ulun Yahudi nadap aku; 26:3 Samambatang tuu 
daya Baginda karasa tatuu adat istiadat nelang kawan hal ulun Yahudi. 
Daya gana yiru aku ilaku Baginda hamen nyanrengei kataranganku anri 
sabar. 26:4 Katuluh ulun Yahudi karasa kewangun pamelumku teka tawuk 
aku lagi 1ya. Here karasa tuu teka tawuk aku lagi erang kaulun pamuda 
aku haut welum hang penah bangsaku raerai hang Yerusalem. 26:5 Haut 
lawah here karasa neu aku. Nelang amun here hamen, here kaiyuh ngami 
kasaksian sa teka dahulu aku haut welum kala ulun Farisi sa nampalus 
katuluh hadat aturan sa tuu pisit hawuang agama kami. 26:6 Kude itati 
aku minri hang yiti nampan naadili daya aku parisaya ma janji sa naulah 
Alatalla anri datu nini kami. 26:7 Janji yiru pada sa naharap daya kadua 
walas suku bangsa Israel, hampe here nyambah Alatalla kaanrau kamalem. 
Nelang gana aku parisaya ma janji yiru, Baginda sa Mulia, aku naampihala 
daya kawan ulun Yahudi. 26:8 Inun ngulah naun kawan ulun Yahudi puang 
tau parisaya sa Alatalla nyamelum kamulek ulun mate1? 26:9 Tawuk hie 
aku raerai pada bapikir sa aku harus nampalus katantuluh hal neu nawan 
Yesus teka Nazaret yiru. 26:10 Nelang samula yiru sa haut natampalusku 
hang Yerusalem. Makai surat kuasa teka kawan imam kapala, aku haut 
namasuk rama ulun sa satia ma Alatalla mawuang panjara. Aku likan pada 
umba satuju nampan here nahukum mati. 26:11 Gaha tuu aku nyiksa here 
hang kawan lewu sumbayang, nampan maksa here ngubah inun sa 
naparisaya here. Ateiku tuuni hanruap nadap here, hampe ma kawan 
tumpuk lain aku pada tulak lepuh nyasah here hang yaru." 26:12 "Anri 
maksud yiru pada aku nginsing surat teka kawan imam kapala balalu tulak 
ma Damsyik. 26:13 Kude tawuk aku ganjah hang pakiaan, tawuk penah 
anrau, Baginda sa mulia, aku kadinung naan sahaya teka langit sa labis 
maraai teka raai matei anrau. Sahaya yiru nyiar ngawariung aku pada 
ngawariung kawan ulun sa takia sinrah baya aku. 26:14 Kami katuluh 
tumbang ma tane. Balalu aku karengei naan lengan sa kaeau ma aku hang 
basa Ibrani, 'Saulus, Saulus! Wuah inun hanyu puang taduh haut 
ngahanangen aku? Hanyu raerai sagar mahanang amun hanyu tatap nawan 


pimpinanni sa jari tuannu.' 26:15 Balalu aku kaeau, 'Hie hanyu, Tuan?' 
Balalu Tuhan nuing, 'Aku yiti Yesus sa nakahanangen dayanu. 26:16 
Ambuan minri! Aku nantarang tenga ma hanyu anri maksud nampan 
ngulah hanyu jari palayanku. Hanyu harus iwara ma kawan ulun lain mun 
sa dinungnu anrau yiti neu aku nelang neu inun sa sagar natutuiku ma 
hanyu yati hang wayah sa sagar nahadap hanrian. 26:17 Aku sagar 
nyanepah hanyu teka bangsa Israel nelang teka bangsa lain sa puang 
Yahudi. Aku sagar nunyu hanyu tulak nunung here 26:18 neu nguka matei 
here nampan here kaluar teka piieng palus masuk mawuang piraai; 
nampan here lepah teka kuasa Iblis, balalu nakuasa daya Roh Alatalla. 
Anri parisaya ma aku, here sagar naampun teka kawan dosa here nelang 
here sagar jari ulun pidian wat Alatalla.' " 26:19 "Daya yiru, Baginda 
Agripa, aku saratang ngakali ngalut nuu ma paninungan sa haut tarimeku 
teka Alatalla yiru. 26:20 Anri tarus tarang aku iwara ma ulun katuluh here 
harus batobat teka kawan dosa here nelang nyarah tenga diri here ma 
Alatalla nelang nantarang hawuang pamelum here sa here haut batobat 
teka kawan dosa here. Aku iwara hal yiru mulai hang Damsyik, udiyiru 
hang Yerusalem nelang hang katuluh Yudea anri hang penah kawan ulun 
sa puang Yahudi. 26:21 Balalu daya gana yiru kawan ulun Yahudi nyamba 
aku hang Lewu Tuhan nelang ngunu munu aku. 26:22 Kude hampe itati 
aku nasalindung daya Alatalla, hampe aku kaiyuh minri hang yiti nampan 
ngami kasaksianku ma katuluh ulun-tamam atawa ulun rumis. Inun sa 
naeauku yiti puang lain teka mun sa haut natujum daya kawan nabi anri hi 
Moses; 26:23 hanyeyiru himat Raja Panyalamat sa najanji Alatalla yiru 
harus wuah kahanangen nelang jari ulun sa palanungkai welum mulek teka 
pampatei; nampan anri kalayiru hanye kaiyuh iwara piraai-hanyeyiru 
salamat-hau ma kawan ulun Yahudi atawa ma kawan ulun sa puang 
Yahudi." 26:24 Ganjah hi Paulus nampe pambelaanni yiru, hi Festus 
nantiak, "Hanyu haut rapui Paulus! Ilmunu sa wahai yiru haut ngulah 
hanyu jari ulun rapui!" 26:25 Kude hi Paulus nuing, "Aku puang rapui, Sa 
Na Mulia. Kawan mun sa naeauku yiru tuu nelang kaluar teka pikiran sa 
sehat. 26:26 Baginda Agripa karasa tuu neu hal yiru. Yiru sababni aku 
heei bapaner hang hadapan baginda anri tarus tarang. Aku yakin puang 


sunah isa teka kawan hal yiru sa huan wuah rasa Baginda daya kawan 
katantuluh yiru haut natampalus puang hang unengan suni sa baidim. 26:27 
Baginda Agripa Sa Mulia, inun Baginda parisaya ma inun sa naeau daya 
kawan nabi? Pangarasaenku Baginda parisaya!" 26:28 Balalu hi Agripa 
kaeau ma hi Paulus, "Hanyu minda murah ngulah aku jari ulun Kristen anri 
salenga?" 26:29 "Hawuang wayah sa mbe, atawa hang wayah sa lawah," 
tuing Paulus, "aku badoa ma Alatalla nampan Baginda anri katuluh kawan 
tuan sa nyanrengei aku anrau yiti kaiyuh jari kala aku -- ekat puang rantai 
kalayiti!" 26:30 Akhirni baginda raja, gubernur anri hi Bernike, baya 
katuluh sa lainni minri. 26:31 Dami haut hang luar, here kaeau sameh 
here, "Ulun yiti puang ngulah masam-masam sa patut nahukum anri 
hukuman mati atawa napanjara." 26:32 Balalu hi Agripa kaeau ma hi 
Festus, "Ulun yiti sabujurni haut nabebas, atikalani hanye puang ilaku 
parkarani yiti naadili hang pangadilan Kaisar." 


27:1 Dami haut natukas kami harus balayar ma Italia, hi Paulus baya 
papire tahanan sa lain nasarah ma hi Yulius, perwira pasukan tantara 
Roma sa naantuh "Resimen Kaisar". 27:2 Kami sungkat ma kapal sa hawi 
teka Adramitium, balalu tulak makai kapal yiru sa sagar balayar ma kawan 
palabuhan hang propinsi Asia. Hi Aristarkhus, ulun Makedonia sa hawi 
teka Tesalonika, balayar pada sinrah baya kami. 27:3 Hang anrau keat 
unini kami hampe hang Sidon. Hi Yulius maeh tatuu anri hi Paulus. Hanye 
naami izin ganta kawan hengauni nampan here katyuh ngami ma hanye 
inun sa naparlu dayani. 27:4 Teka yiru kami nampalus palayaran. Daya 
gana kapal kami nyunsung riwut, kami balalu balayar tarus manyisir pantai 
pulau Siprus sa tasalindung teka riwut. 27:5 Udi hie kami nyabarang laut 
sa bahadapan anri Kilikia nelang Pamfilia balalu hampe hang Mira negeri 
Likia. 27:6 Hang yaru perwira yiru kahaba kapal teka Aleksandria sa 
ngunu balayar ma Italia. Hanye balalu mindah kami ma kapal yiru. 27:7 
Papire anrau lawahni kami balayar bagamat tuu, anri rara kapatei akhirni 
kami hampe hang rite tumpuk Knidus. Daya gana riwut magun puang 
maeh, kami puang kaiyuh nampalus palayaran. Kami balalu balayar ma 
tiba selatan pulau Kreta mitah Tanjung Salmone nampan hang yaru kami 


pasalindung teka riwut. 27:8 Magun anri rara kapatei kami balayar 
manyisir pantai pulau yiru balalu akhirm kami hampe hang isa unengan 
bangaran Palabuhan Bungas, puang lawit teka tumpuk Lasea. 27:9 Tawuk 
yiru haut udi Hari Raya Pardamaian wat ulun Yahudi. Wahai tuu waktu 
kami taumpe, hampe puang uweng hilani lagi tau kaiyuh balayar anri 
aman. Daya yiru hi Paulus ngami nasehat ma here kalayiti, 27:10 
"Pulaksanai katuluh, manurut pandapatku, babahaya tuu amun takam tarus 
balayar. Takam tau kaingkam rugi hante puang ekat muatan atawa kapal 
takam, kude hewuk takam pada tau wawai." 27:11 Kude perwira yiru 
labis parisaya ma jurumudi anri kapten kapal teka nyanrengei lengan 
Paulus. 27:12 Palabuhan hang yiru samula puang hampe maeh unengan 
kawan kapal tarie hang musim dingin. Daya gana yiru kawahaian awak 
kapal satuju balayar lagi nanan palabuhan yiru daya here hamen nampan 
hampe hang Feniks balalu muneng hang yaru salawah musim dingin. 
Feniks hanyeyiru palabuhan hang Kreta sa nadap tiba barat daya anri tiba 
barat laut. 27:13 Hang tawuk yiru riwut teka tiba selatan puang kajut 
mehet. Daya yiru kawan ulun kapal minda here haut tau balayar lagi. Here 
balalu narik jangkar palus tulak balayar manyisir pantai pulau Kreta. 27:14 
Kude puang lawah udi yiru salenga hawi riwut barat-hanyeyiru riwut sa 
naantuh riwut Timur Laut mehet tatuu hawi teka tiba pampang, 27:15 
Balalu nampuh kapal kami. Daya puang tau pada kapal balayar nawan 
riwut, balalu kami ekat basarah nelang ngaret kapal kami hanyut nainsing 
daya riwut. 27:16 Kami pasalindung butit, tawuk kami mitah hang tiba 
selatan pulau Kauda sa rumis yiru. Hang yiru anri rara kapatei kami kaiyuh 
ngarawah sakoci kapal kami. 27:17 Udi sakoci yiru kaiyuh naenat ma 
kapal, kapal yiru balalu naampisegah nahuruk makai tadi. Daya takut 
ireket hang gusung karasik Sirtis sa mahak, layar naului balalu kapal 
napaladar umba riwut. 27:18 Riwut magin bahimat, hampe hang kaetuni 
anrauni kawan muatan kapal mulai naumpe mawuang laut. 27:19 Hang 
karuan anrauni lagi kawan ulun kapal yiru ngumpe lagi kawan 
karangkapen kapal mawuang laut makai tangan here raerai. 27:20 Papire 
-- anrau lawahni kami puang kadinung matei anrau anri wawahiang, nelang 
riwut magun magin bahimat. Akhirni harapan kami tau salamat puang 


uweng lagi. 27:21 Papire waktu lawahni kawan ulun yiru puang uweng 
kuman. Hi Paulus minri hang penah here balalu kaeau, "Pulaksanai 
katuluh! Atikala naun nuu ngalut nasehatku, puang balayar teka Kreta, 
takam puang hampe wuah katuluh karusaken anri karugian yiti. 27:22 
Kude itati aku ilaku tatuu nampan naun tatap anri, daya puang uweng 
sunah erang kaulun teka naun sa sagar matei, takam ekat kawawaian kapal 
yiti. 27:23 Daya hangkamalem malekat teka Alatalla sa nasambahku, 
hanyeyiru Alatalla sa kaampun aku, hawi nunung aku. 27:24 Malekat yiru 
kaeau, 'Paulus, ada takut! Daya hanyu sagar mangadap Kaisar. Nelang 
daya pikaeh atei Alatalla anri hanyu, katuluh ulun sa balayar sinrah baya 
hanyu sagar salamat daya gana hanyu.' 27:25 Daya yiru, Pulaksanai 
katuluh, wuah naun sanang atei! Daya aku parisaya ma Alatalla ala 
katantuluhni sagar jari kala mun sa naeauni ma aku. 27:26 Kude takam die 
sagar angkeng hang pantai isa pulau." 27:27 Hang malem kaampat balas 
kami rahat gilang-gilup hang laut Adria. Leu penah malem ulun kapal 
kataru himat kapal magin rite anri pampang. 27:28 Here balalu ngului tadi 
natamatu makai watu pakai ngukur lalem laut. Dami naukur hang yiru 
lalemni ane epat pulu meter. Puang lawah udi hie here ngukur lagi, lalem 
laut hang yiru ane telumpulu meter. 27:29 Daya here takut kapal tau ireket 
hang batu karang, here balalu ngului epat kawua jangkar teka buritan kapal 
nelang harap gere anrau hinang kaanrau. 27:30 Kude kawan ulun kapal 
anri suni-suni mansuba rari teka kapal yiru. Here balalu ngampinau sakoci 
ma ranu, nelang papura bagawi yalah here hamen ngului papire jangkar 
hang haluan. 27:31 Kude hi Paulus kaeau ma perwira anri kawan parajurit 
hang kapal yiru, "Amun kawan ulun kapal yiti puang muneng hang kapal, 
naun katuluh puang kaiyuh salamat." 27:32 Daya yiru kawan parajurit 
balalu natas tadi sakoci yiru, sakoci yiru balalu hanyut. 27:33 Kapihuan 
matei anrau hulet, hi Paulus nunyu nampan here katuluh kuman. Hi Paulus 
kaeau, "Haut ampat balas anrau lawahni naun katuluhni ekat nganrei anri 
kaadaan gugup gupuh nelang puang uweng nguta inun-inun. 27:34 
Nasehatku, ware naun kuman sunah butit. Yiru maeh ma naun, nampan 
naun wigas lagi. Daya naun katuluh sagar salamat anri puang kurang inun 
heneng." 27:35 Udi kaeau kalayiru hi Paulus balalu ngalap rote balalu 


ngantuh tarima kasih ma Alatalla hang hadapan here katuluh. Udi hie 
hanye mambagi rote yiru balalu nguta rote yiru. 27:36 Here katuluh uras 
kaingkam sanang atei balalu umba ikuta pada. 27:37 Katuluh ulun sa naan 
hawuang kapal yiru ramani rueh jatuh pitumpulu enem kaulun. 27:38 Udi 
katuluhni haut ikuta sidahadani, here balalu ngumpe kawan muatan 
gandum ma laut nampan kapal madinei. 27:39 Dami anrau haut kaanrau, 
ulun kapal kadinung pampang, kude here puang karasa pampang mun yiru. 
Here kadinung naan isa teluk anri pantaini. Balalu here ngunu ngakali gere 
kaiyuh nginsing kapal ma iring pampang hang yiru. 27:40 Here netek 
kawan tadi jangkar balalu kawan jangkar yiru na paladar leteng ma laut. 
Sinrah anri yiru pada here nguka tadi sa pakai nuruk kamudi. Udi hie here 
ngansang layar hang haluan kapal nampan riwut nginsing kapal yiru maju 
nuju pantai. 27:41 Kude here nebu gusung karasik. Haluan kapal balalu 
ireket nelang puang kaiyuh bagarak lagi balalu buritanni hansur daya hebu 
galumbang mehet. 27:42 Kawan parajurit hang kapal yiru ngunu munu 
katuluh tahanan, daya here takut kawan tahanan yiru rari katambah nuju 
pampang. 27:43 Kude perwira yiru nahalang aheng here yiru daya hanye 
ngunu nyalamat hi Paulus. Hanye nunyu katuluh ulun sa tau katambah 
mitun dahulu balalu katambah nuju pampang, 27:44 kawan sa lainni 
ngapung anri itegei hang kawan papan atawa parakaian kapal yiru. Anri 
kalayiru kami katuluh salamat hampe ma pampang. 


28:1 Dami haut hampe pampang anri salamat, wau kami karasa pulau yiru 
bangaran Malta. 28:2 Panduduk pulau yiru tuu maeh anri kami. Here 
nyambut kami katuluh anri maeh balalu nyamelum apui ma kami daya 
anrau nuku uran nelang udara tuuni marisak. 28:3 Hi Paulus ngumpul 
kayu, balalu ngandak kawan kayu yiru ma ambau apui. Hentek hanye 
manruk apui yiru, erang kaukui anipe kaluar teka wuang kayu yiru, daya 
laing apui, balalu matuk tanganni. 28:4 Tawuk panduduk pulau yiru 
kadinung anipe yiru ireket gagueng hang tangan Paulus, here kaeau anri 
sameh here, "Ulun yiti batantu erang kaulun pamunu ulun, daya biar hanye 
haut lapas teka bahaya hang laut, Dewa Piadil puang ngaret hanye 
welum." 28:5 Kude hi Paulus mitik anipe yiru mawuang apui anri puang 


kaingkam mahanang sunah hena butit. 28:6 Pikir here puang lawah lagi 
tangan Paulus sagar bakah atawa hanye sagar hamituan matei. Kude dami 
here nganrei papire lawahni nelang puang uweng sa luar biasa sa wuah hi 
Paulus, pikiran here balalu baubah nelang kaeau himat hi Paulus yiru 
dewa. 28:7 Puang lawit teka yiru naan tane wat Publius, pajabat sa 
bakuasa hang pulau yiru. Hanye narime kami jari tamuni anri maeh tatuu 
salawah telu anrau. 28:8 Tawuk yiru ambahni rahat sakit, daya mekum 
nelang daya disentri. Hi Paulus tulak nunung ulun sakit yiru balalu badoa 
hanrapak tanganni hang ambau hanye ulun yiru balalu ware. 28:9 Daya 
gana kajadian yiru katuluh ulun sa sakit hang pulau yiru hawi ma hi 
Paulus, balalu here nasamare. 28:10 Here ngami ma kami kawan 
pangamian wahai tatuu, nelang tawuk kami kai balayar, here nginsing ma 
kapal katuluh inun sa naparlu daya kami hang pakiaan kami. 28:11 Udi 
telu wulan lawahni kami hang yaru, kami balalu tulak teka pulau yiru 
sungkat kapal teka Aleksandria sa salawah musim marisak tarie hang 
pulau yiru. Kapal yiru makai tanda "Dewa Kembar Kastor anri Poluks". 
28:12 Kami tarie hang tumpuk Sirakusa balalu muneng hang yaru telu 
anrau lawahni. 28:13 Teka yiru kami balayar lagi manyisir pantai hampe 
ma tumpuk Regium. Hang anrau keatunini riwut mulai hawi teka tiba 
selatan, rueh anrau udi yiru kami hampe hang tumpuk Putioli. 28:14 Hang 
yaru kami panalu papire kaulun sa parisaya ma Yesus, nelang here ilaku 
kami muneng baya here salawah erang minggu. Udi yiru kami balalu tulak 
ma Roma. 28:15 Kawan pulaksanai hang Roma sa parisaya ma Yesus 
karengei kabar neu kami, balalu hawi hampe ma Pasar Apius anri 
Pasanggarahan Tiga neu nahalu kami. Tawuk hi Paulus panalu anri here, 
hanye ngantuh tarima kasih ma Alatalla nelang ateini balalu mansing. 
28:16 Tawuk hampe hang Roma, hi Paulus naelah muneng raerai anri 
najaga daya erang kaulun parajurit. 28:17 Udi telu anrau, hi Paulus nerau 
kawan tokoh ulun Yahudi hang yiru. Dami here haut bakumpul, hanye 
kaeau ma here, "Pulaksanai katuluh! Aku puang uweng kahalaen inun-inun 
anri bangsa takam, atawa malangar adat kabiasaan sa natarime takam teka 
datu nini takam. Kude biar kalayiru aku sika najamba hang Yerusalem 
balalu nasarah ma kawan ulun Roma. 28:18 Udi pakaraku napariksa, here 


ngunu napas aku, daya bawilah tuu aku puang uweng ngulah kahalaen 
sunah isa, sa tau nahukum anri hukuman mati. 28:19 Kude daya kawan 
ulun Yahudi nawan, aku tapaksa 1laku pakaraku naadili hang pangadilan 
Kaisar Roma. Aku ngulah kalayiru puang daya aku naan pangaduan nadap 
bangsaku raerai. 28:20 Balalu daya gana yiru aku ilaku panalu anri naun 
nampan bapaner anri naun; daya aku yiti narantai, budas daya gana 
Panyalamat isa naharap daya bangsa Israel." 28:21 Here balalu kaeau ma 
hanye, "Kami huan uweng narime sunah erang karawen surat neu hanyu 
teka Yudea. Nelang puang uweng sunah erang kaulun pulaksanai sa hawi 
teka yaru sa nginsing kabar neu hanyu atawa bapaner sa puang maeh neu 
hanyu. 28:22 Kude kami pada hamen nyanrengei neu kaparisayaannu, 
daya kami katuluh karengei rama kawan ulun mada ajaran sa nategeinu 
yiru." 28:23 Balalu here anri hi Paulus nukas anrau nampan panalu lagi. 
Hang anrau sa natukas yiru rama ulun hawi ma paunengan Paulus. Teka 
kaiyat hampe kariwe hi Paulus manarang nelang iwara ma here kabar neu 
kewangun Alatalla marentah yalah Raja. Anri makai kawan ayat teka buku 
Moses anri Buku kawan Nabi, hi Paulus ngakali nampan here parisaya neu 
Yesus. 28:24 Naan sa parisaya ma mun sa naeau Paulus, kude naan pada 
sa puang parisaya. 28:25 Anri kunuan sa balawanan here tulak nanan 
unengan yiru, udi hi Paulus kaeau kalayiti ma here, "Samula bujur tuu inun 
sa haut naeau daya Roh Alatalla itetei Nabi Yesaya ma datu nini naun! 
28:26 Alatalla kaeau, 'Hulu tulak wara ma bangsa yiti: Naun sagar tarus 
nyanrenge1, kude puang kataru; naun sagar tarus naniuh kude puang karasa 
mun sa jari 28:27 Daya pikiran bangsa yiti haut tumpul, silu here haut 
marengen nelang matei here haut naangkirum. Hal yiti jari, nampan matei 
here ada kadinung, silu here ada karengei, pikiran here ada kataru, nelang 
ada mulek nunung aku, balalu aku sagar nyamare here.'" 28:28 Akhirmi hi 
Paulus kaeau, "Pulaksanai katuluh harus karasa kabar neu salamat teka 
Alatalla itati haut nawara ma kawan bangsa lain sa puang Yahudi. Here 
sagar narimeni!" 28:29 (Udi hi Paulus kaeau kalayiru, kawan ulun Yahudi 
yiru nananunengan yiru nelang basual sameh pada here.) 28:30 Rueh taun 
lawahni hi Paulus muneng hang Roma, hang lewu sa nasewanl raeral. 
Hanye sanang narime katuluh ulun sa hawi ganta hanye. 28:31 Nelang anri 


heei hanye iwara ma here neu kewangun Alatalla marentah yalah Raja 
nelang neu Tuhan Yesus Kristus. Hi Paulus nampalus katantuluh yiru anri 
bebas, puang uweng nahalang-halangi. 


Roma 


1:1 Pulaksanai katuluh sa muneng hang Roma sa nasinta Alatalla, nelang 
haut naherau daya Alatalla nampan jari ulun watni. Alatalla haut midi 
nelang ngangkat aku hulung pakai iwara Kabar Maeh teka Alatalla. 1:2 
Kabar Maeh yiru haut najanji daya Alatalla hang jaman sadi itetei kawan 
nabini nelang haut nasurat hawuang Surat Barasis. 1:3 Kabar Maeh yiru 
neu Anak Alatalla, Tuhan takam Yesus Kristus. Manyu murunsia, hanye 
samula turunan Dawid, 1:4 kude manyu roh hanye bawilah tuu samula 
Anak Alatalla. Yiru nabukti anri kuasa sa luar biasa itetei kaelanenni teka 
pampatei. 1:5 Itetei hanye pada Alatalla ngami ma aku ahi lelo jari rasul, 
nampan aku -- neu mahormat Kristus-nganyak kawan ulun teka katuluh 
bangsa nampan parisaya nelang ngalut nuu. 1:6 Sa namaksud anri katuluh 
bangsa hanyeyiru naun pada sa muneng hang Roma; naun pada haut 
naherau nampan jari ulun wat Yesus Kristus. 1:7 Yiru sababni aku nyurat 
ma naun. Mudah-mudahan Alatalla Ambah takam anri Tuhan Yesus 
Kristus ngami berkat nelang kasanangen ma naun. 1:8 Samambatang itetei 
Yesus Kristus, aku ngantuh tarima kasih ma Alatalla daya gana kawan 
Pulaksanai katuluh, daya litar dunia haut karengei naun parisaya tatuu ma 
Kristus. 1:9 Aku saratang ngitung naun amun aku badoa. Alatalla saksini 
inun sa naeauku yiru tuu. Hanye Alatalla sa nalayanniku makai sagalis atei 
anri iwara Kabar Maeh neu Anakni. 1:10 Aku ilaku tatuu anri Alatalla, 
mudah-mudahan hanye hamen ngami izin ma aku itati ganta naun. 1:11 
Daya aku sindi tatuu panalu anri naun nampan aku tau mambagi ma naun 
ahi lelo teka Roh Alatalla neu ngampi kansing naun. 1:12 Bahumku 
hanyeyiru daya takam sameh-sameh haut parisaya ma Yesus Kristus, 
balalu takam tau ipanangkansing kaparisayaan. 1:13 Pulaksanai katuluh! 
Aku hamen nampan naun karasa haut gaha aku ngaheng ganta naun, kude 
saratang naan eleh halanganni. Aku hamen nampan hang penah naun pada 


pagawianku naan riranni kala pagawianku haut bariran hang penah kawan 
ulun sa puang Yahudi hang kawan unengan lain. 1:14 Daya aku uweng 
kawajiban anri katuluh bangsa: sa haut kataru adat anri sa huan kataru adat 
sa bapandidikan atawa sa huan bapandidikan. 1:15 Yiru sababni aku 
hamen tuu iwara Kabar Maeh yiru ma naun sa muneng hang Roma pada. 
1:16 Aku parisaya tatuu neu Kabar Maeh yiru, daya kabar yiru hanyeyiru 
kakuaten Alatalla neu nyalamat katuluh ulun sa parisaya, samambatang 
ulun Yahudi nelang bangsa lain pada. 1:17 Daya makai Kabar Maeh yiru 
Alatalla iwara kala awe sarani hubungan murunsia anri Alatalla jari maeh 
kamulek, sarani hanyeyiru anri parisaya ma Alatalla, teka panukuan hampe 
pijumpuhamni. Yiru sameh kala sa nasurat hawuang Surat Barasis, "Ulun 
sa parisaya ma Alatalla balalu hubunganni anri Alatalla jari maeh kamulek, 
ulun yiru sagar welum!" 1:18 Teka surga Alatalla nantarang kasangitenni 
ma katuluh dosa anri kajahaten murunsia, daya kajahaten nahalang 
murunsia nampan mantaru pangajaran sa bujur neu Alatalla. 1:19 Inun sa 
rasa murunsia neu Alatalla haut bawilah hawuang atei akal murunsia, daya 
Alatalla haut iwara yiru ma murunsia. 1:20 Nuku teka Alatalla ngulah 
dunia, kawan sifat Alatalla sa puang dinung, hanyeyiru kaadaami yalah 
Alatalla anri kuasani sa kalalawah, haut tau napantaru daya murunsia itetel 
katuluh sa haut naulah. Jari murunsia budas puang uweng tujuan nampan 
ngampi bujur tenga dirini. 1:21 Murunsia kataru Alatalla kude murunsia 
puang mahormat hanye yalah Alatalla nelang puang pada batarima kasih 
ma hanye. Kabalikanni murunsia mamikir sa puang bariran, atei here haut 
jari maleng. 1:22 Here kaingkam dirini pintar, padahal here budu. 1:23 
Puang Alatalla sa kalalawah sa nasambah here, malengkan kawan 
ampatung sa nyarupa mahluk sa tau matei; hanyeyiru murunsia, wurung, 
eha sa bapee epat, anri eha sa ilansar. 1:24 Daya sabab yiru Alatalla 
maladar here nakuasa daya kabahirien atei here neu ngulah sa murun, 
hampe here nampalus kawan hal sa bere ma sasameh here. 1:25 Alatalla 
sa bujur, naganti here makai ala sa palasu. Puang sa nyanyari malengkan sa 
nasanyari sayiru likan sa nasambah nelang nalayanni daya here. Padahal sa 
nyanyari yiru sapipatutni natawat nahormat hampe kalalawahni! Amin. 
1:26 Daya murunsia nampalus kala yiru, balalu Alatalla maladar here 


nampalus kabahumen here sa murun. Kawan wawei here puang uweng 
aheng lagi ma kawan upu kala sa biasani hang murunsia, malengkan 
uweng aheng ma sasameh wawei. 1:27 Upu kala yiru pada; here puang 
lagi manyu pipatut ngulah hubungan anri wawei, malengkan anri sasameh 
upu. Kawan upu nampalus gawian sa ngumangan anri sasameh upu, hampe 
here narime upa manyu kala gawian here sa jahat yiru. 1:28 Daya sabab 
yiru murunsia puang kaingkam parlu kataru Alatalla, balalu Alatalla 
maladar pikiran here rusak, hampe here ngulah kawan hal sa here puang 
iyuh nampalusni. 1:29 Atei here penu anri katuluh sa jahat, sa puang bujur; 
penu anri kasakahen, pikurun anri kamuaren; penu anri kabahumen munu 
ulun, babur, nipu nelang ngatei. Here rajin maner ulun lain, 1:30 rajin 
nangkurun ngaran ulun lain; here sakah nelang kurang ajar, here muar ma 
Alatalla nelang rajin kakatau ipusu. Here pandai ngantara kawan sara wau 
pakai nampalus kajahaten. Here nawan ulun matueh; 1:31 here puang 
hamen nyanrengei ulun lain; here puang satia nelang puang uweng ahi lelo 
ma sasameh murunsia. 1:32 Here karasa, manyu parentah Alatalla, ulun sa 
ngulah kawan katuluhni yiru patut nahukum mati. Biar kala yiru here sika 
nampalus kawan hal yiru; likan katuju pada ulun lain nampalusni. 


2:1 Daya sabab yiru, pulaksanai katuluh, hie naun hampe naun hamen 
ngampi hala ulun lain? Naun budas puang uweng tujuan sunah butit pakai 
ngaluntenga! Daya amun naun ngampi hala ulun lain, padahal naun raerai 
nampalus ulahan sa sameh kala here, yiru naun nyanawu hukuman ma 
ambau diri naun pada. 2:2 Takam karasa amun Alatalla nyanawu hukuman 
ma ambau kawan ulun sa nampalus kawan ulahan sa kala yiru, kaputusan 
Alatalla yiru bujur. 2:3 Kude naun, pulaksanai katuluh, ngulah pada kawan 
hal sa nawada naun hang kawan ulun lain! Inun naun minda naun kaiyuh 
lapas teka hukuman Alatalla? 2:4 Atawa naun nganggap enteng lelo 
Alatalla anri pilapang atei nelang kasabarenni sa kala yiru hante? Himat 
naun karasa Alatalla nantarang pikaeh ateini daya hanye hamen nampan 
naun batobat teka kawan dosa naun. 2:5 Kude naun mape silu nelang 
puang hamen miubah. Daya sabab yiru naun raerai sa ngulah hukuman 
naun batambah weat hang Anrau Kiamat, amun Alatalla ngalalea 


kasangitenni palus nyanawu hukuman sa adil. 2:6 Daya Alatalla sagar 
waleh ma tiap ulun manyu kala pagawianni. 2:7 Alatalla ngami pamelum 
sajati nelang kalalawah ma here sa utul ngulah maeh nampan kaiyuh sa 
mulia, anri hormat nelang sa kalalawah. 2:8 Kude kawan ulun sa ekat 
ngunu tengani raerai nelang puang hamen ngalut nuu ma Alatalla 
malengkan umba sa jahat, kawan ulun yiru sagar jari kasangiten Alatalla. 
2:9 Tiap ulun sa rajin ngulah kajahaten sagar uyuh rara nelang wuah 
kahanangen; sa mambatang ulun Yahudi, kala yiru pada ma kawan ulun 
bangsa lain. 2:10 Kude katuluh ulun sa rajin ngulah maeh sagar naami 
kamuliaan nelang kahormatan nelang kasanangen daya Alatalla; sa 
mambatang ma ulun Yahudi, kala yiru pada ma kawan ulun bangsa lain. 
2:11 Daya inun sanatampalus Alatalla ma murunsia yiru sameh. 2:12 
Kawan ulun bangsa lain badosa anri puang karasa hukum agama Yahudi. 
Jari here nahukum hang luar hukuman yiru. Kude kawan ulun Yahudi 
badosa haut karasa hukum yiru; daya yiru here sagar naadili pada makai 
hukum yiru. 2:13 Daya ulun ikaeh kamulek anri Alatalla, puang daya ulun 
yiru haut karasa hukum agama Yahudi, malengkan daya hanye nampalus 
mun sa naan hawuang hukum yiru. 2:14 Kawan ulun bangsa lain puang 
kataru hukum agama Yahudi. Kude amun here daya kabahumen raerai 
nampalus inun sa naparentah daya hukum yiru, atei here raerai sa jari 
hukum ma here, biar here puang kataru hukum agama Yahudi. 2:15 
Kalakuan here nantarang kawan inun sa naparentah daya hukum yiru 
tasurat hawuang atei here. Atei akal here pada mambukti hal yiru, daya 
here raerai naan wayahni naampihala nelang naan wayahni nabenarkan 
daya kunuan here. 2:16 Kalayiru sagar jari hanrian hang anrau sa haut 
natukas yiru. Hang anrau yiru-manyu Kabar Maeh sa nawaraku-Alatalla 
itetei Yesus Kristus, sagar mangadili katuluh rasia atei nelang pikiran 
katuluh ulun. 2:17 Kude itati kala awe anri Pulaksanai katuluh? Pulaksanai 
mangaku ulun Yahudi. Naun itegei anri hukum agama Yahudi nelang 
pulaksanai arai gana hubungan naun anri Alatalla. 2:18 Pulaksanai kaiyuh 
hawan patitah teka hukum yiru, hampe naun karasa kabahumen Alatalla 
nelang tau nukas saawe sa maeh. 2:19 Naun yakin naun samula pamimpin 
ulun pehe nelang piraai ma here sa muneng hawuang piieng, 2:20 Naun 


guru ma kawan ulun sa puang bahadat, nelang guru kawan ulun sa budu. 
Naun yakin hawuang hukum agama Yahudi, naun naan pangatahuan anri 
ajaran sa bujur. 2:21 Naun ngajar ulun lain; kude wuah mun naun puang 
ngajar diri naun raerai? Naun ngajar ulun nampan ada ngalat, padahal naun 
raerai ngalat! 2:22 Naun ngajar ulun nampan ada ibela, padahal naun raerai 
bela! Naun muar anri barhala, padahal naun raerai ngalap kawan barang 
teka kawan lewu barhala. 2:23 Naun iwawara wat naun naan hukum 
Moses, padahal naun mahina Alatalla anri puang nampalus hukum 
Alatalla. 2:24 Hawuang Surat Barasis nasurat kalayiti, "Daya naun, kawan 
ulun Yahudi, ngaran Alatalla natangkurun hang penah kawan bangsa lain." 
2:25 Amun naun ngalut nuu ma hukum agama Yahudi, sunat naun naan 
riranni pada. Kude amun naun puang tau ngalut nuu ma kawan hal sa 
naparentah hawuang hukum yiru, sunat naun yiru budas puang bariran. 
2:26 Amun erang kaulun puang Yahudi sa puang nasunat, nampalus 
hukum agama Yahudi, angneh Alatalla nganggapni kala ulun sa haut 
nasunat? 2:27 Nelang kawan ulun sa puang nasunat yiru sagar ngampi hala 
naun ulun Yahudi, daya naun uweng hukum agama Yahudi nelang naun 
nasunat, kude naun malangar hukum yiru. Here puang nasunat, kude likan 
here sa ngalut nuu hukum agama Yahudi. 2:28 Daya ulun Yahudi sajati 
puang ulun sa ekat ngaranni ulun Yahudi; nelang ulun sa tuu-tuu nasunat 
puang ulun sa nasunat ekat sara lahir. 2:29 Kabalikanni, erang kaulun 
Yahudi sajati samula ulun sa ateini bajiwa Yahudi; nelang sunat sa sajati 
samula sunat hang atei sa nakaraja daya Roh Alatalla, puang sa nasatat 
hawuang buku. Ulun sa kalayiru narime tawat teka Alatalla, puang teka 
murunsia. 


3:1 Amun kalayiru, inun kauntunganni jari ulun Yahudi? 3:2 Batantu wahai 
riranni! Sa mambatang, daya ma ulun Yahudi Alatalla ngami kaparisayaan 
kawan lengan Alatalla. 3:3 Kude kala awe amun mehe ulun Yahudi puang 
satia? Inun gana yiru Alatalla balalu puang satia? 3:4 Batantu puang! Daya 
bawilah tuu Alatalla saratang bujur, biar ulun uras ipusu. Hawuang Surat 
Barasis nasurat, "Wuah hanyu lalea tuu bujur hawuang ala katuluh sa 
naantuhnu, balalu hanyu manang hang tawuk hanyu nahakimi." 3:5 Kude 


amun kaadilan Alatalla jiru magin lalea, daya gana takam ngulah sa puang 
bujur, inun sa hamen naeau takam? Bawilah Alatalla puang adil amun 
hanye nukum takam? (Samula tuntian yiti wajar sara murunsia.) 3:6 Budas 
puang! Daya amun Alatalla puang adil, kala awe hanye tau mangadili 
dunia yiti? 3:7 Kude amun daya pagawian sa puang bujur, kawan sa bujur 
neu Alatalla magin lalea hampe hanye natawat, wuah inun ulun sa ngulah 
jahat yiru magun naampihala kala ulun badosa? 3:8 Nelang wuah mun 
takam puang iyuh kaeau, "Hayu takam ngulah jahat nampan hulet 
pikaeh?" Samula naan kawan ulun sa ngapuangen aku nelang ngeau aku 
haut kaeau kala yiru. Kawan ulun sa kala yiru pipatutni nahukum daya 
Alatalla. 3:9 Nah, inun kadudukan takam kala ulun Yahudi diwi maeh teka 
kadudukan bangsa lain? Budas puang! Haut nawaraku hau ulun Yahudi 
hau bangsa lain, katuluhni haut nakuasa dosa. 3:10 Kala sa nasurat 
hawuang Surat Barasis, "Puang sunah erang kaulun sa bujur, 3:11 puang 
sunah erang kaulun sa kataru nelang puang sunah erang kaulun sa nyambah 
Alatalla. 3:12 Katuluh ulun haut nyanawit tenga teka Alatalla, katuluhni 
haut tawang. Puang sunah erang kaulun ngulah sa bujur; erang kaulun 
magin sika puang! 3:13 Gugurungan here kala pasaran sa wawanga. Tipu 
akal kaluar teka lela here nelang wawa here muras puntaka, kala wisa 
anipe. 3:14 Mulut here penu anri sapa sumpah. 3:15 Jangkau here wansit 
amun ngunu ngahanangen nelang munu ulun. 3:16 Kahansuren anri 
kasusahen, nahambur here hang awe-awe. 3:17 Here pehe nadap lalan 
kasanangen, 3:18 nelang puang mahormat Alatalla." 3:19 Itati takam 
karasa katuluh sa nasurat hawuang hukum agama Yahudi, samula ma 
kawan ulun sa naan hang kapit kuasa hukum yiru. Anri kala yiru puang 
sunah erang kaulun tau ngami tujuan inun-inun lagi nelang litar dunia tau 
nahukum daya Alatalla. 3:20 Daya puang sunah erang kaulun sa naami tau 
pada ikaeh anri Alatalla daya gana ulun yiru nampalus kawan hal sa naan 
hawuang hukum agama Yahudi. Kabalikanni hukum yiru ekat nantarang 
ma murunsia sa murunsia badosa. 3:21 Kude itati Alatalla haut nutui lalan 
kalaawe murunsia tau ikaeh anri hanye; nelang sarani yiru puang uweng 
sangkut pautni anri hukum agama Yahudi. Kawan buku Moses anri buku 
kawan nabi likan nantarang hal yiru, 3:22 Alatalla ngami tau pada ma 


murunsia ikaeh anri hanye, ekat amun murunsia parisaya ma Yesus 
Kristus. Alatalla ngulah yiti ma katuluh ulun sa parisaya ma Kristus; daya 
puang uweng bedani: 3:23 Katuluh ulun haut badosa nelang lawit teka 
Alatalla sa hamen nyalamat here. 3:24 Ekat daya lelo Alatalla sa naami 
tuu eleh, hubungan murunsia anri Alatalla jari maeh kamulek; sarani 
hanyeyiru: murunsia nasanepah daya Kristus Yesus. 3:25 Alatalla nyarah 
Kristus Yesus nampan makai pampateini yiru murunsia nalalea lepah teka 
kahalaen amun here parisaya ma hanye. Alatalla ngulah kala yiru neu 
nantarang kaadilanni. Daya hang tawuk sa haut paitah Alatalla haut 
basabar anri kawan dosa murunsia, hampe hanye puang nukum here. 3:26 
Kude itati hanye batindak nadap dosa pakai mambukti kaadilanni. Makai 
sara yiru hanye nantarang dirini bujur; nelang tiap ulun sa parisaya ma 
Yesus nalalea yalah ulun sa haut ikaeh kamulek anri Alatalla. 3:27 Daya 
sabab yiru puang uweng lagi tujuan ma takam nampan itatamam. Wuah 
mun kalayiru? Inun daya takam nampalus sa nasurat hawuang hukum 
agama Yahudi? Puang. Kude daya takam parisaya. 3:28 Daya 
kasimpulanni kalayiti: Ulun nalalea ikaeh kamulek anri Alatalla, puang 
daya hanye nampalus inun sa nasurat hawuang hukum agama Yahudi, 
malengkan daya hanye parisaya ma Yesus Kristus. 3:29 Atawa Alatalla 
yiru ekat Alatalla ulun Yahudi? Inung puang angneh hanye Alatalla bangsa 
lain pada? Hiai, samula hanye Alatalla bangsa lain pada! 3:30 Daya 
Alatalla ekat isa. Hanye sa ngami tau pada ma kawan ulun Yahudi ikaeh 
kamulek anri Alatalla daya here parisaya. Nelang hanye pada sa ngami tau 
pada kawan ulun bangsa lain ikaeh kamulek anri Alatalla; yiru pada daya 
here parisaya. 3:31 Inun yiti baarati daya takam parisaya ma Kristus, 
takam ngumpe hukum agama Yahudi? Budas puang! Diwi likan makai 
kaparisayaan takam yiru, takam mahargai hukum yiru. 


4:1 Amun kalayiru, mun sa tau naeau takam neu hi Abraham, datu nini 
bangsa takam? Kalaawe pangalamanni? 4:2 Amun kawan hal sa naulahni 
ngulah Alatalla narime hanye yalah ulun sa ngampi sanang atei Alatalla, 
balalu naan pada tujuan ma hanye nampan iwawara. Kude hanye puang tau 
iwawara hang hadapan Alatalla. 4:3 Hawuang Surat Barasis nasurat, "Hi 


Abraham parisaya ma Alatalla, nelang daya kaparisayaanni yiru hanye 
natarime daya Alatalla yalah ulun sa ngampi sanang atei Alatalla." 4:4 
Ulun sa bagawi, narime upa; nelang upani puang naanggap yalah isa 
pangamian, daya yiru samula hakni. 4:5 Kude naan ulun sa puang 
bagantung harap hang hanye ngakali raerai; hanye nyarah dirini ma 
Alatalla sa iwara ulun badosa lepah teka kahalaen. Manyu kaparisayaanni 
yiru Alatalla narime ulun yiru yalah ulun sa ngampi sanang atei Alatalla. 
4:6 Kalayiru pada manyu pikiran Dawid; yiru sababni hanye ngantuh tuu 
sanang ulun sa haut natarime daya Alatalla jari ulun sa ngampi sanang 
atemi, nelang puang daya Alatalla ninung mun sa naulah gawini. Hi Dawid 
kaeau kala yiti, 4:7 "Tuu sanang ulun sa kawan kahalaenni naampun 
nelang kawan dosani haut bapasar daya Alatalla! 4:8 Tuu sanang ulun sa 
kawan dosani puang natagis daya Tuhan!" 4:9 Inun antuhan tuu sanang yiti 
natuju ekat ma kawan ulun sa ngalut aturan sunat? Atawa pada ma kawan 
ulun sa puang ngalut aturan sunat? Kami haut kaeau kapihuamni, hi 
Abraham natarime daya Alatalla yalah ulun sa ngampi sanang ateini, daya 
hi Abraham parisaya ma Alatalla. 4:10 Nah, hantamian Alatalla iwara hal 
yiru? Kapihuan atawa haut udi hi Abraham nasunat? Samula kapihuan 
hanye nasunat, puang sahaut udi nasunat. 4:11 Hanye hanrian nasunat, 
nelang sunatni yiru ekat yalah tanda Alatalla haut narime hanye yalah ulun 
sa ngampi sanang atei Alatalla, daya hanye parisaya ma Alatalla. Hanye 
natarime daya Alatalla tawuk hanye huan umba aturan sunat. Nelang hi 
Abraham jari ambah manyu rohani ma katuluh ulun sa parisaya ma 
Alatalla, daya yiru here haut natarime daya Alatalla yalah ulun sa ngampi 
sanang atemi, biar here puang umba aturan sunat. 4:12 Hi Abraham pada 
ambah manyu rohani ma kawan ulun sa umba aturan sunat. Hanye ambah 
manyu rohani ma here puang ekat daya here umba aturan sunat, kude pada 
daya here welum anri parisaya ma Alatalla, sameh kala hi Abraham hang 
tawuk hanye welum umba aturan sunat. 4:13 Alatalla bajanji anri hi 
Abraham nelang katurunanni himat dunia yiti sagar jari milik Abraham. 
Alatalla bajanji kalayiru puang daya hi Abraham ngalut nuu ma hukum 
agama Yahudi, kude daya hanye parisaya ma Alatalla hampe hanye 
natarime daya Alatalla yalah ulun sa ngampi sanang atei Alatalla. 4:14 


Daya amun ekat kawan ulun sa ngalut nuu ma kawan hukum agama 
Yahudi sa sagar narime kawan mun sa najanji daya Alatalla, neu parisaya 
ma Alatalla budas puang bariran, nelang janji Alatalla pada budas puang 
bariran. 4:15 Hukum agama Yahudi ngampi hulet hukuman Alatalla. Kude 
amun hukum puang uweng, palangaran pada puang uweng. 4:16 Jari janji 
Alatalla yiru miundan kaparisayaan ulun ma Alatalla. Yiru jari isa jaminan 
ma katuluh katurunan Abraham neu janji yiru naami ma here yalah 
pangamian sa naami tuu eleh teka Alatalla; puang ekat ma here sa ngalut 
nuu ma hukum agama Yahudi, kude pada ma here sa parisaya ma Alatalla 
sameh kala hi Abraham parisaya ma hanye. Daya hi Abraham samula 
ambah takam katuluh sara rohani. 4:17 Daya Alatalla kaeau kalayiti ma hi 
Abraham, "Aku haut nanyari hanyu jari ambah ma wahai bangsa." Kala 
yiru Alatalla ngami janji yiru ma hi Abraham. Balalu hi Abraham parisaya 
ma hanye. Hanyeyiru Alatalla sa nyamelum ulun matei; hanye pada 
Alatalla sa ekat anri pantane ngulah inun sa puang suah naan jari naan. 
4:18 Hi Abraham saratang harap nelang parisaya biar haut puang uweng 
harapan lagi. Daya yiru hanye jari ambah ma wahai bangsa. Kala sa 
nasurat hawuang Surat Barasis, "Katurunannu sagar jari rama tatuu." 4:19 
Hi Abraham hang tawuk yiru karasa neu hanye haut puang tau pada lagi 
naan katurunan, daya tengani haut kajut matueh nelang umurni haut rite 
jatuh taun; kamulek hi Sara, matue wawei yiru, tamanang. Kude iman 
Abraham puang balalu bakurang. 4:20 Hanye tatap parisaya nelang puang 
bembang janji Alatalla. Likan imanni ngulah hanye batambah mansing, 
hampe hanye nawat nante Alatalla. 4:21 Hanye parisaya tatuu Alatalla tau 
nampalus inun sa haut najanjini. 4:22 Yiru sababni hi Abraham natarime 
daya Alatalla yalah ulun sa ngampi sanang atei Alatalla. 4:23 Kawan 
lengan "natarime yalah ulun sa ngampi sanang atei Alatalla" nasurat puang 
ekat ma hi Abraham raerai, 4:24 kude pada ma takam. Takam pada sagar 
natarime yalah ulun sa haut ngampi sanang atei Alatalla, daya takam 
parisaya ma Alatalla sa nyamelum Yesus, Tuhan takam, teka pampatei. 
4:25 Yesus yiru haut nasarah nampan nawunu daya kawan dosa takam, 
balalu hanye nasamelum kamulek daya Alatalla nampan ngami tau pada 
takam ikaeh kamulek anri Alatalla. 


5:1 Itati takam haut ikaeh kamulek anri Alatalla, daya takam parisaya. 
Nelang daya gana yiru takam welum hawuang kadamaian anri Alatalla 
itetei Tuhan takam Yesus Kristus. 5:2 Daya gana takam parisaya ma 
Yesus, balalu hanye ngami tau pada ma takam kaingkam sinta Alatalla, 
nelang anri sinta yiru takam welum itati. Daya yiru takam arai atei gana 
takam naan harapan sa takam himat sagar kaingkam kasanangen sa naami 
Alatalla. 5:3 Nelang diwi teka yiru, takam pada arai hawuang kahanangen, 
daya takam karasa gana kahanangen ngulah ulun balalu mansing, 5:4 
nelang kakansingen sagar ngulah ulun tahan uji; yiti sa nimbul kaharapen. 
5:5 Kaharapen sa kala yiti puang sagar ngulah kasasalen takam, daya atel 
takam haut nahuang daya Alatalla makai sintani. Alatalla nampalus yiru 
anri itetei Rohni, sa haut naamini ma takam. 5:6 Tawuk takam hawuang 
saraba puang uweng kakuaten, Kristus matei ma takam hang tawuk 
wayahnl tangar tuu kala sa natukas daya Alatalla, padahal takam kawan 
ulun sa lawit teka Alatalla. 5:7 Ma erang kaulun sa adil sika mahadin ulun 
hakun matei. Barangkali ma erang kaulun sa maeh, naan pada ulun sa heei 
matei. 5:8 Kude Alatalla nantarang sintani ma takam tawuk Kristus matei 
ma takam hang tawuk takam magun ulun badosa. 5:9 Itati takam haut 
ikaeh kamulek anri Alatalla itetei pampatei Kristus; daya yiru himat takam 
sagar nasalamat pada daya Kristus teka karikangen Alatalla. 5:10 Amun 
hang tawuk takam bamusuh anri Alatalla, takam badamai anri hanye itete1 
pampatei Anakni, duan likan itati udi hubungan takam anri Alatalla maeh 
kamulek, batantu takam sagar nasalamat pada itetei pamelum Kristus. 
5:11 Nelang diwi teka yiru, takam pada arai daya pikaeh Alatalla itetei 
Tuhan takam Yesus Kristus. Daya itetei Kristus, takam itati kaingkam 
hubungan takam sa maeh yiru anri Alatalla. 5:12 Dosa masuk mawuang 
dunia itetei erang kaulun, nelang teka dosa yiru timbul pampatei. Gana 
yiru, pampate1 nalei mihampit hang katantuluh ulun murunsia, daya 
katantuluh ulun haut badosa. 5:13 Kapihuan hukum agama Yahudi naami, 
dosa haut naan hang wuang dunia. Kude dosa yiru puang nahukum, daya 
puang uweng hukum sa tau nalangar. 5:14 Kude, teka jaman Adam hampe 
hang jaman Moses, pampatei nguasa katantuluh ulun murunsia. Likan 
kawan ulun sa puang ngulah palangaran anri sara sa sameh kala sa naulah 


daya Adam, kawan ulun yiru sika tamput pada nakuasa daya pampatei. Hi 
Adam hanyeyiru gambaran teka hanye sa sagar hawi hanrian. 5:15 Kude 
kararuehni yiru puang sameh, daya pangamian Alatalla lawit labis hante 
amun nabanding anri palangaran sa naulah daya Adam. Palangaran daya 
erang kaulun ngulah rama ulun matei. Kude labis hante lagi gana lelo 
Alatalla anri pangamian kasalamatan sa naamini ma kala yiru rama ulun, 
itetei pikaeh atei erang kaulun, hanyeyiru Yesus Kristus. 5:16 Lelo 
Alatalla pada lawit labis hante teka dosa ulun sa isa yiru. Daya udi erang 
kaulun ngulah palangaran, kaluar kaputusan "Bakahalaen". Kude udi rama 
ulun ngulah dosa hawi pangamian teka Alatalla sa ngalalea, "Puang uweng 
bakahalaen". 5:17 Palangaran daya erang kaulun, pampate1 nalei mihampit 
maaru-maati itetei ulun sa isa yiru. Kude labis hante lagi gana mun sa 
naulah daya erang kaulun sa lain, hanyeyiru Yesus Kristus. Itetei hanye, 
Alatalla ngami leloni ma kala yiru rama ulun, naami tuu eleh nampan 
ngami tau pada here ikaeh kamulek anri Alatalla, here sagar bakuasa hang 
dunia yiti itetei Kristus. 5:18 Jari, kala wangun palangaran daya erang 
kaulun ngulah katantuluh ulun murunsia nahukum, kala yiru pada ulahan 
erang kaulun sa makai kabahumen Alatalla, ngulah katantuluh ulun 
nasanepah teka kahalaen palus naami pamelum. 5:19 Nelang kala wangun 
rama ulun jari ulun badosa daya erang kaulun puang ngalut nuu, kala yiru 
pada rama ulun naami tau pada ikaeh kamulek anri Alatalla daya erang 
kaulun ngalut nuu ma Alatalla. 5:20 Sa ngami hukum agama Yahudi 
hanyeyiru Alatalla raerai. Kude magin murunsia ngakali nampan ngalut nuu 
ma hukum yiru, magin here malangarni balalu badosa nadap Alatalla. 
Kude magin murunsia ngulah dosa, Alatalla pada magin sinta here. 5:21 
Nah, takam harus matei daya takam ngulah dosa. Kude Alatalla sinta 
takam nelang ngami lalan ma takam nampan ikaeh kamulek anri hanye. 
Nelang daya hubungan takam anri Alatalla haut maeh kamulek, hanye 
ngami pada pamelum sajati palus kalalawah ma takam itetei Yesus 
Kristus, Tuhan takam. 


6:1 Amun kala yiru, mun sa tau naeau takam? Inun harus takam magun 
ngulah dosa nampan Alatalla magin sinta takam? 6:2 Batantu puang! Dosa 


puang lagi bakuasa hang ambau takam, jari haawe tau takam welum 
nelang saratang ngulah dosa? 6:3 Inun naun karasa hang tawuk takam 
nabaptis yiru, takam natamaya anri Kristus Yesus? Yiti baarati takam 
natamaya anri pampateini. 6:4 Makai baptisan yiru, takam napasar baya 
Kristus nelang umba matei sinrah hanye, nampan kala wangun Kristus 
nasamelum teka pampatei daya kuasa Ambah sa mulia, kalayiru pada 
takam tau welum hawuang pamelum wau. 6:5 Amun takam haut jari isa 
anri Kristus daya takam umba matei sinrah hanye, takam sagar jari isa anri 
hanye pada daya takam umba nasamelum kamulek kala hanye. 6:6 Takam 
karasa kawan pidasaran takam sa uhang yalah murunsia haut natampatel 
sinrah Kristus hang kayu balasangar nampan kuasa pidasaran takam sa 
badosa yiru nasanenuh; anri kalayiru takam puang lagi nasamalah daya 
dosa. 6:7 Daya amun erang kaulun matei; ulun yiru nasanepah teka kuasa 
dosa. 6:8 Amun takam haut matei baya Kristus, takam parisaya himat 
takam pada sagar welum baya hanye. 6:9 Daya takam karasa Kristus haut 
nasamelum teka pampatei nelang hanye puang sagar matei lagi, pampatei 
haut puang lagi bakuasa hang ambau dirini. 6:10 Pampatei sa wuah 
Kristus hanyeyiru pampatei ma dosa. Yiru jari ekat hinra ma kalalawahni. 
Nelang pamelum sa najalanini itati hanyeyiru welum ma Alatalla. 6:11 
Naun pada harus nganggap diri naun matei ma dosa, kude welum hawuang 
hubungan sa rantep anri Alatalla itetei Kristus Yesus. 6:12 Ada lagi 
maladar dosa nguasa pamelum naun sa ngihau nampan naun ada manurut 
kabahumen naun sa jahat. 6:13 Ada pada naun nyarah anggota tenga naun 
ma kuasa dosa neu napakai ma kawan maksud sa jahat. Kude sarah diri 
naun ma Alatalla yalah ulun sa haut napinda teka pampatei ma pamelum. 
Sarah galis diri naun ma Alatalla nampan napakai neu nampalus 
kabahumen Alatalla. 6:14 Dosa puang iyuh nguasa naun, daya naun puang 
lagi welum hang kapit hukum agama Yahudi kude hang kapit lelo 
Alatalla. 6:15 Itati, mun kasimpulanni? Inun iyuh takam badosa, daya 
takam puang lagi hang kapit kuasa hukum agama Yahudi, malengkan 
hang kapit kuasa lelo Alatalla? Budas puang! 6:16 Inun naun karasa amun 
naun nyarah diri ma erang kaulun nampan nampalus kabahumenni himat 
tuu naun walah ulun sa ngalut nuu naun yiru-hau walah dosa sa nginsing 


naun ma pampatei, atawa walah sa ngalut nuu ma Alatalla, balalu gana 
kalayiru ikaeh kamulek anri Alatalla. 6:17 Kude tarima kasih ma Alatalla! 
Daya dahulu hie naun jari walah dosa, kude itati naun anri sagalis atei 
ngalut nuu ma pangajaran sa bujur sa haut naami ma naun. 6:18 Naun haut 
nasanepah teka dosa, nelang itati jari walah ma kabahumen Alatalla. 6:19 
Daya naun puang murah kataru, aku makai kawan suntu neu walah 
nampan labis murah naun kataru. Dahulu hie naun nyarah diri naun 
sagalisni yalah walah ma kawan hal sa bere nelang sa jahat neu nampalus 
kabahumen jahat. Kala yiru pada itati, wuah naun nyarah diri sagalisni 
yalah walah ma kabahumen Alatalla neu nampalus kabahumen Alatalla sa 
hulung. 6:20 Tawuk naun nasamalah daya dosa, naun puang nakuasa daya 
kabahumen Alatalla. 6:21 Hang tawuk yiru mun kauntungan sa natarime 
naun teka kawan hal sa itati naun umangan nampalusni? Kawan pagawian 
yiru ekat ngendel pampatet! 6:22 Kude itati naun haut nasanepah teka 
dosa, nelang jari walah Alatalla. Kauntungan naun hanyeyiru pulaksanai 
welum hulung ma Alatalla nelang yiru ngami pamelum sajati palus 
kalalawah. 6:23 Daya pampatei samula upa teka dosa, kude pamelum 
sajati palus kalalawah baya Kristus Yesus Tuhan takam samula pangamian 
sa naami tuu eleh daya Alatalla. 


7:1 Pulaksanai katuluh! Naun katuluhni haut kataru hukum. Jari, naun 
karasa neu kuasa hukum hang ambau erang kaulun, ekat napakai salawah 
ulun yiru magun welum. 7:2 Erang kaulun wawei sa badarangan, 
umpamani, taikat daya hukum ma darangamn ekat salawah daranganni 
magun welum. Amun daranganni matei, wawei yiru bebas teka hukum sa 
mangikat hanye ma darangamni. 7:3 Amun wawei yiru welum baya upu 
lain hang tawuk daranganni magun welum, balalu wawei yiru naantuh 
ibela. Kude amun daranganni matei, sara hukum, wawel yiru haut bebas. 
Kude amun hanye kawin lagi anri erang kaulun upu lain, hanye puang 
ibela. 7:4 Kalayiru pada halni anri naun, pulaksanaiku katuluh. Ma hukum 
agama Yahudi naun haut matei, daya naun haut natamaya anri tenga 
Kristus nelang jari ulun watni sa haut nasamelum kamulek teka pampatei. 
Hanye nasamelum teka pampatei nampan takam tuu bariran ma Alatalla 


hawuang pamelum takam. 7:5 Daya dahulu hie takam welum manurut 
kawan pidasaran murunsia. Hang tawuk yiru kawan kabahirien sa badosa, 
sa timbul daya naan hukum agama, negei paranan hawuang diri takam. 
Yiru sababni takam nampalus kawan hal sa ngulah pampatei. 7:6 Kude 
itati takam puang lagi taikat hang hukum agama Yahudi. Takam haut 
matei ma hukum sa dahulu hie haut marentah takam. Takam puang lagi 
jari walah kala sara sa uhang, manurut hukum sa nasurat. Itati takam jari 
walah manyu sara sa wau natutui daya Roh Alatalla ma takam. 7:7 Amun 
kala yiru, mun sa tau naeau takam? Himat hukum agama Yahudi jahat? 
Batantu puang! Kude hukum yiru sa ngajar aku neu dosa. Aku puang sagar 
karasa pitis mungkir yiru mun, jaka hukum agama puang kaeau "Ada pitis 
mungkir." 7:8 Itetei hukum agama, dosa kaiyuh kasampatan neu ngampi 
hulet kawan masam kabahirien sa pitis mungkir hawuang ateiku, daya 
amun hukum agama yiru puang uweng, himat dosa pada matei. 7:9 Sadi 
aku welum anri puang uweng hukum agama. Kude tawuk hukum agama 
naan, dosa mulai welum 7:10 balalu aku matei. Kude hukum agama yiru, 
sa mulani nabahum nampan ngami pamelum, likan ngampi hulet pampate1 
ma aku. 7:11 Daya itetei hukum agama yiru, dosa ngalap kasampatan nipu 
nelang munu aku. 7:12 Hukum agama asalni teka Alatalla, nelang tiap 
parentah hawuang hukum yiru hawi teka Alatalla, sa adil nelang maeh. 
7:13 Nah, mun yiti baarati sa maeh yiru ngendei pampate1 ma aku? 
Batantu puang! Dosa sa ngendei pampatei yiru. Anri makai sa maeh, dosa 
ngendel pampatei ma aku, nampan kawan pagawian dosa lentah dinung. 
Itetei kawan parentah Alatalla, tabukti tuu leha jahatmi dosa. 7:14 Takam 
karasa hukum agama Yahudi asalni teka Roh Alatalla, kude aku yiti 
murunsia sa maleme. Aku haut naari nampan jari walah dosa. 7:15 Daya 
aku raerai puang kataru pagawianku. Kawan hal sa hamen naulahku, yiru 
puang aku ngulah. 7:16 Nah, amun aku ngulah hal sa balawanan anri 
kasindienku, yiru baarati aku mangaku hukum agama Yahudi yiru maeh. 
7:17 Jari, puang aku lagi satuuni ngulah yiru, malengkan dosa sa bakuasa 
hawuang diriku. 7:18 Aku karasa himat puang uweng sunah isa sa maeh 
hawuang diriku, hanyeyiru hawuang pidasaranku kala murunsia. Daya 
naan kabahumen hang aku neu ngulah sa maeh, kude aku puang sanggup 


nampalusni. 7:19 Aku puang ngulah sa maeh sa nakasinnienku ngulahni; 
kabalikanni aku ngulah kawan sa jahat, sa aku puang sindi ngulahni. 7:20 
Amun aku ngulah kawan hal sa puang kasindienku ngulahni, yiru baarati 
puang aku sa ngulah kawan hal yiru, malengkan dosa sa bakuasa hawuang 
diriku. 7:21 Jari, aku ngalap kasimpulan hukum yiti sa negei peranan: 
hanyeyiru amun aku hamen ngulah sa maeh, kude ekat sa jahat sa timbul 
hang aku. 7:22 Batinku katuju ma hukum Alatalla, 7:23 kude aku sadar 
hawuang diriku naan pada hukum lain sa negei peranan-hanyeyiru hukum 
sa balawanan anri hukum sa naakui daya atei akalku. Yiru sababni aku 
taikat hawuang hukum dosa sa negei peranan hawuang diriku. 7:24-25 
Nah, kala yiti kaadaanku: aku ngalut nuu ma hukum Alatalla makai atei 
akalku kude makai pidasaran murunsia, aku nyangkapit dosa. Tuu leha 
silakani aku yiti hie sa tau nyalamat aku teka tenga yiti sa nginsing aku ma 
pampate1? Tarima kasih ma Alatalla! Hanye hamen nyalamat aku itetei 
Yesus Kristus. 


8:1 Itati puang uweng lagi hukuman ma here sa welum mira baya anri 
Kristus Yesus. 8:2 Daya hukum Roh Alatalla sa ngulah takam welum mira 
baya anri Kristus Yesus haut nyanepah aku teka hukum sa ngulah sabab 
dosa nelang pampateit. 8:3 Inun sa puang tau natampalus daya hukum 
agama, gana takam murunsia maleme, yiru haut natampalus daya Alatalla. 
Alatalla nyantalau kuasa dosa hawuang pidasaran murunsia makai ngirim 
Anakni raerai, sa hawi hawuang kaadaan sameh anri murunsia sa badosa, 
nampan ngumpe dosa. 8:4 Alatalla nampalus yiru nampan kabahumemni sa 
natantarang hawuang hukum agama Yahudi yiru tau natampalus hawuang 
diri takam sa welum manurut Roh Alatalla nelang puang manurut 
pidasaran murunsia. 8:5 Kawan ulun sa welum manurut pidasaran 
murunsia, saratang mamikir mun sa nakabahumen daya pidasaran 
murunsia. Kude kawan ulun sa welum manurut Roh Alatalla, saratang 
mamikir mun sa nakabahumen daya Roh Alatalla. 8:6 Amun pikiran naun 
naparentah daya pidasaran murunsia balalu akibatmi pampatei. Kude amun 
pikiran naun naparentah daya Roh Alatalla, akibatni hanyeyiru welum 
nelang pidamai anri Alatalla. 3:7 Ulun sa pikiranni naparentah daya 


pidasaran murunsia, ulun yiru bamusuh anri Alatalla; daya ulun yiru puang 
ngalut nuu ma hukum Alatalla nelang hanye samula puang tau ngalut nuu 
ma hukum Alatalla. 8:8 Kawan ulun sa welum manurut pidasaran 
murunsia, puang tau ngampi sanang atei Alatalla. 8:9 Kude naun puang 
welum manurut pidasaran murunsia. Naun welum manurut Roh Alatalla- 
atikala, Roh Alatalla tuu-tuu negei peranan hawuang diri naun. Ulun sa 
puang uweng Roh Kristus, ulun yiru puang wat Kristus. 8:10 Kude amun 
Kristus welum hawuang diri naun biar tenga naun sagar matei daya dosa, 
kude Roh Alatalla ngami pamelum ma naun, daya hubungan naun anri 
Alatalla haut maeh. 8:11 Amun Roh Alatalla sa nyamelum Kristus teka 
pampatei, welum hawuang diri naun, himat hanye sa nyamelum Kristus 
teka pampatei yiru, sagar nyamelum pada tenga naun sa tau matei yiru. 
Hanye nampalus yiru makai Rohni sa welum hawuang naun. 8:12 Yiru 
sababni, Pulaksanai katuluh, takam uweng tanggung jawab; kude puang 
tanggung jawab ma pidasaran murunsia, takam puang parlu manurut 
kabahumenni. 8:13 Daya amun naun welum manurut pidasaran murunsia, 
himat naun sagar matei; kude amun anri kuasa Roh Alatalla, naun saratang 
nampatei kawan pagawian naun sa badosa, himat naun sagar welum. 8:14 
Kawan ulun sa naayak daya Roh Alatalla, hanyeyiru kawan Anak Alatalla. 
8:15 Daya Roh sa naami Alatalla ma naun, puang ngulah naun jari walah 
balalu naun welum hawuang katakuten. Kabalikanni Roh Alatalla yiru 
ngulah naun jari kawan Anak Alatalla. Balalu anri kuasa Roh Alatalla yiru 
takam nerau Alatalla yiru "Ambah, u Ambahku!" 8: 16 Roh Alatalla mira 
baya anri roh takam neu ngalalea sa takam hanyeyiru kawan Anak 
Alatalla. 8:17 Nah, amun takam kawan anakni, himat takam pada ahli 
warisni sa sagar narime kawan berkat sa nasadia Alatalla ma kawan 
anakni. Takam sagar narime sinrah anri Kristus mun sa haut nasadia 
Alatalla ma hanye; daya amun takam wuah kahanangen baya Kristus, 
takam sagar namulia pada baya hanye. 8:18 Katuluh kahanangen sa 
naingkam daya takam itati, manyu pandapatku, budas puang iyuh 
natanding anri pihante mulia sa sagar nalalea ma takam. 8:19 Litar dunia 
nganre1 anri harap tatuu neu wayahni Alatalla ngalalea kawan anakni. 8:20 
Daya dunia haut napaladar nampan jari parupuk, puang daya kabahumenni 


raerai, kude daya Alatalla maladarni kala yiru. Biar kala yiru naan pada 
harapan yiti: 8:21 himat hang hinra tawuk dunia sagar bebas teka kuasa sa 
tau ngampi hansur hanye nelang sagar umba namerdeka palus naampi 
mulia sinrah-sinrah anri kawan anak Alatalla. 8:22 Takam karasa batantu 
hampe wayah yiti litar alam miumeh daya wuah kahanangen kala erang 
kaulun ineh wuah kahanangen hang tawuk hanye kayaan. 8:23 Kude 
puang jaka ekat litar alam sa miumeh; takam pada miumeh hawuang atei 
takam. Takam haut narime Roh Alatalla yalah pangamian Alatalla sa 
palanungkai, kude takam magun pada nganre1 Alatalla mambebas diri 
takam katuluhni palus nanyari takam jari kawan anakni. 8:24 Daya gana 
takam harap, takam nasalamat. Kude amun ala sa naharap takam yiru haut 
dinung takam, sa yiru puang lagi naharap. Daya hie sa magun harap ala sa 
haut nadinungni? 8:25 Kude amun takam harap ala sa huan takam 
kadinung, himat takam nganreini anri sabar. 8:26 Kala yiru pada Roh 
Alatalla hawi ngarawah takam amun takam maleme. Daya takam puang 
karasa kalaawe pipatutni takam badoa; Roh yiru raerai nadap Alatalla 
umak laku ma takam anri penu kaharapen, hampe puang tara antuh. 8:27 
Balalu Alatalla, sa karasa hawuang atei murunsia, kataru kabahumen Roh 
yiru, daya Roh yiru ilaku teka Alatalla ma ulun wat Alatalla, manyu 
kabahumen Alatalla. 8:28 Takam karasa himat Alatalla ngatur katuluh hal, 
hampe naan riranni sa maeh ma kawan ulun sa sinta hanye nelang sa 
naherauni manyu kala ransanani. 8:29 Here sa haut napidi daya Alatalla, 
haut natukas pada teka asalni neu jari sarupa anri Anakni, hanyeyiru Yesus 
Kristus. Anri kala yiru Anak yiru jari sa palanungkai hang penah kawan 
pulaksanai rama. 8:30 Kala yiru Alatalla nerau here sa haut natukasni labis 
dahulu; nelang here sa naherauni yiru, naamini tau pada ikaeh kamulek 
anri hanye. Nelang here sa naamini tau pada ikaeh kamulek anri Alatalla, 
ngalap bagian hawuang, pamelum Alatalla raerai. 8:31 Inun sa tau naeau 
takam itati neu katuluhni yiru? Amun Alatalla hang pihak takam, hie tau 
nawan takam? 8:32 Anakni raerai puang nasayangni, malengkan nasarahni 
ma kapantingan takam katuluh, himat angmaka hanye puang sagar ngami 
ma takam ala katuluh sa lainni? 8:33 Hiekah sa kaiyuh manggugat takam 
ulun sa napidi daya Alatalla amun Alatalla raerai nantarang takam puang 


bakahalaen? 8:34 Inun naan ulun sa hamen ngampi hala takam? Yesus 
Kristus die sa mambela takam! Hanye sa haut matei, atawa hanye likan sa 
haut nasamelum kamulek teka pampatei nelang naan baya Alatalla hang 
unenganni bakuasa. 8:35 Inun naan sa kaiyuh nahan Kristus sinta takam? 
Inun tau kasusahen nahanni, atawa kekekeen, atawa kahanangen, atawa 
Juju lau, atawa paua, atawa bahaya, atawa pampate1? 8:36 Hawuang Surat 
Barasis nasurat kala yiti, "Hapus anrau kami welum hawuang bahaya maut 
daya gana hanyu. Kami naulah kala babiri sa kai nasamalis." 8:37 Puang! 
Likan hawuang katuluhni yiru takam kaiyuh kamanangen sa paruna daya 
hanye sa sinta takam! 8:38 Daya aku parisaya tatuu himat hang litar dunia, 
hau pampate1, hau pamelum, hau malekat, hau panguasa, hau kawan 
ansaman itati, atawa kawan ansaman hang tawuk udi ati atawa kawan 
kakuaten lainni, 8:39 hau kawan hal sa hang langit, hau kawan hal sa hang 
ambau tane atawa mun eleh sa lain, katuluhni puang katyuh nahan Alatalla 
sinta takam, kala sa haut natantarangni itetei Kristus Yesus Tuhan takam. 


9:1 Inun sa sagar naeauku yiti samula tuu daya aku milik Kristus. Aku 
puang ipusu. Atei akalku sa naayak daya Roh Alatalla, ngampi yakin aku 
pada himat lenganku yiti tuu. 9:2 Aku tuu tamuwe nelang ateiku mahanang 
9:3 daya kawan pulaksanaiku mira bangsa anri aku. Daya ma here, aku 
raerai rela nakutuk daya Alatalla nelang natampisah teka Kristus. 9:4 Here 
samula ulun pidian, nelang Alatalla ngulah here jari kawan anakni raerai, 
nelang nantarang kuasani ma here. Hanye ngulah janji anri here nelang 
ngami ma here hukum agama. Alatalla iwara ma here kalaawe here harus 
baibadat nelang here haut narime pada kawan Jjanjini. 9:5 Here samula 
katurunan teka datu nini takam. Kristus manyu murunsia baasal teka 
bangsa here. Hanye labis ambau teka katuluhni. Tawat ma Alatalla hampe 
kalalawahni! Amin. 9:6 Aku puang bamaksud kaeau janji Alatalla haut 
puang payu lagi, kude puang katuluh ulun Israel yiru ulun sa napidi daya 
Alatalla. 9:7 Puang katuluh katurunan Abraham yiru kawan anak Alatalla. 
Daya Alatalla kaeau ma hi Abraham, "Ekat katurunan wat Ishak sa sagar 
naantuh katurunamnu." 9:8 Yiru baarati katurunan Abraham sa jari kawan 
anak Alatalla, samula ekat katurunamni sa nakayaan daya gana janji 


Alatalla; kude puang katuluh katurunanni. 9:9 Daya janji Alatalla yiru kala 
yiti, "Hang tawuk sa haut natukas, aku sagar mulek lagi, nelang hi Sarah 
sagar uweng erang kaulun anak upu." 9:10 Nelang yiti pada; hi Rebeka 
ngayaan rueh kaulun anak upu teka isa ambah, hanyeyiru hi Ishak datu nini 
takam. 9:11 Kapihuan rueh kaulun anak yiru nakayaan, Alatalla haut nukas 
pidianni ma kalalawahni. Pidian Alatalla yiru puang bagantung ma mun sa 
tau naulah daya murunsia, kude bagantung ekat ma panggilan Alatalla 
raerai. Daya hang tawuk karueh anak upu Rebeka yiru huan tau ngulah ala 
mun-mun sa maeh atawa sa jahat, 9:12 Alatalla haut kaeau ma hi Rebeka, 
"Sa matueh sagar malayanni sa iya." 9:13 Hawuang Surat Barasis nasurat 
Alatalla kaeau kala yiti, "Aku sinta hi Yakub, kude aku muar hi Esau." 
9:14 Inun kasimpulan takam itati? Inun Alatalla yiru adil? Batantu tuu 
Alatalla adil! 9:15 Daya Alatalla kaeau ma hi Moses, "Aku sagar 
nantarang ahi lelo ma ulun sa aku hamen natarang ahi lelo. Nelang aku 
sagar nantarang kasih sayang ma ulun sa aku hamen nantarang kasih 
sayang." 9:16 Jari, kaputusan Alatalla yiru puang bagantung ma karelaan 
murunsia atawa ma ngakali murunsia, malengkan ekat ma pikaeh atei 
Alatalla nadap ulun sa napidini yiru. 9:17 Daya hawuang Surat Barasis 
nasurat, "Alatalla kaeau ma raja Mesir, 'Aku ngulah hanyu jari raja ekat 
ma isa tujuan yiti, hanyeyiru nampan makai hanyu, aku nantarang 
kakuasaanku nelang ngulah ngaranku tawantar hang litar dunia.' " 9:18 
Jari, Alatalla uweng ahi lelo ma hie-hie, amun Alatalla ngabahumen kala 
yiru. Nelang Alatalla ngulah sabab ma hie-hie nampan mape silu, amun 
Alatalla ngabahumen kala yiru pada. 9:19 Nah, Naun sagar kaeau ma aku, 
"Amun kala yiru wuah inun Alatalla magun hamen ngampi hala murunsia? 
Inun naun karasa puang sunah erang kaulun kaiyuh namangking 
kabahumen Alatalla?" 9:20 Kude, Pulaksanai! Naun ekat murunsia. 
Nelang naun puang iyuh heei kaeau ma Alatalla! Inun tau pot wunge nunti 
ma ulun sa ngulah hanye, "Wuah mun hanyu ngulah aku kala yiti?" 9:21 
Inu naun karasa ulun sa ngulah pot wunge yiru naan hak nepe putak yiru 
manyu kabahumen ateini? Teka erang kagumpal putak, ulun yiru naan hak 
ngulah rueh masam pot wunge: isa sa maeh, anri isa lainni puang maeh. 
9:22 Kala yiru pada neu mun sa naulah daya Alatalla. Hanye hamen 


ngaluar panyangitni nelang nantarang kuasani. Kude hanye sabar nadap 
here sa harus nahukum daya ngulah kawan kasangitenni. 9:23 Alatalla 
pada hamen nantarang ma takam kasanangen penu-jubung sa nahaluini ma 
takam sa nasintani. Takam haut nasadiani nampan narime kasanangen yiru. 
9:24 Takam sa haut naherauni, puang ekat teka bangsa Yahudi, kude pada 
teka kawan bangsa lain. 9:25 Daya hawuang buku Nabi Hosea, Alatalla 
kaeau, "Kawan ulun sa puang ulun watku, sagar naantuhku 'Ulun watku.' 
Bangsa sa puang nasintaku, sagar naantuhku 'Sanasintaku'. 9:26 Nelang 
hang unengan hang awe naeau ma naun, 'Naun puang ulun watku,' hang 
yiru kawan ulun yiru sagar naantuh kawan anak Alatalla sa welum." 9:27 
Anri bawilah Nabi Yesaya kaeau neu bangsa Israel, "Biar jumalah bangsa 
Israel kala wahai karasik hang laut, ekat butit sa sagar salamat; 9:28 daya 
Tuhan sagar hinang nyanawu hukuman ma isi dunia." 9:29 Hi Yesaya 
kaeau kala yiti pada, "Umpamani Alatalla sa Puang uweng Tikas kuasa 
puang nanan ma takam katurunan, himat takam katuluh haut jari kala 
Sodom anri Gomora." 9:30 Jari, kasimpulanni kala yiti: Kawan bangsa lain 
sa puang Yahudi puang ngakali nampan hubungan here anri Alatalla jari 
maeh kamulek. Kude daya here parisaya, balalu Alatalla ngulah hubungan 
here anri hanye jari maeh kamulek. 9:31 Kabalikanni, kawan ulun Yahudi 
saratang ngakali nampalus parentah nampan hubungan here anri Alatalla 
jari maeh kamulek. Kude here budas puang bahasil. 9:32 Wuah inun here 
puang bahasil? Daya here nampalus yiru puang itete1 parisaya ma Alatalla, 
malengkan itete1 ngakali here raerai. Balalu here tumbang katapian hang 
"Watu Palangaran". 9:33 Neu watu yiru hawuang Surat Barasis nasurat 
kala yiti, "Pantaru yiti: Hang Sion haut naelahku erang kabutup watu sa 
sagar ngulah ulun katapian, hanyeyiru isa watu hante sa sagar ngulah ulun 
tumbang. Kude ulun sa parisaya ma hanye puang sagar teun." 


10:1 Pulaksanai katuluh! Aku kakunus tuu nampan bangsaku nasalamat. 
Aku bahimat badoa ma Alatalla neu here. 10:2 Aku heei kaeau here tuu 
basamangat ngampu ma Alatalla. Kude samangat here yiru puang miandan 
pangatahuan sa teka Alatalla. 10:3 Here puang karasa sarani Alatalla 
ngulah hubungan murunsia anri hanye jari maeh kamulek. Nelang daya 


here hamen manurut sara here raerai, balalu here puang tunduk ma sara sa 
natutui Alatalla. 10:4 Hukum agama haut galis natampalus daya Kristus. 
Jari tiap ulun sa parisaya ma Kristus, hubunganni anri Alatalla jari maeh 
kamulek. 10:5 Hi Moses nyurat amun ulun ikaeh anri Alatalla itetei hukum 
agama, ulun yiru sagar welum daya ngalut nuu ma hukum agama yiru. 
10:6 Kude neu sara ulun ikaeh anri Alatalla itetei parisaya ma Alatalla, 
Surat Barasis kaeau kala yiti, "Puang usah hanyu kaeau hawuang atemu, 
'Hie sa sagar mambai ma surga?" (aratini nginsing Kristus minau), 10:7 
atawa 'Hie sa sagar minau ma dunia ulun mate1?' (aratini ngenat Kristus 
mambai teka pampatet)." 10:8 Maksudni hanyeyiru kala yiti, "Kabar teka 
Alatalla yiru rite tatuu anri hanyu; hang mulutnu nelang hawuang atemu." 
Yiru kabar sa nawara kami, kabar neu ulun harus parisaya. 10:9 Daya 
amun naun mangaku makai wawa naun "Yesus yiru Tuhan", nelang naun 
parisaya hawuang atei naun Alatalla haut nyamelum Yesus teka pampatei, 
himat naun sagar salamat. 10:10 Daya makai ateini ulun parisaya, hampe 
Alatalla narime hanye yalah ulun sa ikaeh anri Alatalla. Nelang makai 
wawanl ulun mangaku, hampe hanye nasalamat. 10:11 Hawuang Surat 
Barasis nasurat, "Ulun sa parisaya puang sagar teun." 10:12 Yiru jari ma 
katuluh ulun, daya puang uweng bedani kawan ulun Yahudi anri kawan 
ulun bangsa lain. Alatalla isa yiru samula Tuhan ma katuluh ulun. Hanye 
ngami berkat sa jubung ma katuluh ulun sa laku karawah ma hanye. 10:13 
Hawuang Surat Barasis nasurat, "Katuluh ulun sa nanterau Tuhan, sagar 
salamat." 10:14 Kude kalaawe ulun tau nanterau Tuhan amun here huan 
parisaya? Nelang kalaawe here tau parisaya ma Tuhan amun here huan 
karenge1 neu hanye? Kamulek, kalaawe here tau karenge1 neu Tuhan, 
amun puang uweng sa iwara? 10:15 Nelang kalaawe ulun tau nginsing 
kabar yiru amun here puang nautus? Hawuang Surat Barasis nasurat kala 
yiti, "Tuu leha kaehni pihawian kawan ulun sa nginsing Kabar Maeh teka 
Alatalla!" 10:16 Kude puang katuluh ulun narime Kabar Maeh yiru. Daya 
hi Yesaya kaeau, "Tuhan, hie sa parisaya ma kabar sanawara kami?" 
10:17 Yiru sababni kawan ulun tau jari parisaya daya here karengei kabar, 
nelang kabar yiru rengei, daya naan ulun sa iwara neu Kristus. 10:18 Kude 
aku nunti: Inun here samula huan karengei kabar yiru? Himat haut! Daya 


hawuang Surat Barasis nasurat kala yiti, "Lengan here haut macung erang 
litar alam, kawan lengan here haut hampe pusing dunia." 10:19 Aku nunti 
lagi: Inun bangsa Israel huan karasa yiru? Elahni tuntian yiru samambatang 
natuing daya Moses. Hi Moses kaeau, "Kala yiti eau Alatalla, 'Aku sagar 
ngulah naun kasiwa anri isa bangsa sa puang ulun pidian nelang aku sagar 
ngulah naun sangit anri isa bangsa sa budu.' " 10:20 Hi Yesaya labis heei 
lagi. Hanye kaeau, "Kala yiti eau Alatalla, 'Kawan ulun sa puang ngantara 
aku, haut panalu aku; nelang aku nantarang tengaku ma here sa puang 
itunti neu aku.' " 10:21 Kude neu bangsa Israel hi Yesaya kaeau, "Kala yiti 
eau Alatalla, 'Hapus anrau aku nyurung tanganku ma isa bangsa sa mape 
silu nelang puang ngalut nuu.' " 


11:1 Aku nunti: Inun Alatalla haut ngumpe ulun pidianni raerai? Batantu 
puang! Aku erang kaulun Israel katurunan Abraham, teka babuhan 
Benyamin. 11:2 Puang! Alatalla puang ngumpe ulun pidianni sa haut 
napidini hengka asal. Naun karasa inun sa nasurat hawuang Surat Barasis 
neu hi Elia, tawuk hanye mangadu sual Israel ma Alatalla. Hi Elia kaeau, 
11:3 "Tuhan, kawan ulun haut munu kawan nabinu nelang ngampi hansur 
kawan unengan nyarah parapah ma hanyu. Ekat malee aku erang kaulun 
nelang here hamen munu aku." 11:4 Inun lengan tuing Alatalla ma hi Elia? 
Alatalla nuing, "Aku haut ngampuneng pitu ribu kaulun umak diriku. Here 
huan suah nyambah dewa Baal." 11:5 Kala yiru pada itati: Naan butit 
Jumalah kawan ulun sa haut napidi daya Alatalla manyu leloni. 11:6 Hanye 
midi here manyu leloni nelang puang manyu pagawian here. Daya amun 
pidian Alatalla yiru manyu pagawian murunsia, himat lelo Alatalla yiru 
puang lagi lelo sa sajati. 11:7 Jari, kalaawe? Ulun Israel puang kaiyuh inun 
sa naantara here. Sa kaiyuh yiru ekat erang kadimuk sa butit kawan ulun 
sa haut napidi daya Alatalla. Sa lain katuluhni mape silu nadap herauan 
Alatalla. 11:8 Daya hawuang Surat Barasis nasurat kala yiti, "Alatalla 
ngulah atei nelang pikiran here jari babal; nelang hampe wayah yiti matei 
here puang tau kadinung nelang silu here puang tau karengei." 11:9 Hi 
Dawid kaeau pada, "Elahni kawan pesta here jari jabak ma here raerai, 
nelang jari luwang, unengan here lawu palus hansur! 11:10 Elahni 


paninungan here jari maleng nampan here puang tau kadmung; nelang 
elahni here jari bongkok palus hampe kalalawahni." 11:11 Aku nunti lagi: 
Tawuk ulun Yahudi lawu, inun yiru jari nampan here hansur? Budas 
puang! Kude daya here badosa, balalu bangsa lain likan nasalamat, hampe 
ngulah sabab ulun Yahudi kasiwa anri bangsa lain yiru. 11:12 Daya bangsa 
Yahudi bakahalaen nelang puang manurut kabahumen Alatalla, balalu 
kawan bangsa lain naberkat daya Alatalla. Duan amun hubungan bangsa 
Yahudi anri Alatalla jari maeh kamulek; batantu labis hante lagi berkat sa 
sagar naami daya Alatalla! 11:13 Kude itati maeh aku pantane ma kawan 
pulaksanai sa puang Yahudi! Salawah yiti, yalah rasul ma kawan bangsa 
sa puang Yahudi, aku tuu hormat ma tugasku. 11:14 Aku harap aku tau 
ngulah atei bangsaku kasiwa, nampan anri lalan yiru aku tau nyalamat 
meheni teka here. 11:15 Gana here puang natarime daya Alatalla, balalu 
hubungan dunia anri Alatalla jari maeh kamulek; duan amun here natarime 
daya Alatalla! Batantu yiru sameh kala ulun matei welum kamulek! 11:16 
Amun erang kahiris rote sa palanungkai haut naami ma Alatalla, yiru 
baarati katuluh roteni naami ma Alatalla pada. Nelang amun wakat kayu 
samula wat Alatalla, yiru baarati kawan raanni samula milikni pada. 11:17 
Meheni teka kawan raan kakau zaitun-hanyeyiru kawan ulun Yahudi-haut 
natetek. Nelang hang bakas panetekan yiru nacangkok raan kakau zaitun 
jumpun, hanyeyiru kawan Pulaksanai sa puang Yahudi. Pulaksanai 
nacangkok hang yiru nampan naun kaingkam katuluh sa maeh teka 
pamelum rohani kawan ulun Yahudi. 11:18 Daya sabab yiru ada naun 
nganggap bureh here sa haut natetek kala raan yiru. Naun harus kaitung sa 
naun ekat raan. Nelang puang raan sa ngami kutaen ma wakat, malengkan 
wakat sa ngami kutaen ma raan. 11:19 Kude Pulaksanai sagar kaeau, 
"Hiai, kude kawan raan yiru natetek nampan aku tau nacangkok hang 
kakauni!" 11:20 Yiru samula tuu. Kude here naumpe daya here puang 
parisaya, kude naun natarime daya naun parisaya. Jari ada naun balalu 
sakah daya gana yiru; kabalikanni naun harus kaingkam takut. 11:21 Daya 
amun Alatalla puang kaingkam sayang ngumpe ulun Yahudi sa kala kawan 
raan asli yiru, ada minda hanye sagar kaingkam sayang ngumpe naun! 
11:22 Jari hang yiti takam kadmung kalaawe kaehni Alatalla nelang 


kalaawe karasni pada hanye. Hanye batindak karas anri here sa badosa, 
kude hanye maeh atei anri naun-asal naun tatap welum teka pikaehni. Jaka 
puang, himat naun pada sagar naumpe. 11:23 Nelang neu kawan ulun 
Yahudi yiru, amun here taduh mape atei puang parisaya, himat here sagar 
natarime kamulek; daya Alatalla bakuasa umak narime here kamulek. 
11:24 Naun sa puang baasal teka bangsa Yahudi samula kala raan teka 
kakau zaitun jumpun. Nah, amun naun, sa balawanan anri wangun naun tau 
nacangkok hang kakau zaitun asli, duan likan kawan ulun Yahudi sa 
naumpama anri kawan raan kakau zaitun asli yiru. Batantu labis murah lagi 
ma Alatalla ngampudi here ma kakau zaitun here raerai. 11:25 Pulaksanai 
katuluh! Aku harap naun ada kaingkam haut karasa ala katantuluhni. Daya 
naan isa hal sa nakabahumen daya Alatalla, kude sa huan ulun karasa. 
Nelang aku hamen naun karasa yiru; hanye yiti: Meheni teka ulun Yahudi 
mape silu, kude pidasaran here yiru patampalus ekat hampe jumalah 
kawan ulun puang Yahudi sa hawi ma Alatalla haut sukup. 11:26 Kala 
yiru katuluh ulun Yahudi sagar nasalamat. Daya hawuang Surat Barasis 
nasurat kala yiti, "Raja Panyalamat sagar hawi teka Sion; hanye sagar 
muhut ngumpe katuluh kajahaten teka katurunan Yakub. 11:27 Aku sagar 
nyantuhun janji yiti ma here hang tawuk aku ngampun kawan dosa here." 
11:28 Daya ulun Yahudi puang hamen narime Kabar Maeh teka Alatalla, 
balalu here jari musuh Alatalla; nelang yiru budas jari kauntungan ma naun 
katuluh sa puang Yahudi. Kude daya pidian Alatalla, balalu kawan ulun 
Yahudi yiru tatap nasinta daya Alatalla daya gana datu nini here. 11:29 
Daya amun Alatalla midi ulun nelang mamberkat ulun yiru, Alatalla puang 
suah narik lagi mun sa haut naulahni. 11:30 Dahulu hie naun puang ngalut 
nuu ma Alatalla. Kude itati Alatalla haut nantarang naun haut bebas teka 
kahalaen, daya kawan ulun Yahudi puang ngalut nuu. 11:31 Kala yiru 
pada anri kawan ulun Yahudi yiru. Itati here puang ngalut nuu ma Alatalla, 
nampan naun nalalea bebas teka kahalaen. Kude hanrian here pada sagar 
nalalea bebas teka kahalaen. 11:32 Daya Alatalla haut maladar katuluh 
ulun murunsia nakuasa daya kunuan puang hamen ngalut nuu, nampan 
hanye kaiyuh nantarang ahi leloni ma here katuluh. 11:33 Tuu tamam 
katatauen Alatalla! Tuu hante kaharatien nelang pangarasaenni! Hie sa 


katyuh nyalidik kawan kaputusanni? Hie sa tau kataru kawan sarani 
bagawi? 11:34 Hawuang Surat Barasis nasurat kala yiti, "Hie sa karasa 
pikiran Tuhan? Hie sa tau ngami nasehat ma hanye? 11:35 Hie suah ngami 
ala inun-inun ma Tuhan hampe tau laku walehanni?" 11:36 Alatalla sa 
ngulah ala katantuluh. Katantuluhni baasal teka Alatalla nelang ma 
Alatalla. Tawat Alatalla palus ma kalalawahni! Amen. 


12:1 Pulaksanai katuluh! Alatalla tuu maeh anri takam. Daya sabab yiru 
aku ilaku tatuu nampan naun nyarah diri naun yalah isa parapah sa welum 
hulung ma Alatalla nelang sa ngampi sanang ateini. Ibadat naun ma 
Alatalla saharusni kala yiru. 12:2 Ada budas ngalut lagu-lampah dunia yiti. 
Elahni Alatalla nyamau pribadi naun, nampan naun baubah. Anri kala yiru 
naun sanggup mantaru kabahumen Alatalla-hanyeyiru inun sa maeh nelang 
sa ngampi sanang ateini nelang sa paruna. 12:3 Alatalla haut ngami ahi 
lelo ma aku. Yiru sababni aku ngami nasehat ma naun katuluhni: Ada 
kaingkam diri labis ambau teka sa sabujurni. Wuah naun ngakira kaadaan 
diri naun anri randah atei; tiap ulun ngakira dirini manurut kamampuan sa 
naami Alatalla ma hanye daya hanye parisaya ma Yesus. 12:4 Tenga 
takam naan wahai anggota. Tiap anggota naan tugasni maisasaan. 12:5 
Kala yiru pada anri takam. Biar takam katuluhni rama, kude takam yalah 
isa tenga daya takam mira baya hang Kristus. Nelang tiap takam 
bahubungan isa anri sa lain yalah kawan anggota teka isa tenga. 12:6 Tiap 
takam maisasaan naan kawan karunia palayanan sa balainan. Kawan 
karunia naami daya Alatalla ma takam manurut leloni. Daya yiru takam 
harus makai kawan karunia yiru. Ulun sa naan karunia neu iwara Kabar 
teka Alatalla, harus iwara Kabar teka Alatalla yiru manurut kamampuan sa 
naan hang hanye. 12:7 Ulun sa naan karunia neu ngarawah ulun lain, harus 
tuu-tuu ngarawah ulun lain. Ulun sa naan karunia neu ngajar, harus tuu-tuu 
ngajar. 12:8 Ulun sa naan karunia neu ngami samangat ma ulun lain, harus 
tuu-tuu ngami samangat ma ulun lain. Ulun sa naan karunia neu ngami ma 
ulun lain inun sa namilikini, harus nampalus yiru anri pikaeh atei sa wajar. 
Ulun sa naan karunia neu mamimpin, harus tuu-tuu mamimpin. Ulun sa 
naan karunia neu ngalalea ahi lelo ma ulun lain, harus nampalusni anri 


sanang atei. 12:9 Sinta anri kapinuu atei. Marikang sa jahat, nelang itegei 
hang mun sa maeh. 12:10 Wuah Pulaksanai katuluh ipasinta isa anri sa lain 
anri tuu-tuu atei kala kawan ulun ipulaksanai hawuang isa kulawaraga, 
nelang wuah naun saawe dahulu ngami hormat. 12:11 Bagawi anri rajin. 
Ada mawule. Bagawi ma Tuhan anri samangat teka Roh Alatalla. 12:12 
Wuah Pulaksanai harap ma Tuhan anri arai atei, sabar hawuang 
kasusahen, nelang utul badoa. 12:13 Karawah nyansukup kaparluan kawan 
ulun Kristen lain nelang tarime kawan pulaksanai mira kaparisayaan sa 
puang naun kataru, anri sanang atei hawuang lewunu. 12:14 Laku ma 
Alatalla nampan hanye mamberkat kawan ulun sa kejam anri hanyu. Hiai, 
laku Alatalla mamberkat here, ada nyapa. 12:15 Umba arai anri kawan 
ulun sa arai, nelang nungkau anri here sa nungkau. 12:16 Welum rukun isa 
anri sa lain. Ada sakah, kude sansameh dirinu anri ulun sa imbe 
kadudukanni. Ada ngingkam diri labis pandai teka sa sabujurni. 12:17 
Amun ulun ngulah jahat ma hanyu, ada iwalehni makai kajahaten. Ulah 
mun sa naanggap maeh daya ulun katuluh. 12:18 Teka pihak naun, ngakali 
1yuh anri 1yuh nampan welum damai anri katuluh ulun. 12:19 Kawan 
Pulaksanaiku! Ada budas waleh dendam, elahni Alatalla sa nukum. Daya 
hawuang Surat Barasis nasurat, "Aku sa iwaleh. Aku sa sagar nukumni, 
eau Tuhan." 12:20 Kabalikanni, amun musuhnu kajuju, ami hanye kuman; 
nelang amun hanye malah, ami hanye nguut. Daya anri ngulah kala yiru, 
naun sagar ngulah hanye umangan. 12:21 Ada maladar dirinu nasantalau 
daya sa jahat, kude wuah naun nyantalau kajahaten makai pikaeh. 


13:1 Tiap ulun harus ngalut nuu ma pamarentah, daya puang uweng 
pamarentah sa puang kaiyuh kakuasaanni teka Alatalla. Nelang 
pamarentah sa naan itati, manjalan kakuasaanni atas parentah teka 
Alatalla. 13:2 Yiru sababni ulun sa nawan pamarentah sameh anri nawan 
mun sa haut natantu daya Alatalla. Nelang ulun sa ngulah kala yiru sagar 
narime hukuman. 13:3 Daya ulun sa ngulah maeh puang suah takut ma 
pamarentah. Ekat ulun sa ngulah jahat sa harus takut. Amun naun hamen 
nampan naun puang kaingkam takut ma pamarentah, naun harus ngulah sa 
maeh, balalu naun sagar natawat. 13:4 Daya pamarentah samula walah 


Alatalla sa bagawi ma pikaehnu. Kude amun naun ngulah jahat, samula 
naun harus takut ma hanye, daya puang kawai tuu eleh hanye bakuasa neu 
nukum ulun. Hanye samula walah Alatalla, sa nyanawu hukuman Alatalla 
ma kawan ulun sa ngulah jahat. 13:5 Yiru sababni naun harus ngalut nuu 
ma pamarentah-puang ekat daya naun puang hakun nahukum, kude pada 
daya suara kunuan atemu. 13:6 Yiru pada sababni wuah mun Pulaksanai 
bayar pajak, daya pamarentah samula pagawai Alatalla sa nampalus tugas 
sa hulung yiru. 13:7 Jari bayar ma pamarentah mun sa harus nabayar naun 
ma hanye. Bayar pajak, amun naun harus bayar pajak; nelang bayar sukai 
amun Pulaksanai harus bayar sukai. Hargai here sa harus nahargai nelang 
hormat here sa harus nahormati. 13:8 Ada bautang ala inun-inun anri 
hie-hie, kasuali bautang sinta ma isa anri sa lain. Daya ulun sa sinta 
sasameh murunsia, haut nampalus hukum Moses. 13:9 Daya hukum 
agama Yahudi, hanyeyiru: Ada ibela, ada munu ulun, ada ngalat, ada 
bahiri mun sa naan wat ulun lain, katantuluhni yiru mira anri kawan hukum 
sa lain, haut natamulat jari isa hukum, hanyeyiru, "Sinta sasameh murunsia 
kala hanyu sinta dirimu raerai." 13:10 Ulun sa sinta ulun lain, puang sagar 
ngulah jahat ma ulun yiru. Jari ulun sa sinta sasamehni samula ulun sa haut 
nampalus katantuluh syarat hukum agama. 13:11 Lain hengka katuluhni 
yiru naun karasa sa wayah yiti samula wayah ma naun nampan kaelan teka 
manre. Daya tawukni ma naun nasalamat haut labis rite itati teka tawuk 
takam wau nuku parisaya. 13:12 Malem haut kai paitah, nelang puang 
lawah lagi sagar kaanrau. Jari, ware takam taduh nampalus kawan 
pagawian piieng. Takam harus nampenu diri takam makai panrape piraai. 
13:13 Takam harus nampalus kawan hal terhormat kala sa biasani naulah 
ulun tawuk kaanrau, ada pesta bararami lewat batas, atawa mahamui. Ada 
cabul, atawa bakalakuan puang sanunuh. Ada babur, atawa bahiri. 13:14 
Flahni Tuhan Yesus Kristus sa nukas inun sa harus naulah naun. Nelang 
ada manurut pidasaran murunsia sa badosa neu mulur kabahirien atei. 


14:1 Ulun sa puang yakin neu inun sa naparisayani harus natarime anri 
maeh hang penah naun katuluh. Ada basual anri hanye neu kawan 
pandirianni. 14:2 Naan ulun sa bapandirian, hanye iyuh nguta kawan 


inun-inun. Kude naan ulun lain sa maleme kayakinanni; hanye kaingkam 
hanye ekat iyuh nguta kawan sayur. 14:3 Ulun sa nguta kawan ala 
inun-inun ada nganggap randah ulun sa ekat nguta kutaen sa bapidi ulun sa 
ekat nguta kutaen sa bapidi, ada pada ngahalaen ulun sa nguta kawan ala 
katuluh kutaen, daya Alatalla haut narime hanye. 14:4 Naun yena hie 
hampe naun harus mangadili walah ulun lain? Hau walah yiru tumbang 
atawa minri, yiru uras urusan tuanni. Nelang walah yiru samula sagar minri 
mawitu, daya Tuhan sanggup ngulah hanye minri mawitu. 14:5 Naan ulun 
sa kaingkam anrau saisa labis penting teka kawan anrau sa lain, kude ulun 
lain kamulek nganggap kawan anrau yiru sameheleh. Elahni tiap ulun 
nukas pandirianni raerai. 14:6 Ulun sa mamenting kawan anrau bapidi, 
ulun yiru ngulah kala yiru neu mahormat Tuhan. Ulun sa nguta ala 
katuluhni, ngulah kala yiru neu mahormati Tuhan, daya hanye batarima 
kasih ma Alatalla gana anakuta yiru. Kala yiru pada anri ulun sa nguta ekat 
kutaen bapidi; ulun yiru pada mahormat Tuhan nelang batarima kasih ma 
Alatalla. 14:7 Puang sunah erang kaulun teka takam welum ma dirini 
raerai; nelang puang sunah erang kaulun teka takam sa matei ma dirini 
raerai. 14:8 Amun takam welum, takam welum ma Tuhan. Nelang amun 
takam matei, takam pada matei ma Tuhan. Jari welum atawa matei, takam 
samula milik Tuhan. 14:9 Kristus haut matei nelang welum kamulek. Yiru 
sababni hanye jari Tuhan ma kawan ulun sa welum nelang pada ma kawan 
ulun sa haut matei. 14:10 Jari, Pulaksanai katuluh! Inun gunani ngahalaen 
pulaksanainu sa sameh parisaya? Nelang inun gunani naun nganggap hanye 
randah? Takam katuluh sagar nadap Alatalla nampan naadili. 14:11 
Hawuang Surat Barasis nasurat, "Kapinuuni," eau Tuhan, "tiap ulun sagar 
ileku nyambah hang hadapanku; nelang tiap ulun sagar mangaku aku 
Alatalla." 14:12 Jari tiap takam maisasaan harus mananggung jawab 
katuluh pagawian takam ma Alatalla. 14:13 Daya sabab yiru ada takam 
ipamada-pangampihala. Likan patut ngakali nampan naun puang ngulah 
hal sa tau nyantawang pulaksanai mira kaparisayaan tagoda palus badosa. 
14:14 Daya aku mira baya anri Tuhan Yesus, aku parisaya tuu puang 
uweng sunah isa sabujurni najis; kude hal yiru najis ma ulun, amun ulun 
yiru nganggapni najis. 14:15 Kude amun gana inun sa nakuta naun, erang 


kaulun pulaksanai mira kaparisayaan mahanang atemi, batantu naun puang 
lagi batindak makai sinta. Amun Kristus haut matei ma erang ulun, ada 
maladar ulun yiru natanrusak gana mun sa nakuta naun. 14:16 Daya yiru 
ada budas maladar mun sa maeh ma naun, naanggap puang maeh daya 
ulun lam. 14:17 Daya amun Alatalla marentah pamelum ulun, mun sa iyuh 
nakuta atawa nauut, puang penting lagi. Sa penting hanyeyiru ulun yiru 
nampalus kabahumen Alatalla, kaingkam sanang atei nelang narime 
kaaraien sa naami daya Roh Alatalla. 14:18 Ulun sa malayanni Kristus anri 
sara kala yiru, ulun yiru ngampi sanang atei Alatalla nelang nahargai daya 
kawan ulun lain. 14:19 Daya yiru tujuan takam patut saratang neu 
nampalus kawan sanimbul karukunen nelang sameh-sameh mambangun. 
14:20 Ada daya gana sual anakuta, naun nanrusak inun sa haut naulah daya 
Alatalla. Katuluh anakuta samula halal neu nakuta; kude amun inun sa 
nakuta naun ngulah sabab ulun lain badosa, yiru naun hala. 14:21 Labis 
maeh puang usah nguta daging atawa nguut anggur atawa nampalus inun 
heneng amun hal yiru ngulah sabab erang kaulun pulaksanai mira 
kaparisayaan jari badosa. 14:22 Elahni inun sa naparisaya naun yiru, naun 
nampalusni hang hadapan Alatalla ma naun raerai. Ulun sa puang uweng 
sabab neu kaingkam bakahalaen gana inun sa naanggapni bujur, ulun yiru 
sanang marauh. 14:23 Kude ulun sa kaingkam bembang neu nguta ala 
mun-mun. Kude sika nguta anakuta yiru, ulun yiru naampihala daya 
Alatalla; daya ulun yiru puang batindak manurut kayakinanni neu mun sa 
bujur nelang isa hala. Nelang inun sa natampalus puang anri kayakinan 
sayiru dosa. 


15:1 Takam sa tuu-tuu yakin neu inun sa naparisaya daya takam, harus 
sabar nadap kawan kabaratan ulun sa mahak kayakinanni. Ada takam 
hamen ngampi sanang atei takam raerai. 15:2 Kabalikanni tiap takam 
harus ngampi sanang atei sasameh pulaksanai takam ma pikaehni, nampan 
kayakinanni batambah mansing. 15:3 Daya Kristus budas puang mamikir 
kasanangen dirini raerai. Hawuang Surat Barasis nasurat kala yiti, 
"Katuluh lengan wadaan sa natuju ma hanyu haut lawu ma ambau aku." 
15:4 Katuluh sa nasurat hawuang Surat Barasis samula pakai ngajar 


takam. Daya pangajaran sa natarime takam teka Surat Barasis ngulah 
takam tabah nelang mansing hampe takam kaiyuh harap ma Alatalla. 15:5 
Mudahan Alatalla, sa ngami katabahan nelang rartu ma murunsia, 
ngarawah naun nampan welum anri bulat atei, manurut suntu Kristus 
Yesus. 15:6 Anri bulat atei naun katuluhni sameh-sameh tau nawat 
Alatalla, Ambah Tuhan takam Yesus Kristus. 15:7 Daya yiru wuah naun 
katuluh narime isa anri sa lain anri sanang atei, sameh kala Kristus pada 
narime naun nampan nawat nante Alatalla. 15:8 Daya, itung, Kristus haut 
malayanni ulun Yahudi nampan nantarang Alatalla satia hawuang 
nampalus kawan janjini ma datu nini takam. 15:9 Yesus pada ngulah 
kawan bangsa lain nawat nante Alatalla daya pikaeh ateini ma here. 
Hawuang Surat Barasis nasurat kala yiti, "Daya yiru aku sagar nawat 
hanyu hang penah kawan bangsa, aku sagar manyanyi tawat hormat ma 
ngarannu." 15:10 Naan pada nasurat kala yiti, "Hewu harui baya ulun 
pidian Alatalla, u kawan bangsa!" 15:11 Nelang yiti pada, sa naeau daya 
Yesaya, "Tawat Alatalla, u katantuluh bangsa, wuah katantuluh ulun nawat 
hanye!" 15:12 Nelang yiti pada sa naeau daya Yesaya, "Hengka katurunan 
Isai sagar hawi erang kaulun sa sagar marentah kawan bangsa, kawan 
bangsa yiru sagar baharap ma hanye." 15:13 Alatalla samula unengan 
kaharapen naun. Mudahan hanye nuang atei naun makai katuluh kaaraien 
nelang kasanangen daya naun parisaya ma hanye, nampan makai kuasa 
Roh Alatalla naun magin harap ma Alatalla. 15:14 Pulaksanaiku katuluh! 
Aku yakin himat naan wahai tatuu hal sa maeh hang naun. Naun pada 
karasa ala katantuluhni nelang tau ngajar isa anri sa lain pada. 15:15 Kude 
neu kawan hal sa batantu, aku ngampi itung naun anri tegas hawuang surat 
yiti, daya Alatalla haut ngami ma aku tugas yiru. 15:16 Hanye haut ngulah 
aku jari palayan Kristus Yesus nampan nautus ma kawan bangsa sa puang 
Yahudi. Nelang aku batindak yalah imam, sa iwara Kabar Maeh teka 
Alatalla, nampan kawan ulun sa puang Yahudi jari isa parapah ma Alatalla 
sa tau natarime dayani. Mudahan Roh Alatalla ngulah here jari isa parapah 
sa hulung ma Alatalla. 15:17 Jari, daya aku haut mira baya anri Kristus 
Yesus, balalu aku tau kaingkam arai gana pagawianku ma Alatalla. 15:18 
Aku heei kaeau kala yiru ekat neu mun sa haut naulah Kristus itetei aku 


nampan nanyari kawan ulun sa puang Yahudi ngalut nuu ma Alatalla. Aku 
nampalus yiru anri kawan lengan atawa makai pagawian, 15:19 sa 
nasinrah anri kawan kaajaiban nelang kawan hal sa luar biasa; katuluhni 
yiru daya kuasa Roh Alatalla. Kabar Maeh neu Kristus haut waraku 
katuluhni ma rama ulun, mulai teka Yerusalem hampe ma Ilirikum. 15:20 
Bahumku hanyeyiru iwara Kabar Maeh teka Alatalla hang kawan unengan 
hang awe ulun huan karengei neu Kristus. Daya aku puang hamen ngulah 
pagawian hang ambau pondasi sa naandak daya ulun lain. 15:21 Hawuang 
Surat Barasis nasurat, "Kawan ulun sa huan suah narime kabar neu hanye, 
sagar kadinung; nelang here sa huan suah karengei, sagar kataru." 15:22 
Yiru sababni aku haut gaha bahalangan lepuh ganta naun. 15:23 Kude itati 
pagawianku hang kawan daerah yiru haut luput. Bataun-taun lawahni aku 
hamen ganta naun. 15:24 Die amun aku mitah tumpuk naun hawuang 
pakiaanku ma Spanyol, aku harap tau panalu anri naun nelang erang pitus 
tau arai baya anri naun. Udi yiru aku harap naun tau ngarawah aku neu 
pakiaanku ma Spanyol yiru. 15:25 Kude itati aku hamen ma Yerusalem 
neu nginsing bantuan ma ulun wat Alatalla hang yaru. 15:26 Daya kawan 
ungkup hang Makedonia anri Akhaya haut satuju nampan ngami 
sumbangan ma kawan pulaksanai sa paua hang penah ulun wat Alatalla 
hang Yerusalem. 15:27 Anri sanang atei here nukas neu nampalus yiru. 
Samula satuuni here patut ngarawah kawan pulaksanai sa paua hang 
Yerusalem yiru, daya teka kawan ulun Yahudi yiru kawan ulun sa puang 
Yahudi haut narime kawan berkat teka Alatalla. Jari, kawan ulun puang 
Yahudi yiru patut pada ngarawah kawan ulun Yahudi makai kawan berkat 
barupa banda barang. 15:28 Amun aku haut nampalus tugasku yiti, nyarah 
sumbangan sa haut nakumpul yiru ma here sa hang Yerusalem yiru. Balalu 
aku sagar tulak ma negeri Spanyol mitah tumpuk naun. 15:29 Amun aku 
hawi nunung naun, himat aku hawi anri wahai berkat teka Kristus ma naun. 
15:30 Demi Tuhan takam Yesus Kristus, nelang demi sinta sa naami daya 
Roh Alatalla, aku ilaku tatuu anri naun, mudahan naun umba badoa tuu-tuu 
sinrah anri aku ma Alatalla neu aku. 15:31 Badoa nampan Alatalla napas 
aku teka tangan kawan ulun sa puang parisaya hang Yudea, nelang nampan 
tugasku neu nginsing sumbangan ma Yerusalem natarime anri sanang atei 


daya ulun wat Alatalla hang yaru. 15:32 Anri kala yiru, amun Alatalla 
ngabahumen, aku kayuh hawi nunung naun, anri arai atei. Nelang aku 
sagar kaingkam parariu hang penah-penah naun. 15:33 Mudahan Alatalla, 
sa ngami kasanangen ma murunsia, nyinrah Pulaksanai katuluhni. Amen. 


16:1 Aku hamen mamperkenal pulaksanai takam, hi Febe. Hanye 
ngarawah ungkup hang Kengkrea. 16:2 Tarime hanye yalah erang kaulun 
teka ulun wat Tuhan. Samula kala yiru kawan ulun sa parisaya ma Alatalla 
harus narime isa anri sa lain. Karawah hanye, amun hanye mamarlu 
karawahen teka naun, daya hanye raerai haut ngarawah ulun rama tamasuk 
aku. 16:3 Hampe tabeku ma hi Priskila anri hi Akwila, kawan hengauku 
sa sameh-sameh bagawi ma Kristus Yesus. 16:4 Here ane matei daya 
hamen nyalamat aku. Aku batarima kasih ma here -- nelang puang ekat 
aku, kude katuluh ungkup bangsa lain sa puang Yahudi pada batarima 
kasih ma here. 16:5 Hampe pada tabeku ma ungkup sa bakumpul hang 
lewu here. Tabe ma hi Epenetus sa nasintaku. Hanye ulun sa palanungkai 
parisaya ma Kristus hang daerah Asia. 16:6 Tabeku pada ma hi Maria. 
Hanye haut bagawi anri bahimat tuu ma naun. 16:7 Hampe pada tabeku 
ma hi Andronikus anri hi Yunias. Here isa suku bangsa anri aku nelang 
suah masuk panjara sinrah anri aku. Sahuan aku parisaya ma Kristus here 
haut labis dahulu parisaya. Here tawantar hang penah kawan rasul. 16:8 
Tabe ma hi Ampliatus, sa nasintaku daya hanye sinrah anri aku haut mira 
baya anri Tuhan. 16:9 Hampe hormatku ma hi Urbanus, hengau takam sa 
bagawi baya takam ma Kristus. Pada hormatku ma hi Stakhis sa 
nasintaku. 16:10 Tabe ma hi Apeles. Kasatiaanni ma Kristus haut tabukti. 
Tabe pada ma kaluarga Aristobulus, 16:11 nelang ma hi Herodion. Hanye 
1sa suku bangsa anri aku. Pada tabe ma kawan pulaksanai mira 
kaparisayaan hawuang kaluarga Narkisus. 16:12 Tabeku ma hi Trifena 
anri hi Trifosa sa bagawi bahimat malayanni Tuhan, nelang ma hi Persis sa 
nasintaku. Hanye pada haut bagawi bahimat ma Tuhan. 16:13 Tabe ma hi 
Rufus anri inehni, sa ma aku kala inehku raerai. Hi Rufus hanyeyiru ulun 
pidian Tuhan sa natawat. 16:14 Hampe tabeku ma hi Asinkritus, hi 
Flegon, hi Hermes, hi Patrobas, hi Hermas anri ma katuluh pulaksanai 


mura kaparisayaan sa baya anri here. 16:15 Tabe ma hi Filologus anri hi 
Yulia; ma hi Nereus anri pulaksanaini wawei; ma hi Olimpas anri ma 
katuluh ulun parisaya sa baya anri here. 16:16 Ipanabe anri sara mesra 
yalah pulaksanai Kristen. Katuluh ungkup Kristus ngirim tabe here ma 
naun katuluh. 16:17 Pulaksanai katuluh! Aku laku tatuu: Wuah naun 
hati-hati nadap kawan ulun sa ngulah pirawekan nelang mangacau 
kaparisayaan ulun ma Tuhan. Hal yiru balawanan anri mun sa haut naajar 
ma naun. Sanawit tenga teka kawan ulun kala yiru. 16:18 Daya kawan 
ulun sa ngulah kala yiru puang bagawi ma Kristus Tuhan takam, 
malengkan neu nampuas mulur kabahirien atei here raerai. Makai bujukan 
anri kawan lengan sa marauh, here nipu kawan ulun sa puang karasa ala 
mun heneng. 16:19 Katuluh ulun haut karasa batantu tuu naun satia ma 
pangajaran neu Kabar Maeh sa teka Alatalla. Nelang aku sanang daya hal 
yiru neu naun. Aku hamen nampan naun maharati neu kawan hal maeh, 
kude lunga neu kawan hal sa jahat. 16:20 Alatalla sa ngami kasanangen 
ma murunsia, sagar hinang ngimpeh Iblis hang kapit kuasa naun nelang 
nyanenuh hanye. Mudahan Pulaksanai katuluh saratang naberkat daya 
Yesus Kristus Tuhan takam! 16:21 Hi Timotius, hengauku, ngirim tabe ma 
naun. Kala yiru pada hi Lukius, hi Yason anri hi Sosipater, sa 1sa suku 
bangsa anri aku. 16:22 Sa nyurat surat yiti hanyeyiru aku, hi Tertius. Aku 
ngantuh tabe ipulaksanai ma naun. 16:23 Hi Gayus ngirim tabe ma naun. 
Aku amalem hang lewuni nelang ungkup kami sumbayang hang yiru. Hi 
Erastus, kapala kauangan tumpuk, ngirim tabe ma naun. Kala yiru pada 
pulaksanai takam hi Kwartus. 16:24 (Mudahan Tuhan takam Yesus 
Kristus mamberkat Pulaksanaikatuluh. Amen.) 16:25 Tawat ma Alatalla! 
Hanye bakuasa ngampi kansing kaparisayaan naun manyu Kabar Maeh 
teka Alatalla sa nawaraku neu Yesus Kristus. Aku iwara kabar yiru manyu 
kala mun sa nalalea daya Alatalla; hanyeyiru neu ransana Alatalla sa haut 
baabad-abad lawahni puang ulun karasa. 16:26 Kude itati, manyu parentah 
Alatalla sa kalalawah, ransana yiru haut nalalea nelang nawara ma 
katantuluh bangsa itetei kawan tulisan kawan nabi, nampan here 
katantuluhni parisaya nelang ngalut nuu ma Alatalla. 16:27 Hanye 
satu-satuni Alatalla, hanye sa panga pintar maharati. Mudahan hanye 


najujung ambau hampe kalalawahni itetei Yesus Kristus! Amen. Hormat 
kami Paulus, walah Kristus Yesus. 


1 Korintus 


1:1-3 Pulaksanai katuluh ungkup Alatalla sa naan hang Korintus! Naun 
haut naherau daya Alatalla nampan jari ulun watni daya naun milik wat 
Kristus Yesus, baya katuluh ulun hang awe-awe sa nyambah Tuhan takam 
Yesus Kristus, hanyeyiru Tuhan here nelang Tuhan takam pada. Aku, hi 
Paulus, anri pulaksanai takam hi Sostenes, harap nampan Alatalla Ambah 
takam anri Tuhan Yesus Kristus ngami berkat nelang kasanangen ma naun. 
Aku nulis surat yiti yalah rasul Kristus Yesus, sa naangkat daya Alatalla 
raerai nelang daya kabahumenmni pada. 1:4 Aku saratang batarima kasih 
ma Alatalla neu naun, daya naun haut narime berkat teka Alatalla itetei 
Kristus Yesus. 1:5 Daya naun haut jari milik Kristus, balalu naun welum 
tatau hang kawan inun heneng. Pangarasaen naun neu kawan inun heneng 
tuu lalem, nelang naun pandai ngajar pangarasaen yiru. 1:6 Yiru nantarang 
sa kabar neu Kristus haut tuu marasap hang wuang atei naun, 1:7 hampe 
naun puang kakurangen sunah isa berkat, padingian naun nganrei Tuhan 
takam Yesus Kristus hawi nelang nadinung daya katuluh ulun. 1:8 Kristus 
raerai sagar manjamin naun hampe palus ma kalalawahni; nampan hang 
tawuk hanye hawi mulek, naun puang uweng cacat celani. 1:9 Alatalla 
tuu-tuu iyuh naparisaya. Hanye Alatalla sa nerau naun nampan jari isa anri 
anakni, hanyeyiru Yesus Kristus, Tuhan takam. 1:10 Pulaksanai katuluh! 
Hawuang ngaran Tuhan takam Yesus Kristus, aku laku naun katuluhni 
welum mira pakat; nampan ada uweng pirawekan hang penah naun. Wuah 
naun mira pakat, mira kunuan nelang mira pikiran. 1:11 Daya kawan ulun 
teka kulawarga Kloé iwara ma aku naan pirawekan hang penah naun, 1:12 
Sa nabahumku hanyeyiru hang penah naun naan sa kaeau, "Aku umba hi 
Paulus," nelang naan pada sa kaeau, "Aku umba hi Apolos," sa lain kaeau, 
"Aku umba hi Petrus," nelang naan pada kaeau, "Aku ulun sa umba 
Kristus." 1:13 Kristus puang tabagi-bagi! Hi Paulus puang matei 
nabalasangar ma naun! Kalayiru pada naun puang nabaptis nampan umba 


hi Paulus angneh kalayiru? 1:14 Aku basyukur daya puang uweng sunah 
erang kaulun teka naun sa nabaptis dayaku, ekat hi Krispus anri hi Gayus. 
1:15 Daya yiru ada naan sa kaeau himat aku haut mambaptis hanye 
nampan hanye umba aku. 1:16 (O Hiai, hi Stefanus anri kulawargani, 
samula aku samambaptis here. Kude luar teka yiru, manyu pangitungenku 
puang uweng lagi ulun lain sa haut nabaptis dayaku.) 1:17 Kristus ngutus 
aku puang nampan mambaptis ulun, malengkan nampan iwara neu Kabar 
Maeh teka Alatalla; nelang hal yiru harus aku nampalusni anri puang 
makai kapandaienku bapaner sara murunsia, nampan kuasa teka pampatei 
Kristus hang kayu balasangar puang mamus tuu eleh. 1:18 Daya ma 
kawan ulun sa nuju kabinasaan, kabar neu pampatei Kristus hang kayu 
balasangar yiru puang tuu. Kude, ma takam sa nasalamat daya Alatalla, 
kabar yiru hanyeyiru sara Alatalla nantarang kuasani. 1:19 Daya hawuang 
Surat Barasis Alatalla naan kaeau, "Aku sagar nanrusak kabijaksanaan 
kawan ulun pintar, nelang nyamawai pangataruen kawan ulun pandai." 
1:20 Nah, inun gunani kawan ulun pintar yiru? Inun gunani here bailmu? 
Inun gunani kawan ahli pikir dunia yiti? Alatalla haut nantarang sa 
kabijaksanaan dunia yiti mamus tuu eleh. 1:21 Daya biar kalaawe pandaini 
murunsia, hanye puang kaiyuh mantaru Alatalla makai kapandaienni raerai. 
Kude justru daya Alatalla yiru bijaksana, hanye sadia nyalamat kawan ulun 
sa parisaya ma hanye itetei kabar sa nawara kami sa naanggap puang bujur 
daya dunia. 1:22 Ulun Yahudi laku kaajaiban nampan jari bukti, nelang 
ulun Yunani nganggap mambatang kabijaksanaan dunia yiti. 1:23 Kude 
takam yiti ekat iwara Kristus sa matei hang kayu balasangar. Kabar yiru 
nyinggung pangingkaman kawan ulun Yahudi nelang naanggap puang 
bujur daya kawan ulun sa puang Yahudi. Kamulek kawan ulun sa puang 
Yahudi nganggap hal yiru isa kalungaen. 1:24 Kude ma kawan ulun sa 
haut naherau daya Alatalla-hau ulun Yahudi atawa kawan ulun sa puang 
Yahudi-kabar yiru hanyeyiru sara Alatalla nantarang kuasa nelang 
kabijaksanaanni. 1:25 Daya sa nadinung budu hang Alatalla, yiru labis 
bijaksana teka kabijaksanaan murunsia; nelang inun sa nadinung maleme 
hang Alatalla, yiru labis kuat teka kakuaten murunsia. 1:26 Pulaksanai 
katuluh! Suba naun ngitung kalaawe wangun naun hang tawuk Alatalla 


nerau naun. Butit teka naun sa bijaksana, atawa bakuasa, atawa naan 
kadudukan sa ambau manurut panmungan murunsia. 1:27 Daya samula 
Alatalla sangaja midi mun sa naanggap budu daya dunia yiti, nampan 
ngamangan kawan ulun sa pandai. Nelang Alatalla pada midi mun sa 
naanggap meleme daya dunia yiti, nampan kawan ulun sa wigas gansang 
jari amangan. 1:28 Alatalla midi sa naanggap imbe, hina, likan sa 
naanggap puang baarati ma dunia yiti, nampan Alatalla nyanenuh inun sa 
naanggap penting daya dunia. 1:29 Anri kalayiru puang uweng sunah 
erang kaulun sa tau ngampi tamam tengani hang hadapan Alatalla. 1:30 
Daya Alatalla raerai sa ngulah naun hampe naun kaiyuh mira baya anri 
Kristus Yesus. Itetei Kristus, takam jari bijaksana. Nelang itetei hanye 
pada Alatalla ngulah takam mulek maeh anri hanye, nyanyari takam jari 
ulun watni sa hulung nelang ngampi bebas takam. 1:31 Jari, kala sa naan 
nasurat hang Surat Barasis, "Ulun sa hamen iwawara, harus iwawara mun 
sa naulah daya Tuhan." 


2:1 Pulaksanai katuluh! Tawuk aku hawi nunung naun nelang iwara kabar 
neu ransana Alatalla sa huan suah dunia yiti karasa, aku puang makai 
kabijaksanaan dunia yiti atawa bapaner neu hal sa tamam. 2:2 Daya aku 
haut nukas hawuang ateiku salawah aku naan baya naun, aku puang sagar 
iwara inun-inun, luar teka neu Yesus Kristus; ekat hulung neu hanye haut 
matei hang kayu balasangar. 2:3 Tawuk aku naan baya naun, aku maleme 
nelang neter takut. 2:4 Kabar sa natahampeku ma naun puang natahampe 
dayaku anri lengan sa maeh manurut kabijaksanaan murunsia. Kude aku 
nampe anri ngami bukti sa Roh Alatalla bakuasa. 2:5 Aku ngulah kalayiru, 
nampan kaparisayaan naun ma Kristus puang itetei kabijaksanaan 
murunsia, kude itetei kabijaksanaan Alatalla. 2:6 Kude biar kalayiru, hang 
penah kawan ulun sa pamelum rohanini haut lalem, aku samula bapaner 
neu kabijaksanaan. Kude kabijaksanaan yiti puang kabijaksanaan dunia, 
atawa kabijaksanaan kawan panguasa jaman yiti, sa kakuasaanni sagar 
wawal. 2:7 Kabijaksanaan sa nawaraku yiru hanyeyiru kabijaksanaan teka 
Alatalla. Kabijaksanaan yiru puang dunia yiti karasa, kude Alatalla haut 
nyadia yiru ma kasanangen takam kapihuan dunia yiti nasanyari. 2:8 Puang 


uweng sunah erang kaulun teka kawan panguasa dunia jaman yiti sa karasa 
neu kabijaksanaan yiru. Daya, paribasani here haut karasa, himat here 
puang sagar malasangar Yesus sa mulia yiru. 2:9 Kabalikanni hal yiru kala 
sa nasurat hang Surat Barasis, "Inun sa puang suah nadinung atawa 
nasanrengei daya murunsia, nelang pada puang suah timbul hang pikiran 
murunsia, yiru sa nasadia Alatalla ma kawan ulun sa sinta hanye." 2:10 
Kude Alatalla haut iwara hal yiru ma takam itetei Rohni. Roh Alatalla yiru 
nyalidik ala katantuluh, hampe ma kawan ransana Alatalla sa padina. 2:11 
Daya sa karasa isi atei erang kaulun hanyeyiru roh ulun yiru raerai, 
angneh? Kalayiru pada neu Alatalla. Sa karasa isi atei Alatalla ekat Roh 
Alatalla yiru raerai! 2:12 Ma takam puang naami roh dunia yiti, kude Roh 
teka Alatalla, nampan takam karasa katuluh mun sa naami Alatalla ma 
takam. 2:13 Daya yiru, amun kami manarang kawan hal neu Alatalla ma 
kawan ulun sa naan Roh Alatalla, kami puang iwara manurut 
kabijaksanaan murunsia, malengkan manurut ajaran Roh Alatalla. 2:14 
Ulun sa puang uweng Roh Alatalla, puang kaiyuh narime inun sa nawara 
Roh yiru. Daya ma ulun yiru kawan hal sa kalayiru yalah isa kabuduen. 
Ulun yiru puang tau kataru, daya kawan hal yiru ekat tau ngakira sara 
rohani. 2:15 Ulun sa naan Roh Alatalla tau ngakira ala katantuluh, kude 
puang uweng sunah erang kaulun sa naan hak ngakira hanye. 2:16 
Hawuang Surat Barasis naan nasurat, "Hie sa tau karasa pikiran Tuhan? 
Nelang hie sa tau ngami nasehat ma hanye?" Kude hang takam yiti naan 
pikiran wat Kristus! 


3:1 Pulaksanai katuluh, sabujurni aku puang kaiyuh bapaner anri naun 
yalah anri ulun sa naan Roh Alatalla. Aku ekat kaiyuh bapaner anri naun 
yalah anri ulun sa pagun welum manurut kabahumen duniawi; yalah anri 
ulun sa lagi genda hang kaparisayaami ma Kristus. 3:2 Yari aku ekat 
katyuh ngami kutaen genda ma naun, puang kutaen ulun matueh, daya naun 
huan kaule narime kutaen yiru. Kude itati naun sika huan kaule narime 
kutaen yiru, 3:3 daya naun pagun welum manurut pidasaran naun sara 
murunsia. Daya amun naun pagun bahiri nelang paut bantah isa anri sa 
lainni, angneh yiru buktini naun pagun welum manurut pidasaran murunsia, 


yalah kawan ulun sa puang kataru Alatalla? 3:4 Amun naan sa kaeau, 
"Aku umba hi Paulus," nelang sa lam kaeau, "Aku umba hi Apolos," 
angneh yiru nantarang pidasaran naun kala pidasaran ulun dunia? 3:5 Hie 
hi Apolos yiru sabujurni? nelang hie hi Paulus? Kami yiti ekat kawan 
palayan Alatalla, sa haut nginsing naun parisaya ma Kristus. Kami ekat 
nampalus pagawian sa natugas Tuhan ma kami maisasaan. 3:6 Aku 
ngamule, hi Apolos nyiram, kude Alatalla sa ngulah amulean yiru tau 
welum. 3:7 Jari sa penting hanyeyiru Alatalla, daya hanye sa nyamelum. 
Sa ngamule anri sa nyiram yiru puang penting; 3:8 kararuehni sameh 
darajat. Maisasaan sagar narime upa manurut kauyuhenni. 3:9 Kami 
hanyeyiru kawan ulun sa sameh-sameh bagawi ma Alatalla, nelang naun 
kala ume wat Alatalla. Naun katuluh pada kala gedung wat Alatalla. 3:10 
Anri kapandaien sa naami Alatalla, aku kala ahli bangunan haut ngami 
pondasi ma gedung yiru, nelang ulun lain sa mambangun gedung yiru hang 
ambau pondasi yiru. Tiap ulun harus mamparhati mamaeh kewangun 
hanye mambangun hang ambau pondasi yiru. 3:11 Daya Alatalla haut 
ngelah Yesus Kristus satu-satuni jari pondasi gedung yiru; puang uweng 
pondasi lain. 3:12 Naan sa mambangun hang ambau pondasi yiru makai 
amas, naan pada makai perak, naan pada makai kawan watu parmata, naan 
pada sa makai kayu, rikut karing atawa riumi. 3:13 Pakarajaan tiap ulun 
yiru sagar dinung hang tawuk Kristus hawi mulek. Daya hang anrau yiru 
apui sagar ngulah inun sa haut nakaraja daya katuluh ulun lalea dinung. 
Apui sagar nguji nelang nukas kakiraan teka pakarajaan yiru. 3:14 Amun 
gedung sa naapinri ulun hang ambau pondasi yiru tahan kuta apui, ulun 
yiru sagar narime hadiahni. 3:15 Kude amun pakarajaan ulun yiru rakit, 
hanye sagar rugi; hanye raerai sagar salamat, kude yalah ulun sa katyuh 
takia mitah lelap apui. 3:16 Wuah naun karasa, naun hanyeyiru lewu 
Alatalla? Nelang Roh Alatalla muneng hawuang naun? 3:17 Amun naan 
ulun sa nanrusak lewu Alatalla, Alatalla pada sagar nanrusak ulun yiru. 
Daya lewu Alatalla hanyeyiru ekat hulung ma Alatalla, nelang lewu 
Alatalla yiru hanyeyiru naun. 3:18 Ada uweng sunah erang kaulun nipu 
dirini raerai. Amun naan ulun teka naun sa kaingkam dirini bijaksana 
manurut ukuran dunia yiti, ulun yiru harus jari budu, nampan hanye tuu-tuu 


jari bijaksana. 3:19 Daya sa naanggap bijaksana daya dunia hanyeyiru ulun 
sa budu hang paninungan Alatalla. Hawuang Surat Barasis naan nasurat, 
"Alatalla hanjabak kawan ulun bijaksana hawuang kapintaren here raerai.' 
3:20 Naan pada nasurat kalayiti, "Tuhan karasa kawan pikiran ulun 
bijaksana hanyeyiru pikiran sa puang bariran." 3:21 Daya yiru, ada sunah 
erang kaulun sa nawat murunsia, daya katantuluhni haut naami jari milik 
naun: 3:22 Hi Paulus, hi Apolos, hi Petrus, dunia yiti, pamelum anri 
pampatei, jaman itati atawa jaman sa nahadap yati, katuluhni milik naun. 
3:23 Nelang naun milik Kristus, nelang Kristus milik Alatalla. 


' 


4:1 Anggap kami yiti kawan palayan wat Kristus, sa batanggung jawab 
iwara kawan ransana Alatalla sa huan dunia karasa. 4:2 Samambatang isa 
nalaku teka palayan sa kalayiru hanyeyiru, hanye harus satia ma tuanni. 
4:3 Ma aku, puang jari sual inun naun atawa hie-hie mamikir neu tenga 
diriku. Likan inun sa napikirku neu diriku raerai sika puang jari sual. 4:4 
Aku puang kaingkam naan kahalaen hang wahai masam hal, kude yiru 
puang iyuh jari bukti sa aku samula puang uweng kahalaen. Tuhan sa 
nukas inun aku naan kahalaen atawa puang. 4:5 Daya yiru, amun huan 
hampe waktuni, ada naun hinang nukas ulun naan kahalaen atawa puang. 
Anrei hampe Tuhan hawi yati. Hanye sa sagar nguka katuluh rahasia sa 
padina hang piieng. Hanye sa sagar mungkar katuluh kunuan sa baidim 
hawuang atei murunsia. Hang tawuk yiru, wau tiap ulun narime pujian teka 
Alatalla sa patut natarimeni. 4:6 Pulaksanai katuluh! Neu ma kapantingan 
naun, aku meat katuluh yiru ma hi Apolos nelang ma diriku pada. Tujuanni 
hanyeyiru anri isuntu kami naun kaiyuh paajar inun arati lengan yiti, "Tegei 
aturan sa naan." Anri kalayiru puang uweng teka naun sa kaiyuh nawat 
erang kaulun, balalu ngampahe sa lain. 4:7 Hie sa nyanyari naun labis teka 
ulun lain? Angneh kawan inun heneng natarime naun teka Alatalla? Jari, 
wuah inun naun hamen isasakah, yalah kawan inun sa naan hang naun yiru 
puang teka pangamian Alatalla? 4:8 Samula naun puang mamerlu kawan 
mun heneng lagi! Naun haut tatau! Naun haut jari raja! Kude kami puang. 
Tuu leha kaehni amun naun haut tuu-tuu jari raja, nampan kami 
sameh-sameh anri naun kaiyuh marentah. 4:9 Daya manurut pandapatku, 


kami kawan rasul, haut nasanyari daya Alatalla jari tuntunan hang hadapan 
murunsia anri kawan malekat. Kami kala kawan ulun sa hina sa nasanawu 
hukuman mati hang penah rama nelang nasurak-surak daya dunia. 4:10 
Daya Kristus, kami yiti ulun sa budu, nelang naun ulun Kristen sa pandai! 
Kami maleme, naun wigas gansang! Kami naampahe, kude naun natawat! 
4:11 Hampe itati kami kaingkam kajuju nelang malah; kami ekat pakaian 
hang tenga; ulun nyiksa kami; kami puang uweng unengan manatap; 4:12 
kami mepai uat tulang ngantara nafakah. Amun kami nasapa, kami iwaleh 
makai berkat; amun kami nasiksa, kami sabar; 4:13 amun ulun nangkurun 
kami, kami iwaleh makai anri lengan sa maeh. Kami puang labis teka rateh 
dunia yiti; hampe itati kami pagun naanggap yalah rateh dunia. 4:14 Aku 
nulis yiti ma naun puang nampan ngamangan naun, kude pakai ngami 
nasehat ma naun yalah ma kawan anakku raerai. 4:15 Daya aku sa jari 
ambah ma naun, samula tau pada yalah ulun Kristen, naun haut naan 
sapuluh ribu guru, kude puang uweng sa jari ambah naun. Hawuang 
pamelum naun kala kawan ulun jari isa anri Kristus, aku sa jari ambah ma 
naun, daya aku sa nginsing Kabar Maeh neu Kristus ma naun. 4:16 Daya 
yiru aku ilaku tatuu nampan naun isuntu aku. 4:17 Neu hal yiru aku haut 
ngutus hi Timotius nunung naun. Yalah ulun sa umba Kristus, hanye sameh 
kala anakku raerai sa nasintaku. Hanye anak sa tau naparisaya. Yati hanye 
sagar ngampi itung naun neu sara welum sa naalutku dami parisaya ma 
Kristus, hanyeyiru sara welum sa naajarku hang tiap ungkup hang 
awe-awe. 4:18 Papire kaulun teka naun haut jari sakah, daya here minda 
aku puang sagar hawi nunung naun. 4:19 Kude amun Tuhan nunyu, aku 
sagar hawi pada nunung naun puang lawah lagi. Hang tawuk yiru yati aku 
pada sagar ninung inun sa tau naulah daya kawan ulun sa sakah yiru; ada 
ekat makai paner here. 4:20 Daya amun Alatalla marentah pamelum ulun, 
hal yiru nabukti daya kakuaten pamelum ulun yiru, puang ekat 
papaneranni. 4:21 Jari pidi inun sa labis nakahamenen naun! Inun naun 
hamen aku hawi nampan ngajar naun anri karas atawa aku hawi ngajar 
naun anri lemah lembut nelang ahi lelo? 


5:1 Sabujurni aku haut narime laporan saiwara hang penah naun naan 


kawan pagawian murun sa luar biasa: Naan teka naun sa idapa anri meh 
tereni. Kawan ulun sa puang kataru Tuhan pada ngulah kalayiru! 5:2 Biar 
kalayiru, naun pagun baegah-egah. Kabalikanni, naun pipatutni mahanang 
atei nelang ngaluar ulun yiru sa haut ngulah hal kalayiru teka penah naun. 
5:3-4 Sara lahir aku lawit teka naun, kude sara batin aku naan hang penah 
naun. Jari, aku hamen batindak yalah aku naan hang penah naun, 
"Hawuang ngaran Yesus Kristus, aku iwara ma naun, ulun sa haut ngulah 
pagawian sa kalayiru bere, harus nahukum!" Amun naun bakumpul 
anggapleh aku naan hang penah naun, nelang anri kuasa Tuhan takam 
Yesus, 5:5 naun harus nyarah ulun yiru ma Setan nampan tenga ulun yiru 
binasa kude anri kalayiru rohni nasalamat hang tawuk Tuhan takam hawi 
kamulek. 5:6 Puang maeh naun kaingkam sakah. Tau pada naun haut 
kataru paribasa yiti, "Ragi sa hena butit ngulah adonan kamer!" 5:7 Umpe 
dahulu ragi sa uhang yiru, hanyeyiru ragi dosa, nampan naun jari adonan sa 
wau, barasis teka ragi dosa sa uhang, nelang aku karasa tuu naun samula 
kalayiru. Daya parayaan Paskah takam haut sadia, karana Kristus sa jari 
babiri Paskah takam, hanye haut jari parapah. 5:8 Jari, hayu takam 
maraya pesta takam yiru anri rote sa puang baragi, hanyeyiru rote sa jari 
lambang pibungas nelang katuluh sa nakatujuen atei Alatalla. Ada takam 
maraya pesta Paskah yiru anri rote sa baragi uhang, hanyeyiru ragi dosa 
anri kajahaten. 5:9 Hawuang suratku yari, aku iwara ma naun nampan ada 
bagaul anri ulun murun parangai. 5:10 Sanabahumku puang ulun murun 
parangai atawa mauring, atawa panipu, atawa ulun sa nyambah barhala sa 
budas puang kataru Alatalla. Puang! Puang here sanabahumku; daya amun 
naun isanawit teka here, batantu naun parlu kaluar budas teka dunia yiti. 
5:11 Bahumku hanyeyiru, naun ada bagaul anri ulun sa mangaku dirini 
Kristen, kude ulun yiru murun parangai, atawa mauring, atawa nyambah 
barhala, atawa rajin nangkurun ulun lain, atawa ulun pamahamui, atawa 
pangalat. Hampe baya kuman anri ulun sa kalayiru sika ada! 5:12-13 
Samula mangadili ulun sa puang Kristen puang urusanku. Alatalla raerai sa 
sagar mangadili here. Kude neu kawan ulun ungkup naun, angneh naun 
raerai sa harus mangadili here? Hawuang Surat Barasis naan nasurat, 
"Unur kawan ulun jahat teka penah naun." 


6:1 Wuah mun naan teka naun sa heei tulak nunung hakim sa puang kataru 
Alatalla, neu mangadu pulaksanai naun sa mira kaparisayaan, amun hanye 
paut bantah anri pulaksanaini yiru? Wuah inun hanye puang ilaku ulun 
pidian Alatalla ngampi beres parkara yiru? 6:2 Inun naun puang karasa sa 
ulun pidian Alatalla sagar mangadili dunia yiti? Jari, amun samula naun 
sagar mangadili dunia yiti, inun naun puang sanggup ngampi beres kawan 
parkara pangadilan sa puang baarati? 6:3 Inun naun puang karasa sa takam 
sagar mangadili kawan malekat? Labis likan kawan pakara pamelum tiap 
anrau! 6:4 Amun naan kawan parkara kala yiru, inun naun mangadu pakara 
yiru ma kawan ulun sa budas puang uweng kadudukan hawuang ungkup? 
6:5 Tuu ngamangan! Himat hang penah naun naan ulun sa sukup bijaksana 
neu ngampi beres kawan pibantahan hang penah naun sa sameh Kristen! 
6:6 Kude kabalikanni erang kaulun Kristen tulak ma ulun sa puang Kristen 
neu mangadu pakarani anri pulaksanaini sa Kristen! 6:7 Ada tulak lepuh 
pakara ma ulun sa puang Kristen, kawan paut bantah sa naan hang penah 
naun, yiru haut yalah katalauen ma naun. Labis maeh amun naun narime 
hal sa puang adil atawa narime karugian! 6:8 Kude likan naun raerai sa 
nampalus hal sa puang adil ma ulun lain. Naun raerai pada haut ngampi 
rugi ulun lain. Nelang yiru naulah naun justru ma kawan pulaksanai naun sa 
mira kaparisayaan! 6:9 Inun naun karasa kawan ulun sa puang nuu ngalut 
kabahumen Alatalla, puang sagar jari ulun wat Alatalla? Ada tatipu! 
Kawan ulun sa ngulah hal sa murun, kawan ulun sa nyambah barhala, sa 
idapa, sa nampalus kawan ulahan sa ngamangan anri sasameh jenisni, 6:10 
sa ngalat, nelang sa ngakal ulun lain-katuluh ulun sa kalayiru puang sagar 
jari ulun wat Alatalla. 6:11 Papire kaulun hang penah naun dahulu hie 
pidasaranni kalayiru. Kude itati naun haut barasis teka dosa. Naun haut jari 
milik Alatalla sa hulung. Naun haut ikaeh mulek anri Alatalla, daya naun 
parisaya ma Yesus Kristus nelang daya kuasa Roh teka Alatalla takam. 
6:12 Naan sa kaeau uras ulun iyuh ngulah kawan inun heneng. Kude ma 
aku puang katuluhni bariran. Jari biar aku iyuh ngulah mun heneng, kude 
aku puang hamen diriku nakuasa daya inun heneng. 6:13 Naan pada sa 
kaeau kawan kutaen hanyeyiru ma wuntung, nelang wuntung nasadia ma 
kutaen. Kude kararuehni sagar nasamawa1i daya Alatalla. Tenga murunsia 


puang iyuh napakai nampan nampalus pagawian murun, kude nampan 
malayanni Tuhan. Nelang Tuhan sagar malihara tenga yiru. 6:14 Alatalla 
haut nyamelum Tuhan Yesus teka pampatei, kalayiru pada Alatalla sagar 
nyamelum takam makai kuasani. 6:15 Pulaksanai katuluh karasa tenga 
naun hanyeyiru anggota tenga Yesus Kristus. Jari, mun iyuh aku ngalap isa 
anggota tenga Kristus balalu nyanyarini anggota tenga erang kaulun 
palacur? Budas puang iyuh! 6:16 Atawa tau pada naun huan karasa ulun sa 
basampur anri erang kaulun palacur, jari isa anri palacur yiru! Daya 
hawuang Surat Barasis naan nasurat, "Karuehni jari isa." 6:17 Kude ulun 
sa nyarah dirini ma Tuhan, Roh Tuhan anri roh ulun yiru jari isa. 6:18 
Sanawit kawan pagawian dapa bela. Daya katuluh dosa lain sa naulah 
daya ulun, jari hang luar tenga ulun yiru. Kude ulun sa nampalus dapa bela, 
baarati ngulah dosa ma tengani raerai. 6:19 Naun harus karasa tenga naun 
hanyeyiru unengan Roh Alatalla muneng. Roh yiru muneng hawuang naun. 
Nelang Alatalla raerai sa ngami roh yiru ma naun. Tenga naun puang milik 
naun. Yiru milik Alatalla. 6:20 Alatalla haut midi naun nelang haut bayarni 
punah. Daya yiru, pakai tenga naun mamaeh wangun nampan Alatalla 
namulia. 


7:1 Itati aku hamen bapaner neu hal sa eau naun hawuang surat naun. 
Amun erang kaulun upu puang kawin, yiru maeh. 7:2 Kude nampan puang 
tagoda daya kawan hal sa puang patut, labis maeh amun tiap ulun upu naan 
matueh waweini nelang tiap ulun wawel naan matueh upuni raerai. 7:3 
Matueh upu harus nampalus kawajibanni ma matueh waweini, nelang 
kalayiru pada matueh wawei harus nampalus kawajibanni ma matueh 
upuni; maisasaan nampalus kawajiban isa ma sa lain. 7:4 Matueh wawei 
puang bakuasa ma tengani raerai; sa bakuasa ma tengani hanyeyiru matueh 
upuni. Kalayiru pada matueh upuni puang bakuasa ma tengani raerai; sa 
bakuasa ma tengani hanyeyiru matueh waweini. 7:5 Kala ulun ilaki wawei, 
ada bapisah pangalawit isa anri sa lain. Kude sika tau amun ma papire 
lawahni, asal kararuehni haut sameh-sameh satuju. Anri kalayiru 
maisasaan tau badoa anri puang taganggu. Kude udiyiru harus naun 
bakumpul mulek kala ulun ilaki wawei. Amun puang kalayiru, die naun tau 


tawang ngalut tantiring roh jahat, daya naun puang kaule nahan nafsu. 7:6 
Aku ngeau yiti puang parentah, kude nasehat. 7:7 Sabujurni aku labis arai 
amun katuluh ulun jari yalah aku. Kude maisasaan haut narime karunia sa 
hulung teka Alatalla. Erang kaulun narime karunia kala yiti, sa lainni 
narime karunia kala yiru. 7:8 Ma kawan ulun sa huan kawin nelang ma 
kawan wawei sa haut walu, aku ngami nasehat kalayiti: Labis maeh amun 
naun tatap welum raerai kala aku. 7:9 Kude amun naun puangkaiyuh nahan 
nafsu, ware naun kawin. Daya labis maeh naun kawin teka naun puang 
kaiyuh nahan nafsu. 7:10 Ma here sa haut kawin, aku ngami parentah: 
(Sabujurni puang aku sa ngami parentah yiti, kude Tuhan.) Erang kaulun 
wawei sa haut kawin ada nanan matueh upuni. 7:11 Kude amun hanye 
haut nanan, hanye harus tatap puang bamatueh upu, amun hanye puang 
ipaulek anri matueh upuni. Nelang matueh upu puang iyuh ngumpe, sarak 
anri matueh waweini. 7:12 Ma kawan sa lainni, aku ngami nasehat 
kalayiti, amun erang kaulun Kristen narangan erang kaulun wawel sa 
puang parisaya ma Kristus, nelang matueh waweini yiru satuju welum 
baya hanye, ulun yiru puang iyuh sarak anri matueh waweini; nasehat yiti 
hawini teka aku raerai, puang teka Tuhan. 7:13 Kamulek amun erang 
kaulun wawei narangan erang kaulun upu sa puang parisaya ma Kristus, 
nelang matueh upuni satuju welum baya hanye, hanye puang iyuh sarak 
anri matueh upuni. 7:14 Daya matueh upu sa puang parisaya yiru natarime 
neu jari ulun wat Alatalla gana parkawinanni anri matueh waweini sa haut 
jari milik Alatalla. Kalayiru pada matueh wawei sa puang parisaya 
natarime neu jari ulun wat Alatalla gana parkawinanni anri matueh upuni sa 
haut jari milik Alatalla. Amun puang kalayiru, kawan anak tukui here 
batantu kala kawan anak kafir, padahal kawan iya yiru naanggap yalah 
ulun wat Alatalla. 7:15 Kude amun ulun sa puang parisaya yiru nanan 
matueh waweini atawa matueh upuni sa Kristen, ada nahan hanye. Neu hal 
yiti wawel atawa upu yiru bebas, daya Alatalla hamen nampan naun welum 
anri ruhui rahayu. 7:16 Daya naun yalah matueh wawei -- sa haut parisaya 
ma Tuhan -- kewangun naun tau karasa anri tuu batantu naun puang kaiyuh 
nyalamat matueh upu naun? Kala yiru pada naun yalah matueh upu 
Kristen, kewangun naun tau karasa anri tuu batantu naun puang kaiyuh 


nyalamat matueh wawel naun? 7:17 Wuah tiap tenga ngatur pamelumni 
manurut kabahumen Tuhan kala sa haut natukas Alatalla ma hanye hang 
tawuk Alatalla nerau hanye nampan parisaya ma hanye. Yiru aturan sa 
naajarku ma tiap ungkup. 7:18 Umpamani, amun erang kaulun sa haut 
nasunat hang tawuk hanye narime herauan Alatalla, ada ulun yiru ngakali 
ngumpe kawan siri sunat yiru. Kalayiru pada amun naan erang kaulun sa 
huan nasunat hang tawuk hanye narime herauan Alatalla, ada ulun yiru 
ilaku nasunat. 7:19 Daya nampalus aturan sunat atawa puang nampalusni, 
kararuehni sameh-sameh puang baarati inun-inun. Sa mambatang hanye 
yiru nampalus kawan parentah Alatalla. 7:20 Wuah tiap ulun tatap welum 
hawuang kaadaan kala tawuk hanye narime herauan Alatalla. 7:21 Amun 
hang tawuk naun naherau, naun erang kaulun walah, puang usah naun uyuh 
mamikir neu hal yiru. Kude amun yati naun kaiyuh kasampatan bebas, 
pakai kasampatan yiru. 7:22 Daya erang kaulun walah sa haut parisaya ma 
Tuhan, hanye ulun wat Tuhan sa bebas. Nelang erang kaulun sa haut bebas 
sa haut parisaya ma Tuhan, hanyeyiru walah Kristus. 7:23 Alatalla haut 
midi naun nelang haut bayarni punah. Daya yiru, ada naun nyarah tenga 
naun nampan jari walah murunsia. 7:24 Jari, pulaksanai katuluh, biar 
kewangun kaadaan naun hang tawuk naun naherau, ware naun tatap welum 
kala yiru baya anri Alatalla. 7:25 Itati neu kawan ulun sa huan kawin. Neu 
hal yiru, aku puang narime parentah inun-inun teka Tuhan. Kude yalah ulun 
sa daya pikaeh atei Tuhan iyuh naparisaya, aku hamen pada ngami 
nasehatku. 7:26 Ngitung kawan kasusahen sa mangansam itati, indaku 
labis maeh amun ulun tatap nampalus pamelum kala kaadaanni itati. 7:27 
Amun naun haut naan matueh wawel ada naun ngakali lapas teka matueh 
wawel yiru. Amun naun huan uweng matueh wawei puang usah ngantara 
matueh wawei. 7:28 Kude amun naun kawin, yiru puang dosa. Kala yiru 
pada amun naan erang kaulun wawei bujang kawin, puang baarati hanye 
badosa. Ekatni, here sa kawin yiru sagar nadap wahai masam kasusahen. 
Nelang aku hamen naun puang wuah kawan kasusahen yiru. 7:29 
Bahumku kalayiti, pulaksanai katuluh: Takam puang wahai waktu lagi. 
Mulai teka itati, tiap ulun sa haut naan matueh wawei ware hanye welum 
yalah hanye puang uweng matueh wawel; 7:30 ulun sa nungkau, ware 


hanye welum yalah hanye puang uweng kahanangen atei; ulun sa kakihi, 
ware hanye welum yalah hanye puang arai; ulun sa haut iwidian, ware 
hanye welum yalah hanye puang uweng ala inun-inun; 7:31 nelang ulun sa 
sibuk hang kawan hal dunia yiti, ware hanye welum yalah hanye puang 
sibuk daya kawan hal yiru. Daya puang lawah lagi dunia yiti, hawuang 
kaadaanni itati sagar wawai. 7:32 Aku hamen nampan naun bebas teka 
kawan kasusahen. Ulun sa puang uweng matueh wawei sagar namulat 
pikiranni ma kawan hal neu Tuhan, daya hanye hamen ngampi sanang atei 
Tuhan. 7:33 Kude ulun sa haut naan matueh wawei sagar wahai mamikir 
kawan hal dunia yiti, daya hanye hamen ngampi sanang matueh waweini; 
7:34 balalu akibatm pikiranni tabagi. Erang kaulun wawei sa puang uweng 
matueh upu, atawa erang kaulun wawei bujang, sagar wahai mamikir 
kawan hal neu Tuhan, daya hanye hamen nampan tenga amirueni jari milik 
Tuhan. Kude erang kaulun wawei sa haut naan matueh upu, namulat 
pikiranni ma kawan hal dunia yiti, daya hanye hamen ngampi sanang atei 
matueh upuni. 7:35 Aku nulis katuluh yiru neu ma pikaeh naun raerai, 
puang anri ngunu nguring yiti nelang nguring yiru. Sa naahengku hanyeyiru 
nampan naun nampalus inun sa bujur nelang sa patut, nelang nampan naun 
kaiyuh namulat pikiran naun ma Tuhan. 7:36 Amun erang kaulun 
kaingkam puang nampalus manyu pipatutni ma tunanganni, amun hanye 
puang kaiyuh nahan kabahirien, nelang amun hanye kaingkam parlu kawin 
anri wawel yiru, elahni hanye nampalus mun sa naingkamni maeh. Hanye 
puang badosa, amun here kawin. 7:37 Kude amun erang kaulun haut 
ngulah kaputusan hawuang ateini puang kawin anri tunanganni nelang 
kaputusan yiru puang tapaksa, ala sa natampalusni yiru maeh, asal hanye 
sanggup nampalusni. 7:38 Imbeni, ulun sa kawin yiru maeh, kude ulun sa 
puang kawin yiru labis maeh lagi. 7:39 Erang kaulun wawei sa haut kawin 
taikat ma matueh upuni ekat salawah matueh upuni welum. Amun matueh 
upuni haut matei, wawei yiru iyuh kawin lagi anri ulun sa nakabahumen 
dayani; asal here kawin sara Kristen. 7:40 Kude hanye labis bauntung 
amun hanye puang kawin lagi. Yiru pandapatku raerai, nelang aku 
kaingkam mun sa naeauku yiru hanyeyiru anri kuasa Roh Alatalla. 


8:1 Itati neu kutaen sa nasarah jari parapah ma barhala. Samula bujur kala 
eau ulun, "Takam katuluhni haut pandai." Kude kapandaien yiru ngulah 
ulun jari sakah, kude ahi lelo mambangun pribadi ulun. 8:2 Ulun sa minda 
hanye wahai pangarasaen, sabujurni pangaraenni huan hampe lalem. 8:3 
Kude ulun sa tuu-tuu sinta Alatalla, hanye tena taru Alatalla. 8:4 Neu hal 
nguta kutaen sa haut nasarah ma barhala, takam karasa, sa barhala yiru 
sabujurni puang uweng. Nelang takam karasa pada Alatalla ekat isa; puang 
uweng Alatalla lain. 8:5 Samula wahai pada inun sa naantuh alah atawa 
tuhan; hau sa naan hang langit atawa sa hang ambau tane. 8:6 Kude ma 
takam, Alatalla ekat isa. Hanye ambah sa nyanyari ala katantuluh. Takam 
welum ma hanye. Nelang Tuhan ekat isa pada, hanyeyiru Yesus Kristus. 
Itetei hanye ala katantuluh nasanyari, nelang daya gana hanye takam 
kaiyuh welum. 8:7 Biar kalayiru, puang katuluh ulun karasa neu hal yiru. 
Naan sa dahuluni nyambah barhala. Balalu, daya yiru here hampe itati 
pada pagun kaingkam kawan kutaen, sa haut nasarah ma barhala, samula 
ma kutaen barhala. Jari amun here nguta kutaen yiru, here kaingkam 
badosa; daya kaharapen here huan mansing. 8:8 Sabujurni kutaen yiru 
puang ngulah hubungan takam anri Alatalla batambah rantep. Amun takam 
nguta kutaen yiru, takam puang kaiyuh kauntungan mun heneng. 
Kabalikanni pada amun takam puang nguta kutaen yiru, takam sika puang 
rugi. 8:9 Kude, ware naun hati-hati! Ada hampe ngulah kawan ulun lain 
jari badosa-daya kaharapenni huan mansing daya gana naun bebas ngulah 
inun heneng. 8:10 Sa nabahumku hanyeyiru: Amun naun, sa naan 
kaharapen sa mansing, rahat maharung ikuta hang lewu barhala. Udiyiru 
naan ulun sa kadinung naun maharung ikuta hang yiru. Amun kaharapen 
ulun yiru puang mansing, angneh yiru sagar ngulah ulun yiru heei nguta 
kutaen sa nasarah ma barhala yiru? 8:11 Nelang daya yiru, kaharapen naun 
yiru ngulah ulun sa kaharapenni puang mansing yiru balalu tawang. 
Padahal Kristus matei pada ma ulun yiru. 8:12 Nelang amun naun ngulah 
kahalaen kalayiru ma kawan pulaksanai sa Kristen-hanyeyiru naun 
nanrusak kaharapen here sa maleme-balalu naun badosa ma Kristus. 8:13 
Yiru sababni, amun kutaen ngulah pulaksanaiku badosa, himat aku puang 
budas sagar nguta daging lagi. Daya takut pulaksanaiku badosa daya gana 


aku. 


9:1 Angneh aku ulun sa bebas? Angneh aku erang kaulun rasul? Inun aku 
huan suah kadinung Yesus, Tuhan takam? Inun naun puang hasil teka 
pagawianku ma Tuhan? 9:2 Amun kawan ulun lain puang hamen mangaku 
aku rasul, sunah naun sa mangaku yiru! Daya naun welum yalah jari ulun 
Kristen yiru bukti sa aku yiti erang kaulun rasul. 9:3 Amun ulun mada aku, 
aku sagar nuing kalayiti: 9:4 Inun aku puang uweng hak narime kutaen anri 
uuten daya gana pagawianku? 9:5 Inun aku puang uweng hak nginsing 
erang kaulun matueh wawei Kristen sinrah baya aku hang pakiaanku, kala 
sa naulah daya kawan pulaksanai Tuhan Yesus nelang daya kawan rasul 
lainni, tamput hi Petrus? 9:6 Atawa ekat hi Barnabas anri aku sa harus 
ngantilau kuta pakai raerai? 9:7 Puang uweng anggota tantara sa harus 
nanggung dirini raerai hawuang angkatan perang! Puang uweng ulun 
pangume sa ngamule anggur hang kabunni salenga puang nguta hasil 
anggur teka kabun yiru! Puang uweng pakatik sa makatik babiri, salenga 
puang nguut susu teka kawan babiri yiru! 9:8 Aku iwara kawan kalayiru 
puang ekat manyu kala lanani hawuang pamelum tiap anrau, kude daya 
Surat Barasis 1wara hal yiru pada. 9:9 Hawuang buku Moses naan nasurat, 
"Sapi sa rahat ngiik gandum neu ngaraureh diki gandum teka tangkaini, 
ada nakarut wawani." Inun sapi sa napaduli daya Alatalla? 9:10 Atawa sa 
nabahum yiru hanyeyiru takam? Samula yiru nasurat ma takam. Daya ulun 
sa ngaraja ume nelang sa ngabarasis gandumni samula pipatutni bagawi 
anri baharap nampan narime meheni teka hasil pagawiamni. 9:11 Kami 
haut muau wini Rohani hawuang pamelum naun. Balalu amun kami masi 
kawan berkat banda barang teka naun, inun yiru sameh kala kami laku 
labis wahai teka naun? 9:12 Amun kawan ulun lain naan hak baharap yiti 
teka naun, angneh kami sa labis hante lagi hak teka here? Kude aku huan 
makai hak yiru. Kabalikanni aku labis katuju nanggung katantuluh yiru 
teka ngulah hal sa tau nahalang pagawian iwara Kabar Maeh neu Kristus. 
9:13 Naun himat karasa neu kawan ulun sa bagawi hang lewu Tuhan 
narime kutaen teka lewu Tuhan yiru. Nelang kawan ulun sa ngurus 
unengan nyarah parapah, kaiyuh bagian teka parapah sa nasarah hang yiru. 


9:14 Kala yiru pada Tuhan haut nukas ma ulun sa mambarita Kabar Maeh 
yiru harus kaiyuh kuta pakai teka pambaritaan yiru. 9:15 Kude huan suah 
aku makai sunah isa teka kawan hak yiru. Nelang aku nulis surat yiti pada 
puang anri bahum nampan kawan hal yiru itati natampalus ma aku. Labis 
maeh aku matei, teka aku kawawaian katuluh mun sa naegah emung 
dayaku yiru. 9:16 Daya, amun yiru ekat sual iwara Kabar Maeh teka 
Alatalla, aku puang uweng hak batataik, daya Alatalla marentah aku 
nampan nampalus hal yiru. Silaka aku, amun aku puang iwara Kabar Maeh 
yiru! 9:17 Atikala aku nampalus pakarajaan yiru makai kabahumenku 
raerai, himat aku iyuh baharap kaiyuh upa. Kude aku iwara Kabar Maeh 
yiru himat tuu daya kawajibanku. Aku nahuyu daya Alatalla nampan 
nampalus hal yiru. 9:18 Amun kalayiru, inun upaku? Upani hanyeyiru: aku 
kaiyuh iwara Kabar Maeh yiru anri puang nyameat hie-hie pakai ngungkus 
aku, daya aku puang ilaku kawan hakku yalah ulun pakai iwara Kabar 
Maeh yiru. 9:19 Aku yiti puang walah hie-hie; aku bebas. Biar kalayiru, 
aku haut ngulah tengaku yiti jari walah ma katuluh ulun. Aku nam palus 
yiru nampan aku tau ngampi manang rama ulun ma Kristus. 9:20 Nadap 
ulun Yahudi, aku kala ulun Yahudi nampan aku kaiyuh ngampi manang 
ulun Yahudi ma Kristus. Nadap kawan ulun sa welum ngalut hukum 
Moses, aku kakala itegei hang hukum yiru, kude biar kalayiru, sabujurni 
aku puang itegei hang hukum yiru. Aku nampalus yiru nampan aku tau 
nginsing here umba Kristus. 9:21 Nadap ulun sa puang Yahudi, aku yalah 
ulun sa puang Yahudi, sa welum hang luar hukum Moses. Aku nampalus 
hal yiru nampan aku tau nginsing here umba Kristus. Kude yiru puang 
baarati sa aku puang ngalut nuu ma parentah Alatalla; Aku likan nakuasa 
daya kawan parentah Kristus. 9:22 Hang penah kawan ulun sa 
kaharapenni puang mansing, aku yalah ulun sa kaharapenni puang 
mansing, nampan aku tau nginsing here umba Kristus. Pendekni aku jari 
katantuluhni ma katuluh ulun nampan anri lalan yiru aku tau nyalamat 
meheni teka here. 9:23 Katantuluh yiru natampalusku ma Kabar Maeh 
teka Alatalla yiru, nampan aku pada umba naberkat. 9:24 Naun himat 
karasa hawuang partandingan katuluh paserta umba nempat, kude ekat isa 
narime hadiah. Daya yiru lempat bahimat hampe naun narime hadiahni. 


9:25 Tiap ulun sa rahat hang latihan, nahan diri teka katantuluh hal. Hanye 
ngulah kalayiru daya hanye hamen nakakalung wunge kajuaraan sa puang 
tau layu. 9:26 Yiru sababni aku nempat anri tujuan sa batantu. Kala hang 
partandingan tinju, aku puang nampar anri babaran tampar. 9:27 Aku 
maladar tengaku bahimat nalatih hampe aku kaiyuh nguasa hanye. Aku 
ngulah kalayiru daya aku puang hamen hampe jari kala yiti udi aku 
nginsing ulun lain umba hang partandingan yiru, aku raerai natampik. 


10:1 Pulaksanai katuluh! Wuah naun kaitung inun sa haut jari ma datu nini 
takam tawuk here umba hi Moses. Here katuluh nasalindung daya awan, 
nelang anri salamat nyabarang Laut Merah. 10:2 Nampan jari ulun sa 
umba Moses, here katuluh nabaptis hawuang awan nelang hawuang laut 
yiru. 10:3 Here katuluh nguta kutaen rohani sa sameh, 10:4 nelang nguut 
uuten sa sameh. Here katuluh nguut teka gunung watu rohani sa nyinrah 
here, gunung watu yiru hanyeyiru Kristus raerai. 10:5 Kude biar kalayiru, 
sika rama teka here sa puang nakatujuen Alatalla, daya sabab yiru rama 
here matei hang padang gurun. 10:6 Katuluh yiru jari suntu ma takam, 
pakai ngampi itung takam nampan ada bahiri kawan hal sa jahat yalah 
here. 10:7 Pada nampan takam ada nyambah barhala yalah sa naulah daya 
meheni teka here. Hawuang Surat Barasis naan nasurat, "Bangsa yiru nuku 
kuman nguut, nanrik nampak nyambah barhala." 10:8 Takam puang iyuh 
ngulah kawan hal sa murun kala sa haut naulah daya meheni teka here. 
Suah ruampulu telu ribu kaulun teka here matei hang erang anrau daya 
ngulah hal yiru. 10:9 Takam puang iyuh nyunri Tuhan kala sa naulah daya 
meheni teka here sadi, hampe here matei patuk anipe bawisa. 10:10 
Takam puang iyuh bakutuk hawuang atei; kala sa naulah daya meheni teka 
here sadi, hampe here nawunu daya Malekat Pampatei. 10:11 Katuluh hal 
yiru jari ma here nampan jari suntu ma kawan ulun lain. Nelang katuluh 
yiru pada nasurat nampan jari pangitungen ma takam. Daya takam itati 
welum hang wayah pijumpuhan. 10:12 Ulun sa minda hanye minri segah 
ware hanye mamaeh, ada hampe hanye tumbang. 10:13 Tiap purija sa 
wuah ingkam naun hanyeyiru purija sa biasa wuah ulun murunsia. Kude 
Alatalla satia hang janjini. Hanye puang sagar maladar naun napurija labis 


teka kasanggupen naun. Hang tawuk naun wuah purija, hanye sagar ngami 
lalan ma naun nampan naun kaiyuh batahan mansing. 10:14 Daya sabab 
yiru, Pulaksanai katuluh sa nasintaku, ware naun muar marikang neu 
nyambah barhala. 10:15 Aku bapaner ma naun kala ma kawan ulun sa 
bijaksana. Ware naun raerai sa manimbang lenganku yiti. 10:16 Hang 
tawuk takam nguut anggur anri ngantuh tarime kasih ma Alatalla, angneh 
yiru mambukti sa takam jari isa hawuang tenga Kristus? 10:17 Daya ekat 
naan isa rote, nelang takam katuluh nguta rote isa yiru pada, balalu takam 
sa rama yiti jari yalah isa tenga. 10:18 Suba dinung kawan ulun Yahudi. 
Here sa nguta kutaen sa haut nasarah hang ambau unengan nyarah 
parapah, kawan ulun yiru jari isa anri unengan yiru. 10:19 Inun sana eauku 
neu kawan hal yiru? Barhala atawa kutaen sa nasarah ma barhala yiru 
budas puang uweng aratini. 10:20 Inun sa nasarah hang unengan parapah 
ma barhala puang nasarah ma Alatalla, melengkan ma kawan roh sa jahat. 
Nelang aku puang hamen naun jari isa anri roh sa jahat. 10:21 Naun puang 
1yuh nguut teka piala anggur Tuhan, nelang sinrah pada teka piala anggur 
roh jahat. Naun puang iyuh ikuta hang meja Tuhan, nelang pada hang meja 
roh jahat. 10:22 Atawa takam hamen ngulah Tuhan bahiri? Inun takam 
labis teka Tuhan? 10:23 Eau ulun, "Takam iyuh ngulah mun sa 
nakabahumen takam." Bujur! Kude puang katuluh sa nabahum takam yiru 
bariran. "Takam iyuh ngulah mun heneng sa nabahum takam" -- kude 
puang katuluh sa nabahum takam yiru mambangun pamelum takam. 10:24 
Ada naun bajuang ma kapantingan diri raerai. Tiap ulun harus bajuang ma 
kapantingan ulun lain. 10:25 Naun iyuh nguta mun heneng sa naari hang 
pasar daging. Puang usah naun mariksani dahulu, biar naan kabaratan hang 
atei naun. 10:26 Daya hawuang Surat Barasis naan nasurat, "Tane yiti anri 
katuluh isini hanyeyiru milik Tuhan." 10:27 Amun naun naundang kuman 
daya erang kaulun sa puang Kristen, balalu naun narime undangan yiru, 
kutaleh mun sa nasurungan ma naun. Puang usah ngarasa teka awe hawini 
kutaen yiru, nampan puang uweng kawan kabaratan hang atei naun. 10:28 
Kude amun naan sa kaeau ma naun, "Kutaen yiti haut nasarah ma barhala," 
ada nguta kutaen yiru daya gana kapantingan ulun yiru nelang daya garak 
kunuan atei. 10:29 Nabahumku puang garak kunuan atei naun, kude garak 


kunuan atei ulun yiru. Tau pada naan sa nunti, "Ha, wuah mun 
kabebasanku harus nabatasi daya garak kunuan atei ulun lain? 10:30 Amun 
aku nguta kutaen anri batarima kasih ma Alatalla, wuah mun ulun mada 
aku gana kutaen yiru, kude aku haut batarima kasih ma Alatalla?" 10:31 
Inun kawan sa naulah naun -- Naun kuman atawa nguut -- tampalus 
katantuluh yiru pakai ngampi mulia Alatalla. 10:32 Ware naun welum anri 
mamaeh hampe naun puang jari sabab ulun lain ngulah dosa, mun here ulun 
Yahudi atawa puang Yahudi, atawa ungkup Alatalla. 10:33 Ware naun 
welum yalah aku. Aku ngakali ngampi sanang atei katantuluh ulun 
hawuang katuluh hal, anri puang uweng ngunu ma kapantingan diri raerai. 
Tujuanku hanyeyiru ekat nampan here katuluh kaiyuh nasalamat. 


11:1 Ware naun isuntu aku, kala aku pada isuntu Kristus. 11:2 Aku nawat 
naun daya naun saratang ngitung aku nelang makai pangajaran sa naamiku 
ma naun. 11:3 Kude aku hamen naun karasa neu isa hal lagi, kalayiti, sa 
jari kapala ma kawan ulun upu hanyeyiru Kristus; nelang sa jari kapala ma 
kawan matueh wawe1 hanyeyiru matueh upu nelang sa jari kapala ma 
Kristus hanyeyiru Alatalla. 11:4 Amun erang kaulun upu hang tawuk 
badoa atawa hang tawuk nampe kabar teka Alatalla hang hadapan ulun 
rama, makai panutup ulu, ulun yiru mahina Kristus. 11:5 Nelang amun 
erang kaulun wawel hang tawuk badoa atawa hang tawuk nampe kabar 
teka Alatalla hang hadapan ulun rama, puang makai panutup ulu, wawei 
yiru mahina matueh upuni sa jari kapala ma dirini. Yiru sameh pada yalah 
ulu wawei yiru haut nakukur. 11:6 Karana amun erang kaulun wawei 
puang hamen nutup uluni labis maeh amun wuluni nagunting. Kude amun 
erang kaulun wawei wuluni nagunting atawa uluni nakukur, yiru isa 
panghinaan ma hanye. Daya yiru labis maeh hanye makai panutup ulu. 
11:7 Upu puang parlu makai panutup ulu, daya hanye nantarang pribadi 
nelang pihante mulia Alatalla. Kude waweit nantarang pihante hormat ulun 
upu, 11:8 daya ulun upu puang nasanyari teka ulun wawei, kude ulun 
wawel sa nasanyari teka ulun upu. 11:9 Ulun upu puang pada nasanyari ma 
kapantingan ulun waweit, malengkan ulun wawei nasanyari ma kapantingan 
ulun upu. 11:10 Daya yiru, pakai ngampi sanang kawan malekat, erang 


kaulun wawei harus makai sarudung nampan jari siri sa hanye hang mbe 
kakuasaan matueh upuni. 11:11 Kude biar kalayiru, hang pamelum takam 
kala ulun Kristen, ulun wawei puang minri raerai, lapas teka ulun upu, 
nelang ulun upu pada puang minri raerai, lapas teka ulun wawei. 11:12 
Samula ulun wawei pertama nasanyari teka ulun upu, kude udi hie ulun 
upu nakayaan teka ulun wawei; nelang alakatantuluh asalni uras teka 
Alatalla. 11:13 Suba naun manimbang neu hal yiti: Inun maeh erang kaulun 
wawei badoa ma Alatalla hang hadapan ulun rama, anri puang makai 
sarudung? 11:14 Teka pangalaman lana, naun haut naajar amun ulun upu 
bawulu ambau, hal yiru puang kajut patut. 11:15 Kude ma ulun wawei, 
wulu sa naami ma hanye pakai nutup uluni nelang wulu ambau yiru 
kaaraien. 11:16 Nah, amun naan sa hamen basual neu hal yiti, ekat isa tau 
aku kaeau hanyeyiru, hau takam atawa ungkup Alatalla salain, lanani ekat 
naan isa kabiasaan yiru hawuang ungkup; labis teka yiru puang uweng. 
11:17 Neu hal isa yiti lagi, aku puang nawat naun. Kumpulan sumbayang 
naun puang uweng hasil sa maeh, malengkan sa puang maeh. 11:18 
Samambatang aku karengei hang kawan kumpulan naun naan kawan 
golongan sa balain pandapat. Nelang kakiraku kabar yiru naan bujurni. 
11:19 Samula pipatutni pada timbul pirawekan hang penah naun, nampan 
die lentah dinung hie-hie ulun Kristen sajati. 11:20 Kude tawuk naun 
bakumpul, sa naulah naun yiru puang Parjamuan Tuhan. 11:21 Daya 
tawuk ikuta, naun barabut ngalap kutaen ma hanye raerai, balalu naan sa 
puang kaiyuh inun-inun, kude sa lainni peda hampe mahamui. 11:22 Wuah 
inun kalayiru? Angneh naun naan lewu? Naun tau kuman, nguut hang yiru! 
Atawa naun hamen mahina ungkup Alatalla nelang ngamangan kawan ulun 
paua? Inun sa harus naeauku ma naun? Inun harus aku nawat naun? Puang! 
Aku budas puang sagar nawat naun. 11:23 Daya mun sa naajarku ma naun, 
yiru tarimeku teka Tuhan: hang malem yiru tawuk Yesus, Tuhan takam 
nakhianat, hanye ngalap rote, 11:24 dami udi hanye ngantuh tarime kasih 
ma Alatalla neu rote yiru, hanye miah rote yiru makai tangamn, balalu 
kaeau, "Iti tengaku sa nasarah ma naun. Tampalus hal yiti pakai ngitung 
aku." 11:25 Kalayiru pada udi nguta rote yiru, hanye ngalap sangkir 
anggur, balalu kaeau, "Anggur yiti hanyeyiru janji Alatalla sa wau, 


nasantuhun makai iraku. Tiap kali naun nguut yiti, tampalus yiru pakai 
ngitung aku." 11:26 Samula tiap kali naun nguta rote nelang nguut anggur 
yiti, naun iwara pampatei Tuhan, hampe hanye hawi. 11:27 Daya yiru, 
ulun sa nguta rote Tuhan atawa nguut anggur Tuhan anri sara sa puang 
patut, ulun yiru badosa ma Tuhan sa haut nyarah tenga anri irani. 11:28 
Jari, tiap ulun harus dahulu mariksa dirini, wau hanye iyuh nguta rote 
atawa nguut anggur yiru. 11:29 Daya amun ulun nguta rote nelang nguut 
anggur puang karasa parjamuan yiru sameh yalah tenga Tuhan, ulun yiru 
nguta nguut nampan narime hukuman teka Alatalla ma dirini raerai. 11:30 
Yiru sababni rama teka naun sa sakit nelang maleme, nelang naan pada sa 
matei. 11:31 Kude amun takam labis dahulu mariksa diri takam, takam 
puang sagar nahukum daya Alatalla. 11:32 Kude amun takam nahukum 
Alatalla, hanye sagar meweh takam, nampan takam ada wuah hukuman 
sinrah baya dunia yiti. 11:33 Daya sabab yiru, kawan pulaksanaiku, amun 
naun bakumpul nguta Parjamuan Tuhan, naun harus ipanganrei. 11:34 
Amun naan sa kajuju, hanye harus kuman dahulu hang lewuni. Amun naun 
makai hal yiti, kawan kumpulan sumbayang naun puang sagar nyanawu 
hukuman teka Alatalla ma diri naun. Neu kawan hal sa lain, aku sagar 
manarang ma naun, amun aku hawi die. 


12:1 Itati neu kawan karunia roh sa naami Alatalla. Neu hal yiru, aku 
hamen naun katuluh karasa sa sabujurni. 12:2 Itung hang tawuk naun huan 
kataru Tuhan, naun tapangaruh umba nyambah barhala sa muna. 12:3 
Naun harus karasa kawan ulun sa napimpin daya Alatalla puang tau kaeau, 
"Takutuk Yesus!" Kalayiru pada puang uweng sunah erang kaulun sa tau 
kaeau, "Yesus Tuhan!" amun ulun yiru puang napimpin daya Roh Alatalla. 
12:4 Naan wahai masam Karunia teka Roh Alatalla, kude katuluh yiru 
naami daya isa Roh. 12:5 Naan wahai masam pagawian neu malayanni 
Tuhan, kude Tuhan sa nalayanni yiru, Tuhan isa yiru pada! 12:6 Naan 
wahai masam sara nampalus pagawian Tuhan, kude sa ngami kakuaten 
nampalus yiru ma tiap ulun hanyeyiru Alatalla isa pada. 12:7 Ma pikaeh 
takam katuluh, Roh Alatalla bagawi ma tiap ulun hang ulun yiru raerai. 
12:8 Ma sa isa, Roh yiru ngami kasanggupen nampan bapaner anri 


bapangaruh. Ma sa lam Roh isa yiru pada ngami kasanggupen nampan 
manarang neu Alatalla. 12:9 Roh isa yiru pada sa ngami ma erang kaulun, 
kamampuan sa luar biasa nampan parisaya ma Kristus; nelang ma sa lain 
Roh yiru ngami kuasa nampan nyamare ulun. 12:10 Ma erang kaulun 
naami kuasa nampan ngulah kaajaiban nelang ma sa lain naami karunia 
nampan iwara kawan ransana Alatalla. Ma sa lam lagi Roh yiru ngami 
kasanggupen nampan mambeda saawe karunia teka Roh Alatalla nelang 
saawe sa puang. Naan sa naami kasanggupen nampan bapaner anri wahai 
masam basa sa ajaib, nelang naan pada sa naami kasanggupen nampan 
manarang kawan arati teka kawan basa yiru. 12:11 Katuluh yiru nakaraja 
daya Roh isa yiru pada; tiap ulun naami karunia ma hanye raerai manyu 
kabahumen Roh yiru raerai. 12:12 Kristus hanyeyiru kakala tenga 
murunsia; tenga yiru isa, kude naan wahai anggota. Katuluh anggota yiru, 
biar wahai, jari isa tenga. 12:13 Kalayiru pada takam katuluh, hau ulun 
Yahudi atawa ulun sa puang Yahudi, kawan walah atawa kawan ulun 
bebas; takam katuluh haut nabaptis sameh anri Roh isa yiru, nampan 
takam jari isa hang tenga Kristus yiru. Takam katuluh haut kaingkam Roh 
yiru anri jubung. 12:14 Daya tenga yiru puang ekat teka isa anggota, kude 
teka wahai anggotani. 12:15 Amun pee kaeau, "Aku puang tangan, daya 
yiru aku puang anggota teka tenga," yiru puang baarati sa pee yiru puang 
anggota teka tenga. 12:16 Nelang amun silu kaeau, "Daya aku puang 
matei, aku puang bagian teka tenga," yiru pada puang baarati sa silu yiru 
puang bagian teka tenga. 12:17 Atikalani katuluh tenga yiru uras matei, 
kewangun tenga yiru tau karenge1? Atawa amun katuluh tenga yiru uras 
silu, kewangun tenga yiru tau kaenguh? 12:18 Takam kadinung Alatalla sa 
ngelah kawan anggota yiru hang tenga. Katuluhni naelah hang unenganni 
daya Alatalla manurut kabahumenni. 12:19 Amun katuluhni ekat isa 
anggota, saawe sa iyuh naantuh tenga? 12:20 Jari samula naan wahai 
anggota, kude tenga ekat isa. 12:21 Daya gana yiru, matei puang iyuh 
kaeau ma tangan, "Aku puang parlu anri hanyu!" atawa ulu kaeau ma pee, 
"Aku puang parlu anri hanyu!" 12:22 Kabalikanni kawan anggota tenga sa 
naanggap maleme yiru, parlu tatuu ma takam, 12:23 nelang kawan 
anggota sa naanggap daya takam kurang baharaga, likan hanyeyiru kawan 


anggota sa naami takam labis hante haragani. Kawan anggota tenga sa 
nadinung puang maeh, likan labis naparhati daya takam. 12:24 Kawan 
anggota tenga sa haut nadinung maeh, puang parlu laku parhatian takam. 
Alatalla haut nyusun tenga takam kala yiru wangun nampan kawan 
anggota sa kurang baharaga naami haraga labis hante. 12:25 Anri kalayiru 
tenga yiru puang tabagi; tiap anggota sameh mamparhati isa anri sa lain. 
12:26 Amun isa anggota mahanang, katuluh anggota sa lainni pada umba 
mahanang; amun isa anggota natawat, katuluh anggota sa lainni pada umba 
natawat nelang arai. 12:27 Naun katuluhni hanyeyiru uras tenga Kristus 
nelang naun katuluh pada uras anggota teka tenga yiru. 12:28 Kalayiru 
pada hawuang ungkup, Alatalla haut nukas unengan ma tiap masam ulun: 
Palanungkai kawan rasul; karueh kawan nabi, katelu kawan guru, balalu 
here sa ngulah kawan kaajaiban, udi hie here sa naami karunia nampan 
nyamare ulun, atawa nampan ngarawah ulun lain, atawa nampan 
mamimpin, atawa nampan bapaner anri wahai masam basa sa ajaib. 12:29 
Here puang katuluhni rasul, atawa nabi, atawa guru. Puang katuluhni sa 
naan kuasa nampan ngulah kaajaiban, 12:30 atawa nampan nyamare ulun, 
atawa nampan bapaner anri wahai masam basa sa ajaib, atawa nampan 
mantarjemah kawan basa yiru. 12:31 Daya yiru, ware naun ngakali tatuu 
nampan ngaiyuh kawan karunia sa panga mambatang. Kude udi yiti aku 
nutui ma naun lalan sa panga maeh. 


13:1 Biar aku tau bapaner makai wahai masam basa murunsia, likan makai 
basa malekat, kude aku puang sinta ulun lain, sika kawan lenganku yiru 
ekat yalah lengan sa maeung puang uweng aratini. 13:2 Biar aku pandai 
nampe kabar teka Alatalla nelang kataru katuluh hal anri salalem-lalemni, 
karasa ala katantuluh nelang parisaya tuu ma Alatalla hampe tau ngidar 
gunung, kude aku puang sinta ma ulun lain, sika aku puang uweng artini! 
13:3 Biar katuluh sa naan hang aku, nasadakahku ma kawan ulun paua, 
nelang aku nyarah tengaku nampan natutung, kude aku puang uweng sinta 
ma ulun lain, sika katantuluh yiru puang budas uweng riranni. 13:4 Ulun sa 
sinta ma ulun lain, hanye sabar nelang maeh atei. Hanye puang ngadidit, 
puang ipusu, puang sakah. 13:5 hanye puang namam tenga, puang kasar, 


puang maksa ulun lam nampan nuu kabahumenni, puang pada hinang 
tasinggung, puang ngatei. 13:6 Ulun sa sinta, hanye puang sanang ma sa 
jahat. Hanye ekat sanang ma sa maeh nelang jujur. 13:7 Hanye tahan 
nadap ala katantuluh nelang hamen parisaya ma sa maeh sa naan hang tiap 
ulun; biar hawuang kaadaan kalaaweleh ulun sa naan sinta yiru puang suah 
wawal kaharapenni nelang sabar nganrei alakatantuluh. 13:8 Puang sagar 
suah naan wayahni ulun welum puang parlu ipasinta isa anri sa lain. Itati 
naan ulun sa pandai nampe kabar teka Alatalla, kude die hanye sagar tarie 
nampe kabar yiru. Itati naan sa pandai bapaner makai wahai masam basa 
ajaib, kude die hanye sagar tarie bapaner makai kawan basa yiru. Itati naan 
ulun sa karasa wahai hal, kude die inun sa rasa here yiru sagar puang here 
kaitung. 13:9 Daya pangarasaen takam nelang kasanggupen takam neu 
nampe kabar teka Alatalla, magun huan sampuruna. 13:10 Yati sagar 
hampe wayahni Alatalla ngulah katuluhni sampuruna nelang sa puang 
sampuruna yiru sagar wawal. 13:11 Tawuk aku lagi iya, aku bapaner 
yalah kawan iya, pangingkamanku yalah kawan iya rumis nelang aku 
bapikir yalah kawan iya rumus. Itati aku haut dewasa, pidasaran sa yalah 
kawan iya haut umpeku. 13:12 Inun sa dinung takam itati hanyeyiru yalah 
amba sa kabus hang saramin. Kude yati takam sagar kadinung anri tarang. 
Itati aku huan karasa ala katantuluh, kude yati aku sagar karasa 
katantuluhni sameh kala Alatalla karasa katantuluhni neu diriku. 13:13 
Jari, hang wayah yiti naan telu hal sa harus tatap naulah takam: hanyeyiru 
parisaya, harap nelang ipasinta. Kude sa panga penting teka katateluni yiru 
hanyeyiru sinta kawan ulun lain. 


14:1 Ware naun ngakali nampan sinta ma kawan ulun lain. Nelang ngakali 
pada nampan narime kawan karunia sa naami daya Roh Alatalla, 
samambatang tuu kasanggupen neu nampe kawan ransana Alatalla ma 
murunsia. 14:2 Ulun sa bapaner makai basa sa ajaib, ulun yiru puang 
bapaner ma murunsia, hanye bapaner ma Alatalla. Puang uweng ulun sa 
kataru inun sa naeauni, daya Roh Alatalla sa ngulah hanye tau ngantuh 
kawan hal sa ekat Alatalla sa kataru. 14:3 Kabalikanni ulun sa nampe 
kabar teka Alatalla, hanye nampe yiru ma murunsia, pakai ngampi kansing 


here, neu ngami samangat ma here nelang pakai ngarariu here. 14:4 Ulun 
sa bapaner makai basa sa ajaib ekat ngampi kansing dirini raerai, kude 
ulun sa nampe kabar teka Alatalla ngarawah ungkup nampan maju. 14:5 
Leha kaehni amun katuluh naun tau bapaner anri wahai masam basa sa 
ajaib. Kude sa panga maeh hanyeyiru amun naun kaiyuh iwara kawan 
ransana Alatalla. Daya ulun sa nampe kabar teka Alatalla, labis hante teka 
ulun sa bapaner anri wahai masam basa sa ajaib; lain halni amun ulun sa 
bapaner makai wahai masam basa sa ajaib yiru kaiyuh manarang inun sa 
naeauni yiru, nampan bariran ma katuluh ungkup. 14:6 Paribasani aku 
hawi nunung naun balalu aku bapaner makai wahai masam basa sa ajaib, 
mun riranni yiru ma naun? Budas puang uweng sunah butit riranni! Lain 
halni, amun aku iwara kabahumen Alatalla, atawa aku manarang hal neu 
Alatalla, atawa aku nampe kabar teka Alatalla, atawa aku ngajar. 14:7 
Kawan karangkapen musik sa puang bahewuk sunah butit, misalni suling 
anri kacapi, amun puang naampeau manurut nadani, kewangun ulun karasa 
lagu mun sa naampeauni? 14:8 Suntu sa lain lagi: Amun tarompet 
naampeau babaran, hie sa sagar basadia neu paparangan? 14:9 Kalayiru 
pada anri kasanggupen naun neu bapaner makai wahai masam basa sa 
ajaib. Amun naun anri kasanggupen yiru iwara kawan lengan sa puang 
tarang batantu, puang uweng ulun tau kataru inun sa napaner naun. Kawan 
lengan naun yiru sagar mitah budas puang bariran. 14:10 Hang dunia yiti 
naan wahai masam basa, kude puang uweng sunah isa teka basa yiru sa 
puang uweng aratini. 14:11 Kude amun aku puang kataru basa sa naantuh 
ulun, balalu ulun sa makai basa yiru yalah ulun asing ma aku; kala yiru 
pada aku ma hanye. 14:12 Neu naun, aku karasa naun hamen tatuu kaiyuh 
kawan karunia Roh teka Alatalla. Kude samambatang tatuu, naun harus 
ngakali makai kasanggupen naun ngarawah ungkup nampan maju. 14:13 
Yiru sababni ulun sa bapaner makai basa sa ajaib, harus ilaku teka Alatalla 
nampan hanye naami kasanggupen neu manarang mun sa naeauni yiru. 
14:14 Daya amun badoa anri basa sa ajaib, rohku samula badoa, kude 
pikiranku puang bagawi. 14:15 Jari, inun sa harus naulahku? Sa sagar 
naulahku hanyeyiru: Aku sagar badoa makai rohku, kude aku sagar badoa 
pada makai pikiranku. Aku sagar manyanyi makai rohku, kude aku hamen 


manyanyi pada makai pikiranku. 14:16 Daya amun naun ngantuh tarime 
kasih ma Alatalla ekat makai roh naun, nelang naan ulun lain sa puang 
kataru basa ajaib sa teka Roh Alatalla yiru, himat ulun yiru puang iyuh 
kaeau, "Aku satuju" ma doa syukurnu yiru; daya hanye puang kataru inun 
sa naeau naun yiru. 14:17 Biar doa tarime kasih naun ma Tuhan yiru tuu 
maeh, kude doa yiru budas puang uweng riranni ma ulun lain. 14:18 Aku 
batarima kasih ma Alatalla daya aku kaiyuh bapaner makai wahai masam 
basa sa ajaib labis teka naun katuluh. 14:19 Kude, hawuang kawan 
kumpulan neu nyambah Tuhan, aku labis hamen makai dime lengan sa taru 
ulun teka makai baribu-ribu lengan makai basa sa ajaib. Aku labis hamen 
kalayiru nampan aku tau kaiyuh ngajar ulun. 14:20 Pulaksanai katuluh! 
Ada budas bapikir kala kawan iya. Hang wuang hal kajahaten, ware naun 
tatap yalah kawan iya rumis. Kude hawuang pamikiran, ware naun jari 
ulun sa haut dewasa. 14:21 Hawuang Surat Barasis naan nasurat kalayiti, 
"Tuhan kaeau, 'Anri itetei kawan ulun sa bapaner makai basa sa ajaib, aku 
sagar bapaner ma kawan ulun yiti. Likan anri itetei kawan ulun asing, aku 
sagar bapaner ma ulun pidianku, kude biar kalayiru, here puang hakun 
nyanrenge1 lenganku.' " 14:22 Jari karunia neu bapaner makai wahai 
masam basa sa ajaib hanyeyiru jari siri ma ulun sa puang parisaya, puang 
ma ulun sa parisaya. Kude karunia pakai iwara ransana Alatalla ma 
murunsia hanyeyiru siri ma ulun sa parisaya, puang ma ulun sa puang 
parisaya. 14:23 Daya yiru, paribasani hawuang kumpulan ungkup, katuluh 
ungkup bapaner makai wahai masam basa sa ajaib, balalu hawi papire ulun 
teka luar atawa ulun sa puang Kristen, himat kawan ulun yiru minda naun 
haut rapui katuluhni! 14:24 Kude amun katuluhni nampe kabar teka 
Alatalla, balalu hawi erang kaulun sa puang Kristen atawa ulun luar, balalu 
kawan hal sa nawara daya naun yiru katuluhni sagar nutui kawan dosa ulun 
yiru nelang ngulah hanye balalu kataru neu kawan dosani. 14:25 Kawan 
hal sa baidim hawuang atei nelang kunuami sagar patantarang, hampe 
hanye balalu sagar ngampi randah tengani nelang balalu nyambah Alatalla. 
Hanye sagar mangaku himat Alatalla tuu-tuu naan hang penah naun. 14:26 
Jari pulaksanai katuluh, mun aratini katuluh yiru? Amun naun bakumpul 
neu nyambah Tuhan, naan sa manyanyi, naan sa ngajar, naan sa iwara 


kabar teka Alatalla, naan sa bapaner makai basa sa ajaib nelang naan sa 
manarang mun sa naeau yiru. Kude katuluh yiru harus naulah pakai ngajar 
nelang neu ma pikaeh katuluhni. 14:27 Amun naan sa hamen bapaner 
makai basa sa ajaib, sukup rueh atawa panga rama telu kaulun baganti 
bapaner. Nelang harus naan isa pakai manarang mun sa naeau daya ulun sa 
bapaner yiru. 14:28 Amun puang uweng sa kaiyuh manarangni balalu 
kawan ulun sa bapaner makai basa sa ajaib yiru harus suni hawuang 
kumpulan yiru. Elahni here bapaner hawuang atei here ma Alatalla. 14:29 
Rueh atawa telu kaulun sa uweng kabar teka Alatalla harus nampe kabar 
yiru balalu sa lain manimbang mun sa natahampe yiru. 14:30 Kude 
umpamani kabar teka Alatalla hawi pada ma ulun lain sa pada maharung 
hang kumpulan yiru, balalu ulun sa rahat bapaner yiru harus suni tarie 
bapaner. 14:31 Anri sara kalayiru, naun katuluhni, isa mangisa, tau kaiyuh 
nampe kabar teka Alatalla, nampan katuluh tau kaiyuh narime pangajaran 
nelang magin batambah parisaya. 14:32 Karunia teka Roh pakai nampe 
kabar teka Alatalla tau nakamudi daya ulun sa nampe kabar yiru. 14:33 
Alatalla hanyeyiru Alatalla sa hamen neu katartiban, hanye puang Alatalla 
sa hamen pirawekan. Kala sa napakai nelang natampalus hang katuluh 
ungkup Alatalla. 14:34 wawei harus suni hang tawuk kumpulan ungkup. 
Here puang nahuyu bapaner. Here puang iyuh negei pimpinan; yiru manyu 
kala hukum agama. 14:35 Amun here hamen karasa ala inun-inun here 
harus nunti yiru ma matueh upu here hang lewu. Tuu ngamangan amun 
erang kaulun wawei bapaner hang kumpulan ungkup. 14:36 Inun lengan 
Alatalla hawi teka naun? Atawa ekat ma naun lengan yiru natahampe? 
14:37 Amun naan ulun sa kaingkam naan karunia neu nampe kabar teka 
Alatalla, atawa hanye naan karunia sa lamm teka Roh Alatalla, ulun yiru 
harus kataru kawan inun sa nasuratku yiti hanyeyiru parentah teka Tuhan. 
14:38 Kude amun naan sa puang narime yiti, hanye ada nakatawani. 14:39 
Daya sabab yiru, pulaksanai katuluh, ware naun ngakali neu nampe kabar 
teka Alatalla, kude ada nguring ulun sa hamen bapaner makai wahai 
masam basa ajaib. 14:40 Kude katuluhni harus naulah anri maeh nelang 
taratur. 


15:1 Itati, pulaksanai katuluh, aku hamen naun ngitung kamulek neu Kabar 
Maeh teka Alatalla sa haut nawaraku dahulu hie ma naun. Naun narimeni, 
nelang parisaya ma Kristus daya Kabar Maeh yiru. 15:2 Amun naun kukuh 
itegei hang inun sa nawaraku yiru, batantu Kabar Maeh yiru nyalamat naun 
kasuali amun naun parisaya anri puang uweng kataruen. 15:3 Inun sa 
natahampeku ma naun hanyeyiru sa haut natarime dayaku pada. 
Samambatang, kala sa haut nasurat hawuang Surat Barasis, aku nampe ma 
naun neu Kristus matei daya gana kawan dosa takam; 15:4 hanye napasar, 
kude hang anrau sa katelu hanye nasamelum mulek. Yiru nasurat pada 
hawuang Surat Barasis. 15:5 Aku iwara pada ma naun neu Kristus sa 
nasamelum mulek yiru nantarang tengani ma hi Petrus, udi hie ma kadua 
walas rasul. 15:6 Udi yiru hanye nantarang tenga pada ma labis teka dime 
jatuh kaulun ulun sa umba hanye sinrah hang hinra tawuk. Karamaan teka 
here yiru itati pagun welum, ekat papire kaulun sa haut matei. 15:7 Udi 
hie Kristus nantarang tengani pada ma hi Yakobus nelang udiyiru ma 
katuluh rasul. 15:8 Pijumpuhanni hanye nantarang tengani pada ma 
aku-aku sa yalah genda sa nakayaan huan hampe pamulaanni. 15:9 Aku 
hanyeyiru rasul Tuhan sa panga randah. Aku puang patut naantuh rasul, 
daya aku haut ngahanangen ungkup Alatalla. 15:10 Kude daya pikaeh atei 
Alatalla aku jari kala wangunku itati. Nelang puang kawai Alatalla 
ngampun aku. Likan aku sa bagawi bahimat, labis teka kawan rasul sa 
lainni. Kude yiru sabujurni puang pagawianku; yiru pagawian Alatalla sa 
sinta aku nelang sa bagawi baya aku. 15:11 Jari, teka hie-hieleh naun 
narime Kabar Maeh yiru-inun yiru teka aku atawa teka kawan rasul sa 
lainni-yiru puang jari sual. Samambatang, hanyeyiru kami haut iwara 
Kabar Maeh yiru nelang naun parisaya. 15:12 Amun sa nawara kami yiru 
hanyeyiru neu Kristus haut nasamelum mulek teka pampatei, wuah mun 
naan teka naun sa kaeau ulun matei puang sagar nasamelum mulek? 15:13 
Amun tuu ulun matei puang sagar nasamelum mulek, yiru baarati Kristus 
pada puang nasamelum mulek teka pampatei. 15:14 Nelang atikala 
Kristus puang nasamelum mulek teka pampatei, himat puang uweng 
riranni kami iwara ala katantuluh nelang puang uweng riranni pada naun 
parisaya, daya kaparisayaan yiru budas puang uweng piharungamni. 15:15 


Labis teka yiru, tarang tuu kami ipusu neu Alatalla, daya kami iwara 
Alatalla haut nyamelum Kristus mulek teka pampatei, padahal Alatalla 
puang nyamelum hanye mulek-amun samula tuu ulun matei puang 
nasamelum mulek. 15:16 Daya amun ulun matei puang nasamelum mulek, 
himat Kristus pada puang nasamelum teka pampatet. 15:17 Nelang amun 
Kristus puang nasamelum mulek, kaparisayaan naun ekat kala upi naun tuu 
eleh yiru baarati naun pagun hang wuang kaadaan sa badosa nelang budas 
puang uweng harapan. 15:18 Yiru baarati pada kawan ulun Kristen sa haut 
matei, pada puang uweng harapan. 15:19 Amun kaharapen takam ma 
Kristus ekat hang pamelum takam hang dunia yiti, himat tuu teka katuluh 
murunsia hang dunia yiti, takam ulun sa tuu silaka hang dunia yiti. 15:20 
Kude bawilah tuu Kristus haut nasamelum mulek teka pampatei. Iti isa 
jaminan ma kawan ulun sa haut matei sagar nasamelum mulek, 15:21 
Daya pampatei masuk mawuang dunia itetei erang kaulun, kala yiru pada 
welum kamulek teka pampatei naami ma murunsia pada itetei erang 
kaulun. 15:22 Kala katuluh murunsia matei daya tamasuk isa anri hi 
Adam, kalayiru pada katuluh sagar nasamelum, daya tamasuk isa anri 
Kristus. 15:23 Kude maisasaan nasamelum manyu giliranni. Samambatang 
Kristus; hanrian udiyati tawuk hanye hawi lagi, hampe giliran kawan ulun 
sa tamasuk milik Kristus. 15:24 Udi yiru balalu dunia Kiamat. Hang tawuk 
yiru Kristus sagar nyantalau kawan pamarentahan, katuluh kakuasaan anri 
katuluh kakuaten, balalu hanye sagar nyarah kakuasaanni yalah raja ma 
Alatalla, Ambah takam. 15:25 Kristus harus tatap marentah hampe 
Alatalla ngulah katuluh musuh Kristus talau anri Kristus. 15:26 Musuh sa 
pangalisamni sa harus nantalau hanyeyiru pampatei. 15:27 Hawuang Surat 
Barasis naan nasurat kala yiti, "Alatalla haut ngulah katantuluhni takluk ma 
hanye." Tarang tuu sa namaksud anri "katantuluh" yiru puang tamasuk 
Alatalla, sa ngulah katantuluh yiru talau anri Kristus. 15:28 Kude udi 
katuluhni talau anri kapit pamarentahan Kristus, balalu hanye raerai, 
hanyeyiru Anak Alatalla, sagar nyarah dirini ma Alatalla sa haut ngulah 
katantuluhni talau hang ma hanye. Balalu Alatalla raerai sa sagar marentah 
katuluhni. 15:29 Amun ulun matei puang nasamelum mulek, wuah inun 
naan ulun sa nabaptis ma ulun matei? Ma mun here nampalus hal yiru? 


Amun bujur ulun matei budas puang sagar nasamelum lagi, ma mun here 
nampalus hal yiru? 15:30 Nelang ma mun pada kami hakun tiap tawuk 
nadap bahaya? 15:31 Pulaksanai katuluh! Tiap anrau aku tahan ngaret 
kahanangen daya aku arai neu pamelum naun gana naun haut parisaya ma 
Kristus Yesus, Tuhan takam. 15:32 Amun yiru ekat teka pihak murunsia, 
mun untungni ma aku neu bajuang yalah nawan kawan eha maraat hang 
tumpuk yiti, hang Epesus? Amun bujur ulun matei puang nasamelum 
mulek, nah, labis maeh takam makai paribasa yiti: "Hayu takam kuman 
nguut nelang bararami, daya anrau keatuni takam sagar matei." 15:33 Ada 
tatipu! Pargaulan sa puang maeh, nanrusak parangai sa maeh. 15:34 Ware 
naun kataru itati, nelang ada lagi ngulah dosa. Pipatutni naun harus 
umangan, daya hang penah naun naan sa huan kataru Alatalla. 15:35 Tau 
pada naan sa nunti, "Kewangun ulun matei nasamelum mulek? Tenga sa 
kewangun sa naami ma here, udi here nasamelum mulek?" 15:36 Tuu 
budu! Amun naun ngamule wini hang tane, wini yiru puang sagar welum, 
amun wini yiru huan matei dahulu. 15:37 Nelang wini sa naamule naun 
hawuang tane yiru-tau wini gandum atawa wini sa lainni-hanyeyiru ekat 
diki wini yiru, puang katuluh kakau amulean sa sagar welum yati. 15:38 
Alatalla raerai sa sagar ngami ma wini yiru wangun kakau sa manyu 
paninungan Alatalla maeh ma amulean yiru. Ma katuluh masam wini, 
Alatalla ngami wangun amuleamn sa balain-lain. 15:39 Tenga kawan 
mahluk sa welum puang katuluhni sameh. Murunsia naan wangun tengani, 
kawan eha lain wangun tenga here, kawan wurung lain pada wangun 
tengani, kawan kenah lain pada wangun masam tengani. 15:40) Kalayiru 
pada anri wahai masam banda hang langit nelang kawan banda hang tane. 
Kawan banda hang langit uras naan wangun kaehni raerai, nelang kalayiru 
pada kawan banda sa naan hang ambau tane. 15:41 Kaeh mate anrau lain 
teka kaeh wulan. Kawan wawahiang pada naan kaehni raerai. Likan 
kawan wawahiang yiru uras balain pada wangun kaehni. 15:42 Kalayiru 
pada halni yati anri kawan ulun matei sa nasamelum mulek. Tenga sa 
sanapasar yiru hanyeyiru tenga sa tau buruk, kude tenga sa nasamelum 
mulek, hanyeyiru tenga sa puang tau buruk. 15:43 Hang tawuk tenga yiru 
napasar, tenga yiru buruk nelang maleme; kude hang tawuk hanye 


nasamelum mulek, hanye jari tenga sa maeh nelang segah. 15:44 Hang 
tawuk tenga yiru napasar, tenga yiru tenga teka dunia yiti: kude dami tenga 
yiru nasamelum mulek, balalu tenga yiru tenga sa naami daya Roh 
Alatalla. Jari naan tenga sa teka dunia nelang naan tenga sa teka Alatalla. 
15:45 Hawuang Surat Barasis naan nasurat kalayiti, "Murunsia sa 
palanungkai, hanyeyiru hi Adam, jari mahluk sa welum," kude Adam sa 
hanrian hanyeyiru Roh sa ngami pamelum. 15:46 Sa hawi labis dahulu 
hanyeyiru tenga manyu daging, puang tenga samanyu roh. Sa manyu roh 
hawi hanrian. 15:47 Adam sa palanungkai nasanyari teka tane, kude Adam 
sa karueh asalni teka surga. 15:48 Kawan ulun dunia yiti hanyeyiru kala 
Adam sa palanungkai, sa nasanyari teka tane, kude kawan ulun surga 
hanyeyiru kala hanye sa hawi teka surga. 15:49 Yalah takam itati 
hanyeyiru kala hi Adam sa nasanyari teka tane, kude udiyati takam sagar 
jari kala hanye sa hawi teka surga yiru. 15:50 Maksudku, pulaksanai 
katuluh, hanyeyiru: tenga sa nasanyari teka ira nelang daging, puang 
kaiyuh masuk ma Dunia Wau wat Alatalla, nelang tenga sa tau matei 
puang tau jari tenga hampe ma kalalawah. 15:51 Pantaru tatuu rahasia yiti: 
Puang katuluh takam sagar matei, kude takam katuluh sagar baubah 
wangun. 15:52 Hal yiru sagar jari anri salenga, hang erang kapungitup 
matei, tawuk tarompet naampeau hang pijumpuhanmni yati. Daya hang 
tawuk naan rengei lengan tarompet yiru, kawan ulun matei sagar 
nasamelum mulek anri tenga hampe ma kalalawah, nelang takam katuluhni 
sagar naubah. 15:53 Tenga takam sa tau matei yiti harus naganti makai 
tenga sa puang tau matei, nelang tenga sa teka dunia yiti harus naganti 
makai tenga sa teka surga. 15:54 Amun tenga sa tau matei haut naganti 
makai tenga sa puang tau matei, nelang tenga sa teka dunia haut naganti 
makai tenga sa teka surga, hang tawuk yiru wau jari mun sa nasurat 
hawuang Surat Barasis, "Pampatei haut nasamawai, kamanangen haut 
natege1!" 15:55 "U pampatei, hang awe kamanangen nu? U pampatei, 
hang awe wisa nu?" 15:56 Wisa pampatei hanyeyiru dosa, nelang dosa 
nampalus kuasani itetei hukum agama. 15:57 Kude syukur ma Alatalla: 
hanye ngami ma takam kamanangen itetei Yesus Kristus Tuhan takam! 
15:58 Daya sabab yiru, kawan pulaksanai sa nasinta, ware naun mansing 


nelang kukuh. Tatap bagawi ma Tuhan anri tuu-tuu, daya naun karasa ala 
katuluh mun sa nakaraja naun ma Tuhan, yiru puang sagar kawai tuu eleh. 


16:1 Itati neu kawan duit sa sagar nasumbang naun ma sasameh ulun 
Kristen, aku ngami gurayangku ma naun nampan naun nampalus yiru 
manyu kala patitah sa naamiku ma kawan ungkup hang Galatia. 16:2 Hang 
anrau palanungkai tiap minggu, ware naun katuluh namparing duit, manyu 
kaiyuhenni. Simuh duit yiru hampe aku hawi, nampan hang tawuk yiru 
puang parlu nakumpul lagi. 16:3 Yati amun aku hawi, aku sagar ngirim 
kawan ulun sa nakatuju daya naun. Nelang aku sagar ngami ma here surat 
pangantar, nampan here nginsing duit sumbangan yiru ma Yerusalem. 16:4 
Nelang amun wangunni aku penting tulak pada baya here, aku sagar tulak 
sinrah baya here. 16:5 Aku sagar hawi nunung naun udi aku mitah 
Makedonia, daya aku ngaheng mitah tumpuk yiru. 16:6 Hang Korintus 
aku sagar muneng baya naun erang pitus, tau pada salawah musim 
marisak. Udi yiru naun tau ngarawah aku nampalus pakiaanku ma unengan 
sa lain. 16:7 Aku puang hamen ganta naun amun ekat tarie erang pitus. 
Amun Tuhan nunyu, aku hamen muneng lawah jua baya naun. 16:8 Kude 
aku sagar muneng duluni hang Epesus, hampe udi hari raya Pentakosta. 
16:9 Daya hang yiti wahai kasampatan nampan ngaraja pakarajaan sa naan 
riranni, biar rama ulun sa puang katuju. 16:10 Amun hi Timotius hawi, 
tarime hanye anri maeh nampan hanye tanyuh hang penah naun, daya 
hanye yalah aku pada bagawi ma Tuhan. 16:11 Ada hampe naan ulun sa 
ngampahe hanye. Karawah hanye nampan hanye kaiyuh nampalus 
pakiaanni mulek nunung aku anri salamat, daya aku nunup pihawianni 
sinrah baya kawan pulaksana1i sa lainni. 16:12 Neu pulaksanai takam hi 
Apolos, haut papire kali aku ngami gurayang ma hanye nampan hanye 
baya kawan pulaksanai sa lainni tulak nunung naun. Kude manyu hanye, 
itati huan parlu hanye tulak. Kude yati amun naan kasampatan, himat 
hanye sagar hawi. 16:13 Ware naun hati-hati nelang mansing hawuang 
pamelum naun yalah ulun Kristen. Batindak anri heei nelang tatap mansing. 
16:14 Katuluh sa naulah naun, ulah yiru anri sinta. 16:15 Naun himat 
kataru hi Stefanus anri kulawargani, here ulun sa palanungkai jari Kristen 


hang Akhaya. Here anri sagalis atei bagawi hulung neu malayanni ungkup 
Alatalla. 16:16 Aku ngami nasehat anri tuu-tuu nampan naun ngalut nuu 
pimpinan kawan ulun sa kalayiru, anri kawan ulun lain sa bagawi nelang 
malayanni baya anri here. 16:17 Aku sanang daya pihawian Stefanus, 
Fortunatus anri hi Akhaikus. Here hanyeyiru kawan ulun sa jari panganti 
naun ma aku. 16:18 Here haut ngulah ateiku mihewu, kala here haut 
ngampi hewu atei naun. Kawan ulun sa kalayiru harus nahargai. 16:19 
Kawan ungkup hang Asia nampe tabe here ma naun. Hi Akwila anri hi 
Priskila anri ungkup sa bakumpul hang lewu here pada ngirim tabe Kristen 
sa hangat. 16:20 Katuluh pulaksanai sa naan hang yiti, nampe tabe ma 
naun. Ware naun ipanabe anri mesra kala pulaksanai Kristen. 16:21 Aku 
nambah hang yiti tabe sanasuratku raerai: Tabe teka aku, hi Paulus. 16:22 
Ulun sa puang sinta ma Tuhan, elah hanye takutuk! Maranatha-Tuhan 
kami, ware hanyu hawi! 16:23 Mudahan Tuhan Yesus Kristus mamberkat 
naun. 16:24 Nasinrah anri sinta ma naun katuluh sa jari isa anri Kristus 
Yesus. Hormat kami, Paulus 


2 Korintus 


1:1 Pulaksanai katuluh ungkup Alatalla hang Korintus anri katuluh ulun 
wat Alatalla hang litar Akhaya. Aku, hi Paulus, rasul Kristus Yesus, sa 
naangkat daya kabahumen Alatalla, baya anri pulaksanai takam hi 
Timotius, 1:2 harap nampan Alatalla Ambah takam nelang Tuhan takam 
Yesus Kristus ngami berkat anri kasanangen ma naun. 1:3 Tawat ma 
Alatalla, Ambah Tuhan takam Yesus Kristus. Hanye Ambah sa tuu maeh 
atei, nelang hanye Alatalla sa ngami kakuaten batin ma murunsia. 1:4 
Hanye sa ngampi kansing batin kami hawuang kawan kasusahen sa wuah 
kami, nampan makai kakuaten sa natarime kami teka Alatalla yiru, kami 
pada kaiyuh ngampi kansing batin katuluh ulun sa hawuang kasusahen. 1:5 
Kawan kahanangen sa naingkam daya Kristus haut wahai pada naingkam 
kami. Nelang itete1 Kristus pada, batin kami tuu naampikansing. 1:6 Amun 
kami wuah kasusahen, yiru nampan ngampi kansing batin naun, neu 
salamat naun. Amun batin kami naampikansing balalu naun pada umba 


naampikansing hampe naun tabah hawuang kawan kasusahen kala sa 
naingkam daya kami pada. 1:7 Kami yakin tatuu nelang paung suah 
bembang neu naun, daya kami karasa himat naun pada umba nanggung 
kahanangen kami. Nelang daya yiru naun umba pada naampikansing sinrah 
anri kami. 1:8 Pulaksanai katuluh! Kami hamen naun karasa neu 
kasusahen sa naingkam kami hang wilayah Asia. Kahanangen sa 
natanggung kami tuu maweat meat kami, hampe kami puang harap lagi 
tau kaiyuh welum; 1:9 nanamni yalah haut nahukum anri hukuman mati. 
Kude hal yiru jari nampan kami ada mihanri ma kakuaten kami raerai, 
kude mihanri hang Alatalla sa nyamelum ulun matei. 1:10 Hanye sa haut 
nyalamat kami teka bahaya pampatei sa hante yiru. Nelang hanye pada sa 
sagar nyalamat kami hanrian anrau sa sagar nahadap, daya kami ekat 
harap ma hanye. 1:11 Kami yakin daya gana kawan doa naun ma kami, 
Alatalla sagar nyalamat kami teka bahaya. Alatalla katuju mamberkat 
kami yalah pakai nuing wahai doa ma kami, nelang daya yiru pada rama 
ulun sagar ngantuh tarima kasih ma Alatalla. 1:12 Kami arai, daya kunuan 
atei kami ngampi yakin kami neu pamelum kami hang dunia yiti 
samambatang neu hubungan kami anri naun-haut natampalus kami anri 
ikhlas nelang maeh. Kami nampalus yiru puang daya kabijaksanaan 
murunsia, kude makai kamampuan sa naami Alatalla. 1:13 Sa nasurat 
kami ma naun hanyeyiru ekat neu kawan hal sa tau nabasa daya naun 
nelang sa taru naun. Itati naun puang kataru galis neu kami, kude aku harap 
yati naun sagar tuu-tuu kataru neu kami. 1:14 Anri kalayiru, hang tawuk 
Tuhan Yesus hawi yati, naun sagar arai gana kami, kala kami pada arai 
gana naun. 1:15 Daya gana kayakinan yiru aku mulani baransana lepuh 
nunung naun nampan naun kaiyuh berkat rueh kali lipat. 1:16 Ahengku 
nunung naun hang pakiaanku ma Makedonia nelang tarie lagi hantek aku 
mudi mulek, nampan naun ngarawah aku nampalus pakiaanku ma Yudea. 
1:17 Kude aku haut ngubah niatku yiru, mun yiru nantarang neu 
pandirianku puang segah? Tawuk ngulah ransana, mun aku ngulah ransana 
yiru manyu kabahumenku raerai, sitaitu kaeau, "Hiai", kude sitaitu lagi 
kaeau, "Puang" 1:18 Demi Alatalla sa tau naparisaya, janjiku ma naun 
puang "Hiai" atawa "Puang". 1:19 Daya Yesus Kristus Anak Alatalla sa 


nawara ma naun daya Silas, daya Timotius, nelang dayaku raerai puang 
ulun "Hiai" atawa "Puang". Kabalikanni hanye yalah isa jawaban "Hiai" 
teka Alatalla. 1:20 Daya itetei hanye Alatalla haut kaeau "Hiai" ma 
katuluh janjini. Miandan yiru takam ngantuh "Amen" ma Alatalla gana 
Yesus Kristus. Kami ngulah kala yiru nampan Alatalla natawat namulia. 
1:21 Alatalla raerai haut ngulah kami anri naun segah mira baya Kristus; 
hanye pada haut midi takam hulung ma hanye. 1:22 Neu ma yiru Alatalla 
haut nyantuhun takam jari milikni nelang ngami Rohni mawuang atei 
takam nampan jari jaminan sa hanye ngami ma takam katuluh inun sa haut 
najanjini. 1:23 Alatalla jari saksiku-daya hanye karasa hawuang ateiku aku 
puang jari tulak ma Korintus, daya aku puang hamen ngulah atei naun 
mahanang. 1:24 Aku puang maksa naun neu mun sa harus naparisaya naun, 
daya naun tuu haut parisaya ma Kristus. Aku ekat bagawi sameh-sameh 
baya naun nampan naun magin sanang. 


2:1 Daya gana yiru aku haut nukas puang lagi hawi nunung naun amun 
gana pihawianku ngulah atei naun katuluh mahanang. 2:2 Daya amun aku 
ngulah naun mahanang atei, hie sa sagar kaiyuh ngarariu aku, amun puang 
kawan ulun yiru jua sa haut mahanang atei dayaku? 2:3 Yiru sababni aku 
nulis surat ma naun. Aku puang hamen nunung naun, balalu aku mahanang 
atei gana naun padahal naun saharus ngampi arai aku. Daya aku yakin 
amun aku arai, naun katuluhni pada arai. 2:4 Aku nyurat ma naun anri 
maweat nelang mahanang atei nelang wahai nunrak riu matei. Ahengku 
puang nampan naun mahanang atei, kude nampan naun kataru aku tuu sinta 
naun. 2:5 Amun naan ulun ngulah hanang atei, hanye ngulah yiru puang 
nuju aku, malengkan nuju naun katuluh atawa panga puang nuju mehe 
naun. Aku puang hamen kajut karas anri hanye. 2:6 Ma ulun samasam 
yiru, hukuman sa naweat ma hanye daya naun rama, haut sukup. 2:7 Itati 
naun harus ngampun hanye nelang ngami dorongan lagi ma hanye nampan 
hanye ada kajut mahanang atei hampe putus asa. 2:8 Daya yiru aku ilaku, 
nampan naun nantarang kamulek ma hanye naun tuu-tuu sinta hanye. 2:9 
Aku nulis surat yiti ma naun anri maksud pakai nguji naun, inun naun 
saratang nuu ngalut kawan patitah teka aku. 2:10 Amun naun ngampun 


ulun sa haut ngulah hala ma naun, aku pada himat ngampun ulun yiru. 
Daya kawan sa haut naampunku-amun samula naan sa parlu naampun-aku 
ngampun yiru hang hadapan Kristus ma pikaeh naun. 2:11 Aku ngulah 
kalayiru nampan Iblis ada ngalap kasampatan nguasa takam; daya takam 
karasa kawan ransanani. 2:12 Tawuk aku hampe hang Troas ngunu iwara 
Kabar Maeh neu Kristus, Tuhan haut nguka lalan ma aku nampan bagawi 
hang yaru. 2:13 Kude aku puang marauh daya puang panalu anri 
pulaksanai takam hi Titus hang yaru. Balalu aku ilaku teka kawan ulun 
hang unengan yiru nampan aku tulak ma Makedonia. 2:14 Kude syukur 
ma Alatalla! Hanye saratang nganyak kami nampan umba hawuang pawal 
kamanangen Kristus daya kami welum mira baya anri hanye. Alatalla 
makai kami nampan kabar neu Kristus pahamur yalah enguh sa maringit 
nampur maawe-awe. 2:15-16 Daya kami samula kala enguh kamanyan sa 
maringit, sa natutung daya Kristus ma Alatalla. Ma kawan ulun sa rahat 
nuju ma kahansuren, kami yiti yalah enguh pampatei sa munu; kude ma 
kawan ulun sa rahat nasalamat, kami yalah enguh maringit sa nginsing ma 
pamelum. Nah, hie sa tau nampalus tugas yiti? 2:17 Kami puang kala 
rama ulun sa ngulah kabar maeh teka Alatalla yalah barang dagangan. 
Kawan tujuan kami barasis, daya kami natugas daya Alatalla. Nelang 
Alatalla raerai kadinung kami nampe kabar yiru kala kawan walah Kristus. 


3:1 Inun yiti wangunni kakala kami itatawat tenga kami? Atawa tau pada 
kami parlu surat pujian ma naun, atawa teka naun, kala sa naparlu daya 
kawan ulun lain? 3:2 Naun raerai surat pujian kami, sa nasurat hawuang 
atei kami, lentah taru nelang nabasa daya ulun katuluh. 3:3 Here raerai 
kadinung naun yiti yalah surat sa nasurat daya Kristus, sa nakirim mitah 
kami. Surat yiru nasurat puang makai tintah, kude makai Roh Alatalla sa 
welum; puang pada hang ambau batu tulis, kude hang atei murunsia. 3:4 
Kami kaeau kalayiru daya kayakinan kami ma Alatalla itete1 Kristus. 3:5 
Kami puang uweng sunah isa tujuan pakai nantarang kami samula sanggup 
nampalus pagawian yiti, kude Alatalla sa ngami kamampuan yiru ma kami. 
3:6 Hanye sa ngulah kami sanggup jari palayan janji wau; janji sa itegei 
hang Roh Alatalla, puang hang hukum sa nasurat. Daya sa nasurat yiru 


nginsing pampatei, kude Roh Alatalla yiru ngami pamelum. 3:7 Hang 
tawuk janji sa nginsing pampatei yiru naulah nelang naukir hang bintap 
watu, sahaya Alatalla nyahaya maraai hang uruwawa Moses. Sahaya yiru 
tuu matalak hampe bangsa Israel puang sanggup nantau uruwawa Moses, 
biar sahaya hang uruwawani yiru haut rurup hang tawuk yiru. Nah, amun 
ngulah janji sa nginsing pampatei yiru naresmi makai sahaya matalak 
kalayiru tamam. 3:8 batantu ngulah janji sa naami daya Roh Alatalla, 
naresmi makai sahaya matalak labis tamam lagi. 3:9 Amun janji sa nukum 
murunsia yiru kalayiru tamam, batantu labis tamam lagi janji sa ngulah 
murunsia ikaeh anri Alatalla. 3:10 Iyuh naantuh kawan sa dahulu yiru 
tamam, haut puang tamam lagi daya pitamam sa itati. 3:11 Amun ala isa 
ekat tahan erang pitus, kala yiru tamam, batantu ala isa palus ma 
kalalawah labis tamam lagi. 3:12 Daya kami naan kaharapen kalayiru, 
balalu kami heei kaeau kalayiru. 3:13 Kami puang yalah hi Moses sa 
nutup uruwawanl makai sarudung nampan bangsa Israel puang kadinung 
sahaya Tuhan pare nelang wawai hang uruwawani. 3:14 Pikiran here haut 
natutup. Nelang hampe hang anrau yiti sika pikiran here pagun tatutup anri 
sarudung hang tawuk here mambasa kawan buku neu janji sa uhang yiru. 
Sarudung yiru ekat tauka amun ulun mira baya anri Kristus. 3:15 Itati 
pada, amun here mambasa kawan buku Moses, sarudung yiru pagun nutup 
pikiran here. 3:16 Kude amun naan ulun hawi nunung Tuhan, sarudung 
yiru pada naidar teka uruwawa ulun yiru. 3:17 Nah, Tuhan sa nabahum 
hang yiti hanyeyiru Roh. Nelang hang awe Roh Tuhan yiru naan, hang yiru 
pada naan kamerdekaan. 3:18 Itati uruwawa takam katuluh puang natutup 
makai sarudung, nelang takam nantarang pihante mulia Tuhan Yesus. 
Nelang daya yiru takam saratang naubah jari sameh kala hanye; magin 
lawah takam magin batambah hante mulia. Pihante mulia yiru teka Roh, 
nelang Roh yiru hanyeyiru Tuhan. 


4:1 Kami nampalus pagawian yiti daya pikaeh atei Alatalla. Yiru sababni 
kami puang putus asa. 4:2 Kami puang makai sara sapuang maeh baidim 
sa ngamangan. Kami puang hamen bagawi anri ngakal mulilit atawa mutar 
balik lengan Alatalla. Kami malayanni Alatalla anri atei sa barasis manyu 


kabahumenni. Daya yiru, kami harap katuluh ulun ngakira kami anri maeh 
hawuang kunuan ateini. 4:3 Amun Kabar Maeh sa nawara kami yiru sika 
pagun huan napahami, himat ekat kawan ulun sa rahat nuju kahansuren sa 
puang mamahamini. 4:4 Roh jahat sa nguasa dunia yiti nutup pikiran 
kawan ulun sa puang parisaya yiru. Roh yiru sa nahalang here nampan 
here puang kadinung raai teka Kabar Maeh yiru neu pihante Kristus, sa 
jari gambar Alatalla. 4:5 Kabar sa natahampe kami yiru puang kabar neu 
kami raerai. Kabar yiru hanyeyiru Kabar neu Yesus Kristus; hanyeyiru 
Tuhan; nelang kami yiti kawan walah naun gana hanye. 4:6 Alatalla sa 
kaeau, "Teka piieng hulet piraai," Alatalla yiru pada sa ngami piraai yiru 
mawuang atei takam, nampan pikiran takam jari tarang neu mantaru 
pihante mulia Alatalla sa nyahaya hang uruwawa Kristus. 4:7 Kude harata 
rohani sa bungas yiru insing kami hang tenga kami sa puang baharaga yiti 
sa naulah teka tane. Anri kalayiru lalea tuu pihante kuasa yiru naan hang 
Alatalla, puang hang kami. 4:8 Kami nasarang teka awe-awe, kude kami 
puang tagapit. Kami kabingungan, kude kami puang hampe putus asa. 4:9 
Rama sa mamusuhi kami, kude puang suah budas kami welum raeral. 
Nelang biar gaha kami nakakasah, kude kami puang hampe matei. 4:10) 
Kami saratang kaingkam pampate1 Yesus hang tenga kami, nampan 
pamelumni lalea tuu hang tenga kami. 4:11 Salawah kami welum, kami 
santar naansam daya pampatei gana Yesus, nampan anri kalayiru pamelum 
Yesus tau patantarang hang tenga kami sa ngihau yiti. 4:12 Yiti baarati 
hawuang tenga kami pampatei rahat bagawi bahimat, kude kami arai daya 
pamelum yiru rahat bagawi bahimat hang tenga naun. 4:13 Hawuang Surat 
Barasis naan lengan kala yiti, "Aku perisaya, daya sabab yiru aku 
bapaner." Nah, anri kaparisayaan sa kalayiru pada, kami bapaner daya 
kami parisaya. 4:14 Kami yakin Alatalla sa haut nyamelum kamulek 
Tuhan Yesus, sagar nyamelum kami pada sinrah Yesus, palus nginsing 
naun anri kami ma hadapamni. 4:15 Katuluh yiru uras neu ma kapantingan 
naun. Daya magin rama ulun kaingkam sinta Alatalla, magin rama pada 
doa syukur sa natahampe ma Alatalla, anri kalayiru Alatalla namulia. 4:16 
Yiru sababni kami puang putus asa, biar kami manyu lahir magin 
batambah rusak, kude manyu batin kami naulah jari wau tiap anrau. 4:17 


Nelang kasusahen sa puang sabarapa yiti, ekat erang pitus naingkam kami, 
sagar ngami hasil ma kami isa kasanangen sa luar biasa nelang palus ma 
kalalawah. Kasanangen yiru labis hante amun nabanding anri kasusahen 
yiru. 4:18 Daya kami puang ekat ninung kawan hal sa haut dinung, 
malengkan hal sa puang dinung. Hal sa haut dinung ekat tahan erang pitus, 
kude hal sa puang dinung yiru tahan hampe palus ma kalalawah. 


5:1 Daya kami karasa amun lewu-hanyeyiru tenga-sa nauneng takam hang 
dunia yiti nabungkar, Alatalla sagar nyadia ma takam erang kawua lewu 
hang surga, sa naulah daya Alatalla nelang sa tahan palus ma kalalawah. 
5:2 Hawuang lewu sa itati, takam iwada daya takam kakunus sindi tatuu 
muneng hawuang lewu takam sa hang surga yiru. 5:3 Lewu yiru tenga 
takam sa wau. 5:4 Salawah takam muneng hawuang lewu sa teka dunia 
yiti, takam 1wada daya tanggungan takam maweat. Puang daya takam 
hamen lapas teka tenga takam sa teka dunia yiti, kude daya takam hamen 
makai tenga sa teka surga yiru, nampan tenga takam sa tau matei yiti 
nakuasa daya sa welum. 5:5 Sa natap nyadia takam neu yiru hanyeyiru 
Alatalla, nelang hanye ngami Rohni ma takam jari jaminan. 5:6 Daya yiru 
atei takam saratang kaingkam mansing. Kami karasa salawah kami pagun 
muneng hang tenga kami yiti, kami lawit teka lewu sa sagar nauneng kami 
baya anri Tuhan. 5:7 Daya kami welum miandan parisaya ma Yesus 
Kristus, puang miandan inun sa tau nadinung, 5:8 yiru sababni atei kami 
tabah. Kami tuu hamen lapas teka tenga kami yiti, nampan kaiyuh muneng 
baya Tuhan. 5:9 Daya yiru kami ngakali tatuu nampan ngampi sanang 
ateini, hau tawuk kami pagun muneng hang lewu kami hang yiti, atawa 
hang yaru. 5:10 Daya himat takam katuluh sagar nainsing ma hadapan 
pangadilan Kristus, nelang takam maisasaan sagar kaiyuh balasan satimpal 
anri pagawianni hang dunia yiti-pagawian sa maeh atawa sa jahat. 5:11 
Kami karasa inun aratini takut ma Tuhan, yiru sababni kami ngakali 
ngampi yakin ulun neu diri kami. Alatalla kataru kami anri sagalis-galisni, 
nelang aku harap naun pada kataru kami hang wuang atei naun. 5:12 
Makai yiti kami puang ilaku nampan naun nawat kami. Kami ekat hamen 
ngami isa tujuan sa maeh ma naun nampan naun arai neu kami, nampan 


naun karasa kewangun naun harus nuing ma kawan ulun sa ninung wangun 
ulun, puang sa pidasaranni. 5:13 Amun kami nadinung yalah ulun rapui, 
hal yiru hulung daya neu kapantingan Alatalla. Nelang amun kami 
nadinung yalah ulun waras, hal yiru numba daya neu kapantingan naun. 
5:14 Sinta Kristus sa marentah kami; nelang kami kataru amun erang 
kaulun haut matei ma ulun katuluh, yiru baarati katuluh ulun haut matei. 
5:15 Kristus haut matei ma ulun katuluh, nampan katuluh ulun sa welum, 
puang welum ma diri here raerai, malengkan ma Kristus sa haut matei 
nelang welum kamulek numba ma kapantingan here. 5:16 Daya yiru, kami 
puang lagi ngakira ulun manyu ukuran murunsia. Samula kami suah 
ngakira Kristus teka segi murunsia, kude itati puang lagi. 5:17 Ulun sa 
haut mira baya anri Kristus, budas haut jari murunsia wau. Sa lawah haut 
puang uweng lagi-katuluhni haut jari wau. 5:18 Katuluhni yiru naulah daya 
Alatalla. Itetei Kristus Alatalla ngulah takam ikaeh mulek anri hanye, 
balalu ngami tugas ma takam nampan kawan ulun lain tau ikaeh pada anri 
Alatalla. 5:19 Kami iwara anri itetei Kristus, Alatalla ngulah murunsia 
ikaeh mulek anri dirini. Alatalla nampalus hal yiru anri puang iwaleh 
kawan kahalaen sa haut naulah murunsia nadap dirini. Nelang kami haut 
kaiyuh natugas daya Alatalla nampan iwara kabar yiru. 5:20 Jari kami yiti 
uras kawan utusan wat Kristus. Itete1 kami Alatalla raerai sa nampe 
pesenni. Hawuang Ngaran Kristus, kami ilaku tatuu, tarime sambut tangan 
Alatalla sanasurungni neu tau pada ma naun ikaeh mulek anri hanye. 5:21 
Kristus puang badosa, kude Alatalla sa ngulah hanye nanggung dosa 
takam, nampan takam ikaeh mulek anri Alatalla daya mira baya anri 
Kristus. 


6:1 Daya kami bagawi baya anri Alatalla, kami ilaku tatuu ada naun nyasia 
pikaeh atei Alatalla yiru. 6:2 Hawuang Surat Barasis, Alatalla kaeau, 
"Hang wayah ahi lelo, aku haut nyanrengei hanyu, nelang pada hang anrau 
kasalamatan, aku haut ngarawah hanyu." Itung mamaeh, itati wayah ahi 
lelo yiru. Anrau yiti hanyeyiru anrau kasalamatan yiru. 6:3 Kami puang 
hakun palayanan kami naampihala. Daya yiru kami ngaheng puang ngami 
tujuan ma sunah erang kaulun nampan nampalus hal yiru. 6:4 Kabalikanni, 


hang katuluh hal, kami nantarang kami yiti samula tuu kawan walah 
Alatalla. Daya, wahai masam kasusahen haut natarime kami anri sabar; 
6:5 kami nasiksa, napanjara, nelang nakarubut; kami bagawi bahimat, gaha 
puang manre nelang gaha pada puang kuman. 6:6 Anri katulusen atei, 
bijaksana, sabar nelang maeh atei, kami nantarang kami yiti samula tuu 
walah Alatalla. Nelang pada anri itegei hang pangarawahen Roh Alatalla, 
nelang anri sinta sa tulus, 6:7 nasinrah anri iwara Kabar teka Alatalla 
nelang anri kuasa Alatalla, kami nantarang kami yiti samula tuu kawan 
walah Alatalla. Kami itegei mansing hang kabahumen Alatalla yalah 
panrape kami pakai manyarang atawa mambela diri kami. 6:8 Kami 
nahormat, kude pada nahina; natawat nelang pada napuntaka. Biar kami 
bujur, kami naantuh mapusu. 6:9 Kami naanggap puang tawantar, kude 
ulun uras kataru kami. Kami napinda matei, kude bawilah itati kami pagun 
welum, biar kami nakasasah, kami puang matei. 6:10 Biar atei kami 
mahanang, kude kami saratang arai. Kami nadinung paua, kude kami haut 
ngulah rama ulun jari tatau. Nadinung kami puang uweng inun-inun, kude 
sabujurni wat kami naan ala katantuluhni. 6:11 Pulaksanai katuluh sa 
nasinta hang Korintus! Kami haut iwara tarus tarang ma naun. Katuluh 
kunuan atei kami haut nalalea kami. 6:12 Kami puang nutup atei ma naun, 
ekat naun sa nutup atei ma kami. 6:13 Itati, elahm aku paner kala bapaner 
ma kawan anakku. Ware naun nguka atei naun ma kami. 6:14 Ada naun 
hamen mira pakat anri kawan ulun sa puang parisaya ma Yesus; yiru budas 
puang susuk. Puang maka tau pikaeh bakumpul baya anri kajahaten! 
Puang tau pada piraai bagabung anri ptieng. 6:15 Puang tau pada Yesus 
mira pakat anri Iblis. Inun pisamehni kawan ulun Kristen anri ulun sa puang 
Kristen? 6:16 Inun hubunganni lewu Tuhan anri lewu barhala? Takam yiti 
Lewu Tuhan, hanyeyiru Alatalla sa welum. Alatalla yiru kaeau, "Aku 
sagar muneng hang penah-penah here, nelang welum baya anri here. Aku 
sagar jari Alatalla here, nelang here sagar jari ulun watku. 6:17 Daya yiru, 
tanan kawan ulun sa puang kataru Alatalla yiru, nelang tamparing tenga 
naun teka here, Ada budas bahubungan anri sa najis, himat aku sagar 
narime naun. 6:18 Aku sagar jari Ambah naun, nelang naun sagar jari 
anakku, Kalayiru lengan Tuhan sa kuasani puang uweng tikas." 


7:1 Pulaksanai katuluh sa nasinta! Katuluh janji yiru natuju ma takam. 
Daya sabab yiru ware takam ngabarasis tenga takam teka kawan hal sa 
namere roh amirue tenga daging takam. Ware takam takut ma Alatalla, 
nampan takam tau welum hulung ma hanye anri paruna. 7:2 Tarime 
sambut kami hawuang atei naun. Kami puang uweng kahalaen sunah anri 
erang kaulun, nelang kami puang suah nyanrugi ulun. Kami budas puang 
ngalap kauntungan teka hie-hie. 7:3 Aku kaeau kalayiru, puang nampan 
ngampi hala naun. Daya, kala sa haut suah naeauku dahulu hie, kami tuu 
sinta naun, nelang takam samula sameh hengau welum matei. 7:4 Penu 
aku parisaya ma naun. Likan aku tuu arai neu naun! Biar kami kaingkam 
wahai kasusahen, ateiku tarariu tuu daya naun. Ateiku tuu-tuu arai! 7:5 
Tawuk kami hampe hang Makedonia, kami budas puang sampat baranai. 
Teka tiap segi kami kaiyuh kasulitan: teka pihak lain pibantahan, nelang 
teka wuang atei kami kaingkam takut. 7:6 Kude syukur, Alatalla saratang 
ngampi kansing atei ulun sa putus asa, hanye ngarariu atei kami anri 
pihawian Titus. 7:7 Atei kami tarariu puang ekat daya hi Titus haut hawi, 
kude pada daya hanye haut iwara ma kami kewangun ateini haut tarariu 
daya naun. Hanye iwara ma kami sa naun kasungu tuu hamen panalu anri 
aku, naun manyasal neu panan gawian naun dahulu hie nelang itati rela 
mambela aku. Hal yiru ngulah aku labis arai lagi. 7:8 Biar suratku ngulah 
atei naun mahanang, aku puang manyasal ngulah surat yiru. Sabujurni dami 
aku karasa suratku yiru ngulah naun mahanang atei-biar hanang atei naun 
yiru ekat erang pitus-aku sika manyasal pada. 7:9 Kude itati ateiku 
sanang-puang daya gana atei naun mahanang, malengkan daya hanang atei 
naun yiru ngulah pidasaran naun balalu mtubah. Sabujurni hanang atei naun 
yiru tuu manyu kabahumen Alatalla. Jari, kami puang nyanrugi naun. 7:10 
Daya hanang atei kalayiru ngulah piubahan atei sa nginsing ma salamat. 
Nelang ulun puang sagar manyasal daya hal yiru. Kabalikanni, hanang atei 
ekat manyu kabahumen murunsia ngulah pampatei. 7:11 Suba naun ninung 
inun hasilni hang naun daya hanang atei sa tuu manyu kabahumen Alatalla! 
Hasilni hanyeyiru naun tuu-tuu ngakali ngampi damai pirawekan! Naun 
balalu muar ma dosa, naun takut, naun kasungu, naun balalu basamangat, 
naun rela nukum sa hala! Hang katuluh parsualan yiti naun haut nantarang 


naun tuu puang uweng kahalaen. 7:12 Jari, biar aku haut ngulah surat yiru, 
aku ngulah yiru puang daya gana ulun bakahalaen yiru. Puang pada daya 
ulun sa ngaret kahanangen gana kahalaen yiru. Aku ngulah surat yiru 
nampan hang hadapan Alatalla, naun raerai kaingkam leha hanteni 
parhatian naun nuju ma kami. 7:13 Yiru sababni atei kami tarariu. Puang 
ekat tarariu, labis likan kami naampi arai daya kadinung kaaraien atei 
Titus; ateini tarariu daya gana naun katuluh. 7:14 Aku samula haut 
iwawara neu naun ma hanye. Syukur, naun puang ngamangan aku. Katuluh 
sa suah naeau kami ma naun uras tuu. Kalayiru pada inun sa nawawara 
kami neu naun ma hi Titus bawilah tuu pada. 7:15 Itati hanye magin sinta 
naun, daya hanye kaitung kewangun naun katuluhni hamen nuu pimpinanni 
nelang kewangun naun narime hanye anri hormat nelang ngalut nuu. 7:16 
Aku sanang tatuu, daya naun iyuh naparisaya hang katuluh hal. 


8:1 Pulaksanai katuluh, kami hamen naun karasa pada neu kewangun 
kaehni Alatalla ma kawan ungkup hang Makedonia. 8:2 Here haut nauji 
makai kawan kasusahen sa maweat. Kude hang penah kawan kasusahen 
yiru, here arai nelang puang engken neu ngami sumbangan pakai ngarawah 
kawan ulun lain, biar here paua tatuu. 8:3 Aku kaiyuh mamastikan here 
ngami manyu kamampuan here, likan labis. Anri puang uweng ulun sa 
nunyu, 8:4 here ilaku tatuu teka kami amun iyuh here umba ngarawah 
ngami sumbangan ma kawan ulun wat Alatalla hang Yudea. 8:5 Here 
ngami labis teka sa naharap kami. Mulani here nyarah diri ma Tuhan, udi 
hie ma kami pada, manyu kala kabahumen Alatalla. 8:6 Yiru sababni kami 
bahimat nunyu hi Titus-sa haut nuku gawian yiti-nampan hanye nampalus 
gawian sa mach yiti pada hang penah naun. 8:7 Naun segah hang katuluh 
hal: Naun segah hang hal perisaya, hang hal iwara pandapat, hang hal 
pangarasaen, hang katuluh masam gawian, nelang hawuang sinta naun ma 
kami. Daya yiru, ware naun pada segah hawuang gawian sa maeh yiti. 8:8 
Aku puang ngurayang yiru kala isa parentah. Kude anri nantarang 
kewangun giatni ulun lain ngarawah sasamehn1i, aku pada hamen karasa 
hampe awe lalem sinta naun. 8:9 Daya naun batantu tuu karasa takam yiti 
nasinta tatuu daya Yesus Kristus Tuhan takam. Hanye tatau, kude hanye 


ngulah tengani jari paua neu ma kapantingan naun, nampan makai pipauani 
yiru, naun jari tatau. 8:10 Manyu pandapatku, samula pipatutni naun 
nyanyumpuh inun sa haut natuku daya naun hang taun yari. Daya naun sa 
asalni mamikir nelang nuku gawian yiti. 8:11 Nah, itati patut naun 
nampalusni manyu kamampuan naun. Patut naun basamangat neu 
nyanyumpuh gawian yiru, kala naun dahulu hie pada basamangat 
maransanani. 8:12 Amun naun rela ngami, himat Alatalla sagar narime 
pangamian naun yiru manyu inun sa naan hang naun, puang manyu inun sa 
puang uweng hang naun. 8:13-14 Aku budas puang bamaksud nampan 
mambebas ulun lain teka tanggung jawab, nelang nyameat naun. Kude 
daya naun itati naan hawuang kaadaan sa saraba sukup, samula pipatutni 
naun nyansukup kakurangen here. Yati amun naun naan kakurangen, 
nelang here hawuang kaadaan saraba sukup, himat here sagar ngarawah 
naun. Anri kalayiru kararuehni sameh-sameh nalayanni. 8:15 Hawuang 
Surat Barasis naan nasurat, "Ulun sa kaiyuh hasil wahai, puang 
bakalabihan, nelang ulun sa kaiyuh hasil butit, puang bakakurangen." 8:16 
Kami basyukur ma Alatalla daya hanye haut ngulah hi Titus sameh giatni 
anri kami neu ngarawah naun! 8:17 Daya hi Titus puang ekat rela mulur 
pilakuan kami, kude hanye pada kalayiru giat hamen ngarawah naun 
hampe makai kabahumenni raerai hanye ngalap kaputusan nampan tulak 
nunung naun. 8:18 Sinrah baya hanye kami ngirim pada erang kaulun 
pulaksanai sa nahormat tuu hang katuluh ungkup daya gawianni iwara 
Kabar Maeh teka Alatalla. 8:19 Kamulek, ulun yiru haut napidi pada 
nelang natukas daya kawan ungkup nampan nengau kami hang pakiaan 
kami. Daya kami sagar nampalus pakiaan neu ngatet sumbangan yiru, 
nampan Tuhan namulia nelang nampan naun kadinung kami tuu rela 
ngarawah. 8:20 Kami bahati-hati tatuu nampan ada uweng ulun ngampi 
hala kami hang hal nampe sumbangan sa hene yiti. 8:21 Kami hamen 
bagawi anri jujur puang ekat hang hadapan Tuhan, kude pada hang 
hadapan murunsia. 8:22 Sinrah baya hi Titus anri pulaksanai yiru, kami 
pada ngirim erang kaulun pulaksanai sa lain. Kami haut nguji hanye papire 
kali nelang bawilah tuu hanye hamen ngarawah. Nelang itati, hanye hamen 
tuu ngarawah naun daya hante kaharapenni anri naun. 8:23 Neu hi Titus, 


hanye samula hengauku, sa bagawi baya aku neu ngarawah naun. Nelang 
neu rueh kaulun pulaksanai yiru, sa tulak sinrah hanye, here hanyeyiru 
kawan ulun sa nautus daya kawan ungkup nelang jari kaaratan ma Kristus. 
8:24 Kami harap naun nantarang sinta naun ma here, nampan katuluh 
ungkup karasa naun sinta here nelang inun sa nakaaraien kami neu naun, 
yiru bujur. 


9:1 Sabujurni puang parlu lagi aku nyurat ma naun neu bantuan sa rahat 
nakirim ma ungkup Alatalla hang Yudea. 9:2 Aku karasa naun hamen 
ngarawah, nelang aku haut iwawara neu naun ma kawan ulun hang 
Makedonia. Aku kaeau ma here, teka taun dahulu yari, kawan pulaksanai 
hang Akhaya haut sadia neu ngami sumbangan. Nelang samangat naun 
haut ngulah samangat ulun rama teka here magin malelap. 9:3 Itati aku 
ngutus hi Titus anri karueh pulaksanai yiru ma naun nampan inun sa 
nakaaraien kami neu naun ada hampe jari kawai tuu eleh. Jari, naun ware 
haut basadia, daya aku kaeau ma here naun haut basadia neu hal yiru. 9:4 
Aku khawatir die salenga naan kawan ulun Makedonia sa umba aku tawuk 
aku hawi nunung naun. Nelang amun here kasasat naun huan basadia, wah 
bukan main amanganni kami die, daya kami haut kaeau kami perisaya tuu 
ma naun! Nelang naun pada sika sagar amangan. 9:5 Yiru sababni aku 
parlu ngutus here yiru nunung naun labis dahulu nampan ngurus sumbangan 
sa najanji naun yiru. Aku ngulah kalayiru nampan die amun aku hawi, 
pangamian naun yiru haut sadia. Anri kalayiru, bawilah tuu pangamian 
naun yiru naami anri sanang atei, puang daya gana tapaksa. 9:6 Itung naun! 
Ulun sa muau wini sameh butit sagar masi hasilni pada sameh butit. Kude 
ulun sa muau wini wahai sagar masi hasilni wahai pada. 9:7 Tiap ulun 
harus ngami manyu karelaan ateini. Ada hanye ngami anri atei maweat 
atawa tapaksa, daya Alatalla sinta ma ulun sa ngami anri sanang atei. 9:8 
Alatalla bakuasa ngami ma naun berkat sa penu jubung, nampan naun 
saratang naan kawan inun sa naparlu daya naun, likan naun sagar 
bakalabihan nampan ngulah ala maeh nelang baamal. 9:9 Hawuang Surat 
Barasis naan nasurat kalayiti neu Alatalla, "Hanye namur ma kawan ulun 
paua; pikaeh ateini palus ma kalalawahni." 9:10) Alatalla sa nyadia wini 


ma tukang puau nelang kutaen ma takam. Hanye pada nyadia nelang 
ngampi wahai mun sa napuau naun, nampan hasil pikaeh atei naun pada 
batambah. 9:11 Anri kalayiru naun sagar saraba sukup hang ala katantuluh 
hampe naun saratang kaiyuh ngami anri sanang atei. Nelang kawan 
pangamian naun sa nabagi kami, ngulah rama ulun batarima kasih ma 
Alatalla. 9:12 Daya pagawian maeh sa naulah naun yiti puang ekat 
nyansukup kakurangen ulun wat Alatalla, kude pada sagar ngulah rama 
ulun batarima kasih ma Alatalla. 9:13 Nelang teka pikaeh sa haut 
natantarang daya naun yiru, rama ulun Kristen hang Yudea sagar nawat 
Alatalla daya here kadinung kasatiaan naun anri Kabar Maeh neu Kristus 
sa naumba naun yiru. Pada here nawat Alatalla, daya naun tuu sanang 
ngami neu magi ma here nelang ma katuluh ulun lain inun sa naan hang 
naun. 9:14 Himat here sagar badoa ma naun anri sinta nelang ahi lelo daya 
Alatalla tuu maeh atei ma naun. 9:15 Ware takam basyukur ma Alatalla 
daya pangamian sa luar biasa yiru. 


10:1 Itati aku, hi Paulus, hamen nampe isa hal ma naun. Aku yiti, manyu 
eau ulun, lamah amun bahadapan anri naun, kude karas nelang heei amun 
ipanawit. Nah, daya kalamahan nelang pikaeh atei Kristus, 10:2 aku ilaku 
tatuu ada hampe ngulah aku tapaksa nantarang kakarasen nelang 
kaheeienku nadap naun amun aku hawi yati. Daya bahumku sagar 
batindak tegas nadap kawan ulun sa kaeau kami bagawi neu ma tujuan 
duniawi. 10:3 Kami samula pagun welum hawuang dunia, kude kami 
puang bajuang manyu tujuan duniawi. 10:4 Kawan panrape sa napakai 
kami hawuang parjuangan kami, puang panrape dunia yiti, kude kawan 
panrape Alatalla sa bakuasa. Makai kawan panrape yiru kami nyanenuh 
kawan pertahanan, kami nangkis kawan pibantahan 10:5 nelang 
nyantumbang kawan benteng kasakahen sa naampinri pakai nawan 
pangatahuan neu Alatalla. Kami narik pikiran ulun rama nelang ngulah 
here talau anri Kristus. 10:6 Nelang amun naun haut ngalut nuu anri 
kapinuu-nuuni, kami sadia nampan nukum kawan ulun sa puang ngalut nuu. 
10:7 Ware naun kataru neu kaadaan sa sabujurni. Amun ulun yakin hanye 
milik Kristus, ware hanye ngamp1i itung dirini raerai nelang kataru himat 


kami pada milik Kristus kala hanye. 10:8 Aku puang amangan amun aku 
harus labis wahai iwawara neu kuasa sa haut naami Tuhan ma kami, daya 
kuasa yiru naami pakai mambangun naun, puang pakai nyanenuh naun. 
10:9 Aku puang hamen naun kaingkam aku ngampi takut naun makai 
kawan suratku. 10:10 Ulun kaeau, "Kawan surat Paulus yiru tegas nelang 
bapangaruh, kude amun hanye raerai naan hang penah takam, pribadini 
lamah nelang kawan lenganni budas puang baarati!" 10:11 Mudahan ulun 
sa kala yiru kataru amun kami naan hang penah naun, tindakan kami 
sameh kala inun sa nasurat hawuang kawan surat kami. 10:12 Batantu 
kami puang heei mambanding atawa ngandak diri kami sameh darajat anri 
kawan ulun sa nganggap diri here ambau. Here tuu budu! Here ngulah 
ukuran raerai nelang ngakira diri raerai makai ukuran yiru. 10:13 Kami 
puang kalayiru. Amun kami iwawara, kami puang lewat batas. Kami 
muneng hawuang batas-batas daerah pagawian sa haut natukas daya 
Alatalla ma kami. Nelang naun tamasuk hawuang daerah yiru. 10:14 Jari, 
tawuk kami nunung naun nelang nginsing Kabar Maeh nau Kristus ma 
naun, kami sabujurni puang kaluar teka kawan batas pagawian kami. 
10:15 Kami puang itatawat tenga diri daya gana pagawian ulun lain sa 
naan hang luar batas sa natukas Alatalla ma kami. Kabalikanni kami tatap 
hawuang batas sanatukas Alatalla ma kami nelang harap naun magin 
parisaya ma Kristus, nampan kami kaiyuh nampalus pagawian sa labis 
hante hang penah naun. 10:16 Anri kalayiru kami kaiyuh iwara pada 
Kabar Maeh yiru hang kawan daerah lam anri puang harus iwawara tenga 
gana pagawian sa haut natampalus hang daerah palayanan ulun lain. 10:17 
Hawuang Surat Barasis naan nasurat, "Ulun sa hamen iwawara isa hal, 
ware hanye iwawara neu mun sa haut naulah daya Tuhan." 10:18 Daya 
ulun sa natawat hanyeyiru ulun sa natawat daya Tuhan, puang ulun sa 
natawat tenga raerai. 


11:1 Elahni aku 1lalunga butit. Angneh iyuh? 11:2 Aku kasungu anri naun, 
kala Alatalla pada kasungu naun. Naun hanyeyiru kala erang kaulun wawei 
bujang paruna sa haut najanjiku nampan naadu anri erang kaulun matueh 
upuni, hanyeyiru Kristus. 11:3 Kude aku khawatir pikiran naun sagar 


tagoda nampan puang satia lagi ma Kristus, sameh pada kala hi hawa sadi 
tagoda daya tipu anipe. 11:4 Daya wangunni naun sanang narime ulun sa 
hawi nunung naun nampan ngajar neu Kristus sa lam-puang Yesus sa 
nawara kami ma naun. Nelang naun hamen pada narime Roh anri "Kabar 
Maeh" sa budas balam anri Roh Alatalla nelang Kabar Maeh sa suah 
natarime naun teka kami. 11:5 Aku budas puang kaingkam labis randah 
teka "kawan rasul" sa luar biasa yiru! 11:6 Tau pada aku kurang pandai 
bapaner, kude neu pangatahuan, aku puang ulun sa budu. Yiru haut nabukti 
kami ma naun hawuang katuluh hal. 11:7 Hang tawuk aku iwara Kabar 
Maeh teka Alatalla ma naun, aku puang ilaku naun nanggung biayaku 
sunah hena butit; balalu anri kalayiru aku nyanrandah diriku. Aku ngulah 
kalayiru nampan ngampi tamam naun. Inun yiru isa kahalaenku nadap 
naun? 11:8 Hang tawuk aku malayanni naun, aku natanggung daya kawan 
ungkup lam. Iyuh naantuh aku nyanrugi kawan ungkup yiru nampan kaiyuh 
ngarawah naun. 11:9 Amun hang tawuk yiru aku kakurangen, aku puang 
suah ngampi susah sunah erang kaulun teka naun. Katuluh mun sa 
naparluku uras nasadia daya kawan pulaksanai sa hawi teka Makedonia. 
Aku nyaga mamaeh nampan aku puang ngampi susah naun hang kawan 
mun heneng, nelang aku sagar tarus nyaga nampan hal yiru tatap kala yiru. 
11:10 Kaegahenku yiti puang iyuh naumpe hang awe-awe hang litar 
daerah Akhaya, daya ajaran Kristus sa bujur naan hang aku. 11:11 Wuah 
mun aku kaeau kala yiru? Inun daya gana aku puang sinta naun? Alatalla 
karasa aku sinta naun! 11:12 Inun sa naulahku itati sagar tatap naulahku 
nampan "kawan rasul" sa lain yiru puang uweng tujuan neu iwawara tenga 
nelang kaeau here bagawi sameh kala kami. 11:13 Kawan ulun kalayiru 
uras kawan rasul palasu. Here yiru kawan pakerja sa manunga ulun anri 
manyamar ngalut wangun kawan rasul Kristus. 11:14 Samula puang wauh 
amun here ngulah kalayiru, daya Iblis pada manyamar kala malekat piraai! 
11:15 Jari puang mustahil pada amun kawan palayan Iblis manyamar kala 
wangun kawan palayan sa nampalus kabahumen lawulawini Alatalla. 
Akhirni here pada sagar narime balasan sa satimpal anri kawan pagawian 
here. 11:16 Hinra lagi aku ngulek: ada hampe naan sa nganggap aku 
lunga. Kude amun naun sika nganggap aku kalayiru, elahni aku sa lunga 


yiti iwawara butit. 11:17 Hang yiti aku sagar ngantuh inun sa nawawaraku, 
kude puang Tuhan sa nunyu aku ngeau yiru. Hawuang hal yiti aku tuu-tuu 
bapaner kala ulun lunga. 11:18 Samula rama ulun sa iwawara neu kawan 
hal dunia, jari aku hamen pada iwawara. 11:19 Naun anri sanang atei 
sabar nadap ulun lunga, daya naun kaingkam diri kala yiru pandai! 11:20 
Naun saratang ngaret amun ulun nyamalah naun, atawa ngakal naun nelang 
ngalap kauntungan teka naun, atawa kaingkam diri here labis ambau teka 
naun nelang heei nampar naun. 11:21 Aku amangan mangaku kami kajut 
maleme neu ngulah kala yiru. Kude amun ulun lain heei iwawara neu 
inun-inun, aku pada heei! (Aku bapaner kala ulun lunga) 11:22 Inun here 
ulun Ibrani? Aku pada ulun Ibrani. Inun here ulun Israel? Aku pada ulun 
Israel. Inun here katurunan Abraham? Aku pada kala yiru! 11:23 Inun here 
kawan palayan Kristus? Wangumni yalah aku haut puang uweng akal, kude 
aku samula palayan sa labis maeh teka here katuluh! Aku bagawi bahimat, 
aku labis gaha natamasuk mawuang panjara, aku labis wahai nasiksa 
nelang gaha bilang matei. | 1:24 Haut dime kali aku nasiksa daya kawan 
ulun Yahudi nawalawas makai cambuk telumpulu suei kali. 11:25 Telu 
kali aku nawalawas daya kawan ulun Roma, suah pada aku napedak 
makai watu. Telu kali kapal sanatumpangku kayem hang laut, hinra aku 
gagampung hang laut salawah ruampulu epat jam. 11:26 Gaha tuu aku 
nampalus pakiaan sa babahaya: taansam daya ranu baah, bahaya teka 
kawan parampok, bahaya teka kawan ulun Yahudi atawa sa puang 
Yahudi, bahaya hawuang tumpuk, bahaya hang luar tumpuk, bahaya hang 
laut, nelang bahaya teka kawan ulun sa iwara diri here yalah pulaksanai 
Kristen padahal puang. 11:27 Aku mambanting tulang nelang bajuang 
bilang matei: gaha puang manre, puang kuman, puang nguut, gaha talantar 
hang kaadaan kalauan, karinginan daya kurang pakaian nelang puang 
uweng unengan muneng. 11:28 Luar hengka katuluhni yiru, tiap anrau aku 
kakunus gaer neu kaadaan katantuluh ungkup. 11:29 Amun naan sa 
maleme aku pada umba kaingkam maleme. Amun naan ulun sa lawu 
mawuang dosa, ateiku pada umba lenuh. 11:30 Nah, amun aku harus 
iwawara neu isa hal, yiru aku iwawara neu kawan hal sa nantarang 
kalemeenku. 11:31 Alatalla, Ambah teka Tuhan Yesus karasa himat aku 


puang ipusu. Natawat ngaranm palus ma kalalawahni. 11:32 Tawuk aku 
naan hang Damsyik, gubernur sa bakuasa hang yiru hang kapit 
pamarentahan Raja Aretas, nunyu tantara nyaga pintu gerbang tumpuk yiru 
nampan nyamba aku. 11:33 Kude makai isa karanjang aku naului ma mbe 
mutah luwang pipik pagar. Anri kalayiru aku lapas teka tangan gubernur 
yiru. 


12:1 Samula puang uweng untungni neu iwawara. Kude aku hamen pada 
iwawara neu kawan hal sa natantarang Alatalla ma aku hawuang 
pangarinah atawa hawuang paninungan. 12:2 Aku kataru erang kaulun 
Kristen ampat balas taun sa haut taitah naenat ma unengan sa pangaambau 
hang surga. (Aku puang karasa inun yiru tengani tuu-tuu taenat atawa yiru 
ekat isa paninungan-ekat Alatalla sa karasa.) 12:3-4 Aku ngulek hinra lagi: 
Aku karasa himat ulun yiru naenat masuk ma Firdaus. (Aku puang karasa 
mun tengani tuu-tuu taenat atawa yiru ekat isa paninungen-ekat Alatalla sa 
karasa.) Hang yaru ulun yiru karengei kawan hal sa puang tau nawara daya 
murunsia nelang murunsia nauring, puang iyuh ngantuhni. 12:5 Neu ulun 
yiru sa hamen nawawaraku, puang neu diriku raerai. Neu diriku, ekat 
kawan hal sa nantarang kalemeenku yiru sa nawawaraku. 12:6 Atikala aku 
hamen iwawara neu isa hal, aku puang hamen jari tukang karadau ipusu: 
aku sagar iwara sa bujur. Kude aku nahan diriku, nampan puang uweng 
ulun sa nganggap aku labis teka wangun sa haut nadinungni naulahku 
atawa sa haut rengeini neu mun naeauku. 12:7 Kude nampan aku ada kajut 
sakah daya kawan paninungan sa luar biasa yiru, aku naami kala masam 
panyakit hang tengaku sa jari pakakas Iblis. Panyakit yiru naami pakal 
nampar nibu aku, nampan aku puang jari ulun sakah. 12:8 Telu kali aku 
badoa ma Tuhan nampan panyakitku yiru nasamawai teka aku. 12:9 Kude 
Tuhan nuing, "Aku sinta hanyu nelang yiru haut sukup ma hanyu; daya 
kuasaku himat tuu mansing amun hanyu hawuang kaadaan maleme." Yiru 
sababni aku labis sanang iwawara neu kawan kalemeenku, daya amun aku 
maleme, balalu himat tuu hang tawuk yiru aku kaingkam Kristus 
nyalindung aku makai kakansingemni. 12:10) Jari aku arai neu kawan 
kalemeenku. Aku pada arai daya gana Kristus aku napuntaka, aku 


kaingkam wuah kasusahen, nasasah nelang aku kaingkam kahanangen. 
Daya amun aku maleme, balalu hang tawuk yiru justru aku magin mansing. 
12:11 Kapinuuni aku haut jari kala wangun ulun lunga -- kude samula naun 
sangulah aku jari kalayiru. Sabujurni naun sa harus nawat aku. Daya biar 
aku puang baarati inun-inun, aku budas puang talau daya "kawan rasul" sa 
luar biasa yiru! 12:12 Kawan kaajaiban anri kawan hal sa luar biasa nelang 
kawan pagawian sa hante haut natantarang anri sabar ma naun pakai ngami 
buktini aku erang kaulun rasul. 12:13 Hawuang hal inun naun kurang 
nakatawani, amun nabanding anri kawan ungkup sa lain? Amunni ekat 
hang hal yiti: hanyeyiru aku puang nyusah naun nea ngongkos aku. Maaf 
aku daya kahalaen yiru! 12:14 Itati haut ma katelu kalini aku sadia nunung 
naun. Nelang aku puang hamen nyusah naun, daya sa nakahamenenku 
puang neu inun sa naan hang naun, malengkan diri naun. Daya puang 
kawan iya sa harus ngantilau nafakah ma ulun matuehni, kude ulun matueh 
sa harus ngantilau nafakah ma kawan iyani. 12:15 Daya yiru, anri atei 
sanang aku rela ngurban kawan inun heneng ma naun, likan diriku raerai. 
Amun aku kalayiru sinta ma naun, inun maeh naun kurang sinta ma aku? 
12:16 Nah, naun katuju aku puang suah nyusah naun. Kude naan sa kaeau 
aku ngakal; aku kaiyuh kauntungan teka naun daya tipu dayaku. 12:17 
Puang tau pada! Inun itetei kawan ulun sa nautusku nunung naun yiru aku 
ngukut kauntungan teka naun? 12:18 Aku haut nunyu hi Titus tulak nunung 
naun, nelang aku nunyu kawan pulaksanai Kristen sa lainni yiru tulak sinrah 
baya hanye. Inun hi Titus ngalap kauntungan teka naun? Kude kami rueh 
bagawi anri tujuan sa sameh nelang batindak anri sara sa sameh! 12:19 
Tau pada naun minda salawah yiti kami rahat ngakali mambela diri kami 
nadap naun? Hala tatuu naun! Alatalla karasa katuluh sa naeau kami yiru 
samula manyu kabahumen Kristus. Nelang katuluh sa naulah kami samula 
pakai mambangun pamelum rohani naun. 12:20) Aku hawatir amun hang 
tawuk aku nunung naun yati, aku kasasat naun puang kala sa naharapku. 
Takut die naan sa hampe babur, kasiwa, atei panas, mamentingkan diri 
raerai, ipamuntaka, ipangajik, ipanrujung, sakah nelang mamani. 12:21 
Aku takut amun hang tawuk aku hawi die Alatalla sagar nyanrandah aku 
hang hadapan naun nelang aku sagar nungkau daya rama teka naun badosa 


tawuk dahulu hie, puang miubah nelang puang taduh ngulah kawan gawian 
here sa ibela, bere nelang puang sanunuh. 


13:1 Yiti ma katelu kalini aku hawi nunung naun. Hawuang Surat Barasis 
naan nasurat, "Tiap pakara harus nadukung daya kasaksian rueh atawa telu 
kaulun saksi, wau pakara yiru sah." 13:2 Kawan ulun sa hang tawuk 
dahulu hie haut ngulah dosa nelang katuluh ulun sa lam, haut natagurku 
tawuk aku nunung naun sa karueh kalini. Itati, teka lawit aku ngampi itung 
naun kamulek, amun aku hawi lagi, puang sunah erang kaulun teka here 
yiru sagar lapas teka hukuman. 13:3 Naun die sagar kaiyuh katuluh bukti 
sa naantara naun hanyeyiru Kristus tuu-tuu bapaner itetei aku. Amun 
Kristus batindak ma naun hanye puang batindak anri lamah, kude 
kabalikanni hanye nantarang kuasani hang penah naun. 13:4 Bujur hang 
tawuk hanye nabalasangar, hanye lamah, kude itati hanye welum daya 
kuasa Alatalla. Kami pada maleme hang pamelum kami sa mira baya anri 
Kristus, kude amun nadap naun, kami pada mansing baya Kristus daya 
kuasa Alatalla. 13:5 Suba naun nguji diri naun raerai mun naun tuu-tuu 
miandan parisaya ma Kristus! Himat naun kataru Yesus Kristus naan hang 
wuang naun! -- lain halni amun naun samula puang tuu-tuu parisaya. 13:6 
Aku harap naun kataru kami puang ulun sa puang tahan yji. 13:7 Kami 
badoa ma Alatalla mudahan hanye hamen ngarawah naun nampan puang 
ngulah kahalaen. Puang nampan nantarang kami yiti samula sakap 
nampalus tugas, kude nampan naun nampalus mun sa nakabahumen 
Alatalla -- biar wangunni kami kakala gagal, puang malu! 13:8 Daya kami 
puang tau ngulah ala inun-inun sa balawanan anri sa benar, kami harus 
manurut sa benar. 13:9 Kami sanang amun kami lamah, kude naun 
mansing. Kami pada badoa nampan naun jari paruna. 13:10 Yiru sababni 
aku nulis surat yiti nganue aku huan naan hang penah naun. Anri kalayiru, 
amun aku die hawi, aku puang usah batindak karas anri naun makai 
kakuasaan sa naami Tuhan ma aku. Kakuasaan yiru naami nampan 
mambangun naun, puang nampan ngampi hansur. 13:11 Pijumpuhanni, 
Pulaksanai katuluh, ware naun arai, nelang ngakali nampan jari paruna. 
Tarime kawan nasehatku. Ware naun mira pakat nelang welum rukun. 


Alatalla Isa Pamaahi nelang pandamai yiru sagar nymrah naun, 13:12 
Ware naun ipanabe anri mesra kala wangun pulaksanai Kristen. Katuluh 
ulun wat Alatalla ngirim tabe ma naun. 13:13 Tuhan Yesus Kristus 
mamberkat naun, Alatalla sinta naun, nelang Roh Alatalla nymrah naun 
katuluhni! Hormat kami, Paulus 


Galatia 


1:1-3 Pulaksanai katuluh ungkup hang wilayah Galatia, Aku, hi Paulus, 
anri katuluh pulaksanai Kristen sa naan baya aku, harap mudahan Alatalla 
Ambah takam anri Tuhan Yesus Kristus ngami berkat nelang kasanangen 
ma naun. Aku jari rasul puang daya kahumen murunsia atawa naangkat 
daya murunsia, malengkan daya Yesus Kristus anri Alatalla Ambah takam 
sa haut nyamelum hanye kamulek teka pampatei. 1:4 Daya ngalut nuu ma 
kabahumen Alatalla Ambah takam, Kristus nyarah dirini jari kurban gana 
kawan dosa takam, nampan takam nasalamat teka jaman sa jahat yiti. 1:5 
Tawat ma Alatalla hampe kalalawahni! Amen. 1:6 Aku wauh neu kawan 
Pulaksanai! Naun naherau Alatalla daya gana lelo Kristus, kude itati naun 
kala yiru hinang namuku Alatalla palus umba "kabar maeh" sa lain teka 
Kabar Maeh sa teka Alatalla. 1:7 Sabujurni puang uweng "kabar maeh sa 
lain". Ekat naan kawan ulun sa iwara ma naun "kabar maeh" neu Kristus sa 
naputar balik here hampe ngampi daur naun. 1:8 Ulun sa iwara "kabar 
maeh" sa lain teka Kabar Maeh sa haut nawara kami, elahni hanye 
nahukum daya Alatalla -- biar ulun yiru kami raerai atawa malekat teka 
surga! 1:9 Yari kami haut kaeaw, itati aku ngeauni hinra lagi: Ulun sa 
iwara ma naun "kabar maeh" sa lain teka Kabar Maeh sa haut natarime 
naun teka kami, ulun yiru pipatutni nahukum daya Alatalla! 1:10 Inun 
wangunni gana yiru kakala aku harap nampan naakui daya murunsia? 
Budas puang! Aku ekat harap pangakuan teka Alatalla. Inun aku ngakali 
ngatau atei murunsia nampan ulun sanang anri aku? Amun aku magun 
ngulah kala yiru, aku puang tuu walah Kristus. 1:11 Pulaksanai katuluh 
harus karasa Kabar Maeh sa nawaraku yiru asalni puang teka murunsia. 
1:12 Aku puang narime kabar yiru teka murunsia, nelang puang sunah 


erang kaulun sa ngajar aku makai kabar yiru. Yesus Kristus raerai sa iwara 
isi Kabar Mach yiru ma aku. 1:13 Batantu naun haut karengei neu 
pamelumku dahulu hie kala erang kaulun miupang negei agama Yahudi. 
Naun karasa kalaawe karasni aku ngahanangen ungkup Alatalla nelang 
kalaawe karasni aku ngakali ngampi hansurni. 1:14 Hawuang hal 
nampalus agama Yahudi, aku labis teka rama ulun Yahudi sa paraian aku. 
Aku basamangat tuu hawuang kawan hal neu adat istiadat datu nini kami. 
1:15 Kude daya pikaeh atei Alatalla, hanye midi aku kalemah aku huan 
nakayaan palus nerau aku nampan malayanni hanye. 1:16 Alatalla ngalalea 
Anakni ma aku nampan Kabar Maeh neu Anakni nawara dayaku ma 
kawan ulun puang Yahudi. Hang tawuk yiru aku puang tulak nunung sunah 
erang kaulun lepuh laku nasehat. 1:17 Aku puang pada tulak nunung 
kawan ulun hang Yerusalem sa haut labis dahulu teka aku jari rasul. Kude 
aku tulak ma tane Arab, balalu teka yaru aku mulek ma Damsyik lagi. 
1:18 Telu taun udi yiru, aku tulak ma Yerusalem nampan pangataru anri hi 
Petrus. Aku muneng baya hanye ekat 15 anrau lawahni. 1:19 aku puang 
panalu anri kawan rasul lain, ekat anri hi Yakobus, Pulaksanai Tuhan. 1:20 
Inun sa nasuratku yiti uras bujur. Alatalla karasa himat aku puang ipusu! 
1:21 Udi yiru aku tulak ma kawan daerah hang Siria anri Kilikia. 1:22 
Hampe hang tawuk yiru kawan ungkup Kristen hang Yudea magun huan 
kataru aku bahadapan. 1:23 Here ekat karengei ulun kaeau, "Ulun sa 
dahulu hie ngahanangen kamu, itati iwara kaparisayaan sa tawuk hie 
hamen nasamawai dayani." 1:24 Balalu here nawat Alatalla daya gana 
aku. 


2:1 Ampat balas taun udi yiru, aku mulek ma Yerusalem baya anri hi 
Barnabas, nelang nginsing hi Titus pada. 2:2 Aku tulak ma Yerusalem 
daya Alatalla haut iwara ma aku aku harus tulak. Balalu hawuang isa 
kumpulan sa hulung anri kawan pamimpin hang yaru, aku manarang Kabar 
Mach sa nawara dayaku ma kawan ulun puang Yahudi. Daya aku puang 
hamen kawan aku ngakali sa dahulu, atawa sa itati, kawai tuu eleh. 2:3 Hi 
Titus, sa nengau aku, samula erang kaulun Yunani, kude hanye puang 
napaksa nampalus aturan sunat. 2:4 Biar naan kawan ulun sa nasak neu hal 


yiru. Here samula kawan ulun sa suni-suni masuk mawuang golongan 
takam nelang pura-pura kakala pulaksanai. Here masuk anri suni-suni yiru 
nampan nyalidik kabebasan sa naan hang takam daya takam ibaya anri 
Kristus Yesus. Here hamen ngampulek takam ma kaadaan asal yalah 
walah. 2:5 Kude kami puang sunah butit manyarah ma here, daya kami 
hamen nyaga nampan Kabar Maeh yiru tatap sajati ma naun. 2:6 Kude biar 
kala yiru, puang uweng kawan hal-hal wau sa nalaku teka aku daya kawan 
ulun sa naanggap panga nahormat-ma aku puang uweng bedani amun here 
panga nahormat atawa puang, daya Alatalla puang ninung wangun ulun. 
2:7 Kabalikanni, kawan ulun sa naanggap panga nahormat yiru mangaku 
Alatalla haut nugas aku nampan iwara Kabar Maeh ma ulun puang 
Yahudi, sameh kala hanye haut nugas hi Petrus nampan iwara Kabar 
Maeh yiru ma ulun Yahudi. 2:8 Daya Alatalla ngami ma hi Petrus 
kamampuan umak jari rasul ulun Yahudi, ngami pada ma aku kamampuan 
umak jari rasul ulun puang Yahudi. 2:9 Hi Yakobus, hi Petrus anri hi 
Yohanes, sa wangunni jari kawan pamimpin ungkup, mangaku Alatalla 
haut ngami ma aku tugas hulung yiti. Balalu here bajabat tangan anri hi 
Barnabas pada anri aku yalah tanda parsahabatan. Balalu here anri kami 
sameh satuju kami sagar bagawi hang penah kawan bangsa sa puang 
Yahudi, nelang here hang penah ulun Yahudi. 2:10 Ekat isa pilakuan here 
hanyeyiru nampan kami ngatawani ulun paua. Nelang aku samula sanang 
nampalus hal yiru. 2:11 Tawuk hi Petrus hawi ma Antiokhia, aku nawan 
hanye tarang-tarangan, daya tindakanni hala. 2:12 Asalni hanye maharung 
kuman baya anri kawan pulaksanai sa puang Yahudi. Kude dami kawan 
ulun utusan Yakobus hawi, hanye nyanawit tenga teka kawan pulaksanai 
sa puang Yahudi balalu puang hamen lagi kuman baya here, daya takut 
anri kawan ulun sa hamen nampan katuluh ulun nasunat. 2:13 Kawan 
pulaksanai Yahudi sa lain pada umba batindak pura-pura kala hi Petrus, 
hampe hi Barnabas pada tapangaruh umba batindak kala here. 2:14 Dami 
aku kadinung here puang batindak manyu kala pibujur Kabar Maeh yiru, 
aku kaeau ma hi Petrus hang hadapan katuluh ulun sa naan hang yiru, 
"Amun pulaksanai yalah ulun Yahudi haut welum kala ulun puang Yahudi, 
wuah inun pulaksanai itati hamen maksa kawan ulun lain welum kala ulun 


Yahudi?" 2:15 Bujur manyu kalahiran, kami samula ulun Yahudi, lain 
"ulun sa puang Yahudi sa badosa". 2:16 Biar kala yiru kami karasa ulun 
ikaeh kamulek anri Alatalla ekat daya parisaya ma Yesus Kristus, puang 
daya nampalus hukum agama. Kami raerai pada parisaya ma Yesus 
Kristus, nampan kami ikaeh anri Alatalla itetei parisaya kami yiru, puang 
daya kami nampalus hukum agama. Daya anri nampalus hukum agama, 
puang sunah erang kaulun tau ikaeh kamulek anri Alatalla. 2:17 Kami 
ngakali ikaeh kamulek anri Alatalla itetei welum ibaya anri Kristus. Kude 
amun haut udi nampalus sa kalayiru, lalea tuu kami magun "kawan ulun 
badosa" sameh kala kawan ulun sa puang Yahudi, mun yiti baarati Kristus 
sa ngulah sabab kami badosa? Batantu tuu puang! 2:18 Amun aku nuku 
lagi namuan piduduk hukum agama sa haut nasantumbang, baarati aku 
nantarang aku haut jari ulun malangar hukum. 2:19 Kude aku haut matei 
ma hukum agama-nawunnu daya hukum yiru raerai nampan aku tau welum 
ma Alatalla. Aku haut nabalasangar sinrah Kristus. 2:20 Itati puang lagi 
aku sa welum, kude Kristus sa welum hawuang diriku. Pamelum yiti sa 
naingkamku itati hanyeyiru pamelum daya parisaya ma Anak Alatalla sa 
sinta aku nelang sa haut nyarah dirini neu aku. 2:21 Aku puang ngampahe 
lelo Alatalla. Amun hubungan ulun anri Alatalla jari maeh kamulek daya 
nampalus hukum agama, yiru baarati pampatei Kristus puang uweng 
riranni! 


3:1 Pulaksanai katuluh kawan ulun Galatia! Naun tuu lunga! Naun haut 
tapangaruh daya hie? Pampatei Yesus nabalasangar haut natarangku anri 
tarang tatuu ma naun! 3:2 Suba wara ma aku isa hal yiti: Inun naun haut 
narime Roh Alatalla daya nampalus hukum agama, atawa daya naun 
karengei Kabar Maeh teka Alatalla nelang parisaya ma Kristus? 3:3 Wuah 
mun naun kala yiru lunga! Naun haut nuku welum wau baya Roh Alatalla, 
kalaawe itati naun hamen kaiyuh piparunani makai kakuaten naun raerai? 
3:4 Inun uras mamus katuluh sa haut naingkam daya naun yiru? Puang 
mamus! 3:5 Alatalla ngami Rohni ma naun nelang ngulah kawan kaajaiban 
hang penah naun. Inun Alatalla ngulah yiru daya naun nampalus hukum 
agama atawa daya naun karengei Kabar Maeh yiru nelang parisaya ma 


Kristus? 3:6 Yiru sameh kala sa nasurat hawuang Surat Barasis neu hi 
Abraham-kala yiti, "Hi Abraham parisaya ma Alatalla, nelang daya 
kaparisayaanni yiru hanye natarime daya Alatalla yalah ulun sa ngampi 
sanang atei Alatalla." 3:7 Jari wuah naun karasa ulun sa tuu-tuu katurunan 
Abraham hanyeyiru ulun sa parisaya ma Alatalla. 3:8 Surat Barasis haut 
labis dahulu kadinung Alatalla ngami tau pada kawan ulun puang Yahudi 
ikaeh kamulek anri Alatalla, amun here parisaya ma hanye. Kabar Maeh 
yiru labis dahulu nawara ma hi Abraham hawuang janji yiti, "Itetei hanyu, 
Alatalla sagar mamberkat katantuluh ulun murunsia hang ambau tane." 3:9 
Hi Abraham parisaya, balalu hanye naberkat. Kalayiru pada katuluh ulun 
sa parisaya, sagar naberkat baya hi Abraham. 3:10 Kawan ulun sa itegei 
ma hukum agama, katuluhni welum hang kapit sumpah. Daya hawuang 
Surat Barasis nasurat, "Ulun sa puang satia nampalus katuluh sa nasurat 
hawuang Buku Hukum Agama, nasumpah Alatalla!" 3:11 Puang sunah 
erang kaulun sa ikaeh anri Alatalla daya gana nampalus hukum agama. Hal 
yiru haut natantarang hawuang Surat Barasis, "Ekat ulun sa parisaya ma 
Alatalla, hampe hubunganni anri Alatalla jari maeh kamulek, sagar 
welum!" 3:12 Kude hukum agama sa puang miandan hang kaparisayaan. 
Hawuang Surat Barasis nasurat, "ulun sa nampalus hukum agama, sagar 
welum daya hukum yiru." 3:13 Kude Kristus nyanepah takam teka 
sumpah hukum agama. Hanye nampalus yiru anri maladar dirini wuah 
sumpah daya gana takam. Daya hawuang Surat Barasis nasurat, "Wuah 
sumpah ulun sa matei nagagueng hang kayu balasangar." 3:14 Kristus 
nampalus kala yiru nampan berkat sa najanji Alatalla ma hi Abraham 
naami pada ma kawan ulun sa puang Yahudi. Anri kala yiru takam pada sa 
parisaya ma Alatalla, kaiyuh narime Roh sa najanji daya Alatalla yiru. 
3:15 Pulaksanai katuluh! Wuah aku makai suntu teka pangalaman tiap 
anrau. Amun ulun ngulah isa janji nelang janji yiru haut nasyah, himat 
puang sunah erang kaulun tau mambatal janji yiru, atawa nambah sunah 
butit hang janji yiru. 3:16 Kawan janji Alatalla naulah daya Alatalla ma hi 
Abraham anri ma ulun katurunan Abraham. Hawuang Surat Barasis puang 
nasurat "anri ma kawan ulun katurunan Abraham", sa baarati ulun rama. Sa 
nasurat hang yiru hanyeyiru "anri ma ulun katurunannu", baarati ekat erang 


kaulun, hanyeyiru Kristus. 3:17 Sa hamen nawaraku hang yiti hanyeyiti: 
janji Alatalla haut naulah nelang haut nasyah labis dahulu. Hukum agama 
sa naami 430 taun udi yiru puang kaiyuh mambatal nelang muhut janji 
Alatalla yiru. 3:18 Daya amun pangamian Alatalla miandan ma hukum 
agama, himat yiru puang lagi pangamian sa najanji. Likan daya Alatalla 
haut bajanji ma hi Abraham, balalu Alatalla ngami yiru ma hanye. 3:19 
Amun kalayiru, ma mun hukum agama naami? Lengan tuingni kalayiti 
hukum yiru natambah pakai ngalalea palangaran murunsia. Hukum agama 
yiru bariran ekat hampe erang kaulun katurunan Abraham hawi, sa naantuh 
hawuang janji Alatalla ma hi Abraham. Hukum agama yiru natahampe 
daya kawan malekat itete1 erang kaulun murunsia. 3:20 Nah, harus naan 
rueh pihak, wau parlu naan erang kaulun ulun helang. Kude Alatalla puang 
mamarlu ulun helang, daya hanye raerai batindak. 3:21 Inun yiru baarati 
hukum agama balawanan anri janji Alatalla? Batantu tuu puang! Daya 
amun hukum agama naami pakai ngami pamelum ma murunsia, himat 
murunsia tau ikaeh anri Alatalla itetei hukum agama. 3:22 Kude hawuang 
Surat Barasis nasurat katantuluh ulun murunsia naan hang kapit kuasa 
dosa. Daya yiru, pangamian sa najanji miandan parisaya ma Yesus Kristus 
naami ma here sa parisaya. 3:23 Kapihuan hampe wayahni nampan 
parisaya ma Kristus, takam najaga rapat daya hukum agama; takam kala 
nakurung hampe imam yiru nalalea. 3:24 Anri kala yiru, hukum agama jari 
yalah manur takam hampe Kristus hawi nampan ngulah takam ikaeh 
kamulek anri Alatalla daya takam parisaya ma Kristus. 3:25 Itati, daya 
haut wayahni murunsia tau parisaya ma Kristus, balalu takam puang lagi 
namanuri daya hukum agama. 3:26 Daya naun parisaya ma Kristus Yesus, 
naun ibaya anri hanye; nelang daya gana yiru naun jari kawan anak 
Alatalla. 3:27 Naun katuluhni haut nabaptis hawuang ngaran Kristus, jari 
naun haut narime hang diri naun lagu-lampah Kristus raerai. 3:28 
Hawuang hal yiti puang lagi naan pibalam kawan ulun Yahudi anri kawan 
ulun puang Yahudi, kawan walah anri kawan ulun bebas, kawan upu anri 
kawan wawei. Pulaksanai katuluhni jari isa gana Kristus Yesus. 3:29 
Amun naun milik Kristus, naun hanyeyiru katurunan Abraham. Nelang 
naun sagar narime mun sa najanji daya Alatalla. 


4:1-2 Kude parlu aku ngami kategasan: salawah erang kaulun ahli waris 
magun huan hampe umur, naan ulun sa mangawasi hanye nelang ngurus 
kawan kapantinganni hampe hanye sukup umur manyu sa natukas daya 
ambahni. Hanye naulah sameh kala erang kaulun walah, biar sabujurni 
hanye ampun katantuluh harta yiru. 4:3 Kala yiru pada anri takam: 
Salawah takam magun huan dewasa, takam nasamalah daya kawan roh sa 
nguasa dunia yiti. 4:4 Kude hang tawukni sa pas tuu, Alatalla ngutus 
Anakni ma dunia. Anakni yiru nakayaan daya erang kaulun wawei nelang 
welum hang kapit kuasa hukum agama. 4:5 Anri kalayiru hanye nyanepah 
kawan ulun sa welum hang kapit kuasa hukum agama; nampan takam 
pada kaiyuh jari kawan anak Alatalla. 4:6 Daya naun samula kawan anak 
Alatalla, Alatalla nunyu Roh Anakni masuk mawuang atei Pulaksanai anri 
ateiku, hanyeyiru Roh sa nanterau, "Ambah, u Ambahku." 4:7 Jari, naun 
puang lagi walah, malengkan anak. Nelang daya naun anak Alatalla, balalu 
Alatalla sagar ngami ma naun kawan ala katantuluh sa nasadiani ma kawan 
anakni. 4:8 Dahulu hie naun puang kataru Alatalla, yiru sababni naun jari 
walah teka kawan kuasa sa naanggap yalah alah, kude sabujurni samula 
puang Alatalla. 4:9 Kude itati naun haut kataru Alatalla, atawa labis pas 
tuu lagi, Alatalla kataru naun. Nah, wuah mun naun hamen mulek lagi ma 
kawan roh dunia yiti, sa maleme nelang paua? Wuah inun naun hakun 
nasamalah lagi daya kawan roh yiru? 4:10 Naun maraya kawan anrau sa 
batantu, kawan wulan sa batantu nelang kawan taun sa batantu. 4:11 Aku 
gaer, takut die rara kapateiku gana naun kawai tuu eleh. 4:12 Pulaksanai 
katuluh! Aku laku tatuu nampan naun sameh kala aku. Daya aku pada haut 
sameh kala naun. Naun puang ngulah sunah isa kahalaen nadap aku. 4:13 
Naun batantu magun kaitung teka asalni, inun ngulah aku iwara Kabar 
Maeh yiru ma naun. Sababni hanyeyiru daya aku sakit. 4:14 Hang tawuk 
yiru naun budas puang ramanyi kabereen aku, biar kaadaan tengaku kala 
purija sa hante ma naun. Naun likan narime aku kala narime malekat 
Alatalla atawa kala narime Kristus Yesus raerai. 4:15 Naun arai nelang 
sanang tuu tawuk yiru. Kude itati, hang awe kaaraien anri kasanangen 
yiru? Aku karasa hang tawuk yiru naun rela ngaruit diki matei naun raerai 
neu naami ma aku, jaka yiru tau natampalus. 4:16 Inun naun itati haut 


nganggap aku yalah musuh, daya aku ngalalea sa bujur ma naun? 4:17 
Kawan ulun sa lain yiru anri penu samangat ngantilau naun, kude kawan 
bahum here puang maeh. Here ekat hamen nyamitus hubungan naun anri 
kami, nampan naun umba here anri penu samangat. 4:18 Samula maeh 
basamangat hawuang kawan hal sa maeh, asal saratang kalayiru, ada ekat 
amun aku naan baya anri naun. 4:19 Kawan anakku sa nasinta! Aku itati 
wuah kahanangen lagi daya gana naun. Aku wuah kahanangen kala erang 
kaulun ineh wuah kahanangen tawuk hanye ngayaan anakni. Aku sagar 
saratang nanggung kahanangen, amun lagu-lampah Kristus huan taamule 
hang diri naun! 4:20 Aku kakunus tuu kasungu muneng hang penah naun 
itati, nampan aku kaiyuh bapaner anri naun makai lengan sa lain, daya aku 
haut puang karasa mun lagi sa hamen naulah anri naun! 4:21 Pulaksanai 
katuluh sa hamen welum hang kapit kuasa hukum agama, suba rengei 
cauku! Aku sagar iwara ma naun mun sa sabujurni nasurat hawuang Kitab 
Hukum Moses. 4:22 Hang yiru nasurat hi Abraham naan rueh kaulun 
anak: Ineh teka anak sa isa hanyeyiru erang kaulun walah, meh teka sa 
lainni yiru hanyeyiru erang kaulun bebas. 4:23 Anak teka wawei sa jari 
walah nakayaan biasa daya kabahumen murunsia. Kude anak teka wawel 
sa bebas, nakayaan daya haut najanji Alatalla. 4:24 Yiti iyuh napakai yalah 
rarapisan. Rueh kaulun wawei yiru hanyeyiru ngararapisan rueh janji: sa 
isani baasal teka Gunung Sinai-sa yiru hi Hagar, kawan anakni nakayaan 
yalah walah. 4:25 Jari, hi Hagar yiru Gunung Sinai, hang tane Arab. 
Hanye pakai ngararapisan tumpuk Yerusalem anri katantuluh pandudukni 
sa itati haut jari walah. 4:26 Kude Yerusalem sa hang surga yiru hanyeyiru 
Yerusalem sa bebas, hanye ineh takam. 4:27 Daya hawuang Surat Barasis 
nasurat, "Hewu harui hanyu u wawel tamanang, sa puang suah kayaan! 
Hewu harui nelang surak-layau u hanyu sa puang suah kaingkam 
kahanangen daya kayaan! Daya wawel sa natanan matueh upuni sagar 
uweng labis rama anak hengka wawei sa welum baya matueh upuni." 4:28 
Pulaksanai katuluh! Naun raerai samula kawan anak Alatalla sa nakayaan 
daya janji Alatalla, naun sameh kala hi Ishak. 4:29 Hang tawuk yiru anak 
sa nakayaan manyu kabahumen murunsia, nyiksa anak sa nakayaan daya 
kabahumen Roh Alatalla. Kala yiru pada itati. 4:30 Kude mun sa nasurat 


hawuang Surat Barasis? Hang yiru nasurat kala yiti: "Unur wawei walah 
yiru baya anri anakni, daya anak teka wawei walah yiru puang sagar jari 
ahli waris baya anri anak teka wawei bebas yiru." 4:31 Jari, Pulaksanai 
katuluh, takam yiti puang jaka kawan anak teka erang kaulun wawei 
walah; takam hanyeyiru kawan anak teka wawei bebas. 


5:1 Takam itati bebas, daya Kristus haut mambebas takam! Daya yiru jaga 
kabebasannu, nelang ada hakun nasamalah lagi. 5:2 Itung, amun naun laku 
nasunat, yiru baarati Kristus puang uweng riranni ma naun. Sa kaeau yiti 
hanyeyiru aku raerai, hi Paulus. 5:3 Hinra lagi aku ngampi itung ma ulun 
sa laku nasunat, hanye wajib nampalus katuluh hukum agama! 5:4 Amun 
naun ngakali ikaeh anri Alatalla itetei hukum agama, yiru baarati hubungan 
naun anri Kristus haut witus. Anri kala yiru naun welum hang luar 
lingkungan lelo Alatalla. 5:5 Kude ma kami, kami harap anri 
pangarawahen Roh Alatalla nelang miandan kaparisayaan kami ma 
Kristus, Alatalla ngami tau pada kami ikaeh anri hanye. 5:6 Daya amun 
takam haut ibaya anri Kristus Yesus, hal manurut atawa puang manurut 
aturan sunat puang jari sual lagi. Sa penting ekat parisaya ma Kristus, 
nelang yiru lalea hawuang sinta takam ma ulun lain. 5:7 Dahulu hie naun 
bajuang anri maeh! Itati wuah inun naun puang ngalut nuu lagi ma 
kabahumen Alatalla? Hie sa haut ngajahujak naun? 5:8 Himat sa ngulah 
yiru puang Alatalla sa haut nerau naun! 5:9 "Ragi sa butit sagar ngampi 
kamer katuluh adonan," eau ulun. 5:10 Biar kala yiru aku magun parisaya 
himat naun puang sagar miupang negei pandirian lain, daya takam haut 
baya mira anri Kristus. Nelang aku yakin hie-hie sa ngasasaur pikiran 
naun, sagar nahukum daya Alatalla. 5:11 Neu aku, Pulaksanai katuluh, 
wuah inun aku saratang namusuhi amun aku magun iwara neu aturan sunat 
yiru parlu? Amun aku samula iwara kala yiru, balalu inun sa nawaraku neu 
balasangar Kristus puang nimbul parsualan. 5:12 Labis maeh kawan ulun 
sa ngasasaur pikiran naun yiru palus irahinra nakaluar teka ungkup! 5:13 
Pulaksanai haut naherau nampan jari ulun sa bebas. Kude ada makai 
kabebasan naun yiru neu saratang nampalus mun sa nakabahumen daya 
naun. Kabalikanni, naun harus sameh ipasinta nelang sameh malayamni. 


5:14 Katuluh hukum agama nasimpul hawuang parentah isa yiti, "Wuah 
hanyu sinta sasameh murunsia kala hanyu sinta dirinu raerai!" 5:15 Kude 
amun naun paut bantah pangaramut, awas, die naun sameh-sameh hansur. 
5:16 Bahumku kalayiti: Elahni Roh Alatalla nganyak naun nelang ada 
welum ngalut kabahumen pidasaran murunsia. 5:17 Daya kabahumen 
murunsia ipanawan anri kabahumen Roh Alatalla, nelang kabahumen Roh 
Alatalla ipanawan anri kabahumen murunsia. Kararuehni ipanawan, hampe 
naun puang tau nampalus mun sa nakabahumen naun. 5:18 Kude amun 
Roh Alatalla mamimpin naun, himat naun puang nakuasa daya hukum 
agama. 5:19 Kabahumen pidasaran murunsia lalea hawuang kawan 
pagawian sa ibela, bere, nelang puang patut; 5:20 hawuang nyambah dewa 
anri alimu pitua; hawuang paut-bantah, babur, kadidit, hinang sangit, 
nelang ekat ngunu tenga ni raerai; pisah-bansai, nelang bapihak-pihak, 
5:21 nelang pibahiri, mahamui, pesta rami-rami anri Wahai masam 
salainni. Neu katuluhni yiru aku ngampi itung naun itati kala aku haut 
ngampi itung naun dahulu hie, kawan ulun sa ngulah kawan hal kala yiru 
puang sagar jari ulun pidian Alatalla. 5:22 Kabalikanni, amun kawan ulun 
napimpin daya Roh Alatalla, hasilm hanyeyiru: Here ipasinta, here arai, 
here uweng pidamai atei, here sabar nelang maeh budi bisara, here maeh 
anri ulun lain, here satia, 5:23 here randah atei, nelang saratang sanggup 
nawan nyatalau diri raerai. Puang uweng hukum agama sa nguring kawan 
hal kalayiru. 5:24 Kawan ulun sa haut jari milik Kristus Yesus, kawan ulun 
yiru haut munu pidasaran murunsiani anri kawan nafsu kabahirienni. 5:25 
Roh Alatalla haut ngami ma takam pamelum wau; daya sabab yiru hanye 
pada harus marentah pamelum takam. 5:26 Takam puang iyuh sakah, 
nelang sameh ngampi hanang atei, nelang kasiwa sa isa anri sa lain. 


6:1 Pulaksanai katuluh! Amun naan ulun kadapatan ngulah dosa, wuah 
naun sa welum manyu Roh Alatalla, nganyak ulun yiru mulek ma lalan sa 
bujur. Kude naun harus nampalus yiru anri sanang damai, nelang jaga ada 
hampe naun raerai tagoda pada. 6:2 Wuah naun ipangarawah nanggung 
tanggungan ulun lain, nampan anri kalayiru naun ngalut nuu ma parentah 
Kristus. 6:3 Amun naan erang kaulun kaingkam dirini mambatang, padahal 


puang, ulun yiru musu dirini raerai. 6:4 Tiap ulun harus mariksa raerai mun 
kalakuanni maeh atawa puang. Amun maeh, hanye iyuh kaingkam arai 
daya hal yiru. Kude puang usah hanye nginturni anri inun sa naulah daya 
ulun lain. 6:5 Daya tiap ulun harus mikul tanggung jawabni raerai. 6:6 
Ulun sa narime pangajaran Kristus, wuah babagi anri guruni katuluh sa 
mach sa naan hang hanye. 6:7 Ada tatipu. Alatalla puang tau nakasese! 
Inun sa naamule, yiru pada sa nawasi. 6:8 Amun ulun ngamule manyu 
pidasaran murunsiani, hanye sagar masi pampatei teka pidasaranni yiru. 
Kude amun hanye ngamule manyu pimpinan Roh Alatalla, hanye sagar 
masi pamelum sajati palus kalalawah teka Roh Alatalla. 6:9 Daya yiru, 
ada takam weru peda ngulah kawan hal sa maeh; daya amun takam puang 
taduh haut ngulah kawan hal yiru hinra tawuk hanrian takam sagar masi 
hasilni. 6:10 Jari, salawah naan kasampatan ma takam, wuah takam 
ngulah sa maeh ma katuluh ulun, samambatang tuu ma kawan pulaksanai 
takam sa mira kaparisayaan. 6:11 Pantaru mamaeh bagian yiti sa 
nasuratku raerai makai huruf sa hante. 6:12 Kawan ulun sa hamen nunjul 
diri makai kawan hal lahir, here sa ngakali maksa naun ngalut aturan sunat. 
Kude here nampalus yiru ekat nampan here puang nasiksa daya ulun 
Yahudi gana balasangar Kristus. 6:13 Kawan ulun sa umba aturan sunat 
sika puang nampalus hukum agama. Kude here hamen naun nasunat, 
nampan here tau iwawara sa naun ngalut nuu ma aturan yiru. 6:14 Kude 
aku budas puang hamen iwawara inun-inun, amun puang neu Tuhan takam 
Yesus Kristus sa haut matei nabalasangar. Sabab himat tuu daya hanye 
haut matei nabalasangar, balalu dunia puang lagi baarati inun-inun ma aku. 
Nelang ma dunia yiti, aku pada kala haut matei. 6:15 Nasunat atawa 
puang nasunat, yiru puang mambatang. Sa mambatang hanyeyiru jari 
murunsia wau. 6:16 Ma kawan ulun sa welum anri pandirian yiru, nelang 
kalayiru pada ma katuluh ulun wat Alatalla, aku harap Alatalla sagar 
ngami kasanangen anri leloni. 6:17 Udi yiru, ada sunah erang kaulun 
nyansara aku lagi, daya hang tengaku naan kawan bukti sa aku ulun umba 
Yesus. 6:18 Mudahan Tuhan takam Yesus Kristus saratang mamberkat 
Pulaksanai katuluh. Amen. Hormat kami, Paulus 


Epesus 


1:1 Ulun pidian Alatalla hang Epesus, sa satia ma Kristus Yesus! 1:2 Aku, 
hi Paulus, rasul Kristus Yesus daya kabahumen Alatalla, harap mudahan 
Alatalla Ambah takam Tuhan Yesus Kristus ngami berkat nelang 
kasanangen ma naun. 1:3 Tawat ma Alatalla, Ambah Tuhan takam Yesus 
Kristus! Hanye mamberkat takam makai kawan berkat rohani hawuang 
surga, daya takam ibaya anri Kristus. 1:4 Kapihuan dunia yiti nasanyari, 
Alatalla haut midi takam itetei Kristus anri maksud nampan takam jari 
milikni sa hulung nelang puang uweng nawada hang hadapan hanye. Daya 
sinta Alatalla, 1:5 hanye haut nukas labis dahulu anri itetei Yesus Kristus, 
hanye sagar ngangkat takam jari kawan anakni raerai. Nelang samula yiru 
sa hamen naulahni. 1:6 Tawat ma Alatalla sa hante, anri itetei Anakni sa 
nasinta hanye tuu-tuu sinta takam. 1:7 Daya, gana pampatei Kristus, takam 
natewuh daya Alatalla, baarati hanye haut ngampun takam kawan ulun 
badosa. 1:8 Hanye nampalus yiru daya hanye tuu-tuu sinta takam, nelang 
sinta yiru nahaluini ma takam anri penu kapmtaren nelang kaharatien. 1:9 
Manyu kabahumenni raerai, Alatalla iwara ma takam rasia ransanani; 
hanye haut nukas ransanani yiru sagar nasanuput itetei Kristus. 1:10 
Ransana yiru kalayiti nampan ala katantuluh, hau sa hang surga hau sa 
hang ambau tane, jari isa anri Kristus sa yalah kapala. Nelang hal yiru 
sagar nasanuput daya Alatalla amun haut hampe wayahni. 1:11 Alatalla 
ngulah ala katantuluh manyu kabahumenni nelang kaputusanni raeral. 
Hengka mula asal hanye haut midi takam daya hanye hamen nampan 
takam jari ulun watni gana ibaya anri Kristus. 1:12 Maraleh takam, sa 
samambatang harap ma Kristus, nawat Alatalla daya pihante muliani! 1:13 
Naun pada haut jari ulun wat Alatalla tawuk naun karengei pesen Alatalla, 
hanye yiti Kabar Maeh sa ngami salamat ma naun. Naun parisaya ma 
Yesus Kristus, daya yiru Alatalla ngami siri milikni ma naun, hanyeyiru 
Rohni sa najanjini. 1:14 Roh yiru isa jaminan takam himat sagar narime 
inun sa haut najanji Alatalla ma ulun watni. Yiti ngami kayakinan ma 
takam himat Alatalla sagar newuh ulun watni. Tawat ma Alatalla daya 
pihante muliani. 1:15 Daya yiru, dami aku karengei naun parisaya ma 


Tuhan Yesus, nelang naun sinta katuluh ulun wat Alatalla, 1:16 Aku puang 
taduh haut batarima kasih ma Alatalla neu naun. Saratang aku ngantuh 
ngaran naun hang tawuk aku badoa. 1:17 Aku ilaku nampan Alatalla 
Tuhan takam Yesus Kristus, Ambah sa mulia, ngami Rohni ma naun. Roh 
yiru sagar ngulah naun pintar maharati, nelang sagar ngalalea Alatalla ma 
naun hampe naun kataru hanye. 1:18 Aku ilaku nampan Alatalla nguka 
pikiran naun hampe jari maraai; nampan naun kataru inun sa tau naharap 
teka Alatalla sa nerau naun. Pada nampan naun karasa kalaawe limparni 
kawan berkat sa maeh sa nasadia Alatalla ma ulun watni; 1:19 nelang 
kalaawe tamamni Alatalla bagawi anri penu kuasa hang wuang takam sa 
parisaya. Kuasa Alatalla yiru sameh kala kuasa luar biasa 1:20 sa napakai 
tawuk nyamelum Kristus kamulek teka pampatei nelang ngami ma hanye 
kadudukan panga ambau baya Alatalla hang surga. 1:21 Kadudukan 
Kristus yiru lawit labis ambau teka kadudukan kawan pamarentah, kawan 
panguasa, kawan pamimpin, kawan tuan-tuan nelang hie-hie pada sa haut 
naami kadudukan ambau; hau sa welum hang jaman yiti hau sa welum 
hang jaman hanrian udi ati. 1:22 Alatalla nyantalau katantuluhni ma kapit 
kuasa Kristus, nelang ngami Kristus ma ungkup jari kapala teka ala 
katantuluh. 1:23 Ungkup hanyeyiru tenga Kristus, naampiparuna daya 
hanye sa ngampi paruna ala katantuluh hang awe-awe. 


2:1 Dahulu hie naun matei manyu rohani daya naun badosa nelang 
malangar kawan parentah Alatalla. 2:2 Hang tawuk yiru naun umba kawan 
kabiasaan dunia yiti; baarati naun ngalut nuu ma panguasa riwut-barat, 
hanyeyiru roh sa itati nguasa atei kawan ulun sa puang ngalut nuu ma 
Alatalla. 2:3 Dahulu hie takam katuluh sameh pada kala here; takam 
welum manyu pidasaran murunsia takam nelang nampalus inun sa ngampi 
sanang tenga anri pikiran takam. Hang tawuk yiru takam uras kawan ulun 
sa wuah kasangiten Alatalla pada, sameh kala ulun lain. 2:4 Kude tuu leha 
hanteni pikaeh atei Alatalla! Hanye kala yiru sinta takam, 2:5 hampe hang 
tawuk takam magun matei manyu rohani daya kawan palangaran takam, 
hanye nyamelum takam kamulek baya anri Kristus. Jari, ekat daya pikaeh 
atei Alatalla, naun nasalamat dayani. 2:6 Daya takam ibaya anri Kristus 


Yesus, Alatalla nyamelum takam kamulek baya hanye, nampan takam 
marentah pada baya hanye hang wuang surga. 2:7 Alatalla nampalus yiru 
nampan hang jaman hanrian udi ati, murunsia kaiyuh kadinung tuu leha 
hanteni sinta Alatalla. Sinta yiru nalalea Alatalla itetei pikaeh atemi ma 
takam anri itetei Kristus Yesus. 2:8-9 Alatalla sinta naun, yiru sababni 
hanye nyalamat naun daya naun parisaya ma Yesus. Kasalamatan naun yiru 
puang hasil ngakali naun raerai. Yiru numba lelo Alatalla. Jari, puang 
sunah erang kaulun sa iyuh sakah neu hal yiru. 2:10 Takam samula ulahan 
Alatalla, anri itetei Kristus Yesus, Alatalla ngulah takam nampan takam 
nampalus kawan hal sa maeh sa haut nasadiani ma takam. 2:11 Kawan 
pulaksanai sa puang ulun Yahudi! Itung kaadaan naun hang tawuk dahulu 
hie: Naun naantuh "ulun puang basunat", daya ulun Yahudi sa mangaku 
tenga nasunat (nabahumku sa haut kaiyuh siri sa naulah murunsia hang 
tenga here). 2:12 Hang tawuk yiru naun puang ibaya anri Kristus, naun 
samula ulun asing sa puang tamasuk ulun pidian Alatalla. Naun puang 
tamasuk hawuang ikatan janji sa naulah Alatalla anri ulun watni. Naun 
welum hawuang dunia yiti anri puang uweng kaharapen nelang puang 
uweng Alatalla. 2:13 Kude itati, daya naun haut ibaya anri Kristus Yesus, 
naun sa dahulu hie lawit, haut nasanrite daya pampatei Kristus. 2:14 Daya 
Kristus raerai samula pandamai takam. Hanye namaya kawan ulun Yahudi 
anri ulun puang Yahudi jari isa bangsa. Pipik pagar pakai nampisah here, 
hanyeyiru pipautan, haut nasanenuh daya Kristus anri ngurban dirini raerai. 
2:15 Hukum agama Yahudi, kawan parentah anri kawan aturanni haut 
nasamawai daya Kristus nampan rueh bangsa yiru jari isa bangsa murunsia 
wau, sa mira baya anri hanye. Makai sara yiru Kristus ngulah pikaehan 
pidamaian. 2:16 Daya pampateini hang kayu balasangar Kristus namaya 
rueh bangsa yiru, nelang nangkaeh here anri Alatalla, hampe pipautan yiru 
wawal, 2:17 Yiru sababni Kristus hawi nampan iwara Kabar Maeh neu 
pikaehan yiru ma naun, hau ma naun ulun puang Yahudi sa dahulu hie 
lawit teka Alatalla, hau ma ulun Yahudi sa rite anri Alatalla. 2:18 Anri 
itetei Kristus, takam katuluh-hau ulun Yahudi hau ulun puang Yahudi-daya 
Roh Alatalla isa yiru, kaiyuh nyanrite Ambah. 2:19 Daya yiru, naun puang 
lagi tamasuk ulun asing atawa ulun luar. Naun itati uras kawan ulun 


waraga Alatalla. Naun hanyeyiru kawan ulun pidian wat Alatalla. 2:20 
Naun pada nabangun hang ambau piduduk isa naandak daya kawan rasul 
anri kawan nabi, nelang Kristus Yesus jari watu mambatangni. 2:21 Hanye 
sa nyusun katuluh bangunan yiru jari Lewu Alatalla sa hulung ma Tuhan. 
2:22 Daya welum ibaya anri Kristus, naun pada rahat nabangun baya 
kawan ulun lain jari erang kawua lewu ma Alatalla, hang yiru Alatalla 
muneng anri Rohni. 


3:1 Yiru sababni aku, hi Paulus, napanjara gana Kristus Yesus ma 
kaparluan naun sa puang Yahudi. 3:2 Batantu naun haut karengei neu 
Alatalla, daya pikaeh ateini, haut ngami ma aku tugas yiti ma kaparluan 
naun. 3:3 Alatalla nguka rasia ransanani nelang iwara ma aku. (Neu hal yiti 
hang ambau haut nasuratku anri imbe, 3:4 nelang amun naun mambasani, 
naun sagar kataru rasia neu Kristus kala aku haut kataru yiru.) 3:5 Dahulu 
hie rasia yiru puang suah nawara ma murunsia, kude itati Roh Alatalla 
haut nantarangni ma kawan rasul anri kawan nabini. 3:6 Rasia yiru hanye 
yiti: Itete1 Kabar Maeh yiru, ulun puang Yahudi umba kaingkam kawan 
berkat Alatalla sa dahulu hie ekat nasadia ma ulun Yahudi. Kawan ulun 
puang Yahudi haut jari anggota teka isa tenga sa sameh, nelang umba 
narime inun sa najanji Alatalla itetei Kristus Yesus. 3:7 Alatalla ngami ma 
aku ahi lelo -- hanyeyiru tugas -- nampan iwara Kabar Maeh yiru. Aku 
narime ahi lelo yiru itetei kuasa Alatalla sa bagawi hawuang diriku. 3:8 
Hang penah katantuluh ulun wat Alatalla, aku sa panga hina. Kude Alatalla 
ngami ma aku pangamian yiti: hanyeyiru tugas nampan iwara ma kawan 
ulun puang Yahudi Kabar Maeh neu katatauen Kristus sa puang sagar 
galis, 3:9 nelang pada nampan itete1 aku katuluh ulun karasa kalaawe 
Alatalla, ngulah alam semesta yiti, nampalus ransanani sa teka sadi hurap 
narasia ma dunia. 3:10 Bahum Alatalla hanyeyiru nampan itati, itetei 
ungkup, katantuluh sa negei kuasa hang awan karasa kabijaksanaan 
Alatalla hawuang ala katantuluh. 3:11 Alatalla nampalus yiru susuk anri 
ransanani sa kalalawah, sa natampalusni anri itetei Kristus Yesus Tuhan 
takam. 3:12 Anri parisaya ma Kristus nelang daya ibaya anri hanye, takam 
naami kabebasan nampan nyanrite Alatalla anri penu kaparisayaan. 3:13 


Daya yiru, pilakuanku hanyeyiru: ada naun gaer neu mun sa naaretku daya 
gana naun, daya katuluhni yiru budas neu ma pikaeh naun. 3:14 Daya 
sabab yiru aku nyudu ulu alep ileku hang hadapan Alatalla Ambah. 3:15 
Teka hanye tiap kulawaraga hang surga nelang hang ambau tane narime 
pidasaranni sa hulung. 3:16 Aku badoa mudahan Alatalla sa panga mulia 
hamen nampan ngampi kansing atei naun makai Rohni. 3:17 Mudahan 
daya naun parisaya ma Kristus, Kristus muneng hang wuang atei naun, 
nelang pamelum naun miandan nelang nakuasa daya sinta. 3:18 Aku badoa 
mudahan sinrah anri katantuluh ulun wat Alatalla, naun kaiyuh nyelem tuu 
leha bukani anri panjangni nelang ambauni anri lalemni sinta Kristus, 3:19 
sa makai akal murunsia puang kaiyuh napantaru salalem-lalemni. Mudahan 
naun kataru sinta Kristus yiru, hampe naun penu anri kapribadian Alatalla 
sa paruna. 3:20 Anri kuasa Alatalla sa bahimat bagawi hawuang diri 
takam, Alatalla kaiyuh nampalus labis wahai teka inun sa tau nalaku atawa 
napikir takam. 3:21 Wuah Alatalla namulia turun manurun hawuang 
ungkup, itetei Kristus Yesus. Tawat ma Alatalla palus kalalawahni! Amen. 


4:1 Yiru sababni aku -- jari erang kaulun tahanan sa natahan daya gana 
malayanni Tuhan -- ilaku tatuu anri naun: wuah naun welum manyu kala 
kadudukan naun yalah ulun sa haut naherau daya Alatalla. 4:2 Wuah naun 
saratang randah atei, maeh lagu-lampah, nelang sabar. Tantarang sinta 
naun mitah ipangarawah isa anri sa lain. 4:3 Kakali tuu-tuu nampan welum 
anri damai nampan pibayaan sa naulah daya Roh Alatalla tatap tapalihara. 
4:4 Ekat naan isa tenga, nelang isa Roh. Kala yiru pada naun naherau ma 
isa kaharapen sa sameh. 4:5 Ekat naan isa Tuhan, isa kaparisayaan, isa 
baptisan, 4:6 nelang isa Alatalla sa jari Ambah katantuluh ulun. Hanye 
Tuhan litar dunia sa bagawi itete1 ala katantuluh, nelang bakuasa hawuang 
ala katantuluh. 4:7 Tiap takam narime isa pangamian manyu kala sa naami 
daya Kristus. 4:3 Hawuang Surat Barasis nasurat, "Tawuk hanye mambai 
maunengan sa panga ambau, hanye nginsing rama tawanan, nelang hanye 
ngami kawan pangamian ma murunsia." 4:9 Nah, amun naantuh "hanye 
mambai" baarati mulani hanye haut minau hampe ma unengan sa panga 
imbe hang ambau tane yiti. 4:10) Nelang hanye sa haut minau yiru, hanye 


pada sa mambai ma unengan sa lawit labis ambau teka kawan langit 
hampe litar dunia katuluhni taisi anri pihawianni. 4:11 Hanye sa "ngami 
kawan pangamian ma murunsia"; mehe naangkatni jari rasul, sa lain jari 
nabi; sa lain lagi jari pambarita Kabar Maeh yiru, nelang sa lain kamulek 
naangkatni jari kawan guru anri pamalihara ungkup. 4:12 Yiti naulahni 
nampan ulun wat Alatalla katuluhni penu napania nampan tau malayanni 
Tuhan nelang mambangun tenga Kristus. 4:13 Anri kala yiru takam 
katuluh jari isa gana kaparisayaan sa sameh nelang kataruen sa sameh neu 
Anak Alatalla. Nelang takam jari kawan ulun sa dewasa sa magin lawah 
magin batambah paruna kala Kristus. 4:14 Balalu takam puang jari kawan 
iya lagi sa guyang-gampah nelang tainsing maaru-maati daya kareh wahai 
masam pangajaran teka kawan ulun sa puang maeh atei. Here nyantawang 
ulun makai tipu daya here. 4:15 Puang budas! Kabalikanni takam harus 
ngalalea kawan hal sa bujur anri atei sa penu sinta, hampe hawuang 
katuluh hal takam magin lawah magin paruna kala Kristus, sa jari kapala 
takam. 4:16 Hang kapit pimpinanni, katuluh anggota tenga yiru tasusun 
maeh, nelang pasambung daya kawan kakulepanni maisasaan. Nelang 
amun tiap anggota yiru bagawi kala sa mustini, balalu katuluh tenga yiru 
sagar mihante jari dewasa nelang mansing itetei sinta. 4:17 Daya yiru 
hawuang ngaran Tuhan, iti sa sagar naeauku anri tegas: ada lagi welum 
kala kawan ulun sa puang kataru Alatalla, nelang mamikir kawan hal sa 
puang bariran. 4:18 Pikiran here haut maieng. Here puang kataru pamelum 
sa naami daya Alatalla, daya here budas puang uweng pangarasaen 
mun-mun neu Alatalla. Here kala yiru daya mape silu. 4:19 Here haut 
puang uweng pangingkaman amangan lagi, hampe here mulur kawan 
kabahirien, nelang welum ibela manyu kabahumen ateini. 4:20 Kude 
Kristus Yesus sa taru naun yiru, puang kala yiru! 4:21 Naun haut karengei 
neu hanye! Nelang yalah ulun sa umba hanye, naun haut ngajar pada neu 
kawan pidasaran Alatalla sa naan hang hanye! 4:22 Daya yiru umpe 
murunsia uhang anri piduduk pamelum uhang sa rahat natanrusak daya 
kawan kabahirienni sa ngampi tawang. 4:23 Wuah atei anri pikiran naun 
uras nasamau katuluhni. 4:24 Wuah naun welum yalah murunsia wau sa 
naulah manyu wangun Alatalla, hanyeyiru anri pidasaran sa mawitu bujur 


nelang barasis. 4:25 Daya yiru kawan pulaksanai katuluhni, ada lagi ipusu. 
Patut jujur isa anri sa lainni, daya takam katuluh hanyeyiru uras anggota 
tenga Kristus. 4:26 Amun naun sangit, ada maladar kasangiten yiru ngulah 
sabab naun badosa. Ada sangit hapus erang anrau, 4:27 nampan Iblis 
puang kaiyuh kasampatan. 4:28 Ulun sa patuh ngalat harus taduh ngalat. 
Kabalikanni hanye harus bagawi nampan kaiyuh napakahni anri jujur 
nelang kaiyuh ngarawah ulun sa bakakurangen. 4:29 Amun naun bapaner, 
ada makai kawan lengan sa murun. Pakai kawan lengan sa mambangun 
nelang ngami pangarawahen ma ulun lain. Kawan lengan kala yiru sagar 
nginsing pikaeh ma kawan ulun sa nyanrengeini. 4:30 Ada ngampi hanang 
atei Roh Alatalla. Naun haut namaterai makai roh, jari jaminan himat 
Anrau Pambebasan sagar hawi ma naun. 4:31 Samawai kawan hanang 
atei, ngatei anri sangit. Ada lagi wawerei ikakehet lengan nelang 
nangkurun ngawawarah. Ada lagi naan kaingkam muar atawa kaingkam 
lain masam yiru. 4:32 Kabalikanni, wuah naun maeh atei nelang uweng ahi 
lelo isa anri sa lain, nelang ipangampun sameh kala Alatalla pada ngampun 
naun itetei Kristus. 


5:1 Naun samula kawan anak Alatalla sa nasintani, daya yiru naun harus 
welum isuntu Alatalla. 5:2 Wuah naun welum hawuang sinta, kala Kristus 
pada sinta takam. Hanye ngurban dirini ma takam, yalah isa parapah sa 
maringit nelang ngampi sanang atei Alatalla. 5:3 Naun samula ulun wat 
Alatalla. Daya yiru, kawan pagawian isa ibela nelang sa puang sanunuh, 
atawa puang patut naan hang penah naun. Ada hampe ulun lain naan tujuan 
kaeau naun ngulah kawan hal sa kala yiru. 5:4 Puang patut pada ma naun 
ngantuh kawan lengan sa murun, sa ibela nelang sa puang pantas. 
Kabalikanni wuah naun ngantuh tarima kasih ma Alatalla. 5:5 Pantaru 
mamaeh: ulun sa bapidasan ibela, atawa puang sanunuh, atawa hamen 
hanrabut (pidasaran kala yiru sameh anri nyambah barhala), ulun yiru 
puang tau jari ulun pidian Alatalla sa naparentah daya Kristus anri Alatalla. 
5:6 Ada naun tatipu daya kawan papaneran sa ang bariran. Daya gana 
kawan hal yiti sa nimbul karikangen Alatalla nadap kawan ulun sa puang 
ngalut nuu ma hanye. 5:7 Jari, ada budas mapakat atawa baya anri kawan 


ulun kalayiru. 5:8 Naun raerai dahulu hie muneng hawuang piteng. Itati 
naun haut jari ulun wat Tuhan, naun muneng hawuang piraai. Daya sabab 
yiru naun harus welum hawuang piraai. 5:9 Daya teka piraai yiru hulet 
kawan masam pagawian sa maeh, adil nelang mawitu bujur hang 
paninungan Alatalla. 5:10 Wuah ngakali mantaru mun sa ngampi sanang 
atei Tuhan. 5:11 Ada ngulah kawan pagawian sa puang bariran sa naulah 
daya kawan ulun sa welum hawuang piieng. Kabalikanni, wuah naun 
merang ngalalea kawan hal masam yiru. 5:12 (Daya kawan hal sa naulah 
here anri suni-suni yiru, neunapaner sika haut ngumangan.) 5:13 Kawan ala 
katantuluh sa nasiai hawuang piraai, sagar dinung anri lentah. 5:14 Daya 
ala katantuluh sa tau nadinung anri letah, samula maraai. Yiru sababni naan 
lengan, "Kaelan, u hanyu sa manre, nelang ambuan teka pampatei! Kristus 
sagar nyahaya hang ambau hanyu." 5:15 Daya yiru pantaru mamaeh sara 
pamelumnu. Ada welum kala kawan ulun lunga; welum kala kawan ulun 
maharati. 5:16 Pakai anri mamaeh tiap kasampatan sa naan hang hanyu 
daya wayah yiti samula wayah sa jahat. 5:17 Ada lunga, kude salidik mun 
sa nakabahumen Tuhan. 5:18 Ada naun mahamui gana anggur, daya yiru 
sagar nanrusak naun. Kabalikanni, wuah naun nakuasa daya Roh Alatalla. 
5:19 Pakai kawan lengan teka mazmur, nyanyian tawat-hurumat nelang 
lagu rohani, hawuang kawan papaneran naun. Wuah naun anri atei sa arai 
manyanyi tawat-hurumat ma Tuhan. 5:20 Wuah naun neu ala katantuluh 
saratang ngantuh tarima kasih ma Alatalla Ambah, hawuang ngaran Yesus 
Kristus Tuhan takam. 5:21 Nampan mahormat Kristus, ware naun tunduk 
isa ma sa lain. 5:22 Matueh wawei, patut tunduk ma matueh upuni, kala 
tunduk ma Tuhan. 5:23 Daya matueh upu hanyeyiru kapala ma matueh 
waweinl, sameh kala Kristus jari kapala ma ungkup nelang hanye raerai 
pada Raja Panyalamat ma ungkup sa jari tengani. 5:24 Sameh kala ungkup 
tunduk ma Kristus, kala yiru pada hawuang ala katantuluh matueh wawei 
patut tunduk ma matueh upu. 5:25 Matueh upu, wuah sinta matueh 
waweinl, sameh kala Kristus sinta ungkup nelang ngurban dirini neu ma 
ungkup yiru. 5:26 Kristus nampalus yiru nampan hanye kaiyuh ngabarasis 
ungkup yiru makai ajaranni anri itetei ranu baptisan, nampan hanrian anrau 
hanye kaiyuh nyarah ungkupni ma Alatalla. 5:27 Anri kala yiru Kristus 


ngulah ungkup yiru minri anri mulia nelang barasis hang hadapanni, anri 
puang uweng nawada atawa bere. 5:28 Kala yiru pada matueh upu patut 
sinta matueh waweini kala hanye sinta tengani raerai. Ulun sa sinta matueh 
waweinl baarati hanye sinta dirini raerai. 5:29 (Puang suah naan ulun sa 
marikang tengani raera1.Kabalikanni, hanye malihara nelang nyagani kala 
Kristus pada malihara ungkupni. 5:30 Takam karasa yiru, daya takam 
samula kawan anggota tenga Kristus.) 5:3 | Hawuang Surat Barasis 
nasurat, "Daya yiru erang kaulun upu sagar nanan ineh-ambahni nampan 
mira baya anri matueh waweini, balalu kararuehni sagar jari isa." 5:32 
Ayat yiru uweng arati sa lalem. Nelang aku ngait yiru neu hubungan 
Kristus anri ungkup. 5:33 Kude ayat yiru naan hubungamni pada anri naun: 
Wuah tiap matueh upu sinta matueh waweini kala hanye sinta dirini raerai 
nelang ware tiap matueh wawei ngakali nampan mahormat matueh upuni. 


6:1 O naun kawan anak! Yalah ulun sa umba Kristus, taati ulun matueh 
naun daya sa yiru sa patut natampalus. 6:2 "Hormat ineh ambah naun" 
hanyeyiru parentah pertama teka Alatalla anri janji, 6:3 hanyeyiru: 
"Nampan hanyu batuah nelang ambau umurnu hang dunia". 6:4 Kawan 
pulaksanai sa jari ambah! Ada naun ngampi hanang atei anak naun hampe 
ngulah here sangit. Kabalikanni, palihara nelang ajar here makai aturan 
nelang pangajaran Tuhan. 6:5 Kawan pulaksana1 sa jari walah! Tunduk 
parentah tuan naun sa hang dunia yiti. Tampalus yiru anri kaingkam 
hormat anri ngalut nuu nelang anri tuu-tuu yalah naun ngulah ma Kristus 
raerai. 6:6 Ada ngulah kala yiru ekat hang tawuk naun najaga, ekat 
nampan kaiyuh natawat murunsia. Kude wuah naun ngulahni yalah walah 
Kristus sa rahat nampalus kabahumen Alatalla anri sagalis atei. 6:7 
Pagawian sa naulah naun kala walah yiru, wuah naun ngulahni anri atei sa 
arai yalah naun malayanni Tuhan, nelang puang ekat malayanni murunsia. 
6:8 Itung tiap ulun, hau walah hau ulun bebas, sagar narime walehan teka 
Tuhan manyu kawan ala maeh sa naulahni. 6:9 Kawan pulaksanai sa jari 
tuan! Wuah naun anri tingkah laku maeh kala yiru pada nadap kawan 
walah naun. Ada lagi makai gatap atawa ansaman. Itung, naun anri kawan 
walah naun yiru, sameh uras naan isa ampu atawa majikan, hanyeyiru 


Tuhan sa hang surga. Hanye puang ninung uruwawa ulun. 6:10 
Pijumpuhanni, wuah naun tingkas anri makai katingkasen sa iyuh naun teka 
kuasa Tuhan, daya naun ibaya anri hanye. 6:11 Pakai katantuluh 
karangkapen paparangan sa naami Alatalla ma hanyu, nampan naun tatap 
kaiyuh nawan kawan akal jahat teka Iblis. 6:12 Daya takam bajuang puang 
nawan murunsia, malengkan nawan kakuaten kawan setan sa nguasa jaman 
sa jahat yiti. Takam nawan kakuaten kawan roh jahat sa nguasa awan. 
6:13 Daya yiru, itati, pakai katantuluh karangkapen paparangan Alatalla, 
nampan hang anrau sa jahat naun sanggup nawan kawan sarangan musuh. 
Nelang nampan udi naun bajuang hampe jumpuh, naun magun wigas 
gansang. 6:14 Wuah naun siap sadia. Pakai kasatiaan ma Alatalla yalah 
ikat pinggang, nelang katulusen yalah baju jatangnu. 6:15 Ware karelaan 
neu iwara Kabar Maeh sa nginsing kasanangen jari sapatunu. 6:16 Tiap 
tawuk pakai kaparisayaannu ma Tuhan yalah panrape panangkis; makai 
kaparisayaan yiru naun kaiyuh nampare katantuluh anak panah baapui teka 
hi jahat. 6:17 Alap kasalamatan jari topi waja, nelang lengan Alatalla jari 
pedang Roh Alatalla. 6:18 Ulah katantuluhni yiru anri badoa neu laku 
karawahen teka Alatalla. Hang tiap kasampatan, ware badoa nampan Roh 
Alatalla mamimpin naun. Wuah naun saratang siap sadia nelang ada 
manyarah. Saratang badoa ma katuluh ulun wat Alatalla. 6:19 Nelang 
badoa ma aku pada, nampan hang tawuk aku bapaner, Alatalla ngami ma 
aku kawan lengan sa pas tuu. Nelang nampan aku anri heei tau iwara rasia 
Kabar Maeh yiru. 6:20 Daya Kabar Maeh yiru, aku jari erang kaulun duta, 
nelang itati naan hawuang panjara. Badoa nampan aku heei pantane neu 
Kabar Maeh yiru, manyu kala aku harus bapaner. 6:21 Hi Tikhikus, 
pulaksanai takam nelang palayan sa satia hawuang pagawian Tuhan, sagar 
iwara ma naun kawan ala katantuluh neu aku, nampan naun karasa 
kaadaanku nelang pagawianku. 6:22 Yiru sababni aku ngutus hanye 
nunung naun nampan iwara kaadaan kami ma naun katantuluhni, nampan 
ngampi arai atei naun. 6:23 Mudahan Alatalla Ambah, anri Tuhan Yesus 
Kristus ngami tau pada ma katantuluh ungkup nampan ibaya nelang 
ipasinta nelang tatap parisaya ma Kristus. 6:24 Mudahan Alatalla 
mamberkat pulaksanai katuluh sa sinta Tuhan takam Yesus Kristus anri 


sinta sa puang tau pare. Hormat kami Paulus 
Pilipi 


1:1 Kawan pulaksanai ulun wat Alatalla katantuluhni sa muneng hang 
Pilipi, nelang sa haut ibaya anri Kristus Yesus. Kamulek kawan pulaksanai 
pamimpin nelang pambantu ungkup! Aku, hi Paulus, baya hi Timotius, 
kawan walah Kristus Yesus, 1:2 harap mudahan Alatalla Ambah takam 
anri Tuhan Yesus Kristus ngami berkat nelang kasanangen ma naun. 1:3 
Tiap aku kaitung naun, aku ngantuh tarima kasih ma Alatalla. 1:4 Nelang 
tatiap aku badoa ma Pulaksanai katuluhni, aku badoa anri sanang atei. 1:5 
Aku batarima kasih ma Alatalla daya teka anrau palanungkai hampe itati, 
naun haut ngarawah aku nampe Kabar Maeh teka Alatalla. 1:6 Alatalla 
raerai sa nuku pagawian sa maeh yiru hang naun, nelang aku harap hanye 
sagar nampalus pagawian yiru hampe jumpuh hang Anrau Kristus Yesus 
hawi kamulek. 1:7 Samula pipatutni aku uweng pangingkaman kalayiru 
nadap naun, daya Pulaksanai katuluhni saratang rite hang ateiku. Kamulek 
daya naun sameh narime sinrah aku, ahilelo sa naami Alatalla ma aku, hau 
itati lagi aku hawuang panjara hau hang tawuk aku naan hang luar nampan 
nyaga nelang malihara Kabar Maeh yiru. 1:8 Alatalla karasa aku kasungu 
tatuu anri naun anri kaingkam sinta kasih teka Kristus Yesus raerai. 1:9 
Aku badoa ma naun: mudahan naun magin sinta ma Alatalla nelang anri 
sasameh murunsia nelang saratang batambah hawuang pangatahuan sa 
bujur anri pandangan sa bijaksana. 1:10 Anri kalayiru naun tau midi mun sa 
panga maeh, nelang pamelum naun sagar barasis puang uweng nawada 
hang anrau Kristus hawi kamulek. 1:11 Pamelum naun sagar limpar anri 
pagawian sa tuu-tuu maeh sa ekat tau bahasil daya Yesus Kristus raerai; 
balalu Alatalla sagar namulia nelang natawat. 1:12 Aku hamen naun 
karasa, kawan hal sa haut wuah aku likan yiru sangulah magin rama ulun 
karengei nelang parisaya neu Kabar Maeh yiru. 1:13 Daya gana, katuluh 
pangawal istana anri kawan ulun lainni hang tumpuk yiti karasa aku 
napanjara daya aku malayanni Kristus. 1:14 Nelang daya gana aku 
napanjara ngulah rama teka kawan ulun Kristen hang tumpuk yiti magin 


harap tatuu neu Tuhan, hampe here magin heei iwara pesen Alatalla 
nelang puang uweng budas kaingkam takut. 1:15 Samula naan papire teka 
here sa iwara Kristus daya rigat muar nelang hamen basual, kude sa lainni 
iwara Kristus daya uweng tujuan sa maeh. 1:16 Kawan ulun yiti ngulah 
kalayiru daya here sinta Alatalla nelang sinta aku, daya here karasa 
Alatalla haut nugas aku nampan nantarang Kabar Maeh yiru bujur. 1:17 
Kude ulun lain iwara neu Kristus anri tujuan sa puang maeh; here iwara 
neu ma kaparluan pribadi here. Anri kalayiru here harap kaiyuh nambah 
kahanangenku hawuang panjara. 1:18 Kude puang malu! Daya biar 
kalaawe, hau yiru natampalus anri tujuan sa bungas tatuu hau anri tujuan sa 
hala, sika Kristus nawara pada; sika aku sanang. Nelang aku sagar tatap 
kaingkam kalayiru, 1:19 daya aku karasa daya gana kawan doa naun 
nelang daya karawahen teka Roh Yesus Kristus, aku sagar nabebas. 1:20 
Sa nakahamenen nelang naharapku tatuu hanyeyiru nampan ada budas aku 
hampe gagal hawuang tugasku. Kabalikanni, aku harap nampan tiap ngalut 
nuu, mambatang tuu itati, aku tatap heei hampe anri sagalis tenga daging 
amirueku -- hau aku welum atawa matei -- Kristus namulia. 1:21 Daya ma 
aku, tujuan pamelumku ekat Kristus! Amun matei baarati untung. 1:22 
Kude amun makai welum hang dunia yiti, aku tau nampalus pagawian sa 
labis bariran, balalu aku puang karasa saawe sa harus napidiku. 1:23 Aku 
najujut daya rueh masam. Aku sindi tatuu nanan dunia yiti nampan tulak 
muneng baya Kristus, daya yiru sa panga maeh; 1:24 kude, neu ma 
kaparluan naun, samula labis maeh amun aku magun tatap muneng hang 
dunia. 1:25 Aku harap neu hal yiru. Yiru sababni aku karasa aku sagar 
tatap muneng baya Pulaksanai katuluhni, nampan kaiyuh ngarawah naun 
nampan magin mansing nelang magin sanang hawuang parisaya ma Tuhan. 
1:26 Daya yiru, amun aku die mulek nunung naun, naun sa haut ibaya anri 
Kristus Yesus sagar wahai tujuan kaingkam arai neu aku. 1:27 Nah, sa 
mambatang itati hanyeyiru naun welum manyu kala inun sa nalaku daya 
Kabar Maeh neu Kristus yiru. Anri kalayiru, hau aku tau panalu anri naun 
atawa puang, aku sagar karengei naun mansing mira pakat nelang 
sameh-sameh bajuang ekat ma isa tujuan nelang isa kabahumen; hanyeyiru 
nampan kaparisayaan sa manyu kala Kabar Maeh teka Alatalla yiru. 1:28 


Wuah naun saratang heei; ada takut nadap kawan musuh naun. Anri 
kalayiru naun nantarang here himat talau, nelang naun sagar manang, daya 
Alatalla raerai sa ngami kamanangen ma naun. 1:29 Daya Alatalla haut 
ngami ahilelo ma naun puang ekat nampan parisaya ma Kristus, kude pada 
nampan ngaret kahanangen ma Kristus. 1:30 Itati naun pada umba baya 
aku hawuang parjuangan sa sameh; hanyeyiru sa naun suah kadinung aku 
haut bajuang dahulu hie, nelang sa magun tatap naparjuangku hampe itati, 
kala sa rengei naun itati. 


2:1 Naun mansing, daya naun ibaya anri Kristus. Nelang naun parariu daya 
Kristus sinta naun! Naun naayak daya Roh Alatalla, nelang naun pada 
ipasinta nelang pamalelu pamaahi isa anri sa lain. 2:2 Nah, suba naun 
tuu-tuu ngampi sanang ateiku makai kawan hal yiti: Welum bulat atei anri 
sinta sa sameh, anri pikiran sa sameh nelang tujuan sa sameh. 2:3 Ada 
ngulah ala inun-inun daya neu ma kaparluan diri raerai, atawa pakai 
manyumbung diri. Kabalikanni, wuah naun maisasaan anri randah atei 
nganggap ulun lain labis maeh teka diri naun raerai. 2:4 Dinung kaparluan 
ulun lain; ada ekat ngunu kaparluan diri raerai. 2:5 Wuah kunuan nelang 
pikiran naun sameh kala Yesus Kristus: 2:6 Sabujurni hanye sameh anri 
Alatalla, kude hanye puang kaingkam kaadaanni sa Alatalla yiru harus 
napartahan dayani. 2:7 Kabalikanni, hanye napas katuluhni balalu hanye 
sameh kakala erang kaulun walah. Hanye budas sarupa murunsia, nelang 
nadinung welum sarupa murunsia. 2:8 Hanye nyanrandah diri, nelang 
welum ngalut nuu Alatalla hampe matei -- hanyeyiru matei nabalasangar. 
2:9 Daya yiru Alatalla ngenat hanye ambau-ambau, nelang ngami ma 
hanye kuasa sa labis hante teka kawan kuasa sa lain. 2:10 Nampan neu 
mahormat Yesus, katantuluh ala welum sa hang surga, nelang sa hang 
ambau tane, nelang sa hang kapit tane, sagar nyambah hanye. 2:11 Here 
katantuluhni sagar mangaku Yesus Kristus yiru Tuhan; anri kalayiru 
Alatalla Ambah natawat. 2:12 Daya yiru, Pulaksanai katuluh sa nasinta, 
kalawangun naun saratang ngalut nuu lenganku hang tawuk aku naan hang 
penah-penah naun, kalayiru pada likan labis lagi itati hang tawuk ipanawit, 
wuah naun tatap ngalut nuu aku. Naun haut nasalamat daya Alatalla, wuah 


saratang ngakali nampan kasanangen naun magin sampuruna. Tampalus 
yiru anri hormat nelang ngalut nuu Alatalla, 2:13 daya Alatalla raerai sa 
bagawi hawuang diri naun nampan ngulah naun rela nelang sanggup 
ngampi sanang atei Alatalla. 2:14 Tampalus kawan ala katantuluh puang 
anri bakutuk atawa basual. 2:15-16 Anri kala yiru naun nantarang naun 
samula kawan anak Alatalla sa puang uweng nawada, sa welum anri tulus 
nelang bujur hang penah ulun jahat nelang badosa. Nelang hang tawuk 
naun nampe ma here kabar sa ngami pamelum, ware naun jari sahaya ma 
here sa nyahaya ngampi raai dunia. Amun naun welum kalayiru, die naan 
tujuan ma aku nampan kaingkam arai neu naun hang tawuk Yesus Kristus 
hawi kamulek. Yiru buktini parjuanganku puang kawai tuu eleh nelang 
pagawianku naan hasilni. 2:17 Tau pada aku sagar nawunu nelang iraku 
jari kala parapah nahalui hang ambau inun sa nasarah naun ma Alatalla 
yalah siri naun parisaya ma hanye. Amun samula yiru harus kalayiru, aku 
batarima kasih daya gana hal yiru nelang umba arai baya anri naun. 2:18 
Kalayiru pada wuah naun kaingkam sanang nelang umba arai baya anri 
aku. 2:19 Aku parisaya anri pangarawahen Tuhan Yesus, aku hinang tuu 
ngutus hi Timotius nunung naun, nampan aku parariu daya kabar neu naun. 
2:20 Ekat hi Timotius raerai ulun sa mira kunuan pikiran anri aku, nelang 
tuu-tuu mamikir kasanangen naun. 2:21 Katuluh sa lainni ekat ngurus 
kaparluan diri here raerai, puang kaparluan Yesus Kristus. 2:22 Naun 
raerai haut kadinung buktini hi Timotius tuu bariran. Hanye haut bagawi 
bahimat baya aku neu nampe Kabar Maeh teka Alatalla. Kami rueh kala 
anak anri ambah. 2:23 Daya sabab yiru, hinang udi aku karasa kalaawe 
pakaraku die galis, aku sagar ngutus hanye nunung naun. 2:24 Aku 
parisaya anri pangarawahen Tuhan, aku raerai pada puang lawah lagi 
sagar nunung naun. 2:25 Neu pulaksanai takam hi Epafroditus sa nautus 
naun pakai ngarawah aku, ingkamku parlu nampan nunyu hanye mulek lagi 
nunung naun. Hanye haut nengau aku hawuang pagawian nelang 
parjuanganku. 2:26 Hanye kasungu tatuu anri Pulaksanai katuluh, nelang 
hanye balisah daya naun haut karengei kabar hanye sakit. 2:27 Samula tuu 
hanye sakit hampe kai matei. Kude Alatalla malelo ma hanye; nelang 
puang ekat ma hanye, kude ma aku pada, nampan aku ada hampe diwi lagi 


hanang atei. 2:28 Yiru sababni magin hante pada kabahumenku nampan 
nunyu hanye mulek nunung naun, nampan naun arai lagi amun naun panalu 
anri hanye, nelang ateiku pada balalu marauh. 2:29 Jari, tarime hanye anri 
sanang atei yalah erang kaulun pulaksanai sa mira kaparisayaan. Hormat 
katantuluh ulun sa kala hanye. 2:30 Neu ma kaparluan pagawian Kristus, 
hanye ane matei; hanye nyanra hewukni neu ngarawah aku hawuang 
ngaran naun. 


3:1 Lawulawini, Pulaksanaiku katuluh, wuah naun arai daya naun haut 
mira baya anri Tuhan. Aku puang kabaratan nampan ngulek inun sa haut 
nasuratku ma naun dahulu yari: daya hal yiru maeh tuu ma salamat naun. 
3:2 Mamaeh anri kawam ulun sa ngulah kawan hal sa jahat kawan ulun sa 
pantas naantuh 'antahu'. Here mandasak nampan katuluh ulun nasunat. 3:3 
Padahal takam yiti kawan ulun sa haut narime sunat sa sajati, puang here. 
Takam nyambah Alatalla anri naayak daya Roh Alatalla raerai, nelang 
takam batarima kasih daya takam welum mira baya anri Kristus Yesus. 
Takam puang bagantung ma kawan upasara manyu lahir. 3:4 Sabujurni 
aku pada tau itegei ma kawan upasara yiru. Daya amun naan ulun sa 
kaingkam hanye uweng tujuan nampan itegei hang upasara manyu lahir, 
labis likan aku. 3:5 Aku nasunat tawuk baumur walu anrau. Aku nakayaan 
yalah erang kaulun Israel, teka suku bangsa Benyamin; aku ulun Ibrani 
sajati. Hawuang hal ngalut nuu kawan hukum agama Yahudi, aku samula 
anggota golongan Farisi. 3:6 Likan aku basamangat tatuu hampe aku 
ngahanangen ungkup Tuhan. Amun nakakira teka segi hukum agama 
Yahudi, aku erang kaulun sa maeh puang uweng neu nawada. 3:7 Kude 
daya Kristus, balalu katuluhni sa dahulu yiru anggapku ngami kauntungan, 
itati jari isa karugian. 3:8 Puang ekat kawan hal yiru, likan kawan ala 
katantuluh uras naanggapku kawan hal sa ekat ngampi rugi. Sa namiliku 
itati labis baharaga: hanyeyiru kataru Kristus Yesus, Tuhanku. Gana 
Kristus, aku haut napas ala katantuluhni. Aku nganggap katantuluh yiru 
yalah rateh eleh, nampan aku tau kaiyuh Kristus, 3:9 nelang tuu-tuu mira 
baya anri hanye. Hubungan sa maeh anri Alatalla puang lagi aku raerai 
ngakalini mitah lalan ngalut nuu ma hukum agama. Itati aku uweng 


hubungan sa maeh anri Alatalla, gana aku parisaya ma Kristus. Jari, 
hubungan sa maeh yiru hawi teka Alatalla, nelang miandan parisaya ma 
Yesus Kristus. 3:10 Ekat sa nakasinnienku hanyeyiru nampan aku kataru 
Kristus, nelang kaingkam kuasa sa nyamelum hanye teka pampatei. Aku 
sindi umba ngaret kahanangen baya hanye nelang jari sameh kala hanye 
hawuang hal pampatemi. 3:11 Nelang aku harap aku raerai sagar 
nasamelum kamulek teka pampatei. 3:12 Aku puang kaeau aku haut 
bahasil, atawa haut jari tinduh paruna kude aku saratang ngakali hanrabut 
hadiah sa nasadia daya Kristus Yesus. Daya neu yiru hanye haut hanrabut 
aku nelang ngulah aku jari milikni. 3:13 Sabujurni, Pulaksanai katuluh, aku 
kapinuu puang kaingkam aku haut kaiyuh hanrabut hadiah yiru. Kude naan 
1sa hal sa naulahku, hanyeyiru aku puang ngitung mun sa naan hang 
wading wukuku kude aku bahimat ngakali ngaiyuh mun sa naan hang 
hadapan aku. 3:14 Yiru sababni aku puang taduh haut nempat nuju tujuan 
pijumpuhanni nampan kaiyuh kamanangen hanyeyiru welum hang surga; 
samula neu yiru Alatalla haut nerau takam itetei Kristus Yesus. 3:15 
Takam katuluh sa haut dewasa manyu rohani harus batingkah laku 
kalayiru. Kude amun hang penah naun naan sa bapandapat lain, himat 
Alatalla sagar manarang pada ma naun. 3:16 Kude hal yiti wuah 
napantaru: Takam harus tatap welum ngalut aturan sa haut napakai takam 
hampe wayah yiti. 3:17 Pulaksanai katuluh ware naun isuntu aku. Kami 
haut ngami suntu sa bujur, daya yiru pantaru mamaeh kawan ulun sa umba 
ngalut suntu kami yiru. 3:18 Aku haut gaha iwara ma naun, nelang itati 
aku ngalaulekni lagi anri nungkau, daya rama ulun sa pamelumni nanrusak 
arati pampatei Kristus hang balasangar. 3:19 Pamelum kawan ulun 
kalayiru sagar jumpuh hawuang kabinasaan, daya alah here hanyeyiru 
kabahirien daging here raerai. Kawan hal sa ngumangan, likan sayiru sa 
arai here, daya here mamikir ekat neu kawan hal dunia yiti. 3:20 Kude 
takam samula warga karajaan surga. Teka yiru pada Raja Panyalamat 
takam, Tuhan Yesus Kristus, sagar hawi. Hanye sa naanrei takam anri 
kasungu penu kaharapen. 3:21 Tenga takam sa maleme nelang tau hansur 
yiti, sagar naubah daya Kristus jari kala tengani raerai sa mulia. Hanye tau 
ngulah yiru daya hanye naan kuasa pakai nyantalau ala katantuluh. 


4:1 Daya yiru, Pulaksanaiku katuluh sa nasinta, kalayiru wuah naun welum 
anri tuu-tuu parisaya ma Tuhan. Ateiku kasungu anri naun! Naun jari 
kaegahenku ngulah aku arai. 4:2 Pulaksanai hi Euodia anri hi Sintike! Aku 
ilaku tatuu nampan Pulaksanai bulat atei kala kawan ulun sa mira 
kaparisayaan. 4:3 Ma hengauku sa satia, aku laku pada nampan naun 
ngarawah kararueh wawei yiru. Here haut bagawi bahimat baya aku neu 
iwara Kabar Maeh teka Alatalla; sameh kala hi Klemen anri katuluh ulun 
lamni sa bagawi baya aku. Kawan ngaran here naan hawuang Buku Ulun 
Welum. 4:4 Mudahan naun saratang arai daya naun haut welum mira baya 
anri Tuhan. Hinra lagi aku kaeau ware arai! 4:5 Wuah katuluh ulun tau 
kadinung ulah gawi naun sa maeh atei. Daya puang lawah lagi Tuhan 
sagar hawi. 4:6 Ada khawatir neu kawan inun heneng. Hawuang katuluh 
hal, ware naun badoa nelang sarah pilakuan naun ma Alatalla. Inun sa 
naparlu naun, wara yiru saratang ma Alatalla anri ngantuh tarima kasih. 
4:7 Ware kasanangen teka Alatalla sa puang tau napantaru daya murunsia, 
sagar nyaga atei nelang kunuan naun sa haut mira baya anri Kristus Yesus. 
4:8 Pijumpuhanni, Pulaksanai katuluh, huang pikiran naun makai kawan 
hal sabaharaga, sa patut natawat, hanyeyiru kawan hal sa bujur, sa 
tahormat, sa adil, maeh, manis, nelang maeh. 4:9 Tampalus inun sa haut 
napaajar nelang natarime naun teka aku; hau teka kawan lengan hau teka 
kawan pagawianku. Alatalla putut kasanangen, sagar nyinrah naun. 4:10 
Hawuang pamelumku sa mira baya anri Tuhan, aku kaingkam tuu sanang, 
daya udi kalayiru lawah, itati naun sampat lagi mamukir kaadaanku. Sa 
nabahumku yiru puang jaka naun haut puang kaitung aku; naun samula 
ngitung ngatawani aku, kude naun puang uweng kasampatan neu nantarang 
buktini. 4:11 Aku iwara yiti puang daya aku kakurangen, daya aku haut 
paajar ngingkam sukup anri inun sa naan. 4:12 Aku haut kaingkam welum 
saraba bakakurangen, nelang pada welum anri bakalabihan. Aku haut 
kataru rahasiani neu nadap kaadaan sa kalaaweleh; hau kaadaan sanang 
marauh hau kaadaan paua paruuh, hau kaadaan dirak-dirai hau kaadaan 
bakakurangen. 4:13 Makai kuasa sa naami Kristus maaku, aku uweng 
kakuaten neu nadap katuluh wangun kaadaan. 4:14 Kude naun haut 
ngarawah aku hawuang kasusahenku; nelang inun sa naulah naun yiru 


samula maeh. 4:15 Kawan pulaksanaiku ulun Pilipi! Naun raerai karasa 
tuu tawuk aku nanan Makedonia dahulu hie, hang tawuk Kabar Maeh yiru 
nawaraku hang palanungkai kalini, ekat tunggal naun ungkup sa ngarawah 
aku; ekat tunggal naun sa umba kaingkam untung rugini baya anri aku. 
4:16 Tawuk aku hang Telesonika nelang parlu bantuan, puang ekat hinra 
naun haut ngirim bantuan ma aku. 4:17 Yiru puang baarati aku ekat hamen 
narime pangamian. Sa naahengku hanyeyiru nampan aku tau kadinung 
kawan hasil sa nambah kauntungan ma naun. 4:18 Aku haut narime 
katuluhni -- likan labis teka sukup! Katuluh pangamian sa nakirim naun ma 
aku, haut natarimeku teka hi Epafroditus. Itati aku uras naan katuluh sa 
naparluku. Kawan pangamian teka naun yiru hanyeyiru kala enguh parapah 
samaringit sa nasarah ma Alatalla nelang sa natarime daya Alatalla anri 
sanang atei. 4:19 Alatalla sa nasambahku, sa jubung anri katauen hawuang 
Kristus Yesus, sagar nyansukup kawan kaparluan naun. 4:20 Tawat ma 
Alatalla Ambah takam hampe kalalawahni! Amen. 4:21 Hampe tabeku ma 
katuluh ulun wat Alatalla sa mira baya anri Kristus Yesus. Nelang tarime 
pada tabe teka kawan pulaksanai sa naan baya anri aku hang yiti. 4:22 
Katantuluh ulun wat Alatalla hang tumpuk yiti, samambatang here sa teka 
istana Kaisar, ngirim tabe ma naun. 4:23 Mudahan Tuhan Yesus Kristus 
mamberkat Pulaksanait katuluhni. Hormat kami, Paulus dan Timotius 


Kolose 


1:1-2 Kawan pulaksanai ulun wat Alatalla hang Kolose sa satia mira baya 
anri Kristus! Yalah rasul Kristus Yesus, -- sa naangkat Alatalla -- aku, hi 
Paulus, baya anri pulaksanai takam hi Timotius, harap mudahan Alatalla 
Ambah takam ngami berkat nelang kasanangen ma naun. 1:3-4 Kami haut 
karenge1 naun parisaya ma Yesus Kristus nelang naun sinta katuluh ulun 
wat Alatalla. Yiru sababni hang tawuk kami badoa ma naun, kami saratang 
ngantuh tarima kasih ma Alatalla, Ambah Tuhan takam Yesus Kristus. 1:5 
Naun parisaya nelang naun sinta, daya naun harap neu mun sa nasadia hang 
surga daya Alatalla ma naun. Naun haut karengei neu hal yiru, tawuk 
Kabar Maeh sa tuu natahampe ma naun. 1:6 Kabar teka Alatalla yiru 


nawara ma litar dunia, nelang pamelum ulun saratang naberkat daya kabar 
yiru, sameh kala pamelum naun naberkat teka tawuk naun karengei neu 
lelo ahi Alatalla nelang naun tuu-tuu haut kaingkam. 1:7 Hal yiru 
natahampe ma Pulaksanai daya Epafras, hengau kami sa nasmta. Hanye 
hanyeyiru palayan Kristus sa satia bagawi neu ma kaparluan takam. 1:8 
Teka hanye kami karengei sa anri kuasa teka Roh Alatalla naun tau 
ipasinta. 1:9 Yiru sababni kami saratang badoa ma naun dami kami 
karengei neu naun. Kami laku ma Alatalla nampan Roh Alatalla ngami ma 
naun kaharatien nelang kapintaren hampe naun karasa anri paruna inun 
kabahumen Alatalla. 1:10 Anri kalayiru naun katyuh welum ngalut 
kabahumen Alatalla, nelang saratang ngampi sanang ateini, hampe 
hawuang ala katantuluh naun tau mua kawan hal sa maeh. Nelang 
pangarasaen naun neu Alatalla sika sagar batambah pada. 1:11 Mudahan 
makai kuasa teka Alatalla sa hante, naun natangkansing hampe naun 
sanggup ngaret kahanangen hawuang ala katantuluh anri sabar nelang 
sanang atei 1:12 nelang anri ngantuh tarima kasih ma Ambah. Daya 
Ambah yiru sa ngulah naun patut narime inun sa nasadia Alatalla ma ulun 
watni hawuang karajaanni sa maraai. 1:13 Hanye haut nyanepah takam 
teka kuasa piteng nelang ngidar takam mawuang karajaan Anakni sa 
nasintani. 1:14 Daya Anakni yiru takam nabebas, baarati takam haut 
kaiyuh pangampunan dosa. 1:15 Kristus hanyeyiru gambar sa tena tuu 
teka diri Alatalla sa puang dinung, Kristus hanyeyiru anak taraulu, labis 
mambatang teka ala katantuluh sa haut naulah. 1:16 Daya itetei hanye 
Alatalla ngulah ala katantuluh hang surga nelang hang ambau tane, ala 
katantuluh sa dinung nelang sa puang dinung, tamasuk pada kawan roh sa 
bakuasa nelang sa marentah. Katantuluh dunia yiti naulah itete1 Kristus 
nelang ma Kristus. 1:17 Kapihuan ala katantuluh naan, Kristus haut labis 
dahulu naan. Nelang daya hanye pada ala katantuluh naan hang 
paunenganni maisasaan. 1:18 Hanye ulu teka tengani, hanyeyiru ungkup, 
daya hanye putut pamelum ungkup yiru. Hanye anak taraulu, sa 
samambatang nasamelum kamulek teka pampatei, nampan hanye raeral sa 
jari mambatang teka ala katantuluh. 1:19 Alatalla raerai sa ngabahumen 
nampan ala katantuluh sa naan hang diri Alatalla, naan pada anri sukup 


ganap hang diri Anakni. 1:20 Nelang itetei Anak yiru pada Alatalla nukas 
nampan ngulah ala katantuluh ikaeh kamulek anri hanye -- hau ala 
katantuluh sa hang ambau tane, hau sa hang surga. Alatalla ngulah yiru 
itetei pampatei Anakni hang kayu balasangar. 1:21 Dahulu hie naun lawit 
teka Alatalla. Naun mamusuhi hanye daya pidasaran nelang pikiran naun 
jahat. 1:22 Kude itati, anri pampatei Anakni, Alatalla ngulah hubungan 
naun anri hanye jari maeh kamulek. Anri sara yiru naun kaiyuh nainsing 
nadap Alatalla hawuang kaadaan sa barasis, maeh nelang puang uweng 
nawada. 1:23 Kude himat naun harus tatap satia parisaya nelang minri 
segah hang kaparisayaan naun. Ada hampe naun napas kaharapen sa haut 
naami ma naun tawuk naun narime Kabar Maeh teka Alatalla. Kabar yiru 
haut nawara ma tiap ulun hang litar dunia. Nelang neu yiru pada aku, hi 
Paulus, haut jari palayan. 1:24 Itati aku sanang ngaret kahanangen neu ma 
kaparluan naun. Daya anri ngaret kahanangen dagingku, aku nyansukup 
inun sa magun harus naaret daya Kristus ma ungkupni, hanyeyiru tengani. 
1:25 Alatalla nunyu aku jari palayan ungkupni neu ma kaparluan naun. Aku 
harus nampe kabar teka Alatalla, katuluhni; 1:26 hanyeyiru kabar sa 
salawah baabad-abad sa paitah narasia daya Alatalla ma katuluh ulun, 
kude itati nalalea ma ulun watni. 1:27 Ma ulun watni yiru Alatalla hamen 
nantarang tuu leha kaehni nelang hanteni rasiani yiru ma katantuluh ulun 
murunsia. Rasia yiru hanyeyiru: Kristus naan hawuang diri naun, sa baarati 
naun sagar umba kaingkam pihante mulia Alatalla. 1:28 Kristus yiru sa 
nawara kami ma tiap ulun. Kami ngampi itung nelang ngajar here katuluhni 
makai kawan kaharatien. Tujuan kami hanyeyiru nampan tiap ulun kaiyuh 
nainsing ma Alatalla, yalah ulun dewasa hawuang kawan hal rohani, daya 
haut mira baya anri Kristus. 1:29 Nampan kaiyuh hal yiru aku bagawi 
bahimat. Aku bajuang anri sagalis kakuaten sa naami Kristus ma aku, sa 
bagawi hawuang diriku anri penu kuasa. 


2:1 Aku sindi naun karasa kalaawe tamamni aku bajuang; neu ma naun 
nelang ma here sa hang Laodikia nelang ma here katuluh sa puang kataru 
aku sara pribadi. 2:2 Katuluhni yiti naulahku nampan atei here jari 
mansing nelang here ipasinta hampe here rantep mira baya. Anri kalayiru 


here tuu-tuu kataru nelang harap nelang kataru rasia Alatalla, hanyeyiru 
Kristus raerai. 2:3 Kristus sa nguka kawan kaharatien nelang pangatahuan 
Alatalla sa dahulu hie padina. 2:4 Aku iwara hal yiti nampan naun ada 
tatipu daya hie-hie sa marauh paner anri naun. 2:5 Daya biar aku lawit 
teka naun, anggapleh aku naan hang penah naun. Nelang aku arai kadinung 
naun bulat atei nelang mansing parisaya ma Kristus. 2:6 Kawan pulaksanai 
haut narime Kristus Yesus yalah Tuhan. Daya yiru wuah naun welum mira 
baya anri hanye, 2:7 nelang iwakat hawuang hanye. Wuah naun 
mambangun pamelum naun nelang Kristus jari panalni. Wuah naun magin 
parisaya ma Kristus, ngalut mun sa haut naajar ma naun. Nelang ware atei 
naun newe hanruap anri ngantuh tarima kasih. 2:8 Ware naun bahati-hati, 
ada hampe naan isa mamikat naun anri kawan kapintaren murunsia sa 
puang bariran, malengkan ekat neu nyantawang. Kawan kapintaren yiru 
puang teka Kristus, malengkan teka pandapat murunsia anri teka kawan 
roh panguasa dunia. 2:9 Daya katuluh kapribadian Alatalla muneng hang 
Kristus, hanyeyiru hang pimurunsiani. 2:10 Nelang daya welum mira baya 
anri Kristus, naun pada naami pamelum sukup-ganap. Daya Kristus samula 
kapala ma tiap roh sa bakuasa nelang sa marentah. 2:11 Daya mira baya 
anri Kristus, naun haut nasunat, puang makai sunat sa naulah daya 
murunsia, malengkan makai sunat sa naulah Kristus, sa mambebas naun 
teka kuasa pidasaran sa badosa. 2:12 Daya hang tawuk naun nabaptis, 
naun napasar sinrah Kristus; nelang anri baptisan yiru pada, naun umba 
nasamelum kamulek sinrah Kristus daya naun parisaya neu kuasa Alatalla 
sa haut nyamelum Kristus teka pampatei. 2:13 Dahulu hie, naun haut 
matei manyu rohani daya naun badosa, nelang daya naun puang nasunat 
manyu lahir. Kude itati Alatalla nyamelum naun sinrah anri Kristus. 
Alatalla haut ngampun takam sa badosa. 2:14 Nelang mambatal surat 
utang takam, sa ngansam takam makai kawan syarat sa maweat. Anri 
malasangar surat yiru hang kayu balasangar, Alatalla ngumpe katuluh 
dawaan nuju takam. 2:15 Hang balasangar yiru Kristus ngulah kawan roh 
sa marentah nelang bakuasa jari puang uweng kakuaten lagi. Here naulah 
Jari tuntunan ulun rama hang tawuk Kristus nginsing here yalah tawanan 
hawuang barisan kamanangenni. 2:16 Daya yiru ada maladar ulun ngampi 


hala naun neu anakuta atawa uuten, atawa neu kawan hari raya 
kaagamaan, atawa kawan pesta wulan wau, atawa neu anrau Sabat. 2:17 
Katuluhm yiru ekat piamaan teka kawan hal sa sagar hawi, kude laluga tuu 
teka kawan hal yiru hanyeyiru Kristus! 2:18 Ada maladar diri naun 
nasanrugi daya ulun sa pura-pura nyanrandah diri nelang sa nyambah 
kawan malekat. Ulun yiru sakah anri kawan pikiranni sa manyu dunia 
nelang iwawara kawan paninunganni sa hulung, 2:19 hampe puang lagi 
itegei hang Kristus sa jari kapala. Hang kapit pimpinan Kristus, katantuluh 
tenga napalihara nelang natamaya daya kawan kakulepanni, nelang tumbu 
manyu kabahumen Alatalla. 2:20 Naun haut matei baya Kristus, nelang 
haut nabebas teka kawan roh sa nguasa dunia yiti. Nah, wuah inun naun 
welum kala ulun sa magun nakuasa daya dunia yiti? Wuah inun naun hayu 
nuu ma kawan aturan kala yiti, 2:21 "Ada negei yiti", "Ada nguta yiru", 
"Ada hanggatuk yiti"? 2:22 Katantuluh aturan yiru hanyeyiru neu kawan 
hal sa udiyiru napakai puang bariran lagi. Yiru ekat kawan aturan anri 
kawan pangajaran sa naulah daya murunsia. 2:23 Samula nadinung hal yiru 
yalah kaharatien, anri gurayangni nampan ulun nyambah malekat, 
nyanrandah diri nelang nyiksa diri, kude katuluhni yiru puang bariran neu 
pakai nahan kabahirien murunsia. 


3:1 Naun haut nasamelum kamulek mirabaya Kristus. Daya yiru harus 
naun ngakali nampan kaiyuh kawan hal sa hang surga, hang unengan 
Kristus marentah baya anri Alatalla. 3:2 Hadap kunuan pikiran naun ma 
kawan hal sa hang yiru, ada ma kawan hal sa hang dunia. 3:3 Daya naun 
haut matei, nelang pamelum naun padina baya Kristus hawuang Alatalla. 
3:4 Nah, putut pamelum naun sa sajati hanyeyiru Kristus nelang amun 
hanye lalea hanrian naun pada sagar lalea sinrah anri hanye hawuang 
pihante muliani. 3:5 Daya yiru, tampare kawan kabahirien dunia sa 
ngajahujak diri naun, hanyeyiru dapa bela, kawan hal sa puang sanunuh, 
kabahirien, kabahirien sa jahat, nelang kasarakahen (kasarakahen 
hanyeyiru sarupa anri nyambah barhala). 3:6 Kawan hal masam yiru sa 
ngulah karikangen Alatalla nadap kawan ulun sa puang ngalut nuu ma 
hanye. 3:7 Dahulu hie naun raera1 pada nampalus ngalut kawan kabahirien 


yiru, hang tawuk naun nakuasa dayam. 3:8 Kude itati ware naun ngumpe 
kawan hal sa jahat teka diri naun: ada lagi sangit, atawa iraraat atawa 
uweng kaingkam muar nadap ulun lam. Ada budas kaluar teka wawa naun 
kawan lengan sapa sumpah atawa lengan sa murun. 3:9 Ada ipusu isa ma 
sa lain, daya pamelum sa uhang anri kawan pidasaranni haut naumpe daya 
naun. 3:10 Naun itati haut naami pamelum sa wau. Naun hanyeyiru 
murunsia wau, sa saratang nasamau daya sa ngulah hanye, hanyeyiru 
Alatalla, manyu kala wangumi raerai. Tujuanni hanyeyiru nampan naun 
kataru Alatalla anri paruna. 3:11 Daya gana teka yiru balalu kawan 
pibalainni ulun Yahudi anri ulun puang Yahudi uras wawai, ulun basunat 
anri ulun sa puang basunat, puang uweng lagi pibalainni ulun asing anri 
ulun biadab, walah anri ulun bebas, daya Kristus hanyeyiru ala katantuluhni 
nelang hanye mira baya anri here katuluhni! 3:12 Naun hanyeyiru ulun wat 
Alatalla. Alatalla sinta naun nelang midi naun neu jari milikni sa hulung. 
Yiru sababni naun harus nantarang ahi lelo, naun harus maeh atei, randah 
atei, lamah liut, nelang tahan ngaret kahanangen. 3:13 Naun harus sabar 
isa anri sa lain, nelang ipangampun amun naan sa ngatei anri sa lain. Tuhan 
anri sanang atei ngampun naun, jari naun pada harus hamen ngampun isa 
anri sa lain. 3:14 Nelang sa mambatang, hanyeyiru: Naun harus ipasinta 
daya sinta yiru namaya kawan pulaksanai katuluhni hampe jari paruna. 
3:15 Ware kawan kaputusan naun natantu daya kadamaian sa naami daya 
Kristus hawuang atei naun. Daya Alatalla nerau naun nampan jari anggota 
isa tenga, nampan naun welum hawuang kadamaian teka Kristus yiru. 
Wuah naun batarima kasih. 3:16 Ware kawan ajaran Kristus sa penu 
berkat marasap mawuang atei naun. Ware naun ipangajar nelang ipangami 
nasihat anri kaharatien. Ware naun manyanyi mazmur anri tawat hormat 
nelang kawan lagu rohani, nyanyi ma Alatalla anri pangingkaman tarima 
kasih hawuang atei naun. 3:17 Inun ala sa naulah atawa napantane naun, 
harus yiru naulah nelang napantane hawuang ngaran Tuhan Yesus. 
Batarima kasih ma Alatalla Ambah neu inun sa naulah Yesus ma naun. 
3:18 Kawan pulaksana1 sa jari matueh wawei! Ware naun ngalut nuu ma 
matueh upu naun, daya kalayiru pipatutui pidasaran naun yalah ulun 
Kristen. 3:19 Kawan pulaksanai sa jari matueh upu! Ware sinta ma matueh 


wawei naun. Ada kasar nadap here. 3:20 Kawan anak! Samula kawajiban 
naun yalah ulun Kristen nampan saratang ngalut nuu ma ineh ambah, daya 
yiru sa ngampi sanang atei Alatalla. 3:21 Kawan pulaksanai sa jari ambah! 
Ada ngampi hanang atei kawan anak naun hampe here putus asa. 3:22 
Kawan pulaksanai sa jari walah! Hawuang katuluh hal, wuah naun ngalut 
nuu ma tuannu sa hang dunia yiti. Ada ngalut nuu ma here ekat hang tawuk 
here rahat nyaga naun, daya naun hamen natawat. Kude ngalut nuu ma 
here anri atei sa rela, daya naun mahormat Tuhan. 3:23 Inun masam 
pagawian sa naami ma naun, ware naun ngulahni anri sagalis atei, yalah 
jaka Tuhan sa nalayanni naun, nelang puang ekat murunsia. 3:24 Itung 
naun sagar narime upa teka Tuhan. Inun sa nasadia Tuhan ma ulun watni, 
yiru sa sagar naami ma naun. Daya ampu sa sabujurni rahat nalayanni daya 
naun hanyeyiru Kristus raerai. 3:25 Nelang hie-hie sa ngulah hala, sagar 
nanggung kawan kahalaenni yiru; daya Tuhan puang ninung wangun ulun. 


4:1 Kawan pulaksanai sa jari tuan! Ware naun nampalus ma kawan walah 
naun anri bujur nelang adil. Itung naun pada uweng erang kaulun ampu 
hang surga. 4:2 Ware naun badoa anri sagalis atei nelang tatap sadia, 
nelang ngantuh tarima kasih ma Alatalla. 4:3 Badoa pada ma kami 
nampan Alatalla ngami ma kami kasampatan sa maeh nampan iwara kabar 
neu rasia Kristus. Daya gana hal yiru hampe itati aku naan hawuang 
panjara. 4:4 Badoa nampan aku tau manarang rasia yiru anri jelas 
kewangun sabujurni. 4:5 Neu wangun hubungan naun anri kawan ulun sa 
puang parisaya, wuah naun welum maharati nelang makai tiap kasampatan 
anri samaeh-maehni. 4:6 Ware kawan hal sa napantane naun saratang 
ngampi sanang atei nelang maka sindi. Wuah naun karasa kalaawe 
saharusni naun nuing kawan tuntian ulun. 4:7 Tikhikus, pulaksanai takam 
sa nasinta, sagar 1wara ma naun kawan ala katulun neu aku. Hanye satia 
bagawi baya kami ma Tuhan. 4:8 Aku ngutus hanye nunung naun anri 
tujuan nampan naun karasa kaadaan kami nelang naun parariu. 4:9 Hi 
Onesimus sagar tulak sinrah anri hi Tikhikus; hanye erang kaulun teka 
babuhan naun. Hanye ulun sa satia, nelang kami sinta hanye. Hanye anri hi 
Tikhikus sagar iwara ma naun kawan ala katantuluh sa jari hang 


unenganku yiti. 4:10 Hi Aristarkhus, sa naan hawuang panjara baya aku, 
ngirim tabe ma naun. Kalayiru pada hi Markus, sahinraan Barnabas. (Ma 
naun haut nakirim kabar nampan nyambut hanye amun hanye hawi nunung 
naun.) 4:11 Tabe pada teka hi Yesus sa bangaran pada Yustus. Teka 
kawan ulun Yahudi sa haut parisaya ma Tuhan Yesus, ekat here telu sa 
itati bagawi baya anri aku neu nampalus tugas teka Alatalla. Here tuu-tuu 
bahimat ngarawah aku. 4:12 Tabe teka hi Epafras. Hanye pada teka 
babuhan naun. Hanye walah Kristus Yesus, sa saratang badoa anri sagalis 
atei ma naun. Hanye ilaku tatuu ma Alatalla nampan kaharapen naun jari 
mansing nelang naun tuu-tuu dewasa, nampan naun anri paruna ngalut nuu 
ma kabahumen Alatalla. 4:13 Aku raerai haut kadinung hanye haut bagawi 
bahimat ma naun nelang ma kawan ulun sa hang Laodikia anri Hierapolis. 
4:14 Dokter Lukas, sa nasinta takam, anri hi Demas ngirim tabe ma naun. 
4:15 Hampe tabe kami ma kawan pulaksanai Kristen hang Laodikia; pada 
ma hi Nimfa, nelang ma ungkup sa sumbayang hang lewuni. 4:16 Udi 
surat yiti nabasa ma naun, antara lalan nampan yiru nabasa pada ma 
ungkup sa hang Laodikia. Kalayiru pada naun raerai harus mambasa surat 
sa sagar nakirim teka Laodikia ma naun. 4:17 Nelang wara ma hi 
Arkhipus, "Sanuput tugas sa naami ma hanyu neu malayanni Tuhan." 4:18 
Tabe teka aku, hi Paulus. Aku raerai sa nyurat bagian yiti. Ada ang kaitung 
aku magun hawuang panjara! Mudahan Tuhan mamberkat naun. Hormat 
kami, Paulus 


1 Tesalonika 


1:1 Pulaksanai katuluh ungkup hang Tesalonika, sa jari ulun wat Alatalla 
Ambah anri Tuhan Yesus Kristus: Kami, hanyeyiru hi Paulus, hi Silas anri 
hi Timotius harap mudahan Alatalla ngami berkat anri kasanangen ma 
naun. 1:2-3 Kami saratang ngantuh tarima kasih ma Alatalla daya gana 
naun katuluhni. Tiap kali kami badoa ma Alatalla, Ambah takam, kami 
saratang ngitung naun. Kami saratang badoa ma naun. Kami kaitung 
kewangun naun nantarang hang kawan ulah gawi naun neu naun perisaya 
ma Yesus Kristus, kewangun naun sinta ulun lain nelang malayanni here, 


nelang kewangun naun kukuh hang kaharapen ma Tuhan takam Yesus 
Kristus. 1:4 Kami karasa, pulaksanai katuluh, Alatalla sinta naun nelang 
haut midi naun jari ulun watni sa hulung. 1:5 Daya kami nampe Kabar 
Maeh ma naun puang ekat makai lengan kude makai kuasa nelang makai 
Roh Alatalla. Nelang kami tuu harap ma pikapinuu teka Kabar Maeh yiru. 
Naun karasa kewangun kami welum neu ma kaparluan naun tawuk kami 
naan hang penah naun. 1:6 Naun isuntu kami nelang isuntu Tuhan. Biar 
naun wuah kahanangen tamam, naun sika narime anri arai atei kabar sa 
nawara kami ma naun. Kaaraien yiru naami daya Roh Alatalla. 1:7 Anri 
kalayiru naun jari suntu ma katuluh ulun Kristen sa naan hang Makedonia 
anri hang Akhaya. 1:8 Daya nuku teka naun, Kabar Maeh neu Tuhan haut 
tasiar hampe ma Makedonia anri Akhaya. Nelang puang ekat yiru; likan 
kabar neu kewangun naun parisaya ma Alatalla haut hampe pada 
maawe-awe, hampe kami puang usah lagi iwara inun-inun. 1:9 Katuluh 
ulun yiru bapaner neu kewangun naun narime kami tawuk hawi nunung 
naun dahulu yari. Here bapaner neu kewangun naun nanan kawan barhala 
nelang hawi nunung Alatalla sa tungkan nelang welum neu nyambah hanye. 
1:10 Here bapaner pada neu kewangun naun nganrei pihawian Anak 
Alatalla teka surga, hanyeyiru Yesus, sa haut nasamelum daya Alatalla 
teka pampatei. Yesus yiru pada sa nyalamat takam teka karikangen 
Alatalla sa hanrian udi ati. 


2:1 Pulaksanai katuluh! Naun karasa pihawian kami nunung naun puang 
kawai. 2:2 Naun karasa kapihuan kami hawi nunung naun hang 
Tesalonika, kami haut wuah kahanangen nelang nahina hang Pilipi. Kude 
biar rama ulun sa nawan kami, Alatalla takam haut ngami ma kami 
kaheeten nampan iwara ma naun Kabar Maeh sa asalni hawi teka hanye. 
2:3 Pilakuan kami anri naun puang isa kahalaen, puang pada anri tujuan sa 
puang maeh atawa nipu naun. 2:4 Budas Puang! Kami bapaner puang 
nampan ngampi sanang atei ulun, malengkan pakai ngampi sanang atei 
Alatalla, sa nguji atei kami. Daya kami naanggap patut daya Alatalla pakai 
nampe Kabar Maeh yiru. 2:5 Naun karasa puang suah kami ngararimuk 
atawa nipu naun nampan nutup kawan aheng sa hamen malunggun. 


Alatalla neu jari saksi! 2:6 Kami puang pada ngakali nampan kaiyuh 
natawat daya ulun-hau teka naun atawa teka kawan ulun lain. Sabujurni 
yalah Rasul Kristus, kami 1yuh ilaku mun heneng teka naun. 2:7 Kude 
tawuk kami naan hang penah naun sara kami lamah liut, yalah erang 
kaulun ineh maradu kawan anakni. 2:8 Daya sinta nelang ahi lelo kami, 
kami basadia ngami ma naun, puang ekat Kabar Maeh teka Alatalla yiru, 
kude pada pemelum kami. Daya kami tuu sinta anri naun! 2:9 Batantu 
naun pagun kaitung kewangun karasni kami ngakali nelang bajuang. 
Kaanrau kamalem kami bagawi nampan kami puang nyusah sunah erang 
kaulun teka naun tawuk kami iwara Kabar Maeh teka Alatalla yiru ma 
naun. 2:10 Kami welum anri barasis, bujur nelang puang uweng nawada 
ma naun sa haut parisaya ma Kristus. Naun sa jari kawan saksi kami, 
kalayiru pada Alatalla. 2:11 Naun karasa kami haut ngulah anri maeh ma 
diri naun kala erang kaulun Ambah ngulah anri maeh ma kawan anakni. 
2:12 Kami ngami nasehat ma naun, kami ngami samangat ma naun nelang 
kami mandasak nampan naun welum mamaeh nampan ngampi sanang atei 
Alatalla. Daya Alatalla haut nerau naun neu jari warga Dunia sa Wau wat 
Alatalla nelang kaingkam pihante muliani. 2:13 Naan lagi isa hal lain sa 
ngulah kami saratang ngantuh tarima kasih ma Alatalla. Hal yiru 
hanyeyiru, hang tawuk kami nampe kabar teka Alatalla ma naun, naun 
nyanrengei nelang narime kabar yiru puang ekat yalah kabar teka 
murunsia, kude kabar sa tuu-tuu teka Alatalla. Hanyeyiru sa rahat bagawi 
hang diri naun sa parisaya ma Yesus Kristus. 2:14 Pulaksanai katuluh, hal 
sa naingkam naun yiru haut naingkam pada daya kawan ungkup Alatalla 
hang Yudea sa jari ulun wat Yesus Kristus. Naun kaingkam kahanangen 
teka pihak bangsa naun raerai, sameh kala sa naingkam daya kawan 
ungkup Alatalla hang Yudea yiru teka pihak kawan ulun Yahudi. 2:15 
Kawan ulun yiru munu Tuhan Yesus anri kawan nabi, nelang ngahanangen 
kami. Here mamusuhi katuluh ulun, nelang Alatalla budas puang sanang 
ma here. 2:16 Likan here nahalang kami neu iwara ma kawan bangsa sa 
puang Yahudi kabar sa tau nyalamat kawan bangsa yiru. Anri kalayiru 
kawan ulun Yahudi yiru tarus nambah kawan dosa here hampe jumalahni 
ganap. Nelang itati here lawu lawini wuah karikangen Alatalla! 2:17 Kude 


pulaksanai katuluh, teka tawuk kami bapisah anri naun ma papire lawah -- 
pisah hang paninungen kude puang hawuang atei -- kami magin kasungu 
anri naun nelang ngakali tatuu nampan tau panalu lagi anri naun! 2:18 
Kami naan aheng tulak nunung naun; nelang aku haut mansuba hinra 
hanrueh, kude Iblis nahalang kami. 2:19 Kapinuuni naun kaharapen kami 
kaaraien kami. Daya die amun Tuhan Yesus hawi, nelang takam nadap 
hanye, balalu naun sa jari kaegahen kami! 2:20 Samula naun kaegahen 
nelang kaaraien kami! 


3:1 Lawu lawini kaingkam kasungu kami puang iyuh tahan lagi. Daya yiru 
kami bapikir labis maeh kami natanan raerai hang Atena, 3:2 parahatan 
yiru kami ngutus pulaksanai takam hi Timotius. Hanye erang kaulun 
palayan Alatalla sa bagawi baya kami pakai iwara Kabar Maeh neu 
Kristus. Kami ngutus hi Timotius ma naun nampan hanye ngampi kansing 
naun nelang ngami samangat ma naun nampan magin parisaya lagi ma 
Kristus. 3:3 Anri kalayiru puang sunah erang kaulun teka naun sa mulek 
daya kawan kahanangen takam yiti. Naun karasa kawan kahanangen yiru 
tamasuk ransana Alatalla ma takam. 3:4 Hang tawuk kami pagun baya 
naun, kami haut iwara ma naun labis dahulu himat naun sagar wuah 
kahanangen, nelang yiru samula haut tuu-tuu jari; naun raera1 sika karasa. 
3:5 Yiru sababni aku ngutus hi Timotius, daya aku hamen karasa 
kewangun kamajuan naun hang hal parisaya ma Kristus. Aku gaer Iblis 
katyuh manggoda naun hampe katuluh kauyuhen kami uras kawai. 3:6 
Itati hi Timotius haut mulek nelang haut nampe ma kami kabar kaaraien 
neu kewangun naun parisaya ma Kristus nelang ipasinta. Hanye iwara ma 
kami naun saratang ngitung kawan hal sa maeh neu kami hawuang atel 
naun. Nelang naun hamen panalu anri kami, sameh kala kami sindi panalu 
naun. 3:7 Yiru sababni, pulaksanai katuluh, hang katuluh kasusahen nelang 
kahanangen kami, kami tarariu daya kabar neu naun. Kaparisayaan naun 
ma Kristus ngampi aral atei kami, 3:8 hampe itati kami kaingkam tuu-tuu 
welum, asal naun tatap minri anri kokoh, mira baya anri Tuhan. 3:9 
Kewangun hanteni nanam tarima kasih kami ma Alatalla daya katuluh 
kaaraien sa naingkam kami hang hadapan Alatalla daya gana naun. 3:10 


Kaanrau kamalem kami ilaku ma hanye anri sagalis atei, nampan kami 
raerai tau kaiyuh panalu anri naun neu nyansukup inun sa naparlu daya 
naun nampan parisaya ma Kristus manyu pipatutni. 3:11 Mudahan Alatalla 
takam, anri Tuhan takam Yesus nyanrata lalan ma kami nampan tau panalu 
anri naun! 3:12 Mudahan Tuhan ngulah naun magin ipasinta nelang magin 
sinta ma katuluh ulun, hampe sinta naun yiru magin batambah, sameh kala 
sinta kami ma naun. 3:13 Anri kalayiru Tuhan sagar ngampi kansing atei 
naun, hampe naun barasis nelang puang uweng nawada hang hadapan 
Alatalla Ambah takam, hang tawuk Tuhan takam Yesus hawi baya katuluh 
ulun watni. 


4:1 Lawu lawini pulaksanai katuluh, kami haut ngami suntu ma naun neu 
kewangun naun harus welum nampan ngampi sanang atei Alatalla. Bujur 
naun haut welum kalayiru. Kude itati makai kuasa Tuhan Yesus, kami 
ilaku tatuu ma naun nelang mandasak nampan naun magin bahimat lagi 
hang hal yiru! 4:2 Daya naun haut karasa kawan patitah sa haut naami 
kami ma naun makai kuasa Tuhan Yesus. 4:3 Sa nabahum Alatalla 
hanyeyiru: nampan naun welum hulung ma hanye, barasis, lawit teka 
kawan gawian sa dapa bela. 4:4 Kawan upu hang penah naun harus karasa 
kewangun welum baya anri matueh waweini makai sara sa ngampi sanang 
atei Alatalla nelang murunsia. 4:5 Ada welum makai kabahumen 
kabahirien ma matueh wawei naun, kala sa naulah daya kawan ulun sa 
puang kataru Alatalla. 4:6 Hang hal sa kalayiru, ada sunah erang kaulun 
ngulah hala ma pulaksanaini, atawa nipu hanye. Yari kami haut bahimat 
ngampi itung naun, neu Tuhan sagar nukum kawan ulun sa ngulah kawan 
kahalaen sa kalayiru. 4:7 Alatalla nerau takam, puang nampan takam 
welum idapa ibela, malengkan nampan takam welum anri sara sa ngampi 
sanang ateini. 4:8 Ulun sa nampik pangajaran yiti, hanye puang nampik 
murunsia, malengkan nampik Alatalla sa ngami Rohni sa barasis ma naun. 
4:9 Kami puang parlu lagi nulis ma naun neu kewangun naun harus sinta 
kawan pulaksanai naun mira kaparisayaan. Naun haut naajar daya Alatalla 
nampan ipasinta. 4:10 Nelang hal yiti haut natantarang daya naun ma 
katuluh pulaksanai mira kaparisayaan hang katuluh Makedonia. Kude, 


pulaksanai katuluh, kami ilaku tatuu, nampan welum naun jari magm maeh 
lagi. 4:11 Ware naun ngakali welum anri damai nelang puang umba 
sampur kawan parsualan ulun lain. Ware naun bagawi ngantilau nafakah 
naun raerai, kala sa haut naparentah kami ma naun dahulu yari. 4:12 Amun 
naun welum kalayiru, naun puang mihanri ma hie-hie, nelang kawan ulun 
sa puang parisaya ma Kristus sagar mahormat naun. 4:13 Pulaksanai 
katuluh, kami hamen naun karasa anri kapinuuni neu kawan ulun sa haut 
mate1, nampan naun puang mahanang atei kala kawan ulun lain sa puang 
uweng kaharapen. 4:14 Takam parisaya Yesus haut matei nelang welum 
kamulek. Yiru sababni takam parisaya pada himat Alatalla sagar 
nyamelum kamulek katuluh ulun sa parisaya ma Yesus nelang haut matei, 
nampan here tau welum baya hanye. 4:15 Neu hal yiru, kalayiti lengan ajar 
Tuhan sa hamen natahampe kami ma naun: Hang tawuk Yesus hawi, 
takam sa pagun welum puang sagar nahuluan kawan ulun sa haut matei 
labis dahulu. 4:16 Hanrian malekat hante sagar nerau anri lengan sa mehet 
nelang tarompet Alatalla naampeau yalah siri parentah. Balalu Tuhan 
Yesus raerai sagar minau teka surga, nelang kawan ulun Kristen sa haut 
matei sagar nasamelum labis dahulu. 4:17 Udi yiru, takam sa pagun 
welum hang tawuk yiru sagar sinrah naenat baya here mawuang rakun 
nampan panalu anri Tuhan hang awan. Balalu takam sagar muneng baya 
hanye palus ma kalalawah. 4:18 Daya yiru, ware naun sameh ngampi 
kansing atei anri makai kawan lengan yiti. 


5:1 Pulaksanai katuluh, puang parlu kami nulis ma naun hantamian 
wayahnl sa pas tuu kawan hal yiru sagar jari. 5:2 Daya naun raerai karasa 
anri batantu tuu Anrau pihawian Tuhan yiru sagar hawi yalah maling hawi 
hang tawuk kamalem. 5:3 Amun ulun kaeau, "Katuluhni aman nelang 
damai," balalu hang tawuk yiru salenga here sagar wuah kabinasaan, 
nelang puang sunah erang kaulun sa kaiyuh lapas. Hal yiru sagar jari 
nyalenga, yalah pangingkaman erang kaulun wawel sa mahanang wuntung 
tawuk kai bagenda. 5:4 Kude naun puang ulun sa welum hawuang ptieng, 
hampe anrau yiru nyangkembah naun yalah pihawian erang kaulun maling. 
5:5 Naun katuluhni hanyeyiru ulun sa welum hawuang piraai, naun 


tamasuk hang anrau sa maraai. Takam puang ulun sa welum hang wuang 
piieng, atawa tamasuk hang anrau kamalem sa maieng. 5:6 Daya yiru 
takam puangiyuh saanre yalah ulun lain. Takam harus bajaga nelang 
pikiran takam harus tarang. 5:7 Hang tawuk kamalem ulun manre, nelang 
hang tawuk kamalem pada ulun mahamui. 5:8 Kude takam yiti kawan ulun 
sa tamasuk hang anrau sa maraai, daya yiru pikiran takam harus tarang. 
Takam harus tatap parisaya ma Tuhan nelang sinta kawan ulun lain nelang 
harap anri batantu Alatalla sagar nyalamat takam. Yiru panrape sa 
nyalindung takam hawuang takam bajuang nawan ptieng. 5:9 Alatalla midi 
takam puang nampan nahukum, kude nampan nasalamat itetei Tuhan 
takam Yesus Kristus. 5:10 Hanye matei ma takam nampan hang tawuk 
hanye hawi die-hau takam pagun welum, hau takam haut matei-takam tau 
kaiyuh welum baya hanye. 5:11 Daya yiru, ware naun tatap ipangami 
samangat nelang pangampi kansing, sameh kala sa rahat naulah daya naun 
itati. 5:12 Pulaksanai katuluh, kami ilaku tatuu nampan naun mahormat 
kawan ulun sa bagawi hang penah naun, hanyeyiru here sa haut napidi 
daya Tuhan nampan mamimpin nelang ngami nasehat ma naun. 5:13 Wuah 
naun tuu-tuu mahormat here nasinrah anri sinta nelang ahi lelo daya 
kaitung kawan ala sa naulah here. Ware naun welum tatap hawuang 
karukunen. 5:14 Kami pada ilaku, Pulaksanai katuluh, tagur mamaeh ulun 
sa puang hakun bagawi, ampi kansing atei ulun sa takut, karawah ulun sa 
parlu nakarawah nelang sabar anri katuluh ulun. 5:15 Jaga mamaeh 
nampan ada uweng sa iwaleh kajahaten makai kajahaten. Ware saratang 
ngakali ngulah kawan hal sa maeh, isa ma salain nelang ma katuluh ulun. 
5:16 Ware naun saratang arai, 5:17 nelang saratang badoa. 5:18 Hang 
katuluh hal ware naun batarima kasih, daya yiru sa nakabahumen Alatalla 
teka naun yalah ulun sa welum mira baya anri Kristus Yesus. 5:19 Ada 
nahalang Roh Alatalla. 5:20 Ada nganggap puang bariran kawan kabar sa 
naami daya Roh Alatalla. 5:21 Ala katantuluh harus nauji, nelang sa maeh 
harus naalut. 5:22 Sanawit katuluh masam kajahaten. 5:23 Mudahan 
Alatalla raerai sa ngami ma takam kasanangen, ngulah naun ulun sa tuu-tuu 
welum hulung ma Alatalla. Mudahan Alatalla nyaga nyalindung naun 
katuluhni, hau roh, amirue atawa tenga naun, hampe puang uweng nawada 


hang tawuk Tuhan takam Yesus Kristus hawi kamulek. 5:24 Alatalla, sa 
haut nerau naun, sagar nampalus hal yiru daya hanye satia. 5:25 Badoa ma 
kami, Pulaksanai katuluh! 5:26 Ware naun ipanabe anri marasap kala 
erang kaulun pulaksanai Kristen. 5:27 Hawuang kuasa Tuhan, aku ilaku 
tatuu nampan naun mambasa surat yiti ma katuluh pulaksanai sa mira 
kaparisayaan. 5:28 Mudahan Tuhan takam Yesus Kristus mamberkat 
naun. Hormat kami, Paulus 


2 Tesalonika 


1:1 Pulaksanai katuluh ungkup hang Tesalonika, sa jari ulun wat Alatalla 
Ambah takam anri Tuhan Yesus Kristus! Kami, hanyeyiru hi Paulus, hi 
Silas anri hi Timotius 1:2 harap mudahan Alatalla Ambah anri Tuhan 
Yesus Kristus ngami berkat nelang kasanangen ma naun. 1:3 Pulaksanai 
katuluh, kami wajib saratang ngantuh tarima kasih ma Alatalla gana naun. 
Nelang samula pipatutni kami ngulah kalayiru, gana naun magin parisaya 
ma Kristus, nelang naun magin ipasinta. 1:4 Yiru sababni wuah mun kami 
saratang paner neu naun tiap kali kami nunung kawan ungkup Alatalla. 
Kami arai nyarita kewangun naun tatap kokoh hang perisaya ma Kristus 
hang kawan kahanangen sa naingkam naun. 1:5 Nelang hang yiti lalea tuu 
leha adilni penghakiman Alatalla: naun haut wuah kahanangen daya gana 
Dunia Wau Alatalla, nelang daya yiru naun sagar naanggap patut masuk 
mawuang Dunia Wau yiru. 1:6 Hanye sagar nampalus inun sa adil, nelang 
sagar iwaleh kahanangen ma kawan ulun sa ngulah naun wuah 
kahanangen. 1:7 Nelang ma naun sa itati wuah kahanangen -- kalayiru 
pada ma kami -- Alatalla sagar ngami kasanangen hang anrau Tuhan Yesus 
minau teka surga nelang nantarang tengani sinrah kawan malekatni sa 
kuasa 1:8 nelang baya apui sa malelap. Hanye minau neu nukum kawan 
ulun sa puang paduli Alatalla nelang sa puang hamen welum manyu kala 
Kabar Maeh neu Yesus Tuhan takam. 1:9 Kawan ulun yiru sagar narime 
hukuman kabinasaan ma kalalawahni, naumpe kaluar teka lingkungan 
Tuhan nelang kuasani sa hante; 1:10 katuluh yiru sagar jari hang anrau 
hanye hawi yati nampan natawat daya ulun watni nelang nampan nahormat 


daya katuluh ulun sa parisaya. Naun pada sagar naan hang penah kawan 
ulun wat Alatalla yiru, daya naun haut parisaya ma kabar sa natahampe 
kami ma naun. 1:11 Yiru sababm kami saratang badoa ma naun. Kami 
badoa nampan Alatalla ngulah naun patut welum neu ngalut kabahumenni; 
daya samula neu yiru hanye nerau naun. Mudahan Alatalla makai kuasani, 
mulur kabahumen naun nampan ngulah sa maeh nelang ngampi paruna 
katuluh pagawian sa naulah naun daya parisaya ma Yesus Kristus. 1:12 
Anri kala yiru Tuhan takam Yesus natawat daya naun, nelang naun pada 
natawat daya Yesus daya gana pikaeh atei Alatalla takam nelang Tuhan 
Yesus Kristus. 


2:1 Neu pihawian Tuhan takam Yesus Kristus, nelang neu takam sagar 
nakumpul umak muneng baya hanye, iti sanalaku tatuu anri naun: 2:2 Ada 
kajut hinang bingung atawa balisah daya naan kabar, haut hampe wayahni 
anrau Tuhan Yesus hawi kamulek. Tau pada kabar yiru asalni teka isa 
tujum atawa isa ajaran; atawa tau pada naan sa kaeau kami haut suah nulis 
kalayiru hang isa teka surat kami. 2:3 Biar kalaaweleh, ada budas hakun 
ulun nipu naun. Daya kapihuan Anrau yiru hawi, harus labis dalulu naan 
jari kalayiti: Rama ulun sagar marutad, puang mangaku Kristus; nelang 
Murunsia Jahat sa natukas neu masuk ma naraka, sagar hawi. 2:4 Anri 
sakah hanye sagar nawan nelang namam diri hang ambau katuluh sa 
nasambah daya murunsia, atawa katuluh ilah sa naanggap Alatalla daya 
murunsia. Likan hanye sagar maharung hang Lewu Alatalla nelang 
mangaku iwara hanye Alatalla. 2:5 Itung aku haut suah iwara katuluh yiru 
ma naun tawuk aku pagun naan baya naun. 2:6 Nelang naun karasa inun sa 
itati pagun nahalang katuluh yiru nampan puang jari. Kude die amun 
hampe wayahni sa haut natukas daya Alatalla. Murunsia Jahat yiru sagar 
hawi. 2:7 Kakuaten sa ngulah kajahaten yiru haut nuku bagawi sara 
rahasia, kude pagun natahan-tahan. Die amun sa nahan yiru haut naunur, 
2:8 wau dinung Murunsia Jahat yiru. Balalu amun Tuhan Yesus hawi, 
hanye sagar munu Murunsia Jahat yiru makai hewuk teka wawani, nelang 
ngabinasa hanye makai talak sahaya pihawianmni. 2:9 Murunsia Jahat yiru 
sagar hawi makai isa kuasa sa hante teka Iblis. Hanye sagar ngulah wahai 


masam kaajaiban nelang kawan hal sa luar biasa sa penu anri tipuan. 2:10 
Hanye sagar makai kawan tipu muslihat sa jahat nampan nyantawang 
kawan ulun sa sagar binasa. Here sagar binasa daya here puang narime 
nelang puang sindi kabar sa bujur teka Alatalla sa kaiyuh nyalamat here. 
2:11 Yiru sababni Alatalla ngampi hulet hang here isa kuasa sa 
nyantawang, hampe here parisaya inun sa puang bujur. 2:12 Gana yiru, 
katuluh ulun sa sindi anri dosa nelang puang parisaya ma sa bujur yiru, 
sagar nahukum. 2:13 Pulaksanai katuluh sa nasinta Tuhan! Kami saratang 
ngantuh tarima kasih ma Alatalla neu naun, daya teka asalni Alatalla haut 
midi naun nampan nasalamat. Hal yiru jari daya inun sa nakaraja daya Roh 
Alatalla hang naun nampan ngulah naun jari ulun wat Alatalla sa barasis 
nelang daya naun parisaya ma kabar sa bujur teka Alatalla. 2:14 Neu ma 
yiru Alatalla nerau naun itetei Kabar Maeh sa nawara kami ma naun. 
Alatalla nerau naun, daya hanye hamen nampan naun umba kaingkam 
pihante mulia Tuhan takam Yesus Kristus. 2:15 Daya sabab yiru, 
Pulaksanai katuluh, ware naun minri anri segah nelang itegei mansing ma 
kawan ajaran sa haut naami kami ma naun, hau makai paner atawa surat. 
2:16-17 Mudahan Tuhan takam Yesus Kristus raerai, nelang Alatalla 
Ambah takam ngarartu nelang nangkansing atei naun, nampan naun tau 
katyuh ngulah nelang iwara mun sa maeh. Daya Alatalla sinta takam, 
nelang daya pikaeh ateini hanye ngulah takam tatap sabar, nelang harap sa 
maeh. 


3:1 Lawu lawini, pulaksanai katuluh, ware naun badoa ma kami. Badoa 
nampan kabar teka Tuhan kaiyuh tatap nawara anri hinang nelang natarime 
anri maeh, sameh kala sa haut jari hang naun dahulu yari. 3:2 Badoa pada 
nampan Alatalla nyalamat kami teka kawan ulun sa jahat. Daya puang 
katuluh ulun parisaya ma kabar teka Tuhan yiru. 3:3 Kude Tuhan satia. 
Hanye sagar nangkansing naun nelang nyalindung naun teka kuasa sa 
Jahat. 3:4 Nelang kami penu parisaya ma Tuhan neu naun, himat naun 
rahat ngulah nelang sagar tatap ngulah inun sa nahuyu kami ma naun. 3:5 
Mudahan Tuhan nguruk ngajar naun nampan magin kataru sa Alatalla sinta 
naun nelang Kristus ngami kasabaren ma naun. 3:6 Pulaksanai katuluh, 


makai kuasa Tuhan Yesus Kristus, kami marentah nampan naun nyanawit 
katuluh pulaksanai, sa welum mawule, nelang sa puang ngalut kawan 
ajaran sa naami kami ma here. 3:7 Naun raerai karasa naun harus ngalut 
suntu kami. Kami puang mawule tawuk kami naan hang penah naun. 3:8 
Kami puang nguta kutaen ulun anri puang bayar. Kabalikanni kaanrau 
kamalem kami bagawi mepai uat taulang nampan kami puang nyusah 
hie-hie teka naun. 3:9 Kami ngulah kala yiru puang daya kami puang 
uweng hak ilaku nampan naun ngarawah kami, kude daya kami hamen jari 
suntu ma naun. 3:10 Hang tawuk kami pagun naan hang penah naun, kami 
ngami aturan kalayiti, "Ulun sa puang hakun bagawi, puang usah kuman." 
3:11 Kami ngeau yiti daya kami karenge1 naan kawan ulun hang penah 
naun sa welum mawule. Here puang ngulah mun heneng, ekatni sibuk 
umba sampur urusan ulun lain. 3:12 Makai kuasa Tuhan Yesus Kristus 
kami marentah ulun yiru nelang ngami paringatan, nampan here bagawi 
anri sanang nelang ngantara nafakah here raerai. 3:13 Kude naun ada peda 
ngulah hal sa maeh. 3:14 Tau die naan ulun sa puang hakun ngalut inun sa 
naeau kami hang surat yiti. Ware naun hati-hati nadap ulun sa kalayiru 
nelang ada bagaul anri hanye nampan hanye amangan. 3:15 Kude ada 
ngulah hanye kala musuh; ekat ami ma hanye nasehat yalah erang kaulun 
pulaksanai. 3:16 Tuhan hanyeyiru putut kasanangen takam. Mudahan 
hanye saratang ngami ma naun kasanangen hang katuluh hal. Mudahan 
Tuhan nyinrah naun katuluhni. 3:17 Tabe teka aku, Paulus. Aku raerai sa 
nulis bagian yiti. Iti siri sa na andakku hang katuluh suratku. 3:18 
Mudahan Tuhan takam Yesus Kristus mamberkat naun katuluhni1. Hormat 
kami, Paulus 


1 Timotius 


1:1-2 Timotius, anakku sa sajati hawuang Tuhan! Surat yiti teka aku, hi 
Paulus, rasul Kristus Yesus manyu parentah Alatalla, Panyalamat takam 
nelang manyu parentah Kristus Yesus, kaharapen takam. Mudahan 
Alatalla Ambah anri Kristus Yesus Tuhan takam ngami berkat, ahi lelo 
nelang kasanangen ma hanyu. 1:3 Aku hamen nampan hanyu tatap muneng 


hang Epesus, kabahumenku yiru haut waraku ma hanyu tawuk aku tulak 
ma Makedonia. Daya, hang Epesus naan papire kaulun sa ngajar ajaran sa 
puang bujur, nelang hanyu harus nyantaduh here yiru ngajar. 1:4 Ami 
nasehat ma here nampan here ada lagi parisaya ma kawan dongeng anri 
kawan sarita sanyarita kawan asal usul puang witus-wuta. Katuluhni yiru 
ekat nimbul pirawekan nelang puang nampalus ransana Alatalla sa ekat tau 
napantaru itetei parisaya ma hanye. 1:5 Tujuan nasehat yiru, hanyeyiru 
nampan ulun kaiyuh atei sa maeh nelang atei maeh sa barasis, nelang tuu 
parisaya ma Tuhan, nelang anri kalayiru here tau sinta ma sasameh 
murunsia. 1:6 Naan meheni ulun haut puang welum kalayiru lagi, nelang 
tawang hawuang kawan pirawekan sa puang uweng riranni. 1:7 Here 
hamen jari kawan guru agama, padahal here raerai puang kataru kawan 
lengan sa napakai here atawa kawan hal sa nawara here anri kaharapen. 
1:8 Takam karasa kawan hukum agama yiru maeh, amun napakai manyu 
pipatutni. 1:9 Patut naitung hukum yiru naulah batantu puang neu ma 
kawan ulun sa maeh, malengkan ma kawan ulun sa malangar hukum, ma 
kawan panjahat, ulun duruhaka, ma ulun badosa, ulun puang baagama, 
ulun duniawi, ma ulun sa munu ambah atawa inehni, ma katuluh sa pamunu 
ulun, 1:10 ma kawan ulun idapa ibela, homoseks, panculik, mapusu, 
kawan saksi palasu nelang ma hie-hie sa ngulah kawan hal sa balawanan 
anri ajaran sa bujur. 1:11 Ajaran yiru naan hang Kabar Maeh sa neu pakai 
iwarani naparisaya ma aku, hanyeyiru Kabar Maeh teka Alatalla sa mulia 
nelang patut natawat. 1:12 Aku ngantuh tarima kasih ma Kristus Yesus 
Tuhan takam. Hanye haut ngami kakuaten ma aku nampan malayanni 
hanye, nelang hanye nganggap aku patut nampalus tugas yiru, 1:13 biar 
dahulu hie aku muntaka nelang ngahanangen nelang mahina hanye. Kude 
Alatalla malelo aku, daya hang tawuk yiru aku huan parisaya, jari aku 
puang karasa mun sa naulahku. 1:14 Kude aku likan natampenu anri ahi 
lelo Tuhan takam. Hanye ngami ma aku kamampuan nampan parisaya ma 
hanye nelang sinta sasameh murunsia. Kamampuan yiru naami ma takam 
katuluh sa haut jari isa anri Kristus Yesus. 1:15 Lengan yiti tuu bujur -- 
daya yiru patut natarime nelang naparisaya katuluhni --: "Kristus Yesus 
hawi ma dunia yiti nampan nyalamat ulun badosa." Nelang aku ulun 


badosa sa panga jahat. 1:16 Kude likan daya yiru Alatalla malelo aku, 
nampan Kristus Yesus kaiyuh nantarang katuluh kasabarenni ma aku, ulun 
sa panga badosa yiti. Nelang yiti jari isa suntu ma katuluh ulun sa yati 
sagar parisaya ma hanye nelang kaiyuh pamelum sajati ma kalalawah. 
1:17 Alatalla, Raja kawan wayah nelang jaman, patut saratang nahormat 
nelang natawat, daya hanye sa kalalawah, sa puang dinung nelang sa 
tungkan! Amen. 1:18 Timotius, anakku! Tugas yiti naparisayaku ma 
hanyu, daya ngitung pesen Alatalla sa natahampe itetei kawan nabi 
hawuang ungkup neu dirinu. Ware kawan pesen yiru jari wasi ma hanyu 
hang wuang parjuangan sa maeh. 1:19 Ware hanyu bajuang sinrah itegei 
hang kaparisayaan sa bujur nelang anri atei maeh sa barasis. Naan papire 
kaulun sa puang paduli lengan kunuan ateini, hampe kaparisayaan here 
balalu hansur. 1:20 Hengka here yiru hanyeyiru hi Himeneus anri hi 
Aleksander. Karueh ulun yiru haut hukumku anri nyarah here ma Iblis, 
nampan here paajar nampan taduh nangkurun Alatalla. 


2:1 Samambatang, aku ilaku tatuu nampan pilakuan, sumbayang, anri doa 
syafaat nelang lengan tarima kasih sa natahampe ma Alatalla anri ma 
katuluh ulun; 2:2 ma kawan raja anri ma katuluh ulun sa negei kuasa. Laku 
nampan takam welum damai ma Alatalla anri tingkah laku sa maeh. 2:3 
Yiru sa maeh nelang sa ngampi sanang atei Alatalla, jurusalamat takam. 
2:4 Hanye hamen nampan katuluh ulun nasalamat nelang karasa sa bujur. 
2:5 Daya, ekat naan isa Alatalla, nelang ekat isa ulun helang, helang 
Alatalla anri murunsia, hanyeyiru Kristus Yesus. 2:6 Hanye erang kaulun 
murunsia sa haut nyarah tengani pakai newuh katuluh ulun teka kawan 
dosa here. Anri kalayiru Alatalla nantarang hang wayah sa pas tuu, hanye 
hamen katuluh ulun nasalamat. 2:7 Nelang daya yiru aku nahuyu tulak ma 
kawan ulun sa puang Yahudi nampan iwara ma here kabar neu 
kaparisayaan sa bujur. Sa nawaraku yiti, yiru bujur. Aku puang ipusu. 2:8 
Aku hamen nampan kawan upu hang awe-awe badoa anri atei sa barasis, 
puang sangit nelang puang uweng basual. 2:9 Ware kawan wawei maradu 
tengani anri sasadang wangun nelang makai pakaian sa pantas. Wangun 
hurutan wulu puang hampe balabihan wangun atawa ada makai kawan 


parhiasan amas atawa mutiara, atawa kawan pama pakaian sa rarang. 2:10 
Kabalikanni, ware kawan wawei mahias tenga here makai kawan ulahan 
sa maeh manyu patut ma ulun wawei sa sumbayang ma Alatalla. 2:11 
Pipatutni kawan wawei paajar anri suni nelang ngalut nuu anri babujur. 
2:12 Aku puang katuju wawei ngajar atawa marentah ulun upu; here harus 
suni. 2:13 Daya sa samambatang naulah hanyeyiru hi Adam nelang udi 
yiru hi Hawa. 2:14 Nelang puang hi Adam malainkan hi Hawa sa wuah 
tipu, hampe malangar parentah Alatalla. 2:15 Biar kalayiru, wawei sagar 
salamat gana ngayaan anak, asal hanye anri randah atei tatap parisaya ma 
Kristus nelang tatap sinta ma ulun lain nelang welum hulung ma Alatalla. 


3:1 Bujur tuu lengan yiti, "Ulun sa hamen jari pamimpin ungkup, hanye 
sindi isa pagawian sa tuu baharaga." 3:2 Erang kaulun pamimpin ungkup 
patut erang kaulun sa puang uweng nawada, matueh waweini ekat isa, 
kaiyuh nahan diri, sabar, bijaksana, tartip, hanye arai narime ulun hang 
lewuni, nelang tau ngajar ulun; 3:3 ada ulun pamahamui, atawa ulun gaha 
babur. Kabalikanni hanye harus lamah liut nelang katuju damai. Hanye 
puang mata duitan. 3:4 Hanye harus tau ngatur lewu reanni arni maeh, 
nelang ngajar kawan anakni ngalut nuu nelang hormat ma hanye. 3:5 Daya 
amun ulun puang tau ngatur lewu reanni raerai, kalaawe wangun hanye 
kaiyuh ngatur ungkup Alatalla? 3:6 Erang kaulun pamimpin ungkup puang 
iyuh ulun sa wau jari Kristen, daya die hanye jari sakah balalu tasapa kala 
Iblis dahulu sadi. 3:7 Hanye harus erang kaulun sa ngaranni maeh 
hawuang masyarakat; daya amun puang kalayiru, himat hanye sagar 
nawawarah ulun, balalu lawu mawuang jabak Iblis. 3:8 Palayan ungkup 
patut pada erang kaulun sa maeh nelang jujur; puang mata duitan nelang 
puang hamen nguut anggur kajut hene. 3:9 Here harus itegei mansing hang 
ajaran kaparisayaan Kristen sa haut nalalea daya Alatalla makai atei 
kunuan sa maeh. 3:10 Ware here nauji dahulu, nelang amun bawilah here 
puang uweng wadaanni, wau here iyuh malayanni ungkup. 3:11 Matueh 
wawei here pada harus erang kaulun sa maeh, puang ulun sa katuju ngulah 
paner. Here harus tau nahan diri nelang jujur hawuang ala katantuluh. 3:12 
Palayan ungkup harus ekat naan erang kaulun matueh wawei. Hanye harus 


tau ngatur kawan anakni pada lewu reanni anri maeh. 3:13 Kawan ulun sa 
malayanni anri maeh hawuang ungkup, sagar nahormat nelang magin heei 
bapaner neu kaparisayaan here ma Kristus. 3:14 Aku harap puang lawah 
lagi aku sagar nunung hanyu. Kude biar kalayiru, aku pada nulis surat yiti 
ma hanyu, 3:15 nampan amun aku unte hawi, hanyu haut karasa kewangun 
takam harus welum yalah kaluarga Alatalla, hanyeyiru ungkup Alatalla sa 
welum. Ungkup yiti sa jari ari panangkur nelang panyangga ajaran sa bujur 
teka Alatalla. 3:16 Puang uweng sunah erang kaulun sa kaiyuh nawan 
kalaawe hantem rahasia agama takam: Hanye nantarang tenga hawuang 
wangun murunsia, nelang nakaku bujur daya Roh Alatalla, nelang nadinung 
daya kawan malekat. Kabar neu yiru nawara ma penah kawan bangsa, 
nelang hanye naparisaya hang litar duma nelang naenat ma surga. 


4:1 Roh Alatalla anri putes kaeau hang kawan anrau hanrian, meheni ulun 
sagar marutad, puang mangaku Kristus. Here sagar ngalut nuu ma kawan 
roh sa nyantawang nelang ngalut kawan ajaran roh jahat, 4:2 sa natahampe 
mitah kawan ulun pura-pura sa ipusu. Atei kunuan kawan ulun yiru haut 
maleng. 4:3 Here ngajar ulun nampan puang kawin nelang puang nguta 
kutaen sa bapidi. Padahal kutaen yiru naulah daya Alatalla neu nakuta anri 
ngantuh tarima kasih ma hanye daya kawan ulun sa parisaya ma Kristus 
nelang haut kataru ajaran sa bujur teka Alatalla. 4:4 Ala katantuluh sa 
naulah daya Alatalla yiru maeh, nelang puang uweng sunah isa harus 
naanggap padi [haram] amun haut natarime anri ngantuh tarima kasih ma 
Alatalla. 4:5 Daya berkat teka Alatalla nelang doa ngulah kutaen yiru jari 
halal. 4:6 Amun hanyu ngajar alakatantuluh yiru ma kawan pulaksana1 sa 
mira kaparisayaan, hanyu sagar jari palayan Kristus Yesus sa bagawi anri 
maeh. Nelang hanyu sagar saratang malihara batinnu makai lengan 
Alatalla sa naparisaya, nelang anri kawan ajaran sa bujur sa haut 
napalupuinu salawah yiti. 4:7 Sanawit kawan sarita tahayul sa puang 
bariran. Ware hanyu malatih tenganu ma pamelum sa baibadat. 4:8 
Latihan jasmani duhu rmanm, kude latihan rohani bariran hang katuluh hal, 
daya uweng janji ma pamelum hang wayah itati nelang hang wayah 
hanrian. 4:9 Hal yiru bujur nelang patut natarime nelang naparisaya 


katuluhni. 4:10 Yiru sababni takam bajuang nelang bagawi bahimat, daya 
takam harap anri sagalisni ma Alatalla sa welum; hanyeyiru jurusalamat 
katuluh ulun, samambatang tuu kawan ulun sa parisaya. 4:11 Ajar yiru 
katuluhni nelang huyu ulun rama ngalutni. 4:12 Ada maladar sunah erang 
kaulun nganggap hanyu randah daya hanyu lagi iya. Kabalikanni, ware 
hanyu jari suntu ma kawan ulun sa parisaya hawuang paner-gamungan anri 
tingkah lakunu, hang sara hanyu sinta sasameh murunsia nelang parisaya 
ma Yesus Kristus, nelang anri pamelumnu sa paruna. 4:13 Kamulek, 
padingian hampe aku hawi die, hanyu harus bahimat mambasa Surat 
Barasis ma kawan ulun yiru nelang ngami samangat sinrah ngajar here. 
4:14 Ada hanyu puang makai pangamian teka Alatalla sa naami ma hanyu 
hang tawuk kawan pamimpin ungkup hanrapak tangan here hang ambau 
ulunu, nelang kawan nabi nampe pesen Alatalla neu dirinu. 4:15 Ulah 
katuluhni yiru anri bahimat nampan kamajuannu nadinung daya ulun 
katuluh. 4:16 Jaga dirinu nelang jaga ajarannu. Ware hanyu satia nampalus 
katuluh yiru, daya anri kalayiru hanyu sagar nyalamat hau tenganu raeral 
atawa kawan ulun sa nyanrengei lengan ajarannu. 


5:1 Ada hanyu tamam nyangit ulun sa labis matueh teka hanyu malengkan 
insing hanye nyanrenge1 kawan lengannu kakala hanye ambahnu. Ulah 
kawan ulun sa iya yalah pulaksanainu, 5:2 nelang kawan wawel matueh 
yalah inehnu. Kawan wawel bujang yalah kawan andinu, anri sara sa 
maeh. 5:3 Hormat kawan wawel walu sa tuu-tuu welum raerai. 5:4 Kude 
amun erang kaulun wawe1 walu naan kawan anak atawa kawan umpu, here 
yiru sa mambatang harus naami pangaturen neu here sa patut mantaru 
wangun kawan ungkup bemehni, nelang iwaleh budi ulun matueh atawa 
itak here. Daya hal yiru ngampi sanang atei Alatalla. 5:5 Waweit walu sa 
tuu-tuu welum raerai, nelang puang uweng hie-hie sa tau kaiyuh malihara 
hanye, ekat baharap ma Alatalla. Kaanrau kamalem hanye saratang badoa 
ma Alatalla nampan ilaku pangarawahemni. 5:6 Kude wawei walu sa 
katuju welum irarami, hanye haut matei biar hanye pagun welum. 5:7 
Tahampe ma here kawan patitah yiti, nampan here welum puang uweng 
wadaanni. 5:8 Kude amun naan ulun sa puang malihara kawan kula 


kadangni, labis likan kulawaraga raerai, ulun yiru marutad nelang labis 
bere teka ulun sa puang parisaya. 5:9 Ekat wawei walu sa sukup kawan 
syarat kalayiti 1yuh natamasuk mawuang daftar kawan wawei walu; 
umurni harus puang kurang teka enempulu taun, hanye ekat suah hinra 
narangan. 5:10 Taru ulun yalah wawei sa ngulah kawan hal sa maeh, 
umpamani: haut nante-ngambau kawan anakni anri maeh, katuju narime 
tamu manginap hang lewuni, malayanni kawan ulun sa parisaya, ngarawah 
kawan ulun sa susah, nelang bagawi bahimat hawuang katuluh masam 
pagawian sa maeh. 5:11 Ada namasuk ma daftar yiru kawan wawei walu 
sa lagi iya, daya amun nanam kabahirien magin tamam, here hamen 
narangan lagi, nelang nanan Kristus. 5:12 Here hala daya puang nampalus 
janji sa naami ma hanye. 5:13 Kamulek here pada ngumpe anrau malem 
lepuh ganta maaru-maati. Nelang sa bere tatuu hanyeyiru here paajar 
nangkurun ngaran ulun lain nelang sampur urusan ulun lain nelang maner 
kawan hal sa puang patut napaner. 5:14 Daya yiru aku hamen nampan 
kawan wawei walu lagi iya narangan lagi, kaiyuh anak nelang ngurus lewu 
rean, nampan kawan musuh takam puang uweng kasampatan neu namusuk 
ngaran takam. 5:15 Daya naan kawan wawei walu sa haut tawang umba 
roh jahat. 5:16 Kude amun erang kaulun wawei Kristen naan kulawaraga 
walu, hanye harus ngarawah wawei walu yiru; ada maladar ungkup 
nanggung here. Anri kalayiru ungkup tau ngarawah kawan wawei walu sa 
budas puang uweng kula kadangni. 5:17 Pamimpin ungkup sa nampalus 
tugasni anri maeh, patut naami panghargaan rueh kali lipat, samambatang 
tuu here sa rajin bakhotbah anri ngajar. 5:18 Daya hawuang Surat Barasis 
naan nasurat, "Sapi sa rahat nguk gandum, ada nakarut wawani", pada, 
"Ulun sa bagawi, naan hak narime upan". 5:19 Ada narime pangaduan 
nadap erang kaulun pamimpin ungkup, amun puang uweng saksi sunah 
rueh kaulun atawa labis. 5:20 Ulun sa ngulah dosa harus natagur hang 
hadapan katuluh ungkup, nampan kawan ulun sa lain pada takut. 5:21 
Hang hadapan Alatalla, Kristus Yesus anri kawan malekat sa tapidi, aku 
ilaku tatuu nampan hanyu makai kawan patitah yiti anri puang uweng 
dawaan nadap hie-hie nelang puang pada pihak mamihak. 5:22 Hanyu ada 
kajut hinang hanrapak tangan hang ambau ulun maresmi pangangkatanni 


jari palayan Tuhan. Amun ulun lam badosa, ada umba pahawit hawuang 
dosa yiru. Jaga tenganu nampan tatap paruna. 5:23 Ada lagi ekat nguut 
ranu risak, uut pada hena butit anggur pakai ngarawah pancernaannu, daya 
hanyu gaha sakit-sakitan. 5:24 Dosa mehe ulun, kapihuan naadili, haut 
dinung anri batantu tuu. Kude dosa ulun lain wau rasa hanrian udiyiru. 5:25 
Kalayiru pada kawan ulahan sa maeh palus dinung. Nelang biar sa puang 
hinang nadinung, sika puang tau lajur padina. 


6:1 Kawan ulun Kristen sa jari walah, harus nganggap tuan here patut 
nahormat, nampan ulun puang kaiyuh nangkurun ngaran Alatalla atawa 
pangajaran takam. 6:2 Kawan walah sa tuanni ulun Kristen, puang iyuh 
ngampahe tuanni daya here sameh ulun Kristen. Likan here patut 
malayanni tuan here yiru anri labis maeh lagi, daya tuan sa nalayanni anri 
maeh yiru hanyeyiru sameh ulun parisaya sa nasinta. Hanyu harus ngajar 
nelang ngami nasehat neu katuluh yiti. 6:3 Hie sa ngajar ajaran lain teka 
yiru nelang puang katuju anri ajaran sa bujur teka Tuhan takam Yesus 
Kristus nelang anri ajaran agama takam, 6:4 hanyeyiru ulun sakah nelang 
puang karasa inun-inun! Panyakitni hanyeyiru katuju basual nelang 
ipamanas neu kawan pangutuhan hampe nimbul kawan kasiwa, pipasahan, 
puntaka, suriga hal sa puang maeh, 6:5 nelang pirawekan sa puang galis- 
galisni. Sara bapikir kawan ulun yiru haut patitah nelang puang bujur. Here 
minda tau kaiyuh tatau teka agama. 6:6 Samula tuu agama ngami 
kauntungan sa hante, amun ulun kaingkam sukup anri sa naan hang hanye. 
6:7 Daya takam hawi ma dunia yitu puang uweng nginsing ala inun-inun, 
nelang takam kaluar teka dunia puang uweng nginsing ala inun-inun. 6:8 
Jari amun naan kutaen anri pakaian, yiru haut sukup. 6:9 Kude ulun sa 
hamen tatau, tagoda nelang taawet daya wahai masam kabahirien sa lunga 
nelang sa nanrusak. Kawan kabahirien yiru ngulah ulun rusak hansur 
binasa. 6:10 Daya teka sinta ma duit, hawi wahai masam kajahaten. Naan 
maheni daya sinta ma duit hampe puang lagi ngalut ajaran Kristen, balalu 
here wuah wahai kahanangen sa ngampi lenuh atei here. 6:11 Kude hanyu, 
ulun wat Alatalla, sanawit ala katantuluhni yiru. Ware hanyu ngakali jari 
ulun sa mawitu bujur hang matei Alatalla, sa nyarah pamelum ma hanye, 


parisaya ma Kristus, sinta ma sasameh murunsia, sabar hawuang 
kahanangen nelang maeh tingkah laku anri lamah liut. 6:12 Ware hanyu 
bajuang tatuu nampan welum yalah ulun Kristen nampan hanyu kaiyuh 
hanrabut hadiah pamelum sajati palus kalalawah. Daya neu yiru sabujurni 
Alatalla nerau hanyu hang tawuk hanyu mangaku hang hadapan ulun rama 
sa hanyu parisaya ma Kristus. 6:13 Nelang itati, hang hadapan Alatalla sa 
ngami pahewukan ma alakatantuluh, nelang hang hadapan Kristus Yesus 
sa ngami kasaksian sa bujur ma hi Pontius Pilatus, aku laku yiti teka 
hanyu: 6:14 Ware hanyu ngalut nuu ma katuluh parentah yiru anri maeh 
nelang puang uweng wadaanni hampe hang anrau Tuhan takam Yesus 
Kristus hawi kamulek. 6:15 Pihawianni sagar natukas hang wayah sa pas 
tuu daya Alatalla raerai. Hanye panguasa sa tungkan; hanye mulia, Raja 
katuluh kawan raja, nelang Tuhan katuluh kawan tuan. 6:16 Ekat hanye sa 
puang nakuasa daya pampatei; hanye welum hang wuang sahaya sa puang 
kaiyuh nasanrite daya hie-hie. Puang uweng erang kaulun murunsia sa 
suah kadinung hanye atawa kaiyuh ninung hanye. Ma hanye hormat nelang 
kuasa palus ma kalalawah! Amen. 6:17 Ma kawan ulun sa tatau hang 
dunia yiti, ware hanyu ilaku nampan here ada sakah nelang ada harap ma 
kawan banda sa puang tatap -- umpamani anri katatauen. Here harus harap 
ma Alatalla sa ngami alakatantuluh ma takam anri jubung nampan takam 
tau nguta makaini. 6:18 Laku ma here nampan nantarang pikaeh, anri 
wahai ngulah ala maeh, matau, maeh atei nelang katuju ngami. 6:19 Anri 
kalayiru here ngumpul harata sa jari modal sa maeh ma hanrian anrau. 
Nelang anri kalayiru here sagar kaiyuh pamelum sa kalalawah, hanyeyiru 
pamelum sa sajati. 6:20 Inun sa haut naparisaya ma hanyu, jaga yiru 
mamach, Timotius! Sanawit kawan papaneran sa puang bariran nelang 
basual neu kawan hal sa anri kaliru naantuh "Pangarasaen". 6:21 Daya 
naan kawan ulun sa kaeau here naan pangarasaen yiru, hampe tawang teka 
kawan ajaran Kristen sa naparisaya here dahulu hie. Mudahan Tuhan 
mamberkat naun katuluh. Hormat kami, Paulus 


2 Timotius 


1:1-2 Timotius, anakku sa nasinta! Aku, hi Paulus, nulis surat yiti ma 
hanyu, harap mudahan Alatalla Ambah anri Tuhan takam Yesus Kristus 
ngami berkat, ahi lelo nelang kasanangen ma hanyu. Manyu kabahumen 
Alatalla, aku natutui jari rasul Kristus Yesus nelang nautus nampan iwara 
neu pamelum sa najanji Alatalla. Pamelum yiru natarime takam daya mira 
baya anri Kristus Yesus. 1:3 Aku ngantuh tarima kasih ma Alatalla sa 
nalayanniku anri atei kunuan sa barasis kala sa naulah daya datu niniku 
sadi. Aku saratang ngantuh tarima kasih ma Alatalla tiap aku kaitung 
hanyu hawuang doa, hau kaanrau hau kamalem. 1:4 Aku kaitung hanang 
ateinu. Yiru sababni aku hamen tatuu panalu hanyu nampan aku tuu-tuu 
arai. 1:5 Aku kaitung neu kaparisayaannu isa tuu-tuu ma Kristus, sameh 
anri kaparisayaan itaknu hi Lois nelang inehnu hi Eunike. Nelang aku 
yakin hanyu pada parisaya kalayiru. 1:6 Daya yiru aku ngampi itung hanyu 
nampan nyamelum ahilelo isa naami Alatalla ma hanyu hang tawuk aku 
hanrapak tanganku hang ambau hanyu. 1:7 Daya Roh Alatalla sa naami 
ma takam, puang Roh sa ngulah takam jari ulun matakut. Kabalikanni Roh 
Alatalla yiru ngulah takam mansing, penu anri sinta nelang kayuh nahan 
diri. 1:8 Yiru sababni ada amangan ngami kasaksian neu Tuhan takam, 
nelang ada pada amangan neu aku, sa napanjara gana hanye. Kabalikanni, 
ware hanyu anri kakuaten teka Alatalla, umba nanggung kahanangen gana 
Kabar Maeh yiru. 1:9 Alatalla nyalamat takam nelang nerau takam 
nampan jari ulun watni. Hanye nampalus yiru puang miandan manyu inun 
sa haut naulah takam, malengkan miandan ransanani raerai nelang ahi 
leloni. Hanye ngami ma takam ahi lelo itetei Kristus Yesus kapihuan dunia 
yiti naulah. 1:10 Nelang itati, Alatalla nantarang ahi lelo yiru ma takam 
itetei pihawian Raja Panyalamat takam Kristus Yesus. Yesus nyantalau 
kuasa pampatei nelang nginsing pamelum sajati sa kalalawah itetei Kabar 
Mach yiru. 1:11 Pakai iwara Kabar Maeh yiru Alatalla nutui aku jari rasul 
nelang guru. 1:12 Yiru sababni aku ngaret katuluh kahanangen yiti, kude 
aku tatap harap, daya aku karasa tuu hie sa naparisayaku. Aku harap inun 
sa haut naamini ma aku, hanye sanggup pada nyagani hampe anrau 
Kiamat. 1:13 Tegei tatuu ajaran sa bujur sa haut naamiku ma hanyu. 
Nelang wuah hanyu tatap itegei hang kaparisayaan nelang sinta sa haut jari 


milik takam daya mira baya anri Kristus Yesus. 1:14 Anri pangarawahen 
teka Roh Alatalla sa welum hawuang takam, wuah hanyu nyaga mamaeh 
kawan hal sa baharaga sa haut na ami ma hanyu. 1:15 Hanyu karasa 
katuluh ulun hang propinsi Asia haut nanan aku, tamasuk pada hi Figelus 
anri hi Hermogenes. 1:16 Kude kulawaraga Onesiforus haut papire kali 
ngampi arai ateiku. Mudahan Tuhan hamen nutui ahi leloni ma here. Biar 
aku hawuang panjara, hi Onesiforus puang amangan neu wangunku yiru. 
1:17 Dami hampe hang Roma, hanye palus ngakali ngatara aku hampe 
hanye panalu anri aku. 1:18 Nelang hanyu karasa tawuk hang Epesus 
hanye wahai ngarawah aku. Mudahan Tuhan nantarang ahi leloni ma 
hanye hang anrau Tuhan mangadili katuluh ulun murunsia. 


2:1 Timotius, anakku! Wuah hanyu mansing daya ahi lelo sa naami ma 
takam, daya takam mira baya anri Kristus Yesus. 2:2 Lengan ajar sa 
dahulu hie haut rengeinu teka aku hang hadapan ulun rama wuah hanyu 
parisaya anri kawan ulun sa iyuh naparisaya nelang sa sakap ngajar ulun 
lain. 2:3 Hanyu harus umba nanggung kahanangen yalah prajurit Kristus sa 
satia. 2:4 Erang kaulun prajurit sa rahat batugas, puang sagar ngampi 
sibuk dirini anri kawan urusanni raerai, daya hanye hamen ngampi sanang 
atei panglimani. 2:5 Erang kaulun olah ragawan puang sagar jari juara 
hawuang isa partandingan, amun hanye puang ngalut nuu kawan paraturan. 
2:6 Ulun pangume sa haut bagawi bahimat, hanye sa samambatang naan 
hak kaiyuh hasil teka kawan amuleamni. 2:7 Pikir mamaeh mun sa naeauku 
yiti, daya Tuhan sagar ngami ma hanyu kasanggupen pakai mantaru 
katuluhni yiru. 2:8 Itung yiti: Kabar Maeh sa nawaraku hanyeyiru Kabar 
neu Kristus Yesus, turunan Dawid; Hanye Kristus sa haut welum mulek 
teka pampatei. 2:9 Daya iwara Kabar Maeh yiru, aku wuah kahanangen: 
likan hampe narantai kala erang kaulun panjahat. Kude lengan Alatalla 
puang tau narantai. 2:10 Yiru sababni aku sabar nanggung katuluh yiru 
daya ma kaparluan kawan ulun sa haut napidi daya Alatalla, nampan here 
pada kaiyuh salamat sa haut naami itetei Kristus Yesus, nelang nasinrah 
anri pihante mulia sa ma kalalawah. 2:11 Wuah tuu lengan yiti, "Amun 
takam haut matei baya hanye, takam welum pada baya hanye. 2:12 Amun 


takam tatap sabar, takam pada sagar marentah baya hanye. Amun takam 
puang mangaku hanye, hanye pada sagar puang mangaku takam. 2:13 
Amun takam puang satia, hanye tatap satia, daya hanye puang tau 
balawanan anri dirini raerai." 2:14 Wuah hanyu ngampi itung kawan ulun 
neu alakatantuluhni yiti. Hang hadapan Alatalla, ami nasehat ma here 
nampan here ada basual neu kawan pangatuhan. Yiru puang uweng riranni, 
likan nyanrawek kawan ulun sa nyanrengeini. 2:15 Wuah hanyu ngakali 
tatuu nampan nakaku daya Alatalla yalah ulun sa patut bagawi ma hanye. 
Wuah hanyu ngakali nampan hanyu puang amangan neu pagawiannu, 
malengkan ngajar anri maeh kawan ajaran sa bujur teka Alatalla. 2:16 
Sanawit kawan papaneran sa puang uweng riranni nelang sa ngampahe 
Alatalla. Kawan papaneran sa kala yiru ekat ngulah ulun magin jahat. 2:17 
Ajaran kawan ulun yiru ilansar yalah panyakit kanker sa ganas. Teka here 
tamasuk hi Himeneus anri hi Filetus. 2:18 Here haut tawang teka kawan 
ajaran sa bujur, nelang ngasasaur kacau kaparisayaan mehe ulun. Here 
kaeau kaelanen teka pampatei haut tarjadi. 2:19 Kude piduduk sa segah sa 
haut naulah daya Alatalla puang tau nagaguyuh. Hang ambauni naan 
nasurat kalayiti, "Tuhan kataru kawan ulun sa jari milikni", nelang "ulun sa 
kaeau hanye milik Tuhan, ulun yiru harus taduh nampalus gawian sa hala." 
2:20 Hawuang lewu sa hante naan wahai masam parabot. Naan sa naulah 
teka perak atawa amas, kude naan pada sa naulah teka kayu atawa tane. 
Naan sa napakai ma kaparluan sa hulung, nelang naan pada sa napakai ma 
kaparluan biasa. 2:21 Ulun sa ngabarasis dirmi teka hal sa jahat, ulun yiru 
sagar napakai ma kaparluan sa hulung. Hanye jari milik sa hulung nelang 
bariran ma tuanni. Hanye natatap neu napakai ma tiap pagawian maeh. 
2:22 Sanawit kawan kahamenen ulun iya muda. Wuah hanyu ngakali 
nampan welum manyu kabahumen Alatalla, satia hang ajaranni nelang 
sinta ma sasameh murunsia, nelang naan kadamaian atei. Wuah hanyu 
welum kalayiru baya here sa nanterau ilaku karawahen teka Tuhan anri 
atei sa barasis. 2:23 Ada hanyu umba hawuang pirawekan kawan ulun 
lunga sa puang karasa inun heneng. Hanyu karasa katuluh yiru ekat ngulah 
pibaburan. 2:24 Ulun sa bagawi ma Tuhan puang patut basual; hanye harus 
ramah anri ulun katuluh, nelang kaiyuh ngajar ulun anri maeh nelang sabar. 


2:25 Hanye harus lamah liut ngajar kawan ulun sa katuju nawan; mudahan 
Alatalla ngami kasampatan ma kawan ulun yiru nampan batobat teka 
kawan dosa here nelang kataru ajaran sa bujur. 2:26 Anri kalayiru here 
balalu kataru kamulek, nelang lepah teka jabak Iblis sa haut nuruk here 
nelang maksa here nampan ngalut kabahumenni. 


3:1 Itung yiti: Hang kawan anrau pijumpuhan sagar naan wahai kasusahen. 
3:2 Murunsia sagar ekat mamikir dirini raerai, mata duitan, sakah nelang 
katuju ipusu. Here katuju ngawawarah ulun, nawan ulun matueh, puang 
kataru batarima kasih, nelang muar ma kawan hal sa rohani. 3:3 Here 
puang sinta anri sasameh murunsia, puang hamen ngampun, here katuju 
nangkurun ngaran ulun lain, katuyu makai kakarasen, here maraat, nelang 
puang katuju ma pikaeh. 3:4 Here katuju sulas duruhaka, sakah nelang 
puang ambau pikiran. Here labis katuju ma kasanangen dunia teka ngalut 
kabahumen Alatalla. 3:5 Biar nadinung, here ngalut nuu nampalus 
kawajiban agama, kude here puang narime inti teka agama yiru. Sanawit 
tenga teka ulun sa kalayiru. 3:6 Naan teka here sa ikalihik masuk ma 
lewu, balalu mamikat kawan wawel sa maleme nelang badosa sa nakuasa 
daya masam-masam kabahirien. 3:7 Kawan wawei yiru saratang laku 
naajar, kude puang suah tau kataru ajaran sa bujur teka Alatalla. 3:8 Kala 
hi Yanes anri hi Yambres sadi nawan hi Moses, kalayiru pada kawan ulun 
yiru nawan ajaran teka Alatalla. Pikiran here haut rusak, nelang 
kaparisayaan here mahak. 3:9 Kude here puang sagar kaiyuh inun-inun, 
daya panunga here sagar rasa katuluh ulun, kala sa naingkam daya Yanes 
anri hi Yambres. 3:10 Kude hanyu haut makai kawan ajaranku, 
pidasaranku, anri tujuan pamelumku. Hanyu haut kadinung kalaawe aku 
tuu-tuu parisaya ma Yesus Kristus nelang sinta ma sasameh murunsia. 
Hanyu karasa pada kasabaren nelang kakansingenku. 3:11 Hanyu haut 
kadinung aku nasiksa nelang aku nanggung kahanangen. Hanyu karasa 
katuluh kajadian sa wuah aku hang Antiokhia, hang Ikonium, anri hang 
Listra, nelang hanyu karasa katuluh kahanangen wuah aku! Kude Tuhan 
nyalamat aku teka katuluhni yiru. 3:12 Samula katuluh ulun sa hamen 
welum baibadat nelang welum mira baya anri Kristus Yesus sagar wuah 


kahanangen, 3:13 kude kawan ulun sa jahat anri kawan ulun panipu sagar 
magin batambah jahat. Here mpu ulun lam padahal here raerai tatipu pada. 
3:14 Kude neu hanyu, Timotius, ware hanyu tatap itegei hang kawan 
ajaran sa haut naajar ma hanyu nelang katuluhni naparisaya dayanu, daya 
hanyu karasa hie kawan gurunu. 3:15 Hanyu harus kaitung kalemah teka 
rumis hanyu haut kataru Surat Barasis. Surat Barasis yiru ngami ma hanyu 
kaharatien-kataruen nampan kaiyuh salamat itetei parisaya ma Yesus 
Kristus. 3:16 Katuluh sa nasurat hawuang Surat Barasis, nailham daya 
Alatalla nelang bariran pakai ngajar sa bujur, pakai nagur, nelang nyamuah 
sa hala, nelang pakai ngajar murunsia nampan welum ngalut kabahumen 
Alatalla. 3:17 Makai Surat Barasis yiru ulun sa malayamni Alatalla kaiyuh 
nasansukup anri paruna ma katuluh masam pagawian sa maeh. 


4:1 Kristus sagar hawi lagi ma dunia yiti lepuh mangadili kawan ulun 
welum, ulun matei; nelang hanye sagar hawi nampan marentah yalah Raja. 
Daya yiru aku ilaku tatuu anri hanyu hang hadapan Alatalla nelang Kristus 
Yesus: 4:2 Ware hanyu iwara Kabar teka Alatalla yiru, nelang saratang 
nuntut nampan ulun nyanrengeini, hau here hamen atawa puang. Ware 
hanyu ngampi harap tatuu ulun, nutui kahalaen, nelang ngami samangat ma 
here. Ajar ulun anri sabar. 4:3 Daya sagar hampe wayahni ulun puang 
hakun lagi narime pangajaran sa bujur. Kabalikanni, here makai 
kabahumen here raerai, nelang ngumpul rama guru nampan ngajar kawan 
hal sa marauh nasanrengei hang silu here. 4:4 Here sagar nutup silu puang 
hakun nyarengei sa bujur, kude sagar nyanrenget kawan tanuhui usu. 4:5 
Kude biar kalayiru, hanyu harus nguasa dirinu hawuang kaadaan sa 
kalaaweleh. Sabar hawuang kahanangen, tampalus tugasnu yalah 
pambarita Kabar Maeh yiru, nelang tampalus mamaeh kawajibannu yalah 
palayan Alatalla. 4:6 Neu diriku, haut hampe wayahni aku sagar matei 
yalah parapah ma Alatalla. Puang lawah lagi aku sagar nanan dunia yiti. 
4:7 Aku haut umba partandingan anri maeh tatuu, nelang haut hampe garis 
tikasni. Aku tatap satia ma Kristus hampe pijumpuhamni. 4:8 Nelang itati 
hadiah kamanangen nganre1 aku. Hang Anrau Kiamat, Tuhan, Hakim sa 
adil yiru sagar nyarah hadiah yiru ma aku, daya aku haut welum ikaeh anri 


Alatalla. Nelang puang ekat aku raerai sa sagar narime hadiah yiru, kude 
pada katuluh ulun sa nganrei pihawian Tuhan anri kakunus kasungu. 4:9 
Ware hanyu ngakali hawi nunung aku anri hinang, 4:10 daya hi Demas 
haut nanan aku daya hanye sinta dunia yiti. Hanye tulak ma Tesalonika. Hi 
Krekes tulak ma Galatia nelang hi Titus ma Dalmatia. 4:11 Ekat hi Lukas 
sa muneng baya aku. Alap hi Markus nelang insing hanye sinrah hanyu, 
daya hanye tau ngarawah hawuang pagawianku. 4:12 Aku haut nunyu hi 
Tikhikus tulak ma Epesus. 4:13 Amun hanyu hawi insing mantel sa 
tananku hang Troas hang lewu Karpus. Insing pada kawan bukuku, 
samambatang kawan buku sa naulah teka karatas kulit. 4:14 Hi 
Aleksander, tukang tamaga yiru haut ngulah gawian sa jahat tatuu nadap 
aku. Tuhan sagar iwaleh ma hanye manyu gawini. 4:15 Hanyu harus 
hati-hati anri hanye, daya hanye bahimat nawan kabar sanawara takam. 
4:16 Hang tawuk aku palanungkai kali nampe pambelaanku, puang uweng 
sunah erang kaulun sa nengau aku; katuluhni nanan aku. Mudahan Alatalla 
puang ngampi hala here hang hal yiti! 4:17 Kude Tuhan nengau aku. 
Hanye ngami kakuaten hampe aku sanggup iwara katuluh Kabar Maeh 
yiru, nampan katuluh ulun sa puang Yahudi karengei. Nelang aku lepah 
teka bahaya pampatei. 4:18 Tuhan himat sagar nyanepah aku teka tiap 
ngakali sa jahat nadap aku. Hanye sagar nginsing aku anri salamat 
mawuang karajaanni hang surga. Ware hanye natawat namulia palus ma 
kalalawah! Amen. 4:19 Tabeku ma hi Priskila anri hi Akwila nelang ma 
kulawaraga Onesiforus. 4:20 Hi Erastus muneng hang Korintus, nelang hi 
Trofimus haut tananku hang kaadaan sakit hang Miletus. 4:21 Ware hanyu 
ngakali hawi kapihuan musim marisak. Ebulus, Pudes, Linus, anri hi 
Klaudia ngirim tabe here ma hanyu; kalayiru pada katuluh pulaksanai mira 
kaparisayaan lainni. 4:22 Mudahan Tuhan nengau hanyu. Mudahan Tuhan 
mamberkat pulaksanai katuluh! Hormat kami, Paulus 


Titus 


1:1 Titus anakku! Aku, hi Paulus, nulis surat yiti yalah walah Alatalla 
nelang rasul Yesus Kristus. Aku napidi nelang nautus nampan ngarawah 


kawan ulun pidian Alatalla nampan here mansing hawuang kaparisayaan 
here. Aku pada harus ngarawah here nampan kataru ajaran sa bujur sa 
naajar daya agama takam. 1:2 Ajaran yiru miandan harapan sa takam 
sagar narime pamelum sa sajati palus kalalawah. Alatalla haut bajanji neu 
pamelum yiru dahulu hengka panukuan jaman-nelang Alatalla himat puang 
suah ipusu. 1:3 Hang wayah sa pas tuu, Alatalla ngalalea janjini yiru 
hawuang pesenni. Aku haut naparisaya pakai nampe pesen yiru, nelang 
aku iwara yiru manyu parentah Alatalla Panyalamat takam. 1:4 Titus, 
hanyu tuu-tuu anakku, daya hanyu anri aku sameh-sameh haut parisaya ma 
Kristus. Aku harap mudahan Alatalla Ambah anri Kristus Yesus Raja 
Panyalamat takam, ngami berkat nelang kasanangen ma hanyu. 1:5 Aku 
nanan hanyu hang Kreta nampan hanyu kaiyuh ngurus kawan hal sa parlu 
naatur. Pada nampan hanyu ngangkat kawan pamimpin ungkup hang tiap 
tumpuk. Nelang itung kawan patitah yiti: 1:6 Erang kaulun pamimpin 
ungkup harus ulun sa puang uweng wadaanni, matueh waweini ekat erang 
kaulun, kawan iyani harus haut parisaya ma Kristus, puang murun parangal 
nelang sa puang iyuh naatur. 1:7 Pamimpin ungkup hanyeyiru ulun sa 
ngurus pagawian Alatalla, hanye puang iyuh naan wadaanni. Hanye puang 
iyuh sakah atawa panyangitan atawa ulun pamahamui, atawa katuju babur, 
atawa mata duitan. 1:8 Hanye katuju narime ulun hang lewuni, katuju ma 
kawan hal sa maeh, kaiyuh nahan diri, jujur, barasis nelang welum taatur. 
1:9 Hanye harus mansing itegei hang ajaran sa iyuh naparisaya, kala sa 
haut naajar ma hanye. Anri kalayiru hanye sanggup ngami nasehat ma ulun 
miandan ajaran sa bujur, nutui kahalaen kawan ulun sa nawan hanye. 1:10 
Daya rama ulun sa katuju nawan, samambatang kawan ulun sa asalni 
baagama Yahudi; here ngakal ulun lain anri papaneran here sa puang 
bujur. 1:11 Kawan ulun sa kalayiru harus natutup wawani, daya here 
wahai ngasasaur kulawaraga ulun makai kawan ajaran sa puang bujur. 
Here nampalus hal yiru ekat daya hamen ngantara kauntungan sa puang 
anri patut! 1:12 Suah erang kaulun nabi here raerai, sa asalni pada teka 
Kreta, kaeau, "Kawan ulun Kreta saratang ipusu nelang kala situa maraat 
mauruh nelang mawule." 1:13 Inun sa naeau daya nabi yiru samula tuu. 
Yiru sababni hanyu harus nagur here anri putes; nampan here tatap itegei 


hang ajaran sa bujur 1:14 nelang puang lagi itegei hang kawan tanuhui 
ipusu wat ulun Yahudi atawa kawan aturan sa naulah daya kawan ulun sa 
puang narime ajaran sa bujur yiru. 1:15 Ala katantuluh yiru barasis ma 
ulun sa barasis. Kude ma ulun sa pikiranni bere nelang puang parisaya, 
puang uweng sunah isa sa barasis, daya pikiran anri kunuan atei here haut 
bere! 1:16 Here kaeau here kataru Alatalla, padahal ulahan here puang 
susuk. Here maka rumanyi, nelang here puang hamen ngalut nuu; here 
hanyeyiru kawan ulun sa puang sanggup ngulah hal sa maeh. 


2:1 Kude hanyu, Titus, ware hanyu ngajar ajaran sa bujur. 2:2 Ami 
nasehat ma kawan upu sa haut matueh, nampan here nahan diri, bijaksana 
nelang welum kala ulun sa nahormat. Here harus pada itegei hang ajaran 
sa bujur teka Alatalla, sinta sa paruna nelang nanggung kahanangen anri 
sabar. 2:3 Kalayiru pada ware hanyu ngami nasehat ma kawan wawei sa 
matueh nampan tingkah laku here susuk anri inun sa patut ma ulun sa 
welum hulung ma Alatalla. Here puang iyuh muntaka ulun lain nelang 
puang iyuh katagihan minuman keras. Here harus ngajar kawan hal sa 
maeh, 2:4 nampan anri kalayiru here kaiyuh ngajar kawan wawei bujang 
sa lagi 1ya nampan sinta ma matueh upu here anri kawan anakni, 2:5 
bijaksana, welum barasis nelang jari ibu rumah tangga sa maeh tunduk ma 
matueh upuni. Anri kalayiru puang uweng ulun kaiyuh ngampahe kabar 
teka Alatalla. 2:6 Kalayiru pada, ami nasehat ma kawan ulun sa lagi iya 
nampan here bijaksana. 2:7 Hang ala katantuluh, ware hanyu jari suntu 
tingkah laku sa maeh. Amun hanyu ngajar, hanyu harus jujur nelang anri 
tuu-tuu atei. 2:8 Pakai kawan lengan sa bijaksana, sa puang tau nawada 
daya ulun, nampan kawan ulun sa nawan hanyu amangan daya puang 
uweng hal sa puang maeh sa tau neau here neu takam. 2:9 Kawan walah 
harus tunduk ma tuanni, nelang ngampi sanang atei tuanni hang katuluh 
hal. Here puang iyuh nawan, 2:10 atawa ngalat. Ware here nantarang sa 
here saratang makai lagu lampah sa maeh nelang satia, nampan anri sara 
here yiru ulun nawat ajaran neu Alatalla, Panyalamat takam. 2:11 Daya 
Alatalla haut nantarang ahi leloni neu nyalamat katuluh murunsia. 2:12 Ahi 
lelo Alatalla yiru ngajar takam nampan takam puang lagi welum 


balawanan anri kabahumen Alatalla nelang puang ngalut kabahumen dunia. 
Takam naajar nampan welum hawuang dunia yiti anri tau nahan diri, tulus 
nelang satia ma Alatalla. 2:13 Itati takam rahat nganrei anrau sa naharap 
daya takam yiru; hang Anrau yiru dunia sagar kadinung pihante mulia 
Yesus Kristus, hanyeyiru pihante Alatalla nelang Raja Panyalamat takam. 
2:14 Hanye haut nyarah dirini ma takam nampan nyanepah takam teka 
kawan kajahaten, palus ngulah takam jari murunsia sa lepah teka dosa 
balalu jari milikni, nelang rajin ngulah ala maeh. 2:15 Ajar kawan katuluh 
yiru, nelang ami nasehat, tagur kawan ulun sa nyanrengei lengannu anri 
bapangaruh. Ada maladar sunah erang kaulun sa nganggap hanyu randah. 


3:1 Ampiitung kawan ulun ungkup nampan here tunduk ma kawan 
pamimpin anri panguasa negara, ngalut nuu nelang basadia nampalus 
kawan hal sa maeh. 3:2 Wara ma here nampan here ada muntaka atawa 
basual anri hie-hie, malengkan maeh paner gamungan. Wuah here saratang 
lamah liut anri katuluh ulun. 3:3 Daya dahulu hie takam lunga, tawang 
nelang puang ngalut nuu. Takam nasamalah daya kawan kasindien 
kabahirien; takam welum anri kunuan atei murun kasiwa nelang ipanrigat- 
ipamuar. 3:4 Kude Alatalla panyalamat takam nantarang sinta nelang 
pikaeh ateini anri takam. 3:5 Hanye nyalamat takam, puang gana takam 
haut nampalus hal sa maeh, malengkan daya hanye sinta takam. Hanye 
nyalamat takam itete1 Roh Alatalla, sa ngulah takam nakayaan nelang 
welum wau anri mui ngabarasis takam. 3:6 Alatalla ngampinau rohni ma 
takam itete1 Yesus Kristus, Raja Panyalamat takam, 3:7 nampan daya ahi 
lelo Yesus, takam ikaeh mulek anri Alatalla balalu takam katyuh pamelum 
sajati palus kalalawah sa naharap-daya takam. 3:8 Lengan yiti kapinuu 
bujur. Aku hamen hanyu ngutama tuu hal yiti, nampan kawan ulun sa 
parisaya ma Alatalla ngakali tatuu nampan ngulah kawan pagawian maeh 
nelang bariran ma katuluh ulun. 3:9 Sanawit kawan panitian sa puang 
uweng riranni, kawan sarita asal-usul, pibantahan, babur basual neu hukum 
agama. Katuluh yiru puang uweng riranni nelang puang uweng untungni. 
3:10 Ulun sa ngulah pipasahan hawuang ungkup, ware hanyu nagur hanye 
hinra hanrueh, udi yiru ada lagi sinrah anri hanye. 3:11 Hanyu karasa ulun 


sa masam yiru duruhaka nelang kawan dosani mambukti sa hanye 
bakahalaen. 3:12 Dami udi aku ngutus hi Artemas atawa hi Tikhikus 
nunung hanyu, hanyu musti ngakali nampan hinang hawi nunung aku hang 
Nikopolis, daya aku ngaheng muneng hang yaru salawah musim marisak. 
3:13 Ware naun ngakali tatuu nampan ngarawah hi Zenas, ahli hukum yiru 
anri hi Apolos nampan here kaiyuh tulak anri puang uweng kakurangen. 
3:14 Kawan ulun takam harus paajar nampalus kawan hal sa maeh 
nampan kaiyuh nyansukup kawan inun sa naparlu; ada hampe here welum 
puang bariran. 3:15 Katuluh pulaksanai sa baya aku, ngirim tabe ma 
hanyu. Tahampe tabe kami pada ma kawan hengau sa mira kaparisayaan. 
Mudahan Tuhan mamberkat naun katuluh. Hormat kami, Paulus 


Filemon 


1:1 Pulaksanaiku hi Filemon, tangke nelang hengau kami! Aku, hi Paulus, 
erang kaulun tahanan daya gana Kristus Yesus, baya anri pulaksanai takam 
hi Timotius, nulis surat ma hanyu 1:2 nelang ma ungkup sa bakumpul hang 
lewunu, pada ma pulaksanai takam wawei, hi Apfia anri hengau 
saparjuangan takam, hi Arkhipus. 1:3 Kami harap mudahan Alatalla 
Ambah takam anri Tuhan Yesus Kristus ngami berkat nelang kasanangen 
ma hanyu. 1:4 Tiap kali aku badoa, aku ngantuh ngaran Pulaksanai nelang 
ngantuh tarima kasih ma Alatalla. 1:5 Daya aku karengei Pulaksanai 
tuu-tuu parisaya ma Tuhan Yesus nelang sinta katuluh ulun wat Alatalla. 
1:6 Aku badoa mudahan takam ipulaksanai yalah kawan ulun perisaya 
sagar kaiyuh kataruen sa labis hante gana kawan berkat sa namiliki takam 
daya baya mira anri Kristus. 1:7 Pulaksanaiku Filemon, sintanu anri 
katuluh ulun wat Alatalla, ngampi arai aku nelang ngami samangat ma 
aku! Katuluh ulun wat Alatalla haut arai daya gana Pulaksanai. 1:8 Daya 
sabab yiru, yalah erang kaulun pulaksanai sa mira kaparisayaan, aku tau 
marentah hanyu nampan ngulah mun sa harus naulahnu. 1:9 Kude daya 
aku sinta hanyu, aku ekat ilaku. Aku yiti erang kaulun matueh nelang itati 
rahat natahan hang penjara gana Kristus Yesus. 1:10 Aku, hi Paulus, 
nampe isa pilakuan ma hanyu neu hi Onesimus, anakku hawuang Kristus. 


Daya hawuang panjara yiti aku haut jari ambah rohanmi. 1:11 Dahulu hie 
hanye puang bariran ma hanyu, kude itati hanye bariran, puang ekat ma 
hanyu, kude ma aku pada. 1:12 Itati ulun isa nasintaku yiru aku ngirim 
mulek ma hanyu. 1:13 Sabujurni aku hamen nahan hanye baya aku yalah 
panganti hanyu, nampan hanye tau mambantu aku, salawah aku natahan 
hang wuang panjara yiti gana iwara Kabar Maeh teka Alatalla. 1:14 Kude 
aku puang hamen ngulah mun-mun amun hanyu huan satuju. Aku sindi 
tatuu amun hanyu nampalusni anri karelaan atemu raera1 aku puang hamen 
maksa hanyu. 1:15 Tau pada hi Onesimus haut bapisah anri hanyu 
salawah yari nampan hanyu tau kaiyuh hanye lagi ma kalalawahni. 1:16 
Itati hanye puang ekat erang kaulun walah ma hanyu; hanye labis teka yiru. 
Hanye yiti pada sameh ulun Kristen sa nasinta. Hanye bariran tatuu ma 
aku, duan likan ma hanyu! Batantu hanye bariran tatuu hau yalah walah 
hau yalah erang kaulun pulaksanai hawuang Tuhan! 1:17 Daya sabab yiru, 
daya hanyu nganggap aku hengaunu sameh Kristen, hayu tarime kamulek 
hi Onesimus sameh kala hanyu narime aku. 1:18 Amun hanye hala atawa 
bautang anri hanyu, elahni aku nanggung katuluhni yiru. 1:19 Nah, itati 
elahni aku raerai nyurat lengan yiti; aku hi Paulus sagar bayar katuluhni. 
(Aku puang parlu ngampi itung neu hanyu raerai uweng utang anri aku, 
hanyeyiru pamelumnu sa wau yalah ulun Kristen.) 1:20 Daya yiru, demi 
Tuhan hayu karawah aku, ampiarai ateiku yalah pulaksanai hawuang 
Kristus. 1:21 Aku nulis surat yiti daya aku harap hanyu sagar ngulah inun 
sa nalakuku. Likan aku karasa hanyu sagar ngulah labis teka yiru. 1:22 
Kamulek, karawah nyadia kamar ma aku hang lewunu, daya aku harap 
Alatalla mulur doa Kawan pulaksanai katuluh palus nginsing aku mulek 
nunung naun. 1:23 Hi Epafras, sa naan baya aku hawuang panjara daya 
gana Kristus Yesus, ngirim tabe ma naun. 1:24 Tarime pada tabe kawan 
hengauku: Hi Markus, hi Aristarkhus, hi Demas anri hi Lukas. 1:25 
Mudahan Tuhan Yesus Kristus mamberkat naun. Hormat kami, Paulus 


Ibrani 


1:1 Hang jaman sadi gaha Alatalla bapaner anri datu nini takam mitah 


kawan nabi anri makai wahai masam sara. 1:2 Kude hang jaman wau yiti 
hanye bapaner ma takam anri mitah Anakni. Mitah Anakni yiti Alatalla 
ngulah dunia anri katantuluh hawuangni. Nelang Alatalla haut nukas 
Anakni yiti pada naan hak kaampun ala katantuluh. 1:3 Hanye sahaya 
pihante Alatalla sa maraai matalak; hanye gambar sa lentah tuu teka diri 
Alatalla. Hanye pada sa malihara pibungas dunia anri katantuluh sa 
hawuangni makai lenganni sa tuu bakuasa. Udi hanye ngami harapan 
murunsia nampan nasanepah teka kawan dosa here, hanye maharung hang 
padadusan pamarentahan hang surga baya anri Alatalla, Panguasa sa 
pangaambauni. 1:4 Anak yiru kaiyuh kadudukan lawit labis ambau teka 
malekat, nelang ngaran sa naami Alatalla ma hanye pada lawit labis 
nahormat teka ngaran sa naami ma malekat. 1:5 Puang suah Alatalla 
kaeau kalayiti ma sunah erang kaulun malekat, "Hanyu Anakku; hang 
anrau yiti aku jari Ambahnu." Puang suah pada Alatalla kaeau kalayiti neu 
malekat aweleh, "Aku sagar jari Ambahni, nelang hanye sagar jari 
Anakku." 1:6 Kude hang tawuk Alatalla ngutus Anakni sa taraulu ma 
dunia yiti, Alatalla kaeau kalayiti, "Katuluh malekat Alatalla harus 
nyambah Anak yiru." 1:7 Neu kawan malekat, Alatalla kaeau kalayiti, 
"Alatalla ngulah kawan malekatni jari riwut, nelang kawan palayanni jari 
lelap apui." 1:8 Kude ma Anakni yiru Alatalla kaeau, "Padadusan, u 
Alatalla, sagar matuhun hampe kalalawahni! Pamarentahannu samula 
pamarentahan sa adil. 1:9 Hanyu katuju ma kaadilan, kude muar ma sulas 
duruhaka; yiru sababni Alatalla, Alatallanu, midi hanyu nelang ngami ma 
hanyu kahormatan sa nginsing kaaraien, labis hengka kawan hengaunu." 
1:10 Alatalla kaeau pada, "Hanyu, Tuhan, sa asalni ngulah tane, nelang 
hanyu raerai ngulah langit. 1:11 Katantuluhni yiru sagar wawai, nelang jari 
uhang kala pakaian; kude hanyu puang sagar baubah. 1:12 Dunia anri 
katantuluh sa hawuangni sagar nalepetnu kala baju, nelang sagar nagantinu 
makai sa lain. Kude hanyu puang suah sagar baubah, nelang pamelumnu 
puang sagar jumpuh." 1:13 Alatalla puang suah kaeau kalayiti sunah ma 
erang kaulun malekat, "Maharung hang tiba kawanku, hampe kawan 
musuhnu nasantalauku ma hanyu." 1:14 Amun kalayiru, inun sabujurni 
kawan malekat yiru? Here hanyeyiru kawan roh sa malayanni Alatalla, 


nelang sa nahuyu Alatalla pakai ngarawah kawan ulun sa sagar narime 
kasalamatan. 


2:1 Yiru sababni takam harus itegei mansing hang kawan ajaran sa haut 
rengei takam, nampan takam ada nanan kaparisayaan takam. 2:2 Kawan 
pesen sa haut natahampe daya kawan malekat ma datu nini takam bawilah 
tuu kapinuu, nelang ulun sa puang narimeni atawa puang ngalut nuu ni 
sagar nahukum manyu kala gawini. 2:3 Magin ni anri kasalamatan sa labis 
tamam teka kawan pesen yiru! Amun takam puang uweng parhatian anri 
kasalamatan yiru, batantu takam puang sagar lapas teka hukuman. Daya 
Tuhan sa samambatang iwara kasalamatan yiru, nelang kawan ulun sa 
dahulu nyanrengeini haut mambukti pikapinuuni ma takam. 2:4 Kamulek 
Alatalla umba nyantuhun kasaksian kawan ulun yiru anri ngulah wahai 
masam kaajaiban nelang kawan hal sa luar biasa nelang magi kawan 
pangamian teka Roh Alatalla manyu kabahumemni. 2:5 Kawan malekat 
puang kaiyuh kuasa teka Alatalla nampan marentah dunia wau sa hanrian, 
hanyeyiru dunia sa rahat naheu takam yiti. 2:6 Kabalikanni, hang isa 
bagian hawuang Surat Barasis nasurat kalayiti, "Murunsia yiru inun, u 
Alatalla, hampe hanyu hamen ngitung hanye? Murunsia ekat murunsia tuu 
eleh, kude hanyu ngitung nelang sayang hanye! 2:7 Ekat erang pitus hanyu 
nukas hanye randah butit teka malekat. Hanyu ngami ma hanye kadudukan 
sa mulia nelang nahormat, 2:8 nelang ngulah hanye bakuasa hang ambau 
ala katantuluh." Nah, amun naantuh Alatalla ngulah murunsia "bakuasa 
hang ambau ala katantuluh", yiru himat puang uweng sunah isa sa puang 
hang kapit kakuasaan murunsia. Biar kalayiru, itati takam puang kadinung 
murunsia bakuasa hang ambau ala katantuluh. 2:9 Kude takam haut 
kadinung Yesus bakuasa! Erang pitus hanye natukas randah butit teka 
malekat, nampan daya pikaeh atei Alatalla hanye tau matei ma katantuluh 
ulun murunsia. Takam kadinung hanye itati naami kadudukan sa mulia 
nelang nahormat daya hanye haut wuah kahanangen hampe matei. 2:10 
Samula haut pipatutni Alatalla -- sa ngulah ala katantuluh manyu 
kabahumenni -- ngulah Yesus panyalamat sa paruna itetei kahanangen. 
Anri kalayiru Alatalla kaiyuh nantiring ulun rama nampan umba namulia 


baya Yesus. Daya hanye sa nguka lalan ma here nampan tau nasalamat. 
2:11 Yesus ngabarasis murunsia teka kawan dosa here; nelang here sa 
nabarasis yiru, uras anak teka isa Ambah. Yiru sababni Yesus puang 
umangan mangaku here yiru yalah kawan pulaksanai. 2:12 Yesus kaeau 
ma Alatalla, "Aku sagar iwara ma kawan pulaksanaiku neu hanyu. Aku 
sagar nawat hanyu hawuang kumpulan here." 2:13 Yesus kaeau pada, 
"Aku harap witu Alatalla." Nelang hanye kaeau kamulek, "Iti aku, baya 
kawan anakni sa haut naami Alatalla ma aku." 2:14 Daya gana kawan ulun 
sa naantuhni anak yiru, hanyeyiru mahluk murunsia sa tau matei, balalu 
Yesus raerai sameh kala here nelang welum hawuang wangun murunsia. 
Hanye ngulah kalayiru, nampan mitah pampateini hanye kaiyuh nyantalau 
Iblis sa bakuasa hang ambau pampatei. 2:15 Makai sara yiru hanye 
nyanepah kawan ulun sa salawah hanye welum nasamalah daya takut anri 
pampatei. 2:16 Bawilah tuu puang malekat sa nakarawahni, malengkan 
anak tukui Abraham. 2:17 Yiti baarati hanye harus sameh anri kawan 
pulaksanai hawuang katuluh hal. Balalu anri kalayiru hanye tau jari Imam 
Hante sa satia uweng ahi lelo. Mitah palayanan ni yiru dosa murunsia 
kaiyuh naampun. 2:18 Nelang daya hanye haut suah wuah kahanangen 
nelang napurija, hanye kaiyuh ngarawah kawan ulun sa wuah purija, daya 
hanye haut suah napurija nelang wuah kahanangen. 


3:1 Pulaksanai katuluh sasameh Kristen sa haut naherau pada daya 
Alatalla! Suba pikir lalalem neu Yesus yiti! Alatalla ngutus hanye hulung 
neu jari Imam Hante hawuang agama sa naumba takam. 3:2 Hanye satia 
ma Alatalla sa haut midi hanye ma pagawian yiru, pada kala hi Moses sadi 
satia nampalus tugasni hang lewu Alatalla. 3:3 Kude Yesus patut kaiyuh 
hormat labis hante teka hi Moses. Daya ulun sa ngamuan lewu harus 
kaiyuh hormat labis hante teka lewu yiru sanaamuanni. 3:4 Samula tiap 
lewu naan sa ngamuanni, kude sa mambangun ala katantuluh hanyeyiru 
Alatalla. 3:5 Hi Moses satia yalah palayan hawuang lewu Alatalla nelang 
nampe kawan hal sa sagar nawara daya Alatalla hang anrau hanrian. 3:6 
Kude Kristus satia yalah Anak sa batanggung jawab hang ambau lewu 
Alatalla. Nelang takam yiti lewu Alatalla, amun takam tatap basamangat 


nelang tatap harap neu kaiyuh mun sa naharap takam. 3:7 Daya yiru, kala 
lengan Roh Alatalla, "Amun hang anrau yiti naun karengei lengan Alatalla, 
3:8 ada naun mape silu, kala datu nini naun, tawuk here mambarontak 
nawan Alatalla, nelang nyunri Alatalla hang padang gurun. 3:9 'Hang yaru 
datu nini naun murija aku, nelang nyunri aku,' eau Alatalla, 'padahal here 
haut kadinung pagawianku epat pulu taun lawahni.' 3:10 Yiru sababni aku 
muar anri here nelang aku kaeau, 'Here saratang puang satia, nelang 
mawule ngalut nuu kawan parentahku.' 3:11 Aku sangit nelang basumpah, 
'Here sagar puang masuk ma tane janji yiru nampan kaiyuh tarie baya aku.' 
" 3:12 Pulaksanai katuluh, hati-hati ada hampe naan hang penah naun 
sunah erang kaulun sa ateini kalayiru jahat nelang puang uweng 
kaparisayaan, hampe hanye iwaleng nelang lawit teka Alatalla sa welum! 
3:13 Jari, nampan puang uweng sunah erang kaulun teka penah naun wuah 
tipu dosa hampe nawan Alatalla, ware naun ipangami nasehat tiap anrau 
salawah takam magun welum hawuang jaman sa naantuh "Anrau Yiti" 
hawuang Surat Barasis. 3:14 Takam katantuluh samula hengau 
saparjuangan wat Kristus, asal takam hampe pijumpuhanni negei mansing 
kaharapen sa haut naan hang takam teka asalni. 3:15 Iti sa nasurat 
hawuang Surat Barasis, "Amun hang anrau yiti naun karengei lengan 
Alatalla, ada naun mape silu, kala datu nini naun, tawuk here mambarontak 
nawan Alatalla." 3:16 Nah, hie kawan ulun yiru sa karengei lengan 
Alatalla balalu mambarontak nawanni? Angneh, yiru katuluh ulun sa 
napimpin daya Moses kaluar teka Mesir? 3:17 Nelang nadap hie Alatalla 
sangit epat pulu taun lawahni? Angneh, nadap here sa badosa, sa matei 
hang padang gurun? 3:18 Tawuk Alatalla basumpah kalayiti, "Here puang 
sagar masuk ma tane janji yiru nampan kaiyuh tarie baya aku" -- nelang hie 
lagi sa nabahum daya Alatalla? Angneh, sa nabahum hanyeyiru kawan ulun 
sa mambarontak nawan Alatalla? 3:19 Itati takam kataru here puang 
kaiyuh masuk, daya here puang parisaya ma Alatalla. 


4:1 Nah, janji Alatalla magun napakai, nelang takam sagar nahuyu tarie 
manyu janjmi. Jari, wuah takam bajaga nampan ada sunah erang kaulun 
teka naun salenga puang kaingkam tarie manyu janji yiru. 4:2 Daya Kabar 


Maeh yiru haut nawara ma takam sameh kala nawara ma here. Kude ma 
here, kabar yiru puang uweng riranni. Daya tawuk here nyanrengeini here 
puang parisaya. 4:3 Kude takam sa parisaya narime patariean sa najanji 
Alatalla yiru. Yiru susuk anri inun sa naeau daya Alatalla, kalayiti, "Aku 
sangit nelang basumpah, 'Here puang sagar masuk nampan kaiyuh tarie 
baya anri aku.' " Alatalla kaeau kalayiru biar pagawianni haut luput teka 
kalemah hanye ngulah dunia yiti. 4:4 Daya neu anrau kapitu, naan nasurat 
hawuang Surat Barasis kalayiti, "Hang anrau kapitu Alatalla tarie teka 
katantuluh pagawianni." 4:5 Neu hal yiru nasurat lagi kalayiti, "Here 
puang sagar masuk ma tane yiru nampan kaiyuh tarie baya anri aku." 4:6 
Jari here sa pangadahulu karengei kabar neu Kabar Maeh yiru, puang 
narime patariean yiru. 4:7 Daya Alatalla haut nukas isa anrau sa lain lagi, 
sa naantuh "Anrau Yiti". Bataun-taun udi yiru Alatalla pantane neu hal yiru 
itetei hi Dawid, hawuang ayat sa nakutip hunien, "Amun hang anrau yiti 
naun karengei lengan Alatalla, ada naun mape silu." 4:8 Jaka atikala hi 
Yosua haut nunyu kawan ulun yiru tarie manyu janji Alatalla, himat 
Alatalla puang sagar pantane lagi neu isa anrau sa lain. 4:9 Jari ma ulun 
wat Alatalla magun naan janji neu tarie kala Alatalla tarie hang anrau sa 
kapitu yiru. 4:10 Daya ulun sa narime patariean sa najanji Alatalla ma 
hanye yiru, sagar tarie pada teka pagawianni, sameh kala Alatalla. 4:11 
Daya yiru, hayu takam ngakali bahimat nampan narime patariean sa najanji 
Alatalla yiru. Ada hampe sunah erang kaulun teka takam walang kala here 
sa dahulu daya puang parisaya ma Alatalla. 4:12 Lengan Alatalla samula 
lengan sa welum nelang bakuasa, Labis kumat teka pedang barare 
nantuhian. Lengan yiru hanrasuk hampe ma helang jiwa anri roh, hampe 
ma helang kawan kakulepan anri taulang sumsum, hampe karasa salalem- 
lalemni pikiran anri mat atei murunsia. 4:13 Puang uweng sunah isa 
makhluk sa padina teka paninungan Alatalla. Ala katantuluh tabentur 
talampas hang hadapanni. Nelang takam harus ngami partanggungan 
jawab ma hanye. 4:14 Yiru sababni takam harus itegei mansing hang 
pangakuan kaparisayaan takam. Daya takam uweng Imam Hante sa multa, 
sa haut masuk ma hadapan Alatalla hanyeyiru Yesus Anak Alatalla. 4:15 
Imam Hante takam yiru puang imam sa puang tau umba ngingkam kawan 


kalemeen takam. Kabalikanni, hanye haut napurija hawuang ala katantuluh 
hal, sameh kala takam; ekat hanye puang ngulah dosa! 4:16 Daya yiru, 
hayu takam anri penu kaheeien nadap Alatalla sa marentah anri maeh atei. 
Alatalla sagar malelo takam nelang mamberkat takam nampan takam 
kaiyuh pangarawahen pas tuu manyu wayahni. 


5:1 Tiap imam hante napidi teka ulun murunsia, nelang naangkat neu 
malayanni Alatalla yalah wakil here. Tugasni hanyeyiru nyarah ma Alatalla 
kawan pangamian anri kawan parapah pakai pangampunan ulun badosa. 
5:2 Imam hante yiru maleme hang wahai hal, daya yiru hanye tau kaiyuh 
lamah liut nadap kawan ulun sa puang karasa inun-inun nelang sa tawang 
lalanni. 5:3 Nelang daya hanye maleme, balalu hanye harus nyarah 
parapah, puang ekat daya kawan dosa ulun murunsia, kude pada daya 
kawan dosani raerai. 5:4 Puang uweng sunah erang kaulun sa ngangkat 
tengani raerai jari imam hante. Ulun jari imam hante, amun Alatalla nerau 
hanye neu ma yiru-sameh kala hi Harun. 5:5 Kalayiru pada Kristus. Hanye 
puang ngangkat tengani raerai jari Imam Hante. Alatalla raerai sa ngangkat 
hanye. Alatalla kaeau ma hanye, "Hanyu Anakku; hang anrau yiti aku jari 
Ambahnu." 5:6 Hang unengan lain Alatalla kaeau pada, "Hanyu samula 
imam hampe kalalawahni, kala Imam Melkisedek." 5:7 Hang tawuk 
Yesus welum hang dunia yiti, hanye badoa ilaku makai lengan mehet 
nelang nungkau nadap Alatalla, sa sanggup nyalamat hanye teka pampatei. 
Nelang daya hanye tunduk ma Alatalla anri penu hormat, balalu hanye 
nasanrengei. 5:8 Yesus samula Anak Alatalla, kude biar kalayiru, hanye 
paajar ngalut nuu itetei kahanangenni. 5:9 Balalu udi hanye naulah jari 
panyalamat sa paruna, hanye jari putut kasalamatan sa kalalawah ma 
katantuluh ulun sa ngalut nuu ma hanye, 5:10 nelang Alatalla pada 
nantarang hanye yalah Imam Hante, kala Imam Melkisedek! 5:11 Neu 
kadudukan Yesus yalah Imam Hante, naan wahai sa parlu nawara kami ma 
naun, kude mahadin neu manarangni daya naun unte tuu kataru. 5:12 
Sabujurni haut hampe wayahni ma naun nampan jari guru, kude wangunni 
naun magun parlu paajar teka ulun lain neu kawan putut ajar Alatalla. Naun 
huan kaiyuh narime kutaen sa mape; naun magun harus ekat nguut susu. 


5:13 ulun sa magun nguut susu, himat hanye magun genda; hanye huan 
uweng pangalaman neu mun sa bujur nelang mun sa hala. 5:14 Kutaen sa 
mape hanyeyiru ma ulun dewasa sa daya pangalaman, haut tau kataru midi 
saawe sa maeh, saawe sa jahat. 


6:1 Daya yiru, hayu takam maju ma kawan pangajaran sa labis ambau neu 
pidewasa pamelum Kristen, ada ekat mantaru kawan putut ajar agama 
takam. Ada takam ngalaulek lagi putut ajar neu ulun harus taduh nampalus 
kawan hal sa puang bariran nelang harus parisaya ma Alatalla, 6:2 atawa 
putut ajar neu baptisan atawa neu hanrapak tangan hang ambau ulun, 
atawa neu welum mulek teka pampatei atawa hukuman sa kalalawah. 6:3 
Ware takam, amun Alatalla nunyu, maju ma kawan pangajaran sa labis 
ambau! 6:4 Daya, kawan ulun sa haut murtad, puang mamarah tau 
nakarawah lagi. Here tawuk hie haut naan hawuang piraai teka Alatalla, 
nelang haut kaingkam pangamianni. Here haut pada umba naparentah daya 
Roh Alatalla. 6:5 Here karasa teka pangalaman here lengan Alatalla yiru 
maeh, nelang here haut kaingkam kawan pangamian lelo sa penu kuasa 
teka jaman sa hanrian. 6:6 Kude udi yiru here murtad! Puang mamarah 
here tau nakarawah lagi nampan batobat teka kawan dosa here. Daya here 
rahat malasangar lagi Anak Alatalla nelang ngulah hanye naampahe hang 
hadapan ulun rama. 6:7 Tane sa nyesep ranu uran sa gaha lawu ma 
ambauni, balalu ngaluar kawan tanaman sa bariran ma ulun sa ngarajani, 
tane yiru naberkat daya Alatalla. 6:8 Kude amun tane yiru ngaluar rikut 
padang atawa rikut barunrui, balalu tane yiru puang uweng riranni nelang 
die sagar nasapa daya Alatalla balalu lawu lawini natutung galis. 6:9 Kude 
Pulaksanai katuluh sa nasinta, biar kami kaeau kalayiru, kude kami harap 
neu naun. Kami harap naun haut narime kawan hal sa labis maeh, 
hanyeyiru kawan berkat sa yalah bagian teka salamat naun. 6:10 Alatalla 
puang Alatalla sa puang adil. Hanye puang wewung inun sa naulah naun 
ma hanye, nelang sinta sa natantarang naun ma hanye tawuk ngarawah 
kawan pulaksanai mira kaparisayaan, tawuk hie nelang itati. 6:11 Kami 
hamen tatuu nampan naun maisasaan tatap basamangat hampe 
pijumpuhan, hampe naun narime mun sa kawan naharap naun yiru. 6:12 


Kami puang hamen naun jari mawule. Kude kami hamen nampan naun 
welum kala kawan ulun sa narime mun sa najanji Alatalla, daya parisaya 
ma hanye nelang daya nunup nganrei anri sabar. 6:13 Tawuk Alatalla 
bajanji ma hi Abraham, hanye basumpah hanye sagar nampalus mun sa 
haut najanjmi. Gana puang uweng sa labis ambau teka Alatalla, balalu 
hanye basumpah hawuang ngaranni raerai. 6:14 Hanye kaeau, "Aku 
bajanji sagar mamberkat hanyu nelang ngulah turunan jari hante." 6:15 Hi 
Abraham nganrei anri sabar, balalu hanye narime inun sa najanji Alatalla 
ma hanye. 6:16 Amun ulun basumpah, hanye basumpah hawuang ngaran 
ulun lain sa labis ambau teka hanye, balalu sumpah yiru nyantaduh kawan 
pipautan. 6:17 Alatalla nukas ma kawan ulun sa narime janjini, hanye 
puang sagar ngubah ransanani. Yiru sababni hanye nambah sumpah hang 
janjini yiru. 6:18 Rueh hal yiru puang tau baubah: Alatalla puang sagar 
ipusu neu janji anri sumpahni. Daya yiru, takam sa haut basalindung hang 
Alatalla, bahimat naami samangat nampan itegei mansing hang kaharapen 
sa nakansang hang hadapan takam. 6:19 Kaharapen takam yiru kala 
jangkar sa tataria lalem tatuu nelang jari pategetan sa mansing nelang aman 
ma pamelum takam. Kaharapen yiru nebus tenda Ruang Isa Panga Barasis 
hang Lewu Tuhan hang surga. 6:20 Yesus haut marintis lalan nuju 
unengan yiru ma takam, nelang haut masuk ma yaru jari Imam Hante 
takam ma kalalawahni, kala Imam Melkisedek. 


7:1 Melkisedek yiti hanyeyiru raja teka Salem nelang imam Alatalla sa 
Kuasani Puang uweng tikas. Tawuk hi Abraham mudi teka partampuran 
nyantalau kawan raja, hi Melkisedek hawi nahalu hanye palus mamberkat 
hanye. 7:2 Balalu hi Abraham ngami ma Melkisedek sapersapuluh teka 
kawan inun sa narabutni. (Ngaran Melkisedek baarati, palanungkai, "Raja 
Kaadilan"; daya hanye raja teka Salem, balalu ngaranni baarati pada "Raja 
Dama") 7:3 Neu hi Melkisedek yiti puang uweng katarangan hang 
awe-awe neu hanye uweng ambah atawa ineh atawa datu nini, puang 
uweng pada katarangan neu kalahiranni, atawa pampateini. Hanye sameh 
kala Anak Alatalla, hanye samula imam sa kalalawah. 7:4 Jari, takam 
ninung hang yiti tuu leha hanteni hi Melkisedek yiti; hanye kalayiru hante 


hampe hi Abraham, ambah laluhur bangsa takam, ngami ma hanye 
sapersapuluh teka alakatantuluh sa iyuhni teka partampuran yiru. 7:5 
Hawuang hukum agama Yahudi natukas kawan imam turunan Lewi harus 
ngalap sapersapuluh teka iyuh juat ulun Israel, hanyeyiru kawan 
pulaksanai here, biar here sameh turunan Abraham. 7:6 Hi Melkisedek 
puang turunan Lewi, kude hanye narime pada sapersapuluh teka katuluh 
sa narabut Abraham, nelang mamberkat hi Abraham sa haut narime kawan 
janji teka Alatalla. 7:7 Samula puang iyuh nabantah ulun sa naberkat 
samula labis mbe teka ulun sa mamberkat hanye. 7:8 Kawan imam sa 
narime pungutan sapersapuluh bagian yiru samula ulun sa tau matei. Kude 
manyu Surat Barasis, hi Melkisedek sa narime pangamian sapersapuluh 
bagian yiru samula ulun sa tatap welum. 7:9 Iyuh naantuh, hi Lewi -- sa 
turunan ngalap sapersapuluh bagian teka ulun Israel -- bayar pada bagian 
yiru mitah hi Abraham, hang tawuk hi Abraham bayarni ma hi 
Melkisedek. 7:10 Biar hi Lewi huan nakayaan, kude iyuh naantuh hanye 
haut naan hawuang tenga Abraham datu ninini, hang tawuk hi Melkisedek 
panalu anri hi Abraham. 7:11 Hang kapit pimpinan kawan imam Lewi, 
hukum agama Yahudi naami ma ulun Israel. Daya kawan imam Lewi 
dahulu yiru puang kaiyuh nampalus anri paruna mun sa harus naulahni, 
balalu harus naan imam lain, hanyeyiru kala Imam Melkisedek, nelang 
puang teka babuhan Imam Harun lagi! 7:12 Nah, amun kadudukan kawan 
imam baubah, hukum agama Yahudi pada harus baubah. 7:13 Sa 
nabahum hang yiti hanyeyiru Tuhan takam; Hanye teka suku lain, nelang 
huan suah sunah erang kaulun teka sukuni batugas yalah imam. 7:14 
Katuluh ulun karasa Tuhan takam baasal teka suku Yehuda; nelang hi 
Moses puang suah ngantuh suku yiru tawuk hanye bapaner neu kawan 
imam. 7:15 Hal sa napaner yiti magin tarang lagi, anri huletm erang kaulun 
imam lain kala hi Melkisedek. 7:16 Hanye naangkat jari imam, puang 
manyu kawan aturan murunsia, malengkan manyu welumni sa bakuasa 
nelang puang uweng pijumpuhanni. 7:17 Daya hawuang Surat Barasis 
naantuh, "Hanyu samula imam kalalawahni, kala imam Melkisedek." 7:18 
Jari, itati aturan sa uhang haut nasipi, daya puang kokoh nelang puang 
bariran. 7:19 Hukum agama Yahudi puang kaiyuh ngulah ala inun heneng 


jari paruna. Yiru sababni takam itati naami isa kaharapen sa labis maeh; 
makai yiru takam kaiyuh nyanrite Alatalla. 7:20 Kamulek, katuluhni yiru 
nasinrah anri sumpah teka Alatalla. Puang uweng sumpah kalayiru hang 
tawuk kawan imam sa lain yiru naangkat. 7:21 Kude Yesus naangkat jari 
imam makai sumpah, hang tawuk Alatalla kaeau ma hanye, "Tuhan haut 
basumpah, nelang hanye puang sagar ngubah putusanmni, 'Hanyu samula 
imam hampe kalalawahni.' " 7:22 Makai yiti pada Yesus jari jaminan ma 
isa janji sa labis maeh. 7:23 Naan lagi isa hal: Kawan imam sa lain yiru 
rama, daya here maisasaan matei hampe puang kaiyuh nyanyumpuh 
Jabatanni. 7:24 Kude Yesus welum hampe kalalawahni, jari jabatanni 
yalah imam puang paidar ma ulun lain. 7:25 Daya sabab yiru ma 
kalalawahni Yesus katyuh nyalamat kawan ulun sa hawi ma Alatalla itetei 
hanye, daya hanye welum hampe kalalawahni nampan nampe pilakuan ma 
Alatalla ma kawan ulun yiru. 7:26 Jari, Yesus yiru Imam Hante sa naparlu 
daya takam. Hanye barasis, hang hanye budas puang uweng kahaba 
kahalaen atawa dosa, hanye napisah teka kawan ulun badosa, nelang 
naenat hampe ma unengan sa labis ambau teka kawan langit. 7:27 Hanye 
puang kala kawan imam hante sa lain, sa tiap anrau harus nyarah parapah 
daya kawan dosani dahulu, udiyiru wau daya gana kawan dosa umat. 
Yesus nyarah parapah ekat hinra ma kalalawahni, tawuk hanye nyarah 
dirini raerai yalah parapah. 7:28 Hukum agama Yahudi ngangkat ulun sa 
puang paruna jari imam hante. Kude hanrian haut udi hukum yiru, Alatalla 
ngulah janji makai sumpah neu hanye ngangkat yalah Imam Hante, Anak 
sa haut natanyari jari Panyalamat sa paruna ma kalalawahni. 


8:1 Pokok teka katantuluh papaneran yiti kalayiti: Takam uweng Imam 
Hante sa kalayiru, sa maharung marentah baya Alatalla sa Panga Hante 
hang surga. 8:2 Hanye nampalus tugas yalah Imam Hante hang Ruang 
Panga barasis, hanyeyiru hawuang Kemah Tuhan sa sajati, sa naapinri 
daya Tuhan, puang daya murunsia. 8:3 Tiap imam hante naangkat pakai 
nyarah parapah atawa pangamian ma Alatalla. Kalayiru pada Imam Hante 
takam, hanye harus naan ala inun-inun neu nasarah. 8:4 Atikala hanye 
muneng hang dunia yiti, hanye puang sagar jari imam, daya haut naan 


mam sa nyarah parapah sa nalaku hawuang hukum agama Yahudi. 8:5 
Pagawian sa naulah here yalah imam yiru sabujurni ekat isa gambaran 
nelang piamaan teka inun sa naan hang surga. Yiru haut nawara daya 
Alatalla ma hi Moses sadi, tawuk hi Moses hamen ngapinri Kemah Tuhan. 
Alatalla kaeau kalayiti ma hi Moses, "Itung! Katantuluhni yiru harus hanyu 
ngulah manyu suntu sa natutui ma hanyu hang ambau gunung." 8:6 Kude 
itati Yesus kaiyuh tugas imam lawit labis mulia teka sa naulah daya kawan 
imam yiru. Daya janji sa naulahni ma Alatalla anri murunsia, hanyeyiru 
janji sa labis maeh daya miandan janji ma kawan hal sa labis maeh. 8:7 
Atikala puang uweng kakurangen hang janji sa palanungkai, himat puang 
parlu naulah janji sa karueh. 8:8 Kude Alatalla haut kahaba kahalaen hang 
ulun watni, hampe Alatalla kaeau, "Itung sagar naan wayahni, aku sagar 
ngulah janji sa wau anri bangsa Israel, nelang anri bangsa Yehuda. 8:9 
Puang kala janji sa naulahku anri datu nini here hang tawuk aku nganyak 
here kaluar teka tane Mesir. Here puang satia ma janji sa naulahku anri 
here, yiru sababni aku puang maraduli here. 8:10 Kude itati, iti janji sa 
sagar naulahku anri ulun Israel hang kawan anrau sa hanrian, eau Tuhan: 
Aku sagar ngimpeh hukumku hawuang pikiran here, nelang nyuratni hang 
atei here. Aku sagar jari Alatalla here, nelang here sagar jari ulun watku. 
8:11 Here puang parlu ngajar sasameh waragani, atawa iwara ma 
pulaksanaini, 'Pantaru Tuhan.' Daya here katuluh, hante rumis, sagar 
kataru aku. 8:12 Aku sagar ngampun kawan kahalaen here, nelang puang 
ngitung lagi kawan dosa here." 8:13 Anri ngami isa janji sa wau, Alatalla 
ngulah janji sa palanungkai yiru haut lawah nelang uhang, nelang inun sa 
haut lawah, sagar hinang pada wawal. 


9:1 Hang janji sa palanungkai naan kawan aturan sumbayang, nelang naan 
pada unengan sumbayang ulahan murunsia. 9:2 Erang kawua kemah 
naapinri sa bagian mukani naantuh Ruang Barasis. Hang yiru naan unengan 
ngimpeh palita, nelang naan pada meja anri rote sa nasarah ma Alatalla. 
9:3 Hang bagian wuangni, hanyeyiru hang wading tenda sa karueh, naan 
ruang sa naantuh Ruangan Panga Barasis. 9:4 Hawuang ruangan yiru naan 
mezbah sa naulah teka amas unengan nutung dadupa, nelang naan pada 


Pati Janji sa katuluhni nalapis makai amas. Hawuang Pati yiru naan 
balanga amas mahuang manna, tungkeh Harun sa haut ngalungkung, baya 
rueh kabintap batu tulis sa hang ambauni nasurat sapuluh parentah teka 
Alatalla. 9:5 Hang ambau Pati yiru naan rueh Kerub, hanyeyiru makhluk 
baelat sa malamagan pihawian Alatalla. Elat teka karueh makhluk yiru 
pawerang hang ambau tutup Pati, hanyeyiru unengan pangampunan dosa. 
Kude katuluhni yiru puang tau titip-tarah natarang itati. 9:6 Kalayiru 
katuluhni naatur. Tiap anrau kawan imam masuk mawuang bagian muka 
kemah yiru neu nampalus tugas here. 9:7 Sa masuk ma bagian panga 
hawuang teka kemah yiru ekat imam hante. Hanye nampalus yiru ekat 
hinra erang taun. Yiru natampalusni anri nginsing ira neu nasarah ma 
Alatalla gana dirini raerai nelang gana kawan dosa sa naulah anri puang 
kataru daya umatni. 9:8 Makai aturan kalayiru, Roh Alatalla anri bawilah 
nantarang, salawah kemah bagian muka yiru magun minri, lalan masuk 
mawuang Ruang Panga barasis yiru huan tauka. 9:9 Yiti malamagan jaman 
itati; himat kawan pangamian anri kawan parapah eha sa nasarah ma 
Alatalla, puang kaiyuh ngampi paruna atei kunuan ulun sa nginsing 
pangamian. 9:10 Daya kawan upasara yiru ekat neu kawan kutaen, uuten, 
nelang wahai masam upasara ngabarasis. Katuluhni ekat kawan aturan 
lahir sa payu ekat hampe wayahni Alatalla ngulah sa wau. 9:11 Kude 
Kristus haut hawi yalah Imam Hante teka kawan hal sa maeh sa haut naan. 
Kemah Tuhan hang unenganni nampalus tugasni yalah Imam Hante 
hanyeyiru kemah sa labis hante nelang labis paruna. Yiru puang naulah 
daya murunsia; aratini puang baasal teka dunia sa nacipta yiti. 9:12 Kristus 
masuk Ruang Panga Barasis hawuang kemah yiru ekat hinra ma 
kalalawahni. Hang tawuk yiru hanye puang nginsing ira kambing randuk 
atawa ira anak sapi neu nasarah; hanye nginsing irani raerai, nelang makai 
yiru hanye nyanepah takam ma kalalawahni. 9:13 Ira teka kambing anri 
sapi upu baya habu teka parapah anak sapi, napakai neu natampitik ma 
kawan ulun sa najis manyu aturan agama nampan here barasis. Nah, amun 
ira anri habu yiru kaiyuh ngabarasis pinajis kawan ulun yiru, 9:14 labis 
likan ira Kristus! Itetei Roh sa kalalawah, Kristus nyarah dirini raerai ma 
Alatalla yalah parapah sa paruna. Irani ngabarasis atei aheng takam teka 


upasara agama sa puang bariran, nampan takam tau malayanni Alatalla sa 
welum. 9:15 Yiru sababni Kristus jari Ulun Helang ma isa janji wau, 
nampan ulun sa haut naherau daya Alatalla kaiyuh narime kawan berkat 
kalalawah sa haut najanji daya Alatalla. Katuluhni yiru kaiyuh jari daya 
naan sa matei, hanyeyiru Kristus; nelang pampateini yiru nyanepah ulun 
teka kawan kahalaen sa naulah here hang tawuk janji sa palanungkai 
magun payu. 9:16 Amun naan surat warisan, pada harus naan buktini ulun 
sa ngulah surat yiru haut matei. 9:17 Daya surat warisan puang payu 
salawah ulun sa ngulahni magun welum. Surat yiru payu ekat dami ulun 
yiru haut matei. 9:18 Daya yiru parjanjian sa palanungkai pada harus 
nasahkan makai ira. 9:19 Asalni hi Moses nampe katuluh parentah hukum 
Alatalla ma bangsa Israel. Udi yiru hi Moses ngalap ira anak sapi anri ira 
kambing randuk, balalu nyampurni makai ranu, udi hie nampitikni ma 
Buku Kawan Hukum teka Alatalla nelang ma katuluh bangsa Israel makai 
rawen hisop baya wulu babiri mariang. 9:20 Nelang nampalus yiru hi 
Moses kaeau, "Iti ira sa mansah parjanjian teka Alatalla sa harus naalut 
naun." 9:21 Udiyiru makai sara sa sameh, hi Moses nampitik pada ira yiru 
ma Kemah Tuhan anri ma katuluh kawan karangkapen pakai sumbayang. 
9:22 Samula manyu hukum agama Yahudi, bilang ala katantuluh uras 
nabarasis makai ira; nelang dosa ekat tau naampun amun naan nunrak ira. 
9:23 Makai sara kalayiru kawan barang sa malamagan kawan hal sa hang 
surga, parlu nabarasis. Kude ma kawan hal sa hang surga yiru naparlu 
parapah sa labis maeh. 9:24 Daya Kristus puang masuk ma Ruang Barasis 
ulahan murunsia, isa ekat malamagan Ruang Barasis sa sabujurni. Kristus 
masuk ma surga raerai; hang yaru hanye itati nadap Alatalla ma kaparluan 
takam. 9:25 Imam hante Yahudi tiap taun masuk ma Ruang Panga Barasis 
hawuang Lewu Tuhan anri nginsing ira erang kaukui eha. Kude Kristus 
puang masuk neu nyarah dirini kakete. 9:26 Daya amun kalayiru, yiru 
himat hanye haut kakete wuah kahanangen teka tawuk dunia yiti naulah. 
Kude bawilah tuu, itati hang jaman pijumpuhan yiti, hanye hawi ekat hinra 
nampan muhut dosa anri ngurban dirini raerai. 9:27 Alatalla haut nukas 
murunsia matei ekat hinra nelang udiyiru naadili daya Alatalla. 9:28 
Kalayiru pada Kristus ekat hinra nasarah yalah parapah nampan muhut 


dosa rama ulun. Hanye sagar hawi lagi ma karueh kalini, puang neu 
nyanyumpuh parsualan dosa, kude neu nyalamat kawan ulun sa nganrei 
pihawianni. 


10:1 Hukum agama Yahudi ekat ngami gambaran sa ranang-ranang neu 
kawan hal sa maeh hanrian, puang gambaran sa sabujurni teka kawan hal 
yiru. Puang tau pada hukum yiru tau ngampi paruna ulun sa hawi nyambah 
Alatalla anri nginsing pangamian, biar tiap taun saratang nyarah kawan 
parapah sa sameh. 10:2 Atikala kawan ulun sa nyambah Alatalla yiru 
tuu-tuu haut nabarasis teka dosa, here puang lagi sagar uweng kaingkam 
badosa, nelang parapah puang sagar nasarah lagi. 10:3 Kude bawilah 
kawan parapah sa nasarah tiap taun yiru ekat pakai ngampi itung ulun neu 
kawan dosa here, 10:4 daya samula ira sapi anri ira kambing randuk puang 
kaiyuh muhut dosa. 10:5 Yiru sababni hang tawuk Kristus masuk ma 
dunia, hanye kaeau ma Alatalla, "Hanyu puang katuju parapah anri 
pangamian; kabalikanni hanyu haut nyadia tenga ma aku. 10:6 Hanyu 
puang katuju anri parapah natutung atawa parapah neu pangampunan dosa. 
10:7 Balalu aku kaeau, 'Iti aku, u Alatalla! Aku hawi lepuh nampalus 
kabahumennu, kala sa nasurat neu diriku hawuang Surat Barasis.' " 10:8 
Mulani Kristus kaeau, "Hanyu puang katuju parapah anri pangamian; 
hanyu puang katuju anri parapah eha sa natutung yalah pangamian nelang 
parapah neu pangampunan dosa." Kristus kaeau kalayiru, biar katuluh 
parapah yiru nasarah manyu hukum agama Yahudi. 10:9 Udiyiru Kristus 
kaeau, "Iti aku, u Alatalla! Aku hawi lepuh nampalus kabahumennu." Jari 
Alatalla nyamawai katuluh parapah sa dahulu yiru, palus ngantini makai 
parapah Kristus. 10:10 Yesus Kristus haut nampalus mun sa nakabahumen 
Alatalla nelang nyarah dirini yalah parapah. Anri pangamian yiru, sa 
natampalusni ekat hinra hampe ma kalalawahni, takam katantuluh 
nabarasis teka dosa. 10:11 Tiap imam Yahudi nampalus tugasni yalah 
imam tiap anrau, nelang kakete hanye nyarah kawan parapah sa sameh. 
Kude kawan parapah yiru budas puang kaiyuh muhut dosa. 10:12 
Kabalikanni, Kristus nyarah ekat isa parapah neu pangampunan dosa, 
nelang parapah yiru payu ma kalalawahni. Udi nyarah parapah yiru, 


Kristus maharung hang tiba kawan Alatalla nelang marentah baya anri 
hanye. 10:13 Itati Kristus nganrei hampe Alatalla ngulah kawan musuhni 
talau nyambah hanye. 10:14 Jari makai isa parapah, Kristus ngampi 
paruna kawan ulun sa haut nabarasis teka dosa. 10:15 Neu hal yiru Roh 
Alatalla ngami pada kasaksianni ma takam. Roh Alatalla kaeau, 10:16" 
Iti janji sa sagar naulahku anri here hang kawan anrau hanrian,' eau Tuhan, 
'Aku sagar ngimpeh kawan hukumku hawuang atei here, nelang nyuratni 
hawuang pikiran here.'" 10:17 Alatalla pada kaeau, "Aku sagar puang 
ngitung kawan dosa nelang kawan kajahaten here." 10:18 Jari, kawan 
dosa nelang kawan kajahaten yiru haut naampun, balalu puang parlu lagi 
nasarah parapah neu pangampunan dosa. 10:19 Nah, Pulaksanai katuluh, 
daya pampatei Yesus yiru takam itati heei masuk Ruang Panga Barasis. 
10:20 Yesus haut nguka lalan sa wau ma takam, hanyeyiru lalan sa ngami 
pamelum. Lalan yiru mitah tenda, hanyeyiru tenga Yesus raerai. 10:21 
Nelang takam itati uweng erang kaulun imam hante, sa batanggung jawab 
hang ambau lewu Alatalla. 10:22 Daya yiru, hayu takam nyanrite Alatalla 
anri atei sa mawitu bujur nelang kaparisayaan sa mansing, anri atei sa haut 
nabarasis teka kaingkam bakahalaen, nelang anri tenga sa haut nawui 
makai ranu sa barasis. 10:23 Ware takam itegei mansing hang kaharapen 
sa nakaku takam, daya Alatalla iyuh naparisaya nelang hanye sagar 
nampalus janjini. 10:24 Nelang ware takam ipangatawani, nampan takam 
tau mapakat ngami samangat nampan sinta sasameh murunsia nelang 
nampalus kawan hal sa maeh. 10:25 Ware takam tatap baya bakumpul, 
nelang ada laya kala ulun lain. Takam harus labis satia ipanagur 
panakansing, daya takam karasa himat puang lawah lagi Tuhan sagar 
hawi. 10:26 Daya amun kabar sa bujur teka Alatalla haut natahampe ma 
takam, kude takam magun saratang anri sangaja ngulah dosa, budas puang 
uweng lagi parapah pakai muhut dosa takam. 10:27 Ekat isa naan ma 
takam hanyeyiru nadap pangadilan Alatalla anri apui kasangitenni sa sagar 
nutung galis kawan ulun sa nawan hanye! 10:28 Ulun sa puang ngalut nuu 
ma hukum sa naami daya Moses, nahukum mati puang uweng ampunan 
lagi, amun gana kasaksian rueh telu kaulun, hanye bawilah tuu naan 
kahalaen. 10:29 Tuu leha weat hukuman sa harus nasanawu ma ambau 


ulun sa nguk narah Anak Alatalla. Ulun yiru nganggap mahawai ira 
parjanjian Alatalla, hanyeyiti pampatei Kristus sa ngabarasis hanye teka 
dosa. Hanye ngampahe Roh sa ngami ahi lelo. 10:30 Takam karasa hie 
hanye sa kaeau, "Aku sagar iwaleh! Aku sagar nukum!" nelang sa kaeau, 
"Tuhan sagar mangadili ulun watni." 10:31 Tuu leha maka sanringinenni 
amun lawu ma tangan Alatalla Sa Welum! 10:32 Itung kalaawe kaadaan 
kawan pulaksanai hang wayah sa haut paitah. Hang tawuk yiru, udi sahaya 
Alatalla nyahaya ma naun, naun rama wuah kahanangen; kude naun tatap 
bajuang anri bahimat. 10:33 Naan wayahni naun naampahe nelang naulah 
anri puang maeh hang hadapan ulun rama. Naan wayahni pada naun umba 
wuah kahanangen baya here sa naulah kalayiru, 10:34 nelang naun umba 
kaingkam kahanangen atei ulun sa napanjara. Nelang tawuk katuluh milik 
naun narampas, naun narime yiru anri sanang atei, daya naun karasa naun 
magun uweng ala sa labis maeh, sa sagar tahan hampe kalalawahm. 10:35 
Daya sabab yiru, ada wawai kaharapen, daya amun naun tatap parisaya, 
himat naan upa sa hante neu yiru! 10:36 Naun parlu basabar, nampan naun 
kaiyuh nampalus kabahumen Alatalla anri kalayiru naun narime mun sa 
najanjmi. 10:37 Daya hawuang Surat Barasis nasurat, "Ekat erang pitus 
lagi, hanye sa sagar hawi yiru, sagar hinang hawi; hanye puang sagar 
ngampi unte pihawianni. 10:38 Nelang ulun watku sa mawitu bujur sagar 
parisaya palus welum; kude amun naan hang penah here sa undur, aku 
puang sagar sanang anri hanye." 10:39 Takam yiti puang ulun sa undur 
nelang tawang. Kabalikanni, takam samula ulun sa parisaya ma Alatalla 
nelang nasalamat. 


11:1 Parisaya baarati harap tatuu neu kawan hal sa naharap, baarati haut 
naan bawilah neu kawan hal sa puang dinung. 11:2 Daya parisaya, balalu 
kawan ulun jaman sadi nakatujuen Alatalla. 11:3 Daya parisaya, balalu 
takam kataru bawilah tuu dunia yiti naulah daya lengan Alatalla; jadi, inun 
sa tau nadinung yiru, jari teka mun sa puang tau nadinung. 11:4 Daya 
parisaya, hi Habel nyarah ma Alatalla parapah labis maeh teka parapah 
wat Kain. Daya kaparisayaanni yiru, hi Habel natarime daya Alatalla kala 
ulun sa maeh, daya bawilah tuu Alatalla narime pangamianni. Hi Habel 


haut matei, kude daya kaparisayaanni yiru, hanye magun bapaner hampe 
itati. 11:5 Daya parisaya, hi Henokh puang matei, malengkan nainrik palus 
nainsing nunung Alatalla. Puang sunah erang kaulun kaiyuh panalu hanye, 
daya hanye haut nainrik daya Alatalla. Hawuang Surat Barasis nasurat, 
kapihuan hi Henokh nainrik, hanye ngampi sanang atei Alatalla. 11:6 
Amun puang parisaya, puang sunah erang kaulun tau ngampi sanang atel 
Alatalla. Daya ulun sa hawi ma Alatalla harus parisaya himat Alatalla 
naan, nelang Alatalla ngami walehan ma ulun sa ngantara hanye. 11:7 
Daya parisaya, ma hi Nuah Alatalla iwara neu kawan hal sa sagar jari 
hanrian, sa puang tau nadinung dayani. Hi Nuah ngalut nuu ma Alatalla 
hampe hanye ngulah isa kapal sa hanrian karinah neu nyalamat dirini baya 
kulawaragani. Anri kalayiru dunia nahukum, kude hi Nuah daya gana 
kaparisayaanni nalalea daya Alatalla yalah ulun sa maeh. 11:8 Daya 
parisaya, hi Abraham ngalut nuu ma Alatalla tawuk Alatalla nerau hanye 
nelang nunyu hanye tulak ma tane sa najanji Alatalla ma hanye. Balalu hi 
Abraham tulak anri puang karasa maawe hanye tulak. 11:9 Anri parisaya, 
hi Abraham muneng yalah ulun lain hang tane sa najanji Alatalla ma 
hanyeyiru. Hi Abraham muneng hang yiru hawuang kemah. Kalayiru pada 
hi Ishak anri hi Yakub, sa narime janji sa sameh teka Alatalla. 11:10 Daya 
hi Abraham ganjah nunup-nganre1 tumpuk sa naransana nelang nabangun 
daya Alatalla anri pondasi sa segah. 11:11 Daya parisaya, hi Abraham tau 
kaiyuh turunan teka hi Sarah, biar hi Abraham haut matueh tuu, nelang hi 
Sarah tamanang. Hi Abraham harap Alatalla sagar nampalus janjini. 11:12 
Biar hi Abraham hang tawuk yiru kala ulun sa haut matei tengani, kude 
hanye kaiyuh wahai turunan, sa wahaini puang tarareken-kala wahai 
wawahiang hang langit nelang karasik hang iring pantai. 11:13 Katuluh 
ulun yiru tatap parisaya hampe matei. Here puang narime kawan hal sa 
najanji daya Alatalla, kude ekat kadinung nelang nyambutni teka lawit. 
Anri kalayiru here nantarang sa here ulun lain nelang ekat santurui hang 
ambau tane yiti. 11:14 Ulun sa kaeau kalayiru anri bawilah nantarang here 
ganjah ngantara tane ranu sa sagar jari tane ranu here. 11:15 Puang tane 
ranu sa haut natanan here yiru sa napikir-nakunu here. Daya amun 
kalayiru, himat haut wahai kasampatan ma here nampan mulek ma tane 


ranu yiru. 11:16 Kude bawilah tuu, here kakunus ngitung isa tane ranu sa 
labis maeh, hanyeyiru tane ranu sa hang surga. Yiru sababni Alatalla puang 
umangan amun here ngantuh hanye Alatalla here, daya Alatalla haut 
nyadia isa tumpuk ma here. 11:17 Daya parisaya pada, hi Abraham 
nyarah hi Ishak yalah parapah tawuk hanye nauji Alatalla. Anri hi 
Abraham Alatalla bajanji, kude hi Abraham rela nyarah anakni sa tungkan 
yiru. 11:18 Alatalla haut kaeau ma hi Abraham, "Itetei hi Ishak yiti hanyu 
sagar kaiyuh turunan sa najanjiku anri hanyu." 11:19 Hi Abraham harap 
himat Alatalla sanggup nyamelum kamulek hi Ishak teka pampatei-jarıi, 
iyuh naantuh, hi Abraham haut narime kamulek hi Ishak teka pampatei. 
11:20 Daya parisaya, hi Ishak nyanji kawan berkat ma hi Yakub anri hi 
Esau ma hanrian anrau. 11:21 Daya parisaya, kapihuan hi Yakub matei, 
hanye ngami berkatni ma kawan anak Yosef -- anri mihanri hang ulu 
tungkehni nelang nyambah Alatalla. 11:22 Daya parisaya, hi Yosef -- 
tawuk kai nanan dunia -- bapaner neu kulawaragani ulun Israel sagar 
kaluar teka Mesir, nelang nanan pesen neu inun sa harus naulah anri 
bangkaini. 11:23 Daya parisaya, ulun matueh wat Moses nina hanye telu 
wulan lawahni udi hanye nakayaan. Here kadinung himat hanye erang 
kaulun anak sa maeh, nelang here puang takut nawan parentah raja. 11:24 
Daya parisaya, hi Moses dami haut hante, puang hamen naantuh anak teka 
puteri raja Mesir. 11:25 Hanye labis hamen wuah kahanangen baya anri 
ulun wat Alatalla teka hanye ngingkam kasanangen erang pitus teka welum 
sa badosa. 11:26 Hi Moses kaingkam lawit labis baharaga hanye 
naampahe demi Raja Panyalamat sa najanji daya Alatalla yiru teka kaiyuh 
kawan harata tane Mesir, daya hi Moses baharap upa hang anrau hanrian. 
11:27 Daya parisaya, hi Moses nanan Mesir anri puang kaingkam takut 
nadap kasangiten raja. Hi Moses maju nuju tujuranni kakala hanye haut 
kadinung Alatalla sa puang dinung yiru. 11:28 Daya parisaya, hi Moses 
ngulah Paskah nelang marentah nampan ira yiru napalit hang wanawang 
lewu ulun Israel nampan Malekat Pampatei ada munu kawan anak taraulu 
here. 11:29 Daya parisaya, kawan ulun Israel kaiyuh nyabarang Laut 
Merah, kala here takia hang ambau tane sa karing, kude kawan ulun Mesir 
leteng hang laut yiru, tawuk here mansuba nyabarang pada. 11:30 Daya 


parisaya, kawan ulun Israel nyanruntun tembuk pagar Yerikho udi here 
ngalilingni salawah pitu anrau. 11:31 Daya parisaya pada, hi Rahab, 
wawel pandayangan yiru, puang tamput nawunu sinrah anri kawan ulun sa 
nawan Alatalla; daya hanye maeh narime kawan ulun Israel sa kalati. 
11:32 Nah, aku tauleh puang taduh haut bapaner, kude tawuk puang 
sukup ma aku. Daya aku huan lagi ngantuh hi Gideon, hi Barak, hi 
Simson, hi Yefta, hi Dawid, hi Samuel anri kawan nabi. 11:33 Daya 
parisaya, here haut nyantalau kawan karajaan. Here nampalus inun sa 
bujur, hampe narime mun sa najanji daya Alatalla. Here nutup kawan mulut 
singa, 11:34 nampare apui sa malelap, tasangkilah teka rare pedang. Here 
maleme, kude jari mansing; here gagah gansang hawuang paparangan 
hampe nyantalau kawan pasukan bangsa lain. 11:35 Daya parisaya, kawan 
wawei kaiyuh kamulek kawan ulun here sa haut matei. Naan pada sa rela 
nasiksa hampe matei, nelang puang hakun nalapas, daya hamen 
nasamelum kamulek ma isa pamelum sa labis maeh. 11:36 Naan sa 
nakasese, nawalawas, naawet makai rantai nelang natamasuk mawuang 
panjara. 11:37 Here napedak makai watu hampe matei, naan sa natetek 
makai garagaji, nelang nawunu makai pedang. Here maaru-maati makai 
nakahanangen nelang nasiksa. 11:38 Dunia yiti puang unengan sa maeh ma 
here. Here maaru-maati erang padang gurun, hang kawan bukit, muneng 
hawuang kawan rungkap watu nelang hawuang kawan liang. 11:39 Tuu 
leha hanteni kamanangen sa nakaeh daya katuluh ulun yiru gana iman 
here! Kude here puang narime mun sa najanji daya Alatalla, 11:40 daya 
Alatalla uweng ransana sa labis maeh ma takam. Ransanani hanyeyiru ekat 
baya anri takam, here sagar jari paruna. 


12:1 Nah, neu takam raerai, hang kalilingan takam naan rama tatuu saksi! 
Daya yiru, hayu takam ngumpe katantuluh sa nyameat takam anri dosa sa 
magun ireket hang takam. Nelang ware takam anri sagalis atei nampalus 
partandingan sa naan hang hadapan takam. 12:2 Wuah paninungan takam 
tatuju ma Yesus, daya hanye sa ngele parisaya takam nelang maliharani 
teka panukuan hampe pijumpuhan. Yesus tahan ngaret kahanangen hang 
kayu balasangar! Hanye puang paduli matei hang kayu balasangar yiru 


samula isa hal sa ngumangan. Hanye ekat kaitung neu kaaraien sa sagar 
naingkamni hanrian. Itati hanye maharung hang tiba kawan padadusan 
Alatalla nelang marentah baya anri hanye. 12:3 Suba pikir kalaawe rarani 
Yesus nadap kawan ulun badosa sa nawan hanye anri kalayiru kehetni! 
Daya yiru ada puung nelang wawai kaharapen. 12:4 Daya hawuang 
parjuangannu nawan dosa, naun huan suah bajuang hampe harus nunrak 
ira. 12:5 Nelang ada puang kaitung patataan Alatalla yiti, sa naami ma 
hanyu kala kawan anakni: "Anakku, pantaru mamaeh ajaran Tuhan, nelang 
ada puung amun hanye nyangit hanyu. 12:6 Daya Tuhan ngampi lelan tiap 
ulun, sa nasintani, nelang hanye meweh tiap ulun sa nakakuni kala anakni." 
12:7 Ware naun ngaret walawas teka Alatalla kala isa ajaran teka erang 
kaulun ambah. Daya, inun suah erang kaulun anak puang nahukum daya 
ambahni? 12:8 Amun naun puang umba nahukum kala kawan anakni sa 
lain, yiti baarati naun puang anak sah, malengkan anak sa puang sah. 12:9 
Takam uweng ambah hang dunia. Hanye ngajar takam, nelang takam 
mahormat hanye. Nah, labis likan nadap Ambah rohani takam sa hang 
surga, batantu takam harus labis likan ngalut nuu ma hanye nampan takam 
welum. 12:10 Ulun matueh takam sa hang dunia ngajar takam naan batasni 
manyu mun sa namgkam here maeh. Kude Alatalla ngajar takam neu 
pikaeh takam raerai, nampan takam kaiyuh barasis baya anri hanye. 12:11 
Samula hang tawuk takam naajar, hukuman yiru puang ngampi rauh atei 
takam, malengkan ekat ngampi hanang atei. Kude hanrian udi yiru, ma 
takam sa haut naajar, hukuman yiru ngulah takam welum manyu 
kabahumen Alatalla, nelang hasilni takam kaingkam sanang. 12:12 Daya 
yiru, ampikansing tangan naun sa kekel anri ulualepnu sa kaketer yiru! 
12:13 Takia saratang hang lalan sa rata, nampan pee naun sa kepa yiru 
puang pawalehu, kude likan balalu ware. 12:14 Kakali nampan welum 
ruhui anri katuluh ulun. Kakali pada nampan welum barasis. Hulung ma 
Tuhan. Daya puang sunah erang kaulun kaiyuh kadinung Tuhan amun 
hanye puang welum kalayiru. 12:15 Jaga ada hampe naan sunah erang 
kaulun sa kaluar teka lingkungan pikaeh atei Alatalla, nampan ada naan isa 
jari kala kayu barasun hang penah naun hampe ngulah mahadin nelang 
nanrusak rama ulun makai rasunni. 12:16 Jaga nampan ada naan sa welum 


puang sanunuh atawa puang mahargai kawan hal rohani, kala sa naulah 
daya Esau. Hanye ngari hakni yalah anak taraulu, ekat umak erang 
mangkok kutaen. 12:17 Naun karasa udi yiru hi Esau sindi kaiyuh berkat 
yiru teka ambahni, kude hanye natampik. Daya biar anri tungkau hanye 
ngantilau lalan nampan nangkaeh kahalaenm, kasampatan ma yiru haut 
puang uweng lagi. 12:18 Kawan pulaksanai puang hawi nadap ala 
mun-mun kala sa nahadap daya bangsa Israel sadi. Here nadap mun sa tau 
nakama, hanyeyiru Gunung Sinai anri apuini sa malelap; here nadap pileng, 
kalam kabut anri riwut barat; 12:19 here nadap lengan trompet anri lengan 
suara sa mehet. Tawuk kawan ulun Israel karengei lengan yiru, here ilaku 
tatuu nampan lengan yiru puang bapaner lagi anri here. 12:20 Daya here 
puang tahan karengei parentah sa natahampe daya lengan yiru. Daya 
lengan yiru kaeau, "Katantuluh sa hanggatuk gunung yiti, puang paduli 
inun yiru eha atawa hie-hie, harus napedak makai watu hampe matei." 
12:21 Inun sa dinung daya kawan ulun Israel yiru kalayiru tamam hampe 
hi Moses kaeau, "Aku takut nelang neter!" 12:22 Kabalikanni, naun haut 
hawi ma Bukit Sion, tumpuk Alatalla sa welum, hanyeyiru Yerusalem 
hang surga anri baribu-ribu malekatni. 12:23 Naun umba isa kumpulan sa 
rami -- kumpulan kawan anak taraulu Alatalla, sa kawan ngaranni nadaftar 
hawuang surga. Naun hawi nadap Alatalla, Hakim katantuluh ulun 
murunsia. Naun nadap roh-roh kawan ulun maeh, sa haut naulah paruna. 
12:24 Naun hawi nadap Yesus, Ulun Helang ma janji wau yiru; naun 
nadap ira natampitik sa manjamin kawan hal sa lawit labis maeh teka sa 
najamin daya ira Habel. 12:25 Daya yiru hati-hati ada hampe naun puang 
hamen nyanrengei hanye sa bapaner yiru. Here sa puang hamen nyanrengei 
hanye sa hawi ma dunia nelang iwara kabar teka Alatalla, puang kaiyuh 
rari. Duan likan takam yiti sa karengei hanye sa bapaner teka surga! Amun 
takam puang hamen nyanrengei hanye, puang budas takam tau lapas! 
12:26 Hang tawuk yiru lenganni ngampi geger litar hang ambau tane. 
Kude itati hanye bajanji, "Hinra lagi, aku sagar ngampi geger puang ekat 
hang ambau tane kude hang langit pada." 12:27 Lengan "hinra lagi" 
nantarang himat katantuluh dunia sa haut naulah sagar nagagunsang nelang 
nasamawai nampan sa patanan ekatni sa puang tau tagagunsang. 12:28 


Daya yiru, ware takam ngantuh tarima kasih ma Alatalla, daya takam 
narime teka hanye karajaan sa puang tau tagagunsang. Wuah takam 
batarima kasih nelang baibadat ma Alatalla anri hormat nelang takut, 
manyu kala sa nakasinnien dayani. 12:29 Daya Alatalla takam kala apui sa 
nyanrakit. 


13:1 Ware naun tatap ipasinta isa anri sa lain kala kawan ulun Kristen 
ipulaksanai. 13:2 Ada ngangkurun narime hang lewu naun kawan ulun sa 
huan naun kataru. Daya anri nampalus kalayiru, suah ulun, anri puang 
hanye karasa, haut narime malekat hang lewuni. 13:3 Itung kawan ulun sa 
hawuang panjara, yalah kala naun pada naan hawuang panjara baya here. 
Nelang kawan ulun sa nababaran, ware naun kaitung anri here yalah kala 
naun pada nababaran kalayiru. 13:4 Katantuluh ulun harus malihara nelang 
hormat ma adu untung, daya sabab yiru ulun ilaki wawei harus satia isa 
anri sa lain. Ulun sa puang sanunuh nelang ulun sa ibela sagar naadili daya 
Alatalla. 13:5 Ada pamelum naun naparentah daya sinta ma duit, kude 
ware naun kaingkam sukup anri inun sa naan hang naun. Daya Alatalla 
haut kaeau, "Aku budas puang sagar maladar atawa sagar nanan hanyu." 
13:6 Daya yiru takam heei kaeau, "Tuhan samula pangarawahku, aku 
puang takut. Inun sa tau naulah murunsia nadap aku?" 13:7 Ada puang 
kaitung anri kawan pamimpin sa nampe pesen Alatalla ma hanyu. Kalaawe 
here welum nelang kalaawe here matei, nelang alut kaparisayaan here. 
13:8 Yesus Kristus tatap sameh, hau sadi, itati, palus hampe ma 
kalalawahni. 13:9 Ada maladar katuluh masam ajaran sa aneh-aneh 
nyantawang naun. Atei takam harus natangkansing daya pikaeh atei 
Alatalla, yiru sa maeh; ada daya kawan aturan neu anakuta. Kawan ulun sa 
dahulu ngalut nuu ma kawan aturan yiru puang uweng kahaba riranni. 
13:10 Takam uweng isa mezbah uneng nyarah parapah ma Alatalla. 
Nelang kawan imam sa malayanni hawuang Kemah Tuhan, puang uweng 
hak nguta parapah sa naan hang ambau mezbah yiru. 13:11 Ira eha sa 
nasarah jari parapah umak ngampun dosa, naendei daya imam hante ma 
Ruang Panga Barasis, kude bangkai eha yiru natutung hang luar kemah. 
13:12 Yiru sababni Yesus pada matei hang luar pintu gerbang tumpuk 


nampan ngabarasis ulun watni teka dosa makai irani raerai. 13:13 Daya 
yiru, hayu takam tulak nunung hanye hang luar kemah nelang umba 
naampahe baya hanye. 13:14 Daya hang ambau tane puang uweng 
unengan muneng sa kalalawah ma takam; takam ngantara unengan muneng 
sa hanrian. 13:15 Daya yiru, anri itetei Yesus, ware takam saratang nawat 
nante Alatalla; yiru kala parapah tarima kasih takam ma hanye, sa nasarah 
takam itete1 lela lengan neu nawat nante ngaranni. 13:16 Ada puang 
kaitung ngulah sa maeh nelang ipangarawah, daya yiti kawan parapah sa 
ngampi sanang atei Alatalla. 13:17 Alut parentah kawan pamimpin naun 
nelang tunduk ma here. Daya here saratang ngatawani amirue naun, nelang 
here harus batanggung jawab ma Alatalla. Amun naun ngalut nuu ma here, 
here tau bagawi anri sanang atei; jaka puang, himat here sagar bagawi anri 
mahanang atei, nelang yiru puang uweng kauntunganni ma naun. 13:18 
Ware naun saratang badoa ma kami. Kami harap kunuan atei kami bungas 
barasis, daya hawuang katuluh hal kami saratang hamen nampalus mun sa 
bujur. 13:19 Hulung aku ilaku tatuu, nampan naun badoa ma aku nampan 
Alatalla hinang ngendei aku mulek nunung naun, 13:20 Alatalla haut 
nyamelum Tuhan takam Yesus teka pampatei. Daya pampateini yiru hanye 
itati jari Pakatik Hante ma takam, hanyeyiru kawan babirini. Pampateini 
yiru pada nyantuhun janji hampe kalalawah sa naulah Alatalla anri takam. 
13:21 Mudahan Alatalla putut kasanangen yiru nampenu naun makai 
kawan sa maeh sa naparlu daya naun neu nampalus kabahumenni. 
Mudahan anri itetei Yesus Kristus, Alatalla ngulah hawuang takam, inun 
sa nakasinnienni. Wuah Kristus natawat hampe kalalawahni! Amen. 13:22 
Aku laku nampan naun mantaru kawan lengan patataanku yiti anri sabar, 
daya suratku puang bangat ambau. 13:23 Wuah naun karasa pulaksanai 
takam hi Timotius haut nalapas teka panjara. Amun hanye haut ma 
unenganku yiti, aku sagar ngendei hanye tawuk aku ganta naun die. 13:24 
Tahampe tabe kami ma katuluh pamimpin anri ma katuluh ulun wat 
Alatalla. Tarime pada tabe teka kawan pulaksanai hang Italia. 13:25 
Mudahan Tuhan mamberkat Pulaksanai katuluhni. 


Yakobus 


1:1 Ma katuluh ulun wat Alatalla sa naan hang maaru-maati hang litar 
dunia! Tabe teka aku, hi Yakobus, walah Alatalla nelang walah Tuhan 
Yesus Kristus. 1:2 Pulaksanai katuluh! Amun naun wuah wahai masam 
subaan, patut naun kaingkam bauntung. 1:3 Daya naun karasa, amun naun 
tatap parisaya ma Tuhan tawuk wuah subaan, riranni hanyeyiru: naun jari 
mansing. 1:4 Jaga nampan kakansingen atei naun yiru magin batambah- 
tambah hampe naun tuu-tuu paruna nelang puang uweng kakurangen 
hawuang katuluh hal. 1:5 Amun naan teka naun kurang kahatien 
kapintaren, ware hanye ilaku teka Alatalla, himat Alatalla sagar ngami 
kahatien kapintaren yiru ma hanye; daya ma tiap ulun, Alatalla ngami anri 
sanang atei nelang anri penu ahi lelo. 1:6 Kude ulun sa ilaku yiru, harus 
parisaya; hanye puang iyuh bembang. Daya ulun sa bembang atei 
hanyeyiru ekat yalah galumbang hang laut sa nainsing daya riwut maaru- 
maati. 1:7-8 Ulun sa kalayiru puang tatap pikiranni, hanye puang tau 
ngalap kaputusan inun-inun hang katuluh hal sa naulahni. Daya yiru hanye 
puang usah harap kaiyuh inun-inun teka Alatalla. 1:9 Ulun Kristen sa paua 
ware hanye kaingkam arai amun Alatalla ngampambau hanye. 1:10 Ulun 
Kristen sa tatau ware hanye pada kaingkam arai, amun Alatalla nyarandah 
hanye. Daya ulun tatau sagar wawai yalah wunge rikut. 1:11 Hang tawuk 
mate anrau hulet anri laing kai mehet, maka rikut yiru sagar layu balalu 
wungeni ruruh nelang kaeh wunge yiru pada wawai. Kalayiru pada anri 
ulun tatau; hanye sagar hansur hang tawuk hanye rahat nampalus hanye 
ngakali. 1:12 Sanang ulun sa mansing hang tawuk hanye wuah subaan. 
Daya udi hanye haut kaiyuh batahan hawuang subaan yiru, hanye sagar 
narime upani, hanyeyiru pamelum sa haut najanji Alatalla ma kawan ulun 
sa sinta hanye. 1:13 Amun ulun tagoda daya subaan sa kalayiru, ada hanye 
kaeau, "Godaan yiru hawini teka Alatalla," daya Alatalla puang tau tagoda 
daya kajahaten nelang puang pada murija murunsia sunah erang kaulun 
sika puang. 1:14 Kude ulun tagoda amun hanye natarik nelang nabujuk 
daya kabahumemni raerai sa jahat. 1:15 Udi hie, amun kabahumen sa jahat 
yiru natampalus, himat hulet dosa, nelang amun dosa yiru haut kalayiru 
tamamni, balalu panyarianni hanyeyiru pampatei. 1:16 Pulaksanai 
katuluhni, ada naun wuah tipu! 1:17 Tiap pangamian sa maeh nelang 


hadiah sa paruna, hawini teka surga, naampinau daya Alatalla, sa haut 
ngulah kawan maraai hang langit. Hanye Alatalla sa puang tau baubah, 
nelang puang pada ngulah sabab ala inun-inun maleng, 1:18 Daya 
kabahumemni raerai raerai hanye ngulah takam jari kawan anakni makai 
lenganni sa bujur. Hanye nampalus hal yiru nampan takam kaiyuh unengan 
sa mambatang hang penah kawan kawan ala welum sa naulah dayani. 1:19 
Pantaru yiti mamaeh, kawan pulaksanaiku sa nasinta! Tiap ulun harus 
wansit nyanrenge1, kude unte pantane nelang unte pada sangit. 1:20 Ulun 
sa sangit puang kaiyuh nampalus hal sa maeh, sa ngampi sanang atei 
Alatalla. 1:21 Daya yiru, umpe kawan pidasaran sa bere nelang jahat. 
Tarime anri randah atei lengan sa naamule daya Alatalla hang wuang atei 
naun, daya lengan yiru ngami kakuaten neu nyanepah naun. 1:22 Ware 
naun nampalus kawan mun sa naeau daya Alatalla, ada ekat nyanrenge1 
daya anri kalayiru naun nipu diri naun raerai. 1:23 Ulun sa nyarengei 
lengan Alatalla, kude puang nampalusni hanyeyiru yalah ulun sa rahat 
ninung uruwawani hang saramin. 1:24 Udi hanye ninung mamaeh, hanye 
balalu tulak nelang udi hie hanye puang kaitung kewangun wangun 
uruwawanl yiru. 1:25 Hukum wat Alatalla paruna nelang naan kakuaten 
neu nyalamat murunsia. Ulun sa nyalidik nelang mantaru mamaeh palus 
nampalus kawan hukum yiru, puang ekat nyanrengei balalu puang kaitung 
lagi, ulun yiru sagar naberkat daya Alatalla hawuang katuluh kawan ulah 
gawini. 1:26 Amun naan ulun sa kaingkam dirini erang kaulun sa ngalut 
nuu baagama, kude hanye puang nyaga lelani, hanye nipu dirini raera1, 
sumbayangni puang uweng riramni. 1:27 Piutul ngalut baagama sa nuu 
manyu paninungen Alatalla Ambah hanyeyiru: ngarawah kawan iya anule 
pahatu anri kawan wawei walu sa welum hawuang kasusahen, nelang 
nyaga dirini nampan ada natanrusak daya dunia yiti. 


2:1 Pulaksanaiku katuluhni! Yalah ulun sa parisaya ma Yesus Kristus, 
Tuhan Sa Panga Mulia, ada naun mambiah wangun ulun manyu kawan hal 
sa dinung. 2:2 Daya amun naan erang kaulun tatau makai utas amas anri 
pama pakaian maeh hawi ma unengan naun bakumpul, kamulek hawi pada 
erang kaulun paua makai pakaian sitat warat, 2:3 balalu naun labis 


mahormat ma ulun sa makai pakaian maeh yiru. Naun kaeau ma hanye, 
"Hayu Tuan maharung hang karusi sa pangamaeh yiti." Kude ma ulun 
paua naun kaeau, "Inri hang yiru," atawa "Harung hang yanai." 2:4 Anri 
ngulah kalayiru, naun haut mambiah wangun ulun hang penah sasameh 
naun nelang ngakira ulun manyu pikiran sa puang maeh. 2:5 Kawan 
pulaksanaiku sa nasinta! Itung naun. Kawan ulun sa naanggap paua daya 
dunia yiti, napidi daya Alatalla nampan jari ulun tatau hawuang parisaya. 
Kawan ulun yiru sagar jari ulun wat Alatalla kala sa haut najanji Alatalla 
ma kawan ulun sa sinta hanye. 2:6 Kude naun likan ngawawarah ulun 
paua, padahal kawan ulun tatau sa nindas naun, palus mait naun ma 
pangadilan! 2:7 Here yiru sa ngawawarah ngaran sa panga nahormat sa 
natarime naun teka Alatalla! 2:8 Naun ngulah sa bujur, amun naun 
nampalus parentah Karajaan sa naan hang ayat Surat Barasis yiti, "Sinta 
ma sasameh murunsia kala sinta ma dirinu raerai." 2:9 Kude amun naun 
mambiah ulun manyu kawan hal sa dinung, naun ngulah dosa, nelang 
hukum Alatalla nantarang naun kawan ulun sa malangar hukum. 2:10 Ulun 
sa malangar isa teka kawan parentah Alatalla, baarati hanye malangar 
katuluh parentah yiru. 2:11 Daya sa kaeau, "Ada ibela," hanye pada 
kaeau, "Ada munu ulun." Jari, biar naun puang ibela, kude munu ulun, yiru 
naun pada ulun sa malangar parentah. 2:12 Ware naun bapaner nelang 
batindak yalah ulun sa sagar naadili manyu parentah Alatalla sa nyanepah 
murunsia. 2:13 Daya Alatalla puang sagar nantarang ahi lelo ma ulun sa 
puang kataru ahi lelo. Kude ahi lelo labis segah teka hukuman! 2:14 
Pulaksanai katuluh! Inun riranni ulun kaeau, "Aku ulun parisaya", amun 
hanye puang nantarangni makai pagawianni? Inun tau parisaya kalayiru 
nyalamat hanye? 2:15 Umpamani erang kaulun pulaksanai upu atawa 
pulaksanai wawei parlu pakaian nelang puang sukup kutaen ma tiap anrau. 
2:16 Inun riranni naun kaeau ma hanye, "Salamat makai pama pakaian 
nelang salamat kuman" -- amun naun puang ngami ma hanye mun sa 
naparlu dayani pakai welum? 2:17 Kalayiru pada anri parisaya, amun 
puang natantarang makai ulah gawini, maka parisaya yiru puang uweng 
riranni. 2:18 Tau pada naan sa kaeau, "Naan ulun sa mihanri hang 
parisayani nelang naan pada sa mihanri hang pagawiamni." Aku sagar 


nuing, "Tantarang ma aku kewangun ulun tau naan parisaya anri puang 
nasinrah sa pagawian kude aku sagar nantarang itetei pagawian aku 
baparisaya." 2:19 Angneh naun parisaya Alatalla ekat isa? Nah, kawan 
setan pada parisaya nelang here neter takut! 2:20 Naun puang kataru! Inun 
parlu naami bukti ma naun, samula puang uweng riranni naan parisaya 
kude puang nasinrah anri pagawian? 2:21 Dinung hi Abraham datu nini 
takam. Hanye natarime anri maeh daya Alatalla daya gana pagawiami, 
hanyeyiru hang tawuk hanye nyarah hi Ishak, anakni ma Alatalla hang 
ambau mezbah. 2:22 Hang yiti bawilah tuu parisaya harus nasinrah anri 
pagawian nampan jari paruna. 2:23 Yiru kala lengan ayat Surat Barasis sa 
kaeau kala yiti, "Hi Abraham parisaya ma Alatalla nelang daya parisayani 
yiru Alatalla narime hanye yalah ulun sa nampalus kabahumen Alatalla." 
Yiru sababni hi Abraham naantuh, "Tangke Alatalla". 2:24 Bawilah tuu 
itati, ulun sa natarime anri maeh daya Alatalla gana pagawian sa naulah 
daya ulun yiru, puang ekat daya parisayani. 2:25 Dinung pada hi Rahab, 
wawel pandayangan yiru. Hanye natarime anri maeh daya Alatalla daya 
pagawianni, hanyeyiru hang tawuk hanye narime hang lewuni kawan ulun 
kalati bangsa Israel palus ngarawah here rari mitah lalan lain. 2:26 Nah, 
kala wangun tenga amun puang uweng roh, hanyeyiru tenga sa matei, kala 
yiru pada kaparisayaan amun puang nasinrah anri pagawian, kaparisayaan 
yiru matei. 


3:1 Pulaksanai katuluh! Ada kajut rama teka naun sa hamen jari guru. 
Naun karasa takam sa Jari guru sagar naadili labis maweat teka ulun lain. 
3:2 Takam katuluh gaha ngulah kahalaen. Kude ulun sa puang suah ngulah 
kahalaen mitah papaneranni, hanye sagar jari paruna, sa kaiyuh nguasa 
katuluh tengami. 3:3 Amun takam namu pangarut wawa kuda nampan 
hanye nuu ngalut kabahumen takam, himat takam kaiyuh nguasa katuluh 
tenga kude yiru. 3:4 Alap pada kapal jari suntu. Biar kapal kalayiru 
hanteni, nainsing daya riwut mehet, kude hanye nakuasa daya pangamudi 
sa kalayiru rumisni, manyu kabahumen ulun sa ngamudi. 3:5 Kalayiru 
pada lela takam, biar lela yiru rumis, kude hanye tau namam tenga neu 
kawan hal sa hante. Suba ngarigama kewangun hanteni nelang lagani 


jumpun tau rakit daya apui sa rumis! 3:6 Lela hanyeyiru sameh kala apui. 
Hang tenga takam, hanye sa jari putut kajahaten sa nambur kajahaten ma 
katuluh tenga takam. Makai apui sa asalm teka naraka, hanye nyanrakit 
katuluh pamelum takam. 3:7 Katuluh masam satua maraat, wurung, satua 
ilansar anri kenah tau natampatuh, nelang haut pada natampatuh daya 
murunsia. 3:8 Kude lela murunsia puang kaiyuh natampatuh daya sunah 
erang kaulun murunsia. Lela yiru jahat nelang puang tau nakuasa; penu anri 
rasun sa nampatei. 3:9 Makai lela yiru takam ngantuh tarima kasih ma 
Tuhan nelang Ambah takam, kude pada pakai nyapa-nyumpah sasameh 
murunsia, sa haut naulah manyu wangun Alatalla. 3:10 Teka wawa takam 
sa sameh kaluar lengan tarima kasih, pada lengan sapa-sumpah. Pipatutni 
puang kalayiru, pulaksanai katuluh! 3:11 Inun naan luwang guha sa 
ngaluar ranu mapahe anri ranu mapait teka luwang guha isa? 3:12 
Pulaksanai katuluh, kakau ara puang tau mua wua zaitun, kakau anggur 
puang tau mua wua ara. Luwang guha sa ngaluar ranu maerang puang tau 
ngaluar ranu mapahe pada. 3:13 Amun hang penah naun naan ulun pintar 
maharati nelang babudi, ware hanye nantarang pamelum sa maeh anri 
nampalus kawan hal sa maeh, nasinrah anri karandahen atei, kaharatien 
nelang kapintaren. 3:14 Kude amun naun bahiri, mahanang atei nelang ekat 
ngitung diri raerai, ada iwawara neu kaharatien nelang kapintaren yiru, 
daya anri kalayiru naun haut mutar balik kabar sa bujur teka Alatalla. 3:15 
Kaharatien nelang kapintaren sa kalayiru asalni puang teka surga. Kude 
asalni teka dunia, teka kunuan murunsia anri teka setan! 3:16 Hang awe 
naan kadidit anri ekat ngitung diri raerai, hang yiru pada naan pirawekan 
anri katuluh masam pagawian jahat. 3:17 Kude ulun sa naan kaharatien 
nelang kapintaren sa asalni teka ambau, hanye sa palanungkai tuu barasis, 
udi hie katuju badamai, ramah tamah, nelang eter nuu. Hanye penu anri ahi 
lelo nelang kawan pagawianni uras maeh. Hanye puang umba teka hie-hie 
nelang puang bapura-pura. 3:18 Samula pikaeh hanyeyiru hasil teka wini 
damai sa napuau daya ulun sa sinta damai! 


4:1 Teka awe asalni kawan pibaburan anri pibantahan hang penah naun? 
Angneh yiru asalni teka kawan kabahumen naun sa saratang ipanawan 


hawuang diri naun nampan ngaiyuh kasanangen dunia? 4:2 Naun hamen, 
kude puang kayuh, balalu naun ngunu munu! Naun basamangat, kude 
puang kahaba inun sa naantara naun, balalu naun basual palus babur. Naun 
puang kaiyuh inun-inun, daya naun puang ilaku ma Alatalla. 4:3 Atikalani 
naun haut ilaku, naun sika puang kaiyuh, daya tujuan pilakuan naun hala; 
inun sa nalaku naun hanyeyiru neu ma kasanangen naun raerai. 4:4 Naun 
hanyeyiru ulun sa puang satia! Inun naun puang karasa amun naun 
panatangke anri dunia, balalu naun jari musuh Alatalla? 4:5 Ada minda 
Surat Barasis puang uweng sabab kaeau, "Hawuang diri takam Alatalla 
ngelah roh sa karas kabahumenni." 4:6 Biar kala yiru, ahi lelo Alatalla sa 
naami ma takam labis mansing teka kabahumen roh takam yiru. Yiru 
sababni hawuang Surat Barasis nasurat pada, "Alatalla nawan ulun sa 
sakah, kude kabalikanni sinta ma ulun sa randah atei." 4:7 Daya yiru, ware 
naun tunduk ma Alatalla nelang nawan Iblis, himat Iblis sagar rari teka 
naun. 4:8 Sanrite Alatalla, himat Alatalla pada sagar nyanrite naun. Barasis 
tangan naun, pulaksanai sa badosa! Ampijaranis atei naun, naun sa ipaka 
atei! 4:9 Ware naun tuu-tuu manyasal palus nangis nelang nungkau; ware 
kihi naun jari tangis nelang kaaraien naun jari hanang atei! 4:10 Ware naun 
nyanrandah diri naun hang hadapan Tuhan, balalu Tuhan sagar nginrik 
ngampambau naun. 4:11 Pulaksanai katuluh, ada ipamada atawa 
ipangampihala. Ulun sa mada atawa ngampi hala pulaksanai sasameh 
Kristen, hanye mada nelang ngampi hala hukum Alatalla. Nelang amun 
naun ngampi hala hukum Alatalla, yiru aratini naun puang makai kawan 
hukum yiru, malengkan jari hakimni. 4:12 Padahal ekat isa sa naan hak 
ngami hukum ma murunsia nelang ngadili murunsia. Hanyeyiru Alatalla sa 
naan kuasa neu nyalamat nelang ngabinasa. Jari, hie naun yiti, hampe naun 
ngaheng ngampi hala sasameh naun? 4:13 Kawan pulaksanai sa kaeau, 
"Anrau yiti atawa keatuni kami sagar tulak ma tumpuk atu balalu muneng 
hang yaru erang taun lawahni neu badagang nelang ngantara duit," -- ware 
naun nyanrengei patataanku yiti. 4:14 Inun sa sagar jari anri pamelum naun 
keatuni, naun raerai sika puang karasa! Naun ekat yalah atuk sa dinung 
ekat erang pitus, udi hie wawai. 4:15 Saharusni naun kaeau kalayiti, 
"Amun Tuhan ngabahumen, kami sagar welum nelang nampalus yiti atawa 


yiru." 4:16 Kude itati naun sakah nelang mapusu. Katuluh lengan naun yiru 
uras hala. 4:17 Daya yiru, ulun sa kataru mun sa maeh sa harus naulahni 
kude hanye puang nampalusni, ulun yiru badosa. 


5:1 Pulaksanai katuluh, kawan ulun tatau! Sanrengei patataanku. Ware 
naun nangis nelang nungkau daya naun sagar wuah kahanangen! 5:2 
Katatauen naun haut buruk. Pama pakaian naun haut kuta kametei. 5:3 
Amas anri perak naun haut nakalukup daya tagar; tagarni sagar jari saksi 
neu nawan naun nelang sagar kala apui nguta nangalis tenga naun. Naun 
haut nuyuk harata hang tiba wayah anrau pijumpuhan. 5:4 Naun puang 
bayar upa ma kawan ulun sa bagawi hang ume naun. Itati rengei lengan 
wada here! Kawan ulun sa ngumpul hasil ume naun, ngiak laku karawah 
nelang lengan kiak here haut hampe ma silu Alatalla, Tuhan sa kuasani 
puang uweng tikas. 5:5 Naun haut welum balabihan nelang kaingkam 
kasanangen hang wuang dunia yiti. Wangunni naun rahat ngampi kunuk 
tenga naun nadap anrau naun nawunu. 5:6 Naun nukum nelang munu 
kawan ulun sa puang uweng kahalaen, nelang here puang nawan naun. 5:7 
Daya yiru, pulaksanai katuluhni, ware naun sabar hampe Tuhan hawi. 
Dinung kewangun sabarni erang kaulun pangume nganrei hampe taneni 
ngaluar hasil sa baharaga ma hanye. Anri sabar hanye nganrei uran hang 
musin kayu layar nelang uran hang musim wunge. 5:8 Ware naun pada 
sabar nelang sanang atei, daya anrau pihawian Tuhan haut rupak. 5:9 Ada 
bakutuk nelang ipangampihala, nampan naun puang nahukum daya 
Alatalla. Itung! Hakim haut rite, haut kai hawi. 5:10 Pulaksanai katuluh, 
itung naun kawan nabi sa bapaner hang wuang ngaran Tuhan. Here sabar 
nelang mansing nanggung kahanangen. Ware naun isuntu hang here. 5:11 
Here naantuh sanang daya here mansing. Naun haut karengei neu 
kasabaren wat Ayub, nelang naun karasa pada kewangun Tuhan lawu 
lawini mamberkat hanye. Daya Tuhan tuu penu anri ahi lelo nelang maeh 
atei. 5:12 Pulaksanai katuluh, sa mambatang hanyeyiru: ada naun 
basumpah, hau demi langit, atawa demi tane, atawa demi inunleh. Ware 
hiai amun kunu aheng naun hiai nelang wara puang amun kunu aheng naun 
samula puang, nampan naun puang wuah hukum daya Alatalla. 5:13 Amun 


hang penah naun naan ulun sa rahat wuah kasusahen, ware hanye badoa, 
amun naan sa arai, ware hanye manyanyi nawat Alatalla. 5:14 Amun naan 
sa sakit, ware hanye nerau kawan pamimpin ungkup, nelang ware kawan 
pamimpin yiru badoa ma ulun sa sakit yiru nelang ngusuk minyak ma 
hanye hawuang ngaran Tuhan. 5:15 Amun doa here natahampe anri 
sagalis atei, Tuhan sagar nyamare ulun sa sakit yiru. Tuhan sagar nyamare 
hanye, nelang ngampun hanye teka kawan dosani. 5:16 Daya yiru ware 
naun ipangaku kahalaen nelang sameh badoa, nampan naun nasamare. Doa 
ulun sa makai kabahumen Alatalla, naan kuasa sa hante. 5:17 Hi Elia 
hanyeyiru erang kaulun murunsia sameh kala takam. Hanye badoa anri 
sagalis atei nampan uran puang lawu, balalu uran puang lawu salawah telu 
satengah taun. 5:18 Udi hie hanye badoa lagi, balalu langit nyanawu uran 
balalu tane ngaluar hasilni. 5:19 Kawan pulaksanaiku! Amun hang penah 
naun naan ulun magun puang makai ajaran teka Alatalla, balalu naan ulun 
lain sa ngulah ulun yiru mulek lagi ma Alatalla, 5:20 itung ayat yiti: Ulun 
sa ngulah ulun badosa mulek teka lalanni sa hala, ulun yiru nyalamat 
pamelum ulun badosa yiru teka pampatei nelang ngulah rama ulun badosa 
naampun. Hormat kami, Yakobus 


1 Petrus 


1:1-2 Pulaksanai katuluh ulun pidian Alatalla, sa pasai-pau hang pigauran 
hang daerah Pontus, Galatia, Kapadokia, Asia, anri Bitinia! Aku, hi Petrus, 
rasul Yesus Kristus, harap mudahan Alatalla ngami berkat nelang 
kasanangen sa limpar ma naun. Naun napidi jari ulun wat Alatalla manyu 
kala ransana Alatalla Ambah. Nelang Roh Alatalla haut nyanyari naun 
babuhan ulun barasis, hulung ma Alatalla, nampan naun ngalut nuu ma 
Yesus Kristus nelang nabarasis daya irani. 1:3 Ware takam batarima kasih 
ma Alatalla, Ambah Tuhan takam Yesus Kristus! Hanye tuu sinta anri 
takam, yiru sababni hanye ngami ma takam pamelum sa wau, mitah 
nyamelum kamulek Yesus Kristus teka pampatei. Yiti ngami ma takam 
kaharapen sa mansing. 1:4 Takam harap neu kaiyuh kawan berkat sa 
nasadia Alatalla ma ulun watni, hanyeyiru kawan berkat sanasimuhni hang 


surga, sa puang rusak, atawa buruk atawa wadik. 1:5 Katantuluhni yiru 
samula neu ma naun, daya naun parisaya ma Alatalla. Balalu naun najaga 
makai kuasa Alatalla nampan naun narime salamat sa sadia nalalea hang 
pijumpuhan alam hanrian. 1:6 Daya yiru ware naun arai mihewu, biar itati 
naun erang pitus harus kaingkam mahanang atei daya naun wuah wahai 
masam subaan. 1:7 Tujuanni hanyeyiru pakai mambukti inun naun tuu-tuu 
parisaya ma Tuhan atawa puang. Amas sa tau rusak, sika nauji makai apui. 
Nah, kaparisayaan naun samula labis baharaga teka amas, jari harus nauji 
pada nampan balalu mansing. Nelang anri kalayiru naun sagar natawat 
nelang nahormat nelang nainrik ambau hang anrau Yesus Kristus hawi 
kamulek. 1:8 Naun sinta hanye, biar tawuk hie naun puang kadinung 
hanye. Nelang naun parisaya ma hanye biar itati naun pada puang kadinung 
hanye. Yiru sababni naun arai mihewu, nelang kaingkam kaaraien sa hante 
puang taraantuh. 1:9 Daya tujuan kaparisayaan naun tuu hampe, hanyeyiru 
salamat amirue naun. 1:10 Kasalamatan yitileh sa nataliti nelang nasalidik 
daya kawan nabi, nelang here maramal neu berkat sa naami daya Alatalla 
ma naun. 1:11 Here nyalidik kalaawe nelang hentek awe hal yiru sagar 
Jari, sa nabahum daya Roh Kristus sa naan hawuang diri here. Hang tawuk 
yiru Rohni maramal ma here neu kawan kahanangen sa harus naingkam 
daya Kristus nelang neu pihanteni sa sagar hawi udi yiru. 1:12 Ma kawan 
nabi yiru Alatalla iwara kawan inun sa naulah here puang ma kauntungan 
here, malengkan ma naun, hanyeyiru kawan hal sa itati naun haut tarang 
karenge1 teka kawan pambarita Kabar Maeh neu Yesus Kristus. Here 
nampe kawan hal yiru ma naun makai kuasa Roh Alatalla sa nakirimni 
teka surga. Likan kawan malekat sika sindi pada karasa kabar sa nawara 
here yiru. 1:13 Daya yiru, wuah naun tatap sadia. Hati-hati nelang anri 
penu kaharapen ma berkat sa sagar naami ma naun hang tawuk Yesus 
Kristus hawi hanrian. 1:14 Ware naun ngalut nuu ma Alatalla, nelang ada 
welum mulur kabahumen naun sa uhang, hang tawuk naun magun huan 
kataru Alatalla. 1:15 Kabalikanni, ware naun barasis hawuang ala 
katantuluh sa naulah naun, sameh kala Alatalla sa nerau naun yiru barasis. 
1:16 Hawuang Surat Barasis nasurat, "Ware naun barasis, daya aku 
barasis." 1:17 Naun ngantuh Alatalla yiru Ambah hang tawuk naun badoa 


ma hanye. Nah, Alatalla yiru sa mangadili murunsia manyu pagawian 
maisasaan anri puang pandang bulu. Daya yiru salawah naun magun naan 
hang dunia yiti, ware naun nawat nante Alatalla hawuang pamelum naun. 
1:18 Naun karasa inun sa haut nabayar pakai nyanepah naun teka pamelum 
sa kawai tuu eleh sa nawaris daya datu nini naun. Pakai bayarni puang sa 
tau rusak kala perak atawa amas, 1:19 malengkan sa tuu baharaga: 
hanyeyiru diri Kristus raerai, sa jari yalah babiri neu parapah ma Alatalla 
anri puang uweng nawada atawa bere. 1:20) Kristus napidi daya Alatalla 
kapihuan dunia naulah. Nelang hang kawan anrau pijumpuhan alam 
hanrian, hanye hawi ma dunia nampan naun nasalamat. 1:21 Itetei hanye 
naun parisaya ma Alatalla sa haut nyamelum hanye kamulek teka pampatei 
nelang ngapimulia hanye. Jari, Alatalla sa naparisaya naun nelang ma 
Alatalla pada naun ngimpeh kaharapen. 1:22 Daya naun ngalut nuu ma 
ajaran teka Alatalla, balalu naun ngabarasis tenga diri nelang naun sinta 
kawan ulun sa sameh parisaya anri sanang atei. Daya yiru, ware naun 
ipasinta isa anri sa lain anri sagalis atei. 1:23 Daya itetei lengan Alatalla sa 
welum nelang sa kalalawah yiru, naun haut naulah jari murunsia wau sa 
puang nakayaan teka murunsia, malengkan teka Ambah sa kalalawah. 
1:24 Hawuang Surat Barasis nasurat kalayiti, "Katantuluh ulun murunsia 
kala rikut, nelang kawan pihanteni kala wunge rikut. Rikut layu, wungeni 
balalu ruruh; 1:25 kude lengan Tuhan palus ma kalalawahni." Lengan yiru 
Kabar Maeh sa haut nawara ma naun. 


2:1 Daya yiru, umpe teka tenga diri naun ala sa jahat; ada lagi ipusu, 
nelang ada pura-pura. Ada bahiri, nelang ada ngampahe ulun lain. 2:2 
Ware naun jari kala genda sa wau nakayaan, saratang kakan susu rohani sa 
maeh. Anri kalayiru naun sagar mihante nelang nasalamat. 2:3 Hawuang 
Surat Barasis nasurat kalayiti, "Naun haut kaingkam leha kaehni Tuhan." 
2:4 Daya yiru, ware naun hawi nunung Tuhan. Hanye kala watu sa welum, 
watu sa naumpe daya murunsia daya naanggap puang bariran, kude sa 
napidi daya Alatalla yalah watu sa baharaga. 2:5 Naun kala kawan watu 
sa welum. Daya yiru ware naun sadia napakai ngambuan lewu Alatalla sa 
rohani. Anri kalayiru naun jari kawan imam, sa welum hulung ma Alatalla, 


nelang itetei Yesus Kristus nyarah ma Alatalla, parapah rohani sa 
nakatujuen hang atei Alatalla. 2:6 Daya hawuang Surat Barasis nasurat 
kalayiti, "Aku haut midi erang kawuding watu baharaga, sa naimpehku 
hang Sion jari watu mambatang nelang ulun sa parisaya ma hanye puang 
sagar puung." 2:7 Watu yiru tuu baharaga ma naun sa parisaya. Kude ma 
kawan ulun sa puang parisaya, tulus kawan ayat Surat Barasis kalayiti, 
"Watu sa puang napakai daya kawan tukang bangunan yiru bawilah jari 
watu sa mambatang tuu," 2:8 nelang "Watu yiru sa ngulah ulun katapian, 
watu sa ngulah here tumbang." Here katapian daya here puang parisaya 
neu lengan Alatalla. Samula kalayiru sa haut natukas daya Alatalla neu 
here. 2:9 Kude naun samula bangsa sa tapidi, kawan imam sa malayanni 
raja, bangsa sa barasis, hulung ma Alatalla, ulun wat Alatalla. Alatalla midi 
nelang nerau naun kaluar teka pileng nampan masuk mawuang piraami sa 
matalak, anri tujuan nampan naun nampe kabar neu kawan pagawianni sa 
luar biasa. 2:10 Dahulu hie naun puang ulun wat Alatalla, kude itati naun 
samula ulun wat Alatalla. Dahulu hie naun puang nasinta daya Alatalla, 
kude itati naun narime ahi leloni. 2:11 Pulaksanai katuluh sa nasinta! Naun 
hanyeyiru ulun lain nelang gagaur hang dunia yiti. Daya yiru aku laku tatuu 
nampan naun ada ngalut kabahumen kabahirien murunsia sa saratang 
baparang nawan amirue. 2:12 Pidasaran naun hang penah ulun sa puang 
kataru Tuhan harus tuu-tuu maeh, nampan amun here muntaka naun yalah 
ulun jahat, here sika harus mangaku pagawian naun sa maeh, hampe here 
sagar nawat Alatalla hang anrau pihawiamni. 2:13 Demi Tuhan, ware naun 
ngalut nuu ma tiap panguasa murunsia, hau ma Kaisar sa jari panguasa 
mambatang, 2:14 hau ma gubernur sa natutui daya Kaisar pakai nukum 
ulun sa ngulah jahat nelang neu mahormati ulun sa ngulah maeh. 2:15 
Daya Alatalla hamen nampan makai kawan pagawian naun sa maeh naun 
nutup mulut ulun sa budu bapaner. 2:16 Ware naun welum kala ulun bebas, 
kude ada makai kabebasan yiru naun nutup kajahaten, malengkan ware 
naun welum kala walah Alatalla. 2:17 Hargai katuluh ulun, sinta kawan 
pulaksanai naun sasameh Kristen. Takut ma Alatalla, nelang hormat 
Kaisar. 2:18 Kawan pulaksanai sa jari palayan, ngalut nuu ma majikan 
naun anri mahormat here puang ekat ma here sa maeh atei nelang patut 


paner gamungan, kude pada ma here sa maraat. 2:19 Alatalla sagar 
mamberkat naun, amun naun kataru nelang nampalus kabahumen Alatalla, 
sabar ngaret tindakan sa puang adil. 2:20 Daya mun riranni amun naun 
sabar ngaret hukuman sa harus wuah naun gana kahalaen? Kude amun 
naun anri sabar nanggung kahanangen sa wuah naun gana pagawian sa 
maeh, himat Alatalla sagar mamberkat naun. 2:21 Neu yiru Alatalla nerau 
naun. Daya Kristus raerai haut wuah kahanangen ma naun, nelang anri yiru 
hanye ngami ma naun isa suntu, nampan naun naharak pakiaanni. 2:22 
Hanye puang suah ngulah dosa, nelang puang suah sunah erang kaulun 
karengei hanye ipusu. 2:23 Hang tawuk hanye nawawarah natangkurun, 
hanye puang iwaleh makai ngawawarah nangkurun. Tawuk hanye wuah 
kahanangen, hanye puang nyapa-nyumpah; hanye ekat manyarah pakarani 
ma Alatalla, Hakim sa adil yiru. 2:24 Kristus raerai mikul kawan dosa 
takam hang dirini hang ambau kayu balasangar, nampan takam lepah teka 
kuasa dosa, nelang welum manyu kabahumen Alatalla. Daya kawan batan 
Kristus sa nyamare naun. 2:25 Dahulu hie naun kala babiri sa tawang, 
kude itati naun haut nainsing mulek nampan umba Pakatik nelang 
Pamalihara amiruenu. 


3:1 Kalayiru pada naun, kawan matueh waweil, harus tunduk ma matueh 
upu nampan amun naan teka here sa puang parisaya ma kabar teka 
Alatalla, pidasaran naun tau ngulah here jari parisaya. Nelang puang parlu 
naun kaeau mun-mun ma here, 3:2 daya here kadinung pidasaran naun sa 
paruna nelang tinduh. 3:3 Ada piwinei naun ekat piwinei hang luar, 
umpamani kala mahias wulu atawa makai parhiasan, atawa pakaian sa 
rarang haragani. 3:4 Kabalikanni, ware piwineinu kaluar teka wuang naun, 
budi bisara sa lamah liut nelang sanang marauh, yiru piwine1 sa matuhun sa 
tuu-tuu baharaga manyu paninungan Alatalla. 3:5 Anri sara yiti hang jaman 
sadi kawan wawei baagama sa harap ma Alatalla ngampi winei diri makai 
tunduk ma matueh upu here. 3:6 Hi Sara pada kalayiru, hanye ngalut nuu 
ma hi Abraham nelang ngantuh hanye tuamni. Itati pulaksanai samula 
kawan anak Sara, amun naun nampalus kawan hal sa maeh nelang puang 
takut inun-inun. 3:7 Nelang naun pada kawan matueh upu, wuah welum 


anri penu pengertian nadap matueh wawei naun, nelang kataru tuu sa here 
samula ulun sa maleme. Batindak nadap here anri hormat, daya here 
sinrah baya naun, sagar narime pangamian pamelum sajati teka Alatalla. 
Ulah yiti, nampan puang uweng sa nahalang doanu. 3:8 Palumpunganni 
hanyeyiru: ware naun mira pakat nelang sameh kabahumen. Ware naun 
ipamalelo kala kawan ulun ipulaksanai. Nelang ware naun ipasinta nelang 
nantarang karandahen atei. 3:9 Ada iwaleh kajahaten makai kajahaten, 
atawa kaka kaluah makai kaka kaluah; kabalikanni waleh makai laku 
berkat teka Alatalla. Daya Alatalla nerau naun nampan naun narime berkat 
teka hanye. 3:10 Hawuang Surat Barasis nasurat kalayiti, "Ulun sa hamen 
kaingkam welum nelang hamen kaingkam kawan anrau sa maeh harus 
nyaga wawani nampan puang maner kawan hal sa jahat nelang puang 
ngantuh kawan hal sa ipusu. 3:11 Hanye harus nyanawit sa jahat kude 
ngulah sa maeh; ware hanye ngakali tatuu nampan kaiyuh sanang damai. 
3:12 Daya Tuhan saratang ngatawani kawan ulun sa nuu ngalut 
kabahumenni, nelang Tuhan saratang nyanrengei kawan doa here; kude 
Tuhan nawan kawan ulun sa nampalus kajahaten." 3:13 Hie sa hamen 
ngulah jahat ma naun, amun naun sanang ngulah sa maeh? 3:14 Kude biar 
naun harus wuah kahanangen daya nampalus kawan hal sa maeh, naun 
bauntung! Ada takut ma hie-hie, nelang ada gaer. 3:15 Kude hawuang atei 
naun, wuah naun hulung mahormat Kristus manyu kala kadudukanni yalah 
Tuhan. Nelang wuah naun saratang sadia neu nuing ma tiap ulun sa nunti 
neu kaharapen sa nategei naun. 3:16 Kude ulah yiru anri lemah lembut 
nelang hormat. Nelang wuah kunuan atei naun barasis, nampan amun naun 
napuntaka daya naun welum anri maeh yalah ulun umba Kristus, balalu 
ulun sa muntaka yiru sagar umangan. 3:17 Labis maeh wuah kahanangen 
daya ngulah sa maeh -- amun yiru samula kabahumen Alatalla -- teka 
wuah kahanangen daya ngulah sa jahat. 3:18 Daya Kristus raerai ekat 
hinra matei, ma kalalawahni daya gana dosa murunsia -- erang kaulun sa 
puang uweng kahalaen, matei ma ulun sa bakahalaen. Kristus nampalus 
yiru nampan hanye kaiyuh nganyak naun nunung Alatalla. Hanye nawunu 
manyu daging, kude nasamelum kamulek manyu roh. 3:19 Hawuang 
kawangunen roh hanye tulak iwara kabar teka Alatalla ma kawan roh sa 


napanjara: 3:20 hanyeyiru roh kawan ulun sa puang ngalut nuu ma Alatalla 
hang jaman Nuah. Hang tawuk yiru Alatalla nganrei anri sabar salawah hi 
Nuah ngulah kapalni. Ekat kawan ulun sa naan hang kapal-katuluhni walu 
kaulun-sa nasalamat mitah baah hante yiru. 3:21 Nah, kajadian yiru jari 
rarapisan teka baptisan sa itati nyalamat naun. Baptisan yiti puang isa 
upasara ngabarasis tenga teka katuluh sa bere-murun malengkan yalah 
janji naun anri Alatalla teka kunuan atei sa maeh. Baptisan yiru nyalamat 
naun daya Yesus Kristus haut welum kamulek teka pampatei, 3:22 nelang 
haut mihembuk ma surga. Itati hanye bakuasa baya anri Alatalla nelang 
marentah katuluh malekat, katuluh panguasa nelang katuluh kakuaten. 


4:1 Daya Kristus haut wuah kahanangen manyu daging, naun pada harus 
ngampi kansing diri makai sara kala yiru. Daya ulun sa wuah kahanangen 
manyu daging puang lagi ngulah dosa. 4:2 Daya yiru, ware naun salawah 
welum hang dunia yiti ngalut nuu kabahumen Alatalla, nelang puang mulur 
kabahirien murunsia. 4:3 Hang wayah sa haut paitah, naun haut sukup 
lawah nampalus inun sa hamen naulah daya kawan ulun sa puang kataru 
Tuhan. Naun welum puang maeh. Naun mulur kabahirien, bahimat 
mahamui, pesta bararami, kuman nguut nelang nyambah barhala sa maka 
rumanyi. 4:4 Itati ulun sa puang kataru Tuhan, wauh basa naun puang 
umba welum kala here ngulah dosa anri puang uweng tikas. Yiru sababni 
here ngampahe naun. 4:5 Kude hanrian here harus ngami partanggungan 
jawab ma Alatalla sa haut sadia neu mangadili ulun welum, ulun matei. 4:6 
Yiru sababni Kabar Maeh haut nawara pada ma kawan ulun matei. 
Bahumni nampan here, sa haut naadili hawuang wangun murunsia manyu 
daging -- pada kala wangun katuluh murunsia na adili -- nampan kaiyuh 
welum manyu roh, kala kabahumen Alatalla. 4:7 Ala katantuluh haut tiba 
pijumpuhanni, daya yiru wuah naun nguasa diri nelang hati-hati, nampan 
naun kaiyuh badoa. 4:8 Labis teka ala katantuluhni, ware naun tuu-tuu 
sinta isa anri sa lain, daya anri ipansinta naun sagar basadia pada nampan 
ipangampun. 4:9 Ware naun ipanarime isa anri salam hang lewu 
maisasaan, anri puang uweng kasasalen. 4:10 Naun maisasaan haut narime 
kawan pangamian balain-lain teka Alatalla. Daya yiru kala pangurus sa 


maeh teka kawan pangamian Alatalla, ware naun makai kamampuan yiru 
neu ma kaparluan katuluh. 4:11 Ulun sa nampe kabar, harus nampe kabar 
teka Alatalla, ulun sa malayanni ulun lain, harus malayanni makai kakuaten 
sa teka Alatalla, nampan hawuang katantuluh hal, Alatalla tau natawat 
namulia itetei Yesus Kristus. Hanye sa bakuasa nelang patut natawat 
namulia palus ma kalalawahn1. Amen. 4:12 Pulaksanai katuluh sa nasinta! 
Naun itati wuah kahanangen daya naun rahat nauji. Kude ada wauh, kakala 
naan ala sa luar biasa wuah naun. 4:13 Likan, ware naun kaingkam sanang 
daya naun umba nanggung kahanangen baya anri Kristus. Kude hanrian 
amun pihante mulia Kristus nalalea, naun sagar arai mihewu. 4:14 Naun 
bauntung amun naun nakampahe daya gana naun umba Kristus. Yiru 
baarati Roh sa mulia, hanyeyiru Roh Alatalla, naan hang naun. 4:15 Ada 
sunah erang kaulun teka naun nanggung kahanangen daya hanye munu ulun 
atawa pangalat, atawa panjahat, atawa daya hanye sampur urusan ulun 
lain. 4:16 Kude amun naun nanggung kahanangen daya naun ulun Kristen, 
ada umangan daya hal yiru. Batarima kasih ma Alatalla, basa naun 
nginsing ngaran Kristus. 4:17 Haut hampe wayahni Alatalla mangadili 
dunia. Nelang ulun wat Alatalla raerai sa sagar naadili labis dahulu. Nah, 
amun Alatalla sagar nuku takam, kalaawe panyarianni die anri kawan ulun 
sa puang parisaya ma Kabar Maeh teka Alatalla yiru? 4:18 Hawuang 
Surat Barasis nasurat kalayiti, "Amun kawan ulun sa maeh sika haut 
mahadin neu nasalamat, kala awe dieni anri kawan ulun badosa sa puang 
kataru Tuhan!" 4:19 Daya yiru, amun naan kawan ulun sa nanggung 
kahanangen daya Alatalla ngabahumen kalayiru, ware kawan ulun yiru 
welum anri mawitu bujur nelang nyarah diri ma Isa ngulah here. Hanye 
sagar saratang nampalus Janjini. 


5:1 Aku laku parhatian kawan pamimpin ungkup naun. Aku nyurat yiti 
kala hengau sasameh pamimpin nelang yalah ulun sa haut manyaksi raerai 
kahanangen Kristus, nelang pada sagar umba naampihante namulia, amun 
pihante mulia Kristus nalalea ma murunsia. Aku laku tatuu 5:2 nampan 
naun makatik sawayan babiri sa nasarah Alatalla ma naun. Pakatik here 
anri sanang atei kala sa nakasinnien daya Alatalla, nelang ada anri atei 


maweat. Ada pada nampalus pagawian naun nampan kaiyuh kauntungan, 
malengkan daya naun tuu-tuu sindi malayanni. 5:3 Ada batindak yalah 
panguasa nadap here sa nasarah ma naun, malengkan jari suntu ma here. 
5:4 Balalu hang tawuk Pakatik Hante yiru hawi hanrian, naun sagar 
narime mahkota sa basahaya sa puang sagar kudap sahayani. 5:5 Kalayiru 
pada naun, kawan ulun sa iya muda. Ware naun tunduk ma kawan ulun 
matueh. Pulaksanai katuluhni harus nyanrandah diri nelang sameh-sameh 
malayanni anri randah atei. Daya hawuang Surat Barasis nasurat kalayiti, 
"Alatalla nawan ulun sakah, kude sinta ulun randah atei." 5:6 Daya yiru, 
sanrandah dirinu hang kapit tangan Alatalla sa mansing, nampan hanye 
nginrik ngampambau naun amun haut hampe wayahni. 5:7 Sarah kawan 
kagugupennu ma Alatalla, daya hanye saratang ngatawani hanyu. 5:8 
Ware naun hati-hati nelang tatap sadia! Daya Iblis samula musuh naun. 
Hanye kala singa takia maaru-maati nelang mangaum ngantara kutaenni. 
5:9 Lawan hanye makai kaparisayaan sa mansing, daya naun karasa, 
kawan pulaksanai lain sameh Kristen hang litar dunia pada wuah 
kahanangen kala naun. 5:10 Kude udi naun wuah kahanangen erang pitus, 
Alatalla die sagar ngulah naun jari paruna. Hanye sagar ngapinri nelang 
nangkansing naun nelang ngampi kukuh naun. Daya hanye samula Alatalla 
sa tuu maeh atei, sa haut nerau naun nampan umba kaingkam pihante 
muliani sa kalalawah itetei Kristus. 5:11 Hanye sa bakuasa hampe 
kalalawahni! Amen. 5:12 Suratku sa mbe yiti nasuratku ma naun anri 
bantuan Silas, sa naanggapku erang kaulun Kristen sa satia. Aku hamen 
ngami samangat ma naun nelang ngampi harap naun neu inun sa nasuratku 
yiti hanyeyiru kabar sa bujur neu lelo Alatalla. Ware naun itegei mansing 
hang lelo yiru. 5:13 Kawan hengau isa ungkup hang Babilon, sa pada 
tapidi daya Alatalla, ngirim tabe ma naun; kalayiru pada anakku hi Markus 
sa nasinta. 5:14 Ware ipanabe isa anri sa lam anri penu sinta kala 
pulaksanai Kristen. Mudahan Tuhan ngami kasanangen ma Pulaksanai 
katantuluhni sa jari milik Kristus. Hormat kami, Petrus 


2 Petrus 


1:1 Pulaksanai katuluh sa tuu-tuu parisaya sameh kala kami! Yesus 
Kristus hanyeyiru Alatalla nelang Raja Panyalamat takam, nguka ma 
takam nampan tau parisaya ma hanye, daya hanye nampalus sa bujur. 
Surat yiti teka hi Simon Petrus, erang kaulun walah nelang rasul Yesus 
Kristus. 1:2 Mudahan Alatalla ngami berkat nelang kasanangen ma naun 
anri penu jabung, daya naun kataru Alatalla nelang Yesus, Tuhan takam. 
1:3 Alatalla haut makai kuasa ilahini ngami ma takam ala katantuluh sa 
parlu nampan welum baibadat. Hanye nampalus yiti itetei kawan mun sa 
rasa takam neu Yesus Kristus, sa haut nerau takam nampan kaiyuh pihante 
anri pikaehni. 1:4 Makai sara yiru Alatalla ngami ma takam kawan berkat 
sa luar biasa nelang baharaga sa haut najanjini. Makai kawan berkat yiru 
naun kaiyuh lapas teka kawan kabahirien jahat sa nanrusak dunia yiti, 
nelang naun narime pidasaran ilahi. 1:5 Daya gana yiru, kakali bahimat 
nampan naun tatap parisaya ma Kristus nelang kaparisayaan naun yiru 
natambah makai pamelum sa maeh. Salain teka pamelum sa maeh, naun 
parlu jari ulun sa naan pangatahuan, 1:6 nelang salain teka pangatahuan, 
naun pada harus tau sabar nahan diri. Salain teka tau sabar nahan diri ware 
naun pada nampatuh diri nampan tahan nadap ala katantuluh. Salain teka 
tahan nadap ala katantuluh, naun harus pada welum manyu kabahumen 
Alatalla. 1:7 Nelang welum manyu kabahumen Alatalla harus pada 
nasansukup makai ahi lelo ma kawan pulaksanai sa sameh parisaya. 
Kamulek ware ahi lelo ma kawan pulaksanai sa sameh parisaya natambah 
makai sinta ma katantuluh ulun. 1:8 Katuluhni yiru hanyeyiru kawan 
pidasaran sa naparlu daya naun. Amun kawan pidasaran yiru naan hang 
naun anri penu jubung, naun balalu sagar giat nelang bahasil, palus kataru 
Yesus Kristus Tuhan takam anri labis maeh lagi. 1:9 Kude ulun sa puang 
uweng kawan pidasaran yiru, paninungan mbe; hanye puang tau kadinung 
nelang hanye puang kaitung kawan dosani sa dahulu haut nabarasis. 1:10 
Daya yiru, Pulaksanai katuluh, ware naun bahimat ngakali nampan herauan 
Alatalla nelang pidianni ma diri naun yiru balalu magin segah. Amun naun 
nampalus yiru, naun puang sagar tawang. 1:11 Anri kalayiru naun sagar 
naami hak penu nampan masuk Karajaan sa kalalawah teka Tuhan nelang 
Raja Panyalamat takam Yesus Kristus. 1:12 Daya yiru, aku saratang 


ngampi itung naun neu hal yiru, biar naun haut karasa nelang parisaya tatuu 
ma ajaran teka Alatalla sa haut natarime naun yiru. 1:13 Salawah aku 
magun welum, aku kaingkam wajib ngampi itung naun neu kawan hal yiru. 
1:14 Daya aku karasa himat puang lawah lagi aku sagar nanan dunia yiti, 
daya Tuhan takam Yesus Kristus haut anri bawilah iwara ma aku. 1:15 
Daya yiru aku kakal tatuu nampan biar aku haut matei, naun saratang 
kaitung neu kawan hal yiti. 1:16 Hang tawuk kami iwara ma naun pihante 
mulia pihawian Tuhan takam Yesus Kristus kami puang itegei hang kawan 
tunuhui pusuan murunsia. Pihante mulia Kristus yiru haut dinung kami anri 
matei kami raerai. 1:17 Kami naan hang yaru tawuk hanye nahormat 
nelang namulia daya Alatalla Ambah. Hang tawuk yiru rengei lengan teka 
Sa Panga Mulia, sa kaeau ma hanye, "Iti Anakku sa nasintaku. Hanye 
ngampi sanang ateiku!" 1:18 Kami raerai karengei suara yiru hawi teka 
surga tawuk kami naan baya hanye hang ambau gunung sa barasis yiru. 
1:19 Yiru sababni kami labis harap lagi neu pesen Alatalla sa nawara daya 
kawan nabi. Kabalikanni naun mantaru pesen yiru, daya pesen yiru kala 
palita sa maraai hang unengan maieng hampe mate anrau hulet, nelang 
sahaya wawahiang panyarauan matalak hawuang atei naun. 1:20 
Samambatang tatuu wuah naun kaitung yiti: Pesen Alatalla sa natahampe 
daya kawan nabi puang iyuh natafsir manyu pandapat raerai. 1:21 Daya, 
puang suah pesenan teka Alatalla nawara ekat makai kabahumen 
murunsia. Kude Roh Alatalla nguasa ulun nampan nampe pesen teka 
Alatalla yiru. 


2:1 Hang jaman sadi hang penah ulun wat Alatalla haut hulet kawan nabi 
palasu. Kalayiru pada hang penah naun sagar hulet kawan guru palasu. 
Here sagar namasuk kawan ajaran sa puang bujur, nampan ulun binasa. 
Nelang here sagar puang mangaku Panguasa sa haut ngampi bebas here. 
Anri kalayiru here meat kabinasaan ma ambau diri here raerai sa sagar 
hinang wuah here. 2:2 Biar kalayiru, sika rama ulun sagar umba welum 
ngalut kawan guru palasu yiru sa naparentah daya kabahirien here. Nelang 
pagawian kawan guru yiru sagar ngulah rama ulun ngampahe Lalan Bujur 
sa nuju ma Alatalla. 2:3 Daya here malunggun, balalu kawan guru palasu 


yiru sagar nyarita ma naun kawan sarita sa nakarang here nampan kayuh 
kauntungan teka naun. Kude pangadilan neu nyanawu hukuman ma ambau 
here haut lawah nasadia, nelang kabinasaan sa natantu ma here haut 
nganrei here. 2:4 Kawan malekat sa badosa sika puang Alatalla ngaret 
lapas teka hukuman, malengkan naumpe mawuang neraka. Here 
natamasuk mawuang labak sa maieng nampan natahan hang yaru hampe 
Anrau Pangadilan. 2:5 Kalayiru pada anri dunia hang jaman sadi, Alatalla 
puang ngaretni lapas teka hukuman. Alatalla ngirim baah hante ma dunia 
kawan ulun sa jahat hang tawuk yiru. Ekat hi Nuah baya anri pitu kaulun 
lain sa nasalamat, daya hi Nuah iwara kabar neu wangun welum sa 
nakatujuen atei Alatalla. 2:6 Sameh pada halni neu tumpuk Sodom anri 
Gomora: Alatalla nyanumus kawan tumpuk yiru makai apui nampan jari 
suntu neu kawan sa sagar natampalus ma kawan ulun sa jahat. 2:7 Kude hi 
Lot nasalamat, daya hanye ngalut kabahumen Alatalla, hanye wahai wuah 
kahanangen daya tingkah laku puang sanunuh teka kawan ulun durhaka. 
2:8 Hang penah kawan ulun sa kalayiru hi Lot sa maeh yiru welum anri 
atei mahanang, daya tiap anrau hanye kadinung nelang karengei kawan 
pagawian here sa jahat. 2:9 Jari, Tuhan karasa kalaawe nyalamat kawan 
ulun sa ngalut kabahumenni amun here nadap kawan purija. Nelang Tuhan 
karasa kalaawe nyimuh kawan ulun sa jahat sagar neu nasiksa hang Anrau 
Pangadilan, 2:10 samambatang kawan ulun sa mulur kawan kabahumen 
kabahirien here sa bere nelang sa ngampahe kuasa Alatalla. Kalayiru heei 
nelang sakahni kawan guru palasu yiru hampe here puang takut ngampahe 
kawan ala welum sa mulia hang surga! 2:11 Sadang kawan malekat sa 
labis mansing nelang bakuasa teka kawan guru palasu yiru, puang suah 
nawa kawan ala welum sa mulia yiru makai lengan ngampahe- 
ngawawarah hang hadapan Tuhan. 2:12 Kude kawan guru yiru, bukan 
main! Here kala eha sa nakayaan neu najamba nelang nawunu. Here puang 
bapikir, kude ekat batindak manyu pangingkaman, hampe here nawan 
kawan hal sa puang here kataru makai lengan sa ngampahe-ngawawarah. 
Daya yiru gana kawan pagawian here raerai, here sagar binasa kala kawan 
eha maraat. 2:13 Yalah walehan kawan kahanangen sa haut naulah here, 
here pada sagar wuah kahanangen. Ma here, kawan sa ngampi sanang atei 


hanyeyiru nampalus ala mun-mun tawuk kaanrau neu mulur kabahirien 
tenga here. Amun here maharung baya naun hawuang pesta kuman, 
tingkah laku here maka nua daya here mahamui mulur hawa nafsu. 2:14 
Here puang weru peda ngulah dosa, nelang kasindien here hanyeyiru 
ninung wawel ibela. Kawan ulun sa wau parisaya nelang magun kurang 
harap, nararumuk here. Atei here haut tabiasa anri hamen malunggun. 
Here samula kawan ulun sa wuah sapa-sumpah! 2:15 Daya here puang 
hamen malupui lalan sa mawitu, balalu here tawang. Here ngalap lalan sa 
napalupui daya Bileam anak Beor sadi. Hi Bileam yiti sindi tatuu kaiyuh 
duit teka pagawiamn sa jahat. 2:16 Kude hanye kaiyuh taguran sa mehet 
neu kajahatenni yiru, tawuk kaledaini bapaner makai lengan murunsia. 
Balalu nabi yiru napaksa nampan nyantaduh pagawiami sa rapui yiru. 2:17 
Kawan guru palasu yiru samula kala matei ranu sa karing nelang kala 
ambun natampuh daya riwut barat. Alatalla haut nyadia ma here isa 
unengan sa maleng maituk. 2:18 Here ngulah kawan piwaraan sa tamam 
kude mamus, kabahirien ibela napakai daya here pakai nanrusak kawan 
ulun sa wau nuku lapas teka lingkungan ulun welum tawang. 2:19 Kawan 
guru palasu yiru nyanji kabebasan ma kawan ulun yiru, kude here raerai 
nasamalah daya kawan kabiasaan sa nanrusak murunsia. Daya amun ulun 
nasantalau daya ala inun-inun, himat hanye walah teka sa nyantalau 
hanyeyiru. 2:20 Ulun sa kataru Tuhan nelang Panyalamat takam Yesus 
Kristus haut lapas teka kawan kuasa dunia sa nangkurun murunsia. Kude 
amun hanrian hanye taawet lagi hampe nasantalau daya kawan kuasa yiru, 
himat wangun ulun yiru hang pijumpuhamni labis murun teka sa dahuluni. 
2:21 Labis maeh kawan ulun sa kalayiru puang suah kataru lalan sa bujur 
teka Alatalla, teka here kataru yiru, kude hanrian puang hamen ngalut 
kawan parentah sa naami Alatalla ma here. 2:22 Inun sa naulah here 
mambukti pituu paribasa yiti, "Antahu sagar nguta kamulek mun sa haut 
naluani," Nelang "Iwek sa haut naapanrus, sagar mulek nabuangan 
hawuang lujau." 


3:1 Pulaksanai katuluh sa nasinta! Hampe yiti suratku sa karueh ma naun. 
Hawuang karueh surat yiti, aku ngakali ngele kawan pikiran sa maeh hang 


naun. 3:2 Aku ngurayang nampan naun ngitung neu kawan lengan sa sadi 
haut nawara daya kawan nabi Alatalla, nelang neu parentah teka Tuhan, 
Raja Panyalamat, sa natahampe ma naun itetei kawan rasul. 3:3 
Samambatang, naun harus karasa hanyeyiru hang kawan anrau pijumpuhan 
yati, sagar hulet kawan ulun sa pamelumni naparentah daya kabahirien 
here raerai. Here sagar ngasese naun 3:4 makai lengan kalayiti, "Fauni 
Tuhan bajanji sagar hawi! Itati haawe hanye? Kawan datu nini takam haut 
matei, kude ala katantuluhni magun samehleh kakala kalemah dunia 
naulah!" 3:5 Here singaja puang hamen mangaku jaman sadi hurap 
Alatalla ngulah langit anri tane makai lenganni. Tane naulah teka ranu, 
nelang makai ranu; 3:6 nelang makai ranu pada -- hanyeyiru ranu teka 
baah hante -- dunia jaman sadi yiru nabinasa. 3:7 Kude langit anri tane sa 
naan itati, napalihara daya lengan Alatalla yiru pada nampan hanrian 
nasanumus makai apui. Itati langit anri tane magun napalihara hampe hang 
anrau kawan ulun sa jahat nahukum nelang nabinasa. 3:8 Kude 
pulaksanaiku katuluh, isa hal yiti ada naun puang kaitung: hawuang 
paninungan Tuhan, erang anrau puang uweng bedani anri saribu taun -- 
kararuehni samehleh ma hanye. 3:9 Tuhan puang unte ngami inun sa haut 
najanjini, biar naan sa minda kalayiru. Kabalikanni, hanye sabar nadap 
naun, daya hanye puang hamen sunah erang kaulun binasa. Hanye hamen 
nampan katuluh ulun batobat teka kawan dosani. 3:10 Kude Anrau 
Pihawian Tuhan sagar hawi kala maling. Hang Anrau yiru, langit sagar 
wawal nasinrah anri lengan gaguruh, nelang kawan banda hang langit 
sagar wawal rakit, nelang tane pada rakit, palus dunia anri katantuluh sa 
naan hawuangni sagar sinap. 3:11 Daya katantuluhni yiru sagar 
naampihansur makai sara kalayiru, kalaawe saharusni naun welum? Naun 
harus welum barasis nelang hulung ma Alatalla, 3:12 salawah naun 
nganre1 anri kakunus pihawian Anrau Alatalla. Hang Anrau yiru langit 
sagar galis rakit, nelang daya laingni, balalu kawan banda hang langit sagar 
lenuh. 3:13 Kude takam nganre1 mun sa haut najanji Alatalla, hanyeyiru 
langit sa wau anri tane wau hang unengan naan kaadilan. 3:14 Daya yiru, 
naun katuluh sa nasinta, padingian naun nganre1 Anrau yiru, kakali bahimat 
nampan barasis nelang puang uweng wadan hang hadapan Alatalla. Nelang 


palihara hubungan sa maeh anri Alatalla. 3:15 Anggap kasabaren Tuhan 
takam yalah kasampatan sa naami ma naun nampan tau salamat. Hi 
Paulus, pulaksanai takam sa nasinta, haut nyurat kalayiru pada ma naun. 
Hanye nyurat yiru anri kahatien kapintaren sa naami Alatalla ma hanye. 
3:16 Hawuang katuluh suratm, hi Paulus saratang nyurat neu hal yiru. 
Samula naan papire hal sa mahadin napantaru hawuang kawan suratni yiru. 
Nelang bagian yiru naputar balik daya kawan ulun sa puang karasa 
mun-mun nelang sa puang mansing kaparisayaanni. Hal yiru puang usah 
wauh, daya kawan bagian lain teka Surat Barasis napakai kalayiru pada 
daya here. Inun sa naulah here yiru ekat ngulah pihansur here raerai. 3:17 
Kude naun, Pulaksanai katuluh sa nasinta, haut karasa neu hal yiru. Daya 
yiru, hati-hati, ada hampe naun tamput mawuang pitawangan kawan ulun 
murun hampe naun lawu teka unengan naun minri sa segah. 3:18 Ware 
naun magin kaingkam lelo Tuhan Yesus Kristus, Raja Panyalamat takam, 
nelang ware naun pada magin kataru hanye. Natawat hanye, itati nelang 
hampe kalalawahni! Amen. Hormat kami, Petrus 


1 Yohanes 


1:1 Isi surat yiti hanyeyiru neu Lengan sa ngami pamelum, hanye yiru 
firman sa samula haut naan kalemah teka asalni. Kami haut karengei hanye 
nelang kadinung hanye makai mete kami raerai. Kami haut maneneng 
hanye nelang negei hanye makai tangan kami. 1:2 Tawuk pamelum yiru 
nelalea, kami kadinung hanye. Yiru sababni kami ngami kasaksian neu 
hanye. Kami 1wara ma naun neu pamelum sa sajati nelang ma kalalawah, 
sa naan baya Ambah, nelang sa haut nalalea ma kami. 1:3 Inun sa haut 
dinung kami nelang rengei kami, yiru pada sa nawara kami ma naun, 
nampan naun sinrah kami umba kaingkam welum ibaya anri Ambah nelang 
anri Anakni Yesus Kristus. 1:4 Kami nyurat yiti nampan atei takam tuu-tuu 
arai mehewu. 1:5 Kabar sa haut rengei kami teka Anakni nelang sa 
natahampe kami ma naun hanye yiti: Alatalla yiru piraai nelang hang hanye 
budas puang uweng piieng. 1:6 Amun takam kaeau takam welum ibaya 
anri hanye, padahal takam welum hawuang piieng, takam ipusu, hau anri 


papaneran atawa anri ulah gawi. 1:7 Kude amun takam welum hawuang 
piraa1 kala Alatalla naan hawuang piraai, himat takam welum rantep, ruhui 
rahayu isa anri sa lain, nelang ira Yesus Kristus, Anakni, ngabarasis takam 
teka panan dosa takam. 1:8 Amun takam kaeau takam puang badosa, 
takam nipu diri takam raerai, Alatalla puang muneng hawuang atei takam. 
1:9 Kude amun takam mangaku kawan dosa takam ma Alatalla, hanye 
sagar nampalus Janjini palus ngulah mun sa adil. Hanye sagar ngampun 
takam teka kawan dosa takam nelang ngabarasis takam teka panan 
kahalaen takam. 1:10 Kude amun takam kaeau himat takam puang 
badosa, takam nganggap Alatalla yiru ipusu nelang takam puang nyimuh 
lengan Alatalla yiru hawuang atei takam. 


2:1 O kawan anakku! Aku nyurat surat yiti ma naun nampan naun ada 
ngulah dosa. Kude amun naan sa ngulah dosa, wat takam uweng erang 
kaulun pangarawahen, hanyeyiru Yesus Kristus sa adil yiru, hanye sagar 
ilaku ma takam hang hadapan Ambah. 2:2 Itete1 Yesus Kristus takam 
katyuh kaampunan teka kawan dosa takam. Puang ekat kawan dosa 
takam, kude katuluh dosa murunsia. 2:3 Amun takam ngalut nuu ma 
katuluh parentah Alatalla, yiru sirini takam kataru Alatalla. 2:4 Ulun sa 
kaeau, "Aku kataru Alatalla," kude puang ngalut nuu ma kawan 
parentahni, ulun yiru mapusu, nelang Alatalla puang uweng hawuang 
ateini. 2:5 Kude ulun sa ngalut nuu ma lengan Alatalla, ulun yiru sinta ma 
Alatalla anri paruna. Yiru sirini takam welum baya anri Alatalla. 2:6 Hie 
sa kaeau hanye welum baya anri Alatalla, hanye harus welum takia 
ngapung bakas pee Kristus. 2:7 Pulaksanai katuluh sa nasinta! Sa 
nasuratku yiti puang parentah sa wau. Yiti parentah sa uhang sa haut 
natahampe ma naun kalemah naun nuku parisaya ma Kristus; hanyeyiru 
kabar teka Alatalla sa haut rengei naun dahulu hie. 2:8 Kude biar kalayiru, 
parentah sa nasuratku yiti pada wau; daya kabenaranni 1yuh nadinung hang 
diri Kristus pada hang diri naun. Daya ptieng magin wawal nelang piraai sa 
tuu haut nuku basahaya. 2:9 Ulun sa kaeau hanye naan hawuang piraai 
kude ulun yiru magun muar ma pulaksanaini, ulun yiru magun naan hang 
piteng hampe itati. 2:10 Ulun sa sinta ma pulaksanaini, welum hawuang 


piraai hampe puang uweng hang hanye sa tau ngulah hanye badosa. 2:11 
Kude ulun sa muar pulaksanaini, hanye naan hawuang piieng. Hanye takia 
hawuang piieng, nelang hanye puang karasa maawe hanye tulak, daya 
piieng yiru ngulah hanye puang tau kadinung. 2:12 Aku nyurat ma naun, 
kawan anak, basa naun haut naampun teka kawan dosa naun daya Kristus. 
2:13 Aku nyurat ma naun kawan Ambah, daya naun kataru hanye sa haut 
naan kalemah teka asalni. Aku nyurat ma naun kawan iya muda, daya naun 
haut nyantalau hi Jahat. 2:14 Aku nyurat ma naun, kawan anak, daya naun 
kataru Alatalla Ambah. Aku nyurat ma naun kawan Ambah, daya naun 
kataru kawan lengan Alatalla sa haut naan kalemah teka asalni. Aku nyurat 
ma naun kawan iya muda, daya naun tingkas. Lengan Alatalla uweng 
hawuang atei naun, nelang naun haut nyantalau hi Jahat. 2:15 Ada sinta ma 
dunia yiti, atawa inun heneng sa naan hang wuang dunia yiti. Amun naun 
sinta ma dunia, naun puang sinta ma Ambah. 2:16 Alakatantuluh sa naan 
hawuang dunia yiti -- sa nakasinnien daya pidasaran murunsia sa badosa, 
sa nadinung balalu nakasinnien nelang sa nawawara -- alakatantuluh hal 
yiru puang baasal teka Ambah, malengkan teka dunia. 2:17 Dunia anri 
alakatantuluh sa naan hawuangni sa nakasinnien daya murunsia, sagar 
wawal. Kude ulun sa ngalut kabahumen Alatalla, tatap welum hampe ma 
kalalawah. 2:18 O kawan anakku, pijumpuhan jaman haut rite! Kapihuanni 
haut nawara ma naun himat musuh Kristus sagar hawi; nelang itati haut 
hawi rama ulun sa nawan Kristus. Yiru siri pijumpuhan alam haut rite. 
2:19 Kawan sa nawan Kristus hanyeyiru kawan ulun sa haut nanan takam, 
daya here sabujurni puang ulun takam. Amun here kawan ulun takam, 
himat here tatap baya takam. Kude here nanan takam, nampan bawilah tuu 
puang uweng sunah erang kaulun teka here sa tuu-tuu tamasuk babuhan 
takam. 2:20 Kude naun haut narime Roh Alatalla sa naampinau daya 
Yesus Kristus, nelang yiru sababni naun kataru ajaran sa bujur. 2:21 Jari 
aku nyurat yiti ma naun puang daya naun puang kataru ajaran sa bujur, 
kude likan daya naun haut kataru, nelang naun haut karasa, himat puang 
ipusu sa naan hawuang ajaran sa bujur yiru. 2:22 Sa ipusu hanyeyiru ulun 
sa kaeau Yesus Kristus yiru puang Raja Panyalamat sa haut najanji daya 
Alatalla. Ulun yiru musuh Kristus; hanye puang mangaku Ambah atawa 


Anak. 2:23 Ulun sa puang mangaku Anak, baarati pada puang narime 
Ambah. Nelang ulun sa mangaku Anak baarati hanye narime Ambah pada. 
2:24 Daya yiru, kabar sa haut rengei naun kalemah teka naun nuku 
parisaya harus najaga daya naun mamaeh hawuang atei. Amun kabar yiru 
napantaru daya naun mamaeh, naun sagar saratang welum baya anri Anak 
nelang anri Ambah. 2:25 Nelang yiti sa najanji daya Kristus ma takam, 
hanyeyiru: welum sajati nelang palus ma kalalawah. 2:26 Aku nyurat yiti 
ma naun neu kawan ulun sa rahat ngunu nipu naun. 2:27 Kude neu naun 
raerai, Kristus haut ngami Rohni ma naun. Nelang salawah Rohni naan 
hang naun, puang parlu naan ulun lain sa ngajar naun. Daya Rohni ngajar 
naun neu alakatantuluh; nelang inun sa naajarni yiru bujur, puang ipusu. 
Daya yiru ware naun ngalut nuu, ma kawan sa naajar daya Roh yiru, 
nelang ware naun tatap welum baya anri Kristus. 2:28 Jadi, o 
anak-anakku, ware naun tatap welum baya anri Kristus, nampan die hang 
tawuk hanye hawi, takam nadap hanye anri penu kaheeien nelang puang 
sanina daya umangan. 2:29 Naun haut karasa Kristus welum manyu 
kabahumen Alatalla. Daya yiru naun harus karasa pada tiap ulun sa welum 
kala manyu kabahumen Alatalla hanyeyiru anak Alatalla. 


3:1 Dinung kewangun Alatalla sinta takam, hampe takam nakakuni yalah 
kawan anakm. Takam samula kawan anak Alatalla. Yiru sababni dunia yiti 
puang kataru takam, daya dunia puang kataru Alatalla. 3:2 Pulaksanai 
katuluh sa nasinta! Itati takam samula kawan anak Alatalla, kude wangun 
takam hanrian huan tena. Kude takam karasa amun Kristus hawi, takam 
sagar jari kala hanye, daya takam sagar kadinung hanye hawuang 
kawangunenni sa sabujurni. 3:3 Katuluh ulun sa uweng kaharapen kalayiti 
ma Kristus, nyaga dirini nampan tuu-tuu barasis, barasis teka kawan dosa 
kala Kristus pada barasis. 3:4 Ulun sa ngulah dosa, nawan hukum Alatalla; 
daya dosa hanyeyiru palangaran ma hukum Alatalla. 3:5 Naun karasa 
Kristus hawi nampan muhut kawan dosa murunsia, nelang himat puang 
uweng dosa hawuang dirmi. 3:6 Katuluh ulun sa welum baya anri Kristus, 
puang saratang ngulah dosa. Ulun sa saratang ngulah dosa, puang suah 
kadinung Kristus nelang puang kataru hanye. 3:7 O kawan anakku, ada 


maladar hie-hie ulun nyantawang naun. Ulun sa nampalus kabahumen 
Alatalla hanyeyiru Anak Alatalla kala Kristus pada Anak Alatalla. 3:8 
Kude ulun sa saratang ngulah dosa hanyeyiru anak Iblis, daya Iblis badosa 
teka asalni. Nampan neu yiti anak Alatalla hawi, hanyeyiru nampan 
ngampi hansur pagawian Iblis. 3:9 Ulun sa haut jari Anak Alatalla, puang 
saratang ngulah dosa daya pidasaran Alatalla naan hawuang hanye. Nelang 
daya Alatalla yiru Ambahni, balalu hanye puang tau saratang ngulah dosa. 
3:10 Yiru pibalainni kawan anak Alatalla anri anak Iblis; hie sa puang 
nampalus kabahumen Alatalla, atawa puang sinta ma pulaksanaini, hanye 
puang anak Alatalla. 3:11 Kalemah teka asalni haut natahampe kabar yiti 
ma naun: Takam harus sinta isa ma sa lain. 3:12 Ada takam kala hi Kain, 
sa jari anak Iblis munu pulaksanaini raerai. Inun sabab hi Kain munu 
pulaksanaini? Gana kawan hal sa naulahni yiru hala, kude kawan hal sa 
naulah pulaksanaini yiru bujur. 3:13 Daya yiru, Pulaksanai katuluh, ada 
wauh amun kawan ulun dunia yiti muar ma naun. 3:14 Takam karasa sa 
takam yiti haut kaluar teka pampatei, nelang baidar ma pamelum. Takam 
karasa yiru, daya takam sinta sasameh takam. Ulun sa puang sinta, baarati 
hanye pagun hang kapit kuasa pampatei. 3:15 Ulun sa muar ma 
pulaksanaini hanyeyiru erang kaulun pamunu ulun, nelang naun karasa 
amun erang kaulun pamunu ulun watni puang uweng pamelum sajati palus 
ma kalalawah. 3:16 Anri lalan yiti takam karasa kewangun sarani sinta ma 
sasameh murunsia: Kristus haut nyarah pamelumni ma takam. Daya yiru 
takam harus nyarah pamelum takam ma kawan pulaksanai takam! 3:17 
Amun erang kaulun sa welum hang kasukupen kadinung pulaksanaini 
bakakurangen, kude puang hamen ngarawah pulaksanaini yiru, kewangun 
ulun yiru tau kaeau hanye sinta Alatalla? 3:18 O Kawan anakku! Ada 
takam sinta ekat hang wiwi mulut atawa ekat makai lengan. Wuah takam 
sinta makai sinta sajati, sa natantarang itetei pagawian takam. 3:19 
Kalayiru sarani takam karasa takam yiti tamasuk jari kawan anak Alatalla 
sa tuu, nelang atei takam kaiyuh marauh hang hadapan Alatalla. 3:20 
Takam karasa amun takam naampihala daya atei takam, pangarasaen 
Alatalla labis hante teka pangarasaen atei takam, nelang hanye karasa 
alakatantuluh. 3:21 Jari pulaksanaiku sa nasinta, amun atei takam puang 


ngampi hala takam, takam tau katyuh nadap Alatalla anri kaheeien. 3:22 
Nelang mun sa nalaku takam teka hanye, takam kaiyuh, daya takam ngalut 
nuu ma kawan parentahni nelang nampalus kawan inun sa ngampi sanang 
ateini. 3:23 Sa naparentahni ma takam hanyeyiru: Takam harus parisaya 
ma Anakni, hanyeyiru Yesus Kristus, nelang takam harus sinta isa pada ma 
sa lainni, kala sa haut naparentah Kristus ma takam. 3:24 Katuluh ulun sa 
ngalut nuu ma kawan parentah Alatalla, welum baya anri Alatalla, nelang 
Alatalla baya anri here. Nelang takam karasa Alatalla welum baya anri 
takam, daya hanye haut ngami Rohni ma takam. 


4:1 Kawan pulaksana1t sa nasinta! Ada parisaya ma katuluh ulun sa 
mangaku naan Roh Alatalla, kude ware naun nguji here dahulu nampan 
ngarasa inun roh sa naan hang here yiru hawini teka Alatalla atawa puang. 
Daya rama kawan nabi palasu sa bakaliaran hang awe-awe. 4:2 Kewangun 
sarani naun ngarasa inun yiru Roh Alatalla atawa puang, hanyeyiru kala 
yiti: Ulun sa mangaku Yesus Kristus hawi ma dunia yalah murunsia, ulun 
yiru naan roh teka Alatalla. 4:3 Kude ulun sa puang mangaku hal yiti neu 
Yesus, puang uweng Roh Alatalla hang hanye. Hang ulun yiru naan roh 
teka musuh Kristus. Naun haut karenge1 himat roh yiru sagar hawi, nelang 
itati haut naan hawuang dunia yiti. 4:4 Kude naun kawan anakku, naun 
milik Alatalla. Naun haut nyantalau kawan nabi palasu, daya Roh sa naan 
hang naun labis bakuasa teka roh sa naan hang kawan ulun milik dunia yiti. 
4:5 Kawan nabi palasu yiru bapaner neu kawan hal dunia yiti, nelang dunia 
nyanrenge1 mun sa naeau here, daya here milik dunia. 4:6 Kude takam 
hanyeyiru kawan anak Alatalla, nelang ulun sa kataru Alatalla, nyanrenge1 
inun sa naeau takam. Ulun sa puang milik Alatalla, puang nyanrenge1 inun 
sa naeau takam. Kalayiru sarani takam ngarasa pibalainni Roh sa ngami 
ajaran sa bujur anri roh sa nyantawang. 4:7 Pulaksanai katuluh sa nasinta! 
Hayu takam sinta isa pada ma sa lain, daya sinta yiru asalni teka Alatalla. 
Ulun sa sinta, hanyeyiru anak Alatalla nelang hanye kataru Alatalla. 4:8 
Ulun sa puang sinta, puang kataru Alatalla, daya Alatalla yiru sinta. 4:9 
Alatalla haut ngalalea sa hanye sinta ma takam anri ngirim anakni sa 
tungkan ma dunia nampan takam kaiyuh pamelum itete1 Anakni yiru. 4:10 


Iti sinta: Puang takam sa haut smta Alatalla, kude Alatalla sa smta ma 
takam nelang ngirim Anakni nampan itetei hanye takam kaiyuh kaampunan 
kawan dosa takam. 4:11 Kawan pulaksanai sa nasinta, amun Alatalla 
kalayiru sinta ma takam, takam pada harus sinta isa pada ma sa lainni. 
4:12 Puang uweng sunah erang kaulun sa suah kadinung Alatalla, kude 
amun takam sinta isa pada ma sa lain, Alatalla baya anri takam nelang 
sintani jari paruna hawuang diri takam. 4:13 Daya Alatalla haut ngami ma 
takam Rohni, balalu takam karasa himat takam haut welum baya anri 
Alatalla, nelang Alatalla welum baya anri takam. 4:14 Kami raerai haut 
kadinung Anak Alatalla, nelang kami iwara sa hanye nautus daya Ambah 
nampan jari Raja Panyalamat dunia yiti. 4:15 Hie sa mangaku Yesus 
Kristus yiru Anak Alatalla, Alatalla welum baya anri ulun yiru, nelang ulun 
yiru pada welum baya anri Alatalla. 4:16 Takam raerai karasa nelang 
parisaya neu sinta Alatalla ma takam. Alatalla yiru sinta. Ulun sa welum 
naparentah daya sinta, ulun yiru baya anri Alatalla, nelang Alatalla baya 
anri hanye. 4:17 Sinta naulah paruna hawuang diri takam, nampan takam 
naan kaheeien hang Anrau Pangadilan. Takam sagar uweng kaheeien, daya 
pamelum takam hawuang dunia yiti sameh kala pamelum Kristus. 4:18 
Ulun sa kaingkam sinta Alatalla, puang uweng kaingkam takut; daya sinta 
sa paruna nyamawai katuluh pangingkaman takut. Jari bawilah tuu ulun 
huan kaingkam sinta Alatalla anri paruna amun ulun yiru takut nadap 
Anrau Pangadilan. 4:19 Takam sinta, daya Alatalla haut labis dahulu sinta 
ma takam. 4:20 Amun naan sa kaeau, "Aku sinta Alatalla," kude puang 
sinta ma pulaksanaini, ulun yiru mapusu. Daya ulun sa puang sinta ma 
pulaksanai sa nadinungni, puang maka hanye tau sinta ma Alatalla sa 
puang hanye kadinung. 4:21 Daya yiru, parentah sa naami Kristus ma 
takam, hanyeyiru: Hie sa sinta ma Alatalla harus pada sinta ma 
pulaksanaini. 


5:1 Ulun sa parisaya ma Yesus hanyeyiru Raja Panyalamat sa najanji 
Alatalla, ulun yiru anak Alatalla. Ulun sa sinta ma erang kaulun Ambah, 
sinta ma anakni pada. 5:2 Anri lalan yiti takam karasa sa takam sinta 
kawan anak Alatalla: Takam sinta Alatalla nelang ngalut nuu ma kawan 


parentahni. 5:3 Daya, sinta ma Alatalla baarati ngalut nuu ma kawan 
parentahni nelang kawan parentahni yiru puang maweat ma takam, 5:4 
daya tiap anak Alatalla sanggup nyantalau dunia sa jahat yiti. Takam 
nyantalau dunia yiti makai kaparisayaan takam. 5:5 Hie sa kaiyuh 
nyantalau dunia? Ekat ulun sa parisaya Yesus Kristus hanyeyiru Anak 
Alatalla. 5:6 Yesus Kristus sa hawi ma dunia anri ranu baptisanni nelang 
anri ira pampateini. Hanye hawi puang ekat anri ranu, kude anri ranu 
nelang ira. Nelang Roh Alatalla ngami kasaksian yiru bujur, daya Roh 
puang suah ipusu. 5:7 Naan telu saksi: 5:8 Roh Alatalla, ranu nelang ira -- 
katateluni ngami kasaksian sa sameh. 5:9 Takam parisaya ma kasaksian 
murunsia, kude kasaksian Alatalla labis tamam lagi. Nelang yiru kasaksian 
Alatalla neu Anakni. 5:10 Daya yiru, ulun sa parisaya ma Anak Alatalla, 
haut narime kasaksian yiru hawuang ateini; kude ulun sa puang parisaya 
Alatalla, haut baanggapan yalah Alatalla yiru mapusu, daya hanye puang 
parisaya ma mun sa naeau Alatalla neu Anakni. 5:11 Kasaksian yiru 
hanyeyiti: Alatalla haut ngami ma takam pamelum sa sajati palus 
makalalawah nelang Anakni hanyeyiru putut pamelum yiru. 5:12 Ulun sa 
kaampun Anak Alatalla, uweng pamelum yiru: kude ulun sa puang 
kaampun Anak Alatalla, puang uweng pamelum yiru. 5:13 Aku nyurat ma 
naun sa parisaya ma Anak Alatalla, nampan naun karasa naun haut uweng 
pamelum sa sajati palus kalalawah. 5:14 Takam heei nadap Alatalla, daya 
takam harap hanye narime doa takam, amun takam ilaku inun heneng sa 
nanturungan manyu kabahumenni. 5:15 Daya takam karasa hanye 
nyanrengel takam amun takam ilaku ma hanye, balalu takam karasa pada 
himat hanye ngami ma takam inun sa nalaku takam teka hanye. 5:16 
Amun naun kadinung erang kaulun sameh Kristen ngulah dosa sa puang 
ngulah sabab ulun yiru kawawaian pamelum sa sajati palus kalalawah, 
ware naun badoa ma Alatalla; nelang Alatalla sagar ngami pamelum yiru 
ma hanye. Yiti wuah ma here sa dosani puang ngulah sabab here 
kawawaian pamelum yiru. Kude naan dosa sa ngulah sabab ulun yiru 
kawawaian pamelum yiru. Neu hal yiru aku puang kaeau, naun harus 
badoa ma Alatalla. 5:17 Katuluh ulahan sa hala hanyeyiru dosa, kude naan 
dosa sa puang ngulah sabab ulun yiru kawawaian pamelum sa sajati palus 


kalalawah yiru. 5:18 Takam karasa, katuluh ulun sa haut jari kawan anak 
Alatalla, puang saratang ngulah dosa, daya Anak Alatalla nyalindung 
hanye, daya yiru hi Jahat puang kaiyuh ngulah inun-inun nadap hanye. 
5:19 Takam karasa, takam milik Alatalla, biar katuluh dunia yiti hang 
kapit kuasa hi Jahat. 5:20 Takam karasa Anak Alatalla haut hawi nelang 
haut ngami kaharatien ma takam, nampan takam kataru Alatalla sa bujur. 
Takam welum baya anri Alatalla sa bujur nelang welum baya anri anakni 
Yesus Kristus. Hanye yiti Alatalla sa bujur, nelang hanye yiti pamelum sa 
sajati palus kalalawah. 5:21 O kawan anakku, sanawit tenga naun teka 
kawan barhala! 


2 Yohanes 


1:1 Ma Ineh sa napidi daya Alatalla, nelang ma kawan anak Ineh. Surat 
yiti teka aku, pamimpin sa tuu-tuu sinta ma naun. Puang ekat aku raerai, 
kude katuluh ulun sa kataru Alatalla sa bujur, sinta ma naun pada. 1:2 
Daya Alatalla muneng hawuang atei takam, nelang sagar saratang baya 
takam palus ma kalalawahni. 1:3 Mudahan takam naami berkat, ahi lelo 
nelang kasanangen daya Alatalla Ambah, nelang Yesus Kristus Anak 
Ambah yiru. Mudahan katuluh yiru nategei daya takam anri tulus atei 
nelang anri sinta. 1:4 Aku arai tatuu daya karasa naan kawan anak Ineh sa 
welum ngalut ajaran Alatalla, kala sa haut naparentah Alatalla Ambah ma 
takam. 1:5 Daya yiru, Ineh, aku ilaku tatuu nampan takam ipasinta. Sa 
nawaraku yiti puang parentah wau; parentah yiti haut naami ma takam 
kalemah dami takam parisaya. 1:6 Sinta baarati welum ngalut kawan 
parentah Alatalla. Nelang parentah sa haut rengei naun kalemah teka 
asalni hanyeyiru naun harus welum anri sinta isa pada ma sa laimni. 1:7 
Rama kawan panipu sa haut bahamuran hang litar dunia. Here hanyeyiru 
kawan ulun sa puang mangaku Yesus Kristus hawi ma dunia yalah erang 
kaulun murunsia. Ulun sa kalayiru hanyeyiru panipu, nelang Musuh 
Kristus. 1:8 Daya yiru, jaga ada hampe naun kawawaian mun sa haut 
nakakali kami ma naun. Ware naun ngakali nampan naun narime upa naun 
katuluhni teka Alatalla. 1:9 Ulun sa puang itegei hang ajaran Kristus, 


malengkan manyimpang teka mun sa naajar daya Kristus, ulun yiru puang 
uweng Alatalla. Ulun sa tatap hawuang ajaran Kristus, baarati hanye 
uweng Alatalla Ambah atawa Anak. 1:10 Daya yiru, amun naan ulun sa 
hawi nelang iwara ma naun ajaran sa puang naajar daya Kristus, ada 
narime ulun yiru hang lewu naun atawa ngami salam ma hanye. 1:11 Daya 
ulun sa ngami salam ma ulun sa kalayiru umba pada baya ulun yiru hang 
nampalus ulahan sa jahat. 1:12 Wahai tuu sa parlu nawaraku ma naun, 
kude nanamni labis maeh ada mitah surat. Aku harap kaiyuh nunung palus 
bapaner anri naun, nampan atei takam tuu-tuu arai. 1:13 Kawan anak teka 
pulaksanai meh sa wawei sa pada napidi daya Alatalla, ngirim tabe ma hi 
Ineh. 


3 Yohanes 


1:1 Gayus pulaksanai sa nasinta! Aku, pamimpin ungkup, sa tuu-tuu sinta 
ma hanyu, 1:2 badoa mudahan hanyu sehat-sehat nelang hanyu naan 
hawuang kawangunen maeh, sameh kala amiruenu hang kawangunen 
maeh. 1:3 Aku sanang tuu tawuk papire pulaksanai Kristen hawi palus 
iwara ma aku kewangun setiani hanyu anri Alatalla sa bujur, daya samula 
hanyu saratang welum ngalut ajaran Alatalla. 1:4 Puang uweng sa kaiyuh 
labis ngampi arai ateiku, teka amun karengei neu kawan anakku welum 
ngalut ajaran Alatalla. 1:5 Pulaksanaiku! Naun kalayiru satia hawuang 
pagawian sa naulah naun ma kawan hengau sasameh Kristen, likan ulun 
Kristen sa huan naun kataru, nalayanni daya naun. 1:6 Here haut iwara ma 
ungkup hang unengan kami neu sinta naun. Karawah here nampan tau 
kaiyuh nampalus pakiaan here, anri kalayiru ngampi sanang atei Alatalla, 
1:7 daya hawuang pakiaan neu malayanni Kristus, here puang narime 
bantuan inun-inun teka kawan ulun sa puang kataru Alatalla. 1:8 Daya yiru, 
takam kawan ulun Kristen harus ngarawah kawan hengau sasameh Kristen 
sa kalayiru, nampan takam kaiyuh umba hang wuang pagawian here neu 
iwara ajaran sa bujur teka Alatalla. 1:9 Aku haut nulis surat sa mbe ma 
ungkup, kude hi Diotrefes sa hamen jari pamimpin hawuang ungkup, 
puang hamen makai eauku. 1:10 Die amun aku hawi, aku sagar mungkar 


katuluh sa naulahni, hanyeyiru neu hal sa jahat nelang pusu sa naeauni neu 
kami! Kude katuluh yiru huan sukup ma hanye. Hang tawuk kawan 
hengau sasameh Kristen yiru hawi, hanye puang hamen narime here. Likan 
hanye nguring kawan ulun sa hamen narime kawan pulaksanai yiru, nelang 
hanye nunyu kawan ulun yiru kaluar teka ungkup! 1:11 Pulaksanai sa 
nasinta, ada naun ngalut inun sa puang maeh. Alut inun sa maeh. Ulun sa 
ngulah ala maeh hanyeyiru ulun wat Alatalla. Kude ulun sa ngulah sa jahat 
huan kataru Alatalla. 1:12 Katuluh ulun nawat hi Demetrius. Likan 
Alatalla pada nawat hanye. Kami pada nawat hanye, nelang naun karasa 
kawan inun sa natahampe kami iyuh naparisaya. 1:13 Wahai tuu sa parlu 
naeauku ma naun, kude inamku labis maeh puang mitah surat. 1:14 Aku 
harap puang lawah lagi sagar panalu anri hanyu, balalu takam sagar 
bapaner bahadapan. 1:15 Mudahan Alatalla mamberkat hanyu. Kawan 
hengaunu hang unenganku yiti ngirim tabe ma hanyu. Hampe tabeku ma 
katuluh kawan hengau takam isa mangisa. 


Yudas 


1:1 Pulaksanai katuluh sa haut naherau nelang sa nasinta tatuu daya 
Alatalla Ambah, nelang najaga ma Yesus Kristus. Yalah walah Yesus 
Kristus, aku hi -- Yudas -- pulaksanai wat Yakobus, 1:2 harap: Mudahan 
Alatalla ngami berkat, ahi lelo nelang kasanangen sa limpar ma naun. 1:3 
Pulaksanai katuluh sa nasinta! Aku tuu hamen nulis surat ma naun neu 
salamat sa haut naingkam takam sameh-sameh. Kude itati aku kaingkam 
parlu neu ngami patataan ma naun makai surat yiti nampan naun saratang 
bajuang ma kaparisayaan sa haut hinra naami Alatalla neu ma kalalawahni 
ma ulun watni. 1:4 Daya puang takam karasa, salenga naan kawan ulun 
puang maeh ikalihik masuk ma penah takam. Here kawan ulun duruhaka 
sa mutar balik kabar neu ahi lelo Alatalla takam, nampan kaiyuh 
kasampatan mulur kabahirien daging here. Nelang here nampik Yesus 
Kristus, sa ekat hanye negei kuasa nelang Tuhan takam. Teka sadi 
hukuman ma here haut natujum hawuang Surat Barasis. 1:5 Katuluhni yiru 
haut rasa naun. Kude aku hamen ngampi itung naun neu kalaawe Tuhan 


nyalamat ulun Israel teka tane Mesir, kude udiyiru ngabinasa kawan ulun 
sa puang parisaya sa naan hang penah here. 1:6 Itung pada kawan malekat 
sa nangkah batas kakuasaan here, hampe tulak nanan paunengan here 
muneng. Alatalla manga kawan malekat yiru makai rantai sa puang tau 
bingkas, hang unengan sa maleng hang kapit tane. Hang yaru here tarus 
natahan hampe hukuman nasanawu ma ambau here hang Anrau isa hante 
yiru hanrian. 1:7 Itung pada tumpuk Sodom anri Gomora nelang kawan 
tumpuk hang kalilinganni, sa pandudukni ngulah kawan hal kala sa naulah 
daya kawan malekat yiru. Here ngulah kawan hal sa puang sanunuh nelang 
duruhaka, hampe here nasiksa makai hukuman apui sa kalalawah, nampan 
jari pangitungen ma katantuluh ulun. 1:8 Kalayiru pada kawan ulun yiru 
bahayal-hayal hampe here ngulah dosa anri tenga here raerai. Here 
nganggap randah kuasa Alatalla nelang mahina kawan ala welum sa mulia 
hang surga. 1:9 Hi Mikhael raerai, sa ngapala kawan malekat, puang suah 
ngulah kalayiru. Hang tawuk hanye basual anri Iblis neu hie sa sagar 
kaiyuh bangkai Moses, hi Mikhael ekat kaeau, "Tuhan sagar misuh 
hanyu!" 1:10 Kude makai kawan panghinaan, kawan ulun yiru manyarang 
ala katantuluh sa here puang kataru. Here sameh kala kawan eha sa puang 
baakal, sa karasa ala inun-inun makai kabahirien. Kude daya kawan hal 
yiru sa ngulah here hansur. 1:11 Silaka here! Here haut malupui lalan sa 
nahebu daya Kain. Nampan kaiyuh duit, here namasuk tenga here ma 
wuang labak pitawangan, sameh kala hi Bileam. Nelang here pada 
naampihansur daya mambarontak kala hi Korah. 1:12 Hang tawuk naun 
ngulah pesta kuman, wangun kawan ulun yiru maka nua hang penah naun. 
Daya here kuman anri mauruh-maukan puang kaingkam umangan, nelang 
ekat mamenting diri raerai. Here kala awan sa natampuh riwut, kude 
puang ngulah uran. Here pada kala kakau wua sa puang mua, biar hentek 
musim wawuaan; kawan kakau wua sa haut nabunat wakatni nelang haut 
patei. 1:13 Sameh kala galumbang sa mehet hang laut ngulah wahai wure, 
kalayiru pada here ngulah wure kawan pagawian sa ngumangan. Here 
samula kala kawan eha sa liar nelang haut nasadia unenganni daya Alatalla 
hawuang piieng sa panga tamam hampe kalalawahni. 1:14 Hi Henokh, 
pitu turun teka hi Adam, sadi suah nujum neu kawan ulun yiru. Hi Henokh 


kaeau, "Dinung, Tuhan sagar hawi anri baribu-ribu malekatni sa barasis 
1:15 nampan mahakimi katantuluh ulun. Tuhan sagar nukum kawan ulun 
jahat gana kawan pagawian here sa durhaka. Nelang hanye sagar nukum 
ulun badosa, ulun durhaka daya katantuluh lengan panghinaan sa 
naantuhni." 1:16 Kawan ulun yiru saratang bakutuk nelang ngampi hala 
ulun lain. Here welum mulur kawan kabahirien here sa badosa. Here ipusu 
neu tenga here raerai, nelang nipu ngatau ulun nampan kaiyuh kauntungan. 
1:17 Kude Pulaksanaiku katuluh sa nasinta, itung neu mun sa sadi naeau 
daya kawan rasul Tuhan takam Yesus Kristus. 1:18 Here iwara labis 
dahulu ma naun amun haut kai hampe pijumpuhan alam sagar hulet kawan 
ulun sa sagar ngasese naun, hanyeyiru kawan ulun sa welum mulur kawan 
kabahirien here sa badosa. 1:19 Here yiti kawan ulun sa ngulah 
pirawekan. Here puang nakuasa daya Roh Alatalla, malengkan daya 
kawan kabahirien manyu pidasaran dunia. 1:20 Kude naun, Kawan 
Pulaksanaiku, palihara saratang pamelum naun miandan parisaya naun ma 
Yesus Kristus. Iman naun yiru tuu-tuu barasis. Hang tawuk yiru badoa anri 
kuasa Roh Alatalla, 1:21 nelang welum saratang hawuang salindungan 
sinta Alatalla salawah naun nganrei lelu Yesus Kristus Tuhan takam, sa 
sagar ngami ma naun pamelum sajati palus kalalawah. 1:22 Ma kawan 
ulun sa bembang ateini, ware naun nantarang ahi lelo. 1:23 Sintak ulun 
kaluar teka wuang apui nampan nyalamat here. Ma kawan ulun lainni ware 
naun nantarang ahi lelo nasinrah anri pangingkaman takut, kude patut 
marikang likan ma pakaian here sa haut natamere makai kabahirien here 
sa badosa. 1:24 Alatalla, sa sanggup nyaga nampan naun puang tumbang, 
nelang sa sanggup nginsing naun ma hadapanni sa mulia anri arai mihewu 
nelang anri puang uweng tawada, 1:25 ekat hanye satu-satuni Alatalla, 
Panyalamat takam itetei Yesus Kristus Tuhan takam. Ekat hanye Alatalla 
sa mulia, hante, bakuasa nelang bapangaruh hengka sadi hurap hampe itati 
nelang hampe kalalawahni! Amen. 


Wahyu 


1:1 Isi buku yiti neu kawan sa nalalea daya Yesus Kristus neu kawan hal 


sa sagar kajadian. Alatalla haut iwara hal yiru ma Kristus nampan hanye 
nantarangni ma kawan walah Alatalla inun kajadian sa harus hinang. 
Kristus ngirim malekatni nunung hi Yohanes, walahni, neu iwara kawan 
kajadian yiru ma hanye. 1:2 Hi Yohanes balalu nyarita katuluh inun sa 
haut dinungni yiru, nelang iti laporanni neu pesen Alatalla sa nasantuhun 
daya Yesus Kristus itetei kasaksianni sa kalayiti. 1:3 Salamat ulun sa 
mambasa nelang ulun sa nyanrengei kabar tujum buku yiti nelang ngalut 
nuu ma kawan sa nasurat hawuangni. Daya puang lawah lagi katantuluhni 
yiti sagar bakajadian. 1:4 Pulaksanai katuluh sa naan hang kapitu ungkup 
hang daerah Asia! Aku hi Yohanes, harap naun kaiyuh berkat anri ahi lelo 
teka Alatalla -- hanyeyiru hanye sa naan, sa haut naan, nelang sa saratang 
naan ma kalalawahni -- pada teka kapitu roh sa naan hang hadapan 
padudusan Alatalla, 1:5 nelang teka Yesus Kristus saksi sa satia. Hanye sa 
palanungkai nasamelum kamulek teka pampatei nelang hanye sa bakuasa 
hang ambau kawan raja hang dunia yiti. Yesus sinta takam, nelang itete1 
pampateini hanye nyanepah takam teka kawan dosa takam, 1:6 nelang 
nyanyari takam jari bangsa sa hulung kawan imam, sa malayanni Alatalla, 
Ambahni. Yesus Kristus yiru sa mulia nelang bakuasa palus ma kalalawah. 
Amen! 1:7 Dinung, hanye hawi nasalehup rakun! Katuluh ulun sagar 
kadinung hanye, tamput pada kawan here sa haut nyuduk hanye. Katuluh 
bangsa hang ambau tane sagar nangis gana hanye. Hiai, himat tuu! Amen! 
1:8 "Aku sa palanungkai nelang sa pijumpuhan" eau Tuhan Alatalla, sa 
naan, sa haut naan nelang sa saratang naan ma kalalawah sa Puang Uweng 
Tikas Kuasa. 1:9 Aku hi Yohanes, pulaksanai naun sa mira usiat anri naun 
hang wuang kahanangen sa naingkam daya tiap ulun sa umba Kristus. 
Takam tahan ngaret kahanangen yalah ulun watni. Aku nabuang ma pulau 
Patmos daya aku iwara pesen teka Alatalla, sa nasantuhun daya Yesus 
Kristus itetei kasaksianni. 1:10 Hang Anrau Tuhan, aku nakuasa daya roh 
Alatalla, balalu aku karenge1 lengan sa mehet -- kala lengan tarompet -- 
pantane hang wading wukuku. 1:11 Lengan yiru kaeau, "Surat kawan mun 
sa dinungnu, nelang kirim buku yiru ma kapitu ungkup, hanyeyiru: Epesus, 
Smirna, Pergamus, Tiatira, Sardis, Filadelfia, anri Laodikia." 1:12 Aku 
ikulik ma wading wuku ninung hie sa mantane aku. Balalu aku kadinung 


naan pitu pee palita sa naulah teka amas. 1:13 Hang penah kawan pee 
palita yiru minri erang kaulun sa nadinung yalah erang kaulun murunsia. 
Hanye makai jubah sa ambauni hampe tungka. Hang dadani hanye makai 
tutup dada sa naulah teka amas. 1:14 Wuluni mahilak kala wulu babiri, 
yalah kapas. Mateini ilelap kala apui; 1:15 peeni ngalami kala tamaga 
naupuh. Lenganni kala gutus riam hante. 1:16 Tangan kawanni negei pitu 
wawahiang, nelang teka wawani kaluar erang kawila pedang rueh rare sa 
kumat. Uruwawani nyahaya kala mate anrau penah anrau. 1:17 Dami aku 
kadinung hanye, aku tumbang tasaleep hang hadapan hanye kala ulun 
matei. Kude hanye hanrapak tangan kawanni hang aku balalu kaeau, "Ada 
takut! Aku sa palanungkai nelang sa pijumpuhan. 1:18 Aku yiti hanye sa 
welum! Aku haut matei, kude dinung, aku welum ma kalalawahni. Aku 
bakuasa hang ambau pampatei nelang hang ambau dunia ulun matei. 1:19 
Daya yiru, surat kawan hal sa nadinungnu, hanyeyiru kawan hal sa naan 
itati, nelang kawan hal sa sagar kajadian yati. 1:20 Iti rasia teka pitu 
wawahiang sa dinungnu hang tangan kawanku, anri pitu pee palita amas 
yiru. Pitu wawahiang yiru hanyeyiru kawan malekat kapitu ungkup, nelang 
pitu pee palita yiru hanyeyiru kapitu ungkup yiru." 


2:1 "Ma malekat ungkup hang Epesus, surat kalayiti: Iti lengan pesen teka 
hanye sa negei kapitu wawahiang hang tangan kawanni nelang takia hang 
penah kapitu pee palita amas yiru. 2:2 Aku karasa inun sa naulah naun: 
Naun bagawi bahimat nelang naun tuu sabar. Aku karasa naun puang hirut 
atei ma kawan ulun sa jahat. Nelang ma kawan ulun sa mangaku dirini 
rasul padahal hanye puang rasul, haut nauji daya naun nelang naun kasasat 
himat here ipusu. 2:3 Naun sabar, nelang naun wuah kahanangen gana 
aku, kude naun puang wawal kaharapen. 2:4 Kude naan kabaratanku anri 
naun, hanyeyiru naun puang lagi sinta aku kala asalni. 2:5 Daya yiru, itung 
leha lawitni naun haut lawu! Ware naun batobat teka kawan dosa naun, 
nelang tampalus inun sa naulah naun asalni. Jaka puang, maka aku sagar 
hawi nunung naun palus munat pee palita yiru teka unengamni. 2:6 Kude 
naan hal sa maeh hang naun, hanyeyiru naun muar anri pagawian kawan 
ulun sa umba hi Nikolaus, sa nakakuarenku pada. 2:7 Hie sa tau karengei, 


ware hanye mantaru mun sa naeau daya roh Alatalla ma kawan ungkup! 
Ma here sa manang, aku sagar ilewa here nguta wua teka kakau pamelum 
sa welum hang Kabun Alatalla." 2:8 "Ma malekat ungkup hang Smirna, 
surat kalayiti: Iti pesen teka hanye sa palanungkai nelang sa pijumpuhan -- 
sa haut matei kude welum kamulek. 2:9 Aku karasa kawan kasusahen 
naun, aku karasa naun paua -- kude sabujurni naun tatau! Aku karasa 
kawan puntaka sa natuju ma naun daya kawan ulun sa mangaku dirini 
Yahudi, padahal puang, here yiru ulun wat Iblis! 2:10 Ada takut neu 
kahanangen sa puang lawah lagi naingkam daya naun. Itung, Iblis sagar 
namasuk naun meheni ma wuang panjara neu murija naun. Naun sagar 
ngaret kahanangen sapuluh anrau lawahni. Ware naun satia ma aku hampe 
matei, aku sagar ngami ma naun pamelum sajati palus kalalawah yalah 
hadiah kamanangen. 2:11 Hie sa tau karengei, ware hanye mantaru mun sa 
naeau daya roh Alatalla ma kawan ungkup! Here sa manang, budas puang 
sagar wuah kahanangen daya pampatei sa karueh." 2:12 "Ma malekat 
ungkup hang Pergamus, surat kala yiti: Iti pesen teka hanye sa nege1 
padang rueh rare sa kumat. 2:13 Aku karasa hang awe naun muneng, 
hanyeyiru hang unengan padudusan iblis marentah. Naun satia ma aku. 
Likan tawuk hi Antipas, saksiku sa satia yiru, nawunu hang hadapan naun 
hang unengan markas Iblis, naun puang ngidim naun parisaya ma aku. 2:14 
Kude biar kalahie, naan papire hal sa puang wuah katujuenku hang naun: 
Naan meheni teka naun umba mun sa naajar daya Bileam. Hi Bileam 
ngajar hi Balak kewangun nampan kaiyuh nyanawu ulun Israel ma wuang 
dosa, anri nuntut here nguta kutaen sa haut nasarah ma barhala nelang 
idapa ibela. 2:15 Kalayiru pada naan meheni teka naun sa itege1 hang 
ajaran wat Nikolaus. 2:16 Daya yiru, ware naun batobat teka kawan dosa 
naun! Jaka puang, himat puang lawah lagi aku sagar hawi nunung naun 
palus manyarang kawan ulun yiru makai padang sa naan hang wawaku. 
2:17 Hie sa tau karenge1, ware hanye mantaru mun sa naeau daya Roh 
Alatalla ma kawan ungkup! Here sa manang, sagar aku ilewa nguta manna 
sa tasadina, nelang ma tiap here aku sagar ngami watu mahilak. Hang 
watu yiru naan nasurat ngaran sa wau, sa puang uweng ulun lain karasa, 
ekat ulun sa narimeni." 2:18 "Ma malekat ungkup hang Tiatira, surat 


kalayiti: Iti pesen teka Anak Alatalla, sa mateini ilelap kala apui, anri peeni 
ngalairi kala tamaga naupuh. 2:19 Aku karasa katuluh kawan sa naulah 
naun -- aku karasa naun sinta ma sasameh naun, naun satia, naun bagawi 
nelang naun sanggup wuah kahanangen. Aku karasa itati naun bagawi 
magin bahimat teka dahulu hie. 2:20 Kude iti kabaratanku anri naun, 
hanyeyiru naun hirut atei ma hi Izabel, wawei sa mangaku hanye huyuan 
Alatalla. Haut rama kawan walahku sa natipuni nelang naajarni idapa ibela 
anri nguta kutaen sa haut nasarah ma barhala. 2:21 Aku haut ngami tempu 
ma hanye nampan batobat teka kawan dosani, kude hanye puang hakun 
taduh idapa ibela. 2:22 Itung! Aku sagar nampas hanye hampe mahanang 
hang paanreanni. Hang yiru hanye baya kawan ulun sa idapa anri hanye 
sagar wuah kahanangen. Katuluhni yiru sagar natampalusku itati -- kasuali 
amun here taduh nampalus kawan hal sa jahat baya anri hanye. 2:23 Aku 
pada sagar munu kawan ulun sa umba hanye nampan katuluh ungkup 
kataru aku yiti hanye, sa karasa pikiran anri hawuang atei murunsia. Aku 
sagar 1waleh ma tiap naun kala manyu mun sa naulah naun. 2:24 Kude ma 
naun sa lainni hang Tiatira sa puang umba ajaran sa jahat yiru nelang puang 
paajar kawan alimu Iblis. Aku kaeau, aku himat puang sagar nambah ma 
naun umbean sa magin maweat. 2:25 Kude hampe wayahni aku hawi yati, 
ware naun tatap makai inun sa haut naan hang naun. 2:26-27 Here sa 
manang, nelang hampe pijumpuhamni saratang nampalus mun sa 
nakabahumenku, ma here aku sagar ngami kuasa sa sameh kala sa 
natarimeku teka Ambahku. Here sagar narime kuasa teka aku nampan 
marentah kawan bangsa makai tungkeh jatang nelang ngampi hansur 
kawan bangsa yiru kala kabali. 2:28 Here sagar narime bintang timur teka 
aku. 2:29 Hie sa tau karenge1 ware hanye mantaru mun sa naeau daya roh 
Alatalla ma kawan ungkup!" 


3:1 "Ma malekat ungkup hang Sardis, surat kalayiti: Iti pesen teka hanye 
sa kaampun kapitu roh teka Alatalla anri kapitu wawahiang yiru. Aku 
karasa mun sa naulah naun. Naun naantuh welum, padahal naun matei! 3:2 
Daya yiru, amuan palus ampikansing inun sa pagun naan hang naun 
katimpulu yiru huan matei. Daya aku kasasat mun sa naulah naun, huan 


uweng sunah isa saparuna hang hadapan Alatalla. 3:3 Jari, itung kamulek 
mun sa haut naajarku ma naun dahulu hie nelang mun sa haut rengei naun. 
Tampalus yiru nelang ware naun batobat teka kawan dosa naun. Amun 
naun puang batobat, aku sagar hawi nunung naun kala erang kaulun 
maling; nelang naun puang karasa hantamian wayah nelang tawukni aku 
hawi. 3:4 Kude hang penah-penah naun hang Sardis pagun naan ulun sa 
nyaga nampan pakaianni tatap barasis. Here yiru sagar takia smrah aku 
makai pakaian mahilak, daya here patut kalayiru. 3:5 Ma here sa manang 
sagar natamu jubah mahilak. Ngaran here puang sagar napuhut teka Buku 
Ulun Welum. Nelang hang hadapan Ambahku anri kawan malekatni aku 
sagar mangaku here yiru ulun watku. 3:6 Hie sa tau karengei, ware hanye 
mantaru inun sa naeau daya roh Alatalla ma kawan ungkup!" 3:7 "Ma 
malekat ungkup hang Filadelfia, surat kalayiti: Iti pesen teka hanye sa 
barasis nelang sajati. Hanye sa negei kunsi wat Dawid; amun hanye nguka, 
puang uweng sunah erang kaulun sa tau nutupni, nelang amun hanye 
nutupni puang uweng sunah erang kaulun sa kaiyuh ngukani. 3:8 Aku 
karasa mun sa naulah naun. Aku karasa himat naun puang hampe mansing, 
naun haut ngalut ajaranku nelang satia ma aku. Ma naun haut nauka isa 
wanawang sa puang tau natutup daya hie-hie. 3:9 Itung yiti: Kawan ulun sa 
Jari ulun wat Iblis yiru, uras mapusu sa mangaku diri here ulun Yahudi 
padahal puang, aku sagar ngulah here hampe here hawi ileku hang 
hadapan naun. Nelang here sagar karasa aku sinta naun. 3:10 Daya naun 
haut nuu parentahku nampan utul, aku pada sagar nyalindung naun teka 
wayah kasusahen sa sagar meat litar dunia yiti. Hal yiru sagar jari pakai 
mansuba katuluh ulun hang ambau tane. 3:11 Aku hinang hawi! Jaga 
mamaeh inun sa naan hang naun, nampan puang uweng sunah erang kaulun 
hanrampas kadiah kamanangen teka naun. 3:12 Ma ulun sa manang, aku 
sagar ngulah here jari ari hang lewu barasis wat Alatallaku, nelang hanye 
sagar muneng hang lewu yiru palus ma kalalawahni. Ngaran Alatallaku, 
anri ngaran tumpuk Alatallaku-hanyeyiru Yerusalem wau sa sagar minau 
teka surga, teka Alatallaku-sagar nasuratku pada hang diri ulun yiru. 
Kalayiru pada ngaranku sa wau sagar nasuratku hang dirini. 3:13 Hie sa 
tau karengei, ware hanye mantaru mun sa naeau daya roh Alatalla ma 


kawan ungkup!" 3:14 "Ma malekat ungkup hang Laodikia, surat kalayiti: 
Iti pesen teka sa mulia Amen, saksi sa satia nelang bujur, putut ala 
katantuluh sa naulah daya Alatalla. 3:15 Aku karasa mun sa naulah naun; 
aku karasa naun puang marisak nelang puang pada malaing. Sabujurni 
naun isa teka yiru marisak atawa malaing! 3:16 Kude naun hangat kuku; 
malaing puang, marisak sika puang. Daya sabab yiru naun sagar naluaku 
kaluar teka wuang wawaku. 3:17 Naun kaeau, 'Kami tatau nelang saraba 
sukup, kami puang uweng kakurangen mun heneng.' Kude naun puang 
karasa tuu leha susah nelang tuu ngampi hanang atei kawangunen naun! 
Naun paua, naun tabentur nelang pehe. 3:18 Daya yiru aku ngami patataan 
ma naun nampan midi amas teka aku, hanyeyiru amas sa maeh, nampan 
naun tatau. Widi pada pakaian mahilak teka aku nampan naun bapakaian 
palus nutup kawangunen naun sa tabentur nelang ngamangan. Widi pada 
tatamba neu napalit hang matei naun nampan naun tau kadinung. 3:19 
Kawan ulun sa nasintaku, here yiru sa natagur nelang nahambat dayaku. 
Daya yiru ware naun basamangat, palus batobat teka kawan dosa naun. 
3:20 Dinung! Aku minri hang hadapan wanawang nelang nalitik. Amun 
naan ulun sa karengei lenganku, palus nguka wanawang, aku sagar suluk 
manalu hanye; aku sagar kuman baya hanye nelang hanye kuman baya aku. 
3:21 Here sa manang, sagar aku ilewa maharung hang padudusanku baya 
aku, sameh kala aku pada haut manang nelang itati maharung baya 
Ambahku hang padudusamni. 3:22 Hie sa tau karengei1, ware hanye 
mantaru inun sa naeau daya Roh Alatalla ma kawan ungkup!" 


4:1 Udi yiru aku kaiyuh paninungan kamulek. Aku kadinung isa wanawang 
wawanga hang surga. Udiyiru naan rengei lengan lagi sa tawuk dahulu hie 
haut pantane ma aku kala lengan tarompet. Lengan yiru kaeau, "Hayu 
mambai ma yati. Aku sagar nutui ma hanyu inun sa sagar kajadian 
hanrian." 4:2 Aku palus nakuasa daya Roh Alatalla, balalu aku kadinung 
hang surga naan isa padudusan, nelang naan erang kaulun maharung hang 
padudusan yiru. 4:3 Uruwawa ulun yiru nyahaya yalah parmata baiduri 
pandan anri permata delima. Salumparau warana zamrud ngalingkar 
padudusan yiru. 4:4 Hawuang lingkaran ngaliling padudusan yiru naan 


ruampulu epat padudusan sa lain. Hang yiru maharung ruampulu epat 
pamimpin sa makai pakaian mahilak, nelang makai mahkota amas. 4:5 
Teka padudusan yiru kaluar sahaya kelat nelang kaluar lengan nanyu sa 
laligur. Nelang hang hadapan padudusan yiru naan pitu palita sa malelap; 
hanyeyiru kapitu Roh Alatalla. 4:6 Naan pada hang hadapan padudusan 
yiru sa nadinung yalah laut saramin, barasis kala Kristal. Hang kaliling 
padudusan yiru, hang tiap pingirni, naan epat mahluk, sa hang hadapan 
anri hang punggungni penu matei. 4:7 Mahluk sa palanungkai nadinung 
kala wangun singa. Sa karueh, kala wangun sapi upu. Sa katelu, 
uruwawani kala uruwawa murunsia. Sa kaepat, nadinung kala wangun 
wurung rajawali rahat samiding. 4:8 Kaepat mahluk yiru, maisasaan here 
naan enem elat, nelang hang kaliling anri hang kapit elat yiru penu matei. 
Kaanrau kamalem kawan mahluk yiru puang taduk haut manyanyi, 
"Brasis, brasis, brasis Tuhan, Alatalla sa kuasani puang uweng tikas; sa 
naan, sa haut naan, nelang sa saraang naan makalalawahni." 4:9 Kaepat 
mahluk yiru manyanyi kawan lagu tawat, hormat nelang tarima kasih ma 
hanye sa maharung hang padudusan yiru, hanyeyiru hanye sa welum ma 
kalalawahni. Nelang tawuk kawan mahluk yiru manyanyi, 4:10 
karuampulu epat pamimpin yiru ileku hang hadapan ulun sa maharung 
hang padudusan yiru, balalu nyambah hanye sa welum ma kalalawahni. 
Udi yiru here nampi kawan mahkota here hang hadapan padudusan yiru 
nelang kaeau, 4:11 "U Tuhan, u Alatalla kami! Ekat hanyu sa patut narime 
tawat, hormat nelang kuasa. Daya hanyu sa ngulah alakatantuluh, nelang 
daya kabahumennu pada alakatantuluh yiru haut jari nelang welum." 


5:1 Udiyiru aku kadinung naan isa walunan buku hang tangan ulun sa 
maharung hang padudusan yiru. Hang nantuhian buku yiru penu nasurat 
nelang namaterai anri pitu kawua segel. 5:2 Balalu aku kadinung erang 
kaulun malekat sa tingkas nanterau anri lengan mehet, "Hie sa patut nguka 
kawan segel nelang nguka buku yiti?" 5:3 Kude hau hang surga hau hang 
ambau tane, atawa hang kapit tane sika puang uweng ulun sa sanggup 
nguka buku yiru nelang ninung hawuangni. 5:4 Aku balalu nungkau daya 
puang uweng sunah erang kaulun sa sanggup nguka buku yiru nelang 


ninung hawuangni. 5:5 Balalu naan erang kaulun teka kawan pamimpin 
yiru sa kaeau ma aku, "Ada nungkau! Dinung! Singa teka suku bangsa 
Yehuda, turunan Dawid sa hante, haut manang. Hanye sanggup nguka pitu 
segel nelang nguka buku yiru." 5:6 Kamulek aku kadinung erang kaukui 
Anak Babiri minri hang penah padudusan yiru, nakaliling daya kaepat 
mahluk anri katuluh pamimpin yiru. Anak Babiri yiru wangunni kala haut 
udi nasamalis. Hanye naan pitu tanruk anri pitu matei: hanyeyiru pitu roh 
teka Alatalla sa haut nautus ma litar dunia. 5:7 Udi hie Anak Babiri yiru 
basurung palus ngalap walunan buku yiru teka tangan kawan ulun sa 
maharung hang padudusan. 5:8 Parahatan Anak Babiri yiru ngalap 
walunan buku yiru, balalu kaepat mahluk anri karuampulu epat pamimpin 
yiru uras ileku hang hadapan hanye. Tiap tenga here negei kasapi anri 
mangkok amas sa mahuang garu, hanyeyiru kawan doa ulun wat Alatalla. 
5:9 Here manyanyi isa lagu wau: "Hanyu patut ngalap buku yiru nelang 
nguka kawan segelni. Daya hanyu haut nawunu, nelang makai pampateinu 
murunsia teka katuluh suku, basa, negara nelang bangsa haut nawidinu ma 
Alatalla. 5:10 Hanyu haut ngulah here jari isa bangsa uras kawan imam. 
nampan here malayanni Alatalla takam nelang marentah hang ambau tane." 
5:11 Udiyiru aku kadinung lagi. Nelang aku karengei lengan malekat sa 
baribu-ribu nelang bajuta-juta ramani. Here minri ngaliling padudusan anri 
kaepat mahluk baya kawan pamimpin yiru. 5:12 Here manyanyi anri 
lengan mehet, "Anak Babiri sa haut nasamalis yiru, patut neu narime 
kuasa, katatauen, kaharatien nelang kakuaten, hanye patut nahormat, 
namulia nelang natawat!" 5:13 Balalu aku karengei katuluh mahluk hang 
langit, hang ambau tanne, hang kapit tane nelang hawuang laut -- imbeni 
katuluh mahluk hawuang dunia yiti -- manyanyi, "Hanye sa maharung 
hang ambau padudusan, anri sa mulia Anak Babiri yiru, hanyeyiru ulun sa 
natawat nelang nahormat nelang mulia nelang bakuasa palus 
makalalawah!" 5:14 Balalu kaepat mahluk yiru nuing, "Amen!" Nelang 
kawan pamimpin yiru balalu ileku palus nyambah. 


6:1 Udi yiru aku kadinung Anak Babiri yiru nguka segel sa palanungkai 
teka kapitu segel yiru. Balalu aku karengei isa teka kaepat mahluk yiru 


kaeau, "Ma yati!" Lenganni yalah lengan nanyu. 6:2 Aku nantau, balalu 
kadinung erang kaukui kuda mahilak. Ulun sa nungkang kuda yiru negei 
panah, nelang ma hanye na ami isa mahkota. Hanye basurung yalah erang 
kaulun sa haut manang sa tulak lepuh hanrabut kamanangen. 6:3 Udiyiru 
Anak Babiri yiru nguka segel sa karueh, palus aku karengei mahluk sa 
karueh yiru kaeau, "Ma yati!" 6:4 Balalu erang kaukui kude sa lain kaluar 
lagi. Kuda yiru waranani mariang. Ulun sa nungkang kuda yiru naami 
kuasa nampan nyamawai pidamai hang ambau tane, nampan murunsia 
ipamunu-ipanampate1. Ma hanye naami erang kawila pedang sa hante. 6:5 
Balalu Anak Babiri yiru nguka segel sa katelu. Nelang aku karengei 
mahluk sa katelu kaeau, "Ma yati!" Aku nantau, balalu kadinung erang 
kaukui kude maintem. Ulun sa nungkang kude yiru negei erang pasang 
taraju hang tanganni. 6:6 Balalu aku karengei naan kala lengan herau teka 
penah kaepat mahluk yiru. Lengan yiru kaeau, "Erang liter gandum sa 
maeh baharaga kala hene upa erang anrau nelang telu liter gandum masam 
sa lain baharaga kala hene upa erang anrau pada. Kude ada nanrusak 
kawan kakau zaitun anri kabun anggur!" 6:7 Udiyiru Anak Babiri yiru 
nguka segel sa kaepat. Palus aku karengei mahluk sa kaepat kaeau, "Ma 
yati!" 6:8 Aku nantau, balalu kadinung erang kaukui kude habuk. Ulun sa 
nungkangni bangaran Pampatei. Rite tuu hang wading wukuni hanye 
nataharak daya Tumpuk Adiau. Ma here naami kuasa hang ambau 
saparapat dunia yiti, nampan kaiyuh munu, mitah paparangan, mitah juju 
lau, mitah panyakit sampar nelang mitah kawan eha maraat. 6:9 Udiyiru 
Anak Babiri yiru nguka segel sa kadime. Balalu aku kadinung hang 
mezbah naan kawan amirue ulun sa haut matei wuah wunu daya here 
nyantuhun pesen teka Alatalla itetei kasaksian here. 6:10 Here kaeau anri 
lengan mehet, "U Tuhan sa Kuasani puang uweng tikas, sa barasis nelang 
sa bujur! Kalaawe lawah lagi atiai hanyu mangadili panduduk dunia yiti 
nelang nukum here daya here haut munu kami?" 6:11 Ma tiap tenga here 
naami erang kalamar baju mahilak. Here balalu nahuyu baranai erang pitus 
lagi, hampe sukup jumalah kawan hengau sa mira parjuangan anri kawan 
pulaksanai here sa sagar nawunu sameh kala here. 6:12 Kamulek aku 
kadinung Anak Babiri yiru nguka segel sa kaenem. Balalu salenga gempa 


bumi tamam tatuu. Mate anrau baubah jari maintem kala kam kamumu sa 
kasar, wulan jari mariang kala ira. 6:13 Kawan wawahiang balawuan teka 
langit ma ambau tane kala wua ara sa huan mihak lawu teka kakauni daya 
tampuh barat mehet. 6:14 Langit wawai yalah karatas nawalun, nelang 
katuluh gunung anri pulau naidar teka unenganni. 6:15 Balalu kawan raja 
dunia, kawan pamimpin, kawan panglima, kawan ulun tatau nelang kawan 
ulun bakuasa, anri kawan ulun sa lainni, hau walah atawa ulun bebas, 
katuluhni sanina hawuang kawan rungkap watu hang helang kawan gunung 
watu. 6:16 Ma kawan gunung anri ma kawan watu yiru, anri lengan mehet 
here kaeau, "Weat kami! Dina kami teka paninunganni sa maharung hang 
padudusan, nelang teka kasangiten Anak Babiri yiru! 6:17 Anrau rume 
lulun satamam haut hampe, itati here ngaluar panyangit here, nelang puang 
uweng sunah erang kaulun sanggup batahan hang hadapan here!" 


7:1 Udi yiru, aku kadinung epat kaulun malekat minri hang kaepat pusing 
dunia. Here nahan kaepat riwut hang dunia nampan ada naan riwut 
gaguwur hang pampang atawa hang laut, atawa nampuh kawan 
kayu-kaya. 7:2 Balalu aku kadinung erang kaulun malekat sa lain hawi 
teka tiba timur. Hanye nginsing segel teka Alatalla sa welum. Anri lengan 
mehet malekat yiru nerau kaepat malekat sa haut kaiyuh kuasa teka 
Alatalla nampan nanrusak pampang atawa laut. 7:3 Malekat yiru kaeau, 
"Ada hinang nanrusak pampang atawa laut, atawa kawan kayu-kaya amun 
kami huan ngami siri segel hang rai kawan walah Alatalla takam." 7:4 
Balalu ma aku nawara, naan 144.000 kaulun sa naami siri segel teka 
Alatalla hang rai here. Kawan ulun yiru naalap teka kaduawalas suku 
bangsa Israel; 7:5 teka tiap suku 12.000 kaulun. Hanyeyiru teka suku: 
Yehuda, Ruben, Gad, 7:6 Asyer, Naftali, Manasye, 7:7 Simeon, Lewi, 
Isakhar, 7:8 Zebulon, Yosef, anri Beyamin. 7:9 Udiyiru aku nantau lagi, 
balalu kadinung lautan murunsia sa luar biasa ramani. Puang uweng sunah 
erang kaulun kaiyuh hanreken jumalahni. Here hanyeyiru kawan ulun teka 
tiap bangsa, suku, negara, nelang basa. Here yiru makai jubah mahilak 
nelang negei palapa korma hang tangan here, ulun rama yiru minri hang 
hadapan padudusan nelang hang hadapan Anak Babiri yiru. 7:10 Balalu 


anri lengan mehet here nanterau, "Salamat takam hawini teka Alatalla 
takam, sa maharung hang ambau padudusan nelang teka Anak Babiri 
yiru!" 7:11 Katuluh malekat minri ngaliling padudusan anri kawan 
pamimpin baya kaepat mahluk yiru. Kawan malekat yiru ileku hang 
hadapan padudusan balalu nyambah Alatalla. 7:12 Anri lengan mehet here 
kaeau: "Amen! Tawat ma Alatalla takam sa mulia nelang bijaksana, syukur 
nelang hormat ma hanye. Hanye sa bakuasa nelang mansing palus ma 
kalalawahni! Amen." 7:13 Erang kaulun teka kawan pamimpin yiru nunti 
ma aku, "Hie nelang teka awe kawan ulun sa bajubah mahilak yiru hawi?" 
7:14 "Tuan, aku puang karasa. Tuan raerai sa karasa," tuingku. Balalu 
hanye kaeau ma aku, "Here yiru hanyeyiru kawan ulun sa haut salamat 
mitah wayah kahanangen sa tamam. Here haut nuhun jubah here makai ira 
Anak Babiri hampe jari mahilak. 7:15 Yiru sababni here minri hang 
hadapan padudusan Alatalla nelang sumbayang ma hanye kaanrau 
kamalem hawuang Lewu Alatalla. Nelang hanye sa maharung hang ambau 
padudusan yiru sagar hawi muneng baya here nampan nyalindung here. 
7:16 Here puang lagi kaingkam kajuju atawa malah. Mate anrau atawa 
laing kai puang lagi sagar wuah here, 7:17 daya Anak Babiri sa maharung 
hang penah padudusan yiru sagar jari pakatik here. Hanye sagar nganyak 
here ma matei ranu sa ngami pamelum. Nelang Alatalla sagar muhut 
katuluh riu matei teka matei here." 


8:1 Tawuk Anak Babiri yiru nguka segel sa kapitu, surga balalu suni 
suwung leu satengah jam lawahni, 8:2 balalu aku kadinung kapitu malekat 
sa minri hang hadapan Alatalla, nelang ma here naami pitu kawua 
tarompet. 8:3 Erang kaulun malekat sa lain, nginsing isa dadupa amas, 
hawi palus minri hang hadapan mezbah. Ma hanye naami wahai tatuu 
kamanyan neu nawuwur hang kawan doa katuluh ulun wat Alatalla nelang 
neu pangamian nasarah hang mesbah amas sa naan hang hadapan 
padudusan Alatalla yiru. 8:4 Sinrah anri kawan doa ulun wat Alatalla, atuk 
dadupa sa rahat malelap yiru ikangkewul mambai ma ambau teka tangan 
malekat sa minri hang hadapan Alatalla yiru. 8:5 Udiyiru malekat yiru 
ngalap dadupa yiru palus nuwe apui teka mezbah mawuang dadupa yiru, 


balalu nawut dadupa yiru ma ambau tane. Balalu nanyu laligur nelang kelat 
wawereu maaru-maati, sinrah naan gempa bumi. 8:6 Udiyiru, kapitu 
malekat sa negei pitu tarompet basadia neu ngampeau tarompet yiru. 8:7 
Dami malekat sa palanungkai ngampeau tarompetni, balalu hang tawuk 
yiru uran es nelang apui basampur ira lawu anri daras ma ambau tane. 
Sapertiga tane galis rakit, kalayiru pada sapertiga kawan kakau kayu anri 
kawan rikut sa kakuring rakit. 8:8 Dami malekat sa karueh ngampeau 
tarompetni, balalu hang tawuk yiru naan banda sa hante sa nadinung yalah 
gunung sa malelap natawut mawuang laut. Sapertiga teka laut baubah jari 
ira. 8:9 nelang sapertiga pada mahluk sa naan hang laut matei; kalayiru 
pada wawal sapertiga kawan kapal. 8:10 Udiyiru malekat sa katelu 
ngampeau tarompetni, balalu isa wawahiang sa hante, malelap yalah suluh, 
lawu teka langit wuah sapertiga teka kawan hungel anri kawan matei ranu. 
8:11 (Ngaran wawahiang yiru, hanyeyiru Apsintus isa aratini: Mapait.) 
Balalu sapertiga teka kawan ranu mapait nelang rama ulun matei daya 
nguut ranu mapait yiru. 8:12 Malekat sa kaepat ngampeau tarompetni, 
balalu sapertiga teka mate anrau, sapertiga teka wulan nelang sapertiga 
teka kawan wawahiang tatutup, hampe sapertiga kakuaten sahaya here 
balalu wawa. Kalayiru pada sapertiga anrau puang maraai nelang 
sapertiga pada malem. 8:13 Aku balalu ninung, aku karengei erang kaukui 
wurung rajawali rahat samiding ambau hang awan, anri lengan mehet 
hanye kaeau: "Silaka! Silaka! Silaka katuluh ulun sa muneng hang ambau 
tane amun naan karengei katelu malekat sa lamn ngampeau tarompet 
here!" 


9:1 Balalu malekat sa kadime ngampeau tarompetni, palus aku kadinung 
naan isa wawahiang lawu teka langit ma ambau tane. ma wawahiang yiru 
naami kunsi labak pampatei. 9:2 Balalu wawahiang yiru nguka labak 
pampatei, atuk ikangkewul kaluar teka wuangni yalah atuk sa kaluar teka 
wuang dapur hante. Mate anrau anri rakun maeng dudup daya atuk teka 
wuang labak yiru. 9:3 Balalu teka wuang atuk yiru kaluar kawan angkalap 
sa minau ma ambau tane. Kawan angkalap yiru naami kuasa sameh kala sa 
naami ma kawan alimangu. 9:4 Here nauring nanrusak rikut atawa kawan 


kayu atawa kawan amulean lainni. Here ekat iyuh manyarang kawan ulun 
sa puang uweng sirri segel hang raini teka Alatalla. 9:5 Kawan angkalap 
yiru puang nalewa munu kawan ulun yiru, malengkan ekat nyiksa here 
dime wulan lawahni. Hanang daya gana siksaan kawan angkalap yiru 
sameh hanangni kala wuah henget alimangu. 9:6 Salawah dime wulan 
yiru, kawan ulun yiru ngakali nampan hinang matei, kude here puang tau 
matei; here sindi matei, kude pampatei lawit teka here. 9:7 Wangun 
kawan angkalap yiru kala kuda sa sadia neu paparangan. Hang ulu here 
naan banda sa dinung kala mahkota teka amas. Uruwawa here kala 
uruwawa murunsia. 9:8 Wulu here kala wulu ulun wawei nelang dipen 
here kala dipen singa. 9:9 Dada here natutup anri banda sa kala baju 
Jatang. Lengan elat here kala lengan kawan kareta natarik daya kuda sa 
rama, rahat nempat nuju unengan paparangan. 9:10 Here naan ukui anri 
pakai nenget kala alimangu. Nelang hang ukui yiru naan kakuaten here 
pakai nyiksa murunsia salawah dime wulan. 9:11 Here naan raja sa 
marentah here, nelang raja yiru hanyeyiru malekat sa batanggung jawab 
hang labak pampate1. Ngaranni hang wuang basa Ibrani hanyeyiru Abadon; 
nelang hawuang basa Yunani Apolion (sa aratini: "Tukang Tanrusak"). 
9:12 Silaka sa palanungkai haut taitah. Udiyiru harus naan lagi rueh silaka. 
9:13 Udiyiru malekat sa kaenem ngampeau tarompetni. Balalu aku 
karengei lengan sa hawi teka kaepat pusing mezbah amas sa naan hang 
hadapan Alatalla. 9:14 Lengan yiru kaeau ma malekat sa kaenem yiru, 
"Sanepah kaepat malekat sa nahuruk hang Hungei Efrat yiru!" 9:15 
Kaepat malekat yiru balalu nasanepah. Here haut nasadia hulung ma jam, 
anrau, wulan nelang taun yiru nampan munu sapertiga teka katuluh ulun 
murunsia. 9:16 Ma aku nawara jJumalah kawan pasukan bakuda yiru, 
hanyeyiru rueh jatuh juta ramani. 9:17 Nelang hawuang paninungan aku 
kadinung kawan kuda yiru anri kawan ulun sa nungkangni. Kawan ulun 
yiru makai baju jatang sa warnani mariang marede, biru yalah watu nilam 
anri madintang kala balerang. Ulu kawan kuda yiru kala ulu singa, nelang 
teka wawani kaluar apui, atuk anri balerang. 9:18 Sapertiga ulun murunsia 
matei daya katelu gagudan yiru, hanyeyiru daya apui, atuk anri belerang sa 
kaluar teka wawa kawan kuda yiru. 9:19 Kakuaten kawan kuda yiru naan 


hang wawani anri hang ukuini. Ukui here kala ampe, naan ulu. Makai 
ukuini yiru, kawan kuda yiru nyiksa murunsia. 9:20 Kude kawan lee ulun 
murunsia sa puang matei daya gagudan yiru, pada puang nanan kawan 
ulahan tangan here. Here puang tarie nyambah kawan roh jahat anri kawan 
barhala amas, perak tamaga, watu anri kayu sa puang tau kadinung atawa 
karengei. 9:21 Here puang pada nanan kawan ulahan here sa jahat, 
hanyeyiru munu ulun, kawan alimu gaib, idapa ibela nelang ngalat-ngerut. 


10:1 Balalu aku kadinung erang kaulun malekat lain sa tingkas minau teka 
surga. Hanye nasalehup makai rakun, isa sulumparau ilingkar uluni. 
Uruwawani maraai kala mate anrau nelang peeni yalah tihang apui. 10:2 
Hang tanganni naan isa walunan buku rumis sa tauka. Pee kawanni irarah 
hang laut nelang pee kawini irarah hang pampang. 10:3 Balalu hanye 
kaeau anri lengan mehet kala gauh kawan singa. Udi malekat yiru nanterau 
anri lengan mehet, kapitu nanyu nuing anri lengan sa gagunu. 10:4 Dami 
kapitu nanyu yiru ngaluar lengan here, aku ngunu nyatatni, kude aku 
karengei lengan teka surga sa kaeau, "Simuh rasia mun sa naeau daya 
kapitu nanyu yiru, ada nasatat!" 10:5 Balalu malekat sa dinungku irarah 
hang laut anri hang pampang yiru ngenat tangan kawamni ma langit. 10:6 
Hanye basumpah demi ngaran Alatalla sa welum palus ma kalalawahni, sa 
ngulah langit, tane anri laut baya katantuluh sa naan hawuangni. Malekat 
yiru kaeau, "Wayahni puang sagar naunur lagi! 10:7 Kude amun malekat 
sa kapitu ngampeau tarompetni, Alatalla sagar nampalus ransana rasiani, 
kala sa haut nawara ma kawan walahni hanyeyiru kawan nabi.” 10:8 
Udiyiru lengan sa haut rengeiku teka surga yiru, kaeau lagi ma aku. Hanye 
kaeau, "Hulu tulak ngalap walunan buku sa tauka hang tangan malekat sa 
irarah hang laut anri hang pampang yiru." 10:9 Balalu aku tulak nunung 
malekat yiru palus ilaku nampan hanye ngami ma aku walunan buku rumis 
yiru. Hanye kaeau, "Alap palus kuta yiti. Hawuang wuntungnu buku yiti 
sagar mapait, kude hang wawanu hanye mamis kala riu wani." 10:10 Aku 
ngalap walunan sa rumis yiru teka tanganni balalu ngutani. Hawuang 
wawaku nanamni kala nanam riu wani, kude dami aku udi nelemni, 
hawuang wuntungku hanye mapait. 10:11 Udiyiru aku naparentah, "Wara 


hinra lagi kabar teka Alatalla neu kawan bangsa, kawan negara, kawan 
basa anri kawan raja." 


11:1 Udiyiru aku naami erang kawila kayu sa wangunni ane sameh anri 
tungkeh piayu, balalu aku naparentah, "Tulak lepuh ngayu Lewu Alatalla 
anri mezbah. Reken pire ramani ulun sa sumbayang hawuangni. 11:2 Kude 
ada ngayu natat sa hang luar Lewu Alatalla yiru, daya bagian yiru haut 
nasarah ma kawan ulun sa puang kataru Tuhan. Here sagar narah 
ngaganyik tumpuk sa barasis yiru epat pulu rueh wulan lawahni. 11:3 Aku 
sagar ngutus rueh kaulun saksiku sa makai pakaian ulun mahanang atei, 
nelang here sagar iwara kabar teka Alatalla salawah 1260 anrau." 11:4 
Rueh kaulun saksi yiru hanyeyiru rueh kakakau zaitun anri rueh pee palita 
sa naan hang hadapan Tuhan sa ampun langit anri tane. 11:5 Amun ulun 
mansuba ngulah hal sa puang maeh nadap here, balalu teka wawa here 
kaluar apui sa ngabinasa kawan musuh here. Anri sara kalayiru, katuluh 
ulun sa hamen ngahanangen here sagar matei. 11:6 Here naan kuasa pakai 
nutup langit nampan ada uran salawah here iwara Kabar teka Alatalla. 
Here pada naan kuasa hang ambau katuluh matei ranu, nampan ngubah 
ranu jari ira. Nelang here pada naan kuasa pakai ngahanangen dunia makai 
wahai masam gagudan, hentek awe here hamen nampalusni. 11:7 Udi 
here haut nampe kabar yiru, satua sa kaluar teka labak pampatei yiru sagar 
nawan nelang munu here. 11:8 Nelang bangkai here sagar natatai hang 
lalan rami hang tumpuk hante, hang unengan Tuhan here haut 
nabalasangar. Ngaran kajawa tumpuk yiru, hanyeyiru Sodom atawa Mesir. 
11:9 Kawan ulun teka katuluh negara, suku, basa nelang bangsa sagar 
kadinung bangkai here salawah telu satengah anrau, nelang puang kalewa 
kawan bangkai yiru napasar. 11:10 Panduduk dunia yiti sagar arai daya 
pampate1 karueh saksi yiru. Here sagar pesta nelang ipangirim hadiah, 
daya karueh nabi yiru haut nginsing wahai siksaan ma murunsia katuluh 
hang ambau tane. 11:11 Udi telu satengah anrau, hewuk pamelum teka 
Alatalla hawi nelang masuk lagi mawuang karueh nabi yiru. Here balalu 
ambuan minri, hampe katuluh ulun sa kadinung here uras takut tatuu. 
11:12 Kamulek karueh nabi yiru karengei naan lengan sa mehet nerau here 


teka surga, "Hayu ambai ma yati!" Here balalu mambai ma surga, 
nasalehup rakun nelang nasaksi daya kawan musuh here. 11:13 Balalu 
hang tawuk yiru naan gempa bumi sa tamam. Sapersapuluh tumpuk yiru 
hansur, nelang pitu ribu kaulun matei daya gempa bumi yiru. Kawan ulun 
sa lainni balalu takut tatuu, here balalu nawat pihante Alatalla hang surga. 
11:14 Gagudan sa karueh haut taitah. Kude dinung! Gagudan sa katelu 
puang lawah lagi sagar nyinstukui. 11:15 Balalu malekat sa kapitu 
ngampeau tarompetni, balalu hang surga naan rengei lengan sa tamam 
tatuu kaeau, "Kakuasaan neu marentah dunia itati naan hang tangan Tuhan 
takam anri Raja Panyalamat sa najanjini. Hanye sagar marentah palus ma 
kalalawah!" 11:16 Balalu karuampulu epat pamimpin sa maharung hang 
padudusan here hang hadapan Alatalla, ileku palus nyambah Alatalla. 
11:17 Here kaeau, "Tuhan, Alatalla sa kuasani puang uweng tikas, sa 
naan, nelang sa haut naan! Kami batarima kasih ma hanyu daya hanyu haut 
makai kuasanu sa hante, nelang haut nuku marentah! 11:18 Kawan ulun sa 
puang kataru Tuhan, ngamuk daya haut hampe wayahni hanyu nalui 
kasangitennu, nelang pada haut hampe wayahni hanyu mangadili kawan 
ulun matei. Itati wayahni nampan ngami upa ma kawan walahnu, kawan 
nabi, nelang ma katuluh ulun watnu, hanyeyiru katuluh ulun sa sumbayang 
ma hanyu, hante atawa rumis. Itati wayahni nampan ngampi hansur kawan 
ulun sa ngampi hansur dunia!" 11:19 Lewu Alatalla balalu tauka hang 
surga, nelang naan dinung pati janji hawuangni. Balalu kelat wawereu 
nyambar maaru-maati nelang nanyu rarerat nelang ngaligur, nasinrah 
gempa bumi anri uran es mehet. 


12:1 Balalu naan dinung hang langit ala maka wawauh sa luar biasa. Naan 
erang kaulun wawei sa ipakaian mate anrau, rahat minri hang ambau 
wulan. Hang uluni naan isa mahkota teka dua walas wawahiang. 12:2 
Wawei yiru rahat mihuwuntung, nelang haut hampe wayahni kayaan, 
balalu hanye ngiak kahanangen. 12:3 Balalu naan dinung pada hang langit 
ala maka wawauh. Naan erang kaukui naga mariang hante tatuu, kaulu 
pitu batanruk sapuluh wahaini. Tiap uluni makai isa mahkota. 12:4 Makai 
ukuini hanye ngihir sapertiga teka kawan satua hang langit nelang nawutni 


ma tane. Naga yiru minri hang hadapan wawei sa kai bagenda yiru, 
bahumni ngunu nelen genda yiru, dami hanye nakayaan. 12:5 Balalu 
wawel yiru ngayaan erang kaulun iya upu sa sagar marentah katuluh 
bangsa makai tungkeh jatang. Kude iya yiru narampas teka wawei yiru, 
balalu nainsing ma Alatalla mahadapan padudusanni. 12:6 Balalu wawel 
yiru nempat ma padang gurun, ma unengan sa haut nasadia daya Alatalla 
ma hanye. Hang yiru hanye sagar napalihara 1260 anrau lawahni. 12:7 
Balalu hang surga hulet paparangan. Hi Mikhael baya kawan malekatni 
babur nawan naga yiru. Nelang naga yiru pada nakarawah daya kawan 
malekatni, nawan hi Mikhael. 12:8 Kude naga yiru talau, balalu hanye 
baya kawan malekatni puang nalewa lagi muneng hang surga. 12:9 Naga 
hante yiru naumpe ma luar! Hanyeyiru anipe matueh, sa bangaran Iblis 
atawa Roh Jahat, sa nipu litar dunia. Hanye naumpe ma tane baya kawan 
malekatni. 12:10 Balalu aku karengei naan lengan mehet teka surga sa 
kaeau, "Itati wayahni Alatalla nyalamat ulun watni! Itati Alatalla nantarang 
kuasani yalah Raja! Itati Raja Panyalamat sa najanji yiru pada nantarang 
kuasani! Daya sa muntaka kawan pulaksanai takam hang hadapan Alatalla 
kaanrau kamalem, haut nakaluar teka surga. 12:11 Kawan pulaksanai 
takam haut nyantalau hanye makai ira Anak Babiri yiru, nelang makai 
kabar sa bujur teka Alatalla sa nawara here. Here rela nyarah hewuk here 
hampe matei. 12:12 Daya yiru, ware surga anri katuluh sa muneng 
hawuangni, arai mihewu! Kude silaka tane anri laut, daya Iblis haut minau 
nunung naun nelang bapanyangit tatuu, daya hanye karasa wayahni haut 
puang lawah lagi!" 12:13 Dami naga yiru kaingkam hanye haut naumpe 
ma tane, hanye nuku nyasah wawei sa haut ngayaan iya upu yiru. 12:14 
Kude ma wawel yiru naan naami rueh elat wurung rajawali sa hante, 
nampan hanye samiding hampi padang gurun, hang unengan hanye sagar 
napalihara salawah telu satengah taun, puang naga yiru kahaba. 12:15 
Naga yiru balalu murang ranu wahai tatuu teka wawani ma tiba wawel 
yiru, nampan ngampi hanyut hanye. 12:16 Kude tane ilanga palus nelen 
ranu sa kaluar teka wuang wawa naga yiru. 12:17 Naga yiru sangit tatuu 
anri wawe1 yiru, hampe hanye tulak nantam turunan teka wawel yiru sa 
lain, hanyeyiru katuluh ulun sa ngalut nuu ma kawan parentah Alatalla, 


nelang sa ngami kasaksian neu Yesus nelang kuasani. 12:18 Balalu naga 
yiru minri hang iring pampang. 


13:1 Kamulek aku kadinung erang kaukui satua sa hulet teka wuang laut. 
Satua yiru batanruk sapuluh, kaulu pitu. Hang tiap tanrukni naan isa 
mahkota, hang tiap uluni naan nasurat isa ngaran pakai ngampahe Alatalla. 
13:2 Satua sa dinungku yiru wangumni kala angkudi puai, peeni kala pee 
wayuang, munyungni kala munyung singa. Balalu naga yiru ngami 
katingkasenni raerai ma satua yiru, nelang padudusan anri kuasani sa 
hante. 13:3 Isa teka kapitu ulu satua yiru nadinung yalah tunrung tamam, 
kude tunrung yiru haut ware. Litar dunia umba satua yiru nelang sangang. 
13:4 Here nawat naga yiru daya hanye haut ngami kuasaamni ma satua 
yiru. Nelang here nawat satua yiru pada. Here kaeau, "Puang uweng sa 
sameh kala satua yiru! Puang uweng sa kaule babur nawan hanye!" 13:5 
Satua yiru nalewa ngantuh neu kawan kasakahen nelang ngawawarah 
Alatalla. Hanye iyuh marentah epat pulu rueh wulan lawahni. 13:6 Balalu 
hanye nuku ngawawarah Alatalla, nelang ngaran Alatalla. Kalayiru pada 
unengan Alatalla muneng, anri katuluh sa muneng hang surga pada 
nawawarah dayani. 13:7 Hanye pada nalewa nawan kawan ulun wat 
Alatalla nelang nyantalau here. Nelang kuasa, hang ambau katuluh suku, 
negara, basa nelang bangsa naami ma hanye. 13:8 Satua yiru sagar 
nasambah daya katuluh ulun sa welum hang ambau tane, sapuang ekat 
kawan ulun sa ngaranni haut nadaftar kapihuan dunia hawuang buku ulun 
welum wat Anak Babiri sa haut nasamalis. 13:9 Daya yiru, amun naun 
sanggup nyanrengei, ware rengei kabar yiti: 13:10) "Ulun sa harus 
najamba, himat sagar najamba. Nelang ulun sa harus nawunu makai 
pedang, himat sagar nawunu makai pedang, yiru sababni ulun wat Alatalla 
harus tabah nelang satia." 13:11 Balalu aku kadinung erang kaukui satua 
lam sa hulet teka kapit tane. Satua yiru batanruk rueh kala tanruk anak 
babiri. Lenganni yalah lengan naga. 13:12 Hang hadapan satua sa 
palanungkai yiru hanye makai kuasa sa hante sa 1yuhni teka satua yiru 
pada. Litar dunia nelang katuluh sa muneng hang ambau tane, napaksani 
nyambah satua sa palanungkai yiru, sa udi tunrungni tamam kude haut 


ware. 13:13 Satua sa karueh yiru ngulah kawan kawauhen sa hante. Hang 
kadapan katuluh ulun hanye ngulah apui lawu teka langit ma ambau tane. 
13:14 Nelang kawan ulun sa welum hang ambau tane natipuni makai 
kawan kawauhen sa naulahni hang hadapan satua sa palanungkai yiru. 
Here katuluh nahuyu ngapinri ampatung satua sa haut tunrung wuah 
pedang, kude tatap welum. 13:15 Satua sa karueh yiru nalewa ngami 
pahewukan ma ampatung yiru, hampe ampatung yiru tau bapaner nelang 
munu katuluh ulun sa puang hamen nyambah hanye. 13:16 Katuluh ulun, 
hante atawa rumis, tatau atawa paua, walah atawa ulun bebas napaksa 
daya satua yiru nampan narime siri hang tangan kawan here atawa hang rai 
here. 13:17 Puang uweng sunah erang kaulun sa tau midi atawa ngari inun 
heneng, amun hanye puang uweng siri yiru, hanyeyiru ngaran satua yiru 
raerai, atawa angka sa ngalalea ngaran yiru. 13:18 Hang yiti parlu, naan 
kaharatien kapintaren. Ulun sa pintar maharati kaiyuh hanreken arati teka 
angka satua yiru, daya angka yiru hanyeyiru ngaran erang kaulun 
murunsia. Angkani hanyeyiru: 666. 


14:1 Kamulek aku kadinung, lentah Anak Babiri yiru minri hang ambau 
Bukit Sion. Baya anri hanye naan 144.000 kaulun sa hang rai here 
maisasaan naan nasurat ngaran here anri ngaran Ambah here. 14:2 Balalu 
aku karengei naan lengan teka langit gagunu kala lengan gutur riam hante 
nelang kala lengan ligur nanyu sa mehet. Lengan yiru narenge1 yalah 
lengan musik teka kawan pamain kasapi sa rahat ngampeau kasapi here. 
14:3 Hang hadapan padudusan anri kaepat mahluk baya kawan pamimpin 
hang kaliling padudusan yiru, 144.000 kaulun yiru manyanyi isa nyanyian 
wau. Nyanyian yiru puang tau napaajar daya hie-hie sapuang teka here 
144.000 kaulun yiru sa haut nabebas teka dunia. 14:4 Here yiru kawan 
ulun sa tatap bungas kala erang kaulun wawei bujang paruna, daya here 
puang suah ibaya anri ulun wawei. Here umba Anak Babiri yiru maawe 
hanye tulak. Teka katuluh ulun murunsia, here yiru ulun sa haut nabebas 
jari parapah sa palanungkai ma Alatalla nelang ma Anak Babiri. 14:5 Here 
puang suah ipusu, nelang puang uweng sunah butit naan nawada hang 
here. 14:6 Balalu aku kadinung erang kaulun malekat lain samiding ambau 


hang langit. Malekat yiru nginsing kabar neu Kabar Maeh sa kalalawah 
nampan natahampe ma murunsia hang ambau tane hanyeyiru ma katuluh 
bangsa, suku, basa nelang negara. 14:7 Malekat yiru kaeau anri lengan 
mehet, "Hayu ware naun takut ma Alatalla nelang ware naun nawat 
pihanteni! Daya haut hampe wayahni Alatalla mangadili murunsia. 
Sambah hanye sa haut ngulah langit anri tane, laut anri katuluh matei 
ranu!" 14:8 Malekat sa karueh ngapung malekat sa palanungkai nelang 
kaeau, "Haut runtun! Tumpuk Babel sa hante yiru haut runtun! Hanye haut 
ngampi hamui katuluh bangsa makai anggur-hanyeyiru anggur teka 
kabahirien dapa bela!" 14:9 Erang kaulun malekat sa katelu naharak 
malekat rueh yiru pada, anri lengan mehet hanye kaeau, "Ulun sa nyambah 
satua yiru anri ampatungni naan siri satua yiru hang rai atawa hang 
tanganni, 14:10 ulun yiru sagar nguut anggur Alatalla, hanyeyiru anggur 
kasangitenni sa haut nahaluini mawuang unenganni, puang uweng 
natangkurang sunah hena butit. Katuluh ulun yiru sagar nasiksa hawuang 
apui nelang balerang hang hadapan kawan melakat sa barasis nelang hang 
hadapan Anak Babiri yiru. 14:11 Atuk apui sa nyiksa kawan ulun yiru 
sagar ikangkewul palus ma kalalawahni. Kaanrau kamalem here puang 
taduh haut tasiksa, hanyeyiru here sa nyambah satua yiru anri ampatungni, 
katuluh ulun sa naan siri ngaran satua yiru." 14:12 Hawuang hal yiti ulun 
wat Alatalla sa ngalut nuu ma kawan parentah Alatalla nelang satia ma 
Yesus, harus sabar. 14:13 Aku balalu karengei lengan teka surga sa kaeau, 
"Surat hal yiti: Nuku itati, salamat kawan ulun sa matei tawuk hanye 
malayanni Tuhan!" "Bujur!" tuing Roh Alatalla, "Here sagar tarie bagawi 
maweat, daya hasil palayanan here sagar saratang nyinrah here." 14:14 
Kamulek aku ninung, balalu kadinung naan rakun mahilak. Hang rakun 
yiru maharung erang kaulun sa nadinung wangunni yalah murunsia. Hang 
uluni naan isa mahkota teka amas, hang tanganni naan isa arit kumat. 
14:15 Kamulek erang kaulun malekat sa lain kaluar teka Lewu Alatalla. 
Anri lengan mehet hanye kaeau ma hanye sa maharung hang rakun yiru, 
"Surung aritnu yiru palus wasi, daya haut hampe wayahni masi; dunia haut 
mihak neu nawasi!" 14:16 Balalu hanye sa maharung hang rakun yiru 
nyurung arit ma ambau tane, balalu dunia nawasi. 14:17 Kamulek aku 


kadinung erang kaulun malekat sa lain lagi kaluar teka Lewu Alatalla hang 
surga. Hanye pada negei isa arit, kumat. 14:18 Udiyiru, erang kaulun 
malekat lain, sa bakuasa hang ambau apui, hawi teka mezbah. Anri lengan 
mehet hanye kaeau ma malekat sa negei arit kumat yiru, "Surung aritnu 
yiru tetek kawan wua anggur hang ambau tane, daya kawan wua yiru haut 
mihak!" 14:19 Balalu malekat yiru nyurung aritni ma ambau tane palus 
netek kawan wua anggur teka kakauni, palus nuwe anggur yiru mawuang 
unengan pangamehan anggur kasangiten Alatalla sa newe hanruap. 14:20 
Kawan wua anggur yiru naameh hang luar tumpuk, balalu teka 
pangamehan anggur yiru mareh ira kala hungei, lawitni mareh hampe telu 
jatuh kilometer nelang lalemni rueh meter. 


15:1 Kamulek aku kadinung hang langit naan ala maka wawanuh sa luar 
biasa tamamni. Naan pitu malekat anri pitu gagudan sa pangalisan. Yiti sa 
pangalisanni Alatalla mawak panyangitni. 15:2 Udiyiru aku kadinung naan 
isa nadinung kala laut kasa basampur apui. Aku kadinung pada kawan ulun 
sa haut nyantalau satua anri ampatungni, nelang nyantalau kawan ulun sa 
ngaranni nasiri makai angka. Kawan ulun sa manang yiru minri hang iring 
laut kasa yiru nelang negei kasapi sa naami Alatalla ma here. 15:3 Here 
manyanyi nyanyian Moses, walah Alatalla, anri nyanyian Anak Babiri, sa 
kalayiti lenganni, "Tuhan, Alatalla sa kuasani puang uweng tikas, tuu leha 
hante nelang maka wawauh kawan ulahan tangannu! Raja katuluh bangsa, 
tuu adil nelang bujur kawan tindakannu! 15:4 Hie sa puang takut anri 
hanyu, Tuhan? Hie sa puang hamen iwara pihante mulianu? Ekat hanyu sa 
barasis. Katuluh bangsa sagar hawi nyambah hanyu daya kawan 
tindakannu sa adil haut nadinung daya katantuluh ulun." 15:5 Udiyiru aku 
kadinung Kemah Tuhan hang surga tauka nelang Kemah Tuhan naan 
hawuangni. 15:6 Balalu kapitu malekat anri kapitu gagudan yiru kaluar 
teka Lewu Alatalla. Pakaian here teka kain lena sa barasis nelang milau- 
milau. Here makai kalukup dada sa naulah teka amas. 15:7 Isa teka 
kaepat mahluk yiru ngami ma kapitu malekat yiru pitu kawua mangkok 
amas sa penu anri panyangit Alatalla, -- Alatalla sa welum palus ma 
kalalawahni. 15:8 Balalu Lewu Alatalla yiru penu anri atuk teka pihante 


nelang kuasa Alatalla. Salawah kapitu gagudan sa nainsing daya kapitu 
malekat yiru huan galis, puang uweng sunah erang kaulun sa iyuh masuk 
mawuang Lewu Alatalla. 


16:1 Balalu aku karengei lengan mehet teka wuang Lewu Alatalla kaeau 
ma kapitu malekat yiru, "Hulu, mawak isi kapitu mangkok kasangiten 
Alatalla yiru ma ambau tane!" 16:2 Malekat sa palanungkai tulak mawak 
isi mangkokni ma ambau tane. Balalu timbul kawan sibulut sa tamam 
nelang mahanang tatuu hang katuluh ulun sa naan siri satua yiru, nelang 
hang kawan ulun sa nyambah ampatungni. 16:3 Dami malekat sa karueh 
mawak isi mangkokni ma laut. Balalu ranu laut mariang kala ira ulun 
matei, nelang kawan makhluk sa welum hawuang laut yiru uras matei. 
16:4 Udiyiru malekat sa katelu mawak isi mangkokni mawuang hungei 
anri ma kawan matei ranu, balalu katuluh ranuni jari ira. 16:5 Aku 
karengei malekat sa bakuasa hang ambau ranu kaeau, "Hanyu haut 
nyanawu hukuman sa adil, u sa Pangabarasis, Alatalla sa naan, nelang sa 
haut naan! 16:6 Here haut nunrak ira ulun wat Alatalla anri ira kawan nabi, 
itati hanyu nunyu here nguut ira. Samula yiru sa patut wuah here!" 16:7 
Balalu aku karengei lengan teka mezbah sa kaeau, "Tuhan, Alatalla sa 
kuasani puang uweng tikas, kawan hukuman sa nasanawunu bujur nelang 
adil!" 16:8 Udiyiru malekat sa kaepat mawak isi mangkokni ma mate 
anrau, balalu mate anrau na huyu nyanahu murunsia makai laingni sa 
tamam tatuu. 16:9 Murunsia lahu daya tamam laingni, here balalu 
ngahalaen ngaran Alatalla, sa bakuasa hang ambau kawan gagudan yiru. 
Kude biar kalayiru, here tatap puang hamen batobat teka kawan dosa here 
nelang puang hamen nawat pihante mulia Alatalla. 16:10 Balalu malekat 
sa kadime mawak isi mangkokni ma padudusan satua yiru. Balalu katuluh 
karajaan satua yiru maieng maituk, nelang murunsia ngikit lela daya 
kahanangen. 16:11 Balalu here ngahalaen Alatalla hang surga daya here 
kahanangen daya kawan sibulut here. Kude here tatap puang batobat teka 
kawan pagawian here sa jahat. 16:12 Udiyiru malekat sa kaenem mawak 
isi mangkokni ma Hungei Efrat sa laga yiru. Balalu hungei yiru karing 
hampe kawan raja teka timur tau takia malupui hungei yiru. 16:13 Balalu 


aku kadinung telu roh jahat sa wangunni kala barikatak. Isa isa barikatak 
yiru kaluar teka wawa naga, teka wawa satua nelang teka wawa nabi 
palasu. 16:14 Here yiru kawan roh jahat sa ngulah kawan kawauhen. 
Katatelu roh yiru tulak nunung kawan raja hang dunia palus ngumpul here 
nampan babur hang Anrau hante, hanyeyiru Anrau teka Alatalla sa kuasani 
puang uweng tikas. 16:15 "Rengei! Aku hawi kala maling! Tuu sanang 
marauh ulun sa tatap sadia nelang bajaga, nyaga pakaianni, hampe hanye 
puang takia tabentur nelang amangan hang hadapan ulun rama!" 16:16 
Udiyiru kawan roh yiru ngumpul kawan raja yiru hang unengan sa hang 
basa Ibrani naantuh Harmagedon. 16:17 Kamulek malekat sa kapitu 
mawak isi mangkokni ma awan. Balalu naan rengei lengan mehet teka 
padudusan hang Lewu Alatalla, sa kaeau, "Haut jumpuh!" 16:18 Balalu 
hawi kelat sa wawereu maaru-maati nelang lengan nanyu gagunu nelang 
laligur, sinrah gempa bumi sa luar biasa tamamni. Puang suah naan gempa 
bumi kalayiru tamamni kalemah murunsia naulah. Yiti gempa bumi sa 
pangatamamni. 16:19 Tumpuk sa hante yiru tapisah jari telu bagian, 
nelang kawan tumpuk hang katuluh negara hang dunia pada uras lenuh. 
Balalu Alatalla kaitung neu Babel tumpuk hante yiru. Balalu Alatalla 
nunyu hanye nguut anggur teka mangkok anggur Alatalla -- hanyeyiru 
anggur panyangitni sa ilelap. 16:20 Katuluh pulau wawai nelang katuluh 
gunung uras mahinam. 16:21 Uran es watu hante, erang kabutup weatni 
dimempulu kilogram, lawu teka langit meat ulun rama. Balalu here 
ngahalaen Alatalla daya gagudan uran es sa luar biasa yiru. 


17:1 Udiyiru erang kaulun teka pitu malekat sa negei pitu mangkok yiru 
hawi nunung aku nelang kaeau, "Ma yati, aku sagar nutui ma hanyu 
kewangun pandayangan hante yiru sagar nahukum, hanyeyiru tumpuk 
hante yiru sa naampinri hang rite kawan hungei. 17:2 Kawan raja hang 
dunia idapa anri hanye, nelang kawan sa muneng hang ambau tane haut 
mahamui daya anggur dapa bela here." 17:3 Balalu aku nakuasa daya Roh 
Alatalla, nelang malekat yiru nginsing aku ma padang gurun. Hang yaru 
aku kadinung erang kaulun wawei maharung hang ambau erang kaukui 
satua sa warnani mariang maintem-intem, nelang penu nasurat anri kawan 


ngaran sa ngampahe Alatalla. Satua yiru baulu pitu nelang batanruk 
sapuluh. 17:4 Wawel yiru makai baju warana ungu anri mariang maintem- 
intem, nelang nahias makai kawan parhiasan teka amas, kawan parmata 
anri mutiara. Hang tanganni hanye negei isa mangkok amas penu anri 
kawan hal sa bere nelang murun, hasil teka dapa belani. 17:5 Hang raini 
naan nasurat ngaran sa uweng arati rasia. Ngaran yiru hanyeyiru "Babel Sa 
Hante, meh katuluh pandayangan anri ulun duruhaka hang dunia." 17:6 
Balalu aku kadinung wawel yiru mahamui daya ira ulun wat Alatalla 
nelang ira kawan ulun sa nawunu daya gana satia ma Yesus. Tawuk aku 
kadinung wawei yiru, balalu aku wauh tatuu. 17:7 Balalu malekat yiru 
kaeau ma aku, "Inun sababni hanyu wauh? Itati aku iwara ma hanyu rasia 
wawel yiru nelang rasia satua sa natungkangni yiru, hanyeyiru satua sa 
baulu pitu nelang batanruk sapuluh. 17:8 Satua yiru dahulu hie suah 
welum, kude itati puang welum lagi. Hanye puang lawah lagi sagar kaluar 
teka labak pampatei nelang sagar tulak nuju kabinasaan. Kawan ulun sa 
welum hang ambau tane, sa ngaranni puang nadaftar hawuang Buku Ulun 
Welum kalemah dunia huan naulah sagar wauh amun kadinung satua yiru. 
Daya satua yiru dahulu hie suah welum. Itati hanye puang welum lagi, 
kude hanye sagar hawi kamulek. 17:9 Hawuang hal yiti parlu naan 
kaharatien anri kapintaren. Pitu ulu yiru hanyeyiru pitu bukit, hanyeyiru 
kawan bukit unengan wawei yiru maharung. Nelang pada pitu ulu yiru 
hanyeyiru pitu raja, 17:10 dime teka here yiru haut lawu, isa pagun 
marentah nelang sa isa lagi huan hawi. 17:11 Satua sa dahulu hie suah 
welum, kude itati puang welum lagi, hanyeyiru raja sa kawalu. Raja yiru 
erang kaulun teka kapitu raja yiru pada, sa itati rahat nuju kabinasaan. 
17:12 Sapuluh tanruk sa dinungnu yiru hanyeyiru sapuluh raja sa huan 
marentah. Kude here sagar naami kuasa nampan marentah yalah raja baya 
anri satua yiru salawah erang jam. 17:13 Kasapuluh raja yiru katuluhni 
naan tujuan sa sameh; here katuluhni nyarah kakuaten anri kakuasaan here 
ma satua yiru. 17:14 Here sagar baparang nawan Anak Babiri yiru. Kude 
Anak Babiri yiru baya anri kawan ulun umba hanye sa satia sa haut 
naherauni nelang napidini yiru sagar nyantalau kawan raja yiru, daya hanye 
Tuhan katuluh kawan tuan, nelang Raja katuluh kawan raja." 17:15 


Malekat yiru kaeau pada, "Ranu sa dinungnu yiru, unengan pandayangan 
yiru maharung, hanyeyiru kawan bangsa, kawan rakyat, kawan negara anri 
kawan basa. 17:16 Sapuluh tanruk sa dinungnu yiru anri satua yiru sagar 
muar ma pandayangan yiru. Here sagar hanrampas katuluh inun sa naan 
haratani, nelang nabentur hanye. Here sagar nguta dagingni nelang 
ngabinasa hanye makai apui. 17:17 Daya Alatalla haut hanggarak atei 
here nampan nampalus ransana Alatalla. Alatalla ngulah here mira pakat 
nampan nyarah kakuasaan here ma satua yiru, nampan situa yiru marentah 
hampe jari mun sa naeau daya Alatalla. 17:18 Wawei sa dinungnu yiru 
hanyeyiru tumpuk hante, sa marentah kawan raja hang ambau tane." 


18:1 Udiyiru aku kadinung erang kaulun malekat lain minau teka surga. 
Hanye naan kuasa sa hante, nelang sahayani ngulah litar dunia maraai. 
18:2 Anri lengan mehet hanye kaeau, "Haut tumbai, Babel sa hante haut 
tumbai! Itati hanye ekat unengan kawan setan anri kawan roh jahat. 
Hawuangni welum kawan masam wurung sa padi puang iyuh nakuta 
nelang kakuaren ulun. 18:3 Daya katuluh bangsa haut nguut anggur 
kabahirien dapa bela. Kawan raja dunia haut idapa ibela anri hanye, nelang 
kawan padagang hang ambau tane haut tatau daya kabahirien sa puang 
iyuh tahan." 18:4 Balalu aku karengei naan lengan lain teka surga sa 
kaeau, "Hayu kaluar, ulun watku! Hayu kaluar teka wuangni! Ada naun 
ngalut kawan dosani nelang ada umba nanggung hukumanni! 18:5 Daya 
dosani batuyuk-tuyuk hampe langit nelang Alatalla kaitung kawan 
kajahatenni. 18:6 Ulah ma hanye sameh kala isa haut naulahni ma naun; 
waleh ma hanye kala sa haut naulahni anri naun. Huang mangkokni anri 
uuten sa karasni rueh kali lipat teka uuten sa nasadiani ma naun. 18:7 Ami 
ma hanye kasusahen anri hanang atei sa sameh wahaini anri pihante nelang 
egah emung sa haut naamini ma tenga diri ni raerai. Daya hanye saratang 
kaeau hawuang ateini, 'Aku yiti ratu sa marentah! Aku puang wawei walu; 
aku puang sagar kaingkam mahanang atei!' 18:8 Daya gana yiru, balalu 
hanye hang erang anrau sagar wuah silaka -- sarit sampar, mahanang atei 
anri juju-lau. Nelang hanye sagar nasanahu makai apui, daya tuu kuasa 
Tuhan Alatalla sa mangadili hanyeyiru." 18:9 Kawan raja hang dunia sa 


umba pagawianni idapa ibela nelang kabahirien wawel yiru sagar nungkau 
nelang nangis tumpuk yiru amun here kadinung atuk ikangkewul teka apui 
sa nyanrakit tumpuk yiru. 18:10 Here sagar minri lawit daya here takut 
wuah kahanangen here kaeau, "Aduh, bukan main silakani tumpuk sa 
tawantar yiru -- tumpuk Babel sa segah! Hawuang erang jam hukuman ma 
hanyu haut natampalus!" 18:11 Kawan padagang hang ambau tane pada 
nangis nelang umba mahanang atei gana wawei yiru, daya puang uweng 
lagi sunah erang kaulun sa midi kawan barang dagangan here. 18:12 
Puang uweng lagi sa midi amas, perak, parmata anri mutiara here; kalayiru 
pada kain lena, kain ungu, sutera, kain mariang maintem-intem; katuluh 
masam kayu sa mahadin naantilau, kawan barang teka gading anri teka 
kayu sa rarang, teka tamaga, jatang anri pualam; 18:13 upak kayu manis, 
rarampah, wawangian, mur anri kamanyan; anggur, minyak, tepung, 
gandum; sapi, babiri, kuda anri kareta, kawan walah, nelang hampe 
pahewukan murunsia. 18:14 Kawan padagang kaeau ma wawei yiru, 
"Katuluh inun sa nakasinniennu neu umak haratanu haut puang uweng lagi, 
nelang katuluh katatauennu anri pitamamnu haut wawai. Hanyu puang 
sagar kahaba yiru lagi!" 18:15 Kawan padagang sa haut tatau daya 
badagang hang tumpuk yiru sagar minri teka lawit, daya here takut tamput 
silaka. Here sagar nangis nelang mahanang atei, 18:16 balalu here kaeau, 
"Aduh, bukan main silakani tumpuk hante sa tawantar yiru! Lanani hanye 
makai pakaian lena, kain ungu anri kain mariang maintem-intem; biasani 
hanye penu anri parhiasan amas, parmata anri mutiara! 18:17 Kude ekat 
hang erang jam, hanye haut kawawaian katuluh katatauenni!" Katuluh 
nakhoda, panumpang, baya ulun kapal, nelang katuluh ulun sa mata 
pancaharianni hang laut, minri teka lawit. 18:18 Here ngiak tawuk 
kadinung atuk ikangkewul teka apui sa nyanrakit tumpuk yiru. Anri lengan 
mehet here kaeau, "Puang suah uweng tumpuk lain sa sameh kala tumpuk 
sa hante yiti!" 18:19 Here balalu muwur habu hang ulu here yalah siri 
umba mahanang atei, here nungkau nelang igauh anri mehet, "Aduh, bukan 
main silakani tumpuk sa hante yiti! Katatauenni haut ngulah katuluh ulun 
sa naan kapal hang laut jari tatau! Kude ekat hang erang jam, hanye haut 
kawawaian alakatantuluhni!" 18:20 U surga, ware arai mihewu daya 


kahansuren tumpuk yiru! U ulun wat Alatalla, kawan rasul, anri kawan 
nabi, ware naun arai mihewu! Daya Alatalla haut nukum hanye neu iwaleh 
mun sa haut naulahni anri naun! 18:21 Udiyiru, erang kaulun malekat sa 
wigas gansang ngenat erang kabutup watu -- sa hanteni hena watu gilingan 
sa hante -- balalu nawut watu yiru mawuang laut nelang kaeau, "Kalayiti 
sarani tumpuk Babel sa tawantar yiru sagar natawut lalawit hampe puang 
haba lagi. 18:22 Lengan papaluan ulun pamalu kasapi, teka kawan 
panyanyi, ulun pangampeau suling anri ulun panyiwui tarompet, puang 
sagar uweng lagi rengei hang hanyu. Puang uweng lagi kawan ulun pandai 
hang yiru, anri kawan lengan watu panggilingan sika puang sagar rengei 
lagi. 18:23 Ulun puang lagi sagar kadinung raai palita hawuang hanyu; 
puang uweng lagi rengei lengan rami raya pangantinan hang yiru. Kawan 
padagangnu hanyeyiru kawan ulun sa tamam hang ambau tane, nelang 
makai alimu gaibnu hanyu nipu ngakal katuluh bangsa hang dunia!" 18:24 
Babel nahukum daya hawuang tumpuk yiru haut naan haba ira kawan nabi, 
ira ulun wat Alatalla -- nelang ira katuluh ulun sa nawunu hang ambau tane. 


19:1 Udiyiru naan rengeiku lengan kala lengan ridu ulun rama teka surga 
sa nanterau, "Tawat Alatalla! Alatalla takam hanyeyiru Alatalla sa 
nyalamat, hanye Alatalla sa mulia nelang bakuasa! 19:2 Hukumami adil 
nelang pintar maharati! Hanye haut nukum pandayangan sa hante, sa 
nanrusak dunia makai dapa belani. Alatalla haut nukum pandayangan yiru, 
daya hanye munu kawan walah Alatalla." 19:3 Balalu lengan ulun rama 
yiru nanterau lagi, "Tawat Alatalla! Atuk teka apui sa nyanrakit tumpuk 
yiru sagar ikangkewul puang taduh haut!" 19:4 Balalu karuampulu epat 
pamimpin anri kaepat mahluk sa naan hang ngawariung padudusan yiru 
ijuku nyambah Alatalla sa maharung hang ambau padudusan. Here kaeau, 
"Amen! Tawat Alatalla!" 19:5 Balalu naan rengei lengan teka padudusan 
yiru sa kaeau, "Tawat Alatalla, naun katuluh walah Alatalla, baya katuluh 
ulun -- hante rumis -- sa nyambah Alatalla!" 19:6 Udiyiru aku naan 
karengei lengan kala lengan ulun bakumpul rama tatuu, lenganni kala eau 
galumbang igangulun nelang kala lengan ligur ampeng. Aku karengei here 
kaeau, "Tawat Alatalla! Daya Tuhan, Alatalla takam sa kuasani puang 


uweng tikas itati haut marentah! 19:7 Hayu takam arai mihewu; hayu 
takam nawat pihanteni! Daya haut hampe anrau pesta paadu wat sa negel 
galar Anak Babiri yiru, nelang pangantinni haut tatap sadia ma paaduan. 
19:8 Pakaian lena mamilau haut naami ma hanye neu napakai." (Pakaian 
lena yiru hanyeyiru kawan pagawian maeh sa natampalus daya ulun wat 
Alatalla.) 19:9 Balalu malekat yiru kaeau ma aku, "Surat yiti: 'Salamat 
ulun sa naherau hawi ma pesta paadu Anak Babiri yiru.' " Kamulek 
melakat yiru nambah lagi, "Iti kabar maeh teka Alatalla." 19:10 Aku ijuku 
hang hadapan malekat yiru ngunu nyambah hanye, kude hanye kaeau ma 
aku, "Ada! Ada nyambah aku, sambah Alatalla! Daya aku pada walah 
sameh kala hanyu, sameh kala katuluh pulaksanainu sa itegei mansing 
hang kasaksian Yesus!" Daya kasaksian Yesus yiru sa ngami pangarasa 
kawan ulun sa nujum. 19:11 Kamulek aku kadinung surga nawawanga, 
balalu naan dinung erang kaukui kude mahilak. Ulun sa nungkangni 
bangaran sa Satia nelang Kapinuu. Hanye adil hawuang mutus hukuman 
nelang hang paparangan sa natampalusni. 19:12 Mateini yalah lelap apui 
nelang hang uluni naan makai wahai mahkota. Hang tengani naan nasurat 
isa ngaran, nelang ekat hanye raerai sa karasa ngaran yiru. 19:13 Jubah sa 
napakaini haut nasulup hawuang ira. Nelang hanye naantuh, "Lengan 
Alatalla." 19:14 Angkatan perang surga naharak hanye nungkang kawan 
kuda mahilak, nelang makai pakaian lena mahilak barasis. 19:15 Teka 
wawanl kaluar erang kawila pedang sa kumat nelang makai pedang yiru 
hanye sagar nyantalau kawan bangsa, nelang hanye sagar marentah here 
makai tungkeh jatang. Hanye sagar ngameh anggur hawuang pangamehan 
anggur kasangiten Alatalla Sa Kuasani puang uweng tikas. 19:16 Hang 
Jubahni anri hang kahapangni nasurat ngaran yiti; "Raja kawan raja nelang 
Tuhan kawan tuan." 19:17 Balalu aku kadinung erang kaulun malekat 
minri hang ambau mate anrau. Anri lengan mehet hanye nanterau ma 
katuluh wurung sa samiding hang awan, "Ma yati bakumpul hawi ma 
pesta hante sa naulah daya Alatalla! 19:18 Ma yati nguta daging kawan 
raja, daging kawan pangalima, anri daging kawan pahlawan, ma yati nguta 
daging kawan panungkang kuda anri daging kawan kudani nelang daging 
katuluh ulun murunsia, hante, rumis, walah atawa ulun sa bebas!" 19:19 


Kamulek aku kadimung satua yiru, anri kawan raja hang ambau tane baya 
angkatan perang here, bakumpul nampan babur nawan hanye sa nungkang 
kude mahilak yiru anri angkatan perangm. 19:20 Balalu satua yiru tajamba 
baya anri kawan nabi palasu sa haut ngulah kawan kawauhen hang 
hadapan satua yiru. (Makai kawan kawauhen yiru satua yiru haut nipu 
kawan ulun sa naan siri satua yiru, nelang kawan ulun sa nyambah 
ampatung satua yiru.) Balalu satua yiru anri kawan nabi palasu yiru 
naumpe welum-welum mawuang laut apui sa malelap anri balerang. 19:21 
Nelang angkatan perang here nawunnu makai pedang sa kaluar teka wawa 
ulun sa nungkang kuda mahilak yiru. Balalu kawan wurung pada hawi 
palus nguta daging here sa nawunu yiru. 


20:1 Udiyiru aku kadinung erang kaulun malekat minau teka surga. Hang 
tanganni hanye negei kunsi labak pampatei anri isa rantai hante. 20:2 
Balalu hanye nyamba naga yiru, hi anipe matueh -- hanyeyiru Iblis atawa 
Roh Jahat yiru -- palus hanrantaini hampe saribu taun lawahni. 20:3 
Kamulek malekat yiru ngumpe naga yiru mawuang labak pampatei, balalu 
ngunsi labak yiru palus nyegelni, nampan naga yiru puang kaiyuh lagi nipu 
kawan bangsa kapihuan wayah saribu taun yiru jumpuh. Udiyiru hanye 
harus nalapas erang pitus. 20:4 Balalu aku kadinung kawan padudusan 
anri kawan ulun sa maharung hang kawan padudusan yiru naami kuasa 
nampan mutus hukuman. Aku kadinung pada amirue kawan ulun sa haut 
napumpung uluni daya here ngami kasaksian neu Yesus, nelang iwara 
pesen teka Alatalla. Kawan ulun yiru puang nyambah satua atawa 
ampatungni. Here pada puang suah narime siri satua yiru hang rai atawa 
hang tangan here. Balalu here welum mulek palus marentah kala raja baya 
Kristus salawah saribu taun. 20:5 Yiti sa palanungkaini kawan ulun matei 
nasamelum kamulek teka pampatei. (Kude kawan ulun sa matei lainni 
puang nasamelum kamulek salawah saribu taun yiru.) 20:6 Salamat kawan 
ulun sa umba nasamelum mulek hang sa palanungkaini yiru. Here patut jari 
milik Alatalla. Pampatai asa karueh puang bakuasa lagi hang ambau here. 
Here sagar jari kawan Imam Alatalla nelang kawan mam Kristus; here 
sagar marentah baya hanye saribu taun lawahni. 20:7 Dami galis wayah 


saribu taun yiru, Iblis sagar nalapas teka panjaram, 20:8 nelang hanye 
sagar nipu kawan bangsa sa hang aru ati litar dunia yiti, hanyeyiru Gog 
anri Magog. Iblis ngumpul here nampan baparang, sa jumalahni wahai 
tatuu kala karasik hang iring laut. 20:9 Balalu here bapisah tulak 
maaru-maati ma litar dunia, mukah manyarang kemah ulun wat Alatalla 
anri tumpuk sa nasmta Alatalla. Kude apui minau teka langit palus 
nyanumus here. 20:10 Udiyiru iblis sa nipu here yiru, natawut mawuang 
laut apui anri balerang. Hang yiru unengan satua anri nabi palasu yiru 
naumpe labis dahulu. Here sagar nasiksa kaanrau kamalem palus ma 
kalalawahni. 20:11 Udiyiru aku kadinung naan isa padudusan mahilak sa 
hante nelang hanye sa maharung hang ambauni. Langit anri tane wawal 
teka hadapanni, hampe puang uweng dinung lagi. 20:12 Kamulek aku 
kadinung kawan ulun matei hante rumis, minri hang hadapan padudusan 
yiru. Balalu kawan buku nauka, balalu naan isa buku sa lain pada nauka, 
hanyeyiru Buku Ulun Welum. Udiyiru hukuman nasanawu ma ulun matei, 
susuk kala ulah gawi here manyu kala sa naan nasatat hawuang kawan 
buku yiru. 20:13 Balalu laut nyarah kawan ulun matei sa naan hawuangni. 
Pampatei anri Alam Maut pada nyarah kawan ulun matei sa naan hang 
wuangni. Balalu kawan ulun matei yiru katuluhni nahukum susuk kala 
kawan ulah gawi here. 20:14 Kamulek Pampatei anri Alam Maut natawut 
mawuang laut apui. (Laut apui yiti hanyeyiru pampatei sa karueh.) 20:15 
Kawan ulun sa puang nasurat ngaranni hawuang Buku Ulun Welum, 
naumpe mawuang laut apui. 


21:1 Balalu aku kadinung langit wau anri tane wau. Langit sa palanungkai 
anri tane sa palanungkai haut wawal, kalayiru pada laut. 21:2 Balalu aku 
kadinung tumpuk sa barasis yiru, hanyeyiru Yerusalem wau, minau teka 
surga teka Alatalla. Tumpuk yiru haut natatap kala erang kaulun pangantin 
wawel napakaian nampan manalu pangantin upu. 21:3 Balalu aku karengei 
lengan teka padudusan yiru nanterau anri lengan mehet, "Itati unengan 
Alatalla muneng hanyeyiru baya anri murunsia! Hanye sagar welum baya 
here, nelang here sagar jari ulun watni. Alatalla raerai sagar naan baya 
here nelang jari Alatalla here. 21:4 Hanye sagar muhut riu matei teka 


matei here. Pampatei sagar puang uweng lagi, hanang atei, kiak tungkau, 
atawa kahanangen pada sagar puang uweng lagi. Kawan hal sa dahulu 
haut wawai." 21:5 Balalu hanye sa maharung hang ambau padudusan yiru 
kaeau, "Itati aku ngulah ala katantuluhni wau!" Hanye pada kaeau ma aku, 
"Surat yiti, daya kawan lengan yiti kapinuuni nelang tau naparisaya." 21:6 
Balalu hanye kaeau, "Haut luput! Aku sa palanungkai nelang aku sa 
pangalisan, Aku Tuhan teka panukuan hampe pijumpuhan. Tiap ulun sa 
malah naamiku tuu eleh nguut teka matei ranu sa ngami pamelum. 21:7 
Kawan ulun sa manang sagar narime kawan hal yiru teka aku. Aku sagar 
jari Alatallani, nelang hanye jari anakku. 21:8 Kude kawan ulun sa 
matakut, sulas, ulun duruhaka, pamunu ulun, ulun sa idapa ibela, ulun sa 
makai kawan alimu gaib, nyambah barhala, katuluh ulun mapusu, sagar 
naumpe mawuang laut apui nelang balerang sa malelap, hanyeyiru 
pampatei sa karueh." 21:9 Isa teka kapitu malekat sa haut negei kawan 
mangkok sa penu anri kawan kapitu kahanangen sa pangalisan yiru hawi 
nunung aku nelang kaeau, "Ma yati! Aku sagar nutui ma hanyu Pangantin, 
hanyeyiru matueh wawei Anak Babiri." 21:10 Balalu aku nakuasa daya 
Roh Alatalla, nelang malekat yiru nginsing aku ma punsak gunung sa 
wawiur ambau. Hanye nutui ma aku Yerusalem, tumpuk sa barasis yiru, 
tumpuk yiru minau teka surga, teka Alatalla, anri pihante mulia Alatalla. 
21:11 Tumpuk yiru minau teka surga, teka Alatalla penu anri pihante 
mulia Alatalla. Tumpuk yiru ngurumilau kala batu parmata, kala watu 
baiduri pandan sa jaranih kala kristal. 21:12 Pagar tembuk sa ngalilingni 
ambau nelang hante, anri dua walas pintu gerbang, sa najaga daya dua 
walas malekat. Hang kawan pintu gerbang yiru naan nasurat kawan ngaran 
kaduawalas suku bangsa Israel. 21:13 Naan telu pintu gerbang sa nadap 
katuluh unengan; telu hang tiba timur, telu hang tiba barat, telu tiba utara, 
nelang telu tiba salatan. 21:14 Pagar tembuk tumpuk yiru naapinri hang 
ambau dua walas watu panal. Hang tiap watu yiru naan nasurat kawan 
ngaran teka kaduawalas rasul Anak Babiri yiru. 21:15 Malekat sa bapaner 
anri aku yiru naan tungkeh piayu teka amas pakai ngayu tumpuk yiru, 
kawan pintu gerbangni anri kawan pagar tembukni. 21:16 Tumpuk yiru 
wangunni sagi epat -- ambauni sameh anri bukani. Balalu malekat yiru 


ngayu tumpuk yiru makai tungkeh pakai piayuni, katuluh ambau naan 
2400 kilometer, buka anri ambauni ma ambau sameh. 21:17 Tawuk 
malekat yiru ngukur pagar tembukni, ambau pagar tembuk yiru naan 
enempulu meter. Ukuran sa napakai daya malekat yiru hanyeyiru ukuran 
sa napakai daya murunsia. 21:18 Pagar tembuk tumpuk yiru naulah teka 
watu baiduri pandan, kude tumpukni naulah teka amas maeh, malindei 
kala saramin. 21:19 Kawan watu panal tumpuk yiru nahias makai wahai 
masam watu parmata. Watu panal sa palanungkai naulah teka watu baiduri 
pandan, sa karueh teka watu nilam, sa katelu teka watu Yakut, sa kaepat 
teka watu zamrud, 21:20 sa kadime teka watu baiduri sepah, sa kaenem 
teka watu delima, sa kapitu teka watu ratna cempaka, sa kawalu teka watu 
pirus, sa kasuei teka watu topas, sa kasapuluh teka watu krisopras, sa 
kasawalas teka watu lazuardi, nelang sa kaduawalas teka watu kacubung. 
21:21 Kadua walas pintu gerbangni naulah teka dua walas mutiara, tiap 
wawanawangni naulah teka isa mutiara. Lalan hang tumpuk yiru naulah 
teka amas bulus, malindei kala saramin sa mamilau. 21:22 Aku puang 
kadinung Lewu Alatalla hawuang tumpuk yiru, daya Lewu Alatalla 
hanyeyiru Tuhan raerai, Alatalla sa kuasani puang uweng tikas, anri Anak 
Babiri yiru. 21:23 Tumpuk yiru puang parlu naampiraai makai sahaya 
mate anrau atawa wulan daya pihante mulia Alatalla sa ngampi raai, 
nelang Anak Babiri hanyeyiru ma palitani. 21:24 Kawan bangsa hang 
dunia sagar takia hawuang sahayani, nelang kawan raja sika sagar nginsing 
kawan katatauen here mawuang tumpuk yiru. 21:25 Kawan pintu gerbang 
tumpuk yiru sagar nawawanga hapus anrau; puang sagar natutup, daya 
puang uweng kamalem hang yiru. 21:26 Pihante nelang katatauen kawan 
bangsa sagar nainsing masuk mawuang tumpuk yiru. 21:27 Kude kawan 
ulun sa haut ngulah kawan hal sa bere murun atawa ipusu nelang nampalus 
kawan hal sa bere, budas puang sagar masuk mawuang tumpuk yiru. Sa 
sagar masuk hanyeyiru ekat kawan ulun sa ngaranni nasurat hawuang 
Buku Ulun Welum, buku wat Anak Babiri yiru. 


22:1 Malekat yiru pada nutui ma aku hungei sa ranuni ngami pamelum. 
Hungei yiru mamilau kala kristal nelang mareh teka padudusan Alatalla 


anri Anak Babiri yiru, 22:2 hang penah lalan hang tumpuk yiru. hang iring 
hungei yiru, hang nantuhiani naan kayu kakau pamelum, sa mua dua walas 
kali erang taun, hanyeyiru hinra erang wulan. Rawenni napakai umak 
nyamare kawan bangsa. 22:3 Hawuang tumpuk yiru puang uweng sunah 
isa sa wuah sumpah Alatalla. Padudusan Alatalla anri Anak Babiri yiru 
sagar naan hawuang tumpuk yiru. Kawan walahni sagar malayanni hanye, 
22:4 nelang kadinung uruwawani. Ngaranni sagar nasurat hang rai here. 
22:5 Here puang parlu palita atawa sahaya mate anrau, daya kamalem 
puang uweng lagi, Tuhan Alatalla raerai sagar ngampi raai here. Balalu 
here sagar marentah kala raja palus ma kalalawahni. 22:6 Balalu malekat 
yiru kaeau ma aku, "Kawan lengan yiti kapinuuni nelang iyuh naparisaya. 
Tuhan Alatalla sa ngami rohni ma kawan nabi, haut ngutus malekatni pakai 
nutui ma kawan walahni mun sa sagar jari." 22:7 "Pantaru hal yiti!" eau 
Yesus, "Aku sagar hinang hawi. Salamat ulun sa ngalut nuu ma kawan 
lengan tuyum hawuang buku yiti!" 22:8 Aku, hi Yohanes haut karengel 
nelang uras kadinung katuluhni yiti. Udi aku haut nyanrengei nelang 
ninungni, aku 1juku hang hadapan malekat sa haut nantarang ala 
katantuluhni yiru ma aku nelang aku hamen nyambah hanye. 22:9 Kude 
hanye kaeau ma aku, "Ada! Ada nyambah aku! Sambah Alatalla! Daya 
aku pada walah sameh kala hanyu, nelang kala kawan pulaksanainu, 
kawan nabi anri katuluh ulun sa ngalut nuu ma kawan pesen hang buku 
yiti!" 22:10 Balalu hanye kaeau kamulek, "Ada ngidim kawan lengan 
tujum hawuang buku yiti, daya wayahni haut rite katuluhni yiti sagar jari. 
22:11 Ulun sa jahat, elahni hanye magun ngulah jahat; ulun sa bere, elahni 
hanye magun ngampi bere tengani, ulun sa ngalut kabahumen Alatalla, 
elahni hanye saratang ngalut kabahumen Alatalla, nelang ulun sa welum 
hulung ma Alatalla, elahni hanye saratang welum hulung ma Alatalla." 
22:12 Yesus kaeau, "Pantaru hal yiti!" "Puang lawah lagi aku sagar hawi 
nelang nginsing upa pakai iwaleh ma tiap murunsia manyu mun sa haut na 
ulah dayani. 22:13 Aku sa palanungkai nelang sa pangalisan, Aku Tuhan 
teka Panukuan hampe pijumpuhan." 22:14 Salamat ulun sa ngabarasis 
Jubahni hampe barasis, hampe here naan hak nguta wua teka kayu kakau 
pamelum nelang masuk mawuang tumpuk yiru mitah pintu gerbangni. 


22:15 Kude kawan ulun sa ngulah kawan hal sa bere murun, sa makai 
kawan alimu gaib, kawan ulun sa nampalus kawan pagawian murun idapa 
ibela, munu ulun sa nyambah barhala, nelang kawan ulun sa ipusu, hau anri 
papaneran atawa makai ulah gawi, katuluh ulun yiru unenganni naelah 
hang luar tumpuk yiru. 22:16 "Aku, Yesus, haut ngirim malekatku ma 
naun nampan hanye iwara kawan hal yiti ma kaparluan kawan ungkup. 
Aku yiti turunan Dawid; aku bintang timur sa maraai yiru." 22:17 Roh 
Alatalla anri pangantin wawei kaeau, "Ma yati!" Tiap ulun sa karengei yiti 
harus pada kaeau, "Ma yati!" Hie sa malah, ware hanye hawi! Nelang hie 
sa hamen, ware hanye ngalap ranu sa ngami pamelum yiru sa naami tuu 
eleh. 22:18 Ma katuluh ulun sa nyanrengei kawan lengan tujum hang 
wuang buku yiti, aku, hi Yohanes, ngami paringatan kalayiti: Amun ulun 
nambah kawan lengan tujum yiti, himat Alatalla sagar nambah hukuman 
ma ulun yiru makai kawan kahanangen sa nasurat hang buku yiti. 22:19 
Nelang amun ulun nangkurang teka kawan lengan tujum yiti, himat Alatalla 
sagar nangkurang bagianni sa nasurat hawuang buku yiti-hanyeyiru bagian 
teka kakau pamelum anri teka tumpuk sa barasis yiru. 22:20 Hanye sa 
nampe katuluh kabar yiti kacau, "Kapinuuni, aku sagar hinang hawi!" 
Amen! Ware hanyu hawi, u Tuhan Yesus! 22:21 Mudahan Tuhan Y esus 
Kristus ngami berkatni ma katuluh ulun wat Alatalla! 


